^

ኦሮꬅ ጫቆ

The New Testament in the Melo language of Ethiopia, ethiopic script

copyright © 2025 The Word for the World International
Language: (Melo)
Contributor: The Word for the World International

---

This translation is made available to you under the terms of the Creative Commons Attribution Share-Alike license 4.0.

You have permission to share and redistribute this Bible translation in any format and to make reasonable revisions and adaptations of this translation, provided that:

You include the above copyright and source information.

If you make any changes to the text, you must indicate that you did so in a way that makes it clear that the original licensor is not necessarily endorsing your changes.

If you redistribute this text, you must distribute your contributions under the same license as the original.

Pictures included with Scriptures and other documents on this site are licensed just for use with those Scriptures and documents. For other uses, please contact the respective copyright owners.

Note that in addition to the rules above, revising and adapting God's Word involves a great responsibility to be true to God's Word. See Revelation 22:18-19.

2025-05-13

ePub generated by Haiola 11 Mar 2026 from source files dated 13 May 2025
eBible.org certified

a8fdf8f0-896d-5e74-9862-af00efa5f355

ማቶሳ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

ማቶሳ ጻፌዝ የሱስ ክርስቶሳ ዎንግለ

ገሎ

ማቶሳ ዎንግላይ፥ የሱሳ ይእꬅ ኡፋይሳይ ካሰ ኤ ባጋ ኦድንቴዛይኔ አሽዛያ ማቄዛና ጾሲ ቲና ጫቃይድ ፋ አሳይስ እንጌዝ ኡፋይስ ቃላ ፖሌዛይ ኤ ባጋር ማቄዛና ኦድዛ ዎንግለ። Ꮊ ዎንግላይ የሱሳ ኡ ጋንጨ የልንቲ ድጬዝ አይሁድታይ ኣዳስ ባዝን አላመ ኡባይሲ።

ማቶሳ ዎንግላይ፥ ሎእꬂ ናግንቶር ጻፍንቴዝ ማጻፈ። ማቶሳ ፋ ማጻፋ የሱሳ የልንቴዛይፕ አይኪ፥ ኤ ጻማቅንታኔ ኤ ፓጭንታ ኦዲ ማቂ፥ ጋልላ ቢታ ኤ ሳባኬዝ ባዝ፥ ታማርሴዝ ባዝኔ ሀርግንቴዝታ ፓꬄዝ ባዝታ ኦድዛ። ኤዛይላካ፥ የሱሳ ጋልላፕ የሩሳላመ Ꮊንጌዛኔ ኤ Ꮊ ሳአል የዜዝ ዎደ ዉርስꬅ ሳምንታ ሀኔዝ ባዝታ ቤዝዛ። የይካ ኤ ሶትንታ፥ ኤ Ꮊይቃኔ ኤ ደንዳ ዎላል ኦድዛ።

Ꮊ ዎንግላይ፥ የሱሳ ጾስ ህገ ብሎዳይስ ማዉተር የዛኔ ጾስ ካተትꬅ ባዝ ታማርስዛ ባይራ አስታማረ ኡዲ ሺሽዛ። ኤ ትምርታይፕ ጋንግዛ ባጋይ ዱማ ዱማ ሙራር እችን አቆ ሻክንትፍዛ።

1. ጾስ ካተትꬅ አሳይ ሀኖትꬅ፥ ኦሶ፥ ማዉተኔ ኡ ዉርስꬅ አንጃ ኦድዛ አምባል አፋ ትምርተ (ሸም 5—7)።

2. ታጶ ናምኢ ታማርታይ ዎንግለ ሳባኮዳይስ Ꮊንጌዝ ዎደ ኡንትስ እንግንቴዝ ህገ (ሸም 10)።

3. ጾሳ ካተትꬅ ባዝ ታማርሶዳይስ ሺቄዝ ዱማ ዱማ ኣዝሶ (ሸም 13)።

4. ኤ ታማረ ማቅꬅስ የዝ ብልꬅ ኦድዝ ትምርተ (ሸም 18)።

5. Ꮊ አላማይ ዉርስꬅኔ ጾስ ካተትꬃይ ፎሎ ይእꬅ ባጋ ኦድዝ ትምርተ (ሸም 24—25)።

ማቶሳ ዎንግላይ አይኬዝ ቆፍታ

የሱስ ክርስቶሳ ዛረ ጹስኔ ኤ የልንቶ 1:1—2:23

ጻማቅዛ ዋንሳ ኦሶ 3:1-12

የሱሳ ጽንቃተኔ ፓጭንቶ 3:13—4:11

የሱሳ ጋልላ ቢታ ፋ ኦሶ አይኬዛ 4:12—18:35

የሱሳ ጋልላፕ የሩሳላመ ሄሎዳይስ ኦꬅዝ ኦሶ 19:1—20:34

የሱሳስ ዉርስꬅ ሳምንታኔ፥ የሩሳላመ ሄራ 21:1—27:66

ጎዳይ Ꮊይቆፕ ደንዶኔ በንትꬅ 28:1-20

1

የሱሳ የለትꬅ ጹሲ

(ሉቃ. 3:23-38)

1 ዳዉተ ናአ አፍራመ ናአ ማቄዝ የሱስ ክርስቶሳ የለትꬅ።

2 አፍራመ እሳቃ የሌዛ፤

እሳቃ ያይቆባ የሌዛ፤

ያይቆባ ይሁዳራኔ ኤ እሽታ የሌዛ፤

3 ይሁዳ ትእማርፕ ፓረሳኔ ዛራ የሌዛ፤

ፓረሳ አስሮመ የሌዛ፤

አስሮማ ራመ የሌዛ፤

4 ራመ አምናዳባ የሌዛ፤

አምናዳባ ናአሶና የሌዛ፤

ናአሶና ሳልሞነ የሌዛ፤

5 ሳልሞና ራአብፐ ቦኤዛ የሌዛ፤

ቦኤዛ ኡርትፐ ኢዮቤደ የሌዛ፤

ኢዮቤደ ኢሳየ የሌዛ፤

6 ኢሳየ ካታ ዳውተ የሌዛ፤

ካት ዳውተ ኦርዮ ማቻትፐ ሶሎሞነ የሌዛ፤

7 ሶሎሞነ ሮብአማ የሌዛ፤

ሮብአመ አብያ የሌዛ፤

አብየ ኣሳፈ የሌዛ፤

8 ኣሳፈ ኢዮሳፈጸ የሌዛ፤

ኢዮሳፍጸ ኢዮራመ የሌዛ፤

ኢዮራመ ኦዛኔ የሌዛ፤

9 ኦዛኔ ኢዮአታመ የሌዛ፤

ኢዮአታመ አካዛ የሌዛ፤

አካዛ ህዝቃሳ የሌዛ፤

10 ህዝቃሳ ምናሰ የሌዛ፤

ምናሰ አሞጻ የሌዛ፤

አሞጻ ኢዮሳሳ የሌዛ፤

11 ኢዮሳሳ ኢኮናናራኔ ኤ እሽታ የሌዝ ያ ላይꬅተ እስሬለ አሳይ ድእንቲ ባብሎነ ቢታ Ꮊንጌዛ። *

12 ባብሎነ ቢታ እስሬለ አሳይ ድእንቲ Ꮊንጌዛይፕ ጉዬ ኢኮናና ሳላትያለ የሌዛ።

ሳላትያለ ዘሩባበላ የሌዛ፤

13 ዘሩባበላ አብድዩ የሌዛ፤

አብድዩ ኤልያቀመ የሌዛ፤

ኤልያቀመ ኣዞራ የሌዛ፤

14 ኣዞራ ሳዶቀ የሌዛ፤

ሳዶቀ አክመ የሌዛ፤

አክመ ኤልዩዳ የሌዛ፤

15 ኤልዩዳ አላዛራ የሌዛ፤

አላዛረ ማታነ የሌዛ፤

ማታነ ያይቆባ የሌዛ፤

16 ያይቆባ ዮሴፋ የሌዛ፤

ዮሴፋ ክርስቶሳ ግዝ የሱሳና የሌዝ ማይራሚ አዝና።

17 ይኬ፥ የለትꬅ አፍራመፕ ዳዉተ ሄሎዳይስ ታጶ ኦይደ። ዳዉተፕ Ꮊንጊ ባብሎነ ድአ ሄሎዳይስ ታጶ ኦይደ። ባብሎነ ድአይፕ Ꮊንጊ ክርስቶሳ ሄሎዳይስ ታጶ ኦይዲ የለትꬅ ማቅዛ።

የሱስ ክርስቶሳ የለትꬅ

(ሉቃ. 2:1-7)

18 የሱስ ክርስቶሳ የልንቶ ታርካይ Ꮊይፕ ካልዛ። ኤ እንዳት ማይራማ ዮሴፋስ ኦይጭንቲ የዛር ዮሴፋር ዎላ አቀካዛር ጌሻ አያናፕ ዎደጼዛ። * 19 ዮሴፋ ጌሻ አስ ማቄዝ ግሾ እዞ አሲ ኦዶዳይ ጋርክ ኮየካዛይ ግሾስ ጌማር አሾዳይስ ቆፔዛ። 20 ኤ የ ቆፋል የዝን ጾሳ ኪታንቻይ አቡካር ኤስ በንቲ፥ «ዳዉተ ናአ፥ ዮሴፋ፥ ማይራማ ዎደጼዛይ ጌሻ አያናፕ ማቄዝ ግሾ እዞ ኤኮዳይስ ያሽትፐ» ዬጌዛ። 21 እዛ ꬍራꬅ ናአ የሎዳ፥ ኤ ዎይታ ኡ ናጋራይፕ አሽዛይ ግሾ ኤ ሱንꬃ ነ የሱሳ ግ ጼጎዳ። *

22 ጎዳይ ናባይ ዶናር፥ 23 «ይኬ ዉድርታ ዎደጾዳ፤ ꬍራꬅ ናአካ የሎዳ፤ ኤ ሱንꬃይ አማኑኤላ ግንትንቶዳ» ጌዛይ ፖልንቶዳይ ጋርክ Ꮊ ኡባይ ሀኔዛ። አማኑኤላ ጉሳይስ ብርሽꬃይ «ጾሳይ ኑር የዛ» ጉሲ። *

24 ዮሴፋ ገንታፕ ባርኪ ጎዳይ ኪታንቻይ ኪቴዛይ ጋርክ ማይራሞ ፋ ካራ ካንጌዛ። 25 ዝን ፋ ባይራ ናአ የሎድ ጋꬆ እዞ ቦቼካያ፤ * የልንቴዝ ናአካ የሱሳ ጊ ጼጌዛ። *

2

አዋ ከስ ባጋፕ የኤዝ አስታ

1 ካት ሄሮዶሳ ዎደ የሱሳ ይሁዳ ቢታ ቤተለመ ካታማ የልንቴዛይፕ ጉየ ጾልንቶ ፍላግዝታይ አዋ ከስ ባጋፕ የሩሳላመ ይኢ፥ 2 «የልንቴዝ አይሁድታይ ካታይ አባ የኔ? ኑ አዋ ከስ ባጋር ከዜዝ ጾልንቶ ብኢ ኤዝስ ጎይኖዳይስ የኤዛ» ዬጊ ኦይጬዛ።

3 ካት ሄሮዶሳ የያ ስኢ ዳጋሜዛ። የሩሳላመ የዝ አስ ኡባይካ ዳጋሜዛ። 4 ሄሮዶሳ ቄሰ ሀላቅታኔ ህገ አስታማርታ ፋኮ ጼጊ «ክርስቶሳ አባ የልንቶደሻ?» ዬጊ ኡንታን ኦይጬዛ። 5 ኡንትካ፥ «ይሁዳ ቤተለመ ናባይ፥

6 « ‹ይሁዳ የዝ ቤተለመ፥ *

ይሁዳ የዝ ጋደ አቅስዝታይፕ፥

ነ አባራካ ካዉዦያ።

ታ ዎያ እስሬለ ሃርዛይ፥

ኔፕ ከዞዳ ኤካ ታ ዎያ እስሬለ ሄንግዛ ማቃዳ›

ግ ጻፌዛ» ዬጌዛ።

7 የይፕ ጉየ፥ ሄሮዶሳ አዋ ከስ ባጋፕ የኤዝ አስታ ጌማር ጼጊ፥ ጾልንቶ ኡ በኤዝ ላይꬃ ኡንታፕ ሎእꬅ ኦይጪ ኤሬዛ። 8 ኤ ኡንታን ቤተለመ ዳክታር፥ «Ꮊንጊ የልንቴዝ ናአ ሚንꬂ ኮዦይታ፤ ኤዛ ይ ደንግኮ ታካ Ꮊንጊ ኤዝስ ጎይኖድ ጋርክ ማቅታር ታስ ኦዶይታ» ዬጌዛ። 9 ኡንትካ ካታይ ሄሮዶሳ ኦዴዛና ስኢ ቅቴዛ። ኡ አዋ ከስ ባጋር በኤዝ ጾልንታይ ኡንታን ካልꬂታር ናአይ የዛ አቃይድ ኤቆድ ሄሎዳይስ ካንጊ ሄልꬄዛ። 10 ኡ የ ጾልንታ ብኢ አቆፕ ኣꬎ ኡፋይስ ኡፋይቴዛ። 11 ካራ ገሊ ናአይ ፋ እንዳት ማይራምር የዛና በኤዛ። ኤስ ጹጉኒ ጎይኔዛ። ፋ ሳጽና ዶዪ ዎርቀራ፥ እጻነራኔ ካርበራ ኤስ እንጌዛ። 12 ኡ ሄሮዶሳኮ ጉየ ማቃማይ ጋርክ ጾሳይ አቡካር ኡንትስ ኦድን፥ ሀራ ኦገር ፋ ቢታ ማቄዛ።

ናአ ኤኪ ግብጸ ቆስንቶ

13 አዋ ከስ ባጋፕ የኤዝ አሳይ ቅቴዛይፕ ጉየ፥ ጎዳይ ኪታንቻይ ዮሴፋስ አቡካር በንቲ፥ «ሄሮዶሳ ናአና ዎꬎዳይስ ኮይዝግሾስ ደንዶባ፤ ኤልሲ ናአይራ ናአይ እንዳትራ ኤኪ ግብጸ ቢታ Ꮊንጎባ። ነ ማቃድ ጋላሳ ኔስ ኦዶድ ጋꬆ ኤዛይድ ጋምኦባ» ዬጌዛ።

14 የይ ግሾስ፥ ዮሴፋ ቃማር ደንዲ፥ ናአይራ ናአይ እንዳትራ ኤኪ ግብጸ Ꮊንጌዛ። 15 ናበ ዶናር ጾሲ፥ «ታኒ፥ ታ ናአ፥ ግብጸ ቢታፕ ጼጌዛ»* ግንትንቴዝ ቃላይ ፖልንቶድ ጋርክ ሄሮዶሳ Ꮊይቆድ ሄሎዳይስ ኤ ኤዛይድ ጋምኤዛ።

16 የይፕ ጉየ፥ አዋ ከስ ባጋፕ የኤዝ አሳይ ኤዛ ዶሼዛና ኤሪ ኢታ ይሎቴዛ። ኤ ቲና ኡንታፕ ስኤዛይ ጋርክ ቤተለመኔ የ ሄራ የዝ ናምኢ ላይꬅ ኩመዝታኔ ናምኢ ላይꬃፕ ሱለ የዝ ꬍራꬅ ናእታ ኡባ ፋ ዎታዳርታ ዳኪ ዎꬍሴዛ።

17-18 ናበ እርማሳ ዶናር፥

«ዬፎኔ ዘላልሲ፥

ራማ ስንቴዛ።

እራሄላ ፋ ናእታይስ ዬክዛ፤

ኡ Ꮊይቄዝ ግሾስ

ምንጎዳይስ ዳንዳኤካያ»

ግ ኦዴዛይ ፖልንቴዛ። *

ግብጸፕ ናዝረተ ማቅꬅ

19 ሄሮዶሳ Ꮊይቄዛይፕ ጉየ ጎዳ ኪታንቻይ ዮሴፋስ ግብጸ አቡካር በንቲ፥ 20 «ናአ ዎꬎዳይስ ኮይዝታይ Ꮊይቄዝ ግሾስ ደንዲ ናአይራ ናአይ እንዳትራ ኤኪ እስሬለ ቢታ ማቆባ» ዬጌዛ።

21 ዮሴፋ ደንዲ ናአይራ ናአይ እንዳትራ ኤኪ እስሬለ ቢታ ማቄዛ። 22 ዝን አርክሎሳ ይሁዳል ፋ አዳይ ሄሮዶሳ አቆ ካዉቴዛና ስኢ የ አቃ Ꮊማዳይስ ያሽቴዛ። ጾሳይ አቡካር ኤዛ ቤዝን ጋልላ ቢታ Ꮊንጌዛ። 23 ናብታይ ዶናር፥ «ናዝረተ አስ ግንትንቶዳ» ግ ኦድንቴዛይ ፖልንቶድ ጋርክ ናዝረተ ካታማ Ꮊንጊ ኤዛይድ ጋምኤዛ። *

3

ጻማቅዛ ዋንሳ ትምርተ

(ማር. 1:1-8፤ ሉቃ. 3:1-17፤ ዋን. 1:19-28)

1-2 የ ዎደ ጻማቅዛ ዋንሳ፥ «ጾስ ካተትꬂ ኡኬዝ ግሾስ ይ ናጋራይፕ ማቆይታ» ዬጊ ሳባክታር ይሁዳ ሊዦ ጋꬋር የኤዛ። * 3 ናበ ኢሳያሳ ኦዴዛይ ዋንሳ ባጋ፥

«ሊዦ ጋꬋ፥

ፐቲ አꬋይ ፋ ቃላ ꬎቅ ኡዲ፥

‹ጎዳይ ጎሳ ሎእꬆይታ።

ኤ ኦጋ ፕትꬃካ ሉልሶይታ› ጌዛ»*

ዬግንቴዛይ ኤሲ ዬጌዛ።

4 ዋንሳ ግማለ እክሰፕ ዳድንቴዝ አፍላ ማእዛ። ፋ ጼሳይዳካ ዳፈ ዳንጭዛ። ኤ ሚዝ ካꬃይካ ቦለራኔ ደገራ ኤሳራ። * 5 አሳይ የ ዎደ የሩሳላመ ካታማፐ፥ ይሁዳ ቢታ ኡባይፐራኔ ዮርዳኖሳ ቦርካ ሄራፐ ኤኮ ይእዛ። 6 ፋ ናጋራ ቡጽታር ዮርዳኖሳ ቦርካ ኤ ኩሸ ጻማቅንትዛ።

7 ኤዝካ፥ ጋመ ፈርሳውታይፐኔ ሳዱቃውታይፕ ጋምታይ ጻማቅንቶዳይስ ፋኮ ይእዝታ ብኢ፥ ኡንትኮ፥ «Ꮊ ሾሽ ናኡንꬆ፥ የኦድ ጾስ ካቻይፕ ቆስንቶዳይ ጋርክ ይንታን ዞሬዛይ ኦኖ?* 8 ይኬ፥ ይንቲ፥ ይ ናጋራይፕ ማቄዛና ቤዝዛ ኣፈ ኣፎይታ። 9 ይ፥ ይ ዎዝናራ፥ ‹አፍራመ፥ ኑ አደ ግ ይ ቆፕዛይ ጋርክ› ይንትስ ማቅፐ። ሎእꬂ ስኦይታ! ጾሳይ Ꮊ ሹችታይፕ አፍራመስ ናአ ከሶዳይስ ዳንዳእዛ። * 10 ጋንደ ምንጻይ ጻጳይድ ጊጊ በቴዛ፤ ሎኦ ኣፈ ኣፎዋ ምꬂ ኡባይ ጋችንቲ ታማ ጋንጨ ዎꬎዳ።*

11 «ይ፥ ይ ናጋራይፕ ማቄዛና ኤርሶዳይስ ታ ይንታን ሃꬃር ጻማቅዛ። ዝን ታፕ ጉየር ይእዛይ ይንታን ጌሻ አያናራኔ ታማር ጻማቆዳ። ኤ ታፕ ሎእꬂ ሚንግዛ፤ ታ ሀራ አቶዝን ኤ ጫማ ቶኮዳይስ ቤዞያ። 12 ካꬃ ጌሽዝ ፕꬄ ኤ ኩሻይድ የዛ። ካꬃ ሎእꬂ ጌሽዛ፤ ግስታ ፋ ሻላይድ ኦሎዳ፥ ዝን ቡና ቶኦዋ ታማይድ ጹጎዳ» ዬጌዛ።

የሱሳ ጻማቅንቶ

(ማር. 1:9-11፤ ሉቃ. 3:21-22)

13 የ ዎደ የሱሳ ዋንሳ ኩሻይድ ጻማቅንቶዳይስ ጋልላፐ ዮርዳኖሳ ቦርካ Ꮊንጌዛ። 14 ዝን ዋንሳ ኤዛ ካዮዳይስ ኮዪ፥ «ታ ነ ኩሻይድ ጻማቅንቶዳይስ ቤዞዳር ነ ታኮ ይእኔ?» ዬጌዛ። 15 የሱሳ ማሂ፥ «ጾሲ ኑፐ ኮዥዝ ባዝ ኡባ ኑ ፖሎዳይስ ቤዝዛይ ግሾስ Ꮊት ታስ ኤሮ ጎባ» ዬጌዛ። ዋንሳ ኤዝስ ኤሮ ግ ኤዛ ጻማቄዛ። 16 የሱሳ ጻማቅንቴዛን ጋርክ ቦርካፕ ከዜዝ። እዝራካ ሳሎ ዶይንትን ጾሳ አያናይ ሆለ ጋርክ ይኢ ኤዛል ዎꬎዳር በኤዛ። 17 የ ዎደ «ታ ቃꬍዛ ናአይ፥ ታ ኡፋይትዛ ናአይ Ꮊያ» ዬግዝ ቃላ ሳሎፕ የኤዛ። *

4

የሱሳ ፓጭንቶ

(ማር. 1:12-13፤ ሉቃ. 4:1-13)

1 የይፕ ጉየ፥ ዳቡሎሳ የሱሳና ፋጮድ ጋርክ ጌሻ አያናይ የሱሳና ሊዦ ጋꬋ ካንጌዛ። * 2 ኤዛይድ ኦይታም ቃማኔ ኦይታም ጋላስ ጾሜዛይፕ ጉየ ናይንቴዛ። 3 ፓጭዛይ የሱሳኮ ይኢ «ነ ጾስ ናአዛኮ፥ አን Ꮊ ሹቹንꬃን ቦራ ማቆዳይ ጋርክ አዛዞባ» ዬጌዛ።

4 የሱሳ ማሂ ኤኮ፥ « ‹አሲ ጾስ ዶናፕ ከዝዝ ቃላ ኡባይር የዝዛፕ አትን ቦራ ኣዳር የዞያ› ዬግንቲ ጾሳ ቃላይድ ጻፍንቴዛ»* ዬጌዛ።

5 ኤዛይፕ ማቅካ፥ ዳቡሎሳ የሱሳና ጌሻ ካታማ ካንጊ፥ ጾስ ኬꬅ ኩስተል አፋ ከሲ፥ 6 «ነ ጾስ ናአ ማቅኮ፥ አን ሱል ጉፒ ዎꬎባ።» አብስ ጊኮ፥ *

« ‹ነ ቶካይ ሹቻር ꬉብንታማይ ጋርክ፥

ፋ ኩሸር ነና ደንꬆዳይ ጋርክ፥

ጾሳይ ፋ ኪታንችታ ነ ግሾስ ኪቶዳ›

ዬግንቲ ጾሳ ቃላይድ ጻፍንቴዛ» ዬጌዛ።

7 የሱሳ ኤኮ፥ «ማካ፥ ‹ጾሳ ቃላይድ ነ ጎዳ፥ ነ ጾሳ ፓጭፐ› ዬግንቲ ጻፍንቴዛ» ግ ማሄዛ። *

8 ዉርስꬃል ዳቡሎሳ የሱሳና ፐቲ ዳማ አምባ ጼራል ከሲ አላመ ካተትꬅ ኡ ቦንቻይር ዎላ ቤዚ፥ 9 «ነ ታስ ጹጉኒ ጎይንኮ ታ ኔስ Ꮊያ ኡባ እማዳ» ዬጌዛ።

10 የሱሳ ማሂ ኤኮ፥ «Ꮊ ጻላሃዮ፥ ታፕ ሃኮባ! ‹ነ ጎዳ፥ ነ ጾሳይስ ጎይኖባ፥ ኤዛ ኣዳ ጎይኖባ› ዬግንቲ ጾሳ ቃላይድ ጻፍንቴዛ» ዬጌዛ። *

11 የይፕ ጉየ፥ ኤዛ ጻላሃይ አሺ ቅቴዛ፤ ኪታንችታይ ይኢ ኤዛ ማዴዛ።

የሱሳ ታማርሶ

(ማር. 1:14-15፤ ሉቃ. 4:14-15)

12 የሱሳ፥ ዋንሳ አጭንቴዛና ስኢ ጋልላ ቢታ Ꮊንጌዛ። * 13 ናዝረተ ካታማ አሺ ዛብሎናኔ ንፍታለመ ሄራ፥ አባ ላንቀ የዝ ቅፍርናሆመ ካታማ Ꮊንጊ ኤዛይድ ጋምኤዛ። * 14 የይ ሀኔዛይ ናበ ኢሳያሳ ዶናር፥

15 «ዛብሎነ ቢታ፥ ንፍታለመ ቢታ፥

ዮርዳኖስ ቦርካፕ ሰኮ ፕኖ፥

አባኮ ካንግዝ ኦገ ጋጻ የዝ፥

አይሁደ ባ አሳይ ጋንጨ የዝ ጋልላ ቢታ፥ *

16 ꬉማ የዝ ዎያ፥

ዎልቃማ ፖኦ በኤዛ።

Ꮊይቆ ኩያ በቴዝታይስካ፥

ፖኦ ከዜዝ»

ዬጊ ኦድንቴዝ ቃላይ ፖልንቶድ ጋርከ።

17 የ ዎደፕ አይኪ የሱሳ፥ «ጾስ ካተትꬃይ ኡኬዝ ግሾስ ይ ናጋራፕ ማቆይታ» ዬጊ ቃላ ሳባኮ አይኬዛ። *

የሱሳ ቲን ጼጌዝ ታማርታ

(ማር. 1:16-20፤ ሉቃ. 5:1-11)

18 የሱሳ ጋልላ አባ ላንቀር ኣꬊታር ናምኢ እሽታ፥ ጵጽሮሳ ግንትንትዝ ስሞናራኔ ኤ እሻ እንድራሰ በኤዛ። ኡንቲ ሞሎ አይክዝታ ማቄዝ ግሾስ ፋ ግታና አባ ጋንጨ ኦልዛና በኤዛ። 19 የሱሳ ኡንታን፥ «Ꮊና የኦይታ፤ ታና ካሎይታ! ሞሎ አይክዛይ ጋርክ፥ ታ ይንታን አስ አይꬅ ታማርሶዳ» ዬጌዛ። 20 ኡንትካ፥ ኤልሲ ፋ ግታና ኦሊ አሺ የሱሳና ካሎ አይኬዛ።

21 የሱሳ የይፕ ጽቃ ገደ ቲናል Ꮊንጊ ሀራ ናምኢ እሽታ፥ ዛብዶሳ ናእታ፥ ያይቆባራ ዋንሳራ በኤዛ። ፋ አዳ ዛብዶሳራ ዎላ ዎጎሎ ጋንጨ ፋ ግተ ሎእꬅዝን ብኢ ጼጌዛ። 22 ኡንትካ፥ ኤልሲ ፋ ዎጎሎ ጋንጨ ፋ አዳ አሺ የሱሳና ካሌዛ።

የሱሳ ሀርግንትዝታ ፓꬄዛ

(ሉቃ. 6:17-19)

23 የሱሳ አይሁድታይ ዎሳ ኬꬃ ታማርስታር፥ ሳሎ ካተትꬅ ዎንግለ ኦድታራ ዱማ ዱማ ሀርገፕ አሳ ፓꬅታር ጋልላ ቢታ ኡባ ዩዬዛ። *

24 የይፕ ደንዴዛይድ ኤ ዋራይ ሶራ ቢታ ኡባ ስእንቴዛ። ዱማ ዱማ ሀርገር ዎቤዝታኔ መትንትዝታ፥ ቱና አያና አይክንቴዝታ፥ ሾጪ ኦልዝ ሀርገር የዝታኔ፥ ስሌዝታ ኤዝኮ ካንጌዛ፤ ኤዝካ ኡንታን ፓꬄዛ።

25 አሳይ ጋልላፕ፥ ታጲ ካታምታይፕ፥ የሩሳላመፕ፥ ይሁዳፐራ ዮርዳኖሳፕ ሰኮ ፕኖ የዝ ቢታፕ የኤዝ ጋመ አሳይ ኤዛ ካሌዛ።

5

የሱሳ አምባል አፋ ታማርሴዝ ትምርተ

1 ጋመ ዎያ ሺቄዛና የሱሳ ብኢ አምባል አፋ ከዚ በቴዛ። ኤ ታማርታይ ኤዝኮ ሺቅን፥ 2 Ꮊይ ጋርክ ዬጊ ታማርሴዛ፦

ቱማ ኡፋይስ

(ሉቃ. 6:2-23)

3 «አያናር ማንቅታይ አንጅንቴዝታ፥ *

ሳሎ ካተትꬃይ ኡንትሲ።

4 ዬክዝታይ አንጅንቴዝታ፥

ኡ ምንꬃꬆ ደማዳ። *

5 ሃይታይ አንጅንቴዝታ፥

ኡ ሳአ ላቶዳ። *

6 ጌሸትꬅ ናይንትዝታይኔ ሳምንትዝታይ አንጅንቴዝታ፥

ኡ ምዦዳ። *

7 ማርዝታይ አንጅንቴዝታ፥

ኡ ማሮትꬅ ደማዳ።

8 ዎዝና ጌሽታይ አንጅንቴዝታ፥

ኡ ጾሳ በአዳ። *

9 እግንꬅዝታይ አንጅንቴዝታ፥

ኡ ጾስ ናእታ ግንትንቲ ጼግንቶዳ።

10 ጌሽ ባዝስ ግ፥

ባይእንትዝታይ አንጅንቴዝታ፥

ሳሎ ካተትꬃይ ኡንትሲ። *

11 «አሳይ ይንታን ታ ግሾስ ግ ጫዢ ባይኢ ይንታል አፋ ኢታ ባዝ ኡባ ዎርዶር ኦድኮ ይ አንጅንቴዝታ። * 12 ይ ሳሎ Ꮊንጊ ኤኮድ ዎይታይ ዳማ ማቄዝ ግሾስ ኡፋይቶይታ፥ ሀባ ጎይታ። ይንታፕ ቲና የዝ ናብታ Ꮊይ ጋርክ ባይኤዛ።»*

አላማይስ ማጽነኔ ፖኦ ማቅꬅ

13 «ይ ቢታስ ማጽነ፤ ማጽነ ፋ ማጽነትꬅ አሽኮ፥ ፋ ማልኦትꬃ ዋይዚ ማሂ ደማዴ? ባለ ኦልን አሳር የꬍንቶዳይፕ አትን አብስካ ማዶያ። *

14 «ይ ቢታስ ፖኦ፤ ደረል አፋ የዝ ካታምታ ጌሞዳይስ ዳንዳኦያ። * 15 ጾምፐ አይꬂ ካራ የዝ አስ ኡባይስ ፖኦዳይ ጋርክ ꬎቃ አቆ ጋድዛፕ አትን ኦታ ጋንጨ ጋድዛይ ባያ። * 16 የይ ጋርክ አሳይ ይ ሎኦ ኦሳ ብኢ፥ ሳሎ የዝ ይ አዳ ቦንቾዳይ ጋርክ ይ ፖአይ አስ ቲና ፖኦ። *

ሙሰ ህገ

17 «ታኒ ሙሰ ህጋኔ ናብታይ ቃላ ሻሮዳይስ የኤዛ ይንትስ ኣዝፐ። ታ፥ ፖሎዳይስ የኤዛፕ አትን ሻሮዳይስ የኤካያ። 18 ታ ይንትስ ቱሮ ኦድዛ፤ ሳሎኔ ሳአ ኣꬎድ ሄሎዳይስ ህገ ኡባይ ፖልንቶዳይፕ አትን ህጋይፕ ፐቲ ቃላ ዎይ ፕዳለ ጹቃካ ኣꬋሚ።* 19 የይ ግሾስ፥ Ꮊ ኪትታይፕ ጽቅዛ ፐቲ ኪታ መንꬅዛ ኦንካ ማ Ꮊንክታ የይ ጋርክ ኦꬆድ ጋርክ ታማርስዛይ ኦንካ ሳሎ ካተትꬃ ኡባፕ ላፋ ማቆዳ። ዝን Ꮊ ኪታ ፖልዝታይኔ Ꮊንክታካ ፖሎድ ጋርክ ታማርስዛይ ሳሎ ካተትꬃ ኣꬎ ማቆዳ። 20 ታ ይንትስ ኦድዛ፤ ይ ጽሎትꬃይ ፈርሳውታይ ጽሎትꬃይፐኔ ህገ አስታማርታይ ጽሎትꬃይፕ ኣካ አትኮ፥ ሳሎ ካተትꬃ ይ የሻ ገላሚ።

ሸምፖ ዎꬎ ባጋ

21 «ይ ማይዝታይስ፥ ‹ዎꬍፓተ፤ ሸምፖ ዎꬍዝ ኦንካ ፕርድንቶዳ› ግንትንቴዛና ይ ስኤዛ። * 22 ዝን ታ ይንትስ ኦድዛ፤ ፋ እሻይር ካጭንትዝ ኡባይ ፕርድንቶዳ። ፋ እሻ ጩርቃይ ግዝ ኦንካ ዳይና ቲና ፕርዳስ ሺቆዳ። ፋ እሻይኮ፥ ‹ቱላይ› ግዝ ኦንካ ጋናመ ታማ ፕርድንቶዳ።

23 «የይ ግሾስ፥ ኔኒ ነ ያርሻ ያርሾዳር ነ እሻ ሽፍሼዝ ባዝ ኔስ ቆፍንትኮ፥ 24 ነ ያርሻ ያ አቃይድ አሺ ቅቶባ፤ ቲናቲ Ꮊንጊ ነ እሻይር ጊጎባ፤ ዬዚ ማቂ፥ ነ ያርሻ ጾስስ ያርሾባ።

25 «ነና ሞትዛይራ ፕርደ ኬꬅ Ꮊንግታር ኦገል አፋ ኤዛር ዳቦቶባ። የይ አቶ ጊኮ ኤ ነና ዳይና ቲና ካንጎዳ። ዳይናይ ነና አጭዛይስ ኣꬂ እማዳ፤ ኤ ነና ዎይነ ኦሎዳ። 26 ታ ቱሮ ኦድዛ፤ ሚሻይፕ ፐቲ ሳንትፈ አተካዝ ጭጊ ሃሶድ ሄሎዳይስ አች ኬꬃፕ ነ ኬዛሚ።

ላሞዳይስ ቤዞያ

27 « ‹ላምፓተ› ግንትንቴዛና ይ ስኤዛ። * 28 ዝን ታ ይንትስ ኦድዛ፥ ማች ብኢ፥ አሞቴዝ ኡባይ ፋ ዎዝና ጋንጨ እዝር ላሜዛ። 29 ነ ኡሻች ኣፋይ ነና ናጋራ ቤዝዛ ማቅኮ፥ ከሲ ኦሎባ። ነ አሻይ ኩንꬅዝን ጋናመ ታማ ጋንጨ ዎꬋዳይፕ ነ አሳተꬃይፐ ፐታይ ꬋብኮ ኔስ ሎኦ። * 30 ነ ኡሻች ኩሻይ ነና ናጋራ ኦꬅስዛ ማቅኮ፥ እዞ ጋቺ ኦሎባ። ነ ጋላይ ኩንꬅዝን ጋናመ ታማ ጋንጨ ዎꬋዳይፕ ነ አሳተꬃይፐ ፐታይ ꬋብኮ፥ ኔስ ሎኦ። *

ማቾ አንጆ ባጋ

(ማቶ. 19:9፤ ማር. 10:11-12፤ ሉቃ. 16:18)

31 «ፋ ማቻቶ ዳክዝ ኦንካ አንጆ ዋርቃተ እንጎ» ግንትንቴዛ። * 32 ዝን ታ ይንትስ ኦድዛ፤ ፋ ማቻቶ ላግተካዝን ብልእዝ ኦንካ እዛ ላሞድ ጋርክ ኦꬅዛ። የይ ጋርከካ፥ አንጅንቴዝ አስቶ ኤክዛ ኡባይ ላምዛ። *

ጫቆ ባጋ

33 «ይ ማይዝታይኮ፥ ‹ዎርዶር ጫቂፓተ፤ ይ ጾስ ቲና ጫቀዛና ፖሎይታ› ግንትንቴዛ ይ ስኤዛ። * 34 ዝን ታ ይንትስ ኦድዛ፤ ኡባራካ ጫቂፓተ። ጾሳይ በትዛ ዙፋነ ማቄዝ ግሾስ ሳሎር ጫቂፓተ። * 35 ኤ ቶካይ የꬍዝ አቆ ማቄዝ ግሾስ ሳአራካ ጫቂፓተ። ግታ ካት ካታማ ማቄዝ ግሾስ የሩሳላመራካ ጫቂፓተ። * 36 ይ ብናናይፕ ፐታካ ቦꬅ ዎይ ካርꬅ ኡዶዳይስ ዳንዳኦዋ ግሾስ ይንቲ ይ ኡባራካ ጫቂፕፓተ። 37 የይ ግሾስ፥ ይ ቃላይ፥ ‹ኤ› ዎይ ‹ዋኣ› ማቆ። የይፕ አቴዛይ ኢታፕ ይእዛ።

ኩሸ ከሶዳይስ ቤዞያ

38 « ‹ኣፈ ግሾስ ኣፈ፤ አች ግሾስ አች› ግንትንቴዛ ይ ስኤዛ። * 39 ዝን ታ ይንትስ ኦድዛ፤ ይንታል አፋ ኢታ ባዝ ኦꬅዝ አꬃካ እጽፓተ። ኦንካ ነ ኡሻች ሻንጋላ ባቂኮ ነ ሀድርስ ሻንጋላካ ቤዞባ። 40 ፐቲ አሲ ነ ሻምዥቶ ኤኮዳይስ ነና ዳይናል ሞትኮ፥ ነ ኮታቶ ጉጂ እንጎባ። 41 ኦንካ አሲ ነና ዎልቃር ፋባዝ ቶሲ ፐቲ ክሎ ምትረ ባጋ ኦገ ፋር Ꮊንጎድ ጋርክ ነና ጭጵችኮ፥ ኤዛር ናምእ ዳኮ ኦገ Ꮊንጎባ። 42 ዎስዛ ኦስካ እንጎባ፤ ኔፐ ጋርጾዳይስ ኮይዝ ኦናካ ካይፐ።»

ነ ሞርክታ ቃꬎባ

(ሉቃ. 6:27-28፥ 32-36)

43 « ‹ነና ቃꬍዛና ቃꬎባ፤ ነና እጽዛና እጾባ› ግንትንቴዛና ይ ስኤዛ። 44 ዝን ታ ይንትስ ኦድዛ፤ ይ ሞርክታ ቃꬎይታ፤ ይንታን ቆህዝታይስ ዎሶይታ። 45 የይ ጋርክ ይ ኦꬅኮ፥ ሳሎ የዝ ይ አዳይስ ይ ናእታ ማቆዳ። ኤ ኢትታይስኔ ሎእታይስ አዋ ከስዛ፤ ጽልታይስኔ ናጋራንችታይስ ፋ እራ ቡክስዛ። 46 ይንታን ቃꬍዛ አስ ኣዳ ይ ቃꬍኮ፥ ይንትስ አባ ዎይቶ የኔ? ሀራ አቶዝን፥ ቃራጸ ጋችስዝታይካ ይኖ ኦꬆሳ? 47 ይንቲ፥ ይ እሽታይ ኣዳ ሳሮꬅኮ፥ Ꮊንክታይፕ አብ ሀራ ኣꬍዝባዝ ኦꬅኔ? ሀራ አቶዝን፥ ጾስ አማኖዋ አሳይካ ይኖ ኦꬆሳ? 48 ይኬ፥ ሳሎ የዝ ይ አዳይ ፎሎ ማቄዛይ ጋርክ ይንትካ ፎሎ ማቆይታ።»*

6

ማንቅታይስ እንግꬅ ባጋ

1 «ጉጅካ የሱሳ Ꮊይ ጋርክ ዬጌዛ፤ አሲ ቦኦ ግ ይ ሎኦ ኦሳ አስ ቲና ኦꬃማይ ጋርክ ናግንቶይታ። የይፕ አትኮ ሳሎ የዝ ይ አዳይፕ ዎይቶ ደንጋሚ። *

2 «ይንቲ ማንቅታይስ እንግታር አስ ቲና ቦንችንቶዳይስ ግ ጩቢታይ ኦገ ዶናይዳኔ አይሁድታይ ዎሳ ኬꬅታይድ ኦꬅዛይ ጋርክ አሲ ቦኦ ግ ቱልቱላ ፑግስፓተ። ታ ይንትስ ቱሮ ኦድዛ፤ ኡንቲ ፋ ዋጋ ኤኬዛ። 3 ዝን ይ ማንቅታይስ እንጎዳር ይ ኡሻች ኩሻይ ኦꬅዛና ይ ሀድርስ ኩሻይ ኤርፐ፤ 4 ይኬ እማይ ጌማ ማቆ። ጌማ ኦꬅዛና ብእዛ ይ አዳይ ይንትስ ዎይቶ ፕ እማዳ።

ዎሳ ባጋ

(ሉቃ. 11:2-4)

5 «ዎሳ ዎስታር ጩቦ አሳይ ጋርክ ሀንፓተ። ኡ ፋና አሲ ቦኦ ግ አይሁድታይ ዎሳ ኬꬅ ጋንጨኔ ኦገ ዶናል ኤቂ ዎስዛና ዶስዛ። ታ ይንትስ ቱሮ ኦድዛ፤ ኡንቲ ፋ ኩንꬅ ጋተ ኤኬዛ። * 6 ዝን ነ ዎስታር ነ ቆልአ ገሊ ጋዛራ ጎርዲ ጌማ የዝ ነ አዳይኮ ዎሶባ፤ ጌማ ኦስንቴዝ ባዝ ብእዛ ነ አዳይ ኔስ ነ ጋታ እማዳ። 7 ይ ዎስታር አማኖዋ አስ ጋርክ ጨረ ቃላ ማሂ ማሂ አዱስስ ዎስፓተ። ኡ አዱስስ ዎስኮ ጾሲ ስእዛ ግ ቆፕዛ። 8 የይ ግሾስ ኡንቲሳይ ጋርክ ሀንፓተ። አብስ ጊኮ ይ አዳይ ይንትስ አቢ ኮሽዛኮ ይ ዎሶዳይፕ ቲናቲ ኤርዛ። 9 ይኬ፥ ይ ዬጊ ዎሶይታ፦

« ‹ሳሎ የዝ ኑ አዳዮ፥

ነ ሱንꬃይ አንጅንቶ።

10 ነ ካተትꬃይ የኦ፥

ነ ሸናይ ሳሎ ሀኔዛይ ጋርክ

ሳአላካ ሀኖ።

11 ጋላሳ ካꬃ Ꮊይኖ ኑስ እንጎባ።

12 ኑኒ ኑና ቆሄዝታይስ፥ አቶ ግዛይ ጋርክ፥

ኑስካ ኑ ቆሄዝ ባዝ አቶ ጎባ።

13 ኑና ኢታፕ አሾባፕ አትን

ፓጨ ጋንጨ ገልስፐ።

ካተትꬂ፥ ዎልቃኔ ቦንቾ

መꬍናስ ኔሲ። አምንኤ።›*

14 «ይ ይንታን ቆሄዝታይስ አቶ ጊኮ፥ ሳሎ የዝ ይ አዳይ ይ ቆሄዝ ባዝካ አቶ ጎዳ። * 15 ዝን ይ ሀራ አስ ናጋራ አቶ ጋም እጽኮ ይ አዳይ ይ ናጋራ አቶ ጋሚ።»

ጾማ ባጋ

16 «ይ ጾምታር ጩቢታይ ጋርክ ሹልፓተ። አብስ ጊኮ፥ ኡንቲ ጾምዛና አሲ ኤሮድ ጋርክ ፋ ስና ካይስዛ። ታ ቱሮ ኦድዛ፤ ኡንቲ ፋ ጋታ ኤኬዛ።

17 «ዝን ነ ጾምታር ነ አፋ ሜጮባ፥ ነ ኦማ ትዥንቶባ። 18 የይ ጋርክ ነ ኦꬅኮ ነ ጾምዛ ጾማይ አሳፕ ጌምዛ፥ ዝን ጌማ የዝ ነ አዳይ ኤርዛ ጾማ ማቃዳ። ጌማ ኦስንቴዝ ባዝ ብእዛ ነ አዳይ ኔስ ዎይቶ እማዳ።

ሻሎ ሳሎ ሺሾ ባጋ

19 «ብላኔ ዎሾ ꬋብስዛ አቆ፥ ካይዞ ቦኪ ኤክዛ አቆ፥ Ꮊ ሳአል፥ ይንትስ ሻሎ ሺሽፓተ። * 20 ዝን ብላኔ፥ ዎሾ፥ ꬋብሶዋ፥ ካይዞ ቦኪ ኤኮዋ አቆ ሳሎ ይንትስ ሻሎ ሺሾይታ። 21 ነ ሻላይ የዛ አቆ ነ ዎዝናይካ ኤዛይድ የዞዳ።

22 «ኣፈ አሰትꬅ ኡባስ ጾምፐ። የይ ግሾስ፥ ነ ኣፋይ ፓꬅ ማቅኮ ነ ጋላይ ኡባይ ፖኦ ማቅዛ። 23 ነ ኣፋይ ሀርግንትዛ ማቅኮ ነ ኩንꬅ አሰትꬃይ ꬉማ ማቅዛ። ይኬ፥ ኔል የዝ ፖአይ ꬉማ ማቅኮ፥ ꬉማይ አብ ጋርክ ኣꬊ ꬉሞደሻ!

24 «ፐቲ አሲ ናምኢ ጎድታይስ ሞድንቶዳይስ ዳንዳኦያ። ፐታ ቃꬊኮ Ꮊንካ እጽዛ፤ ዎይ ፐታ ቦንችኮ Ꮊንካ ለቂዛ። ጾስስኔ ሚሸስ ሞድንቶዳይስ ዳንዳኦያ።

ኡንእንትፓተ

(ሉቃ. 12:22-31)

25 «ይኬ፥ ስኦይታ! ይ ሸምፓይስ፥ ‹አብ ማዴ? አብ ኡዦደ?† አብ ማኦደ?› ግ ቆፕፓተ፤ ሸምፖ ካꬃፕ፥ ጋላ ማኦፕ ኣꬎሳኔ? 26 ሳሎ ካፍታ ቦኦይታ፤ ኡንቲ ዘሮያ፥ ቡጮያ፥ ሻለ ኦሎያ፥ ዝን ይ ሳሎ አዳይ ኡንታን ሙዝዛ። የዝን ይ ኡንታፕ ሎእꬂ ኣꬎሳኔ? 27 ይ ጋንጨፕ ኡንእንቲ ፋ ላይꬂል አፋ ፐቲ ጋላስ ጉጆዳይስ ዳንዳእዛይ የኔ?

28 «ማ ይንቲ ማእዛባዝስ አብስ ኡንእንትኔ? ዎራ የዝ ፉꬂታ ቦኦይታ፥ ኡ ኦሶር ዳቡሮያ ዎይ ሱቆያ። 29 ሀራ አቶዝን፥ ካት ሶሎሞነ ፋ ቦንቾ ኡባይር Ꮊ ፉꬂታይፕ ፐታይ ጋርክ ማኤካያ። * 30 ይንታኖ፥ አማኖ ፓጬዝታዮ፥ ጾሳይ Ꮊይኖ በንቲ ዎንታ ታማ ጋንጨ ዎꬋዳይስ የዝ ማታ ዬዚ ማእስዛ ማቅኮ፥ ይንታን ኡንታፕ ኣꬂ ዋይዚ ማእሶሳ? 31 የይ ግሾስ፥ ‹አብ ማዴ? አብ ኡዦደ? አብ ማኦደ?› ግ ኡንእንትፐተ። 32 Ꮊያ ኡባ ጾስ አማኖዋ አሳይ ጋንꬂ ደንጎዳይስ ኡንእንትዛ። ይ ሳሎ አዳይ የ ኡባይ ይንትስ ኮሽዛና ኤርዛ። 33 ዝን ኡባፕ ቲን ጾስ ካተትꬅኔ ኤ ጽሎትꬅ ኮዦይታ፤ የ ኡባይ ይንትስ ጉዥንቶዳ። 34 የይ ግሾስ፥ ዎንታስ ቆፕታር ኡንእንትፓተ። ዎንታ ፓስ መትንቶ፤ ፐቲ ፐቲ ጋላሳይስ ኤ ኢታትꬃይ ግዶዳ።

7

ሀራ አሳል አፋ ፕርድፓተ

(ሉቃ. 6:37-42)

1 «ይንታል አፋ ፕርድንታማይ ጋርክ ሀራ አሳል አፋ ፕርድፓተ። 2 አብስ ጊኮ፥ ሀራ አሳል አፋ ይ ፕርድዛይ ጋርክ ይንታል አፋ ፕርዶዳ ይ ሀራ አስስ ማኬዝ ባዛር ይንትስ ማሂ ማክንቶዳ። * 3 ነ ኣፈ የዝ ቱሳ በኤካዛር ነ እሻይ ኣፈ የዝ ቡጻ አብስ በኤ? 4 ነ ኣፈ ቱስ የዝን ነ እሻይ ኣፈ የዝ ቡጻ ከሶ ጎዳይስ ዋይዚ ዳንዳኤ? 5 ነኖ ጩባዮ፥ ቲናቲ ነ ኣፋይድ የዝ ቱሳ ከሶባ። ኤዛይፕ ጉየ ነ እሻይ ኣፋይድ የዝ ቡጻ ከሶዳይስ ነ ምልጽ ኡዲ በአዳ።

6 «ጉየ ማቂ ይንታን ꬋቃማይ ጋርክ ጌሽ ባዝ ካንታይስ ኦልፓተ። ፋ ቶካይር የꬊ ኢሳማይ ጋርክ ይ አልኦ እንቁ ጉዱዳይልታይ ቲና ኦልፓተ።

ዎሶይታ፥ ኮዦይታ፥ ጼጎይታ

(ሉቃ. 11:9-13)

7 «ዎሶይታ ይንትስ እንግንቶዳ፥ ኮዦይታ ይ ደማዳ ባለ ይኢ ጼጎይታ ይንትስ ዶይንቶዳ። 8 ዎስዛ ኦስካ እንግንቶዳ ኮይዝ ኦስካ በንቶዳ ባለ ይኢ ጼግዝ ኦስካ ዶይንቶዳ።

9 «ይንታፕ ናአ ዳቦ ዎስኮ ሹች እንግዛይ ኦኖ? 10 ዎይ ሞሎ ዎስኮ ሾሽ እንግዛይ የኔ? 11 የዝን ይ ኢትታይ ይ ናእታይስ ሎኦ ባዝ እሞ ኤርኮ ሳሎ የዝ ይ አዳይ ፋና ዎስዝታይስ ሎኦ ባዝ ዋይዚ ጋንꬂ እንጋሞ? 12 Ꮊንክታይ ይንትስ ኦꬆድ ጋርክ ይ ኮዥዝ ባዝ ኡባ ይንትካ ሀራ አስስ ኦꬆይታ። አብስ ጊኮ፥ ሙሰ ህጋይኔ ናብታይ ታማርስዛይ Ꮊያ። *

13 «ኡንአ ፐንገር ገሎይታ፤ ꬋቦ ካንግዝ ኦጋይ ዳማ፥ ፐንጋይካ ዳልገ። ኤዛይር ገልዛ አሳይካ ጋመ። 14 ዝን ደኦኮ ካንግዝ ኦጋይኔ ፐንጋይ ኡንአ፤ ኤዛይር ገልዛ አሳይካ ጽቃ።

ምꬂ ፋ ኣፈር ኤርንትዛ

(ሉቃ. 6:43-44)

15 «አፋ ባጋር ዱረ ኣዚ ጋንጨር ፉገ ማቂ ቦንቆዳይስ ይ ጋንጨ ገልዛ ዎርዶ ናብታይፕ ናግንቶይታ። 16 ይ ኡንታን፥ ኡ ኣፋይር ኤሮዳ፤ አንጉꬂፕ ዎይኔ፥ ግጀፕ ባላሰ ማጽንቶያ። 17 የይ ጋርክ ሎኦ ምꬂ ኡባይ ሎኦ ኣፈ ኣፍዛ፤ ኢታ ምꬂ ኢታ ኣፈ ኣፍዛ። 18 ሎኦ ምꬂ ኢታ ኣፈ ኣፎያ፥ ማ ኢታ ምꬂ ሎኦ ኣፈ ኣፎዳይስ ዳንዳኦያ። 19 ሎኦ ኣፈ ኣፎዋ ምꬂ ኡቢታይ ጋችንቲ ታማ ጋንጨ ኦልንቶዳ። * 20 የይ ግሾስ፥ ይ ኡንታን፥ ኡ ኣፋትር ኤሮዳ። *

21 «ሳሎ የዝ ታ አዳይ አዛዞ ኦꬂዛ አꬃይ ሳሎ ካተትꬃ ገሎዳይፕ አትን ጨር ታና ‹ጎዳዮ፥ ጎዳዮ› ግዝ ኡባይ ሳሎ ካተትꬅ ገሎያ። 22 የ ዎደ ጋምታይ፥ ‹ጎዳዮ፥ ጎዳዮ፥ ነ ሱንꬃር ትንቢተ ኑ ኦደካሳ? ነ ሱንꬃር ቱና አያንታ ኑ ከሰካሳ? ነ ሱንꬃር ጋመ ማላታ ኑ ኦꬃካሳ?› ዬጎዳ። 23 የ ዎደ፥ ‹ታ ይንታን የሻ ኤሮያ፥ ይንቲ ዉጭታይ ታፕ ሃኮይታ› ዬጎዳ። *

24 «ይኬ፥ Ꮊ ታ ቃላ ስኢ ኦꬅዛ ኦንካ ፋ ኬꬃ ዛላል አፋ ኬጼዝ ዎዛናማ አስ ጋርከ። 25 እራ ቡኬዛ፥ ድኦ ድኤዛ፥ ጫርኮካ ጫርኪ የ ኬꬃና ኡርቄዛ። ዝን ኬꬃይ ዛላል አፋ ኬጽንቴዝ ግሾስ ዎደካያ። 26 Ꮊ ታ ቃላ ስኢ ኦꬆዋ ኦንካ ፋ ኬꬃ ሻፈል አፋ ኬጼዝ ቦዞ አꬃይ ጋርከ። 27 እራ ቡኪ፥ ድኦ ድኢ፥ ጫርኮካ ጫርኪ፥ የ ኬꬃ ኡርቅን፥ የ ኬꬃይ ዎዴዛ፤ ኤ ዎድꬃይካ ዎልቃማ» ዬጌዛ።

28-29 የሱሳ ፋ ኦዳ ዉርሴዛይፕ ኤ ትምርታይ ህገ አስታማርታይ ጋርክ ማቀካ ማዉተር የዝ አሳይሳይ ጋርክ ማቅዝ ግሾስ አሳይ ኤ ትምርታ Ꮊይ ማላባዝ ጌዛ። *

8

የሱሳ ቦርቆንቶር የዝ አꬃ ፓꬄዛ

(ማር. 1:40-45፤ ሉቃ. 5:12-16)

1 የሱሳ ደረላፕ ዎꬍዝ ዎደ ጋመ ዎያ ኤዛ ካሌዛ። 2 ፐቲ ቦርቆንቶር ሀርግንትዛይ ኤዝኮ ሺቂ፥ ኤ ቲናይድ ጹጉኒ፥ «ጎዳዮ፥ ነ ሸነ ማቅኮ ታና ጌሺ ፓꬆዳይስ ነ ዳንዳእዛ» ዬጌዛ። 3 የሱሳ ፋ ኩሻ ዳኪ ኤዛ ቦቺ፥ «ኤ ታ ሸነ፥ ጌዦባ» ዬጌዛ። አꬃይ ቦርቆንታይፕ እዝር ጌዢ አቴዛ። 4 የሱሳ ኤዝኮ፥ «ነ ፓጻ ኦስካ ኦድፐ። ዝን Ꮊንጊ ነ ጌዢ ፓጼዛና ቄሰ ቤዞባ። ነ ፓጼዛይስ ማርካ ማቆዳይ ጋርክ Ꮊንጊ ሙሰ ኪቴዝ ያርሻ ያርሾባ» ዬጌዛ። *

ማቶ ሀላቃይ አማና

5 የሱሳ ቅፍርናሆመ ግዝ ካታማ ሄሌዝ ዎደ ፐቲ ማቶ ሀላቃይ ኤዝኮ ሺቂ፥ 6 «ጎዳዮ፥ ታ አይላይ ጋላይ ስልን ኢታ ሀርግንቲ ካራ ዎይኢ የዛ» ዬጊ ዎሴዛ።

7 የሱሳ ማሂ ኤዝኮ፥ «ታኒ Ꮊንጊ ኤዛ ፓꬆዳ» ዬጌዛ።

8 ዝን ማቶ ሀላቃይ ማሂ፥ «ጎዳዮ ነ ታ ካራ ገሎዳይስ ታ ቤዝዛ አስ ባያ፥ ዝን ነ Ꮊኔ በቲ ቃላ ኣዳ ኦዶባ ታ አይላይ ፓጾዳ። 9 ታፕ አፋር ታና ኪትዛ አሳይ የዛ፥ ማ ታፕ ኣሞር ታስ ኪትንትዝታይ የዛ። ኡንታፕ ፐታ፥ ‹ቅቶባ› ጊኮ ቅትዛ፤ ማ Ꮊንካና ‹Ꮊና የኦባ!› ጊኮ ይእዛ። ታ አይላ፥ ‹Ꮊኖ ኦꬆባ› ጊኮ ኦꬂዛ» ዬጌዛ።

10 የሱሳ የያ ስኢ ማላባዝ ግ፥ ፋና ካልዛ አሳይኮ፥ «ታ ይንትስ ቱሮ ኦድዛ፤ ታኒ Ꮊይ ጋርክ ጻላ አማኖ እስሬለ አሳይ ጋንጨካ በኤካያ። 11 ታ ይንትስ ኦድዛ፤ ጋምታይ አዋ ከስኔ አዋ ገሎ ባጋፕ ይኢ፥ ሳሎ ካተትꬅ አፍራመር፥ እሳቃራኔ ያይቆባራ ዎላ እማቶል በቶዳ። * 12 ዝን ሳሎ ካተትꬅ ላቶዳይስ ቤዞዳር አቴዝታይ ባለ ꬉማ ኦልንቶዳ። ኤዛይድ ኡንትስ ዬፎኔ አች ጮንች ማቃዳ» ዬጌዛ። *

13 የሱሳ ማቶ ሀላቃይኮ፥ «ነ ካራ ቅቶባ፥ ነ አማናቲ ጋርክ ኔስ ሀኖ» ዬጌዛ። ኤ አይላይ ያ ሳታተ ፓጼዛ።

የሱሳ ጋመ ሀርግንቴዝታ ፓꬅዛ

(ማር. 1:29-34፤ ሉቃ. 4:38-41)

14 የሱሳ ጵጽሮሳ ካራ ገሎዳር ጵጽሮሳ ማቻት እንዳት ኦጸ ምሻ ሀርገር ሀርግንቲ ዎይኢ የዛኖ በኤዛ። 15 የሱሳ እ ኩሻ ቦቼዛን ጋርክ ኦጻይኔ ምሻይ ኤቄዛ። ፓጺ ደንዲ ኤዛ ሞኬዛ።

16 የ ዎደ ኦማꬅ ቱና አያናር አይክንቴዝ ጋመ አስታ፥ አሳይ የሱሳኮ ከኤዛ። ኤዝካ ቱና አያንታ ፋ ቃላር ከሴዛ፥ ሀርግንቴዝታ ኡብታ ፓꬅዛ። 17 የይዳካ ናበ ኢሳያሳ፥

«ኤ ኑ ዳቡርሳ ፋስ ኤኬዛ፥

ኤ ኑ ሀርጋ ቶኬዛ»

ጌዝ ቃላይ ፖልንቴዛ። *

የሱሳ ካልዝታ ሄልዝ መቶ

(ሉቃ. 9:57-62)

18 የሱሳ ጋመ አሳይ ኤ ካለ ኤቄዝታ ብኢ፥ አባፕ ሰኮ ፕኖ ፒንጎድ ጋርክ ፋ ታማርታ ኪቴዛ። 19 ህገ አስታማርታይፕ ፐታይ፥ «አስታማራዮ፥ ነ Ꮊንግዛ አቆ ኡባ ታ ካሎዳ» ዬጌዛ።

20 የሱሳ ኤዝኮ «ሻንታይስ ኦላ የዛ፥ ሳሎ ካፍታይስ ኬꬂ የዛ። ዝን አስ ናአይስ ፋ ኦማ ሸምፕስዛ አቆ ባያ» ዬጌዛ።

21 የሱሳ ካልዛ አስታይፕ ፐታይ፥ «ጎዳዮ፥ ታኒ ቲናቲ Ꮊንጊ ታ አዳ ሞጊ የኦዳ» ዬጌዛ።

22 ዝን የሱሳ፥ «Ꮊይቄዝታይ ፋ Ꮊይቂታ ሞጎ፤ ኔኒ ታና ካሎባ» ዬጌዛ።

የሱሳ ጎተ ስኢ ኡዴዛ

(ማር. 4:35-41፤ ሉቃ. 8:22-25)

23 የሱሳ Ꮊማዳይስ ዎጎሎ ጋንጨ ገሎዳር ኤ ታማርታይካ ኤዛር Ꮊማዳይስ ካሌዛ። 24 ኡንቲ ቆፐካ የዝን፥ ዎልቃማ ጎተ አባል አፋ ደንድን ዎጎላይ ምትንቶዳይስ ሄሌዛ። ዝን የሱሳ ገንቴዛ። 25 ኤ ታማርታይ ኤዝኮ ሺቂ ኤዛ ባርክꬂ፥ «ጎዳዮ፥ ኑ ꬋቦሆ ኑና አሾዬ» ዬጊ ደንꬄዛ።

26 የሱሳ ኡንትኮ፥ «ይንታኖ፥ አማኖ ፓጬዝታዮ፥ አብስ ያሽተ?» ዬጌዛ። ደንዲ፥ ጫርካኔ ጎታ ሴርን ኤልሲ ኡባ ባዝ ጭጭርክ ጌዛ።

27 ኤ ታማርታይ ማላባዝ ግ፥ «Ꮊይ፥ ሀራ አቶዝን፥ ጎተነ አባ ኪትንትዛይ ዋፋ አሶ?» ዬጌዛ።

ቱና አያና አይኬዝ ናምኢ አስታ

(ማር. 5:1-20፤ ሉቃ. 8:26-39)

28 የሱሳ አባፕ ሰኮ ፕኖ የዝ ገርገሶነ ግዝ ቢታ ሄሎዳር ቱና አያና አይኬዝ ናምኢ አስታይ ዱፎፕ ከዚ ኤዛ ሄሌዛ። ኡ ኢታ ያሽዝ አስታ ማቄዝ ግሾስ አሲ የ አቃይር ኣꬎዳይስ ዳንዳኦያ። 29 ኡንትካ፥ «ጾስ ናአዮ፥ ኑራኔ ኔራ አቢ ዎል ሄልꬂ? ኑ ቃማይ ሄለካዝን ኑና ፕርዶዳይስ ነ የኤኔ?» ግ ኡኬዛ።

30 ኡንታፕ ጋመ ሃከካዛር ጉዳይለ ዉደ ሄንግንትዝታይ የዛ። 31 ቱና አያንታይ የሱሳ፥ «ነ ኑና ከስዛ ባዝ ማቅኮ፥ ሰኮ ጉዳይለ ዉዳይ ጋንጨ ዳኮየ» ዬጊ ዎሴዛ።

32 የሱሳ፥ «Ꮊንጎይታ» ዬጌዛ። ቱና አያንታይ ከዚ ጉዳይልታይል ገሌዛ። ጉዳይልታይ ኡባይ ጋጋ ዶናር ድርጊ Ꮊንጊ አባ ጋንጨ ምትንቲ Ꮊይቄዛ።

33 ጉዳይለ ዉደ ሄንግዝታይ ቆስንቲ ካታማ Ꮊንጊ፥ ሀኔዝባዝኔ ቱና አያናይ አይኬዝ አሳይል አፋ ኦስንቴዝ ባዝ ኡብታ ኦዴዛ። 34 የዝን፥ ካታማ ጋንጨ የዝ አስ ኡቢታይ የሱሳ በአዳይስ ከዜዝ። ኡንቲ የሱሳ በኤዝ ዎደ ፋ ቢታፕ ከዚ ቅቶድ ጋርክ ዎሴዛ።

9

ስሌዝ አꬃይ ፓጾ

(ማር. 2:1-12፤ ሉቃ. 5:17-26)

1 የይፕ ጉየ፥ የሱሳ ዎጎሎ ጋንጨ ገሊ፥ አባ ፒንጊ ፋ ካታማ Ꮊንጌዛ። 2 አሳይ ፐቲ ስላ አꬃ አርሳር ቶኪ የሱሳኮ ከኤዛ። የሱሳ ኡ አማና ብኢ፥ ስላ አꬃ፥ «ታ ናአዮ፥ ያሽትፐ! ነ ናጋራይ አቶ ግንትንቴዛ» ዬጌዛ።

3 የ ሳታይድ፥ አይሁድታይ ህገ አስታማርታይፕ ፐታይ ፐታይ፥ «Ꮊይ ጾስ ጫዥዛ» ዬጊ ኡ ፋ ዎዝናር ቆፔዛ።

4 የሱሳ ኡ ቆፋ ኤሪ፥ «ኢታ ባዝ ይ ዎዝናር አብስ ቆፔ? ዬጌዛ 5 ዝን፥ ‹ነ ናጋራይ አቶ ግንትንቴዛ› ግዛይፐነ ‹ደንዲ ቅቶባ› ግዛይፕ ኣይ ኣꬌ? 6 ዝን ቢታል አፋ ናጋራ አቶ ጎዳይስ አስ ናአይስ ማዉተ የዛና ታ ይንታን ኤርሶዳ» ዬጊ፥ ስላ አꬃይኮ፥ «ደንዲ ነ አርሳ ቶኪ፥ ነ ካራ Ꮊንጎባ» ዬጌዛ።

7 ስላ አꬃይ ደንዲ ፋ ካራ ቅቴዛ። 8 ዎያይ የያ ብኢ ማላባዝ ጌዛ። የይ ጋርክ ማዉተ አስስ እንጌዝ ጾሳ ጋላቴዛ።

ማቶሳ ጼግንትꬅ

(ማር. 2:13-17፤ ሉቃ. 5:27-32)

9 የሱሳ የይፕ ደንዲ Ꮊንግታር ማቶሳ ግዝ አꬃይ ቃራጸ ጋችስዝ አቆ በቴዝን ብኢ፥ «ታና ካሎባ» ዬጌዛ።

ኤዝካ ደንዲ ካሌዛ።

10 የሱሳ ማቶሳ ካራ ሙንታል አፋ በቴዝን፥ ቃራጸ ጋችዝ ጋመ አስታይኔ ናጋራ ኦꬅዝ አሳይ ይኢ ኤዛራኔ ኤ ታማርታይር ዎላ ማዳይስ በቴዛ። * 11 ፐቲ ፐቲ ፈርሳወ አሳይ የያ ብኢ፥ የሱሳ ታማርታ፥ «ይ አስታማራይ ቃራጸ ጋችሽዝታይራኔ ናጋራ ኦꬅዝታይር አብስ ሜ?» ዬጌዛ።

12 የሱሳ የያ ስኢ፥ «አክመ ኮሽዛይ ሀርግንቴዝታይስፕ አትን ፓꬅታይስ ባያ። 13 ዝን ይ Ꮊንጊ፥ ‹ታኒ ይ ያርሻ ባዝን ማሮትꬅ ኮይዛ› ጉሳይ ዋጉስዛኮ ኤሮይታ። አብስ ጊኮ፥ ታ ናጋራ ኦꬅዝታ ጼጎዳይስ የኤዛፕ አትን ጽልታ ጼጎዳይስ የኤካያ» ዬጌዛ። *

የሱሳ ጾማ ባጋ ኦይጭንቴዛ

(ማር. 2:18-22፤ ሉቃ. 5:33-39)

14 የ ዎደ ዋንሳ ታማርታይ የሱሳኮ ሺቂ፥ «ኑራኔ ፈርሳወ አሳይ ጾምዛ፥ ዝን ነ ታማርታይ አብስ ጾሞሳ?» ዬጊ ኦይጬዛ።

15 የሱሳ ማሂ ኡንትኮ፥ «ማቾ ኤክዛይ ኡንታር የዝን ላዛንꬅታይ አዛኖዳይስ ዳንዳእኔ? ማቾ ኤክዛይ ኡ አቻፕ ኤክንቶድ ዎደ የኦዳ፥ ኡ የ ዎደ ጾሞዳ።

16 «ኦሮꬅ ማኦፕ ፔꬃ ጭማ ማኦል አፋ ስክዛ ኦንካ ባያ። የይ ጋርክ ኦꬂኮ ኦሮꬃይ ጭማና ፐርእዛ። ፐርእꬃይካ ጉጂ ዳልግዛ። 17 ኦሮꬅ ዎይነ ጭማ ኦጎሮ ጋንጨ ዳኪ ጋድዛ ኦንካ ባያ። የይ ጋርክ ኦꬂኮ ኦሮꬅ ዎይናይ ጭማ ኦጎራ ꬉስዛ ዎይናይካ ላልንትዛ፤ ኦጎራይካ ናምአንꬆ አዶዋ ባዝ ማቅዛ። ዝን ኦሮꬅ ዎይነ ኦሮꬅ ኦጎሮ ጋንጨ ኦልንቶዳይስ ቤዝዛ። የይ ጋርክ ኦስንትኮ ናምእታይካ ኢተካዛር ናግንትዛ» ዬጌዛ።

Ꮊይቄዝ ናአቶኔ የሱሳ አፍላ ቦቼዝ አስቶ

(ማር. 5:21-43፤ ሉቃ. 8:40-56)

18 የሱሳ የያ ኦዶል አፋ የዝን፥ አይሁደ ሀላቅታይፕ ፐታይ ኤዝኮ ይኢ፥ ኤ ቲናይድ ጹጉኒ፥ «ታ ናአታ Ꮊት Ꮊይቄዛ፥ ዝን እዛ ፓጾድ ጋርክ ነ ይኢ ነ ኩሻ እዝል አፋ ጋዶየ» ግ ዎሴዛ። 19 የሱሳ ደንዲ ኤዛር Ꮊንጌዛ፤ ኤ ታማርታይካ ካሌዛ።

20 ኤ Ꮊማዳር ታጶ ናምኢ ላይꬅ ኩንꬅ ሱꬂ ጎግ ዋይꬅዛ ፐቲ አስታ ጉየር ሺቂ የሱሳ አፍላ ማጫራ ቦቼዛ። 21 እዛ ፋ ዎዝናር፥ «ታ ኤ አፍላ ማጫርቶ ኣዳ ቦችዛኮ ፓጾዳ» ዬጊ ቆፔዛ።

22 የሱሳ ጉየ ማቂ እዞ ብኢ፥ «ታ ናአተ፥ ያሽትፐ! ነና ነ አማናይ ፓꬅዛ» ዬጌዛ። የ አስታ እዝር ፓጺ አቴዛ።

23 የሱሳ አይሁደ ሀላቃይ ካራ ሄሎዳር ድንከ ፑግዝታኔ ዬክዝታ ብኢ፥ 24 «አን ሀልኦይታ፤ ጽቃ ናአታ ገንቴዛፕ አትን Ꮊይቀካያ» ዬጌዛ። ዝን አሳይ ኤዛል አፋ ሚጬዛ። 25 አሳ ባለ ከሴዛይፕ ጉየ ካራ ገሊ፥ ናአት ኩሻ አይክን፥ ናአታ ደንዲ ኤቄዛ። 26 የ ዋራይ የ ቢታ ኡባ ሄሌዛ።

የሱሳ ናምኢ ቶእታ ፓꬅዛ

27 የሱሳ ኤዛይር ገደ ቲና Ꮊንጎዳር ናምኢ ቶእታይ ፋ ቃላ ꬎቅ ኡዲ፥ «ዳዉተ ናአዮ፥ ኑና ማሮየ» ግ ኡክታር ኤዛ ካሌዛ።

28 የሱሳ ካራ ገሎዳር ቶእታይ ኤዛ ካል የኤዛ። የሱሳ ኡንትኮ፥ «ታኒ የያ ኦꬆዳይስ ዳንዳእዛና ይ አማንኔ?» ዬጌዛ።

ኡንትካ፥ «ኤ፥ ጎዳዮ» ዬጊ ማሄዛ።

29 የይፕ ጉየ፥ የሱሳ ኡ ኣፋና ቦቺ ኡንትኮ፥ «ይንትስ፥ ይ አማናይ ጋርክ ሀኖ» ዬጌዛ። 30 ኡ ኣፋይካ ዶይንቴዛ። የሱሳ ኡንትኮ፥ «Ꮊያ ኦስካ ኦድፓተ» ዬጊ ሚንꬂ ኦዴዛ። 31 ዝን አስታይ Ꮊንጊ የሱሳ ኦሳ የ ቢታ ኡባይል ኦዴዛ።

32 ኡንቲ የይፕ ከሳዳር አሳይ ቱና አያናይ አይኬዝ ፐቲ ሙመ አስ የሱሳኮ ከኤዛ። 33 ቱና አያናይ ከዜዛይፕ ጉየ ሙመ አꬃይ ኦድንቴዛ፥ ዎይታይካ ማላባዝ ግ፥ «Ꮊይ ጋርክ ኦሮꬅ ባዝ እስሬለ ቢታል የሻ ሀነካ ባዝ» ዬጌዛ።

34 ዝን ፈርሳውታይ፥ «ቱና አያንታይ ሀላቃይር ቱና አያንታ ከስዛ» ዬጌዛ። *

የሱሳ ዎያይስ ቃꬍንቴዛ

35 የሱሳ አይሁድታይ ዎሳ ኬꬃ ታማርስታር፥ ሳሎ ካተትꬅ ዎንግለ ሳባክታር፥ አሳ ሀርገ ኡባይፕ ፓꬅታር ካታምታይራኔ ሄራ ኡባይር ዩዬዛ። * 36 ጋመ ዎያ፥ ሄንግዝ አስ ባ ዱር ጋርክ ኡንታን ብእዛ አስ ꬋብን ኡንእንቴዝታኔ ላልንቲ የዝታ ብኢ ኡንትስ ቃꬍንቴዛ።* 37 ፋ ታማርታይኮ፥ «ሺቆድ ቶርቼ ካꬃይ ጋመ፥ ዝን ቶርቼ ካꬃ ሺሽዛ አሳይ ጽቃ። * 38 የይ ግሾስ፥ ጎዳይ ቶርቼ ካꬃ ሺሾዳይስ ኦሶ አስታ ዳኮድ ጋርክ ቶርቼ ጎዳ ዎሶይታ» ዬጌዛ።

10

የሱሳ ኪቴዝ ታጶ ናምኢ ሀዋርታ

(ማር. 3:13-19፤ ሉቃ. 6:12-16)

1 የሱሳ ታጶ ናምኢ ታማርታ ፋኮ ጼጊ፥ ቱና አያንታ ከሶድ ጋርከኔ ሀርገ ኡባ ፓꬆዳይ ጋርክ ኡንትስ ማዉተ እንጌዛ።

2 ታጶ ናምኢ ሀዋርታይ ሱንꬃ፦ ኡንትካ ጵጽሮሳ ግዝ ስሞናራኔ ኤ እሻ እንድራሰ፥ ዛብዶሳ ናአ ያይቆባራ ኤ እሻ ዋንሳ፥ 3 ፍልጶሳ ባርቶሎሞሳ፥ ቶማሳ ቃራጸ ጋችስዝ ማቶሳ፥ ኢልፎሳ ናአ ያይቆባ፥ ታዶሳ፥ 4 ቀነና ስሞናራኔ የሱሳ ኣꬃ እንጌዝ አስቆሮቶ ይሁዳ።

5 የ ታጶ ናምእታ የሱሳ ኪቲ ዳክታር፥ «አይሁደ ባዝታይኮ Ꮊንግፓተ፥ ማ ሳማርታይ ካታማ ገልፓተ። 6 ዝን እስሬለ ካራፕ ማቄዝ ሰክ ꬋቤዝ ዱርታይኮ Ꮊንጎይታ። 7 Ꮊንጊ፥ ‹ሳሎ ካተትꬃይ ኡኬዛ› ግ ኦዶይታ። * 8 ሀርግንቴዝታ ፓꬆይታ፥ Ꮊይቄዝታ Ꮊይቆፐ ደንꬆይታ፥ ቦርቆንቶ ሀርገር የዝታ ጌሺ ፓꬆይታ፥ ቱና አያንታ ከሶይታ። ይ ጨር ኤኬዛና ጨር እንጎይታ። 9 ይ ኪሰ ዎርቀ፥ ዎይ ብራ ሳንተ አይክፓተ። 10 ይ ኦገስ ቁርቦ፥ ናምኢ አፍላ፥ ዎይ ጫማ ዎይ ጉፈ አይክፓተ፤ ኦሶ ኦꬆዝታይስ ካꬃ ኮሽዛ። *

11 «ይ ካታማ ዎይ ሄራ ገሎዳር ይንታን ሞኪ ኤኮዳይስ ኡፋይትዛ አꬃ ኮዢ ኤ ካራ ሸምፖይታ፤ ይ ከዚ Ꮊማድ ጋላሳ ሄሎዳይስ ኤዛይድ ጋምኦይታ። 12 ማ ኦ ካራካ ገልታር ሳሮꬆይታ። 13 የ ኬꬃይ ይንታን ሞክኮ ይ ሳሮꬆዝ ሳራይ ኡንታን ሄሎ፥ ዝን ኡ ሞካም እጽኮ ይ ሳሮꬅዝ ሳራይ ይንትስ ጉየ ማቆ። 14 ኦንካ ይንታን ሞኮዋ ባዝ ማቅኮኔ ይ ኦዴዝባዝ ስአም እጽኮ የ ካርትፕ ዎይ የ ካታምትፕ ከዝታር ይ ቶከል የዝ ቡልአ ፕቲ ከዞይታ። * 15 ታ ይንትስ ቱሮ ኦድዛ፤ ጾስ ፕርዳ ጋላስ የ ካታማትፐ ሶዶመስራኔ ጋሞራ ካታምታይስ ፕርዳይ ካዉዦዳ። *

ባይእꬅ

16 «ታ ይንታን ዱርታይ ጋርክ ፉግታይ ጋንጨ ዳኮዳ። የይ ግሾስ፥ ሾሽ ጋርክ ኤጭታ፥ ሆለ ጋርክ ሀይታ ማቆይታ። * 17 አሳይ ይንታን ፕርዳ ዳይንታይስ ኣꬂ እማዳ፥ ማ አይሁድታይ ዎሳ ኬꬃይድ ይንታን አላንጎዳ። የይ ግሾስ፥ ኡንታፕ ናግንቶይታ። * 18 ታ ግሾስ ግ ይንታን ጋደ አቅስዝታይ ቲናኔ ካትታይ ቲና ካንጎዳ። ኡ ቲናይዳኔ አይሁደ ባ ዎያ ቲና ኤቂ ይ ታባዝ ማርካቶዳ። 19 ዝን ይንታን ፕርዳስ ኣꬂ እንጎዳር ዋጎ አብ ማሆ ግ ኡንእንትፓተ፤ የ ሳተ ይ ጎድባዝ ጾስ ይንትስ እማዳ። 20 አብስ ጊኮ፥ ይንታር ማቂ ኦድዛይ ይ አዳይ አያናፕ አትን ይንታን ባያ።

21 «ኢሻይ ፋ እሻ፥ አዳይ ፋ ናአ፥ Ꮊይቆስ ኣꬂ እማዳ፥ ናእታይ ፋና የሌዝታይል አፋ ደንዲ ዎꬎዳ።* 22 ታ ሱንꬃይ ግሾስ ግ አሲ ኡባይ ይንታን እጾዳ፥ ዝን ዉርስꬃይ ሄሎዳይስ ጋርዤዛይ አቶዳ። * 23 ፐቲ ካታማፕ ይንታን ኡ ባይእኮ ሀራ ካታማ ቆስንቶይታ። ታኒ ይንትስ ቱሮ ኦድዛ፤ አስ ናአይ የኦድ ሄሎዳይስ፥ ይ እስሬለ ካታማ ኡባ ፖላሚ።

24 «ታማራይ ፋ አስታማራይፕ፥ አይላይ ፋ ጎዳይፕ ኣꬎያ።* 25 ታማራይ ፋ አስታማራ፥ አይላይ ፋ ጎዳ ኣዝኮ ኤዝስ ግዶዳ። ካራ አዳ ብኤልዘቡላ ጊኮ ኤ ካራ አሳ ዋይዚ ኢሲ ጼጎዴ?*

26 «ይኬ፥ አስስ ያሽትፓተ፥ ካምንቴዝ ባዝ ቆንጮዳ፥ ቆስንቴዝ ባዝ ፕ ከዘካዛር አታሚ። * 27 ታ ይንትስ ꬉማ ኦድዛና ይ ፖኦ ኦዶይታ፤ ታ ይንትስ ሀየ ካለ ካልካሼዝ ባዝ ደረል አፋ ዎያስ አዋጆይታ። 28 አሾፕ አትን ሸምፖ ዎꬎዳይስ ዳንዳኦዝታይስ ያሽትፓተ። ዝን ሸምፖኔ አሾ ጋናመ ꬋብሶዳይስ ዳንዳእዛ ጾሳይስ ኣꬎ ያሽቶይታ። 29 ናምኢ ሱንታይ ፐቲ ባካና ባይዝንቶሳኔ? ዝን፥ ኡንታፕ ፐታካ ይ አዳይ ጌካዝን ሳአ ዎꬂ አቶያ። 30 ሀራ አቶዝን፥ ይ ኦማ ብናናይካ ፓይድንቲ የዛ። 31 ይኬ፥ ጋመ ሱንታይፕ ይ ኣꬂዝ ግሾስ ያሽትፓተ።

32 «አስ ቲና ታስ ማርካትዝ ኡባይስ ታንካ ሳሎ የዝ ታ አዳይ ቲና ማርካቶዳ። 33 ዝን አስ ቲና ታና ካድዛና ታንካ ሳሎ የዝ ታ አዳይ ቲና ኤዛ ካዶዳ። *

34 «ታ ሳአል ሳሮ ኮኦዳይስ የኤዛ ይንትስ ኣዝፐ። ታ ኦላፕ አትን ሳሮትꬅ ኮኦዳይስ የኤካያ። 35 ታ የኤዛይ፥

«‹ናአ አዳይፕ

ናአቶ እንዳትፕ፤

ናአይ ማቻቶ አዝናይ እንዳትፕ ሻኮዳይሲ። *

36 አስስ ሞርኬ ኤ ካራ አስታ ማቃዳ።›

37 «ታፕ ኣꬂ ፋ ኣዳ ዎይ ፋ እንዳቶ ዶስዛይ፥ ታስ ማቆዳይስ ቤዞያ። ፋ ꬍራꬅ ናአ ዎይ ፋ ማች ናአቶ ታፕ ኣꬂ ዶስዛይ፥ ታባዝ ማቆዳይስ ቤዞያ። 38 ፋ ማዝቃለ ቶኪ ታና ካሎዋ ኦንካ ታባዝ ማቆዳይስ ቤዞያ። * 39 ፋ ሸምፖ አሾዳይስ ኮይዛይ ꬋብሶዳ፥ ዝን ፋ ሸምፖ ታ ግሾስ ኣꬂ እንግዛይ አሾዳ። *

40 «ይንታን ሞክዛይ ታና ሞክዛ፥ ታና ሞክዛይ ማ ታና ኪቴዝ ታ ኣዳ ሞክዛ። * 41 ናባና ናበ ሱንꬃር ሞክዛይ፥ ናባይ ጋርክ ዎይትንቶዳ፤ ማ ጽላና ጽሎ ሱንꬃር ሞክዛይ፥ ጽልታይ ጋርክ ዎይትንቶዳ። 42 ታ ይንትስ ቱሮ ኦድዛ፤ Ꮊ ታ ታማርታይፕ ጽቅዛ ፐታይስ ታና ካልዛ ግሾስ ሀራ አቶዝን ሀለ ሃꬅ እርጻ እንግኮ ኤ ዎይታይ ꬋበና» ዬጌዛ።

11

ጻማቅዛ ዋንሳ ኪቴዝ አስታ

(ሉቃ. 7:18-35)

1 የሱሳ ታጶ ናምኢ ታማርታይስ አዛዛ እንጌዛይፕ ጉየ ኤዛይፕ ደንዲ ታማርሶዳይስኔ ሳባኮዳይስ ጋልላ ካታምታይኮ ቅቴዛ።

2 ዋንሳ አች ካራ የዛር ክርስቶሳ ኦꬄዝ ባዝታ ስኢ፥ ፋ ታማርታይፕ ናምእታ ኤዝኮ ኪቲ፥ 3 «የኦዳ ጊንትንቴዛይ ነናኔ? ኑ ሀራ ናጎ?» ዬጊ ኦይጬዛ።

4 የሱሳ ኡንትኮ ማሂ፥ «Ꮊንጊ ይ ስእዝባዝኔ ይ በኤዝ ባዝ ዋንሳስ ኦዶይታ። 5 ቶእታይ በአዳ፥ ሾልዝታይ የꬎዳ፥ ቦርቆንቶር ሀርግንቴዝ አስታይ ጌዦዳ፥ ቱልታይ ስኦዳ፥ Ꮊይቄዝታይ Ꮊይቆፕ ደንዶዳ፤ ማንቅታይስ ዎንግላይ ሳባክንቶዳ። * 6 ታል ꬉብንተካዛይ አንጅንቴዛያ» ዬጌዛ።

7 ዋንሳ ታማርታይ ጉየ ማቂ ቅትን፥ የሱሳ ዎያይስ ዋንሳ ባዝ ኦድታር፥ «Ꮊ ሊዦ ጋꬋይድ አብ በአዳይስ ከዜኔ? ጫርኮ ኤንእስዛ ማቃ በአዳይስ የኤነኔ? 8 የዝን፥ አብ በአዳይስ ከዜኔ? ሎኦ አፍላ ማኤዝ አስ በአዳይሶኔ? ሎኦ አፍላ ማኤዝታይ ካትታይ ኬꬃ የዛ። 9 የዝን፥ አብ በአዳይስ ከዜኔ? ናበ በአዳይሶኔ? ዬዛኮ፥ ይ ናበፐካ ኣꬍዛና ብእዛ።

10 «ነ ኦጋ ነ ቲናይር ጊግስዛ

ኪትንቴዛና ኔፕ ቲና ኪቶዳ»

ዬግንቲ ጻፍንቴዛይ ኤሲ። *

11 ታ ይንትስ ቱሮ ኦድዛ፤ ማቻፕ የልንቴዝታይ ጋንጨፕ ጻማቅዛ ዋንሳፕ ኣꬍዛይ ኦንካ ባያ፤ ሳሎ ካተትꬅ ኡባይፕ ጽቅዛይ፥ ኤዝፕ ኣꬎዳ፥ 12 ጻማቅዛ ዋንሳ ዎደፕ አይኪ Ꮊይኖ ሄሎዳይስ ሳሎ ካተትꬃይ ጋመ ኡርቅንትዛ፥ ሚንጊ ቡትንቴዝታይ የ አቃ ገሎዳ። * 13 ናብታይ ኡቢታይኔ ሙሰ ህጋይ ዋንሳ ዎደ ሄሎዳይስ ሀኖድ ባዝ ትንቢተ ኦዴዛ። 14 ይኬ፥ ይ ኡ ኪታ አማኖድ ማቅኮ፥ የኦድ ግንትንቴዝ ኤላሳ፥ የይ ኤ ዋንሳ። * 15 ይኬ፥ ስእዝ ሀየር የዛይ ስኦ።

16 «ይኬ፥ Ꮊ ዎደ የለትꬃ አባራ ኣዝሶ? ጋበ ጋንጨ በቲ ዎል ጼጊ፥

17 « ‹ኑ ይንትስ እምፕልተ ፑግን፤

ይ የጾያ።

ኑ ሳቢ ዘላልን፤

ይ ዬኮያ›

ዬግዝ ናእታ ኣዝዛ። 18 ጻማቅዛ ዋንሳ ሜካዛራኔ ኡዠካዛር ይእን፥ ‹ቱና አያናር የዛ› ይ ዬጌዛ። 19 አስ ናአይ ሚታራኔ ኡዥታር ይእን፥ ‹ዥምባራኔ ኡሺ ዣረ፥ ቃራጸ ጋችስዝታይኔ ናጋራንችታይ ዳቦ› ዬጌዛ። ይኬ፥ ኤጨትꬅ ቱማትꬃይ ኤ ኦሳይር በንትዛ» ዬጌዛ።

አማናም እጼዝ ካታምቶ

(ሉቃ. 10:13-15)

20 የይፕ ጉየ፥ የሱሳ ጋመ ማላትታ ኦꬅዝ ካታምታይድ የዝ አሳይ ፋ ናጋራፕ ማቂ ማሮትꬅ ገላም እጼዝ ግሾስ ኡንታን፥ 21 «አየ ኮራዝኔ ካታማስ፥ አየ ቤተሳይዳ ካታማስ፥ አብስ ጊኮ፥ ይ ጋንጨ ኦꬅንቴዝ ማላታይ ጽሮሳኔ ስዶና ኦꬅንቴዝ ማቄዛኮ፥ ኡ ብኒ ቡዶ ትዥንቲ፥ ካዮ አፍላ ማኢ ፋ ናጋራይፕ ማቂ አቶዳ። * 22 ዝን ታ ይንትስ ኦድዛ፤ ፕርዳ ጋላስ ይንታፕ ኣꬅ ጽሮሳስኔ ስዶናስ ፕርዳይ ካዉዦዳ። 23 ማ Ꮊኔ ቅፍርናሆማ፥ ነ ፑደ ሳሎ ከዞዳይስ ኮይኔ? ሀናሚ! ኔኒ ስኦለ ዎꬎዳ። አብስ ጊኮ፥ ነ ጋንጨ ኦꬅንቴዝ ማላትታይ ሶዶማ ኦስንቴዛኮ ሶዶመ Ꮊይኖ ሄሎዳይስ የሳዳዝን። * 24 ዝን ታ ኔስ ኦድዛ፤ ፕርዳ ጋላስ ኔፕ ኣꬅ ሶዶማስ ፕርዳይ ካዉዦዳ» ዬጊ ካጬዛ። *

ክርስቶሳር የዝ ሸምፖ

(ሉቃ. 10:21-22)

25 የ ዎደ የሱሳ፥ «አዳዮ፥ ሳሎኔ ሳአ ጎዳዮ፥ ኔኒ Ꮊያ ኤራንችታይፐኔ ኤጭታይፕ ቆሲ ዱደ ናእታይስ ቆንጭሴዝ ግሾስ ነና ታ ጋላትዛ። 26 ኤ፥ ታ አዳዮ፥ Ꮊይ ነ ሎኦ ሸናይ ጋርክ ሀኔዛ።

27 «ኡባይ ታስ ታ አዳይፕ እንግንቴዛ። አዳይፕ ሀራ ናአ ኤርዛይ ባያ፥ ናአይፐኔ ኤ ኡንትስ ቆንጭሶዳይስ ኮይዝታይፕ ሀራ ኣዳ ኤሮዳይስ ዳንዳእዛይ ባያ። *

28 «ይንታኖ፥ ዳቡሬዝታዮ፥ ቶፎ ዴጼዝ ኡቢታዮ ታኮ Ꮊና የኦይታ፤ ታ ይንታን ሸምፕሶዳ። 29 ታኒ ታ ዎዝናር ኬሃኔ ሃዮ ማቄዝ ግሾስ ታ ቃምባራይድ ገሎይታ፥ ታፕ ታማሮይታ፤ ይንቲ፥ ይ ሸምፖስ ሸምፖ ደማዳ። * 30 ታ ቃምባራይ ሊቃማ፥ ማ ታ ቶፋይካ ሻዉኮ» ዬጌዛ።

12

ማላ ቦንቾ ባጋ

(ማር. 2:23-28፤ ሉቃ. 6:1-5)

1 የይፕ ጉየ፥ ማላ ጋላስ፥ የሱሳ ጋደ ጋንጨር ኣꬍዛ። የሱሳ ታማርታይ ናይንቴዝ ግሾስ ባንጋ ትዣ ምርኪ ሙስ አይኬዛ። * 2 ዝን ፈርሳውታይ የያ ብኢ የሱሳኮ፥ «Ꮊያ ቦኦባ፥ ነ ታማርታይ ማላ ጋላስ ኦꬆዳይስ ቤዞዋ ባዝ ኦꬅዛ» ዬጌዛ።

3 የሱሳ ኡንትኮ ማሂ፥ «ዳውተ ናይንቴዝ ዎደ ኤዛር የዝታይራ አብ ኦꬄዛኮ ይ ናባበካሳ?* 4 ዳውተ ጾስ ኬꬃ ገሊ ቄስታይ ኣዳፕ አትን ኤዝኔ ኤዛር የዝታይስ ቤዞዋ ያርሽንቴዝ ዳቦ ሜዛ። * 5 ካህንታይ ማላ ዎጋ ሻሪ ጾሳ ኬꬃ ማላ ጋላስ ኦሶ ኦꬅኮ ኡንትስ ናጋራ ማቆዛና ሙሰ ህጋይፕ ይ ናባበካሳ?* 6 ዝን ስኦይታ! ጾስ ኬꬃፕ ኣꬍዛይ Ꮊይዳ የዛ። 7 ‹ታኒ ይ ያርሻ ባዝን ይ ሀራ አስ ማሮድ ጋርክ ኮይዛ› ግዝ ቃላይ ዋጉስዛኮ ይ ኤሬዛኮ ጌሽ አሳል አፋ ፕርዳሚ። * 8 አስ ናአይ ማላስ ጎዳ» ዬጌዛ።

9 የሱሳ የይፕ Ꮊንጊ አይሁድታይ ዎሳ ኬꬃ ገሌዛ። 10 ኤዛይድ ኩሸ ስሌዝ ፐቲ አꬃይ የዛ። የሱሳና ሞቶዳይስ ሳንከ ኮይዝ አሳይ፥ «ማላ ጋላስ አስ ፓꬆዳይስ ቤዝነኔ ቤዞሳ?» ዬጊ ኦይጬዛ።

11 ኤ ኡንትኮ፥ «ይ ጋንጨፕ ፐታይስ ዱሪ ማላ ጋላስ ኦላ ዎꬍኮ፥ ጎቺ ከሶዛይ ኦኖ?* 12 የዝን አሲ ዱራፕ ዋይዚ ሎእꬂ ኣꬎሳ? የይ ግሾስ፥ ማላ ጋላስ ሎኦ ባዝ ኦꬆዳይስ ቤዝዛ» ዬጌዛ።

13 የይፕ ጉየ፥ የሱሳ አꬃይኮ፥ «ነ ኩሻ ፕድ ኡዶባ» ዬግን፥ አꬃይካ ፕድ ኡዴዛ። ኤ ኩሻይ ፓጺ Ꮊንኮ ኩሻይ ጋርክ ሀኔዛ። 14 ዝን ፈርሳውታይ የይፕ ባለ ከዚ፥ የሱሳ ዋይዚ ዎꬎዳዛኮ ዎላ ቶቤዛ።

ጾሳይ ዶሬዝ አይላ

15 የሱሳ ኡ ቆፋ ኤሪ የ አቃ አሺ ሀራ አቆ ቅቴዛ። ጋመ አሲ ኤዛ ካሊ Ꮊንጌዛ፥ ሀርግንቴዝታ ኡባ ኤ ፓꬄዛ። 16 የሱሳ፥ «ታ ባጋ ኦስካ ኦድፓተ» ዬጊ ሚንꬂ ኦዴዛ። 17 የይካ ናበ ኢሳያሳ፥

18 «ይኬ ታ ማራጼዝ አይላይ፥

ታ ዶስዛይ፥ ታና ኡፋይስዛይ፥

ታኒ ታ አያና፥ ኤዛል አፋ ሸምፕሶዳ፤ *

ኤ፥ አይሁደ ባ ዎያስ ሉለ ፕርደባዝ አዋጆዳ።

19 ኤ ፓላሞያ ዎይ ካጮያ፤

ፋ ቃላካ ደንባል ጨር ስሶያ።

20 ሉለ ፕርዳር ጋሞድ ሄሎዳይስ፥

ሎሜዝ ማቃ መንꬆያ፥

ጩይዝ ሙቃዳ ቶእሶያ።

21 አይሁደ ባ ዎያ ኡቢታይ ኤል ኡፋይቶዳ»

ዬጊ ኦድንቴዛይ ፖልንቶዳይ ጋርከ።

የሱሳራ ብኤልዘቡላራ

(ማር. 3:20-30፤ ሉቃ. 11:14-23)

22 የይፕ ጉየ፥ ቱና አያና አይኬዝ ቶአኔ ሙመ አስ የዛና ኤዝኮ ከኤዛ። የሱሳ አꬃ ፓꬅን፥ አꬃይ በኤዛኔ ኦድንቴዛ። 23 ዎያ ኡባይ ማላባዝ ግ፥ «Ꮊይ ዳዉተ ናአ ማቃደሻ?» ዬጌዛ።

24 ዝን ፈርሳውታይ የያ ስኢ፥ «Ꮊ አꬃይ ቱና አያንታ ከስዛይ ቱና አያንታይ ሀላቃ ብኤልዘቡላ ዎልቃራ» ዬጌዛ። *

25 የሱሳ ኡ ቆፋ ኤሪ፥ «ፐቲ ካተትꬂ ሻክንቲ ዎላል ኤቅንትዛ ማቅኮ የ ካተትꬃይ ዎꬎዳ፤ ማ ዎል ጋንጨ ሻኮትꬅ መꬍዝ ካታማ ዎይ ኬꬂ ሚንጊ ኤቆዳይስ ዳንዳኦያ። 26 ጻላሄ ጻለሄ ከስዛ ባዝ ማቅኮ ፋ ጋንጨ ሻግንቴዝ ጉሲ። የይ ጋርከ ሀንዛ ባዝ ማቅኮ ኤ ካተትꬃይ ዋይዚ ሚንጊ ኤቆዳይስ ዳንዳኤ? 27 ታኒ ቱና አያና ከስዛይ ብኤልዘቡላ ዎልቃር ማቅኮ ይንታን ካልዛ አሳይ ኦ ዎልቃር ከሶዴ? የይ ግሾስ፥ ይንታን ካልዛ አሳይ ይንታን ፕርዶዳ። 28 ዝን ታኒ ቱና አያንታ ከስዛይ ጾስ አያናር ማቅኮ፥ ጾስ ካተትꬃይ ይንትኮ የኤዛ።

29 «ዎይ ፐቲ አስ ዎልቃማ አስ ካራ ገሊ ኤ ሻላና ቦንቆዳይስ ኮይኮ ቲናቲ የ አꬃ አጨካ አትኮ ዋይዚ ቦንቆዳይስ ዳንዳኤ? አጬዛይፕ ጉየ ኤ ሻላና ቦንቆዳይስ ዳንዳእዛ።

30 «ታር ባዛይ ኦንካ ታና እጽዛ፤ ማ ታር ዎላ ሺሾዋ ኡባይ ላልዛ። * 31 የይ ግሾስ፥ ስኦይታ፤ አሳይ ኦꬂዛ አባ ናጋራካ ጫሺ ኡባይ አቶ ግንትንቶዳ፥ ዝን ጌሻ አያና ጫዤዝ ኦስካ ኤ ናጋራይ አቶ ጊንትንታሚ። * 32 ኦንካ አስ ናአል አፋ ኢታ ባዝ ኦድንትኮ ኤስ አቶ ግንትንቶዳ፥ ዝን ጌሻ አያናል አፋ ኢታ ባዝ ኦድንትዛ ኦስካ Ꮊ ሳአል ማቅን የኦድ አላማይላካ ኤ ናጋራይ አቶ ጊንትንታሚ። *

33 «ሎኦ ምꬂ ሎኦ ኣፈ ኣፍዛ፤ ማ ኢታ ምꬂ ኢታ ኣፍዛ። ይኬ፥ ምꬂ ኤርንትዛይ ፋ ኣፋይራ። 34 ይንታኖ፥ ሾሽ ናኡንꬆ፥ ይ ኢታ ማቅታር ዋይዚ ሎኦ ባዝ ኦድንቶዳይስ ዳንዳእኔ? አሲ ፋ ዎዛና ጋንጨ ኩሚ ፑጬዝ ባዛፕ ዶናር ኦድንትዛ። * 35 ሎኦ አሲ ፋ ዎዝና ጋንጨ ጋዴዝ ሎኦ ባዛፕ፥ ሎኦ ባዝ ከስዛ፤ ኢታ አሲ ፋ ዎዝና ጋንጨ ጋዴዝ ኢታ ባዛፕ፥ ኢታ ባዝ ከስዛ። 36 ዝን ስኦይታ፥ አሲ ኦድንትዛ ጨረ ኦዳ ኡባይስካ ፕርዳ ጋላስ ማልሰ እማዳ። 37 አብስ ጊኮ፥ ነ ኦድንትዛ ነቃላይር ጽሎዳ፤ ነ ኦድንትዛ ነ ቃላይ ኔል አፋ ፕርዶዳ» ዬጌዛ።

ማላታ በአዳይስ ሺቄዝ ኦይች

(ማር. 8:11-12፤ ሉቃ. 11:29-32)

38 የይፕ ጉየ፥ ፐቲ ፐቲ ፈርሳውታይኔ ህገ አስታማርታይ የሱሳኮ፥ «አስታማራዮ፥ ኔኒ ማላታ ኦꬂ ኑና ቤዞዬ» ዬጌዛ። *

39 ዝን የሱሳ ማሂ፥ «አማኖዝታይኔ ኢታ የለትꬂታይ ማላታ ኮይዛ። ዝን ናበ ዮናሳ ማላታፕ ሀራ ማላታ ኤስ እንግንቶያ። * 40 ዮናሳ ግታ ሞሎ ኡሎ ጋንጨ ሀይꬒ ጋላስኔ ሀይꬒ ቃማ ጋምኤዛይ ጋርክ አስ ናአይ ሀይꬒ ጋላስኔ ሀይꬒ ቃማ ቢታ ጋንጨ ጋምኦዳ። * 41 ነነወ አሳይ ፕርደ ጋላስ ደንዲ Ꮊ የለትꬃይል አፋ ፕርዶዳ፤ አብስ ጊኮ፥ ኡ ዮናሳ ስብካታ ስኢ ፋ ናጋራይፕ ማቄዛ። ይኬ፥ ዮናሳፕ ኣꬍዛይ Ꮊይዳ የዛ። * 42 ፕርዳ ጋላስ ሱለ ባጋ ካታታ ደንዲ Ꮊ የለትꬃይር ዎላ ፕርዶዳ፤ አብስ ጊኮ፥ እዛ ሶሎሞነ ኤጨትꬃ ስኦዳይስ ቢታ ጋጻፕ የኤዛ። ዬዛኮ፥ ሶሎሞነፕ ኣꬍዛይ Ꮊይዳ የዛ። *

43 «ቱና አያናይ አሳፕ ከዜዛይፕ ጉየ ፋስ ሸምፕዛ አቆ ኮዪ ሃꬂ ባ መላ አቆ ዳቡርዛ፥ ዝን ፋ ኮይዝ ሸምፖ ደንጎያ። 44 የይ ግሾስ፥ ‹ታ አሺ ከዜዝ ካራ ማቂ Ꮊማዳ› ዬግዛ። ኤ ማቂ የኦዳር ኬꬃይ ካይሳ ማቅዛኔ ፕትንቲ ጊጊ በቴዛና ደንግዛ። 45 ይኬ፥ ማቂ Ꮊንጊ፥ ፓፕ ኢታ ሀራ ላፑን ኢታ አያንታ ኤኪ ይእዛ፤ ኡንትካ አꬃይ ጋንጨ ገሊ የዝዛ። የ አꬃይስ ቲናሳይፕ ጉዬሳይ ኡሳ ኢትዛ። Ꮊ ኢታ የለትꬃይል የይ ጋርክ ባዝ ሀኖዳ» ዬጌዛ።

የሱሳ እንዳትኔ ኤ እሽታ

(ማር. 3:31-35፤ ሉቃ. 8:19-21)

46 የሱሳ ዎያይስ ኦዳል አፋ የዝን ኤ እንዳትኔ ኤ እሽታይ ኤር ናሾዳይስ ኮዪ ባለ ኤቄዛ። 47 ፐቲ አሲ ኤዝኮ፥ «ነ እንዳትኔ ነ እሽታይ ኔር ናሾዳይስ ኮዪ ባለ ኤቄዛ» ዬጌዛ።

48 የሱሳ ማሂ፥ «ታ እንዳት ኦኖ? ታ እሽታይካ ኦናንታራ?» ዬጌዛ። 49 ፋ ኩሻይር ታማርታ ማልታር፥ «ቦኦይታ፥ ታ እንዳታነ ታ እሽታይ Ꮊይትታ። 50 ሳሎ የዝ ታ አዳይ ሸነ ኦꬂዛ ኡቢታይ ታ እሸ፥ ታ ምሾኔ ታ እንዶ» ዬጌዛ።

13

ዘርꬅ ዘርዝ አꬃይ ኣዝሶ

(ማር. 4:1-9፤ ሉቃ. 8:4-8)

1 የ ጋላስ የሱሳ ካራፕ ከዚ አባ ካንታ በቴዛ። 2 ጋመ ዎያ ኤ ላንቀ ሺቅን አሳ አባ ጋጻ አሺ ዎጎሎ ጋንጨ ገሊ በቴዛ። * 3 አሳይስ ጋመ ባዝ ኣዝሶር ዬጊ ኦዴዛ፦

«ፐቲ ቢታ ኦꬅዝ አꬃይ ዘርꬅ ዘሮዳይስ ከዜዝ። 4 ኤ ዘሮዳር ፐቲ ፐቲ ዘርꬃይ ኦገ ጋጻ ዎꬌዛ፤ ኡንታናካ ካፍታይ ይኢ ማጺ ሜዛ። 5 ፐቲ ፐቲ ዘርꬅታይ ስስልቆ ቢታል አፋ ዎꬌዛ። ጋመ ቢታ ባ ግሾስ ኤልሲ ዶሌዛ። 6 ዝን አዋ ኬዝን ሹሌዛ፤ ጻጶ ባዛይ ግሾስ መሌዛ። 7 ፐቲ ፐቲ ዘርꬃይ አንጉꬅ ጋንጨ ዎꬌዛ፤ አንጉꬃይ ድጪ የ ዶላ ጩሌዛ። 8 Ꮊንክታይ ማ እርኮ ቢታል አፋ ዎꬌዛ፤ ዶሊ ኣፈ ኣፌዛ። ፐታይ ጼት፥ ፐታይ ኡሱፑንታም፥ ፐታይ ማ ሀስታም ኣፌዛ። 9 ስእዝ ሀየር የዝ አꬃይ ስኦ» ዬጌዛ።

10 የሱሳ ታማርታይ ኤዝኮ ሺቂ፥ «አብስ ኔኒ ዎያይስ ኣዝሶር ኦዴ?» ዬጊ ኦይጬዛ።

11 ኤ ማሂ፥ «ይንትስ ሳሎ ካተትꬅ ጹራ እንግንቴዛ፥ ዝን ኡንትስ እንግንተካያ። 12 የዛ ኡባይስ ጉዥንቶዳ፥ ኤዝስ ጋንጎዳ፥ ዝን ባዛይፕ ሀራ አቶዝን ኤዝስ የዛናካ ኤክንቶዳ። * 13 የይ ግሾስ፥ ታኒ ኡንቲ፥ ብእታር ደንጋማይ ጋርክ፥ ስእታር ስአም ጋርክ ዎይ አካካማይ ጋርክ ኡንትስ ኣዝሶር ኦድዛ።

14 «ኢሳያሳ ፋ ማጻፋይ ግዶ ኦዴዛይ ኡንታል አፋ ፖልንቴዛ። ኤ ኦድታር፥

« ‹ይ ስስ ስእዛ፥ ዝን አካኮያ፤

ይ ብእꬅ ብእዛ፥ ዝን ደንጎያ።

15 አብስ ጊኮ፥ Ꮊ አሳይ ዎዝናይ ኦርዴዛ፤

ፋ ሀያ ኤርታር ቱልሴዛ፥

ፋ ኣፋ ጎዜዛ።

የይ ባዛኮ ኡ ፋ ኣፋትር ብኢ፥

ፋ ሀየር ስኢ፥

ፋ ዎዝናር አካኪ፥

ታኮ ማቆዳ፥

ታካ ኡንታን ፓꬆዳዝን› ዬጌዛ።

16 «ዝን ይ ኣፋይ ብእዛ ግሾ ይ ሀያይ ስእዝ ግሾስ ይ አንጅንቴዝታ። * 17 ታ ይንትስ ቱሮ ኦድዛ፤ ጋመ ናብታይኔ ጌሽ አስታይ ይ በኤዛና በአዳይስነ ይ ስእዛና ስኦዳይስ አሞቴዛ፥ ዝን ኡንትስ ሀነካያ።

18 «ይኬ፥ Ꮊ ዘርꬅ ዘርዝ አꬃይ ኣዝሳ ስኦይታ። 19 ኦገ ጋጻ ዎꬌዝ ዘርꬅ ኣዝሳይ Ꮊያ፦ ሳሎ ካተትꬅ ቃላ ስኢ አካኮዋ አይ ዎዝናይፕ ጻላሄ ይኢ ኤ ዎዛና ጋንጨ የዝ ዘርꬅ ማጺ ሃሴዛ። 20 ስስልቆ ቢታል አፋ ዘርንቴዛይ ቤዝዛይ ቃላ ስኢ ኤልሲ ኡፋይሳር ኤክዝታ። 21 ዝን Ꮊተሳፕ አትን ጻጶ ዳከካያ። ቃላ ግሾ መቶ ዎይ ባይእꬂ ይእዛ ዎደ ኤልሲ ꬉብንትዛ። 22 አንጉꬅ ጋንጨ ዘርንቴዛይ Ꮊያ ቃላ ስኤዛ፥ ዝን Ꮊ አላመ የስስ ህርጋይኔ ዱረትꬅስ ቆፋይ ቃላ ጩልዛ ግሾስ ኣፈ ኣፈካዛር አትዛ። 23 ዝን አራዳ ቢታል ዘርንቴዝ ዘርꬃይ Ꮊያ አካካር ቃላ ስኤዝ አꬃ። ኤ ኣፈ ኣፍዛ፤ ፐታይ ጼት፥ ፐታይ ኡሱፑንታም ፐታይ ማ ሀስታም እንግዛ» ዬጌዛ።

ሌሾር ኣዝሶ

24 የሱሳ ኡንትስ ሀራ ኣዝሶ ኦዴዛ፥ «ጾስ ካተትꬃይ ፋ ዎታ ጋንጨ ሎኦ ዘርꬅ ዘሬዝ አꬃ ኣዝዛ። 25 ዝን አስ ኡባይ ገንትን ኤ ሞርካይ ይኢ ግስተ ጋንጨ ሌሾ ዘሪ ቅቴዛ። 26 ግስታይ ድጪ ካእዝ ዎደ ሌሾካ ኤ ጋንጨ በንቴዛ።

27 «ጋደ ጎዳይ አይልታይ ጎዳይኮ Ꮊንጊ፥ ‹ጎዳዮ፥ ነ ዎታይድ ነ ሎኦ ዘርꬅ ዘረካሳ? የዝን፥ ሌሾ አናፕ የኤኔ?› ዬጌዛ።

28 «ኤ ኡንትኮ፥ ‹የያ ሞርከ ኦꬄዛ› ዬጌዛ።

«አይልታይ ጎዳይኮ፥ ‹ኑ Ꮊንጊ ሌሻ ሾዶድ ጋርክ ነ ኮይኔ?› ዬጌዛ።

29 «ዝን ኤ፥ ‹አቶ ቦችፓተ፤ ይ ሌሻ ሾድዝ ጎዳር ግስተካ ሾድንቶዳ። 30 ቦችፓተ፤ ማጾ ዎደ ሄሎዳይስ ዎላ ድጮ። የ ዎደ ማጽዛ አስታይ ሌሻ ቲናቲ ማጺ ታማ ጋንጨ ጹጎዳይስ ምርቀር ምርቀር ምርቆይታ። ዝን ግስታ ሺሺ ታ ሻላይድ ኦሎይታ› ዬጎዳ» ዬጌዛ።

ሳናፍጨ ኣፈ ኣዝሶ

(ማር. 4:30-32፤ ሉቃ. 13:18-19)

31 ማ ሀራ ኣዝሶ ዬጊ ኦዴዛ፤ «ሳሎ ካተትꬃይ ፐቲ አሲ ፋ ዎታ ጋንጨ ባኬዝ ሳናፍጨ ኣፈ ኣዝዛ። 32 የ ምꬃት ኣፋይ ሀራ ምꬅ ኣፍታይፕ ጽቃ፥ ዝን ዶሊ ድጪ ሀራ ምꬅ ኡባይፕ ኣꬃ ዳሚ ድጭዛ። እ ሻቅታይል አፋ ካፍታይ ኬጺ በቶድ ሄሎዳይስ ዳማ ምꬅ ማቅዛ» ዬጌዛ።

እርሾ ኣዝሶ

(ሉቃ. 13:20-21)

33 ማቅካ፥ የሱሳ ሀራ ኣዝሶ ኦዴዛ፤ «ሳሎ ካተትꬃይ ፐቲ ማቺ ሀይꬒ ጎንገ ꬍላ ኤኪ ሙኑቂ፥ ሙኑቃይ ደንዶዳይ ጋርክ ኤዛይድ ዳኬዝ እርሾ ኣዝዛ» ዬጌዛ።

34 የሱሳ ዎያይስ የ ኣዝሶ ኡባ ኦዴዛ። ኣዝሶ ባዝን ፐትባዝካ ኦደካያ። 35 ናባይ ፋ ማጻፋይ ጋንጨ፥

«ታኒ ታ ዶና፥ ኣዝሶር ዶዮዳ፤

ሳሎኔ ሳአ መꬍንቴዛይፐ፥

ጌመዛና ታ ኦድዛ»

ዬጊ ኦዴዛይ የይድ ፖልንቴዛ። *

ሌሾ ኣዝሳይስ ብርሽꬅ

36 የሱሳ ዎይታ አሺ ካራ ገሌዛ። ኤ ታማርታይ ኤዝኮ ሺቂ፥ «ዎታይድ የዝ ሌሻይ ብልꬃ ኑስ ኦዶባ» ዬጌዛ።

37 ኤ ማሂ፥ «ሎኦ ዘርꬅ ዘሬዛይ አስ ናአ፥ 38 ዎታይ Ꮊ አላማ። ሎኦ ዘርꬃይ ሳሎ ካተትꬅ ናእታ። ሌሻይ ጻላሄ ናእታ። 39 ሌሾ ዘሬዛይ ሞርከ ጻላሄ፥ ማጾ ዎዳይ ዎደ ዉርስꬅ፥ ማጽዝታይ ኪታንችታ።

40 «ሌሻይ ማጽንቲ ታማ ጋንጨ ጹግንትዛይ ጋርክ ዎደ ዉርስꬃላ Ꮊይ ጋርክ ሀኖዳ። 41 አስ ናአይ ፋ ኪታንችታ ኪቶዳ። ኡ ናጋራስ ሳንከ ማቄዝታኔ ኢታ ኦꬅዝ ኡብታ ማጺ ኤ ካተትꬃይፕ ከሶዳ። 42 ማጺ ሺሺ ዬፎኔ አች ጮንቺ የዝ ቶኦዋ ታማ ጋንጨ ኦሎዳ። 43 የ ዎደ ጽልታይ ፋ አዳይ ካተትꬃይድ አዋ ጋርክ ፖኦዳ። ስእዝ ሀየ የዛይ ስኦ!

44 «ጾስ ካተትꬃይ ዎታ ጋንጨ ሞግንቴዝ ሚሸ ኣዝዛ። ፐቲ አሲ የ ሚሻ ደንጊ ማሂ ሞጌዛ። ጋመ ኡፋይቲ Ꮊንጊ ፓስ የዛ ባዝ ኡባ ባይዚ የ ጋዳት ዎንጌዛ።

45 «የይ ጋርክ፥ ማ ሳሎ ካተትꬃይ እንቆ ግዝ አልኦ ሹችታ ኮይዝ ዛልኤ አስ ኣዝዛ። 46 ጋመ አልኦ እንቆ ደንጊ Ꮊንጊ ፓስ የዛ ባዝ ኡባ ባይዚ ኤ ዎንጌዛ።

ሞሎ አይክዝ ግተ ኣዝሶ

47 «ማ ጾስ ካተትꬃይ አባ ጋንጨ ኦልንቴዝ ዱማ ዱማ ሞሎ ኮች አይክዝ ግተ ኣዝዛ። 48 ሞሎ አይክዝ አሳይ ሞሎ ግታይድ ኩምን አባፕ ጋጻ ከሴዛ። ኤዛይድ በቲ ሎኣ ሎኣ ቁሪ ዳቾ ጋንጨ ኦሌዛ፥ ዝን ኢታ ሞልታ አላ ኦሌዛ። 49 ዎደ ዉርስꬃል የይ ጋርክ ሀኖዳ። ኪታንችታይ ይኢ ናጋራ ኦꬅዝታ ጽልታይፕ ቁሮዳ። 50 ዬፎኔ አች ጮንቺ የዛ ቶኦዋ ታማ ጋንጨ ኦሎዳ።

51 «Ꮊ ኡቢታይ ይንትስ ገሌኔ?» ዬጊ ኡንታን ኦይጬዛ።

ኡ ማሂ፥ «ኤ» ዬጌዛ።

52 የሱሳ፥ «ይኬ፥ ሳሎ ካተትꬅ ጹራ ኤኪ ህገ ታማርስዛ ኡቢታይ፥ ፋ ምንጄዝ ሻላይፕ ኦሮꬅኔ ጭማ ከስዛ ሻሎ ጎዳ ኣዝዛ» ዬጌዛ።

የሱሳና ናዝረተ ሄሌዝ እጾ

(ማር. 6:1-6፤ ሉቃ. 4:16-30)

53 የሱሳ Ꮊ ኣዝሳ ኦዲ ዉርሴዛይፕ ጉየ ኤዛይፕ ደንዲ ቅቴዛ። 54 ፋ የልንቴዝ ቢታ Ꮊንጊ አይሁድታይ ዎሳ ካራ ታማርሶ አይኬዛ። ኡ ማላ ባዝ ግ፥ «Ꮊ አꬃይ Ꮊ ኤጨትꬅኔ Ꮊ ማላታ ኦꬄዛ ዎልቃ አናፕ ኤኬኔ? 55 Ꮊይ አናጻይ ናአ ባሳኔ? ኤ እንዳቲ ሱንꬃይ ማይራሞ ባሳኔ? ኤ እሽታይ ያይቆባ፥ ዮሴፋ፥ ስሞናራኔ ይሁዳ ባሳኔ? 56 ኤ ምሹንꬅካ ኑር የዙንꬃና ባሳኔ? የዝን፥ Ꮊ አꬃይ Ꮊ ኡባ አናፕ ኤኬኔ?» ዬጌዛ። 57 የይ ግሾስ፥ ኤ ግዝ ባዛ ኤካም እጼዛ። *

ዝን የሱሳ፥ «ናበ ፋ የልንቴዝ ቢታይዳኔ ፋ ካራ አሳይ ካለ ቦንችንቶያ» ዬጌዛ። 58 ኡ አማናም እጼዝ ግሾስ ጋመ ማላታ የ አቃይድ ኦꬄካያ።

14

ጻማቅዛ ዋንሳ Ꮊይቆ

(ማር. 6:14-29፤ ሉቃ. 9:7-9)

1 የ ዎደ ጋልላ አቅስዝ ሄሮድሳ * የሱሳ ዋራ ስኤዛ። 2 ፋ አይልታይኮ፥ «Ꮊይ ጻማቅዛ ዋንሳ፤ ኤ Ꮊይቆፕ ደንዴዛ። የይ ግሾስ Ꮊ ኡባ ማላትታ ኤ ኦꬄዛ» ዬጌዛ።

3 ኤ የያ ጌዛይ ሄሮድሳ ፋ እሻ ፍልጶሳ ማቻት ሄሮድያዳ ግሾስ ዋንሳ አች ኬꬃ ገልሴዝ ግሾስ። 4 ዋንሳ ሄሮድሳ፥ «ነ እዞ ኤኮዳይስ ዎጋ ባያ» ዬጌዛ። * 5 ሄሮድሳ ዋንሳ ዎꬎዳይስ ኮዬዛ፥ ዝን ዎያይ ዋንሳ ናበ ኡዲ ብእዝ ግሾስ ያሽቴዛ።

6 ሄሮድሳ ፋ የልንቴዝ ጋላሳ ቦንችዛ ዎደ ሄሮድያዳ ናአት አስ ቲና የꬃር ዶንጊ ኤዛ ኡፋይሴዛ። 7 የዝን፥ ኤ፥ «እዛ ኮይዝ ባዝ ኡባ ኢስ እማዳ ግ» ጫቄዛ። 8 ናአታ ፋ እንዳት ዞረ ስኢ ሄሮድሳኮ፥ «ጻማቅዛ ዋንሳ ቆꬋይፕ ጋቺ ኦማ ፍልኦ ጋንጨ ጋዲ ታስ እንጎባ» ዬጌዛ። 9 እዛ ዬግን ካታይ ቂራꬋዛ፥ ዝን ፋ ጫቃይ ግሾኔ ፓር የዝ እማꬂታይ ግሾስ ግ እ ኦይቻይ ፖልንቶድ ጋርክ አዛዜዛ። 10 ካታይ አስ ኪቲ ዋንሳ አች ኬꬃ የዝን ኤ ቆꬋ ጋችሴዛ። 11 ኤ ኦማ ፍልኦ ጋንጨ ኣꬃ ክኢ ናአትስ እንጌዛ፤ ናአታካ ኤኪ ፋ እንዳትስ ካንጌዛ። 12 ዋንሳ ታማርታይ ይኢ ኤ አሃ ካንጊ ሞጌዛ። ኤዛይፐ ጉየ ሀኔዝባዝ ኡባ Ꮊንጊ የሱሳስ ኦዴዛ።

የሱሳ እችን ሙኩለ አስታ ሙዜዛ

(ማር. 6:30-44፤ ሉቃ. 9:10-17፤ ዋን. 6:1-14)

13 የሱሳ ሀኔዝባዛና ስኢ ዎጎሎ ጋንጨ ገሊ የ በሳይፐ ፐቲ ጌምዛ አቆ ፋ ኣዳስ Ꮊንጌዛ። አሳይ የያ ስኢ ካታምታይፕ ደንዲ ቶከር ኤዛ ካሌዛ። 14 የሱሳ ዎጎሎፕ ዎꬊ ጋመ አሳ ብኢ ኡንትስ ቃꬍንቴዛ። ኡ ጋንጨ የዝ ሀርግንቴዝ አስታ ፓꬄዛ።

15 ሳአይ ኦማꬂታር Ꮊንግን የሱሳ ታማርታይ ኤዝኮ ሺቂ፥ «Ꮊ አቃይ ሊዦ፥ ሳአይካ ቃሜዛ። የይ ግሾስ፥ ሄራ Ꮊንጊ ፓስ ዎንጊ ማድ ጋርክ ዎያ ዳኮባ» ዬጌዛ።

16 ዝን የሱሳ ኡንትኮ፥ «ዎያይ ሜካዛር Ꮊማዳይስ ኮሾያ፤ ኡ ማድባዝ ይ እንጎይታ» ዬጌዛ።

17 ኡ ማሂ፥ «ኑስ Ꮊኔ እችን ሶሎራኔ ናምእ ሞሎፕ ሀራ ባያ» ዬጌዛ።

18 ኤዝካ፥ «አን እዞ Ꮊና ኮኦይታ» ዬጌዛ። 19 ማ ማቅካ፥ ዎያይ ማታል በቶዳይ ጋርክ ኦዴዛ። እችን ሶሎራ ናምእ ሞልታ ኤኪ፥ ሳሎ ብኢ ጋላቲ ማቂ፥ ሶላ ዱꬂ ፋ ታማርታይስ እንጌዛ፤ ኡንቲ ማ ዎያይስ እንጌዛ። 20 ኡባይ ም ምዤዛ። የሱሳ ታማርታይ ማዳር አቴዛና ታጶ ናምኢ ሌማተ ደንꬄዛ። 21 ካꬃ ሜዝ አሳይ ማችኔ ናአ አትን እችን ሙኩለ ማቅዛ።

የሱሳ አባል የꬍዛ

(ማር. 6:45-52፤ ዋን. 6:15-21)

22 የሱሳ ፋ ታማርታይ ዎጎሎ ጋንጨ ገሊ ፓፕ ቲናቲ አባይፕ ሰኮ ፍንꬂ ፒንጎዳይ ጋርክ ኪቲ ፋስ ዎያ ሞይዞዳይስ ጉየ አቴዛ። 23 ዎያ ሞይዚ ማቂ ፋ ኣዳስ ዎሶዳይስ ፐቲ ደረል አፋ ከዜዝ። ሳአ ቃምንካ ኤ ፋ ኣዳስ ኤዛይድ ጋምኤዛ። 24 የ ዎደ ዎጎላይ አባል አፋር Ꮊማዳር ቲና ባጋር ጫርኮ ደንድን ጎታይ ዎጎላና ጭጵቼዛ።

25 ዎንትማꬄላ የሱሳ አባል አፋ የꬍታር ፋ ታማርታይኮ የኤዛ። 26 ኤ ታማርታይ፥ ኤ አባል አፋ የꬍታር ኡንትኮ ይእዛና ብኢ ያሽቴዛ። ኡንትካ፥ «Ꮊይ ሜሸ» ግ ያሽቲ ኡኬዛ።

27 ዝን የሱሳ ኤልሲ፥ «አኮ ባያ! ያሽትፓተ! Ꮊይ ታና» ዬጌዛ።

28 ጵጽሮሳ ኤዝኮ፥ «ጎዳዮ፥ ነና ማቅኮ፥ ታ ሃꬃል አፋር የꬊ ኔኮ Ꮊንጎድ ጋርክ ታና አዛዞባ» ዬጌዛ።

29 የሱሳ ጵጽሮሳኮ፥ «Ꮊና የኦባ» ዬጌዛ።

ጵጽሮሳ ዎጎሎፕ ዎꬊ ሃꬃይል አፋ የꬍታር የሱሳኮ Ꮊሞ አይኬዛ። 30 ዝን ጫርካይ ወልቃ ብኢ ያሽቴዛ። ሃꬃይ ኤዛ ምቶ አይክን «ጎዳዮ፥ ታና አሾዬ» ዬጊ ኡኬዛ።

31 የሱሳ ኤልሲ ፋ ኩሻ ዳኪ ኤዛ አይኪ፥ «ናት፥ አማኖ ፓጬዛዮ አብስ ስ» ዬጌዛ።

32 የሱሳራኔ ጵጽሮሳራ ዎጎሎ ጋንጨ ገልን ጫርካይ ጭጭርኪ ጌዛ። 33 ዎጎሎ ጋንጨ የዝ ኤ ታማርታይ፥ «ኔኒ ቱማካ ጾስ ናአ» ግ ጎይኔዛ።

34 ኡ አባ ፒንጊ ገንሳሬጸ ቢታ ሄሌዛ። 35 ያ ቢታይል የዝ አሳይ የሱሳና ኤሪ ፋ ሾሮ ሄራ የዝ ኡባይስ ኪታ ዳኬዛ። አሳይ ሀርግንቴዝ አስታ ኡባ ኤዝኮ ከኤዛ። 36 ሀርግንቴዝ አስታይ ኤ አፍላ ማንቻ ኣዳ ቦቾዳይስ ኤዛ ዎሴዛ። ቦቼዝ ኡቢታይካ ፓጼዛ።

15

አድታይ ዎጋ ባጋ

(ማር. 7:1-13)

1 የይፕ ጉየ፥ ፐቲ ፐቲ ፈርሳውታይኔ ህገ አስታማርታይ የሩሳላመፕ የሱሳኮ ይኢ፥ 2 «ነ ታማርታይ አብስ ኑ አድታይ ዎጋ መንꬂ? ኡ ካꬃ ማዳይፕ ቲና ፋ ኩሻ ሜጭንቶያ» ዬጊ ኦይጬዛ።

3 የሱሳ ማሂ፥ «ይንቲ፥ ይ ዎጋ ግሾስ ጾሳ ኪታ ፖልዛና አብስ እጼ? 4 አብስ ጊኮ፥ ጾሳይ፥ ‹ነ አደኔ ነ እንዶ ቦንቾባ። ፋ አደ ዎይ ፋ እንዶ ጫዥዛይ Ꮊይቆ ጌካሳ?› ዬጌዛ። * 5 ዝን ይ፥ ፐቲ አስ ፋ ኣዳ ዎይ ፋ እንዳት ማዶድ ባዝ የዝን፥ ‹Ꮊያ ታ ጾስስ ያርሼዛ ጊኮ፥ 6 ፋ ኣዳ ዎይ ፋ እንዳት ቦንቾዳይስ ቤዞያ› ይ ዬግዛ። ዬዚ ይንቲ፥ ይ ዎጋ ፖሎዳይስ ጾሳ ቃላ መንꬂዛ። 7 ይንትኖ፥ ጩቢታዮ፥ ኢሳያሳ ይ ባዝ ቱሮ ኦዴዛ፥

8 « ‹Ꮊ አሳይ ታና ፋ ዶናር ቦንችዛ፥

ዝን ኡ ዎዝናይ ታፕ ሃኮ የዛ።

9 አሳይ ታና ጨር ጎይንዛ፤

ኡ አሲ መꬌዝ ዎጋ፥

ጾሳ ህገ ኣዝሲ ታማርስዛ› ጌዛ» ዬጌዛ።

አስ ቱንስዛ ባዝ

(ማር. 7:14-23)

10 የሱሳ ጋመ አስታ ፋኮ ጼጊ፥ «ስኦይታ! አካኮይታ! 11 አስ ቱንስዛ ባዛይ ዶናር ገልዝ ባዝ ባዝን ዶናፐ ከዝዝ ባዝ» ዬጌዛ።

12 የይፕ ጉየ፥ የሱሳ ታማርታይ ኤዝኮ ይኢ፥ «ፈርሳውታይ ኔኒ ኦዴዛ ስኢ ꬉብንቴዛና ነ ኤሬኔ?» ዬጌዛ።

13 ዝን የሱሳ ኡንትኮ ማሂ፥ «ሳሎ የዝ ታ አዳይ ቱከካ ምꬂ ኡባይ ሾድንቶዳ። 14 ኡ ባጋ ህርግፓተ፤ ኡ ቶአ ካልꬂዛይካ ቶእታ። ቶአይ ቶአ ካልꬂኮ፥ ናምእታይካ ጋጋ ቅትዛ» ዬጌዛ። *

15 ጵጽሮሳ ማሂ፥ «Ꮊ ኣዝሳይስ ብልꬂ ኑስ ኦዶየ» ዬጌዛ።

16 የሱሳ ኡንትኮ፥ «ይንትስካ Ꮊኖ ሄሎዳይስ ገለካሳ? 17 ዶናር ገልዝ ባዝ ኡባይ ኡሎ ገሊ ባለ ከዝዛና ይ ኤሮሳ? 18 ዝን ዶናር ከዝዝ ባዝ ዎዝናፕ ከዝዛ። አስ ቱንስዛ ባዝታይ Ꮊይትታ። * 19 ኡንትካ አስ ዎዝና ጋንጨፕ ከዝዝ ኢታ ቆፋ፥ ዎꬎ፥ ላግተ፥ ላመ፥ ካይዞ፥ ዎርዶ ማርካትꬂ፥ አስ ሱንꬂ ꬋብሶ፥ ጫሸ። 20 የያ ኣዝዝባዝታይ አስ ቱንስዛፕ አትን ሜጭንተካ ኩሸር ሚዛይ ቱንሶያ» ዬጌዛ።

ፐቲ አስቲ አማኖ

(ማር. 7:24-30)

21 የይፕ ጉየ፥ የሱሳ ኤዛይፕ ከዚ ጽሮሳኔ ስዶና ካታምታይ የዝ ቢታ Ꮊንጌዛ። 22 ፐቲ ካናኔ ቢታ አስታ የሱሳኮ ይኢ፥ ፋ ቃላ ꬎቂ ኡዲ፥ «ጎዳዮ፥ ዳዉተ ናአዮ፥ ታስ ቃꬍንቶየ፤ ታ ናአቶ ቱና አያና አይኪ ኢታ ዋይꬄዛ» ዬጌዛ።

23 ዝን የሱሳ ፐቲ ቃላካ ማሄካዛር ሲኤ አቴዛ። የሱሳ ታማርታይ ኤዝኮ ይኢ፥ «Ꮊ አስታ ኑ ላሳ ካልታር፥ ኡክዛ ግሾስ፥ ነ እዞ ሞይዞዬ» ዬጊ ዎሴዛ።

24 የሱሳ ማሂ፥ «ታኒ ዉደፕ ꬋቤዝ ዱር ጋርክ እስሬለ ካራፕ ꬋቤዝ አስታይ ኣዳስ ኪትንቴዛ» ዬጌዛ።

25 ዝን እዛ፥ ኤ ቲና ጹጉኒ፥ «ጎዳዮ፥ ታና ማዶየ?» ዬጌዛ።

26 ኤ ማሂ፥ «ናእታይ ካꬃ ኤኪ ካንታይስ ኦሎዳይስ ቤዞያ» ዬጌዛ።

27 እዛካ፥ «ጎዳዮ፥ የይ ቱማ፥ ዝን ሀራ አቶዝን ካንታይ ፋ ጎድታይ ማዳር፥ ጋይታፕ ዎꬍዝ ጉፋ ሚዛ» ዬጌዛ።

28 የሱሳ ማሂ፥ «አስት Ꮊኔ፥ ነ አማናይ ግታ፤ ነ ኮዬዛይ ጋርክ ኔስ ሀኖ» ዬጌዛ። እ ናአታ እዝር ፓጼዛ።

የሱሳ ጋመ ሀርግንቴዝታ ፓꬄዛ

29 የሱሳ የይፕ ደንዲ ጋልላ አባ ላንቀ ቅቴዛ። አምባል አፋ ከዚ፥ ኤዛይድ በቴዛ። 30 ጋመ አሳይ ፋር፥ ዎብታ፥ ቶእታ፥ ስሌዝታ፥ ዶና ሙሜዝታኔ፥ ሀራ ጋመ ሀርግንቴዝ አስታ ኤኪ፥ ኤዝኮ ክኢ ኤ ቲናይድ ጋዴዛ። የሱሳ ኡንታን ፓꬄዛ። 31 የይ ግሾስ፥ ሙምታይ ናሾዳር፥ ስሌዝታይ ፓጾዳር፥ ዎብታይ የꬎዳር፥ ቶእታይ በአዳር አሳይ ብኢ Ꮊይ ማላባዝ ግ፥ እስሬለ ጾሳ ጋላቴዛ።

የሱሳ ኦይዲ ሙኩለ አሳ ሙዜዛ

(ማር. 8:1-10)

32 የሱሳ ፋ ታማርታ ፋኮ ጼጊ፥ «Ꮊ ጋመ አሳይ ታር ሀይꬒ ጋላስ ጋምኤዝ ግሾኔ ኡንትስ Ꮊት ሚዝባዝ ባዛይ ግሾስ ታ ኡንትስ ቃꬍንትዛ። ኡ ኦገል ዳቡሪ ፎካም ጋርክ አኮ ሙዘካ ኡንታን ጨር ዳኮዳይስ ታ ኮዮያ» ዬጌዛ።

33 ኤ ታማርታይ ማሂ፥ «ኑኒ Ꮊ ሊዣይድ Ꮊይ ጋርክ አሳይስ ግድዛ ካꬃ አናፕ ደማዴ?» ዬጌዛ።

34 የሱሳ ኡንትኮ፥ «ይንትስ ኣፑን ሶሎ የኔ?» ዬጊ ኦይጬዛ።

ኡ ማሂ፥ «ላፑን ሶሎኔ ይሸ ሞልታይፕ ጽቃ የዛ» ዬጌዛ።

35 የሱሳ ዎይታ ሳአ በቶይታ ዬጊ አዛዜዛ። 36 የይፕ ጉየ፥ የ ላፑን ሶላይራ ሞላ ኤኪ ጾስ ጋላቴዛ። ዱስርꬂ ፋ ታማርታይስ እንጌዛ። ኤ ታማርታይ አሳይስ ግሼዛ።

37 አሳይ ኡባይ ም ምዤዛ። ኤ ታማርታይ፥ ማዳር አቴዝ ጉፋ ላፑን ግታ ሌማተ ኩንꬂ ደንꬄዛ። 38 ሜዝ አሳይ ማችኔ ናአ ፓይደካዝን ꬍራꬅ ኣዳ ኦይዲ ሙኩሎ። 39 የሱሳ ዎይታ ዳከዛይፕ ጉየ ዎጎሎ ጋንጨ ገሊ ማጋዶና ግዝ ቢታ ቅቴዛ።

16

ሳሎፕ ማላታ በአዳይስ ኦይጬዝ ኦይች

(ማር. 8:11-13፤ ሉቃ. 12:54-56)

1 ፈርሳውታይኔ ሳዱቃውታይ የሱሳኮ ይኢ። ኤዛ ፋጮዳይስ ኮዪ፥ ፋና ሳሎፕ ማላታ ቤዞ ግ ኦይጬዛ። * 2 ዝን ኤ ኡንትኮ፥ «ሳአ ኦማꬆዳር ‹ሳሎ ዞቂ በንትኮ ዎንታ ሳአ ቦቃሎዳ› ይ ግዛ። 3 ዎንትታር ‹ሳሎ ዞቂ ሻራ አይክኮ Ꮊይኖ እራ ቡኮዳ› ይ ግዛ። የዝን ይ ሳሎ ብኢ ማሊ ኤርዝን ዎደ ብኢ ማሊ ኤሮዳይስ ዳንዳኤካያ። 4 ኢትታይኔ አማኖዋ የለትꬃይ ማላታ ኮይዛ። ዝን ኤስ ዮናሳ ማላታይፕ ሀራ ማላታ እንግንቶያ» ዬጌዛ። የይፕ ጉየ፥ ኡንታን ኤዛይድ አሺ ሀራ አቆ ቅቴዛ። *

ፈርሳውታይኔ ሳዱቃውታይ እርሾ

(ማር. 8:14-21)

5 ኡ አባፕ ሰኮ ፕኖ ፒንጌዝ ዎደ ሶሎ ኤኪ የኦዳና ዶጌዛ። 6 የሱሳ ኡንትኮ፥ «ፈርሳውታይፐነ ሳዱቃውታይ እርሾፕ ናግንቶይታ» ዬጌዛ። * 7 ኡንትካ ፋ ጋንጨ፥ «ኤ የያ ጌዛይ ኑ ሶሎ ኤኪ የኤካ ግሾስ ማቃዳ» ዬጌዛ። 8 የሱሳ ኡ ቆፋ ኤሪ፥ «ይንታኖ፥ አማኖ ፓጬዝታዮ! ሶሎ ኤከካ የኤዝ ግሾስ ይ ዎል ግዶ አብስ ኦድንቴ? 9 Ꮊተካ ይ አካኮሳ? እችን ሙኩለ አሳይስ እችን ሶሎ ግሼዛኔ ኡ ም ምዥን ይ ኣፑን ሌማተ ኩንꬅ ደንꬄዛኮ ይ ዶጌኔ?* 10 የይ ጋርከካ፥ ላፑን ሶሎ ኦይዲ ሙኩለ አሳይስ ግሼዛኔ ኡ ም ምዥን፥ ይ ኣፑን ሌማተ ኩንꬅ ደንꬄዛካ ይ አካኮሳ?* 11 ይኬ፥ ታኒ ፈርሳውታይኔ ሳዱቃውታይ እርሾፕ ናግንቶይታ ግ ኦድዛይ ሶሎባጋ ባዛና ይ አካኮሳ?» ዬጌዛ። 12 የዝን፥ ኤ ታማርታይ የሱሳ ኦድዛይ ሙኑቆ ደንꬆዳይስ ዎꬌዝ እርሾባጋ ባዝን ፈርሳውታይኔ ሳዱቃውታይ ትምርታይፕ ናግንቶ ባጋ ማቄዛና አካኬዛ።

ጵጽሮሳ የሱሳ መስህ ማቄዛና ኦዴዛ

(ማር. 8:27-30፤ ሉቃ. 9:18-21)

13 የሱሳ ቅሳረ ፍልጶሳ ቢታ ሄሌዝ ዎደ ፋ ታማርታይኮ፥ «አሳይ፥ አስ ናአ ኦና ጌ?» ዬጊ ኦይጬዛ።

14 ኡንትካ፥ «ፐታይ ፐታይ ጻማቅዛ ዋንሳ፥ Ꮊንክታይ ኤላሳ፥ ማ Ꮊንክታይካ እርማሳ ዎይ ናብታይፕ ፐታ ግዛ» ዬጌዛ። *

15 የሱሳ ማሂ፥ «የዝን፥ ይ ታና ኦና ጌ?» ግ ኡንታን ኦይጬዛ።

16 ስሞና ጵጽሮሳ ማሂ፥ «ኔኒ ክርስቶሳ፥ ደኦ ጾስ ናአ» ዬጌዛ። *

17 የሱሳ ጵጽሮሳኮ፥ «ዮና ናአ ስሞና፥ ነ አንጅንቴዛያ! Ꮊያ ኔስ ቤዜዛይ ሳሎ የዝ ታ አዳይፕ አትን አስ ባያ። 18 ታ ኔስ ኦድዛ ጵጽሮሳ፥ ኔኒ ዛላ! ታኒ Ꮊ ዛላይል አፋ ታ ዎሳ ኬꬅ ኬጾዳ። Ꮊይቆ ዎልቃይካ እዞ ጋመና። 19 ሳሎ ካተትꬅ ቁልፕታ ታ ኔስ እማዳ። ሳአ ነ አጬዝ ባዝ ኡባ ሳሎ ጾስ ካለ አጭንቴዝ ባዝ ማቃዳ። ሳአ ኔኒ ብልኤዝ ባዝ ኡባይ ሳሎ ጾስ ካለ ብልንቴዝ ባዝ ማቃዳ» ዬጌዛ። *

20 የይፕ ጉየ፥ ኤ፥ ክርስቶሳ ማቄዛና ኦስካ ኦዳማይ ጋርክ ፋ ታማርታ ሚንꬂ አዛዜዛ።

የሱሳ ፋና ሄሎድ መታ ቲናቲ ኦዴዛ

21 የ ዎደፕ አይኪ የሱሳ ፋ ታማርታይስ፥ «ታኒ የሩሳላመ Ꮊማዳይስ ቤዝዛ። ኤዛይድ ጋደ ጭምታይፕ፥ ቄሰ ሀላቅታይፐኔ ህገ አስታማርታይፕ ታ መቶ ኤኮዳይስ ቤዝዛ። ኡ ታና ዎꬎዳ፥ ዝን ታኒ ሃይꬒንꬃ ጋላስ Ꮊይቆፕ ደንዶዳ» ዬጊ ጌሺ ኦዴዛ።

22 ጵጽሮሳ የሱሳና ጋጻ ከሲ፥ «ጎዳዮ፥ የይ ሀነና! የይ ጋርክ ባዝ ነና የሻ ሄልፐ!» ዬጊ ጋይሌዛ።

23 የሱሳ ጵጽሮሳኮ ጉየ ማቂ፥ «Ꮊ ጻላሃዮ፥ ታፕ ሃኮባ! ኔኒ አስ ቆፋ ቆፕዛፕ አትን ጾስ ቆፋ ቆፖዋ ግሾስ ታስ ꬉበ ማቅዛ» ዬጌዛ።

24 የይፕ ጉየ፥ የሱሳ ፋ ታማርታይኮ፥ «ኦንካ ታና ካሎዳይስ ኮይዝ ባዝ ማቅኮ ፋና ካዶ፥ ፋ ማዝቃላ ቶኪ ታና ካሎ። * 25 ፋ ሸምፖ አሾዳይስ ኮይዝ ኡቢታይ ꬋብስዛ። ዝን ፋ ሸምፖ ታ ግሾስ ግ ኣꬂ እንግዛይ አሽዛ። * 26 አሲ አላመ ኩንꬃ ፋባዝ ኡዲ፥ ፋ ሸምፖ ꬋብስኮ ኤዛ አብ ማዴ? ዎይ አሲ ፋ ሸምፖ ዎዞዳይስ አብ እንጎዳይስ ዳንዳኤ? 27 አስ ናአይ ፋ አዳይ ቦንቻይር ፋ ኪታንችታይር የኦዳ። የ ዎደ ፐቲ ፐቲ አꬃይስ ኤ ኦሳት ጋርክ እማዳ። * 28 ታ ቱሮ ኦድዛ፤ አስ ናአይ ካተትꬃይር ማቂ የኦዳር በአድ ሄሎዳይስ Ꮊይዳ ኤቄዝ አሳይፕ Ꮊይቃምዝታይ የዛ» ዬጌዛ።

17

የሱሳ ማላይ ላምንቴዛ

(ማር. 9:2-13፤ ሉቃ. 9:28-36)

1 ኡሱፑን ጋላሳፕ ጉየ የሱሳ ጵጽሮሳ፥ ያይቆባኔ ኤ እሻ ዋንሳ ፓር ኤኪ ኡ ኣዳ ዳማ አምባል አፋ ከዜዛ። * 2 ኤዛይድ ኡ ቲና የሱሳ ማላይ ላምንቴዛ፤ ኤ ስናይካ አዋ ጋርክ ፖኤዛ። ኤ አፍላይካ ቦꬅ ፖኦ ጋርክ ፖጬዛ። 3 ይኬ፥ ሙሰኔ ኤላሳ ኤዛር ናሾዳር በኤዛ። 4 ጵጽሮሳ የሱሳኮ፥ «ኑኒ ነ ኮይኮ ፐቶ ኔስ፥ ፐቶ ሙሰሲ፥ ፐቶ ኤላሳስ Ꮊይዳ ሀይꬒ ሻቃራ አጮዳ» ዬጌዛ። 5 ጵጽሮሳ የያ ሀጋ ኦዶዳር ቦꬅ ሻራ ኡንታን ካሜዛ። ሻራይ ጋንጨ፥ «ታና ኡፋይስዛ፥ ታ ቃꬊዛ ናአይ Ꮊያ፥ ኤዛ ስኦይታ!» ዬግዝ ጊርꬂ የኤዛ። * 6 የሱሳ ታማርታይ የያ ስኢ ዳጋሚ ፋ ስናይር ሳአ ጉጲንጌዛ። 7 ዝን የሱሳ ኡንትኮ ሺቂ ኡንታን ቦቺ፥ «ደንዶይታ፥ ያሽትፓተ!» ዬጌዛ። 8 ኡ ꬎቅ ግ በአዳር የሱሳፕ ሀራ ኦናካ በኤካያ።

9 ኡ አምባላፕ ዎꬎዳር የሱሳ ኡንትኮ፥ «አስ ናአይ Ꮊይቆፕ ደንዶድ ሄሎዳይስ Ꮊያ ይ በኤዝ ባዛና ኦስካ ኦድፓተ» ግ አዛዜዛ። 10 የሱሳ ታማርታይ፥ «የዝን፥ ህገ አስታማርታይ ኤላሳ ክርስቶሳፕ ቲናቲ የኦድ ጌዛይ አብሶ?» ዬጊ ኦይጬዛ። *

11 የሱሳ ማሂ፥ «ኤ! ኤላሳ ቲናꬊ ይኢ ኡባ ባዝ ሎእꬆዳ። 12 ዝን ታ ይንትስ ቱሮ ኦድዛ፤ ኤላሳ ቲናቲ የኤዛ። ኡንትካ ኤዛል አፋ ኮዬዝ ባዝ ኦꬂዛይፕ አትን ኤዛ ሻኪ ኤረካያ። የይ ጋርክ አስ ናአይ ኡ ኩሸ መቶ ኤኮዳ» ዬጌዛ። *

13 የ ዎደ የሱሳ ጌዛይ ጻማቅዛ ዋንሳ ባጋ ማቄዛና ኡ አካኬዛ።

የሱሳ ቱና አያና አይኬዝ ናአ ፓꬄዛ

(ማር. 9:14-29፤ ሉቃ. 9:37-43)

14 ኡ አምባላፕ አሳይኮ ማቄዛን ጋርክ ፐቲ አꬃይ የሱሳ ቲና ቡንቅቲ፥ 15 «ጎዳዮ፥ ማጋነ ታ ናአይስ ቃꬊንቶየ፤ ኤዛ አግናር አግናር ደንዲ ታማ ጋንጨኔ ሃꬅ ጋንጨ ሾጪ ኦልዝ ኢታ ሀርገ የዛ። 16 ነ ታማርታይኮ ታ ክእን፥ ኡ ፓꬆዳይስ ዳንዳኤካያ» ዬጌዛ።

17 የሱሳ ማሂ፥ «ይንታኖ፥ አማኖዋ ዡጫ የለትꬂታዮ አይደ ሄሎዳይስ ታ ይንታር የዞዴ? አይደ ሄሎዳይስ ታ ይንታን ዳንዳኦዴ? አን ናአ Ꮊና ኤኪ የኦይታ» ዬጌዛ። 18 የሱሳ ቱና አያና ቆድን፥ ቱና አያናይ ናአይፕ ከዜዝ፤ የ ሳታተ ናአይ ፓጼዛ። 19 የይፕ ጉየ፥ የሱሳ ታማርታይ ፋ ኣዳስ ኤዝኮ ሺቂ፥ «ኑኒ ቱና አያና ከሶዳይስ ዳንዳኤካዛይ አብሶ?» ዬጊ ኦይጬዛ። 20 ኤ ኡንትኮ፥ «ይንትስ አማኖ ጽቄዝ ግሾሲ። ታ ይንትስ ቱሮ ኦድዛ፤ ሳናፍጨ ኣፈ ጋርክ አማኖ ይንትስ የዛኮ ‹Ꮊ አምባ Ꮊይፕ ደንዲ ገደ ኣꬎባ› ጊኮ ይንትስ ኪትንቶዳ። ይንትስ ዳንዳእንቶዋ ባዝ ባያ። 21 [ዝን የይ ጋርከዛይ ዎሳፐኔ ጾማፕ አትን ሀራር ከዞያ]» ዬጌዛ። **

የሱሳ ፋ Ꮊይቆ ባጋ ማሂ ኦዴዛ

(ማር. 9:30-32፤ ሉቃ. 9:43-45)

22 የሱሳ ታማርታይ ጋልላ ቢታ ሺቂ የዝን የሱሳ ኡንትኮ፥ «አስ ናአይ አስ ኩሸ ኣ እንግንቶዳ። 23 ኡንቲ ኤዛ ዎꬎዳ፥ ዝን ኤ ሃይꬒንꬃ ጋላስ Ꮊይቆፕ ደንዶዳ» ዬጌዛ።

ኤ ታማርታይካ ኢታ አዛኔዛ።

ጊራ ጋቾ

24 የሱሳራ ኤ ታማርታይራ ቅፍርናሆመ ካታማ ሄሌዝ ዎደ ጾሳ ኬꬃ ጊራ ኤክዝታይ ጵጽሮሳኮ ይኢ፥ «ይ አስታማራይ ዎሳ ኬꬃ ጊራ ጊርነኔ?» ዬጊ ኦይጬዛ። *

25 ጵጽሮሳ ማሂ፥ «ጊርዛ» ዬጌዛ። ጵጽሮሳ ካራ ገሎዳር የሱሳ ቲናቲ፥ «ጵጽሮሳ፥ ኔስ አብ ኣዜ? Ꮊ ሳአ ካተትꬃይ ቃራጸኔ ጊራ ኦፕ ኤክኔ? ጋደ አሳይፐኔ አስ ጋደ አሳፕ?» ዬጊ ኦይጬዛ።

26 ጵጽሮሳ «አስ ጋደ አሳፔ» ግ ማሄዛ።

የሱሳ ማሂ፥ «ጋደ አስ ጊራ ጊሮዋ ጉሶ? 27 ዝን ኡ ꬉብንታማይ ጋርክ አባ Ꮊንጊ ሞሎ አይክዝ ማንጻቆ ኦሎባ። ቲና ነ አይክዝ ሞላይ ዶና ዶዪ ጊራስ ግድዛ ሚሸ ኤኪ ነ ግሾኔ ታ ግሾስ ካንጊ ጊሮባ» ዬጌዛ።

18

ኡባፕ ኣꬍዛይ ኦኖ?

(ማር. 9:33-37፤ ሉቃ. 9:46-48)

1 የ ዎደ የሱሳ ታማርታይ ይኢ፥ «ሳሎ ካተትꬅ ኡባፕ ኣꬍዛይ ኦኖ?» ዬጊ ኦይጬዛ። * 2 የሱሳ ፐቲ ዱደ ናአ ጼጊ ኡ ጋንጨ ኤሲ Ꮊይ ጋርከ ዬጌዛ። 3 «ታ ይንትስ ቱሮ ኦድዛ፤ ይ ላምንታምጽኮኔ ዱደ ናአ ጋርክ ሀናም እጽኮ ሳሎ ካተትꬅ ገሎዳይስ የሻ ዳንዳኦያ። * 4 ይኬ፥ Ꮊ ዱደ ናአይ ጋርክ ፋና ካዉሽዛ ኦንካ ሳሎ ካተትꬅ ኡባፕ ኣꬍዛ ማቃዳ። 5 Ꮊይ ጋርክ ዱደ ናአ ታ ሱንꬃር ሞክዛ ኦንካ ታና ሞክዛ።

6 «ዝን ታና አማንዛ Ꮊ ጽቅታይፕ ፐታ ናጋራ ኦꬆድ ጋርክ ꬉበ ማቅዝ ኦንካ ዳማ ዎጻ ፋ ቆል አጪ ጪሞ አባ ጋንጨ ምትንትኮ ኤስ ሎኦ። 7 አላመል አሲ ናጋራ ኦꬆድ ጋርክ ኦꬅዛባዝ የዛ ግሾስ አላመ አየ። የይ ጋርክ ባዝ የኤካ አታሚ፥ ዝን ꬉበ ኤ ባጋር ይእዝ አꬃ አየ።

8 «ነ ኩሸ ዎይ ነ ቶኬ ነና ባልꬅኮ ኔፕ ጋቺ ኦሎባ። ኔኒ ናምኢ ኩሸር ዎይ ናምኢ ቶከር መꬍና ታማ ጋንጨ ዎꬋዳይፕ ኩሸ ዎይ ቶኬ ዱጻ ማቂ መꬍና ደኦ ደንግዛይ ኔስ ሎኦ። * 9 ማ ነ ኣፋይ ነና ባልꬅኮ እዞ ዎጪ ከሲ ኦሎባ። ኔኒ ናምኢ ኣፈር ጋናመ ታማ ጋንጨ ዎꬋዳይፕ ፐቲ ኣፈር መꬍና ደኦ ገልዛኮ ኔስ ሎኦ። *

10 «ታ ይንትስ ኦድዛ፤ ሳሎ የዝ ኡንታን ናግዝ ኪታንችታይ ኡባ ዎደ ሳሎ የዝ ታ አዳይ ቲና የዝ ግሾስ ይ Ꮊ ጽቅታይፕ ፐታካ ሌቃም ጋርክ ናግንቶይታ። * 11 አስ ናአይ ꬋቤዝታ አሾዳይስ የኤዛ»* ዬጌዛ።

ꬋቤዝ ዱር ኣዝሶ

(ሉቃ. 15:3-7)

12 ማ የሱሳ፥ «ይንትስ አብ ኣዜ? ፐቲ አꬃይስ ጼት ዱርታይ የዝታይፐ ፐታይ ꬋብኮ ኡዱፉን ታማኔ ኡዱፉንታ አምባል አፋ ኦሊ አሺ የ ꬋቤዛና ኮዮዳይስ Ꮊንጎሳ? 13 ታ ቱሮ ኦድዛ፤ ኤ ደንጌዝ ዎደ ኡዱፉን ታማኔ ኡዱፉንታይፕ ኣꬃ ꬋቢ በንቴዝ ፐቲ ዱራይል ኡፋይትዛ። 14 የይ ጋርከካ፥ ሳሎ የዝ ይ አዳይ Ꮊ ጽቅታይፕ ፐታይ ꬋቦድ ጋርክ ኮዮያ።

ቆሄዝ አሲ ዋይሳደ?

15 «ነ እሻይ ነና ቆህኮ ነ ኣዳስ ኤዝኮ Ꮊንጊ ኤ ቡታ ኤዝስ ኦዶባ። ኤ ነና ስእኮ ነ እሻ ኔስ ሻሎ ኡዶባ። * 16 ዝን ኤ ነና ስአም እጽኮ፥ ናምኢ ዎይ ሀይꬒ አስ ማርካር ሞቲ ዎꬍዛ ግሾስ ፐቲ ዎይ ናምኢ አስ ኤኪ ኤዝኮ Ꮊንጎባ። * 17 ኤ ኡንታን ስአም እጽኮ፥ ዎሳ ኬꬅስ ኦዶባ። ዎሳ ኬꬅ ግዝ ባዝ ስአም እጽኮ አማኖዋ አስ ጋርክ ዎይ ቃራጸ ጋችስዝ አስ ጋርክ ኤዛ ታይቦባ።

18 «ታ ይንትስ ቱሮ ኦድዛ፤ ሳአ ይ አጭዝ ባዝ ኡቢታይ ሳሎ ጾስ ካለ አጭንቴዝ ባዝ ማቃዳ። ሳአ ይ ብሌዝ ባዝ ኡቢታይ ሳሎ ጾስ ካለ ብልንቴዝ ባዝ ማቃዳ። *

19 «ማካ ታ ይንትስ ኦድዛ፤ ሳአ ይንትፕ ናምእታይ ፐቲ ዎዝናር ማቂ ጾስ ዎስዛ ባዝ ማቅኮ ሳሎ የዝ ታ አዳይ ይንትስ ኦꬆዳ። 20 ታና ካልዝታይፕ ናምኢ ዎይ ሀይꬒ ማቂ ሺቅዛ በሳ ታ ኡ ጋንጨ በንቶዳ» ዬጌዛ።

አቶ ጉስ ባጋ

21 የ ዎደ ጵጽሮሳ የሱሳኮ ይኢ፥ «ጎዳዮ፥ ታ እሻይ ታና ቆህኮ ኣፑን ቶኬ ታ አቶ ጎዳይስ ቤዝኔ? ላፑን ቶኬ ሄሎዳይሶኔ?» ግ ኦይጬዛ። *

22 የሱሳ ማሂ፥ «የያ ባያ፥ ላፑን ታም ቶኬ ላፑንፕ አትን ላፑን ቶኬ ባያ። *

23 «የይ ግሾስ፥ ጾስ ካተትꬃይ ፋ ኦሶ አስታይር ፋ ምሻይ ፓጨዛኮኔ ፉጬዛኮ በአዳይስ ቆፔዝ ካታ ኣዝዛ። 24 የ ካታይ ሚሻይ ፓጨዛኮኔ ፉጬዛኮ ብእዛ ዎደ ጋመ ሙኩለ አጮ የዝ ፐቲ አꬃ ኤዝኮ ከኤዛ። 25 ዝን የ አይላይ አጫ ጭጎዳይስ ጋምንትን ኤዛ፥ ኤ ማቻትራ፥ ኤ ናእታይራኔ ኤዝስ የዛ ባዝ ኡባይ ባይዝንቲ አጮ ጭግንቶድ ጋርክ ኤዛ ጎዳይ አዛዜዛ። 26 የዝን አይላይ ፋ ጎዳይ ቶካይል አፋ ዎꬊ፥ ‹ታ ጎዳዮ፥ ሀያና ጽቃስ ጋምኦዬ፥ ታ ኡባ ጭጎዳ› ዬጊ ዎሴዛ። 27 ካታይ ኤዝስ ቃꬍንቲ፥ ዳኪ አሼዛ፤ ኤ አጫካ ማሬዛ።

28 «ዝን የ አይላይ ከዚ Ꮊንጊ ፋ ላጌ ኦሶ አስታይፕ ፐታይ ኤዛፕ ጽቃ ሚሸ ታልኤዛና፥ ‹ኔል አፋ የዝ ታ ሚሻ ታስ ጭጎባ› ግ አꬃይስ ቆꬋት ጩሌዛ።

29 «የ ኤ ላጌ አይላይ ኤ ቶካይል ዎꬊ፥ ‹ሀያና ጽቃል ጋምኦዬ ታ ኔስ ኡባ ጭጎዳ› ዬጊ ዎሴዛ።

30 «ዝን እጺ ኤኪ ካንጊ ፋ ላጋይ ኣጫ ጭጎድ ሄሎዳይስ አች ኬꬃ ገልሴዛ። 31 የይ ግሾስ፥ ሀራ ላጌ ኦሶ አስታይ የያ ብኢ ኢታ ይሎቲ፥ Ꮊንጊ ፋ ጎዳይስ ኤ ኦꬄዝ ባዝታ ኡባ ኦዴዛ።

32 «የዝን ጎዳይ የ አይላ ጼግሲ፥ ‹Ꮊ ኢታ አይላዮ፥ ኔኒ ታና ዎሴዝ ግሾስ ታ ነ አጫ ኡባ ነና ማሬዛ። 33 የዝን፥ ታኒ ነ አጫ ማሬዛይ ጋርክ ኔኒ ነ ላጌ ማቄዝ አይላይ አጫ ማሮዳይስ ኔስ ቤዞሳ?› ዬጌዛ። 34 የይ ግሾስ፥ ጎዳይ ኢታ ይሎቲ፥ ኤ ፋ አጫ ኡባ ጭጎድ ሄሎዳይስ ፓꬅ ካእንቶዳይ ጋርክ አች ኬꬅስ ኣꬂ እንጌዛ።

35 «የይ ጋርከ፥ ይ ፐታይ ፐታይ ይ እሻ ዎዝናፕ ማራም እጽኮ ሳሎ የዝ ታ አዳይ ይንታን Ꮊይ ጋርክ ኦꬆዳ» ዬጌዛ።

19

ኤኮ ባጋኔ ገሎ ባጋ

(ማር. 10:1-12)

1 የሱሳ የያ ኦዲ ሃሴዛይፕ ጉየ ጋልላፕ ደንዲ ዮርዳኖሳ ቦርካፕ ሰኮ ፕኖ የዝ ይሁዳ ቢታ ቅቴዛ። 2 ጋመ አሳይ ኤዛ ካሊ Ꮊንግን ኡ ጋንጨፕ ሀርግንቴዝ አስታ ፓꬄዛ።

3 ፈርሳወ አስታይ ኤዛ ፋጮዳይስ ኮዪ ኤዝኮ ይኢ፥ «ፐቲ አሲ አባባዝ ግሾስካ ፋ ማቻቶ ዳኮዳይስ ቤዝኔ?» ዬጊ ኦይጬዛ።

4 የሱሳ ማሂ፥ «ጾሲ ቲና ꬍራꬅኔ ማች ኡዲ መꬌዛና ይ ናባበካሳ?* 5 ‹የይ ግሾስ፥ ፐቲ አሲ ፋ አደኔ ፋ እንዶ አሺ ፋ ማቻትር ፐቶ ማቅዛ፥ ናምእታይካ ፐቲ አሾ ማቅዛ›* 6 የይ ግሾስ፥ ኡንቲ ፐቲ አሾ ማቆዳይፕ አትን ናምኤ ማቆያ። ይኬ፥ ጾሲ አጬዛና አሲ ብልፐ» ዬጌዛ።

7 ፈርሳወ አስታይ፥ «የዝን፥ ሙሰ ፐቲ አስ አንጆ ዋርቃተ እንጊ ፋ ማቻቶ ዳኮዳይ ጋርክ አብስ አዛዜኔ?» ዬጊ ኦይጬዛ። *

8 የሱሳ ማሂ፥ «ይንቲ፥ ይ ማችታ ዳኮድ ጋርክ ሙሰ ይንታን አዛዜዛይ፥ ይ ዎዛና ምኖትꬃይ ግሾፕ አትን ቲናፕ የይ ጋርክ ባያ። 9 ታ ይንትስ ኦድዛ፤ ፋ ማቻት ላግተካዝን ዳኪ ሀራ ኤክዝ ኦንካ ላምዛ» ዬጌዛ። *

10 ኤ ታማርታይ ኤዝኮ፥ «አዝንኔ ማቺ ባጋ የይ ጋርክ ማቅኮ ኤኮኔ ገሎ አትኮ ሎኦ» ዬጌዛ።

11 የሱሳ ማሂ፥ «የይ ጋርክ ትምርታይ ጾሲ ዳንዳአ እንጌዝታይሳፕ አትን አስ ኡቢታይስ ባያ። 12 ይኬ፥ የልንትታር ሲላ ማቂ የልንቴዝታይ የዛ፥ ማ አሲ ቃራቴዝታይ የዛ፥ ማ ሳሎ ካተትꬅ ግሾስ ዬጊ ፋና ሲሊሴዝታይ የዛ። የይ ግሾስ፥ Ꮊያ ኤኮዳይስ ዳንዳእዛ ኦንካ ኤኮ» ዬጌዛ።

የሱሳ ጽቃ ናእታ አንጄዛ

(ማር. 10:13-16፤ ሉቃ. 18:15-17)

13 የሱሳ ፋ ኩሻ ዱደ ናእታይል አፋ ጋዲ ኡንትስ ዎሶድ ጋርክ ፐቲ ፐቲ አሳይ ናእታ ኤዝኮ ከኤዛ። ዝን ኤ ታማርታይ አሳይል ካጭንቴዛ። 14 ዝን የሱሳ፥ «ጾስ ካተትꬃይ Ꮊይትታይ ጋርከዝታይስ ማቄዝ ግሾስ ዱደ ናእታይ ታኮ ይእዛና ካይፓተ፤ የኦ ጎይታ» ዬጌዛ።

15 ፋ ኩሻ ኡንታል አፋ ጋዴዛይፕ ጉየ የ አቃይፕ አሺ ቅቴዛ።

ሳአ ዱረትꬅኔ ሳሎ ካተትꬅ

(ማር. 10:17-31፤ ሉቃ. 18:18-30)

16 ፐቲ ጋላስ ፐቲ አꬃይ የሱሳኮ ይኢ፥ «አስታማራዮ፥ ታኒ መꬍና ደኦ ደንጎዳይስ አብ ሎኦ ባዝ ኦꬆ?» ዬጌዛ። 17 የሱሳ ኤዝኮ፥ «ሎኦ ባዝ ባጋ ነ ታና አብስ ኦይጨ? ፐቲ ጾሳፕ አትን ሀራ ሎኦ ባያ። ዝን ነ መꬍና ደኦ ኤኮዳይስ ኮይኮ አዛዝታ ናጎባ» ዬጌዛ።

18 አꬃይ ማሂ፥ «አዛዝታይ ኣይታ?» ዬጊ ኦይጬዛ።

የሱሳ ማሂ፥ «ዎꬍፐ፥ ላምፐ፥ ካስትፐ፥ ዎርዶ ማርካትፐ፥ * 19 ነ አዳኔ ነ እንዳቶ ቦንቾባ፥ ነ ላጋ ነ ኡባይ ጋርክ ቃꬎባ» ዬጌዛ። *

20 የ ፓንꬃይ፥ «ታኒ Ꮊይትታ ኡባ ናአትꬃፕ አይኪ ፖልታር የዛ። የዝን፥ ሀራ ታስ ፓጭዛባዝ አባ?» ዬጊ ኦይጬዛ።

21 የሱሳ ማሂ፥ «ነ ፎሎ ማቆዳይስ ኮይኮ Ꮊንጊ ኔስ የዛ ባዝ ባይዚ ማንቅታይስ እንጎባ፤ ኔኒ ሳሎ ዱርቶዳ። ዬዚ ማቂ ይኢ ታና ካሎባ» ዬጌዛ።

22 ዝን የ አꬃይ ዱረ ማቄዝ ግሾስ የያ ስኢ አዛንታር አሺ ቅቴዛ። 23 የይፕ ጉየ፥ የሱሳ ፋ ታማርታይር፥ «ታኒ ይንትስ ቱሮ ኦድዛ፤ ዱረ ሳሎ ካተትꬅ ገሎዳይ ጋመ መቶ። 24 ዱረ አሲ ጾስ ካተትꬅ ገሎዳይፕ ግማለ ናርፐ ሉኮር ኣꬎዳይ ካዉዥዛ» ዬጌዛ።

25 የሱሳ ታማርታይ የያ ስኢ ማላባዝ ግ፥ «የዝን፥ ኦኒ አቶዳይስ ዳንዳኤ?» ዬጊ ኦይጬዛ።

26 የሱሳ ኡንታን ዳኪ ብኢ፥ «Ꮊይ አስስ ዳንዳእንቶያ፥ ዝን ጾስስ ኡባይ ዳንዳእንትዛ» ዬጌዛ።

27 ጵጽሮሳ ማሂ፥ «ኑኒ ኡባ ባዝ አሺ ነና ካሌዛ። የዝን፥ ኑኒ አብ ደማዴ?» ዬጌዛ። 28 የሱሳ ኡንትኮ Ꮊይ ጋርከ ዬጌዛ፦ «ታኒ ይንትስ ቱሮ ኦድዛ፤ አስ ናአይ የኦድ አላማይድ ፋ ቦንቾ ዙፋነል በትዛ ዎደ ይ ታጶ ናምእታይ፥ ታና ካሌዝ፥ ታጶ ናምኢ ዙፋነል በቲ ታጶ ናምኢ እስሬለ ዘርꬂታይል አፋ ፕርዶዳ። * 29 ታ ሱንꬃይ ግሾስ ኬꬂታ ዎይ እሽታ ዎይ ምሽታ፥ ዎይ አደ ዎይ እንዶ ዎይ ናእታ ዎይ ፋ ኦሶ ጋደ አሼዛይ ኦንካ ጼት ኩሸ ኤኮዳ። ማ መꬍና ደኦካ ኤኮዳ። 30 ዝን ጋምታይ ቲንታይ ጉይታ፥ ማ ጉይታይ ቲንታ» ማቃዳ ዬጌዛ። *

20

ዎይነ ጋንጨ ኦꬄዝ ኦሶ አስታይ ኣዝሶ

1 «ጾስ ካተትꬃይ ፋ ዎይነ ጋንጨ ኦሶ አስታ ኦስሶዳይስ ዎንታ ጉራ ከዜዝ ጋደ ጎዳ ኣዝዛ። 2 ኤ የ ኦሶ አስታይስ ፐቲ ጋላስስ ፐቲ ዲናረ * ጋቾዳይስ ኡንታር ጊጊ፥ ኡንታን ፋ ዎይነ ጋንጨ ዳኬዛ።

3 «ማ ዎንታፕ ሀይꬒ ሳተ ማቆዳር ከዚ ኦሶ ꬋብን ጋበል አፋ ኤቄዝ ሀራ አስታካ ደንጌዛ። 4 ኤ ኡንትኮ፥ ‹ይንትካ ታ ዎይነ ጋንጨ Ꮊንጊ ኦꬆይታ፥ ታ ይንትስ ቤዝዛ ዳሞዘ ጋቾዳ› ዬጌዛ። 5 ኡንትካ Ꮊንጌዛ። ማካ ኤ ኡሱፑን ሳተራኔ ኡዱፉን ሳተር ከዚ Ꮊይ ጋርክ ኦꬄዛ። 6 ታጶ ፐቲ ሳተ ማቅን ኤ ከሳዳር Ꮊንክታ ኤቄዝታ ደንጊ፥ ‹ይ ኦሶ ኦꬄካ ጋላስ ሙዳ Ꮊይዳ አብስ ኤቂ ፔዤኔ?› ዬጌዛ።

7 «ኡ ማሂ፥ ‹ኑና ኦስስዛ አሲ ꬋቤዝ ግሾስ› ዬጌዛ።

«ኤዚ፥ ‹ይንትካ ታ ዎይነ ጋንጨ Ꮊንጊ ኦꬆይታ› ዬጌዛ።

8 «ሳአ ኦማꬅን፥ ዎይነ ጎዳይ ኦሶ አስታይ ሀላቃይኮ፥ ‹ኦሶ አስታ ጼጊ ጉየፕ ኦሶ ገለዝታይፕ አይኪ ቲና ገሌዝታ ሄሎዳይስ ኡንትስ ዳሞዘ ጋቾባ› ዬጌዛ። * 9 ታጶ ፐቲ ሳተር ኦሶ አይኬዝታይ ይኢ፥ ኦማር ኦማር ፐቲ ፐቲ ድናረ ኤኬዛ። 10 ቲና ኦሶ አይኬዝታይ ይኢ፥ ፓስ ጋመ እንግንቶዳ ግ ቆፔዛ። ዝን ኡንትካ ኦማር ኦማር ፐቲ ፐቲ ድናረ ኤኬዛ። 11 ፋ ሚሻ ኤኪ ማቂ ጋደ ጎዳይል አፋ ኦሌዛ። 12 ‹Ꮊይትታይ ጉየፕ ይኢ ፐቲ ሳተ ኣዳ ኦꬄዛ። ዝን ጋላስ ሙዳ አዋ ምሻር ዳቡሪ ፔዤዝ ኑር ኡንቲ ዋይዚ ፐቶ ማቆደ› ዬጌዛ።

13 «ዎይኔ ቱኬዝ ጎዳይ ኦሶ አስታይፕ ፐታይኮ፥ ‹ታ እሻዮ፥ ታኒ ነና ቆሄካያ፤ ነ ታር ጊግንቴዛይ ፐቲ ዲናረስ ባሳ? 14 ነ ግሽቶ ኤኪ ነ ካራ ቅቶባ። ታ ኦማꬅ የኤዛይስካ ኔሳይ ጋርክ እማዳይስ ኮይዛ። 15 ታኒ ታ ሚሻይር ኮዬዝ ባዝ ኦꬆዳይስ ታስ ማዉተ ባሳ? ዎይ ታኒ ኬሃ ማቄዝ ግሾስ ነና ቅናትስኔ?› ዬጌዛ።

16 «የይ ጋርክ Ꮊተ ጉይታይ፥ ቲናቶዳ ማ ቲንታይ ጉይቶዳ» ዬጌዛ። *

የሱሳ ፋ Ꮊይቆባ ባጋ ሃይꬒንꬆ ኦዴዛ

(ማር. 10:32-34፤ ሉቃ. 18:31-34)

17 የሱሳ የሩሳላመ Ꮊንግታር፥ ታጶ ናምኢ ታማርታ ዱማ ጋጻ ከስ ኡንትኮ ዬጌዛ፦ 18 «ዬዛኮ፥ ኑኒ Ꮊት የሩሳላመ Ꮊሞል አፋ የዛ። ኤዛይድ አስ ናአይ ቄሰ ሀላቅታይስኔ ህገ አስታማርታይስ ኣꬂ እንግንቶዳ። ኡንትካ ኤዛል አፋ Ꮊይቆ ፕርደ ፕርዶዳ። 19 ኤዛ አይሁደ ባ ዎያስ ኣꬂ እማዳ። ኡንቲ ኤዛ ካዉሾዳ፥ አላንጎዳ፥ ኤዛ ማዝቃለል አፋካ ሶቶዳ። ዝን ኤ ሃይꬒንꬆ ጋላስ Ꮊይቆፕ ደንዶዳ» ዬጌዛ።

ዛብዶሳ ናእታይ እንዳቲ ዎሳ

(ማር. 10:35-45)

20 የ ዎደ ዛብዶሳ ማቻት ፋ ናምኢ ꬍራꬅ ናእታይር የሱሳኮ ይኢ፥ ኤ ቲናይድ ቡንቂቲ ፐትባዝ ኤዛ ዎሴዛ።

21 የሱሳ እዝኮ፥ «ነ አብ ኮዬ?» ዬጌዛ።

እዛ ማሂ፥ «ነ ካተትꬃይድ Ꮊ ታ ናምኢ ናእታይፕ ፐታይ ኔስ ኡሻቻ ፐታይ ነ ሀድርሳ በቶ ጎየ!» ዬጌዛ።

22 ዝን የሱሳ ማሂ፥ «ይ አብ ዎስዛኮ ኤሮያ፤ ታኒ ኡዦዳይስ የዝ መቶ ጹአ ኡዦዳይስ ዳንዳእኔ?» ዬጌዛ።

ኡንትካ፥ «ኤ ኑ ዳንዳእዛ» ዬጌዛ።

23 የሱሳ፥ «ቱማ ታ ኡዦዳይስ የዝ ጹአይፐ ይንቲ ኡዦዳ። ዝን ታ ኡሻቻኔ ሀድርሳ በቶድታና ዶሬዛይ ታና ባያ። የ አቃይ እንግንትዛይ፥ ታ አዳይ እማዳይስ ጊግሴዝ አስታይሲ» ዬጌዛ።

24 አቴዝ ታጲ ኤ ታማርታይ የያ ስኢ ናምኢ እሽታይል አፋ ካጭንቴዛ። 25 ዝን የሱሳ ኡንታን ኡብታ ጼጊ Ꮊይ ጋርክ ዬጌዛ። «አይሁደ ባ አሳ አቅስዝታይ ፋ አሳል አፋ ጎዳትዛነ ኡንታን ካልꬅዝታይ ዎልቃር አቅስዛና ይ ኤርዛ። 26 ዝን ይ ጋንጨ Ꮊይ ጋርክ ማቅፐ። ይንትፕ ባይራትꬅ ኮይዝ ኦንካ ይንትስ አይለ ማቆ። * 27 ይ ጋንጨ ኡባይፕ ኣꬅ ማቆዳይስ ኮይዝ ኦንካ ይንትስ አይለ ማቆዳይስ ቤዝዛ። 28 የይ ጋርከካ፥ አስ ናአይ አስ ማዶዳይስኔ ጋመ አስ ዎዞዳይስ ፋ ሸምፖ እማዳይስ የኤዛፕ አትን አሳር ማድንቶዳይስ የኤካያ» ዬጌዛ።

የሱሳ ናምኢ ቶእታ ፓꬄዛ

(ማር. 10:46-52፤ ሉቃ. 18:35-43)

29 የይፕ ጉየ፥ የሱሳ ፋ ታማርታይር ኢያርኮፕ ከዚ Ꮊማዳር፥ ጋመ አሳይ ኡንታን ካሌዛ። 30 ኦገ ጋጻ በቴዝ ናምኢ ቶእታይ የሱሳ ኤዛይር ኣꬍዛና ስኢ፥ «ጎዳዮ፥ ዳዉተ ናአዮ፥ ኑስ ቃꬍንቶየ» ዬጊ ኡኬዛ። 31 ጋመ አሳይ ኡንታን፥ «ሀይዞይታ» ዬጊ ቆዴዛ። ዝን ኡንቲ፥ «ጎዳዮ፥ ዳዉተ ናአዮ፥ ሀያና ኑና ማሮየ» ግ ጉጂ ኡኬዛ።

32 የሱሳ ኤቂ፥ ኡንታን ጼጊ፥ «ታ ይንትስ አብ ኡዶድ ጋርክ ኮይኔ?» ዬጊ ኦይጬዛ።

33 ኡንትካ፥ «ጎዳዮ፥ ኑ ኣፋይ በአዳይ ጋርክ ኑ ኮይዛ» ዬጌዛ። 34 የሱሳ ኡንትስ ቃꬍንቲ፥ ኡ ኣፋ ቦቼዛ። ኤልሲ ኡ ኣፋይ ብእን፤ ኡ ኤዛ ካሊ ቅቴዛ።

21

የሱሳ ግታ ቦንቾር የሩሳላመ ገሌዛ

(ማር. 11:1-11፤ ሉቃ. 19:28-40፤ ዋን. 12:12-19)

1 የሱሳራ ኤ ታማርታይራ የሩሳላመ ኡኪ፥ ደብረ ዛይተ አምባል አፋ የዝ ቤተፋገ ግዝ ሄራ ሄልታር፥ የሱሳ ፋ ታማርታይፕ ናምእታ ፓፕ ቲና ኪቴዛ፦ 2 «ይ ቲና የዝ ሄራ Ꮊንጎይታ። ኤዛይድ ፐቲ ሀረ አቻ የዛኖ እ ናአይራ ይ ኤልሲ ደማዳ። ኡንታን ብሊ Ꮊና ኤኪ የኦይታ። 3 ኦንካ ይንታን ኦይጭኮ፥ ‹ጎዳይ ኡንታን ኮይዛ› ዬጎይታ። ኤ ኡንታን ኤልሲ ዳኮዳ» ዬጌዛ። 4 ናባይ፥

5 «ጽዮነ ካታማ፥

‹ይኬ፥ ነ ካታይ አሽከ ማቂ፥ ሀረል አፋኔ

ሀረ ናአል አፋ በቲ፥ ኔኮ ይእዛ› ዬጎይታ»

ዬጊ ጻፌዛይ ፖልንቶድ ጋርክ የይ ሀኔዛ። *

6 ኤ ታማርታይ Ꮊንጊ የሱሳ ኡንታን አዛዜዛይ ጋርክ ኦꬄዛ። 7 ሀርቶኔ ሀረ ናአ ክኢ አፋር ማኤዝ ፋ አፍላ ኡ ዞካይል ኦሌዛ። የሱሳ አፍላይል አፋ በቴዛ። 8 ዎያይ ፋ አፍላ ኦገል ሂጼዛ። Ꮊንክታይ ሀራታ ሻቂ ኦገል ኦሌዛ። 9 የሱሳፕ ቲናር የꬍዝታይኔ ኤዛፕ ጉየር ካልዛ ዎይታይ፥

«ሆሳና!* ዳዉተ ናአይ ጋላትንቶ!

ጎዳይ ሱንꬃር ይእዛይ አንጅንቴዛያ!

ቦንቾ ኡባፕ ꬎቃ ሳሎ ጾሳይስ ማቆ!»

ዬጊ ኡኬዛ። *

10 የሱሳ የሩሳላመ ካታማ ገሌዝ ዎደ የ ካታማ የዝ አስ ኡቢታይ፥ «Ꮊይ ኦኖ?» ዬጊ ሻርክሻርኬዛ።

11 አሳይ፥ «Ꮊይ ጋልላ ቢታ የዝ ናዝረተ ካታማፕ የኤዝ ናበ የሱሳበ» ዬጌዛ።

የሱሳ ጾስ ኬꬃ ገሌዛ

(ማር. 11:15-19፤ ሉቃ. 19:45-48፤ ዋን. 2:13-22)

12 የሱሳ ጾስ ኬꬅ ገሊ፥ ኤዛይድ ባይዝዝታኔ ዎንግዝታ ኡባ ባይኢ ባለ ከሴዛ። ሚሸ ላምዝታይ ጻርጴዝታኔ ሆልታ ባይዝዝታይ ኦይዲታ ሽሪ ኦሌዛ። 13 ኤዝካ ኡንትኮ፥ «ጾስ ቃላይድ፥ ‹ታ ኬꬃይ ጾስ ዎስዛ ኬꬅ ግንትንቶዳ› ዬግንቲ ጻፍንቴዛ። ዝን ይ ፓንታይ ቆስንትዝ ኮምኦ ኡዴዛ» ዬጌዛ። *

14 የሱሳ ጾስ ካራ ጋንጨ የዝን ቶእታይኔ ጉንዴዝታይ ኤዝኮ ይእን ኡንታን ፓꬄዛ። 15 ዝን ቄሰ ሀላቅታይኔ ህገ አስታማርታይ የሱሳ ኦꬄዝ ማላትታ ብእዝታይኔ ጽቃ ናእታይ ጾስ ኬꬅ ጋንጨ፥ «ዳዉተ ናአይ፥ ጋላትንቶ» ዬጊ ኡክዛና ስኢ ካጭንቴዛ። 16 ኡ የሱሳኮ፥ «Ꮊይትታይ ግዛ ነ ስእኔ?» ዬጌዛ።

የሱሳ፥ «ኤ ስእዛ፥ ጾስ ቃላይድ፥ ‹ዱደ ናእታይ ዶናኔ ꬋንግዝ ናእታይ ዶና ጋላታ ኩንꬄዛ› ዬግንቲ ጻፍንቴዛና ይ ናባበካሳ?» ዬጌዛ። 17 ኡንታን እዘ አሺ ብታና ካታማ Ꮊንጊ አቄዛ።

ጎዳይ ባዴዝ ባላሰ ምꬃቶ

(ማር. 11:12-14፥ 20-24)

18 የሱሳ ዎንታ ጉራ ካታማ ማቂ ይእታር ናይንቴዛ። 19 ኦገ ጋጻ ፐቲ ባላሰ ምꬃቶ ብኢ እዝኮ Ꮊንጌዛ። ዝን ሀየፕ አትን ሀራ አብካ ደንገካያ። የይ ግሾስ፥ እዞ፥ «Ꮊንፕ መꬍናስ ኔፕ ኣፈ በንትፐ!» ዬጌዛ። የ ባላሰ ምꬃታ እዝር መሌዛ።

20 ኤ ታማርታይ የያ ብኢ፥ «Ꮊ ባላሳት ዋይዚ ኤልሲ መላረ?» ዬጊ ማላባዝ ጌዛ።

21 የሱሳ ማሂ፥ «ታኒ ይንትስ ቱማ ኦድዛ፤ ይንትስ አማኖ ዬዛኮ፥ ማ ይ ስꬋምጽኮ ባላሰል አፋ ታኒ ኦꬄዛን ጋርክ ኣዳ ኦꬃሚ፥ ዝን ‹Ꮊ አምባ ሾድንቲ አባ ጋንጨ ዎꬎባ› ዬግኮ ይንትስ ሀኖዳ። * 22 አማኒ ይ ዎስዛ ባዝ አባባዝ ማቅኮካ ይ ኤኮዳ» ዬጌዛ።

የሱሳ ማዉታይ ኦይጭንቴዛ

(ማር. 11:27-33፤ ሉቃ. 20:1-8)

23 የሱሳ ጾሳ ኬꬃ ገሊ ታማርሶዳር፥ ቄሰ ሀላቅታይኔ አይሁደ ጭምታይ ኤዝኮ ይኢ፥ «ኔኒ Ꮊያ ኡባ አባ ማዉተር ኦꬄ? ኔስ Ꮊ ማዉታ እንጌዛይ ኦኖ?» ዬጊ ኦይጬዛ።

24 የሱሳ ኡንትኮ፥ «ታንካ ይንታን ፐትባዝ ኦይጭዛ፤ ይ ታስ እዞ ማህኮ፥ ታኒ አባ ማዉተር ኦꬄዛኮ ይንትስ ኦዶዳ። 25 ዋንሳ ጻማቆድ ጋርክ ማዉታይ አናፕ እንግንቴኔ? ጾሳፐኔ አሳፔ?» ዬጌዛ።

ኡንቲ ዎል ጋንጨ ቶቢ፥ «ኑኒ፥ ‹ጾሳፕ› ጊኮ፥ ኤ ኑና፥ ‹የዝን አብስ አማነካሳ?› ጎዳ። 26 ኑኒ፥ ‹አሳፔ› ጊኮ፥ አሲ ኡባይ ዋንሳና ናበ ኡዲ ብእዛ ግሾስ ዎያይ ኑና ያሽዛ» ዬጌዛ። 27 የይ ግሾስ፥ «ኑኒ ኤሮያ» ዬጊ ማሄዛ።

ኤዝካ፥ «ይኬ፥ ታንካ Ꮊያ አባ ማዉተር ኦꬄዛኮ ይንትስ ኦዳሚ» ዬጌዛ።

ናምኢ ናእታይ ኣዝሶ

28 «የሱሳ ማቅካ Ꮊይ ጋርክ ዬጌዛ፦ ፐቲ አꬃይስ ናምኢ ꬊራꬅ ናእታይ የዛ። የ አꬃይ ባይራ ናአይኮ Ꮊንጊ፥ ‹ታ ናአዮ፥ Ꮊይኖ ዎይነ ጋንጨ Ꮊንጊ Ꮊንቶባ› ዬጌዛ። 29 ናአይ ማሂ፥ ‹ኢእኖ Ꮊንጋሚ› ዬጌዛ። ዝን ጉየፐ ፋ ዎዝናር ቆፒ ኤኪ Ꮊንቶዳይስ ቅቴዛ። 30 አዳይ ፋ ጉየ ናአይኮ Ꮊንጊ፥ ፋ ባይራ ናአይኮ ጌዛይ ጋርክ አዛዜዛ። ኤዝካ፥ ‹ኤሮ፥ ታ አዳዮ› ዬጌዛ። ዝን Ꮊንገካያ። 31 Ꮊ ናምኢ ናእታይፕ ፋ አዳይስ አዛዝንቴዛይ ኣያ?» ዬጌዛ።

ኡንትካ፥ «ባይራ» ዬጌዛ።

የሱሳ ኡንትኮ፥ «ታ ይንትስ ቱማ ኦድዛ፤ ቃራጸ ጋችሽዝታይኔ ላምዝታይ ይንትፕ ቲናቲ ጾስ ካተትꬃ ገሎዳ። 32 ጻማቅዛ ዋንሳ ሉሎ ኦገ ታማርስታር ይእን ኤ ግዛና ይ አማነካያ። ዝን ቃራጸ ጋችስዝታይኔ ላምዝታይ አማኔዛ። ይ ሀራ አቶዝን፥ ኡንታን ብእካ ይ ናጋራይፕ ማቂ አማነካያ» ዬጌዛ። *

ዎይነ ቱኪዝ አስታይ ኣዝሶ

(ማር. 12:1-12፤ ሉቃ. 20:9-19)

33 ማካ የሱሳ Ꮊይ ጋርክ ዬጌዛ፤ «ሀራ ኣዝሶ ስኦይታ፥ ዎይነ ቱኬዝ ፐቲ አꬃይ የዛ። የ ዎይነ ጋጻና ጋሴዛ። ዎይነ ቡልዝ ኦላካ ቦኬዛ። ዎይና ናጎዳይስ ሻኮካ ኮቼዛ። የይፕ ጉየ፥ ጋዳ ማታየ እንጊ ሀራ ጋደ ቅቴዛ። * 34 ዎይነ አፋ ማጽዛ ዎደ ሄልን ፋና ሄልዛ ባጋ ኤኪ የኦድ ጋርክ ፋ አይልታ ኡንትኮ ዳኬዛ። 35 ማታየ ኤኬዝታይ ኤ አይልታ አይኪ ፐታ Ꮊꬌዛ፥ Ꮊንካ ዎꬌዛ ማ አቴዛና ሹቻር ሾጬዛ። 36 ዎይነ አታክልተ ጎዳይ ካሴስታይፕ ጋመ ሀራ አይልታ ኪቴዛ። ማታየ ኤኬዝታይ ኡንታል ጉጅካ Ꮊንክታይል አፋ ኦꬄዛይ ጋርክ ኦꬄዛ። 37 ዉርስꬃል ኤ፥ ‹ታ ናአ ኡ ቦንቾዳ!› ዬጊ ፋ ናአ ኡንትኮ ኪቴዛ።

38 «ዝን ማታየ ኤኬዝታይ ናአ ብኢ ዎል ጋንጨ ‹ጋዳ ላቶዳይ Ꮊያ፥ ኤዛ ዎꬊ ጋዳ ኑኒ ኤኮዳ!› ዬጌዛ። 39 ናአ አይኪ ዎይነ ጋንጨፐ ጋጻ ከሲ ዎꬌዛ።

40 «ይኬ፥ ዎይነ አታክልተ ጎዳይ ይኢ የ ማታየ ኤኬዝታ ዋይሳዴ?» ዬጊ ኦይጬዛ።

41 ኡ ማሂ፥ «ኤ የ ኢታ አሳ ኢታ ዎꬎ ዎꬊ፥ ዎይናይ ካእዝ ዎደ ኤዛ ሄልዝ ባጋ ዎደር ዎደር እንግዛ ሀራ አስስ እማዳ» ዬጌዛ።

42 የሱሳ ማሂ ኡንትኮ፥ ጾሳ ቃላይ፥

«‹ግምቢዝታይ ቦሪ እጼዝ ሹቻይ፥

ኬꬄ ሙመር ቶክዛ ክርክሮ ጋርክ፥

ኡባፕ ኣዝ ሹች ማቄዛ።

Ꮊይ ጎዳይ ኦꬄዝ ባዝ፤

ኑ ኣፋይስካ ማላ ባዝ›

ዬግንቲ ጻፍንቴዛና ይ ናባበካሳ?*

43 «የይ ግሾስ፥ ታ ይንትስ ኦድዛ፤ ጾሳ ካተትꬃይ ይንትፕ ኤክንቲ ሎኦ ኣፈ ኣፍዝ አስታይስ እንግንቶዳ። 44 [Ꮊ ሹቻይል አፋ ዎꬌዝ ኡቢታይ መቅቶዳ። ማ የ ሹቻይ ኤዛል አፋ ዎꬌዝ አꬃይካ ጋጭንቶዳ]»† ዬጌዛ።

45 ቄሰ ሀላቅታይኔ ፈርሳውታይ የሱሳ ኦዴዝ ኣዝሶ ፋና ኦዴዛና ኤሬዛ። 46 ኡ የሱሳ አይኮዳይስ ኮዬዛ፥ ዝን አሳይ የሱሳ ናበ ኡዲ ብእዛ ግሾስ አሳይስ ያሽቴዛ።

22

ቦስ ጼስ ኣዝሶ

(ሉቃ. 14:15-24)

1 የሱሳ Ꮊተካ አሳይስ Ꮊይ ጋርክ ዬጊ ኣዝሶ ኦዴዛ። 2 «ሳሎ ካተትꬃይ ፋ ናአይስ ቦስ ማኬዝ ካታ ኣዝዛ። 3 የ ካታይ ቦስ የኦዳይ ጋርክ ኦዴዝ አሳ ጼጎዳይስ ፋ አይልታ ኪቴዛ። ዝን አሳይ የኦዳይስ ኮየካያ። 4 ማ ሀራ አይልታ ጼጊ፥ ጼግንቴዝ አስታይኮ Ꮊንጊ፥ ‹ታኒ ታ ሳንግታኔ ሞꬌዝ መህታ ሹኬዛ፤ ኡባ ባዝ ጊጌዛ። ታ ቦሳይኮ የኦይታ ዬጎይታ› ዬጊ ኪቴዛ። 5 ዝን ጼግንቴዝታይ ጼሳ እጺ፥ ፋ Ꮊንታስ Ꮊንታስ ቅቴዛ። ፐታይ ፋ ዎታስ፥ Ꮊንካይ ፋ ዛልኤስ ቅቴዛ። 6 Ꮊንክታይ ማ ካታይ አይልታ አይኪ፥ ካዉሽሽ Ꮊꬊ ዎꬌዛ።

7 «ካታይ ኢታ ሸንቲ፥ ፋ ዎታዳርታ ዳኪ ሸምፖ ዎꬍዝታ ዎꬍሴዛ፥ ኡ ካታምቶካ ጹጌዛ። 8 የይፕ ጉየ፥ ፋ አይልታይኮ፥ ‹ቦሳይ ጊጌዛ፥ ዝን ጼግንቴዝታይ ቦሳይስ ቤዝዛ አስታ ባያ። 9 የይ ግሾስ፥ ዳሞ ጎሳ አይኪ Ꮊንጊ፥ ደንጌዝ አስ ኡብታ ቦሳ የኦድ ጋርክ ጼጎይታ› ዬጌዛ። 10 አይልታይ ኦገል ከዚ ፋ ደንጌዝ አስ ኡባ ሎእታኔ ኢትታ ክኢ ቦሳ ሻቃራ ገልሲ ኩንꬄዛ።

11 «ዝን ካታይ ሙንታ ማዳይስ በቴዝ አሳ በአዳይስ ገሎዳር ቦስ አፍላ ማኤካ ፐቲ አስ ደንጌዛ። 12 ኤዝኮ፥ ‹ናት ነ ቦስ አፍላ ማኤካዛር ዋይዚ Ꮊይዳ ገሌኔ?› ዬጌዛ። ዝን አꬃይ ስኤ አቴዛ።

13 «ካታይ ፋ አይልታይኮ፥ ‹Ꮊ አꬃይስ ኩሻኔ ቶካ አጪ፥ ባለ ꬉማ ከሲ ኦሎይታ። ኤዛይድ ኤዝስ ዬፎኔ አች ጮንቺ ማቃዳ› ዬጌዛ። *

14 «የይ ጋርክ፥ ጾስ ካተትꬃይስ ጼግንቴዝታይ ጋመ ዝን ዶርንቴዝታይ ጽቃ» ዬጌዛ።

ጊራ ጋቾ ባጋ

(ማር. 12:13-17፤ ሉቃ. 20:20-26)

15 የይፕ ጉየ፥ ፈርሳውታይ Ꮊንጊ፥ የሱሳ ዋይዚ ኦዳር አይኮዳዛኮ ቶቤዛ። 16 ፋ ታማርታኔ ሄሮዶሳ ባግታይፕ ፐታ ፐታ ኪቴዛ። ኡንትካ፥ «አስታማራዮ፥ ነ ቱሮ ኦድዛና ኑ ኤርዛ። ኔኒ አሳፕ አስ ሻኪ ኤሮያ፥ አሲ ዋጎዴ ግ አብካ ኦꬂ ኤሮያ፥ ጾስ ኦገ ቱሮራ ታማርስዛ። 17 አን ኑስ ኦዶባ፥ ኑኒ ኦሮመ ካታይስ ጊራ ጊሮዳይስ ቤዝነኔ ቤዞሳ?» ዬጌዛ።

18 ዝን የሱሳ ኡ ኢታ ቆፋ ኤሪ፥ «Ꮊ ጩቢታዮ፥ ታና አብስ ፓጬ? 19 ጊራ ጊርዛ ሚሽቶ ታና ቤዞይታ» ዬጌዛ። ኡንትካ ኤዝስ ድናረ ክኢ ቤዜዛ። 20 ኤ፥ «Ꮊ ሱንꬃይኔ ማላይ ኦ ባዞ?» ዬጌዛ።

21 ኡንቲ፥ «ሮመ ካታይሲ» ዬጌዛ።

የሱሳ ኡንትኮ፥ «የዝን፥ ካታይስ ቤዝዛና ካታይስ፥ ጾስስ ቤዝዛና ጾስስ እንጎይታ» ዬጌዛ።

22 ኡ የያ ስኢ ማላ ባዝ ግ አሺ ቅቴዛ።

Ꮊይቆፕ ደንዶ ባጋ

(ማር. 12:18-27፤ ሉቃ. 20:27-40)

23 የ ጋላስ Ꮊይቆፕ ደንዶ ባያ ዬግዝ ሳዱቃውታይ የሱሳኮ ይኢ፥ ዬጊ ኤዛ ኦይጬዛ። * 24 «አስታማራዮ፥ ‹ሙሰ፥ ፐቲ አሲ ማቾ ኤኪ ናአ የለካዛር Ꮊይቅኮ፥ የ Ꮊይቄዛይስ እሻይ ኤ ማቻቶ ኤኪ፥ ፋ እሻይስ ናአ የሎ› ዬጊ አዛዜዛ። * 25 ኑ ኤርዛ ላፑን እሽታይ የዛ። ባይራይ ማቾ ኤኪ ናአ የለካዛር Ꮊይቄዛ። ኤ ማቻቶ ኤ ካሎ እሻይ ኤኬዛ። 26 የይ ጋርከካ፥ የ አስቶ ኤኬዝ ናምአንꬆይካ፥ ሃይꬒንꬃይካ፥ Ꮊንጊ ላፑንታይ ዉሮድ ጋꬆ ኡቢታይ Ꮊይቄዛ። 27 ኡባፕ ዉርስꬆል የ አስታካ Ꮊይቄዛ። 28 የዝን፥ ላፑንታይ ኡቢታይ እዞ ኤኬዝ ግሾስ Ꮊይቆፕ ደንድዛ ጋላስ፥ የ አስታ ላፑንታይፕ ኣያይስ ማቾ ማቃዴ?» ዬጌዛ።

29 የሱሳ ማሂ፥ «ይ ጾስ ቃላይ ታማርሴዝ ባዝ ዎይ ኤ ዎልቃ ኤሮዋ ግሾስ ባልንትዛ። 30 አሳይ Ꮊይቆፐ ደንድዛ ዎደ ሳሎ የዝ ኪታንችታይ ጋርክ ማቆዳይፕ አትን ኤኮያኔ ገሎያ። 31 ማ Ꮊይቄዝ አሳይ Ꮊይቆፕ ደንዶድ ባዝ ጾስ ይንትስ ኦዴዛና ይ ናባበካሳ? 32 ጾሳይ፥ ‹ታኒ አፍራመ ጾስ፥ እሳቃ ጾስ፥ ያይቆባ ጾስ› ዬጌዛ። የይ ግሾስ፥ ጾሳይ ፓꬂ የዝታይ ጾሳፕ አትን Ꮊይቄዝታይ ጾስ ባያ»* ዬጌዛ። *

33 ጋመ አሳይ የያ ስኢ፥ ኤ ትምርታ ማላባዝ ጌዛ።

ኡባፕ ባይራትዛ ኪታ

(ማር. 12:28-34፤ ሉቃ. 10:25-28)

34 የሱሳ ሳዱቃውታይስ ጎድባዝ ꬋብሴዛና ፈርሳውታይ ስኢ ዎላ ሺቄዛ። 35 ኡ ጋንጨፕ ፐቲ ህገ አስታማራይ የሱሳ ፓጨ ኦይች ኦይጬዛ። 36 «አስታማራዮ፥ ህገ ኡባይፕ ኣꬍዛይ ኣያ?» ዬጊ ኦይጬዛ።

37 የሱሳ ማሂ፥ «‹ነ ጎዳ፥ ነ ጾሳ፥ ነ ኩንꬅ ዎዝናይፕ፥ ነ ኩንꬅ ሸምፖፕ፥ ነ ኩንꬅ ቆፋፕ ቃꬎባ።* 38 ኡባፕ ኣꬍዛይኔ ባይራ ኪታይ Ꮊያ። 39 ናምእንꬆ ኡባይፕ ኣꬍዝ ኪታይ፥ አስ ኡባ ነ ነና ዶስዛይ ጋርክ ዶሶባ› ዬግዛያ። * 40 ሙሰ ህጋይኔ ናብታይ ትምርታይ ኡባይ Ꮊ ኪትታይል አፋ ካትዛ» ዬጌዛ። *

ክርስቶሳ ባጋ ኦይጬዝ ኦይች

(ማር. 12:35-37፤ ሉቃ. 20:41-44)

41 ፈርሳውታይ ፐትፕ ሺቂ የዝን፥ የሱሳ ኡንታን፥ 42 «ክርስቶሳ ባጋ ይ ዋጌ? ኤ ኦ ናአ?» ዬጊ ኦይጬዛ።

ኡ፥ «ኤ ካታ ዳዉተ ናአ» ዬጊ ማሄዛ።

43 የሱሳ ኡንትኮ፥ «የዝን፥ ዳዉተ ጌሻ አያናር ማቂ ዋይዚ ክርስቶሳ፥ ‹ጎዳ› ግ ጼጌ? ዳዉተ ጊታር፥

44 « ‹ጾሳይ፥ ታ ጎዳይኮ፥ †*

ነ ሞርክታ ነ ቶካይስ የꬍዝ አቆ ኦꬆድ ጋꬆ፥

Ꮊይዳ ታፕ ኡሻች ባጋር ‡ በቶባ› ጌዛ። *

45 ይኬ፥ ዳዉተ ክርስቶሳ ጎዳ ግ ጼግኮ፥ ዋይዚ ክርስቶሳ ዳዉተ ናአ ማቄ?» ዬጌዛ።

46 የሱሳስ ፐቲ ቃላ ማሆዳይስ ዳንዳኤዝ አስ ኦንካ ባያ። ማ የ ጋላሳፕ አይኪ ሀራ ኦይች ኦይጮዳይስ ኦንካ ዳንዳኤካያ።

23

ህገ አስታማርታይኔ ፈርሳውታይ ኢታትꬅ

(ማር. 12:38-39፤ ሉቃ. 11:43-46፤ 20:45-46)

1 የይፕ ጉየ፥ የሱሳ ዎያስኔ ፋ ታማርታይስ Ꮊይ ጋርክ ዬጌዛ። 2 «ህገ አስታማርታይኔ ፈርሳወ አሳይ ሙሰ ህገ ታማርሶዳይስ ሙሰ ኦይደላ በቴዛ። 3 የይ ግሾስ፥ ኡ ይንታን አዛዝዛ ባዝ ኡብታ ኦꬆይታኔ ናጎይታ። ዝን ኡ ኦꬂዛይ ጋርከ ኦꬂፓተ። አብስ ጊኮ፥ ኡ ኦድዛይ ጋርክ ኦꬆያ። 4 ኡንቲ ቶክን ደንዶዋ ዴጾ ቶፎ አጪ አስ ቶስዛ። ዝን ፓስ ሀራ አቶዝን፥ የ ቶፋ አሳይ ቶኮዳር ፋ ኩሸ ግልአ ጼራር ቦቾዳይስ ኮዮያ።

5 «ዝን ኡ ፋ ኦሶ ኡባ አሲ በአዳይ ጋርክ ኦꬂዛ። ፋ ስኖላኔ ቀሴል አጭዝ ማጻፈ ጽቅሰ የዝ ኪታፐ ዳልግስዛ፥ ፋ አፍላ ማንቻ አዱስዛ። ** 6 ሞክንትዛ አቆ ቦንቾ አቆኔ አይሁድታይ ዎሳ ኬꬅ ጋመ ሎእዛ ኦይደ ዶስዛ። 7 አሳይ ጋበ ጋንጨ ኡንታን ቦንቾር ሳሮꬆዳናኔ ‹አስታማራዮ› ግ ጼጎድ ጋርክ ኮይዛ።

8 «ዝን ይ አስታማራይ ፐታይ ኣዳ ማቄዝ ግሾኔ ይ ኡቢታይ ኤ እሽታ ማቄዝ ግሾስ ‹አስታማራዮ› ግንትንቲ ጼግንትፓተ። 9 ይንትስ ሳሎ ፐቲ አዳይ ኣዳ የዝ ግሾስ Ꮊ ሳአ ኦናካ ‹አዳዮ› ግ ጼግፓተ። 10 ይንትስ ፐቲ ጎዳይ ክርስቶሳ ኣዳ የዛ ግሾስ ‹ጎዳ› ግንትንቲ ጼግንትፓተ። 11 ይንታፕ ኣꬍዛይ ይንትስ አይለ ማቆ። * 12 ፋና ꬎቅ ኡድዝ ኦንካ ካዉዦዳ፤ ፋና ካዉዥስዛ ኦንካ ꬎቂ ጎዳ። *

ህገ አስታማርታይኔ ፈርሳወ አስታይ ቦርንቴዛ

(ማር. 12:40፤ ሉቃ. 11:39-42፥ 44፥ 52፤ 20:47)

13 «ይንታኖ፥ ጩቢታዮ፥ ህገ አስታማርታይኔ ፈርሳዉታዮ፥ አስ ቲና ሳሎ ካተትꬅ ጎርድዝታዮ ይንታን አየ። ይንቲ፥ ይ ኡባስ ገላሚ ማ Ꮊንክታካ ገልሳሚ።

14 [«ይንታኖ ጩቢታዮ፥ ህገ አስታማርታይኔ፥ ፈርሳዉታዮ፥ አምእታይ ኬꬅ ይ ቦንቂታር፥ አሲ ቦኦ ግ ዎሳ አዱስዛ። የይ ግሾስ፥ ይንታን አየ። ኡባፕ ኣꬍዝ ፕርዳይ ይንታን ናግዛ።]†

15 «ይንታኖ፥ ጩቢታዮ፥ ህገ አስታማርታይኔ ፈርሳዉታዮ፥ ይንቲ ፐቲ አꬃ አማንꬆዳይስ አባራኔ ሳአር ዩይዛ። ዝን ይ ኤዛ አማንꬄዝ ዎደ የ አꬃ ይንትፕ ኣꬃ ጋናመስ ጊግስዛ ኦሶ ኦꬍዛ ግሾስ ይንታን አየ።

16 «ኦንካ ጾስ ኬꬅ ጫቂኮ አኮካ ባያ። ዝን ጾስ ኬꬅ የዝ ዎርቃ ጫቂኮ፥ የ ጫቃይ ኤዝስ ጎሞዳ ግዝ ቶእታዮ፥ ይ ይ ኡባስ ቶኢ ሀራ አስ ካልꬅዝታዮ፥ ይንታን አየ። 17 ይንታኖ፥ ቦዝታዮ፥ ቶእታዮ፥ ዎርቃይ ኣꬍነኔ? ዎርቃ ጾሳይስ ዱማስዛ ጾስ ኬꬃይ ኣꬌ? 18 ማ ‹ኦንካ ያርሾ ያርሽዛ አቆ ጫቂኮ፥ አኮካ ባያ። ዝን ኦንካ ኤዛል አፋ የዛ ያርሻ ጫቂኮ፥ የ ጫቃይ ኤስ ጎሞዳ› ዬጊ ታማርስዛ። 19 ይንታኖ፥ ቱልታዮ ቶእታዮ፥ ያርሾ ኣꬍነኔ? ያርሾ ጾሳይስ ዱማስዛ አቃይ ኣꬌ? 20 የይ ግሾስ፥ ያርሾ አቃይር ጫቂዛ አꬃይ፥ የ ያርሾ በሳይዳነ ኤዛል አፋ የዛ ኡባባዛል ጫቂዛ። 21 ጾስ ኬꬅ ጫቂዛ አꬃይ፥ የ ጾስ ኬꬅ ግዶኔ ኤዛይድ የዛ ጾሳ ጫቂዛ። 22 ሳሎ ጫቂዛ አꬃይ ጾስ ዙፋናኔ የ ዙፋናይል አፋ በትዝ ጾሳ ጫቂዛ። *

23 «ይንታኖ፥ ጩቢታዮ፥ ህገ አስታማርታዮኔ ፈርሳዉታዮ፥ ይንታን አየ። ይ ካርꬅ ጋላፕ፥ ሻሽንቸፐኔ ቦꬅ ጋላፕ አስራታ ከስዛ። ዝን ህጋይድ የዝ ኣ ኮሽዝታ አሽዛ፦ የይካ ሉለ ፕርደ፥ ቃꬌነ ኡባባዛል አማንንቶ። ሀራባዝታካ አሸካዛር Ꮊይትታ ይ ኦꬎዳይስ ቤዝዛ። * 24 ይንትስ ቶኢ ሀራ አስ ካልꬅዝታዮ፥ ይ ኡሻፕ ዉኑኖ ከሲ ግማለ ምትዛ።

25 «ይንታኖ፥ ጩቢታዮ፥ ህገ አስታማርታዮኔ ፈርሳወ አሳዮ፥ ይንታን አየ። ይ ሻተስኔ ከረስ አፋ ባጋ ጌሽዛ። ዝን ጋንችጬ ባጋይ ቦንቃኔ ኡዛትꬂ ኩሜዛ። 26 ነኖ ቶአ ፈርሳዋዮ፥ ሻተስኔ ከረስ ጋንጫ ቲና ጌሾባ። የይፕ ጉየ፥ አፋ ባጋይካ ጌሺ ማቃዳ።

27 «ይንታኖ፥ ጩቢታዮ፥ ህገ አስታማርታዮኔ ፈርሳዉታዮ፥ ይንታን አየ። ይ አፋ ባጋር ቦርሾንቶር ትዥንት ሎእ፥ ጋንጨ መቀꬅኔ ዎቄዝባዝ ኩሜዝ ዱፎ ኣዝዛ። * 28 የይ ጋርከካ፥ አፋ ባጋር አስስ ሎኦ ኣዝዛ። ዝን ይ ጋንጨ ጩቦትꬅኔ ኢታትꬂ ኩሜዛ።

29 «ይንታኖ፥ ጩቢታዮ፥ ህገ አስታማርታዮኔ ፈርሳውታዮ፥ ይንታን አየ። ይ ናብታይስ ዱፎ ግንቢዛ፥ ማ ጽልታይ ዱፋካ ሎእꬅዛ። 30 ማ ይንቲ፥ ‹ኑኒ ብኒ ኑ አድታይ ዎደ የዛ ባዝ ማቄዛኮ፥ ኡንታር ዎላ ናብታይ ሱꬂ ላላምዝን› ዬግዛ። 31 የይ ግሾስ፥ ይ ናብታ ዎꬌዝ አስ ናእታ ማቄዛና ይንቲ ይ ኡባስ ማርካትዛ። 32 ዬዛኮ፥ ይ አድታይ አይኬዛና ይ ፖሎይታ።

33 «Ꮊ ሾሹንꬆ፥ ጎፐ ናኡንꬆ፥ ይ ጋናመ ፕርዳፕ ዋይዚ አቶዴ?* 34 የይ ግሾስ፥ ታ ኦድዛና ስኦይታ፤ ታኒ ናብታ፥ ኤጫ አስታኔ አስታማርታ ይንትኮ ኪቶዳ። ኡንታፕ ፐታ ፐታ ይ ዎꬎዳ ማዝቃለል አፋ ሶቶዳ። ባግታ አይሁድታይ ዎሳ ኬꬅ ገልሲ አላንጎዳ ካታማፕ ካታማ ባይኦዳ። 35 የይ ግሾስ፥ ጽላ አቤላ ዎꬌዝ ዎደፕ አይኪ፥ ጾስ ኬꬅስኔ ያርሾ አቆፕ ግዶ ይ ዎꬌዝ ባራክዩ ናአ ዛክሬሳ ሱꬅ ሄሎዳር Ꮊይቄዝ ጌሽ አስ ኡባይ ግሾስ ይ ሴርንቶዳ። * 36 ታኒ ይንትስ ቱሮ ኦድዛ፤ ይንትኔ ይ አድታይ ኦꬄዝ ቡታይስ Ꮊ ፕርዳ ኡባይ Ꮊ የለትꬃይል አፋ ሄሎዳ።

የሱሳ የሩሳላመስ ዬኬዛ

(ሉቃ. 13:34-35)

37 «የሩሳላመ፥ የሩሳላመ፥ ናብታ ዎꬌዛኔ! ጾሳይ ኔኮ ኪቴዝታ ሹቻር ሾጭዛኔ! ሹጉላ ፋ ናእታ ፋ ቀፈር ሀጵዛይ ጋርክ ታኒ ነ ናእታ ታ ሺሾዳይስ ኣፑን ቶኬ ኮየኔ! ዝን ታና ነ ካዬዛ። 38 ይኬ፥ ይ ኬꬃይ ካይሳ ማቃዳ። * 39 ታኒ ይንትስ ኦድዛ፤ ‹ጎዳይ ሱንꬃር ይእዛይ አንጅንቴዛያ› ይ ጎድ ጋꬆ Ꮊይፕ ጉየ ታና ይ በአሚ» ዬጌዛ። *

24

የሱሳ ጾስ ኬꬃይ ላልልንቶዳና ቲናቲ ኦዴዛ

(ማር. 13:1-2፤ ሉቃ. 21:5-6)

1 የሱሳ ጾስ ኬꬃፕ ከዚ Ꮊማዳር፥ ኤ ታማርታይ ኤዝኮ ይኢ፥ ጾስ ኬꬃ ግምባ ቤዜዛ። 2 የሱሳ ኡንትኮ ማሂ፥ «ኤ! Ꮊያ ኡብታ ይ ብእኔ? ታኒ ይንትስ ቱሮ ኦድዛ፤ ሹች ሹቻል አፋ ግንቢንቴዛይ ላልንተካዛር አታሚ» ዬጌዛ።

ቲናስ ሀኖድ ባዝታ

(ማር. 13:3-13፤ ሉቃ. 21:7-19)

3 የሱሳ ደብረዛይተ አምባል አፋ በቴዝን፥ ኤ ታማርታይ ፋ ኣዳስ ኤዝኮ ይኢ፥ «የይ አይደ ሀኖዳዛኮ ኑስ ኦዶባ። ማ ነ ይእꬃይስኔ ዎደ ዉርስꬃይስ ማላይ አባ?» ዬጊ ኦይጬዛ።

4 የሱሳ ማሂ፥ «ይንታን ኦንካ ባልꬃም ጋርክ ናግንቶይታ! 5 አብስ ጊኮ፥ ጋመ አሳይ ታ ሱንꬃር፥ ‹ታኒ ክርስቶሳ› ጊታር ታ ሱንꬃር ይኢ ጋመ አስ ባልꬆዳ። 6 ኦላኔ ኦላ ባዝ ናሾዳር ይ ስኦዳይስ የዛ። የይ ሀኖዳይስ ቤዝዛ ግሾስ ህርግፓተ። ዝን ዉርስꬃይ ሀጋ። 7 ዎያይ ዎያራ፥ ፐቲ ካተትꬃይ ሀራ ካተትꬃር ኦልንቶዳ። ናየኔ ቢታ ኤንኦ ጋመ አቆ ሀኖዳ። 8 የይ ኡባይ የሎ እቅꬅ ዞኬ አይꬅ ጋርከ።

9 «የ ዎደ አሳይ ይንታን መቶስ ኣꬂ እማዳ፥ ዎꬎዳ። ታ ሱንꬃይ ግሾስ አሲ ኡባይ ይንታን እጾዳ። * 10 የ ዎደ ጋምታይ አማኖ አሾዳ። ፋ ጋንጨ ፐታይ ፐታ ኣꬂ እማዳ፥ ፐታይ ፐታ እጾዳ። 11 ማ ጋመ ዎርዶ ናብታይ ደንዲ ጋምታ ባልꬆዳ። 12 ዉጨትꬂ ጋንግዛይ ግሾስ ጋመ አሳይስ ሲቆ እርጾዳ። 13 ዝን ዉርስꬂ ሄሎዳይስ ጋርዥዛ አꬃይ አቶዳ። * 14 አስ ኡባስ ማርካ ማቃድ ጋርክ ጾስ ካተትꬅ ዎንግላይ ቢታ ኡባይል ሳባክንቶዳ። የይፕ ጉየ፥ ዉርስꬃይ የኦዳ።

ብጻ ቤዝዝ መቶ

(ማር. 13:14-23፤ ሉቃ. 21:20-24)

15 «የይ ግሾስ፥ ናበ ዳለነ ኦዴዝ ꬋብስዛ ቱና ኦሶ ጌሽ አቆ ኤቄዛና ይ በአዳ። * ናባብዛይ አካኮ! 16 የ ዎደ ይሁዳ ቢታል የዝታይ አምባል ቆስንቶ። 17 ኬꬅ ኩስተል የዝ አꬃይ ፋ ካራ የዝ ባዝ ኤኮዳይስ ዎꬍፐ።* 18 ጋደ ኦሶል የዛይ ፋ አፍላ ኤኮዳይስ ጉየ ማቅፐ። 19 የ አግናይድ ዎደꬅ ማችታይስኔ አምስዛ ማችታይስ ኢታ መቶ ማቃዳ። 20 ይ ቆስንታይ ባርጎር ዎይ ማላ ጋላስ ማቃም ጋርከ ጾሳ ዎሶይታ። 21 አብስ ጊኮ፥ ሳአ መꬍንቴዛይፕ Ꮊይኖ ሄሎዳይስ ሀነካ ባዝ፥ ማ ቲናስካ የሻ ሀናም መቶ የ ዎደ ሀኖዳ። * 22 የ ጋላስታይ ፓይዳ ሃትሰካዛኮ አሾ ማኤዝ ኦንካ አታሚ። ዝን ኤ ፋ ዶሬዝ አሳይ ግሾስ የ ጋላስታይ ፓይዳ ሃትꬆዳ።

23 «የ ዎደ ኦንካ ይንታን፥ ‹Ꮊይሼ፥ ክርስቶሳ Ꮊይዳ› ዎይ ‹ሰንዳይዳ የዛ› ዬግኮ አማንፓተ። 24 አብስ ጊኮ፥ ዎርዶ ክርስቶስታይራኔ ዎርዶ ናብታይራ ደንዶዳ። ኡንትስ ዳንዳእንትኮ፥ ሀራ አቶዝን ጾሲ ዶሬዝታካ ባልꬆድ ሄሎዳይስ ማላኔ ማላባዝ ቤዞዳ። 25 አካኮይታ፥ ታኒ ይንትስ Ꮊያ ቲናቲ ኦዴዛ።

26 «የይ ግሾስ፥ አሳይ ይንትኮ፥ ‹ክርስቶሳ ሊዦ የዛ› ጊኮ፥ እዘ Ꮊንግፓተ፥ ዎይ ይንትኮ፥ ‹ቆልአ የዛ› ጊኮ፥ አማንፓተ። * 27 አብስ ጊኮ፥ ዜልንꬂ ሳሎ ዜልንጊ፥ አዋ ከሳፕ አዋ ገሎ ሄሎዳይስ በንትዛይ ጋርክ፥ አሲ ናአ ይእꬃይ Ꮊይ ጋርክ ሀኖዳ።

28 «ጋዉጻ የዛ አቆ አንኮ ሺቅዛ። *

29 «የ ዎደ የ መቶ ጋላስታይፕ ጉየ፥

ኤለ አዋ ꬉሞዳ፥

አግና ፋ ፖኦ ካዮዳ። *

ጾልንትታይ ሳሎፕ ዎꬎዳ፥

ማ ሳሎ የዝ ዎልቅታይካ ቡቅንቶዳ።

30 የ ዎደ አስ ናአ ማላይ ሳሎል አፋ በንቶዳ። ሳአ የዝ አስ ኡባይ ዬኮዳ። ማ አስ ናአይ፥ ዎልቃራኔ ግታ ቦንቾር ሳሎ ሻራ ጋንጨር የኦዳር ኡንቲ በአዳ። * 31 ኤ ፋ ኪታንችታ ፑግዛ ዳማ ቱልቱላር ኪቶዳ። ኡ ሳአ ኦይዲ ዞዘ Ꮊንጊ፥ ጋጻፕ ጋጻ ሄሎዳይስ የዝ ኤስ ዶርንቴዝታ ሺሾዳ።

ጎዳይ የኦድ ጋላሳይስ ማላ

(ማር. 13:28-31፤ ሉቃ. 21:29-33)

32 «በለሰ* ምꬃፕ ታማሮይታ። እ ጼራይ ጪዥኮ ሀይታይ አጮ አይክኮ ቦነ ኡኬዛና ይ ኤርዛ። 33 የይ ጋርከካ፥ ይ Ꮊ ኡባ በአዳር አስ ናአይ ይእዛ ዎዳይ ፔንገል የዛና ኤሮይታ። 34 ታኒ ይንትስ ቱሮ ኦድዛ፤ Ꮊ ኡባ ባዝ ፖልንቶድ ሄሎዳይስ፥ Ꮊ የለትꬃይ ኣꬋሚ። 35 ሳሎኔ ሳአይ ኣꬎዳ፥ ዝን ታ ቃላይ ኣꬋሚ።*

ጎዳይ የኦድ ጋላሳና ኦንካ ኤሮያ

(ማር. 13:32-37፤ ሉቃ. 17:26-30፥ 34-36)

36 «የ ጋላሳትኔ የ ሳታቲ ባጋ ሳሎ የዝ ታ አዳይፕ አትን ሀራ ሳሎ ኪታንችታ ማቅን ዎይ ናአ ማቅን ኦንካ ኤሮያ። 37 አስ ናአ ይእꬃይ፥ ኖሄ ዎደ ሀኔዛይ ጋርክ ማቃዳ። * 38 የ አግንተ ꬋቦ ሃꬃይ የኦዳይፕ ቲና ኖሄ ማርካበ ጋንጨ ገሎድ ሄሎዳይስ፥ አሳይ ሚታራኔ ኡዥታር፥ ኤክታራኔ ገልታር ጋምኤዛ። 39 ꬋቦ ሃꬃይ ይኢ፥ ኡንታን ኡባ ꬋብሶድ ሄሎዳይስ አካኬካያ። አስ ናአ ይእꬃይካ Ꮊይ ጋርክ ሀኖዳ።

40 «የ ዎደ ናምኢ አሳይ ጋደ ጋንጨ ኦꬆዳ። ኡንታፕ ፐታይ ኤክንቶዳ፥ Ꮊንካይ አቶዳ። 41 ናምኢ ማችታይ ዎላ ጋጮዳ። ኡንታፕ ፐታት ኤክንቶዳ Ꮊንካት አቶዳ።

42 «ይኬ፥ ይ ጎዳይ አባ ጋላስ የኦዳዛኮ ኤሮዋ ግሾስ ሚንጊ ናጎይታ። 43 ዝን ካይዞ ቃማፕ ኣፑን ሳተል የኦዳዛኮ ካራ አዳይ ኤርዛኮ፥ ፋ ካራ ቦክንታማይ ጋርክ ባርክ ናጎዳዝን። * 44 የይ ጋርክ፥ አስ ናአይ ይ ቆፐካ ሳተ የኦድ ግሾስ ይንትካ ጊግንቲ የዞይታ።

ኢታኔ ሎኦ አይለ ኣዝሶ

(ሉቃ. 12:41-48)

45 «የዝን፥ ፋ ካራ አሳይስ ካꬃ ቤዝዛ ዎደር እማድ ጋርክ ኤ ጎዳይ ዶሬዝ አማንꬅዛይኔ ዎዛናማ አይላይ ኦኖ? 46 ኤ ፋ ጎዳይ አዛዜዛና ኦꬃዳር ኤ ጎዳይ ይኢ ደንግዛ አይላይ አንጅንቴዛያ። 47 ታኒ ይንትስ ቱሮ ኦድዛ፤ ጎዳይ የ አይላ ፋባዝ ኡባይል አፋ ሹሞዳ። 48 ኢታ አይላይ፥ ‹ታ ጎዳይ ጋምኢ የኦዳ› ዬጊ ፋ ዎዝናር ቆፒ፥ 49 ፋ ኦሶ ላግታ Ꮊꬎ አይክኮ፥ ማꬅዝታይራ ሚኮኔ ኡዥኮ፥ 50 የ አይላይ ጎዳይ ኤ ቆፐካ ጋላስኔ ኤ ኤረካ ሳተር፥ 51 ይኢ ኤዛ ናምኢ ከሲ ጳልቆዳ። ኤ አንጃካ ጩቢታይር ኡዶዳ። ኤዛይድ ኤስ ዬፎኔ አች ጮንች ማቃዳ።

25

ታጲ ዉድርታይ ኣዝሶ

1 «የ ዎደ ሳሎ ካተትꬃይ ፋ ኩራዘ አይኪ፥ ማቾ ኮኦዳይስ Ꮊንጌዝ አꬃ ሞኮዳይስ ከዜዝ ታጲ ዉድርታ ኣዝዛ። * 2 ኡንታፕ እችንታይ ቦዝታ፥ እችንታይ ኤጭታ። 3 ቦዝታይ ኩራዘ አይኬዛ፥ ዝን ሀራ ላምባ አይከካያ። 4 ዝን ኤጭታይ ፋ ኩራዛኔ ሀራ ጉጆ ላምባ አይኬዛ። 5 ማቾ ኤክዛ አꬃይ ጋምእን፥ የ ዉድርታይ ኡንታን ገንታ አይክን ገንቴዛ።

6 «ግዲ ብላሄ ማቆዳር ‹ማቻቶ ኤክዛይ የኤዛ፥ ኤዛ ሞኮዳይስ ከዞይታ› ዬግዝ ግታ ጫቦትꬂ ስንቴዛ።

7 «የ ዎደ የ ዉድርታይ ኡቢታይ ባርኪ፥ ፋ ኩራዛ ጊግሴዛ። 8 ቦዝታይ ኤጭታይኮ፥ ‹ኑ ጾምፓይ ቶኦድ ሀንዛ ግሾስ ይ ላምባይፕ ኑስ እንጎይታ› ዬጌዛ።

9 «ዝን ኤጭታይ ኡንትኮ ማሂ፥ ‹የይ ሀናሚ፥ ኑስኔ ይንትስ ግድዛ ላምባ ባያ። የይ ግሾስ፥ ይንትስ Ꮊንጊ ዎንጊ ኤኮይታ› ዬጌዛ። 10 ቦዞ ዉድርታይ ላምባ ዎንጎዳይስ ቅቴዝን፥ ማቻት ኤክዛ አꬃይ ፑት ጌዛ። ጊግንቲ በቴዝ እችን ዉድርታይ ኤዛር ዎላ ቦሳ ስብረል ገሌዛ፤ ፐንጋይካ ጎርድንቴዛ።

11 «ጉየፕ Ꮊንኮ ዉድርታይ ይኢ፥ ‹ጎዳዮ፥ ጎዳዮ፥ ኑስ ዶዮዬ› ዬጌዛ።

12 «ዝን ኤ ኡንትኮ ማሂ፥ ‹ታኒ ይንትስ ቱሮ ኦድዛ፤ ታ ይንታን ኤሮያ!›

13 «ይኬ፥ አስ ናአይ የኦድ ጋላሳ ዎይ ሳታ ይ ኤሮዋ ግሾስ ባርኪ ናጎይታ።

ሀይꬒ ኦሶ አስታይ ኣዝሶ

(ሉቃ. 19:11-27)

14 «ጾስ ካተትꬃይ ፋ አይልታ ጼጊ ፋስ የዛ ባዝ ኡንትስ ሀዳሪ ኦገ Ꮊማዳይስ ከዜዝ አꬃ ኣዝዛ። * 15 ኡንትስ ኦማር ኦማር ኡ ዎልቃይ ጋርክ ፐታይስ እችን መክልተ *፥ ፐታይስ ናምኢ መክልተ ማ ፐታይስ ፐቲ መክልተ እንጊ ሀራ ጋደ ቅቴዛ። 16 እችን መክልተ ኤኬዝ አይላይ ኤለ Ꮊንጊ ዛልእ፥ ሀራ እችን መክልተ ትርፕሴዛ። 17 የይ ጋርከካ፥ ማ ናምኢ መክልተ ኤኬዝ አይላይ ሀራ ናምኢ መክልተ ትርፕሴዛ። 18 ዝን ፐቲ መክልተ ኤኬዛይ Ꮊንጊ፥ ኦላ ቦኪ፥ ፋ ጎዳይ ሚሻ ሞጌዛ።

19 «ጋመ ዎደፕ ጉየ የ አይልታይ ጎዳይ ይኢ፥ ፋ ሚሻ ኡንታን ኦይጬዛ። 20 እችን መክልተ ኤኬዝ አይላይ ይኢ፥ ሀራ እችን መክልተ ክኢ፥ ‹ታ ጎዳዮ፥ ነ ታስ እችን መክልተ እንጌዛ። ዝን ታ ሀራ እችን መክልተ ትርፕሴዛ› ዬጌዛ። 21 ኤ ጎዳይ፥ ‹ዛምባይ! ኔኒ ሎኦ አማንꬅዛ አይለ፤ ኔኒ ጽቃ ባዛል አማንቴዛ። ታኒ ነና ጋመ ባዛል ሹሞዳ፤ Ꮊና ነ ጎዳይ ኡፋይሳይድ ገሎባ› ዬጌዛ።

22 «ማ ናምኢ መክልተ ኤኬዛይ ይኢ፥ ‹ታ ጎዳዮ፥ ኔኒ ታስ ናምኢ መክልተ እንጌዛ። ዝን ታኒ ሀራ ናምኢ መክልተ ትርፕሴዛ› ዬጌዛ። 23 ኤ ጎዳይ፥ ‹ዛምባይ! ኔኒ ሎኦ አማንꬅዛ አይለ፤ ኔኒ ጽቃ ባዛል አማንቴዛ። ታኒ ነና ጋመ ባዛል ሹሞዳ፤ Ꮊና ነ ጎዳይ ኡፋይሳይድ ገሎባ› ዬጌዛ።

24 «ማ ፐቲ መክልተ ኤኬዛይ ይኢ፥ ‹ታ ጎዳዮ፥ ኔኒ ዘረካ አቆፕ ቡጭዝ ላለካ አቆፕ ማጽዝ ኢታ አስ ማቄዛና ታኒ ኤርዛ። 25 ታ ያሽቲ ነ መክልታ ቢታ ጋንጨ ሞጌዛ። ነ መክልታ Ꮊናሸ› ዬጌዛ።

26 «ኤ ጎዳይ ማሂ፥ ‹Ꮊ ኢታ አዛላ አይላዮ፥ ታኒ ዘረካ አቆፕ ቡጭዛኔ ላለካ አቆፕ ማጽዛ አስ ማቄዛ ነ ኤርኔ? 27 ይኬ፥ ኔኒ ታ ሚሽቶ ባንከ ጋዴዛኮ ዎር ኤኮዳኖ ነ ካዬዛ። 28 የይ ግሾስ፥ ሚሻ ኤፕ ኤኪ፥ ታጲ መክልተ የዛይስ እንጎይታ። 29 አብስ ጊኮ፥ የዛ ኡባይስ ጉጅንቶዳ ጋንጎዳ። ዝን ባዛይፕ ሀራ አቶዝን፥ የ ኤዝስ የዛ ጽቃታካ ኤክንቶዳ። * 30 Ꮊ ማዶዋ አይላ ባለ ꬉማ ከሲ ኦሎይታ። ኤዛይድ ኤዝስ ዬፎኔ አች ጮንች ማቃዳ› ዬጌዛ። *

ዎደ ዉርስꬃል ሀኖድ ፕርደ

31 «አስ ናአይ፥ ኪታንቾ ኡቢታይራ፥ ፋ ቦንቾር ይኢ ኤ ፋ ቦንቾ ካተትꬅ ዙፋናይል አፋ በቶዳ። * 32 አስ ኮች ኡቢታይ ኤ ቲና ሺቆዳ። ሄንግዝ ናአይ ዱርታ ዴሽታይፕ ቁርዛይ ጋርክ ኤ የ አሳ ናምኢ አቆ ሻጎዳ። 33 ዱርታ ኡሻች ባጋር ዴሽታ ሀድርስ ባጋር ኤሶዳ።

34 «የ ዎደ፥ ካታይ ኡሻች ባጋር የዝታይኮ Ꮊይ ጋርክ ዬጎዳ፦ ‹ታ አዳይ አንጄዝታዮ፥ Ꮊና ይኢ ሳአ መꬍንቴዛይፕ አይኪ ይንትስ ጊጌዝ ካተትꬅ ላቶይታ። 35 አብስ ጊኮ፥ ታኒ ናይንትን ይ ታና ሙዜዛ፥ ሳምንትን ኡሼዛ፥ እማꬅ ማቂ Ꮊንግን ሞኬዛ፥ 36 ካሎቲን ማእሴዛ፥ ሀርግንትን ኦይጬዛ፥ አጭንትን ታና ይ በኤዛ› ዬጎዳ።

37 «የይፕ ጉየ፥ ጽልታይ ማሂ፥ ‹ጎዳዮ፥ ኔኒ ናይንትን አይደ ብኢ ነና ኑ ሙዜኔ? ዎይ ኔኒ ሳምንትን አይደ ብኢ ነና ኑ ኡሼኔ? 38 ኔኒ እማꬅ ማቂ ይእን አይደ ብኢ ነና ኑ ሞከኔ? ዎይ ኔኒ ካሎቲን አይደ ነና ኑ ማእሴኔ? 39 ኔኒ ሀርግንትን ዎይ አጭንትን ኔኮ Ꮊንጊ አይደ ነና ኑ ኦይጬኔ?› ዬጎዳ። 40 ካታይ ማሂ፥ ‹ታኒ ይንትስ ቱሮ ኦድዛ፤ ይንቲ ታና ካልዛ Ꮊ ኡባይፕ ጽቅዛ እሽታይፕ ፐታይስ ኦꬍዛና ታስ ኦꬍዛ› ዬጎዳ።

41 «የ ዎደ ሀድርስ ባጋር የዝታይኮ፥ ‹Ꮊ ባድንቴዝታዮ፥ ታ ላንቃይፕ ሃኮይታ። ጻላሄስኔ ኤ ኪታንችታይስ ጊጌዝ መꬍና ታማ ጋንጨ Ꮊንጎይታ። 42 አብስ ጊኮ፥ ናይንትን ታና ይ ሙዘካያ፤ ሳምንትን ታና ይ ኡሸካያ። 43 ታኒ እማꬅ ማቂ Ꮊንግን ታና ይ ሞከካያ፥ ካሎቲን ማእሰካያ፥ ሀርግን አጭንትን ታና ኦይጨካያ› ዬጎዳ።

44 «የ ዎደ ኡንቲ፥ ‹ጎዳዮ፥ ኔኒ ናይንትን ዎይ ሳምንትን ዎይ እማꬅ ማቂ Ꮊንግን ዎይ ካሎቲን ዎይ ሀርግንትን ዎይ አጭንትን ብኢ ነና አይደ ማዳም እጼኔ?› ዬጊ ማሆዳ።

45 «የ ዎደ ካታይ ማሂ ኡንትኮ፥ ‹ታኒ ይንትስ ቱሮ ኦድዛ፤ ይንቲ ታና ካልዛ Ꮊ ኡባፕ ጽቅዝታይፕ ፐታ ማዳም እጼዛይ፥ ታና ማዳም እጼዛ› ዬጎዳ። 46 የይ ግሾስ፥ የ አሳይ መꬍና ፕርደስ ማ ጽልታይ መꬍና ደኦስ Ꮊማዳ» ዬጌዛ። *

26

የሱሳል ቶቤዛ

(ማር. 14:1-2፤ ሉቃ. 22:1-2፤ ዋን. 11:45-53)

1 የሱሳ Ꮊ ትምርታ ኡባ ዉርሴዛይፕ ፋ ታማርታይኮ፥ 2 «ናምኢ ጋላሳፕ ጉየ፥ ፓዝቃ ባለ ቦንችዛ ጋላስ ማቅዛና ይ ኤርዛ። የ ጋላስ አስ ናአይ ማዝቃለል አፋ ሶትንቶዳይስ አስ ኩሸ ኣꬊ እንግንቶዳ» ዬጌዛ። *

3 የ ዎደ ቄሰ ሀላቅታይኔ ጋደ ጭምታይ፥ ቃያፋ ግዝ ቄሰ ሀላቃይ ካራ ሺቂ፥ 4 አሲ ኤረካዝን የሱሳ አይኪ፥ ዎꬎዳይስ ቶቤዛ። 5 ዝን ኡንቲ፥ «አሳይ ጫቦታማይ ጋርክ ግ፥ ፓዝቃ ቦንችዛ ጋላስ የያ ኦꬃሚ» ዬጌዛ።

የሱሳና ሽቶ ትዤዝ አስቶ

(ማር. 14:3-9፤ ዋን. 12:1-8)

6 የሱሳ ብታና ካታማ ጋንጨ ቦርቆንቶ ሀርገር የዝ ስሞና ካራ የዛ። 7 የሱሳ ሙንትታል የዝን ፐቲ አስታ አልባስጽሮሳ ብልጋጸ ኩንꬃ ጋመ አልኦ ሽቶ ኤኪ ይኢ የሱሳ ኦማይል ቆሌዛ። * 8 ዝን የሱሳ ታማርታይ የያ ብኢ ካጭንቲ፥ «Ꮊ ሽታ ጨረ ኢስዛይ አብሶ? 9 Ꮊ ሽታይ አልኦ ዋጋር ባይዝንቲ፥ ሚሻይ ማንቅታይስ እንግንቶዳይስ ዳንዳእንትዛዝን» ዬጌዛ።

10 የሱሳ ኡንቲ ጌዛና ኤሪ፥ ኡንትኮ፥ «Ꮊ አስቶ አብስ ዋይꬄ? እዛ ታስ ሎኦ ባዝ ኦꬂዛ። 11 ማንቅታይ ኡባ ዎደ ይንታር የዞዳ። ዝን ታኒ ይንታር ኡባ ዎደ የዛሚ። * 12 እዛ Ꮊ ሽታ ታል አፋ ቆሌዛይ ታና ሞጎስ ጊግሴዛ። 13 ታኒ ይንትስ ቱሮ ኦድዛ፤ ቢታ ኡባይል Ꮊ ዎንግላይ ሳባክንትዛ አቆ አባ ማቅኮካ፥ አሳይ እዝስ ቆፕሶ ማቃዳይ ጋርክ ኦድንቶዳ» ዬጌዛ።

ይሁዳ የሱሳና ኣꬂ እማዳይስ ጊግንቴዛ

(ማር. 14:10-11፤ ሉቃ. 22:3-6)

14 የ ዎደ ታጶ ናምኢ የሱሳ ታማርታይፕ ፐታይ፥ አስቆሮንቶ ይሁዳ ግንትንትዛይ ቄሰ ሀላቅታይኮ፥ 15 Ꮊንጊ፥ «ታኒ ይንትስ የሱሳ ኣꬂ እንግኮ፥ ይ ታስ አብ እማዴ?» ዬጊ ኡንታን ኦይጬዛ። * ኡንቲ ቶቢ ሀስታም ብራ *† እንጌዛ። 16 የይፕ ጉየ፥ ይሁዳ የሱሳ ኣꬂ እማዳይስ ጊጋ ጋላስ ኮይዛ።

የሱሳ ፓዝቃ ካሆ ፋ ሀዋርታይር ሜዛ

(ማር. 14:12-21፤ ሉቃ. 22:7-14፥ 21-23፤ ዋን. 13:21-30)

17 ቦራ ባለ ቦንችዛ ቲና ጋላስ፥ የሱሳ ታማርታይ ኤዝኮ ይኢ፥ «ፓዝቃ ቦንችዛ ጋላስ ኔኒ ማድ ካꬃ ኑኒ አባ ማኮ?» ዬጌዛ።

18 የሱሳ ኡንትኮ፥ «ካታማ ይ ገሎዳር ሄሌዝ አꬃይኮ Ꮊንጊ፥ ‹አስታማራይ፥ ታስ ዎደ ሄሌዝ ግሾ ታ ታማርታይር ፓዝቃ ቦንችዛ ጋላሳ ነ ካራ ኣꬆዳ ዬጌዛ› ጎይታ» ጌዛ።

19 ኤ ታማርታይ የሱሳ ኪቴዛይ ጋርክ ኡዲ፥ ፓዝቃ ባለ ጋላስ ማድ ካꬃ ጊግሴዛ።

20 ሳአይ ኦማꬆዳር የሱሳ ታጶ ናምኢ ሀዋርታይር ካꬃ ማዳይስ በቴዛ። 21 ኡ ማዳር፥ የሱሳ ኡንትኮ፥ «ታኒ ይንትስ ቱሮ ኦድዛ፤ ይንታፕ ፐታይ ታና ኣꬂ እማዳ» ዬጌዛ።

22 ኡ ኢታ ዳጋሚ፥ ኦማር ኦማር፥ «ጎዳዮ፥ ቱሮ ታናሻ?» ግ ኤዛ ኦይጬዛ።

23 የሱሳ ማሂ፥ «ፋ ኩሻ ታር ዎላ ፍልኦ ጋንጨ ዳክዛይ ኤ ታና ኣꬂ እማዳ። * 24 አስ ናአይ፥ ጾስ ቃላይድ ኤዝስ ጻፍንቴዛይ ጋርክ Ꮊይቆዳ። ዝን አስ ናአ ኣꬂ እንግዛ አꬃ አየ፤ የ አꬃይ የልንተካ አቴዛኮ ኤዝስ ሎኦዝን» ዬጌዛ።

25 ኤዛ ኣꬂ እማዳይስ የዝ ይሁዳ ማሂ፥ «አስታማራዮ፥ ነ ግዛይ ታናኔ?» ዬጌዛ።

የሱሳ ማሂ፥ «ነ ጌዛይ ጋርክ» ዬጌዛ።

ጎዳይ ካሆ

(ማር. 14:22-26፤ ሉቃ. 22:15-20፤ 1ቆሮ. 11:23-25)

26 ኡንቲ ማዳር፥ የሱሳ ቦራ ኤኪ ጾሳ ጋላቴዛ። የ ቦራ ባጺ ፋ ታማርታይስ እንጊ፥ «Ꮊሽቴ፥ ሞይታ፥ Ꮊይ ታ አሾ» ዬጌዛ።

27 ጹአ ኤኪ፥ ጾሳ ጋላቴዛ። ኡንትስ እንጊ፥ «ኡባይ Ꮊይፕ ኡዦይታ። 28 Ꮊይ ጋመ አሳይ ናጋራይ አቶ እንትንቶዳይ ጋርክ ጎግዝ ኦሮꬅ ታ ጫቆ ሱꬂ።* 29 ዝን ታኒ ይንትስ ኦድዛ፤ ታኒ ታ አዳይ ካተትꬃ ኦሮꬅ ዎይነ ኡሽ ይንታር ኡዦድ ጋላሳ ሄሎዳይስ Ꮊንፕ ገደ Ꮊ ዎይነ ኡሻ ኡዣሚ» ዬጌዛ።

30 ጋላታ ማዝሙረ የጼዛይፕ ጉየ ደብረ ዛይተ አምባል ቅቴዛ።

የሱሳ ጵጽሮሳ ካዶዳና ቲናቲ ኦዴዛ

(ማር. 14:27-31፤ ሉቃ. 22:31-34፤ ዋን. 13:36-38)

31 የ ዎደ የሱሳ ኡንትኮ፥

«‹ጾሳይ ሄንግዛና ሾጮዳ

ዱርታይካ ላልንቶዳ›

ግንትንቲ ጾስ ቃላይድ ጻፍንቴዛይ ጋርክ Ꮊይኖ ቃማ ይ ኡቢታይ ታል ꬉብንቶዳ።* 32 ዝን ታኒ Ꮊይቆፕ ደንዴዛይፕ ጉየ ይንትፕ ቲናቲ ጋልላ Ꮊማዳ» ዬጌዛ። *

33 ጵጽሮሳ ማሂ፥ «ኡንቲ ኡባይ ነና አሺ ꬋብኮካ፥ ታኒ ነና አሻሚ» ዬጌዛ።

34 የሱሳ ጵጽሮሳኮ፥ «ታኒ ኔስ ቱሮ ኦድዛ፤ Ꮊይኖ ቃማ ሹጉላ ኡኮዳይፕ ቲና ኔኒ ታና ሀይꬒ ቶኬ ካዶዳ» ዬጌዛ።

35 ጵጽሮሳ ማሂ፥ «ታኒ ኔር ዎላ Ꮊይቆፕ አትን ነና የሻ ካዳሚ» ዬጌዛ።

Ꮊንኮ ኤ ታማርታይ ኡቢታይካ Ꮊይ ጋርክ ጌዛ።

የሱሳ ጌተሰማነ ግዝ አቆ ዎሴዛ

(ማር. 14:32-42፤ ሉቃ. 22:39-46)

36 ኤዛይፕ ጉየ፥ የሱሳ ፋ ታማርታይር ጌተሰማነ ግዝ አቆ Ꮊንጊ፥ ኡንትኮ፥ «ታኒ ሰንዳይድ Ꮊንጊ ጾስ ዎሶዳ፥ ይ Ꮊይዳ በቶይታ» ዬጌዛ። 37 ጵጽሮሳኔ ዛብዶሳ ናአ ናምእታ ፓር ኤኪ Ꮊንጊ አዛኖኔ ይሎ አይኬዛ። 38 ማካ ኡንትኮ፥ «ታኒ Ꮊይቆድ ሄሎዳይስ አዛኔዛ። Ꮊይዳ ጋምኦይታኔ ባርኪ ናጎይታ» ዬጌዛ።

39 ጽቃ ቲናል Ꮊንጊ ቢታል ፋ ስናይር ጹጉኒ፥ «ታ አዳዮ፥ ዳንዳእንትዛ ባዝ ማቅኮ Ꮊ መቶ ጹአይ ታፕ ኣꬂ። ዝን ነ ሸነ ሀኖፕ አትን ታ ሸናይ ሀንፐ» ዬጊ ጾሳ ዎሴዛ።

40 የሱሳ ፋ ታማርታይኮ ማቂ ይኢ ኡንቲ ገንቴዝን ደንጊ፥ ጵጽሮሳኮ፥ «ይንቲ ፐቲ ሳተዛኮኔ ገንተካዛር ታር ምንጎዳይስ ዳንዳኤካሳ? 41 ፓጨ ጋንጨ ይ ገላማይ ጋርክ ባርኪ ናጎይታኔ ጾሳ ዎሶይታ። አያናይ እንግንቲ የዝን አሾ ዳቡሬዛ» ዬጌዛ።

42 የሱሳ ማ ናምእንꬃ Ꮊንጊ ዎሲ፥ «ታ አዳዮ፥ ታኒ Ꮊ መቶ ጹአይፕ ኡዠካዝን ኣꬆዳይስ ዳንዳእንቶዋ ባዝ ማቅኮ ነ ሸናይ ሀኖ» ዬጊ ጾሳ ዎሴዛ። 43 ማካ ማቂ የኦዳር ኤ ታማርታይ ገንታ ጋምን፥ ዎይኤዝን ደንጌዛ።

44 ማካ ኡንታን አሺ Ꮊንጊ፥ ቲና ጌዝ ቃላቶ እዞ ማሂ ሃይꬒንꬆ ዎሴዛ። 45 የይፕ ጉየ፥ ፋ ታማርታይኮ ይኢ፥ «Ꮊኖ ሄሎዳይስ ገንታላኔ ሸምፖል የኔ? ይኬ ገንቶይታ። ይኬ፥ አስ ናአይ፥ ናጋራ ኦꬅዝታይ ኩሸ ኣꬊ እንግንትዛ ሳታይ ሄሌዛ። 46 ደንዲ የꬎይታ፥ ታና ኣꬂ እንግዛይ Ꮊይሼ ሄሌዛ» ዬጌዛ።

የሱሳ ሞርክታይ ኩሸ አይክንቴዛ

(ማር. 14:43-50፤ ሉቃ. 22:47-53፤ ዋን. 18:3-12)

47 የሱሳ ሀጋ የያ ኦድንቶዳር፥ ታጶ ናምኢ ታማርታይፕ ፐታይ፥ ይሁዳ የኤዛ። ቄሰ ሀላቅታይኔ ጋደ ጭምታይ ኪቴዝ ጋመ አሳይ ማሻኔ ጉፈ አይኬዝታይ ኤዛር ዎላ የኤዛ። 48 የሱሳ ኣꬂ እንግዝ ይሁዳ የ ጋመ አሳይኮ፥ «ታኒ ዬርዛይ ይ ኮይዛይ ኤዛ፥ ኤዛ አይኮይታ» ዬጊ ማላ እንጊ ጋዴዛ።

49 ኤልሲ የሱሳኮ ሺቂ፥ «አስታማራዮ፥ ሳሮ ኔስ ማቆ» ዬጊ ኤዛ ዬሬዛ።

50 የሱሳ ኤዝኮ፥ «ታ ዳባዮ፥ ኔኒ አብስ የኤኔ»‡ ዬጌዛ።

የይፕ ጉየ፥ ሺቂ፥ ፋ ኩሻ የሱሳል ጋዲ አይኬዛ። 51 የሱሳር የዝታይፕ ፐታይ ፋ ማሻ ሾዲ ቄሰ ሀላቃይ አይላ ሾጪ፥ ኤ ሀያ ጋቺ ኦሌዛ። 52 ዝን የሱሳ፥ «ነ ማሻ ጉየ ሾካይድ ማሆባ። አብስ ጊኮ፥ ማሻ ሾድዝ ኡቢታይ ማሻር Ꮊይቆዳ። 53 ታ፥ ታ አዳና ዎስዛኮ ጋመ ሙኩሎ ፓይድንትዝ ኪታንችታ ዳኮዳይስ ዳንዳኦዋ ባዝ ኔስ ኣዝኔ? 54 የያ ማቅኮ፥ ጾሳ ቃላይድ Ꮊይ ጋርክ ሀኖዳይስ ቤዝዛ ግንትንትዛይ ዋይዚ ፖልንቶደ?» ዬጌዛ።

55 የ ሳተ፥ የሱሳ የ ሺቄዝ ጋመ ዎያይኮ፥ «ታና ፓኖ ማሂ አይኮዳይስ ማሻኔ ጉፈ አይኪ የኤኔ? ታኒ ጾስ ኬꬃ ጋላስ ጋላስ ታማርስታር ይንታር የዝ ዎደ ይ ታና አይክበኤካያ። * 56 ዝን Ꮊይ ኡባይ ሀኔዛይ ናብታይ ጾስ ቃላይድ ጻፌዛይ ፖልንቶዳይ ጋርከ» ዬጌዛ።

የ ዎደ ኤ ታማርታይ ኡቢታይ ኤዛ አሺ ቆስንቴዛ።

የሱሳ ፕርደ ሻንጎ ቲና ሺቄዛ

(ማር. 14:53-65፤ ሉቃ. 22:54-55፥ 63-71፤ ዋን. 18:13-14፥ 19-24)

57 የሱሳ አይኬዝታይ ቄሰ ሀላቃ ቀያፋኮ ኤዛ ካንጌዛ። ኤዛይድ ህገ አስታማርታይኔ ቢታ ጭምታይ ሺቂ የዛ። 58 ዝን ጵጽሮሳ ቄሰ ሀላቃይ ዛባ ሄሎዳይስ ሃኮር ኤዛ ካሌዛ። ኤ ዉርስꬃ በአዳይስ ዛባ ገሊ ናግዝታይር በቴዛ።

59 ቄሰ ሀላቅታይኔ ሺቄዝ አስ ኡቢታይ የሱሳ ዎꬎዳይስ ኤዛል አፋ ዎርዶ ማርካ ኮዬዛ። 60 ጋምታይ ይኢ ኤዛል አፋ ዎርዶ ማርካ ማርካቴዛ፥ ዝን አብካ ደንገካያ። ጉየፕ ናምኢ አሳይ ይኢ፥ 61 «Ꮊ አꬃይ፥ ‹ታኒ ጾሳ ኬꬃ ላሊ ሀይꬒ ጋላሳር ማሂ ኬጾዳይስ ዳንዳእዛ› ጌዛ» ዬጌዛ። *

62 ቄስታይ ሀላቃይ ደንዲ ኤቂ የሱሳኮ፥ «Ꮊይትታይ ነና ሞትዛ ሞታይስ ኔኒ ማህዝባዝ ባሳ?» ዬጌዛ። 63 ዝን የሱሳ ስእ አቴዛ። ማካ ቄሰ ሀላቃይ፥ «ታኒ ነና ደኦ ጾሳ ሱንꬃር አይክዛ፤ ኔኒ ጾሳ ናአ ክርስቶሳ ማቅኮ ኑስ ኦዶባ» ዬጌዛ።

64 የሱሳ ማሂ፥ «የያ ነ ጌዛ። ዝን ታኒ ይንትስ ኦድዛ፤ Ꮊይፕ ጉየ፥ አስ ናአይ ዎልቃማ ጾሳ ኡሻች ባጋር በቴዝን፥ ሳሎ ሻራር የኦዳር ይ በአዳ» ዬጌዛ። *

65 የ ዎደ ቄሰ ሀላቃይ ፋ አፍላ ፔꬊ፥ «Ꮊያ ቦኦይታ ጾስ ጫዤዛ! ኑና ሀራ ማርካ አብ ኮሼ? ኤ Ꮊት ጫዤዛና ይ ስኤዛ። * 66 ይ ቆፋይ አባ?» ዬጌዛ።

ኡንትካ፥ «ኤዝስ Ꮊይቆ ቤዝዛ» ዬጊ ማሄዛ።

67 የ ዎደ፥ ኡ ኤ ስናይድ ጩቲ ዡልቴዛ፥ Ꮊንክታይ ኤዛ ባቂ፥ * 68 «ክርስቶሳ! ነና ሾጬዛይ ኦኖ? አን ኑስ ትንቢተ ኦዶባ» ዬጌዛ።

ጵጽሮሳ የሱሳና ካዴዛ

(ማር. 14:66-72፤ ሉቃ. 22:56-62፤ ዋን. 18:15-18፥ 25-27)

69 ጵጽሮሳ ዛባይድ በቴዝን፥ ፐቲ ጋꬍንዳታ ኤዝኮ ይኢ፥ «ኔካ ጋልላ የሱሳር ዎላ የዛ ባሳ» ዬጌዛ።

70 ዝን ኤ ኡ ኡቢታይ ቲና የ ጋꬍንዳትኮ፥ «ነ ግዝ ባዛይ አብዛኮ ታ ኤሮያ» ዬጊ ካዴዛ።

71 ማ Ꮊንጊ ጋሰ ፐንገኮ ሄሎዳር Ꮊንካት ኤዛ ብኢ፥ እዘ የዛ አሳይኮ፥ «Ꮊ አꬃይ ናዝረተ የሱሳር የዛ» ዬጌዛ።

72 ጵጽሮሳካ ናምእንꬆ ጫቂ፥ «ታኒ የ አꬃ ኤሮያ!» ዬጌዛ።

73 ጽቃ ጋምኦዳር፥ እዘ ኤቄዝ አሳይ ጵጽሮሳኮ ይኢ፥ «ኔካ ቱሮ ኡንታር ዎላ የዛ ባይ፤ ኔኒ ነ ናሻይር ኤርንትዛ» ዬጌዛ።

74 የይፕ ጉየ፥ ጵጽሮሳ፥ «ታኒ የ አꬃ ኤሮያ!» ዬጊ፥ ፋና ባድꬅኔ ጫቆ አይኬዛ።

የ ዎደ እዝር ሹጉላ ኡኬዛ። 75 የሱሳ ኤዝኮ፥ «ኔኒ ሹጉላ ኡኮዳይፕ ቲና ታና ሀይꬒ ቶኬ ካዶዳ» ጌዛና ጵጽሮሳስ ኤልቂ ግን፥ ባለ ከዚ ዱካ ሱꬅ ዬኬዛ።

27

ይሁዳ ፋና ሶቴዛ

(ማር. 15:1፤ ሉቃ. 23:1-3፤ ዋን. 18:28-32)

1 ዎንታ ጉራ ቄሰ ሀላቅታይኔ ጋደ ጭምታይ ኡቢታይ የሱሳና ዎꬎዳይስ ቶቤዛ። 2 ኡንቲ የሱሳ አጪ ካንጊ ጋደ አቅስዝ ጵላጾሳስ ኣꬂ እንጌዛ።

3 የ ዎደ የሱሳና አይꬅዝ ይሁዳ፥ ጵላጾሳ የሱሳል አፋ ፕርዴዛና ብኢ፥ ቂራቲ፥ የ ሀስታም ብራ ቄሰ ሀላቅታይስኔ ጋደ ጭምታይስ ጉየ ማሄዛ። * 4 «ታኒ ጌሽ አስ Ꮊይቆስ አꬂ እንጊ ናጋራ ኦꬂዛ» ዬጌዛ።

ዝን ኡንቲ፥ «የይ ኑ መቶ ባያ ነ መቶ» ዬጌዛ።

5 ይሁዳ ምሽቶ ጾስ ኬꬃ ኦሊ አሺ ኡ ላንቃይፕ Ꮊንጊ፥ ሶትንቲ Ꮊይቄዛ።

6 ቄሰ ሀላቅታይ ሚሻ ኤኪ፥ «Ꮊ ሚሻይ ሱꬅ ሚሸ ማቄዝ ግሾስ ኑኒ ጾስ ካራ ሚሸር ዋላኮዳይስ ቤዞያ» ዬጌዛ። 7 የይፕ ጉየ፥ ዎላ ቶቢ፥ በተ አስ ሞጎዳይስ ዢጨ ቢታ ዎንጌዛ። 8 የይ ግሾስ፥ የ ጋዳይ Ꮊይኖ ሄሎዳይስ ሱꬅ ቢታ ግንትንቲ ጼግንትዛ።

9 የ ዎደ ናበ ኤርማሳ ጌዛይ ጋርክ «እስሬለ ናእታይ ዋቼዝ ኤ ጋታ ሀስታም ብራ ኤኬዛ * 10 ጎዳይ ታና አዛዜዛይ ጋርክ ዢጨ ቢታ ዎንጎዳይስ እንጌዛ» ጌዛይ የ ዎደ ፖልንቴዛ።

የሱሳ ጵላጾሳ ቲና ሺቄዛ

(ማር. 15:2-5፤ ሉቃ. 23:3-5፤ ዋን. 18:33-38)

11 የሱሳ ጋደ አቅስዛ ጵላጾሳ ቲና ሺቅን፥ ጵላጾሳ ኤዝኮ፥ «ኔኒ አይሁደ ካቶ» ዬጊ ኦይጬዛ።

የሱሳ ማሂ፥ «ነ ጌዛ» ዬጌዛ።

12 ቄሰ ሀላቅታይኔ ጋደ ጭምታይ ኤዛ ሞቶዳር ኡንትስ አባ ማልሰካ ማሄካያ።

13 የ ዎደ ጵላጾሳ የሱሳኮ፥ «Ꮊይትታይ ነና ሞትዛ ሞታ ኡባ ነ ስኦሳ?» ዬጌዛ።

14 የሱሳ ሀራ አቶዝን፥ ፐቲ ቃላካ ማሃም እጽን፥ ጋደ አቅስዛይ Ꮊይ ማላባዝ ጌዛ።

የሱሳል አፋ Ꮊይቆ ፕርደ ፕርድንቴዛ

(ማር. 15:6-15፤ ሉቃ. 23:13-25፤ ዋን. 18:39-40፤ 19:1-16)

15 ጋደ አቅስዛይ ላይꬃ ላይꬃ ፓዝቃ ባለ ቦንችዛ ጋላስ፥ ዎያይ ኮይዝ ፐቲ አስ አቻፕ ብልእዝ ዎጋ የዛ። 16 የ ዎደ ፐቲ ባርባና ግዝ ዳፋር ኤርንቴዝ ኢታ አሳይ አች ኬꬃ የዛ። 17 የይ ግሾስ፥ ጋመ አስ ሺቂ የዝን ጵላጾሳ፥ «ታኒ ይንትስ ባርባና፥ ብሎነ የሱሳ ግዝ ክርስቶሳና ብልኦ?» ዬጊ ዎያ ኦይጬዛ። 18 ኤ የያ ጌዛይ ኡ ቅናቲ የሱሳ ኣꬂ እንጌዛና ኤርዛ ግሾስ።

19 ጵላጾሳ ፕርደ ካራ በቴዝን፥ ኤ ማቻት፥ «ታኒ Ꮊይኖ ቃማ አቡካር ኤ ባጋ ኢታ ዋይታር አቄዝ ግሾስ የ ጌሽ አꬃይል አፋ አባባዝካ ኦꬂፐ» ዬጊ ኪቴዛ።

20 ዝን ቄሰ ሀላቅታይኔ ጋደ ጭምታይ ጵላጾሳ ባርባና ብልኢ፥ የሱሳ ዎꬎድ ጋርክ፥ ዎያይ ኤዛ ዎሶድ ጋርክ፥ ዎያ ዶሼዛ።

21 ጵላጾሳ ማሂ ኡንትኮ፥ «ታኒ ኡ ናምአይፕ ይንትስ ኦና ብሎድ ጋርክ ኮይኔ?» ዬጊ ኦይጬዛ።

ኡ፥ «ባርባና ብሎድ ጋርክ ኑ ኮይዛ» ዬጌዛ።

22 ጵላጾሳ፥ «የዝን፥ የሱሳ ግዝ ክርስቶሳ አብ ኡዶ?» ዬጊ ኡንታን ኦይጬዛ።

ኡባይ ማሂ፥ «ሶትንቶ» ዬጌዛ።

23 ጵላጾሳ ዎያይኮ፥ «አብሶ? ኤ አብ ኢታ ባዝ ኦꬅኔ?» ዬጊ ኦይጬዛ።

ዝን አሳይ ቲናሳይፕ አꬂ፥ «ማዝቃለል አፋ ኤዛ ሶቶባ» ግ ኡኬዛ።

24 ጵላጾሳ ጫቦ ደንꬅꬆፕ ሀራ አባባዝካ ኦꬆዳይስ ዳንዳእንታምዛ ብኢ፥ ዉርሲ ሃꬃ ኤኪ፥ «Ꮊ አꬃይ Ꮊይቃይድ ታኒ ባያ። የያ ኦꬅዛይ ይንታን» ዬጊ ዎያ ቲና ፋ ኩሸ ሜጬዛ። *

25 አስ ኡቢታይ ማሂ፥ «ኤ ሱꬃይ ኑላኔ ኑ ናእታይል አፋ ማቆ» ዬጌዛ።

26 የዝን፥ ጵላጾሳ ባርባና ኡንትስ ብልኢ፥ የሱሳ ጋራፊ፥ ማዝቃለል አፋ ሶትንቲ Ꮊይቆድ ጋርክ ኣꬂ እንጌዛ።

ዎታዳርታይ የሱሳና ለቄዛ

(ማር. 15:16-20፤ ዋን. 19:2-3)

27 የይፕ ጉየ፥ ጵላጾሳ ዎታዳርታይ የሱሳና ጋደ አቅስዛይ ዛባ ካንግን፥ ዎታዳርታይ ኤ ካላይድ ሺቄዛ። 28 ኤ አፍላ ቃሪ ኤኪ ዞቆ አፍላ * ማእሴዛ። 29 ማ አንጉꬅ ዛዉደ ኮቺ፥ ኤ ኦማይል ጋዴዛ። ኤ ኡሻች ኩሻይድ ሾምቦቆ ጉፈ አይꬂ፥ ኤ ቲናይድ ቡንቂቲ፥ «አይሁደ ካታዮ ሳሮ ኔስ ማቆ!» ዬጊ፥ ኤዛል አፋ ቃልዴዛ። 30 ኤዛል አፋ ጩቴዛ። የ ሾምቦቆ ጉፋ ኤኪ፥ ኤ ኦማይድ ሾጬዛ። 31 ኡንቲ ኤዛል አፋ ቃልዴዛይፕ ጉየ ዞቆ አፍላ ኤፕ ቃሪ ኤኪ፥ ኤ አፍላ ኤዛ ማእስ ሶቶዳይስ ኤኪ ካንጌዛ።

የሱሳ ሶትንቶ

(ማር. 15:21-32፤ ሉቃ. 23:25-43፤ ዋን. 19:17-27)

32 ኡንቲ ባለ ከዚ፥ ፐቲ ስሞና ግዝ ቀረና ቢታ አꬃ ደንጊ፥ የሱሳ ማዝቃላ ዎልቃር ቶሴዛ። 33 ጎልጎታ ግዝ አቆ ሄሌዛ። «ጎልጎታ» ጉሳይ «ኦማ ኦታ አቆ» ጉሲ። 34 የይድ ኡ ጭዠር ዋላክንቴዝ ዎይነ ኡሺ ኡዦ ግ ኤስ እንጌዛ። ዝን ኤ የያ ጋንጺ ብኢ፥ ኡዣም እጼዛ። *

35 ኡንቲ ማዝቃለል አፋ ኤዛ ሶቴዛይፕ ጉየ ኤ አፍላ ሻኪ፥ እጻ ኦሊ ኤኬዛ። * 36 የይፕ ጉየ፥ ኤዛይድ በቲ ኤዛ ናጌዛ። 37 ማ፥ «Ꮊይ አይሁደ ካት የሱሳ» ዬግዝ ኤ ዳፋ ቤዝዝ ሞቶ ጹፈ ኤ ኦማ አቻ ጋዴዛ። 38 የሱሳር የ ዎደ ናምኢ ፓንታይፕ ፐታ ኤፕ ኡሻች ባጋር፥ Ꮊንካ ኤፕ ሀድርስ ባጋር፥ ማዝቃለል አፋ ሶቴዛ።

39 ኦገር ኣꬅዝ አሳይ ፋ ኦማ ኤንእስታር የሱሳ ጫዥታር፥ * 40 «ጾስ ካራ ላሊ ሀይꬒ ጋላስ ጋንጨ ኬጽዛዮ፥ ነና አሾባ። ኔኒ ጾስ ናአ ማቅኮ፥ አን ማዝቃላይፕ ዎꬎባ» ዬጌዛ። *

41 የይ ጋርከካ፥ ቄሰ ሀላቅታይ፥ ህገ አስታማርታይኔ ቢታ ጭምታይ ዎላ የሱሳል አፋ ቃልዴዛ። Ꮊይ ጋርክ ዬጌዛ፦ 42 «ሀራ አሳ አሼዛ፥ ዝን ፋና አሾዳይስ ዳንዳኤካያ። ኤ እስሬለ ካት ማቅኮ፥ አን ማዝቃላይፕ Ꮊት ዎꬎ፥ ኑካ ኤዛ አማኖዳ። 43 ጾሳል ኤ አማንንትዛ፥ ጾሳይ ኤዛ አሾዳይስ ኮይኮ አን አሾ። አብስ ጊኮ፥ ኤ ፋና፥ ‹ታኒ ጾስ ናአ› ግዛ» ዬጌዛ። *

44 ማ ሀራ አቶዝን፥ ኤዛር ማዝቃለል አፋ ሶትንቴዝ ፓንታይፕ ፐታይ Ꮊይ ጋርክ ግ ኤዛል አፋ ቃልዴዛ።

የሱሳ Ꮊይቆ

(ማር. 15:3-41፤ ሉቃ. 23:44-49፤ ዋን. 19:28-30)

45 ኡሱፑን ሳተፕ Ꮊንጊ፥ ኡዱፉን ሳተ ሄሎዳይስ ቢታ ኡባይ ꬉሜዛ። 46 ኡዱፉን ሳተ ማቄዛን ጋርክ የሱሳ፥ «ኤሎሄ፥ ኤሎሄ፥ ላማ ሳባቅታኒ?» ግ ግታ ኡፎ ኡኬዛ። «ኤሎሄ፥ ኤሎሄ፥ ላማ ሳባቅታኒ?» ጉሳይስ ብርሽꬃይ «ታ ጾሳዮ፥ ታ ጾሳዮ፥ ታና አብስ አሻሬ?» ጉሲ። *

47 ኤዛይድ ኤቄዝ አሳይፕ ፐታይ ፐታይ የያ ስኢ፥ «Ꮊ አꬃይ ኤላሳ ጼግዛ» ዬጌዛ። 48 እዝር ኡንታፕ ፐታይ ዎጺ Ꮊንጊ፥ ዛንዛር ጫላ ዎይነ ኡሽ ኤኪ። የያ ሾምቦቆ ጉፈ ጼራል ጋዲ ኡሾዳይስ ኤ ዶናይኮ ኡክꬅዛ።* 49 ዝን Ꮊንክታይ፥ «አሾይታ፥ ኤላሳ ኤዛ አሾዳይስ የኦዳዛኮ አን ዎላ በአዳ» ዬጌዛ። 50 የሱሳ ናምእንꬆ ግታ ኡፎ ኡኪ፥ Ꮊይቄዛ።

51 የ ሳታይድ ጾስ ካራ ሶጽንቴዝ ማጋራዣይ ዎኮ ጼራፕ የኮ ጼራ ሄሎዳይስ ናምኢ ከዚ፥ ፐርእንቲ ዎꬌዛ። ቢታ ኤንኤዛ፥ ዛልታይካ ጳልቂንቴዛ። * 52 ዱፍታይ ዶይንትን ጌሽ አስታይፕ ጋምታይ Ꮊይቆፕ ደንዴዛ። 53 የሱሳ Ꮊይቆፕ ደንዴዛይፕ ጉየ ኡንቲ ዱፎፕ ከዚ፥ ጌሽ ካታማ ቅቴዛ፤ ኤዛይድ ኡንደና አሳይስ በንቴዛ።

54 ማቶ ሀላቃይኔ ኤዛር የሱሳ ናግዛ ዎታዳርታይ ቢታይ ኤንኤዛኔ አቃይድ ሀኔዝባዛ በኤዝ ዎደ ጋመ ያሽቲ «ቱማ Ꮊይ ጾስ ናአ» ዬጌዛ።

55 የይድ ጋመ ማችታይ፥ ጋልላፕ አይኪ የሱሳ ማድታር ካሌዝታይ ሃኮር ኤቂ ብእዛ። * 56 ኡ ጋንጨ ማግዴላ ማይራማ፥ † ያይቆባራኔ ዮሴፋ እንዳት ማራማኔ ዛብዶሳ ናእታይ እንዳት የዛ።

የሱሳ ሞግንቴዛ

(ማር. 15:42-47፤ ሉቃ. 23:50-56፤ ዋን. 19:38-42)

57 ሳአ ለምእለምኦዳር ዮሴፋ ግዝ ፐቲ ዱረ አꬃይ፥ አርማታሳ ካታማፕ የኤዛ። ኤ ፋ ኡባስካ የሱሳ ካልዛ አሲ። 58 ዮሴፋ ጵላጾሳኮ Ꮊንጊ፥ የሱሳ አሃ ኤኮዳይስ ዎሴዛ። ጵላጾሳ አሃይ ዮሴፋስ እንግንቶድ ጋርክ አዛዜዛ። 59 የሱሳ አሃ ኤኪ፥ ጌሽ አፍላር ሳዋጼዛ። 60 ሹቻፕ ዎጬዝ ኦሮꬅ ዱፎ ጋንጨ አሃ ጋዴዛ። ማ የ ዱፋይ ዶናይድ ዳማ ሹች ጎልእሲ ጋዲ ቅቴዛ። 61 ማግዴላ ማይራምራ Ꮊንኮ ማይራማ የ ዱፋይኮ ማቂ በቴዛ።

62 ዎንትꬃ ማላ ጋላስ፥ ቄሰ ሀላቅታይኔ ፈርሳውታይ ጵላጾሳኮ ይኢ፥ Ꮊይ ጋርክ ዬጌዛ፦ 63 «ጎዳዮ፥ Ꮊ ባልꬅዛይ ፓꬅ የዛር፥ ‹ታኒ ሀይꬒ ጋላሳፕ ጉየ Ꮊይቆፕ ደንዶዳ› ዬጌዛይ ኑስ ኤልቂ ጌዛ። * 64 የይ ግሾስ፥ ኤ ሞግንቴዝ ዱፋ ሀይꬒ ጋላስ ሄሎዳይስ፥ ሚንꬂ ናጎድ ጋርክ አዛዞባ። የይ ሀናም እጽኮ፥ ኤ ታማርታይ Ꮊንጊ ኤ አሃ ካስቲ ꬋብሲ፥ ‹Ꮊይቆፕ ደንዴዛ› ዬጊ ዎያይስ ኦድኮ ናምእንꬆ ባልꬃይ ቲናሳይፕ ኡባ Ꮊና ኢቶዳ» ዬጌዛ።

65 ጵላጾሳ ኡንትኮ፥ «ይንትስ ናግዝታይ የዛ፤ Ꮊንጊ ይንትስ ዳንዳእንቴዛይ ጋርክ ናግሶይታ» ዬጌዛ።

66 የይ ግሾስ፥ ኡንቲ Ꮊንጊ ዱፋይ ቦችንታማይ ጋርክ ሹቻይል አፋ ማታመ አታሚ ዎታዳርታይር ዎላ ጎርዲ ናግሴዛ።

28

የሱሳ Ꮊይቆፕ ደንዶ

(ማር. 16:1-10፤ ሉቃ. 24:1-12፤ ዋን. 20:1-10)

1 ማላ ጋላሳይ ኣꬌዝ ዎጋ ዎደ ጉራ፥ ማግዴላ ማይራምራ Ꮊንኮ ማይራማ የሱሳ ሞግንቴዝ ዱፋ በአዳይስ Ꮊንጌዛ። 2 ቆፐካ ዎልቃማ ቢታ ኤንኦ ሀኔዛ። ጎዳይ ኪታንቻይ ሳሎፕ ዎꬊ ዱፋይ ዶናይል የዝ ሹቻ ጎልእሲ ኤዛል አፋ በቴዛ። 3 ኤ ጭራይ ዜልንꬅ ኣዝዛ። ኤ አፍላይካ ሻች ጋርክ ቦꬅ። 4 ናግዝታይ ኪታንቻ ብኢ፥ ያሻር ኩኩሪ፥ Ꮊይቄዝ አስ ጋርክ ሀኔዛ።

5 ኪታንቻይ ማችታይኮ፥ «ያሽትፓተ ይ ማዝቃለል አፋ ሶትንቴዝ የሱሳ ኮይዛና ታ ኤርዛ። 6 ኤ ቲን ኦዴዛይ ጋርክ Ꮊይቆፕ ደንዴዛ፤ Ꮊይዳ ባያ። Ꮊና ይኢ ኤዛ ዎይꬄዝ አቃ ቦኦይታ። 7 ይ Ꮊት ኤልሲ Ꮊንጊ፥ ኤ ታማርታይስ፥ ‹የሱሳ Ꮊይቆፕ ደንዴዛ። ማ ኤ ይንትፕ ቲናቲ ጋልላ Ꮊማዳ፤ ይ ኤዛ ኤዛይድ በአዳ› ዬጊ ኦዶይታ። ታኒ ይንትስ Ꮊያ ኦዶዳይስ የኤዛ» ዬጌዛ።

8 ኡንቲ ያሽትታራኔ ጋመ ኡፋይትታር፥ ዱፋይ ላንቃይፕ ኤልሲ Ꮊንጊ፥ ኤ ታማርታይስ ኦዶዳይስ ዎጼዛ።

9 ቆፐካዝን የሱሳ ኡንታር ዎል ሄሊ ኡንትኮ፥ «ሳሮ ይንትስ ማቆ» ዬጌዛ። ኡንቲ ኤዝኮ ሺቂ፥ ኤ ቶካ አይኪ ኤዝስ ጎይኔዛ። 10 የ ዎደ የሱሳ ኡንትኮ፥ «ያሽትፓተ፤ Ꮊንጊ ታ ታማርታይ ጋልላ Ꮊማድ ጋርክ ኡንትስ ኦዶይታ። ኡ ኤዛይድ ታና በአዳ» ዬጌዛ።

11 የ ማችታይ Ꮊማዳር፥ ዱፋ ናግዛ ዎታዳርታይፕ ባግታይ ካታማ Ꮊንጊ፥ ሀኔዝባዛ ኡብታ ቄሰ ሀላቅታይስ ኦዴዛ። 12 ቄሰ ሀላቅታይኔ ጭምታይ ሺቂ ቶቢ፥ ዎታዳርታይስ ጋመ ሚሸ እንጌዛ። 13 «‹ኑኒ ገንቴዝን ኤ ታማርታይ ቃማ ይኢ፥ ኤ አሃ ካስቴዛ› ዬጎይታ። 14 Ꮊ ኦዳ ጋደ አቅስዛይ ስእኮ፥ የይ ይ ቡታ ባዛ ኑኒ ኤዛ ኦዲ አማንꬆዳ። ይንታን አብካ ህርግስፐ» ዬጌዛ።

15 ዎታዳርታይ ሚሸ ኤኪ፥ ኪትንቴዛይ ጋርክ ኡዴዛ። Ꮊ ኦዳይ አይሁድታይ ካለ Ꮊይኖ ሄሎዳይስ ኦድንትታር የዛ።

ዳማ ኪታ

(ማር. 16:14-18፤ ሉቃ. 24:36-49፤ ዋን. 20:19-23፤ ሀዋ. ኦ. 1:6-8፤ 1ቆሮ. 15:3-8)

16 ታጶ ፐቲ ኤ ታማርታይ የሱሳ ኡንታን Ꮊንጎይታ ጌዝ ጋልላ ደረል አፋ Ꮊንጌዛ። * 17 ኤዛይድ ኡንቲ ኤዛ በኤዝ ዎደ ኤዝስ ጎይኔዛ፥ ዝን ኡንታፕ ፐታይ ፐታይ ስꬌዛ።

18 የሱሳ ኡንትኮ ሺቂ፥ «ሳሎኔ ሳአ ማዉተ ኡባይ ታስ እንግንቴዛ። 19 ይኬ፥ ይንቲ ኡባ አቆ Ꮊንጊ፥ ዎንግላ ሳባኪ ታና ካልዝታ ማሆይታ፥ ኣዳ፥ ናአ፥ ጌሻ አያና ሱንꬃር ዎያ ኡባ ጻማቆይታ። * 20 ታኒ ይንታን ኪቴዛ ኡባ ኡ ናጎድ ጋርክ ታማርሶይታ። ታኒ ዎደ ዉርስꬅ ሄሎዳይስ ኡባ ዎደ ታ ይንታር የዛ» ዬጌዛ።

* 1:11 2ካት. 24:14-15፤ 2ዜና. 36:10፤ ኤርም. 27:20

* 1:18 ሉቃ. 1:27

* 1:21 ሉቃ. 1:31

* 1:23 ኢሳ. 7:14

* 1:25 ኢዞ ቦቼካያ፦ ማችር አዝናር አቅዛይ ጋርክ ዎላ አቀካ ጉሲ።

* 1:25 ሉቃ. 2:21

* 2:6 ሚካ. 5:2

* 2:15 ሆሳ. 11:1

* 2:17-18 ኤርም. 31:15

* 2:23 ማር. 1:24፤ ሉቃ. 2:39፤ ዋን. 1:45

* 3:1-2 ማቶ. 4:17፤ ማር. 1:15

* 3:3 ኢሳ. 40:3

* 3:4 2ካት. 1:8

* 3:7 ማቶ. 12:34፤ 23:33

* 3:9 ዋን. 8:33

* 3:10 ማቶ. 7:19

* 3:17 ማቶ. 12:18፤ 17:5፤ ማር. 1:11፤ ሉቃ. 9:35

* 4:1 እብራ. 2:18፤ 4:15

* 4:4 ናምእ. 8:3

* 4:6 ማዝ. 91:11

* 4:7 ናምእ. 6:16

* 4:10 ናምእ. 6:13

* 4:12 ማቶ. 14:3፤ ማር. 6:17፤ ሉቃ. 3:19-20

* 4:13 ዋን. 2:12

* 4:15 ኢሳ. 9:1-2

* 4:17 ማቶ. 3:2

* 4:23 ማቶ. 9:35፤ ማር. 1:39

* 5:3 አያናር ማንቅታይ ጉሳይ ጾሳል አፋ ካትዝታኔ አማንንትዛ አሳ ጉሲ።

* 5:4 ኢሳ. 61:2

* 5:5 ማዝ. 37:11

* 5:6 ኢሳ. 55:1

* 5:8 ማዝ. 24:3

* 5:10 1ጵጽ. 3:14

* 5:11 1ጵጽ. 4:14

* 5:12 2ዜና. 36:16፤ ሀዋ. ኦ. 7:52

* 5:13 ማር. 9:50፤ ሉቃ. 14:34-35

* 5:14 ዋን. 8:12፤ 9:5

* 5:15 ማር. 4:21፤ ሉቃ. 8:16፤ 11:33

* 5:16 1ጵጽ. 2:12

* 5:18 ሉቃ. 16:17

* 5:21 ከስ 20:13፤ ናምእ. 5:17

* 5:27 ከስ 20:14፤ ናምእ. 5:18

* 5:29 ማቶ. 18:9፤ ማር. 9:47

* 5:30 ማቶ. 18:8፤ ማር. 9:43

* 5:31 ማቶ. 19:7፤ ማር. 10:4

* 5:32 ማቶ. 19:9፤ ማር. 10:11-12፤ ሉቃ. 16:18፤ 1ቆሮ. 7:10-11

* 5:33 ለዊ. 19:12፤ ታይ. 30:2፤ ናምእ. 23:21

* 5:34 ማቶ. 23:22

* 5:35 ኢሳ. 66:1፤ ማዝ. 48:2

* 5:38 ከስ 21:24፤ ለዊ. 24:20፤ ናምእ. 19:19

* 5:48 ለዊ. 19:2፤ ናምእ. 18:13

* 6:1 ማቶ. 23:5

* 6:5 ሉቃ. 18:10-14

* 6:13 ካተትꬂ፥ ዎልቃኔ ቦንቾ መꬍናስ ኔሲ። አምንኤ፦ ግዛይ ፐቲ ፐቲ ብኒ ማጻፍታይድ ባያ።

* 6:14 ማር. 11:25-26

* 6:19 ያይ. 5:2

† 6:25 አብ ኡዦደ ግዛይ ብኒ ማጻፍታይድ ባያ።

* 6:29 1ካት. 10:4-7፤ 2ዜና. 9:3-6

* 7:2 ማር. 4:24

* 7:12 ሉቃ. 6:31

* 7:19 ማቶ. 3:10፤ ሉቃ. 3:9

* 7:20 ማቶ. 12:33

* 7:23 ማዝ. 6:8

* 7:28-29 ማር. 1:22፤ ሉቃ. 4:32

* 8:4 ለዊ. 14:1

* 8:11 ሉቃ. 13:29

* 8:12 ማቶ. 22:13፤ 25:30፤ ሉቃ. 13:28

* 8:17 ኢሳ. 53:4

* 9:10 ሉቃ. 15:1-2

* 9:13 ማቶ. 12:7፤ ሆሳ. 6:6

* 9:34 ማቶ. 10:25፤ 12:24፤ ማር. 3:22፤ ሉቃ. 11:15

* 9:35 ማቶ. 4:23፤ ማር. 1:39፤ ሉቃ. 4:44

* 9:36 ታይ. 27:17፤ 1ካት. 22:17፤ 2ዜና. 18:16፤ ኢዝቀ. 34:5፤ ማር. 6:34

* 9:37 ሉቃ. 10:2

* 10:7 ሉቃ. 10:4-12

* 10:10 1ቆሮ. 9:14፤ 1ጽማ. 5:18

* 10:14 ሀዋ. ኦ. 13:51

* 10:15 ማቶ. 11:24፤ መ. 19:24

* 10:16 ሉቃ. 10:3

* 10:17 ማር. 13:9-11፤ ሉቃ. 12:11-12፤ 21:12-15

* 10:21 ማር. 13:12፤ ሉቃ. 21:16

* 10:22 ማቶ. 24:9፤ ማር. 13:13፤ ሉቃ. 21:17፤ ማቶ. 24:13፤ ማር. 13:13

* 10:24 ሉቃ. 6:40፤ ዋን. 13:16፤ 15:20

* 10:25 ማቶ. 9:34፤ 12:24፤ ማር. 3:22፤ ሉቃ. 11:15

* 10:26 ማር. 4:22፤ ሉቃ. 8:17

* 10:33 2ጽማ. 2:12

* 10:35 ሚካ. 7:6

* 10:38 ማቶ. 16:24፤ ማር. 8:34፤ ሉቃ. 9:23

* 10:39 ማቶ. 16:25፤ ማር. 8:35፤ ሉቃ. 9:24፤ 17:33፤ ዋን. 12:25

* 10:40 ሉቃ. 10:16፤ ዋን. 13:20፤ ማር. 9:37፤ ሉቃ. 9:48

* 11:5 ኢሳ. 35:5

* 11:10 ሚል. 3:1

* 11:12 ሉቃ. 16:16

* 11:14 ሚል. 4:5፤ ማቶ. 17:10

* 11:21 ኢሳ. 23:1-18፤ ኢዝቀ. 26:1—28:26፤ ኢዩ. 3:4-8፤ አሞ. 1:9-10፤ ዛክ. 9:2-4

* 11:23 ኢሳ. 14:13

* 11:24 ማቶ. 10:15፤ ሉቃ. 10:12

* 11:27 ዋን. 3:35፤ ዋን. 1:18፤ 10:15

* 11:29 ኤርም. 6:16

* 12:1 ናምእ. 23:25

* 12:3 1ሳም. 21:1-6

* 12:4 ለዊ. 24:9

* 12:5 ታይ. 28:9-10

* 12:7 ማቶ. 9:13፤ ሆሳ. 6:6

* 12:11 ሉቃ. 14:5

* 12:18 ኢሳ. 42:1-4

* 12:24 ማቶ. 9:34፤ 10:25

* 12:30 ማር. 9:40

* 12:31 ሉቃ. 12:10

* 12:32 ሉቃ. 12:10

* 12:34 ማቶ. 3:7፤ 23:33፤ ሉቃ. 3:7፤ ማቶ. 15:18፤ ሉቃ. 6:45

* 12:38 ማቶ. 16:1፤ ማር. 8:11፤ ሉቃ. 11:16

* 12:39 ማቶ. 16:4፤ ማር. 8:12

* 12:40 ዋን. 1:17

* 12:41 ዋን. 3:5

* 12:42 1ካት. 10:1-10፤ 2ዜና. 9:1-12

* 13:2 ሉቃ. 5:1

* 13:12 ማቶ. 25:29፤ ማር. 4:25፤ ሉቃ. 8:18፤ 19:26

* 13:16 ሉቃ. 10:23-24

* 13:35 ማዝ. 78:2

* 13:57 ዋን. 4:43

* 14:1 ሄሮድሳ፦ Ꮊይ ካታ ሄሮዶሳ ኣንትጳሳ። ኤ ይሁዳራ ፔራ ክርስቶሳ የልንቶዳይፕ ቲን 4-39 ማላ ሄሎዳይስ ሞዴዛ። ኤ ካት ሄሮዶሳስ ናአ።

* 14:4 ሉቃ. 3:19-20፤ ለዊ. 18:16፤ 20:21

* 15:4 ከስ 20:12፤ ናምእ. 5:16፤ ከስ 21:17፤ ለዊ. 20:9

* 15:14 ሉቃ. 6:39

* 15:18 ማቶ. 12:34

* 16:1 ማቶ. 12:38፤ ሉቃ. 11:16

* 16:4 ማቶ. 12:39፤ ሉቃ. 11:29

* 16:6 ሉቃ. 12:1

* 16:9 ማቶ. 14:17

* 16:10 ማቶ. 15:34

* 16:14 ማቶ. 14:1

* 16:16 ዋን. 6:68

* 16:19 ማቶ. 18:18፤ ዋን. 20:23

* 16:24 ማቶ. 10:38፤ ሉቃ. 14:27

* 16:25 ማቶ. 10:39፤ ሉቃ. 17:33፤ ዋን. 12:25

* 16:27 ማቶ. 25:31፤ ማዝ. 62:12፤ ኦሮ. 2:6

* 17:1 2ጵጽ. 1:17-18

* 17:5 መ. 22:2፤ ማዝ. 2:7፤ ኢሳ. 42:1፤ ማቶ. 3:17፤ 12:18፤ ማር. 1:11፤ ሉቃ. 3:22፤ ናምእ. 18:15

* 17:10 ሚል. 4:5

* 17:12 ማቶ. 11:14

* 17:21 ማቶ. 21:21፤ ማር. 11:23፤ 1ቆሮ. 13:2

* 17:21 ፐቲ ፐቲ ብኒ ማጻፍታይድ ታይቦ 21 ባያ።

* 17:24 ከስ 30:13

* 18:1 ሉቃ. 22:24

* 18:3 ማር. 10:15፤ ሉቃ. 18:17

* 18:8 ማቶ. 5:30

* 18:9 ማቶ. 5:29

* 18:10 ሉቃ. 19:10

* 18:11 አስ ናአይ ꬋቤዝታ አሾዳይስ የኤዛ፦ ዬግዛና ፐቲ ፐቲ ብኒ ማጻፍታይ ታይቦ 11 ጉጅዛ።

* 18:15 ሉቃ. 17:3

* 18:16 ናምእ. 19:15

* 18:18 ማቶ. 16:19፤ ዋን. 20:23

* 18:21 ሉቃ. 17:3-4

* 18:22 መ. 4:24

* 19:4 መ. 1:27፤ 5:1

* 19:5 መ. 2:24

* 19:7 መ. 24:1

* 19:9 ማቶ. 5:32፤ 1ቆሮ. 7:10

* 19:18 ከስ 20:13-16፤ ናምእ. 5:17-20

* 19:19 ከስ 20:12፤ ናምእ. 5:16፤ ለዊ. 19:18

* 19:28 ማቶ. 25:31፤ ሉቃ. 22:30

* 19:30 ማቶ. 20:16፤ ሉቃ. 13:30

* 20:2 ፐቲ ዲናረ፦ ፐቲ አሲ ፐቲ ጋላስ ኦꬂ ፔዢ ኤክዛ ሚሸ።

* 20:8 ለዊ. 19:13፤ ናምእ. 24:15

* 20:16 ማቶ. 19:30፤ ማር. 10:31፤ ሉቃ. 13:30

* 20:26 ማቶ. 23:11፤ ማር. 9:35፤ ሉቃ. 22:26

* 21:5 ዛክ. 9:9

* 21:9 ሆሳና፦ እብራይስጸ ዶናር ሆሳና ጉሳይ «ኑና አሾባ ጉሲ።» ማ አሳይ ጾስ ጋላቶዳይስ ማድንትዛ ቃላ።

* 21:9 ማዝ. 118:25

* 21:13 ኢሳ. 56:7፤ ኤርም. 7:11

* 21:21 ማቶ. 17:20፤ 1ቆሮ. 13:2

* 21:32 ሉቃ. 3:12፤ 7:29-30

* 21:33 ኢሳ. 5:1-2

* 21:42 ማዝ. 118:22

† 21:44 ፐቲ ፐቲ ብኒ ማጻፍታይ ታይቦ 44 ጉጅዛ (ሉቃ። 20:18) ቦኦይታ።

* 22:13 ማቶ. 8:12፤ 25:30፤ ሉቃ. 13:28

* 22:23 ሀዋ. ኦ. 23:8

* 22:24 ናምእ. 25:5

* 22:32 ጾሳይ ፓꬅ የዝታይ ጾሳፕ አትን Ꮊይቄዝታይ ጾስ ባያ፦ የሱሳ Ꮊ በሳ ኦድዛይ ጾሳይ Ꮊ Ꮊይቄዝ ሃይꬒታይ ጾስ ማቅኮ ኡንቲ ፓꬅ የዛ ዬግንትዛ።

* 22:32 ከስ 3:6

* 22:37 ናምእ. 6:5

* 22:39 ለዊ. 19:18

* 22:40 ሉቃ. 10:25-28

† 22:44 ታ ጎዳይኮ፦ Ꮊ በሳይድ ዳውተ ታ ጎዳ ግ ጼግዛይ ክርስቶሳ።

* 22:44 ማዝ. 110:1

‡ 22:44 ኡሻቻ ባጋር፦ ጉሳይ ማኡተኔ ቦንቾ አቆ።

* 22:44 ማዝ. 110:1

* 23:5 ስኖላኔ ቀሰል አጭዝ ማጻፈ ... አፍላ ማጫራ አዱስዛ፦ የያ ኡ ኦꬅዛይ ጾሳይስ ታ እንግንቴዛያ ግ ፋና ቤሳዳይስ (ናምእ። 15:37-41)።

* 23:5 ማቶ. 6:1፤ ናምእ. 6:8፤ ታይ. 15:38

* 23:11 ማቶ. 20:26

* 23:12 ሉቃ. 14:11፤ 18:14

† 23:14 ፐቲ ፐቲ ብኒ ማጻፍታይ ታይቦ 14 ጉጅዛ።

* 23:22 ኢሳ. 66:1፤ ማቶ. 5:34

* 23:23 ለዊ. 27:30

* 23:27 ሀዋ. ኦ. 23:3

* 23:33 ማቶ. 3:7፤ 12:34፤ ሉቃ. 3:7

* 23:35 መ. 4:8፤ 2ዜና. 24:20

* 23:38 ኤርም. 22:5

* 23:39 ማዝ. 118:26

* 24:9 ማቶ. 10:22

* 24:13 ማቶ. 10:22

* 24:15 ናምእ. 9:27፤ 11:31፤ 12:11

* 24:17 ሉቃ. 17:31

* 24:21 መ. 12:1፤ ዋን. ቆን. 7:14

* 24:26 ሉቃ. 17:23-24

* 24:28 ሉቃ. 17:37

* 24:29 ኢሳ. 13:10፤ ኤርም. 2:10

* 24:30 ናምእ. 7:13፤ ዛክ. 12:10

* 24:32 በለሰ፦ ኑ ቢታ ቤላ ፉꬍኮ ቦነ ከዝዛይ ጋርከ

* 24:35 መ. 6:5

* 24:37 መ. 6:5

* 24:43 ሉቃ. 12:39-40

* 25:1 ሉቃ. 12:35

* 25:14 ሉቃ. 19:11-27

* 25:15 መክልተ ጉሳይ ፐቲ ጋላሳ ኦꬆ ኦꬅዝ አꬃይስ ታጶ እችን ላይꬅ ዳሞዘ ጉሲ

* 25:29 ማቶ. 13:12፤ ማር. 4:25፤ ሉቃ. 8:18

* 25:30 ማቶ. 8:12፤ 22:13፤ ሉቃ. 13:28

* 25:31 ማቶ. 16:27፤ ማቶ. 19:28

* 25:46 ዳነ. 12:2

* 26:2 ከስ 12:1

* 26:7 ሉቃ. 7:37

* 26:11 ናምእ. 15:11

* 26:15 ናምእ. 11:12

* 26:15 ብራ ሳንተ፦ አኮካ ጉዥንተካ ጌሽ ብራ ጉሲ።

† 26:15 ሀስታም ብራ ሳንተ፦ ሀስታም ብራ ሳንትፈ እስሬለ ቢታ አይለ ዎንግትዛኔ ባይዝንትዛ ጋቴ።

* 26:23 ማዝ. 41:9

* 26:28 ከስ 24:8፤ ኤርም. 31:31

* 26:31 ዛክ. 13:7

* 26:32 ማቶ. 28:16

‡ 26:50 ታ ላጋዮ፥ ኔኒ ኦꬆድ ባስቶ ኦꬂ አሾባ፦ ዎይ ሀራ ብርሽꬃይ ታ ላጋዮ፥ ነ Ꮊይዳ አብ ኦꬄ?

* 26:55 ሉቃ. 19:47፤ 21:37

* 26:61 ዋን. 2:19

* 26:64 ዳነ. 7:13

* 26:65 ለዊ. 24:15-16

* 26:67 ኢሳ. 50:6

* 27:3 ሀዋ. ኦ. 1:18-19

* 27:9 ዛክ. 11:12-13

* 27:24 ናምእ. 21:6

* 27:28 ዞቆ አፍላ፦ ብኒ ዎደ ካትታይ አፋር ማእዝ አፍላ።

* 27:34 ማዝ. 69:21

* 27:35 ማዝ. 22:18

* 27:39 ማዝ. 22:7፤ 109:25

* 27:40 ማቶ. 26:61፤ ዋን. 2:19

* 27:43 ማዝ. 22:8

* 27:46 ማዝ. 22:1

* 27:48 ማዝ. 69:21

* 27:51 ከስ 26:31

* 27:55 ሉቃ. 8:2-3

† 27:56 ማግዴላ ማይራሞ፦ ጉሳይ ማግዴላ ግዝ ካታማፕ የኤዛ ማይራሞ ጉሲ።

* 27:63 ማቶ. 16:21፤ 17:23፤ 20:19፤ ማር. 8:31፤ 9:31፤ 10:33

* 28:16 ማቶ. 26:32፤ ማር. 14:28

* 28:19 ሀዋ. ኦ. 1:8

ማርቆሳ

1

2

3

4

5

6

7

8

9

10

11

12

13

14

15

16

ማርቆሳ ጻፌዝ የሱስ ክርስቶሳ ዎንግለ

ገሎ

ማርቆሳ ዎንግላይ፥ «Ꮊይ ጾስ ናአ የሱስ ክርስቶሳ ዎንግለ አይꬅ» ጊታር ደንድዛ። Ꮊ ዎንግላይድ የሱሳ ኦሶ አስኔ ማዉተር የዝ አስ ማቂ ሺቄዛ። ኤ ማዉታይ ኤ ትምርታይር፥ ኢታ አያናል አፋ የዝ ዎልቃይራኔ አሲ ኦꬄዝ ናጋራ ማሮር በንቴዛ። የሱሳ፥ «ታኒ፥ አሲ ኦꬄዝ ናጋራ አይለትꬃፕ ዋሎ ከሶዳይስኔ ታ ሸምፖ ኣꬂ እማዳይስ የኤዝ አስ ናአ» ዬጊ ፋ ዶናር ኦዴዛ።

ማርቆሳ የሱሳ ታርካ ሉሎ ኦገራኔ ዎልቃ ኩሜዝ ኦገር ኦዴዛ። ማርቆሳ ኦድዛይ የሱሳ ቃላኔ ትምርተ ኣዳ ባዝን ኦꬄዝ ማላባዝታ ባይራꬂ ኦድዛ። ማርቆሳ ጻማቅዛ ዋንሳ ታርካ፥ የሱሳ ጽንቃታኔ ኤ ፓጭንታ ሃታር ኦዲ ማቂ፥ የሱሳ ትምርታኔ ኤ ፓꬄዛና ፓድዛ። አቅ አቅ Ꮊማዳር የሱሳ ታማርታይ የሱሳና ኡሳ ኤርታር Ꮊንጌዛይ ጋርክ የሱሳ እጽዝታይካ ኡሳ እጽታር Ꮊንጌዛ። ዉርስꬅ ሸምፕታይ የሱሳ ፓꬅ የዝን ዉርስꬅ ሳምንታ ፖልንቴዝ ኦስታይ ባዝ ኦድዛ። የይትታይካ ኤ ሶጽንታኔ ኤ ደንዶ ባጋ ኦድዛ።

ማርቆሳ ዎንግላይ አይኬዝ ቆፍታ

Ꮊ ዎንግላይ አይꬅ 1:1-13

የሱሳ ጋልላ ቢታ ፋ ኦሳ አይኬዛ 1:14—9:50

የሱሳ የሩሳላመ ቢታ ኦꬄዝ ኦሶ 10:1-52

ዉርስꬅ ሳምንታ የሩሳላመ ሄራ 11:1—15:47

የሱሳ Ꮊይቆፕ ደንዶ 16:1-8

Ꮊይቆፕ ደንዴዝ ጎዳይ በንትꬅኔ ደንዲ ሳሎ ቅቶ 16:9-20

1

ጻማቅዛ ዋንሳ ሳባኮ

(ማቶ. 3:1-12፤ ሉቃ. 3:1-18፤ ዋን. 1:19-28)

1 Ꮊይ ጾስ ናአ የሱስ ክርስቶሳ ዎንግለ አይꬅ 2 ናበ ኢሳያሳ ጻፌዝ ማጻፋይ ጋንጨ ጾሳይ፥

«ዬዛኮ፥ ታኒ ታ ኪታ ናአ

ኔፕ ቲና ዳኮዳ።

ኤ ነ ኦጋ ፕጾዳ። *

3 ፐታይ ሊዦ ጋꬋር ኡኪ ኦድታር፥

‹ጎዳይስ ኦገ ፕጾይታ፤

ኤ የꬎዳይስ ጎሰ

ኤዝስ ሉልሶይታ ጌዛ»

ጊንቲ ጻፍንቴዛ። *

4 ጻማቅዛ ዋንሳ አሳ ጻማቅታር፥ «ይ ናጋራይፕ ማቂ ጻማቅንቶይታ፤ ጾሳይ ይ ናጋራ ይንትስ አቶ ጎዳ» ዬጊ ቃላ ኦድታር ሊዦ ጋꬋፕ የኤዛ። 5 ይሁዳ ቢታ የዝ አስ ኡቢታይኔ የሩሳላመ ካታማ አስ ኡቢታይ ዋንሳኮ ይእዛ። ፋ ናጋራ ቡጽን፥ ዋንሳ ኡንታን ዮርዳኖሳ ቦርካ ጻማቅዛ።

6 ዋንሳ ግማለ እክሰፕ ዳድንቴዝ አፍላ ማእዛ። ፋ ጼሳይድ ዳፈ ዳንጭዛ፤ ማ ቦለራኔ ደገራ ኤሳራ ሚዛ። * 7 ዋንሳ ቃላ ኦድታር፥ «ታፕ ጉየር ሎእꬂ ሚንግዛይ ይእዛ። ሀራ አቶዝን፥ ታ ኤ ጫማ ዎዶራ ዙጊ ብሎዳይስ ቤዞያ። 8 ታ ይንታን ሃꬃር ጻማቅዛ፥ ዝን ኤ ይንታን ጌሻ አያናር ጻማቆዳ» ዬጌዛ።

የሱሳ ጻማቅንቶኔ ፓጭንቶ

(ማቶ. 3:13-17፤ 4:1-11፤ ሉቃ. 3:21-22፤ 4:1-13)

9 የሱሳ የ ዎደ ጋልላ ቢታ የዝ ናዝረተ ካታማፕ ይእን፥ ዋንሳ ዮርዳኖሳ ቦርካ ኤዛ ጻማቄዛ። 10 የሱሳ ሃꬃፕ ከዜዛን ጋርክ ሳሎ ዶይንትን፥ ጌሻ አያናይ ኤዛል አፋ ሆለ ጋርክ ዎꬋዳር በኤዛ። 11 ማካ፥ «ታ ቃꬊዛ ታ ናአይ ነና፤ ታ ኔል ኡፋይትዛ» ዬግዝ ግርꬂ ሳሎፕ የኤዛ። *

12 እዝር ጌሻ አያናይ የሱሳ ሊዦ ጋꬋ ካንጌዛ። 13 የሱሳ ሊዦ ጋꬋ ጻላሄር ፓጭንትታር ኦይታም ጋላስ ጋምኤዛ። ዶእታይር የዜዛ፥ ዝን ኪታንችታይ ይኢ ኤዛ ማዴዛ።

የሱሳ ሞሎ አይክዝ ኦይዲ አስታና ጼጌዛ

(ማቶ. 4:12-22፤ ሉቃ. 4:14-15፤ 5:1-11)

14 ዋንሳ አጭንቴዛይፕ ጉየ የሱሳ ጾስ ካተትꬅ ዎንግለ ኦድታር ጋልላ ቢታ Ꮊንጌዛ። 15 «ላይꬃይ ሄሌዛ፤ ጾስ ካተትꬃይ ኡኬዛ። ይ ናጋራይፕ ማቂ፥ ዎንግላ አማኖይታ» ዬጌዛ። *

16 የሱሳ ጋልላ አባ ላንቀር ኣꬊታር፥ ሞሎ አይክዝ፥ ስሞናራኔ ኤ እሻ እንድራሰራ፥ ፋ ግተ አባል አፋ ኦልዝታ በኤዛ። 17 ኡንትኮ፥ «ታና ካሎይታ፤ ታ ይንታን አስ አይክꬅ ታማርሶዳ» ዬጌዛ። 18 ኡንትካ እዝር ፋ ግትታ ኦሊ አሺ የሱሳና ካሎ አይኬዛ።

19 እዝፕ ጽቃል ቲን Ꮊንጊ፥ ናምኢ እሽታ ዛብዶሳ ናእታ፥ ያይቆባራኔ ዋንሳራ ዎጎሎ ጋንጨ ፋ ግተ ሎእꬅዝታ በኤዛ። 20 የሱሳ ኤልሲ ኡንታን ጼጌዛ። ኡንትካ ፋ ኣዳ ዛብዶሳ፥ ኤ ኦሶ አስታይር ዎጎሎ ጋንጨ ኦሊ አሺ ኤዛ ካሊ Ꮊንጌዛ።

ቱና አያና አይኬዝ አꬃይ ፓጼዛ

(ሉቃ. 4:31-37)

21 ኡንቲ ቅፍርናሆመ ካታማ ገሌዛ። ማላ ጋላስ ሄሌዛን ጋርክ የሱሳ ኤልሲ አይሁደ ዎሳ ኬꬃ ገሊ ታማርሶ አይኬዛ። 22 ማዉተር የዝ አስ ጋርክ ታማርስዛፕ አትን ሀገ አስታማርታይ ጋርክ ታማርሶዋ ግሾስ አሳይ ኤ ትምርታ Ꮊይ ማላባዝ ጌዛ። *

23 የ ዎደ ቱና አያና አይኬዝ ፐቲ አꬃይ አይሁድታይ ዎሳ ኬꬃ ገሊ ኡኪ፥ 24 «ናዝረተ የሱሳ፥ ኔራኔ ኑር አባ አላለ የኔ? ኑና ꬋብሶዳይስ የኤኔ? ነ ኦኖዛኮ ታ ኤርዛ፤ ነ ጾሳ ጌሻ» ዬጌዛ።

25 የሱሳ ያ ቱና አያና፥ «ሀይዞባ፥ Ꮊ አꬃይፕ ከዞባ» ዬጊ አዛዜዛ።

26 ቱና አያናይ አꬃ ዛርድዛርድ ኡዲ፥ ጽላሲ ኡኪ ኤዛፕ ከዜዝ። 27 አሳይ ኡባይ ማላባዝ ግ፥ «Ꮊይ አባ? Ꮊ አꬃይ ፋ ማዉተር ሀራ አቶዝን ቱና አያንታካ አዛዝዛ። ኡንትካ ኤስ አዛዝንትዛ፤ Ꮊይ አባ ኦሮꬅ ትምርተ?» ዬጊ፥ ፋ ጋንጨር ፐታይ ፐታይ ዎል ኦይች አይኬዛ።

28 የሱሳ ዋራይ ኤልሲ ጋልላ አዉራጃ የዝ ሄራ ኡባ ከዜዝ።

የሱሳ ጋመ ሀርጋንችታ ፓꬄዛ

(ማቶ. 8:14-17፤ ሉቃ. 4:38-41)

29 የሱሳ የ ዎደ አይሁድታይ ዎሳ ኬꬃፕ ከዚ፥ ያይቆባራ ዋንሳራ ስሞና ካራኔ እንድራሰ ካራ ገሌዛ። 30 ስሞና ማቻቲ እንዳት ኦጸ ምሻ ሀርገር ዎይኢ የዝን የሱሳ እዘ ሄልን ኤዝስ ኦዴዛ። 31 ኤ እዝኮ ሺቂ፥ እ ኩሻ አይኪ፥ እዞ ደንꬂ ኤሴዛ። ኦጸ ምሻ ሀርጋይ ኤልሲ እዞ ዳክን እዛ ኡንታን ሞኬዛ።

32 ሀርግንቴዝ አሳ ኡብታኔ ቱና አያንታይ አይኬዝ አሳ ኡባ ኦማꬅ አዋ ገሊ ለምእለምኦዳር ኤዝኮ ከኤዛ። 33 ካታማ የዝ አስ ኡባይ ይኢ ኬꬃይስ ባለ ሺቄዛ። 34 የሱሳ ዱማ ዱማ ሀርገር አይክንቴዝ ጋመ አስታ ፓꬂ፥ ጋመ ቱና አያንታ ከሴዛ። ኤ ኦኖዛኮ ቱና አያንታይ ኤሬዛ። ዝን የሱሳ ኡንታን ናሾዳ ካዬዛ።

የሱሳ ጋልላ ቢታ ታማርሴዛ

(ሉቃ. 4:42-44)

35 የሱሳ ዣባሮ ደንዲ፥ አሲ ባ አቆ ዎሶዳይስ Ꮊንጌዛ። 36 ስሞናራኔ ኤዛር የዝታይ ኤዛ ኮይታር Ꮊንጌዛ። 37 ኡንቲ ኤዛ ደንጊ፥ «አሳይ ኡቢታይ ነና ኮይዛ» ዬጌዛ።

38 የሱሳ ማ ኡንታን፥ «ሀራ አቆ ኡከ ሄርታ የꬎይታ። ታ የኤዛይ ዎንግለ ኦዶዳይስ ማቄዝ ግሾስ ኤዛይዳካ ቃላ ኦዶዳይስ ቤዝዛ» ዬጌዛ። 39 አይሁድታይ ዎሳ ኬꬅታይድ ቃላ ኦድታር፥ ቱና አያንታ ከስታር፥ ጋልላ ቢታ ኡባ ዉቴዛ። *

የሱሳ ቦርቆንቶ ሀርገር የዝ አꬃ ፓꬄዛ

(ማቶ. 8:1-4፤ ሉቃ. 5:12-17)

40 ቦርቆንቶ ሀርገ አይኬዝ ፐቲ አꬃይ የሱሳኮ ይኢ፥ ኤ ቲናይድ ጹጉኒ፥ «ነ ቃꬊኮ ታና ጌሾዳይስ ዳንዳእዛ» ዬጊ ዎሴዛ።

41 የሱሳ ኤዝስ ቃꬊንቲ፥ ፋ ኩሻ ዳኪ ኤዛ ቦቺ፥ «ታ ኮይዛ፥ ጌዦባ» ዬጌዛ። 42 እዝር ቦርቆንታይ አꬃ ዳክን አꬃይ ኤልሲ ጌዤዛ። 43 የሱሳ አꬃይኮ ሚንꬂ ናግንቶባ ግ ሞይዜዛ። 44 የሱሳ ኤዛ፥ «ነና ኤሮባ፥ Ꮊኖ ኦስካ ኦድፐ። ዝን Ꮊንጊ ነ ጋላ ቄሰ ቤዞባ። ነ Ꮊት ጌሻ ማቄዛና አሳ ኤርሶዳይስ፥ ሙሰ ኪቴዝ ያርሾ ያርሾባ» ዬጊ ኪቴዛ። *

45 ዝን አꬃይ Ꮊንጊ፥ ሄራ ኡባይድ አስስ ኦዴዛ። የይ ግሾስ፥ የሱሳ ቆንጨር፥ ካታማ ገሎዳይስ ዳንዳኤካያ። ዝን አሲ ባ አቆ ጋጻ የዜዛ፤ ማ አሲ ኡባ አቆፕ ኤዝኮ ይእዛ።

2

የሱሳ ስላ አꬃ ፓꬄዛ

(ማቶ. 9:1-8፤ ሉቃ. 5:17-26)

1 ጽቃ ጋላሳፕ ጉየ የሱሳ ቅፍርናሆመ ማቂ፥ ካራ የዛ ግዝ ዎረ ስንቴዛ። 2 ሺቄዝ አሳ ኬꬃይ ኤካም እጽን ሀራ አቶዝን ባላይካ ኡንኦድ ጋꬆ ጋመ አስ ሺቅን፥ የሱሳ ቃላ ታማርሴዛ። 3 ኦይዲ አስታይ ፐቲ ስላ አꬃ ቶኪ ኤዝኮ ከኤዛ። 4 አሳይ ጋንጌዝ ግሾስ አꬃ የሱሳኮ ሺሾዳይስ ኡንትስ ዳንዳእንታም እጽን፥ የሱሳ የዛ ባጋይር ኬꬃ ቃሪ፥ ሲትንጋ ቃዉጺ አꬃ ኤ ዎይኤዝ አርሳትራ ሱለ ዳኪ የሱሳ ቲናይድ ዎꬄዛ። 5 የሱሳ ኡ አማና ብኢ፥ ያ ስላ አꬃ፥ «ታ ናአዮ፥ ነ ናጋራይ አቶ ግንቴዛ» ዬጌዛ።

6 ህገ አስታማርታይፕ የ አቃይድ በንቴዝ ፐቲ ፐቲ አስታይ ፋ ዎዝናይር፥ 7 «Ꮊ አꬃይ Ꮊይ ጋርክ ኢታ ባዝ ጾሳል አፋ አብስ ኦድንቴ? ጾስ ኣዳፕ አትን ሀራ ኦ ናጋራ አቶ ጎዳይስ ዳንዳኤ?» ዬጊ ቆፔዛ።

8 ኡ ፋ ዎዝናይድ የይ ጋርክ ቆፔዛና የሱሳ ኤልሲ ፋ አያናር ኤሪ፥ ኡንትኮ፥ «ይንቲ ይ ዎዝናይር አብስ Ꮊይ ጋርክ ቆፔ? 9 ስላ አꬃ፥ ‹ነ ናጋራይ አቶ ግንቴዛ› ግዛይ ሻዉክነኔ? ዎይ፥ ‹ደንዲ ኤቂ ነ አርሳ ቶኪ ቅቶባ› ግዛይ ሻዉከ? 10 ዝን ታስ፥ አስ ናአይስ፥ ሳአል አፋ የሳይ ናጋራ አቶ ጎዳይስ ዎልቃ የዛና ይ ኤሮድ ጋርክ» ዬጊ የ ስላ አꬃይኮ፥ 11 «ታ ኔኮ Ꮊት ኦድዛ፥ ደንዲ ነ አርሳ ቶኪ ነ ካራ ቅቶባ» ዬጌዛ።

12 አꬃይ ኤልꬂ ደንዲ፥ ፋ አርሳ ቶኪ አስ ኡባይ ቲና ከዜዝ። አሳይ ኡባይ ማላባዝ ግ፥ «ኑኒ Ꮊይ ጋርክ ባዝ የሻ ብኢ ኤሮያ» ዬጊ ጾሳ ጋላቴዛ።

የሱሳ ለዋና ጼጌዛ

(ማቶ. 9:9-13፤ ሉቃ. 5:27-32)

13 የሱሳ ማካ ጋልላ አባ ላንቀ Ꮊንጊ፥ ኤዝኮ የኤዝ አስ ኡብታ ታማርሴዛ። 14 ኤዛይር ኣꬎዳር፥ ኢልፎሳ ናአ ለወ ግንትንትዛይ ቃራጸ ጋችስዛ አቆ በቴዝን ብኢ፥ «ታና ካሎባ» ዬጌዛ። ለዋይ ደንዲ ኤዛ ካሌዛ።

15 የሱሳ ካꬃ ማዳይስ ለዋይ ካራ በቴዛ። ኤዛ ካልዛ አሳይ ጋመ ማቄዝ ግሾስ ቃራጸ ጋችስዛ ጋመ አሳይኔ ናጋራ ኦꬄዛ አሳይ ኤዛራኔ ኤ ታማርታይር ዎላ በቴዛ። 16 ህገ አስታማረ ማቄዝ ፐቲ ፐቲ ፈርሳወ አሳይ የሱሳ ናጋራ ኦꬄዝ አሳይራኔ ቃራጸ ጋችስዝታይር ካꬃ ማዳር ብኢ፥ «ኤ አብስ ናጋራ ኦꬄዝ አሳይራኔ ቃራጸ ጋችስዝታይር ካꬃ ሜ?» ዬጊ፥ ኤ ታማርታይር ዎል ኦይጬዛ።

17 የሱሳ ኡ ግዛና ስኢ፥ «አክመ ሀርግንትዝታይሳፕ አትን ፓꬅ አስስ ኮሾያ። ታኒ ናጋራ ኦꬄዝታ ጼጎዳይስ የኤዛፕ አትን ጽልታ ጼጎዳይስ የኤካያ» ዬጊ ኡንትስ ማሄዛ።

ጾማ ባጋ ኤሮዳይስ ሺቄዝ ኦይች

(ማቶ. 9:14-17፤ ሉቃ. 5:33-39)

18 ጻማቅዛ ዋንሳ ታማርታይኔ ፈርሳውታይ ጾምዛዝን፥ ፐቲ ፐቲ አሳይ የሱሳኮ ይኢ፥ «ዋንሳ ታማርታይኔ ፈርሳውታይ ታማርታይ ጾምዛ፥ ዝን ነ ታማርታይ አብስ ጾሞሳ?» ዬጌዛ።

19 የሱሳ ኡንትኮ፥ «ማቾ ኤክዛይ ኡንታር የዝን ላዛንꬅታይ፥ ጾሞዳይስ ዳንዳእኔ? ማቾ ኤክዝ አꬃይ ኡንታር የዝን፥ ጾሞዳይስ ዳንዳኦያ። 20 ዝን ማቾ ኤክዛ አꬃይ ኡ ካለፕ ኤክንትዛ ቃማ የኦዳ፥ ኡ ያ ጋላስ ጾሞዳ።

21 «ጭማ አፍላል አፋ ኦሮꬅ እራፈ ጋዲ ስክዛ አሲ ባያ። ጋዲ ስክኮ፥ ኦሮꬃይ ጭማ አፍላና ፐርእዛ፤ ፐርእꬃይካ ቲናሳይፕ ዳልግዛ። 22 ማ ማልአንቶ ዎይነ ጭማ ኦጎሮ ጋንጨ ቡልዝ አሲ ባያ። ቡልዝ ማቅኮ፥ የ ዎይናይ ኦጎራና ꬉስዛ፥ ፋ ኡባስካ ላልንትዛ፥ ኦጎራይካ ኢትዛ። ዝን ማልአንቶ ዎይነ ኦሮꬅ ኦጎሮ ጋንጨ ቡልንትዛ» ዬጌዛ።

ማላ ኤሮዳይስ ሺቄዝ ኦይች

(ማቶ. 12:1-8፤ ሉቃ. 6:1-5)

23 የሱሳ ፐቲ ማላ ጋላስ ባንጋ ጋደ ጋንጨር ኣꬎዳር፥ ኤ ታማርታይ ኤዛር ዎላ Ꮊንግታር ባንጋ ትዣ ምርኪ ሙስ አይኬዛ። 24 ፈርሳወ አሳይ የሱሳኮ፥ «የዝን፥ ነ ታማርታይ ማላ ጋላስ ዎጋ ባባዝ አብስ ኦꬄ?» ዬጌዛ።

25 የሱሳ ኡንትኮ፥ «ዳዉተ ናይንቲ፥ ሚዝ ባዝ ኮዤዝ ዎደ ፓር የዝታይር ኦꬄዛና ይ ናባበካሳ?* 26 አብያታራ ቄሰ ሀላቃ ማቂ የዛ ዎደ ዳዉተ ጾሳ ኬꬃ ገሊ፥ ቄስታይ ኣዳ ማዳይስ በዝዛፕ አትን ኦንካ ማዳይስ ዎጋ ባባዝ ጎዳይ ቲና ጋዴዝ ያርሾ ሶሎ ሜዛ፥ ፓር የዝታይስካ እንጌዛ» ዬጌዛ። *

27 ማካ የሱሳ ኡንትኮ፥ «ማላይ አስስ መꬍንቴዛፕ አትን አሲ ማላስ መꬍንተካያ። 28 የይ ግሾስ፥ አስ ናአይ፥ ሀራ አቶዝን ማላስካ ጎዳ» ዬጌዛ።

3

የሱሳ ኩሸ ስላ አꬃ ፓꬄዛ

(ማቶ. 12:9-14፤ ሉቃ. 6:6-11)

1 የሱሳ አይሁድታይ ዎሳ ኬꬅ ማቂ ገሌዛ። ኤዛይዳ ኩሸ ስሌዝ ፐቲ አꬃይ የዛ። 2 ፐቲ ፐቲ አሳይ የሱሳ ሞቶዳይስ ኮዪ፥ ኩሸ ስሌዝ አꬃ ማላ ጋላስ ኤ ፓꬆዳዛኮኔ አሾዳዛኮ በአዳይስ ኮዪ ሚንጊ ናግዛ። 3 የሱሳ ኩሸ ስሌዝ አꬃ፥ «ደንዲ Ꮊና ይኢ ኑ ጋንጨ ኤቆባ» ዬጌዛ። 4 የይፕ ጉየ፥ አስታይኮ፥ «ማላ ጋላስ ሎኦ ባዝ ኦꬅዛይ ዎጋኔ ኢታ ባዝ ኦꬅዛይ ዎጋ? አስ ሸምፖ አሾኔ ዎꬎ?» ዬጊ ኦይጬዛ።

ዝን አሳይ ስኤ ጌዛ። 5 የሱሳ ሸንቲ ኡንታን ፋ ካላይር የዝታ ዳኪ ብኢ፥ ኡ ዎዝና ዶጬዝታ ማቄዝ ግሾስ ኡንታን ካጬዛ። ያ አꬃይኮ፥ «ነ ኩሻ ፕድ ኡዶባ» ዬጌዛ። አꬃይ ፕድ ኡድን ኤ ኩሽታይ ፓጼዛ። 6 ኤልሲ ፈርሳዋይ አይሁድታይ ዎሳ ኬꬃፕ ባለ ከዚ፥ የሱሳና ዋይዚ ዎꬎዳዛኮ ቶቦዳይስ ሄሮዶሳ ባግታይር ፐቲ ካራ ሺቄዛ።

አሳይ የሱሳኮ ሺቄዛ

7 የሱሳ ፋ ታማርታይር ጋልላ አባ ላንቀ Ꮊንጌዛ። ጋልላፐራ ይሁዳፕ የኤዝ ጋመ አሳይ ኤዛ ካሌዛ። 8 ማካ የሩሳላመፕ፥ ኤዶማሳፕ፥ ዮርዳኖሳ ሃꬅ ፕንꬃፐ፥ ጽሮሳ ካታማፐር ስዶና ግዝ ካታማፕ የሱሳ ኦꬄዝ ባዝታ ስኢ፥ ጋመ አሳይ ኤዝኮ የኤዛ። 9 ሺቄዝ አሳይ ጋመትꬃይፕ ደንዴዛይድ ኤዛ ዋይꬃም ጋርክ ኤ ታማርታይ ዎጎሎ ኤዝስ ሎእꬆዳይ ጋርክ አዛዜዛ። * 10 ጋመ አስታ ኤ ፓꬄዝ ግሾስ ሀርግንትዛ አሳይ ኡቢታይ ኤዛ ቦቾዳይስ ኡርቅንትዛ። 11 ቱና አያና አይኬዝ አስታይ ኤዛ በኤዛን ጋርክ ኤ ቲና ጹጉኒ፥ ፋ ቃላ ꬎቅ ኡዲ፥ «ነ ጾስ ናአያ ባሳ?» ዬጌዛ።

12 የሱሳ ኡንታን ፋ ሱንꬃ ኦስካ ኦዳማይ ጋርክ ሚንꬂ አዛዜዛ።

የሱሳ ታጶ ናምኢ ሀዋርታ ዶሬዛ

(ማቶ. 10:1-4፤ ሉቃ. 6:12-16)

13 የሱሳ ደረል አፋ ከዚ፥ ፋ ኮዤዝ አስታ ፋኮ ጼጌዛ፤ ኡንትካ ኤዝኮ Ꮊንጌዛ። 14 ኡንትካ ፓር የዞዳይ ጋርከኔ ቃላ ታማርሶዳይ ጋርክ ታጶ ናምእታ ዶሪ፥ ኡንታን፥ «ሀዋርታ»* ግ ጼጌዛ። 15 ቱና አያንታካ ከሶዳይ ጋርክ ኡንትስ ማዉተ እንጌዛ።

16 ኤ ዶሬዝ ታጶ ናምእታይ Ꮊይትታ፦ ጵጽሮሳ ዬግንቲ ጼግንትዝ ስሞና፥ 17 ቦአነርገሰ (ዳዳ ናእታ) ዬጊ ሱንꬅ ጋዴዝታ፥ ዛብዶሳ ናእታ ያይቆባራኔ ያይቆባ እሻ ዋንሳ፥ 18 እንድራሰ፥ ፍልጶሳ፥ ባርቶሎሞሳ፥ ማቶሳ፥ ቶማሳ፥ ኢልፎሳ ናአ ያይቆባ፥ ታዶሳ፥ ካናነፕ ማቄዝ ስሞናራኔ፥ 19 የሱሳ ኣꬂ እንጌዝ አስቆሮቶ ይሁዳ።

የሱሳራኔ ብኤልዘቡላር

(ማቶ. 12:22-32፤ ሉቃ. 11:14-23፤ 12:10)

20 የይፕ ጉየ፥ የሱሳ ካራ ገሌዛ። ማ ጋመ አሳይ ሺቅን፥ ኤዛራ ኤ ታማርታይ ሀራ አቶዝን ካꬃ ማዳይስካ ዳንዳኤካያ። 21 አሳይ ኤዛ፥ «ኤይዛ» ግዝ ግሾስ ኤ ዳብታይ የያ ስኢ ኤዛ አይኮዳይስ Ꮊንጌዛ።

22 ህገ አስታማርታይፕ ፐታይ ፐታይ የሩሳላመፕ ይኢ፥ «ኤዛል አፋ ብኤልዘቡላ የዛ»፥ ኤ፥ «ጻላሄ ዎልቃር ጻላሄ አያንታ ከስዛ» ዬጊ ዎላ ኦድንቴዛ። *

23 የሱሳ አስታ ፋኮ ጼጊ ኣዝሶ ኦዴዛ። «ጻላሄ ጻላሄ ዋይዚ ከሶዳይስ ዳንዳኤ? 24 ፐቲ ካተትꬃይ ፋ ጋንጨ ሻኮ ከስኮ ያ ካተትꬃይ ኤቆዳይስ ዳንዳኦያ። 25 የይ ጋርክ፥ ፐቲ ካራ አሳይካ ዎል ጋንጨ ሻኮ መꬍኮ ꬋቦዳይፕ አትን የዞዳይስ ዳንዳኦያ። 26 ይኬ፥ ጻላሄ ዎልር ሞርክንቲ ዱጽኮ ꬋቦዳይፕ አትን የዞዳይስ ዳንዳኦያ።

27 «ዝን ቲናቲ ዎልቃማ አꬃ አጨካዛር ኤ ካራ ገሊ፥ ኤ ሻላ ቦንቆዳይስ ዳንዳእዛ አሲ ባያ። አጪ ማቄዛይፕ ኤ ካራ ቦንቆዳይስ ዳንዳእዛ።

28 «ታ ይንትስ ቱሮ ኦድዛ፤ ጾሲ አስ ናእታይስ ናጋራ ኡባኔ ኡ ጫዤዝ ጫሽ ኡባ አቶ ጎዳ። 29 ዝን ጌሻ አያናል አፋ ኢታ ባዝ ኦድንትዛ ኦስካ መꬍናስ ናጋራ ማቆዳይፕ አትን ጾሲ ኡባራካ ኤዛ ማራሚ» ዬጌዛ። * 30 የሱሳ የያ ጌዛይ፥ አሳይ፥ «ኤዛል አፋ ቱና አያና የዛ» ዬጌዝ ግሾሲ።

የሱሳ እንዳትራኔ ኤ እሽታ

(ማቶ. 12:46-50፤ ሉቃ. 8:19-21)

31 ኤ እንዳትኔ ኤ እሽታይ ይኢ ባለ ኤቂ፥ ኤዛ ጼግሴዛ። 32 ኤ ላንቀ በቴዝ ጋመ አስታይ፥ «ነ እንዳትራኔ ነ እሽታይር ባለ ኤቂ ነና ኮይዛ» ዬጌዛ።

33 የሱሳ ማሂ፥ «ታ እንዳት ኦኖ? ማ ታ እሽታይ ኣይታ?» ዬጌዛ። 34 ፋ ካለ በቴዝ አሳ ዩዪ ብኢ፥ «ታ እንዳትኔ ታ እሽታይ Ꮊይትታ። 35 ጾስ አዛዞ ኦꬅዝ ኡቢታይ ታ እሸ፥ ታ ምሾ ታ ኣዮ» ዬጌዛ።

4

ዘርꬅ ዘርዝ አꬃይ ኣዝሶ

(ማቶ. 13:1-9፤ ሉቃ. 8:4-8)

1 የሱሳ ማካ ጋልላ አባ ካለ ታማርሶ አይኬዛ። አቆፕ ኣꬌዝ ጋመ አስታይ ኤ ላንቃይር ሺቅን፥ አባይል የዝ ዎጎላይ ጋንጨ ገሊ በቴዛ፥ አሳይ ኡቢታይ አባ ላንቀ የዛ። * 2 ኤ ኡንታን ጋመ ባዝ ኣዝሶር ታማርሴዛ። ታማርስታር Ꮊይ ጋርክ ዬጌዛ፦

3 «ስኦይታ! ፐቲ አꬃይ ዘርꬅ ዘሮዳይስ ከዜዝ። 4 ኤ ዘሮዳር፥ ፐቲ ፐቲ ዘርꬃይ ኦገ አቻ ዎꬌዛ፤ ካፍታይ ይኢ ሜዛ። 5 ፐቲ ፐቲ ዘርꬃይ ስስንቆ ኣዳ የዝ ቢታል አፋ ዎꬌዛ። አፋር ቢታ ባዛይ ግሾስ የ ዘርꬃይ ኤልሲ ዶሌዛ። 6 ዝን አዋ ከዜዝ ዎደ ሹሌዛ። ሎእꬂ ጻጶ ዳከካ ግሾስ ኤልሲ መሌዛ። 7 ፐቲ ፐቲ ዘርꬅታይ አንጉꬅ ጋንጨ ዎꬌዛ። ዶሌዛኖ አንጉꬂ ድጪ ጩሌዝ ግሾስ ኣፈ ኣፋም እጼዛ። 8 ፐቲ ፐቲ ዘርꬅታይ አራዳ ቢታል ዎꬊ ዶሌዛ። ድጪ ፐታይ ሀስታም፥ ፐታይ ኡሱፑንታም ፐታይ ጼት ኣፌዛ» ዬጌዛ። 9 «ስእዝ ሀየር የዝ ኦንካ ስኦ» ዬጌዛ።

የሱሳ ኣዝሶር ኦዴዛይ

(ማቶ. 13:10-17፤ ሉቃ. 8:9-10)

10 የሱሳ ካለር የዝ አስታይኔ ታጶ ናምኢ ታማርታይ የሱሳ ፋ ኣዳ የዝን፥ ኤዝኮ ሺቂ ያ ኣዝሳይስ ብልእꬃ ኦይጬዛ። 11 የሱሳ ኡንትኮ Ꮊይ ጋርክ ዬጌዛ፦ «ይንትስ ጾስ ካተትꬂ ጹራ ኤረትꬂ እንግንቴዛ። ዝን Ꮊንክታይስ ካተትꬃፕ ባለ የዝታይስ ኡባ ባዝ ኣዝሶር ኦድንትዛ። 12 የይካ፥

« ‹ኡ ቢእዛ፥ ዝን ደንጎያ።

ስእዛ፥ ዝን አካኮያ።

ኡ ደንግዛኮኔ አካክዛኮ፥

ጾስኮ ማቆዳ

ኤዝካ ኡንታን ማሮዳዝኒ› »

ዬጌዛ።*

ዘርꬅ ኣዝሳይስ ብልእꬅ

(ማቶ. 13:18-23፤ ሉቃ. 8:11-15)

13 የሱሳ ኡንትኮ፥ «Ꮊ ኣዝሳይ ይንትስካ ገሎሳ? የዝን፥ Ꮊንኮ ኣዝስታ ኡባ ይ ዋይዚ አካኮዴ? 14 ዘርዛይ ጾስ ቃላ ዘርዛ። 15 ቃላይ ዘርንቶዳር ኦገ ካንታ ዎꬌዝታይ ቃላ ስኤዝታ። ዝን ጻላሄ እዝር ይኢ፥ ኡ ዎዝናይድ ዘርንቴዝ ቃላ ማጺ ኤኬዛ። 16 የይ ጋርክ፥ ስስንቆ የዝ ቢታይል ዘርንቴዛይ ቃላ ስኢ፥ ኤልሲ ኡፋይቲ ኤክዝታ። 17 ዝን ኡንትስ ጻጶ ባዛይ ግሾስ ጨረ Ꮊተሳፕ አትን ጋምኦያ። ጽቃ ዎደፕ ጉየ ቃላ ግሾ መቶ ዎይ ባይእꬂ ሄልኮ ኤልሲ ꬉብንትዛ። 18 አንጉꬅ ጋንጨ ዘርንቴዛይ ቃላ ስእዝታ። 19 ዝን Ꮊ ሳአ የስስ ህርጋ፥ ዱረትꬅ ቃኔ ሀራ ባዝ አሞትꬂ ኤ ዎዝናይድ ገሊ ቃላ ጩልዛ ግሾስ ኣፈ ኣፈካዛር አትዛ። 20 ዝን አራዳ ቢታል ዘርንቴዝታይ ቃላ ስኢ ኤክዝታ። ኡንትካ ፐታይ ሀስታም፥ ፐታይ ኡሱፑንታም ፐታይ ጼት ኣፍዛ» ዬጌዛ።

ጌማ የዝ ጾምፐ

(ሉቃ. 8:16-18)

21 የሱሳ ጉጂ፥ «ጾምፐ አይꬂ፥ ኦታ ጋንጨ ዎይ አርሳ ኦሞ ጋድዝ አሲ የኔ? ꬎቃ አቆ ጋዶሳኔ?* 22 ይኬ፥ ቆስንቴዝ ባዝ ኡቢታይ ከዘካዛር፤ ዙርንቴዝ ባዝ ኡባይ ፕ በንተካዛር አታሚ። * 23 ስእዝ ሀየ የዝ ኦንካ ስኦ» ዬጌዛ።

24 ማ ኡንትኮ፥ «ይንቲ ስእዝ ባዝ አካኪ ስኦይታ! ጾስ ቃላ ይ ስእዛን ጋርክ ኤ ይንትስ አካካ እንጎዳ። ይ ማክዝ ባዛር ይንትስ ማኮዳ። ኤዛይፐካ ይንትስ ጋንꬂ እንጎዳ። 25 ፐቲ ባዝ የዛ አꬃይስ ጉጅንቲ እንግንቶዳ፥ ባዛይፕ ሀራ አቶዝን፥ የዛን እዛካ ኤፕ ኤክንቶዳ» ዬጌዛ። *

ዘርꬅ ድጮ ኣዝሶ

26 የሱሳ ማሂ፥ «ጾሳ ካተትꬃይ ፋ ጋደ ዘርꬅ ዘርዝ አስ ጋርከ። 27 የ አꬃይ ቃማ ገንትዛ፤ ጉራ ጎዲ ደንድዛ። ኤ ዋይዛኮ ኤረካዝን ያ ዘርꬃይ ዶሊ ድጭዛ። 28 ቢታታ ፋ ኣዳስ ካꬃ እንግዛ። ቲና ጫረ፥ የይፕ ኣፎዳይስ ጋምቡጽዛ፥ ዉርስꬃላ ኩንꬅ ኣፈ ኣፍዛ። 29 ዝን ካꬃይ ማጾስ ሄልኮ አꬃይ ኤልሲ ማጾ አይክዛ» ዬጌዛ። *

ሳናፍጨ ዘርꬅ ኣዝሶ

(ማቶ. 13:31-34፤ ሉቃ. 13:18-19)

30 የሱሳ፥ «ኑኒ ጾስ ካተትꬂ አብ ኣዝዛ ጎደ? ዎይ አባር ኣዝሶዴ? 31 ጾስ ካተትꬃይ ሳናፍጨ ኣፈ ኣዝዛ። የ ምꬃቲ አፋ ዘሮዳር ሳአ የዝ ምꬂ ኣፈ ኡባይፕ ጽቅዛራ 32 ዘርኮ ዶሊ ድጪ ምꬅ ኡባይፕ ኣꬊዝ፤ ግታ ሻቆ ከስዛ። ሳሎ ካፍታይ እ ሻቃይል አፋ ኬጺ በቶድ ጋꬆ ዳዥዛ» ዬጌዛ።

33 የሱሳ Ꮊይ ጋርክ ኡንደና ኣዝሶ አስታይ አካኮዳይስ ዳንዳእዛይ ጋርክ ቃላ ኦዴዛ። 34 አሳይስ ኣዝሶ ባዝን ኦዶያ። ዝን የሱሳ ፋ ታማርታይር ኣዳ የዛ ዎደ ኡንትስ ብልኢ ኦዴዛ።

የሱሳ አባ ዙላ ስእ ኡዴዛ

(ማቶ. 8:23-27፤ ሉቃ. 8:22-25)

35 የ ጋላስ ሳአይ ኦማꬅን፥ የሱሳ ፋ ታማርታይኮ፥ «አባፕ ሰኮ ፕኖ ዎላ ፒንጎዳ» ዬጌዛ። 36 ኤ ታማርታይ ዎይታ ኦሊ አሺ፥ የሱሳ ቲና ገሊ በቴዝ ዎጎልተ ገሊ የሱሳና ፓር ካንጌዛ። ሀራ ዎጎልታይ ኤዛይድ የዛ። 37 ዎልቃማ ጎተካ ደንዲ፥ ዎጎላይ ጋንጨ ሃꬂ ኩሞድ ጋꬆ ዙላይ ሾጬዛ። 38 የ ዎደ የሱሳ ዎጎላይስ ጉየ ባጋር ቦርኮꬂ ገንቴዛ። ኤ ታማርታይ ኤዛ ደንꬂ፥ «አስታማራዮ፥ ኑኒ ꬋቦዳር ነ ስኤ ግ ብእኔ?» ዬጌዛ።

39 ኤ ባርኪ ጎታና፥ «ስኤ ጎባ» ዬጊ፥ አባናካ፥ «ሀይዞባ» ጌዛ። ጎታይካ ስኤ ግን ኡባ ባዝ ጭጭርክ ጌዛ። 40 የሱሳ ፋ ታማርታይኮ፥ «Ꮊይ ጋርክ ይንታን ያሾዳይ አባ? ይንትስ አማኖ አብስ ꬋቤኔ?» ዬጌዛ።

41 ኡንቲ ኢታ ያሻ ያሽቲ ዎል ጋንጨ፥ «Ꮊይ ሀራ አቶዝን፥ ጎተነ አባ አዛዝንትዛይ ኦኖ?» ዬጌዛ።

5

ቱና አያና አይኬዝ አꬃይ ፓጼዛ

(ማቶ. 8:28-34፤ ሉቃ. 8:26-39)

1 የሱሳራኔ ኤ ታማርታይ አባ ፒንጊ፥ ገርገሶና ግዝ ጋደ ሄሌዛ። 2 የሱሳ ዎጎላይፕ ዎꬌዛን ጋርክ ቱና አያና አይኬዝ ፐቲ አꬃይ ዱፎፕ ከዚ ኤዛ ሄሌዛ። 3 የ አꬃይ ዱፎ ጋንጨ አቅታር ፔዥታር የዛ። ኤዛ ኦንካ ሳንꬃላተር አጮዳይስ ዳንዳኦያ። 4 ኤ ጋመ ዎደ ዱኩልንቲ ሳንꬃላተር አጭንቲ የዛ። ዝን ሳንꬃላታ ዱስርꬅዛ፥ ዱꬃካ መንꬅርꬅዛ። ኤዛ ካዮዳይስ ዳንዳእዛ ኦንካ ባያ። 5 ኤ ቃማኔ ጋላስ ያ ዱፋይዳኔ ደረል አፋ ኡክዛ፥ ፋ ጋላካ ሹቻር ካርዛ።

6 የሱሳና ሃኮር ብኢ ዎጺ Ꮊንጊ ኤ ቲናይድ ጹጉኒ ጎይኔዛ። 7 የ አꬃይ ፋ ቃላ ꬎቅ ኡዲ፥ «ኡባይፕ ኣꬎ ጾሳ ናአ የሱሳ፥ ነናኔ ታና አባ ሄልꬅዛይ? ታና ꬋብሳማይ ጋርክ ታ ነና ጾሳ ሱንꬃር ዎስዛ» ዬጌዛ። 8 ኤ የያ ጌዛይ የሱሳ ኤዛ፥ «ናት Ꮊ ቱና አያናዮ፥ Ꮊ አꬃይፕ ከዞባ» ዬጊ ኪቴዝ ግሾሲ።

9 የሱሳ ኤዝኮ፥ «ነ ሱንꬃይ ኦኖ?» ዬጊ ኦይጬዛ።

ኤ፥ «ኑኒ ጋመ ማቄዝ ግሾስ ታ ሱንꬃይ ሌጎና» ዬጌዛ። 10 ቱና አያንታይ ፋና ያ ጋዳይፕ ከሲ ዳካማይ ጋርክ የሱሳና ሚንꬂ ዎሴዛ።

11 የ ደራይል አፋ ጋመ ጉዳይለ ዉደ ሄንግንትዛ። 12 ቱና አያንታይ የሱሳኮ፥ «ኑና ሰኮ ጉዳይለ ዉዳይኮ ዳኮየ፥ ኡ ጋንጨ Ꮊንጊ ኑ ገሎዳ» ዬጊ ዎሴዛ። 13 የሱሳ ኡንትኮ፥ «ቅቶይታ» ዬጌዛ። ዬግን ቱና አያንታይ አꬃይፕ ከዚ ጉዳይልታይል ገሌዛ። ናምኢ ሙኩለ ማቆድ ጉዳይለ ዉዳይ ጋጋ ዶናር ድርጊ Ꮊንጊ አባ ጋንጨ ገሊ ምትንቴዛ።

14 ጉዳይለ ዉደ ሄንግዝታይ ያሽቲ Ꮊንጊ ሀኔዝባዛና ካታማስኔ ጋጻረስ ኦዴዛ። የይፐ አሳይ ሀኔዝባዛና በአዳይስ ከዜዝ። 15 አሳይ የሱሳኮ ይእታር ቱና አያናይ ኤፕ ከዜዝ አꬃ በኤዛ። ኤ ዎዝናይ ማቅን፥ አፍላ ማኢ፥ ኤዛይድ በቴዛና ብኢ ኡቢታይ ያሽቴዛ። 16 የያ በኤዝ አስታይ ቱና አያንታይ አይኬዛ አꬃይል አፋኔ ጉዳይልታይል አፋ ሀኔዝባዛና ኡባ አስስ ኦዴዛ። 17 የይ ግሾስ፥ አሳይ ፋ ቢታይፕ የሱሳ ከዚ ቅቶዳይ ጋርክ ዎሴዛ።

18 የሱሳ ዎጎላይል አፋ ከሳዳር ቲን ቱና አያና አይኪ ዳኬዝ አꬃይ፥ የሱሳር Ꮊማዳይስ ኤዛ ዎሴዛ። 19 ዝን የሱሳ እጺ ኤዝኮ፥ «ነ ካራ ማቂ፥ ጎዳይ ኔስ አብ ጋርክ ማሮትꬅ ኦꬄዛኮ ኔስ ዋፋ ኬሄዛኮ ነ ካራ አሳይስ ኦዶባ» ዬጌዛ። 20 አꬃይ Ꮊንጊ ታጲ ካታማ ግንትዝ አቆ ዩዪ፥ የሱሳ ኤዝስ አብ ጋርክ ማሮትꬅ ኦꬄዛኮ ኦዴዛ። ኤ ኦዴዛና ስኤዝ አስ ኡቢታይ ማላባዝ ጌዛ።

Ꮊይቄዝ ናአቶኔ የሱሳ አፍላ ቦቼዝ አስቶ

(ማቶ. 9:18-26፤ ሉቃ. 8:40-56)

21 የሱሳ ማቂ፥ ዎጎሎ ጋንጨ ገሊ፥ አባ ፒንጌዛይፕ ጉየ ጋመ አሳይ አባ ጋጻ ኤ ካለ ሺቄዛ። 22 ኢያሮሳ ግዝ አይሁድታይ ዎሳ ኬꬅ ሀላቅታይፕ ፐታይ፥ የሱሳና በኤዝ ዎደ ኤዝኮ ይኢ ኤ ቶካይል አፋ ዎꬊ፥ 23 «ታ ናአታ ሀርግንቲ Ꮊይቆድ ሀንዛ። እዛ ፓጾድ ጋርክ ይኢ ነ ኩሸ እዝል አፋ ጋዶዬ» ዬጊ የሱሳና ሚንꬂ ዎሴዛ።

24 የሱሳ ኢያሮሳር Ꮊንጌዛ። ኤ Ꮊማዳር ጋመ አስ ኤዛ ካልታር ኡርቅꬄዛ።

25 ታጶ ናምኢ ላይꬅ እዝላፕ ሱꬂ ጎጌዝ ፐቲ አስታ የዛ። 26 ጋመ አክምታይ እዞ አክሜዝን፥ እዛ ፓꬅ ኤቃ ካእንትዛ። እዛ ፋ ሚሻ ኡባ ዉርስንካ ኢስ Ꮊና ኢቴዛይፕ አትን አብካ እዞ ማደካያ። 27 የ አስታ የሱሳ ዋራ ስኤዝ፥ ግሾስ አሳይፕ ኣꬊ የሱሳስ ጉይጉꬃር ይኢ ኤ አፍላ ቦቼዛ። 28 እዛ፥ «ታ ሀራ አቶዝን ኤ አፍላ ማንቻቶ ቦቼዛኮ ፓጾዳ» ግ ቆፔዛ።

29 እዝፕ ጎግዝ ሱꬃይ እዝር ኤቂ አቴዛ። እዛ ፋ ዋያይፕ ፓጼዛና ፋ ጋላይል ኤሬዛ። 30 የሱሳ ኤልሲ ፓፕ ዎልቃ ከዜዛና ፋ ኡባስ ኤሪ፥ ጋመ አሳይ ጋንጨ ጉየ ማቂ፥ «ታ አፍላ ቦቼዛይ ኦኖ?» ዬጌዛ።

31 ኤ ታማርታይ፥ «አሳይ ነና ኡርቅዛ ብእታር፥ ‹ኦኖ ታና ቦቼዛይ ዬጊ ዋይዚ ኦይጨ?› » ዬጌዛ።

32 የሱሳ የያ ኦ ኦꬄዛኮ ኤሮዳይስ ዩዪ በኤዛ። 33 ዝን አስታ ፓስ ሀኔዝባዛና ኤሪ፥ ያሻር ኩኩርታር ይኢ የሱሳ ቲናይድ ጉጲንጊ፤ ፋ ጽላት ኡባ ኤስ ኦዴዛ። 34 ዬይን፥ የሱሳ እዝኮ፥ «ታናአተ፥ ነና ነ አማናይ ፓꬄዛ፥ ሳሮ Ꮊንጎባ፥ ነ ዋያይፐካ ፓጾባ» ዬጌዛ።

35 የሱሳ ሀጋ Ꮊያ ኦዶዳር፥ አይሁደ ዎሳ ኬꬅ ሀላቃይ ካራፕ ኪትንቴዝ አስታይ ይኢ፥ «ነ ናአታ Ꮊይቄዛ፥ Ꮊት አስታማራ አብስ ዳቡርሰ?» ዬጌዛ።

36 ዝን የሱሳ ኡ ግዛና ስኢ፥ አይሁድታይ ዎሳ ኬꬅ ሀላቃይኮ፥ «አማኖ ኣዳ አማኖባፕ አትን ያሽትፐ» ዬጌዛ። 37 የሱሳ ጵጽሮሳፕ፥ ያይቆባፐኔ ያይቆባ እሻ ዋንሳፕ ሀራ ኦንካ ፋና ካላማይ ጋርክ ካዬዛ። 38 ኡንቲ አይሁደ ዎሳ ኬꬅ ሀላቃይ ካራ ሄሎዳር የሱሳ አሳይ ዬኮዳር፥ ዘላሎዳራኔ ኡኮዳር በኤዛ። 39 ገሊ አስታይኮ፥ «Ꮊ ኡባ ዬፋይኔ ኡፋይ አብሶ? ናአታ ገንቴዛፕ አትን Ꮊይቀካያ» ዬጌዛ።

40 አሳይ ኤዛ ለቂ ሚጬዛ። ዝን አስ ኡብታ ባለ ከሲ፥ ናአቲ ኣዳ፥ እንዳቶኔ ሀይꬒ ታማርታ ፓር ኤኪ ናአታ የዛበሳ ገሌዛ። 41 የሱሳ ናአቲ ኩሻ አይኪ፥ «ጻልታ፥ ኩሚ» ጌዛ። ብልꬃይካ (ጽቃ ናአተ፥ ነና ግዛ ደንዶባ) ጉሲ።

42 እዛ ታጶ ናምኢ ላይꬅ ናአዛር እዝር ደንዲ ኤቂ የꬍꬅ አይኬዛ። የይካ ሀኔዛ ብኢ አሳይ ማላባዝ ጌዛ። 43 የሱሳ የያ ኡ ኦስካ ኦዳማይ ጋርክ ኡንታን ሚንꬂ አዛዜዛ። ናአትስ ሚዝ ባዝ እማድ ጋርክ ኦዴዛ።

6

የሱሳ ናዝረተ እጽንቴዛ

(ማቶ. 13:53-58፤ ሉቃ. 4:16-30)

1 የሱሳ የይፕ ከዚ፥ ፋ ታማርታ ካልꬂ፥ ፋ ካታማ ናዝረተ ቅቴዛ። 2 ማላ ጋላስ አይሁደ ዎሳ ኬꬃ ታማርሶ አይኬዛ። ኤ ታማርስዛና ስኤዝ ጋመ አሳይ Ꮊይ ማላባዝ ግ፥ «Ꮊይ Ꮊ ኡባ አናፕ ደንጌኔ? Ꮊይ ኤስ እንግንቴዝ ኤጨትꬃይ ዋፋ? Ꮊ ማላትታ ኦꬅዛ ማዉታይ ኤስ ዋይዚ እንግንቴነ? 3 Ꮊይ አናጻ ባሳ? ማይራሚ ናአ፥ ያይቆባ፥ ዮሳ፥ ይሁዳራኔ ስሞና እሻ ባሳ? ኤ ምሹንꬅካ ኑር Ꮊኔ የዙንꬁን ባሳኔ?» ዬጊ፥ ኤ ኦድዛና ኤካም እጼዛ።

4 የሱሳ የ አስታይኮ፥ «ናበ ፋ ጋደላ፥ ፋ ዳብታይዳኔ ፋ ካራ አስ ጋንጨ ቦንችንቶያፕ አትን Ꮊንክታይ ካለ ቦንችንትዛ» ዬጌዛ። * 5 ኤ የ አቃይድ ፋ ኩሻ ሀርግንትዛ ጽቃ አስታይል አፋ ጋዲ ፓꬄዛይፕ አትን ሀራ ማላታ ባዝ ኦꬆዳይስ ዳንዳኤካያ። 6 አሳይ አማናም እጼዝ ግሾስ ፓላ ባዝ ጌዛ። የይፕ ጉየ፥ የሱሳ የ ሄራፕ ሀራ ሄራ ታማርሴዛ።

የሱሳ ታጶ ናምኢ ሀዋርታ ኪቴዛ

(ማቶ. 10:5-15፤ ሉቃ. 9:1-6)

7 የሱሳ ታጶ ናምኢ ታማርታ ፋኮ ጼጊ፥ ናምኤ ናምኤ ዎል ሄልꬂ ኪቴዛ። ኡንትስ ቱና አያንታይል አፋ ማዉተ እንጌዛ። 8 ኡንታን፥ «ኦገስ ጉፈ ኣዳፕ አትን ካꬃ፥ ቁርቦ፥ ይ ኪሰ ሚሸ አባባዝካ አይክፓቴ። * 9 ይ ቶኬ ጫማ ኣꬆይታ፥ ዝን ላመ አፍላካ አይክፓተ» ዬጌዛ። 10 ማካ፥ «ይንታን አሲ ሞኬዝ ካራ አባካ ማቅን የ አቃቶ አሺ ቅቶድ ጋꬆ የ ካርቴ ጋምኦይታ። 11 ይንታን አሲ ሞኮዋ ካራ ዎይ ይ ኦድዛ ባዝ ስኦዋ ካራ አባካ ማቅኮ፥ የ ቢታተ የዝ አሳይስ የይ ማርካ ማቃዳይ ጋርክ የ አቃይፕ ከዝታር፥ ይ ቶካይፕ ቡልአ ትቅሶይታ» ዬጌዛ። *

12 ታጶ ናምኢ ታማርታይ Ꮊንጊ፥ አሳይ ፋ ናጋራይፕ ማቃዳይ ጋርክ ቃላ ኦዴዛ። 13 ኡንቲ አሳይፕ ጋመ ቱና አያንታ ከሴዛ። ጋመ ሀርግንቴዝታ ዛይተ ትዢ ፓꬄዛ።*

ጻማቅዛ ዋንሳ Ꮊይቆ

(ማቶ. 14:1-12፤ ሉቃ. 9:7-9)

14 የሱሳ ሱንꬃይ ኡባ አቆ ከዜዛይ ግሾስ ካታይ ሄሮዶሳ ኤ ባጋ ስኤዛ። ፐቲ ፐቲ አሳይ፥ «ጻማቅዛ ዋንሳ Ꮊይቆፕ ደንዴዛ፥ የይ ባጋር Ꮊ ማላትታ ኦꬅዛይ ኤዛ» ዬጌዛ።

15 ባግታይ፥ «Ꮊይ ኤላሳ» ዬጌዛ።

Ꮊንክታይ ማ፥ «Ꮊይ ብኒ ዎደ ናብታይፕ ፐታይ ጋርክ ማቅꬅ አታሚ» ዬጌዛ። *

16 ዝን ሄሮዶሳ የያ ስኢ «Ꮊይ ታ ቆ ጋችሴዝ ጻማቅዛ ዋንሳ ኤ Ꮊይቆፕ ደንዴዛ» ዬጌዛ።

17 ሄሮዶሳ ፋ እሻይ ፍልጶሳ ማቻቶ ሄሮዳዳ ኤኬዝ ግሾስ ዋንሳ አይꬂ አጭሴዛ። 18 ዋንሳ ሄሮዶሳ፥ «ነ ነ እሻይ ማቻቶ ኤኮዳይስ ቤዞያ» ዬጌዛ። *

19 ሄሮዳዳ ዋንሳ ፋ ኡሎር ሞርኪ ኤዛ ዎꬍሶዳይስ ኮዬዛ፥ ዝን ዳንዳኤካያ። 20 ዋንሳ ጽሎኔ ጌሽ አስ ማቄዛና ሄሮዶሳ ኤሬዝ ባጋር ኤዝስ ያሽቲ ሚንꬂ ናጌዛ። ሄሮዶሳ ዋንሳ ናሻ ስኢ ኡፋይትዛራካ ሞርእዛ።

21 ሄሮዶሳ ፋ የልንቴዝ ጋላሳ ቦንቾዳይስ ጋደ አቅስዝታይስ፥ ሻላቅታይስኔ ጋልላ የዝ ዳማ አሳይስ እማቶ ጊግሴዛ። የይ ሄሮዳዳስ ሎኦ ጋላስ ማቄዛ። 22 ሄሮዳዳ ናአታ እማꬅ ሞክንትዛ አቃይድ ገሊ ዶንጊ፥ ሄሮዶሳኔ ኤ እማꬅታ ኡፋይሴዛ። ካታይ ናአትስ፥ «ነ ኮይዝ ባዝ አብ ማቅኮካ ታና ኦይጮባ፥ ታ ኔስ እማዳ» ዬጌዛ። 23 ማ እዝስ ጫቂ፥ «ነ ኦይጭዝ ባዝ አብ ማቅኮካ፥ ታ ኔስ እማዳ። ሀራ አቶዝን፥ ታ ካተትꬃይ ባጋ ማቅኮካ ታ ኔስ እማዳ» ዬጌዛ።

24 ናአታ ባለ ከዚ ፋ እንዳትኮ፥ «አብ እንጎባ ግ ኦይጮ?» ግ ኦይጬዛ።

እ እንዳት፥ «ጻማቅዛ ዋንሳ ኦማ እንጎ ጎባ» ዬጌዛ።

25 ናአታ ኤልሲ ካታይኮ Ꮊንጊ፥ «ጻማቅዛ ዋንሳ ቆꬋትፕ ጋቺ ፕልኦ ጋንጨ ጋዲ Ꮊት ታስ እማዳይ ጋርክ ታ ኮይዛ» ዬጌዛ።

26 ዬግን ካታይ ኡንደና ቂራꬌዛ ዝን ፋ እማꬅታይ ግሾ እዝስ ጫቄዝ ፋ ጫቃ መንꬆዳይስ ኮየካያ። 27 የይ ግሾስ፥ ኤልሲ ናግዛ አꬃ ዋንሳ ኦማ ኮኦዳይ ጋርክ ኪቴዛ። ናግዛ አꬃይ አች ኬꬅ Ꮊንጊ ዋንሳ ቆꬋ ጋቼዛ። 28 የ ጋችንቴዝ ኦማ ፕልኦ ጋንጨ ጋዲ ክኢ ናአትስ እንጌዛ። ናአታካ ማ ፋ እንዳትስ እንጌዛ። 29 ዋንሳ ታማርታይ የያ ስኤዝ ዎደ Ꮊንጊ ኤ አሃ ኤኪ ካንጊ ሞጌዛ።

የሱሳ እችን ሙኩለ አሳ ሙዜዛ

(ማቶ. 14:13-21፤ ሉቃ. 9:10-17፤ ዋን. 6:1-14)

30 ሀዋርታይ ማቂ ይኢ የሱሳኮ ሺቂ ኡ ኦꬄዝባዝኔ ታማርሴዛ ባዝ ኡባ የሱሳስ ኦዴዛ። 31 ኡንትኮ ይእዛ አሳይኔ ቅትዛ አሳይ ጋንጌዝ ግሾስ የሱሳራኔ ኤ ታማርታይ፥ ሀራ አቶዝን ካꬃ ማዳይስካ ኡንትስ ዎደ ꬋቤዛ። ዬይን፥ የሱሳ ኡንትኮ፥ «ኑስካ ጽቃል ሸምፕ ኤኮዳይስ አሲ ባ አቆ የꬎይታ» ዬጌዛ። 32 የይ ግሾስ፥ ኡንቲ ፋ ኣዳስ ዎጎሎ ጋንጨ ገሊ አሲ ባ አቆ Ꮊንጌዛ።

33 ኡ Ꮊማዳር ጋመ አስታይ ኡንታን ብኢ ኤሬዛ። የዝን፥ ካታማ ኡባፕ አሲ ቶከር ዎጺ Ꮊንጊ ኡ Ꮊንግዛ አቃይድ ኡንታፕ ቲናቲ ሄሌዛ። 34 የሱሳ ዎጎሎፕ ዎꬊ ጋመ ዎያ በኤዛ። አሳይ ሄንግዝ አሲ ባ ዱር ጋርክ ማቄዛና ብኢ ኡንትስ ቃꬊንቲ ኡንታን ጋመ ባዝ ታማርሴዛ። *

35 ሳአይ አዋ ኣꬎዳር የሱሳ ታማርታይ ኤዝኮ ይኢ፥ «Ꮊ አቃይ ሊዦ፤ Ꮊት ሳአይ ኦማꬄዛ። 36 አሳይ ሄራራኔ ካታማር Ꮊንጊ ፓስ ሚዝ ባዝ ዎንጎድ ጋርክ አሳ ዳኮባ» ዬጌዛ።

37 ዝን የሱሳ ማሂ ኡንትኮ፥ «አሳይስ ሚዝ ባዝ ይ እንጎይታ» ዬጌዛ።

ኡ፥ የዝን «ኑኒ Ꮊንጊ ናምኢ ጼት ዲናረር ሶሎ ዎንጊ እማደኔ?» ዬጊ ኦይጬዛ።

38 የሱሳ ኡንትኮ፥ «ይንትስ ኣፑን ሶሎ የኔ? አን Ꮊንጊ ቦኦይታ» ዬጌዛ።

ኡ ብኢ፥ «እችን ሶሎራኔ ናምኢ ሞሎር የዛ» ዬጌዛ።

39 የሱሳ ፋ ታማርታ አሳ ኡባ ጩጋር ጩጋር ሻኪ ማታል በትꬆዳይ ጋርክ ኪቴዛ። 40 አሳይ ባጋይ ጼት፥ ባግታይ እሻታም ማቂ ጩጋር ጩጋር ሻክንቲ በቴዛ። 41 የሱሳ እችን ሶሎራኔ ናምኢ ሞልታ ኤኪ፥ ሳሎ ብኢ ጾሳ ጋላቴዛ። ሶላ ዱꬂ አሳይስ ግሾዳይ ጋርክ ፋ ታማርታይስ እንጌዛ። ማ ናምኢ ሞልታ ኡ ኡቢታይስ ሻኬዛ። 42 አስ ኡቢታይ ም ምዤዛ። 43 አቴዝ ሶሎ ጉፋኔ ሞሎ ጉፋ፥ ኤ ታማርታይ ታጶ ናምኢ ሌማተ ኩንꬅ ደንꬄዛ። 44 ሶሎ ሜዝ ꬊራꬅ አስታይ ኣዳ እችን ሙኩለ ማቃዳ።

የሱሳ አባል አፋ የꬌዛ

(ማቶ. 14:22-33፤ ዋን. 6:15-21)

45 ኤልሲ የሱሳ ፋ ታማርታይ ዎጎሎ ጋንጨ ገሊ፥ አባፕ ሰኮፍኖ የዝ ቢታ ቤተሳይዳ Ꮊንጎዳይፕ ቲናቲ ቅቶዳይ ጋርክ ኪቴዛ። 46 አሳ ሞይዜዛይፕ ጉየ ጾስ ዎሶዳይስ ደረል አፋ ከዜዝ።

47 ሳአ ቃሞዳር ዎጎላይ አባ ጋንጨ የዝን፥ የሱሳ አባ ጋጻ ፋ ኣዳ የዛ። 48 ጫርኮ ኤ ታማርታይኮ ጫርክዝ ግሾስ አባ ፕꬊꬃይ ዋይꬅዛና የሱሳ በኤዛ። ዎንትማꬄ ሹጉላ ኡኮዳር ኤ አባል አፋር የꬍታር ኡንትኮ ይኢ፥ ኡንታን ኦሊ ኣꬎዳይስ ኮዬዛ። 49 ዝን ኤ አባል አፋ የꬎዳር፥ ኡ ብኢ፥ ኡንትስ ሜሸ ኣዝን ኡኬዛ። 50 ኡ ኡቢታይ ኤዛ ብኢ፥ ያሽቲ ዳጋሜዛ።

ዝን የሱሳ ኤልሲ ኡንትኮ፥ «ታና፥ አኮ ባያ፤ ያሽትፓተ» ዬጌዛ። 51 የሱሳ ዎጎላይድ ገሊ ኡንታር ዎላ በትን ጫርካይ ስእ አቴዛ። ኡንቲ ግታ ማላ ባዝ ጌዛ። 52 ኡ ዎዝናይ ዶጬዝ ግሾስ ሶላይል ኦꬄዝ ማላታ ኡንቲ አካኬካያፕ አትን Ꮊይ ኡንትስ ማላባዝ ባቦናዝን።

የሱሳ ገንሳሬጼ ሀርግንቴዝታ ፓꬄዛ

(ማቶ. 14:34-36)

53 ኡንቲ አባ ፒንጊ፥ ገንሳሬጼ ቢታ ሄሊ፥ ዎጎላ ጋጻል ሺሺ አጬዛ። 54 ኡ ዎጎላይፕ ዎꬎዳር አሳይ ኤልሲ የሱሳና ኤሬዛ። 55 ኡ ሄራ የዝ ቢታ ኡባ ዎጽቲ ሀርግንቴዝ አስታ ሀላር ቶኪ፥ «የሱሳ የዛ» ጌዝ አቃይድ ክእꬅ አይኬዛ። 56 አሳይ ኤ Ꮊንጌዝ ካራ ኡባ፥ ጋጻረ ማቅን፥ ካታማ፥ የዝ ሀርግንቴዝ አስታ ቡጫል ካንግዛ። ሀርግንቴዝ አስታይ ኤ አፍላ ማንቻ ማቅኮካ ቦቾድ ጋርክ አሳይ ኤዛ ዎሴዛ። ቦቼዝ ኡቢታይ ፓጼዛ።

7

ብኒ አድታይ ዎጋ

(ማቶ. 15:1-9)

1 የሩሳላመፕ የኤዝ ፈርሳውታይራ ፐቲ ፐቲ ህገ አስታማርታይ የሱሳ ካለ ሺቄዛ። 2 የሱሳ ታማርታይፕ ፐታይ ፐታይ ጌዠካ ኩሸር፥ የይካ ኩሸ ሜጭንተካዛር ካꬃ ሚዝታ በኤዛ።

3 ፈርሳውታይኔ አይሁድታይ አሲ ኡባይ ፋ አድታይ ዎጋይ ጋርክ ፋ ኩሸ ሎእꬂ ሜጭንተካዛር ሞያ። 4 የይ ጋርክ፥ ኡንቲ ጋበፕ ማቂ ሜጨካዛር ሞያ። ማ ኡንቲ ፋ አድታይፕ ኤኬዝ ሀራ ጋመ ዎጋ የዛ፦ የይካ ዋንጫ፥ ኦታ፥ ብራታ ሚሸራ አርሳ ሜጭዝ ዎጋ ናግዛ።

5 ፈርሳውታይራኔ ህገ አስታማርታይ የሱሳ፥ «ነ ታማርታይ አብሶ አድታይ ዎጋ መንꬂ ፋ ኩሸ ሜጭንተካዛር ካꬃ ሚዛይ?» ዬጊ ኦይጬዛ።

6 የሱሳ ኡንትኮ፥ «ናበ ኢሳያሳ ይንትስ ጩቢታይስ፥

« ‹Ꮊ አሳይ ታና ፋ እራንꬅ ኣዳር ቦንችዛ፥

ዝን ኡ ዎዝናይ ታፕ ሃኮ የዛ። *

7 አሲ ኮቼዝ ዎጋ ጾስ ህገ ኣዝሲ ታማርስዛ ግሾ

ኡ ታና ጨር ጎይንዛ› »

ዬጊ ጻፌዛይ ቱሮ።

8 «ይንቲ ጾስ ኪታ አሺ አስ ዎጋ ናግዛ» ዬጌዛ።

9 ማካ የሱሳ፥ «ይንቲ ይ ዎጋ ናጎዳይስ ግ ጾስ ኪታ ኦሊ አሼዛ 10 ሙሰ፥ ‹ነ አደኔ ነ እንዶ ቦንቾባ›፥ ማ ‹ፋ አዳኔ ዎይ ፋ እንዶ ጫዥዛይ Ꮊይቆዳይስ ቤዝዛ› ዬጌዛ። * 11 ዝን ይ ዬግዛ ፐቲ አꬃይ ፋ ኣዳ ዎይ ፋ እንዳቶ ማዶዳ አሺ፥ ‹Ꮊይ ጾሳ ያርሾ› ጊኮ፥ 12 ኤ ፋ ኣዳ ዎይ ፋ እንዳቶ ማዳም ጋርክ ይ ኡድዛ። 13 የይ ጋርክ፥ ይ Ꮊንክታ ታማርሴዝ ይ ዎጋይድ ጾሳ ቃላ ለቄዛ። የይ ጋርክ ሀራ ጋመ ባዝ ኦꬅዛ» ዬጌዛ።

አስ ቱንስዛ ባዝ

(ማቶ. 15:10-20)

14 የሱሳ ጋመ አሳ ማካ ፋኮ ጼጊ፥ «ኡባይ ታ ኦድዛ ስኦይታኔ አካኮይታ። 15 አስ ዎዝናፕ ከዝዝ ባዝ አስ ቱንስዛፕ አትን ባለፕ አስ ኡሎ ገሊ አስ ቱንስዛ ባዝ አብካ ባያ። 16 ስእዝ ሀየር የዝ ኦንካ ስኦ» ዬጌዛ።

17 የሱሳ ጋመ አሳ ኦሊ አሺ ኬꬃ ገልን ኤ ታማርታይ የ ኣዝሳይ ባጋ ኤዛ ኦይጬዛ። 18 ኤ ኡንትኮ፥ «ይንትስካ ማ ገለካሳ? ባለፕ አስ ጋንጨ ገልዛ ባዝ አብካ አስ ቱንሶዳይስ ዳንዳኦዛና አካኮሳኔ? 19 አብስ ጊኮ፥ ካꬃ አስ ዶናር ኡሎ ጋንጨ ገሊ ኤዛይር ባለ ከዝዛይፕ አትን አስ ዎዝና ጋንጨ ገሎያ» ዬጌዛ። ኤዛይድ የሱሳ ካꬃ ኡባይ ጌሺ ማቄዛና ኤርሴዛ።

20 ጉጅካ፥ የሱሳ፥ «አስ ቱንስዛ ባዝ አስ ዎዝና ጋንጨፕ ከዝዝ ባዚ። 21 አስ ዎዝና ጋንጨፕ ከዝዝ ባዝ ዎቦ ቆፋ፥ ላግታ፥ ካስቶ፥ አስ ዎꬎ፥ 22 ላመ፥ ኢታ አሞትꬂ፥ ኢታትꬂ፥ ገነ፥ ቃይጸ፥ ዶሻ፥ ቅናተ፥ ጫሸ፥ ኡትራኔ ቦዛትꬂ። 23 Ꮊ ኢታ ባዝ ኡባይካ አስ ዎዝና ጋንጨፕ ከዚ አስ ቱንስዛ» ዬጌዛ።

ፐቲ አስቲ አማኖ

(ማቶ. 15:21-28)

24 የሱሳ የይፕ ከዚ፥ ጽሮሳ ካታማ ካለ የዝ ጋደ Ꮊንጌዛ። ኤ ፐቲ ካራ ገሊ ኤዛይድ የዛና ኦንካ ኤሮድ ጋርክ ኮየካያ። ዝን ቆስንቲ ጋምኦዳይስ ዳንዳኤካያ። 25 ዝን እ ጽቃ ናአቶ ቱና አያና አይኬዝ ፐቲ አስታ የሱሳ ኦሳ ስኢ ኤልሲ ኤዝኮ ይኢ ኤ ቶካይል አፋ ዎꬌዛ። 26 እዛ ግርከ አሲ፤ የልንቴዛይ ስሮፍንቀ ግዝ ቢታ። እዛ፥ ፋ ናአትፕ ቱና አያና ከሶዳይ ጋርክ የሱሳ ዎሴዛ።

27 ዝን የሱሳ ማሂ፥ «ናእታይ ቲናቲ ካꬃ ምዦ፤ ናእታይ ካꬃ ኤኪ ካንታይስ ኦሎ ኮሾያ» ዬጌዛ።

28 አስታ ማቂ፥ «ታ ጎዳዮ የይ ቱማ፥ ዝን ሌማተ ካለ የዝ ካንታይ ናእታይፕ ዎꬍዝ ጉፋ ሚነባይ» ዬጊ ማሄዛ።

29 የሱሳ ማ እዝኮ፥ «Ꮊ ነ ቃላይ ግሾስ ነ ካራ ቅቶባ፤ ቱና አያና ነ ናአትፕ ከዜዝ» ዬጌዛ።

30 እዛካ ፋ ካራ Ꮊንጎዳር ቱና አያና እ ናአትፕ ኬዝን አርሳል ዎይኤዛኖ ደንጌዛ።

የሱሳ ቱለኔ ሙመ አꬃ ፓꬄዛ

31 የሱሳ ማ ጽሮሳ ካታማፕ ከዚ፥ ስዶናራነ ታጲ ካታምታ ግዝ ቢታር ኣꬊ ጋልላ አባኮ Ꮊንጌዛ። 32 አሳይ ቱለኔ ደዳትዛ አስ የሱሳኮ ክኢ፥ ፋ ኩሸ ኤዛል አፋ ጋዶድ ጋርክ ኤዛ ዎሴዛ። 33 የሱሳ ኣዳ የ አꬃ ጋመ አሳይፕ ጋጻ ከሲ፥ ፋ ብራ ኤ ሀያይድ ዳኬዛ። ማ የይፕ ጩቺ ጩቲ ኤ እራንꬃ ቦቼዛ። 34 ሳሎ ፉደ ꬎቅ ግ ብኢ፥ ዎሲ፥ «ኤፍታህ» ጌዛ። ብልእꬃይካ «ዶይንቶባ» ጉሲ። 35 አꬃይ ሀያይ ኤልሲ ዶይንቴዛ፥ አጭንቴዝ እራንꬃይካ ብልእንቴዛ፥ አꬃይ ብልእንቲ ኦድንቴዛ።

36 የሱሳ አሳይኮ፥ «Ꮊያ ኦስካ ኦድፓተ» ዬጌዛ። ዝን ኤ ሎእꬂ ሚንꬂ ኦድፓተ ግን፥ አሳይ ኦዳ ገደ ዳልግሴዛ። 37 የያ ስኤዝ አስ ኡባይ ሎእꬂ ማላባዝ ግ፥ «ኡባ ባዝ ኤ ሎእꬂ ኦꬅዛ። ሀራ አቶዝን፥ ቱለ ስስዛ፥ ሙመ ኦድስዛ» ዬጌዛ።

8

የሱሳ ኦይዲ ሙኩለ አሲ ሙዜዛ

(ማቶ. 15:32-39)

1 ጽቃ ዎደፕ ጉየ፥ ጋመ አሳይ የሱሳኮ ሺቄዛ። አሳይስ ሚዝባዝ ꬋብን የሱሳ ፋ ታማርታ ፋኮ ጼጊ፥ 2 «Ꮊ አሳይ ታር ሀይꬒ ጋላስ ሄሎዳይስ ጋምኢ፥ አብካ ሚዝ ባዝ ደንገካዛይ ግሾስ ታና አሳይ ቃꬊꬂዛ። 3 ታ አሳ ናየር ካራ ዳካሚ፥ አሳይ Ꮊንግታር ኦገላ ዳቡሪ ፖኮዳ፥ ባጋ አሳይ ሃኮፕ የኤዛ» ዬጌዛ።

4 የሱሳ ታማርታይ ማሂ፥ «Ꮊ ሊዣይድ Ꮊ አሳ ኡባ ሙዞዳይስ ግድዛ ካꬃ ደንጎዳይስ ዳንዳእዛይ ኦኖ?» ዬጌዛ።

5 የሱሳ ኡንትኮ፥ «ይንታር ኣፑን ሶሎ የኔ?» ዬጊ ኦይጬዛ።

ኡ ማሂ፥ «ላፑን ሶሎ የዛ» ዬጌዛ።

6 የሱሳ አሳይ ሳአ በቶዳይ ጋርክ ኪቴዛ። ዬዜዛይፕ፥ ላፑን ሶሎ ኤኪ ጾስ ጋላቲ ማቂ የ ሶላ ዱꬅርꬂ፥ አሳይስ ግሾድ ጋርክ ፋ ታማርታይስ እንጌዛ። ኤ ታማርታይ አሳይስ ግሼዛ። 7 ኡንትስ ማ ጽቃ ይሸ ሞልታይ የዛ። የሱሳ የ ሞልታይ ግሾስ ጾስ ጋላቲ፥ አሳይስ ግሾድ ጋርክ ፋ ታማርታ ኪቴዛ። 8 አሳይ ኡቢታይ ም ምዤዛ። ኤ ታማርታይ አቴዝ ጉፋ ላፑን ሌማተ ኩንꬅ ደንꬄዛ። 9 ካꬃ ሜዝ አሳይ ታይባይ ኦይዲ ሙኩለ ማቆዳ። የይፕ ጉየ፥ የሱሳ አሳ ዳኬዛ። 10 ኤ ማ ፋ ታማርታይር ኤልꬂ ዎጎሎ ጋንጨ ገሊ ዳልማኑታ ግንትዝ ቢታ ቅቴዛ።

ማላ ኦꬅንቶዳይ ጋርክ ኦይጬዛ

(ማቶ. 16:1-4)

11 ፈርሳወ አስታይ ይኢ የሱሳ ፓጮዳይስ ኮዪ፥ ሳሎፕ ኡ ፋና ማላ ቤዞዳይ ጋርክ የሱሳር ፓላማ አይኬዛ። *

12 የሱሳ ሼምቲ፥ «Ꮊ ዎደ አሳይ አብስ ማላ ኮዬ? ታ ይንትስ ቱማ ኦድዛ፤ Ꮊ ዎደ አስስ አባ ማላካ እንግንቴና» ዬጌዛ። * 13 ኤ ኡንታን እዘ ኦሊ አሺ ማቂ ዎጎሎ ጋንጨ ገሊ አባይፕ ሰኮ ፕኖ ፒንጌዛ።

ፈርሳውታይኔ ሄሮዶሳ እርሾ

(ማቶ. 16:5-12)

14 ኤ ታማርታይ ካꬃ ኤኪ Ꮊሞ ዶጌዛ፤ ኡንትስ ዎጎላይ ጋንጨ ፐቲ ሶሎፕ ሀራ ካꬃ ባያ። 15 የሱሳ ኡንትኮ፥ «ይንታን ኤሮይታ። ፈርሳውታይ እርሾፐኔ ሄሮዶሳ እርሾፕ ናግንቶይታ» ዬጊ አዛዜዛ። *

16 ኡንቲ ዎል ጋንጨ፥ «ኤ Ꮊያ ግዛይ ኑስ ሶሎ ባዛይ ግሾስ» ዬጌዛ።

17 የሱሳ ኡ ግዛና ኤሪ ኡንትኮ፥ «ይንትስ ሶሎ ባዛይ ግሾስ አብስ ኦድንቴ? Ꮊተካ ይ ኤሮሳ? ዎይ ይ አካኮሳ? ይ ዎዝናይ ዶጬኔ? 18 ይንትስ ኣፈ የዝን ቦኦሳ? ሀየ የዝን ስኦሳ? ይንትስ ዋይዚ አካክንቶሳ?* 19 ታ እችን ሶሎ እችን ሙኩለ አስስ ፔꬌዝ ዎደ ኣፑን ሌማተ ኩንꬅ ጉፋ ደንꬄኔ?» ዬጌዛ።

ኡንትካ፥ «ታጶ ናምኢ ሌማተ ኩንꬅ» ዬጌዛ።

20 «የይ ጋርክ፥ ታ ላፑን ሶሎ ኦይዲ ሙኩለ አስስ ፔꬊን ኣፑን ሌማተ ኩንꬅ ጉፋ ደንꬄኔ?» ዬጌዛ።

ኡንቲ፥ «ላፑን ሌማተ ኩንꬅ ደንꬄዛ» ዬጌዛ።

21 የዝን፥ «Ꮊተካ ይንትስ ቆፍንቶሳ?» ዬጌዛ።

የሱሳ ቤተሳይዳ ፐቲ ኣፈ ቶአ ፓꬄዛ

22 ኡንቲ ቤተሳይዳ ካታማ Ꮊንጌዛ። ጽቃ አስታይ ቶአ አꬃ የሱሳኮ ክኢ የ አꬃ ቦቾድ ጋርክ ኤዛ ዎሴዛ። 23 የሱሳ ቶአ አꬃይ ኩሻ አይኪ ካታማፕ ጋጻ ከሴዛ። ኤ ኣፋተ ጩቲ ፋ ኩሻ ኤዛል አፋ ጋዲ፥ «ኔስ አኮ በንትኔ?» ዬጊ ኦይጬዛ።

24 አꬃይ ꬎቅ ግ ብኢ፥ «ታስ አሳይ በንትዛ፥ ዝን አሳይ የꬍታር ምꬂ ኣዝዛ» ዬጌዛ።

25 የይፕ ጉየ፥ የሱሳ ማሂ፥ አꬃይ ኣፋይል ፋ ኩሸ ጋዴዛ። አꬃይ ሎእꬂ በኤዛ፥ ኤ ኣፋይ ፓጼዛ፥ ኡባ ባዝ ምልጽ ኡዲ በኤዛ። 26 የሱሳ አꬃይኮ፥ «ነ ካራ ቅቶባ፥ ካታማ Ꮊንግፐ» ዬጊ ኪቴዛ።

ጵጽሮሳ አማኖኔ ማርካትꬂ

(ማቶ. 16:13-20፤ ሉቃ. 9:18-21)

27 የሱሳ ፋ ታማርታይር ቅሳረ ፍልጶሳ ካለ የዝ ሄራ Ꮊንጌዛ። ኡ Ꮊማዳር ኦገል አፋ የሱሳ፥ «ታና አሳይ ኦና ግነሻ?» ዬጊ ፋ ታማርታ ኦይጬዛ።

28 ኤ ታማርታይ፥ «ፐቲ ፐቲ አሳይ ነና፥ ‹ጻማቅዛ ዋንሳ› ግዛ፤ Ꮊንክታይ፥ ‹ኤላሳ ግዛ› ማ Ꮊንክታይ፥ ‹ናብታይፕ ፐታ› ግዛ» ዬጌዛ። *

29 የሱሳ ኡንትኮ፥ «የዝን ይ ታና ኦና ጌ?» ዬጊ ኦይጬዛ።

ጵጽሮሳ፥ «ነ ክርስቶሳ» ዬጊ ማሄዛ።

30 የሱሳ፥ «ታባጋ ኦስካ ኦዳማይ ጋርክ ናግንቶይታ» ዬጊ ኡንታን አዛዜዛ።

የሱሳ ፋና ሄሎድ መቶኔ ዋያ ኦዴዛ

(ማቶ. 16:21-28፤ ሉቃ. 9:22-27)

31 የሱሳ ፋ ታማርታይኮ፥ «አስ ናአይ፥ ጋመ መቶ ኤኮዳይስ ቤዝዛ፤ ጭምታይ፥ ቄሰ ሀላቅታይኔ ህገ አስታማርታይ ኤዛ እጾዳይስ ቤዝዛ። ኡንቲ ኤዛ ዎꬎዳይስኔ ሀይꬒ ጋላሳፕ ጉየ፥ ኤ Ꮊይቆፕ ደንዶዳይስ ቤዝዛ» ዬጊ ኡንታን ታማርሴዛ። 32 ኤ የያ ኡንትስ ጌሺ ኦዴዛ። ጵጽሮሳ ኣዳ ፐቲ ባጋ ኣꬂ ካጬዛ።

33 ዝን የሱሳ ጉየ ማቂ፥ ፋ ታማርታ ብኢ፥ ጵጽሮሳር ካጭንቲ፥ «Ꮊ ጻላሃዮ፥ ታፕ ሃኮባ። ነ አሲ ዶስዝባዝ ቆፕዛፕ አትን ጾስ ዶስዝባዝ ቆፖያ» ዬጌዛ።

የሱሳ ካሎዳይስ ፋና ካዶ ኮሽዛ

(ማቶ. 10:38-39፤ 16:24-28፤ ሉቃ. 9:23-27፤ 14:26-27)

34 ማካ የሱሳ ጋመ አስታይራ ፋ ታማርታ ፋኮ ጼጊ፥ «ታና ካሎዳይስ ኮይዝ ኦንካ ፋና ካዶ፤ ፋ ማዝቃላና ቶኪ ታና ካሎ። * 35 ፋ ሸምፖ አሾዳይስ ኮይዝ አꬃይ ꬋብስዛ። ዝን ታ ግሾኔ ዎንግለ ግሾስ ፋ ሸምፖ ꬋብስዛ አꬃይ አሽዛ። * 36 አሲ ሳአል የዝ ሻሎ ኡባ ደንጊ ፋ ሸምፖ ꬋብስኮ ኤዛ አብ አዶዴ? 37 አሲ ፋ ሸምፖ ዎዞዳይስ አብ እንጎዳይስ ዳንዳኤ? 38 ጾስ አማኖዋ Ꮊ ኢታ የለትꬃይድ፥ አሲ ታላኔ ታ ቃላይድ ዬላትኮ፥ አስ ናአይ፥ ፋ አዳይ ቦንቻይር ጌሽ ኪታንችታይር ይእታር ኤ ባጋር ዬላቶዳ» ዬጌዛ።

9

የሱሳ ጭራይ ላምንቴዛ

(ማቶ. 17:1-13፤ ሉቃ. 9:28-36)

1 የሱሳ ኡንትኮ፥ «ታ ይንትስ ቱሮ ኦድዛ፤ ጾስ ካተትꬃይ ዎልቃር ይእዛና በኤካዛር Ꮊይቃም ፐቲ ፐቲ አሳይ Ꮊይዳ የዛ» ዬጌዛ።

2 የሱሳ ኡሱፑን ጋላሳፕ ጉየ፥ ፓር ጵጽሮሳራ፥ ያይቆባራ ዋንሳራ ኣዳ ኤኪ ዳማ አምባል አፋ ከሲ ኡ ቲናይድ ላምንቴዛ። * 3 ኤ አፍላይካ ፎጭዛ፤ ሳአ አፍላ ሜጭዛ ኦንካ ጌሾዳይስ ዳንዳኦዛይ ጋርክ ሙልጽ ግ ቦጼዛ። 4 የ ዎደ ኤላሳራ ሙሰራ የሱሳር ዎላ ናሾዳር በኤዛ።

5 ጵጽሮሳ የሱሳኮ፥ «አስታማራዮ፥ ኑኒ Ꮊይዳ የዜዛኮ ኑስ ሎኦ፤ ኑ ሀይꬒ ሻቃራ ፐታ ኔስ፥ ፐታ ሙሰስ፥ ማ ፐታ ኤላሳስ አጮዳ» ዬጌዛ። 6 Ꮊንክታይ ኢታ ያሽቴዝ ግሾ ጵጽሮሳ አብ ግዛኮካ ኤረካያ።

7 የይፕ ጉየ፥ ሻራ ይኢ ኡንታን ጎልን ሻራይ ጋንጨፕ፥ «Ꮊይ ታ ቃꬍዛ፥ ታ ናአያ፥ ኤ ግዝ ባዝ ስኦይታ» ግዝ ቃላ የኤዛ። 8 ኤልሲ ኡ ዩዪ በአዳር የሱሳፕ አትን ሀራ ኦናካ ፋ ካለ ኡ በኤካያ። *

9 ኡንቲ አምባላፕ ዎꬎዳር፥ የሱሳ ኡንትኮ፥ «አስ ናአይ፥ Ꮊይቆፕ ደንዶድ ጋꬆ፥ ይ በኤዝ ባዝ ኦስካ ኦድፓተ» ዬጊ አዛዘዛ።

10 ኤ አዛዜዛና ኡ፥ «ኤሮ» ዬጊ፥ «Ꮊ Ꮊይቆፕ ደንዶ ጉሳይ አብ ጉሶ» ዬጊ፥ ፋ ጋንጨር ዎላ ኦድንቴዛ።

11 ኡ ማቂ፥ «ህገ አስታማርታይ፥ ‹ኤላሳ ቲናቲ የኦዳይስ ቤዝዛ› አብስ ጌ?» ዬጊ ኦይጬዛ። *

12 የሱሳ ማሂ «ኤላሳ ቲናቲ ይኢ፥ ኡባ ባዝ ሎእꬅዛ፤ የዝን፥ አብስ ጌሻ ማጻፋይ፥ ‹አስ ናአይ ዴጾ መቶ ኤኮዳኔ ለቅንቶዳ› ዬጊ ጻፌዛይ ዋፋ? 13 ዝን ታ ይንትስ ኦድዛ፤ ኤላሳ ካሰ የኤዛ፤ ማ ኤ ባጋ ጌሻ ማጻፋይድ ጻፍንቴዛይ ጋርክ፥ አሳይ ኤዛል አፋ ፋ ኮዬዝ ባዝ ኡባ ኦꬄዛ» ዬጌዛ።

የሱሳ ቱና አያና አይኬዝ ናአ ፓꬄዛ

(ማቶ. 17:14-21፤ ሉቃ. 9:37-43)

14 የሱሳራኔ ሀይꬒ ኤ ታማርታይ አቴዝታይኮ ማቂ የኦዳር ጋመ አስ ኡ ላንቃይድ በቴዝታኔ ህገ አስታማርታይ ኡንታር ፓላምዛና በኤዛ። 15 የ ጋመ አሳይ የሱሳ በኤዝ ዎደ ዳጋማር ማላባዝ ግ፥ ኤልሲ ኤዝኮ ላሲ ይኢ፥ ኤዛ ሳሮꬄዛ። 16 የሱሳ ህገ አስታማርታይኮ፥ «ኡንታር ፓላምዛይ አብሶ?» ዬጊ ኦይጬዛ።

17 የ ዎይታይ ጋንጨፕ ፐቲ አꬃይ ማቂ፥ «አስታማራዮ፥ ታ ናአይል አፋ ፖጎዳ ካይዝ ቱና አያና የዛ ግሾስ ኤዛ ታ ኔኮ ከኤዛ። 18 ያ አያናይ ደንዴዝ ዎደ፥ ኤዛ ሾጪ ኦሊ፤ ዶናይር ጋፑንቶ ክኢ፤ አች ጮንቺ፤ ጋላ ዛብሲ ጋምን ከሶዳይ ጋርክ ነ ታማርታይስ ኦድን፥ ኡ ከሶዳይስ ዳንዳኤካያ» ዬጌዛ።

19 የሱሳ ማሂ ኡንትኮ፥ «አማኖዋ Ꮊ ላይꬃ አስታዮ! ታኒ ይንታር አይደ ሄሎዳይስ የዞዴ? ማ ይንታን አይደ ሄሎዳይስ ዳንዳኦዴ? ናአ ታኮ Ꮊና ኤኪ የኦይታ» ዬጌዛ። 20 ኡንቲ ናአ ኤዝኮ ከኤዛ፤ የ ቱና አያናይ የሱሳ በኤዛን ጋርክ ናአ ኩኩርሲ፤ ፖክሲ፥ ዶናር ጋፑንቶ ክእꬅ አይኬዛ። 21 የሱሳ የ ናአይ አዳይኮ፥ «Ꮊ ነ ናአ አይኬዛይፕ ኣፑን ላይꬅ ማቆደ?» ዬጊ ኦይጬዛ።

ናአይ አዳይ፥ «ኤ ዱደዝን አይኬዛ። 22 ኤዛ ዎꬎዳይስ ጋመ ዎደ ታማ ጋንጨኔ ሃꬂ ጋንጨ ኦልዛ፥ ዝን ነ ዳንዳእኮ፥ ኑስ ቃꬎየ፥ ኑና ማዶየ» ዬጌዛ።

23 የሱሳ፥ « ‹ነ ዳንዳእኮ ግኔ?› አማንዛ ኦስካ ኡባ ባዝ ዳንዳእንትዛ» ዬጌዛ።

24 ኤልሲ ናአይ አዳይ ፋ ቃላ ꬎቅ ኡዲ፥ «ታ አማንዛ፥ ዝን ጉጂ አማኖዳይ ጋርክ ታና ማዶየ» ዬጌዛ።

25 የሱሳ አሳይ ጋንጊ ጋንጊ Ꮊንግዛና ብኢ፥ ቱና አያና፥ «Ꮊ ቱለኔ ሙመ አያናዮ፥ Ꮊ ናአይፕ ከዞባ ነና ታ አዛዝዛ፤ ማ ናምእንꬆ ማቂ ኤዛል ገልፐ» ዬጌዛ።

26 የ ቱና አያናይ ኡኪ፥ ናአ ኢታ ኩኩርሲ፥ ኤዛፕ ከዜዝ። ናአይ Ꮊይቄዛ ኣዝን፥ ጋመ አሳይ፥ «ናአይ Ꮊይቄዛ» ዬጌዛ። 27 ዝን የሱሳ ናአይ ኩሻ አይኪ ደንꬅን፥ ናአይ ደንዲ ኤቄዛ።

28 የሱሳ ካራ ገሌዛይፕ ጉየ ኤ ታማርታይ፥ «ኑኒ የ ቱና አያና ከሶዳይስ አብስ ዳንዳኤካሳ?» ዬጊ የሱሳ ኣዳ ኦይጬዛ።

29 የሱሳ ማሂ፥ «የይ ጋርከዛይ ዎሳራኔ [ጾማራፕ] አትን ሀራባዛር ከዞዳይስ ዳንዳኦያ» ዬጌዛ።

የሱሳ ፋ Ꮊይቃኔ ደንዳ ማሂ ኦዴዛ

(ማቶ. 17:22-23፤ ሉቃ. 9:43-45)

30 ኡንቲ የ በሳይፕ ደንዲ፥ ጋልላር ኣꬊ Ꮊንጌዛ፤ የሱሳ ፋ የዛበሳ ኦንካ ኤሮድ ጋርክ ኮየካያ። 31 ኤ ፋ ታማርታይኮ፥ «አስ ናአ፥ አሲ አስታይ ኩሸ ኣꬂ እማዳኔ ዎꬎዳ፤ ኤ ሀይꬒ ጋላሳፕ ጉየ፥ Ꮊይቆፕ ደንዶዳ» ዬጊ ታማርሴዛ።

32 ዝን ኡንትስ ኤ ጌዛይ ገለካያ፤ ማ ኤዛ ኦይጮዳይስካ ያሽቴዛ።

ኡባፕ ኣꬍዛይ ኦኖ?

(ማቶ. 18:1-5፤ ሉቃ. 9:46-48)

33 ኡንቲ ቅፍርናሆመ ካታማ Ꮊንጊ ካራ ገሌዛይፕ ጉየ የሱሳ ኡንትኮ፥ «ኦገል ይ አብስ ፓላምንቴ?» ዬጊ ኦይጬዛ። 34 ዝን ኡ፥ «ኑ ጋንጨ ኡባፕ ኣꬎዳይ ኦኖ?» ዬጊ ፓላሜዝ ግሾስ ስኤ ጌዛ። * 35 የሱሳ በቲ፥ ታጶ ናምኢ ታማርታ ጼጊ፥ «ኦንካ ቲና ኣꬎዳይስ ኮይኮ፥ ኡባፕ ጉየ ኣꬊ፥ ኡባይስ አይለ ማቆዳይስ ቤዝዛ» ዬጌዛ። *

36 ፐቲ ጽቃ ናአ ኤኪ፥ ኡ ጋንጨ ኤሴዛ፤ የ ጽቃ ናአ እድንጊ ኡንትኮ፥ 37 «Ꮊይ ጋርክ ጽቃ ናእታይፕ ፐታ ታ ሱንꬃይር ሞክዛ ኦንካ ታና ሞክዛ፤ ማ ታና ሞክዛ ኦንካ ታና ኪቴዛናካ ሞክዛፕ አትን ታ ኣዳ ሞኮያ» ዬጌዛ። *

ኑና እጾዋ ኡባይ ኑ ባጋ

(ሉቃ. 9:49-50)

38 ዋንሳ፥ «አስታማራዮ፥ ፐቲ አሲ ነ ሱንꬃር ቱና አያንታ ከሶዳር ኑ ብኢ፥ ኑ ባጋ ማቀካ ግሾስ ኤዛ ካዬዛ» ዬጌዛ።

39 ዝን የሱሳ፥ «ኦንካ ታ ሱንꬃር ጾሲ ኦꬅዝ ማላታ ባዝ ኦꬂ፥ ኤልሲ ታል አፋ ኢታ ባዝ ኦድንቶዳይስ ዳንዳእዛይ ባ ግሾስ ካይፓተ። 40 ኑባዝ እጾዋ ኡቢታይ ኑ ባጋ። * 41 ታ ይንትስ ቱሮ ኦድዛ፤ ይ ታስታ ማቄዝ ግሾስ ኦንካ ይንትስ ታ ሱንꬃር ሀለ ሃꬂ ኡዦዳይስ እንግኮካ፥ ፋ ጋተ ꬋባሚ።*

ሀራስ ꬉበ ማቅꬃፕ ናግንቶ

(ማቶ. 18:6-9፤ ሉቃ. 17:1-2)

42 «ታና አማንዛ Ꮊ ጽቅታይፕ ፐታ ባልꬆዳይፕ ኦንካ፥ ዳማ ዎጻ ፋ ቆꬌል አጪ፥ አባ ጋንጨ ዎꬍዛኮ ኤስ ሎኦዳ። 43 ነ ኩሻይ ነና ባልꬅኮ፥ ጋቺ ኦሎባ። ኔኒ ናምኢ ኩሸር ቶኦዋ ጋናመ ታማ ጋንጨ ዎꬍዛይፕ፥ ዱጻ ኩሸር መꬍና ደኦ ገሎ ኔስ ሎኦዳ። 44 ጋናመ ጉጽነካ Ꮊይቆዋ፥ ታማይካ ቶኦዋ አቆ። * 45 ነ ቶካይ ነና ባልꬅኮ፥ ጋቺ ኦሎባ። ነ ናምኢ ቶከር ጋናመ ታማ ጋንጨ ዎꬍዛይፕ፥ ዎቦ ማቂ ደኦ ገልዛኮ ኔስ ሎኦ። 46 ጋናመ ጉጽነ Ꮊይቆዋ፥ ታማይካ ቶኦዋ አቆ። 47 ነ ኣፋይ ነና ባልꬅኮ፥ ዎጪ ከሲ ኦሎባ። ነ ናምኢ ኣፈር ጋናመ ታማ ጋንጨ ዎꬍዛይፕ፥ ፐቲ ኣፈር ጾስ ካተትꬂ ገልዛኮ ኔስ ሎኦ። * 48 ጋናመ ጉጽናይ Ꮊይቆዋ፥ ታማይካ ቶኦዋ አቆ። *

49 «ያርሾ ማጽነር ኦꬅንትዛይ ጋርክ አሲ ኡባይ ታማር ሀርቅንቶዳ። 50 ማጽነ ሎኦ፥ ዝን ማልአም እጽኮ፥ ማቂ ዋይዚ ማልእꬆደ? ይንታር ማጽነ የዞ። ዬዚ ፐታይ ፐታይር ሳሮ የዞይታ» ዬጌዛ። *

10

ማቾ አንጆዳይስ ቤዞያ

(ማቶ. 19:1-2፤ ሉቃ. 16:18)

1 የሱሳ የይፕ ደንዲ፥ ይሁዳ ቢታ Ꮊንጊ ዮርዳኖሳ ቦርካ ፒንጌዛ። ጋመ አሳይ ማቂ ኤዝኮ ሺቅን፥ ካሴሳይ ጋርክ ያ አሳ ታማርሴዛ።

2 ፈርሳወ አሳፕ ፋጮዳይስ ኮዪ የሱሳ፥ «ፐቲ አስ ፋ ማቻቶ አንጆድ ጋርክ ሙሰ ህጋይ ኪትኔ?» ዬጊ ኤዛ ኦይጬዛ።

3 ኤ ማሂ፥ «ሙሰ ይንታን ካሰ ዋጊ ኪቴኔ?» ዬጌዛ።

4 ኡንቲ፥ «ሙሰ፥ ‹ፐቲ አሲ ፋ ማቻትስ አንጆ ዋርቃተ እንጊ ዳኮ› ጌዛ» ዬጌዛ። *

5 የሱሳ ማሂ፥ ኡንታን «ይ ዎዝናይ ሚንꬂ ማቄዝ ግሾስ ሙሰ Ꮊ አዛዛ ይንትስ ጻፌዛ። 6 ዝን ጾሳይ ቲና መꬍታር ꬊራꬃራ ማቻር ኡዲ፥ መꬌዛ።* 7 የይ ግሾስ፥ ፐቲ አሲ ፋ አደኔ ፋ እንዶ አሺ፥ ፋ ማቻትር ዎላ ማድንትዛ። * 8 ኡ ናምእታይ ፐቲ አሾ ማቅዛ፤ Ꮊይፕ፥ ኡ ፐቲ አሾ ማቆዳይፕ አትን ናምኤ ማቆያ። 9 የይ ግሾስ፥ ጾሳይ ዎላል ዋጼዛና አሲ ሻክፐ» ዬጌዛ።

10 ኡ ካራ ማቄዝ ዎደ ኤ ታማርታይ Ꮊ ኦዳይ ባጋ የሱሳ ናምእንꬆ ኦይጬዛ። 11 የሱሳ ኡንትኮ፥ «ፋ ማቻቶ አንጂ ሀራ ኤክዝ ኦንካ ላምዛ። * 12 ማ ማቻታካ ፋ አዝናይፕ ከዚ ሀራ ኣዝን ገልኮ ላምዛ» ዬጌዛ።

የሱሳ ዱደ ናእታ አንጄዛ

(ማቶ. 19:13-15፤ ሉቃ. 18:15-17)

13 የሱሳ ዱደ ናእታ ቦቾድ ጋርክ፥ ፐቲ ፐቲ አሳይ ናእታ ኤዝኮ ክእዛ፥ ዝን ኤ ታማርታይ የ አስታ ካጬዛ። 14 የሱሳ የያ ብኢ፥ ፋ ታማርታ ጋይሌዛ፤ ኡንትኮ፥ «ዱደ ናእታይ ታኮ ይእዛና ካይፓተ፤ ጾስ ካተትꬃይ Ꮊይትታይ ጋርከዝታይሲ። 15 ታ ይንትስ ቱሮ ኦድዛ፤ ጾስ ካተትꬃ ዱደ ናአ ጋርክ ኤኮዋ አስ ኦንካ የ ካተትꬃ ኡባራካ ገላሚ» ዬጌዛ። * 16 የይፕ ጉየ ዱደ ናእታ እድንጊ፥ ፋ ኩሸ ኡንታል አፋ ጋዲ አንጄዛ።

ዱረትꬅኔ ጾስ ካተትꬅ

(ማቶ. 19:16-30፤ ሉቃ. 18:18-30)

17 የሱሳ Ꮊንጎዳይስ ከዞዳራ ፐቲ አꬃይ ላሲ ይኢ፥ ኤ ቲናይድ ቡንቂትድነ፥ «ኬሃ አስታማራዮ፥ መꬍናስ ደኦ ላቶዳይስ ታ አብ ኦꬆ?» ዬጊ ኦይጬዛ።

18 የሱሳ፥ «አብስ ታና ኬሃዮ ግ ጼጌ? ጾስ ኣዳፕ አትን ሀራ ኬሃ ኦንካ ባያ። 19 ጾሳ ኪታይ፥ ዎꬍፐ፤ ላምፐ፤ ካስትፐ፤ ዎርዶ ማርካትፐ፤ ዶሽፐ፤ ነ አደኔ ነ እንዶ ቦንቾባ ዬግዛና ነ ኤርዛ» ዬጌዛ። *

20 አꬃይ፥ «አስታማራዮ፥ ታ Ꮊይትታ ኡባ ናአትꬃፕ አይኪ Ꮊኖ ሄሎዳይስ ናግዛ» ዬጌዛ።

21 የሱሳ አꬃ ዳኪ ብኢ ቃꬌዛ፤ «ኔስ ፐትባዚ ፓጭዛ፤ Ꮊንጊ ኔስ የዛ ባዝ ኡባ ባይዚ፥ የ ሚሻ ማንቅታይስ እንጎባ፤ ነ ሳሎ ዱርቶዳ። ዬዚ ማቂ ታና ካሎባ» ዬጌዛ። 22 ዝን አꬃይ የያ ስኢ፥ ኤ ቱቄዝ ዱረ ማቄዝ ግሾስ ፋ ስና ቱኬዛ፥ ኡፋይተካዛር አሺ ቅቴዛ።

23 የሱሳ ፋ ታማርታ ዩዪ ብኢ፥ «ዱረ አስ ጾሳ ካተትꬂ ገሎዳይ ዋይዚ መቶደሻ!» ዬጌዛ።

24 ኤ ታማርታይ ኤ ትምርታ ስኢ ማላባዝ ጌዛ። ዝን የሱሳ ማካ ኡንትኮ፥ «ናእቶ፥ ጾሳ ካተትꬂ ገሎዳይ ዋይዚ መቶደሻ! 25 ዱረ አስ ጾስ ካተትꬂ ገሎዳይፕ፥ ግማለ ናርፐ ሉኮር ኣꬎዳይ ሻዉክዛ» ዬጌዛ።

26 ኤ ታማርታይ Ꮊይ ማላባዝ ግ፥ «የዝን፥ ኦኒ አቶዴ?» ዬጊ፥ ፐታይ ፐታ ኦይጬዛ።

27 የሱሳ ኡንታን ዳኪ ብኢ፥ «Ꮊይ ጾስስ ዳንዳእንትዛፕ አትን አስስ ዳንዳእንቶያ፤ ጾስስ ኡባ ባዝ ዳንዳእንትዛ» ዬጌዛ።

28 ጵጽሮሳ የሱሳኮ፥ «ዬዛኮ፤ ኑኒ ኑባዝ ኡባ አሺ፥ ነና ካሌዛ» ዬጌዛ።

29 የሱሳ «ታ ይንትስ ቱሮ ኦድዛ፤ ታ ግሾኔ ዎንግለ ግሾስ ፋ ካራ ዎይ እሽታ ዎይ ምሽታ ዎይ አደ ዎይ እንዶ ዎይ ማቾ ዎይ ናእታ ዎይ ጋደ አሼዛይ ኦንካ፥ 30 Ꮊት Ꮊ ዎዳይድ ባይእꬃር ፋ ካራ፥ እሽታ፥ ምሽታ፥ እንድታ፥ ናእታ፥ ጋደ፥ ጼት ኩሸ ኤኮዳ። ቲናስ የኦድ አላመ መꬍና ደኦ ኤኮዳ። 31 ዝን ጋምታይ ቲናቴዝታይ ጉይቶዳ፥ ማካ ጋምታይ ጉይቴዝታይ ቲናቶዳ» ዬጌዛ። *

የሱሳ ፋ Ꮊይቃኔ ፋ ደንዳይ ባጋ ሃይꬓንꬆ ኦዴዛ

(ማቶ. 20:17-19፤ ሉቃ. 18:31-34)

32 የሱሳራኔ ኤ ታማርታይር የሩሳላመ Ꮊማዳር፥ የሱሳ ፋ ታማርታይፕ ቲን ቲን የꬍዛ። ኡ የያ ማላባዝ ጌዛ። ኤዛ ካልዝታይካ ያሽቴዛ። ናምእንꬆ፥ ታጶ ናምኢ ታማርታ ጋጻ ከሲ፥ ፋና ሄሎድ ባዛ ዱማ ኡንትስ Ꮊይ ጋርክ ዬጊ ኦዴዛ። 33 «ዬዛኮ፥ ኑኒ የሩሳላመ Ꮊት ዎላ ኬሳል የዛ። የይዳ አስ ናአ፥ ቄሰ ሀላቅታይስኔ ህገ አስታማርታይስ ኣꬂ እንግንቶዳ። ኡ ኤዛል አፋ Ꮊይቆ ፕርዳ ፕርዶዳ፤ ማ አይሁደ ባ ዎያስ ኤዛ ኣꬂ እማዳ። 34 የ አይሁደ ባ ዎያይ ኤዛ ቶቾዳ፥ ኤዛል አፋ ጩቶዳ፥ ልሶር ጋራፎዳኔ ዎꬎዳ። ኤ ሀይꬒ ጋላሳፕ ጉየ፥ Ꮊይቆፕ ደንዶዳ» ዬጌዛ።

ያይቆባራኔ ዋንሳ ዎሳ

(ማቶ. 20:20-28)

35 ዛብዶሳ ናእታይ ያይቆባራኔ ዋንሳር የሱሳኮ ይኢ፥ «አስታማራዮ፥ ኑኒ ነና ዎስዛ ኡባ ባዝ ኑስ ኦꬆዳይ ጋርክ ኮይዛ» ዬጌዛ።

36 ኤ ኡንትኮ፥ «ታኒ ይንትስ አብ ኦꬆ?» ዬጌዛ።

37 ኡንቲ፥ «ኔኒ ነ ቦንቾ ካተትꬃ በትዛ ጋላስ ኑፕ ፐታ ኡሻች ባጋር ማ ፐታ ሀድርስ ባጋር በትꬆየ» ዬጌዛ።

38 ዝን የሱሳ ኡንትኮ፥ «ይ አብ ዎስዛኮ ኤሮያ፥ ታ ኡዦዳይስ የዝ ጹአ ኡዦዳይስ ዳንዳእኔ? ማ ታ ጻማቅንቶዳይስ የዝ ጽንቃታ ጻማቅንቶዳይስ ዳንዳእኔ?» ዬጌዛ። *

39 ኡ ማሂ፥ «ኤ ኑ ዳንዳእዛ» ዬጌዛ።

የሱሳ ማካ፥ «ቱማ ታ ኡዦዳይስ የዝ ጹአ ይ ኡዦዳ፥ ታ ጻማቅንቶዳይስ የዝ ጽንቃታ ይ ጻማቅንቶዳ። 40 ዝን ታፕ ኡሻች ባጋራኔ ሀድርስ ባጋር በቶድታ ዶሮ ታ ዎልቃ ባያ፥ ዝን የ አቃይ ጾሳይ እማዳይስ ጊግሲ ጋዴዝታይሲ» ዬጌዛ።

41 Ꮊንኮ ታጲ ታማርታይ የያ ስኢ ያይቆባላኔ ዋንሳል ጋይልንቴዛ። 42 የሱሳ ኡንታን ኡባ ፋኮ ጼጊ፥ «አይሁደ ባ አስታይስ ሀላቅታይ ጋደ አቅስዝታ ግንትንቲ ጼግንትዝታይ ሞድዝታይስ ፋ አስታይል አፋ ማዉተ የዛና ይ ኤርዛ። * 43 ዝን ይ ጋንጨ የይ ጋርክ ባያ፤ ይንቲ ይ ጋንጨ ባይራꬎዳይስ ኮይዝ ኦንካ ይንትስ አይለ ማቆዳይስ ቤዝዛ። 44 ማ ይ ጋንጨ ኡባፕ ꬎቃ ማቆዳይስ ኮይዝ ኦንካ ይ ኡባይስ አይለ ማቆዳይስ ቤዝዛ። 45 ሀራ አቶዝን፥ አስ ናአይካ፥ አስስ ኦꬆዳይስኔ ጋምታ ዎዞዳይስ ፋ ሸምፖ ኣꬂ እማዳይስ የኤዛፕ አትን አሲ ኤዝስ ኦꬆድ ጋርክ የኤካያ» ዬጌዛ።

የሱሳ ቶአ ባርጽሞሳ አፋ ፓꬄዛ

(ማቶ. 20:29-34፤ ሉቃ. 18:35-43)

46 ኡንቲ ኢያርኮ ካታማ Ꮊንጌዛ። የሱሳ ፋ ታማርታይራኔ ጋመ አስታይር ኢያርኮፕ ከሳዳር፥ ጽሞሳ ናአይ፥ ቶአይ፥ ባርጽሞሳ ግንትንትዛይ፥ ኦገ ጋጻ በቲ ዎስዛ። 47 ባርጽሞሳ፥ ኤ የ ኦጋይር ኣꬍዛይ ናዝረተ የሱሳ ማቄዛና ስኢ ፋ ቃላ ꬎቅ ኡዲ፥ «ዳዉተ ናአ የሱሳ፥ ታና ማሮየ!» ዬግታር ኡፎ አይኬዛ።

48 ጋመ አሳይ ኤዛ፥ «ሀይዞባ!» ዬጊ ቆዴዛ።

ዝን፥ ኤ ፋ ቃላ ቲናሳይፕ ኣꬂ፥ «ዳዉተ ናአዮ፥ ታና ሀያና ማሮየ!» ዬጌዛ።

49 የሱሳ ኤቂ፥ «ኤዛ Ꮊና ጼጎይታ» ዬጌዛ።

ኡንቲ ቶአይኮ፥ «አኮ ባያ፥ ደንዲ ኤቆባ፥ ነና ጼግዛ» ዬጌዛ። 50 ቶአይ ፋ አፍላ ꬎጊ ኦሊ፥ ጉፒ ደንዲ ኤቂ፥ የሱሳኮ Ꮊንጌዛ።

51 የሱሳካ፥ «ታ ኔስ አብ ኡዶድ ጋርክ ነ ኮዬ?» ዬጌዛ።

ቶአይ፥ «አስታማራዮ፥ ታ በአዳይስ ኮይዛ» ዬጌዛ።

52 የሱሳ ኤዛ፥ «ቅቶባ፥ ነ አማናይ ነና ፓꬄዛ» ዬጌዛ። እዝር ኤ ኣፋይ ብእን፥ ኦገር የሱሳ ላሳ ካሌዛ።

11

የሱሳ ጋመ ቦንቾር የሩሳላመ ገሌዛ

(ማቶ. 21:1-11፤ ሉቃ. 19:28-40፤ ዋን. 12:12-19)

1 ኡ የሩሳላመ ኡክታር፥ ደብረ ዛይተ ደረ ላንቀ የዝ ቤተፋገኔ ብታና ካታማ ሄሌዛ። የሱሳ ፋ ታማርታይፕ ናምእታ ቲና ኪቲ፥ 2 «ይንታፕ ቲና የዝ ሄራ Ꮊንጎይታ፤ እዘ ሄሌዛን ጋርክ ኦንካ ቶጊ በኤካ አቻ የዝ ሀረ ናአ ይ ደማዳ፥ ኤዛ ብሊ፥ Ꮊና ኤኪ የኦይታ። 3 ኦንካ ይንታን፥ ‹Ꮊያ አብሶ ዋይዘ?› ዬጊ ኦይጭኮ፥ ‹ጎዳይ ኤዛ ኮይዛ፥ ዬጎይታ ኤ ኤልሲ Ꮊና ዳኮዳ› ዬጎይታ» ዬጌዛ።

4 ኡ Ꮊንጊ፥ ሀረ ናአይካ ባለ ኦገ ካለ አጭንቲ የዛና ደንጊ ብሌዛ። 5 የ አቃይድ ኤቄዝ ፐቲ ፐቲ አሳይ ኡንትኮ፥ «ሀረ ናአ ዋይሳዳይስ ብሌ?» ዬጌዛ። 6 ኤ ታማርታይ ኤ ኡንታን አዛዜዛና ኦድን፥ አሳይ ዳኪ አሼዛ። 7 ኡ ሀረ ናአ የሱሳኮ ክኢ፥ ፋ አፍልታ ኤ ዞካይል ሂጽን የሱሳ ያ ሀረ ናአ ቶጌዛ። 8 ጋመ አሳይ ፋ አፍላ ኦገል ሂጼዛ፤ ማ አቴዝ አሳይ ምꬅ ሀየ ሻቂ፥ ኦገል አፋ ሂጼዛ። 9 የሱሳፕ ቲናር የዝታኔ ኤዛ ጉየር ካልዝ አስታይ ፋ ቃላ ꬎቅ ኡዲ፥

«ሆሳና! ጎዳይ ሱንꬃር ይእዛይ አንጅንቴዛያ። *

10 ይእዛና፥ ኑ ኣዳ

ዳዉተ ካተትꬃት እዛ አንጅንቴዛኖ። ሆሳና! ኡባፕ ኣꬎ ሳሎ»

ዬግታር ኡኬዛ።

11 የሱሳ የሩሳላመ Ꮊንጊ፥ ጾሳ ኬꬃ ገሌዛ። ማ ኡባ ባዝ ዩዪ በኤዛይፕ ጉየ፥ ሳአይ ቃሜዛይስ ታጶ ናምኢ ታማርታይር ብታና ካታማ Ꮊንጌዛ።

የሱሳ ባዴዝ ባላሰ ምꬃቶ

(ማቶ. 21:18-19)

12 ዎንትꬃ ጋላስ ኡንቲ ብታናፕ ከዚ Ꮊማዳር፥ የሱሳ ናይንቴዛ። 13 ሃኮር ፐቲ ባላሰ ምꬃቶ ሀየ ቶኪ የዛኖ ብኢ፥ እዝል አፋ ኣፈ በንቶደሻ ግ፥ በአዳይስ እዝኮ Ꮊንጌዛ፥ ዝን እዝኮ ኤ Ꮊንጎዳር ሀየ ኣዳፕ አትን ፐቲ ኣፈካ ደንገካያ፤ አብስ ጊኮ፥ ባላሰ ካእዝ ዎደ ሄለካያ። 14 የሱሳ የ ባላሳቶ፥ «ይኬ፥ ኔፕ መꬍናስ አሲ ኣፈ ሚፐ» ዬጌዛ። ኤ ታማርታይ ኤ ግዛ ስኤዛ።

የሱሳ ጾሳ ኬꬃ ዛልእዝታ ከሴዛ

(ማቶ. 21:12-17፤ ሉቃ. 19:45-48፤ ዋን. 2:13-22)

15 ኡ የሩሳላመ Ꮊንጌዛ፤ የሱሳ ጾሳ ኬꬅ ገሊ፥ ኤዛይድ ባይዝዝታኔ ዎንግዝታ ባለ ባይእꬂ አይኬዛ፤ ማ ሚሸ ላምዝታይ ጻርጴዛናኔ ሆለ ባይዝዝታይ ኦይዳ ሽሪ ኦሌዛ፥ 16 አሲ አባባዝካ ቶኪ፥ ጾሳ ኬꬅ ጋንጨር ኣꬋማይ ጋርክ ካዬዛ። 17 የሱሳ አስታ Ꮊይ ጋርክ ዬጊ ታማርሴዛ፦ «ጌሻ ማጻፋይድ፥ ‹ታ ካራይ አስ ኡባይ ጾሳ ዎስዛ ካራ ማቃዳ› ዬግንቲ ጻፍንተካሳ? ዝን ይ ኤዛ ፓንታይ ቆስንትዛ ኮምኦ ማሄዛ» ዬጌዛ። *

18 ቄሰ ሀላቅታይኔ ህገ አስታማርታይ የያ ስኢ፥ ኤዛ ዎꬎዳይስ ኦገ ኮሽ አይኬዛ። ዝን ዎያ ኡባይ ኤ ትምርታ ማላባዝ ግዝ ግሾስ ኤዝስ ያሽቴዛ።

19 ሳአ ለምእለምኦዳር የሱሳራኔ ኤ ታማርታይ ካታማፕ ጋጻ ከዜዝ።

ባላሰ ምꬃት መሌዛ

(ማቶ. 21:20-22)

20 ኡንቲ ዎንትꬃ ጋላስ የ ኦጋይር ኣꬊታር፥ የ ባላሳታ ጻጶር መሌዛኖ በኤዛ። 21 ጵጽሮሳስ ኤልቂ ግን፥ «አስታማራዮ፥ ይናሸ፥ ነ ባዴዝ ባላሳት መሌዛ» ዬጌዛ።

22 የሱሳ ማሂ፥ «ጾሳ አማኖይታ። 23 ታ ይንትስ ቱሮ ኦድዛ፤ ኦንካ ፋ ዎዝናይድ ስካዛር ጌዝባዚ ሀኖዳና ፋ ዎዝናር አማኒ፥ Ꮊ አምባ፥ ‹ሾድንቲ አባ ጋንጨ ዎꬎባ› ዬግኮ ኤዝስ ሀኖዳ። * 24 የይ ግሾስ፥ ታ ይንትስ ኦድዛ፤ ጾሳ ይ ዎስዛባዝኔ ኦይጭዝ ባዝ አብ ማቅኮ ኤኬዛይ ጋርክ አማኖይታ፥ ይ ኤኮዳ። 25 ጾስ ዎሶዳይስ ይ ኤቆዳር ሳሎ የዝ ይ አዳይ ይ ናጋራ አቶ ጎዳይ ጋርክ፥ ኦንካ ይንታን ናቄዝ ባዝ ፐታካ የዝኮ፥ ኤዝስ አቶ ጎይታ። [ 26 ዝን አስ ናጋራ ይ አቶ ጋም እጽኮ፥ ሳሎ የዝ ይ አዳይካ ይ ናጋራ ይንትስ አቶ ጋሚ» ዬጌዛ።]

የሱሳ አባ ማዉተር ኦꬅዛኮ ኦይጭንቴዛ

(ማቶ. 21:23-27፤ ሉቃ. 20:1-8)

27 ኡ ማቅካ የሩሳላመ ቅቴዛ። የሱሳ ጾሳ ኬꬃ የꬎዳር፥ ቄሰ ሀላቅታይ፥ ህገ አስታማርታይኔ ጭምታይ ኤዝኮ ይኢ፥ 28 «ነ Ꮊይትታ ኦꬆዳይስ ኔስ አባ ማዉተ የኔ? ዎይ ኔስ Ꮊ ማዉታ እንጌዛይ ኦኖ?» ዬጌዛ።

29 የሱሳካ ማሂ ኡንትኮ፥ «ታ ይንታን ፐትባዝ ኦይጮዳ፥ ታስ ኦዶይታ። ታ ማ Ꮊያ አባ ማዉተር ኦꬅዛኮ፥ ይንትስ ኦዶዳ። 30 ዋንሳ ጽንቃታይ ጾሳፐኔ አሳፔ? ታስ ኦዶይታ» ዬጌዛ።

31 ኡ ዎል ጋንጨ ፓላማ አይኪ፥ «ኑ፥ ‹ጾሳፕ› ጊኮ፥ ኤ ኑኮ፥ ‹የዝን፥ ዋንሳ ኦዴዛና አብስ አማነካሳ?› ዬጎዳ። 32 ‹አሳፔ ጊኮ› ኡባ አስ ዋንሳ ናበ ማቄዛ ኤርዛ።» የይ ግሾስ ዎያይስ ያሽቴዛ። 33 የይ ግሾስ፥ ኡ የሱሳኮ፥ «ኑ ኤሮያ» ዬጊ ማሄዛ፤

የሱሳካ፥ «ታንካ Ꮊያ አባ ማዉተር ኦꬅዛኮ፥ ይንትስ ኦዳሚ» ዬጌዛ።

12

ዎይነ ቱክዝ ቢታ ኦꬂ አቅዝታይ ኣዝሶ

(ማቶ. 21:33-46፤ ሉቃ. 20:9-19)

1 የሱሳ ኡንትስ ኣዝሶር ዬጊ ኦዳ አይኬዛ፤ «ፐቲ አꬃይ ዎይነ ምꬂ ቱኪ፥ ዩሻ ጋሴዛ። ማ ዎይነ ቡልዝ ኦላካ ቦኬዛ። ናጎዳይስ አዱስ ሻኮ ሻክሴዛ። የይፕ ጉየ፥ ማታየ Ꮊንትዝ አሳይስ እንጊ፥ ሀራ ቢታ ቅቴዛ። * 2 ዎይነ ኣፈ ማጽዛ ዎደ ሄልን፥ ፋና ሄልዛና ኤኪ የኦድ ጋርክ፥ ፐቲ ፋ አይላ ማታየ ኤኬዝታይኮ ኪቴዛ። 3 ማታየ ኤኬዝታይ ኤ አይላ አይኪ Ꮊꬊ፥ ካሎ ኩሸ ዳኬዛ። 4 ናምአንꬆ ሀራ አይለ ኡንትኮ ኪትን፥ ኡንቲ የ አይላ ሹቻር ቃዉጺ ዬላꬂ ዳኬዛ። 5 ዎይነ አታክልተ ጎዳይ ማካ ሀራ አይለ ኪቴዛ። ያ አይላ ዎꬌዛ፥ ማ ሀራ ጋምታ ዳክን የይ ጋርክ፥ ፐታ ፐታ Ꮊꬊ፥ ባግታ ዎꬌዛ።

6 «ዎይነ አታክልተ ጎዳይስ ኪቶዳይስ ኡባፕ ዉርስꬃል ኤ ሎእꬂ ቃꬍዛ ናአይ ኣዳ አቴዛ። ኤ፥ ‹ኡ ታ ናአ ቦንቼካ አሻሚ› ዬጊ፥ ፋ ናአ ኡንትኮ ኪቴዛ።

7 «ዝን ማታየ ኤኬዝታይ ፋ ጋንጨር፥ ‹ላቶዳይ Ꮊያ፤ የꬎይታ ኤዛ ዎላ ዎꬎዳ፤ ኤ ጋዳይ ኑስ ማቆዳ!› ዬጌዛ። 8 ናአ አይኪ ዎꬊ፥ ኤ አሃ ዎይነ አታክልተ ጋንጨፕ ጋጻ ከሲ ኦሌዛ።

9 «ይኬ፥ ዎይነ አታክልተ ጎዳይ ዋይሳዴ? ይኢ የ ማታየ ኤኬዝታ ዎꬊ፥ ዎይና ኦꬅዛ ሀራ አሳይስ እማዳ።

10-11 « ‹ግምቢዝታይ ቦሪ እጼዝ ሹቻይ

ኬꬅ ሙመር ቶክዛ ክርክሮ ጋርክ፤

ኡባፕ ኣꬊዝ ሹች ማቄዛ።

Ꮊይ ጎዳይ ኦꬄዝ ባዝ፤

ማ ኑ ኣፋይስካ ማላ ባዝ›

ዬግዛና ጌሻ ማጻፈፕ ናባበካሳ?»

ዬጌዛ።*

12 ቄሰ ሀላቅታይ፥ ህገ አስታማርታይኔ ጭምታይ የሱሳ የ ኣዝሳ ኡ ፋል አፋ ኣዝሴዛና ኤሬዝ ግሾስ ኤዛ አይኮዳይስ ኮዬዛ፥ ዝን አሳይስ ያሽቲ፥ አሺ ቅቴዛ።

ጊራ ባጋር ሺቄዝ ኦይች

(ማቶ. 22:15-22፤ ሉቃ. 20:20-26)

13 ፈርሳውታይፐኔ ሄሮዶሳ ባግታይፕ ጽቃ አስታይ ኤ ኦዳይፕ ቡታ ደንጊ፥ ኤዛ አይኮዳይስ ኮዪ፥ ኤዝኮ ኪቴዛ። 14 ኡ ኤዝኮ ይኢ፥ «አስታማራዮ፥ ነ ቱሮ ኦድንትዛኔ አሳፕ አሰ ሻጎዛና ኑ ኤርዛ። ነ አሰ ሻጎያ፤ ማ ጾስ ኦገ ቱማር ታማርስዛ። ኑ ኦሮመ ቢታ ካት ቄሳረስ ጊራ ጋችዛይ ዎጋኔ ዎጋ ባሳ? ጊራ ጋቾኔ አሾ?» ዬጌዛ።

15 ዝን ኡ ጩቦትꬃ የሱሳ ኤሪ፥ «ታና አብስ ፋጮዳይስ ኮዬ? አን ፐቲ ሳንተ Ꮊና ክኢ ታና ቤዞይታ» ዬጌዛ። 16 ኡንቲ ኤዝስ ከኤዛ፥ «Ꮊ ማላይኔ ሱንꬃይ ኦሶ?» ዬጊ ኡንታን ኦይጬዛ።

ኡንቲ፥ «ቄሳረስ» ዬጌዛ።

17 የሱሳ ማሂ፥ «ዬዛኮ፥ ቄሳሬሳና ቄሳረስ፥ ጾሲሳ ጾስስ እንጎይታ» ዬግን ኡ ኤ ኦዳ Ꮊይ ማላ ባዝ ጌዛ።

Ꮊይቆፕ ደንዶ ባጋ

(ማቶ. 22:23-33፤ ሉቃ. 20:27-40)

18 Ꮊይቄዝ አሲ ደንዶያ ግዝ ሳዱቃውታይፕ ፐቲ ፐቲ አሳይ የሱሳኮ ይኢ፥ Ꮊይ ጋርክ ዬጊ፥ ኤዛ ኦይጬዛ። * 19 «አስታማራዮ፥ ሙሰ ኑስ ህገ ጻፍታር፥ ‹ማቾ ኤኬዝ አꬃይ ናአ የለካ Ꮊይቅኮ፥ የ Ꮊይቄዛይስ እሻይ ኤ ማቻቶ ኤኪ፥ ፋ እሻይስ ናአ የሎዳይስ ቤዝዛ› ዬግዛና ጻፌዛ። * 20 ብኒ ዎደ ላፑን እሽታይ የዝታይፕ ባይራይ ማቾ ኤኪ፥ ናአ የለካዛር Ꮊይቄዛ። 21 ናምእንꬃይ እዞ ኤኬዛ፥ ኤዝካ ናአ የለካዛር Ꮊይቄዛ። ሃይꬒንꬃይካ የይ ጋርክ ሀኔዛ። 22 ላፑንታይካ የይ ጋርክ እዞ ኤኪ፥ ናአ የለካዛር Ꮊይቄዛ። ኡባፕ ጉየ፥ ማ የ አስታካ Ꮊይቄዛ። 23 የዝን፥ ላፑንታይ እዞ ኤኬዝ ግሾስ Ꮊይቄዝ አሳይ Ꮊይቆፕ ደንድዛ ጋላስ፥ እዛ ኡንታፕ ኣያይስ ማቾ ማቆደ?» ዬጌዛ።

24 የሱሳ ማሂ፥ «ይ ባልንትዛይ፥ ጌሻ ማጻፍታ ዎይ ጾስ ዎልቃ ኤረካ ግሾስ ባሳ? 25 Ꮊይቄዝ አሳይ Ꮊይቆፕ ደንድዛ ጋላስ፥ ሳሎ የዝ ኪታንችታይ ጋርክ ማቆዳይፕ አትን ꬊራꬅ አሳይ ኤኮያ፤ ማቺ አስታይ ገሎያ። 26 ዝን Ꮊይቄዝታይ ደንዶ ባጋ ማቅኮ፥ ጾሲ ሙሰኮ ቱሻ ጋንጨ ኤጽዝ ታማፕ ዋጌዛኮ ሙሰ ማጻፋይፕ ይ ናባበካሳ? የይካ ‹ታኒ፥ አፍራመ ጾሲ፥ እሳቃ ጾሲ፥ ያይቆባ ጾሲ› ዬጌዛያ * 27 የይ ግሾስ፥ ኤ፥ ፓꬅ የዝታይ ጾሳፕ አትን Ꮊይቄዝታይ ጾስ ባያ። ይ አቆፕ ኣꬊ ባልንትዛ» ዬጌዛ።

ኡባፕ ኣꬊዝ ኪታ

(ማቶ. 22:34-40፤ ሉቃ. 10:25-28)

28 ህገ አስታማርታይፕ ፐታይ ኡ ፓላምዛና ሺቂ ስኤዛ። ማ የሱሳ ኡንትስ ሎእꬂ ማሄዛና ስኢ፥ «ኪታ ኡባፕ ኣꬊዝ ኪታይ ኣያ?» ዬጊ የሱሳና ኦይጬዛ። *

29 የሱሳ ማሂ፥ ኤዝኮ Ꮊይ ጋርክ ዬጌዛ፦ «ኪታ ኡባፕ ኣꬊዝ ኪታ ስኦይታ፤ ‹እስሬለ አሳይስ፥ ጎዳይ ኑ ጾሳይ ፐቲ ጎዳ። * 30 ነ ጎዳ ነ ጾሳ ነ ኩንꬅ ዎዝናፕ፥ ነ ኩንꬅ ሸምፖፕ፥ ነ ኩንꬅ ቆፋፕ፥ ነ ኩንꬅ ዎልቃፕ ቃꬎባ› ዬጌዛ። 31 ማ ኪታ ኡባፕ ኣꬊዝ ናምእንꬆ ኪታይ Ꮊያ፤ ‹ነ ላጋ ነ ኡባይ ጋርክ ቃꬎባ› ዬግዛ፤ Ꮊይትታይፕ ኣꬊዝ ሀራ ኪታ ባያ» ዬጌዛ። *

32 ህገ አስታማራይ የሱሳኮ፥ «አስታማራዮ፤ ‹ጾሳይ ፐቶ። ኤዛፕ አትን ሀራ ባያ› ነ ጌዛይ ቱሮ። * 33 ጾሳ ኩንꬅ ዎዝናፕ፥ ኩንꬅ ቆፋፐኔ ኩንꬅ ዎልቃፕ ቃꬍዛይኔ ማ አስ ኡባ ፋ ኡባይ ጋርክ ቃꬍዛይ ጹግዝ ያርሾፐኔ ሀራ ያርሾ ኡባይፕ ኣꬍዛ» ዬጌዛ። *

34 የሱሳ ህገ አስታማራይ ማህꬃይ ኣꬎ ኤራ አስ ማልሰ ማቄዛና ብኢ፥ «ነ ጾስ ካተትꬃፕ ሃከካያ» ዬጌዛ፤ የይፕ ጉየ፥ የሱሳና ሀራ ባዝ ኦይጮዳይስ ኦንካ ምንገካያ። *

ክርስቶሳ ኦ ናአ

(ማቶ. 22:41-46፤ ሉቃ. 20:41-46)

35 የሱሳ ጾስ ኬꬃ ታማርስታር፥ Ꮊይ ጋርክ ዬጌዛ፦ «ህገ አስታማርታይ ክርስቶሳ ዋጊ ፋና ዳዉተ ናአ ጌ? 36 ዳዉተ ጌሻ አያና ደንꬅꬅን፥

« ‹ጎዳይ፥ ታ ጎዳይኮ፥ «ታኒ ነ ሞርክታ

ነ ቶኬ የꬍዝ አቆ ኡዶድ ጋꬆ፥

Ꮊይዳ ታ ኡሻቻ በቶባ» ጌዛ

ዬጌዛ።* 37 ዳዉተ ፋ ኡባስ ክርስቶሳና፥ «ጎዳ ግ ጼግኮ፥ የዝን፥ ክርስቶሳ ዋይዚ፥ ዳዉተ ናአ ማቄ» ዬጌዛ።

ዎያይ የሱሳ ግዛና ኡፋይቲ ስኤዛ።

የሱሳ ህገ አስታማርታ ቦሬዛ

(ማቶ. 23:1-36፤ ሉቃ. 20:45-47)

38 የሱሳ ታማርስታር፥ Ꮊይ ጋርክ ዬጌዛ፦ «ህገ አስታማርታይፕ ናግንቶይታ፤ ኡ አዱስ አፍላ ማኢ ዩይዝታኔ ጋበላካ አሳይ ኡንታን ቦንቺ ሳሮꬅዛና ዶስዛ። 39 ኡንቲ አይሁድታይ ዎሳ ኬꬃ ጋመ ሎኦ ኦይደ ዶስዛ፤ ማካ አሲ ፋና ሞክዛ አቆካ ቦንቾ አቆ ዶስዛ። 40 ኡ አሲ በኦ ግ ዎሳ አዱስስታር፥ አምእታይ ኬꬃ ቦንቂዛ፤ ኡ ኡባፕ ኣꬊዝ ፕርዳ ኤኮዳ» ዬጌዛ።

አምአት ሙጻታ

(ሉቃ. 21:1-4)

41 የሱሳ ጾስ ኬꬅ ጋንጨ ሙጻታ ኦልዛ ሳጽነ ካለ በቲ፥ አሳይ ፋ ሚሻ የ ሳጽናይድ ኦልዛና በኤዛ፤ ጋመ ዱረ አሳይ ጋመ ሚሸ የ ሳጽናተ ኦልዛ። 42 ፐቲ ማንቆ አምአት ይኢ፥ ናምኢ ስክና የ ሳጽንተ ኦሌዛ። 43 የሱሳ ፋ ታማርታ ጼጊ፥ «ታ ይንትስ ቱሮ ኦድዛ፤ ሙጻታ ሳጽነ ጋንጨ ኦሌዝ አስ ኡባፕ Ꮊ ማንቆ አምአት ኣꬂ ኦሌዛ። 44 አብስ ጊኮ፥ Ꮊንክታይ ኡቢታይ ፓስ ፑጬዝ ሚሻይፕ ኦሌዛ። ዝን እዛ ፋ ፓጫትፕ፥ ፓስ የዛኖ ኡባር ኦሌዛ» ዬጌዛ።

13

የሱሳ ጾስ ኬꬃይ ላልንቶዳና ቲናቲ ኦዴዛ

(ማቶ. 24:1-2፤ ሉቃ. 21:5-6)

1 የሱሳ ጾስ ኬꬃፕ ከሳዳር፥ ኤ ታማርታይፕ ፐታይ፥ «አስታማራዮ፥ Ꮊይ ዋፋ ሎኦ ሹችኔ ዋፋ ሎኦ ሹች ኬꬅዛኮ ነ ቦኦባ!» ዬጌዛ።

2 የሱሳ ማሂ፥ «Ꮊ ዳማ ሹች ኬꬃ ነ ብእኔ? Ꮊ ኬꬃይ ሹቺ ሹቻል አፋ ግምቢንቴዛይ ጋርክ ላልንተካዛር አታሚ፤ ፐቲ ሹችካ አተካዛር ኡቢታይ ላልንቶዳ» ዬጌዛ።

ዉርስꬅ ላይꬅስ የዝ ማላ

(ማቶ. 24:3-14፤ ሉቃ. 21:7-19)

3 የሱሳ ጾስ ኬꬃፕ ቲና ባጋር ደብረ ዛይተ አምባል አፋ በቴዝን፥ ጵጽሮሳ፥ ያይቆባ፥ ዋንሳኔ እንድራሰራ ዎላ ኤዝኮ ይኢ፥ 4 «Ꮊይ አይደ ሀኖዳዛኮ፥ ኑስ ኦዶባ፤ Ꮊ ኡቢታይ ፖልንቶድ ዎዳ ኤርስዛ ማላይ አባ?» ዬጊ ኦይጬዛ።

5 የሱሳ ማካ ኡንትስ Ꮊይ ጋርክ ዬጊ ኦዴዛ፦ «ይንታን ኦንካ ባልꬃማይ ጋርክ ናግንቶይታ። 6 ጋመ አሳይ ታ ሱንꬃር፥ ‹ታኒ ክርስቶሳ› ዬግታር ይኢ፥ ጋመ አስታ ባልꬆዳ። 7 ኦላኔ ኦላ ዎረ ይ ስኤዝ ጋላስ ዳጋምፓተ። የይ ጋርክ ባዝ ሀኖዳይ አታሚ፥ ዝን ዉርስꬃይ ሀጋ። 8 ፐቲ ዎያ ሀራ ዎያር ኦልንቶዳ፤ ማ ፐቲ ካተትꬃይ ሀራ ካተትꬃር ኦልንቶዳ፤ ቢታ ኤንኦ ኡባ አቆ ሀኖዳ፤ ናየ ደንዶዳ፥ ዝን የይ ኡባይ የሎስ ማቺ እቅንትዝ ዞኬ ጋርከ።

9 «ዝን ይ፥ ይ ኡባስ ናግንቶይታ። አብስ ጊኮ፥ አሲ ይንታን አይኪ፥ ፕርደ ኬꬅስ ኣꬂ እማዳ፤ ማ አይሁድታይ ዎሳ ኬꬅታይዳካ ይንታን አላንጋር አላንጎዳ፤ ጋደ አቅስዝታይ ቲናኔ ካትታይ ቲና ታ ግሾስ ይ ማርካቶዳይስ ኤቆዳ። * 10 ዉርስꬂ ሄሎዳይፕ ቲና ዎንግለ አስ ኡባይስ ኦድንቶዳይስ ቤዝዛ። 11 ኡ ይንታን ፕርደ ኬꬅ ክእዛ ዎደኔ ኣꬂ እንግዛ ዎደ ዋጊ ኦዶደ ዬጊ ህርግፓተ፤ የ ሳታተ ጾሳይ ይንትስ እንግዛ ባዝ ኦዶይታ። ጌሻ አያናይ ኦድንትዛፕ አትን ይንታን ባያ።

12 «ኢሻይ ፋ እሻ፥ አዳይ ፋ ናአ ኣꬂ እማዳ። ናእታይ ፋና የሌዝታይል አፋ ደንዲ፥ ኡንታን ዎꬎዳ። 13 አሲ ኡባይ ይንታን ታ ሱንꬃይ ግሾስ እጾዳ፥ ዝን ዉርስꬂ ሄሎዳይስ ጋርዤዛይ አቶዳ። *

የሩሳላመል ሄሎድ ኢታ መቶ

(ማቶ. 24:15-28፤ ሉቃ. 21:20-24)

14 «ዝን ꬋብስዛ ቱና ኦሶ ኤቆዳይስ ቤዞዋ አቆ ኤቄዝን ይ በአዳ።» የይ ዋጉስዛኮ ናባብዛይ አካኮ! «ይሁዳ ቢታ የዝታይ የ ዎደ አምባ ጉየ ቆስንቶ። * 15 ኬꬃል የዝ አꬃይካ ፐትባዝ ኤኮዳይስ፥ ፋ ካራ ገልፐ። * 16 ጋደ ኦꬆል የዛይ ፋ አፍላ ኤኮዳይስ ጉየ ማቅፐ። 17 የ ዎደ ዎደꬅ ማችታይስኔ ꬋንꬅዛ ማችታ ኡንታን አየ። 18 ዝን Ꮊይ ኡቢታይ ሀኖዳር ዎዳይ ባርጎ ማቃማይ ጋርክ፥ ጾስ ዎሶይታ። 19 አብስ ጊኮ፥ ጾሲ አላመ መꬌዝ ዎደፕ አይኪ፥ Ꮊኖ ሄሎዳይስ ሀንበኤካ መቶ ቲናፐካ ሀናም መቶ አሳል አፋ የ ዎደ ሀኖዳ። * 20 ጎዳይ የ ጋላስታይ ታይባ ሃትꬆዛኮ፥ አስ ግዝ ኦንካ አታሚ። ዝን ኤ ፋ ዶሬዝ አሳይ ግሾስ የ ጋላስታይ ታይባ ቃንꬅሴዛ።

21 «የ ዎደ ኦንካ ይንታን፥ ‹Ꮊያ ቦኦይታ፥ ክርስቶሳ Ꮊይዳ የዛ ዎይ ክርስቶሳ ሰንዳይዳ የዛ› ዬግኮ፥ የያ አማንፓተ። 22 ዎርዶ ክርስቶስታይራኔ ዎርዶ ናብታይ ደንዲ ኡንትስ ዳንዳእንትኮ፥ ሀራ አቶዝን ጾሳይ ማራጼዝታካ ባልꬆዳይስ ማላኔ ማላባዝ ቤዞዳ። 23 ዝን ይ ናግንቶይታ፤ ታ ይንትስ ኡባ ባዝ ቲናቲ ኦዴዛ።

ክርስቶሳ ናምእንꬆ ይእꬅ

(ማቶ. 24:29-31፤ ሉቃ. 21:25-28)

24 «ዝን የ ዎደ የ ዋያይፕ ጉየ፥

« ‹አዋ ꬉሞዳ፤

አግና ፋ ፎአ ካዮዳ፤ *

25 ጾልንትታይ ሳሎፕ ጉፎዳ፤

ማ ሳሎ የዝ ዎልቅታይካ ኤንኦዳ።›*

26 የ ዎደ አስ ናአይ፥ ኣꬎ ዎልቃራኔ ቦንቾራ ሻራ ጋንጨር የኦዳር ኡባይ በአዳ። * 27 የ ዎደ ኤ ኪታንችታ ኪቶዳ፤ ኡንትካ ኦይዲ ጎንተ Ꮊንጊ ሳአ ጋጻፕ ሳሎ ጋጻ ሄሎዳይስ፥ ጾሲ ዶሬዝ አስታ ሺሾዳ።

ላይꬃይ ሄሌዛና ኤርስዛ ባላሰ ምꬃቶ

(ማቶ. 24:32-35፤ ሉቃ. 21:29-33)

28 «ኣዝሶ ባላሰ ምꬃፕ አካኮይታ፤ ባላሳታ ፉርጮዳራኔ እ ሀያይ ብልእꬅ አይክኮ ቦነ ኡኬዛና ይ ኤርዛ። 29 የይ ጋርከካ፥ ይ የ ኡባ ባዝ ሀንዛና ብእኮ ዎዳይ ኡኪ ፐንገ ሄሌዛና ኤሮይታ። 30 ታ ይንትስ ቱሮ ኦድዛ፤ Ꮊ ኡባባዛይ ሀኖድ ጋꬆ Ꮊ የለትꬅ ኡቢታይ ኣꬋሚ። 31 ሳሎኔ ሳአ ኣꬎዳ፥ ዝን ታ ቃላይ ኡባራካ ኣꬋሚ።

ጎዳይ የኦድ ጋላሳኔ ሳተ ኦንካ ኤሮያ

(ማቶ. 24:36-44)

32 «ዝን የ ጋላሳኔ የ ሳታ አዳይ ኣዳፕ አትን ሀራ አቶዝን ሳሎ የዝ ኪታንችታ ማቅን ዎይ ናአ ማቅን ኦንካ ኤርዛይ ባያ። * 33 የ ጋላሳይ አይደ ማቆዳዛኮ ይ ኤሮዋ ግሾስ ናግንቶይታ፥ ምንጎይታኔ ዎሶይታ። 34 ታ ይእꬃይ ፋ ካራ አሺ፥ ኦገ Ꮊንግዛ አꬃይ ጋርከ። አꬃይ ፋ አይልታ ኦማር ኦማር ኦꬆ አይꬂ ኡንትስ ፋ ኦሳይስ ማዉተ እንጌዛ፤ ማ ናግዛናካ ሚንꬂ ናጎድ ጋርክ ኪቴዛ። *

35 «የይ ግሾስ፥ ሚንጎይታ። አብስ ጊኮ፥ ካራ አዳይ ኦማꬅ ማቆ ዎይ ግዲ ብላሄ ማቆ ዎይ ሹጉላ ኡፎ ማቆ ዎይ ዎንትማꬄ ማቆ አይደ የኦዳዛኮ፥ ይ ኤሮያ። 36 ይ አካኬካዝን ኤ ይኢ ይንታን ይ ገንቲ የዝን ደንጋማይ ጋርክ ሚንጎይታ። 37 ታ ይንትስ ኦድዛን ጋርክ አስ ኡባስ፤ ሚንጎይታ» ዬጌዛ።

14

ክርስቶሳል አፋ ቶቤዛ

(ማቶ. 26:1-5፤ ሉቃ. 22:1-2፤ ዋን. 11:45-53)

1 ፓዝቃ ባለ ቦንችዛ ጋላስኔ ቦራ ባለ ቦንችዛ ጋላስ ሄሎዳይስ ናምኢ ጋላሲ አቴዛ። ቄሰ ሀላቅታይኔ ህገ አስታማርታይ ጩቦትꬃር የሱሳና አይኪ ዎꬍዛ ኦገ ኮይዛ። * 2 «አሳይ ካች ከሳማይ ጋርክ ፓዝቃ ቦንችዝ ጋላስ ኦꬃሚ» ዬጌዛ።

የሱሳና ሽቶ ትዤዝ አስቶ

(ማቶ. 26:6-13፤ ዋን. 12:1-8)

3 የሱሳ ብታና ካታማ ቦርቆንቶ ሀርገር የዝ ስሞና ካራ ስብረል አፋ በቴዝን፥ ፐቲ አስታ አልባስጽሮሳ ግንትዝ ብልጋጸ ኩንꬅ ናርዶሰ ግንትዝ ጋመ አልኦ ሽቶ ኤኪ የኤዛ። የ ብልጋጻቶ መንꬂ ሽታ የሱሳ ኦማይል ሁልኤዛ። ** 4 የ አቃይድ የዝ አሳይፕ ፐታይ ፐታይ ካጭንቲ፥ «Ꮊ ሽታይ ጨር ኢትዛይ አብሶ? 5 Ꮊ ሽታና ሀይꬒ ጼት ድናረ ጋተ ከሶዳያ † ባይዚ፥ ሚሻ ማንቅታይስ እማዳይስ ዳንዳእንትዛዝን» ዬጊ ፋ ጋንጨር ዎላ ኦድንቴዛ። ዬዚ፥ የ አስቶ ቦሬዛ።

6 ዝን የሱሳ «Ꮊ አስቶ አሾይታ፤ እዞ አብስ ዋይꬄ? እዛ ታስ ሎኦ ባዝ ኦꬄዛ። 7 ማንቅታይ ኡባ ዎደ ይንታር የዛ። ይ ኮዤዝ ጋላስ አይደካ ኡንታን ማዶዳይስ ዳንዳእዛ፥ ዝን ታ ኡባ ዎደ ይንታር የዛሚ። * 8 እዛ ፓስ ዳንዳእንቴዛይ ጋርክ ኦꬄዛ፤ ማ ታና ሞጎስ ጊግሶዳይስ ቲናቲ ሽቶ ትዤዛ። 9 ታ ይንትስ ቱሮ ኦድዛ፤ ሳአ ኡባይል ዎንግለ ኦድንትዛ አባ ማቅኮካ፥ አሳይ እዞ ሀሳዮዳይ ጋርክ Ꮊ እዛ ኦꬄዛይ ኦድንቶዳ» ዬጌዛ።

ይሁዳ የሱሳና ኣꬂ እማዳይስ ቶቤዛ

(ማቶ. 26:14-16፤ ሉቃ. 22:3-6)

10 ታጶ ናምኢ ታማርታይፕ ፐታይ አስቆሮቶ ይሁዳ ግንትንትዛይ የሱሳና ቄሰ ሀላቅታይስ ኣꬂ እማዳይስ ኡንትኮ Ꮊንጌዛ። 11 ኡ የያ ስኢ ኡፋይቲ፥ «ኑ ኔስ ሚሸ እማዳ» ዬጌዝ ግሾስ፤ ይሁዳ የሱሳና ኣꬂ እንጎዳይስ ጊጋ ጋላስ ኮዬዛ።

የሱሳ ፋ ታማርታይራ ፓዝቃ ሜዛ

(ማቶ. 26:17-25፤ ሉቃ. 22:7-14፥ 21-23፤ ዋን. 13:21-30)

12 ቦራ ባለ ቦንችንትዛይፕ ቲና ጋላስ፥ ፓዝቃ ካꬃ ማዳይስ ዱር ሹክዛ ጋላስ የሱሳ ታማርታይ ኤዝኮ፥ «ፓዝቃ ቦንችዛ ጋላስ ነ ማድ ካꬃ ኑ ኣይድ Ꮊንጊ ማኮ?» ግ ኦይጬዛ።

13 የሱሳ ፋ ታማርታይፕ ናምእታ Ꮊይ ጋርክ ዬጊ ኪቴዛ፦ «ካታማ Ꮊንጎይታ፤ ይ Ꮊማዳር፥ ኦታር ሃꬅ ቶኬዝ ፐቲ አꬃይ ይንታን ሄሎዳ፤ ኤዛ ካሎይታ። 14 ኤ Ꮊንጊ ገልዛ ኬꬃቲ ጎዳይኮ፥ ‹አስታማራይ ኔኮ፥ ታኒ ታ ታማርታይር ፓዝቃ ማዳይስ እማꬅ ኬꬂ አባ የኔ? ዬጌዛ› ዬጎይታ። 15 ካራ ጎዳይ ይንታን ፖቄል አፋ ሂጽንቲ ጊጊ የዝ ዳልገ ክፍለ ቤዞዳ፤ የ አቃይድ ማኮይታ» ዬጌዛ።

16 የ ታማርታይ ከዚ፥ ካታማ Ꮊንጌዛ፤ የሱሳ ኡንትስ ኦዴዛይ ጋርክ ደንጊ፥ ፓዝቃ ካꬃ ማኬዛ።

17 ሳአ ኦማꬆዳር የሱሳ ታጶ ናምኢ ታማርታይር የ አቃ Ꮊንጌዛ። 18 ኡ በቲ ካꬃ ማዳር፥ የሱሳ ኡንትኮ፥ «ታ ይንትስ ቱሮ ኦድዛ፤ ይንታፕ ፐታይ ታር ሚዛይ፥ ታና ኣꬂ እማዳ» ዬጌዛ። *

19 ኤ ታማርታይ ዳጋሚ፥ ፋ ኦማስ ኦማስ፥ «ቱማ ታናሻ?» ዬጊ ኤዛ ኦይጬዛ።

20 የሱሳ ማሂ፥ «የ አꬃይ ይ ታጶ ናምእታይፕ ፐታ፤ ኤ ታር ዎላ ፍልኦ ጋንጨ ኩሸ ዳክዛያ። 21 አስ ናአይ፥ ጌሻ ማጻፋይድ Ꮊይቆዳ ጌዛይ ጋርክ Ꮊይቆዳ፥ ዝን አስ ናአ፥ ኣꬂ እንግዛ አꬃ ኤዛ አየ። የ አꬃይ የልንተካ አቴዛኮ ኤስ ሎኦዝን» ዬጌዛ።

ጎዳይ ካሆ

(ማቶ. 26:26-30፤ ሉቃ. 22:14-20፤ 1ቆሮ. 11:23-25)

22 ኡ ማዳር፥ የሱሳ ቦራ ኤኪ፥ ጾስ ጋላቴዛ፤ የ ቦራ ባጺ፥ ፋ ታማርታይስ እንግታር፥ «Ꮊሽተ፥ Ꮊይ ታ አሾ» ዬጌዛ።

23 ጹአ ደንꬂ፥ ጾስ ጋላቲ፥ ኡንትስ እንግን ኡቢታይካ የ ጹአይፕ ኡዤዛ። 24 የሱሳ፥ «Ꮊይ ጋመ አሳይስ ጎግዝ ኦሮꬅ ጫቆ ታ ሱꬂ። 25 ታ ይንትስ ቱሮ ኦድዛ፤ ታኒ ጾስ ካተትꬃ ኦሮꬅ ዎይነ ኡዦድ ጋላሳይ ሄሎድ ጋꬆ ማቂ Ꮊ ዎይናይፕ ኡዣሚ» ዬጌዛ።

26 ማዝሙረ የጼዛይፕ ጉየ ደብረ ዛይተ አምባል አፋ ከዜዝ።

ጵጽሮሳ ካዶዳና የሱሳ ቲናቲ ኦዴዛ

(ማቶ. 26:31-35፤ ሉቃ. 22:31-34፤ ዋን. 13:36-38)

27 የሱሳ ኡንትኮ፥ «ይ ኡቢታይ ታና ኦሊ አሺ ላሲ ꬋቦዳ፤

« ‹ጾሲ ሄንግዛና ሾጮዳ፥

ዱርታይ ኡባይ ላልንቶዳ› ዬግንቲ ጻፍንቴዛይ ጋርከ።

ዬጌዛ።* 28 ዝን ታ Ꮊይቆፕ ደንዴዛይፕ ጉየ ይንታፕ ቲናቲ ጋልላ ኣꬎዳ» ዬጌዛ። *

29 ጵጽሮሳ ማሂ፥ «ኡ ኡቢታይ ነና ኦሊ አሽኮካ፥ ታ ነና አሻሚ» ዬጌዛ።

30 የሱሳ ጵጽሮሳኮ፥ «ታ ኔስ ቱሮ ኦድዛ፤ Ꮊይኖ ቃማ ሹጉላ ናምኢ ቶክ ኡኮዳይፕ ቲና ነ ታና ሀይꬒ ቶኬ ካዶዳ» ዬጌዛ።

31 ዝን ጵጽሮሳ ቲናሳይፕ ሚንꬂ፥ «ታ ሀራ አቶዝን፥ ኔር ዎላ Ꮊይቅዛኮካ፥ ነና ካዳሚ» ዬጌዛ። Ꮊንክታይ ኡቢታይካ የይ ጋርክ ጌዛ።

የሱሳ ጌተሰማነ ከዚ ዎሴዛ

(ማቶ. 26:36-46፤ ሉቃ. 22:39-46)

32 የሱሳ ፋ ታማርታይር ጌተሰማነ ግንትዝ አቆ Ꮊንጊ፤ ፋ ታማርታይኮ፥ «ታ ጾሳ ዎሲ ማቆድ ጋꬆ ይ Ꮊይዳ በቶይታ» ዬጌዛ።

33 የሱሳ ጵጽሮሳ፥ ያይቆባራኔ ዋንሳ ፓር ኤኪ ቅቴዛ፤ ዋይንቴዛኔ ኡንእንቴዛ። 34 ማ ኡንትኮ፥ «ታ ሸምፓታ Ꮊይቆድ ጋꬆ አዛኔዛ፥ Ꮊይዳ ጋምኦይታኔ፤ ሚንጎይታ» ዬጌዛ።

35 ጽቃ ቲና ሺቂ፥ ሳአ ጹጉኒ፥ ዳንዳእንትዛ ባዝ ማቅኮ፥ Ꮊ ዋየ ሳታይ ፓፕ ኣꬎዳይ ጋርክ፥ ጾስ ዎሴዛ። 36 ማ፥ «አቦ፥‡ አባቦ፥ ኡባ ባዝ ኔስ ዳንዳእንትዛ፥ Ꮊ ዋየ ጹአ ታፕ ሃሶባ። ዝን ነ ሸነ ሀኖፕ አትን ታ ሸነ ሀንፔ» ዬጌዛ።

37 የሱሳ ማቂ ይኢ፥ ኡ ገንቴዝን ደንጊ፥ ጵጽሮሳኮ፥ «ስሞና፥ ገንቴኔ? ሀራ አቶ ነ ፐቲ ሳተካ ባርኪ ናጎዳይስ ዳንዳኤካሳ? 38 ፓጨ ጋንጨ ይ ገላማይ ጋርክ ባርኪ ናጎይታኔ ጾሳ ሚንጊ ዎሶይታ። አያናይ፥ ጊግንቴዝን አሻይ ዳቡራ» ዬጌዛ።

39 ማካ Ꮊንጊ ቲናሳይ ጋርክ ጾሳ ዎሴዛ። 40 Ꮊተካ ኤ ጉየ ማቂ ኡንትኮ የኦዳር ገንቴዝን ደንጌዛ። ኡ አፋ ገንታ ጎዚ ጋዴዝ ግሾስ ኤዝኮ አብ ማሆዳዛኮካ ኤረካያ።

41 ሃይꬒንꬆ ኡንትኮ ይኢ፥ «Ꮊኖ ሄሎዳይስካ ገንታላኔ ሸምፖል የኔ? ይኬ፥ ግዶዳ፤ ሳታት ሄሌዛ፤ ቦኦይታ! አስ ናአይ፥ ናጋራንቾ አሳይስ ኣꬊ እንግንቶድ ዎዳይ ሄሌዛ። 42 ይኬ ደንዶይታ የꬎይታ፤ ቦኦይታ፥ ታና ኣꬂ እንግዛ አꬃይ ሄሌዛ» ዬጌዛ።

የሱሳ ፋ ሞርክታይ ኩሸ ኣꬂ እንግንቴዛ

(ማቶ. 26:47-56፤ ሉቃ. 22:47-53፤ ዋን. 18:3-12)

43 የሱሳ የያ ሀጋ ኦዶዳር፥ ኤ ታጶ ናምኢ ታማርታይፕ ፐታይ፥ ይሁዳ፥ ኤልሲ ሄሌዛ። ማ ቄሰ ሀላቅታይ፥ ህገ አስታማርታይኔ ጭምታይ ኪትን፥ ማሻኔ ጉፈ አይኬዝ ጋመ አሳይ ኤዛር ዎላ የኤዛ። 44 የሱሳና ኣꬂ እንጎዳይ የ ጋመ አሳይስ፥ «ታ ዬርዛይ ኤዛ፤ ኤዛ አይኪ፥ ሎእꬂ ናጊ፥ ኤኪ ካንጎይታ» ዬጊ ማላ ኦዲ ጋዴዛ።

45 ይሁዳ ሄሌዛን ጋርክ የሱሳኮ ሺቂ፥ «አስታማራዮ» ዬጊ የሱሳ ዬሬዛ። 46 የ ጋመ አሳይ የሱሳና አይኬዛ። 47 ኤ ታማርታይፕ ፐታይ ፋ ማሻ ሾዲ ቄሰ ሀላቃይ አይላ ሾጪ፥ ኤ ሀይቶ ቃꬊ ኦሌዛ።

48 የሱሳ ማሂ፥ አሳይኮ፥ «ይ ታና ፓኖ አይክዛይ ጋርክ አይኮዳይስ ማሻኔ ጉፈ አይኪ የኤኔ? 49 ታ ጾስ ካራ ጋንጨ ታማርስታር፥ ጋላስ ጋላስ ይንታር የዝን ታና አይከካዛር፥ ጌሻ ማጻፋይ ጌዛይ ፖልንቶዳይስ ቤዝዛ» ዬጌዛ። *

50 ኤ ታማርታይ ኡቢታይ ኤዛ ኦሊ አሺ ላሲ ꬋቤዛ።

51 ላጻና ኣዳ ማኤዝ ፐቲ የላጋ አꬃይ የሱሳ ካሎ አይኬዛ። 52 ዝን የ አꬃይ ላጻና ኦሊ አሺ፥ ጺራ ካሎ ላሲ ꬋቤዛ።

የሱሳና ፕርደ ሻንጎ ቲና ካንጌዛ

(ማቶ. 26:57-68፤ ሉቃ. 22:54-55፥ 63-71፤ ዋን. 18:13-14፥ 19-24)

53 አሳይ የሱሳ ቄሰ ሀላቃይ ካራ ካንጌዛ። ኤዛይድ ቄሰ ሀላቅታይ፥ ጭምታይኔ ህገ አስታማርታይ ሺቂ የዛ። 54 ጵጽሮሳ ቄሰ ሀላቃይ ዛባ ሄሎዳይስ ሃኮር ኤዛ ካሊ Ꮊንጊ ኤዛይድ ናግዝታይር በቲ ታማ ካዥዛ።

55 ቄሰ ሀላቅታይኔ ፕርደ ሻንግታይ ኡቢታይ የሱሳ ዎꬎዳይስ ኤዛል አፋ ማርካ ኮዬዛ፥ ዝን አብካ ደንገካያ። 56 ጋመ አሳይ ኤዛል አፋ ዎርዶ ማርካቴዛ፥ ዝን ኡ ማርክተꬃይ ፐቲ ቃላ ባያ።

57-58 ፐቲ ፐቲ አስታይ ደንዲ ኤቂ የሱሳል አፋ፥ «ኤ፥ ‹ታኒ አሲ ኬጼዝ Ꮊ ጾሳ ኬꬅ ላሊ፥ አሲ ኩሸ ኬጽንተካ ሀራ ጾስ ኬꬅ ሀይꬒ ጋላሳ ጋንጨ ኬጾድ› ጎዳር ኑ ስኤዛ» ዬጊ ዎርዶ ማርካቴዛ። * 59 ማቆዝን፥ ኡ ማርከትꬃይ ፐቶ ባያ።

60 ቄሰ ሀላቃይ አስ ኡቢታይ ቲናይድ ደንዲ ኤቂ፥ «Ꮊይታይ ነና ሞትዛ ሞታይስ ነ ማህዝባዝ ባሳ?» ዬጊ የሱሳና ኦይጬዛ። 61 ዝን የሱሳ ስኤ ጌዛ፤ አብካ ማሄካያ። ቄሰ ሀላቃይ፥ «አንጅንቴዝ ጾስ ናአይ፥ ክርስቶሳ ነናኔ?» ዬጊ ማሂ ኦይጬዛ።

62 የሱሳ ማሂ፥ «ኤ ታና፥ ይ አስ ናአይ፥ ዎልቃማ ጾሳፕ ኡሻች ባጋር በቴዝንኔ ሳሎ ሻራር የኦዳር በአዳ» ዬጌዛ። *

63 ቄሰ ሀላቃይ ሸነር ፋ አፍላ ፔꬊ፥ «ኑና ሀራ አብ ማርካ ኮሼ? 64 ይ ኤ ጫሻ ስኤዛ፤ ይንትስ አብ ኣዜ?» ዬጌዛ። ኡንቲ ኡቢታይ፥ «ኤ Ꮊይቆዳይስ ቤዝዛ» ዬጊ ኤዛል አፋ ፕርዴዛ። *

65 ኡንታፕ ፐታይ ፐታይ ኤዛል አፋ ጩቲ ኤ አፋ ጎሊ ዡልትታር፥ «ነና Ꮊꬌዛይ ኦኖ? አን ኑስ ኦዶባ!» ዬጌዛ። ናግዝታይ ኤዛ ጋራፍታር ኤኪ Ꮊንጌዛ።

ጵጽሮሳ የሱሳና ካዴዝ

(ማቶ. 26:69-75፤ ሉቃ. 22:56-62፤ ዋን. 18:15-18፥ 25-27)

66 ጵጽሮሳ ቄሰ ሀላቃይ ዛባይድ ዬክ ባጋር የዝን፥ ቄሰ ሀላቃይ ጋꬊንድታይፕ ፐታት እዘ የኤዛ። 67 ጵጽሮሳ ታማ ካዦዳር እዛ ዳኪ ብኢ፥ «ኔካ ናዝረተ የሱሳር የዛ ባይ» ዬጌዛ።

68 ዝን ጵጽሮሳ፥ «ነ ግዛይ አብዛኮ ታ ኤሮያ፥ ታስ አካክንቶያ» ዬጊ ካዴዛ። ዬጊ ማቂ ኤ ባለ ከዜዛን ጋርክ ሹጉላ ኡኬዛ §።

69 የ ጋꬊንዳታ ጵጽሮሳ ብኢ፥ እ ላንቀ ኤቄዝ አስታይኮ፥ «Ꮊ አꬃይካ ኡንታር የዛ» ግ ማሂ ኦዴዛ። 70 ዝን ጵጽሮሳ ማካ ካዴዛ።

ጽቃ ጋምኦዳር፥ ላንቀ ኤቄዝ አስታይ ማካ ጵጽሮሳኮ፥ «ነ ጋልላ ቢታ አስ ማቄዝ ግሾስ ቱማ ኡንታር የዛ» ዬጌዛ።

71 ዝን ጵጽሮሳ፥ «ታ ይ ግዝ አꬃ ኤሮያ!» ዬጊ ፋና ባድꬅኔ ጫቆ አይኬዛ።

72 እዝር ሹጉላ ናምእንꬆ ኡኬዛ። ጵጽሮሳ የሱሳ ኤዝኮ፥ «ነ ሹጉላ ናምኢ ቶክ ኡኮዳይፕ ቲና ሀይꬒ ቶክ ታና ካዶዳ» ኤዝኮ ጌዛይ ኤልቂ ግን ዬኬዛ።

15

የሱሳና ጵላጾሳኮ ካንጌዛ

(ማቶ. 27:1-2፥ 11-14፤ ሉቃ. 23:1-5፤ ዋን. 18:28-38)

1 ዎንት ጉር ኤልሲ ቄሰ ሀላቅታይ፥ ጭምታይ፥ ህገ አስታማርታይኔ ፕርደ ሻንጎ ኡቢታይ ሺቂ ቶቤዛ። ኡ የሱሳና አጪ ካንጊ ጵላጾሳስ ኣꬂ እንጌዛ።

2 ጵላጾሳ ኤዝኮ፥ «ነ አይሁድታይስ ካቶ?» ዬጊ ኦይጬዛ።

የሱሳ ማሂ፥ «ነ ጌዛ» ዬጌዛ።

3 ቄሰ ሀላቅታይ የሱሳና ጋመ ባዛ ሞቴዛ። 4 ዝን ጵላጾሳ ማሂ የሱሳኮ፥ «ኔስ ማህዝባዝ ባሳ? ኡ ኔል አፋ አብ ጋርክ ሞቶ ክእዛኮ በአሞ?» ዬጌዛ።

5 ዝን የሱሳ ሀራ ባዝ ማሃም እጽን፥ ጵላጾሳ ማላባዝ ጌዛ።

የሱሳና Ꮊይቆ ግ ፕርዴዛ

(ማቶ. 27:15-26፤ ሉቃ. 23:13-25፤ ዋን. 18:39-40፤ 19:1-16)

6 ጵላጾሳስ ፓዝቃ ባለ ቦንችዛ ጋላስ አስታይ ኮይዝ ፐቲ አꬃ አቻፕ ብልእዝ ዎጋ የዛ። 7 የ ዎደ ፐቲ ባእርባና ግዝ አꬃይ ዳፋ ከሲ ሸምፖ ዎꬌዝ አስታይር ዎላ አች ካራ የዛ። 8 ጋመ አስታይ ጵላጾሳክ ይኢ ካሴሳይ ጋርክ ኦꬆድ ጋርክ ኤዛ ኦይጬዛ። 9 ጵላጾሳ አሳና ማሂ፥ «ታ ይንትስ አይሁድታይ ካታ ብልኦዳና ኮይኔ?» ዬጊ ኦይጬዛ። 10 Ꮊ ኤ ጌዛይ፥ ቄሰ ሀላቅታይ የሱሳ ቅናተ ኣꬂ እንጌዛና ኤርዝ ግሾሲ።

11 ዝን ቄሰ ሀላቅታይ ባእርባና ብሎዳይ ጋርክ፥ የ ሺቄዝ አስታይ ጵላጾሳ ዎሶዳይ ጋርክ አስታ ደንꬅꬄዛ። 12 ጵላጾሳ ማሂ፥ «የዝን፥ ይ አይሁደ ካተ ግዛና ዋይሳዳይ ጋርክ ኮዬ?» ዬጌዛ።

13 አስታይ ጵላጾሳል አፋ ኡኪ፥ «ማዝቃለል አፋ ኤዛ ሶቶባ» ዬጌዛ።

14 ጵላጾሳ አሳይኮ፥ «አብሶ? ኤ አብ ኢታ ባዝ ኦꬄኔ?» ዬጌዛ።

ዝን አሳይ ቲናሳይፕ ጉጂ ኡኪ፥ «ማዝቃለል አፋ ኤዛ ሶቶባ» ዬጌዛ።

15 ጵላጾሳ አሳ ኡፋይሶዳይስ ኮዪ፥ ባእርባና አሳይስ ብልኤዛ፤ የይፕ የሱሳና አላንጊ፥ ማዝቃለል አፋ ሶቶዳይ ጋርክ ኣꬂ እንጌዛ።

ዎታዳርታይ የሱሳና ቶቼዛ

(ማቶ. 27:27-31፤ ዋን. 19:2-3)

16 የይፕ ጉየ፥ ዎታዳርታይ የሱሳ ፕራይቶራ ግንትዝ ዎታዳርታይ ዛባ ኤኪ ካንጊ፥ ሀራ ዎታዳርታ ኡባ ጼግሴዛ። 17 ማ ዞቆ አፍላ ኤዛ ማእሴዛ፤ አንጉꬅ ዛዉደ ኮቺ፥ ኤ ኦማይድ ጋዴዛ። 18 የይፕ ጉየ፥ ኤዝኮ፥ «አይሁድታይ ካታዮ ሳሮ» ዬጊ፥ ኤስ ኩሸ ደንꬄዛ። 19 ኤ ኦማይድ ጉፈር ሾጬዛ፤ ማ ኤዛል አፋ ጩቴዛ፤ ጹጉኒ ኤስ ጎይኔዛ። 20 ኤዛ ለቄዛይፕ ጉየ ዞቆ አፍላ ኤፕ ቃሪ ኤኪ፥ ኤ አፍላ ኤዛ ማእስ ማዝቃለል አፋ ኤዛ ሶቶዳይስ ኤኪ ካንጌዛ።

የሱሳና ሶቴዛ

(ማቶ. 27:32-44፤ ሉቃ. 23:26-43፤ ዋን. 19:17-27)

21 ኡ Ꮊንግታር፥ ኢስክንድረራኔ ሩፎሳ ኣዳ፥ ስሞና ግዝ ቀረና ጋደ አስ፥ ጋጻረፕ ካታማ ይእዛና ሄሊ፥ የሱሳ ማዝቃላና ዎልቃንꬂ ቶሴዛ። * 22 ዬዚ ጎልጎታ ግዝ አቆ የሱሳ ካንጌዛ። «ጎልጎታ» ጉሳይ «ኦማ ኦታ» ጉሲ። 23 ካርበ ግዝ ꬋለር ዋላክንቴዝ ዎይነ ኡዦ ግ ኤስ እንጌዛ። ዝን ኤ ኡዣም እጼዛ። 24 ኡ ማዝቃለል አፋ ኤዛ ሶቴዛይፕ ጉየ ኦና አቢ ሄሎዳዛኮ ግ ኤ አፍላይል ዎላ እጻ ኦሊ ሻግንቲ ኤኬዛ።

25 ኡ ማዝቃለል አፋ ኤዛ ሶቶዳር ዎንታፕ ሀይꬒ ሳተ። 26 ኡንቲ፥ «አይሁድታይ ካታ» ዬጊ ኤዛ ሞትዛ ጹፈ ጻፊ ጋዴዛ። 27 የሱሳር ናምኢ ፓንታ ፐታ ኤዝፕ ኡሻች ባጋር Ꮊንካ ኤዝፕ ሀድርስ ባጋር ማዝቃለል አፋ ሶቴዛ። 28 ጌሻ ማጻፈ፥ «ኢታ ባዝ ኦꬄዝ አስታይር ኤ ታይብንቴዛ» ዬግንቴዛይ ፖልንቴዛ። *

29 ኦገር ኣꬊዝ አሳይ የሱሳ ቶቺ፥ ፋ ኦማ ኤንእሲ ጫዤዛ፤ «የዝን! ጾስ ካራ ላሊ ሀይꬒ ጋላሳ ጋንጨ ኬጽዛዮ፥ * 30 አን ማዝቃላይፕ ሱለ ዎꬊ ነና አሾባ» ዬጌዛ።

31 የይ ጋርከካ፥ ቄሰ ሀላቅታይ ህገ ታማርስዝታይር ዎላ የሱሳ ቶቺ «Ꮊንክታ አሼዛ፥ ዝን ፋና አሾዳይስ ዳንዳኦያ፤ 32 ኑ ብኢ አማኖድ ጋርክ ክርስቶሳ፥ ኤ እስሬለ ካትዛኮ፥ አን ማዝቃላይፕ Ꮊት ዎꬎ» ዬጌዛ። ማ ሀራ አቶዝን፥ ኤዛር ማዝቃለል አፋ ሶትንቴዝታይካ ኤዛ ቶቼዛ።

የሱሳ Ꮊይቆ

(ማቶ. 27:45-56፤ ሉቃ. 23:44-49፤ ዋን. 19:28-30)

33 ኡሱፑን ሳተፕ አይኪ፥ ኡዱፉን ሳተ ሄሎዳይስ ቢታ ኡባይ ꬉሜዛ። 34 ኡዱፉን ሳተል የሱሳ ፋ ቃላ ꬎቅ ኡዲ፥ «ኤሎሄ፥ ኤሎሄ፥ ላማ ሳባቅታኒ?» ዬጊ ኡኬዛ። የያ ጉሳይ፥ «ታ ጾሳዮ፥ ታ ጾሳዮ፥ ታና አብስ አሼነ?» ጉሲ። *

35 ያ አቃይድ ኤቄዝ አሳይፕ ፐታይ ፐታይ የያ ስኢ፥ «ዬዛኮ፥ ኤላሳ ጼግዛ» ዬጌዛ። 36 የ አሳይፕ ፐታይ ላሲ፥ ዛንዛር ጫላ ዎይነ ኩንꬅ፤ ጉፈ ጼራል ጋዲ፥ «ናጎይታ፤ ኤላሳ ማዝቃላይፕ ኤዛ ዎꬆዳይስ የኦዳዛኮ አን ዎላ በአዳ» ዬጊ የሱሳ ዶናይኮ ኡሾዳይስ ሺሼዛ። *

37 የሱሳ ፋ ቃላ ꬎቅ ኡዲ ኡኪ፥ Ꮊይቄዛ።

38 ጾስ ካራ ሶትንቴዝ ማጋራዣይ ኣፋፕ ሳአ ሄሎዳይስ፥ ናምኢ ከዚ ፐርእንቲ ዎꬌዛ።* 39 ማዝቃላይፕ ቲና ባጋር ኤዛይድ ኤቄዝ ፐቲ ማቶ ሀላቃይ፥ የሱሳ ዋይዚ Ꮊይቄዛኮ ብኢ «Ꮊ አꬃይ ቱማ ጾስ ናአ» ዬጌዛ።

40 ያ ሃኮር ኤቂ ብእዛ ማችታይ የዛ። ኡ ጋንጨ ማግዴላ ማይራማ፥ ጌዶ ናአ ያይቆባስኔ ዮሳ እንዳት ማይራምራኔ ሳሎምራ የዛ። 41 የ ማች አስታይ የሱሳ ጋልላ ቢታ የዝ ዎደ ኤዛ ካለዝታኔ ኤዛ ሞኬዝታ። ማ የሱሳር ዎላ የሩሳላመ Ꮊንጌዝ ሀራ ጋመ ማች አስታይ ኤዛይድ የዛ። *

የሱሳ ሞግንቴዛ

(ማቶ. 27:57-61፤ ሉቃ. 23:50-56፤ ዋን. 19:38-42)

42-43 ሳአይ ኦማርሴዝ ግሾስ ሺቄዝ አሳይ ጋንጨ ቦንችንቴዝ አይሁደ ሻንግታይፕ ፐታይ፥ ዮሴፋ ግዝ አꬃይ፥ ጾስ ካተትꬃይ የኦዳ ጊታር የዛይ፥ አርማታሳ ካታማ አሳይ የኤዛ። ዎንትꬃ ማላ ዎንትዛ ጋላስ ማቄዝ ግሾ ዮሴፋ ሚንጊ ጵላጾሳክ Ꮊንጊ፥ የሱሳ አሃ ኤኮዳይስ ዎሴዛ። 44 ጵላጾሳካ የሱሳ Ꮊይቃ ስኢ ማላባዝ ጌዛ፤ ማቶ ሀላቃ ጼጊ፥ «ኤ Ꮊይቂ ጋምኤነኔ?» ዬጊ ኦይጬዛ። 45 ጵላጾሳ የሱሳ Ꮊይቃ ማቶ ሀላቃይፕ ስኢ ኤ አሃ ዮሴፋስ እንጌዛ። 46 ዮሴፋ ሞጎ አፍላ ዎንጊ፤ የሱሳ አሃ ማዝቃላይፕ ዎꬂ፥ አፍላር ጻጺ፥ ዛላፕ ዎጭንቴዝ ዱፎ ጋንጨ ሞጌዛ። ማ የ ዱፋይ ዶናይድ ዳማ ሹች ጎልእሲ ጋዴዛ። 47 ማግዴላ ማይራምራ ዮሳ እንዳት ማይራምራ የሱሳ አሃ ኡንቲ አባ ጋድዛኮ ብእዛ።

16

የሱሳ Ꮊይቆፕ ደንዴዛ

(ማቶ. 28:1-8፤ ሉቃ. 24:1-12፤ ዋን. 20:1-10)

1 ማላ ጋላሳይ ኣꬌዛይፕ ጉየ ማግዴላወ ማይራሞ፥ ያይቆባ እንዳት ማይራማኔ ሳሎመ Ꮊንጊ፥ የሱሳ አሃ ትዦዳይስ ሽቶ ዎንጌዛ። 2 ዎጋ ጋላስ ጉራ ዠርክዠርኮ ጻልቀ ከሳዳር፥ ዱፎ Ꮊንጌዛ። 3 ኡ ፋ ጋንጨ ፐታቲ ፐታትራ፥ «ዱፋይ ዶናፕ ኑስ ሹቻ ኦኖ ጎልእሲ ሃሶዳይ?» ዬጊ ዎላ ኦድንቴዛ።

4 ኡ በአዳር የ ዳም አቴዝ ሹቻይ ጎልአልኢ ሀልኤዛና በኤዛ። 5 የሱሳ ሞግንቴዝ ዱፋይ ጋንጨ ገሎዳር ፐቲ የላጋ አꬃይ ቦꬅ አፍላ ማኢ፥ ኡሻች ባጋር በቴዛና ብኢ ዳጋሜዛ።

6 ዝን ኤ ኡንትኮ፥ «ዳጋምፓተ፤ ማዝቃለል አፋ ሶትንቴዝ፥ ናዝረተ የሱሳ ይ ኮይዛና ታ ኤርዛ። ኤ Ꮊይድ ባያ፥ Ꮊይቆፕ ደንዴዛ። ኡ ኤዛ ሞጌዝ አቃ Ꮊያ ቦኦይታ። 7 Ꮊት Ꮊንጊ የሱሳ ታማርታይስኔ ጵጽሮሳስ፥ ‹የሱሳ ይንታፕ ቲናቲ ጋልላ ኣꬍዛ። ኤ ይንትስ ኦዴዛይ ጋርክ ይ ኤዛ ኤዛይድ በአዳ› ዬጊ ኦዶይታ» ዬጌዛ። *

8 ማችታይ ያሻር ኩኩርታር ዱፋይፕ ከዚ ላሲ ቅቴዛ። ማ ኡ ያሽቴዝ ግሾስ የያ ኦስካ አብካ ኦደካያ። *

የሱሳ ማግዴላ ማይራምስ በንቴዛ

(ማቶ. 28:9-10፤ ዋን. 20:11-18)

9 የሱሳ Ꮊይቆፕ ደንዴዛይፕ ጉየ ዎጋ ጋላስ ጉራ፥ ላፑን ቱና አያንታ እዝፕ ኤ ከሴዝ ማግዴላ ማይራምስ ቲናቲ በንቴዛ። 10 እዛ Ꮊንጊ ቲና ኤዛር የዝታይስ፥ ኡ አዛንታራኔ ዬክታር የዝን ኦዴዛ። 11 ዝን የሱሳ ፓꬅ የዛናኔ እዝስ በንቴዛና ኡ ስኤዝ ዎደ እዛ ግዛ አማነካያ።

የሱሳ ፋ ናምኢ ታማርታይስ በንቴዛ

(ሉቃ. 24:13-35)

12 የይፕ ጉየ፥ ኡንታፕ ናምእታይ ካታማፕ ከዚ Ꮊማዳር፥ ኦገላ የሱሳ ቲናሳይፕ ዱማቲ ኡንትስ በንቴዛ። 13 ኡ ጉየ ማቂ፥ ሀራ አሳይስ ኦዴዛ፥ ዝን ሀራ አሳይካ ኡ ኦዳ ቱማ ጌካያ።

የሱሳ ፋ ታጶ ፐቲ ታማርታይስ በንቴዛ

(ማቶ. 28:16-20፤ ሉቃ. 24:36-49፤ ዋን. 20:19-23፤ ሀዋ. ኦ. 1:6-8)

14 ጉየፕ ታጶ ፐቲ ኤ ታማርታይ ካꬃ ማዳር፥ የሱሳ ኡንትስ በንቴዛ። ኡንትስ አማኖ ባዛይ ግሾኔ Ꮊይቆፕ ኤ ደንዴዛና በኤዝ አሳይ ኦድን ኡ አማናም እጼዛይስ ኤ ኡንታን ቦሬዛ።

15 ኤ ኡንትኮ፥ «ቢታ ኡባይል Ꮊንጊ አስ ኡባይስ ዎንግለ ኦዶይታ። * 16 አማኔዛይኔ ጻማቅንቴዛይ አቶዳ፥ ዝን አማነካዛይ ፕርድንቶዳ። 17 አማንዝታይስ Ꮊ ማላትታይ እንግንቶዳ። ኡ ታ ሱንꬃይር ቱና አያንታ ከሶዳ፥ ኦሮꬅ ዶና ናሾዳ። 18 ኡ ሾሽ አይክኮ ዎይ ዎꬍዛ ባዝ ኡዥኮካ ኡንታን ቆሃሚ። ማ ኡ ፋ ኩሸ ሀርግንቴዝታይል አፋ ጋዲ ኡንታን ፓꬆዳ» ዬጌዛ።

የሱሳ ፑደ ደንዲ ሳሎ ከዜዝ

(ሉቃ. 24:50-53፤ ሀዋ. ኦ. 1:9-11)

19 ጎዳ የሱሳ ታማርታይራ ናሼዛይፕ ጉየ ፑደ ደንዲ ሳሎ ከዜዝ፤ ጾሳፕ ኡሻች ባጋር በቴዛ። * 20 ኤ ታማርታይ Ꮊንጌዝ አቆ ኡባይድ ቃላ ኦዴዛ። ጎዳይካ ኡንታር ዎላ ኦꬅዛ። ኡ ኦድዛ ቃላይ ቱማ ማቄዛ ጾሳይ ኡንትስ እንግዛ ማላይር ፋ ቃላ ሚንꬄዛ።

* 1:2 ሚል. 3:1

* 1:3 ኢሳ. 40:3

* 1:6 2ካት. 1:8

* 1:11 መ. 22:2፤ ማዝ. 2:7፤ ኢሳ. 42:1፤ ማቶ. 3:17፤ 12:18፤ ማር. 9:7፤ ሉቃ. 3:22

* 1:15 ማቶ. 3:2

* 1:22 ማቶ. 7:28

* 1:39 ማቶ. 4:23፤ 9:35

* 1:44 ለዊ. 14:1

* 2:25 1ሳም. 21:1-6

* 2:26 ለዊ. 24:9

* 3:9 ማር. 4:1፤ ሉቃ. 5:1-3

* 3:14 ሀዋረ፦ ሀዋረ ጉሳይ ኪትንቴዝ አስ ጉሲ።

* 3:22 ማቶ. 9:34፤ 10:25

* 3:29 ሉቃ. 12:10

* 4:1 ሉቃ. 5:1

* 4:12 ኢሳ. 6:9

* 4:21 ማቶ. 5:15፤ ሉቃ. 11:33

* 4:22 ማቶ. 10:26፤ ሉቃ. 12:2

* 4:25 ማቶ. 13:12፤ 25:29፤ ሉቃ. 19:26

* 4:29 ኢዩ. 3:13

* 6:4 ዋን. 4:43

* 6:8 ሉቃ. 10:4-11

* 6:11 ሀዋ. ኦ. 13:51

* 6:13 ያይ. 5:14

* 6:15 ማቶ. 16:14፤ ማር. 8:28፤ ሉቃ. 9:19

* 6:18 ሉቃ. 3:19-20

* 6:34 ታይ. 27:17፤ 1ካት. 22:17፤ ኢዝቀ. 34:5፤ ማቶ. 9:36

* 7:6 ኢሳ. 29:13

* 7:10 ከስ 20:12፤ ታይ. 5:16፤ ከስ 21:17፤ ለዊ. 20:9

* 8:11 ማቶ. 12:38፤ ሉቃ. 11:16

* 8:12 ማቶ. 12:39፤ ሉቃ. 11:29

* 8:15 ሉቃ. 12:1

* 8:18 ኤርም. 5:21፤ ኢዝቀ. 12:2፤ ማር. 4:12

* 8:28 ማር. 6:14

* 8:34 ማቶ. 10:38፤ ሉቃ. 14:27

* 8:35 ማቶ. 10:39፤ ሉቃ. 17:33፤ ዋን. 12:25

* 9:2 2ጵጽ. 1:17-18

* 9:8 ማቶ. 3:17፤ ማር. 1:11፤ ሉቃ. 3:22

* 9:11 ሚል. 4:5፤ ማቶ. 11:14

* 9:34 ሉቃ. 22:24

* 9:35 ማቶ. 20:26

* 9:37 ማቶ. 10:40፤ ሉቃ. 10:16፤ ዋን. 13:20

* 9:40 ማቶ. 12:30፤ ሉቃ. 11:23

* 9:41 ማቶ. 10:42

* 9:44 ማቶ. 5:30

* 9:47 ማቶ. 5:29

* 9:48 ኢሳ. 66:24

* 9:50 ማቶ. 5:13፤ ሉቃ. 14:34

* 10:4 ታይ. 24:1

* 10:6 መ. 1:27፤ 5:1

* 10:7 መ. 2:24

* 10:11 ማቶ. 5:32፤ 1ቆሮ. 7:10-11

* 10:15 ማቶ. 18:3

* 10:19 ከስ 20:12-16፤ ታይ. 5:16-20

* 10:31 ማቶ. 20:16፤ ሉቃ. 13:30

* 10:38 ሉቃ. 12:50

* 10:42 ሉቃ. 22:25-26፤ ማቶ. 23:11፤ ማር. 9:35፤ ሉቃ. 22:26

* 11:9 ማዝ. 118:25

* 11:17 ኢሳ. 56:7፤ ኤርም. 7:11

* 11:23 ማቶ. 17:20፤ 1ቆሮ. 13:2

* 12:1 ኢሳ. 5:1

* 12:10-11 ማዝ. 118:22-23

* 12:18 ሀዋ. ኦ. 23:8

* 12:19 ታይ. 25:5

* 12:26 ከስ 3:6

* 12:28 ሉቃ. 10:25-28

* 12:29 ታይ. 6:4-5

* 12:31 ለዊ. 19:18

* 12:32 ታይ. 4:35

* 12:33 ሆሳ. 6:6

* 12:34 ሉቃ. 10:25-28

* 12:36 ማዝ. 110:1

* 13:9 ማቶ. 10:17-20፤ ሉቃ. 12:11-12

* 13:13 ማቶ. 10:22

* 13:14 ዳነ. 9:27፤ 11:31፤ 12:11

* 13:15 ሉቃ. 17:31

* 13:19 ዳነ. 12:1፤ ዋን. ቆን. 7:14

* 13:24 ኢሳ. 13:10፤ ኤርም. 2:10

* 13:25 ኢሳ. 34:4፤ ኢዩ. 2:10፤ ዋን. ቆን. 6:13

* 13:26 ዳነ. 7:13፤ ዋን. ቆን. 1:7

* 13:32 ማቶ. 24:36

* 13:34 ሉቃ. 12:36

* 14:1 ከስ 12:1

* 14:3 አልበስጽሮሰ አልኦ ሹች ኮች

* 14:3 ሉቃ. 7:37

† 14:5 ሀይꬒ ጼት ድናረ፦ ፐቲ አስስ ላይꬃር ጭግንትዛ ሎኦ ዳሞዘፕ ኣꬎ ማቅዝ ሚሸ።

* 14:7 ታይ. 15:11

* 14:18 ማዝ. 41:9

* 14:27 ታይ. 13:7

* 14:28 ማቶ. 28:16

‡ 14:36 አባ፦ ጉሳይ አርማይኬ ዶናር ታ አዳዮ ጉሲ

* 14:49 ሉቃ. 19:47፤ 21:37

* 14:57-58 ዋን. 2:19

* 14:62 ዳነ. 7:13

* 14:64 ለዊ. 24:15

§ 14:68 ፐቲ ፐቲ ማጻፈ ሹጉላ ኡኬዛ ግዛይ ባያ

* 15:21 ኦሮ. 16:13

* 15:28 ኢሳ። 53:12 ብኒ ኩሸር ጻፍንቴዝ ማጻፍታይድ Ꮊ ቁጹራይ ባያ

* 15:29 ማዝ. 22:7፤ 109:25፤ ማር. 14:58፤ ዋን. 2:19

* 15:34 ማዝ. 22:1

* 15:36 ማዝ. 69:21

* 15:38 ከስ 26:31

* 15:41 ሉቃ. 8:2-3

* 16:7 ማቶ. 26:32፤ ማር. 14:28

* 16:8 ፐቲ ፐቲ ብኒ ማጻፍታይ ማርቆሳ ዎንግለ ታይቦ 8ናል አፋ ኤስዛ። ማ ፐቲ ፐቲ ማጻፍታይ ታይቦ 9-20 ሄሎዳይስ የዝ ቆፋና ጉጆያ። ማቆዝን፥ ታይቦ 8 ካል የዛና ጉጅዛ። የይካ [ማችታይ Ꮊንጊ፥ ኪታንቻይ ኦዴዝ ባዝ ኡባ ጵጽሮሳስኔ ኤዛር የዝታይስ ቃንꬃር ኦዴዛ። የይፕ ጉየ፥ የሱሳ ፋ ታማርታ ጌሽኔ መꬍናስ አሽዛ ዎንግለ ኪታ አዋ ከሳፕ አዋ ገሎ ሄሎዳይስ ኪቴዛ]

* 16:15 ሀዋ. ኦ. 1:8

* 16:19 ሀዋ. ኦ. 1:9

ሉቃሳ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

ሉቃሳ ጻፌዝ የሱስ ክርስቶሳ ዎንግለ

ገሎ

የሱሳ ዶሬዝ ታጶ ናምኢ ሀዋርታይ ጋንጨ ሉቃሳ ባያ። ሉቃሳ ዎንግላይ፥ የሱሳ ቲና ናብታይ ዶና የኦዳ ግንትንቲ ኦድንቴዝ፥ እስሬልታይ ካሰፕ ናግታር የዛይ «ክርስቶሳ» ማቄዛኔ አስ ሼሽ ኡባ አሽዛ ማቄዛ ቤዝዛ። ሉቃሳ፥ ፋ ማጻፋይድ የሱሳ፥ «ማንቅታይስ ዎንግለ ሳባኮዳይስ» ፋ አዳይፕ ኪትንቴዛ ማቄዛኔ የ ዎንግላይ አሳይስ የዝ ዱማ ዱማ መቶፕ ከስዛያ ማቄዛና ኦድዛ። ሉቃሳ ዎንግለ ጋንጨ፥ የሱሳ ይእꬅ ባጋ ኦድዝ ቲና ሸምፕታይዳኔ የሱሳ ፉደ ሳሎ ከዜዛያ ኦድዝ ዉርስꬅ ሸምፕታይድ ቆንጨ ኦድንቴዛይ ኡፋይስ ባጋ። የሱሳ ሳሎ ከዜዛይፕ ጉየ አማኖ ዋይዚ ድጬዛኮኔ ዳልጌዛኮ ኦድዛ ታርካ Ꮊ ዎንግለ ጻፋይ ሀዋርታይ ኦꬆ ማጻፋይድ ጻፌዛ።

ኪታንችታይ ማዝሙራይ ባጋ፥ የሱሳ የልንቴዝ ዎደ መሄ ሄንግዝታይ Ꮊንጊ በኤዛና ኦድዛ ታርካይ ባጋ፥ የሱሳ ናአዛር ጾስ ካራ Ꮊንጌዛይ ባጋ፥ ኬሃ ሳማረ አꬃይ ባጋኔ ꬋቢ በንቴዝ ናአይ ባጋ ኦድዛ ታርካይ፥ ሉቃሳ ዎንግለ አዳይድ በንትዝ ታርከ። ሉቃሳ ዎንግላይድ ጋጻፕ ጋጻ ሄሎዳይስ የዝ ዋና ቆፋይ ዎሳ ባጋ፥ ጌሻ አያና ባጋ፥ የሱሳ ኦሶ ጋንጨ ማችታይስ የዝ አቆኔ ጾሲ ናጋራ ማርዛያ ማቀዛያ።

ሉቃሳ ዎንግላይ አይኬዝ ቆፍታ

ገሎ 1:1-4

ጻማቅዛ ዋንሳኔ የሱሳ የልንቶ 1:5—2:52

ጻማቅዛ ዋንሳ ኦሳ 3:1-20

የሱሳ ጻማቅንታኔ ፓጭንታ 3:21—4:13

የሱሳ ጋልላ ኦꬄዝ ኦሶ 4:14—9:50

ጋልላፐ የሩሳላመ ሄሎዳይስ 9:51—19:27

ዉርስꬅ ሳምንታ የሩሳላመ ሄራ 19:28—23:56

Ꮊይቆፕ ደንዶ፥ አስስ በንትꬅኔ ሳሎ ቅቶ 24:1-53

1

1 ቦንቾ ቶፍሎሳ፥ ኑ ጋንጨ ፖልንቴዝ ባዛ ጋምታይ፥ ፓስ ዳንዳእንቴዛይ ጋርክ ጻፌዛ። 2 የ ታርካ ኡ ጻፌዛይ ቲናፕ አይኪ ኣፈ ማርክታይኔ ቃላ ኦዲ ማድዝታይ ኑስ ኦዴዛ። 3 ታካ ታ ባጋር ቲናፕ አካኪ በኤዛይፕ ጉየ የ ታርካይ ሀና ሎእꬂ ኔስ ቶፍሎሳስ ጻፋይ ታስ ሎኦ ማቂ በንቴዛ። 4 የይካ፥ ነ ታማሬዝ ባዛይ ቱማ ማቄዛና ኤርሶዳይሲ።

ጻማቅዛ ዋንሳ የልንቶ

5 ይሁዳ ካት ሄሮዶሳ ዎደ አብያ ባጋፕ ማቄዝ ዛክሬሳ ግዝ አይሁደ ቄሳይ የዛ። ኤ ማቻታካ ኣሮና ሼሽፐ። እ ሱንꬃይካ ኤልሳቤጾ። * 6 ናምአይካ ጎዳይ ዎጋኔ አዛዛ ኡባ ናጊ ቦርሶ ባይꬅ ጾስ ቲና ጽሎትꬃር የዝዛ። 7 ኤልሳቤጻ ꬎንꬅ ማቄዝ ግሾ ኡንትስ ናአ ባያ። ናምአይካ ጭሜዛ።

8 ፐቲ ጋላስ ዛክሬሳ ፋ ታራር ጾስ ቲና ቄሰትꬃ ኦꬅዛ። 9 ቄሰትꬅ ዎጋር ጾስ ካራ ገሊ እጻኔ ጩይሾዳይስ ኤዛ እጻ ሄሌዛ። 10 ኤ እጻኔ ጩይሾዳር አሳይ ባለ ኤቂ ዎስዛ።

11 ጎዳይ ኪታንቻይ ያርሾ ያርሽዛ አቃይፕ ኡሻች ባጋር ኤቂ በንቴዛ። 12 ዛክሬሳ ኪታንቻና ብኢ ዳጋሚ ኢታ ያሽቲ ፖኬዛ። 13 ዝን ኪታንቻይ ኤኮ፥ «ዛክሬሳ ያሽትፐ፤ ነ ዎሳይ ስንቴዛ። ነ ማቻት ኤልሳቤጻ ꬊራꬅ ናአ የሎዳ፥ ኤ ሱንꬃካ ነ ዋንሳ ጎዳ። 14 ኤ የልንታይ ኔስ ኡፋይስኔ ጊጋ ማቆዳ፤ ጋምታይ ኤ የልንታይድ ኡፋይቶዳ። 15 ጎዳይ ቲና ኤ ኡባይፕ ግታ ማቆዳ፤ ዎይነ ኡሺ ማቅን ሀራ ማꬅስዝ ኡሺ ኡዣሚ። ፋ እንዳት ኡሎ የዛር ጌሻ አያናር ኩሞዳ። * 16 እስሬለ አስታይፕ ጋምታ ኡ ጎዳ ጾሳይኮ ማሆዳ። 17 አድታይ ዎዝና ናእታይኮ ማሆዳ፥ ኪትንቶዝታ ጽልታይ ኤጨትꬃይኮ ማሆዳይ ጋርክ፥ ጎዳይስ ቤዝዛ አሳ ጊግሶዳይስ ኤላሳ አያናራኔ ዎልቃር ጎዳይ ቲናር Ꮊማዳ» ዬጌዛ። *

18 ዛክሬሳ ኪታንቻይኮ፥ «ታ የያ አባር ኤሮዴ? ታራኔ ታ ማቻትር ጭሜዛ» ዬጌዛ።

19 ኪታንቻይ ማሂ፥ «ታ ጾስ ቲና ኤቅዛ ጋብሬለ። Ꮊ ምሽራቻ ኔስ ኦዶዳይስ ጾሳፕ ኪትንቴዛ። * 20 ይኬ፥ ዎዳይ ሄልን ፖልንትዛ ታ ቃላ ነ አማናም እጼዝ ግሾ Ꮊይ ፖልንቶድ ሄሎዳይስ ነ ሙመ ማቆዳ፥ ኦድንቶዳይስካ ዳንዳኣሚ» ዬጌዛ።

21 የ ዎደ ዛክሬሳ ጾስ ካራ ገሊ ጋምኤዝ ግሾ አብ ሀኔዛኮ ግ አሳይ ባለ ናግታር ጋምኤዛ። 22 ኤ ባለ ከዚ ኡንታር ናሾዳይስ ዳንዳኤካያ። ኩሸር ማሊ ቤዞፐ አትን ኦድንቶዳይስ ዳንዳኦዛና ብኢ አቡካ በኤዛይ ጋርክ ቆፔዛ።

23 ዛክሬሳ ያርሾ ዎዳ ዉርሲ ፋ ካራ ማቄዛ። 24 የይፐ ጉየ፥ ኤ ማቻት ኤልሳቤጻ ዎደጼዛ። እችን አግና ሙመ ኬꬃፕ ከዘካዛር ጋምኤዛ። 25 እዛ፥ «ጎዳይ ፋ ማሮትꬃይር ታ ቦርንታ አሳይ ጋንጨፕ ቃሮዳይስ ኮዪ Ꮊያ ኦꬄዛ» ዬጌዛ።

የሱሳ የልንታይ ቲናቲ ኦድንቴዛ

26 ኤልሳቤጻ ዎደጽን ኡሱፑንꬆ አግናር፥ ጾሲ ኪታንቻ ጋብሬለና ጋልላ ቢታ የዝ ናዝረተ ካታማ ኪቴዛ። 27 ኤዚ ዉድርትኮ ዳዉተ ሼሻፕ ማቄዝ ዮሴፋ ግዝ አꬃይስ ኡሽንቴዝ ማይራምኮ ኪትንቴዛ። * 28 ኪታንቻይ እዝኮ Ꮊንጊ፥ «ኣꬎ ኬሃትꬃር ኩሜዛኔ፥ ሳሮ ኔስ ማቆ፥ ጾስ ኔር የዛ» ዬጌዛ።

29 ማይራማ ኤ ኦዳይድ ኢታ ዳጋሚ፥ «Ꮊይ ዋፋ ሳሮꬆ» ግ ቆፔዛ። 30 ኪታንቻይ ማሂ፥ «ማይራመ፥ ያሽትፐ፤ ነ ጾስ ቲና ሳባ ደንጌዛ። 31 ይኬ ነ ዎደጾዳ ꬊራꬅ ናአ የሎዳ፥ ኤ ሱንꬃካ የሱሳ ግ ሱንꬆዳ።* 32 ኤ ግታ ማቆዳ፥ ኡባይፕ ኣꬎ ጾስ ናአ ግንትንቲ ጼግንቶዳ። ጾሳይ ኤ አዳይ ዳዉተ ዙፋና ኤስ እንጎዳ። * 33 ኤ ያይቆባ ሼሻል አፋ መꬍናስ ካዉቶዳ፤ ኤ ካተትꬃይስ ዛዋ ባያ» ዬጌዛ።

34 ማይራማ ኪታንቻይኮ፥ «ታ ꬊራꬅ ኤሮያ የይ ዋይዚ ሀኖዳይስ ዳንዳኤ?» ዬጌዛ።

35 ኪታንቻይ ማሂ፥ «ጌሻ አያና ኔል አፋ ዎꬎዳ፥ ኡባፕ ኣꬎ ጾስ ዎልቃይ ኔል አፋ ኩያቶዳ። የይ ግሾ፥ የልንትዛ ናአይ ጌሻ፥ ጾስ ናአካ ግንትንቶዳ። 36 ይኬ፥ ነ ዳባት ኤልሳቤጻ ፋ ጭማትꬅ ላይꬃር ꬊራꬅ ናአ ዎደጼዛ። እዛ ꬎንꬅ ግንትንቴዛኖ፥ ዝን Ꮊተ ኡሱፑንꬃ አግና አይኬዛ። 37 ጾሳ ጋምዝባዝ ባያ»* ዬጌዛ።

38 ማይራማ፥ «ዬዛኮ፥ ታስ ጎዳይ አይላትስ፥ ነ ቃላይ ጋርክ ሀኖ» ዬጌዛ። የይፐ ጉየ፥ ኪታንቻይ ኢፐ ሻክንቴዛ። 39 ማይራማ የ ሳምንታተ ደንዲ ይሁዳ ቢታ የዝ ፐቲ ገዘ ካታማ Ꮊንጌዛ። 40 ዛክሬሳ ካራ ገሊ ኤልሳቤጾ ሳሮꬄዛ። 41 ኤልሳቤጻ ማይራሚ ሳሮꬃ ስኤዛን ጋርክ እኡሎ የዝ ናአይ ኡፋይሳር ዶንጌዛ። ኤልሳቤጻ ጌሻ አያናር ኩሚ፥ 42 ፋ ቃላ ꬎቅ ኡዲ፥ «ኔኒ ማችታይ ጋንጨፐ አንጅንቴዛኖ፥ ነ ዎደጼዝ ናአይካ አንጅንቴዛያ። 43 ሀኖ ዝን፥ ታ ጎዳይ እንዳቴ፥ ነ ታኮ የኦዳይስ ታ ኦኖ? 44 ዬዛኮ ነ ሳሮꬃ ታ ስእን ታ ኡሎ የዝ ናአይ ኡፋይሳር ዶንጌዛ። 45 ጎዳይ ፖሎድ ግ እንጌዝ ቃላ አማኔዛና፥ እዛ አንጅቴዛኖ» ዬጌዛ።

ማይራሚ ጋላታ ማዝሙረ

46 ማይራማ Ꮊይ ጋርክ ዬጌዛ፦

«ታ ሸምፓታ ጎዳ ቦንቼዛ፥ *

47 ታ አያናይ ታ ꬋለ ጾሳይል ኡፋይትዛ።

48 ኤ ፋ አይላቲ ካዉሻትꬃ በኤዛ።

Ꮊይኖፐ አይኪ የለትꬅ ኡባይ ታና አንጅቴዛኖ ጎዳ። *

49 ዎልቃማ ማቄዝ ኤ፥ ታስ ዳማባዝ ኦꬄዛ።

ኤ ሱንꬃይካ ጌሻ።

50 ኤዛ ቦንችዝታይል አፋ፥

ኤ ማሮትꬃይ መꬊናፕ መꬍና ሄሎዳይስ የዝዛ።

51 ፋ ሚንꬅ ቀሳይር ፋ ዎልቃ ቤዜዛ፥

ፋ ዎዝናር ኡትርትዝታ ላሌዛ።

52 ዎልቃንꬅዛ ካትታ ኡ ዙፋናይፕ ዎꬍሴዛ፤

ፋና ቶቼዝታ ꬎቅ ኡዴዛ። *

53 ናይንቴዝታ ሎኦ ባዛር ምሼዛ፥

ዱርታ ካሎ ኩሸ ዳኬዛ።

54 ፋ ማሮትꬃ ቆፒ፥

ፋ አይላ እስሬለ ማዴዛ።

55 የይካ ኑ አድታይስ ኦዴዝ ቃላ፥

አፍራመስኔ ኤ ሼሻይስ ጌዛና መꬍናስ ፖሎዳይሲ»*

ዬጌዛ።

56 ማይራማ ኤልሳቤጽ ላንቀ ሀይꬒ አግና ጋምኢ ፋ ካራ ማቄዛ።

ጻማቅዛ ዋንሳ የልንቶ

57 ኤልሳቤጽስ የሎ ቃማይ ሄልን ꬊራꬅ ናአ የሌዛ። 58 እ ሾርታይኔ እ ዳብታይ ጎዳይ ጋመ ማሮትꬅ ኦꬄዛና ስኢ፥ እዝር ዎላ ኡፋይቴዛ። 59 ሆስፑንꬃ ጋላስ ዱደ ናአና ዶካሎዳይስ የኤዛ። ናአና አዳይ ሱንꬃይር ዛክሬሳ ግ ጼጎዳይስ ኮዬዛ። * 60 ዝን እንዳት፥ «የይ ሀነና ዋንሳ ጊንትንቶዳይስ ቤዝዛ» ዬጌዛ። 61 ኡንትካ፥ «ነ ዳብታይፕ Ꮊ ሱንꬃይር ጼግንቴዛይ ኦንካ ባያ» ዬጌዛ። 62 ኤ አዳይ ኦና ግ ሱንꬅ ጋዶዳዛኮ ኤሮዳይስ ኮዢ ኤዛ ማላር ኦይጬዛ። 63 ኤ ጻፍዛ ባዝ ኦይጪ ኤኪ፥ «ኤ ሱንꬃይ ዋንሳ» ግ ጻፌዛ። ኡባይ ኤ ጻፈዛና ብኢ ማላባዝ ጌዛ።

64 እዝር ዛክሬሳ እራንꬃይ ብልንቴዛ፥ ጾስ ጋላትታር ኦድንቶ አይኬዛ። 65 ሾርታይ ኡቢታይ ያሻር ኩሜዛ። Ꮊ ሀኔዝባዛይ ꬎቅ ጌዝ ይሁዳ ጋደ ኡባይድ ኦድንቴዛ። 66 የያ ስኤዝ ኡባይ፥ «Ꮊ ናአይ አብ ሀኖደሻ» ግ ዎል ጋንጨ ኦድንቴዛ። ጎዳይ ኩሻይ ኤዛር የዛ።

ዛክሬሳ ትንቢተ

67 ዋንሳ አዳይ ዛክሬሳ ጌሻ አያናር ኩሚ Ꮊይ ጋርክ ዬጊ ትንቢተ ኦዴዛ።

68 «እስሬለ ጎዳይ ጾሳይ ጋላትንቶ፥

ይኢ ፋ አሳ ዎዜዛ።

69 ፋ አይላይ ዳዉተ ካራ

አቶትꬅ ካጨ ደንꬄዛ።

70 የይካ ብኒ ዎደ ጌሻ ናብታይ ዶናይድ ኦድንቴዛይ ጋርክ፥

71 ኤዚ ኑና ኑ ሞርክታይፐኔ

ኑር ኤቅንትዛ ኡቢታይ ኩሸፐ አሾዳ።

72 የያ ኤ ኦꬄዛይ ኑ አድታይስ ፋ ማሮትꬅ ቤዞዳይስኔ፥

ፋ ጌሻ ጫቃ ናጎዳይስ።

73 ኑ አዳ አፍራመስ ጫቄዝ

ጫቃ ቆፖዳይስኔ፥

74 ኑ ሞርክታይ ኩሸፕ ከሲ፥

ያሻ ባይꬅ ኤዝስ ኦꬆዳይ ጋርከሲ።

75 ኑ ላይꬅ ኡባይድ ጌሸትꬃራኔ ጽሎትꬃር

ፋ ቲና ኑና ኤሶዳይሲ።

76 ማ ታ ናአዮ፥ ነ ኡባፕ ኣꬎ ጾስ ናበ ግንትንቶዳ። *

ጎዳይስ ኦገ ሎይꬆዳይስ ነ ኤ ቲና Ꮊማዳ።

77 ኡንቲ አቶትꬅ ኤረትꬅ ደማዳና፥ ኡ ናጋራይ አቶ ግንትንትን፥

ነ ጎዳይ ዎያይስ ኦዶዳ።

78 ኑ ጾሳይ ፋ ኬሃ ማሮትꬃይር

ዎንታ ጻልቀ ኑስ ሳሎፕ ከሶዳ።

79 የይካ ꬉማ ጋንጨኔ፥

Ꮊይቆ ኩያ ኦሞ የዝታይስ ፖእሶዳይስ፥

ኑ ቶካካ ሳሮ ኦገኮ ማሆዳ»

ዬጌዛ።*

80 ናአይካ ድጬዛ፥ አያናራካ ሚንጌዛ፥ እስሬለ አሳይስ በንቶድ ጋꬆ ሊዦ ደምባ የዜዛ።

2

የሱስ ክርስቶሳ የልንቶ

(ማቶ. 1:18-25)

1 የ ዎደ ኦሮመ ቢታ የዝ አስ ኡቢታይ ታይብንቶድ ጋርከኔ ሱንꬃይ ጻፍንቶድ ጋርክ ካት አዉግስጾሳ አዛዜዛ። 2 የይካ ቀረኖሳ ሶረ ቢታ አቅስዛ ዎደ ሀኔዝ ቲና ዎያ ታይባ። 3 የይ ግሾስ፥ ፐቲ ፐቲ አሲ ፋ ሱንꬅ ጻፍሶዳይስ ፋ የልንቴዝ ቢታ Ꮊንጌዛ።

4 ዮሴፋካ ዳዉተ ካራፐኔ ኮቻፕ ማቄዝ ግሾስ ጋልላ ናዝረተ ካታማፕ ደንዲ ዳዉተ ካታማ ግንትዝ ቤተለመ Ꮊንጌዛ። 5 ኤ ኦይጪ ጋዴዝ ዎልቃ ኢታ፥ ማይራምር ዎላ ጻፍንቶዳይስ Ꮊንጌዛ። 6 ኡንትካ ኤዛይድ የዝን ኢስ የሎ ዎደ ሄሌዛ። 7 ፋ ባይራ ናአ የሌዛ። ቃንጾራ ጻጺ እማꬂ አቅዛ አቆ አቆ ꬋቤዝ ግሾስ መሄ ጋላ ሙዝዝ ጎና ጋንጨ ዎይꬄዛ።

መሄ ሄንግዝታኔ ኪታንችታ

(ማቶ. 1:18-25)

8 የ ጋዳይድ ቃማ ዉደ ሄንግታር ቃኤል አቅዝ መሄ ሄንግዝታይ የዛ። 9 ጎዳ ኪታንቻይ ይኢ ኡንትስ በንቴዛ። ጎዳይ ቦንቾ ፖአይ ኡ ላንቃይር ፖኤዛ፤ ኡንትካ ዎልቃማ ያሻ ያሽቴዛ። 10 ኪታንቻይ ኡንትኮ፥ «ያሽትፓተ! ይኬ አስ ኡባይስ ማቅዝ ግታ ኡፋይሳ ምሽራቾ ታ ኤኪ የኤዛ። 11 የይካ፥ ዳዉተ ካታማ አሽዛይ ይንትስ Ꮊይኖ የልንቴዛ። ኤ ጎዳ ክርስቶሳ። 12 የይስካ ማላይ Ꮊያ። ጽቃ ናአይ ቃንጾር ጻጽንቲ ጎና ጋንጨ ዎይኤዛና ይ ደማዳ» ዬጌዛ።

13 ቆፐካዝን ጋመ ሳሎ ኪታንችታይ ኪታንቻይር ዎላ በንቲ፥ ጾሳ ጋላትታር፥

14 «ቦንቾ ጾስስ ꬎቀ ሳሎ፥

ሳሮ ቢታል አፋ ጾሲ ቃꬍዛ አሳይስ ማቆ» ዬጌዛ።

15 ኪታንችታይ ኡንታፕ ሻክንቲ ሳሎ ከዜዛይፕ ጉየ መሄ ሄንግዝታይ፥ «አን ጎዳይ ኑስ ቆንጭሴዝ ባዛኔ ሀኔዝ ባዛ በአዳይስ ቤተለመ ዎላ Ꮊማዳ» ዬጌዛ።

16 ኡንትካ ኤልሲ Ꮊንጌዛ። ማይራሞ፥ ዮሴፋ፥ የይፐ ጽቃ ናአይ ጎና ጋንጨ ዎይኤዛ ደንጌዛ። 17 ብኢ ማቂ ናአይ ባጋ ኡንትስ ኦድንቴዛና የ አቃይድ የዝ አሳይስ ጌሺ ኦዴዛ። 18 የያ ስኤዝ ኡባይ መሄ ሄንግዝታይ ኦዴዝ ኦዳ ማላባዝ ጌዛ። 19 ማይራማ ሀኔዝባዛ ኡባ ፋ ዎዝናር ቆፕታር የዛ። 20 መሄ ሄንግዝታይ ኡንትስ ኦድንቴዛይ ጋርክ ሀንን በኤዛ። የይ ግሾ፥ ኡ ፋ ስኤዝ ባዝስኔ በኤዝ ባዝ ኡባይስ ጾሳ ቦንችታራኔ ጋላትታር ማቄዛ።

የሱሳና ጾስ ካራ ካንጌዛ

21 ሆስፑንꬃ ጋላስ፥ ዶካልንቶዳይስ ቃማ ሄልን፥ ኤዛ ዎደጾዳይፕ ቲና ኪታንቻይ ጋዴዝ ሱንꬃይር የሱሳ ግንቴዛ። * 22 ሙሰ ህጋይ ጋርክ ኡንቲ ሻግሸ ዎደ ፖልንቴዛይፕ ጉየ ዮሰፋራኔ ማይራምር ናአ ፋ ጎዳይስ እማዳይስ የሩሳላመ Ꮊንጌዛ። * 23 የይካ፥ ጎዳይ ህጋይድ፥ «ꬊራꬅ ማቄዝ ባይራ ናአ ኡባይ ጎዳይስ ሻክንቴዛ ማቆ» ዬግንቲ ጻፍንቴዛይ ፖሎዳይሲ። * 24 ማ ጎዳይ ህጋይድ፥ ናምኢ ሄሮ ዎይ ሆሌ ጌዛይ ጋርክ ያርሾዳይስ ካንጌዛ። 25 የ ዎደ ጌሽኔ አማኖር ሚንꬅ ማቄዝ ስሞና ግንትንትዝ አꬃይ የሩሳላመ የዛ። ኤ እስሬልታይ አቶትꬅ ናግታር የዛ። ጌሻ ኣያናይካ ኤዛል አፋ የዛ። 26 ማ ጾሲ ዶሬዝ ክርስቶሳ በኤካዛር Ꮊይቃማና ጌሻ አያናይ ኤስ ቤዝን ኤሪ የዛ። 27 ኤዛ የ ጋላስ አያና ካልꬅን ጾስ ካራ Ꮊንጌዛ። አዳይራኔ እንዳትራ ዎጋ ፖሎዳይስ ናአና ኤኪ ገሌዝ ዎደ 28 ስሞና ሞኪ ኤኪ ናአና እድንጊ፥ ጾሳ ጋላትታር።

29 «ጎዳዮ ነ ታስ ገሌዝ ቃላይ ጋርክ፥

Ꮊተ ነ አይላ ሳሮ ሞይዞባ።

30 ታ ኣፋይ አስ ኡባይ ቲና ነ ጊግሴዝ፥

31 ነ አቶትꬃ በኤዛ።

32 የይካ አይሁደ ባ አስ ኡባይስ፥

ጾስ ቱማትꬅ ቤዝዛ ፖኦ፥

ነ አሳይስ እስራኤልታይስካ ቦንቾ»

ዬጌዛ።*

33 ዮሰፋራኔ ማይራምራ ኤ ባጋ ኦድንቴዛና ማላባዝ ጌዛ። 34 ስሞና ኡንታን አንጄዛ። እንዳትኮ ማይራምኮ፥ «እስሬለ የዝ ጋምታይስ ኡ ፖክꬃይስኔ ደንዳይስ ጾሳፕ ዶርንቴዛ። ማ እጽዝታይስ ማላ ማቃዳ 35 ነ ሸምፓይራካ አዛኖ ማሻ ኣꬎዳ» ይኬ ጋመ አሳይ ዎዛና ጌሜዝ ቆፋይ በንቶዳይ ጋርክ የያ ጌዛ። 36 ማ አሴረ ኮቻፕ ማቄዝ ፋኑኤላ ናአታ ሃና ግንትንትዝ ናባታ የዛ። እዛ ኢታ ጭሜዛ፤ እዛ ፋ አዝናይር ላፑን ላይꬅ በቴዛ። 37 እ አዝናይ Ꮊይቂን ሆስፑን ታማኔ ኦይዲ ላይꬅ ማቆድ ጋꬆ ቃማኔ ጋላስ ፓጨ ባይꬅ ዎሳራኔ ጾማር ጾስ ኬꬃ ኦꬅዛ። 38 እዛ የ ሳታይድ Ꮊንጊ ጾሳ ጋላቴዛ፤ የሩሳላመ ዎዝንታ ናግዛ ኡባይስ ናአይ ባጋ ማርካቴዛ። 39 ዮሰፋራኔ ማይራምራ ጎዳይ ህጋይድ አዛዝንቴዝ ዎጋ ኡብታ ፖሌዛይፕ ጉየ ጋልላ ቢታ የዝ ፋ ካታማ ናዝረተ ማቄዛ። * 40 ናአይ ድጭታራኔ አያናር ምንግታር Ꮊንጌዛ። ኤጨትꬃር ኩሜዛ፤ ጾስ ኣꬎ ኬሄትꬃይ ኤዛል አፋ የዛ።

የሱሳ ጾስ ኬꬃ Ꮊንጌዛ

41 ዮሰፋራኔ ማይራምር ፋዝቃ ባለ ቦንቾዳይስ ላይꬃር ላይꬃር የሩሳላመ Ꮊንግዛ። * 42 የሱሳስ ታጶ ናምኢ ላይꬅ ማቄዝ ዎደ ካሰፕ ኦꬅዛይ ጋርክ ባላ ቦንቾዳይስ Ꮊንጌዛ። 43 ባላ ቦንቼዛይፕ ጉየ ካራ ማቆዳር ናአይ የሱሳ የሩሳላመ አቴዛ። ዝን ዮሰፋራኔ ማይራምር ኤ የሩሳላመ አቴዛና ኤረካያ። 44 ኤ ካራ ማቅዝ አሳይር ዎላ የዛ ኣዝን ኡንቲ ፐቲ ጋላሳ ኦገ Ꮊንጌዛ። ኤ ባዛና ኤሬዛይፕ ጉየ ፋ ዳብታይኔ ፋ ላግታይ ላንቀ ኮዬዛ። 45 ኤ ኤዛይድ ꬋብን ኮይታር ጉየ የሩሳላመ ሄሎዳይስ Ꮊንጌዛ።

46 ሀይꬒ ጋላሳፕ ጉየ ጾስ ኬꬃ አስታማርታይ ጋንጨ በቲ ኡ ኦድዛና ስእታራኔ ኡንታን ኦይጭታር የዝን ደንጌዛ። 47 ኤዛ ስእዝ ኡቢታይ ኤ አካካኔ ኤ ማህዝ ማልሳ ማላባዝ ጌዛ።

48 ካራ አሳይ ኤዛ ደንጌዝ ዎደ Ꮊይ ማላባዝ ጌዛ። ኤ እንዳታካ፥ «ታ ናአዮ፥ አብስ ኑና Ꮊይ ጋርክ ኦꬄኔ? ነ አዳይራኔ ታራ ነና ኮይታር ዳቡሬዛ» ዬጌዛ።

49 የሱሳ ኡንትኮ፥ «ታና አብስ ኮዬ? ታ፥ ታ አዳይ ካራ የዞዳይስ ቤዝዛና ይ ኤሮሳ» ዬጌዛ። 50 ዝን ኤ ኡንትኮ ጌዛና ኡንቲ አካኬካያ።

51 የይፐ ጉየ፥ ኡንታር ዎላ ናዝረተ ካታማ Ꮊንጌዛ። ኡንትስ ኪትንትታር የዜዛ። ኤ እንዳት የ ኡብታ ፋ ዎዛና ጋዲ ናጌዛ። 52 የሱሳ፥ ኤጨትꬃር፥ ኤቃማር፥ ዴቴር ጾስ ቲናኔ አስ ቲና ድጬዛ። *

3

ጻማቅዛ ዋንሳ ስብካተ

(ማቶ. 3:1-12፤ ማር. 1:1-8፤ ዋን. 1:19-28)

1 ካታይ ጽባሮሳ ኦሮመ ቢታል ካዉትን፥ ታጶ እችንꬆ ላይꬃር፥ ጰንጸ ጵላጾሳ ይሁዳ አቅስዛ ላይꬅ ሄሮዶሳ ጋልላ አቅስዛ ላይꬅ ኤ እሻ ፍልጶሳ ኢጹራሳኔ ጽራኮንዶሳ አቅስዛ ዎደ ልሳኖሳ አብላንሳና አቅስዛ ዎደ 2 ሃናራኔ ቃያፋራ ቄሰ ሀላቃ ማቂ የዝን፥ ጾስ ቃላይ ዛክሬሳ ናአ ዋንሳኮ ሊዦ ጋꬋ የኤዛ። 3 ዋንሳ፥ «ይ ናጋራይፕ ማቆይታኔ ጻማቅንቶይታ። ጾሳይ ይ ናጋራ አቶ ጎዳ» ዬጊ ታማርስታር ዮርዳኖሳ ቦርካ ሄራ የዝ ቢታ ኡባ Ꮊንጌዛ። 4 የይካ ናበ ኢስያሳ ፋ ማጻፋይድ፥ *

«ሊዦ ጋꬋ ፋ ቃላ ꬎቅ ኡዲ፥

ኡክዛ አꬃይ ቃላይ፥

‹ጎዳይስ ኦገ ሎእꬆይታ፥

ጎሳካ ፕድ ኡዶይታ።

5 ሎጳ ኡቢታይ ኩሞ፥

አምባይኔ ደራይ ዝቂ ጎ።

ዎቦ ኦጋይ ሉሎ፥

ጊገካ ጎሳይ ቅንጺ ጎ።

6 አሾ ማኤዝ አስ ኡብታይ፥

ጾሲ አሽዛና ቦኦ› »

ግ ጻፍንቴዛይ ሀኔዛ።

7 ዋንሳ፥ ኤ ኩሸ ጻማቅንቶዳይስ የኤዝ ጋመ አሳይኮ፥ «ይንታኖ፥ ሾሽ ናኡንꬆ የኦዳይስ የዝ ቦቻይፕ ቡቶድ ጋርክ ይንታን ዞሬዛይ ኦኖ?* 8 ይኬ፥ ይ ማቅꬃ ቤዝዛ ሎኦ ኦሶ ኦꬆይታ፥ ይ ዎዝናር፥ ‹ኑስ፥ ኑ አዳይ አፍራመ የዛ ግ ጋይርፓተ።› Ꮊና ስኦይታ፥ Ꮊ ሹችታይፕ ጾሳይ አፍራመስ ናአ ከሶዳይስ ዳንዳእዛ። * 9 ዬዛኮ፥ ጋንደ ምንጻይስ ጻጳይድ የዛ። ይኬ፥ ሎኦ ኣፈ ኣፎዋ ምꬅ ኡቢታይ ጋችንቲ ታማ ጋንጨ ዎꬎዳ» ዬጌዛ። *

10 አሳይ፥ «የዝን ኑኒ አብ ኦꬆ?» ዬጊ ኦይጬዛ።

11 ዋንሳ ማሂ፥ «ናምኢ አፍላ የዛ አሲ ባዛይስ እንጎ። ካꬃ የዛይ ባዛይስ ሻጎ» ዬጌዛ።

12 ቃራጸ ጋችስዝታይ ጻማቅንቶዳይስ ይኢ፥ «አስታማራዮ፥ ኑ አብ ኡዶ?» ዬጌዛ። *

13 ኤ ማሂ፥ «ይንታን ኪቴዛንፕ ኣꬂ ኤክፓተ» ዬጌዛ። 14 ማ ዎታዳርታይ ይኢ፥ «ኑ አብ ኡዶ» ዬጊ ኦይጬዛ።

ዋንሳ፥ «ኦባዝካ ዎልቃር ዳፍ ኤክፓተ፥ ኦናካ ዎርዶር ሞትፓተ፥ ይ ዳሞዛይ ይንትስ ግዶዳ» ዬጌዛ።

15 አሳይ ክርስቶሳ ኡፋይሳር ናግታር የዛ ግሾ ዋንሳና፥ «ኤ ክርስቶሳ ማቃደሻ?» ዬጊ ኡ ፋ ዎዝናይድ ቆፕዛ። 16 ዋንሳ ኡብታይስ ማሂ፥ «ታኒ ይንታን ሃꬃር ጻማቅዛ፥ ዝን ታፕ ኣꬊ ዎልቃምዛይ የኦዳ። ታኒ ኤ ጫማይ ዎዶራ ብሎዳይስ ቤዞዋ አሲ። ኤ ይንታን ጌሻ አያናራኔ ታማር ጻማቆዳ። 17 ዉዱማ የዝ ካꬃ ጌሾዳይስ ፕꬃይ ኤ ኩሻይድ የዛ። ጌዤዝ ካꬃ ፋ ሻላይድ ቆሎዳ፤ ቡናና ꬋቦዋ ታማር ጹጎዳ» ዬጌዛ።

18 ማ ዋንሳ አሳ ጋመ ዞረ ዞሪ ዎንግለ * ሳባኬዛ።

19 ዝን ዋንሳ ሄሮዶሳ ፋ እሻይ ማቻት፥ ሄሮድያዳ፥ ኤኬዝ ግሾኔ ሀራ ኢታ ኦስታ ኦꬄዝ ግሾስ ካጬዝ ዎደ * 20 ሄሮዶሳ ካሰሳይል አፋ ሀራ ኢታ ባዝ ኡባ ጉጂ ዋንሳና ዎይነ ገልሴዛ።

የሱሳ ጻማቅንቶ

(ማቶ. 1:1-17፤ 3:13-17፤ ማር. 1:9-11)

21 ዎያይ ኡባይ ጻማቅንቴዛይፕ ጉየ፥ የሱሳካ ማ ጻማቅንቴዛ። ኤ ዎሶዳር ሳሎ ዶይንቴዛ፥ 22 ጌሻ አያናይ ሆለ ጋርከ ማቂ ኤዛል አፋ ዎꬌዛ። ሳሎፕ «ታኒ ቃꬍዛ ናአይ ነና፤ ነ ታና ኡፋይስዛ ዬግዝ» ቃላ የኤዛ። *

የሱሳ የለትꬅ ጹስ

(ማቶ. 1:1-17)

23 የሱሳ ታማርሶ አይኮዳር ኤስ ሀስታም ላይꬅ ዝን፥ አሳይ ኤዛ ዮሴፋ ናአ ግ ቆፔዛ።

ዮሴፋ ኤለ ናአ፥ 24 ኤለ ማተ ናአ፥

ማተ ለወ ናአ፥ ለወ ምልካ ናአ፥

ምልካ ዮና ናአ፥ ዮና ዮሴፋ ናአ፥

25 ዮሴፋ ማታተ ናአ፥ ማታተ አሞጸ ናአ፥

አሞጸ ናሆመ ናአ፥ ናሆመ አስሊመ ናአ፥

አስሊመ ናገ ናአ፥ 26 ናገ ማአተ ናአ፥

ማአተ ማታትየ ናአ፥ ማታትየ ሳማየ ናአ፥

27 ሳማየ ዮሴፋ ናአ፥ ዮሴፋ ዮዳ ናአ፥

ዮዳ ዮናነ ናአ፥ ዮናነ ራሰ ናአ፥

ራሰ ዘሩባበላ ናአ፥ ዘሩባበላ ሳላትያለ ናአ፥

ሳላትያለ ኔራ ናአ፥ 28 ኔራ ምልካ ናአ፥

ምልካ ሃደ ናአ፥ ሃደ ቆሳመ ናአ፥

ቆሳመ ኤልሞዳኔ ናአ፥ ኤልሞዳኔ ኤረ ናአ፥

29 ኤረ ዮሴኤ ናአ፥ ዮሴኤ አላዛራ ናአ፥

አላዛረ ዮራመ ናአ፥ ዮራመ ማጻተ ናአ፥

ማጻተ ለወ ናአ፥ 30 ለወ ስሞነ ናአ፥

ስሞና ይሁዳ ናአ፥ ይሁዳ ዮሴፋ ናአ፥

ዮሴፋ ዮናነ ናአ፥ ዮናነ ኤልያቀመ ናአ፥

31 ኤልያቀመ ማልየ ናአ፥ ማልየ ማይናነ ናአ፥

ማይናነ ማጻተ ናአ፥ ማጻተ ናታነ ናአ፥

ናታነ ዳዉተ ናአ፥ 32 ዳዉተ ኢሳየ ናአ፥

ኢሳየ ኢዮቤደ ናአ፥ ኢዮቤደ ቦኤዛ ናአ፥

ቦኤዛ ሳልሞና ናአ፥ ሳልሞና ናአሶና ናአ፥

33 ናአሶና አምናዳባ ናአ፥ አምናዳባ ራመ ናአ፥ ራመ አርና ናአ፥

አርነ አስሮመ ናአ፥ 34 አስሮመ ፓረሰ ናአ፥

ፓረሰ ይሁዳ ናአ፥

ይሁዳ ያይቆባ ናአ፥

ያይቆባ እሳቃ ናአ፥ ይሳቃ አፍራመ ናአ፥

አፍራመ ታር ናአ፥ 35 ታር ናኮረ ናአ፥

ናኮረ ሳሩገ ናአ፥ ሳሩገ ረሁ ናአ፥

ረሁ ፋላቃ ናአ፥ ፋላቃ ኤቤራ ናአ፥

ኤቤሮ ሴላ ናአ፥ 36 ሴላ ቃይናመ ናአ፥

ቃይናመ አርፋክሳዳ ናአ፥ አርፋክሳደ ሴመ ናአ፥

ሴመ ኖሄ ናአ፥ ኖሄ ላመ ናአ፥

37 ላመሄ ማቱሳላ ናአ፥ ማቱሳላ እኖኬ ናአ፥

ሄኖኬ ያረደ ናአ፥ ያረደ ማላልኤላ ናአ፥

ማላልኤላ ቃይናነ ናአ፥ 38 ቃይናነ ሄኖሳ ናአ፥

ሄኖሰ ሴተ ናአ፥ ሴተ አዳማ ናአ፥

አዳማ ጾስ ናአ።

4

የሱሳ ፓጭንቴዛ

(ማቶ. 4:1-11፤ ማር. 1:12-13)

1 የሱሳ ጌሻ አያናር ኩሚ ዮርዳኖሳ ቦርካፕ ማቆዳር ጌሻ አያናይ ኤዛ ሊዦ ጋꬋ ካንጌዛ። 2 ኤዛይድ ኦይታም ጋላስኔ ኦይታም ቃማ ጻላሄር ፓጭንቴዛ። የ ጋላስታ አብካ ሜካዛር ጋምኤዝ ግሾስ ዉርስꬃል ናይንቴዛ።

3 ጻላሄ ኤዝኮ፥ «ነ ጾስ ናአ ማቅኮ አን Ꮊ ሹቻ ሶሎ ማቆ ግ አዛዞባ» ዬጌዛ።

4 የሱሳ ማሂ፥ «አሲ ጾስ ቃላራፕ አትን ሶሎ ኣዳር የዞያ ግንትንቲ ጌሻ ማጻፋይድ ጻፍንቴዛ» ዬጌዝ። *

5 የይፕ ጉየ፥ ጻላሃይ የሱሳ አዱሰ ደረል አፋ ከሲ Ꮊ አላመ ካተትꬃ ኤልሲ ቤዜዛ። 6 ጻላሄ፥ «Ꮊ ኡቢታይል ማዉተኔ ቦንቾ ታስ እንግንቴዛ። ታኒ ቃꬌዝ ኦስካ እንግዛ ግሾስ ኔስ እማዳ። 7 የይ ግሾስ፥ ኔኒ ታስ ጎይንኮ ኡቢታይ ኔስ ማቆዳ» ዬጌዛ።

8 የሱሳ ማሂ፥ «ነ ጎዳ፥ ነ ጾሳይስ፥ ኣዳ ጎይኖባ፥ ኤዛ ኣዳ አጋዞባ ዬግንቲ ጌሻ ማጻፋይድ ጻፍንቴዛ» ዬጌዛ። *

9 ዉርስꬃል ጻላሃይ የሱሳ የሩሳላመ ካንጊ ጾስ ኬꬅስ ኩስተል አፋ ኤሲ፥ «ኔኒ ጾሳ ናአ ማቅኮ አን ሱለ ሳአ ጉፒ ዎꬎባ። 10 አብስ ጊኮ፥

« ‹ነና ናግዝ ፋ ኪታንችታ፥

ጾሳይ ነ ግሾስ ኪቶዳ። *

11 ነ ቶካይ ሹቻር ꬉብንታማይ ጋርክ፥

ኡ ፋ ኩሻይር ነና ደንꬆዳ› ዬግንቲ ጻፍንቴዛ»

ዬጌዛ።

12 የሱሳ ማሂ፥ «ነ ጎዳ ጾሳ ፓጭፐ ግንትንቲ ጌሻ ማጻፋይድ ጻፍንቴዛ» ዬጌዛ። *

13 ጻላሃይ የሱሳ ፓጭታ ኡባ ዉርሴዛይፕ ጉየ ሀራ ጊጋ ዎደ ደማድ ጋꬆ ኤዝፕ ሻክንቴዛ።

የሱሳ ጋልላ ኦሶ አይኬዛ

(ማቶ. 4:12-17፤ ማር. 1:14-15)

14 የሱሳ ጌሻ አያና ዎልቃር ኩሚ ጋልላ ማቄዛ። ኤ ዋራይ ሄራ የዝ ቢታ ኡባይል ስእንቴዛ። 15 ኤ አይሁድታይ ዎሳ ኬꬃ ገሊ ታማርሴዛ፤ አሲ ኡባይ ኤዛ ጋላቴዛ።

16 የይፕ ፋ ድጬዝ ካታማ ናዝረተ የኤዛ። ቲን ኦꬅዛይ ጋርክ ማላ ጋላስ አይሁድታይ ዎሳ ኬꬃ ገሌዛ። ናባቦዳይስካ ደንዴዛ። 17 ናበ ኢሳያሳ ማጻፋይ ኤዝስ እንግንትን፥ ጻꬃ ብሊ፥ Ꮊይ ጋርከ ዬጊ ጻፍንቴዛና ደንጌዛ፦

18 «ጎዳ አያናይ ታል አፋ የዛ፥

ማንቅታይስ ዎንግለ ኦዶድ ጋርክ

ጾሳይ ታና ትዤዛ።

አጭንቴዝታይስ ብልꬅ፥

ቶእታይ በአድ ጋርክ

ኡንእንቴዝታ ብልኦድ ጋርክ፥ *

19 ጾሳይ ኬሆዳይስ ቆፔዝ ላይꬃ ኦዶድ ጋርክ ታና ኪቴዛ»

ዬጌዛ።

20 የይፕ ጉየ፥ ማጻፋ ጻጺ አጋዝዛይስ እንጊ በቴዛ። አይሁድታይ ዎሳ ኬꬃ የዛ አሳይ ኡባይ ዳኪ በኤዛ። 21 ኤ፥ «Ꮊይ ይ ሀየር ስእዝ Ꮊ ማጻፈ ቃላይ Ꮊይኖ ፖልንቴዛ» ዬጌዛ።

22 ኡብታይ ኤ ባጋ ሎኦ ኦድንትዛ። ማ ኤ ዶናፕ ከዝዝ ኣꬎ ኬሃትꬃር ኩሜዝ ቃላር ማላባዝ ጊታር፥ «Ꮊይ ዮሴፋ ናአ ባሳኔ?» ዬጌዛ።

23 ኤ፥ ኡንትኮ « ‹ነኖ ኣክማዮ ነና አሾባ፥ ዬግዝ ኣዝሶ ናሻ ታ ስአሚ የይ ጋርክ ቅፍርናሆመ ነ ኦꬄዝ ባዝ ኑ ስኤዛና ማ Ꮊይዳ ነ ካታማይድ ኦꬆባ› » ዬጌዛ። 24 ማካ ታ፥ «ቱማ ኦድዛ፤ ናበ ፋ የልንቴዝ ቢታ ቦንችንቶያ ዬጌዛ። *

25 «ታ ይንትስ ቱሮ ኦድዛ፤ ናበ ኤላሳ ላይꬅ ሀይꬒ ላይꬅኔ ባጋ ሳሎ ጎርድንትን ኢታ ናየ ቢታ ኡባይል የዝ ዎደ ጋመ አዝኒ ባ ማችታይ እስሬለ የዛ። * 26 ኤላሳ ኡ ኡብታይስ ኪትንተካያ። ዝን ሰራፕታ ጋደ የዛ አዝኒ ባ ፐቲ አስትኮ ኪትንቴዛ። * 27 ናበ ኤልሳኤ ዎደ እስሬለ ጋመ ቦርቆንቶ ሀርገር የዝ አሳይ የዛ። ዝን ሶረ አꬃ ንእማነፕ አትን ኦንካ ጌዠካያ» ዬጌዛ። *

28 አይሁድታይ ዎሳ ኬꬅ የዝ አስ ኡቢታይ የያ ስኤዝ ዎደ ጋመ ካጬዛ። 29 ፋ በቴዝ አቃይፕ ደንዲ አምባል አፋ ኬጽንቴዝ ካታማፕ ጋጻ ከሲ ኡርቂ ዳኮዳይስ አምባ ጼራ ካንጌዛ። 30 ዝን ኤ ኡ ጋንጨር ኣꬊ ቅቴዛ።

የሱሳ ቱና አያና ከሴዛ

(ማር. 1:21-28)

31 ኤዛይፕ ጋልላ ቢታ የዝ ቅፍርናሆመ ካታማ Ꮊንጌዛ። ኤዛይድ ማላ ጋላስ አሳ ታማርሴዛ። 32 ኤ ቃላ ታማርስዛይ ማዉተር የዝ አስ ጋርክ ማቄዝ ግሾስ ኡቢታይ ኤ ትምርታ ማላባዝ ጌዛ። *

33 አይሁድታይ ዎሳ ኬꬃ ቱና አያና አይኬዝ አꬃይ የዛ። ኤዚ ፋ ቃላ ꬎቅሲ ኡክታር 34 «ናዝረተ የሱሳ ኔስ ኑር አቢ የኔ? ኑፕ ሃኮባ፤ ነ የኤዛይ ኑና ꬋብሶዳይሶኔ? ኔኒ ኦናዛኮ ታኒ ኤርዛ። ኔኒ ጾሳፕ የኤዝ ጽላያ» ዬጌዛ።

35 የሱሳ ቱና አያናይኮ፥ «ስኤ ግ Ꮊ አꬃይፕ ከዞባ» ዬጊ ካጬዛ። ቱና አያናይ አꬃ አስ ኡቢታይ ቲና ሾጪ ኦሊ አብካ ቆሄካዛር አሺ ከዜዝ።

36 አስ ኡቢታይ ማላባዝ ግ። ዎልኮ፥ «ሀኖስ፥ Ꮊይ አባ ትምርቴ? ቱና አያንታ ማዉተራኔ ዎልቃር ኪትዛ፤ ኡንትካ ከዝዛ» ዬጌዛ። 37 ኤ ዋራይ ሄራ ኡባይል ከዜዝ።

የሱሳ ጋመ ሀርግንቴዝ አስታ ፓꬄዛ

(ማቶ. 8:14-17፤ ማር. 1:29-34)

38 የይፐ ጉየ፥ የሱሳ አይሁድታይ ዎሳ ኬꬃፕ ከዚ ስሞና ካራ ገሌዛ። ስሞና ማቻት እንዳታ ኢታ ኦጸ ምሻ ሀርገር ሀርግንቴዛ። እዞ ፓꬆዳይ ጋርክ የሱሳና ዎሴዛ። 39 እ ሂጻይኮ ሺቂ ዙጊ እ ሀርጋ ካጬዛ። ምሻይ አሽን ኤልሲ ደንዲ ኡንታን ሞኬዛ።

40 አዋ ገሎድ ሀኖዳር ዱማ ዱማ ሀርጋይር አይክንቴዝ አሳ ኤዝኮ ከኤዛ። ኤ ፐታይል ፐታይል አፋ ፋ ኩሻ ጋዲ ፓꬄዛ። 41 ቱና አያንታይ ማ፥ «ኔኒ፥ ጾስ ናአ» ዬጊ ኡክታር ጋመ አሳይፕ ከዜዝ። ዝን ኤ ኡንታን ካጬዛ። ኤ ክርስቶሳ ማቄዛና ኡንቲ ኤርዛ ግሾስ ፐትባዝካ ኦዶድ ጋርክ ኮየካያ።

የሱሳ ይሁዳ አይሁድታይ ዎሳ ኬꬃ ታማርሴዛ

(ማቶ. 4:23-25፤ ማር. 1:35-39)

42 ሀጋ ሳአ ዎንቶዳር የሱሳ ፐቲ ጌማ አቆ Ꮊንጌዛ። አሳይ ኮይታር ኤ የዛ አቃ የኤዛ። ኡንታፕ ኤ ሻክንቲ Ꮊንጋም ጋርክ ኤዛ ዎሴዛ። 43 ዝን ኤ፥ «ታኒ ሀራ ካታምታይድ Ꮊንጊ ጾሳ ካተትꬂ ዎንግለ ማርካቶዳይስ ቤዝዛ። ታ ኪትንቴዛይ የይ ግሾሲ» ዬጌዛ። 44 ይሁዳ ቢታል የዝ አይሁድታይ ዎሳ ኬꬃ ኡባ ዉቲ ሳባኬዛ።

5

የሱሳ ዶሬዝ ቲና ታማርታ

(ማቶ. 4:18-22፤ ማር. 1:16-20)

1 ፐቲ ጋላስ የሱሳ ገንሳሬጸ አባ ላንቀ ኤቄዝን ጋመ አሳይ ኤ ካንታ ኡኪ፥ ኤ ታማርስዛ ጾሳ ቃላና ስኦዳይስ ኡርቅንትዛ። * 2 ኤዛይድ አባይ ጋጻ የዝ ናምኢ ዎጎልታ በኤዛ። ሞሎ አይክዝ አስታይ ዎጎልታይፕ ዎꬊ ፋ ግታ ሜጭዛ። 3 የ ዎጎልታይፕ ስሞናረ ገሊ ቢታፕ ጽቃል ገድ አባይ ጋንጨል ሺሾዳይ ጋርክ ኦይጬዛ። ዬዚ፥ የ ዎጎላታይድ በቲ አሳ ዎንግለ ታማርሴዛ።

4 ፋ ታማርሳ ዉርሴዛይፕ ጉየ ስሞናኮ፥ «ገደ ጪማይኮ ሺሺ ሞሎ አይኮዳይስ ይ ግታ ኦሎይታ» ዬጌዛ።

5 ስሞና ማሂ፥ «አስታማራዮ፥ ቃማ ሙዳ ዳቡርታር አቅ አብካ አይከካያ፥ ዝን ነ ጊኮ ነቃላይር ግታ ኑ ኦሎዳ» ዬጌዛ። *

6 ኡ ግታ ኦሌዝ ዎደ ግታይ ፔꬊንቶድ ጋꬆ ጋመ ሞሎ አይኬዛ። * 7 ሀራ ዎጎሎ ጋንጨ የዝ ፋ ዣምታይ ይኢ፥ ፋና ማዶድ ጋርክ ዉቲ ጼጌዛ። ኡ ይኢ ናምኢ ዎጎልታ፥ ሃꬃይ ጋንጨ ምትንቶድ ጋꬆ ሞሎ ኩንꬄዛ።

8 ስሞን ጵጽሮሳ የያ በኤዝ ዎደ የሱሳ ቲና ጹጉኒ፥ «ጎዳዮ፥ ታኒ ናጋራንቾ አስ ማቄዝ ግሾስ ታፕ ሻክንቶባ» ዬጌዛ። 9 የያ ኤ ጌዛይ ኤዝኔ ኤዛር የዝታይ አይኬዝ ሞላይ ጋመትꬃይ ማላባዝ ማቄዝ ግሾስ። 10 ማ ስሞና ዣመ ማቄዝ ዛብዶሳ ናእታይ ያይቆባራኔ ዋንሳራ ማላባዝ ጌዛ። የሱሳ ስሞናኮ፥ «ያሽትፐ! Ꮊንፕ ገድ ኔኒ አስ አይክዝ አስ ማቆዳ» ዬጌዛ። 11 ኡ ዎጎልታ ጋጻ ሺሼዛይፕ ጉየ ኡብታ አሺ የሱሳና ካሎ አይኬዛ።

የሱሳ ቦርቆንቶ ሀርገር የዛና ጌሼዛ

(ማቶ. 8:1-4፤ ማር. 1:40-45)

12 የሱሳ ካታምታይፕ ፐታይድ ማቂ የዝን ፐቲ ቦርቆንቶ ሀርገር * አይክንቴዝ አሲ የ ካታማይድ የዛ። የ አꬃይ የሱሳ ብኢ ኤ ቲናይድ ጹጉኒ፥ «ጎዳዮ፥ ነ ሸነ ማቅኮ ታና ጌሾዳይስ ነ ዳንዳእዛ» ግ ዎሴዛ።

13 የሱሳ ፋ ኩሻ ዳኪ ቦቺ፥ «ኤ፥ ታ ሸነ፤ ጌዦባ» ዬጌዛ። እዝር አꬃይ ጌዤዛ።

14 የሱሳ፥ «Ꮊያ ኦስካ ኦድፐ፥ ዝን Ꮊንጊ ነናትꬃ ቄሳ ቤዞባ። ነ ጌዤዛይስ ማርካ ማቃዳይ ጋርክ ሙሰ ኪቴዝ ያርሻና ያርሾባ» ግ ኪቴዛ። *

15 ማቆዝን፥ የሱሳ ዋራይ ካሰሳይፕ ኣꬊ ዳልግታር Ꮊንጌዛ። ጋመ አሳይ ኤ ኦድዛ ባዝ ስኦዳይስኔ ፋ ሀርገፕ ፓጾዳይስ ይእዛ። 16 ዝን ኤዚ ኡባ ዎደ ፋ ኣዳስ ጌማ አቆ Ꮊንጊ ዎስዛ።

የሱሳ ስላ አꬃ ፓꬄዛ

(ማቶ. 9:1-8፤ ማር. 2:1-12)

17 ፐቲ ጋላስ የሱሳ ታማርሶዳር ጋልላፐራ ይሁዳ ሄራ ኡባይፐ ማ የሩሳላመፐካ የኤዝ ፈርሳውታይራ ህገ አስታማርታይ ኤዛይድ በቴዛ። አሳ ፓꬅዛ ጎዳይ ዎልቃይካ ኤዛር የዛ። 18 የ ዎደ አሳይ ፐቲ ስላ አስ ሀላር ቶኪ ከኤዛ። ካራ ገልሲ ኤ ቲናይድ ጋዶዳይስ ኮዬዛ። 19 ዝን አስ ዳሮትꬃይፕ ካራ ገልሶዳይስ ጋምንቲ ኬꬃል አፋ ከዚ፥ ሲትንጋ ቃዉጺ፥ ሀርግንቴዝ አꬃ ሀላር አሳ ሻጊ የሱሳ ቲና ዎꬄዛ።

20 የሱሳ ኡ አማና ብኢ፥ «ናት አꬃዮ፥ ነ ናጋራይ አቶ ግንትንቴዛ» ዬጌዛ።

21 ህገ አስታማርታይኔ ፈርሳወ አሳይ፥ «Ꮊይ ጾስ ጫዥዛይ ኦኖ? ፐቲ ጾሳፕ አትን ሀራ ናጋራ አቶ ጎዳይስ ዳንዳእዛይ ኦኖ?» ዬጊ ቆፔዛ።

22 የሱሳ ኡ ቆፋ ኤሬዝ ግሾስ ኡንትኮ፥ «ይ ዎዝና ጋንጨ የይ ጋርክ አብስ ቆፔ? 23 ‹ነ ናጋራይ ኡጭንቴዛ ግዛይፐነ ደንዲ የꬎባ ግዛይፕ ኣይ ሎኦ?› 24 ዝን ታ የያ ጌዛይ አስ ናአይ ቢታል አፋ ናጋራ ኡጮዳይስ ማዉተ የዛና ይ ኤሮድ ጋርከ።» የይፕ ማቂ፥ ስላ አꬃይኮ፥ «ደንዲ፤ ነ አርሳ ቶኪ ነ ካራ Ꮊንጎባ» ዬጌዛ። 25 ኤ ኤልꬂ ደንዲ ኡ ቲና ኤቄዛ፤ ኤ ቶክንቲ የኤዝ አርሳ ቶኪ ጾሳ ጋላትታር ፋ ካራ Ꮊንጌዛ። 26 የ ዎደ ኡቢታይካ ማላባዝ ጌዛ። ጾሳ ጋላትታር፥ «Ꮊይኖ ኑ ዳማ ማላታ በኤዛ» ዬጊ ያሽቴዛ።

የሱሳ ለዋ ጼጌዛ

(ማቶ. 9:9-13፤ ማር. 2:13-17)

27 የይፕ ጉየ፥ የሱሳ የይፕ ከዚ Ꮊንግታር። ለወ ግንትንትዝ ፐቲ ቃራጸ ጋችስዛይ ቃራጸ ጋችስዛ አቆ በቴዛና ብኢ፥ «ታና ካሎባ» ዬጌዛ። 28 ኤ ኡባ ባዝ አሺ ደንዲ ኤዛ ካሌዛ።

29 የ ለዋይ ፋ ካራ ዳሞ ስብረ ጊግሴዛ። ጋመ ቃራጸ ጋችሽዝታይኔ ሀራ አሳይ ካꬃ ማዳይስ በቴዛ። 30 ፈርሳውታይራ ህገ አስታማርታይ፥ «ቃራጸ ጋችስዝታይራኔ ናጋራ ኦꬅዝታይር አብስ ም ኡዤ?» ዬጊ የሱሳ ታማርታይል ኤዛ ዝግሬዛ። *

31 የሱሳ ኡንትኮ፥ «ሀርግንቴዝታይፕ አትን ፓꬅ አስስ አክመ ኮሾያ። 32 ታኒ ናጋራ ኦꬅዝታ ማሮትꬅኮ ማሆዳይስፕ አትን ጌሽታ ጼጎዳይስ የኤካያ» ዬጊ ማሄዛ።

ጾማ ባጋ ሺቄዝ ኦይች

(ማቶ. 9:14-17፤ ማር. 2:18-22)

33 ኡ የሱሳኮ፥ «ዋንሳ ታማርታይ ጋመ ጾምዛ፥ ማ ፈርሳውታይ ታማርታይካ የይ ጋርክ ኦꬅዛ። ዝን ኔስታይ ኡባ ዎደ ሚዛይ ኡዥዛይ አብሶ» ዬጌዛ።

34 የሱሳ ኡንትኮ፥ «ማቾ ኤክዛይ ኡንታር የዝን ላዛንꬅታይ ጾሞዳይ ጋርክ ኦꬆዳይስ ዳንዳእኔ? 35 ዝን ማቾ ኤክዛይ ኡንታፕ ሻክንቶድ ጋላስ የኦዳ፥ የ ዎደ ኡንቲ ጾሞዳ።»

36 ማ ዬጊ ኣዝሶ ኦዴዛ፤ «ኦሮꬅ ማኦፕ ፔꬊ ጭማ አፍላል አፋ ስክዛ ኦንካ ባያ። የይ ጋርክ ኦꬅኮ ኦሮꬅ አፍላ ፐርእዛ፥ ኦሮꬃይ ጭማይስ ጊጎያ። 37 ማልአንቶ ዎይነ ጭማ ኦጎሮ ጋንጨ ቡልዝ ኦንካ ባያ። የያ ኦꬅኮ፥ ማልአንቶ ዎይናይ ጭማ ኦጎራ ꬉስዛ፤ ዎይናይ ላልንትዛ ኦጎራይካ አዶያ። 38 የይ ግሾስ፥ ማልአንቶ ዎይነ ኦሮꬅ ኦጎሮ ጋንጨ ቡልንቶዳይስ ቤዝዛ። 39 ይኬ፥ ካኤዛይ ሎኦ ግዝ ግሾስ ካኦ ዎይነ ኡዢ ማቂ ማልአንቶ ኮይዛይ ኦንካ ባያ» ዬጌዛ።

6

የሱሳ ማላ ባጋ ኦይጭንቴዛ

(ማቶ. 12:1-8፤ ማር. 2:23-28)

1 ፐቲ ማላ ጋላስ የሱሳ ጋደ ጋንጨር ኣꬍዛ። የሱሳ ታማርታይ ባንጋ ትዣ ዱꬂ ፋ ኩሸር ምርኪ ሚዛ። * 2 ዝን ፈርሳውታይ ጋንጨፕ ፐታይ ፐታይ፥ «ማላ ጋላስ ኦꬆዳይስ ኑ ህጋይድ ቤዞዋ ባዝ አብስ ኦꬄ?» ዬጌዛ።

3 የሱሳ ኡንትኮ ማሂ፥ «ዳዉተ ናይንቴዝ ዎደ ፓር የዝታይራ ዎላ ኦꬅዛና ይ ናባበካሳ?* 4 ጾስ ኬꬃ ገሊ አይሁድታይ ቄስታይ ኣዳስ ቤዝዛ ዳቦ ሜዛ፤ ፓር የዝታይስካ እንጌዛ» ዬጌዛ። * 5 ማ የሱሳ፥ «አስ ናአይ ማላስ ጎዳ» ዬጌዛ።

የሱሳ ኩሸ ስላ አꬃ ፓꬄዛ

(ማቶ. 12:9-14፤ ማር. 3:1-6)

6 ሀራ ማላ ጋላስ የሱሳ አይሁድታይ ዎሳ ኬꬅ ገሊ ታማርስዛ። የ አቃይድ ኡሻች ኩሸ ስሌዝ ፐቲ አሲ የዛ። 7 ህገ አስታማርታይኔ ፈርሳወ አሳይ ኤዛ ሞቶዳይስ ሳንከ ኮዢ ማላ ጋላስ ፓꬅኮ በአዳ ግ ናግዛ። 8 ዝን የሱሳ ኡ ቆፋ ኤሪ ኩሻይ ስሌዝ አꬃይኮ፥ «ደንዲ አሳይ ጋንጨ ኤቆባ» ዬጌዛ፥ አꬃይካ ደንዲ ኤቄዛ።

9 የሱሳ፥ «አን ታ ይንታን ፐትባዝ ኦይጭዛ፤ ማላ ጋላስ ኦꬆዳይስ ቤዝዛይ ሎኦ ባዞኔ ኢታባዞ? ሸምፖ አሾኔ ꬋብሶ?» ዬጌዛ።

10 ማ የሱሳ ኤ ላንቃይር የዝ አሳ ኡባ ዩዪ ብኢ አꬃይኮ፥ «ነ ኩሻ ፕድ ኡዶባ» ዬጌዛ፥ አꬃይካ ኤ ጌዛን ጋርክ ኡድን ኩሻይ ፓጼዛ። 11 ዝን ህገ አስታማርታይኔ ፈርሳወ አሳይ ኢታ ይላꬌዛ። የሱሳል አፋ አብ ኡዶ ግ ዎላ ቶቤዛ።

የሱሳ ታጶ ናምኢ ሀዋርታ ዶሬዛ

(ማቶ. 10:1-4፤ ማር. 3:13-19)

12 የ ዎደ ጋላስታይፕ ፐቲ ጋላስ የሱሳ ዎሶዳይስ ደረል አፋ ከዜዛ። ቃማ ሙዳ ጾሳ ዎስታር አቄዛ። 13 ዎንትꬃ ፋ ታማርታ ጼጊ ኡ ጋንጨፕ ታጶ ናምእታ ዶሪ፥ ኡንታን፥ «ሀዋርታ» ግ ጼጌዛ። 14 ኡንትካ፥ ጵጽሮሳ ግ ጼግዝ ስሞና፥ ኤ እሻ እንድራሰ፥ ያይቆባ፥ ዋንሳ፥ ፍልጶሳ፥ ባርቶሎሞሳ፥ 15 ማቶሳ፥ ቶማሳ፥ እልፎሳ ናአ ያይቆባ፥ ፋ ቢታይስ ምጭንትዝ ስሞና፥ 16 ያይቆባ ናአ ይሁዳራኔ የሱሳ ኣꬂ እንጌዝ አስቆሮንቶ ይሁዳ።

የሱሳ ታማርሶኔ ፓꬆ

(ማቶ. 4:23-25)

17 የሱሳ ሀዋርታይር ዎላ ደረላፕ ዎꬊ ደንባ አቆ ኤቄዛ። ኤ ታማርታይፕ ጋምታይ የ አቃይድ የዛ። ይሁዳ ቢታ ኡባፐ የሩሳላመፐ፥ ጽሮሳፐኔ ስዶና አባ ጋጻፐ ጋመ አሳይ ኤ ታማርስዛ ባዝ ስኦዳይስኔ ፋ ሀርገፕ ፋጾዳይስ የኤዛ። 18 ቱና አያናር መትንትዛ አስታይካ ይኢ ፓጼዛ። 19 ፓꬅዛ ዎልቃ ኤዝፕ ከዚ አሲ ኡባ ፓꬅዛ ግሾስ አሳይ ኤዛ ቦቾዳይስ ኮይዛ።

አንጆኔ መቶ

(ማቶ. 5:1-12)

20 ፋ ታማርታይኮ ብኢ Ꮊይ ጋርከ ዬጌዛ፦

«ይንታኖ፥ ማንቅታዮ፥ ይ አንጅንቴዝታ፤

ጾስ ካተትꬃይ ይንትሲ።

21 ይ Ꮊት ናይንትዝታይ አንጅንቴዝታ፥

ይ ምዦዳ።

ይ Ꮊት ዬክዝታይ አንጅንቴዝታ

ይ ሚጮዳ።

22 አሳይ ይንታን ታ ግሾ፥ አስ ናአይ ግሾስ

እጽዛ ዎደ

ይንታን ፕልዛ ዎደ

ይንታን ኡ ቶችዛ ዎደኔ፥

ኢታ ሱንꬅ ኡ ይንትስ እንግዛ ዎደ

ይ አንጅንቴዝታ። *

23 «ዬዛኮ፥ ይ ጋታይ ሳሎ ዳማ ማቄዝ ግሾስ የ ዎደ ኡፋይሳር ጉፖይታ። አብስ ጊኮ፥ ብኒ ኡ አድታይ ናብታይል አፋ Ꮊይ ጋርክ ኡዴዛ። *

24 «ዝን ዱርታዮ ይንታን አየ፤

ይ Ꮊት ሎኦ የስ ኤኬዝታ።

25 Ꮊት ምዤዝታዮ ይንታን አየ፤

ይ ናይንቶዳ።

Ꮊት ሚጭዝታዮ አቦ ይንታኖሾ

ይ ካያꬎዳኔ ዬኮዳ።

26 አሲ ኡባይ ይ ሎኦትꬃ ኣዳ ኦድዝ ዎደ ይንታን አየ።

ኡ አድታይ ብኒ ዎርዶ ናብታይል አፋ Ꮊይ ጋርክ ኦꬄዛ።

ሞርክታ ሲቆ ባጋ

(ማቶ. 5:38-48፤ 7:12)

27 «ዝን ታና ስእዝ ይንትስ ታ ኦድዛ፤ ይ ሞርክታ ሲቆይታ፤ ይንታን እጽዝታይስ ሎኦ ባዝ ኦꬆይታ። 28 ይንታን ባድዝታ አንጆይታ፥ ይንታን ናቅዝታይስ ዎሶይታ። 29 ፐቲ ባጋ ሻንጋላ ባቅዝታይስ Ꮊንኮ ባጋካ ቤዞባ። ነ ኮታ ኤኮዳ ግዛይስ ነ ሻምዣካ ጉጂ እንጎባ። 30 ነና ዎስዛ ኡባይስ እንጎባ፤ ኔፕ ኤኬዝ ኦናካ ማሆ ግ ኦይጭፐ። 31 አሳይ ይንትስ ኦꬆድ ጋርክ ይ ኮይዝ ባዝ ኡባ ይንትካ አስስ ኦꬆይታ።*

32 «ይ ይንታን ቃꬍዛ አሳ ኣዳ ቃꬍኮ፥ አባ ጋላታ ይንትስ የኔ? ሀራ አቶዝን፥ ናጋራንችታይካ ፋና ሲቅዝታ ሲቅዛ። 33 ይንትስ ሎኦ ባዝ ኦꬅዝታይስ ኣዳ ሎኦ ባዝ ኦꬅኮ ይንትስ አባ ጋላታ የኔ? ናጋራንችታይካ Ꮊይ ጋርክ ኦꬅዛ። 34 ታልኤ ማሆድ አስስ ኣዳ ይ ታልእኮ አብ ዱማ ጋላትንትኔ? ናጋራንችታይካ ጉየ ማሆድ አሲ ብኢ ታልእዛ።» 35 «ዝን ይ ሞርክታ ሲቆይታ፤ ኡንትስ ሎኦ ባዝ ኦꬆይታ። ጉየ ኤኮዳይስ ቆፐካዛር ታልኦይታ። የይድ ይ ኤኮድ ጋታይ ዳማ ማቆዳ። ይ ኡባይፕ ኣꬎ ጾስ ናእታ ማቆዳ። ኤ ፋና ጋላቶዝታይስኔ ኢትታይስካ ኬሃ። 36 ይ አዳይ ማርዛ ማቄዛይ ጋርከ ይንትካ ማርዝታ ማቆይታ።

ሀራ አሳል አፋ ፕርድፓተ

37 «አሳል አፋ ፕርድፓተ፤ ይንታል አፋ ፕርድንታሚ። ይ ቦርንታማይ ጋርክ ኦናካ ቦርፓተ። አቶ ጎይታ፤ ጾሳይ ይንትስ አቶ ጎዳ። 38 እንጎይታ፤ ይንትስ እንግንቶዳ። ይ ማኬዝ ባዛር ይንትስ ማሂ ማክንቶዳ፥ ኡባራካ ሎኦ ማክዝ ባዛር ባቂ፥ ሱዲ ኩንꬂ፥ ላልንቶዳር ይንትስ ማክንቲ እንግንቶዳ» ዬጌዛ።

39 ማካ የሱሳ ዬጊ ኡንትስ ኣዝሶ ኦዴዛ፤ «ቶአይ ቶአ ካልꬆዳይስ ዳንዳእኔ? ካልꬅኮ ናምእታይካ ዎል ኤኪ ጋጋ ቅቶሳኔ?* 40 ታማራይ አስታማራይፕ ኣꬎያ። ዝን ሎእꬂ ታማሬዝ አꬃይ ፋ አስታማራይ ጋርክ ሀንዛ። * 41 ነ እሻይ ኣፋይድ የዛ ቡጻ አብስ ነ ብእኔ? ነ ኣፋይድ የዛ ቱስ ኣዝዛና አብስ ቦኦሳ? 42 ነ ኣፋይድ የዛ ቱስ ኣዝዛና በኤካዛር ነ እሻይኮ፥ ‹ታ እሻዮ ነ ኣፋይድ የዝ ቡጻ ከሶ› ጎዳይስ ዋይዚ ዳንዳኤ? ነኖ ጩባዮ፥ ቲናቲ ነ ኣፋይድ የዝ ቱስ ኣዝዛና ከሶባ። የይፕ ጉየ፥ ነ እሻይ ኣፋይድ የዝ ቡጻ ከሶዳይስ ነ ጌሺ በአዳ።

ምꬅኔ ምꬅ ኣፈ

43 «ሎኦ ምꬂ ኢታ ኣፈ ኣፎያ፤ የይ ጋርከካ ኢታ ምꬂ ሎኦ ኣፈ ኣፎያ። 44 ኣፈ ኣፍዝ ምꬅ ኡባይ ፋ ኣፈር ኤርንትዛ። አንጉꬅፐ ባላሰ ኣፈ ማጽንቶያ ማ ጎምኦረፐ ዎይነ ኣፋይ ማጽንቶያ። * 45 ሎኦ አስ ፋ ዎዛና ጋንጨ ኩሜዝ ሎኦ ባዛፕ ሎኦ ባዝ ከስዛ። ኢታ አሲ ፋ ዎዝናይድ ኩሜዝ ኢታ ባዛፕ ኢታ ባዝ ከስዛ። አሲ ፋ ዎዝና ኩሚ ፉጬዛይፕ ፋ ዶናር ኦድዛ። *

ኬꬄ ኬጽዝ ናምኢ አስታ

(ማቶ. 7:24-27)

46 «ታ ግዛና ኦꬆዋዛር፥ አብስ ታና፥ ‹ጎዳዮ፥ ጎዳዮ፥ ጌ?› 47 ታኮ ይእዛይኔ ታ ቃላ ስኢ ፖልዛ ኡቢታይ ኦና ኣዝዛኮ ታ ይንታን ቤሳዳ። 48 ኤ ኬꬅ ኬጾዳይስ ዎꬍሲ፥ ኦላ ቦኪ፥ ኦሞ የዝ ዛላይል አፋ ኬꬅ ኤሴዝ ኤጫ አꬃ ኣዝዛ። ድኦ ድኢ የ ኬꬃ ኡርቄዛ፥ ዝን ሚንꬂ ኬጼዝ ግሾስ ኤንኦዳይስ ዳንዳኤካያ። 49 ዝን ታ ቃላ ስኢ ኦꬆዛይ ፋ ኬꬃ ሻፈል አፋ ኬጼዝ አꬃ ኣዝዛ። ድኦ ድኢ የ ኬꬃ ኡርቄዝ ዎደ ኤልሲ ዎዴዛ። የ ኬꬃይ ዎድꬃይካ ዎልቃማ ማቄዛ» ዬጌዛ።

7

ኦሮመ ማቶ ሀላቃይ አማኖ

(ማቶ. 8:5-13፤ ዋን. 4:43-54)

1 የሱሳ የያ ኡባ አስ ቲና ታማርሲ ዉርሴዛይፕ ጉየ፥ ቅፍርናሆማ ካታማ Ꮊንጌዛ። 2 የ አቃይድ ፐቲ ማቶ ሀላቃይ የዛ። ኤ ጋመ ቃꬍዛ አይላይ ሀርግንቲ Ꮊይቆስ ሄሌዛ። 3 ኤ የሱሳ ባጋ ስኤዝ ዎደ ፋ አይላ ፓꬆዳይ ጋርክ ኤዛ ዎሶ ግ አይሁድታይ ጭምታ የሱሳኮ ኪቴዛ። 4 ኪትንቴዝታይ፥ የሱሳኮ Ꮊንጊ፥ «ነ ኤስ Ꮊያ ኦꬆዳይስ ቤዝዛ። 5 አብስ ጊኮ፥ Ꮊ አꬃይ ኑ አሳ ቃꬍዛ፥ አይሁድታይስ ዎሳ ኬꬃካ ኬጼዛ» ግ ሚንꬂ ዎሴዛ 6 የሱሳካ ኡንታር Ꮊንጌዛ። ማቶ ሀላቃይ ካራኮ ኡኮዳር ፋ ላግታ ኤዝኮ ኪቲ፥ «ጎዳዮ፥ ታ ኬꬃይድ ነ ገሎዳይስ ታስ ቤዘካ ግሾስ ዳቡርፐ። 7 ታካ ታና ነ ቲና ሺቆዳይስ ቤዝዛ አስ ግ ቆፖያ። ዝን ነ Ꮊን እዘ ኤቂ ፐቲ ቃላ ኦዶባ፤ ታ አይላይ ፓጾዳ። 8 ታስ ታፕ አፋር ሀላቃይ የዛ፥ ታፕ ኦሞር ታ ኪትዛ ዎታዳርታይ የዛ። ፐታ፥ ‹ቅቶባ› ጊኮ ቅትዛ፥ Ꮊንካ፥ ‹Ꮊና የኦባ› ጊኮ ይእዛ። ታ አይላይኮ፥ ‹Ꮊኖ ኦꬆባ› ጊኮ ኦꬅዛ» ዬጌዛ።

9 የሱሳ የያ ስኤዝ ዎደ ማላባዝ ጌዛ። ጉየ ማቂ Ꮊንጊ አሳይኮ፥ «ታ ይንትስ ቱሮ ኦድዛ፤ ሀራ አቶዝን አስራኤለ ጋንጨካ Ꮊይ ጋርክ ግታ አማኖ ታ ደንገካ» ዬጌዛ። 10 ኪትንቴዝታይ ካራ ማቃዳር አይላይ ፓጽን ደንጌዛ።

አምአት ናአ

11 ዎንትꬃ ጋላስ የሱሳ ናይነ ካታማ Ꮊንጌዛ። ኤ ታማርታይራኔ ሀራ ጋመ አሳይ ኤዛር Ꮊንጌዛ። 12 ኤ ካታማ ገሎድ ሀኖዳር አሃ ቶኬዝ ጋመ አሳይ ካታማፕ ከዜዝ። Ꮊይቄዝ ናአይ ፋ እንዳትስ ፐቶ፥ እዛካ አምኦ። ካታማ አሳይፕ ጋምታይ እዝር የዛ። 13 ጎዳይ እዞ ብኢ ቃꬊንቲ፥ «ዬክፐ» ዬጌዛ።

14 ሺቂ ሀላ ቦችን ቶኬዝ አሳይ ኤቄዛ። የሱሳ፥ «ናት፥ የላጋዮ ደንዶባ» ዬጌዛ። 15 Ꮊይቄዛይ ደንዲ በቲ ናሻ አይኬዛ። የሱሳ ናአ ደንꬂ እንዳትስ እንጌዛ።

16 አስ ኡቢታይ ያሽቲ፥ «ኡባፕ ኣꬍዝ ናበ ኑ ጋንጨ ደንዴዛ፤ ጾሳይ ፋ አስታ በኤዛ» ዬጊ ጾሳ ጋላቴዛ። 17 ኤ ዋራይ ይሁዳንነ የ ሄራይድ የዝ ቢታ ኡባይል ስንቴዛ።

የሱሳራኔ ጻማቅዛ ዋንሳራ

(ማቶ. 11:2-9)

18 ጻማቅዛ ዋንሳ ታማርታይ የያ ኡብታ ዋንሳስ ኦዴዛ። ኤ ኡ ጋንጨፕ ናምእታ ጼጊ፥ 19 «የኦድ ጊንትንቴዛይ ነናኔ? ዎይ ሀራ ናጎ?» ዬጊ ኦይጮይታ ግ ጎዳይኮ ኪቴዛ።

20 አሳይ የሱሳኮ Ꮊንጊ፥ ጻማቅዛ ዋንሳ፥ «የኦድ ጊንትንቴዛይ ማሳይ ነናኔ? ዎይ ሀራ ኑ ናጎ?» ጎይታ ግ ኑና ኔኮ ኪቴዛ ዬጌዛ።

21 የ ሳታተ የሱሳ ጋመ አሳ ሀርገፕ ፓꬄዛ። ቱና አያንታ ከሴዛ፥ ጋመ ቶኤዝ አስ ኣፍታካ ብእሴዛ። 22 ዋንሳ ካንታፕ ኪትንቲ የኤዝታይኮ፥ «Ꮊንጊ ይ በኤዛናኔ ስኤዛና ዋንሳስ ኦዶይታ። ኣፈ ቶእታይ ብእዛ፥ ጉንድታይ ብልእንቲ የꬍዛ፥ ቦርቆንቶር የዝታይ ጌዥዛ፥ ቱልታይ ስእዛ፥ Ꮊይቄዝታይ Ꮊይቆፕ ደንድዛ፥ ማንቅታይስ ዎንግላይ ሳባክንትዛ። * 23 ታል ꬉብንቶዋ ኦንካ አንጅንቴዛያ።»

24 ዋንሳ ኪቴዝታይ Ꮊንጌዛይፕ ጉየ የሱሳ ዎያይስ ዋንሳ ባጋ ዬጊ ኦዴዛ፦ «ይ አብ በአዳይስ ሊዦ ከዜኔ? ጫርኮ ኤንእስዛ ማቃ በአዳይሶኔ? 25 የዝን፥ አብ በአዳይስ ከዜኔ? ቦንቾ አፍላ ማኤዝ አሳ በአዳይስነ? ቦንቾ አፍላ ማኤዝታይኔ ሳአ ጊጌዝ አሳይ ካት ኬꬃ የዛ። 26 የዝን፥ አብ በአዳይስ ከዜኔ? ናበ በአዳይሶኔ? ኤ፥ ታ ዬግዛ፦ ይ በአዳይስ ከዜዛይ ናበፕ ኣꬍዛና።

27 «‹ነ ኦገ ነ ቲና ጊግስዛ

ታ ኪታንቻ ኔፕ ቲና ታ ኪቶዳ›* ዬግንቲ ጻፍንቴዛይ Ꮊይስ ኤዝሲ።

28 ታ ይንትስ ኦድዛ፤ ማቻፕ የልንቴዝታይ ጋንጨፕ ዋንሳፕ ኣꬍዛይ ባያ። ጾስ ካተትትꬃ ኡባፕ ጽቅዛይ፥ ኤ ኡባፕ ዳማ ማቆዳ» ዬጌዛ።

29 ሀራ አቶዝን፥ የሱሳ ቃላ ስኤዝ ቃራጸ ጋችዝታይኔ አስ ኡባይ ዋንሳ ኩሸ ጻማቅንቴዝታይ ጾሳይ ጌሽ ማቅዛ ቆንጭሴዛ። * 30 ዝን ፈርሳውታይኔ ህገ አስታማርታይ ዋንሳ ኩሸ ጻማቅንታም እጺ ጾስ ቆፋ ለቄዛ።

31 የሱሳ ማቂ Ꮊይ ጋርከ ዬጌዛ፦ «ይኬ፥ Ꮊ ዎደ የለትꬃ አባር ኣዝሶዴ? ኡንትካ ኦና ኣዜ? 32 ጋበ ጋንጨ በቲ ዎል ጼጊ፥ ‹ኑ ይንትስ እምፕልተ ፑግን፥ ይ የጾያ። ኑ ሳቢ ዘላልን፥ ይ ዬኮያ› ዬግዝ ናእታ ኣዝዛ። 33 ጻማቅዛ ዋንሳ ሶሎ ሜካዛራኔ ዎይነ ኡዠካዛር ይእን፥ ‹ኢታ አያናይር የዛ ይ ጌዛ።› 34 አስ ናአይ ሚታራኔ ኡዥታር ይእን፥ Ꮊ አꬃይ ‹ዥንባራኔ ኡሺ ዶስዛ፥ ቃራጸ ጋችስዝታኔ ናጋራ ኦꬅዝታይ ዳቦ› ጌዛ። 35 ኤጨትꬂ ቱሮ ማቅዛይ ፋ ናአትራ ኤርንትዛ» ዬጌዛ።

የሱሳ ሽቶ ትዤዝ አስቶ

36 ፈርሳውታይፕ ፐታይ የሱሳ ካꬃ ሙዞዳይስ ፋ ካራ ጼጌዛ። ኤ ፈርሳዋይ ካራ Ꮊንጊ ሌማተል አፋ በቴዛ። 37 የ ካታማ ጋንጨ ፐቲ ናጋራንቾ ማች የዛና የሱሳ ፈርሳዋይ ካራ ስብረል አፋ የዛና ስኤዝ ዎደ ሎእꬂ አልኦ አልባስጽሮሳ ብልጋጸ ሽቶ ኤኪ የኤዛ። * 38 የሱሳስ ጉየ ባጋር፥ ኤ ቶካይ ካለ ኤቂ ዬክታር ኤ ቶካ ፋ አፉꬃር ላክꬄዛ። ፋ ብናናይር ኤ ቶካ ኡጭታራኔ ዬርታር ሽቶ ትዤዛ።

39 ስብራና ማኬዝ ፈርሳዋይ የያ ብኢ ፋ ዎዝናር፥ «Ꮊይ ናበ ማቄዛኮ Ꮊ አስታ ኤዛ ቦችዛና ኦናዛኮ ማ እዛ ዋፋ ናጋራንቾ ማቄዛኮ ኤ ኤሮዳዝን» ዬጌዛ።

40 የሱሳ፥ «ስሞና፥ ታ ኔስ ኦድዛ ባዝ የዛ» ዬጌዛ።

ኤ፥ «አስታማራዮ፥ ታስ ኦዶባ» ዬጌዛ።

41 የሱሳ ኤዝኮ፥ «ናምኢ አሳይ ፔቲ አꬃይፕ ሚሸ ታልኤዛ። ፐታይ እችን ጼት ድናረ Ꮊንካይ ማ እሻታም ድናረ ታልኤዛ። 42 ናምእታይካ ታልኤ ጭጎዳይስ ጋምንትን፥ ናምእታይስካ ታልኤዛና ማሬዛ። ይኬ፥ Ꮊ ናምእታይፕ የ አꬃ ሎእꬂ ዶሶዳይ ኔስ ኣያ ኣዜ» ዬጌዛ።

43 ስሞና፥ «ጋመ አጮ ማርንቴዝ አꬃይ ጋመ ቃꬎዳ ኣዝዛ» ዬጌዛ። የሱሳ፥ «ነ ቱማ ፕርዴዛ» ዬጌዛ። 44 የይፐ ጉየ፥ የሱሳ አስትኮ ማቂ ብኢ፥ ስሞናኮ፥ «Ꮊኖ አስቶ ነ ብእኔ? ታኒ ነ ካራ ገልን ሀራ አትን ነ ታስ ቶኬ ሃꬅ እንገካያ፥ ዝን እዛ ታ ቶካ ፋ አፉꬃር ላክꬂ ፋ ብናናይር ኡጬዛ። 45 ነ ታና ዬሪ ኤከካያ፥ ዝን እዛ ታ ነ ካራ ገሌዛይፕ አይኪ ታ ቶኬ ዬሮ አሸካያ። 46 ኔኒ ታ ኦማይል ዛይተ ትዠካያ፥ ዝን እዛ ታ ቶካ ሽቶ ትዤዛ። 47 እዛ ታና ጋመ ቃꬌዝ ግሾስ እ ጋመ ናጋራይ አቶ ግንትንቴዛ። ኤ ጽቃ ናጋራይ አቶ ጊንትንቴዛይ ጽቃል ቃꬌዛ።»

48 የሱሳ አስትኮ፥ «ነ ናጋራይ አቶ ግንትንቴዛ» ዬጌዛ።

49 ኤዛር ዎላ በቲ ሚዝታይ፥ «ናጋራ አቶ ዬግዛይ፥ ኤ Ꮊይ ኦኖ?» ዬጊ ፋ ዎዝናር ቆፔዛ።

50 የሱሳ አስትኮ፥ «ነ አማናይ ነና አሼዛ፤ ሳሮ ቅቶባ» ዬጌዛ።

8

የሱሳ ሞኬዝ ማችታ

1 የይፐ ጉየ፥ የሱሳ ጾሳ ካተትꬂ ዎንግለ ሳባክታር ካታማራኔ ሄራር ኣꬌዛ። የ ዎደ ታጶ ናምእታይ ኤዛር የዛ። 2 ማ ቱና አያናፐኔ ዱማ ዱማ ሀርገፕ ፓጼዝ ፐቲ ፐቲ ማችታይ ኤዛር የዛ። ኡንትካ፥ ላፑን ቱና አያንታይ ከዜዝ ማግዴላ ማይራሞ፥ * 3 ሄሮዶሳ ሹማይ ኩዛ ማቻት ዮሃና፥ ሶስናራኔ ማ ሀራ ጋምታይ ኡንታን ሚሸር ማድዝታይ የዛ።

ዘርꬅ ዘርዝ አꬃይ ኣዝሶ

(ማቶ. 13:1-9፤ ማር. 4:1-9)

4 ጋመ አሳይ ዱማ ዱማ ካታማፕ ኤዝኮ ሺቅን ኣዝሶር ኡንትስ ኦዴዛ። 5 «ፐቲ ቢታ ኦꬂ አቅዛይ ዘርꬅ ዘሮዳይስ ከዜዝ። ኤ ዘሮዳር ፐቲ ፐቲ ዘርꬃይ ኦገል ዎꬊ የꬍንቴዛ፥ ሳሎ ካፍታይ ሜዛ። 6 Ꮊንክታይ ስስንቆ ኦሞር የዛ ቢታል አፋ ዎꬌዛ። ሀጋ ዶሌዛኒ ጋርክ ቢታይ ላኮ ባዛይ ግሾስ ሚጬዛ። 7 ሀራ ዘርꬃይ ማ አንጉንꬅ ጋንጨ ዎꬌዛ። አጉንꬃር ዎላ ድጬዝ ግሾስ አንጉꬃይ ጩሊ አቃይድ አሼዛ። 8 Ꮊንክታይ ሎኦ ቢታል አፋ ዎꬌዛ። ዶሌዝ ዎደ ጼት ኩሸ ኣፌዛ።» የያ ኦዲ ሃሲ፥ ፋ ቃላ ꬎቅ ኡዲ፥ «ስእዝ ሀየ ዬዚ ኡቢታይ ስኦ» ዬጌዛ።

ዘርꬅ ኣዝሳይስ ብርሽꬅ

9 ኤ ታማርታይ፥ «Ꮊ ኣዝሳይስ ብርሽꬃይ አባ?» ዬጊ ኦይጬዛ 10 ኤ፥ «ጾሳ ካተትꬃ ጹራ ባዝ ኤሮድ ጋርክ ይንትስ እንግንቴዛ። ዝን ሀራ አሳይ ብእታር ደንጋም ጋርክ፥ ስእታር አካካማይ ጋርክ ኣዝሶር ኦድዛ። *

11 «ይኬ፥ Ꮊ ኣዝሳይስ ብርሽꬃይ Ꮊይ፦ ዘርꬅ ዬግንቴዛይ ጾስ ቃላ። 12 ኦገ ጋጻ ዎꬌዝ ዘርꬃይ ቃላ ስእዝታ። ማቆዝን፥ ኡንቲ አማኒ አታም ጋርክ ጻላሃይ ቃላ ኡ ዎዝናይፕ ማጺ ሃስዛ። 13 ስስልቆ የዝ ቢታል አፋ ዎꬌዝ ዘርꬃይ ቃላ ስኢ ኡፋይሳር ኤክዝታ። ኡ Ꮊተስ አማንዛፕ አትን ጻጶ ባ ግሾስ ፓጨ ሄልዛ ዎደ ኤልሲ ካድዛ። 14 አንጉꬅ ጋንጨ ዘርንቴዝታይ ቃላ ስእዝታ። ኡንትካ አላመ ቆፋር፥ ዱረትꬃራኔ ሳአ የስ ሀንን ጩልንቲ ቤዝዛይ ጋርክ ኣፈካያ። 15 ሎኦ ቢታል ዎꬌዝ ዘርꬃይ ሎኦኔ ሉለ ዎዝናር ቃላ ስኢ ናግዝታኔ ዳንዳአር ሚንጊ ኣፈ ኣፍዝታ።

ጾምፐ ኣዝሶ

(ማር. 4:21-25)

16 «ጾምፐ ጾምፒ፥ ኦታ ጋንጨ ዎይ አርሳፕ ኦሞር ጋድዛይ ባያ። ገልዛ አሲ በአድ ጋርክ ꬎቀ አቆ ጋድዛ። *

17 «የይ ግሾስ፥ ቆስንቴዛይ ፕ ከዘካዛር፥ ካምንቴዝ ባዝ፥ በንተካዛር አታሚ። *

18 «ይኬ፥ ይ ቃላ ዋይዚ ስእዛኮ ናግንቶይታ። የዛ ኡባይስ ጉዥንቲ እንግንቶዳ፥ ባዛይስ ሀራ አቶዝን ኤዝስ የዛ ጽቃታካ ኤዛፕ ኤክንቶዳ» ዬጌዛ። *

የሱሳ እንዳትራኔ እሽታይራ

(ማቶ. 12:46-50፤ ማር. 3:31-35)

19 የሱሳ እንዳትራኔ እሽታይራ ኤዝኮ የኤዛ። ዝን አስታይ ጋመትꬃይፕ ደንዴዛይድ ኤዛ ደንጎዳይስ ዳንዳኤካያ። 20 ፐቲ አሲ የሱሳኮ፥ «ነ እንዳትራ ነ እሽታይራ ነና ኮዪ ባለ ናግዛ» ዬጌዛ።

21 የሱሳ ማሂ፥ «ጾስ ቃላ ስኢ ኦሶል ፔሽዝታይ ኡባይ ታስ እንዶኔ ታስ እሸ» ዬጌዛ።

የሱሳ አባ ዙሎ ሴሬዛ

(ማቶ. 8:23-27፤ ማር. 4:35-41)

22 ፐቲ ጋላስ የሱሳራኔ ኤ ታማርታይራ ዎላ ዎጎሎ ጋንጨ ገሊ፥ «አባ ፒንጎዳ» ዬጌዛ። ኡንትካ Ꮊማዳይስ ደንዴዛ። 23 አባል አፋር ኡንቲ ፒንጎዳይስ Ꮊማዳር የሱሳ ገንቴዛ። ቆፐካዝን ዎልቃማ ጫርኮ አባል አፋ ደንዴዛ። ሃꬃይ ዎጎሎ ጋንጨ ገልን ዎጎላይ ምትንቶ አይክን ኡባይ ያሽቴዛ።

24 ኤ ታማርታይ ኤዝኮ ሺቂ፥ «ኑ ጎዳዮ፥ ኑ ꬋቦሆ ዬጊ» የሱሳ ደንꬄዛ።

የሱሳ ደንዲ ጫርካኔ ጎታ ሴሬዛ። ኤልሲ ጫርካይኔ ጎታይ ሀይዚ ጭጭርክ ጌዛ። ሳሮትꬃይካ ማቄዛ። 25 የሱሳ ፋ ታማርታይኮ፥ «ይ አማናይ አባ የኔ» ዬጌዛ። ኡንትካ፥ ያሽትታራኔ ማላባዝ ጊታር ፐታይ ፐታይኮ፥ «ጫርኮኔ ሃꬂ አዛዝንትዛይ፥ ኤ Ꮊይ ኦኖ» ዬጌዛ።

ቱና አያናፕ ፓጼዝ አꬃ

(ማቶ. 8:28-34፤ ማር. 5:1-20)

26 አባ ፒንጊ ጋልላ ባጋር የዝ ገርገሶነ ቢታ ሄሌዛ። 27 የሱሳ ዎጎሎፕ ከዚ ሳአ ዎꬎዳር ቱና አያናር አይክንቴዝ አꬃይ ካታምትፕ ከዚ ኤዛ ሄሌዛ። ጋመ ላይꬅ አፍላ ማኤካዛር ካሎ ዱፎ ጋንጨ የዛይፕ አትን ካራ ገሎያ። 28 የሱሳና በኤዝ ዎደ ኤ ቲናይድ ጹጉኒ፥ ፋ ቃላ ꬎቅ ኡዲ፥ «ኡባፕ ኣꬎ ጾስ ናአ የሱሳ ኔር ታስ አባ ፐትፐተꬅ የኔ? ሀያና ታና Ꮊት ብጽስፐ» ዬጌዛ። 29 የይ ኤ ጌዛይ፥ ቱና አያናይ አꬃይፕ ከዞዳይ ጋርክ የሱሳ ካጬዝ ግሾስ። ጋመ ዎደ ቱና አያናይ ኤዛ ሞዴዝ ግሾስ ሳንꬃላተራኔ ቶኬ አጭዝ ብራታር አጭንቲ ናግንትዛ። ዝን አቻ ዱꬂ ቱና አያናር ላግንቲ ሊዦ ገልዛ።

30 የሱሳ፥ «ነ ሱንꬃይ ኦኖ?» ዬጊ ኦይጬዛ።

ኤ፥ ጋመ ቱና አያንታይ ኤዛ አይኬዝ ግሾስ ፋና፥ «ሌጎና» ጌዛ። 31 ቱና አያንታይ ፋና ጪሞ * ኪታም ጋርክ ዎሴዛ።

32 የ አቃይድ ደረል አፋ ሚዝ ጉዳይለ ዉደ ሄንግንትዛ። Ꮊ ጉዳይልታይል ኑ ገሎ ግ ዎሴዛ፥ ኤዝካ «ገሎይታ» ጌዛ። 33 ቱና አያንታይ አꬃይፕ ከዚ ጉዳይልታይል ገሌዛ። ዉዳይ ደረላፕ ሱለ ጉርጉጺ አባ ጋንጨ ገሌዛ።

34 ሄንግዝታይ ሀኔዛና ብኢ ዎጺ Ꮊንጊ፥ ካታማኔ ሄራ ኡባይል ኦዴዛ። 35 አሳይ ሀኔዝባዛ በአዳይስ ከዚ የሱሳኮ የኤዛ። ቱና አያናይ ከዜዝ አꬃይ አፍላ ማኢ፥ ኤ ዎዝናይ ማቅን፥ የሱሳ ቶኬ ካለ በቴዛና ደንጊ ያሽቴዛ። 36 ኤዛ በኤዝ አሳይ ቱና አያናር አይክንቴዝ አꬃይ ዋይዚ ፓጼዛኮ ኦዴዛ። 37 ገርገሶነ ላንቃይድ የዝ አሳይ ጋመ ያሻ ያሽቲ የሱሳ ፋ ጋዳይፕ Ꮊንጎድ ጋርክ ዎሴዛ። ኤ ዎጎሎ ጋንጨ ገሊ ጉየ ማቄዛ።

38 ቱና አያናይ ከዜዝ አꬃይ የሱሳር የዞዳይስ ዎሴዛ። 39 ዝን የሱሳ ኤዝኮ፥ «ነ ካራ ማቆባ፥ ጾሳይ አብ ጋርክ ዳማባዝ ኔስ ኦꬄዛኮ ኦዶባ» ዬጊ ሞይዜዛ። አꬃይካ የሱሳ አብ ጋርክ ዳማባዝ ኤዝስ ኦꬄዛኮ ካታማ ኡባይድ ማርካትታር ቅቴዛ።

Ꮊይቄዝ ናአቶኔ የሱሳ አፍላ ቦቼዝ አስቶ

(ማቶ. 9:18-26፤ ማር. 5:21-43)

40 አሳይ ናጊ ጋምኤዝ ግሾስ የሱሳ ማቅዝ ዎደ ሞኪ ኤኬዛ። 41 አይሁድታይ ዎሳ ኬꬅ ሀላቃ ማቄዝ ኢያሮሳ ግዝ አꬃይ ፋ ካራ የኦድ ጋርክ የሱሳ ቶካይል አፋ ዎꬊ ዎሴዛ። 42 ኤስ ታጶ ናምኢ ላይꬅ ማቄዝ ፐቲ ማች ናአ የዛና ሀርግንቲ Ꮊይቆስ ሄሊ የዛ። የሱሳ Ꮊንጎዳር አሳይ ኤዛ ኡንእꬄዛ። 43 ታጶ ናምኢ ላይꬅ ሱꬂ ጎግታር ጋምኤዝ አስታ የዛ። እዛ ፓስ ዬዚ ሻላ ኡባ አክምታይስ እንጊ ዉርሴዛ። ዝን ፓጾዳይስ ዳንዳኤካያ። 44 እዛ የሱሳስ ጉየ ባጋር ሺቂ፥ ኤ አፍላ ማንቻቶ ቦቼዛ፥ እዝራ ጎግዝ ሱꬃይ ኤቂ አቴዛ።

45 የሱሳ፥ «ታና ቦቼዛይ ኦኖ?» ዬጌዛ። ኡባይ «ኑ ቦቼካያ» ዬግን፥ ጵጽሮሳ፥ «አስታማራዮ፥ ጋመ አሳይ ካሎዳራኔ ኡርቅꬆዳር ብእታር ዋይዚ፥ [‹ታና ቦቼዛይ ኦኖ?› ጌ]» ዬጌዛ።

46 ዝን የሱሳ፥ «ፐቲ አሲ ታና ቦቼዛ፤ አብስ ጊኮ፥ ዎልቃ ታፕ ከዜዛይ ታስ ኤርንቴዛ» ዬጌዛ።

47 የ አስታ፥ እባዝ ቆስንተካዛና ኤሪ ኩኩርታር ይኢ የሱሳ ቶካይል አፋ ዎꬌዛ። አብስ ቦቼዛኮኔ ዋይዚ ኤልሲ ፓጼዛኮ አስ ኡቢታይ ቲና ማርካቴዛ። 48 ኤ፥ «ታ ናአተ፥ ነ አማናይ ነና ፓꬄዛ፤ ሳሮ ቅቶባ» ዬጌዛ።

49 የሱሳ ናሻ ዉርሰካዝን፥ አይሁድታይ ዎሳ ኬꬅ ሀላቃይ፥ ኢያሮሳ ካራፕ ፐቲ አሲ ይኢ፥ «ኢያሮሳ፥ ነ ናአታ Ꮊይቄዛ፤ ይኬ አስታማራ ጨረ ዳቡርስፐ» ዬጌዛ።

50 ዝን የሱሳ የያ ስኢ ኢያሮሳኮ፥ «ያሽትፐ! አማኖባፕ አትን፥ ነ ናአታ ፓጾዳ» ዬጌዛ።

51 የሱሳ ኢያሮሳ ካራ ሄሌዛን ጋርክ ጵጽሮሳ፥ ዋንሳ፥ ያይቆባ፥ ናአቲ አዳይፐኔ እንዳትፐ አትን ሀራ አስ ገሎድ ጋርክ ኮየካያ። 52 የ አቃይድ የዝ አሳይ ኡቢታይ ናአትስ ዎ ዎ ግ ዬኮዳር፥ የሱሳ፥ «ዬክፓተ! ናአታ ገንቴዛፕ አትን Ꮊይቀካያ» ዬጌዛ።

53 አሳይ ናአታ Ꮊይቄዛና ኤርዛ ግሾስ ኤ ኦዳ ለቂ ሚጬዛ። 54 ዝን የሱሳ ናአቲ ኩሻ አይኪ፥ «ቡሽተ ደንዶባ» ዬጌዛ። 55 ናአትስ ሸምፓይ ማቅን ኤልሲ ፑꬁክ ግ ደንዲ ኤቄዛ። የሱሳ ኡንትኮ፥ «እዝስ ሚዝባዝ እንጎይታ» ዬጌዛ። 56 ናአቲ አዳይራኔ እንዳትር ማላባዝ ጌዛ። ዝን የሱሳ Ꮊያ፥ «ኦስካ ኦድፓተ» ዬጌዛ።

9

የሱሳ ታጶ ናምኢ ሀዋርታ ኪቴዛ

(ማቶ. 10:5-15፤ ማር. 6:7-13)

1 የሱሳ ታጶ ናምኢ ሀዋርታ ፋኮ ጼጊ፥ ቱና አያንታ ከሶድ ጋርከኔ ሀርገ ኡባ ፓꬆዳይ ጋርክ ዎልቃኔ ማዉተ እንጌዛ። 2 ጾስ ካተትꬂ ባዝ ማርካቶድ ጋርክ ሀርግንቴዝታ ፓꬆዳይ ጋርክ ኪቴዛ። 3 ኤ ኡንትኮ፥ «ጉፈ ማቅን ቁርቦ ማቅን ካꬃ ማቅን ሚሸ ማቅን ላሚ ማእዛ አፍላ ማቅን ኦገስ ግ አብካ አይክፓተ። * 4 የ ካታማፕ ይ ከዞድ ጋꬆ እማꬄትꬃር ይ ገሌዝ አቆ ጋምኦይታ። 5 ኦንካ ይንታን ሞካም እጽኮ የ ካታማፕ ከዝታር ኡንትስ ኤርስዛ ማርካ ማቃዳይ ጋርክ ይ ቶኬ የዝ ቡልአ ፕቲ ከዞይታ።» 6 ኡንትካ ኪትንቴዛይ ጋርክ ከዚ ዎንግለ ኦድታር ዱማ ዱማ ሄራ ሀርግንቴዝታ ፓꬅታር ኣꬌዛ።

ሄሮድሳ የሱሳ ዋራ ስኢ ዳጋሞ

(ማቶ. 14:1-12፤ ማር. 6:14-29)

7 ጋልላ ቢታ አቅስዛ ሄሮዶሳ የሱሳ ኦꬄዝ ባዝ ኡባ ስኢ ዳጋሜዛ። አብስ ጊኮ፥ ፐቲ ፐቲ አሳይ ዋንሳ Ꮊይቆፕ ደንደካ አተና ዬግዛ። * 8 ባግታይ፥ «ኤላሳ በንቴዛ» ግዛ፤ Ꮊንክታይ ማ፥ «ብኒ ናብታይፕ ፐታይ Ꮊይቆፕ ደንዴዛ» ዬጊ ኦድንትዛ። 9 ዝን ሄሮዶሳ፥ «ዋንሳ ቆ ታ ጋችሲ ዎꬌዛ። የዝን፥ Ꮊይ ጋርክ ዬግንቲ ኤ ባጋ ኦድንትዛይ፥ ኤ ኦኖ?» ዬጊ የሱሳና ፋ ኣፈር በአዳይስ ኮይዛ።

የሱሳ እችን ሙኩለ አስታ ሙዜዛ

(ማቶ. 14:13-21፤ ማር. 6:30-44፤ ዋን. 6:1-14)

10 ታጶ ናምኢ ሀዋርታይ ጉየ ማቂ ይኢ፥ ኡንቲ ኦꬄዝ ባዝ ኡባ የሱሳስ ኦዴዛ። ኤ ኡንታን ኤኪ ቤተሳይዳ ካታማ ላንቀ የዝ አቆ ካንጌዛ። 11 ዝን ጋመ አሳይ የሱሳ ማቄዛና ኤሪ ኤዛ ካሌዛ። ኤ ኡንታን ሞኪ ኤኪ ጾስ ካተትꬅ ባጋ ታማርሴዛ፤ ፓጾዳይስ ኮይዝታይካ ፓꬄዛ።

12 ሳአ ኦማꬆዳር ታጶ ናምኢ ሀዋርታይ ኤዝኮ ሺቂ፥ «ኑ የዛይ ሊዦ ማቄዝ ግሾስ አሳይ ዱማ ዱማ ሄራራኔ ካታምታ Ꮊንጊ፥ ካꬃኔ አቅዛ ካራ ኮዮድ ጋርክ አሳ ሞይዞባ» ዬጌዛ።

13 ዝን የሱሳ፥ «ኡንትስ ሚዝባዝ ይ እንጎይታ» ዬጌዛ።

ኡንቲ፥ «ኑስ የዛይ እችን ሶሎኔ ናምኢ ሞሎ ማቄዝ ግሾስ Ꮊ አሳይስ ግድዛ ካꬃ ኑኒ Ꮊንጊ ዎንጋም እጽኮ ግዳሚ» ዬጌዛ። 14 የ አቃይድ እችን ሙኩለ ማቅዝ ꬊራꬅታይ የዛ።

የሱሳ ፋ ታማርታይኮ፥ «ኢሻታም እሻታም ሻኪ ሻኪ አሳ በትꬆይታ» ዬጌዛ።

15 ኤ ታማርታይ፥ ኤ ኪቴዛይ ጋርክ አስታ በትꬄዛ። 16 ኤ እችን ሶሎራኔ ናምኢ ሞልታ ኤኪ፥ ሳሎ ብኢ፥ ጾሳ ጋላቲ፥ መንꬂ አሳ ኡባ ሄልꬆድ ጋርክ ፋ ታማርታይስ እንጌዛ። 17 ኡባይ ም ምዤዛ። ኡንታፕ አቴዝ ጉፋይ ታጶ ናምኢ ሌማተ ኩንꬅ ማቄዛ።

ጵጽሮሳ፥ የሱሳ ኦናዛኮ ማርካቴዛ

(ማቶ. 16:13-19፤ ማር. 8:27-29)

18 የሱሳ ፋ አዳ ዎሶዳር፥ ኤ ታማርታይ ኤዝኮ የኤዛ። ፐቲ ጋላስ ኤ፥ «አሳይ ታና ኦና ጌ?» ግ ኦይጬዛ።

19 ኡንቲ ማሂ «ፐታይ ፐታይ፥ ‹ጻማቅዛ ዋንሳ፥ ባግታይ ኤላሳ፥ Ꮊንክታይ ማ፥ ብኒ ናብታይፕ ፐታይ Ꮊይቆፕ ደንዴዛ› ዬግዛ» ግ ማሄዛ። *

20 ኤ ማሂ፥ «የዝን ይ ታና ኦና ጌ» ዬጌዛ። ጵጽሮሳ፥ «ኔኒ ጾሳፕ ትዥንቴዝ ክርስቶሳ» ዬጊ ማሄዛ። *

21 የሱሳ Ꮊያ ኦስካ ኦድፓተ ግ ሚንꬂ ኦዴዛ።

የሱሳና ካሎ ቤዝዛ መቶኔ ኤ Ꮊይቃ

(ማቶ. 16:20-28፤ ማር. 8:34-38)

22 ማካ የሱሳ፥ «አስ ናአይ ጋመ መቶ ኤኮዳ። ጋደ ጭምታይር፥ ቄሰ ሀላቅታይር፥ ህገ አስታማርታይር እጽንቶዳ። ኡንቲ ኤዛ ዎꬎዳ፥ ዝን ኤ ሃይꬓንꬆ ጋላስ Ꮊይቆፕ ደንዶዳ» ዬጌዛ።

23 የሱሳ አስ ኡባይኮ፥ «ታና ካሎዳይስ ኮይዛይ ኦንካ የዝኮ ፋና ካዶ፥ ፋ ማዝቃላ ጋላስ ጋላስ *ቶኪ ታና ካሎ። * 24 ፋ ሸምፓቶ አሾዳይስ ኮይዝ ኡባይ እዞ ꬋብስዛ፥ ፋ ሸምፓቶ ታ ግሾስ ግ ꬋብስዛ ኦንካ እዞ አሽዛ። * 25 አሲ አላመል የዛ ባዝ ኡባ ሞዲ፥ ፋ ሸምፓቶ ꬋብስዛ ባዝ ዎይ ቆህዛ ባዝ ማቅኮ ኤዛ አብ ማዴ? 26 ኦንካ ታላኔ ታ ቃላይል ዬላትኮ አስ ናአይ ፋ ቦንቾር፥ ፋ አዳይ ቦንቻይራኔ ጌሽ ኪታንችታይ ቦንቾር ይእዛ ዎደ ኤ ቲና ዬላቶዳ። 27 ታ ይንትስ ቱሮ ኦድዛ፤ Ꮊይዳ ኤቄዝታይ ጋንጨፐ ጾሳ ካተትꬃ በኤካዛር Ꮊይቃም ፐቲ ፐቲ አሳይ የዛ» ዬጌዛ።

የሱሳ ጭራይ ላምንቴዛ

(ማቶ. 17:1-8፤ ማር. 9:2-8)

28 የሱሳ የ ኦዳ ኦድን፥ ሆስፑን ጋላሳፕ ጉየ ጵጽሮሳ፥ ያይቆባራኔ ዋንሳ ፓር ኤኪ ዎሶዳይስ ደረል አፋ ከዜዝ። * 29 ኤ ዎሳል አፋ የዝን ኤ ጭራይ ላምንቴዛ፤ አፍላይካ አዋ ጋርክ ፎጪ ቦጺ ፎጬዛ። 30 ናምኢ አሳይ፥ ኡንትካ ሙሰራኔ ኤላሳራ ኡንታር ናሽዛ 31 ቦንቾር በንቲ የሩሳላመ ፖልንቶዳይስ የዛ ባዝ፥ የይካ፥ ኤ Ꮊ አላማይፕ ሻክንቶድ ባዝ ኤዛር ኦድንትዛ። 32 ጵጽሮሳራኔ ኤዛር የዝታ ገንታ ኦልን፥ ኡ ገንታፕ ባርኪ ኤ ቦንቻኔ ኤዛር ኤቄዝ ናምኢ አስታ በኤዛ። 33 አሳይ የሱሳፕ ሻክንቲ ቅቶድ ሀኖዳር፥ ጵጽሮሳ የሱሳኮ፥ «ጎዳዮ፥ Ꮊይዳ የስ ኑስ ሎኦ! ፐቶ ኔስ፥ ፐቶ ሙሰስ፥ ፐቶ ኤላሳስ ሀይꬒ ጋባ ጋቢሶዳ» ዬጌዛ። ዝን ኤ ፋ ግዝ ባዝ ኤሮያ።

34 ኤ ዬጊ ናሾዳር ሻራ ይኢ ኡንታን ካሜዛ። ኤ ታማርታይ የ ሻራይ ጋንጨ ገልታር ያሽቴዛ። 35 ሻራይ ጋንጨፐ፥ «ታ ዶሬዝ ናአይ Ꮊያ ኤዛ ስኦይታ» ዬግዝ ቃላ ስንቴዛ። * 36 የ ቃላይ ስንቴዛይፕ ጉየ የሱሳ ፋ ኣዳስ የዛር በንቴዛ። የ ጋላስ ኡንቲ በኤዝ ባዝ ኦስካ ኦደካዛር፥ ፋ ዎዝና አይኪ ስእ ግ አቴዛ።

የሱሳ ቱና አያና ፐቲ ናአይፕ ከሴዛ

(ማቶ. 17:14-18፤ ማር. 9:14-27)

37 ዎንትꬃ ኡንቲ ደረላፕ ዎꬎዳር ጋመ አሳይ ይኢ ኤዛ ሄሌዛ። 38 የ ዎደ ዎይታይፕ ፐቲ አሲ ኡክታር፥ «አስታማራዮ፥ ታ ናአይ ፐቶ ኤዛ ፓꬆዳይ ጋርክ ታ ነና ዎስዛ። 39 ቱና አያና ቆፐካዝን አይኪ ኡክስዛ፤ አፋፕ ኦሊ ጋፑንትሲ ቃክትስዛ፥ ጋላ ማዱꬅስዝ ኡንእꬅ ዳክዛ። 40 ነ ታማርታይ ከሶዳይ ጋርክ ዎሴዛ፥ ዝን ኡ ዳንዳኤካያ» ዬጊ ዎሴዛ።

41 የሱሳ፥ «አማኖ ባ ዡጫ የለትꬁንꬆ፥ አይደ ሄሎዳይስ ታ ይንታር የዞዴ፥ አይደ ሄሎዳዪስ ይንታን ዳንዳኦዴ? ነ ናአ Ꮊና ኤኪ የኦባ» ዬጌዛ።

42 ናአ ኤኪ የኦዳር ቱና አያናይ ሾጪ ኦሊ ኩኩርሴዛ። ዝን የሱሳ ቱና አያና ካጪ ናአይፕ ከሲ ፓꬄዛ። ናአናካ ናአይ አዳይስ እንጌዛ። 43 አሳይ ኡባይ ጾሳይስ የዝ ዳሞ ዎልቃ ብኢ ማላባዝ ጌዛ። ኡንቲ ኤ ኦꬄዝ ባዛር ማላባዝ ጊታር፥ የሱሳ ታማርታይኮ፥ 44 «Ꮊያ ታ ይንትስ ኦድዛና ሎእꬂ ስኦይታ፤ አስ ናአይ ሞርክታይ ኩሸ ኣꬊ እንግንቶዳ» ዬጌዛ። 45 ዝን ኤ ጌዝባዛይ ኡንታፕ ቆስንቴዝ ግሾስ መልክ ጌዛ። የይ ግሾስ፥ ማሂ ኦይጮዳይስ ያሽቴዛ።

ኡባይፕ ኣꬎ ማቃዳይ ኦኖ?

(ማቶ. 18:1-5፤ ማር. 9:33-37)

46 የሱሳ ታማርታይ፥ «ኑ ጋንጨ ኡባፕ ኣꬎ ማቃዳይ ኦኖ?» ግ ፓላማ አይኬዛ። * 47 የሱሳ ኡ ዎዝና ቆፋ ኤሪ ዱደ ናአ ፋ ካለ ኤሲ፥ 48 «Ꮊ ዱደ ናአ ታ ሱንꬃር ሞክዛ ኦንካ ታና ሞክዛ፥ ታና ሞክዛይ ታና አዛዜዛና ሞክዛ፥ ይ ኡባይፕ ጽቅዛይ፥ ኤ ኣꬎ ማቃዳ» ዬጌዛ። *

49 ዋንሳ ማሂ «ጎዳዮ ፐቲ አꬃይ ነ ሱንꬃር ጻላሄ ከሶዳር ኑ በኤዛ። ዝን ኤ ኑ ባጋ ማቀካ ግሾስ ኑ ኤዛ ካዬዛ።»

50 የሱሳ ማሂ «ይንታን እጾዋ ኡባይ ይንታር የዛ ካይፓተ» ዬጌዛ።

ሳማረ አሳይ የሱሳና እጼዛ

51 የሱሳ ሳሎ Ꮊንግዛ ዎዳይ ኡኬዝ ግሾስ የሩሳላመ Ꮊማዳይስ ሙርቲ ደንዴዛ። 52 ሳማረ ቢታ የዝ ፐቲ ሄራ Ꮊንጊ፥ ኡባ ባዝ ኤዝስ ጊግሶዳይ ጋርክ አሳ የ አቃ ኪቴዛ። 53 ዝን ኤ Ꮊንግዛይ የሩሳላመ ማቅዛና ኡ ኤርዛ ግሾስ ሞኪ ኤከካያ። 54 የሱሳ ታማርታይ ያይቆባራ ዋንሳራ የያ ብኢ፥ «ጎዳዮ፥ ሳሎፕ ታማ ዎꬊ ኡንታን ሙየ ጎድ ጋርክ ነ ኮይኔ?» ዬጌዛ። * 55 ዝን የሱሳ ጉየ ማቂ ኡንታን ካጪ፥ ይንታል አባ አያና የዛኮ ይ ኤሮያ። [«ይንታል አፋ አባ አያና የኔ። Ꮊ ቆፋይ ፐቲ ፐቲ ማጻፍታይድ ባያ አስ ናአይ አስ አሾዳይስ የኤዛይፕ አትን ꬋብሶዳይስ ባያ»]† ዬጌዛ። 56 ኤዛይፕ ደንዲ ሀራ ሄራ Ꮊንጌዛ።

የሱሳ ካሎ ጭግስዛ ጋተ

(ማቶ. 8:19-22)

57 የሱሳራ ኤ ታማርታይራ ኦገር Ꮊማዳር፥ ፐቲ አሲ፥ «ጎዳዮ ነ Ꮊንግዛ አቆ ኡባ ታ ካሎዳ» ዬጌዛ።

58 የሱሳ ማሂ፥ «ሻንታይስ ኦላ፥ ሳሎ ካፍታይስ ኬꬅ የዛ፥ ዝን አስ ናአይ ፋ ኦማ ሸምፕስዛ አቆ ባያ» ዬጌዛ።

59 Ꮊንካይኮካ፥ «ኔኒ ታና ካሎባ» ዬጌዛ። ዝን አꬃይ፥ «ጎዳዮ፥ ቲናቲ Ꮊንጊ ታ ታ ኣዳ ሞጊ የኦዳ» ዬጌዛ።

60 ዝን የሱሳ፥ «Ꮊይቄዝታይ Ꮊይቄዝታ ሞጎድ ጋርክ ኡንትስ አሺ አሾባ፤ ኔኒ Ꮊንጊ ጾሳ ካተትꬃ ሳባኮባ» ዬጌዛ።

61 ማ ሀራ አሲ፥ «ጎዳዮ፥ ታ ነና ካሎዳ፥ ዝን ቲናቲ ታ ካራ አሳ ሳሮꬅ የኦዳ» ዬጌዛ። *

62 የሱሳ ማሂ፥ «ኮጸ አይኪ ጉየ ብእዝ ኦንካ ጾሳ ካተትꬃይስ ቤዞያ» ዬጌዛ።

10

የሱሳ ላፑን ታማኔ ናምኢ ታማርታ ኪቴዛ

1 የይፕ ጉየ፥ ጎዳይ ሀራ ላፑን ታማኔ ናምኢ * አስታ ዶሬዛ። ኤ Ꮊማዳይስ ቆፔዝ ካታማኔ ሄራ ኡባ ቲናቲ Ꮊማድ ጋርክ ናምኤ ናምኤ ኡዲ ኪቴዛ። 2 የሱሳ ኡንትኮ፥ «ይኬ ሺቆድ ቶርቼ ካꬃይ ጋመ ዝን ቶርቼ ኦሶ አሳይ ጽቃ። ዬዬዝ ግሾስ፥ ቶርቼ ካꬃ ጎዳይ ኦሶ አስታ ኪቶዳ ጋርክ ዎሶይታ። * 3 ይኬ፥ Ꮊንጎይታ፥ ዱርታይ ጋርክ ፉግታይ ጋንጨ ይንታን ታ ዳኮዳ። * 4 ይ Ꮊንግታር ኦገስ Ꮊይትታ አይክፓተ፥ ሚሸ ማቅን ካꬃ ማቅን ጫማ አይክፓተ። ኦገል አፋ ኦናካ ሳሮꬅታር ዎዴ ኣꬅፓተ።* 5 ይ ገልዛ ኬꬃ ኡባ ቲናቲ፥ ‹ሳሮ Ꮊ ኬꬃይስ ማቆ› ዬጎይታ። 6 ሳሮ ቃꬍዛ አስ የ አቃይድ የዝኮ፥ ይ ሳራይ ኤዛይድ አቆዳ፤ እጽኮ ይ ሳራይ ይንትስ ማቆዳ። 7 ኦሶ አስስ ዳሞዘ ቤዝዛ ግሾስ ይ ገሌዝ ኬꬃ ይንትስ ሺሼዝ ባዝ ኡባ ሚታራኔ ኡዥታር ኤዛይድ ጋምኦይታ። ፐታይ ካራፕ ፐታይ ካራ ዩይፓተ። * 8 አባ ካታማካ ይ ገሎዳር አሳይ ይንታን ሞኪ፥ ይንትስ ሺሼዝ ባዝ ኡባ ሞይታ። 9 የ ካታማ ጋንጨ የዝ ሀርግንቴዝታ ፓꬅታር፥ ‹ጾሳ ካተትꬃይ ይንትኮ ኡኬዛ› ዬጊ ኦዶይታ። 10 ዝን ፐቲ ካታማ ገሎዳር አሳይ ይንታን ሞካም እጽኮ ዞዘል ከዚ Ꮊይ ጋርከ ጎይታ:* 11 ‹ኑ ቶካይል አፋ የዝ ይ ካታማይ ቡልአ ኑ ፕቶዳ፥ ዝን ጾስ ካተትꬃይ ይንትኮ ኡኬዛና ኤሮይታ›* 12 ፕርዳ ጋላስ Ꮊ ካታማትፕ ሶዶመ ካታማስ ፕርዳይ ካዉሻ ማቃዳና ታ ይንትስ ኦድዛ» ዬጌዛ። *

አማኖዋ ግሾስ ቦርንቴዝ ካታምቶ

(ማቶ. 11:20-24)

13 ማ ማቅካ፥ የሱሳ፥ «ነኖ ኮራዝኔ፥ ነኖ ቤተሳይዳ፥ አየ፥ ይንታል ኦስንቴዝ ማላትታይ ጽሮሳኔ ስዶና ኦስንቴዛኮ ኤዛይድ የዝ አሳይ ካዮ አፍላ ማኢ፥ ቡዶል አፋ በቲ ብኒ ማሮተꬅ ገሊ አቶዳዝን። * 14 የይ ግሾስ፥ ይንትፕ ኣꬂ ጽሮሳስኔ ስዶናስ ጾስ ፕርዳይ ካዉዦዳ። 15 Ꮊኔ ቅፍርናሆመ፥ ሳሎ ሄሎዳይስ ነ ꬎቅ ጌኔ? ነ ሱል ስኦለ ዎꬎዳ» ዬጌዛ። *

16 ማካ የሱሳ ፋ ታማርታይኮ፥ «ይንታን ስእዛይ ታና ስእዛ፥ ይንታን ኤኮዛይ ታና ኤኮያ፥ ታና ኤኮዛይ ታና አዛዜዛና ኤኮያ» ዬጌዛ። *

ላፑን ታማኔ ናምእታይ ማቄዛ

17 ላፑን ታማኔ ናምኢ ታማርታይ ኪትንቴዝ አቃይፕ ሎእꬂ ኡፋይትታር ማቄዛ። የሱሳኮ ሺቂ፥ «ጎዳዮ፥ ነ ሱንꬃር ቱና አያንታይካ ኑስ አዛዝንቴዛ» ዬጌዛ።

18 የሱሳ ኡንትኮ፥ «ጻላሄ ሳሎፕ ዳዳ ጋርክ ዎꬎዳር ታ በኤዛ። 19 ዬዛኮ፥ ሾሽኔ Ꮊንጋርጮ የꬎድ ጋርከኔ ሞርከ ዎልቃር ኤቅንቶድ ጋርክ ይንትስ ታ ማዉተ እንጌዛ። ይንታን ቆሆድ ባዝ አኮካ ባያ። * 20 ማቆዝን፥ ይ ሱንꬃይ ሳሎ ማዝጋባይድ ጻፍንቴዝ ግሾስ ኡፋይቶይታፕ አትን ቱና አያንታይ ይንትስ ኪትንቴዝ ግሾስ ኡፋይትፓተ» ዬጌዛ።

የሱሳ ፋ ኡፋይሳ ቤዜዛ

(ማቶ. 11:25-27፤ 13:16-17)

21 የ ዎደ የሱሳ ጌሻ አያናር ኡፋይቲ፥ «ሳሎ ሳአ ጎዳዮ፥ Ꮊያ ኤጭታይፐኔ ኤራንችታይፐ ቆሲ ዱደ ናእታይስ ቤዜዝ ግሾስ ታ ነና ጋላትዛ። ኤ ታ አዳዮ፥ የያ ነ ኦꬆዳይስ ሎኦ ሸነ ማቄዛ።

22 «ኡባ ባዝ ታ አዳይፕ ታስ እንግንቴዛ። ናአይ ኦናዛኮ አዳይፕ አትን ሀራ ዎይ ናአይ ቆንጭሶዳይስ ኮይዛይፕ ሀራ ኦንካ ኣዳ ኤርዛይ ባያ» ዬጌዛ። *

23 ማ ማቅካ፥ የሱሳ ዱማ ፋ ታማርታይኮ፥ «ይ በኤዛና ብእዝታይ አንጅንቴዝታ። 24 ቱማ ጋመ ናብታይኔ ካትታይ ይ ብእዛኔ ስእዛና በአዳይስኔ ስኦዳይስ አሞቴዛ፥ ዝን ኡ በኤካያ፥ ስኤካያ» ዬጌዛ።

ኬሃ ሳማረ አꬃ

25 ዬዛኮ፥ ፐቲ ጋላስ ሙሰ ህገ ኤርዛ ፐቲ አꬃይ ደንዲ የሱሳ ዬጊ ፓጨ ኦይች ኦይጬዛ። «አስታማራዮ፥ መꬍናስ ደኦ ላቶዳይስ ታኒ አብ ኡዶ?» ዬጌዛ። *

26 የሱሳ፥ «ሙሰ ማጻፋይድ ጻፍንቴዛይ ዋጌ? ነ ዋይዚ ናባብ አካኬ?» ዬጌዛ።

27 አꬃይ ማሂ፥ « ‹ነ ጎዳ ነ ጾሳ፥ ነ ኩንꬅ ዎዝናፐ፥ ነ ኩንꬅ ሸምፖፕ፥ ነ ኩንꬅ ዎልቃፐኔ ነ ኩንꬅ ቆፋፕ ቃꬎባ። ማካ ነ ላጋ ነ ኡባይ ጋርክ ቃꬎባ› ዬግዛ» ዬጌዛ። *

28 የሱሳ ኤዝኮ፥ «ኔኒ ይኖ ልኬ ማሄዛ፥ ኔካ Ꮊይ ጋርክ ኦꬆባ። ነ መꬍናስ ደኦ የዞዳ» ዬጌዛ። *

29 ዝን አꬃይ ፋና ጌሽ ኦꬆዳይስ ኮዢ፥ «ሀኖስ ኤ ታ ላጋይ ኦኖ?» ዬጌዛ።

30 ኤ ኦይቻይስ የሱሳ ዬጊ ማልሰ እንጌዛ፥ «ፐቲ አሲ የዛይ የሩሳላመ ካታማፐ ሱለ ኢያርኮ ካታማ Ꮊማዳር ኦገል አፋ ፓንታይ ከዚ ሾጬዛ። ኤ አፍላ ቃሪ ኤኪ Ꮊይቆፐኔ ፓꬃፕ ጋንጨ ኦሊ ቅቴዛ። 31 ጉየፕ፥ አይሁደ ቄሰ ፐታይ የ ኦጋይር ፋ Ꮊሞ Ꮊንግታር አꬃ ብኢ ደሽ ግ ኣꬌዛ። 32 ማካ ፐቲ ለዋይ የ አቃ ሄልታር አꬃ ብኢ ሀራ ኦገር ኣꬊ ቅቴዛ። 33 ዝን፥ ፐቲ ሳማረ ቢታ አስ የዛይ የ ኦጋይር ይእታር አꬃ ብኢ ኤስ ቃꬊንቴዛ* 34 ኤዝኮ ሺቂ፥ ኤ ማዶꬃይል አፋ ዛይተኔ ዎይነ ቆል አጬዛ። ፋ ሀረል አፋ በትꬂ እማꬂ አቅዝ ኬꬃ ካንጌዛ። የ አቃይድ ኤዝስ ኮሽዛ ባዝ ኡባ ኦꬄዛ። 35 ዎንትꬃ ናምኢ ዲናረ ማሂ እማꬅ ካራ አዳይስ እንጊ፥ ‹ሀያና Ꮊ አꬃ ሎእꬂ ቦኦባ። ታኒ ኔስ እንጌዛይፕ አፋር ነ ከስዛ ባዝ ኡብታ ታ ኔስ ጭጎዳ› ዬጌዛ።

36 «ይኬ፥ Ꮊ ሀይꬒ አስታይፕ ፓንታይ ሾጬዝ አꬃይስ ላጌ ማቄዛይ ኔስ ኦና ኣዜ?»

37 አꬃይ ማሂ፥ «ኤዝስ ቃꬊንቴዛያ» ዬጌዛ።

የሱሳ፥ «ኔካ Ꮊንጊ Ꮊይ ጋርክ ኦꬆባ» ዬጌዛ።

የሱሳ ማርታኔ ማይራሚ ካራ

38 የሱሳ ፋ ታማርታይር ኦገ Ꮊንግታር ፐቲ ሄራ ሄሌዛ። ኤዛይድ ማርታ ግንትንትዝ ፐቲ አስታ ኤዛ ፋ ካራ ሞኬዛ። * 39 እዝስካ ማይራሞ ግዝ ምሽታ የዛ፥ ማይራማ ቃላ ስእታር ጎዳይ ቶኬ ካለ በቴዛ። 40 ዝን ማርታ ጋመ ኦሶር ኡንእንቲ የሱሳኮ ሺቂ፥ «ጎዳዮ፥ ታ ምሽታ ኦሶ ታ ኣዳስ አሺ በቲ አትን ታ ዳቡሮዳር ነ ብእታር ስኢ ግኔ? እዛ ታና ማዶድ ጋርክ ኦዶሳ» ዬጌዛ።

41 ዝን ጎዳይ Ꮊይ ጋርክ ግ ማሄዛ፥ «ማርታ፥ ማርታ፥ ነ ጋመባዛር ቱርቱሪ መትንትዛ። 42 ማቆዝን፥ ኮይንትዛይ ፐትባዝ ኣዳ። ማይራማ ሎኦ ባዝ ዶሬዛ፥ የይካ እዝፐ ኤክንታሚ» ዬጌዛ።

11

የሱሳ ዎሳ ባጋ ታማርሴዛ

(ማቶ. 6:9-13፤ 7:7-11)

1 ፐቲ ጋላስ የሱሳ ፐቲ አቆ ዎስዛ። ዎሳ ዉርሴዛይፕ ጉየ ኤ ታማርታይፕ ፐታይ፥ «ጎዳዮ፥ ዋንሳ ፋ ታማርታ ዎሳ ታማርሴዛይ ጋርክ ኔካ ኑና ዎሳ ታማርሶባ» ዬጌዛ።

2 የሱሳ፥ «Ꮊይ ጋርከ ዬጊ ዎሶይታ፦

«‹ሳሎ የዝ ኑ አዳዮ

ነ ጌሽ ሱንꬃይ አንጅንቶ፤

ነ ካተትꬃይ የኦ።

3 ኑስ ጋላሳ ካꬃ Ꮊይኖ ኑስ እንጎባ።

4 ኑና ቆሄዝታ ኑኒ አቶ ግዛይ ጋርክ፥

ኑ ናጋራ አቶ ጎባ፤

ፓጨ ጋንጨ ኑና ገልስፐ› ዬጎይታ»

ዬጌዛ።

5 ማቅካ፥ የሱሳ ፋ ታማርታይኮ ዬጌዛ፦ «ኣዝሶስ ይንትፕ ፐታይስ ላጌ የዛ። ኤ ግዲ ብላሄ ፋ ላጋይ ካራ Ꮊንጊ፥ ‹ታ ላጋዮ፥ ሀይꬒ ሶሎ ታስ ታልኦየ። 6 ታስ ላጌ ማቄዝ ፐቲ አሲ ኦገፕ ይእን፥ ኤዝስ ኣꬆድ ባዝ ታና ꬋቤዛ› ዬግኮ፥

7 «ኤ ላጋይ ኬꬃ ጋንጨ የዚ፥ ‹ሀያና ታና ዋይꬅፐ፥ ፐንጋይ ኮብንቴዛ። ታ ናእታይካ ታር አርሳል አፋ ዎይኤዛ። የይ ግሾስ፥ ደንዲ ነ ኮዬዝ ባዛ እንጎዳይስ ዳንዳኦያ› ዬግነኔ? 8 ታ ይንትስ ኦድዛ፤ ላገትꬃይ ግሾስ ደንዲ እማዳይስ ኮየካ ማቅኮካ ዎሳር ዋይꬄዝ ግሾስ ደንዲ ኮይዝ ባዝ ኡባ እንግዛ።

9 «የይ ግሾስ፥ ታኒ ይንትስ ኦድዛ፤ ዎሶይታ ይንትስ እንግንቶዳ፤ ኮዦይታ ይ ደንጎዳ፤ ባለ ይኢ ጼጎይታ ይንትስ ዶይንቶዳ። 10 ዎስዛ ኡባይ ኤክዛ፤ ኮይዛይ ደንግዛ፤ ባለ ይኢ ጼግዛይስ ዶይንቶዳ።

11 «ይንታኖ፥ አድታዮ ይ ጋንጨፕ ናአ ቦራ ዎስኮ ሹች እንግዛይ ኦኖ? ሞሎ ዎስኮ ሾሺ እንግዛይ ኦኖ? 12 ዎይ ጱጱለ ዎስኮ Ꮊንጋርጮ እንግኔ? 13 ይ ኢትታ ማቅታር ይ ናእታይስ ሎኦ ባዝ እሞ ኤርኮ፥ ሳሎ የዝ ይ አዳይ ዎስዝታይስ ጌሻ አያና ዋይዚ ኣꬂ እንጋሞ?» ዬጌዛ።

የሱሳራኔ ብኤልዘቡላራ

14 ፐቲ ጋላስ የሱሳ ዶና ሙምሴዝ ቱና አያና ፐቲ አꬃይፕ ከሴዛ። ቱና አያናይ ከዜዛን ጋርክ ሙመ አꬃይ ኦድንቴዛ። ዎያይካ ማላባዝ ጌዛ። 15 ዝን ፐታይ ፐታይ፥ «ቱና አያና ሀላቃ፥ ብኤልዘቡላ ዎልቃር ቱና አያንታ ከስዛ» ዬጌዛ። * 16 Ꮊንክታይ ማ ፋጮዳይስ ሳሎፕ ማላ ቤዞዳይ ጋርክ ኮዬዛ። *

17 ዝን የሱሳ ኡ ቆፋ ኤሪ ኡንትኮ፥ «ዎል ጋንጨ ሻክንትዛ ካተትꬂ ኡቢታይ ꬋብዛ፤ ዎል ጋንጨ ሻክንትዛ ኬꬅ ዎድዛ። 18 ጻላሄ ካተትꬃይ ሻክንትኮ ኤ ካተትꬃይ ዋይዚ ሚንጊ ኤቆዴ? ይ ታና፥ ‹ኤ ቱና አያንታ ብኤልዘቡላ ዎልቃር ከስዛ› ግዛ። 19 ይኬ፥ ታኒ ቱና አያና ብኤልዘቡላ ዎልቃር ከስዛ ባዝ ማቅኮ ይንታን ካልዝታይ ኦ ዎልቃር ከሶደሻ? የይ ግሾስ፥ ኡንቲ ይንታል አፋ ፕርድዝታ ማቆዳ። 20 ዝን ታኒ ቱና አያንታ ጾስ ዎልቃር ከስዛ ባዝ ማቅኮ ይኬ ጾሳ ካተትꬃይ ይንትኮ ኡኬዛና ኤሮይታ።

21 «ሚንꬅ አስ ዳንጭንቲ ፋ ኬꬃ ናግዝ ማቅኮ፥ ኤ ሻላይ ቦችንተና። 22 ሀኖ ዝን፥ ኤዝፕ ኣꬊ ሚንꬅ ማቄዝ አስ ይኢ፥ ኤዛ ጋሚ ኤ አማንንቲ ዳንጬዝ ዳንጫ ብልሲ፥ ኤ ሻላና ቦንቂ ሻግዛ።

23 «ታር ዎላ ማቀካዛይ ታና እጽዛ፤ ታር ሺሾዛይካ ላልዛ። *

ቱና አያና ባጋ

24 «ቱና አያናይ አሳፕ ከዜዝ ዎደ ሸምፕዛ አቆ ኮዪ ሃꬂ ባ አቆር ዩይዛ። ሸምፕዛ አቆ ꬋቤዝ ዎደ ‹ማቂ ታ ከዜዝ ካርቴ Ꮊማዳ› ዬግዛ። 25 ኤ ማቅዝ ዎደ ኬꬃይ ፕትንቲ ሎእ የዝን ደንጌዛ። 26 የይፕ ጉየ፥ Ꮊንጊ ኤዝፕ ኣꬊ ኢቴዝ ሀራ ላፑን ቱና አያንታ ኤኪ ይእዛ። ኤዛል ገሊ የስ አይክዛ። የ አꬃይስ ቲናሳይፕ ጉዬሳይ ኣꬊ ኢታ ማቅዛ» ዬጌዛ።

27 የሱሳ የያ ኦዳል አፋ የዝን ፐቲ አስታ ዎያ ጋንጨፕ ደንዲ፥ ፋ ቃላ ꬎቅ ኡዲ፥ «ነና ቶኬዝ ኡላይኔ ነ አሜዝ አምታይ አንጅንቴዛ» ዬጌዛ።

28 ዝን ኤ፥ «አንጅንቴዝታይ ጾስ ቃላ ስኢ ኪትንትዝታ» ዬጌዛ።

ዮናሳ ማላ

(ማቶ. 12:38-42)

29 ጋመ አሳይ ሺቄዝ ዎደ የሱሳ፥ «Ꮊ የለትꬃይ ኢታ፤ ማላ ኮይዛ። ዝን ዮናሳ ማልታይፕ አትን ሀራ ኡንትስ እንግንቶያ። * 30 ዮናሳ ናናወ አሳይስ ማላ ማቄዛይ ጋርክ አስ ናአይካ Ꮊ የለትꬃይስ ማላ ማቃዳ። * 31 ካታታ ሳባ ፕርደ ጋላስ Ꮊ የለትꬃይራ ደንዲ ፕርዶዳ። አብስ ጊኮ፥ እዛ ሶሎሞነ ኤጨትꬃ ስኦዳይስ ቢታ ጋጻፕ ደንዲ የኤዛ። ዬዛኮ ሶሎሞነፕ ኣꬍዛይ Ꮊይዳ የዛ * 32 ናናወ አሳይ ፕርደ ጋላስ Ꮊ የለትꬃይራ ደንዲ ኡንታል አፋ ፕርዶዳ። አብስ ጊኮ ዮናሳ ስብካተር ማሮትꬅ ገሌዛ። ዬዛኮ፥ ዮናሳፕ ኣꬍዛይ Ꮊይዳ የዛ» ዬጌዛ። *

አሰትꬅ ፖኦ

(ማቶ. 5:15፤ 6:22-23)

33 «ጾምፐ ጾምፒ ቆሶ አቆ ዎይ ኦታ ጋንጨ ጋድዛ አሲ ባያ። አሲ ፖአና በአድ ጋርክ ꬎቀ አቆ ጋድዛ። * 34 ነ ጋላ ኡባይስ ፖአይ ነ አፋ። ነ ኣፋይ ሎኦ ማቅኮ፥ ነ ኩንꬅ ጋላይ ፖእዛ። ነ ኣፋይ ሀርግኮ ነ ጋላይ ኡባይ ꬉምዛ። 35 የይ ግሾስ፥ ነ ጋንጨ የዝ ፖአይ ꬉማም ጋርክ ናግዛ። 36 ይኬ፥ ነ ኩንꬅ ጋላይ ፖኦ ማቅኮ፥ ነ አሰትꬃይዳካ ሀራ ꬉማ አቆ ꬋብኮ፥ ነ ጋላ ኩንꬃይ ዋዢ ጌዝ ፖኦ ጋርክ ማቅዛ» ዬጌዛ።

ኡሱፑን ኣዪታ

(ማቶ. 23:1-36፤ ማር. 12:38-40)

37 የሱሳ ፋ ናሻ ዉርሴዛን ጋርክ ፐቲ ፈርሳዋይ ፓር ካꬃ ማዳይ ጋርክ ጼጌዛ። ኤ ኤዛር ዎላ ገሊ ስብረል አፋ በቴዛ። 38 ፈርሳዋይ የሱሳ ካꬃ ማዳይፕ ቲና ኩሸ ሜጨካዛ ብኢ ማላባዝ ጌዛ።

39 ጎዳይ ኤዝኮ፥ «ይንቲ ፈርሳውታይ ዋንጫስኔ ከረስ አፋ ባጋ ሜጭዛ። ዝን ይ ጋንጫይ ቦንቃኔ ኢታትꬃር ኩሜዛ። 40 ይንታኖ፥ ቦዝታዮ፥ ባለ ባጋ መꬌዛይ ጋንጨ መꬌዝ ጎዳይ ኤዛ ባሳኔ? 41 ዝን ዋንጫኔ ኬሬ የዛና ማንቅታይስ እንጎይታ። የ ዎደ ይንትስ ኡባ ባዝ ጌሽ ማቃዳ።

42 «ፈርሳውታዮ ይንታን አየ፥ ሳዎፐ፥ ጻሎተፐ፥ የይ ጋርክ ባዝፐ አስራታ ከስዛ። ዝን ጽሎትꬅኔ ጾስ ቃ ይንታር ባያ። Ꮊንክታ አሸካዛር Ꮊይትታካ ኦꬆዳይስ ቤዝዛ፥ ዝን ይ አሼዛ። *

43 «ፈርሳውታዮ ይንታን አየ፥ አይሁድታይ ዎሳ ኬꬃ ቦንቾ ኦይደ፥ ጋበ ጋንጨ ቦንቾ ሳሮꬆ ይ ዶስዛ።

44 «ሊላሚ ꬋብን አሳይ ኤረካዛር አፋር የꬍዝ ዱፎ ኣዝዝታዮ ይንታን አየ» ዬጌዛ።

45 ህገ አስታማራይ ማቂ፥ «አስታማራዮ፥ ነ የያ ጊታር ኑና ጫዥዛ» ዬጌዛ።

46 የሱሳ፥ «ይንታኖ፥ ህገ አስታማርታዮ፥ ይንታናካ አየ፥ አሲ ቶኮዳይስ ዳንዳኦዋ ዴጾ ቶፎ ቶስዛ፥ ዝን ይንቲ ይ ኡባስ ሀራ አቶዝን ብራ ጼራራካ ቦቾያ።

47 «ይ አድታይ ዎꬌዝ ናብታይ ዱፋ ይ ጊግስዛይ ግሾስ ይንታን አየ። 48 ይኬ፥ ይ አድታይ ኦሳ ምንꬆዳይስ ኡ ዎꬌዝ ናብታይ ዱፋ ይ ሎእꬅዛ ግሾስ ኡ ኢታ ኦሳይስ ይ ማርካ። 49 የይ ግሾስ፥ ጾሳይ ፋ ኤጨትꬃር፥ ‹ናብታኔ ሀዋርታ ታ ይንትስ ኪቶዳ፥ ዝን ይ ባግታ ዎꬎዳ፤ Ꮊንክታ ባይኦዳ› ዬጌዛ። 50 የይ ግሾስ፥ Ꮊ የለትꬅታይ አላማይ መꬍንቴዛይፐ Ꮊኖ ሄሎዳይስ ላልንቴዝ ናብታይ ኡቢታይ ሱꬃይስ ኦይጭንቶዳ። 51 አቤላፕ አይኪ ያርሾ አቆስኔ ጾስ ኬꬃፐ ጋንጨር ላልንቴዝ ዛክሬሳ ሱꬃይ ግሾስ Ꮊ የለትꬃይ ኦይጭንቶዳ። *

52 «ህገ አስታማርታዮ፥ ይንታን አየ፥ ኤረትꬅ ቁልፓ ይ ኩሸ ይ አይኬዛ፥ ዝን ይንትስ ገሎያ Ꮊንክታካ ገልሶያ» ዬጌዛ።

53 የሱሳ የይፕ Ꮊማዳይስ ከሳዳር ህገ አስታማርታይኔ ፈርሳውታይ ኤዛር ኤቅንቲ ኦይቻር ዋይꬄዛ። 54 ኤ ዶናፕ ከዝዝ ቃላር ኤዛ አይኮዳይስ ኮዪ የያ ኦꬄዛ።

12

አያና ምንꬃꬆኔ አየ

(ማቶ. 10:26-27)

1 የ ዎደ ጋመ ሙኩለር ታይብንትዛ አሳይ ዎላል አፋ የꬍንቶድ ጋꬆ አሲ አሳል አፋ ሺቂ የዝን፥ የሱሳ ፋ ታማርታይኮ፥ «ፈርሳውታይ እርሾፕ ናግንቶይታ። የይካ ጩቦትꬅ።* 2 በንተካ ቆስንቲ፥ ኤርንተካ ካምንት አትዝባዝ አኮካ ባያ። * 3 ይኬ፥ ይ ꬉማ ኦዴዝባዛይ ኡባይ ፖኦ ስእንቶዳ፥ ቆልአ ሀየ ካልካሼዝ ባዝ ዎያስ ኦድንቶዳ።

4 «ታ ባጉንꬆ፥ ታ ኦድዛና ስኦይታ፤ አሾ ዎꬍዛፕ አትን ሀራ አብካ ኦꬆዳይስ ዳንዳኦዝታይስ ያሽትፓተ። 5 ሀኖ ዝን፥ ይ ያሽቶዳይስ ቤዝዛና ታ ይንትስ ቤሳዳ። የይካ ዎꬌዛይፐ ጉየ ጋናመ ኦሎዳይስ ማዉተ የዛይስ ኤዝስ ያሽቶይታ። ኤ፥ ቱማ ግዛ፤ ኤስ ኣዳ ያሽቶይታ። 6 እችን ሱንታይ ፐቲ ሳንትፈስ ባይዝንቶሳኔ? ሀኖፕ አትን ኡንታፕ ፐታታካ ጾስ ቲና ዶግንተና። 7 ሀራ አቶዝን፥ ይ ኦማ ብናናይካ ፓይድንቲ የዛ። ይኬ፥ ያሽትፓተ፤ ጋመ ሱንታይፕ ይ ኣꬍዛ።

8 «ታ ኦድዛ ስኦይታ፤ አስ ቲና ታ ባዝ ማርካትዝ ኡባይስ አስ ናአይ ጾስ ኪታንችታይ ቲና ማርኮቶዳ። 9 አስ ቲና ታና ካድዛና ጾስ ኪታንችታይ ቲና ታ ኤዛ ካዶዳ። 10 አስ ናአል አፋ ለቆ ቃላ ኦድዝ ኡቢታይ ማሮትꬅ ደማዳ፥ ዝን ጌሻ አያና ጫዥዝታይ ማርንተና። *

11 «አሲ ይንታን አይኪ አይሁድታይ ዎሳ ኬꬃ፥ ዳይንታይ ቲናኔ ካትታይ ቲና ጎሽችዛ ዎደ አብ ኦዶዳዛኮኔ ዋጊ ማሆዳዛኮ ህርግፓተ። * 12 የ ዎደ ይ ኦዶድ ባዝ ጌሻ አያናይ ይንታን ታማርሶዳ» ዬጌዛ።

ዱረ አꬃይ ቦዘትꬅ

13 ዎይታይፕ ፐቲ አሲ የሱሳኮ ይኢ፥ «ታ እሻይ ታስ ኑ አዳይ ኬኬፕ ሻኮድ ጋርክ ኤዝስ ኦዶባ» ዬጌዛ።

14 የሱሳ ማሂ፥ «ናት አꬃዮ፥ ይንታል አፋ ታና ዳይንኔ ኬኬ ሻክዝ ጭማ ኦꬄዛይ ኦኖ?» ዬጌዛ። 15 ማካ የሱሳ፥ «አስ የሳይ ሻሎ ጋመትꬃር ባዛይ ግሾስ ዣረ አሺ ሚንꬂ ይንታን ናጎይታ» ዬጌዛ።

16 ማቅካ ኣዝሶር፥ «ጋዳይ ጋመ ካꬃ እንግዝ ፐቲ ዱረ አꬃይ የዛ። 17 የ አꬃይ፥ ‹ታ ካꬃ ታኒ ሺሾዳይስ አቆ ጽቄዝ ግሾስ አብ ኦꬆ?› ዬጊ ፋ ዎዝናር ቆፔዛ። 18 Ꮊንፐ የሳዳ፤ ቲን የዛ ሻልታ ሁሊ ሀራ ዳልገ ሻለ ኬጾዳ። ካꬃኔ ታስ የዛ ባዝ ኡባ ኤዛይድ ኦሎዳ። 19 ፋ ሸምፓትኮ፥ ‹ታ ሸምፓተ፥ ጋመ ላይꬅስ ኔስ ግድዛ ሻሎ ሺሼዛ። ይኬ፥ ሸምፕ ሞባ፥ ኡዦባ፥ ኡፋይቶባ› ዬጎዳ።

20 «ዝን ጾሳይ፥ ‹ናት፥ ቦዞ አꬃዮ፥ Ꮊይኖ ቃማ ነ ሸምፓታ ኔፕ ኤክንትዛ። ይኬ፥ ነ ሺሼዛይ ኦስ ማቆደ?› ዬጌዛ።

21 «የይ ግሾስ፥ ፓስ ዱረትꬂ ሳአል ሺሽዛ አስስ፥ ጾስ ካለ ዱረ ማቀካ አስስ ዉርስꬃይ Ꮊ አꬃይሳይ ጋርከ» ዬጌዛ።

ኡንእንትፓተ

(ማቶ. 6:25-34)

22 የይፐ ጉየ፥ የሱሳ ፋ ታማርታይኮ፥ «ይኬ፥ ታ ኦድዛ ባዝ ስኦይታ፥ ይ ሸምፖስ አብ ማዴ ይ ጋላሳስ አብ ማአዴ ዬጊ ኡንእንትፓተ። 23 ሸምፖ ካꬃፕ ጋላ አፍላፕ ኣꬍዛ። 24 ካፍታ ቦኦይታ ዘሮያ፥ ማጾያ፥ ሻለካ ባያ። ዝን ጾሳይ ኡንታን ሙዝዛ። ይ ካፍታይፕ ሎእꬂ ኣꬍዛ። 25 ሀኖ ዝን፥ ይንትፕ ኡንእንቲ ፋ ላይꬃል አፋ ፐቲ ቃማ ጉጆዳይስ ዳንዳእዛይ ኦኖ? 26 ይኬ፥ Ꮊ ጽቃባዝ ኦꬆዳይስ ዳንዳኦዋ ይ ሀራባዝስ አብስ ኡንእንቴ? 27 አን ፉꬍታይ ዋይዚ ድጭዛኮ ቦኦይታ። ዋዮያ ሱቆያ። ሀራ አቶዝን፥ ሶሎሞነ ፓስ የዝ ቦንቾ ኡባይር ኡንታፕ ፐታይ ጋርከካ ማኢ በኤካያ። * 28 ይንታኖ፥ አማኖ ፓጬዝታዮ፥ ይኬ፥ ጾሳይ Ꮊይኖ በንቲ ዎንታ ታማ ጋንጨ ዎꬎድ ፉꬍታ Ꮊይ ጋርከ ማእስኮ፥ ይንታን ዋይዚ ኣꬂ ማእሶሳ? 29 የይ ግሾስ፥ አብ ሞሻ ዎይ አብ ኡዦሻ ግ ይ ዎዝናር ኡንእንትፓተ። 30 የ ኡባ ጾሳ አማኖዋ አሳይ ኮይዛ። ዝን ይ አዳይ ጾሳይ የይ ኡቢታይ ይንትስ ኮሽዛና ኤርዛ። 31 ኡባፕ ኣꬂ ጾስ ካተትꬃ ኮዦይታ የይ ኡቢታይ ይንትስ ጉጂ እንግንቶዳ።

32 «ይንታኖ፥ ጽቃ ዎይታዮ፥ ይ አዳይ ጾሳይ ካተትꬃ ይንትስ እማዳይስ ኤ ሎኦ ሸነ ማቄዛ ያሽትፓተ። 33 ይንትስ የዛ ባዝ ባይዚ ማንቅታይስ እንጎይታ። ካይዞ ኤኮዋ፥ ብላ ሞዋ አቆ፥ ጭሞዋ ቁርቦ ጋንጨ፥ ዉሮዋ ሻላና ሳሎ ሺሾይታ። 34 ይ ዎዝናይ ይ ሻላይ የዛ አቆ ማቃዳ።

ባርኪ ናጎ

35 «ይ ጼሳይ ዳንጭንቴዛ፥ ይ ጾምፓይ ፖኤዛ ማቆ። * 36 ፋ ጎዳይ ቦሳይፕ ማቃድ ጋꬆ ባርኪ ናግዝታይ ጋርክ፥ ጎዳይ ይኢ ጼግዝ ዎደ ኤልሲ ዶዮዳይስ ጊጌዝ አስታ ኣዞይታ። * 37 ፋ ጎዳይ ማቅዝ ዎደ ገንተካዛር ናግዝታይ አንጅንቴዝታ። ታ ቱሮ ግዛ፤ ጎዳይ ሃታር ዳንጪ ሌማተ ላንቃይድ በትꬅ ሞክዛ። 38 ጎዳይ ግዲ ብላሄ ማቅን ዎይ ዎንትማꬄ ማቅን ይኢ፥ የይ ጋርክ ገንተካዛር ናጎዳር ደንግዛ የ አይልታይ አንጅንቴዝታ። 39 ዝን Ꮊያ ኤሮይታ፤ ካይዞ አይደ የኦዳዛኮ ካራ አዳይ ኤርዛኮ ኬꬃይ ቦክንታምዝን። * 40 ይንትካ ጊጊ ናጎይታ፤ አስ ናአይ ይ ቆፐካ ዎደ የኦዳ» ዬጌዛ።

41 ጵጽሮሳካ፥ «ጎዳዮ Ꮊ ኣዝሳ ኑ ኣዳስ ኦድነኔ አስ ኡባሶ?» ዬጌዛ።

42 ጎዳይ ማሂ፥ «ይኬ፥ ካꬃ ሙዞዳይስ ቤዝዛ ዎደር እማድ ጋርክ ጎዳይ ፋ አይልታይል አፋ ሹሜዝ አማንꬅዛይኔ ዎዛናማይ ኦኖ? 43 ጎዳይ ማቆዳር የይ ጋርክ ኦꬅታር በንትዝ አይላይ ኤ አንጅንቴዛያ 44 ታ ይንትስ ቱሮ ኦድዛ፤ ፋ ጎዳይስ የዝ ሻሎ ኡባይል አፋ ኤ ሹምንቶዳ። 45 ዝን የ አይላይ፥ ‹ታ ጎዳይ ኤልꬂ የኤና› ዬጊ ፋ ዎዝናር ቆፒ፥ ጋꬊንድታኔ ጋችታ Ꮊꬍኮ፥ ማ ፓስ ኮዤዝ ጋርክ ሚታራኔ ኡዥታር ማꬅኮ፥ 46 የ አይላይ ጎዳይ ኤ ቆፐካ ጋላሳኔ ህርገካ ዎደ የኦዳ። ይኢ ኤዛ ጋሽቺ፥ ኤ አንጃ አማኖዋ አስታይር ኡዶዳ።

47 «ጎዳይ ሸናይ ጋርክ ጊጎዛይኔ ኤ ጎዳይ አብ ቃꬍዛኮ ኤርታር ኦꬆዋ አይላይ ጋመ ጋራፍንቶዳ። 48 ዝን ፋ ጎዳይ ሸና ኤረካ አቲ ጋራፍንቶዳይስ ቤዝዛና ኦꬄዛይ ጽቃል ጋራፍንቶዳ። አብስ ጊኮ ጋመ እንግንቴዛይፕ ጋመ ኮይንትዛ፥ ጋመ ሀዳራ ኤኬዛይፐካ ጋመ እማድ ግ ናግንትዛ።»

ሳሮትꬅስ ባዝን ሻክንቶሲ

(ማቶ. 10:34-36)

49 «ታኒ የኤዛይ ቢታል አፋ ታማ አይꬆዳይስ። Ꮊት ታማይ አይክዛኮ ታና ዋይዚ ኡፋይሶደሻ! 50 ሀኖ ዝን፥ ታ Ꮊት ጻማቅንትዛ ጽንቃታይ የዛ። ኤ ፖልንቶድ ጋꬆ ታ ዋፋ ኡንእንቶደሻ። * 51 ሳአል አፋ ሳሮትꬅ ኮኦዳይስ የኤዛ ይንትስ ኣዝኔ? የያ ባያ፥ ታ የኤዛይ ሻኮዳይስ። 52 Ꮊተፕ አይኪ ዎል ጋንጨ ሻክንቴዝ እችን አሳይ ፐቲ ኬꬃ ዎላ የዛ። ናምእታይ ሃይꬒታይል አፋ፥ ሀይዝታይካ ናምእታይል አፋ፥ ደንዲ ሻክንቶዳ። 53 አዳይ ናአይል አፋ፥ ናአይካ አዳይል አፋ፥ እንዳት ናአትል አፋ፥ ናአታ እንዳትል አፋ፥ አዝናይ እንዳት ናአይ ማቻትል አፋ፥ ናአይ ማቻት አዝናይ እንዳትል አፋ፥ ደንዲ ሻክንቶዳ።»*

ላይꬅታ ማሎባ

(ማቶ. 16:2-3)

54 ማካ አሳይኮ፥ «አዋ ገሎ ባጋር ሳሎ ሻራትዛ ዎደ ብኢ፥ ኤልሲ፥ ‹እራ የኦዳ› ይ ዬግዛ፥ የይ ጋርከካ ሀንዛ። 55 ሱለ ባጋ ጫርኮ ጫርክዛ ዎደ ‹ሳአይ አዎዳ› ይ ዬግዛ፥ የይ ጋርከካ ሀንዛ» ዬጌዛ። 56 ይንታኖ፥ ጩብታዮ፥ ሳሎባዝኔ ሳአባዝ ሻኪ ኤርዝን Ꮊ ዎዳ ሻኪ ኤሮዳይ ይንታን ዋይዚ ጋሜኔ?

57 «የዝን፥ ይ ኡባስ አብስ ቱማ ፕርዶሳ? 58 ነ ሞርካይር ዎላ ዳይና ቲና ኤቆዳይስ Ꮊንግታር ኦገል አፋ ጊጎዳይስ ኮዪ ነ ጊገካ አትኮ ጎሽች ዳይና ቲና ነና ካማዳ። ዳይናይ ነና ፖልሴስ ኣꬂ እማዳ። ኤ ነና ዎይነ ኦሎዳ። 59 ስኦይታ፥ ፐቲ ባካና አተካዝን ጭግ ሃሶድ ጋꬆ ነ እዝፕ ኬዛምዛኖ ኤሮባ» ዬጌዛ።

13

ናጋራፕ ማቅꬅ

1 የ ዎደ የሱሳኮ አሳይ ይኢ ጋልላ አሳይ ያርሾ ያርሾዳር ኡንታን ጵላጾሳ ዎꬊ ኡ ሱꬃ ያርሾር ዋላኬዝ ባዛ ኦዴዛ። 2 ኤ Ꮊይ ጋርከ ዬጊ ማሄዛ፤ «የዝን Ꮊ ጋልላ አሳይ Ꮊ ኢታ Ꮊይቆ Ꮊይቄዝ ግሾስ ጋልላ የዝ አስ ኡባይፕ ኣꬎ ናጋራ ኦꬅዛ ኣዝኔ? 3 የያ ባያ! ይንትካ ማሮተꬃር ማቃም አትኮ፥ ኡቢታይ Ꮊይ ጋርክ ꬋቦዳ። 4 ዎይ ማ ሳልሆመ ግዝ በሳይድ ግምባይ ዎዲ ዎꬌዝ ታጶ ሆስፑን አሳይ የሩሳላመ የዝ አስ ኡባፕ ኣꬌዝ ናጋራ ኦꬅዛ ኣዝኔ? 5 የያ ባያ! ዝን ይንትካ ማሮትꬃር ማቃም አትኮ ኡባይ Ꮊይ ጋርክ ꬋቦዳ።»

ኣፈ ኣፎዋ ባላሰ ምꬃቶ

6 ማካ የሱሳ Ꮊይ ጋርከ ግ ኣዝሶ ኦዴዛ፦ «ፐቲ አꬃይስ ዎይነ ጋደ ቱክንቴዝ ባላሰ ምꬃት የዛ። ኤ ኢፐ ኣፈ ኮዪ ይኢ አብካ ደንገካያ። 7 ጋደ ጎዳይ ዎይነ ኦሶ አሳይኮ፥ ‹ኣፈ ደንጎዳይስ ኮዪ ሀይꬒ ላይꬅ ማቂ ማቂ ይኢ አብካ ደንገካያ። የይ ግሾስ፥ ጋቺ ሀልእሶባ፤ አብስ ቢታ መልሴ?› ዬጌዛ።

8 «ዝን ኦሶ አꬃይ፥ ‹ጎዳዮ፥ እ ጋጻ ኦꬂ ኦሻ ኦሎድ ጋꬆ ሀበረስ አሾዬ። 9 ይእዛ ላይꬅ ኣፍኮ ሎኦ፥ አትኮ ጋቺ አሾባ› » ዬጊ ማሄዛ።

ዞኮ ኩና አስታ ፓጼዛ

10 የሱሳ ማላ ጋላስ አይሁድታይ ዎሳ ኬꬃ ታማርስዛ። 11 የ በሳይድ ታጶ ሆስፑን ላይꬅ ቱና አያና ዞኮ ኩንሴዝ ፐቲ አስታ የዛ። እዛ ኩኔዛይ ግሾስ ሉለ ኤቆዳይስ ዳንዳኦያ። 12 የሱሳ እዞ በኤዝ ዎደ ጼጊ፥ «Ꮊን አስቴ፥ ነ ሀርጋይፕ ፓጼዛ» ዬጌዛ። 13 ፋ ኩሻ እዝል አፋ ጋድን፥ እዛ ኤለር ሉሊ ኤቄዛ። ጾሳካ ጋላቴዛ።

14 ዝን አይሁድታይ ዎሳ ኬꬅ ሀላቃይ ይሎቲ አሳይኮ፥ «ኦሶ ኦꬅዝ ኡሱፑን ጋላስታይ የዛ። የይ ግሾስ፥ የ ጋላስታይድ ይኢ ፓጾይታፕ አትን ማላ ጋላስ ባያ» ዬጌዛ። *

15 ጎዳይ፥ «ጩብታዮ፥ ይ ጋንጨፕ ገማተ ዎይ ሀረ ማላ ጋላስ ዛዳሎፕ ብሊ ሃꬅ ኡሾዳይስ ካንጎዛይ ኦኖ? 16 የዝን፥ Ꮊ አስታ አፍራመ ናአ ማቅታር ጻላሄር አጭንቲ ታጶ ሆስፑን ላይꬅ ኩንꬅ የዜዛንስ ማላ ጋላስ ብልንቶዳይስ ቤዞሳ?» ዬጊ ኦይጬዛ።

17 ኤ የያ ኦዴዝ ዎደ ኤቅንትዝታይ ኡቢታይ ዬላቴዛ። ዝን አስ ኡባይ ኤ ኦꬄዝ ማላታ ኦሶ ኡባይድ ኡፋይቴዛ።

ሳናፍጨ ኣፈ

18 የይፐ ጉየ፥ የሱሳ Ꮊይ ጋርከ ዬጌዛ፥ «ጾስ ካተትꬃይ አብ ኣዝኔ? እዞ አባር ኣዝሶ? 19 ጾስ ካተትꬃይ ፐቲ አስ ፋ ጋደ ጋንጨ ቱኬዝ ሳናፍጨ ኣፈ ጋርከ። እዛ ድጪ ዳማ ምꬅ ማቄዛ። ካፍታይ እ ሻቃይል አፋ ሸምፔዛ።»

20 ማ፥ «ጾስ ካተትꬃ አባር ኣዝሶ? 21 ፐቲ አስታ ጋመ ꬊላር ዋላኪ ሙኑቄዝ ጽቃ እርሾ ኣዝዛ» ዬጌዛ።

ጹንꬅ ፐንገ

22 የይፐ ጉየ፥ የሱሳ የሩሳላመ Ꮊንግታር ኤ ኣꬊዝ ኦገል የዝ ካታምታይዳኔ ሄራ ታማርስታር ኣꬌዛ። 23 ፐቲ አስ የሱሳኮ፥ «ጎዳዮ፥ አቶዳይ ጽቃ አስ አዳኔ?» ዬጊ ኦይጬዛ።

የሱሳ ኡንትኮ፥ 24 «ስኦይታ፥ ጹንꬅ ፐንገር ገሎዳይስ ቡትቶይታ። ጋምታይ ገሎዳይስ ኮይዛ ዝን ኡንትስ ሀናሚ። 25 ኬꬅ ጎዳይ ደንዲ ፐንገ ጎርደዛይፐ ጉየ ‹ኑስ ዶዮዬ› ዬግታር ባለ ኤቂ ጼስ አይኮዳ። ዝን ኤ፥ ‹ይ ኦናዛኮኔ አናፕ የኤዛኮ ታ ኤሮያ› ግ ማሆዳ። 26 የ ዎደ ይ፥ ‹ኔር ዎላ ሜዛ፥ ኡዤዛ፥ ኑ ደንባይዳካ ነ ታማርሴዛ› ዬጎዳ።

27 «ኤ ማሂ፥ ‹ይ ኦናዛኮኔ አናፕ የኤዛኮ ታ ኤሮያ። ይንታኖ፥ ኢታ ባዝ ኦꬅዝታዮ ታፕ ሃኮይታ› ዬጎዳ። * 28 አፍራመ፥ እሳቃ፥ ያይቆባራኔ ናብታ ኡብታ ጾሳ ካተትꬃይድ ይ በአዳ፥ ዝን ይ ባለ ዎꬊ አትኮ ይንትስ ዬፎኔ አች ጮንቺ ማቃዳ። 29 አሳይ አዋ ከሳፐ፥ አዋ ገሎፐ፥ ፑደ ባጋፐ ሱለ ባጋፐ ይኢ ጾስ ካተትꬃ ሙንታል አፋ በቶዳ። * 30 የይ ግሾስ፥ ጉየቴዝታይፕ ቲና ማቆድታይ፥ ቲኔዝታይፕ ጉየ ማቆድታይ የዛ» ዬጌዛ። *

የሱሳ የሩሳላመስ ዬኬዛ

(ማቶ. 23:37-39)

31 የ ዎደ ፈርሳውታይፕ ፐታይ ፐታይ ይኢ፥ «ሄሮዶሳ ነና ዎꬎዳይስ ኮይዝ ግሾስ Ꮊ በሳፕ ደንዲ ቅቶባ» ጌዛ።

32 ኤ ማሂ፥ «Ꮊንጊ፥ የ ዎርካንታይስ ዬዛኮ፥ ‹Ꮊይኖኔ ዎንታ ቱና አያንታ ከሶዳ፥ ሀርግንቴዝታ ፓꬆዳ፥ ሃይꬓንꬆ ጋላሳር ሃሶዳ› ዬጌዛ ጎይታ። 33 ሀኖፕ አትን፥ ናባይ የሩሳላመፕ ሀራ አቆ Ꮊይቆዳይስ ቤዞያ። የይ ግሾስ፥ Ꮊይኖ፥ ዎንታኔ ዎንቲ ፔዢ የ በሳ Ꮊማዳይስ ደንዴዛ።

34 «የሩሳላመ፥ የሩሳላመ፥ ናብታ ዎꬍዛኔ፥ ኔኮ ኪትንቴዝታ ሹቻር ሾጭዛኔ፥ ሹጉላ ፋ ናእታ ፋ ቀፋይፕ ኦሞር ሺሽዛይ ጋርክ ነ ናእታ ታ ታ ሹጳይፕ ኦሞር ኣፑን ቶኬ ሺሾዳይስ ኮየኔ፥ ዝን ይ እጼዛ ጌዛ። 35 ታ ይንትስ ኦድዛ፤ ይ ኬꬃይ ካይሳቶዳ። ጎዳይ ሱንꬃር ይእዛይ አንጅንቴዛያ ይ ጎድ ጋꬆ ታና ደንጋሚ» ዬጌዛ። *

14

የሱሳ ማላ ጋላስ ፐቲ ሀርግንቴዝ አꬃ ፓꬄዛ

1 ማላ ጋላስ የሱሳ ፐቲ ፈርሳውታይ ሀላቃይ ካራ ካꬃ ማዳይስ ገሎዳር አሳይ ኤ አብ ኡድዛክ በአዳይስ ናግዛ። 2 የ አቃይድ ሻዉሄ ሀርገር መትንትዛ ፐቲ አስ ኤዝስ ቲና ባጋር ዎይኤዛ። 3 የሱሳ ፈርሳዉታይኮኔ ህገ አስታማርታይኮ፥ «ማላ ጋላስ ሀርግንቴዝ አስ ፓꬅዛይ ዎጋኔ ዎጋ ባሳ?» ዬጊ ኦይጬዛ። 4 ኡ ስእ አቴዛ። የሱሳ ሀርግንትዛ አꬃ ቦቺ ፓꬅ ሞይዜዛ።

5 «ማካ ይንታፕ ፐታይስ ናአ ዎይ ገማተ ማላ ጋላስ ሆቦ ዎꬍኮ ኤልሲ ከሶዛይ ኦኖ»* ዬጊ ኦይጬዛ። 6 ኡ ፐትባዝካ ማሆዳይስ ዳንዳኤካያ።

ከሄትꬅኔ እማꬅ ሞኮ

7 የሱሳ እማቶስ ጼግንቴዝታይ ቦንቾ አቆ ዶሮዳር ብኢ፥ Ꮊ ኣዝሳ ኦዴዛ፦ 8 «ፐቲ አሲ ነና ቦስ ካራ ጼግኮ ቦንቾ አቆ በትፐ። ኔፕ ኣꬊ ቦንችንትዛ አሲ ጼግንቶዳይስ ዳንዳእዛ። 9 ይንታን ናምእታካ ጼጌዛይ ይኢ፥ ‹ነ አቃ Ꮊ እማꬃይስ ዳኮባ› ዬግዝ ዎደ ነ ዬላትታር ሱል ዎꬋዳ። 10 ማቆዝን፥ ነ ጼግንቴዝ ዎደ ቲናቲ ዝቃ አቆ ብኢ በቶባ። ጼጌዛይ ይኢ፥ ‹ታ ላጋዮ፥ Ꮊ ቦንቾ አቃይድ በቶባ› ዬጎዳ። የ ዎደ ኔር ዎላ ጼግንቴዝ አሳ ኡባይ ቲና ነ ቦንችንቶዳ። 11 ፋና ሾክ ሾክ ኡድዝ ኡቢታይ ካዉዦዳ፤ ፋና ዝቅ ዝቅ ኡድዝ ኡቢታይ ሾክ ሾክ ጎዳ።»*

12 ማካ የሱሳ ኤዛ ሞኬዝ ካራ አዳይኮ፥ «ቁማ ዎይ ካሆ እማቶ ጼግዝ ዎደ ኔኒ ኩሸ ማሆ ጼጋማይ ጋርክ ነ ላግታ ዎይ ነ እሽታ ዎይ ነ ዳብታ ዎይ ነ ዱረ ሾርታ እማቶ ጼግፐ። 13 ማቆዝን፥ ነ እማቶ ማኬዝ ዎደ ማንቅታ፥ ዎብታ፥ ስልታኔ ቶእታ ጼጎባ፤ ነ አንጅንቶዳ። 14 Ꮊይትታይ ኩሸ ማሆዳይስ ዳንዳኦዋ ግሾስ ኩሸ ማህꬃይ ጌሽታይ ደንዶ ጋላስ ጾሲ ኔስ ማሆዳ» ዬጌዛ።

ዳማ እማቶ ኣዝሶ

(ማቶ. 22:1-10)

15 የሱሳር ዎላ እማቶል አፋ በቴዝታይ ጋንጨፐ ፐታይ የያ ስኢ፥ «ጾሳ ካተትꬃይድ እማቶል አፋ በቴዛይ አንጅንቴዛያ» ዬጌዛ።

16 የሱሳ፥ «ፐቲ አስ ዳማ እማቶ ጊግሲ ጋመ አስታ ጼጌዛ። 17 እማቶ ሞክንትዛ ሳታት ሄልዝ ዎደ ጼግንቴዝ እማꬅታ፥ ‹ዬዛኮ ኡባ ባዝ ጊጌዛ፥ Ꮊና የኦይታ› ዬጊ ጼጎድ ጋርክ ፋ አይላ ኪቴዛ።

18 «ዝን ኡቢታይካ ፋ ሳላምበ ሳላምበ መꬌዛ። ፐታይ፥ ‹Ꮊት ታ ሀጋ ጋደ ዎንጌዝ ግሾስ Ꮊንጊ በአዳይስ ኮሽዛ ሀያና ታና አሾዬ› ዬጌዛ። 19 Ꮊንካይ፥ ‹እችን ዋጻ ገማተ ዎንጌዛ ኡንታን ዋጺ ፋጪ በአድ ግሾስ ሀያና ታል ላንጭፐ› ዬጌዛ። 20 ማ Ꮊንካይ፥ ‹ታኒ ሀጋ መዳል የዝ ግሾስ የኦዳይስ ታስ ዳንዳእንታሚ› ዬጌዛ።

21 «አይላይ ማቂ ይኢ የያ ኡባ ፋ ጎዳይስ ኦዴዛ። የ ዎደ ቦስ ጎዳይ ካጭንቲ አይላይኮ፥ ‹ኤልሲ ካታማ የዝ ጎስታይላኔ ሁሳ ኦግታይል Ꮊንጊ፥ ማንቅታ፥ ዎብታ፥ ቶእታኔ ጉንዴዝታ Ꮊና ኮኦባ› ዬጌዛ።

22 «አይላይ፥ ‹ታ ጎዳዮ፥ ነ ኪቴዛይ ኡቢታይ ፖልንቴዛ፥ ዝን Ꮊተካ አቆ የዛ› ዬጌዛ።

23 «ጎዳይ አይላይኮ፥ ‹ጎስታይል አፋኔ፥ ካራ ጋንጨ ኦገል ከዞባ፥ ታ ኬꬃይ ኩሞድ ጋꬆ በንቴዝ ኡቢታይ የኦድ ጋርክ ኡዶባ። 24 ታ ይንትስ ኦድዛ፤ እማትንቲ አቴዝታይፕ ኦንካ ታ አታላይፕ ማምዛና ኤሮይታ› ጌዛ» ዬጌዛ።

ጎዳ ካሎ ጭግስዛ ጋተ

25 ጋመ አሳይ ኤዛር ዎላ Ꮊማዳር የሱሳ ኡንትኮ ጉየ ማቂ፥ 26 «ታኮ ይእዝ ኡቢታይ ፋ አዳኔ ፋ እንዶ፥ ፋ ማቻቶኔ ፋ ናእታ፥ ፋ እሽታኔ ፋ ምሽታ፥ ሀራ አቶዝን ፋ ሸምፖ እጾዛይ ታ ታማረ ማቆዳይስ ዳንዳኦያ። * 27 ፋ ማዝቃለ ቶኪ ታና ካሎዋ ኦንካ ታ ታማረ ማቆዳይስ ዳንዳኦያ። *

28 «ይንታፕ ፐቲ አሲ ሹች ኬꬅ ኬጾዳይስ ኮይኮ፥ ኬꬅ ኬጺ ዉርሶዳይስ አብ ጋርክ ሚሸ ኮሽዛኮ ቲናቲ ኤሮዳይስ ቆፖዛይ ኦኖ? 29 የያ ማቀካ አትኮ፥ Ꮊ አꬃይ ባሶል ሹች ሂጽን ዉርሶ ጋምኮ፥ 30 ብእዛ ኡባይ፥ ‹Ꮊ አꬃይ ግምብꬅ አይክን ዉርሶዳይስ ኤዛ ጋሜዛ› ዬጊ ቦርዛ።

31 «ዎይ ፐቲ ካታይ ሀራ ካታር ኦልንቶዳይስ ደንድታር ላታም ሙኩለ ኦላንችታ ኤኪ የ በሳ ካታይር ታጲ ሙኩለ ኦላንችታር ኤቅንቶዳይስ ዳንዳኦዳናኔ ዳንዳአምዛ ቲናቲ በቲ ዞርንቶዛይ ኦኖ? 32 ኤቅንቶዳይስ ዳንዳእንቶዋ ባዝ ማቅኮ፥ የ ሀራ ካታይር ሃኮር የዝን ዳቦቶዳይስ ቲናቲ ጭማ ዳኪ ኦይጭሽዛ። 33 የይ ጋርከ፥ ይንታፕ ኦንካ ፓስ የዛ ባዝ ኡብታ አሻም እጽኮ ታ ታማረ ማቆዳይስ ዳንዳኦያ።

ማልኦዋ ማጽነ

(ማቶ. 5:13፤ ማር. 9:50)

34 «ማጽነ ሎኦ፥ ዝን ማጽነ ፋ ማልአ አሽኮ፥ ዋይዚ ማጽነ ጊንትንቶዳይስ ዳንዳእኔ? 35 ቢታስካ አራድሶስካ ማዶዋ ባዝ ማቅዝ ግሾስ አላ ኦልንቶዳ። ይኬ፥ ስእዝ ሀየር የዝ አስ ስኦ» ዬጌዛ።

15

ꬋቢ በንቴዝ ዱር ኣዝሶ

(ማቶ. 18:12-14)

1 ፐቲ ጋላስ ቃራጸ ጋችሽዝታይኔ ናጋራ ኦꬅዝ አሳይ የሱሳ ትምርታ ስኦዳይስ ኤ ላንቃይር ሺቄዛ። * 2 ዝን ፈርሳውታይራኔ ህገ አስታማርታይ፥ «Ꮊ አꬃይ ናጋራንችታ ሺሺ ኤክዛ፥ ኡንታር ዎላ ሚዛ» ዬጊ ዝግሬዛ።

3 የሱሳ ዬጊ Ꮊ ኣዝሳ ኡንትስ ኦዴዛ፦ 4 «ይ ጋንጨፐ ፐታይስ ጼት ዱርታይ የዛ ባዝ ማቅኮ ኡንታፕ ፐታይ ꬋብኮ ኡዱፉን ታማኔ ኡዱፉንታ ዎራ አሺ ꬋቤዛና ደንጎድ ጋꬆ ኮዮዛይ ኦኖ? 5 ደንጌዝ ዎደ ኡፋይቲ ፋ ጋናል ቶኪ፥ 6 ፋ ካራ ማቅዛ። ፋ ላግታኔ ሾርታ ዎላ ጼጊ፥ ‹ꬋቤዝ ታ ዱራ ደንጌዛ፥ ታር ዎላ ኡፋይቶይታ› ዬግዛ። 7 የይ ጋርከካ፥ ማሮትꬅ ገሎዋ ኡዱፉን ታማኔ ኡዱፉን ጽልታይፕ ፋ ናጋራስ ማሮተꬅ ገልዝ ፐቲ አꬃይ ግሾስ ሳሎ ዳሞ ኡፋይስ ማቅዛ።

8 «ዎይ ታጲ ሹቻ ብራ የዛ ፐቲ አስታ ታጵፕ ፐታት ꬋብኮ ደንጎድ ሄሎዳይስ ጾምፐ አይꬂ ኬꬅ ፕቲ ሚንꬂ ኮዮዛይ ኦኖ? 9 ደንጌዝ ዎደ ፋ ላግታኔ ፋ ሾርታ ጼጊ ‹ꬋቤዝ ታ ሹቻ ብርቶ ደንጌዝ ግሾስ ታር ኡፋይቶይታ› ዬግዛ። 10 ስኦይታ፥ የይ ጋርክ ፐቲ ማሮትꬅ ገልዝ ናጋራንቻይር ጾሳ ኪታንችታይ ቲና ኡፋይስ ማቅዛ» ዬጌዛ።

ꬋቤዝ ናአይ ኣዝሶ

11 ማቂ የሱሳ፥ «ፐቲ አꬃይስ ናምኢ ናእታይ የዛ። 12 ኡንታፕ ጌዶ ናአይ ፋ አዳይኮ፥ ‹ታ አዳዮ፥ ነ ሻላይፕ ታ ባጋ ታስ እንጎባ› ዬጌዛ። አዳይ ፋ ሻላና ፋ ናእታይስ ሻጌዛ። 13 ጽቃ ጋላሳፕ ጉየ ጌዶ ናአይ ፋ ባጋ ኡብታ አጪ ኤኪ ሃኮ ጋደ Ꮊንጌዛ። ኤዛይድ ኤኪ Ꮊንጌዝ ሻላና ቶቺ ዉርሴዛ። 14 ኤ ፓስ የዛ ባዝ ኡብታ ዉርሴዛይፕ ጉየ የ ጋዳይድ ኡባይል ሚንꬅ ናየ ገልን መትንቴዛ። 15 የይ ግሾስ፥ የ ጋደ አሳይፕ ፐታይ ካራ ጋታ ገሌዛ። አꬃይ ኤዛ ጉዳይለ ሄማድ ጋርክ ፋ ሞꬃ ዳኬዛ። 16 ጉዳይልታይ ሚዝ ሀርቃይፕ ማዳይስ አሞቴዛ፥ ዝን እዞካ ኤዝስ እንግዛ አሲ በንተካያ። 17 ፋ ዎዝናር፥ ‹ኣፑን ታ አዳይ አይልታይስ ካꬃ አላ አትን ታ Ꮊይዳ ናየር Ꮊይቀ?› 18 ደንዲ ታ አዳይኮ Ꮊንጊ፥ ‹ታ አዳዮ፥ ሳሎ ጾሳ፥ ሳአ ነና ታ ቆሄዛ። 19 Ꮊንፕ ነ ናአ ግንትንቲ ጼግንቶዳይስ ታስ ቤዞዋ ግሾስ ነ ካራ የዝ አይልታይፕ ፐታይ ጋርክ ኡዲ ታና ታይቦባ› ዬጎዳ» ዬጌዛ። 20 የይ ግሾስ፥ ደንዲ ፋ አዳይኮ Ꮊንጌዛ።

«ሀኖ ዝን፥ ኤ ሀጋ ሃኮር የዝን አዳይ ቃꬊንቲ፥ ኤዝኮ ዎጺ Ꮊንጊ እድንጊ ዬሬዛ። 21 ናአይካ፥ ‹ታ አዳዮ ሳሎ ጾሳ፥ ሳአ ነና ታ ቆሄዛ። Ꮊንፕ ገደ ነ ናአ ግንትንቲ ጼግንቶዳይስ ታስ ቤዞያ› ዬጌዛ።

22 «ኤ አዳይ አይልታ ጼጊ፥ ‹ኤልሲ ኡባፕ ሎኦ ማቄዝ አፍላ ክኢ ኤዛ ማእሲ፤ ኤ ብራꬋይዳካ ምግዶ፥ ኤ ቶካይድ ጫማ ኣꬆይታ። 23 ሞꬎ መሄ ክኢ ሹኮይታ፥ ማዳ፥ ኡፋይቶዳ። 24 ታ ናአይ Ꮊይ Ꮊይቄዛ፥ ዝን Ꮊቴ ፓጼዛ፤ ꬋቤዛ፥ ዝን በንቴዛ› ዬጌዛ። የይፐ ጉየ፥ ኡፋይትꬂ አይኬዛ።

25 «የ ዎደ ባይራ ናአይ ዎታ ጋደ የዛ። ኤዛይፕ ይእታር ካራ ኡኮዳር የꬅኔ ዶንꬅ ጊርꬅ ስኤዛ። 26 አይልታይፕ ፐታ ጼጊ ሀንዛይ አብዛኮ ኤሮዳይስ ኦይጬዛ። 27 አይላይ፥ ‹ነ እሻይ ሳሮ የኤዝ ግሾስ ነ አዳይ ሞꬎ መሄ ኤዝስ ሹኬዛ› ዬጌዛ።

28 «ባይራ እሻይ ካጭንቲ ካራ ገሎዳይስካ ኮየካያ። አዳይ ባለ ከዚ ካራ ገሎዳይ ጋርክ ኤዛ ዎሴዛ። 29 ዝን ኤ ፋ አዳይኮ፥ ‹ዬዛኮ፥ Ꮊይ ጋርክ ላይꬅ ታ ኔስ አይለት ነ ኪታፐ ፐቶካ ፓጭንቸካዛር ኔስ ኪትንትን ታ ታ ላግታይር ኡፋይቶድ ጋርክ ሀራ አቶዝን ፐቲ ሆጎ ዴሽ ታስ እንገካያ። 30 ዝን፥ Ꮊይ ነ ናአይ ነ ሻላና ላምዝታይር ዶንጊ ዉርሲ ይእን ሞꬎ መሄ ሹኬነ ባይ› » ዬጌዛ።

31 «አዳይካ፥ ‹ታ ናአዮ፥ ነ ኡባ ዎደ ታር የዛ፥ ታባዝ ኡባይ ኔስ። 32 Ꮊይ ነ እሻይ Ꮊይቄዛ፥ ዝን ፓጼዛ፤ ꬋቤዛ፥ ዝን በንቴዛ። የይ ግሾስ፥ ጋመ ኡፋይቶዳይስ ቤዝዛ› ዬጎዳ» ዬጌዛ።

16

አማንንቶዋ ሹማይ ኣዝሶ

1 የሱሳ ፋ ታማርታይኮ፥ «ፐቲ ዱረ አꬃይስ ኤዝፕ ኦሞር ፐቲ ሹማይ የዛ። የ ሹማይ ፋ ጎዳይ ሻላና ቶቼዛ ዬጊ ሞቴዛ። 2 ሻሎ ጎዳይ ሹማ ጼግሲ፥ ‹ታኒ ዋግዝን ስአሬ? Ꮊንፕ ነ ታ ኬꬅስ ሹም ማቂ ኦꬆዳይስ ዳንዳኦዋ ግሾስ ታ ሻላና ታና ሄልꬆባ› ዬጌዛ።

3 «የ ሹማይካ ፋ ዎዝናር Ꮊይ ጋርከ ዬጊ ቆፔዛ። ‹ታ ጎዳይ ታና ሹመትꬃይፕ ዎꬆድ ሀንዛ፥ ዎቲ አቆዳይስ ዎልቃ ባያ፥ ዎሲ ማዳይስ ዬላꬅዛ፤ የዝን ታ ዋይዞ? 4 ሹማትꬃፕ ታና ዎꬍስኮ ዎደ አሳይ ታና ሞኮድ ጋርክ ኦꬆድ ባዝ ታ ኤርዛ› ዬጌዛ።

5 «የይ ግሾስ፥ ኤ ጎዳይ አጮ የዝ አሳ ፐታ ፐታ ጼጊ ክኢ ቲና አꬃይኮ፥ ‹ኔል አፋ ታ ጎዳይ አጮ ኣፑኒ የኔ?› ዬጊ ኦይጬዛ።

6 «ኤ፥ ‹ጼት ኦታ ዛይተ አጮ የዛ› ዬጌዛ።

«ሹማይ፥ ‹ዉለ ዋርቃታ Ꮊይሼ፥ ኤልሲ፥ እሻታም ኦታ ዛይተ አጮ የዛ ግ ጻፎባ› ዬጌዛ።

7 «የይፐ ካል ናምእንꬃይኮ፥ ‹ኔስ ኣፑኒ የኔ?› ዬጌዛ።

«ኤ፥ ጼት ጆንያ ‹ግስተ አጮ የዛ› ዬጌዛ።

«ሹማይ፥ ‹ነ ዉለ ዋርቃታ Ꮊይሸ፥ ኤልሲ፥ ሆስፑን ታም ጆንያ ዬጊ ጻፎባ› ዬጌዛ። 8 ሻሎ ጎዳይ አማንንቶዋ ሹማይ ኤ ብላማትꬃይስ ናሽቼዛ። Ꮊ አላማይ ናእታይ አስ አይꬃር ፖኦ ናእታይፕ ኣꬌዝ ዎዛናምታ።

9 «የይ ግሾስ፥ ታ ይንትስ ኦድዛ፤ Ꮊ ዎርዶ ሚሻይ ዎርዶር በንቴዝ ዎዳይድ መꬍና ኬꬃ ይንታን ሞኮዳይ ጋርክ ሚሻይር ይንትስ ላግታ ዎንጎይታ። 10 ኡባይፕ ጽቃ ባዛል አማንንቴዛይ ጋመ ባዛል አማንንቴዛያ ማቅዛ። ማ ኡባፕ ጽቃ ባዛል አማንንቶዋዛይ ጋመ ባዛል አማንንቶያ። 11 ይኬ፥ Ꮊ አላመ ሚሸል ይ አማንንታም እጽኮ ቱማ ሚሸ ይንትስ ኦኒ ሀዳራ እማደ? 12 ይንቲ ሀራ አስ ሚሸል አማንንታም እጽኮ፥ ይ ቡዞ ሚሸ ይንትስ ኦኒ እማደ?

13 «ፐቲ አይላይ ናምኢ ጎድታይስ ሞድንቶዳይስ ዳንዳኦያ። ፐታ እጽኮ Ꮊንካያ ቃꬍዛ ዎይ ፐታይኮ ሺቅኮ Ꮊንካያ ለቂዛ። የይ ጋርክ፥ ይ ጾስስኔ ሚሸስ ሞድንቶዳይስ ዳንዳኦያ።»*

14 ሚሸ ቃꬍዛ ፈርሳውታይ የያ ስኢ የሱሳና ቃልዴዛ። 15 ኤ፥ «ይንቲ ይንታን አስ ቲና ጽልስዛ፥ ዝን ጾሳይ ይ ዎዝና ኤርዛ። አስ ቲና ቦንችንቴዛይ ጾስ ቲና ቦርንቴዛ።

16 «ሙሰ ህጋይኔ ናብታይ ኪታይ ዋንሳ ሄሎዳይስ ይንትስ ኦድንትታር ጋምኤዛ። የይፐ ጉየ፥ ጾሳ ካተትꬃ ዎንግላይ ኦꬅታር ጋምኤዛ። አሲ ኡባይ የ አቃ ገሎዳይስ ዳፍንትዛ። * 17 ማቆዝን፥ ህጋይፕ ፐቲ ላፋ ፕዳለ አቶዳይፕ ሳሎራኔ ሳአር ኣꬍዛይ ሻዉክዛ። *

18 «ፋ ማቻቶ ዳኪ ሀራ ኤክዛ ኡባይ ዎድረ ላምዛ። ፋ አዝናይፕ አንጅቴዛኖ ኤኬዛይካ ዎድረ ላምዛ» ዬጌዛ። *

ዱረ አꬃኔ አላዛራ

19 «አልኦኔ ቡቁሮ አፍላ ማእዛ፥ ሳአ ሀንን ጋላስ ጋላስ ኡፋይሳር የዝ ፐቲ ዱረ አስ የዛ። 20 ሀራ ማ ጋላይ ሙመር ማዱንጼዝ ፐቲ አላዛራ ግንትንትዝ ማንቃይ የ ዱረ አꬃይ ባለ ዶግንቲ አቴዛይ የዛ። 21 ናየፕ ደንዴዛይድ ዱረ አꬃይ ሌማተፕ ዎꬍዝ ጉፋ ማዳይስ አሞትታር የዛ። ሀራ አቶዝን፥ ካንታይ ይኢ ኤ ማዶꬃ ላእዛ።

22 «የ ማንቃይ Ꮊይቄዛ፤ ኪታንችታይ ኤዛ አፍራመ ክኦ ካንጌዛ። ማ ዱረ አꬃይካ Ꮊይቂ ሞግንቴዛ። 23 ስኦለ ኡንእንቲ የዝታር ꬎቅ ግ ሃኮር አፍራመኔ ኤ ክኦ የዝ አላዛራ በኤዛ። 24 ኤ፥ ‹አዳዮ አፍራመ፥ ታስ ቃꬍንቶየ፤ Ꮊ ላꬅ ታማይ ጋንጨ ኤጽታር የዝ ግሾስ አላዛረ ፋ ብራ ጼራቶ ሃꬃ ዳኪ ታ እራንꬃቶ ላክꬆድ ጋርክ ሀያና ኤዛ ዳኮየ› ዬጊ ኡኬዛ።

25 «ዝን አፍራመ ኤዝኮ፥ ‹ታ ናአዮ፥ ነ ሳአ የሳይድ ሎኦ ባዝ ኤኬዛናኔ፥ ማ አላዛረ ኢታ ባዝ ኤኬዛና አካኮባ። ዝን Ꮊት ኤ Ꮊይዳ ኡፋይትዛ፥ ማ ኔኒ ዋይታር የዛ› ዬጌዛ። 26 Ꮊ ኡባፕ ኣꬊ፥ ‹Ꮊይፐ ይንትኮ፥ ይንፐ Ꮊና ኑኮ ኣꬎዳይስ ኮይዝታይ ፒንጋም ጋርክ ኑስኔ ይንትስ ጋንጨ ዳማ ጋጋ የዛ› ዬጌዛ።

27 «ዱረ አꬃይ፥ ‹ታ አዳዮ፥ ዬዛኮ አላዛራ ታ አዳይ ካራ ኪቶድ ጋርክ ታ ነና ዎስዛ። 28 ታስ እችን እሽታይ የዛ፥ ኡንትካ Ꮊ መቶ አቃ የአማይ ጋርክ ኡንትስ Ꮊንጊ ማርካቶ› ዬጌዛ።

29 «ዝን አፍራመ፥ ‹ኡንትስ ሙሰራኔ ናብታይር የዛ፤ ኡንቲ ኦዴዝ ባዝ ስኦ› ዬጌዛ።

30 «ዱረ አꬃይ፥ ‹አዳዮ አፍራመ፥ የይ ጋርክ ባያ፤ ፐቲ አሲ Ꮊይቆፕ ደንዲ Ꮊንግኮ ኡንቲ ማሮትꬅ ገሎዳ› ዬጌዛ።

31 «አፍራመ፥ ‹ሙሰኔ ናብታ ስአም እጽኮ፥ ሀራ አቶዝን Ꮊይቆፕ ፐቲ አሲ ደንዲ ኦድኮካ አማነና› ዬጌዛ።»

17

አስስ ꬉበ ማቆዳይፕ ናግንቶ

1 የሱሳ ፋ ታማርታይኮ፥ «አስ ꬉብꬂ ናጋራ ገልስዛባዝ ይእꬃይ አተና። ማቆዝን፥ ናጋራ ገሎድ ጋርክ ኦꬅዛ አꬃይ አየ» ዬጌዛ። 2 የ አꬃይ ጽቅታይፕ ፐታ ባልꬆዳይፕ ዎጻ ፋ ቆል አጪ አባ ጋንጨ ቅትኮ ኤዝስ ሎኦ። 3 የይ ግሾስ ናግንቶይታ። *

«ነ እሻይ ናጋራ ኦꬅኮ ካጮባ፤ ቂራꬊ ማሮትꬃር ማቅኮ፥ ኤዝስ አቶ ጎባ። 4 ፐቲ ጋላስ ላፑን ቶኬ ቆህ፥ ላፑን ቶኬ፥ ‹ታኒ ታ ቡታ ኤሬዛ ታና ማሮባ› ዬጊ ይእኮ ኤዝስ አቶ ጎባ።»

5 ሀዋርታይ ጎዳይኮ፥ «አማኖ ኑስ ጉጆየ» ዬጌዛ።

6 ጎዳይ፥ «ሳናፍጨ ኣፈ ጋርክ አማኖ ይንትስ የዝኮ ‹Ꮊ ዋላ ሾድንቲ አባ ጋንጨ ቱክንቶባ› ዬግኮ ይንትስ ኪትንቶዳ» ዬጌዛ።

አማንንትዛ አይላይ ኦሶ

7 ጉጅካ የሱሳ፥ «ይ ጋንጨፐ ፐታይስ ዎትዛ ዎይ ዱረ ሄንግዝ አይለ የዝኮ ኦሶ ጋደፕ ዎይ ዉደፕ ካራ ማቃዳር ‹ኤለ ካꬃ ማዳይስ Ꮊና ይኢ በቶባ› ዬግዛይ የኔ? 8 ባያ፥ ‹ታስ ካሆ ጊግሶባ፤ ታ ም፥ ኡዢ አሾድ ጋꬆ ኤቂ ሙዞባ። የይፕ ጉየ፥ ነ ማ ማዳኔ ኡዦዳ› ዬግንባሳ? 9 ይኬ ጎዳይ አይላይ ኪታ ፖሌዝ ግሾስ አንጅኔ? 10 የይ ግሾስ፥ ይንትካ ኪታ ኡብታ ፖሌዝ ዎደ ‹ኑ ፓꬆዋ አይልታይ፤ ኦꬆዳይስ ቤዝዛ ኦሶ ፖሌዛ› ዬጎይታ» ዬጌዛ።

ቦርቆንቶ ሀርገፕ ጌዤዝ ታጲ አስታ

11 የሱሳ የሩሳላመ Ꮊንግታር ሳማረስኔ ጋልላ ቢታስ ጋንጨር ቆእ ኣꬌዛ። 12 ፐቲ ሄራ ገሎዳር ቦርቆንቶ ሀርገር አይክንቴዝ ታጲ አስታይ ኤዛና ደንጌዛ። ኡንትካ ሃኮ ኤቂ፥ 13 «ጎዳ የሱሳ፥ ኑስ ቃꬍንቶየ» ዬጊ ኡኬዛ።

14 ኤ ኡንታን ብኢ «Ꮊንጊ ይ ጋላ አይሁድታይ ቄሰ ቤዞይታ» ዬጌዛ። ኡ ኦገር Ꮊንግታር ጌዤዛ። *

15 ኡንታፕ ፐታይ ፋ ጌዥꬃ ብኢ ꬎቅ ጌዝ ቃላር ጾሳ ቦንችታር የሱሳኮ ማቄዛ። 16 ኤዚ ሳማረ ቢታ አስ፥ ዝን የሱሳ ቶካይል አፋ ጹጉኒ ኤዛ ጋላቴዛ።

17 የሱሳ፥ «ጌዤዛይ ታጲ አስታ ባሳ? የዝን፥ ኡዱፉንታይ አባ የኔ? 18 Ꮊ አላጋ አꬃይፕ* አትን ሀራ ማቂ ጾሳ ጋላትዛ አስ በንተካያ» ዬጌዛ። 19 አꬃይኮ፥ «ነ አማናይ ነና ጌሼዛ፤ ደንዲ ቅቶባ» ዬጌዛ።

ጾስ ካተትꬅ ይእꬅ

(ማቶ. 24:23-28፥ 37-41)

20 ፈርሳወ አስታይ፥ «ጾስ ካተትꬃይ አይደ የኦዴ?» ግ የሱሳና ኦይጬዛ። ኤ፥ «ጾስ ካተትꬃይ ናጎር የኦያ። 21 ማካ እዞ፥ ‹Ꮊኔ ዎይ ይነ ዬጎዳይስ ዳንዳኦያ። አብስ ጊኮ ጾስ ካተትꬃይ ይ ጋንጨ የዛ› » ዬጊ ማሄዛ።

22 የሱሳ ፋ ታማርታይኮ፥ «አስ ናአይ ጋላስታይፕ ፐታ በአዳይስ ይ አሞትዝ ዎዳይ የኦዳ፥ ዝን ይ በአሚ። 23 አሳይ፥ ‹ኤ የይድ የዛ› ዎይ፥ ‹Ꮊይዳ የዛ› ዬጎዳ፥ ዝን ኡንታን ካሊ Ꮊንግፓተ። 24 ዜልንꬂ ዜልንጊ ሳሎ ጋጻፕ ጋጻ ፖእስዛይ ጋርክ አስ ናአይ ይእꬅ ጋላሳይ የይ ጋርክ ሀኖዳ። 25 ዝን የይ ሀኖዳይፕ ቲና አስ ናአይ ጋመ ዋዮዳይስኔ Ꮊ የለትꬃይድ እጽንቶዳይስ ቤዝዛ። 26 ኖሄ ዎደ ሀኔዛይ ጋርክ አስ ናአይ ዎዳይዳካ የይ ጋርክ ሀኖዳ። * 27 ኖሄ ማርካበ ገሌዝ ቃማ ሄሎዳይስ አሳይ ሚታራኔ ኡዥታር፥ ኤክታራኔ ገልታር የዝን ꬋብስዛ ሃꬃይ ይኢ ኡብታ ꬋብሴዛ።* 28 ሎጸ ላይꬃካ የይ ጋርክ ሀኔዛ። አሳይ ሚታራኔ ኡዥታር፥ ዎንግታራኔ ባይዝታር፥ ቱክታራኔ ኬጽታር፥ ጋምኤዛ። * 29 ሎጸ ሶዶማፐ ከዜዝ ጋላስ ዲነ ግንትንትዝ ጹግዝ ታማ ሳሎፕ ቡኪ ኡባ ባዝ ꬋብሴዛ። 30 አስ ናአይ በንትዝ ዎደካ የይ ጋርክ ሀኖዳ።

31 «የ ጋላስ ኦንካ ባለ የዛይ ኬꬃል የዛይካ ጋንጨ የዝ ባዝ ኤኮዳይስ ካራ ገልፐ። የይ ጋርከ፥ ጋደ የዝ አሲ አብስካ ካራ ማቅፐ። * 32 ሎጸ ማቻቶ አካኮይታ፤ * 33 ፋ ሸምፓቶ አሾዳይስ ኮይዝ አሲ ኦንካ ꬋብሶዳ፤ ፋ ሸምፓቶ ኣꬂ እንግዝ ኦንካ አሾዳ። * 34 ታ ይንትስ ኦድዛ፤ የ ጋላስ ናምኢ አሳይ ፐቲ አርሳል ዎይአዳ። ፐታይ ኤክንቶዳ፥ Ꮊንካይ አቶዳ። 35 ናምኢ ማችታይ ዎላ ጋጮዳር ፐታት ኤክንቶዳ፥ Ꮊንካት አቶዳ። 36 [ናምኢ አሳይ ዎላ ጋደ ዎትዝታይፕ ፐታይ ኤክንቶዳ፥ Ꮊንካይ አቶዳ»† ዬጌዛ።]

37 ኡንቲ፥ «ጎዳዮ አና ኤክንቶዴ?» ዬጊ ኦይጬዛ።

ኤ፥ «ጋዉጻ የዝ በሳ አንኮ ሺቅዛ» ዬጌዛ።

18

ሚንጊ ዎሶድ ጋርክ ታማርሴዛ

1 የሱሳ ፋ ታማርታ አዛለካ ኡባ ዎደ ዎሶድ ጋርክ ታማርሶዳይስ ኮዢ ዬጊ ኣዝሶ ኦዴዛ፦ 2 «ፐቲ ካታማ ጾስስ ያሽቶዋ አስስካ ዬላቶዋ ፐቲ ዳይናይ የዛ 3 የ ካታማ ጋንጨ ፐቲ አምአት የዛ። እዛካ፥ ‹ታስኔ ታ ሞርካይ ጋንጨ የዝ ሞታ ፕርዶባ› ዬጊ ኡባ ዎደ የ ዳይናካ ዳቡርስዛ። 4 ዳይናይ ጽቃ ዎደስ እ ኦዳ ስአም እጼዛ፥ ዝን ጉየፕ ፋ ዎዝናር ቆፕ፥ ‹ታኒ ጾስስ ያሽታም፥ አስስ ዬላታም እጽኮካ፥ 5 Ꮊ አምአት ታና ኡባ ዎደ ዋይꬅዛ ግሾስ እዝስ ፕርዶዳ፤ ዬጊ ቆፔዛ» ዬጌዛ።

6 ጎዳይካ፥ «ዉጨ ዳይናይ ጌዛና ይ ስኦይታ፤ 7 ጾሳይ ቃማኔ ጋላስ ኤዝኮ ኡክዛ ፋ ማራጼዝታይስ ፕርዶሳ? ኡንታን ማዶዳይስ ጋምእኔ? 8 ታ ይንትስ ኦድዛና ስኦይታ፥ ኤልሲ ፕርዶዳ። ማቆዝን፥ አስ ናአይ ይእዛ ዎደ ሳአል አማኖ ደማደሻ?» ዬጌዛ።

ፈርሳዋኔ ቃራጸ ጋችስዝ አꬃ

9 ማ ማሂ፥ የሱሳ፥ ፋና ጌሻ አስ ጋርክ ኡዲ ጬቅንትዝታይስኔ Ꮊንክታ ቦርዝታይስ Ꮊይ ጋርከ ዬጊ ኣዝሶ ኦዴዛ፦ 10 «ናምኢ አስታይ ዎሶዳይስ ጾስ ካራ Ꮊንጌዛ። ፐታይ ፈርሳወ Ꮊንካይ ማ ቃራጸ ጋችስዝ አስ። 11 ፈርሳዋይ ኤቂ ፓስ ዎስታር፥ ‹ጾሳዮ ታኒ Ꮊንክታይ ጋርክ ቦንቂዛ፥ ዡጫኔ ላምዛ አስ፥ ኡባራካ ማ Ꮊ ቃራጸ ጋችስዝ አꬃይ ጋርክ ባ ግሾስ ነና ታ ጋላትዛ። 12 ሳምንታፕ ናምኢ ቶኬ ጾምዛ፥ ታ ደንግዝባዝ ኡባይፕ አስራታ ከስዛ› ዬጌዛ።

13 «ዝን ቃራጸ ጋችስዛይ ማ ሃኮር ኤቂ ሀራ አቶዝን ሳሎ ꬎቅ ግ በአዳይስ ያሽቲ ፋ ትራ ቆጽታር ‹ጾሳዮ፥ ታና ናጋራንቻና ማሮየ› ዬጊ ዎሴዛ። * 14 ታ ይንትስ ኦድዛና ስኦይታ፤ ፈርሳዋይ Ꮊይ ቃራጸ ጋችስዛይ ጾስ ቲና ጌሽ ማቂ ፋ ካራ ማቄዛ። አብስ ጊኮ፥ ፋና ꬎቅ ꬎቅ ኡድዛ አስ ካዉዦዳ፥ ፋና ካዉሽዛ አስ ꬎቅ ꬎቅ ጎዳ» ዬጌዛ።

የሱሳራኔ ዱደ ናእታ

(ማቶ. 19:13-30፤ ማር. 10:13-31)

15 የሱሳ ዱደ ናእታይል አፋ ፋ ኩሻ ጋዲ አንጆዳይ ጋርክ አሳይ ኤኮ ክእዛ። የሱሳ ታማርታይ የያ ብኢ አብስ የሱሳኮ ክእኔ ዬጊ ካጬዛ። 16 ዝን የሱሳ ናእታ ፋኮ ጼጊ፥ «ናእታይ ታኮ የኦዳና ካይፐቴ፤ የኦ ጎይታ። አብስ ጊኮ፥ ጾስ ካተትꬃይ Ꮊይትታይ ጋርክ ሀኔዝታይስ። 17 ታ ይንትስ ቱሮ ኦድዛ፤ ጾስ ካተትꬃ ዱደ ናእታይ ጋርክ ኤኮዛይ ኦንካ ኤዛይድ ገላሚ» ዬጌዛ።

ዱረ አꬃይ ኦይች

(ማቶ. 19:16-30፤ ማር. 10:17-31)

18 አይሁደ ሀላቅታይፕ ፐታይ፥ «ኬሃ አስታማራዮ፥ መꬍና ደኦ ደንጎዳይስ አብ ኦꬆ?» ዬጊ ኦይጬዛ።

19 የሱሳ ኤዝኮ፥ «አብስ ታና ኬሃዮ ዬጊ ጼጌ? ፐቲ ጾሳፕ አትን ሀራ ኬሃ ባያ። 20 ላምፐ፥ ዎꬍፐ፥ ካስትፐ፥ ዎርዶ ማርካትፐ፥ ነ አዳኔ ነ እንዳት ቦንቾባ ዬግዝ አዛዞ ኤርኔ» ዬጊ ኦይጬዛ። *

21 አꬃይካ፥ «የይትታ ኡባ ታ ናአትꬃፕ አይኪ ናግታር ጋምኤዛ» ዬጌዛ።

22 የሱሳ የያ ስኢ «ዬዛኮ፥ ኔስ ፐትባዝ ፓጭዛ፤ ኔስ የዝ ባዝ ኡባ ባይዚ ማንቅታይስ እንጎባ፤ ሳሎ ነና ሻሎ ናግዛ። ዬዚ ማቂ ታና ካሎባ» ዬጌዛ። 23 ዝን አꬃይ የያ ስኢ ኤዝስ ጋመ ሻሎ የዛ ግሾስ ኢታ ቂራቴዛ።

24 የሱሳ አꬃ ብኢ፥ «ዱረ አስስ ጾስ ካተትꬅ ገሎ ዋይዚ ኡንኦደሻ! 25 ዱረ ጾስ ካተትꬃ ገሎዳይፐ ግማለ ናርፐ ሉኮር ኣꬍዛይ ሻዉክዛ» ዬጌዛ።

26 የያ ስኤዝ አስታይ፥ «የያ ማቅኮ ኦ አቶዴ!» ዬጌዛ።

27 የሱሳ፥ «አስስ ዳንዳእንቶዋ ባዝ ጾስስ ዳንዳእንትዛ» ዬጌዛ።

28 ጵጽሮሳ፥ «ዬዛኮ ኑ ኑባዝ ኡባ አሺ ነና ካሌዛ» ዬጌዛ።

29 «የሱሳ ቱማ ታ ይንትስ ኦድዛ፤ ጾስ ካተትꬃይስ ግ ፋ ካራ ዎይ ፋ ማቻቶ ዎይ ፋ እሽታ ዎይ ፋ አዳኔ ፋ እንዳት ዎይ ፋ ናእታ አሼዛይ፤ 30 Ꮊ ዎዳይድ ጋመ ዳኮ፥ የኦድ አላማይድ መꬍና ደኦ ኤኮዛይ ኦንካ ባያ» ዬጌዛ።

የሱሳ ፋ Ꮊይቆ ባጋ ማሂ ኦዴዛ

(ማቶ. 20:17-19፤ ማር. 10:32-34)

31 የሱሳ ታጶ ናምእታ ፋኮ ጼጊ፥ «አን የሩሳላመ ዎላ Ꮊማዳ፥ ናብታይ አስ ናአይ ባጋ ጻፌዝባዝ ኡቢታይ ኤዛይድ ፖልንቶዳ። 32 ኤ አይሁደ ባ አሳይስ ኣꬊ እንግንቶዳ። ኡ ኤዛ ቶቾዳ፥ ጫዦዳኔ ኤዛል አፋ ጩቶዳ። 33 ኤዛ ጋራፌዛይፕ ጉየ ዎꬎዳ፥ ዝን ሃይꬓንꬆ ጋላስ ኤ Ꮊይቆፕ ደንዶዳ» ዬጌዛ።

34 ዝን ኤ ታማርታይ ያ ኡባይፕ ፐትባዝካ አካኬካያ። ኤ ጹራይ ኡንትስ ቆስንቴዝ ግሾስ ኤ ዋጌዛኮ ኤረካያ።

ቶአ አꬃይ በኤዛ

(ማቶ. 20:29-34፤ ማር. 10:46-52)

35 የሱሳ ኢያርኮ ኡኮዳር ፐቲ ቶአ አꬃይ ኦገ ጋጻ በቲ ዎስዛ። 36 ቶአ አꬃይ አስታይ የ አቃይር ኣꬎዳር ስኢ፥ «የይ አባ?» ግ ኦይጬዛ። 37 ኡ፥ «ናዝረተ የሱሳ Ꮊይር ኣꬍዛ» ዬጌዛ።

38 ኤ፥ «ዳዉተ ናአዮ፥ የሱሳ፥ ታና ማሮየ» ዬጊ ኡኬዛ።

39 ቲን ቲን Ꮊንግዝታይ፥ «ሀይዞባ» ግ ቆዴዛ። ዝን ኤ፥ «ዳዉተ ናአዮ፥ ታና ማሮየ» ዬጊ ዳርሲ ኡኬዛ።

40 የሱሳ ኤቂ አꬃ ፋኮ ኮኦድ ጋርክ ኪቴዛ። አꬃይካ፥ ኤኮ ሺቅን፥ 41 «ታ ኔስ አብ ኡዶድ ጋርክ ኮዬ?» ዬጊ ኦይጬዛ።

ቶአይ፥ «ጎዳዮ ታ በአዳይስ ኮይዛ» ዬጌዛ።

42 የሱሳ፥ «ቦኦባ፥ ነ አማናይ ነና ፓꬄዛ» ዬጌዛ። 43 አꬃይ እዝር ብኢ አቴዛ። ጾሳ ቦንችታር የሱሳ ካሌዛ። አስ ኡባይ የያ ብኢ ጾሳ ጋላቴዛ።

19

ቃራጸ ጋችስዝ ዛኮሳ

1 የሱሳ ኢያርኮ ገሊ ኣꬍዛ። 2 ኤዛይድ ዛኮሳ ግንትንትዝ ቃራጸ ጋችስዝታይ ሀላቃይ የዛ። ኤ ጋመ ዱረ። 3 ኤ የሱሳ ኣያዛኮ በአዳይስ ኮዬዛ። ኤ ሃታ ማቄዝ ግሾስ አስ ዳሮትꬃይፕ ደንዴዛይድ የሱሳ በአዳይስ ዳንዳኤካያ። 4 የሱሳና በአዳይስ ኮዢ ኤ Ꮊንግዛ ኦጋይስ ቲና ዎጺ Ꮊንጊ ፐቲ ጋሳረ ምꬃል አፋ ከዜዝ።

5 የሱሳ የ አቃ ሄልታር ꬎቅ ግ ብኢ፥ «ዛኮሳ፥ Ꮊይኖ ታ ነ ካራ ፔዦዳይስ ቤዝዛ ግሾስ ኤልꬂ ዎꬎባ» ዬጌዛ። 6 ኤ ኤልሲ ዎꬊ ኡፋይሳር የሱሳና ሞኬዛ።

7 የ አቃይድ የዝ አስ ኡባይ የያ ብኢ፥ «ናጋራንቾ ካራ ገሊ ሞክንቶዳይስ ሀንዛ» ዬጊ ዝግሬዛ። 8 ማቆዝን፥ ዛኮሳ ኤቂ ጎዳይኮ፥ «ጎዳዮ፥ ዬዛኮ ታስ የዝ ሻሎ ኡባይፕ ባጋ ማንቅታይስ እማዳ። አሳፕ አብካ ዎርዶር ባልꬂ ኤኬዝባዝ ማቅኮ ኦይዲ ኩሸ ማሆዳ» ዬጌዛ።

9 የሱሳ ማ፥ «Ꮊ አꬃይ አፍራመ ናአ ማቄዝ ግሾስ Ꮊይኖ አቶትꬅ Ꮊ ካራ የኤዛ። 10 አስ ናአይ የኤዛይ ꬋቤዛና ኮዮዳይስኔ አሾዳይስ» ዬጌዛ። *

ታጲ ምናንታይ ኣዝሶ

(ማቶ. 25:14-30)

11 አሳይ የያ ስእታር የዝን የሱሳ የሩሳላመ ኡኬዝ ግሾስ ጾሳ ካተትꬃይ Ꮊት ኡኬዛ ኣዜዝ ግሾስ ኡንትስ ኣዝሶ ኦዴዛ። * 12 የይ ግሾስ፥ የሱሳ፥ «ፐቲ ዳማ አሲ የዛይ ፋስ ካተትꬂ ማዉተ ኤኪ የኦዳይስ ሀራ ቢታ Ꮊንጌዛ። 13 ኤዝስ ኦꬅዝ አይልታይፕ ታጵታ ጼጊ ታጲ ምናኔ * እንጊ ‹ታ ማቂ የኦድ ጋꬆ Ꮊ ሚሻይር ዛልኦይታ› ዬጌዛ።

14 «የ ጋደ አሳይ ኤዛ እጽዛ ግሾስ Ꮊ አꬃይ ኑል አፋ ካዉቶዳይ ጋርክ ኑ ኮዮያ ዬጊ አስ ኤ ጉየር ኪቴዛ።

15 «ማቆዝን፥ የ አꬃይ ካት ማቂ ፋ ቢታ ማቄዛ። የ ታጲ አይልታይ ኤ እንጌዝ ሚሻይር አብ ጋርክ ዛልእ ዎꬍሴዛኮ ኤሮዳይስ ኮዢ ኡንታን ጼግሴዛ።

16 «ቲናይ ይኢ፥ ‹ጎዳዮ፥ ነ ታስ እንጌዝ ሚሻይል ሀራ ታጶ ዎꬍሴዛ› ዬጌዛ።

17 «ኤ ጎዳይ፥ ‹ነኖ አማንንትዛ አይላዮ ነ ሎኦ ኦꬄዛ። ኔኒ ጽቃ ባዛል አማንንትዛ ግሾስ ኔስ ታጲ ካታምታይል አፋ ማዉተ እንጌዛ› ዬጌዛ።

18 «ናምአንꬃይካ ይኢ፥ ‹ጎዳዮ፥ ነ ታስ እንጌዝ ሚሻይ ሀራ እችን ዎꬌዛ› ዬጌዛ።

19 «ጎዳይ ኤዝኮ፥ ‹ነስካ ማ እችን ካታምታይል አፋ ማዉተ እንጌዛ› ዬጌዛ።

20 «ዬዛኮ ሃꬓንꬃይ ይኢ፥ ‹ጎዳዮ፥ ታ ቃንጾር ጻጺ ናጌዝ ነ ሚሽታ Ꮊናሾ። 21 አብስ ጊኮ፥ ነ ጋደካ ባዝ ኤክዛናኔ ነ ዘረካባዝ ማጽዝ ኢታ አስ ማቅዝ ግሾስ ኔስ ታ ያሽቴዛ› ዬጌዛ።

22 «ኤ ጎዳይ ማሂ፥ ‹ነኖ ኢታ አይላዮ ነ ዶናቲ ጋርክ ታ ነና ፕርዶዳ። ታ ጋደካ ባዝ ኤክዛናኔ ዘረካባዝ ማጽዝ ኢታ አስ ማቄዛ ነ ኤርኮ፥ 23 ታ ይኢ ታ ሚሻ ዎር ኤኮድ ጋርክ ዛልእዛ አስስ አብስ እንገካሳ?›

24 «ኤ ጎዳይ የ አቃይድ ኤቄዛይኮ፥ ‹ኤዛር የዝ ሚሻ ኤኪ ታጶ ዎꬍሴዛይስ እንጎይታ› ዬጌዛ።

25 «ኡንቲ፥ ‹ጎዳዮ፥ ኤዝስ ብንካ ታጲ ምናናይ የዛ› ዬጌዛ።

26 «ጎዳይ፥ ታ ይንትስ ኦድዛ፤ ‹የዛ ኡባይስ ሀራ ጉዥንቶዳ፥ ዝን ባዛይፕ ሀራይ አቶ ኤዝስ የዛናካ ኤክንቶዳ። * 27 ማቆዝን፥ ታ ኡንታል አፋ ካዉታማይ ጋርክ ኮዬዝታ የ ታ ሞርክታ Ꮊና ታ ቲና ክኢ ዎꬎይታ› ጌዛ» ዬጌዛ። *

የሱሳ ዳማ ቦንቾር የሩሳላመ ገሌዛ

(ማቶ. 21:1-11፤ ማር. 11:1-11፤ ዋን. 12:12-19)

28 የሱሳ የያ ኦዴዛይፕ ጉየ ኡንታፕ ቲና ኣꬊ የꬍታር የሩሳላመ Ꮊንጌዛ። 29 ደብሬዘይተ አምባል † አፋ የዝ ቤተፋገኔ ብታና ኡክታር ፋ ታማርታይፕ ናምእታ ዬጊ ኪቴዛ፦ 30 «ይ ቲና የዝ ሄራ Ꮊንጎይታ፥ ይ እዘ ሄሎዳር ኦንካ ቶግበኤካ አጭንቲ የዝ ሀረ ናአ ይ ደማዳ። ኤዛ ብሊ Ꮊና ኤኪ የኦይታ። 31 ኦንካ፥ ‹አብስ ብሌ?› ግ ኦይጭኮ፥ ‹ጎዳይ ኤዛ ኮይዛ› ዬጎይታ» ዬጌዛ።

32 ኪትንቴዝታይ Ꮊንጊ ኤ ጌዛይ ጋርክ ሀንን በኤዛ። 33 ኡንትካ ሀረ ናአ ብሎዳር ጎድታይ ብኢ፥ «ሀረ ናአ አብስ ብሌ?» ዬጌዛ።

34 ኡንቲ ማሂ፥ «ጎዳይስ ኤ ኮሽዛ» ዬጌዛ።

35 ኤዛይፕ ሀረ ናአ የሱሳኮ ከኤዛ። ፋ አፍላ ሀረ ናአይ ዞካይል ህጺ የሱሳና ቶግሴዛ። 36 አሳይካ ኤ Ꮊንግዛ ኦጋይል አፋ ፋ አፍላ ሂጼዛ።

37 ደብሬዘይተ ደረል ሱለꬅ የሩሳላመ ዎꬍስዝ ኦገኮ ኡኮዳር ታይቦር ጋመ አሳይ ኡንቲ በኤዝ ማላታይስ ኡፋይቲ ፋ ቃላ ꬎቅ ኡዲ፥ ጾሳ ጋላታ አይኬዛ።

38 «ጎዳይ ሱንꬃር ይእዛ ካታይ አንጅንቴዛያ

ሳሎ ሳሮ፥

ኡባፕ ꬎቀ ሳሎ ቦንቾ፥

ጾሳይስ ማቆ»

ዬጊ ጾሳ ጋላቴዛ። *

39 አሳይ ጋንጨፐ ፐቲ ፐቲ ፈርሳወ አሳይ የሱሳኮ፥ «አስታማራዮ፥ ነ ታማርታ ሀይዝሶባ» ዬጌዛ።

40 ኤ ኡንትኮ፥ «ኡንቲ ስኤ ጊኮ ሹችታይ ኡኮዳ» ዬጌዛ።

የሱሳ የሩሳላመስ ዬኬዛ

41 የሱሳ የሩሳላመ ኡክታር ካታማ ብኢ እዝስ ዬኬዛ። 42 «ነ ሳራይስ ማቃዳና Ꮊይኖ ነ ኤረካያ፥ Ꮊተካ ነ ኣፋይፕ ቆስንቴዛ። 43 ነ ሞርክታይ ነ ካላ ጋሲ ፋ ኦገር ኦገር ነና ማር ኡንእꬅዛ ዎደ የኦዳ። 44 ነናኔ ነ ጋሰ ግዶ የዝ ነ ናእታ ꬋብሶዳ። ፐቲ ፐቲ ሹች ደንꬂ ላሎዳ፥ አብስ ጊኮ ጾሳይ ነና አሾዳይስ ይእዝ ዎዳ ነ ኤረካዛይ ግሾስ» ዬጊ እዝስ ዬኬዛ።

45 የይፐ ጉየ፥ የሱሳ ጾሳ ኬꬅ ገሊ ዛልእዝታ ኤዛይፕ ባይኤዛ። 46 ማ፥ «‹ታ ኬꬃይ ጾሳ ዎስዛ ኬꬅ ማቃዳ› ግ ጻፍንቴዛ፥ ዝን ይ ታ ኬꬃ ፓንታይ ኮምኦ ኡዴዛ» ዬጌዛ። *

47 ጋላስ ጋላስ ጾሳ ኬꬃ ታማርስዛ። ቄሰ ሀላቅታይ፥ ህገ አስታማርታይኔ ጋደ ጭምታይ ኤዛ ዎꬎዳይስ ኦገ ኮይዛ። * 48 ማቆዝን፥ አሲ ኡባይ ኤ ትምርታ ፋ ዎዝናስ ኣꬂ ስእዝ ግሾስ ኡንትስ ኦꬆድ ባዝ ꬋቤዛ።

20

የሱሳ ማዉታይ አይሁድታይስ ኦይች ማቄዛ

(ማቶ. 21:23-27፤ ማር. 11:27-33)

1 ፐቲ ጋላስ የሱሳ ጾሳ ኬꬅ ጋንጨ አሳ ታማርሶዳራኔ ዎንግለ ማርካቶዳር፥ ቄሰ ሀላቅታይ፥ ህገ አስታማርታይኔ ጋደ ጭምታይ ዎላ ኤዝኮ ይኢ፥ 2 «ነ Ꮊይትታ አባ ማዉተር ኦꬅዛኮ ኑስ ኦዶባ። Ꮊ ማዉታ ኔስ እንጌዛይ ኦኖ?» ዬጊ ኦይጬዛ።

3 ኤ ኡንትኮ፥ «ታካ ይንታን ፐትባዝ ኦይጮዳ፥ አን ታስ ማሆይታ። 4 ጻማቅዛ ዋንሳ ጽንቃታይ ጾሳፐነ አሳፔ?» ዬጌዛ።

5 ኡ ዎል ጋንጨ ዬጊ ቶቤዛ፦ «ጾሳፕ ጊኮ የዝን፥ አብስ አማነካሳ?» ዬጎዳ።

6 «አሳፕ ጊኮ፥ አሲ ኡባይ ዋንሳ ናበ ማቅዛና አማንዛ ግሾስ ኑና ሹቻር ሾጮዳ።»

7 የይ ግሾስ፥ «አናፐዛኮ ኑ ኤሮያ» ዬጊ ማሄዛ።

8 የሱሳ ማሂ፥ «ይኬ፥ ታካ አባ ማዉተር Ꮊይትታ ኦꬅዛኮ ይንትስ ኦዳሚ» ዬጌዛ።

ቢታ ዎቲ አቅዝ አሳይ ኣዝሶ

(ማቶ. 21:33-46፤ ማር. 12:1-12)

9 የይፕ ጉየ፥ የሱሳ ዬጊ Ꮊ ኣዝሳ አሳይስ ኦዴዛ፦ «ፐቲ አሲ ዎይነ ቱኬዛ። ዎትዝታይስ ማታየ እንጊ ጋመ ዎደ ጋምኢ የኦዳይስ ሀራ ጋደ Ꮊንጌዛ። * 10 ዎይነ ኣፋ ማጽዛ ዎዳይ ሄልን ዎይነ ኣፋይፕ ኤዝስ ዳኮድ ጋርክ ቢታ ዎትዝታይኮ ፋ አይላ ኪቴዛ። ዝን ዎትዝታይ የ አይላ አይኪ Ꮊꬊ ካሎ ኩሸ ዳኬዛ። 11 ማ ማቅካ ሀራ አይላ ኪቴዛ። ማ ቢታ ዎትዝታይ ኤዛ Ꮊꬊ፥ ቶቺ ካሎ ኩሸ ዳኬዛ። 12 Ꮊተካ ማሂ ሃይꬓንꬆ አይላ ኪቴዛ። ዎትዝታይ ኤዛካ Ꮊꬊ ማዱንꬂ ዎይኔ ጋንጫይፕ ጋጻ ከሲ ኦሌዛ።

13 «ዎይነ ጎዳይ፥ ‹የዝን ታ አብ ኦꬆ? አን ማ ታ ቃꬍዛ ታ ናአ ዳኮዳ፤ ኦኒ ኤሬ ኡ ኤዛ ቦንቼካ አሻሚ› ዬጌዛ።

14 «ዝን ቢታ ዎትዝታይ አꬃይ ናአ ብኢ ‹Ꮊይ ኤዛ ላቶዳያ፥ Ꮊና የኦይታ ኤዛ ዎላ ዎꬎዳ፥ ዬዝኮ ላታይ ኑስ ማቃዳ› ዬጊ ቶቤዛ። 15 ዎይነ ጋንጨፕ ጋጻ ከሲ ዎꬌዛ። የዝን፥ ዎይነ ጎዳይ የ አስታ ዋይሳዴ? 16 ይኢ የ ቢታ ዎትዙንꬃን ዎꬎዳ፥ ዎይነ ጋዳና ሀራ አሳይስ እማዳ። አሳይ የያ ስኤዝ ዎደ ‹ሽንቻለ የይ ጋርክ ባዝ ሀንፔ» ዬጌዛ።

17 የሱሳ ኡንታን ዳኪ ብኢ፥

«የዝን ‹ግምበ ኬጽዛ አሳይ ቦሬዝ ሹቻይ፥

ኬꬅ ሙመር ቶኪ አይክዝ ክርክሮ ጋርክ ኡባፕ አጵዝ ሹች ማቄዛ›

ግንትንቲ ጻፍንቴዛይስ ብርሽꬃይ አባ?* 18 የ ሹቻይል አፋ ዎꬍዝ ኡባይ ጋጭንቶዳ፥ ሹቻይ ኤዛል አፋ ዎꬍዝ ኡቢታይካ ጋጭንቶዳ» ዬጌዛ።

19 ህገ አስታማርታይኔ ቄሰ ሀላቅታይ Ꮊ ኣዝሳይ ኦድንቴዛይ ኡንታል አፋ ማቄዛና ኤሪ የ ዎደ ኤዛ አይኮዳይስ ኮዬዛ፥ ዝን ዎያይስ ያሽቴዛ።

ጊራ ባጋ ሺቄዝ ኦይች

(ማቶ. 22:15-22፤ ማር. 12:13-17)

20 የይ ግሾስ፥ የሱሳ ጋደ አቅስዛ ኦሮመ ካታይስ ኣꬂ እማዳይስ ኮዪ ኤ ዶናፕ ቡታ ቃላ ናግዛ። የያ ፖልሶዳይስ ጌሽ አስ ኣዚ ቆህዝ አስታ ኤዝኮ ኪቴዛ። 21 ኪትንቲ Ꮊንጌዝ አሳይ፥ «አስታማራዮ፥ ኔኒ ኦድዛይኔ ታማርስዛይ ልከ ማቄዛ፥ ማ ጾስ ኦገ ቱማትꬃር ታማርስዛኔ ኦናካ ሻኮዛና ኑ ኤርዛ። 22 ሀኖ ዝን፥ ኦሮመ ካታይስ ጊራ ጊሮዳይስ ቤዝነኔ ቤዞሳ?» ዬጊ ኤዛ ኦይጬዛ።

23 ዝን ኤ ኡ ዎዛና ኢታትꬃ ኤሬዝ ግሾስ 24 «አን ታና ፐቲ ሳንተ ቤዞይታ፥ ኤዛል አፋር የዝ ምስላይኔ ሱንꬃይ ኦ ባዞ?» ዬጌዛ።

ኡ ማሂ፥ «ቄሳሬሲ» ዬጌዛ።

25 ኤ ማሂ፥ «ዬዛኮ፥ ቄሳሬሳ ቄሳረስ፥ ጾሲሳ ጾስስ እንጎይታ» ዬጌዛ።

26 የይ ግሾስ፥ ኤ ማሄዝ ማልሳይፕ ዎያይ ቲና ቡታ ደንጎዳይስ ዳንዳኤካያ። ኡ ኤ ማህዝ ማልሳ ማላባዝ ግ ስኤ ጌዛ።

Ꮊይቆፕ ደንዶ ባጋ

(ማቶ. 22:23-33፤ ማር. 12:18-27)

27 Ꮊይቆፕ ደንዶ ባያ ዬግዝ ሳዱቃውታይፐ ፐታይ ፐታይ የሱሳኮ ይኢ፥ * 28 «አስታማራዮ፥ ፐቲ አሲ ማቾ ኤኪ ናአ የለካዛር Ꮊይቅኮ፥ ኤ እሻይ የ ማቻቶ ኤኪ ናእታ የሊ ፋ እሻይስ ኮቺ አሾዳይ ጋርክ ሙሰ ጻፌዛ። * 29 ዬዛኮ ላፑን እሽታይ የዛ። ባይራይ ማቾ ኤኪ ናአ የለካዛር Ꮊይቄዛ። 30 ኤ ካላይ እዞ ኤኪ ናአ የለካዛር Ꮊይቄዛ። 31 ሃይꬓንꬃይካ የይ ጋርክ ሀኔዛ። ላፑንታይ ኡባይ Ꮊይ ጋርክ ሀኒ እዞ ኤኬዛ፥ ዝን ናአ የለካዛር Ꮊይቄዛ። 32 ዉርስꬃል አስታካ Ꮊይቄዛ። 33 ይኬ፥ ላፑን እሽታይ እዞ ኤኬዝ ግሾስ Ꮊይቆፕ ደንድዛ ዎደ እዛ ኦ ማቾ ማቃዴ?» ዬጊ ኦይጬዛ።

34 የሱሳ ማሂ፥ «አሳይ Ꮊ አላማይል ኤክዛኔ ገልዛ። 35 ዝን Ꮊይቆፕ ደንዲ የኦድ አላማይል የዞዳይስ በዝዛ አሳይ ኤኮያኔ ገሎያ። 36 ኡንቲ ኪታንቾ ጋርክ ማቅዝ ግሾስ ቲናፕ Ꮊይቀና። Ꮊይቆፕ ደንዴዝ ግሾስ ኡንቲ ጾስ ናእታ። 37 ሙሰ ጎዳና፥ ‹አፍራመ ጎዳ፥ እሳቃ ጎዳ፥ ያይቆባ ጎዳ› ማቂ ቱሻ ዎራ ጋንጨ ጹግዝ ታማ ታርካ ጻፌዛይድ Ꮊይቄዝ አሳይ ደንድዛና ቤዝዛ። * 38 ኡባይ ኤዝስ ፓꬅ የዛ ማቅዝ ግሾስ ኤ ፓꬅ የዝታይ ጎዳይፕ አትን Ꮊይቄዝታይ ጎዳ ባያ» ዬጊ ማሄዛ።

39 ህገ አስታማርታይፕ ፐታይ ፐታይ፥ «አስታማራዮ፥ ሎኦ ባዝ ነ ኦዴዛ» ዬጌዛ። 40 የይፐ ጉየ፥ ሀራ ኦይች ኦይጮዳይስ ያሽቴዛ።

ክርስቶሳ ኦ ናአ

(ማቶ. 22:41-46፤ ማር. 12:35-37)

41 ኤዛይፕ ማቂ የሱሳ ኡንትኮ፥ «አሳይ ክርስቶሳ ዋይዚ ዳዉተ ናአ ዬጌ? 42-43 አብስ ጊኮ፥ ዳዉተ ፋ ኡባስ ፋ ማዝሙረ ማጻፋይድ፥

«ጾሳይ ታ ጎዳይኮ ‹ታ ነ ሞርክታ፤

ነ ቶካይ የꬌዝ በሰ ኦꬆድ ጋꬆ፥

ታፕ ኡሻች ባጋር በቶባ› ጌዛ»

ዬጌዛ።*

44 «ይኬ፥ ዳዉተ ክርስቶሳ፥ ‹ጎዳ ግ ጼግታር ኤዝስ ናአ ዋይዚ ማቄ?› » ዬጌዛ።

45 ዎያ ኡቢታይ ስኦዳር ፋ ታማርታይኮ፥ 46 «አዱስ አፍላ ማኢ ዩሸ ዶስዝታይፕ፥ ጋበ ጋንጨ ቦንቾ ሳሮꬆ፥ አይሁድታይ ዎሳ ኬꬃ ቦንቾ ኦይደ፥ ሞክንትዛ ካራካ ቦንቾ አቆ ኮይዝ ህገ አስታማርታይፕ ናግንቶይታ። 47 ኡንትካ አምእታይ ካራ ካሎስዛ፥ ጌሽ አስ ኣዚ አስ ቤዞዳይስ ዎሳ አዱስዛ። ኡ ኢታ ፕርደ ኤኮዳ» ዬጌዛ።

21

አምአት ሙጻታ

(ማር. 12:41-44)

1 ዱረ አሳይ ጾስ ኬꬃ ሙጻታ ሳጽነ ኦሎዳር የሱሳ ꬎቅ ግ አሳ በኤዛ። 2 ማ ፐቲ ማንቆ አምአት ናምኢ ስክና ኦሎዳር ብኢ፥ 3 «ታ ይንትስ ቱሮ ኦድዛ፤ Ꮊ ማንቆ አምአት ኡባፕ ኣꬂ እንጌዛ። 4 አብስ ጊኮ፥ Ꮊ አሳይ ኡቢታይ ፋስ የዛ ባዛፕ እንጌዛ፥ ዝን እዛ ፋ ፓጫትፕ፥ ፓስ የዝ አቆ ፐሽ ኡባ እንጌዛ» ዬጌዛ።

ዉርስꬅ ላይꬅ ማልታ

(ማቶ. 24:3-14፤ ማር. 13:3-23)

5 የሱሳ ታማርታይፕ ፐታይ ፐታይ ጾስ ኬꬃይ ጋመ ሎእዛ ሹቻራኔ አሳይ ጾስስ እንጌዝ እሞታር ሎኤዛና ኦድንትዛ። 6 ዝን የሱሳ፥ «Ꮊ ይ ብእዛ ባዛይ ኡቢታይ ላልንተካዛር፥ ሹች ሹቻል አፋ ግምቢንቴዛይ ጋርክ አታም ዎደ የኦዳ» ዬጌዛ።

7 ኡንትካ፥ «አስታማራዮ፥ Ꮊ ኡቢታይ ሀኖዳይ አይደ? ማ Ꮊይ ሀኖዳይስ ማላይ አባ?» ዬጊ ኦይጬዛ።

8 የሱሳ ዬጊ ኡንትስ ማልሰ እንጌዛ፦ «ባልንታማይ ጋርክ ናግንቶይታ። ጋምታይ፥ ‹ታኒ ክርስቶሳ፥ ዎዳይ ኡኬዛ› ዬግታር ታ ሱንꬃይር የኦዳ፥ ዝን ይ ኡንታን ካልፓተ። 9 ይ ኦላ ባጋኔ ጫቦ ስኤዝ ዎደ ዳጋምፓተ። የይ ቲናቲ ሀኖዳይ አቶዋ ባዝ ማቅዝ ግሾስ ዎደ ዉርስꬃይ ኤልሲ የኦያ» ዬጌዛ።

10 ማካ፥ «ዎያይ ዎያል አፋ፥ ካተትꬃይ ካተትꬃል አፋ ደንዶዳ። 11 ግታ ቢታ ኤንኦ ሀኖዳ፥ ናየኔ ጋዶ ዱማ ዱማ በሳ ዳሮዳ፥ ያሽዝባዝኔ ጋመ ማላትታይ ሳሎፕ በንቶዳ። 12 ዝን Ꮊ ኡባይ ሀኖዳይፕ ቲና ታ ሱንꬃይ ግሾስ ግ አሳይ ይንታን ባይኦዳኔ አይኮዳ። አይሁድታይ ዎሳ ኬꬅ ጋንጨኔ አች ኬꬃ ይንታን ዳኮዳ። ካትታይ ቲናኔ ጋደ አቅስዝታይ ቲና ይንታን ካማዳ። 13 የይካ ታ ባጋ ይ ኡንትስ ማርካቶዳይስ ሎኦ ኦገ ማቃዳ። 14 የይ ግሾስ፥ ይ ኦይጭንትዝ ዎደ ዋጊ ማልሰ እማደ ግ ይ ዎዝናር ኡንእንታም ጋርክ አካኮይታ። * 15 አብስ ጊኮ፥ ይ ሞርክታይ ይንታር ኤቅንቶዳይስኔ ፓላሞዳይስ ዳንዳኦዋ ዶናኔ ኤጨትꬂ ታ ይንትስ እማዳ። 16 ሀራ አቶዝን፥ ይንታን የሌዝታይ፥ ይ እሽታይ፥ ይ ዳብታይኔ ላግታይ ይንታን ኣꬂ እማዳ። ይ ጋንጨፕ ፐታ ፐታ ዎꬎዳ። 17 ታ ሱንꬃይ ግሾስ አሲ ኡቢታይ ቲና ይ እጽንቴዝታ ማቃዳ። 18 ዝን ሀራ አቶዝን፥ ይ ጭምባይፐ ፐቲ ብናናካ ꬋበና። 19 ይ፥ ዳንዳአር፥ ይ ሸምፖ አሾዳ።»

የሩሳላመ ꬋቦ ባጋ

20 «የሩሳላመ ካታማይ ዎታዳርታይር ማርንቲ በቴዝን ይ ብእኮ እዝስ ꬋቦ ኡኬዛና ኤሮይታ። 21 የ ዎደ ይሁዳ ግዶ የዝ ኡቢታይ አምባ ጉየ ቆስንቶ፥ ካታማ የዝታይ የይፕ ከዞ፥ ጋጻረ የዝታይ ካታማ ገልፐ። 22 አብስ ጊኮ፥ Ꮊ ጻፍንቴዝባዝ ፖልንቶድ ጋርክ የይ ጾሳይ ኩሸ ከስስ ዎደ። * 23 ሳአል አፋ ዳማ መቶ የኦዳ፥ የ ሳአይዳካ አሳል አፋ ጾስ ካቺ የኦዳ። የይ ግሾስ፥ ዎደጸዝታኔ ꬋንꬅዝታ አየ። 24 ኡ ማሻር Ꮊይቃዳ፥ አሲ ኡቢታይ አላጋ ቢታ ድእንቶዳ። አይሁደ ማቀካ አስታ ዎዳይ ፖልንቶድ ጋꬆ የሩሳላመ ኡንታር የꬍንቴዛ ማቃዳ።

አስ ናአይ ይእꬅ

25 «አዋ፥ አግናራኔ፥ ጾልንትታይል አፋ ማላትታይ ሀኒ በንቶዳ። አባፐኔ ዙሎ ሾቻይፕ ደንዴዛይድ ቢታል የዝ አሳይ ያሽቲ ኡንእንቶዳ። * 26 ሳሎ ዎልቅታይካ ቡቅንቶዳይ ግሾስ አሳይ ያሻራኔ ቢታል አፋ አብ ሀነነሻ ግ ናጎር ፋና ዶጎዳ። 27 የ ዎደ አስ ናአይ ዎልቃራኔ ጋመ ቦንቾ ሻራር የኦዳር ኡ በአዳ። * 28 ይ አቶትꬃይ ኡኬዝ ግሾስ Ꮊ ሀንታይ ፖልንቶ አይክዝ ዎደ ጊግንቲ ኤቆይታ፥ ꬎቅ ግ ቦኦይታ» ዬጌዛ።

29 ማ ማቅካ፥ Ꮊይ ጋርክ ግ ኣዝሶ ኦዴዛ፦ «ባላሰ ምꬅኔ ሀራ ምꬂ ኡባ ቦኦይታ። 30 ኡ ሀያይ ፉርጮዳር ቦነ ኡኬዛ ይ ኤርዛ። 31 የይ ጋርክ Ꮊ ሀንታይ ፖልንቶዳር ይ ብእኮ ጾስ ካተትꬃይ ኡኬዛና ኤሮይታ።

32 «ታ ይንትስ ቱሮ ኦድዛ፤ Ꮊ ኡባይ ፖልንቶድ ጋꬆ Ꮊ የለትꬅታይ ኣꬋሚ። 33 ሳሎኔ ሳአ ኣꬎዳ፥ ዝን ታ ቃላይ ኣꬋሚ።

34 «ይኬ፥ ይ ኡሺ ዳሮራኔ፥ ማꬄር የስስ ኡንእንቲ ይ ዎዝናይ አይክንታም ጋርከኔ የ ቃማይ አካኬካዝን ጽኬ ጋርክ ይንታል አፋ ሄላማይ ጋርክ ናግንቶይታ። 35 የ ቃማይ ቢታል የዝ ኡባይል አፋ ሄሊ ጽክሲ አይኮዳ። 36 የይ ግሾስ፥ ይእዛ ኢታይፕ አቶዳይስኔ አስ ናአይ ቲና ኤቆዳይስ ዳንዳኦድ ጋርክ ኡባ ዎደ ሚንጊ ዎሶይታ» ዬጌዛ።

37 ጋላስ ጋላስ የሱሳ ጾስ ኬꬃ ታማርስታር፥ ቃማ ቃማ ደብሬዘይተ አምባል አፋ ከዚ አቅዛ። * 38 አሳይ ኡቢታይ ኤዛ ስኦዳይስ ዎንት ጉራ ኤዝኮ ጾሳ ኬꬃ ይእዛ።

22

ይሁዳ የሱሳና ኣꬂ እማዳይስ ማቅንቴዛ

(ማቶ. 26:1-5፥ 14፥ 16፤ ማር. 14:1-2፥ 10-11፤ ዋን. 11:45-53)

1 የ ዎደ ፋዝቃ ዬግንትዝ ቦራ ባለ ኡኬዛ። * 2 ቄሰ ሀላቅታይኔ ህገ አስታማርታይ አሳይስ ያሽቴዝ ግሾስ ዋይዚ የሱሳ ፋ ጋንጨፕ ꬋብሶዳዛኮ ኦገ ኮይዛ። 3 ጻላሄ ታጶ ናምእታይፕ ፐታ ማቄዝ አስቆሮንቶ ይሁዳ ግንትንትዛይ ጋንጨ ገሌዛ። 4 ይሁዳ ቄሰ ሀላቅታይኮራ ጾሳ ካራ ናግዝታይስ ሀላቅታይኮ Ꮊንጊ የሱሳ ዋይዚ ኣꬂ እንጎዳዛኮ ኡንታር ማቅንቴዛ። 5 ኡንትካ የይድ ኡፋይቲ ሚሸ እንጎዳይስ ኤዛር ቶቤዛ። 6 ኤዝካ የ ዞራይድ ጊጌዛ። ኡንትስ አሲ ኤረካዝን ኣꬂ እማዳይስ ጊጋ ዎደ ናግታር የዛ።

ዉርስꬅ ካሆ

(ማቶ. 26:17-25፤ ማር. 14:12-21፤ ዋን. 13:21-30)

7 የይፐ ጉየ፥ ፋዝቃ ዱር ሹክንትዛ ቦራ ባለ ሄሌዛ። 8 የሱሳ፥ «ፋዝቃ ካሆ ማዳይ ጋርክ Ꮊንጊ ኑስ ጊግሶይታ» ዬጊ ጵጽሮሳኔ ዋንሳ ኪቴዛ። 9 ኡ፥ «ኑ አባ ጊግሶድ ጋርክ ነ ኮዬ» ዬጊ ኦይጬዛ። 10 ኤ ኡንትኮ፥ «ዬዛኮ ይ ካታማ ገሎዳር ሃꬅ ኦታ ቶኬዝ አꬃይ ይንታን ሄሎዳ። ኤ Ꮊንጊ ገልዛ ካራ ኤዛ ካል ገሎይታ። 11 የ ካራ አዳይኮ አስታማራይ፥ ‹ታ ታ ታማርታይራ ዎላ ፋዝቃ ካሆ ማዳይስ እማꬂ ሸምፕዛ ካራ አባ የኔ? ዬጌዛ› ጎይታ። 12 ኤ ፖቄል አፋ ሂጽንቲ ጊጊ የዝ ዳልገ ክፍለ ይንታን ቤዞዳ፥ ኤዛይድ ማኮይታ» ዬጌዛ። 13 ኡ Ꮊንጊ የሱሳ ጌዛይ ጋርክ ሀንን ደንጌዛ። ፋዝቃ ባለ ካሆ ኤዛይድ ጊግሴዛ።

14 ሳታይካ ሄሌዝ ዎደ የሱሳ ሀዋርታይር ዎላ ካሆል አፋ በቴዛ። 15 ኤ ኡንትኮ፥ «ታ ዋየ ኤኮዳይፕ ቲና Ꮊ ካሃ ይንታር ማዳይስ ሎእꬂ አሞቴዛ። 16 ይኬ፥ ስኦይታ! ጾስ ካተትꬃ Ꮊይስ ብርሽꬃይ ፖልንቶድ ጋꬆ Ꮊይኖፕ ጉየ Ꮊ ካሃ ማሂ ማሚ» ዬጌዛ። 17 ኡሻ ኤኪ ጋላቲ ማቂ፥ «Ꮊሽተ Ꮊያ ይ ጋንጨ ሻግንቶይታ። 18 ስኦይታ! ጾስ ካተትꬃይ የኦድ ጋꬆ Ꮊይኖፕ አይኪ Ꮊ ዎይነ ኡሻይፕ ማቂ ታ ኡዣሚ» ዬጌዛ።

19 ቦራ ደንꬂ ኤኪ፥ ጋላቲ ማቂ፥ «Ꮊይ ይንትስ እንግንትዛ ታ አሾ። Ꮊያ ኦꬅታር ታና ቆፖይታ» ዬጊ ኡንትስ ባጺ እንጌዛ። 20 የይ ጋርከካ፥ ካሆፕ ጉየ ኡሻ ኤኪ፥ «Ꮊ ኡሻይ ይንትስ ላልንቴዝ ታ ሱꬅ ማቅዝ ኦሮꬅ ጫቆ። * 21 ማቆዝን፥ ታና ኣꬂ እንጎድ አꬃይ ኩሻይ ታር ዎላ ፕልኦ ጋንጨ የዛ። * 22 አስ ናአይ ኤዝስ ጊንትንቴዛይ ጋርክ Ꮊይቆዳይስ የዛ፥ ዝን ኤዛ ኣꬂ እንግዝ አꬃያ አየ» ዬጌዛ። 23 ኡ ፋ ጋንጨ፥ «Ꮊያ ኦኒ ኦꬆዴ» ግ ዎል ኦይጭቼዛ።

ኡባይፕ ኣꬎ ማቃዳይ ኦኖ

24 ማ ኡ ጋንጨ ኣꬎ ማቃዳይ ኦኖ ግዝ ፓላማ መꬍንቴዛ።* 25 የሱሳ ኡንትኮ፥ «ጋደ ካትታይ ፋ አስታ ዎልቃር ሞድዛ፤ ፋ ጋደል አፋ ጎዳትዝታይካ ፋና፥ ‹ሎኦ ኦꬅዝታ› ዬግንትዛ። * 26 ዝን ይ ጋንጨ የይ ጋርክ ማቅፐ። ይ ጋንጨ ባይራትዛይ ካሎ ጋርክ ሀኖ፤ * ካልꬅዛይ ካልዛይ ጋርክ ሀኖ። 27 ሀኖ ዝን፥ ሞክዛይፐኔ ሞክንትዛይፕ ኣይ ኣꬌ? ሞክንትዛ ባሳ? ዝን ታኒ ይ ጋንጨ ሞክዛይጋርኬ። * 28 ይንትካ ታ መታይር ታፕ ሻክንቶዋ ታር ሚንጊ ኤቄዝታ። 29-30 ይ ታ ሌማተፕ ማድ ጋርክ፥ ኡዦድ ጋርከኔ ዙፋንታይል አፋ በቲ ታጶ ናምኢ እስሬለ ሼሽታይል አፋ ፕርዶድ ጋርክ ታ አዳይ ታና ሹሜዛይ ጋርክ ታካ ይንታን ታ ካተትትꬃይል ሹሞዳ» ዬጌዛ። *

ፕጽሮሳ ካዴዛ

31 ማቅካ የሱሳ፥ «ስሞና፥ ስሞና፥ ጻላሄ ይንታን ግስተ ጋርከ ሀርቆዳይስ ዎሴዛ። 32 ዝን ታኒ ነ አማናይ ꬋባም ጋርክ ኔስ ዎሴዛ። ኔካ ማቄዝ ዎደ ነ እሽታ ምንꬃꬆባ» ዬጌዛ።

33 ስሞና፥ «ጎዳዮ፥ ታኒ ኔር አጭንቶዳይስኔ Ꮊይቆዳይስ ጊግንቴዛ» ዬጌዛ።

34 የሱሳ ጵጽሮሳኮ፥ «ታ ኔስ ኦድዛ፤ Ꮊይኖ ሹጉላ ኡኮዳይፕ ቲና ነ ታና ሀይꬒ ቶኬ ካዶዳ» ዬጌዛ። 35 ማ ማቅካ፥ የሱሳ ኡንትኮ፥ «ታኒ ይንታን ኮሮጆ፥ ቁርቦኔ ጫማ ባዝን ኪቴዝ ዎደ ይንትስ ፓጬዝ ባዝ የኔ?» ዬጊ ኦይጬዛ። *

ኡ ማሂ፥ «አኮካ ፓጨካያ» ዬጌዛ።

36 ኤ ኡንትኮ፥ «Ꮊት ኮሮጆኔ ቁርቦ የዛይ አይኮ፤ ማሻ ባዛይ ፋ አፍላ ባይዚ ማሻ ዎንጎ። 37 Ꮊና ስኦይታ! ‹ዡጭታይር ታይብንቴዛ› ግንትንቲ ጻፍንቴዛይ ታል ፖልንቶዳይስ ቤዝዛ። ኤ፥ ታ ግሾስ ጻፍንቴዝባዝ ፖልንትዛይ ቱማተዛ» ዬጌዛ። *

38 ኤ ታማርታይ፥ «ጎዳዮ Ꮊይዳ ናምኢ ማሻ የዛ» ዬጌዛ።

ኤ፥ «ግዶዳ» ዬጌዛ።

የሱሳ ደብሬዘይተ አምባል አፋ ዎሴዛ

(ማቶ. 26:36-46፤ ማር. 14:32-42)

39 የሱሳ ካሴሳይ ጋርክ ደንዲ ደብሬዘይተ አምባል አፋ ከዜዝ። ኤ ታማርታይ ኤዛ ካሌዛ። 40 የ አቃ ሄሌዝ ዎደ ይ «ፓጨ ጋንጨ ገላማይ ጋርክ ዎሶይታ» ዬጌዛ። 41 ኡንታፕ ሹች ꬎግን ሄልዛ አቆ ጋርክ ሃኪ ቡንቂቲ ዎሴዛ። 42 «ታ አዳዮ፥ ነ ሸነ ማቅኮ Ꮊ መቶ ጹአ ታፕ ኣꬆባ። ዝን ታ ሸነ ማቅፐ ነ ሸናይ ሀኖ» ዬጊ ዎሴዛ። 43 ምንꬃꬅዛ። ኪታንቻይ ሳሎፕ በንቴዛ። 44 ጋመ ኡንእንቲ ሚንꬂ ዎስዛ። ኤ ጫዋይካ ሱꬂ ጾክዛይ ጋርክ ሳአ ጾኬዛ።

45 የሱሳ ዎሳ ዉርሲ ፋ ታማርታይኮ የኤዛ። ኡ፥ አዛኖፐ ደንዴዛይድ ዳቡሪ ገንቴዝን ደንጊ፥ 46 «አብስ ገንቴ? ይ ፓጨ ጋንጨ ገላም ጋርክ ደንዲ ዎሶይታ» ዬጌዛ።

የሱሳ አይክንቴዛ

(ማቶ. 26:47-56፤ ማር. 14:43-50፤ ዋን. 18:3-11)

47 ኤ ሀጋ ኦዳል አፋ የዝን ጋመ አሳይ የኤዛ። ታጶ ናምእታይፕ ፐታይ ይሁዳ ግንትንትዛይ ኡንታን ካልꬅዛ። ኤ የሱሳ ዬሮዳይስ ላንቀ ሺቄዛ። 48 ዝን የሱሳ፥ «ይሁዳ፥ አስ ናአ ዬሪ ኣꬂ እማደ?» ዬጌዛ።

49 የሱሳ ታማርታይ የ ሀና ብኢ፥ «ጎዳዮ ኑ ማሻር ጋቾ?» ዬጌዛ። 50 ኡ ጋንጨፕ ፐታይ ቄሰ ሀላቃይ አይላይስ ሾጪ ኡሻች ሀይቶ ጋቺ ኦሌዛ።

51 ዝን የሱሳ፥ «አሾባ!»* ዬጌዛ። አꬃይ ሀያ ቦቺ ፓꬄዛ።

52 የይፕ ጉየ፥ የሱሳ ፋና አይኮዳይስ የኤዝ ቄሰ ሀላቅታይኮ፥ ጾስ ኬꬅ ናግዝታ ሹምታይኮኔ ጭምታይኮ፥ «ፓኖ አይክዝ አስ ጋርክ ማሻኔ ጉፈ አይኪ የኤኔ? 53 ኡባ ጋላስ ጾስ ኬꬅ ጋንጨ ታ ይንታር የዝ ዎደ ታል አፋ ኩሸ ጋደካያ ዝን Ꮊይ ꬉማ ካተትꬃይ ሞዴዝ ዎደኔ ይ ዎደ» ዬጌዛ። *

ጵጽሮሳ የሱሳና ካዴዛ

(ማቶ. 26:57-58፥ 67-75፤ ማር. 14:53-54፥ 66-72፤ ዋን. 18:12-18፥ 25-27)

54 የይፐ ጉየ፥ የሱሳና አይኪ ቄሰ ሀላቃይ ዛባ ካንጌዛ። ጵጽሮሳ ሃኮር የሱሳና ካልዛ። 55 አሳይ ቄሰ ሀላቃይ ዛባይድ ታማ ኤꬂ ዎላ በቴዝን ጵጽሮሳ ኡንታር ዎላ በቴዛ። 56 ፐቲ ጋꬊንዳታ ጵጽሮሳ ታማ ላንቀ በቴዛና ታማ ፎአይር ዳኪ ብኢ፥ «Ꮊ አꬃይ ኤዛር የዛ» ዬጌዛ።

57 ዝን ጵጽሮሳ፥ «Ꮊን አስቴ ታ የ አꬃ ኤሮያ» ዬጊ ካዴዛ።

58 ጽቃ ሳተፕ ጉየ ፐቲ ሀራ አꬃይ ኤዛ ብኢ፥ «ኔካ ኡንታፕ ፐታባይ» ዬጌዛ።

ዝን ጵጽሮሳ፥ «Ꮊ አꬃዮ ታና ባያ» ዬጌዛ።

59 ፐቲ ሳተ ጋርክ ጋምኤዛይፕ ጉየ ፐቲ ሀራ አꬃይ ትልሲ፥ «Ꮊ አꬃይ ጋልላፕ ማቅዝ ግሾስ ስ ባይꬅ ኤዛር የዛ» ዬጌዛ።

60 ዝን ጵጽሮሳ፥ «Ꮊ አꬃዮ፥ ነ ግዛና ታ ኤሮያ» ዬጌዛ። ኤ የ ኦዳ ዉርሰካዝን ሹጉላ ኡኬዛ።

61 ጎዳይ ጉየ ሽርንቲ ኤቂ ጵጽሮሳ በኤዛ። ጵጽሮሳ፥ «Ꮊይኖ ሹጉላ ኡኮዳይፕ ቲና ነ ታና ሀይꬒ ቶኬ ካዶዳ» ዬጊ፥ ጎዳይ ኦዴዝ ቃላይ ኤዝስ ኤልቂ ጌዛ። 62 ጵጽሮሳስ ባለ ከዚ ዱካ ሱꬅ ዬኬዛ።

የሱሳ ጵላጾሳ ቲናኔ ሄሮዶሳ ቲና ሺቄዛ

(ማቶ. 26:59-66፤ ማር. 14:55-64፤ ዋን. 18:19-24)

63 የሱሳ ናግዝ አሳይ ኤዛ ላቃሶኔ Ꮊꬎ አይኬዛ። 64 ኤ አፋ ጎዚ «አን ነ ናበዛኮ ኤሮባ፤ ነና ሾጬዛይ ኦኖ?» ዬጊ ኦይጭዛ። 65 ሀራ ጋመ ጫሺ ጫዢ ካዉሽሴዛ።

66 ሳአ ዎንትዛ ዎደ አይሁደ ጋደ ጭምታይ፥ ቄሰ ሀላቅታይኔ ህገ አስታማርታይ ሺቂ፥ የሱሳና ፋ ቲና ሺሼዛ። 67 ኡ፥ «ነ ክርስቶሳ? አን ኑስ ኦዶባ?» ዬጊ ኦይጬዛ።

የሱሳ፥ «ታ ኦድዛኮን ይ አማናሚ። 68 ታ ኦይጭዛኮ ይ ማሃሚ። 69 ዝን አስ ናአይ Ꮊይፕ ገደ ዎልቃማ ጾስ ኡሻች ባጋር በቶዳ» ዬጌዛ።

70 የ ዎደ ኡቢታይ፥ «የዝን፥ ነ ጾሳ ናአ?» ዬጌዛ።

ኤ፥ «ታ ጾስ ናአ ማቄዛና ይ ጌዛ» ዬጌዛ።

71 ኡ፥ «ይኬ፥ ሀራ ማርካ አብ ኮሼ? ኤ ፋ ዶናር ኦዶዳር ኑ ስኤዛ» ዬጌዛ።

23

የሱሳ ጵላጾሳ ቲናይድ

(ማቶ. 27:1-2፥ 11-14፤ ማር. 15:1-5፤ ዋን. 18:28-38)

1 የ አቃይድ ሺቄዝ ኡቢታይ ደንዲ የሱሳና ጵላጾሳኮ ካንጌዛ። 2 «Ꮊ አꬃይ ኑ አስታ ባለꬅታር፥ ኦሮመ ካታይስ ጊራ ጊራማይ ጋርክ ካይታራኔ ማ፥ ‹ታኒ ክርስቶሳ ይ ካታ› ዬጎዳር ኑ ደንጌዛ» ዬጊ ሞቴዛ።

3 ጵላጾሳ የሱሳና፥ «ኔኒ አይሁድታይ ካቶኔ?» ዬጊ ኦይጬዛ።

የሱሳ፥ «ኤ፥ ነ ጌዛይ ጋርከ» ዬጌዛ።

4 ጵላጾሳ ቄሰ ሀላቅታይኮኔ አሳይኮ፥ «Ꮊ አꬃይል አፋ ታ ፐቲ ቡታካ ደንገካያ» ዬጌዛ። 5 ዝን ኡንቲ፥ «Ꮊ አꬃይ ጋልላፐ Ꮊያ ሄሎዳይስ ይሁዳ ሙመር ኢታ ባዝስ ደንꬅꬅዛ» ዬጊ ሚንꬂ ኦዴዛ።

6 ጵላጾሳ የያ ስኤዝ ዎደ የሱሳ ጋልላ አሶ ዬጊ ኦይጬዛ። 7 የሱሳ ሄሮዶሳ ጋደፕ የኤዝ አስ ማቄዛና ጵላጾሳ ኤሬዛይፕ ጉየ ሄሮዶሳ የ ዎደ የሩሳላመ የዝ ግሾስ ኤዝኮ ዳኬዛ።

የሱሳ ሄሮዶሳ ቲና

8 ሄሮዶሳ የሱሳ በአዳይስ ጋመ ዎደፐ ኮይታር የዝ ግሾ ኤዛ በኤዝ ዎደ ጋመ ኡፋይቴዛ። አብስ ጊኮ፥ ኤባዝ ስኤዝ ግሾ ማላባዝ ኡድን በአዳይስ አሞትታር የዛ። 9 ሄሮዶሳ የሱሳና ጋመ ኦይች ኦይጬዛ፥ ዝን ኤ አብካ ማሄካያ። 10 ቄስታይ ሀላቅታይኔ ህገ አስታማርታይ ኤዛይድ ኤቂ ሚንꬂ ኤዛ ሞትዛ። 11 ሄሮዶሳራኔ ኤ ዎታዳርታይር የሱሳ ላቃሰር ለቄዛ። ቡቁሮ አፍላ ማእሲ ጵላጾሳኮ ማሂ ዳኬዛ። 12 ሄሮዶሳራኔ ጵላጾሳር ቲን ሞርከዝን የ ጋላስ ዎላ እግንቴዛ።

ፕላጾሳ የሱሳል ፕርዴዛ

13 ጵላጾሳ ቄሰ ሀላቅታ፥ ጋደ አቅስዝታኔ ዎይታ ጼጊ፥ 14 « ‹Ꮊ አꬃይ ኢታ ባዝስ ደንꬅꬅዛ› ግ ታኮ ይ ከኤዛ። ታካ ይ ቲና ፕላጊ ብእን ይ ሺሼዝ ሞታይስ አባ ቡታካ ኤል ደንገካያ። 15 ሄሮዶሳ፥ የይ ጋርክ አባ ቡታካ ኤዛል አፋ ደንገካ ግሾስ ኑኮ ዳኬዛ። ቱማ Ꮊ አꬃይ Ꮊይቆስ ሄልꬅዝ አባ ቡታካ ኦꬄካያ። 16 የይ ግሾስ፥ ኤዛ ጋራፊ ብሊ ዳኮዳ» ዬጌዛ። 17 [የያ ኤ ጌዛይ ፋዝቃ ባለ ዎደ ፐቲ አስ አቻፕ ኡንትስ ብልዛይ ኤዝስ አቶዋ ባዝ ማቄዝ ግሾስ።]

18 ዎያ ኡቢታይ ፐትፕ፥ «Ꮊ አꬃ ገደ ሀልእሶባ፥ ኑስ ባርባና ብሎባ» ዬጊ ኡኬዛ። 19 ባርባና ካታማ ጋንጨ አስ ኢታ ባዝስ ደንꬅꬂ አስ ዎꬊ አጭንቴዝ አሲ።

20 ጵላጾሳ የሱሳና ብልኦዳይስ ኮዪ አሳይስ ማሂ ኦዴዛ። 21 ማቆዝን፥ አሳይ፥ «ሶቶባ! ሶቶባ!» ዬጊ ኡኬዛ። 22 ጵላጾሳ ሃይꬒንꬆ፥ «Ꮊ አꬃይ ቆሄዝ ባዛይ አባ? ዎꬎስ ሄልꬅዝ ቡታ ታ ደንገካያ። የይ ግሾስ፥ ጋራፊ ዳኮዳ» ዬጌዛ።

23 ኡ ፋ ቃላ ꬎቅ ኡዲ፥ «ሶትንቶዳይስ ቤዝዛ» ግ ሚንꬂ ኡኬዛ። ኡ ኡፋይካ ኡሳ ዳሬዛ። 24 ኡ ኦይቻይ ግሾስ ግ ጵላጾሳ ኤዛል አፋ ፕርዴዛ። 25 አሳ ኢታ ባዝስ ደንꬅꬅዛኔ አስ ዎꬊ አጭንቴዛና ብሎድ ጋርክ ዎሴዝ፥ የ አꬃ ኡንትስ ብልኤዛ። ዝን የሱሳ ኡንቲ ኮዬዝ ባዝ ኦꬆድ ጋርክ ኡንትስ አꬂ እንጌዛ።

የሱሳ ሶትንቴዛ

(ማቶ. 27:31-44፤ ማር. 15:21-32፤ ዋን. 19:17-27)

26 የሱሳና አይኪ ካማዳር ስሞና ግዝ ቀረና ቢታ አꬃይ ጋጻረፕ የኦዳር፥ ደንጊ ማዝቃላ ቶሲ የሱሳ ካሊ Ꮊማድ ጋርክ ጭጵቼዛ። 27 ጋመ አሳይኔ ኡ ጋንጨፕ ፋ ትራ ቆጽታር ዬክዛ ማችታይ ኤ ጉያይር ካልዛ።

28 ዝን የሱሳ ኡንትኮ ጉየ ማቂ፥ «ይንታኖ፥ የሩሳላመ ማችታዮ፥ ይ ኡባይስኔ ይ ናእታይስ ዬኮይታፕ አትን ታስ ዬክፓተ። 29 ‹የዛኮ ꬎንꬅታይ፥ የለካ ኡልታይኔ አምሰካ አምታይ አንጅንቴዛ› ይ ዬጎድ ጋላሳይ የኦዳ። 30 የ ዎደ አምብታካ፥ ‹ኑል አፋ ዎዶይታ›፥ ደርታካ፥ ‹ኑና ቆሶይተ› ዬጎዳ። * 31 ይኬ፥ እርጻ ምንጻ የይ ጋርክ ኦꬅኮ መላ ምንጻ ዋይሳደሻ?» ዬጌዛ።

32 ኤዛር ዎላ ዎꬎዳይስ ሀራ ናምኢ ፓንታ ካንጌዛ። 33 ቄራንዮ* ግንትንትዝ አቆ ሄልꬂ ሶቴዛ። ፓንታይፕ ፐታ ኡሻች ባጋር Ꮊንካ ሀድርስ ባጋር ሶቴዛ። 34 የሱሳ፥ «ታ አዳዮ፥ ኡ አብ ኦꬅዛኮ ኤሮዋ ግሾስ ኔኒ ኡንትስ አቶ ጎባ» ዬጌዛ። *

ኡ ኤ አፍላይል አፋ እጻ ኦሊ ሻክንቲ ኤኬዛ።

35 አሳይ ኤቂ በአዳር፥ ጋደ ሞድዝታይ፥ «ኤ ሀራ አሳ አሼዛ፤ ጾሳይ ማራጼዝ ክርስቶሳ ኤዛ ማቅኮ አን ፋና አሾ» ዬጊ ለቄዛ። * 36 ዎታዳርታይ ኤዝኮ ሺቂ፥ ጫላ ዎይነ ኡሽ እንጌዛ። * 37 ዬዚ፥ «ኔኒ አይሁድታይ ካት ማቅኮ አን ነ ኡባ አሾባ» ዬጊ ለቄዛ።

38 ኤዝስ ኦማ ባጋር፥ «Ꮊይ አይሁድታይ ካት» ዬግዝ ጹፈ ግርክꬆራ፥ ኦሮምꬆራ፥ እብራይስጽꬆራ ጻፊ ጋዴዛ። 39 ሶትንቴዝ ፓኖ ፐታይ ጫሸ ሳአር ጎችታር፥ «አን ኔኒ ክርስቶሳ ማቅኮ፥ ነናካ ኑናካ አሾባ» ዬጌዛ።

40 ዝን Ꮊንኮ ፓናይ፥ «ነ Ꮊይ ጋርክ ፕርዳር የዛር ሀራ አቶዝን፥ ጾስስ ያሽታሞ? 41 ኑኒ ኑ ቡታይስ ቤዝዛ ፕርደ ኤክዛ፥ ዝን Ꮊ አꬃይ ፐቲ ኢታባዝካ ኦꬄካያ» ዬጊ ካጭንቴዛ።

42 ማካ፥ «የሱሳ፥ ነ ነ ካተትꬃር ይእዝ ዎደ ታና ቆፖባ» ዬጌዛ።

43 የሱሳ፥ «ታ ኔስ ቱሮ ኦድዛ፤ Ꮊይኖ ነ ታር ጋናተ የሳዳ» ዬጌዛ።

የሱሳ Ꮊይቆ

(ማቶ. 27:45-56፤ ማር. 15:33-41፤ ዋን. 19:28-30)

44-45 የ ጋላስ ኡሱፑን ሳተፕ Ꮊንጊ ኡዱፉን ሳተ ጋꬆ አዋ ፖኦ ካዬዝ ግሾስ ቢታ ኡባይል አፋ ꬉማ ማቄዛ። ጾስ ኬꬅ ማጋራዣይ ፐርእንቲ ናምኢ አቆ ሻክንቴዛ። * 46 የሱሳ፥ ቃላ ꬎቅ ኡዲ፥ «ታ አዳዮ፥ ታ ታ ሸምፓቶ ነ ኩሻይድ እንጌዛ» ዬጊ Ꮊይቄዛ። *

47 ማቶ ሀላቃይ፥ ሀኔዛያ ብኢ፥ «Ꮊ አꬃይ ቱማካ ጌሻ» ዬጊ ጾስ ጋላቴዛ። 48 Ꮊ ሀንዛባዛ በአዳይስ የ አቃይድ ሺቄዝ አስ ኡባይ ሀኔዝባዛ ብኢ ፋ ትራ ቆጽታር ፋ ካራ ማቄዛ። 49 ማቆዝን፥ የሱሳ ላንቀ ኤርዛ አስ ኡባይ፥ የይ ጋርከካ ጋልላፐ ካል የኤዝ ማችታይ የያ ብእታር ሃኮር ኤቄዛ። *

የሱሳ ሞግንቶ

(ማቶ. 27:57-61፤ ማር. 15:42-47)

50-51 አይሁደ ሻንግታይፕ ፐታይ፥ ዮሴፋ ግንትንትዝ አꬃይ የዛ። ኤ አርማትያሳ ግንትንትዝ ይሁዳ ካታማፕ የኤዛ። ኤ ሎኦኔ ጌሽ አስ ማቅዝ ግሾስ ጾሳ ካተትꬃይ ይእꬃና ናግዛ። ሻንግታይፕ ፐታ ማቅታር ኡ ዞረትꬃራኔ ኦሳይር ባያ። 52 የ አꬃይ ጵላጾሳኮ Ꮊንጊ፥ የሱሳ አሃ ሞጎዳይስ ታስ እንጎባ ግ ዎሴዛ። 53 የሱሳ አሃ ዎꬍሲ አፍላር ጻጼዛ። ዛላ ዎጪ ከሴዝ ሀራ አስ ሞግንተካ ኦሮꬅ ዱፎ ጋንጨ ጋዴዛ። 54 ማላ ገሎድ ሀንዛ ግሾስ የ ጋላሳይ ጊግንቶ ቃማ።

55 ጋልላፐ ደንዲ የሱሳ ካሊ የኤዝ ማችታይ ዮሴፋር ዎላ Ꮊንጊ ኤ አሃ ዋይዚ ሞግዛኮ ዱፋ አካኪ በኤዛ። 56 ኤዛይፕ ማቂ ሽቶኔ ቅባተ ጊግሴዛ። ህገ ኪትዛይ ጋርክ ማላ ጋላስ ሸምፕ ፔዤዛ። *

24

የሱሳ Ꮊይቆፕ ደንዴዛ

(ማቶ. 28:1-10፤ ማር. 16:1-8፤ ዋን. 20:1-10)

1 ሳምንታፕ ቲና ጋላስ፥ ዎጋ ዎደ ጉራ የጭየጮ፥ ማችታይ ፋ ጊግሴዝ ሽቶ ኤኪ ዱፋይኮ Ꮊንጌዛ። 2 ኡ እዘ ሄሎዳር ዱፋይ ዶና የዝ ሹቻይ ጎልኣልኢ ሀልኤዛና ደንጌዛ። 3 ኡ ዱፋ ሄሊ ገሌዛ፥ ዝን ጎዳ የሱሳ አሃ ደንጌካያ። 4 ኡ ኤዛይድ ኤቂ አቢ ሀነኔ ግ ቆፖዳር አካከካዝን ቦꬅ ፖጭዝ አፍላ ማኤዝ ናምኢ አስታይ ኡ ካለ ኤቄዛ። 5 ማችታይ ያሽቲ ፋ ኦማ ሳአ ዝቂ ኡዲ የዝን፥ አስታይ ኡንትኮ፥ «ፓꬃና Ꮊይቅታይ ጋንጨ አብስ ኮዬ? 6-7 ኤ Ꮊይዳ ባያ፤ Ꮊይቆፕ ደንዴዛ፥ ‹አስ ናአይ ናጋራ ኦꬅዝታይ ኩሸ ኣꬊ እንግንቶዳ፤ ኡንትካ ኤዛ ሶቶዳ። * ኤ ሃይꬓንꬆ ጋላስ Ꮊይቆፕ ደንዶዳ› ዬጊ፥ ኤ ይንታር ጋልላ ቢታ የዝታር ይንትስ ኦዴዝ ቃላ ቆፖይታ» ዬጌዛ።

8 ማችታይ የ ዎደ ኤ ቃላ ቆፔዛ።

9 ማችታይ ዱፋይፕ ማቂ ሀኔዝባዛ ኡብታ ታጶ ፐትታይስኔ Ꮊንክታይስካ ኦዴዛ። 10 የያ ሀዋርታይስ ኦዴዛይ ማግዴላ ማይራሞ፥ ዮሃና፥ ያይቆባ እንዳት ማይራምራኔ ኡንታር የዝ ሀራ ማችታ። 11 ዝን ኡንትስ ማችታይ ኦዴዛይ ኤልሞ ኣዝን አማነካያ። 12 ዝን ጵጽሮሳ ደንዲ ዎጺ ዱፎ Ꮊንጌዛ። የ አቃ ሄሊ ዙጊ በአዳር ሞጎ አፍላ ኣዳ በኤዛ። ሀኔዝ ባዛይስ ማላባዝግታር ፋ ካራ ማቄዛ።

ኤማሁሰ ኦገል አፋ

(ማር. 16:12-13)

13 የ ጋላስ ካልዛ ታማርታይፕ ናምእታይ የሩሳላመፕ ታጶ ናምኢ ክሎ ምትረ ሃክዛ ኤማሁሰ ሄራ Ꮊንግዛ። 14 ኡ ዎላ ሀኔዝባዛ ኡብታ ኦድንትዛ። 15 ኡ የ ሀናይ ባጋ ቆፕታራኔ ኦድንትታር Ꮊንጎዳር የሱሳ ኡንትኮ ሺቂ ኡንታር ዎላ Ꮊንግዛ። 16 ሀኖ ዝን፥ ኡንቲ ኤዛ ኤራም ጋርክ ኡ ኣፋይ አይክንቴዛ።

17 ኤ፥ «ይ ዎላ ኦገል አፋ ኦድንትዛይ አባ?» ዬጌዛ።

ኡ አዛኒ ስኤ ግ ኤቄዛ። 18 ኡንታፕ ፐታይ ቀልዮጳ ግንትንትዛይ፥ «Ꮊ ቃምታይ ጋንጨ የሩሳላመ ሀኔዝባዛ ኤሮዛይ፥ ነ ቢታስ እማꬆኔ?» ዬጌዛ።

19 ኤ ማሂ፥ «ኤ ሀኔዛይ አባ?» ዬጊ ኦይጬዛ።

ኡንቲ፥ «ጾስ ቲናኔ አስ ቲና ኦሶራኔ ኦዳር ሚንꬂ ናበ ማቄዝ ናዝረተ የሱሳ ባጋ። 20 ኤዛ ቄሰ ሀላቅታይኔ ኑና አቅስዝታይ Ꮊይቆ ፕርደስ ኣꬂ እንጊ፥ ሶቴዛ። 21 ኑኒ እስሬለ አሳ ዎዞደ ግ ኡፋይቲ ናጌዝን Ꮊይ ሀንን Ꮊይኖ ሃይꬓንꬆ ቃማ። 22 ማ ኑ ጋንጨፕ ፐቲ ፐቲ ማችታይ ኑና ዶና ኣይꬄዛ። ኡንቲ Ꮊይኖ ዎንታ ጉራ ዱፎ Ꮊንጌዛ። 23 ኤ አሃይ ꬋብን ማቂ ይኢ፥ ‹ኤ ፓꬅ የዛ› ዬግዛና ኪታንችታይ ቆንጭስን በኤዛ ዬጊ ኦዴዛ። 24 ኑ ጋንጨፐካ ፐታይ ፐታይ ዱፋ Ꮊንጊ ማችታይ ኦዴዛይ ሀንን በኤዛ፥ ዝን ኤዛ ኡ በኤካያ» ዬጌዛ።

25 ኤ ኡንትኮ፥ «ይንታኖ፥ አካኮዋ አስታዮ፥ ይ ዎዝናይ ናብታይ ኦዴዝ ባዝ ኡብታ አማኖዳይስ ጋምእዝታዮ፥ 26 ክርስቶሳ Ꮊ መታ ኤኮዳይስነ ፋ ቦንቻይር ገሎዳይስ ቤዞሳ?» ዬጌዛ። 27 ሙሰፐኔ ናብታይ ኡባይፕ ደንዲ ጌሻ ማጻፋይድ ኤባጋ ጻፍንቴዛና ኡባ ኡንትስ ፓቴዛ።

28 ኡንቲ Ꮊንግዛ ጉታይኮ ኡኮዳር የሱሳ አꬊ ሃኮ አቆ Ꮊንግዛ ኣዝን፥ 29 ኡንቲ፥ «ሳአይ ቃሜዝ ግሾስ ኑር አቆባ» ዬጊ ሚንꬂ ዎሴዛ። የይ ግሾስ፥ ኡንታር አቆዳይስ ገሌዛ።

30 ኡንታር ዎላ ሙንታል አፋ በቲ፥ ቦራ፥ ደንꬂ አንጂ ኡንትስ ባጺ እንጌዛ። 31 የ ዎደ ኡንቲ ኤሮዳይ ጋርክ ኡ አፋይ ዶይንቴዛ። ኡንትካ ኤሬዛ። ዝን ኤ ኡ ኣፋይፕ ꬋቤዛ። 32 ኡንቲ፥ «ኑ ኦገል አፋ የዝን ኤ ኑስ ጌሻ ማጻፋ ብልታራኔ ኑር ናሾዳር ኑ ዎዝናይ ጹግንተካሳ?» ዬጌዛ። 33 የ ዎደ ደንዲ ጉየ የሩሳላመ የኤዛ። ታጶ ፐትታይራ Ꮊንክታይ ፐትፕ ሺቂ የዝን ደንጌዛ። 34 ኡንቲ፥ «ጎዳይ ቱማ ደንዴዛ፤ ስሞናስ በንቴዛ» ዬጌዛ።

35 የ ናምኢ ታማርታይ ኤማሁሰ ኦገል አፋ የዝን ሀነዛናኔ ቦራ ሜዝ ዎደ ዋይዚ ኤዛ ኤሬዛኮ ኡንትስ ኦዴዛ።

የሱሳ ፋ ታማርታይስ በንቴዛ

(ማቶ. 28:16-20፤ ማር. 16:14-18፤ ዋን. 20:19-23፤ ሀዋ. ኦ. 1:6-8)

36 ናምኢ ታማርታይ የ ኦዳይል አፋ የዝን፥ የሱሳ ኡ ጋንጨ ኤቂ፥ «ሳሮ ይንትስ ማቆ» ዬጌዛ።

37 ማቆዝን፥ ኡንቲ ዳጋሚ፥ ሜሸ በኤዛ ኣዝን ያሽቴዛ።

38 ኤ ኡንትኮ፥ «አብስ ዳጋሜኔ? አብስ ስ ይ ዎዝናይድ ገሌኔ? 39 ታ ኩሻኔ ታ ቶካ ቦኦይታ፤ ታ ታና። ማካ አይኪ ቦኦይታ፤ ታል ይ ብእዛይ ጋርክ፥ ሜሸስ አሾኔ መቀꬂ ባያ» ዬጌዛ። 40 ዬጊ፥ ፋ ቶካኔ ፋ ኩሻ ኡንታን ቤዜዛ። 41 ኡ ኡፋይሳፕ ደንዴዛይድ አማነካዛር ማላባዝ ጉሳል የዝን፥ የሱሳ ኡንትኮ፥ «Ꮊይዳ ይንትስ ሚዝባዝ የኔ?» ዬጌዛ። 42 ኡ ጽቃ ምችንቴዝ ሞሎ ኤዝስ እንጌዛ። 43 ኤ ኤኪ ኡ ቲናይድ ሜዛ።

44 ኤ፥ «ታ ይንታር ጋምኤዝ ዎደ ኡባይድ ሙሰ ህገ ማጻፍታይድ፥ ናብታይ ማጻፍታይዳኔ ማዝሙረ ማጻፍታይድ፥ ታ ግሾ ጻፍንቴዝባዝ ኡቢታይ ፖልንቶዳይስ ቤዝዛ ዬጊ ታ ይንትስ ኦዴዝ ቃላይ Ꮊያ» ዬጌዛ።

45 የ ዎደ ጌሻ ማጻፍታ አካኮድ ጋርክ ካሃ ኡንትስ ዶዬዛ። 46 የይ ጋርከካ፥ «ክርስቶሳ ዋየ ኤኮዳ፥ ሃይꬓንꬆ ቃማ Ꮊይቆፕ ደንዶዳ ዬጊ ጻፍንቴዛ። 47 የሩሳላመፐ ደንዲ አስ ኡባይስ ናጋራይፕ ማሮትꬃይኔ አቶትꬅ ኤ ሱንꬃይር ማርካቶዳ። 48 ይ የይስ ማርክታ። 49 ዬዛኮ፥ ታካ ታ አዳይ እንጌዝ ኡፋይሳ ይንትስ ዳኮዳ። ይ ሳሎፕ ዎልቃ ማኦድ ጋꬆ የሩሳላመ ካታማ ጋምኦይታ» ዬጌዛ። *

የሱሳ ደንዲ ሳሎ ቅቴዛ

(ማር. 16:19-20፤ ሀዋ. ኦ. 1:9-11)

50 የይፐ ጉየ፥ ብታና ካታማ ኡንታን ኤኪ ቅቴዛ። ፋ ኩሻ ደንꬂ አንጄዛ። * 51 ኡንታን አንጅታር ኡንታፕ ሻክንቲ ኡዴ ሳሎ ኤክንቴዛ። 52 ኡ ዙጊ ጎይኒ ጋመ ኡፋይሳር የሩሳላመ ማቄዛ። 53 ጾሳ ኡባ ዎደ ጋላትታር ጾስ ኬꬃ ጋምኤዛ።

* 1:5 1ዜና. 24:10

* 1:15 ታይ. 6:3

* 1:17 ሚል. 4:5-6

* 1:19 ዳነ. 8:16፤ 9:21

* 1:27 ማቶ. 1:18

* 1:31 ማቶ. 1:21

* 1:32 2ሳም. 7:12-13፥ 16፤ ኢሳ. 9:7

* 1:37 መ. 18:14

* 1:46 1ሳም. 2:1-10

* 1:48 1ሳም. 1:11

* 1:52 ኢዮ. 5:11፤ 12:19

* 1:55 መ. 17:7

* 1:59 ለዊ. 12:3

* 1:76 ሚል. 3:1

* 1:79 ኢሳ. 9:2

* 2:21 ለዊ. 12:3፤ ሉቃ. 1:3

* 2:22 ለዊ. 12:6-8

* 2:23 ከስ 13:2፥ 12

* 2:32 ኢሳ. 42:6፤ 49:6፤ 52:10

* 2:39 ማቶ. 2:23

* 2:41 ከስ 12:1-27፤ ናምእ. 16:1-8

* 2:52 1ሳም. 2:26፤ ኣዝ. 3:4

* 3:4 ኢሳ. 40:3-5

* 3:7 ማቶ. 12:34፤ 23:33

* 3:8 ዋን. 8:33

* 3:9 ማቶ. 7:19

* 3:12 ሉቃ. 7:29

* 3:18 ዎንግለ፦ ግርከ ዶናር ዎንግለ ግዝ ቃላይ ጋመ ኡፋይስዛ ኦዳ ዎይ ምሽራቾ ጉሲ። የ ምሽራቻይካ ክርስቶሳ አስ ኮቺ ኡባ መꬍና ፕርደፕ አሾዳይስ ኪትንቲ የኤዝ ጋመ ኡፋይሳ (ሉቃ 1:19፤ 2:10)

* 3:19 ማቶ. 14:3-4፤ ማር. 6:17-18

* 3:22 መ. 22:2፤ ማዝ. 2:7፤ ኢሳ. 42:1፤ ማቶ. 3:17፤ ማር. 1:11፤ ሉቃ. 9:35

* 4:4 ናምእ. 8:3

* 4:8 ናምእ. 6:13

* 4:10 ማዝ. 91:11-12

* 4:12 ናምእ. 6:16

* 4:18 ኢሳ. 61:1-2

* 4:24 ዋን. 4:44

* 4:25 1ካት. 17:1

* 4:26 1ካት. 17:8-16

* 4:27 2ካት. 5:1-14

* 4:32 ማቶ. 7:28-29፤ ማዝ. 91:11-12

* 5:1 ማቶ. 13:1-2፤ ማር. 3:9-10፤ 4:1

* 5:5 ዋን. 21:3

* 5:6 ዋን. 21:6

* 5:12 ቦርቆንቶ ሀርገ፦ ቦርቆንቶ ሀርገ አስስ ጋላል አፋ ከዝዝ ሀርገ። እስሬለ ቢታ ቦርቆንቶር የዝ Ꮊርጋስታይ ሀራ አሳፕ ዱማቲ የዝዛፕ አትን አስ ሄሎያ።

* 5:14 ለዊ. 14:1-32

* 5:30 ሉቃ. 15:1-2

* 6:1 ናምእ. 23:25

* 6:3 1ሳም. 21:1-6

* 6:4 ለዊ. 24:9

* 6:22 1ጵጽ. 4:14

* 6:23 2ዜና. 36:16፤ ሀዋ. ኦ. 7:52

* 6:31 ማቶ. 7:17

* 6:39 ማቶ. 15:14

* 6:40 ማቶ. 10:24-25፤ ዋን. 13:16፤ 15:20

* 6:44 ማቶ. 12:33

* 6:45 12:34

* 7:22 ኢሳ. 35:5-6፤ 61:1

* 7:27 ሚል. 3:1

* 7:29 ማቶ. 21:32፤ ሉቃ. 3:12

* 7:37 ማቶ. 26:7፤ ማር. 14:3፤ ዋን. 12:3

* 8:2 ማቶ. 27:55-56፤ ማር. 15:40-41፤ ሉቃ. 23:49

* 8:10 ኢሳ. 6:9

* 8:16 ማቶ. 5:15፤ ሉቃ. 11:33

* 8:17 ማቶ. 10:26፤ ሉቃ. 12:2

* 8:18 ማቶ. 25:29፤ ሉቃ. 19:26

* 8:31 ጪሞ ጉሳይ ቱና አያና ዉርስꬅ ፕርደስ ናግንትዛ አቆ

* 9:3 ሉቃ. 10:4-11

* 9:7 ማቶ. 16:14፤ ማር. 8:28፤ ሉቃ. 9:19

* 9:19 ማቶ. 14:1፥ 2፤ ማር. 6:14-15፤ ሉቃ. 9:7-8

* 9:20 ዋን. 16:20-28፤ ማር. 8:30—9:1

* 9:23 ማዝቃለ ቶኪ ጉሳይ፦ ፋ መቶ ቶኪ ጉሲ።

* 9:23 ማቶ. 10:38፤ ሉቃ. 14:27

* 9:24 ማቶ. 10:39፤ ሉቃ. 17:33፤ ዋን. 12:25

* 9:28 2ጵጽ. 1:17-18

* 9:35 ኢሳ. 42:1፤ ማቶ. 3:17፤ 12:18፤ ማር. 1:11፤ ሉቃ. 3:22

* 9:46 ሉቃ. 22:24

* 9:48 ማቶ. 10:40፤ ሉቃ. 10:16፤ ዋን. 13:20

* 9:54 2ካት. 1:9-16

† 9:55

* 9:61 1ካት. 19:20

* 10:1 ላፑን ታማኔ ናምኢ፦ ፐቲ ፐቲ ማጻፍታይ ላፑን ታም ግዛ።

* 10:2 ማቶ. 9:37-38

* 10:3 ማቶ. 10:16

* 10:4 ማቶ. 10:7-14፤ ማር. 6:8-11፤ ሉቃ. 9:3-5

* 10:7 1ቆሮ. 9:14፤ 1ጽማ. 5:8

* 10:10 ሀዋ. ኦ. 13:51

* 10:11 ማቶ. 10:7-14፤ ማር. 6:8-11፤ ሉቃ. 9:3-5

* 10:12 መ. 19:24-28፤ ማቶ. 10:15፤ 11:24

* 10:13 ኢሳ. 23:1-18፤ ኢዝቀ. 26:1-21፤ ኢዩ. 3:4-8፤ አሞ. 1:9-10፤ ዛክ. 9:2-4

* 10:15 ኢሳ. 14:13-15

* 10:16 ማቶ. 10:40፤ ማር. 9:37፤ ሉቃ. 9:48፤ ዋን. 13:20

* 10:19 ማዝ. 19:13

* 10:22 ዋን. 3:35፤ 10:15

* 10:25 ማቶ. 22:35-40፤ ማር. 12:28-34

* 10:27 ለዊ. 19:18፤ ናምእ. 6:5

* 10:28 ለዊ. 18:5

* 10:33 2ዜና. 28:15

* 10:38 ዋን. 11:1

* 11:15 ማቶ. 9:34፤ 10:25

* 11:16 ማቶ. 12:38፤ 16:1፤ ማር. 8:11

* 11:23 ማር. 9:40

* 11:29 ማቶ. 16:4፤ ማር. 8:12

* 11:30 ዋን. 3:4

* 11:31 1ካት. 10:1-10፤ 2ዜና. 9:1-12

* 11:32 ዋን. 3:5

* 11:33 ማቶ. 5:15፤ ማር. 4:21፤ ሉቃ. 8:16

* 11:42 ለዊ. 27:30

* 11:51 መ. 4:8፤ 2ዜና. 24:20-21

* 12:1 ማቶ. 16:6፤ ማር. 8:15

* 12:2 ማር. 4:22፤ ሉቃ. 8:17

* 12:10 ማቶ. 12:32፤ ማር. 3:29

* 12:11 ማቶ. 10:19-20፤ ማር. 13:11፤ ሉቃ. 21:14-15

* 12:27 1ካት. 10:4-7፤ 2ዜና. 9:3-6

* 12:35 ማቶ. 25:1-13

* 12:36 ማር. 13:34-36

* 12:39 ማቶ. 24:23-44

* 12:50 ማር. 10:38

* 12:53 ሚካ. 7:6

* 13:14 ከስ 20:9-10፤ ናምእ. 5:13-14

* 13:27 ማዝ. 6:8

* 13:29 ማቶ. 8:11-12፤ 22:13፤ 25:30

* 13:30 ማቶ. 19:30፤ 20:16፤ ማር. 10:31

* 13:35 ማዝ. 118:26፤ ኤርም. 22:5

* 14:5 ማቶ. 12:11

* 14:11 ማቶ. 23:12፤ ሉቃ. 18:14

* 14:26 ማቶ. 10:37

* 14:27 ማቶ. 10:13፤ 16:24፤ ማር. 8:34፤ ሉቃ. 9:23

* 15:1 ሉቃ. 5:29-30

* 16:13 ማቶ. 6:24

* 16:16 ማቶ. 11:12-13

* 16:17 ማቶ. 5:18

* 16:18 ማቶ. 5:32፤ 1ቆሮ. 7:10-11

* 17:3 ማቶ. 18:15

* 17:14 ለዊ. 14:1-32

* 17:18 Ꮊ አላጋ አꬃይፕ፦ ቦርቆንቶ ሀርጋይፕ ፓጼዝ አꬃይ አላጋ ጊንትንቴዛይ ኤ አይሁድታይ ማቀካ ግሾስ።

* 17:26 መ. 6:5-8

* 17:27 መ. 7:6-24

* 17:28 መ. 18:20—19:25

* 17:31 ማቶ. 24:17-18፤ ማር. 13:15-16

* 17:32 መ. 19:26

* 17:33 ማቶ. 10:39፤ 16:25፤ ማር. 8:35፤ ሉቃ. 9:24፤ ዋን. 12:25

† 17:36 ፐቲ ፐቲ ማጻፍታይድ ታይቦ 36 ባያ።

* 18:13 ማቶ. 23:12፤ ሉቃ. 14:11

* 18:20 ከስ 20:12-16፤ ናምእ. 5:16-20

* 19:10 ማቶ. 18:10

* 19:11 ማቶ. 25:14-30

* 19:13 ምናኔ፦ ምናናይ ግርኬ ዶና። ፐቲ ምናናይ ፐቲ ጋላስ ኦሶ አስስ ሀይꬒ አግና ዳሞዘ ማቅዛ።

* 19:26 ማቶ. 13:12፤ ማር. 4:25፤ ሉቃ. 8:18

* 19:27 ማቶ. 25:14-30

† 19:29 ደብሬዘይተ ጉሳይ ዛይተ ከዝዝ ዎይራ ምꬅ ኩሜዝ አቆ።

* 19:38 ማዝ. 118:26

* 19:46 ኢሳ. 56:7፤ ኤርም. 7:11

* 19:47 ሉቃ. 21:37

* 20:9 ኢሳ. 5:1

* 20:17 ማዝ. 118:22

* 20:27 ሀዋ. ኦ. 23:8

* 20:28 ናምእ. 25:5

* 20:37 ከስ 3:6

* 20:42-43 ማዝ. 110:1

* 21:14 ሉቃ. 12:11-12

* 21:22 ሆሳ. 9:7

* 21:25 ኢሳ. 13:10፤ ኢዝቀ. 32:7፤ ኤርም. 2:31፤ ዋን. ቆን. 6:12

* 21:27 ዳነ. 7:13፤ ዋን. ቆን. 1:7

* 21:37 ሉቃ. 19:47

* 22:1 ከስ 12:1

* 22:20 ኤርም. 31:31

* 22:21 ማዝ. 41:9

* 22:24 ማቶ. 18:1፤ ማር. 9:34፤ ሉቃ. 9:46

* 22:25 ማቶ. 20:25-27፤ ማር. 10:42-44

* 22:26 ማቶ. 23:11፤ ማር. 9:35

* 22:27 ዋን. ቆን. 13:12

* 22:29-30 ማቶ. 19:28

* 22:35 ማቶ. 10:9-10፤ ማር. 6:8-9፤ ሉቃ. 9:3

* 22:37 ኢሳ. 53:12

* 22:51 አሾባ! ክኦይፓተ፦ የሱሳ Ꮊ በሳይድ አሾባ ዬጌዛይ ኤዛ አሾዳይስ ግ አꬃይ ሀያ ጋቼዛና አሾባ ጋችፐ ጌዛነ፥ ሀራ አሳይ ኤዛ አይኮዳይስ የኤዝታ ካይፓተ Ꮊት ኡ ዎደ የጌዝታ ናምኢ ቆፍታ ዎል ሄልꬂ አይኬዛ።

* 22:53 ሉቃ. 19:47፤ 21:37

* 23:30 ሆሳ. 10:8፤ ዋን. ቆን. 6:16

* 23:33 ቄራንዮ፦ ቄራንዮ ግዛይ ግርኬ ዶና። አራማይኬ ዶናር «ጎልጎታ» ዎይ «ኦማ ጉተ» ጉሲ። ቄራንዮ ግዝ ሱንꬃይ እንግንቴዛይ የሱሳ ሶትንቴዛይ አስ ኦማ ጉተ ኣዝዝ በሳይድ ማቅዝ ግሾስ። የ አቃይ ኦሮመ ካተትꬃይ ፓንታ ሶጾዳር አቆ። (ማቶ 27፦ 33፤ ማር። 15:22፤ ዋን 19:17)

* 23:34 ማዝ. 22:18

* 23:35 ማዝ. 22:18፤ ማዝ. 22:7

* 23:36 ማዝ. 69:21

* 23:44-45 ከስ 26:31

* 23:46 ማዝ. 31:5

* 23:49 ሉቃ. 8:2

* 23:56 ከስ 20:10፤ ናምእ. 5:14

* 24:6-7 ማቶ. 16:21፤ 17:22-23፤ 20:18-19፤ ማር. 8:31፤ 9:31፤ 10:33-34፤ ሉቃ. 9:22፤ 18:31-33

* 24:49 ሀዋ. ኦ. 1:4

* 24:50 ሀዋ. ኦ. 1:9-11

ዋንሳ

1

2

3

4

5

6

7

8

9

10

11

12

13

14

15

16

17

18

19

20

21

ዋንሳ ጻፌዝ የሱስ ክርስቶሳ ዎንግለ

ገሎ

ዋንሳ የሱሳ «አስ ማቂ አስ ጋንጨ በንቴዝ ጾስ ቃላ» ዬጊ ኤርሴዛ። Ꮊ ዎንግላይ ጻፍንቴዛይ፥ ኤዛ ናባብዛ አሳይ የሱሳ አስ አሽዛያ ማቂ የኦዳ ግንትንቴዝ ጾስ ናአ ማቅዛና አማኖድ ጋርከኔ ኤዛ አማንዝታይስ መꬍና ደኦ የዛና ኡንቲ ኤሮድ ጋርከ (20:31)።

ዎንግላይስ ቲና ክፍላይ መꬍና ጾሳ ቃላይኔ የሱሳ ፐቶ ማቄዛና ኦዲ ማቂ፥ የሱሳ አሽዛያ ማቂ የኦድ ግንትንቴዝ ጾስ ናአ ማቄዛና ቤዝዛ ዱማ ዱማ ማልታይር ፋልሲ ቤዝዛ። ጻፋይ፥ የሱስ ክርስቶሳ ፋ ኡባስ ቱማ ጾስ ናአኔ ጾስ አዳይር ፐቶ ማቄዛና (1:1) አፋ ቆንጨ ኦዴዛ። የሱሳ ፋ ኡባስ ታ አፍራመፕ ቲን የዛ (8:58) ዬጌዛ። ዉርስꬃል ቶማሳ፥ «ታ ጎዳዮ፥ ታ ጾሳዮ» ዬጊ ጼጌዛ (20:28)። የይፕ ካሊ ማ Ꮊ ማልታይፕ አባ ኣፈ በንቴዛኮ ኦድዝ ታርክታይ ካልዛ። Ꮊ ክፍላይ ፐቲ ፐቲ አሳይ የሱሳ አማኒ ኤዛ ካልዝታ ማቄዛና ኦድዛ፤ ማ Ꮊንክታይ ኤዛር ዋይዚ ኤቅንቴዛኮኔ ዋይዚ አማናም እጼዛኮ ኦድዛ። ሸምፖ 13-17 ሄሎዳይስ የሱሳ አይክንቴዝ ኦማꬅ ኤዝስ፥ ኤ ታማርታይር አብ ጋርክ ምኖ ዳቦትꬅ የዛኮ፥ ማ ዎንትꬃ ጋላስ ሶትንቶዳይፕ ቲና ጊግንቶ ቃላኔ ምንꬃꬆ ቃላ ኡንትስ ኦዴዛና ፋልሲ ቤዝዛ። ዉርስꬅ ሸምፕታይ የሱሳ አይክንቴዝ ባጋኔ ፕርዳስ ሺቄዝ ባዝ፥ ኤ ሶትንቴዛኔ ኤ ደንዶ፥ የይ ጋርከካ ደንዳይፕ ጉየ ፋ ታማርታይስ ኤ በንቴዝ በንትꬃ ኦድዛ።

ዋንሳ ዎንግላይ አይኬዝ ቆፍታ

ገሎ 1:1-18

ጻማቅዛ ዋንሳኔ የሱሳ ቲና ታማርታ 1:19-51

የሱሳ ኦሶ አይኬዛ 2:1—12:50

ዉርስꬅ ቃምታ የሩሳላመ ሄራ 13:1—19:42

ጎዳይ ደንዳኔ በንትꬅ 20:1-31

ኩስተ ቆፋ፦ ጋልላ ማቂ ፋ ታማርታይስ በንትꬅ 21:1-25

1

ደኦ ቃላ

1 ቃላ ቲናፕ የዛ። ቃላይካ ጾሳር የዛ፤ የ ቃላይ ጾሰ። 2 ቲና ቃላይ ጾሳር የዛ። 3 ጾሳይ ኡባ ባዝ ቃላ ባጋር መꬌዛ። መꬍንቴዝ ባዛፕ ፐቲ ባዝካ ኤ ባጋር መꬍንተካባዝ ባያ። 4 ኤዛር ደኦ የዛ፤ የ ደአይ አስስ ፖኦ። 5 ፖአይ ꬉማ ፖእዛ፤ ꬉማይ ፖአና ጋመካያ።

6 ጾሲ ኪቴዝ፥ ፐቲ ዋንሳ ግዝ አሲ የዛ። 7 አሲ ኡባይ ኤ ባጋር ፖአ አማኖድ ጋርክ ኤ ፖኦስ ማርካ ማቂ የኤዛ። 8 ኤ ፖኦ ባጋ ማርካቶዳይስ የኤዛፕ አትን ፋ ኡባስ ፖኦ ባያ። 9 አስ ኡባስ ፖእስዛ ቱማ ፖአይ አላመ ይእዛ።

10 ኤዝካ አላመል የዛ። አላማይካ መꬍንቴዛይ ኤ ባጋራ፥ ዝን አላማይካ ኤዛ ኤረካያ። 11 ኤ ፋስታይኮ የኤዛ፥ ዝን ኤስታይ ኤዛ ኤከካያ። 12 ዝን ኤ ፋና ኤኬዝታይስንኔ ኤ ሱንꬃ አማኔዝታይስ ጾስ ናእታ ማቃድ ጋርክ ማዉተ እንጌዛ። 13 ኡንትካ ጾሳፕ የልንቴዛፕ አትን አሲ የልንትዛ ዎጋይ ጋርክ ꬊራꬅ ሸነፕ ዎይ አሾፐኔ ሱꬅ ሸነር የልንተካያ።

14 ቃላይ አስ ማቄዛ፤ አꬎ ኬሄትꬃኔ ቱማትꬅ ኩሚ ኑ ጋንጨ የዜዛ። ኤ ፋ አዳይስ ፐቲ ናአ ማቂ ኤኬዝ ኤ ቦንቻ ኑ በኤዛ።

15 ዋንሳ ኤ ባጋ ማርካቴዛ። ፋ ቃላ ꬎቅ ኡዲ፥ «ታኒ፥ ‹ታፕ ጉየር ይእዛይ ታፕ ቲን የዛ ግሾስ ታፕ ኣꬍዛ› ግ ማርካቴዛይ Ꮊያ» ዬጌዛ።

16 ኑኒ ኡቢታይ ኤ አꬎ ኬሄትꬅ ኩንꬃይፕ አንጆል አፋ አንጆ ኤኬዛ። 17 ጾሳይ ህገ ሙሰ ባጋር እንጌዛ፥ ዝን አꬎ ኬሄትꬅኔ ቱማትꬂ የሱሳ ክርስቶሳ ባጋር የኤዛ። 18 ጾሳ ኣፈር በኤዝ አስ ኦንካ ባያ፤ ፋ አዳይ ላንቀ የዝ ፐቲ ናአይ ኣዳ ኤ ፋ ኡባስ ጾስ ማቄዛይ ኤዛ ቆንጨ ኦዴዛ።

ጻማቅዛ ዋንሳ ማርከትꬅ

(ማቶ. 3:1-12፤ ማር. 1:1-8፤ ሉቃ. 3:1-8)

19 የሩሳላመ የዝ አይሁድታይ ሀላቅታይ፥ ቄስታይኔ ለዊታይ፥ «ኔኒ ኦኖ?» ግ፥ ዋንሳ ኦይጮድ ጋርክ ኤዝኮ ኪትን፥ ዋንሳ ኡንትስ ማርካቴዝ ማርካትꬃይ Ꮊያ።

20 ዋንሳ፥ «ታኒ ክርስቶሳ ባያ» ዬጊ፥ ምልጽ ኡዲ ማርካቴዛፕ አትን ካድበኤካያ።

21 ኡንትካ፥ «የዝን፥ ነ ኦኖ? ነ ኤላሳኔ?» ዬጊ ኦይጬዛ።

ዋንሳ ማሂ፥ «ታ ኤላሳ ባያ» ዬጌዛ።

ማ ኡንቲ፥ «ነ የኦድ ግንትንቴዝ ናባይ ነናኔ?» ዬጊ ኦይጬዛ።

ዋንሳ፥ «ዋኣ» ግ ማሄዛ።

22 የዝን፥ «ነ ኦኖ? ኑኒ ኑና ኪቴዝታይስ ኦዶድ ጋርክ ነ ነና ኦና ጌ?» ዬጌዛ።

23 ዋንሳ ማሂ፥ «ናበ እሳያሳ ጌዛይ ጋርክ፥

«‹ጎዳይስ ኦገ ሉልሶይታ!›

ግ ሊዦ ደምባ ኡክዛ አꬃይ ቃላይ ታና»

ዬጌዛ።

24 ማ ፈርሳወ አስታይ ኪቴዝ አሳይ 25 ዋንሳኮ፥ «ነ ክርስቶሳ ዎይ ኤላሳ ዎይ ናበ ባ እጽኮ፥ የዝን አብስ ጻማቄ?» ግ ኦይጬዛ።

26 ዋንሳ ማሂ፥ «ታኒ ሃꬃር ጻማቅዛ፥ ዝን ይ ኤሮዋ አሲ ይ ጋንጨ ኤቄዛ። 27 ኤ ታፕ ጉየር ይእዛ። ታኒ ሀራ አቶዝን ኤ ጫማ ዎዶሮ ብሎዳይስ ቤዞያ» ዬጌዛ።

28 የይ ኡባይ ዮርዳኖሳ ቦርካፕ ሰኮ ፕኖ፥ ብታና ካታማ፥ ዋንሳ ጻማቅዛ አቃይድ ሀኔዛ።

ጾስ ዱረ

29 ዋንሳ ዎንትꬃ ጋላስ የሱሳ ኤኮ የኦዳር ብኢ፥ «አላመ ናጋራ ባራንችዛ ጾስ ዱራይ Ꮊያ! 30 ታኒ፥ ‹ታፕ ጉየር ፐቲ አሲ የኦዳ። ኤ ታፕ ቲን የዛ ግሾስ ታፕ ኣꬍዛ ግ ኦዴዛይ Ꮊያ። 31 ኤ ኦናዛኮ ታኒ ኤሮያ። ዝን እስሬለ አሳይስ ኤዛ ቆንጨ ከሶዳይስ ሃꬃር ጻማቅታር የኤዛ» ዬጌዛ።

32 ዋንሳ Ꮊይ ጋርክ ዬጊ ማርካቴዛ፦ «ጌሻ አያናይ ሳሎፕ ሆለ ጋርክ ዎꬎዳራኔ ኤዛል ሸምፖዳር ታ በኤዛ። 33 የይ ሀኖዳይፕ ቲና ታ ኤዛ ኤሮያ። ዝን ሃꬃር ጻማቆዳይስ ታና ኪቴዝ ጾሳይ፥ ‹ጌሻ አያናይ ዎꬊ ኤዛር የዝን ኔኒ በአዳይኔ ጌሻ አያናር ጻማቆዳይ ኤዛ› ዬጊ ታስ ኦዴዛ። 34 ታ የይ ሀኖዳር ብኢ፥ ኤ ጾስ ናአ ማቄዛና ማርካትዛ» ዬጌዛ።

የሱሳ ካሌዝ ቲና ታማርታ

35 ማ ዎንትꬃ ጋላስ ዋንሳ ፋ ታማርታይፕ ናምእታይር ዎላ ኤቄዛ። 36 የሱሳ ኣꬎዳር ዋንሳ ብኢ፥ «ጾስ ዱራይ Ꮊይሸ!» ዬጌዛ።

37 ናምኢ ዋንሳ ታማርታይ ዋንሳ ግዛና ስኢ የሱሳና ካሌዛ። 38 የሱሳ ፋና ካልዝታ ጉየ ሽርንቲ ብኢ፥ «ይ አብ ኮይኔ?» ዬጊ ኦይጬዛ።

ኡንቲ ማቂ፥ «አስታማራዮ፥ ነ አባ የሳዴ?» ዬጌዛ።

39 የሱሳ ኡንትኮ፥ «Ꮊና ይኢ ቦኦይታ» ዬጌዛ። ኡንቲ Ꮊንጊ ኤ የዛ አቃ በኤዛ። የ ጋላስ ሳአይ ታጲ ሳተ ሄራ ማቅዝ ግሾስ ኤ ላንቀ ፔዤዛ።

40 ዋንሳ ጌዛና ስኢ፥ የሱሳና ካሌዝ ናምኢ ታማርታይፕ ፐታይ፥ ስሞን ጵጽሮሳ እሻ እንድራሰ። 41 እንድራሰ ቲና ፋ እሻ ስሞናር ዎልሄሊ፥ «ኑኒ ክርስቶሳ ደንጌዛ» ዬጌዛ። 42 እንድራሰ ስሞና የሱሳኮ ከኤዛ።

የሱሳ ስሞና ብኢ፥ «ኔኒ ዮና ናአ ስሞና፤ ነ ሱንꬃይ ኬፋ ግ ጼግንቶዳ» ዬጌዛ።

የሱሳ ፍልጶሳራኔ ናትናኤላራ ጼጌዛ

43 ዎንትꬃ ጋላስ የሱሳ ጋልላ ቢታ Ꮊማዳይስ ሙርቴዛ። ኤ ፍልጶሳና ደንጊ፥ «ታና ካሎባ!» ዬጌዛ። 44 ፍልጶሳ፥ እንድራሰኔ ጵጽሮሳ የዜዝ ቤተሳይዳ ግዝ ካታማፕ የኤዝ አሲ።

45 ፍልጶሳ ናትናኤላና ሄሊ፥ «ሙሰ ህገ ማጻፋይ ጋንጨ፥ ማ ናብታይካ ኤባዝ ጻፌዝ ዮሴፋ ናአ ናዝረተ የሱሳ ኑ ደንጌዛ» ዬጌዛ።

46 ናትናኤላ ማሂ፥ «ናዝረተ ካታማፕ ሎኦ ባዝ ከዞዳይስ ዳንዳእኔ?» ዬጌዛ።

ፍልጶሳ፥ «ይኢ ቦኦባ» ዬጌዛ።

47 የሱሳ ናትናኤላ ፋኮ ይእዛና ብኢ፥ «ገነ ባ ቱማ እስሬለ አስ Ꮊያ!» ዬጌዛ።

48 ናትናኤላ የሱሳኮ፥ «ኔኒ ታና አባ ኤሬ?» ዬጌዛ።

የሱሳ ማሂ፥ «ፍልጶሳ ነና ጼጎዳይፕ ቲና፥ ኔኒ ባላሰ ምꬂ ኦሞ የዝን ታኒ ነና በኤዛ» ዬጌዛ።

49 ናትናኤላ ማሂ፥ «አስታማራዮ፥ ኔኒ ጾስ ናአ! ኔኒ እስሬለ ካተ!» ዬጌዛ።

50 የሱሳ ኤኮ፥ «ታ ነና ባላሰ ምꬂ ኦሞ በኤዛ ጌዝ ግሾስ ነ አማንኔ? ኔኒ Ꮊይፕ ኣꬅባዝ በአዳ!» ዬጌዛ። 51 ማ የሱሳ፥ «ታኒ ይንትስ ቱሮ ኦድዛ፤ ሳሎ ዶይንትን፥ ጾስ ኪታንችታይ አስ ናአ አፋ ከዞዳራኔ ዎꬎዳር ይ በአዳ» ዬጌዛ።

2

የሱሳ ቦስ አቆ

1 ሃይꬒንꬃ ጋላስ ጋልላ ቢታ ቃና ካታማ ቦስ የዛ። የሱሳ እንዳት የ ቦሳይድ የዛ። 2 የሱሳካ ፋ ታማርታይር ዎላ የ ቦሳይድ ጼግንቴዛ። 3 ዎይነ ኡሺ ዉርን፥ የሱሳ እንዳት የሱሳኮ፥ «ኡንትስ ዎይነ ኡሺ ዉሬዛ» ዬጌዛ።

4 የሱሳ ማሂ፥ «ታ እንዳቴ፥ ነ Ꮊይዳ ገልፐ? ታ ዎዳይ ሀጋ ሄለካያ» ዬጌዛ።

5 የሱሳ እንዳት ኦሶ አስታይኮ፥ «ኤ ይንትስ ኦዴዝባዝ አባባዝ ማቅኮካ ኦꬆይታ» ዬጌዛ።

6 አይሁድታይ ፋ ሻግሸ ዎጋስ ማድንትዛ ኡሱፑን ሹች ጋንታይ የ አቃይድ የዛ። ፐቲ ፐቲ ጋናይ ናምኢ ዎይ ሀይꬒ ጹጋ አይክዛ። 7 የሱሳ ኦሶ አስታይኮ፥ «ጋንታይድ ሃꬄ ኩንꬆይታ» ዬጌዛ። ኡንቲ ጋንታይስ ዶና ሄሎዳይስ ሃꬄ ኩንꬄዛ። 8 የሱሳ ኡንትኮ፥ «Ꮊት ዱቂ ቦስ ጎዳይስ እንጎይታ» ዬጌዛ። ኡንቲ ኤዝስ እንጌዛ።

9 ቦስ ጎዳይስ ዎይነ ኡሽኮ ላምንቴዝ ሃꬃ ጋንጺ ብኢ አናፕ የኤዛኮ ኤረካ፥ ዝን ሃꬄ ኩንꬄዝ ኦሶ አስታይ ኤርዛ። ቦሳ ጎዳይ ማቾ ኤክዛና ጼጊ፥ 10 «ኦንካ ሎኦ ዎይነ ኡሺ አሳ ቲናቲ ኡሽዛ። የይተ አሳይ ኡዢ አሌዛይፕ ጉየ ሃጾ ኡሽ እንግዛ። ዝን ኔኒ ሎኦ ዎይነ ኡሺ Ꮊኖ ሄሎዳይስ ጋዴዛ» ዬጌዛ።

11 የሱሳ Ꮊ ቲና ማላታ ጋልላ ቢታ ቃና ካታማ ኦꬄዛ፤ የይዳ ፋ ቦንቻ ቤዜዛ። ኤ ታማርታይ ኤዛ አማኔዛ።

12 የይፕ ጉየ፥ የሱሳ ፋ እንዳትራ፥ ፋ እሽታይራኔ ፋ ታማርታይር ዎላ ቅፍርናሆመ ካታማ Ꮊንጊ ጽቃ ጋላስ ጋምኤዛ።

የሱሳ ጾስ ካራፕ ዛልእዝታና ከሴዛ

(ማቶ. 21:12-13፤ ማር. 11:15-17፤ ሉቃ. 19:45-46)

13 አይሁድታይ ቦንችዛ ፓዝቃ ባላይ ኡክን የሱሳ የሩሳላመ Ꮊንጌዛ። 14 Ꮊንጊ ጾስ ካራ ጋንጨ ገማትታ፥ ሀርታ፥ ዱርታኔ ሆልታ ባይዝዝታኔ ፋ ኦይደል በቲ ሚሸ ላምዝታ ደንጌዛ። 15 ኤ ጹርቃፈር ኡብታ ኡ መህታይር ጾስ ካራፕ ባይኢ ባለ ከሴዛ። ሚሸ ላምዝታይ ጻርጴዝታካ ሽሪ ኦሊ ኡ ሚሻ ላሌዛ። 16 ሆለ ባይዝዝታና፥ «Ꮊ ሆልታ Ꮊይፕ ከሶይታ፤ ታ አዳይ ካራ ጋበ ማህፓተ» ዬጌዛ።

17 ኤ ታማርታይ ጌሻ ማጻፋይድ፥ «ታኒ ነ ካራይስ ምጭንትዛ ምሻይ ታና ታማ ጋርክ ምችዛ ግዛ» ግንትንቲ ጻፍንቴዛና አካኬዛ።

18 የይፕ ጉየ፥ አይሁድታይ ማሂ፥ «ነ Ꮊያ ኦꬆዳይስ ኔስ ማዉተ የዛይስ ኑና አባ ማላታ ኦꬂ ቤዞዴ?» ዬጌዛ።

19 የሱሳካ፥ «Ꮊ ጾስ ካራ ላሎይታ፤ ታኒ ሀይꬒ ጋላሳር ማሂ ደንꬆዳ» ዬጌዛ።

20 ማካ አይሁድታይ፥ «Ꮊ ጾሳ ካራ ኬጾዳይስ ኦይታማነ ኡሱፑን ላይꬅ ኤኬዛ፥ ዝን ኔኒ ሀይꬒ ጋላሳር ደንꬆደ?» ዬጌዛ።

21 ዝን የሱሳ ኦድዛ ጾሳ ካራይ ፋ አሳተꬅባጋ። 22 የይ ግሾስ፥ የሱሳ Ꮊይቆፕ ደንዴዛይፕ ጉየ ኤ ታማርታይ ኤ የያ ጌዛና አካኬዛኔ ጌሻ ማጻፋይድ ጻፍንተዛኔ የሱሳ ኦዴዛና አማኔዛ።

23 የሱሳ ፓዝቃ ቦንችዛ ጋላስ የሩሳላመ የዝን፥ ኤ ኦꬄዝ ማልታ ብኢ ጋመ አሳይ ኤዛ አማኔዛ። 24 ዝን የሱሳ አስ ኡባ ኤርዛ ግሾስ ኡንታን አማነካያ። 25 አስ ዎዝና የዛ ባዝ ኤ ፋ ኡባስ ኤርዛ ግሾስ አስባዝ ኦንካ ኤዝስ ኦዶዳይ ጋርክ ኮየካያ።

3

የሱሳራኔ ንቆድሞሳራ

1 ፈርሳውታይ ባጋፕ ማቄዝ፥ አይሁድታይ ሀላቃይ፥ ንቆድሞሳ ግዝ ፐቲ አꬃይ የዛ። 2 ንቆድሞሳ ቃማ የሱሳኮ ይኢ፥ «አስታማራዮ፥ ኔኒ ጾሳይ ኪቴዝ አስታማረ ማቄዛና ኑ ኤርዛ። አብስ ጊኮ፥ ጾሳይ ኤዛር የዛም እጽኮ Ꮊ ነ ኦꬅዛ ማልታ ኦꬆዳይስ ዳንዳእዛ አሲ ባያ» ዬጌዛ።

3 የሱሳ ማሂ፥ «ታኒ ኔስ ቱሮ ኦድዛ፤ ኦንካ ማቂ የልንታም እጽኮ ጾስ ካተትꬃ በአዳይስ ዳንዳኦያ» ዬጌዛ።

4 ንቆድሞሳ፥ «አስ ጭሚ ዋይዚ ማቂ የልንቶዳይስ ዳንዳኤ? ፋ እንዳት ኡሎ ማቂ ገሊ ማሂ የልንቶዳይስ ዳንዳእኔ?» ዬጌዛ።

5 የሱሳ ማሂ፥ «ታኒ ኔስ ቱሮ ኦድዛ፤ ኦንካ ሃꬃፐኔ ጌሻ አያናፕ የልንታም እጽኮ፥ ጾስ ካተትꬅ ገሎዳይስ ዳንዳኦያ። 6 አሾፕ የልንቴዛይ አሾ፤ አያናፕ የልንቴዛይ አያና። 7 ታኒ፥ ‹ይ ማቂ የልንቶዳይስ ቤዝዛ› ግ ይንትስ ኦዴዛይ ግሾስ ኔኒ ማላባዝ ጊፐ። 8 ጫርኮ ፋ ኮዤዝ ባጋ ጫርክዛ። ኔኒ ጊርꬃ ስእነፕ አትን አያይፕ ይእዛኮ ዎይ አያ Ꮊንግዛኮ ኤሮያ። አያናፕ የልንቴዝ ኡቢታይ የይ ጋርክ» ዬጌዛ።

9 የዝን ንቆድሞሳ፥ «የይ ዋይዚ ሀኖዳይስ ዳንዳኤ?» ዬጊ ኦይጬዛ።

10 የሱሳ ማሂ፥ «ኔኒ እስሬልታይ አስታማረ ማቅታር Ꮊያ ኤሮሳ? 11 ታኒ ኔስ ቱሮ ኦድዛ፤ ኑ ኤርዛ ባዝ ኦድዛኔ በኤዝ ባዝ ማርካትዛ፥ ዝን ኑ ማርከትꬃ ይ ኤኮያ። 12 ታኒ ይንትስ ሳአባዝ ኦድን ይ አማኖዋባዝ ማቅኮ ሳሎባዝ ኦድን ዋይዚ አማኖዴ? 13 ሳሎፕ ዎꬌዝ አስ ናአይፕ አትን ሳሎ ከዜዛይ ኦንካ ባያ፤ [ሳሎ የዝ አስ ናአይ ታና]» ዬጌዛ።

14-15 ሙሰ ሊዦ ደንባል ናሰ ሾሽ ሶቴዛይ ጋርክ ኤዛ አማኔዝ ኡቢታይ መꬍና ደኦ ኤኮዳይ ጋርክ አስ ናአይ ሶትንቶዳይስ ቤዝዛ። *

16 ጾሳይ Ꮊ አላመ ቃꬌዝ ግሾስ ፋ ናአ ፐታ ኣꬅ እንጎድ ሄሎዳይስ ጨር ዶሴዛይ ኤዛ አማንዛ ኡቢታይ መꬍና ደኦ ላቶዳይ ጋርከፕ አትን ꬋባማይ ጋርከ። 17 ጾሳይ ፋ ናአ Ꮊ አላመ ኪቴዛይ አላመ ፕርዶዳይስ ባዝን አላማ ኤ ባጋር አሾዳይሲ።

18 ኤዛ አማንዛ ኦንካ ፕርድንታሚ፥ ዝን ኤዛ አማኖዋ ኦንካ ፐቲ ጾስ ናአ አማነካ ግሾስ Ꮊት ፕርድንቴዛ። 19 ፕርዳይካ Ꮊያ፤ ፖኦ፤ አላመል የኤዛ፥ ዝን አስ ኦሶ ኢታ ማቄዝ ግሾስ አሳይ ፖኦፕ ኣꬂ ꬉማ ዶሴዛ። 20 ኢታ ባዝ ኦꬅዛ ኦንካ ፖኦ እጽዛ። አብስ ጊኮ፥ ፋ ኦሶ ፕ ኬዛማይ ጋርክ ፖኦኮ የኦያ። 21 ዝን ቱማ ኦꬅዝ ኦንካ ጾሳይ ኪቴዛይ ጋርክ ኤ ኦꬄዛና ፖኦ ቤዞዳይ ጋርክ ፖኦኮ ይእዛ።

የሱሳ ባጋ ማርካቴዝ ጻማቅዛ ዋንሳ

22 የይፕ ጉየ፥ የሱሳ ፋ ታማርታይር ዎላ ይሁዳ ቢታ Ꮊንጌዛ። ኤዛይድ ጻማቅታር ኡንታር ጽቃ ዎደ ጋምኤዛ።

23 ማ ዋንሳ ሳሌመ ላንቀ የዝ ሄኖነ ዬግዝ አቆ ጋመ ሃꬅ የዛ ግሾስ አሳ ኤዛይድ ጻማቅዛ። አሳይካ የ አቃ Ꮊንጊ ጻማቅንትዛ። 24 የ ዎደ ዋንሳ ሀጋ አጭንተካያ።

25 የይፕ ጉየ፥ ዋንሳ ታማርታይኔ አይሁደ አሳይ ሻግሸ ዎጋ ባጋ ፓላሜዛ። 26 ዋንሳ ታማርታይ ዋንሳኮ Ꮊንጊ፥ «አስታማራዮ፥ ዮርዳኖሳ ቦርካፕ ሰኮ ፕኖ ኔር የዛይ፥ ኔኒ ኤባጋ ማርካቴዛይ፥ የዛኮ ጻማቅዛ። አሳይ ኡቢታይካ ኤዝክ Ꮊንግዛ» ዬጌዛ።

27 ዋንሳ ማሂ፥ «ጾሳይ እንገካ አሲ አባባዝካ ኤኮዳይስ ዳንዳኦያ። 28 ‹ታኒ ክርስቶሳ ባያ፥ ዝን ኤፕ ቲና ኪትንቴዛ› ማቄዝ ግሾ ይ፥ ይ ኡባስ ታስ ማርካ። 29 ገሎስ ጊጌዛና ኤኮዳይስ ጊጌዝ አꬃይሲ። ኤክዛይስ ላዛንꬃይ ካለ ኤቂ ኤ ግዛ ስኤዝ ዎደ ሎእꬂ ኡፋይትዛ። የይ ግሾስ፥ Ꮊይ ታ ኡፋይሳይ ፖልንቴዛ። 30 ኤ ግታቶዳይስ ታኒ ጽቆዳይስ ቤዝዛ» ዬጌዛ።

31 አፋፕ ይእዛይ ኡባይፕ ኣꬅ። ሳአፕ በንቴዛይ ሳአባዝ። ኤ ሳአባዝ ኦድዛ። ሳሎፕ ይእዛይ ኡባይፕ አፋ። 32 ኤ ፋ በኤዝባዝኔ ስኤዝባዝ ማርካትዛ፥ ዝን ኤ ማርከትꬃ ኤክዛይ ባያ። 33 ኤ ማርከትꬃ ኤክዛ ኦንካ ጾሳይ ቱማ ማቅዛና ቤዝዛ። 34 ጾሳይ ፋ ጌሻ አያና ኤስ ማከካ እንግዝ ግሾስ ጾሳይ ኪቴዛይ ጾስ ቃላ ኦድዛ። 35 አዳይ ፋ ናአ ዶሲ ኡባ ባዝ ኤ ኩሻይድ ጋዴዛ። 36 ናአ አማንዛ አꬃይስ መꬍና ደኦ የዛ። ዝን ናአ አማኖዋ አꬃይል አፋ ጾስ ካቺ የዛይፕ አትን ኤ ደኦ ደንጋሚ።

4

የሱሳራኔ ሳማረ አስቶ

1 የሱሳ ዋንሳስታይፕ ጋንግዛ ካልዝታ ፋኮ ሺሽዛኔ ጻማቅዛና ፈርሳውታይ ስኤዛ። 2 ማቅኮካ የሱሳ ታማርታይ ጻማቄነፕ አትን የሱሳ ኦናካ ጻማቀካያ። 3 የሱሳ አሳይ ኤባዝ ግዛ ስኢ ይሁዳፕ ደንዲ ጋልላ Ꮊንጌዛ። 4 ጋልላ Ꮊንግታር ሳማረራ አꬎዳይ ኤዝስ አታምባዝ ማቄዛ።

5 የይ ግሾስ፥ ያይቆባ ፋ ናአ ዮሴፋስ እንጌዝ ጋደ ላንቀ የዝ ስካረ ግዝ ሳማረ ካታማ Ꮊንጌዛ። 6 የ አቃይድ ያይቆባስ ሃꬅ ኦላ የዛ። የሱሳ የꬍታር ዳቡሪ የ ሃꬅ ኦላቲ ላንቀ በቴዛ። የ ዎደ ሳአይ ኡሱፑን ሳተ ሄራ።

7 ፐቲ ሳማረ አስታ የ ኦላይፕ ሃꬅ ትኮዳይስ የኤዛ። የሱሳ የ አስትኮ፥ «ታና ሃꬄ ኡሾየ» ዬጌዛ። 8 የ ዎደ የሱሳ ታማርታይ ሚዝ ባዝ ዎንጎዳይስ ካታማ Ꮊንጌዛን።

9 የ አስታ ማሂ፥ «ኔኒ አይሁደ አስ ማቅታር፥ ሳማረ ማች ማቅዝ ታና ዋይዚ ሃꬄ ኡሾባ ጌ?» ዬጌዛ። የያ እዛ ጌዛይ አይሁድታይ ሳማርታይር ዎልሄሎዋ ግሾስ።

10 የሱሳ ማሂ፥ «ኔኒ ጾስ እሞታኔ ሃꬄ ታና ኡሾየ ግዛይ ኦናዛኮ ነ ኤሬዛኮ ኤዛ ነ ዎሶዳዝን፤ ኤዝካ ኔስ ደኦ እንግዛ ሃꬂ እማዳዝን» ዬጌዛ።

11 የ አስታ ማሂ፥ «ጎዳዮ፥ ኔስ ዱቅዛባዝ ባያ፤ ኦላይካ ጪሞ። የዝን፥ ደኦ እንግዝ ሃꬅ ነ አናፕ ደንጎዴ? 12 ኑስ Ꮊ ሃꬅ ኦላ እንጌዝ ኑ አዳይ ያይቆባፕ ኔኒ አꬊኔ? ኤዝኔ፥ ኤ ናእታይኔ ኤ መህታይ Ꮊ ኦላይፕ ኡዤዛ» ዬጌዛ።

13 የሱሳ፥ «Ꮊ ሃꬃይፕ ኡዤዝ ኦንካ ማቂ ሳምንቶዳ። 14 ዝን ታኒ እንጎድ ሃꬃ ኡዥዝ ኦንካ ኡባራካ ሳምንታሚ። ታኒ እማድ ሃꬃይ ኤ ጋንጨ መꬍናስ ደኦ እንግዝ ጎግዝ ፑልቶ ማቃዳ» ዬጌዛ።

15 የ አስታ ማሂ፥ «ጎዳዮ፥ ታኒ ሳምንታማይ ጋርከኔ ሃꬅ ትኮዳይስ Ꮊ አቃ የኣማይ ጋርክ ታስ የ ሃꬃ እንጎባ» ዬጌዛ።

16 የሱሳ እዝኮ፥ «Ꮊንጊ ነ አዝና ጼጊ የኦባ» ዬጌዛ።

17 የ አስታ ማሂ፥ «ታስ አዝኒ ባያ» ዬጌዛ።

የሱሳ እዝኮ፥ «ታስ ኣዝኒ ባያ ጉሳይድ ኔስ ቡታ ባያ። 18 ኔስ ቲን እችን አዝንታይ የዛ። Ꮊት ኔር የዛ አꬃይ ነ አዝነ ባያ። ኔኒ Ꮊት ቱሮ ኦዴዛ» ዬጌዛ።

19 የ አስታ ማሂ፥ «ጎዳዮ፥ ኔኒ ናበ ማቅዛና ታኒ ኤሬዛ። 20 ኑ አድታይ Ꮊ ደራይል አፋ ጾስ ጎይኔዛ። ዝን ይ አይሁድታይ አሲ ጾስ ጎይኖዳይስ ቤዝዛ አቃይ የሩሳላመ ግዛ» ዬጌዛ።

21 የሱሳ፥ «Ꮊን አስተ ታና አማኖባ፤ Ꮊ ደራይል አፋ ዎይ የሩሳላመ አዳይስ ጎይናም ዎደ የኦዳ። 22 ይ ሳማርታይ ይ ኤሮዋዛይስ ጎይንዛ። ዝን ኑኒ አቶትꬂ አይሁደፕ ይእዝ ግሾስ ኑ ኤርዛይስ ጎይንዛ። 23 ዝን አዳ ቱማር ጎይንዝታይ አያናራኔ ቱማር ጎይኖድ ዎደ ኡኬዛ፤ Ꮊተካ ሄሌዛ። ይኬ፥ አዳይ ኮይዛይ Ꮊይ ጋርክ ኦገር ጎይንዝታ። 24 ጾሳይ አያና፤ ኤዝስ ጎይንዝታይ አያናራኔ ቱማትꬃር ጎይኖዳይስ ቤዝዛ» ዬጌዛ።

25 የ አስታ ማሂ፥ «ክርስቶሳ ግንትዝ ‹ማሳይ› የኦዳና ታኒ ኤርዛ። ኤ ይኢ ኑስ ኡባ ባዝ ኦዶዳ» ዬጌዛ።

26 የሱሳ፥ «Ꮊ ኔር ናሽዛይ ታኒ ኤዛ» ዬጌዛ።

27 ኡንቲ ናሾዳር፥ የሱሳ ታማርታይ Ꮊንጌዝ አቃይፕ ማቄዛ። የሱሳ ማቻር ዎላ ናሾዳር ኡ ብኢ ማላባዝ ጌዛ። ዝን አስትኮ፥ «አብ ኮዬ?» ዎይ የሱሳኮ፥ «እዝር አብስ ኦድንቴ?» ጌዛይ ኦንካ ባያ።

28 የይፕ ጉየ፥ አስታ ፋ ሃꬅ ኦታና አሺ ጉየ ካታማ Ꮊንጊ አስታይኮ፥ 29 «ታኒ ኦꬄዝ ባዝ ኡባ ታስ ኦዴዝ አꬃ በአዳይስ የꬎይታ። ኤ ክርስቶሳ ማቃደሻ?» ዬጌዛ። 30 አሳይ ካታማፕ ከዚ የሱሳኮ Ꮊንጌዛ።

31 የይ ሀኖዳር፥ ኤ ታማርታይ የሱሳኮ፥ «አስታማራዮ ጽቃ ሙንታ ሞየ» ዬጊ ዎሴዛ።

32 ዝን ኤ፥ «ታስ ይ ኤሮዋ ካꬃ ታ ሚዛይ የዛ» ዬጌዛ።

33 የይ ግሾስ፥ ኤ ታማርታይ ዎል ጋንጨ፥ «ኤዝስ ሚዝባዝ አሲ ኮኦ አተና?» ዬጌዛ።

34 የሱሳ ኡንትኮ፥ «ታ ሙንታይ ታና ኪቴዛይ ሸና ኦꬆኔ ኤ ኦሶ ፖሎዳያ። 35 ይ፥ ‹ኦይዲ አጌናፕ ጉየ ካꬃይ ማጾስ ሄሌዛ› ጎሳ? ዝን ታኒ ይንትስ ኦድዛ፤ ካꬃይ ካጺ ሺሾስ ሄሌዛያ ሎእꬂ ቦኦይታ። 36 ዘርዛይኔ ማጽዛይ ዎላ ኡፋይቶድ ጋርክ ማጽዛይ ዳሞዘ ኤክዛ ማ ካꬃካ መꬍና ደኦስ ሺሽዛ። 37 ይኬ፥ ‹ፐታይ ዘርዛ፤ Ꮊንካይ ማ ማጽዛ› ግዝ ኦዳይ ቱማ። 38 ይንቲ ዳቡረካዛና ሺሾዳይ ጋርክ ታኒ ይንታን ኪቴዛ። Ꮊንክታይ ኦꬂ ዳቡሬዝ አቆ ገሊ ይ ኡ ዳቡርስ አፋ ኤኬዝታ» ዬጌዛ።

39 የ አስታ፥ «ኤ፥ ታኒ ኦꬄዝ ኡባ ባዝ ኦዴዛ» ግ ማርካቴዝ ግሾስ የ ካታማ የዝ ሳማረ አሳይፕ ጋምታይ የሱሳ አማኔዛ። 40 ሳማረ አሳይ የሱሳኮ ይኢ፥ ፋ ካለ ጋምኦዳይ ጋርክ የሱሳ ዎስን ኤ ኤዛይድ ናምኢ ጋላስ በቴዛ።

41 ኤ ኦድዛ ቃላይ ግሾስ ቲናሳይፕ ጋመ አሳይ አማኔዛ። 42 ማ ኡንቲ አስትኮ፥ «Ꮊት ኑ አማንዛይ ኑ ኡባስ ኤ ግዛ ስኤዝ ግሾሳፕ አትን ኔኒ ማርካቴዝ ግሾስ ባያ። ማ ኤ ቱማ Ꮊ አላመ አሽዛ ማቅዛና ኑኒ ኤሬዛ» ዬጌዛ።

የሱሳ ፐቲ ሹማይ ናአ ፓꬄዛ

43 ናምኢ ጋላሳፕ ጉየ፥ የሱሳ የይፕ ከዚ ጋልላ ቢታ ቅቴዛ። 44 የሱሳ ፋ ኡባስ፥ «ናበ ፋ ቢታል ቦንችንቶያ» ዬጊ ቲናቲ ኦዴዛ። 45 የሱሳ ጋልላ ሄሌዝ ዎደ ጋልላ አሳይ ኤዛ ሞኬዛ። አብስ ጊኮ፥ ፓዝቃ ባለ ቦንችዛ ጋላስ ኡንቲ የሩሳላመ የዝ ግሾስ ኤ ኦꬄዝ ባዝ ኡብታ በኤዛ።

46 የሱሳ ሃꬄ ዎይነ ኡሽኮ ላሜዝ አቆ፥ ጋልላ የዝ ቃና ካታማ ቅቴዛ። ቅፍርናሆመ ካታይ ካራ ኦꬅዝ ፐቲ ሹማይስ ናአይ ሀርግንቴዛ። 47 የሱሳ ይሁዳፕ ጋልላ የኤዛና የ ሹማይ ስኢ ኤዝኮ የኤዛ። Ꮊይቆዳይስ ኡኬዝ ፋ ናአ Ꮊንጊ ፓꬆዳይ ጋርክ የሱሳና ዎሴዛ።

48 የሱሳ ሹማይኮ፥ «ጾሳይ ኦꬅዛ ማላባዝኔ ማላ በአምጽኮ ይ ኡባራ አማናም» ዬጌዛ።

49 ሹማይ ማሂ፥ «ጎዳዮ፥ ታ ናአይ Ꮊይቀካ የዝን ታር የꬎዬ» ዬጌዛ።

50 የሱሳ፥ «ነ ካራ ቅቶባ፤ ነ ናአይ ፓጾዳ» ዬጌዛ።

የ ሹማይ የሱሳ ጌዛና አማኒ ፋ ካራ Ꮊንጌዛ። 51 ኤ ፋ ካራ Ꮊማዳር ኤ አይልታይ ኤዝኮ ይእታር ኤዛ ኦገል ሄሊ፥ «ነ ናአይ ፓጼዛ» ጌዛ።

52 ኤ አይልታ ፋ ናአይስ አፑን ሳተር ሎኤዛኮ ኦይጬዛ። ኡንቲ ማሂ፥ «ዝቅን ላፑን ሳተር ምሻይ አቴዛ» ዬጌዛ። 53 ናአይ አዳይ የሱሳ ፋኮ፥ «ነ ናአይ ፓጾዳ» ጌዛይ የ ሳተ ማቄዛና አካኬዛ። የይ ግሾስ፥ ኤዝኔ ኤ ካራ አስ ኡቢታይ አማኔዛ።

54 የይ የሱሳ ይሁዳፕ ጋልላ ይኢ ኦꬄዝ ናምእንꬆ ማላ።

5

የሱሳ ፐቲ ስላ አꬃ ፓꬄዛ

1 የይፕ ጉየ፥ የሱሳ አይሁድታይ ቦንችዛ ባላይስ የሩሳላመ Ꮊንጌዛ። 2 የሩሳላመ ዱርታይ ፐንገ ካለ እብራይስጸ ዶናር ቤተሳይዳ ግዝ ዴለ የዛ። የ ሃꬃይ ላንቀ እችን ሸምፖ በስታይ የዛ። 3 [የይድ ሃꬃይ ኤንኦዳና ናግዛ ጋመ ሀርግንቴዝታይ፥ ቶእታይ፥ ዎብታይኔ ጉንድታይ ዎይእዛ። 4 አብስ ጊኮ፥ ፐቲ ፐቲ ቶኬ ጎዳ ኪታንቻይ ሃꬃ ዎꬊ ኤንእስዛ። ሃꬃይ ኤንኦዳር ቲን ገሌዝ አꬃይ ፋና አይኬዝ አባ ሀርገፐካ ፓጽዛ።] 5 የ አቃይድ ሀስታማኔ ሆስፑን ላይꬅ ሀርግንቴዝ ፐቲ አꬃይ የዛ። 6 የሱሳ የ አꬃ ብኢ፥ ማ ጋመ ዎደ ሀርግንቴዛና ኤሪ አꬃይኮ፥ «ፓጾዳይስ ኮይኔ?» ዬጌዛ።

7 ሀርግንቴዝ አꬃይ ማቂ፥ «ጎዳዮ፥ ሃꬃይ ኤንኦዳር ታና ሃꬃይ ጋንጨ ኦልዛ አሲ ባያ። ታኒ ገሎድ ሀኖዳር ሀራይ ታፕ ቲናቲ ገልዛ» ዬጌዛ።

8 የሱሳ ኤዝኮ፥ «ደንዲ ኤቆባ፤ ነ አርሳ ቶኪ ቅቶባ» ዬጌዛ። 9 አꬃይ እዝር ኤልሲ ፓጼዛ፤ ፋ አርሳ ቶኪ ቅቴዛ።

የይ ማላ ጋላሳር ሀኔዛ። 10 የይ ግሾስ፥ አይሁድታይ ፓጼዝ አꬃይኮ፥ «Ꮊይኖ ሳአይ ማላ፤ ኔኒ ነ አርሳ ቶክዛይ ዎጋ ባያ» ዬጌዛ።

11 ዝን አꬃይ፥ «ታና ፓꬄዛይ፥ ነ አርሳ ቶኪ ቅቶባ ጌዛ» ዬጊ ማሄዛ።

12 ኡንቲ ኤዝኮ፥ «ነና፥ ነ አርሳ ቶኪ ቅቶባ ጌዛይ ኤ ኦኖ?» ዬጊ ኦይጬዛ።

13 ዝን የሱሳ የ አቃይድ ጋመ አስ ጋንጨር ኤርሰካዛር ኣꬊ ቅቴዝ ግሾስ አꬃይ ፋና ፓꬄዛይ ኦናዛኮ ኤሮያ። 14 የሱሳ ጉየፕ የ አꬃ ጾስ ኬꬃ ደንጊ፥ «Ꮊት፥ ኔኒ ፓጼዛ፤ Ꮊይፕ ኢታ ባዝ ነና ሄላማይ ጋርክ ማቂ ናጋራ ኦꬅፐ» ዬጌዛ። 15 የይፕ ጉየ፥ አꬃይ Ꮊንጊ ፋና ፓꬄዛይ የሱሳ ማቄዛና አይሁድታይስ ኦዴዛ።

16 የሱሳ የያ ማላ ጋላስ ኦꬄዝ ግሾስ አይሁድታይ የሱሳና ባይእꬅ አይኬዛ። 17 የሱሳ ማቂ፥ «ታ አዳይ ኡባ ዎደ ኦꬅዛ፤ ታካ ኦꬆዳይስ ቤዝዛ» ዬጌዛ።

18 የሱሳ ማላ ቦንቼካ ግሾስ ኣዳ ባዝን ጾሳ ፋ አደ ግ ፋና ጾሳር ኡኩልሴዝ ግሾስ አይሁድታይ ኤዛ ዎꬎዳይስ ቲናሳይፕ አꬂ ኮይዛ።

ጾስ ናአይ ማዉተ

19 የሱሳ ማሂ፥ «ታኒ ይንትስ ቱሮ ኦድዛ፤ ናአይ ፋ ኣዳስ አብካ ኦꬆዳይስ ዳንዳኦያ። ኤ ፋ አዳይ ኦꬆዳር በኤዛና አዳ ኦꬅዛ። አዳይ ኦꬅዛና ናአይካ ኦꬅዛ። 20 አዳይ ፋ ናአ ቃꬍዛ ግሾስ ኤ ኦꬅዝ ኦꬆ ኡባ ፋ ናአ ቤዝዛ። ይ ማላባዝ ጎዳይ ጋርክ ኤ Ꮊይፕ አꬊዝ ኦሶ ፋ ናአ ቤዞዳ። 21 አዳይ Ꮊይቄዝታ Ꮊይቆፕ ደንꬂ ኡንትስ ደኦ እንግዛይ ጋርክ ናአይካ ፋ ኮይዝታይስ ደኦ እንግዛ። 22 አዳይ ናአይስ ፕርደ ማዉተ ኡባ እንጌዛፕ አትን ኤ ኦናካ ፕርዶያ። 23 አሳይ ኡቢታይ አዳ ቦንችዛይ ጋርክ ናአካ ቦንቾዳ። ናአ ቦንቾዋ ኦንካ ናአ ኪቴዝ አዳካ ቦንቾያ።

24 «ታኒ ይንትስ ቱሮ ኦድዛ፤ ታ ቃላ ስእዝታይኔ ታና አዛዜዛና አማንዛይ መꬍና ደኦ የዛ። ኤ Ꮊይቆፕ ደኦ ፒንጌዝ ግሾስ ፕርድንታሚ። 25 ታኒ ይንትስ ቱሮ ኦድዛ፤ Ꮊይቄዝ አሳይ ጾስ ናአ ቃላ ስእዝ ዎደ የኦዳ፤ የይካ Ꮊተ። የ ቃላ ስእዛይ ደኦር የዞዳ። 26 አዳይስ ኤስ ደኦ የዛይ ጋርክ ናአይስካ ኤስ ደኦ የዞዳይ ጋርክ እንግንቴዛ። 27 አስ ናአ ማቅዝ ግሾስ አዳይ ናአይስ ፕርደ ማዉተ እንጌዛ።

28 «ዱፎ የዝታይ ኤ ቃላ ስኢ ደንዶድ ዎደ የኦድ ግሾስ Ꮊያ ማላባዝ ጊፓተ። 29 ሎኦ ኦꬄዝታይ ደኦር የዞዳይስ ማ ኢታ ኦꬄዝታይ ፕርደ ኤኮዳይስ ዱፎፕ ደንዶዳ።

30 «ታኒ ታ ማዉተር አባባዝካ ኦꬆዳይስ ዳንዳኦያ። ጾሳይ ታስ ኦዴዛይ ጋርክ ፕርድዛ። ታኒ ታና ኪቴዛይ ኮይዝ ባዝ ኦꬅዛፕ አትን ታ ኮይዝ ባዝ ኦꬆዋ ግሾስ ታ ፕርዳይ ቱማ።

የሱሳስ ማርካቴዝ አስቶ

31 «ታኒ ታባዝ ማርካትኮ ታ ማርካትꬃይ ቱማ ባያ። 32 ታ ባጋ ማርካትዛይ ሀራ የዛ፤ ኤ ታባዝ ማርካትዛይ ቱማ ማቅዛና ታኒ ኤርዛ።

33 «ይ ዋንሳኮ አስ ኪትን ኤ ቱማስ ማርካቴዛ። 34 ታኒ የያ ይንትስ ኦድዛይ፥ ይ አቶድ ጋርክ ጌዛፕ አትን አስ ማርካትꬂ ታስ ኮሼዝ ግሾ ባያ። 35 ዋንሳ ሙቃዳ ጋርክ ኤጽታር ፖኤዛ። ይ ጽቃ ዎደስ ኤ ፖአይድ ኡፋይቴዛ።

36 «ዝን ታስ ዋንሳፕ ኣꬊዝ ማርካ የዛ። ታኒ ኦꬆድ ጋርክ ታ አዳይ ታስ እንጌዝ ኦስታይ ታ ባጋ ማርካትዛ፤ አዳይ ታና አዛዜዛና ቤዝዛ።

37 «ማ ታና ኪቴዝ አዳይ ፋ ኡባስ ታባዝ ማርካትዛ። ይ ኤ ቃላ ኡባራካ ስኤካ ዎይ ኤ ማላ ብእቤኤካያ። 38 ኤ አዛዜዛና ይ አማኖዋ ግሾስ ኤ ቃላይ ይ ዎዝና ጋንጨ ባያ።

39 «ጌሻ ማጻፍታይፕ መꬍና ደኦ ደማድባዝ ይንትስ ኣዝን ኡንታን ይ ፕላግዛ፤ ኡንቲ ታባዝ ማርካትዛ። 40 ዝን ይ ደኦ ደንጎዳይስ ታኮ የኦዳይስ ኮዮያ።

41 «አሳፕ ታኒ ቦንቾ ኮዮያ። 42 ዝን ታኒ ይ ዎዝና ጋንጨ ጾስስ ቃ ባዛ ኤርዛ። 43 ታኒ ታ አዳይ ማዉተር የኤዛ፥ ዝን ታና ሞከካያ። ሀራይ ፋ ማዉተር ይእዛ ዎደ ኤዛ ሞክዛ። 44 ይ ፐታይ ፐታይፕ ቦንቾ ኮይዝታይ፥ ፐቲ ጾሳፕ ይእዝ ጋላታ ኤኮዳይስ ኮዮዝታይ፥ ዋይዚ ታና አማኖዳይስ ዳንዳኤ?

45 «ታኒ ታ አዳይ ቲና ይንታን ሞትዛባዝ ይንትስ ኣዝፐ። ይንታን ሞቶዳይ ይ ኡፋይሳር ናግዝ ሙሰ። 46 ይ ሙሰ አማኔዝ ባዝ ማቄዛኮ ኤ ታ ባጋ ጻፌዝ ግሾስ ታናካ አማኖዳዝን። 47 ዝን ይ ኤ ጻፌዛና አማናም እጽኮ ታ ቃላ ዋይዚ አማኖዴ?» ዬጌዛ።

6

የሱሳ እችን ሙኩሎ አስ ሙዜዛ

(ማቶ. 14:13-21፤ ማር. 6:30-44፤ ሉቃ. 9:10-17)

1 የይፕ ጉየ፥ የሱሳ ጽብራዶሳ ግዝ ጋልላ አባፕ ሰኮ ፕኖ ፒንጌዛ። 2 ኤ ሀርግንቴዝታ ፓꬆር ኦꬄዝ ማላ በኤዝ ግሾስ ጋመ አሳይ ኤዛ ካሌዛ። 3 የሱሳ ደረል አፋ ከዚ፥ ኤዛይድ ፋ ታማርታይር ዎላ በቴዛ። 4 አይሁድታይ ቦንችዛ ፓዝቃ ባለ ጋላሳይ ሄሌዛ። 5 የሱሳ ጋመ አሳይ ፋኮ ይእዛና ብኢ ፍልጶሳኮ፥ «Ꮊ አሳ ኡብታ ሙዞዳይስ ግድዛ ካꬃ አናፕ ዎማዴ?» ዬጌዛ። 6 ኤ የያ ፍልጶሳ ፋጮዳይስ ጌዛፕ አትን ኤ ፋ ኡባስ አብ ኦꬆዳዛኮ ኤርዛ።

7 ፍልጶሳ ማሂ የሱሳኮ፥ «ሀራ አቶዝን፥ ኦማር ኦማር፥ ፐቲ ፐቲ ባꬊꬅ ሄልꬆዳይስ፥ ናምኢ ጼት ዲናረር ሶሎ ዎንግኮካ ግዳሚ» ዬጌዛ።

8 ማ የሱሳ ታማርታይፕ ፐታይ፥ ስሞን ጵጽሮሳ እሻይ እንድራሰ፥ 9 «እችን ባንጋ ሶሎራ ናምኢ ሞሎ አይኬዝ ፐቲ ናአይ Ꮊይዳ የዛ፥ ዝን Ꮊ አስ ኡባይስ የይ አብ ማዶዴ?» ዬጌዛ።

10 የሱሳ ፋ ታማርታይኮ፥ «አሳ በትꬆይታ» ዬጌዛ። የ አቃይድ ጋመ ማታ የዛ፤ አሳይ ኡቢታይ በቴዛ። ꬊራꬅ አስታይ ታይባይ እችን ሙኩሎ ማቃዳ። 11 የሱሳ ሶላ ኤኪ ጾስ ጋላቲ ማቂ ኤዛይድ በቴዝ አሳይስ ግሼዛ። ሞላካ ኤኪ Ꮊይ ጋርክ ኡዲ እንግን፥ አሳይ ፋ ኮዬዛይ ጋርክ ሜዛ። 12 ኡ ኡቢታይ ምዤዛይፕ ጉየ የሱሳ ፋ ታማርታይኮ፥ «ፐቲ ባዝካ ኢታም ጋርክ አቴዝ ጉፋ ሺሾይታ» ዬጌዛ። 13 የይ ግሾስ፥ ኡ ኡባ ሺሼዛ። አሳይ ሚን አቴዝ ባንጋ ሶሎ ጉፋ ሺሺ ታጶ ናምኢ ሌማተ ኩንꬄዛ።

14 አሳይ የሱሳ ኦꬄዝ ማላ ብኢ «Ꮊይ ቱማ Ꮊ አላመ የኦድ ግንትንቴዝ ናበ» ዬጌዛ። 15 የሱሳ ኡ ኤዛ አይኪ ዎልቃር ካዉትሶዳይስ ቆፔዛና ኤሪ፥ ፋ ኣዳስ ደረል አፋ ማቂ ከዜዝ።

የሱሳ አባል አፋር የꬌዛ

(ማቶ. 14:22-33፤ ማር. 6:45-52)

16 ሳአይ ኦማꬆዳር የሱሳ ታማርታይ አባኮ ዎꬌዛ። 17 ሳአይ ቃሜዝ ግሾስ የሱሳ ሀጋ ኡንትኮ የኤካ ግሾስ ኤ ታማርታይ ዎጎሎ ጋንጨ ገሊ አባ ፒንጊ ቅፍርናሆማ Ꮊማዳይስ ደንዴዛ። 18 ዎልቃማ ጫርኮ ጫርኬዝ ግሾስ አባይ ኤንእዛ። 19 እችን ዎይ ኡሱፑን ክሎ ምትረ ማቆዳይ ጋርክ ኡ አባ ፕꬊ Ꮊንጌዛይፕ ጉየ የሱሳ አባል አፋር የꬍታር ይእዛና ብኢ ያሽቴዛ። 20 ዝን ኤ፥ «ያሽትፋተ፥ ታናበ» ዬጌዛ። 21 ኡንቲ ኡፋይቲ ኤዛ ዎጎሎ ጋንጨ ገልሴዛ፤ እዝር ዎጎላይ ኡ Ꮊንግዛ አባ ጋጻ ሄሌዛ።

የሱሳ ደኦ ሶሎ

22 ዎንትꬃ ጋላስ አባፕ ሰኮ ፕኖ አቴዝ ጋመ አሳይ ፐቲ ዎጎሎ አዳ የዛና በኤዝ ግሾስኔ የሱሳ ፋ ታማርታይር ዎጎሎ ጋንጨ ገሊ፥ ኡንታር Ꮊንጎዛኔ ኡ ፋ ኣዳስ Ꮊንጌዛና አካኬዛ። 23 ዝን ጽባራዶሳፕ ሀራ ዎጎልታይ የሱሳ ጾስ ጋላትን፥ አሳይ ሶሎ ሜዝ አቃ የኤዛ። 24 አሳይ የሱሳ ዎይ ኤ ታማርታይ ኤዛይድ ባዛና ብኢ፥ የሱሳ ኮዮዳይስ ዎጎልታይድ ገሊ ቅፍርናሆማ Ꮊንጌዛ።

25 አሳይ የሱሳ አባፕ ሰኮ ፕኖ ደንጌዝ ዎደ «አስታማራዮ፥ Ꮊይድ አይድ የኤኔ?» ዬጌዛ።

26 የሱሳ ማሂ፥ «ታኒ ይንትስ ቱሮ ኦድዛ፤ ይ ታና ኮይዛይ ሶሎ ም ምዤዝ ግሾስፕ አትን ማላ በኤዝ ግሾስ ባያ። 27 ꬋብዛ ካꬃስ ኦꬅፓተ፥ ዝን መꬍናስ ደኦ እንግዝ ካꬃስ ኦꬆይታ። ጾስ አዳይ ኤ ኦꬆድ ጋርክ ኤዝስ ማዉተ እንጌዝ ግሾስ የ ካꬃ አስ ናአይ ይንትስ እማዳ ኤርሴዛ» ዬጌዛ።

28 የዝን ኡንቲ፥ «ኑኒ ጾስ ኦꬆ ኦꬆዳይስ አብ ኦꬆዴ?» ዬጊ የሱሳ ኦይጬዛ።

29 የሱሳ ማሂ፥ «ይ ኦꬆድ ጋርክ ጾሳይ ኮይዝ ኦሳይ Ꮊያ፤ ኤ አዛዜዛና አማኖይታ» ዬጌዛ።

30 ኡንቲ ማሂ፥ «ኑኒ ብኢ፥ ነና አማኖድ ጋርክ አባ ማላ ነ በሳደ? ነ አብ ኦꬆዴ? 31 ጌሻ ማጻፋይድ፥ ‹ኡ ማድ ጋርክ ሶሎ ሳሎፕ እንጌዛ› ግንትንቲ ጻፍንቴዛይ ጋርክ ኑ አድታይ ሊዦ ደንባ ማና ሜዛ» ዬጌዛ።

32 የሱሳ፥ «ታኒ ይንትስ ቱሮ ኦድዛ፤ ይንትስ ሳሎፕ ቱማ ሶሎ እንጌዛይ ታ አዳይፕ አትን ሙሰ ባያ። 33 ይኬ፥ ጾሳይ እንግዝ ሶላይ ሳሎፕ ዎꬌዛይ አላማይስ ደኦ እንግዛ» ዬጌዛ።

34 ኡንቲ ማሂ፥ «ጎዳዮ፥ ኑስ የ ሶላ ኡባ ጋላስ እንጎባ» ዬጌዛ።

35 የሱሳ፥ «ታኒ ደኦ እንግዛ ሶሎ፤ ታኮ ይእዝ ኦንካ ኡባራካ ናይንተና። ማ ታና አማንዛ አꬃይ ኡባራካ ሳምንተና። 36 ዝን ታኒ ይንትስ ኦዴዛ፤ ይ ታና በኤዛ፥ ዝን አማኖያ። 37 ታ አዳይ ታስ እንግዝ ኡቢታይ ታኮ የኦዳ፤ ማ ታኮ ይእዝ ኦናካ ባለ ዳካሚ። 38 ታኒ ታ ኮይዝ ባዝ ኦꬆዳይስ ባዝን ታና ኪቴዛይ ኮይዝ ባዝ ኦꬆዳይስ ሳሎፕ የኤዛ። 39 ታና ኪቴዛይ ኮይዛይ Ꮊያ፦ ታኒ ኤ ታስ እንጌዝ ኡብታካ ዉርስꬅ ጋላስ Ꮊይቆፕ ደንꬆዳይ ጋርከፕ አትን ፐታካ ꬋብሶድ ጋርክ ኮዮያ። 40 ይኬ፥ ታ አዳይ ኮይዛይ የያ ናአ ብኢ አማንዛ ኡቢታይ መꬍና ደኦ ኤኮዳ፤ ታኒ የ ኡብታ ዉርስꬅ ጋላስ መꬍና ደኦስ Ꮊይቆፕ ደንꬆዳ» ዬጌዛ።

41 የሱሳ፥ «ታኒ ሳሎፕ ዎꬌዝ ሶሎ» ጌዝ ግሾስ አይሁድታይ ኤዛ ዝግሬዛ። 42 ኡንቲ፥ «Ꮊይ ኑኒ ኤ አዳኔ ኤ እንዳት ኤርዛ ዮሴፋ ናአ የሱሳ ባሳኔ? የዝን፥ ኤ ዋይዚ፥ ‹ታኒ ሳሎፕ ዎꬌዛ› ጎዳይስ ዳንዳእኔ?» ዬጌዛ።

43 የሱሳ ማሂ፥ «ፐታይ ፐታይራ ዝግርዛ አሾይታ። 44 ታና ኪቴዝ ታ አዳይ ታኮ ክእዛ አሳፕ አትን ታኮ የኦዳይስ ዳንዳእዛ ኦንካ ባያ። ታኒ ዉርስꬂ ጋላስ ኤዛ መꬍና ደኦስ Ꮊይቆፕ ደንꬆዳ። 45 ናብታይ፥ ‹ጾሳይ አስ ኡባ ታማርሶዳ› ዬጊ ጻፌዛ። ኣዳ ስእዛይኔ ኤዝፕ ታማርዛ ኦንካ ታኮ ይእዛ። 46 ጾስ አዳ በኤዛይ ኦንካ ባያ፤ ኤ አዳይ አዳ በኤዛ።

47 «ታኒ ይንትስ ቱሮ ኦድዛ፤ ታና አማንዛ ኦስካ መꬍና ደኦ የዛ። 48 ታኒ ደኦ እንግዝ ሶሎ። 49 ይ አድታይ ሊዦ ደምባ ማኖ ሜዛ፥ ዝን Ꮊይቄዛ። 50 ሳሎፕ ይእዝ ሶላይ Ꮊያ፤ የ ሶላ ሚዝ ኦንካ Ꮊይቃሚ። 51 ሳሎፕ የኤዝ ደኦ ሶላይ ታና። ኦንካ Ꮊ ሶላ ሚኮ መꬍናስ የዞዳ። ማ Ꮊ አላማይ ደኦር የዞድ ጋርክ ታኒ ይንትስ እማድ ሶላይ ታ አሾ» ዬጌዛ።

52 አይሁድታይ፥ «Ꮊ አꬃይ ፋ አሾ ኑ ማድ ጋርክ ኑስ ዋይዚ እማዳይስ ዳንዳኤ?» ዬጊ ዎል ጋንጨ ፓላሜዛ።

53 የይ ግሾስ፥ የሱሳ ኡንትኮ፥ «ታኒ ይንትስ ቱሮ ኦድዛ፤ አስ ናአ አሾ፥ ይ ማም እጽኮ፥ ኤ ሱꬃ ይ ኡዣም እጽኮ፥ ይንትስ ደኦ ባያ። 54 ታ አሾ ሚዝ አꬃይስኔ ታ ሱꬃ ኡዥዝ አꬃይስ መꬍና ደኦ የዛ። ታኒ ዉርስꬅ ጋላስ ኤዛ Ꮊይቆፕ ደንꬆዳ። 55 ታ አሻይ ቱማ ሙንታ፤ ታ ሱꬃይካ ቱማ ኡሺ። 56 ታ አሾ ሚዝ አꬃይኔ ታ ሱꬃ ኡዥዝ አꬃይ ታር የዝዛ፤ ታካ ኤዛር የዝዛ። 57 ደኦ አዳይ ታና ኪትን፥ ታኒ ኤ ባጋር ደኦር የዛይ ጋርክ፥ ታና ሚዝ አꬃይካ ታ ባጋር ደኦር የዞዳ። 58 ሳሎፕ ዎꬌዝ ሶላይ Ꮊያ፦ ይ አድታይ ም Ꮊይቄዝ ማናይ ጋርክ ባያ፤ Ꮊ ሶላ ሚዝ አꬃይ መꬍናስ የዞዳ» ዬጌዛ።

59 የሱሳ ቅፍርናሆማ ካታማ አይሁድታይ ዎሳ ኬꬃ Ꮊያ ታማርሴዛ።

መꬍና ደኦ ቃላ

60 የሱሳ ታማርታይፕ ጋመ ባጋይ የያ ስኢ «Ꮊይ ገሎዋ ትምርተ፤ Ꮊይ ኦስ ገሌ?» ዬጌዛ።

61 የሱሳ ፋ ታማርታይ የይስ ዝግሬዛና ኤሪ፥ «Ꮊይ ይንታን ꬉቢኔ? 62 የዝን፥ አስ ናአይ ቲን የዛበሳ ፑደ ከሳዳር ይ ብኢ ዋጎደሻ? 63 አያናይ ደኦ እንግዛ፤ አስ ዎልቃ አብካ ማዶያ። ታ ይንትስ ኦድዛ ቃላይ ደኦ እንግዝ ጌሻ አያናፕ ይእዛ። 64 ዝን ይ ጋንጨ አማኖዝታይ የዛ» ዬጌዛ። አማኖዝታይ ኦናንታዛኮ የሱሳ ቲናፕ አይኪ ኤርዛ። ማ ፋና ኣꬂ እማዳይ ኦናዛኮ ኤርዛ። 65 ማካ የሱሳ፥ «አዳይ Ꮊንጎባ ጌካ ኦንካ ታኮ የኦዳይስ ዳንዳኦያ ግ ታኒ ኦዴዛይ የይ ግሾስ» ዬጌዛ።

66 የይ ግሾስ፥ የሱሳና ካልዝታይፕ ጋምታይ ኤዛ አሺ ጉየ ማቄዛ፤ ማቂ ኤዛ ካልበኤካያ። 67 የሱሳ ታጶ ናምኢ ፋ ታማርታ፥ «ይንትካ አሺ Ꮊማዳይስ ኮይኔ?» ዬጊ ኦይጬዛ።

68 ስሞን ጵጽሮሳ ማሂ፥ «ጎዳዮ፥ ኑኒ ኦክ Ꮊማዴ? ነ መꬍና ደኦ እንግዝ ቃላር የዛ። 69 ኔኒ ጌሻ ጾሳይ ናአ ማቄዛና ኑኒ አማንዛኔ ኤርዛ» ዬጌዛ።

70 የሱሳ ኡንትኮ፥ «ታኒ ይንታን ታጶ ናምእታ ማራጸካሳ? ዝን ይንትፕ ፐታይ ጻላሄ» ዬጌዛ። 71 የሱሳ የያ ጌዛይ ስሞና ናአ አስቆሮቶ ይሁዳስ። ይሁዳ የሱሳና አꬂ እማዳይስ የዝ ታጶ ናምኢ ታማርታይፕ ፐታ።

7

የሱሳራኔ ኤ እሽታይራ

1 የይፕ ጉየ፥ አይሁድታይ የሱሳ ዎꬎዳይስ ኮይዝ ግሾስ ኤ ይሁዳ አሺ ጋልላር ዩዬዛ። 2 አይሁድታይ ቦንችዛ ዳሰ ባለ ቦንችንቶዳይስ ኡኬዛ። 3 የይ ግሾስ፥ የሱሳ እሽታይ፥ «ነ ታማርታይ ኔኒ ኦꬅዝ ማልታ በአድ ጋርክ Ꮊይፕ ደንዲ ይሁዳ ቢታ ቅቶባ። 4 ፓስ ኤርንቶዳይስ ኮይዝ አስ ኦንካ ፋ ኦሳ ቆሶያ። ኔኒ Ꮊይትታ ኦꬂ ነ ባጋ አላማ ኤርሶባ» ዬጌዛ። 5 ኤ እሽታይ የያ ጌዛይ ኤዛል አማናም እጼዝ ግሾስ።

6 የሱሳ ኡንትኮ፥ «ታስ ዎዳይ ሄለካያ፥ ዝን ይንትስ ኡባ ዎዳይ ጊጋ። 7 አላማይ ይንታን እጾዳይስ ዳንዳኦያ፥ ዝን ታኒ አላማይ ኦሳይ ኢታ ማቅዛና ማርካትዝ ግሾስ ታና እጽዛ። 8 ይ ባላ Ꮊንጎይታ፤ ታ ዎዳይ ሄለካዛይ ግሾስ ታኒ ባላ Ꮊንጋሚ» ዬጌዛ። 9 ኤ የያ ግ ጋልላ አቴዛ።

የሱሳ ባላ ቦንቾዳይስ Ꮊንጌዛ

10 ኤ እሽታይ ባላ ቦንቾዳይስ Ꮊንጌዛይፕ ጉየ የሱሳ ኦናካ ኤርሰካዛር ቆሶር የ አቃ Ꮊንጌዛ። 11 አይሁድታይ ባላ ቦንችዛ አቃይድ፥ «ኤ አባ የኔ?» ዬጊ ኤዛ ኮዬዛ።

12 አሳይ ካልካሺ ኤባጋ ኦድንቶዳር ባግታይ፥ «ኤ ሎኦ አስ» ጎዳር አቴዝ አሳይ ማ፥ «ዋኣ፥ ኤ ዎያ ባልꬅዛ» ዬግዛ። 13 ዝን አይሁደ ሀላቅታይስ ያሽቴዝ ግሾስ ኦንካ ኤባጋ ጌሻ ኦድንቶዳይስ ዳንዳኤካያ።

14 ባላ ቦንቺ ጋባ ሄልꬆዳር የሱሳ ጾሳ ኬꬅ Ꮊንጊ ታማርሶ አይኬዛ። 15 አይሁድታይ፥ «Ꮊ አꬃይ ትምርተ ታማረካዛር Ꮊያ ኡባ ዋይዚ ኤሬኔ?» ዬጊ ማላባዝ ጌዛ።

16 የሱሳ ማሂ፥ «ታ ታማርስዛ ትምርታይ ታና ኪቴዝ ጾሳፕ ይእዝ ትምርተፕ አትን ታባዝ ባያ። 17 ጾስ አዛዞ ኦꬆዳይስ ኮይዝ ኦንካ Ꮊ ትምርታይ ጾሳፕ ይእዛኮኔ ዎይ ታኒ ታፕ ኦድዛኮ ኤሮዳ። 18 ፓፕ ኦድዝ ኦንካ ፋ ኡባ ቦንቾ ኮይዛ። ዝን ፋና ኪቴዛይ ቦንቾ ኮይዝ ኦንካ ኤ ቱማንቾ፤ ኤዛር ዎርዶ ባያ። 19 ሙሰ ይንትስ ህገ እንጌዛ፥ ዝን ይንትፕ ኦንካ ህገ ናገካያ። የዝን አብስ ታና ዎꬎዳይስ ኮዬ?» ዬጌዛ።

20 አሳይ ማሂ፥ «ኔል ጻላሄ የዛ፤ ነና ዎꬎዳይስ ኦኖ ኮይዛይ?» ዬጌዛ።

21 የሱሳ፥ «ታኒ ፐቲ ማላ ኡድን ይ ኡቢታይ ማላባዝ ጌዛ። 22 ይንቲ፥ ይ ናእታ ዶካሎድ ጋርክ ሙሰ ኪቴዛ። ዝን ዶካሎ ይ ማይዝታይ ኡዶ አይኬዛፕ አትን ሙሰ ባያ። የይ ግሾስ፥ ይ ማላ ጋላስ ꬊራꬅ ናእታ ዶካልዛ። 23 ሙሰ ህጋይ ኪቴዝ ግሾስ ይ ማላ ጋላስ ዶካልዛባዝ ማቅኮ፥ ታኒ ፐቲ አሲ ኩንꬅ ጋላ ፓꬄዝ ግሾስ ታር አብስ ካጬ? 24 ቱማ ፕርደ ፕርዶይታፕ አትን አስ ኣፈ ብኢ ፕርድፓተ» ዬጌዛ።

የሱሳ፥ ኤ ክርስቶሳ?

25 የሩሳላመ አሳይፕ ፐታይ ፐታይ፥ «ኡ ዎꬎዳይስ ኮይዝ አꬃይ Ꮊያ ባሳ? 26 ዬዛኮ፥ ኤ ፕ ኦድዛ፤ ኡንቲ ኤዛ አብካ ጎያ። ኤ ክርስቶሳ ማቅዛና ሀላቅታይ ቱማ ኤርነሻ? 27 ክርስቶሳ ይእዛ ዎደ ኤ አናፕ ይእዛኮ ኦንካ ኤሮያ፥ ዝን ኤ አናፕ የኤዛኮ ኑ ኤርዛ» ዬጌዛ።

28 የሱሳ ጾስ ኬꬃ ታማርስታር ፋ ቃላ ꬎቅ ኡዲ፥ «ቱማ ይ ታኒ ኦናዛኮኔ ታ አናፕ የኤዛኮ ኤርኔ? ታኒ ታ ማዉተር የኤካያ፥ ዝን ታና ኪቴዛይ ቱማ፤ ይ ኤዛ ኤሮያ። 29 ዝን ታኒ ኤ ኪትን ኤ ላንቀፕ የኤዝ ግሾስ ኤዛ ኤርዛ» ዬጌዛ።

30 የይ ግሾስ፥ ኡንቲ ኤዛ አይኮዳይስ ኮዬዛ። ዝን ኤ ዎዳይ ሀጋ ሄለካዛይ ግሾስ ኦንካ ኤዛል አፋ ኩሸ ጋደካያ። 31 ዝን ጋመ አሳይ የሱሳ አማኒ፥ «ክርስቶሳ የኦዳር Ꮊ አꬃይ ኦꬄዝ ማልታይፕ ጋንግዛ ማልታ ኦꬆደኔ?» ዬጌዛ።

የሱሳና አይኮዳይስ ዎታዳርታይ ኪትንቴዛ

32 ፈርሳወ አሳይ ጋመ አሳይ የሱሳ ኦሳይ ባጋ ካልካሾዳር ስኤዛ። ቄሰ ሀላቅታይኔ ፈርሳወ አሳይ ኤዛ አይኪ አጭሾዳይስ ጾስ ኬꬃ ናግዝታ ኪቴዛ።

33 የሱሳ፥ «ታኒ ይንታር ጽቃ ዎደ ጋምኦዳ፤ የይፕ ጉየ ታና ኪቴዛይኮ Ꮊማዳ። 34 ይ ታና ኮዮዳ፥ ዝን ደንጋሚ። ታኒ የዛ አቃ ይ የኦዳይስ ዳንዳኦያ» ዬጌዛ።

35 አይሁድታይ ፐታይ ፐታይራ፥ «Ꮊይ ኑኒ ደንጎዋ አቆ አባ Ꮊማድ ሀኔ? ግርከ ካታማ ጋንጨ የዝ አይሁድታይኮ Ꮊንጊ ግርክታ ታማርሶዳይስ ሀንነኔ? 36 ‹ይ ታና ኮዮዳ፥ ዝን ደንጋሚ› ማ፥ ‹ታኒ የዛበሳ ይ የኦዳይስ ዳንዳኦያ› ጉሳይ አብ ጉሶ?» ዬጌዛ።

ደኦ ሃꬅ

37 ባላ ቦንችዛ ጋላስታይፕ ዎልቃማነ ዉርስꬅ ጋላስ የሱሳ ደንዲ፥ ፋ ቃላ ꬎቅ ኡዲ፥ «ሳምንቴዝ ኦንካ ታኮ ይኢ ኡዦ። 38 ታና አማንዛ ኦንካ ጌሻ ማጻፈ ጌዛይ ጋርክ ደኦ እንግዝ ፑልቶ ሃꬃይ ኤ ጋንጨፕ ጎጎዳ» ዬጌዛ። 39 ኤ የያ ጌዛይ ኤዛ አማኔዝታይ ኤኮዳይስ የዝ ጌሻ አያናባጋ። የሱሳ ሀጋ ቦንችንተካ ግሾስ የ ዎደ ጌሻ አያናይ እንግንተካያ።

አስ ጋንጨ ሻክንቶ መꬍንቴዛ

40 የ አሳይፕ ጋምታይ ኤ ግዛ ስኢ፥ «ቱማ Ꮊይ ናበ» ዬጌዛ።

41 Ꮊንክታይ ማ፥ «Ꮊይ ክርስቶሳ» ዬጌዛ።

ዝን አቴዝ አሳይ ማ፥ «ክርስቶሳ ጋልላፕ የኦደኔ? 42 ጌሻ ማጻፋይ፥ ‹ክርስቶሳ ዳውተ ሼሻፕ ዳውተ የዜዝ ቤተለመ ካታማፕ የኦዳ› ዬጎሳኔ?» ዬጌዛ። 43 ዝን፥ የሱሳ ግሾስ አሳይ ዎል ጋንጨ ሻክንቴዛ። 44 የ አሳይፕ ፐታይ ፐታይ ኤዛ አይኮዳይስ ኮዬዛ፥ ዝን ኦንካ ኤዛል አፋ ኩሸ ጋደካያ።

አይሁደ ሀላቅታይ አማነካያ

45 ጾሳ ኬꬅ ናግዝታይ ቄሰ ሀላቅታይኮራኔ ፈርሳውታይኮ ጉየ ማቂ ይእን ኡንቲ፥ «አብስ ኤዛ ከኤካሳ?» ዬጊ ኦይጬዛ።

46 ጾሳ ኬꬅ ናግዝታይ ኡንትኮ፥ «Ꮊ አꬃይ ኦድዛይ ጋርክ ኦንካ ኦድንቶያ» ዬጊ ማሄዛ።

47 ፈርሳወ አሳይ ማሂ፥ «ኤ ይንታናካ ባልꬄኔ? 48 አይሁደ ሀላቅታይፕ ዎይ ፈርሳወ አሳይፕ ኤዛ አማኔዝ አስ የኔ? 49 ሙሰ ህገ ኤሮዋ Ꮊ አሳይ ባድቴዛ» ዬጌዛ።

50 ፈርሳውታይፕ ፐታይ ቃማ የሱሳኮ Ꮊንጌዝ ንቆድሞሳ ኡንትኮ፥ 51 «ፐቲ አሲ ግዝ ባዝ ስኤካዛር ዎይ ኤ አብ ኦꬄዛኮ ኤረካዛር ቲናቲ ኤዛል አፋ ፕርድዛይ ኑ ህጋይድ የኔ?» ዬጌዛ።

52 ኡንቲ ማቂ፥ «ኔካ ማ ጋልላ ቢታ አሶ? ጋልላ ቢታፕ ናበ ኬዛምዛ ጌሻ ማጻፋይፕ ፕላጊ ደንጎባ» ዬጌዛ። 53 *ኡቢታይ ፋ ካራ ፋ ካራ ቅቴዛ።

8

ላግትታር አይክንቴዝ አስቶ

1 የሱሳ ደብረ ዛይተ ደረል አፋ ቅቴዛ። 2 ማ ዎንትꬃ ጋላስ ጉራ ጾሳ ኬꬅ ማቄዛ። ጋመ አሳይ ኤዝኮ ይእን በቲ ኡንታን ታማርሴዛ። 3 ህገ አስታማርታይኔ ፈርሳወ አሳይ ላግቶዳር አይኬዝ ፐቲ አስቶ ኤዝኮ ከኤዛ። ኡ አስ ኡባይ ቲና እዞ ኤሲ፥ 4 «አስታማራዮ፥ Ꮊ አስታ ላግቶዳር ኑ አይኬዝ። 5 ሙሰ ህጋይ Ꮊን ጋርክ አስታ ሹቻር ጫድንቲ Ꮊይቆድ ጋርክ ኪትዛ። የዝን፥ ኔኒ ዋጌ?» ዬጌዛ።

6 ኡ የያ ጌዛይ የሱሳና ፓጪ ኤዛ ሞትዛባዝ ደማዳይሲ። ዝን የሱሳ ዙጊ ፋ ብራር ሳአል ጻፌዛ። 7 ኡ ኤዛ ማሂ ማሂ ኦይጪ አሻሚ እጽን፥ ፑደ ꬎቅ ግ፥ «ይ ጋንጨ ናጋራ ኦꬄካ አስ ቲናቲ እዞ ሹቻር ሾጮ» ዬጌዛ። 8 ማካ ዙጊ ሳአል ጻፌዛ።

9 ኡንቲ የያ ስኤዝ ዎደ ጭምታይፕ አይኪ ፐታይ ፐታይ ከዝታር ዉሬዛ። የሱሳ ኣዳ የ አቃይድ ኤቄዝ አስትር አቴዛ። 10 ኤ ፑደ ꬎቅ ግ አስትኮ፥ «Ꮊን አስተ፥ አሳይ አና Ꮊንጌኔ? ኔል ፕርዴዝ ኦንካ ባሳ?» ዬጌዛ።

11 ያ አስታ፥ «ጎዳዮ፥ ኦንካ ባያ» ዬጌዛ።

የሱሳ ማሂ፥ «ታንካ ኔል አፋ ፕርዳሚ። ቅቶባ፤ Ꮊንፕ ማቂ ናጋራ ኦꬅፐ» ዬጌዛ።

የሱሳ አላመስ ፖኦ

12 ማካ የሱሳ አሳይኮ፥ «ታኒ አላመስ ፖኦ። ታና ካልዛ ኦንካ ደኦ እንግዝ ፖአና ደንጎዳይፕ አትን ꬉማ ጋንጨ ዉተና» ዬጊ ኦዴዛ።

13 ፈርሳወ አሳይ፥ «ነ ነባዝ ማርካትዛ፥ ዝን ነ ማርካትꬃይ ቱማ ባያ» ዬጌዛ።

14 የሱሳ ማሂ፥ «ታኒ ታባዝ ማርካትኮካ ታ ማርካትꬃይ ቱማ። አብስ ጊኮ፥ ታኒ አናፕ የኤዛኮ ማ አና Ꮊንግዛኮ ኤርዛ፥ ዝን ይ ኤሮያ። 15 ይ አስ ቆፋል ፕርድዛ፤ ታኒ ፐቲ አሳላካ ፕርዳሚ። 16 ታኒ ፕርድዛ ባዝ ማቅኮካ ታ ፕርዳይ ቱማ። አብስ ጊኮ፥ ታና ኪቴዝ ታ አዳይ ታር የዛይፕ አትን ታኒ ታ ኣዳስ ባያ። 17 ናምኢ አስ ማርካትꬂ ሚንግዛ የይ ይ ህጋይድ ጻፍንቴዛ። 18 ታኒ ታባዝ ታ ኡባስ ማርካትዛ፤ ማ ታና ኪቴዝ ታ አዳይ ታባዝ ማርካትዛ» ዬጌዛ።

19 ኡንቲ፥ «ነ አዳይ አባ የኔ?» ዬጊ ኤዛ ኦይጬዛ።

የሱሳ ማሂ፥ «ይ ታና ዎይ ታ አዳ ኤሮያ። ታና ኤርዛ ማቄዛኮ፥ ይ ታ አዳካ ኤሮዳዝን» ዬጌዛ።

20 የሱሳ ጾሳ ኬꬅ ሙጻታ ሚሸ ኦልዝ ሳጽነ የዝ በሳ የያ ታማርሴዛ። ኤ ቃማይ ሀጋ ሄለካዛይ ግሾስ ኦንካ ኤዛ አይከካያ።

21 ማካ የሱሳ ኡንትኮ፥ «ታኒ Ꮊማዳዝን፤ ይ ታና ኮዮዳ፥ ዝን ይ አቶትꬅ ደንጋሚ ይ ናጋራራ Ꮊይቆዳ። ታኒ Ꮊንግዛ አቆ Ꮊማዳይስ ይ ዳንዳኦያ» ዬጌዛ።

22 አይሁደ ሀላቅታይ፥ «ኤ፥ ‹ታኒ Ꮊንግዛ አቆ ይ Ꮊማዳይስ ዳንዳኦያ› ዬጌዛ። ኤ ፋና ፋ ኣዳስ ዎꬎዳይሶኔ?» ዬጌዛ።

23 የሱሳ ማሂ፥ «ይ ሳአፐ፤ ታ አፋፐ። ይ Ꮊ አላማይፐ፥ ታ Ꮊ አላማይፕ ባያ። 24 ይ አቶትꬅ ደንጋም ይ ናጋራራ Ꮊይቆድ ግ ታ ይንትስ ኦደዛይ Ꮊይሲ። ታኒ ታና ይ አማናም እጽኮ ይ አቶትꬅ ደንጋሚ ይ ናጋራራ Ꮊይቆዳ» ዬጌዛ።

25 ኡንቲ፥ «ኔኒ ኦኖ?» ዬጊ ኦይጬዛ። የሱሳ ማሂ፥ «ታኒ፥ ቲናፕ ይንትስ ኦዴዛይ ታና። 26 ታኒ ይ ባዝ ኦዲ ፕርድዛ ባዝ ጋመ ባዝ የዛ። ዝን ታና ኪቴዛይ ቱማንቾ፤ ማ ታ ኤፕ ስኤዛን ኣዳ አላማይስ ኦድዛ» ዬጌዛ።

27 የሱሳ ፋ አዳይባጋ ኦድዛና ኡ አካኬካያ። 28 የይ ግሾስ፥ የሱሳ ኡንትኮ፥ «ይ አስ ናአ ፑደ ꬎቅ ኦꬅዛ ዎደ ታኒ ታና ማቄዛና ይ ኤሮዳ። ማካ ታኒ ታ ስልጻነር አብካ ኦꬆዳኔ ታ አዳይ ታና ታማርሴዛና ኦድዛ ይ ኤሮዳ። 29 ታና ኪቴዛይ ታር የዛ። ታኒ ኡባ ዎደ ኤዛ ኡፋይስዛ ባዝ ኦꬅዛ ግሾስ ኤ ታና ታ ኡባስ አሸካያ» ዬጌዛ።

30 የሱሳ የያ ኦዶዳር ስኤዝ ጋመ አሳይ ኤዛ አማኔዛ።

ናጋራ አይለትꬃፕ ከሲ

31 የሱሳ ፋና አማኔዝ አስታይኮ፥ «ይ ታ ትምርታይስ ኪትንትኮ ቱማ ታና ካልዝታ። 32 ይ ቱማ ኤሮዳ፤ ቱማይካ ይንታን ዎዚ ኤኮዳ» ዬጌዛ።

33 ኡንቲ ማሂ፥ «ኑኒ አፍራመ ሼሺ፤ ኑኒ ኦስካ አይልትበኤካያ። ነ ዋጊ፥ ‹ይ ዎዝንቶዳ ጌ?» ዬጌዛ።

34 የሱሳ ማሂ፥ «ታኒ ይንትስ ቱሮ ኦድዛ፤ ናጋራ ኦꬅዝ ኦንካ ናጋራ አይለ። 35 አይለ መꬍናስ ካራ አሳር የዞያ፥ ዝን ናአይ መꬍናስ ካራ አሳር የዝዛ። 36 ናአይ ይንታን ዎዝኮ ይ ቱማ ዎዝንቶዳ። 37 ይ አፍራመ ሼሽ ማቄዛና ታኒ ኤርዛ። ዝን ታ ቃላይ ይ ዎዝና ጋንጨ ባዛይ ግሾስ ታና ዎꬎዳይስ ኮይዛ። 38 ታኒ ታ አዳይ ታና ቤዜዛና ኦድዛ፥ ዝን ይንትካ ይ አዳይፕ ስኤዛን ኦꬅዛ» ዬጌዛ።

39 ኡንቲ ማሂ፥ «ኑ አዳይ አፍራመ» ዬጌዛ።

የሱሳ ኡንትኮ፥ «ይ አፍራመ ናእታ ማቄዛኮ ኤ ኦꬄዛና ኦꬆዳ። 40 ዝን ጾሳፕ ስኤዝ ቱማ ኦዴዝ ታና ይ ዎꬎዳይስ ኮይዛ። አፍራመ Ꮊይ ጋርክ ኦꬄካያ። 41 ይንቲ፥ ይ አዳይ ኦꬄዛና ኦꬅዛ» ዬጌዛ።

ኡንቲ ማሂ፥ «ኑኒ ላግተር የልንቴዝ ናእታ ባያ፤ ኑስ ፐቲ አዳይ ጾሳይ ኣዳ የዛ» ዬጌዛ።

42 የሱሳ ኡንትኮ፥ «ጾሳይ ቱማ ይ አደ ማቄዛኮ ይ ታና ቃꬎዳ፤ አብስ ጊኮ፥ ታ ጾስ ላንቀፕ ይኢ Ꮊይዳ የዛ። ታና ኤ ኪቴዛፕ አትን ታኒ ታ ማዉተር የኤካያ። 43 ታኒ ግዛ ይ ስኦዳይስ ኮዦዋ ግሾስ ታ ግዝ ባዝ ይንትስ ገሎያ። 44 ይንቲ፥ ይ አዳይ ጻለሃይ ናእታ። ማ ይንቲ፥ ይ አዳይ አሞትዝባዝ ኦꬆዳይስ ኮይዛ። ኤ ቲናፕ አይኪ ሸምፖ ዎꬍዛያ። ቱማ ኤዛር ባዛይ ግሾስ ኤ ቱማ እጽዛ። ዎርዶ ኤዝስ መꬎ ማቄዝ ግሾኔ ኤ ዎርዶ አደኔ ዎርዶ ኦድንትታር ፓፕ ኦድንትዛ። 45 ታኒ ቱሮ ኦድዛ፥ ዝን ይ ታና አማኖያ። 46 ይንታፕ፥ ‹ኔኒ ናጋራ ኦꬆዳር ታ በኤዛ› ጎዳይስ ዳንዳእዛይ ኦኖ? ታኒ ቱሮ ኦድንትዛባዝ ማቅኮ ታና አብስ ይ አማኖሳ? 47 ጾስ አሲ ጾሳይ ግዝ ባዝ ስእዛ። ይ ጾስ አስ ማቀካ ግሾስ ጾሳይ ግዝ ባዝ ስኦያ» ዬጌዛ።

የሱሳ አፍራመፕ ቲና

48 አይሁድታይ ማሂ፥ « ‹ኔኒ ሳማረ አሲ፤ ኔል ቱና አያና የዛ› ጉሳይድ ቡታ የኔ?» ዬጌዛ።

49 የሱሳ ኡንትኮ «ታል አፋ ቱና አያና ባያ። ታኒ ታ አዳ ቦንችዛ፥ ዝን ይ ታና ካዉሽዛ። 50 ታኒ ታ ኡባስ ቦንቾ ኮዮያ፤ ታኒ ቦንችንቶድ ጋርክ ኮይዛይኔ ታስ ፕርድዛይ የዛ። 51 ታኒ ይንትስ ቱሮ ኦድዛ፤ ታ ቃላ ናግዝ ኦንካ Ꮊይቃሚ» ዬጌዛ።

52 አይሁድታይ ማሂ፥ «ኔል አፋ ቱና አያና የዛና ኑኒ Ꮊት ኤሬዛ። አፍራመ Ꮊይቄዛ፤ ናብታይካ Ꮊይቄዛ። ዝን ኔኒ፥ ‹ታ ቃላ ናግዝ ኦንካ Ꮊይቃሚ› ዬግዛ። 53 ኔኒ Ꮊይቄዝ ኑ ኣዳ አፍራመፕ ኣꬊኔ? ናብታይካ ማ Ꮊይቄዛ። ኔኒ ነና ኦና ግ ቆፔ?» ዬጌዛ።

54 የሱሳ፥ «ታኒ ታና ቦንችኮ ታ ቦንቻይ ጨረ። ይ፥ ‹ኑ ጾሳ› ግዝ ታ አዳይ ኤ ታና ቦንችዛ። 55 ይ ኤዛ ኤራም እጽኮ ታኒ ኤዛ ኤርዛ። ታኒ ኤዛ ኤሮያ ጊኮ ይ ጋርክ ዎርዶትዛ። ዝን ታኒ ኤዛ ኤርዛ፤ ማ ኤ ቃላካ ታ ናግዛ። 56 አዳይ አፍራመ ታ ይእꬅ ጋላሳ ብኢ ኡፋይቶዳይስ አሞቴዛ፤ ብእካ ኡፋይቴዛ» ዬጌዛ።

57 አይሁድታይ ማሂ፥ «ሀራ አቶዝን፥ ኔስ እሻታም ላይꬅ ኩመካዝን ዋይዚ አፍራመ በኤዛ ጌ?» ዬጌዛ።

58 የሱሳ ኡንትኮ፥ «ታኒ ይንትስ ቱሮ ኦድዛ፤ አፍራመ የልንቶዳይፕ ቲን ታኒ የዛ» ዬጌዛ።

59 የይ ግሾስ፥ ኡንቲ የሱሳ ሾጮዳይስ ሹች ኤኬዛ። ዝን የሱሳ ኡንታፕ ጌሚ ጾሳ ኬꬃፕ ከዚ ቅቴዛ።

9

የሱሳ ቶአ ማቂ የልንቴዝ አꬃ ፓꬄዛ

1 የሱሳ Ꮊንግታር የልንቴዛይፕ ቶአ ማቂ የዝ ፐቲ አꬃ በኤዛ። 2 ኤ ታማርታይ፥ «አስታማራዮ፥ Ꮊ አꬃይ ቶአ ማቂ የልንቶድ ጋርክ ናጋራ ኦꬄዛይ ኦኖ? ኤ ኦꬄነኔ ኤዛ የሌዝታይ ኦꬄኔ?» ዬጊ ኦይጬዛ።

3 የሱሳ፥ «ጾሳ ኦሶ ኤዛል አፋ በንቶድ ጋርከፕ አትን ኤ ዎይ ኤዛ የሌዝታይ ናጋራ ኦꬄዝ ግሾስ ባያ። 4 ጋላሳ የዝን ታና ኪቴዛይ ኦሳ ታ ኦꬆዳይስ ቤዝዛ። ኦንካ ኦꬆዳይስ ዳንዳኦዋ ቃማይ ይእዛ። 5 ታኒ አላማይድ የዛር አላማይስ ፖኦ» ዬጌዛ።

6 የሱሳ የያ ግ ሳአ ጩቴዛ። ፋ ጩቻይር ላፋ ቢታ ላክꬂ የ ኡርቃይር ቶአ አꬃይ አፋ ትዤዛ። 7 ዬዚ፥ «Ꮊንጊ ሳልሆመ ግዝ ተቅንቴዝ ሃꬃ ነ አፋ ሜጭንቶባ» ዬጌዛ። (ሳላሆመ ጉሳይ ኪትንቴዛ ጉሲ) የይ ግሾስ፥ አꬃይ Ꮊንጊ ፋ አፋ ሜጭንቲ ብእታር ማቄዛ።

8 አꬃይ ሾርታይኔ አꬃይ ቲን ዎሶዳር በኤዝ አሳይ፥ «Ꮊይ በቲ ዎስዛ አꬃ ባሳ?» ዬጌዛ።

9 ፐቲ ፐቲ አሳይ፥ «Ꮊይ ኤዛ» ዬጌዛ።

Ꮊንክታይ ማ፥ «ዋአ፥ Ꮊይ ኤዛ አዝዛፕ አትን ኤዛ ባያ» ዬጌዛ።

ዝን አꬃይ፥ «ኤ፥ ታና» ዬጌዛ።

10 ኡንቲ ኤዝኮ፥ «የዝን ነ ኣፋይ ዋይዚ በኤኔ?» ዬጊ ኦይጬዛ።

11 ኤ ማሂ፥ «የሱሳ ግዝ አꬃይ ጽቃ ኡርቃ ላክꬂ ታ አፋ ትዢ፥ ‹ሳልሆመ Ꮊንጊ ነ አፋ ሜጭንቶባ› ዬግን፥ ታኒ Ꮊንጊ ሜጭንቲ ብኢ አቴዛ» ዬጌዛ።

12 ኡንቲ ኤዝኮ፥ «ኤ አባ የኔ?» ዬጊ ኦይጬዛ።

አꬃይ፥ «ታኒ ኤሮያ» ዬጌዛ።

ፈርሳወ አሳይ ሀኔዝባዛ ኤሮዳይስ ኮዬዛ

13 ኡንቲ ቲን ቶአ፥ ዝን Ꮊት በኤዝ አꬃ ፈርሳውታይኮ ካንጌዛ። 14 የሱሳ ኡርቃ ላክꬂ አꬃይ አፋ ፓꬄዝ ጋላሳይ ማላ ጋላሲ። 15 የይ ግሾስ፥ አꬃይ ዋይዚ በኤዛኮ ፈርሳወ አሳይ ኤዛ ማሂ ኦይጬዛ። አꬃይ ኡንትኮ፥ «ኤ ታ ኣፋተ ጽቃ ኡርቃ ትዤዛ። ታ ኣፋ ሜጭንቲ Ꮊት ብእዛ» ዬጌዛ።

16 ፈርሳውታይፕ ፐታይ ፐታይ፥ «Ꮊያ ኦꬄዝ አꬃይ ማላ ህገ ናጎዋ ግሾስ ጾሳፕ የኤካያ» ዬጌዛ።

ዝን Ꮊንክታይ፥ «ናጋራንቾ አሲ Ꮊይ ጋርክ ማልታ ዋይዚ ኦꬆዳይስ ዳንዳኤ?» ዬጊ ዎል ጋንጨ ሻክንቴዛ።

17 የይ ግሾስ፥ ፈርሳወ አሳይ አꬃይኮ፥ «ኤ ነ አፋ ብእሴዝ ግሾስ ነ ኤባዝ ዋጌ?» ዬጌዛ።

አꬃይ፥ «ኤ ናበ» ዬጌዛ።

18 አይሁደ ሀላቅታይ፥ ኤ እንዳቶኔ አዳ ጼጊ ኦይጮድ ጋꬆ፥ አꬃይ ቲን ቶአ ማቄዛኔ Ꮊት ኤ ብእዛና አማነካያ። 19 ኡንቲ ኤ እንዳትኔ ኤ አዳይኮ፥ «ይ ‹ቶአ ማቂ የልንቴዛ› ግዝ ይ ናአይ Ꮊያ? የዝን፥ Ꮊት ዋይዚ በኤኔ?» ዬጊ ኦይጬዛ።

20 ኤዛ የሌዝታይ፥ «Ꮊይ ኑ ናአ ማቄዛኔ ቶአ ማቂ ኤ የልንቴዛና ኑ ኤርዛ። 21 ዝን Ꮊት ኤ ዋይዚ በኤዛኮ ማ ኤ አፋ ኦኒ ፓꬄዛኮ ኑኒ ኤሮያ። ኤዛ ኦይጮይታ። ኤ ፋና ኤሬዝ አስ ማቄዝ ግሾስ ፋባዝ ኦዶዳይስ ዳንዳእዛ» ዬጌዛ። 22 ኤዛ የሌዝታይ የያ ጌዛይ አይሁድታይስ ያሽቴዝ ግሾስ። አብስ ጊኮ፥ አይሁድታይ፥ የሱሳና ኤ ክርስቶሳ ዬጊ ማርካትዝ አሲ የዛኮ የ አꬃ አይሁድታይ ዎሳ ኬꬃፕ ባይኦዳይስ ቆፋ አጬዛ። 23 ኤዛ የሌዝታይ፥ «ኤ ፋና ኤሬዝ አሲ፤ ኤዛ ኦይጮይታ» ዬጌዛይ Ꮊያ።

24 የይ ግሾስ፥ ቶአ ማቂ የልንቴዝ አꬃ ኡንቲ ማሂ ጼጊ፥ «ቱማ ኦዶዳይስ ጾሳ ቦንቾባ፤ Ꮊ አꬃይ ናጋራንቾ ማቅዛና ኑ ኤርዛ» ዬጌዛ።

25 አꬃይ ማሂ፥ «ኤ ናጋራንቾ ማቄዛና፥ ታ ኤሮያ። ታኒ ቶአ ማቄዛናኔ Ꮊት ብእዛና ኣዳ ኤርዛ» ዬጌዛ።

26 ኡንቲ ማሂ፥ «ኤ ኔስ አብ ኦꬄኔ? ኤ ነ ኣፋ ዋይዚ ፓꬄኔ?» ዬጌዛ።

27 ኤ ኡንትኮ፥ «ታኒ ይንትስ ኦዴዛ፥ ዝን ይ ስኤካያ። አብስ ማቂ ማቂ ስኦዳይስ ኮይኔ? ይንትካ ኤ ታማረ ማቆዳይስ ኮይኔ?» ዬጌዛ።

28 ኡንቲ ኤዛ ጫዢ፥ «ነ የ አꬃይ ታማረ፤ ኑኒ ሙሰ ታማረ ጌዛ። 29 ጾሳይ ሙሰስ ኦዴዛና ኑኒ ኤርዛ፥ ዝን Ꮊ አꬃይ ኤ አናፕ የኤዛኮካ ኑ ኤሮያ» ዬጌዛ።

30 አꬃይ ኡንትኮ፥ «ኤ አናፕ የኤዛኮ ይንቲ ኤሮዛይ ማላባዝ፥ ዝን ኤ ታ ኣፋ ፓꬄዛ። 31 ጾሳ ቦንችዛኔ ኤ ኮይዝ ባዝ ኦꬅዛ አꬃ ጾስ ስኤዛፕ አትን ናጋራ ኦꬅዝታ ስኦያ። 32 ሳሎ ሳአ መꬊንቴዛይፕ ቶአ ማቂ የልንቴዝ አስ ኣፈ ፓꬄዛይ ኦንካ ባያ። 33 Ꮊ አꬃይ ጾሳፕ ኪትንተካዛኮ ፐትባዝካ ኦꬆዳይስ ዳንዳኦያ» ዬጌዛ።

34 ኡንቲ ማቂ፥ «ኔኒ ናጋራራ የልንቲ ድጬዛይ ኑና ታማርሶዳይስ ኮይኔ?» ዬጌዛ። ኡ ኤዛ አይሁድታይ ዎሳ ኬꬃፕ ከሴዛ።

ዎዝና ቶአትꬅ

35 የሱሳ ኡንቲ አꬃ ባለ ከሴዛና ስኢ ኤዛ ሄሊ፥ «አስ ናአ ነ አማንኔ?» ዬጊ ኦይጬዛ።

36 አꬃይ የሱሳኮ፥ «ጎዳዮ፥ ታ ኤዛ አማኖድ ጋርክ ኤ ኦኖ? ታስ ኦዶየ?» ዬጌዛ።

37 የሱሳ አꬃይኮ፥ «ነ ኤዛ በኤዛ፤ Ꮊ ኔር ኦድንትዛይ ኤዛ» ዬጌዛ።

38 አꬃይ ማሂ፥ «ጎዳዮ፥ ታ አማንዛ» ዬጊ የሱሳስ ጎይኔዛ።

39 የሱሳ፥ «ቶእታይ በአድ ጋርክ ብእዝታይ ቶኦዳይ ጋርክ ፕርዶዳይስ Ꮊ አላመ ታ የኤዛ» ዬጌዛ።

40 ኤዛር የዝ ጽቃ ፈርሳወ አስታይ የያ ስኢ፥ «ኑ ቶአኔ?» ዬጊ ዎል ኦይጭቼዛ።

41 የሱሳ፥ «ይ ቶእታ ማቄዛኮ ይንትስ ናጋራ ባያ። ዝን Ꮊት ይ ብእዛ ግዝ ግሾስ ይ፥ ይ ናጋራራ የዛ» ዬጌዛ።

10

ሄንግዛያኔ ኤ ዱርታ

1 የሱሳ፥ «ታኒ ይንትስ ቱሮ ኦድዛ፤ ዱር ካለ ጋንጨ ፐንገር ባዝን ሀራ ኦገር ገልዝ ኦንካ ካይዞኔ ፓኖ። 2 የያ ማቆዝን ፐንገር ገልዛይ ዱርታ ሄንግዛያ። 3 ፐንገ ናግዛይ ኤዝስ ፐንጋ ዶይዛ፤ ዱርታይካ ኤ ቃላ ስእዛ። ኤ ፋ ዱርታ ኡ ሱንꬃይር ሱንꬃይር ጼግዛ፤ ኡንታን ካልꬂ ባለ ከስዛ። 4 ኤ ኦꬄዝ ፋስታ ባለ ከሴዛይፕ ጉየ ኡ ቲና ቲና የꬍዛ። ኡንትካ ኤ ቃላ ኤርዛ ግሾስ ኤዛ ካልዛ። 5 ሀራ አስ ቃላ ኡንቲ ኤሮዋ ግሾስ ኤፕ ሃክዛፕ አትን ኤ ላሳ ካሎያ» ዬጌዛ።

6 የሱሳ ኡንትስ Ꮊ ኣዝሳ ኦዴዛ፥ አብ ኦዴዛኮ ኡንቲ አካከካያ።

7 ማሂ የሱሳ ኡንትኮ፥ «ታኒ ይንትስ ቱሮ ኦድዛ፤ ታ ዱርታይስ ፐንገ። 8 ታፕ ቲን የኤዝ ኡቢታይ ካይዞኔ ፓኖ፥ የያ ማቃዳር ዱርታይ ኡንታን ስኤካያ። 9 ፐንጋይ ታና፤ ታ ባጋር ገልዛ ኦንካ አቶዳ። ኤ ታ ባጋር ገሎዳኔ ከዞዳ፤ ሎኦ ሄንግንትዝ አቆ ደማዳ። 10 ካይዞ ካስቶዳይስ፥ ሹኮዳይስኔ ꬋብሶዳይስ ይእዛፕ አትን ሀራባዝስ የኦያ። ታኒ ኡንትስ ደኦ የዞድ ጋርከራኔ ኩሚ ፉጮድ ጋርክ የኤዛ።

11 «ታኒ ሎኦ ሄንꬃንቾ፤ ሎኦ ሄንꬃንቻይ ፋ ዱርታይ ግሾስ ፋ ሸምፖ ኣꬂ እንግዛ። 12 ከራ ሄንግዝ አስ ዱርታይ ጎዳነ ሄንꬃንቾ ባዛይ ግሾስ ፉገ ይእኮ ብኢ ዱርታ አሺ ሀልእዛ። የይ ግሾስ፥ ሱꬉመ ዱርታ አይኪ ላልዛ። 13 ከራ ሄንግዛይ ሚሸስ ሄንግዝ ግሾኔ ዱርታይባዝ ኤዛ ቆፍሶዋ ግሾስ ዱርታ አሺ ላስዛ።

14-15 «ታኒ ሎኦ ሄንꬃንቾ። ታ አዳይ ታና ኤርዛይ ጋርክ ታንካ ታ አዳ ኤርዛ። የይ ጋርከካ፥ ታ ታ ዱርታ ኤርዛ፤ ታ ዱርታይካ ታና ኤርዛ። ታኒ ታ ዱርታይ ግሾስ ታ ሸምፖ ኣꬂ እንግዛ። 16 Ꮊ ዉዳይድ ባ ሀራ ዱርታይ ታስ የዛ። ታኒ ኡንታናካ ኮኦዳይስ ቤዝዛ። ኡንቲ ታ ቃላ ስኦዳ፤ ኡንቲ ፐቲ ዉደ ማቃዳ፤ ሄንꬃንቻይካ ፐታ።

17 «ታኒ ታ ሸምፖ ኣꬂ እንጊ ማሂ ኤክዝ ግሾስ ታ አዳይ ታና ዶሴዛ። 18 ታ ዶስዛ ታ ሸምፖ ኣꬂ እንግዛይፕ አትን ታፕ ኦንካ ኤከና። ታ ታ ሸምፖ ኣꬂ እማዳይስኔ ማሂ ኤኮዳይስ ስልጻኔ ታስ የዛ። ታኒ ኦꬆድ ጋርክ ታ አዳይ ታና ኪቴዛይ Ꮊያ» ዬጌዛ።

19 የያ ኤ ጌዝ ግሾስ አይሁድታይ ጋንጨ ማካ ሻኮተꬂ መꬍንቴዛ። 20 ኡንታፕ ጋመ ባጋይ፥ «ኤዛር ቱና አያና የዛ! ኤ ኤይዛ! ኤ ግዝ ባዝ አብስ ስእኔ?» ዬጌዛ።

21 Ꮊንክታይ ማ፥ «ጻላሄ አይኬዝ አስ Ꮊይ ጋርክ ኦድንቶያ። ቱና አያና ቶአ ኣፈ ቤዞዳይስ ዳንዳእኔ?» ዬጌዛ።

የሱሳ አስ ናአ

22 የሩሳላመ ጾሳ ኬꬅ ኦሮꬄዝ ጋላስታይ ቦንችዛ ባለ ሄሌዛ፤ የ ዎደ ሳአ ባርጎ። 23 የሱሳ ጾሳ ኬꬅ ሶሎሞነ ባራንዳር ዩይዛ። 24 አይሁድታይ የሱሳ ላንቃይድ ሺቂ ኤቂ፥ «ኔኒ ኑና አይደ ሄሎዳይስ ስር ጋዶዴ? ኔኒ ክርስቶሳ ማቅኮ አን ኑስ ጌሺ ኦዶባ» ዬጌዛ።

25 የሱሳ ማቂ ኡንትኮ፥ «ታኒ ይንትስ ኦዴዛ፤ ዝን ይ ታና አማኖያ። ታኒ ታ አዳይ ታስ እንጌዝ ማዉተር ኦꬅዛ ኦሳይ ታባዝ ማርካትዛ። 26 ዝን ታኒ ይንትስ ኦዴዛይ ጋርክ ይ ታ ዱረ ማቀካ ግሾስ አማኖያ። 27 ታ ዱርታይ ታ ቃላ ስኦዳ። ታ ኡንታን ኤርዛ፤ ኡንትካ ታና ካልዛ። 28 ታኒ ኡንትስ መꬍና ደኦ እንግዛ፤ ኡንቲ ኡባራካ ꬋባሚ። ኦንካ ታ ኩሸፕ ኡንታን ቦንቂ ኤኮዳይስ ዳንዳኦያ። 29 ኡንታን ታስ እንጌዝ ታ አዳይ ኡባፕ ኣꬍዛ ኦንካ ታ አዳይ ኩሸፕ ኡንታን ቦንቂ ኤኮዳይስ ዳንዳኦያ። 30 ታኔ ታ አዳይ ፐቶ» ዬጌዛ።

31 አይሁድታይ የሱሳ ሾጮዳይስ ማካ ሹች ደንꬄዛ። 32 የሱሳ ኡንትኮ፥ «ታኒ ኦꬆድ ጋርክ ታ አዳይ ታስ እንጌዝ ጋመ ሎኦ ኦስታ ይንታን ኦꬂ ቤዝዛ። የይትታይፕ ኣያይ ግሾስ ታና ሹቻር ሾጮዳይስ ኮይኔ?» ዬጌዛ።

33 አይሁድታይ ማሂ፥ «ኑኒ ነና ነ ሎኦ ኦሶ ግሾስ ሹቻር ሾጮዳይስ ኮዮያ። ዝን ኔኒ ጾስ ጫዤዝ ግሾኔ አስ ማቅታር ነ ነና ጾስ ግዝ ግሾስ» ዬጌዛ።

34 የሱሳ ማሂ፥ «ጌሻ ማጻፋይድ ጾሳይ፥ ‹ይ ጾስታ› ጌዛይ ጻፍንተካሳ? 35 ጌሻ ማጻፋይ መꬍናስ ላምንታሚ። ጾሳይ ፋ ቃላ እንጌዝ አስታ፥ ‹ጾስታ› ግ ጼግኮ፥ 36 ታ ታና ጾስ ናአ ጌዛይስ፥ አዳይ ማራጺ Ꮊ አላመ ኪቴዝ ታና ጾስ ናአ ዋይዚ ‹ጾሳ ነ ጫዥዛ› ዬጌ? 37 ታኒ ታ አዳይ ኦꬅዛና ኦꬃም እጽኮ ታና አማንፓተ። 38 ዝን ታኒ ኦꬅዛባዝ ማቅኮ ይንቲ ታና አማናም እጽኮካ፥ ታ አዳይ ታር የዛኔ ታካ ታ አዳይር የዛና ይ ኤሮድ ጋርክ ታ ኦሳ አማኖይታ» ዬጌዛ።

39 ማካ ኡንቲ ኤዛ አይኮዳይስ ኮዬዛ፥ ዝን ኤ ኡንታፕ ቡቲ ከዜዝ።

40 ዋንሳ ቲን ጻማቅዛ አቃ፥ ዮርዳኖሳ ቦርካፕ ሰኮ ፕኖ የሱሳ ፒንጊ ኤዛይድ ጋምኤዛ። 41 ጋመ አሳይ የሱሳኮ ይኢ፥ «ዋንሳ ማላታ ኦꬄካያ፥ ዝን ኤ Ꮊ አꬃያባዝ ኦዴዝባዛይ ኡባይ ቱማ» ዬጌዛ። 42 ኤዛይድ ጋመ አሳይ የሱሳ አማኔዛ።

11

አላዛራ Ꮊይቆ

1 ብታና ሄራ አላዛራ ግዝ ፐቲ አꬃይ ሀርግንቴዛ። ብታና ማይራምራኔ እ ምሽት ማርታራ የዛ ሄራ። 2 ማይራማ ጎዳይ ቶካ ሽቶ ትዤዝ ፋ ብናናይራካ ኤ ቶካ ኡጬዛኖ። ሀርግንቴዛይ እ እሻ አላዛራ። 3 የይ ግሾስ፥ ምሹንꬅካ፥ «ጎዳዮ፥ ነ ዶስዛይ ሀርግንቴዛ» ግ የሱሳኮ ኪቴዛ።

4 የሱሳ የያ ስኢ «Ꮊ ሀርጋይ፥ ጾሳይኔ ኤ ናአይ ቦንችንቶድ ጋርከፕ አትን Ꮊይቆስ ሄልꬅዝ ሀርገ ባያ» ዬጌዛ።

5 የሱሳ ማርታ፥ እ ምሽቶኔ አላዛራ ቃꬍዛ። 6 ዝን አላዛረ ሀርግንቴዛ ግን የሱሳ ስኢ ፋ የዛ አቆ ናምኢ ጋላስ ጋምኤዛ። 7 የይፕ ጉየ፥ የሱሳ ፋ ታማርታይኮ፥ «ማሂ ይሁዳ ቢታ ዎላ Ꮊማዳ» ዬጌዛ።

8 ኤ ታማርታይ ማሂ፥ «አስታማራዮ፥ ጽቃ ዎደፕ ቲን አይሁድታይ ነና ሹቻር ሾጪ ዎꬎዳይስ ኮዬዛኔ፤ Ꮊተካ ገደ Ꮊማዴ?» ዬጌዛ።

9 የሱሳ፥ «ፐቲ ጋላሳ ጋንጨ ታጶ ናምኢ ሳት ባሳኔ? ጋላስ የꬍዝ አሲ Ꮊ አላመ ፖአ ብእዛ ግሾስ ꬉብንታሚ። 10 ዝን ቃማ የꬍዝ ኦንካ ፖኦ ባዛይ ግሾስ ꬉብንትዛ» ዬጌዛ። 11 የሱሳ የያ ጌዛይፕ ጉየ ኡንትኮ፥ «ኑ ቃꬍዛ አላዛረ ገንቴዛ፥ ዝን ኤዛ ደንꬆዳይስ ታኒ Ꮊማዳ» ዬጌዛ።

12 ኤ ታማርታይ ማሂ፥ «ጎዳዮ፥ ኤ ገንቴዝባዝ ማቅኮ ኤስ ሎኦዳ» ዬጌዛ።

13 የሱሳ አላዛረ Ꮊይቄዛይ ግሾስ የያ ኦዴዛ፥ ዝን ኡንትስ ጨር ገንታ ኣዝዛ። 14 የይ ግሾስ፥ የሱሳ ቆንጭሲ ኡንትኮ፥ «አላዛረ Ꮊይቄዛ። 15 ይ አማኖድ ጋርክ ታኒ የ አቃይድ ባ ማቄዛይስ ይ ግሾስ ታና ኡፋይስዛ። አን የꬎይታ፤ ኤዝኮ ዎላ Ꮊማዳ» ዬጌዛ።

16 የይፕ ጉየ፥ ድድሞሳ ግንትንትዝ ቶማሳ ፋ ላገ ታማርታይኮ፥ «አስታማራይር Ꮊይቆዳይስ ኑካ ዎላ Ꮊማዳ» ዬጌዛ።

የሱሳ ደንዶኔ ደኦ

17 የሱሳ ብታና ሄሎዳር አላዛረ ሞግንትን ኦይዲ ጋላስ ማቄዛ። 18 ብታና የሩሳላመፕ ሀይꬒ ክሎ ምትረ ጋርክ ሃክዛ። 19 ጋመ አይሁድታይ ማርታኔ ማይራሞ ኡ እሻይ Ꮊይቄዛይስ ምንꬃꬆዳይስ የኤዛ።

20 ማርታ የሱሳ የኤዛና ስኢ ኤዛ ሞኮዳይስ ከዜዝ፥ ዝን ማይራማ ኬꬃ አቴዛ። 21 ማርታ የሱሳኮ፥ «ጎዳዮ፥ ኔኒ Ꮊይዳ የዛ ማቄዛኮ ታ እሻይ Ꮊይቃም። 22 ዝን Ꮊት ማቅኮካ ኔኒ ዎስዛ ባዝ ጾሳይ ኔስ እማዳና ታኒ ኤርዛ» ዬጌዛ።

23 የሱሳ፥ «ነ እሻይ Ꮊይቆፕ ደንዶዳ» ዬጌዛ።

24 ማርታ ኤዝኮ፥ «ዉርስꬅ ጋላስ ኤ Ꮊይቆፕ ደንዶዳና ታ ኤርዛ» ዬጌዛ።

25 የሱሳ እዝኮ፥ «ታኒ ደንዶኔ ደኦ፤ ታና አማንዛ ኦንካ Ꮊይቅኮካ ደኦር የዞዳ። 26 ማ ደኦር የዛይኔ ታና አማንዛ ኦንካ Ꮊይቃም። የያ ነ አማንኔ?» ዬጌዛ።

27 ማርታ ማሂ፥ «ጎዳዮ፥ ኤ ታኒ አማንዛ! ኔኒ ጾስ ናአ፥ አላመ የኦዳይስ የዛ ክርስቶሳ ማቅዛና ታኒ አማንዛ» ዬጌዛ።

28 ማርታ የያ ጌዛይፕ ጉየ፥ Ꮊንጊ ፋ ምሽቶ ጌማ ጼጊ፥ «አስታማራይ ይኢ ነና ኮይዛ» ዬጌዛ። 29 ማይራማ የያ ስኢ ኤልሲ ደንዲ የሱሳኮ Ꮊንጌዛ። 30 የ ዎደ የሱሳ ማርታ ኤዛ ሞኬዝ አቆ የዛ፤ ሀጋ ሄራ ሄለካያ። 31 ማይራሞ ምንꬃꬅታር እዝር ካራ የዝ አይሁድታይ፥ እዛ ደንዲ ኤልሲ ባለ ከዜዛያ ብኢ፥ ዱፎ Ꮊንጊ ዬኮዳይስ ሀንዛ ኣዝን እዞ ካሊ ከዜዝ።

32 ማይራማ የሱሳ የዛ አቃ Ꮊንጊ ኤዛ ብኢ ኤ ቶካይል አፋ ጉጲንጊ፥ «ጎዳዮ፥ ኔኒ Ꮊይዳ የዛ ማቄዛኮ ታ እሻይ Ꮊይቃምዝን» ዬጌዛ።

33 የሱሳ ማይራምኔ ኢር የዝ፥ አይሁድታይ ዬክዛና ብኢ፥ ፋ ዎዝናር ኢታ ምጭንቲ፥ 34 «አባ ሞጌኔ?» ዬጊ ኦይጭን፥ «ጎዳዮ፥ ይኢ ቦኦባ» ዬጊ ማሄዛ።

35 የሱሳ አፉጼዛ። 36 የይ ግሾስ፥ አይሁድታይ፥ «ኤ አላዛራ አብ ጋርክ ቃꬍዛኮ ቦኦይታ» ዬጌዛ።

37 ዝን ኡንታፕ ፐታይ ፐታይ፥ «Ꮊይ ቶአ ብእሴዛይ Ꮊ አꬃይ Ꮊይቃም ጋርክ ኦꬆዳይስ ዳንዳአሞኔ?» ዬጌዛ።

የሱሳ አላዛራ Ꮊይቆፕ ደንꬄዛ

38 ማካ የሱሳ ምጭንቲ፥ አላዛረ ሞግንቴዝ ዱፋ ቅቴዛ። የ ዱፋይ ሹቻር ጎርድንቴዝ ኮምኦ። 39 የሱሳ፥ «ሹቻ ደንꬆይታ» ዬጊ ኪቴዛ።

ማርታ፥ «ጎዳዮ፥ ኤ Ꮊይቄዛይፕ ኦይዲ ጋላስ ማቄዝ ግሾስ Ꮊት ዜቆዳ» ዬጌዛ።

40 የሱሳ ማርታኮ፥ «ነ አማንዛባዝ ማቅኮ ጾስ ቦንቾ በአዳና ታኒ ኔስ ኦደካሳ?» ዬጌዛ። 41 ኡንቲ ሹቻ ደንꬅን የሱሳ ሳሎ ፑደ ብኢ፥ «አዳዮ፥ ታና ነ ስኤዝ ግሾስ ነና ጋላትዛ። 42 ነ ኡባ ዎደ ታና ስእዛና ታኒ ኤርዛ። ዝን Ꮊይዳ ኤቄዝ አሳይ ኔኒ ታና አዛዜዛና አማኖዳይ ጋርክ ታኒ ኡ ግሾስ Ꮊያ ግዛ» ዬጌዛ። 43 የሱሳ የያ ጌዛይፕ ጉየ፥ ፋ ቃላ ꬎቅ ኡዲ፥ «አላዛራ፥ Ꮊና ከዞባ!» ዬጌዛ። 44 Ꮊይቄዝ አꬃይ ዝꬍꬃትር ኩሻይኔ ቶካይ ሻሎር አጭንቲ የዝን ኤ ኣፈ ባጋይ ጎዝንቴዝን ዱፋይፕ ከዜዝ። የሱሳ ኡንታን፥ «ብሎይታ! Ꮊመ ጎይታ!» ዬጌዛ።

ክርስቶሳል አፋ ቶቤዛ

(ማቶ. 26:1-5፤ ማር. 14:1-2፤ ሉቃ. 22:1-2)

45 የይ ግሾስ፥ ማይራምኮ የኤዝ አይሁድታይፕ ጋምታይ የሱሳ ኦꬄዛና ብኢ ኤዛ አማኔዛ። 46 ዝን ኡንታፕ ፐታይ ፐታይ ፈርሳውታይኮ Ꮊንጊ የሱሳ ኦꬄዛና ኡንትስ ኦዴዛ። 47 የይፕ ጉየ፥ ቄሰ ሀላቅታይኔ ፈርሳወ አሳይ ሻንጎ ሺሺ፥ «Ꮊ አꬃይ ጋመ ማላ ኦꬅዝ ግሾስ ኑ አብ ኡዶ? 48 ኑኒ ኤዛ ስእ ግ አሽኮ አስ ኡባይ ኤዛ አማኖዳ። ማ ኦሮመ ቢታ አሳይ ይኢ ኑ ጾሳ ካራኔ ኑ ጋዳ ꬋብሶዳ» ዬጌዛ።

49 ኡንታፕ ፐታይ ቃያፋ ግዛይ፥ የ ላይꬅ ቄሰ ሀላቃ ማቄዛይ፥ «ይ አብካ ኤሮያ! 50 አሳይ ኡቢታይ ꬋብዛይፕ አስ ኡባይ ግሾስ ፐቲ አስ Ꮊይቅዛይ ሎኦ ማቅዛና ይ ኤሮሳ?» ዬጌዛ። 51 ኤ የያ ፓፕ ጌካያ። ዝን (የ ላይꬅ ቄሰ ሀላቃ ማቅዝ ግሾስ የሱሳ አይሁደ አስ ግሾስ Ꮊይቆዳይስ ቤዝዛና ትንቢተ ኦዴዛ። 52 ማ የሱሳ አይሁደ አስ ኣዳስ ባዝን ላልንቲ የዝ ጾሳ አሲ ኡባ ዎላል ሺሾዳይስኔ ፐቲ አሲ ኦꬆዳይስ Ꮊይቆዳ።)

53 የ ጋላሳፕ አይኪ ኡንቲ ኤዛ ዎꬎዳይስ ቶቤዛ። 54 የይ ግሾስ፥ የሱሳ አይሁድታይ ጋንጨ ጌሻር ዩየካያ። ዝን ሊዦ ደንባ ላንቀ የዝ ኤፍሬመ ሄራ Ꮊንጌዛ። ፋ ታማርታይር የ አቃይድ ጋምኤዛ።

55 አይሁድታይ ቦንችዛ ፓዝቃ ጋላሳይ ኡኬዛ። ማ ጋመ አሳይ ፋና ቃሾዳይስ ፓዝቃ ቦንችዛ ጋላሳይ ሄሎዳይፕ ቲና የ ቢታፕ የሩሳላመ ቅቴዛ። 56 ኡንቲ ጾሳ ኬꬃ ኤቂ የሱሳ ይእꬃ ናግዛ ግሾስ «አብ ቆፔ? የሱሳ ባላ ቦንቾዳይስ የኦሳ?» ዬጊ ፐታይ ፐታ ኦይጬዛ። 57 ቄሰ ሀላቅታይኔ ፈርሳወ አሳይ የሱሳ አይኮዳይስ፥ ኤ የዛበሳ ኤርዛ ኦንካ ፓስ ኦዶድ ጋርክ ኪቴዛ።

12

የሱሳና ሽቶ ትዤዝ አስቶ

(ማቶ. 26:6-13፤ ማር. 14:3-9)

1 ፓዝቃ ቦንችዛ ጋላስፕ ኡሱፑን ጋላስ ቲናቲ፥ የሱሳ Ꮊይቆፕ ደንꬄዝ አላዛረ የዝ ሄራ፥ ብታና ቅቴዛ። 2 የ አቃይድ ኡንቲ ኤስ ካሆ ጊግሴዛ። አላዛረ የሱሳር ዎላል ሙንታል በቴዝን ማርታ ኡንታን ሞክዛ። 3 ማይራማ ናርዶሳ ግዝ ጋመ አልኦ ጌሽ ሽቶ ክኢ የሱሳ ቶካ ትዤዛ። ፋ ብናናይር ኤ ቶካ ኡጬዛ፤ ኬꬃ ኡባይ ሽቶ ሳዎር ቶንክ ጌዛ።

4 ዝን የሱሳ ታማርታይፕ ፐታይ፥ የሱሳ ኣꬂ እንጎዳይ፥ አስቆሮቶ ይሁዳ፥ 5 «አብስ Ꮊ ሽታይ ሀይꬒ ጼት ድናረ ባይዝንቲ፥ ሚሻይ ማንቅታይስ እንግንቶሳ?» ዬጌዛ። 6 (ኤ ካይዞ ማቄዝ ግሾስ የያ ጌዛፕ አትን ማንቅታይስ ቃꬊንቲ ጌካያ። ኤ ሚሸ ቁርቦ አይክዛ ማቄዝ ግሾስ ኡባ ዎደ ኤዛይፕ ፓስ ኤክዛ።)

7 የሱሳ፥ «እዛ ፓስ የዛ ባዝ ታ ሞጎ ጋላስስ ምንጄዝ ግሾስ እዞ አሾይታ። 8 ማንቅታይ ኡባ ዎደ ይንታር የዞዳ፥ ዝን ታኒ ኡባ ዎደ ይንታር የዛሚ» ዬጌዛ።

9 የ ዎደ ጋመ አሳይ የሱሳ ብታና የዛና ስኢ ገደ Ꮊንጌዛ። ኡንቲ የሱሳ ኣዳ ባዝን ኤ Ꮊይቆፕ ደንꬄዝ አላዛራካ በአዳይስ Ꮊንጌዛ። 10 የይ ግሾስ፥ ቄሰ ሀላቅታይ አላዛራካ ማ ዎꬎዳይስ ቶቤዛ። 11 አብስ ጊኮ፥ አላዛራ ባጋር ጋመ አይሁድታይ ኡንታን እጺ የሱሳና አማንዛ።

የሱሳ ቦንቾር የሩሳላመ ገሌዛ

(ማቶ. 21:1-11፤ ማር. 11:1-11፤ ሉቃ. 19:28-40)

12 ዎንትꬃ ጋላስ ፓዝቃ ቦንችዛ አቆ የኤዝ ዎያ የሱሳ የሩሳላመ Ꮊንግዛ ስኢ፥ 13 ዛምባ ሀየ ኤኪ ኤዛ ሞኮዳይስ ከዜዝ። ፋ ቃላ ꬎቅ ኡዲ፥

«ሆሳና! ጾሳይ ጋላትንቶ!

ጎዳይ ሱንꬃር ይእዛይ አንጅንቶ!

ጾሳ እስሬለ ካታይ አንጅንቶ!»

ዬጌዛ።

14-15 ጌሻ ማጻፋይድ፥

«ጽዮነ ካታምትስ፥ ያሽትፐ!

ዬዛኮ፥ ነ ካታይ ሀረ ናአል አፋ በቲ ይእዛ»

ጊንትንቴዛይ ጋርክ የሱሳ ሀረ ናአ ደንጊ ኤዛ ቶጌዛ።

16 የሱሳ ታማርታይ የያ ቲን አካኬካያ። ዝን የሱሳ ቦንችንተዛይፕ ጉየ ኡንቲ የያ ኡባ አካኬዛ። የይ ኡባይ ጌሻ ማጻፋይ ጌዛይ ጋርክ ሀኔዛ።

17 የሱሳ አላዛራ ዱፎፕ ጼጊ፥ Ꮊይቆፕ ደንꬄዝ ዎደ ኤዛር የዝ ጋመ አሳይ የሱሳ ኦሳ ማርካቴዛ። 18 ጋመ አሳይ ኤዛ ሞኮዳይስ ከዜዛይ፥ ኤ የ ማልታ ኦꬄዛና ስኤዝ ግሾሲ። 19 የይ ግሾስ፥ ፈርሳወ አሳይ ፐታይ ፔታይኮ፥ «ኑ አብካ ኦꬆዳይስ ዳንዳኦዛ ቦኦይታ፤ ዎያ ኡባይ ኤዛ ካልዛ» ዬጌዛ።

20 ፓዝቃ ቦንችዛ ጋላስ ጎይኖዳይስ የሩሳላመ Ꮊንጌዝታይ ጋንጨ ፐቲ ፐቲ ግርከ አሳይ የዛ። 21 ኡንቲ ጋልላ ቢታ ቤተሳይዳ ካታማፕ የኤዝ ፍልጶሳኮ Ꮊንጊ፥ «ጎዳዮ፥ ኑኒ የሱሳ በአዳይስ ኮይዛ» ዬጊ ዎሴዛ። 22 ፍልጶሳ Ꮊንጊ እንድራሰስ ኦድን ናምእታይ Ꮊንጊ፥ የሱሳስ ኦዴዛ።

23 የሱሳ ኡንትኮ፥ «አስ ናአይ፥ ቦንችንትዛ ዎደ ሄሌዛ። 24 ታኒ ይንትስ ቱሮ ኦድዛ፤ ፐቲ ግስተ ኣፈ ቢታ ጋንጨ ዎꬊ ዎቀካ አትኮ ፋ ኣዳስ አትዛ። ዝን የ ግስተ ኣፋይ ዎቅኮ ጋመ ኣፈ ኣፍዛ። 25 ፋ ሸምፖ ቃꬍዛ ኦንካ ꬋብስዛ፤ ፋ ሸምፖ Ꮊ አላማይድ እጽዛ ኦንካ መꬍናስ ደኦስ ናግስዛ። 26 ታኒ የዛ አቆ ታር የዞድ ጋርክ ታስ ኦꬆዳይስ ኮይዝ ኦንካ ታና ካሎዳይስ ቤዝዛ። ታስ ኦꬅዛ ኦናካ ታ አዳይ ቦንቾዳ።

የሱሳ ፋ Ꮊይቆ ባጋ ቲናቲ ኦዴዛ

27 «Ꮊት ታ ሸምፓይ ጋመ ኡንእንቴዛ፤ የዝን ዋጎ? ‹ታ አዳዮ፥ ታና Ꮊ ሳታይፕ አሾዬ› ዬጎ? ዋኣ፥ ታኒ የኤዛይ መቶ ኤኮዳይሲ። 28 ታ አዳዮ፥ ነ ሱንꬃ ቦንቾባ» ዬጌዛ።

የይፕ ጉየ ሳሎፕ፥ «ታኒ ታ ሱንꬃ ቦንቼዛ፤ ጉጅካ ቦንቾዳ» ዬግዝ ቃላ የኤዛ።

29 የ አቃይድ ኤቄዝ ጋመ አሳይ የ ቃላ ስኢ፥ «የይ ዳዳ» ዬጌዛ።

Ꮊንክታይ ማ፥ «ኪታንቻይ ኤስ ኦዴዛ» ዬጌዛ።

30 የሱሳ ማሂ ኡንትኮ፥ «Ꮊ ቃላይ ይ ግሾስ የኤዛይፕ አትን ታ ግሾስ ባያ። 31 Ꮊ አላማይ ፕርድንትዛ ዎዳይ Ꮊተ፤ Ꮊ አላማ አቅስዛና Ꮊት ባለ ኦሎዳ። 32 ማ ታኒ ሳአፕ ꬎቅ ጌዝ ዎደ አስ ኡባ ታኮ ኮኦዳ» ዬጌዛ። 33 ኤ የያ ጌዛይ አብ ጋርክ Ꮊይቆ Ꮊይቆዳዛኮ ኡንትስ ኤርሶዳይሲ።

34 ጋመ አሳይ ማሂ፥ «ኑ ህጋይ ክርስቶሳ መꬍናስ የዛና ኦድዛ። የዝን፥ ኔኒ ዋጊ፥ አስ ናአይ ꬎቅ ጎዳይስ ቤዝዛ ጌ? ኤ፥ አስ ናአይ ኦኖ?» ዬጌዛ።

35 የሱሳ፥ «ፖአይ ይንታር ጽቃ ዎደ ጋምኦዳ። ይንትስ ꬉማም ጋርክ ፖኦ የዝን፥ ፖአይር የꬎይታ። ꬉማር የꬍዝ አስ አና Ꮊንግዛኮ ኤሮያ። 36 ፖኦ ናእታ ማቃዳይ ጋርክ ፖኦ የዝን ፖአና አማኖይታ» ዬጌዛ። የሱሳ የያ ኦዴዛይፕ ጉየ Ꮊንጊ ኡንታፕ ጌሜዛ።

አይሁድታይ አማነካያ

37 ኤ የይ ጋርክ ማልታ ኡ ቲናይድ ኦꬅንካ አማነካያ። 38 ናበ ኢሳያሳ፥

«ጎዳዮ፥ ኑ ማርከትꬅ ኦኒ አማኔኔ?

ጎዳይ ዎልቃይ ኦስ ቤንቴኔ?»

ጌዛይ ቱማ ማቃዳይ ጋርክ ኡንቲ ኤዛ አማነካያ።

39-40 ማካ ኢሳያሳ፥

«ኡ ኣፋይ በኣማይ ጋርክ፥

ኡ ዎዝናይ አካካማይ ጋርክ፥

ኡንቲ ጾስኮ ማቅን፥ ኤ ኡንታን ፓꬃማይ ጋርክ፥

ጾሳይ ኡ አፋ ቶእሴዛ።

ኡ ዎዛና ሚንꬄዛ»

ጌዝ ግሾስ ኡንቲ አማኖዳይስ ዳንዳኤካያ።

41 ኢሳያሳ የያ ጌዛይ፥ የሱሳ ቦንቾ በኤዝ ግሾኔ ኤባዝ ኦዴዛ።

42 ማቅኮካ፥ አይሁድታይ ሀላቅታይፐካ ጋምታይ የሱሳና አማኔዛ። ዝን ፈርሳወ አስታይ ፋና አይሁድታይ ዎሳ ኬꬃፕ ከስዛ ግ ያሽቴዝ ግሾስ አማኔዝ ግ ጌሻ ማርካተካያ። 43 የያ ኡንቲ ኦꬄዛይ፥ ጾሳር ኤርንቶዳይፕ ኣꬂ አሳር ኤርንቶዳና ዶሴዝ ግሾስ።

44 የሱሳ ፋ ቃላ ꬎቅ ኡዲ፥ «ታና አማንዛ ኦንካ ታና ኪቴዛናካ አማኔዛይፕ አትን ታና ኣዳ አማኖያ። 45 ታና ብእዛ ኦንካ ታና ኪቴዛናካ ብእዛ። 46 ታና አማንዛ ኡባይ ꬉማ ጋንጨ የዛም ጋርክ ፖኦ ማቂ አላመ ታኒ የኤዛ። 47 ታ ቃላ ስኢ ኪትንቶዋ ኦናካ ታኒ ፕርዳሚ። አብስ ጊኮ፥ ታኒ አላመ አሾዳይስ የኤዛይፕ አትን ፕርዶዳይስ የኤካያ። 48 ታና እጽዛኔ ታ ቃላ ኤኮዋ ኦናካ ፕርድዛይ የዛ። ታኒ ኦዴዝ ቃላይ ዉርስꬅ ጋላስ የ አꬃ ፕርዶዳ። 49 አብስ ጊኮ፥ ታኒ የያ ታፕ ኦደካያ፥ ዝን ታና ኪቴዝ ታ አዳይ ታኒ አብ ጎዳዛኮነ አብ ኦዶዳዛኮ ኪቴዛ። 50 ማ ኤ ኪታይ መꬍናስ ደኦ ማቅዛና ታኒ ኤርዛ። የይ ግሾስ፥ ታኒ ኦድዛይ ታ አዳይ ታና ኦዶባ ጌዛና» ዬጌዛ።

13

የሱሳ ፋ ታማርታይ ቶካ ሜጬዛ

1 ፓዝቃ ቦንችዛ ጋላሳይ ሄሎዳይፕ ቲናቲ Ꮊ አላመ አሺ አዳይኮ Ꮊንግዛ ዎደ ሄሌዛና የሱሳ ኤሬዛ። Ꮊ አላማይድ የዝ ፋስታ ኡባ ዎደ ዶሴዛ፤ ፎሎ ሲቆራካ ኡንታን ዶሴዛ።

2 የሱሳራ ኤ ታማርታይር ዎላ ካሆ ማዳር ጻላሄ ስሞና ናአ አስቆሮቶ ይሁዳ የሱሳ ኣꬂ እማዳይ ጋርክ ኤ ዎዝና ጋንጨ ኢታ ቆፋ ጋዴዛ። 3 የሱሳስ አዳይ ኡባ ባዝ ኤ ኩሸ ጋዴዛና፥ ኤ ጾሳፕ የኤዛናኔ ማቂ ኤዝኮ Ꮊማዳና ኤሬዛ። 4 የሱሳ ካሆ ም ደንዲ ፋ ጉላንታ ቃሪ ጋዲ፥ ፖጻ ፋ ጼሳ ዳንጬዛ። 5 የይፕ ጉየ፥ ጋባተ ጋንጨ ሃꬅ ቆል፥ ፋ ታማርታይ ቶኬ ሜጬዛ፤ ማ ፋ ጼሳይዳ ዳንጬዝ ፖጻይር ኡጬዛ።

6 የሱሳ ስሞን ጵጽሮሳኮ የኦዳር ጵጽሮሳ፥ «ጎዳዮ፥ ነ ታ ቶካ ሜጮዴ?» ዬጌዛ።

7 የሱሳ ማሂ ኤዝኮ፥ «ታኒ ኦꬅዛና ነ Ꮊት ኤሮያ፥ ዝን ጉየፕ አካኮዳ» ዬጌዛ።

8 የዝን፥ ጵጽሮሳ፥ «ነ ታ ቶካ ኡባራካ ሜጮዳይስ ዳንዳኦያ» ዬጌዛ።

የሱሳ ኤዝኮ፥ «ታኒ ነ ቶኬ ሜጨካ አትኮ ኔስኔ ታስ ፐትፐተꬂ ባያ» ዬጌዛ።

9 ጵጽሮሳ የሱሳኮ፥ «ጎዳዮ፥ ዬዛኮ፥ ታ ቶካይ ኣዳ ባዝን ታ ኩሻኔ ታ ኦማ ሜጮባ» ዬጌዛ።

10 የሱሳ ማሂ፥ «ጋላ ሜጭንቴዝ ኦንካ ቶከፕ ሀራ ባዝ ሜጭንቶዳይስ ቤዞያ፤ ኤ ኡባይ ጌሺ። ይ ጌሺ፥ ዝን ኡባ አሲ ጌሺ ባያ» ዬጌዛ። 11 የሱሳ ፋና ኣꬂ እማድ አꬃይ ኦናዛኮ ኤርዛ ግሾስ «ይ ኡቢታይ ጌሺ ባያ» ዬጌዛ።

12 ኡ ቶኬ ሜጬዛይፕ ጉየ የሱሳ ፋ አፍላ ማሂ ማኤዛ። ማቂ ሙንታል አፋ በቲ ኡንትኮ፥ «ታኒ ይንትስ ኦꬄዛና አካክኔ? 13 ይ ታና አስታማረኔ ጎዳ ግዛ፤ ታኒ ይ ግዛ ማቄዝ ግሾስ ሎኦ ጌዛ። 14 ታኒ ይንትስ ጎዳነ አስታማረ ማቅታር ይ ቶኬ ሜጭኮ ይንትካ ፐታይ ፐታይስ Ꮊይ ጋርክ ኦꬆዳይስ ቤዝዛ። 15 ይኬ፥ ታኒ ይንትስ ኦꬄዛይ ጋርክ ይንትካ ኦꬆድ ጋርክ ይንትስ ኣዝሶ ማቄዛ። 16 ታኒ ይንትስ ቱሮ ኦድዛ፤ አይላይ ፋ ጎዳይፕ፥ ኪትንቴዛይ ኪቴዛይፕ ኣꬎያ። 17 ይ የያ ኤሪ ኦꬅዛባዝ ማቅኮ አንጅንቴዝታ።

18 «ታኒ ይንታን ኡብታ ጎያ፤ ታኒ ማራጼዝታ ታ ኤርዛ። ዝን ጌሻ ማጻፋይድ፥ ‹ታፕ ሜዛይ ታል አፋ ፋ ቶካ ደንꬄዛ› ግንትንትዛይ ቱማ ማቆዳይስ ቤዝዛ። 19 ታኒ ታና ማቄዛና ይ አማኖድ ጋርክ የይ ሀኖዳይፕ ቲናቲ ይንትስ ኦድዛ። 20 ታኒ ይንትስ ቱሮ ኦድዛ፤ ታኒ ኪቴዝ ኦናካ ሞክዛ አꬃይ ታና ሞክዛ። ታና ሞክዝ ኦንካ ታና አዛዜዛና ሞክዛ» ዬጌዛ።

የሱሳ ፋና ኣꬂ እማዳይ ኦናዛኮ ቲናቲ ኦዴዛ

(ማቶ. 26:20-25፤ ማር. 14:17-21፤ ሉቃ. 22:21-23)

21 የሱሳ የያ ኦዴዛይፕ ጉየ ፋ ዎዝናር ጋመ ኡንእንቲ፥ «ታኒ ይንትስ ቱሮ ኦድዛ፤ ታና ይንትፕ ፐታይ አꬂ እማዳ» ግ ቆንጭሲ ኦዴዛ።

22 ኤ ኦ ባጋ ኦድዛኮ ኤ ታማርታይስ ኤርንታም እጽን ፐታይ ፐታ በኤዛ። 23 ኤ ታማርታይፕ ፐታይ፥ የሱስ ዶስዛይ፥ የሱሳ ካለ በቴዛ። 24 የይ ግሾስ፥ ስሞን ጵጽሮሳ ኤዛ ቃምኦቲ፥ «ኤ ኦና ግዛኮ አን ኦይጮባ» ዬጌዛ።

25 የይ ግሾስ፥ የ ታማራይ የሱሳኮ ሀየ ካለ ሺቂ፥ «ጎዳዮ፥ ኤ ኦኖ?» ዬጌዛ።

26 የሱሳ ማሂ፥ «ታኒ ሶሎ ዱሺ ባርስዛያ» ዬጌዛ። ማ ሶሎ ዱꬂ ኤኪ፥ ዱሺ፥ ስሞና ናአ አስቆሮቶ ይሁዳ ባርሴዛ። 27 ይሁዳና ሶሎ ባሬዛይፕ ጉየ ጻላሄ ኤልሲ ይሁዳ ጋንጨ ገሌዛ። የሱሳ ኤኮ፥ «ነ ኦꬆዳይስ ቆፔዛኖ ኤልሲ ኦꬆባ» ዬጌዛ። 28 ዝን ሙንታል አፋ በቴዝታይፕ ኦንካ የሱሳ የያ አብስ ጌዛኮ ኤረካያ። 29 ይሁዳ ሚሸ አይክዝ ግሾስ ኤ ታማርታይፕ ፐታይ ፐታይ የሱሳ ኤ፥ «ፓዝቃ ቦንችዛ ጋላስስ ፓስ ኮሽዛ ባዝ ዎንጎባ ዎይ ማንቅታይስ ሙጻታ እንጎባ ጌዛ» ዬጊ ቆፔዛ።

30 ይሁዳ ሶሎ ባሬዛን ጋርክ እዝራ ባለ ከዜዝ። የ ዎደ ሳአ ቃማ።

ኦሮꬅ ኪታ

31 ይሁዳ ባለ ከዜዛይፕ ጉየ፥ የሱሳ፥ «Ꮊት አስ ናአይ ቦንችንቴዛ፤ ጾሳይካ ኤ ባጋር ቦንችንቴዛ። 32 ጾሳይ ኤ ባጋር ቦንችንትኮ ኤ ፋ ኦማስ አስ ናአ ቦንቾዳ፤ ማ ኤ የያ ኤልሲ ኦꬆዳ። 33 ታ ናኡንꬆ፥ ታኒ ይንታር ጋመ ዎደ ጋምአሚ። ይ ታና ኮዮዳ፥ ዝን ታኒ አይሁድታይስ ኦዴዛን ጋርክ፥ ‹ይ ታኒ Ꮊንግዛ አቆ Ꮊማዳይስ ዳንዳኦያ› 34 ታኒ ይንትስ እንግዝ ኦሮꬅ ኪታይ Ꮊያ፤ ፐታይ ፐታ ቃꬎይታ። ታኒ ይንታን ቃꬌዛይ ጋርክ ይ ፐታይ ፐታ ቃꬎዳይስ ቤዝዛ። 35 ይ ፐታይ ፐታይራ ዶስንትኮ ይ ታ ታማረ ማቅዛና አሲ ኡባይ ኤሮዳ» ዬጌዛ።

ጵጽሮሳ ካዶዳና የሱሳ ቲናቲ ኦዴዛ

(ማቶ. 26:31-35፤ ማር. 14:27-31፤ ሉቃ. 22:31-34)

36 ስሞን ጵጽሮሳ የሱሳኮ፥ «ጎዳዮ፥ ነ አና Ꮊንጌ?» ዬጌዛ።

የሱሳ ማሂ፥ «ታኒ Ꮊንግዛ አቆ ኔኒ Ꮊት ካሎዳይስ ዳንዳኦያ፥ ዝን ጉየፕ ታና ካሎዳ» ዬጌዛ።

37 ጵጽሮሳ፥ «ጎዳዮ፥ ታኒ ነና Ꮊት ካሎዳይስ አብስ ዳንዳኦሳ? ታኒ ነ ግሾስ Ꮊይቆዳይስ ጊግ በቴዛ» ዬጌዛ።

38 የሱሳ ማሂ፥ «ታ ግሾስ Ꮊይቆዳይስ ቱማ ጊግ በቴኔ? ታኒ ኔስ ቱሮ ኦድዛ፤ ሹጉላ ኡኮዳይፕ ቲና ኔኒ ታና ሀይꬒ ቶክ ካዶዳ» ዬጌዛ።

14

የሱሳ አዳይኮ ካንግዛ ኦገ

1 የሱሳ ፋ ታማርታይኮ፥ «ይ ዎዝናይ ኡንእንትፐ፥ ጾሳ አማኖይታ፥ ታናካ አማኖይታ። 2 ታ አዳይ ካራ ጋመ አቆ የዛ። ታኒ ይንትስ በስ ጊግሶዳይስ Ꮊንግዛ። የያ ማቀካዛኮ ታኒ ይንትስ ኦዶድዝን። 3 ታኒ Ꮊንጊ በስ ጊግሴዛይፕ ጉየ ታኒ የዛ አቆ ይ የዞድ ጋርክ ማቂ ይኢ ይንታን ታኮ ካንጎዳ። 4 ይ ታኒ Ꮊንግዛ አቆ ካንግዝ ኦገ ይ ኤርዛ» ዬጌዛ።

5 የዝን፥ ቶማሳ፥ «ጎዳዮ፥ ኔኒ Ꮊንግዛ አቆ ኑኒ ኤሮያ፤ ኦጋ ዋይዚ ኤሮዳይስ ዳንዳኦዴ?» ዬጌዛ።

6 የሱሳ ማሂ፥ «ኦገ፥ ቱማይኔ ደኦ ታና። ታ ባጋር ማቃም እጽኮ ኦንካ ታ አዳይኮ Ꮊማዳይስ ዳንዳኦያ። 7 ይ ታና ኤርዛ ባዝ ማቄዛኮ፥ ታ አዳካ ኤሮዳ። ዝን Ꮊይፕ አይኪ ይ ኤዛ ኤርዛኔ ኤዛ በኤዛ» ዬጌዛ።

8 ፍልጶሳ የሱሳኮ፥ «ጎዳዮ፥ አዳ ኑና ቤዞባ፤ የይ ኑስ ግዶዳ» ዬጌዛ።

9 የሱሳ ማሂ፥ «ታኒ Ꮊይ ጋርክ ዎደ ይንታር የዝንካ ታና ኤሮሳ? ታና በኤዝ አꬃይ አዳካ በኤዛ። የዝን፥ ኔኒ ዋጊ፥ ‹ኣዳ ኑና ቤዞዬ› ጌ? 10 ታኒ አዳይር የዛኔ አዳይካ ታር የዛና ኔኒ አማኖሳኔ? ታኒ ይንትስ ኦድዝ ቃላ ታኒ ታፕ ኦዶያ፥ ዝን ታር የዛ አዳይ ፋ ኦꬆ ኦꬅዛ። 11 ታኒ አዳይር የዛናኔ አዳይካ ታር የዛና ይ አማኖይታ። የያ አማናምጽኮ ታ ኦꬄዝ ማላ ባዝታይል ታና አማኖይታ።

12 «ታኒ ይንትስ ቱሮ ኦድዛ፤ ታና አማንዛ አꬃይ ታኒ ኦꬅዛ ኦሶ ኦꬆዳ። ታኒ አዳይኮ Ꮊንግዛ ግሾስ ታና አማንዛ ኦንካ Ꮊይፕ ኣꬊዝ ኦስታ ኦꬆዳ። 13 አዳይ ናአይ ባጋር ቦንችንቶድ ጋርክ ታ ሱንꬃር ይ ዎስዛ ባዝ ኡባ ታ ይንትስ ኦꬆዳ። 14 ታ ሱንꬃር አባባዝካ ይ ኦይጭኮ ታ ይንትስ ኦꬆዳ።

የሱሳ ጌሻ አያና እማዳይስ ቃላ ገሌዛ

15 «ይ ታና ቃꬍኮ ታ ኪታ ናጎዳ። 16 ታኒ አዳ ዎሶዳ፤ ይንታር መꬍናስ የዞድ ጋርክ ምንꬃꬅዛ ይንትስ እማዳ። 17 Ꮊ አላመ አሳይ ኤዛ በኤካዛይ ግሾኔ ኤሮዋ ግሾስ ኤዛ ኤኮዳይስ ዳንዳኦያ ቱማ አያና። ዝን ኤ ይንታር የዛ ግሾኔ ይ ጋንጨ የዞድ ግሾስ ይ ኤዛ ኤሮዳ።

18 «ታኒ ይንታን እንዳ አደ ባ ናአ ጋርክ ይ ኣዳ አሻሚ፤ ማቂ ይንትኮ የኦዳ። 19 ጽቃ ዎደፕ ጉየ አላማይ ታና ማሂ በኤና፥ ዝን ይ በአዳ። ታኒ ደኦር የዛ ግሾስ ይንትካ ደኦር የሳዳ። 20 ታኒ ታ አዳይር፥ ይ ታር፥ ማ ታኒ ይንታር የዛና ይ የ ጋላስ ኤሮዳ።

21 «ታ ኪታ ኤኪ ናግዛይ ታና ቃꬍዛ። ታና ቃꬍዛና ታ አዳይካ ቃꬍዛ፤ ታንካ ኤዛ ቃꬍዛ፤ ታኒ ኤስ በንቶዳ» ዬጌዛ።

22 አስቆሮቶ ይሁዳ ባዝን Ꮊንኮ ይሁዳ የሱሳኮ፥ «ጎዳዮ፥ ኔኒ ዋይዚ አላማይስ ባዝን ኑስ ነና ቤዞዴ?» ዬጌዛ።

23 የሱሳ ማሂ፥ «ታና ቃꬍዛ ኦንካ ታ ቃላይስ ኪትንቶዳ። ታ አዳይ ኤዛ ቃꬎዳ። ማ ታ አዳይራ ታራ ኤዝኮ ይኢ ኤዛር የዞዳ። 24 ታና ዶሶዋ ኦንካ ታ ቃላይስ ኪትንቶያ። ይ ስእዝ ቃላይ ታና ኪቴዝ አዳይ ባዛፕ አትን ታባዝ ባያ።»

25 «ታኒ ይንታር Ꮊት የዛር የያ ይንትስ ኦዴዛ። 26 ዝን አዳይ ታ ሱንꬃር ኪቶዳ ምንꬃꬅዛ ጌሻ አያናይ፥ ይንታን ኡባ ባዝ ታማርሶዳ። ታኒ ይንትስ ኦዴዝ ኡባ ኤ ይንታን ሀሳይሶዳ። 27 ሳሮትꬅ ይንትስ አሾዳ። ታኒ ታ ሳሮትꬃ ይንትስ እማዳ። ታ እንግዝ ሳሮትꬃይ አላማይ እንግዝ ሳሮትꬃይ ጋርክ ባያ። የይ ግሾስ፥ ኡንእንትፓተ፥ ያሽትፓተ።

28 «ታኒ Ꮊማዳ፥ ማቂ ይንትኮ የኦዳ» ጌዛና ይ ስኤዛ። ይ ታና ቱማ ዶስዝባዝ ማቄዛኮ ታ አዳይ ታፕ ኣꬊዝ ግሾስ ታኒ ኤዝኮ Ꮊንግዛይድ ይ ኡፋይቶዳ። 29 የይ ሀኖዳር ይ አማኖድ ጋርክ የይ ሀነካዝን ቲናቲ ታኒ ይንትስ ኦዴዛ። 30 Ꮊ አላማ አቅስዛይ ይእዛ ግሾስ Ꮊይፕ ጉየ ይንታር ጋመ ኦድንታሚ። ታና ኤ አብካ ኦꬆዳይስ ዳንዳኦያ። 31 ዝን ታኒ አዳ ቃꬍዛና አላማይ ኤሮድ ጋርክ ታ አዳይ ታና አዛዜዛና ኡባ ኦꬅዛ። ደንዶይታ፤ Ꮊይፕ ዎላ Ꮊማዳ።

15

ዎይኔ ቱራስ ኡባይ የሱሳ

1 «ታኒ ዎይነስ ቱማ ኡባ። ኦስዛይ ታ አዳ። 2 ታል አፋ የዚ ኣፈ ኣፎዋ ሻቆ ኡባ ኤ ካርዛ። ኣፍዝ ሻቆ ቲናሳይፕ ኣꬊ ኣፎዳይ ጋርክ የ ሻቃ ኤ ጊግሶዳ። 3 ታኒ ይንትስ ኦዴዝ ቃላይ ግሾስ ይ ጌሽታ። 4 ታር የዞይታ፤ ታንካ ይንታር የዞዳ። ዎይኔ ሻቃይ ኡባይር የዘካ አትኮ የ ሻቃይ ፋ ኣዳስ ኣፈ ኣፎዳይስ ዳንዳኦያ። የይ ጋርከካ፥ ይንትካ ታል የዘካ አትኮ ኣፈ ኣፎዳይስ ዳንዳኦያ።

5 «ታኒ ዎይነስ ኡባ፤ ይ ሻቂታ። ታር የዝዛይኔ ታኒ ኤዛር የዝዛይ፥ ኤ ጋመ ኣፈ ኣፎዳ። ታ ባዝን ይ ይ ኡባስ አብካ ኦꬆዳይስ ዳንዳኦያ። 6 ታር የዞዋዛይ ሻቆ ጋርክ ባለ ኦልንቲ መሎዳ። ኡንታን ሺሺ ታማ ኦሎዳ፥ ኤጾዳ። 7 ይ ታር የዝኮ፥ ታ ቃላይካ ይንታር የዝኮ፥ ይ ኮይዝ ባዝ አብ ማቅኮካ ዎሶይታ፤ ይ ኤኮዳ። 8 ይ ጋመ ኣፈ ኣፍኮኔ ታ ታማረ ማቅኮ፥ የይድ ታ አዳይ ቦንችንቶዳ። 9 አዳይ ታና ቃꬍዛይ ጋርክ ታንካ ይንታን ቃꬍዛ፤ ታ ሲቃይር የዞይታ። 10 ታኒ ታ አዳይ ኪታ ናጊ ኤ ሲቃይድ የዜዛይ ጋርክ ይንትካ ታ ኪታ ናግኮ ታ ሲቃይድ የዞዳ።

11 «ታ ኡፋይሳይ ይንታር ማቃዳይ ጋርከኔ ይ ኡፋይሳይ ፎሎ ማቃድ ጋርክ ታኒ ይንትስ የያ ኦዴዛ። 12 ታ ኪታይ Ꮊያ፤ ታኒ ይንታን ቃꬌዛይ ጋርክ ይንትካ ዎል ዎል ቃꬎይታ። 13 ፋ ሸምፖ ፋ ላጋይስ ኣꬂ እንግዛይፕ ኣꬊዝ ዳማ ሲቆ ባያ። 14 ታኒ ይንታን ኪቴዝ ኡብታ ይ ኦꬅኮ ይ ታ ዳብታ።

15 «አይለ ፋ ጎዳይ ኦꬅዛባዝ ኤሮዋ ግሾስ ታኒ ይንታን Ꮊይፕ ጉየ አይልታ ጋሚ። ዝን ታ አዳይፕ ስኤዝ ኡብታ ታኒ ይንትስ ኦዴዝ ግሾስ ይንታን ዶስንቴዝታ ጌዛ። 16 ታኒ ይንታን ዶሬዛይፕ አትን ይ ታና ዶረካያ። ይ Ꮊንጊ ꬋቦዋ ኣፈ ኣፎድ ጋርክ ታኒ ይንታን ሹሜዛ። ዬዛኮ ታ አዳይ ይ ታ ሱንꬃር ዎሴዝባዝ ኡባ ይንትስ እማዳ። 17 ታ ኪታይ Ꮊያ፦ ዎል ዎል ቃꬎይታ።

የሱሳ አላማይ ኤ ታማርታና እጾዳና ኦዴዛ

18 «አላማይ ይንታን እጽኮ ቲናቲ ታና እጼዛ ኤሮይታ። 19 ይ አላመ ባዝ ማቄዛኮ አላማይ ፋባዝ ጋርክ ይንታን ቃꬎዳ። ዝን ታኒ ይንታን አላመፕ ሻጊ ዶሬዝ ግሾኔ ይ አላመ ባዝ ባ ግሾስ አላማይ ይንታን እጽዛ። 20 ‹አይለ ፋ ጎዳይፕ ኣꬎያ› ግ ታኒ ይንትስ ኦዴዛና ቆፖይታ። ኡንቲ ታና ባይኤዝ ባዝ ማቅኮ ይንታናካ ባይኦዳ። ኡንቲ ታ ቃላ ናጌዝባዝ ማቅኮ ይ ቃላካ ናጎዳ። 21 ዝን ኡንቲ ታና አዛዜዛና ኤሮዋ ግሾስ Ꮊ ኡባ ታ ባጋር ይንታል አፋ ኦꬆዳ። 22 ታኒ ይኢ ኦደካባዝ ማቄዛኮ ኡንትስ ናጋራ ማቀና። ዝን Ꮊት ኡንቲ ኦꬄዝ ናጋራይስ ኦዶድ ሳላምበ ባያ። 23 ታና እጽዛይ ታ አዳካ እጽዛ። 24 ኦንካ ኦꬄካ ኦሶ ታ ኡ ጋንጨ ኦꬅበኤካባዝ ማቄዛኮ ኡንትስ ናጋራ ማቃም ዝን Ꮊት ኡንቲ ታኒ ኦꬄዛ ብኢ ታናካ ታ አዳካ እጼዛ። 25 ዝን ኡ ህጋይድ፥ ‹ታና ጨር እጼዛ› ግንትንቲ ጻፍንቴዛይ ፖልንቶድ ጋርክ የይ ሀኔዛ።

26 «አዳይፕ ይእዝ ቱማ ቤዝዛ አያና ታ ይንትስ ኪቶዳ። ኤ ይንታን ምንꬃꬆዳ፥ ታባዝ ማርኮቶዳ። 27 ይንትካ ቲናፕ አይኪ ታር የዛ ግሾስ ታባዝ ማርኮቶዳ።

16

1 «ታኒ የያ ይ አማናይ ꬋባም ጋርክ ይንትስ ኦዴዛ። 2 ኡ ይንታን አይሁድታይ ዎሳ ኬꬅታይፕ ከሲ ዳኮዳ። የይ ጋርከካ፥ ይንታን ዎꬍዛ ኦንካ ጾሲ ኮይዝ ባዝ ኦꬅዛ አዝዛ ዎደ የኦዳ። 3 ኡንቲ የያ ይንታል አፋ ኦꬅዛይ ታና ዎይ አዳ ኤሮዋ ግሾስ። 4 ዝን ኡንቲ የያ ይንታል አፋ ኦꬅዛ ዎደ ሄሎዳር ታኒ ይንትስ ኦዴዛና ይ አካኮድ ጋርክ ታኒ ይንትስ Ꮊያ ኦዴዛ። ቲናቲ ታኒ Ꮊያ ይንትስ ኦደካ ጋምኤዛይ ታ ይንታር የዛ ግሾስ።

ጌሻ አያና ኦሶ

5 «ዝን Ꮊት ታኒ ታና ኪቴዛይኮ Ꮊንግዛ፤ ይንታፕ ኦንካ፥ ‹አና Ꮊንጌ?› ግ ታና ኦይጭዛይ ባያ። 6 ዝን ታኒ የያ ኦዴዝ ግሾስ ይ ዎዝናይ አዛኖር ኩሜዛ። 7 ዝን ታኒ ይንትስ ቱሮ ኦድዛ፤ ታኒ Ꮊንግኮ ይንትስ ሎኦ። አብስ ጊኮ፥ ታኒ Ꮊንጋም እጽኮ ምንꬃꬅዛይ ይንትኮ የኤና። ዝን ታኒ Ꮊንጊ ኤዛ ይንትኮ ዳኮዳ። 8 ምንꬃꬅዛይ ይኢ፥ ናጋራባጋ፥ ጽሎትꬅ ባጋኔ ፕርዳ ባጋ Ꮊ አላመ አሳ ኤርሶዳ። 9 ናጋራባጋይ፥ አሳይ ታና አማኖዋ ግሾስ። 10 ጽሎትꬅባጋይ፥ ታኒ አዳይኮ Ꮊንግዛ ግሾኔ ይ ታና ማቂ ቦኦዋ ግሾሲ። 11 ፕርዳባጋይ፥ ማ አላመ አቅስዛይ ፕርድንቴዝ ግሾሲ።

12 «ታኒ ይንትስ ኦድዛ ጋመ ባዝ የዛ፥ ዝን Ꮊት ይንትስ ገሎያ። 13 ቱማ አያና ይኢ ይንታን ቱማትꬂ ኡባይኮ ካልꬆዳ። ኤ ስኤዝ ባዝ ኦድዛፕ አትን ፓፕ አባባዝካ ኦዶያ። ማ ቲናፕ የኦድባዝ ይንትስ ኤ ኦዶዳ። 14 ኤ ታስ የዛይፕ ኤኪ ይንትስ ኦድዛ ግሾስ ኤ ታና ቦንቾዳ። 15 አዳይስ የዛ ባዝ ኡቢታይ ታባዝ፤ ‹አያናይ ታስ የዛይፕ ኤኪ ይንትስ ኦዶዳ› ታኒ ጌዛይ የይ ግሾሲ።

ይ አዛናይ ኡፋይሳር ላምንቶዳ

16 «ጽቃ ዎደፕ ጉየ ይ ታና በኣሚ፤ ማካ ጽቃ ዎደፕ ጉየ ይ ታና በአዳ» ዬጌዛ።

17 ኤ ታማርታይፕ ፐታይ ፐታይ ዎል ጋንጨ፥ «ጽቃ ዎደፕ ጉየ ይ ታና በኣሚ፤ ማ ጽቃ ዎደፕ ጉየ ይ ታና በአዳ፤ ማካ ታኒ አዳይኮ Ꮊንግዛ ጉሳይ ዋጉሶ?» ዬጌዛ። 18 «ጽቃ ዎደፕ ጉየ ዋጉሶ? ኤ አብ ኦድንትዛኮ ኑስ ኤርንቶያ» ዬጌዛ።

19 ኡንቲ ፋና ኦይጮዳይስ ኮይዛና የሱሳ ኤሪ፥ «ታኒ፥ ‹ጽቃ ዎደፕ ጉየ ይ ታና በኣሚ፤ ማ ጽቃ ዎደፕ ጉየ ይ ታና በአዳ› ዬጌዝ ግሾ ይ ዎል ዎል ኦይጭኔ? 20 ታኒ ይንትስ ቱሮ ኦድዛ፤ ይ ዬኮዳኔ አፉጾዳ፥ ዝን Ꮊ አላማይ ኡፋይቶዳ። Ꮊት ይ አዛኖዳ፥ ዝን ይ አዛናይ ኡፋይሳ ላምንቶዳ። 21 ዎደꬅ አስታ ናአ የሎድ ሀኖዳር ፋ የሎ ዎዳይ ሄሌዝ ግሾስ ህርግዛ። ዝን ናአ የሌዛይፕ ጉየ ናአ Ꮊ አላማይል የልንቴዛይ ኡፋይስዛ ግሾስ ፋ መታ እዛ ዶግዛ። 22 የይ ጋርክ፥ ይንትካ ይ ዎዝናር አዛንዛ፥ ዝን ታኒ ይንታን ማቂ በአዳ። ይ ዎዝናይ ሎእꬂ ኡፋይቶዳ፤ የ ኡፋይሳ ኦንካ ይንታፕ ኤከና።

23 «የ ጋላስ ይ ታና አባባዝካ ዎሴና። ታኒ ይንትስ ቱሮ ኦድዛ፤ ይ ታ ሱንꬃር ዎስዛ ባዝ ኡባ አዳይ ይንትስ እማዳ። 24 Ꮊኖ ሄሎዳይስ ታ ሱንꬃር አባባዝካ ይ ዎሰካያ። ይ ኡፋይሳይ ፎሎ ማቃድ ጋርክ ጾሳ ዎሶይታ፤ ይ ኤኮዳ።

25 «ታኒ Ꮊኖ ሄሎዳይስ ይንትስ ኣዝሶር ኦዴዛ፥ Ꮊይፕ ታኒ ኣዝሶር ኦዶዋ ዎደ የኦዳ። ዝን አዳይባጋ ታኒ ይንትስ ቆንጭሲ ኦዶዳ። 26 የ ጋላስ ይ ታ ሱንꬃር አዳ ዎሶዳ፤ ይ ግሾስ ታኒ አዳ ዎሳሚ። 27 አብስ ጊኮ፥ አዳይ ፋ ኡባስ ይንታን ቃꬍዛ። ይ ታና ቃꬍዛ ግሾኔ ታኒ አዳ ላንቀፕ የኤዛና ይ አማኔዝ ግሾስ ኤ ይንታን ቃꬍዛ። 28 ታኒ አዳይ ላንቀፕ Ꮊ አላመ የኤዛ፤ ማ አላመ አሺ አዳይኮ Ꮊማዳ» ዬጌዛ።

29 ኤ ታማርታይ ማቂ፥ «ዬዛኮ፥ Ꮊት ኔኒ ቆንጨ ኦድዛ፤ ኣዝሶር አብካ ኦዶያ። 30 ኔኒ ኡባ ባዝ ኤርዛና ኑኒ Ꮊት ኤርዛ፤ ማ ነና ኦንካ ኦይጮድ ጋርክ ኔኒ ኮዮያ። የይ ኑና ኔኒ ጾሳፕ ኪትንቴዝ አስ ማቄዛይ አማንꬅዛ» ዬጌዛ።

31 የዝን፥ የሱሳ ማሂ ኡንትኮ፥ «Ꮊት አማንኔ? 32 ዬዛኮ፥ ይ፥ ይ ካራ ላልንትዝ ዎዳይኔ ታ ኡባስ ኦሊ አሺ ቆስንትዛ ዎዳይ የኦዳ፤ Ꮊተካ ይኢ ሄሌዛ። ዝን አዳይ ታር የዛ ግሾስ ታ ታ ኣዳ ባያ። 33 ይ ታር የዝኮ ሳሮ ይንትስ የዞዳይ ጋርክ ታኒ የያ ኦዴዛ። አላመል የዝታር ይ መትንቶዳ። ዝን ሚንጎይታ፤ ታኒ አላማ ጋሜዛ» ዬጌዛ።

17

የሱሳ ዎሳ

1 የሱሳ የያ ኦዴዛይፕ ጉየ ፑደ ሳሎ ብኢ፥ Ꮊይ ጋርክ ዬጌዛ፦ «አዳዮ፥ ሳታይ ሄሌዛ፤ ነ ናአይ ነና ቦንቾድ ጋርክ ኔኒ ነ ናአ ቦንቾባ። 2 ኔኒ ኤዝስ እንጌዝ ኡባይስ ኤ መꬍናስ ደኦ እማዳይ ጋርክ አስ ኡባይል አፋ ኤዝስ ማዉተ እንጌዛ። 3 መꬍና ደኦካ ነና፥ ፐቲ ቱማ ጾሳኔ ነ ኪቴዝ የሱስ ክርስቶሳ ኤሮ። 4 ነ ታ ኦꬆድ ጋርክ እንጌዝ ኦሳ ፖሊ ነና ሳአል ቦንቼዛ። 5 Ꮊተካ፥ አዳዮ፥ አላመ መꬊንቶዳይፕ ቲና ነ ካለ ታስ የዝ ቦንቻይር ታና ቦንቾባ።

6 «አላመ አሳይፕ ኔኒ ታስ እንጌዝታ ነና ኤርሴዛ። ኡንቲ ኔስታ፤ ኔኒ ኡንታን ታስ እንጌዛ። ኡንቲ ነ ቃላይስካ ኪትንቴዛ። 7 ኔኒ ታስ እንጌዝ ኡባ ባዝ ኔፕ የኤዛና ኡንቲ Ꮊት ኤርዛ። 8 ኔኒ ታስ እንጌዝ ቃላ ታኒ ኡንትስ እንጌዛ፤ ኡንትካ የ ቃላ ኤኬዛ። ታኒ ነ ላንቀፕ የኤዛይ ቱማ ማቅዛና ኤሪ ኔኒ ታና ኪቴዛናካ አማኔዛ።

9 «ታኒ ኡንትስ ዎስዛ። ኡ ኔስታ ማቄዝ ግሾስ ኔኒ ታስ እንጌዝ አሳይስ ዎስዛይፕ አትን አላማይስ ዎሳሚ። 10 ታስ የዛ ኡባባዛይ ነባዝ፤ ኔስ የዝ ኡቢታይካ ታባዝ። ታኒ ኡ ባጋር ቦንችንቴዛ። 11 ታኒ Ꮊይፕ ጉየ አላመል የዛሚ፤ ኡንቲ አላመል የዛ። ታኒ Ꮊት ኔኮ Ꮊንግዛ። ጌሻ አዳዮ፥ Ꮊ ኔኒ ታስ እንጌዝታይ ኔራኔ ታራ ፐቶ ማቄዛይ ጋርክ ኡንቲ ፐቶ ማቃድ ጋርክ ኡንታን ነ ታስ እንጌዝ ነ ሱንꬃይር ናጎባ። 12 ታኒ ኡንታር ሳአል የዛር፥ ነ ታስ እንጌዝ ነ ሱንꬃይ ዎልቃር ኡንታን ናጌዛ። ጌሻ ማጻፋይ ጌዛይ ፖልንቶድ ጋርክ ꬋቦዳይስ ቤዝዛ አꬃይፕ አትን ኡንታፕ ሀራ ኦንካ ꬋበካያ።

13 «Ꮊት ታ ኔኮ Ꮊንግዛ። ታ ኡፋይሳይ ኡ ዎዝና ጋንጨ ፎሎ ማቃድ ጋርክ Ꮊያ ታኒ አላመል የዛር ኦድዛ። 14 ታኒ ኡንትስ ነ ቃላ እንጌዛ። ታኒ አላመፕ ማቀካዛይ ጋርክ፥ ኡንትካ አላመፕ ማቀካ ግሾስ አላመ ኡንታን እጼዛ። 15 ኔኒ ኢታፕ ኡንታን ናጎድ ጋርከፕ አትን አላመፕ ከሶዳይ ጋርክ ዎሳሚ። 16 ታኒ አላመፕ ማቀካዛይ ጋርክ ኡንትካ አላመፕ ባያ። 17 ኔኒ ነ ቱማትꬃር ኡንታን ነባዝ ኦꬆባ፤ ነ ቃላይካ ቱማ። 18 ኔኒ ታና አላመ ኪቴዛይ ጋርክ ታንካ ኡንታን አላመ ኪቴዛ። 19 ማ ኡንቲ ቱማ ጌሽ ማቃድ ጋርክ ታኒ ታ ኡባ ኡ ግሾስ ታና ታ ጌሽ ኡድዛ።

20 «ታኒ ኡ ኣዳስ ባዝን ኡንቲ ቃላ ኦድን፥ ታና አማኖድ አስታይስካ ዎስዛ። 21 ኡንቲ ኡቢታይ ፐቶ ማቃድ ጋርክ ታኒ ዎስዛ። አዳዮ፥ ነ ታር የዛይ ጋርክ፥ ማ ታ ኔር የዛይ ጋርክ ኡንቲ ኑር የዞድ ጋርክ ዎስዛ። የ ዎደ ኔኒ ታና አዛዜዛና አላማይ አማኖዳ። 22 ኔኔ ታኔ ፐቶ ማቄዛይ ጋርክ፥ ኡንቲ ፐቶ ማቃድ ጋርክ፥ ኔኒ ታና ቦንቼዛይ ጋርክ፥ ታንካ ኡንታን ቦንቼዛ። 23 ታኒ ኡ ጋንጨ፥ ኔኒ ታር የዛይ ጋርክ ኡንቲ ፎሎ ፐቶ ማቃድ ጋርክ ነና ዎስዛ። የይካ፥ ነ ታና ኪቴዛናኔ ነ ታና ቃꬌዝ ቃꬋይር ኡንታን ቃꬌዛና አላመ ኤሮድ ጋርከ።

24 «አዳዮ፥ ኔኒ ታስ እንጌዝታይ ታኒ የዛ አቆ ታር የዞዳይ ጋርክ ኮይዛ። አላማይ መꬊንቶዳይፕ ቲና ኔኒ ታና ቃꬌዝ ግሾስ ታስ እንጌዝ ታ ቦንቻ ኡንቲ በአዳ።

25 «ጌሻ አዳዮ፥ አላመ ነና ኤሮያ፥ ዝን ታን ነና ኤርዛ። ማ ኔኒ ታና አዛዜዛና Ꮊይትታይ ኤርዛ። 26 ኔኒ ታና ሲቄዝ ሲቃይ ኡንታር የዞድ ጋርክ፥ ማ ታኒ ኡንታር ማቃድ ጋርክ፥ ታኒ ነ ሱንꬃ ኡንታን ኤርሴዛ፤ ቲናስካ ኤርሶዳ» ዬጌዛ።

18

የሱሳ አይክንትꬅ

(ማቶ. 26:47-56፤ ማር. 14:43-50፤ ሉቃ. 22:47-53)

1 የሱሳ ዎሳ ዉርሰዛይፕ ጉየ ፋ ታማርታይር ቀድሮና ሎጳ ፒንጊ፥ የ በሳይድ የዝ ዎይራ ጋደ ጋንጨ ገሌዛ። 2 የሱሳ ጋመ ዎደ ፋ ታማርታይር ኤዛይድ ሺቅዛ ግሾስ የሱሳ ኣꬂ እንጌዝ ይሁዳ የ አቃት ኤርዛ። 3 የይ ግሾስ፥ ይሁዳ ፓኖሰ፥ ዣበ፥ ቶራራኔ ጎንዳለራ አይኬዝ ጋመ ዎታዳርታ፥ ቄሰ ሀላቅታይኔ ፈርሳወ አሳይ ኪቴዝ ጾሳ ኬꬅ ናግዝ ፖልስታ ካልꬂ ኤኪ፥ የ አቆ Ꮊንጌዛ።

4 የሱሳ ፋና ሄሎድ ሀንዛ ባዝ ኡባ ኤሪ፥ ጋጻ ከዚ፥ «ኦና ኮዬ?» ዬጌዛ።

5 ኡንቲ ማሂ፥ «ናዝረተ የሱሳ ኮይዛ» ዬጌዛ።

ኤ ማሂ፥ «ታና» ዬጌዛ።

የሱሳ ኣꬂ እንጌዝ ይሁዳ ኤዛይድ ኡንታር ኤቄዛ። 6 ኤ፥ «ታና» ጌዝ ዎደ ኡንቲ ጉየ ሺቂ፥ ፎኬዛ። 7 የሱሳ ማካ፥ «ኦና ኮይኔ?» ዬጊ ኦይጬዛ።

ኡንቲ፥ «ናዝረተ የሱሳ ኮይዛ» ዬጌዛ።

8 ኤ ማሂ፥ «ታና ማቄዛና ታ ይንትስ ኦዴዛ። ይኬ፥ ይ ታና ኮይዝ ባዝ ማቅኮ Ꮊይትታ ዳኮይታ» ዬጌዛ። 9 ኤ የያ ጌዛይ፥ «አዳዮ፥ ኔኒ ታስ እንገዝታይፕ ሀራ አቶዝን ፐታካ ꬋብሰካ» ጌዝ ቃላይ ፖልንቶድ ጋርከ።

10 ስሞን ጵጽሮሳ ማሻ አይኬዛ ግሾስ ፋ ማሻ ሾዲ ቄሰ ሀላቃ አይላይስ ኡሻች ሀይቶ፥ ቃꬊ ኦሌዛ። የ አይላይ ሱንꬃይ ማልኮሳ። 11 የሱሳ ጵጽሮሳኮ፥ «ነ ማሻ ሾካይድ ማሆባ። ታ አዳይ ታስ እንጌዝ ጹአይፕ ታ ኡዣማ ኔስ አዝኔ?» ዬጌዛ።

የሱሳ ቄስታይ ቲና ሺቄዛ

(ማቶ. 26:57-58፤ ማር. 14:53-54፤ ሉቃ. 22:54)

12 አይሁደ ዎታዳርታይር ኡ ሀላቃይ ጾሳ ኬꬅ ናግዝ ፖልስታይራ ዎላ የሱሳ አይኪ አጬዛ። 13 ቲና የሱሳና ሃናኮ ካንጌዛ። ሃና የ ላይꬅ ቄሰ ሀላቃ ማቅዝ ቃያፋ ቦለ። 14 ቃያፋ፥ «ዎያ ግሾስ ፐቲ አሲ Ꮊይቅኮ ሎኦ» ግ ቲና አይሁድታና ዞሬዛያ።

ጵጽሮሳ የሱሳና ካዴዛ

(ማቶ. 26:69-70፤ ማር. 14:66-68፤ ሉቃ. 22:55-57)

15 ስሞን ጵጽሮሳኔ ሀራ ፐቲ ታማራይ የሱሳ ካሊ ቅቴዛ። ቄሰ ሀላቃይ የ Ꮊንኮ ታማራ ሎእꬂ ኤርዛ። የይ ግሾስ፥ ኤ የሱሳር ቄሰ ሀላቃይ ዛባ ገሌዛ። 16 ዝን ጵጽሮሳ ባለር ጋሰ ፐንገል ኤቄዛ። ቄሰ ሀላቃይ ኤርዛ ሀራ ታማራይ ባለ ከዚ፥ ፐንገ ናግዛ አስትስ ኦድን፥ ጵጽሮሳ ገልሴዛ። 17 ፐንገ ናግዝ አስታ ጵጽሮሳኮ፥ «ኔኒ፥ የ አꬃይ ታማርታይፕ ፐታ ባሳ?» ዬጌዛ።

ጵጽሮሳ ማሂ፥ «ዋኣ» ዬጌዛ።

18 ሳአይ ሜግዛ ግሾስ አይልታይራኔ ናግዝታይ ጺፈ ታማ ኤꬂ፥ ማሪ ኤቂ ካዥዛ። ጵጽሮሳካ ኡንታር ኤቂ ታማ ካዥዛ።

ቄሰ ሀላቃይ የሱሳና ኦይጬዛ

(ማቶ. 26:59-66፤ ማር. 14:55-64፤ ሉቃ. 22:66-71)

19 ቄሰ ሀላቃይ የሱሳ፥ ኤ ታማርታይባጋኔ ኤ ትምርታይባጋ ኦይጬዛ። 20 የሱሳ ማሂ፥ «ታኒ አስ ኡባስ ጌሻ ኦዴዛ። ታኒ አይሁደ ኡቢታይ ሺቅዛ አይሁድታይ ዎሳ ኬꬃ ግዶኔ ጾሳ ኬꬃ ኡባ ዎደ ታማርሴዛ። ጌማ አብካ ኦደካያ። 21 የዝን፥ ኔኒ ታና አብስ ኦይጨ? ታ ኦዶዳር ስኤዝ አሳ ኦይጮባ። የ አሳይ ታኒ ኦዴዛና ኤርዛ» ዬጌዛ።

22 የሱሳ የያ ጌዝ ዎደ የ በሳይድ ኤቄዝ ዎታዳርታይፕ ፐታይ የሱሳ ባቂ፥ «ቄሰ ሀላቃይስ Ꮊይ ጋርክ ዬጊ ማህኔ?» ዬጌዛ።

23 የሱሳ ማሂ፥ «ታኒ ኢታ ባዝ ኦድንቴዝ ማቅኮ ማርካ ኮኦባ። ዝን ታኒ ቱሮ ኦድንቴዝ ማቅኮ ታና አብስ ባቄ?» ዬጌዛ።

24 የይ ግሾስ፥ ሃና፥ የሱሳ አጭንቴዛን ጋርክ ቄሰ ሀላቃ ቃያፋኮ ዳኬዛ።

ጵጽሮሳ የሱሳና ካዴዛ

(ማቶ. 26:71-75፤ ማር. 14:69-72፤ ሉቃ. 22:58-62)

25 ጵጽሮሳ ኤዛይድ ኤቂ፥ ታማ ካዦዳር፥ አቴዝ አሳይ ኤዝኮ፥ «ኔኒ Ꮊ አꬃይ ታማርታይፕ ፐታ ባሳ?» ዬጌዛ።

ጵጽሮሳ ማሂ፥ «ዋኣ፥ ታኒ ኤ ታማረ ባያ» ዬጊ ካዴዛ።

26 ቄሰ ሀላቃይ አይልታይፐ ፐታይ፥ ጵጽሮሳ ሀያ ጋቼዝ አꬃይ ዳባይ፥ ጵጽሮሳኮ፥ «ታኒ ነና ኤዛር አታክልታይ ጋንጨ በኤካሳኔ?» ዬጊ ኦይጬዛ።

27 ጵጽሮሳ ማካ ካዴዛ። ኤ የያ ጌዛን ጋርክ ሹጉላ ኡኬዛ።

የሱሳ ጵላጾሳ ቲና

(ማቶ. 27:1-2፥ 11-14፤ ዋን. 13:38፤ ማር. 15:1-5፤ ሉቃ. 23:1-5)

28 ዎንታ ጉራ፥ ኡንቲ የሱሳና ቃያፋ ካራፕ ጋደ አቅስዛይ ኦሶ ኬꬃ ካንጌዛ። አይሁድታይ ፓዝቃ ባለ ካꬃ ማዳይስ ፋና ቱንሳማይ ጋርክ ጋደ አቅስዛይ ኦሶ ኬꬃ ገለካያ። 29 የይ ግሾስ፥ ጵላጾሳ ኡንትኮ ባለ ከዚ፥ «Ꮊ አꬃ አብስ ሞቴ?» ዬጌዛ።

30 ኡንቲ፥ «ኤ ኢታ ኦꬄካባዝ ማቄዛኮ ኑኒ ኤዛ ኔኮ ከኣሚ» ዬጌዛ።

31 ጵላጾሳ ማሂ፥ «ይ ኤዛ ኤኪ ካንጊ፥ ይ ህጋይ ግዛይ ጋርክ ኤዛል አፋ ፕርዶይታ» ዬጌዛ።

አይሁድታይ፥ «ኦናካ ዎꬍዛ ማዉተ ኑስ ባያ» ዬጌዛ፤ 32 የይ ሀኔዛይ የሱሳ አብ ጋርክ Ꮊይቆ Ꮊይቆዳዛኮ ኤርሶዳይስ ኦዴዝ ቃላይ ፖልንቶዳይሲ።

33 ጵላጾሳ ፋ ኦሶ ኬꬃ ማቂ ገሊ፥ የሱሳ ጼጊ፥ «ኔኒ አይሁደ ካቶ?» ዬጊ ኦይጬዛ።

34 የሱሳ ጵላጾሳኮ፥ «Ꮊ ኦይቻ ኔኒ ኔፕ ኦይጭነኔ ዎይ ሀራ አሲ ኔስ ታባዝ ኦዴኔ?» ዬጌዛ።

35 ጵላጾሳ ማሂ፥ «ታ አይሁደ አሶ? ነ አሳይራ ቄሰ ሀላቅታይ ነና ታስ ኣꬂ እንጌዛ። ነ አብ ኦꬄኔ?» ዬጌዛ።

36 የሱሳ፥ «ታ ካተትꬃይ Ꮊ አላማይድ ባያ። ኤ Ꮊይዳ ማቄዛኮ ታ አይሁድታይ ሀላቅታይስ ኣꬊ እንግንቶድ ጋርክ ታ አይልታይ ታስ ኦልንቶዳ። ዝን ታ ካተትꬃይ Ꮊ አላማይድ ባያ» ዬጌዛ።

37 የይ ግሾስ፥ ጵላጾሳ የሱሳኮ፥ «የዝን፥ ኔኒ ካቶኔ?» ዬጊ ኦይጬዛ።

የሱሳ ማሂ፥ «ቱማ ታ ካተ ማቅዛና ነ ጌዛ። ታኒ የልንቴዛይኔ Ꮊ አላመ የኤዛይ ቱማትꬅስ ማርካቶዳይስ። ቱማ ባጋ ማቄዝ ኦንካ ታኒ ግዛ ስእዛ» ዬጌዛ።

38 ጵላጾሳ፥ «ቱማ አባ ባዞ?» ዬጌዛ።

ጵላጾሳ የያ ጌዛይፕ ጉየ አይሁድታይኮ ባለ ከዚ፥ «ታኒ ኤፕ አባ ኢታካ ደንገካያ። 39 ዝን ፓዝቃ ባለ ጋላስ፥ ፐቲ አሲ ይንትስ አቻፕ ብልእዝ ዎጋ የዛ። ታኒ ይንትስ አይሁድታይ ካታ ብሎድ ጋርክ ኮይኔ?» ዬጌዛ።

40 ኡንቲ ማሂ፥ ፋ ቃላ ꬎቅ ኡዲ፥ «ባርባና ብሎባፕ አትን ኤዛ ባያ» ዬጌዛ። ዝን ባርባና ፓኖ።

19

የሱሳ ሶትንቶዳይ ጋርከ ፕርዴዛ።

(ማቶ. 27:27-32፤ ማር. 15:15-21)

1 የይፕ ጉየ፥ ጵላጾሳ የሱሳና ጋራፍሴዛ። 2 ዎታዳርታይ አንጉንꬅ ዛዉደ መꬊ ኤ ኦማይል ጋዴዛ። ማ ዞቆ አፍላ ኤዛ ማእሴዛ። 3 ኤዝኮ ሺቂ፥ «አይሁደ ካታዮ፥ መꬍናስ ካዉቶባ» ዬጊ ኤዛ ባቄዛ።

4 ጵላጾሳ ማካ ባለ ከዚ፥ አይሁድታይኮ፥ «ዬዛኮ፥ ታኒ ኤፕ አባ ኢታካ ደንገካዛ ይ ኤሮድ ጋርክ ኤዛ ይንትኮ ባለ ከሶዳ» ዬጌዛ። 5 የይፕ ጉየ፥ የሱሳ አንጉንꬅ ዛዉደ ፋ ኦማል ጋዲ፥ ዞቆ አፍላ ማኢ፥ ባለ ከዜዝ። ጵላጾሳ አይሁድታይኮ፥ «አꬃ Ꮊያ ቦኦይታ» ዬጌዛ።

6 ቄሰ ሀላቅታይኔ ጾሳ ኬꬅ ናግዝታይ ኤዛ በኤዝ ዎደ ፋ ቃላ ꬎቅ ኡዲ፥ «ማዝቃለል አፋ ሶቶባ! ሶቶባ!» ዬጌዛ።

ጵላጾሳ ኡንትኮ፥ «ይ ኤዛ ካንጊ፥ ማዝቃለል አፋ ሶቶይታ። ታኒ ኤፕ አባ ኢታካ ደንገካያ» ዬጌዛ።

7 አይሁድታይ ማሂ፥ «ኑስ ህጋይ የዛ። ኤ ፋና ጾስ ናአ ኦꬄዝ ግሾስ ኑ ህጋይ ጋርክ ኤ Ꮊይቆዳይስ ቤዝዛ» ዬጌዛ።

8 ጵላጾሳ የያ ስኤዝ ዎደ ቲናሳይፕ ኢታ ያሽቴዛ። 9 ማካ ጵላጾሳ ፋ ኦሶ ኬꬅ ማቂ ገሊ የሱሳኮ፥ «ኔኒ አናፕ የኤኔ?» ዬጊ ኦይጬዛ። ዝን የሱሳ ኤዝስ አብካ ማሄካያ። 10 የይ ግሾስ፥ ጵላጾሳ፥ «ታስ ኦዶሳ? ነና ብሎዳይስ ዎይ ማዝቃለል አፋ ሶቶዳይስ ታስ ማዉተ የዛና ኤሮሳ?» ዬጌዛ።

11 የሱሳ፥ «ጾሳይ ኔስ ስልጻኔ እንገካባዝ ማቄዛኮ ታል አፋ ስልጻኔ ኔስ ባቦናዝን። የይ ግሾስ፥ ታና ኔስ ኣꬂ እንጌዛይ ኣꬊዝ ናጋራ ኦꬄዛ» ዬጌዛ።

(ማቶ. 27:15-31፤ ማር. 15:6-20፤ ሉቃ. 23:13-25)

12 ጵላጾሳ የያ ስኤዝ ዎደ የሱሳ ብሎዳይስ ኦገ ኮዬዛ። ዝን አይሁድታይ ፋ ቃላ ꬎቅ ኡዲ፥ «ኔኒ ኤዛ ብልዝባዝ ማቅኮ ካታይ ቄሳረ ባጋ ባያ። ፋና ካተ ግዝ ኦንካ ቄሳረስ ሞርከ» ዬጌዛ።

13 ጵላጾሳ የያ ስኢ የሱሳ ባለ ከሲ «ሎቼ ሹች» ዬግዝ ቤስ ፕርደ ኦይደል በቴዛ። እብራይስጸ ቃላይር የ አቃይ «ገበታ» ጉሲ። 14 የ ጋላሳይ ፓዝቃ ባለ ቦንቾዳይስ ጊግንቶ ጋላስ። የ ዎደ ሳአ ኡሱፑን ሳተ ሄራ። ጵላጾሳ አይሁድታይኮ፥ «ይ ካታ Ꮊያ ቦኦይታ» ዬጌዛ።

15 አይሁድታይ ፋ ቃላ ꬎቅ ኡዲ፥ «ꬋብሶባ! ꬋብሶባ! ማዝቃለል አፋ ሶቶባ» ዬጌዛ።

ጵላጾሳ ማሂ፥ «ይ ካታ ታኒ ማዝቃለል አፋ ሶቶዳይስ ኮይኔ?» ዬጊ ኦይጬዛ።

ቄሰ ሀላቅታይ፥ «ቄሳረፕ ሀራ ካት ኑስ ባያ» ዬጌዛ።

16 የይፕ ጉየ፥ ኡንቲ የሱሳ ማዝቃለል አፋ ሶቶድ ጋርክ ጵላጾሳ ኡንትስ ኣꬂ እንጌዛ።

ኡንቲ የሱሳ አይኪ ካንጌዛ።

የሱሳ ሶትንታ

(ማቶ. 27:32-44፤ ማር. 15:21-32፤ ሉቃ. 23:26-43)

17 የሱሳ ፋ ማዝቃላ ቶኪ፥ «ኦማ ኦታ» ግዝ አቆ Ꮊንጌዛ። «ኦማ ኦታ» ጉሳይ እብራይስጸ ቃላይር «ጎልጎታ» ጉሲ። 18 ኡንቲ የ አቃይድ ማዝቃለል አፋ የሱሳ ሶቴዛ። ማ ኤዛር ሀራ ናምኢ አስታ፥ ፐታ ገደ ባጋር Ꮊንካ Ꮊና ባጋር ማዝቃለል አፋ ሶቴዛ። 19 ጵላጾሳ፥ «አይሁድታይ ካት፥ ናዝረተ የሱሳ» ዬግዝ ጹፈ ጻፊ ማዝቃለል አፋ ጋዴዛ። 20 የሱሳ ማዝቃለል አፋ ሶትንቴዝ አቃይ ካታማስ ካለ የዝ ግሾስ ጋመ አይሁድታይ የ ጹፋ ናባቤዛ። ጹፋይ ጻፍንቴዛይ እብራይስጸ ዶናር፥ ላትኔ ዶናራኔ ግርከ ዶናራ። 21 የይ ግሾስ፥ ቄሰ ሀላቅታይ ጵላጾሳኮ፥ «‹Ꮊ አꬃይ ፋና አይሁደ ካት ዬጌዛ› ግ ጻፎባፕ አትን ‹አይሁደ ካት› ግ ጻፍፐ» ዬጌዛ።

22 የዝን፥ ጵላጾሳ፥ «ታ ጻፌዛና ጻፌዛ» ዬጊ ማሄዛ።

23 ዎታዳርታይ ማዝቃለል አፋ ኤዛ ሶቴዛይፕ ጉየ ኤ አፍላ ኤኪ፥ ኦይዲ አቆ ዎላ ቆእንቲ፥ ፐቶ ፐቶ ኤኬዛ። ኤ አፋር ኦሊ ማእዛ አዱሰ አፍላ ኤኬዛ። 24 ዎታዳርታይ፥ «ኦና ሄሎዳዛኮ፥ እጻ ኦሎዳይፕ አትን አፍላ ፐርአሚ» ዬጌዛ። የይ ሀኔዛይ ጌሻ ማጻፋይድ፥

«ታ አፍላ ሻኪ ኤኬዛ፤

ታ አዱሰ አፍላ ጉጅካ እጻ ኦሌዛ»

ግንትንትዛይ ፖልንቶድ ጋርከ። የይ ግሾስ፥ ዎታዳርታይ የያ ኦꬄዛ።

25 ዝን የሱሳ ማዝቃለ ካለ ኤ እንዳት፥ ኤ እንዳት ምሽት፥ ቀልዮጰ ማቻት ማይራምራ ማግዴላ ማይራማ ኤቄዛ። 26 የሱሳ ፋ እንዳትኔ ኤ ቃꬍዛ ታማራይ ኤዛይድ ኤቄዝታ ብኢ፥ ፋ እንዳትኮ፥ «ታ እንዳቴ፥ ነ ናአ Ꮊያ ቦኦባ» ዬጌዛ።

27 የይፕ ጉየ፥ የ ታማራይኮ፥ «ነ እንዳት Ꮊኖ ቦኦባ» ዬጌዛ። የ ታማራይ እዞ የ ዎደፕ አይኪ ፋ ካራ ካንጌዛ።

የሱሳ Ꮊይቄዛ

(ማቶ. 27:45-56፤ ማር. 15:33-41፤ ሉቃ. 23:44-49)

28 የይፕ ጉየ፥ የሱሳ ኡባይ Ꮊት ፖልንቴዛና ኤሪ፥ ጌሻ ማጻፋይድ ጻፍንቴዛይ ፖልንቶድ ጋርክ «ታና ሳምዛ» ዬጌዛ።

29 የ አቃይድ ፐቲ ጹጋ ኩንꬅ ጫላ ዎይነ የዛ። ኡንቲ ዛንዛ የ ዎይናይድ ኦሊ፥ ህሶጰ ምꬂ ጼራል ጋዲ፥ የሱሳ ዶናይኮ ሺሼዛ። 30 የሱሳ ዎይና ጋንጺ ብኢ፥ «ፖልንቴዛ» ዬጌዛ።

የይፕ ጉየ፥ ፋ ሞርጋ ዝቅ ኡዲ ፋ ሸምፓ እንጌዛ።

የሱሳ ምያ ቶራር ጫዴዛ

31 የ ጋላስ ጊግንቶ ጋላስ ማቅዝ ግሾኔ ዎንትꬃ ጋላሳይ ቦንቾ ማላ ማቅዝ ግሾስ አሳይ አሃይ ማዝቃለል አፋ ማላ ጋላስ ፔዣም ጋርክ ኡንታን ቶካ መንꬂ፥ ማዝቃላይፕ ዎꬍሶዳይ ጋርክ አይሁድታይ ጵላጾሳ ዎሴዛ። 32 የይ ግሾስ፥ ዎታዳርታይ Ꮊንጊ፥ የሱሳር ሶትንቴዝ ናምኢ አሳይ ቶካ መንꬄዛ። 33 ዝን የሱሳኮ የኤዝ ዎደ ኤ Ꮊይቄዛ ብኢ፥ ኤ ቶካ መንꬄካያ። 34 ዝን ዎታዳርታይፕ ፐታይ ኤ ምያ ቶራር ጫድን ኤለ ሱꬅኔ ሃꬂ ጎጌዛ። 35 ይ አማኖድ ጋርክ የያ በኤዛይ ማርካቴዛ። ኤ ማርካትꬃይካ ቱማ። ማ የይፕ ኤ ኦሳ ኦድዛይ ቱማ ማቄዛ ኤርዛ። 36 የይ ሀኔዛይ ጌሻ ማጻፋይ፥ «ኤ መቀꬅታይፕ ፐቲ ባዝካ መቀና» ጌዛይ ፖልንቶድ ጋርከ። 37 ማካ ጌሻ ማጻፋይ ሀራ አቆ፥ «ኡንትካ ፋ ጫዴዛና በአዳ» ዬጌዛ።

የሱሳ ሞግንቴዛ

(ማቶ. 27:57-61፤ ማር. 15:42-47፤ ሉቃ. 23:50-56)

38 የይፕ ጉየ፥ አርማታሳ ግዝ ካታማፕ የኤዝ ዮሴፋ የሱሳ አሃ ኤኮዳይስ ጵላጾሳ ዎሴዛ። ዮሴፋ አይሁድታይስ ያሽቴዝ ግሾስ ቆሶር የሱሳ ካልዛ።

ጵላጾሳ፥ «ኤኮባ» ዬጌዛ። የይ ግሾስ፥ ዮሴፋ ሺቂ የሱሳ አሃ ኤኬዛ። 39 ማ የይፕ ንቆድሞሳ፥ Ꮊይፕ ቲን የሱሳኮ ቃማ የኤዛይ፥ ካርበኔ ጎዳረ ኡꬃራ ዋላክንቴዝ ፐቲ ክሎ ግራመ ማቅዝ ሽቶ ኤኪ ዮሴፋር ዎላ የኤዛ። 40 የ ናምኢ አስታይ የሱስ አሃ ኤኪ፥ አይሁድታይ አሃ ዚꬍꬅ ዎጋር፥ ሽቶራ፥ ሞጎ አፍላር ሳዋጼዛ። 41 የሱሳ ሶትንቴዝ አቃይ አታክልተ ጋደ። የ አታክልተ ጋንጨ ሹቻፕ ዎጭንት ጊጌዝ ቲና ኦንካ ሞግንተካ ኦሮꬅ ዱፋይ የዛ። 42 የ ዱፋይ ላንቀ የዝ ግሾኔ አይሁድታይ ማላስ ጊግንትዛ ጋላስ ማቄዝ ግሾስ የሱሳ አሃ ሞጌዛ።

20

የሱሳ Ꮊይቆፕ ደንዴዛ

(ማቶ. 28:1-8፤ ማር. 16:1-8፤ ሉቃ. 24:1-12)

1 ያ ሳምንታትስ ቲና ጋላስ ሳአ ጌዠካዝን፥ ማግዴላ ማይራማ፥ የሱሳ ሞግንቴዝ ዱፋይኮ Ꮊንጊ ሹቻይ የ ዱፋይ ዶናይፕ ሀልኤዛና በኤዛ። 2 እዛ ስሞን ጵጽሮሳኮኔ የሱሳ ቃꬍዛ Ꮊንኮ ታማራይኮ ዎጺ Ꮊንጊ፥ «ዱፋይፕ ጎዳ ኤኪ ꬋብሴዛ፤ ኤዛ አባ ጋዴዛኮ ኑ ኤሮያ» ዬጌዛ።

3 የይ ግሾስ፥ ጵጽሮሳኔ Ꮊንኮ ታማራይ ከዚ ዱፎ Ꮊንጌዛ። 4 ናምእታይካ ዎላ ዎጼዛ፤ ዝን Ꮊንኮ ታማራይ ጵጽሮሳፕ ኣꬊ ቲናቲ ዱፎ ሄሌዛ። 5 የ ታማራይ ዙጊ፥ ሞጎ አፍላ በኤዛ፥ ዝን ዱፎ ጋንጨ ዎካያ። 6 ስሞን ጵጽሮሳ ኤዛ ካሊ ይኢ፥ ዱፎ ዎꬊ ሞጎ አፍላይ ኤዛይድ የዛና በኤዛ። 7 ማ የሱሳ ኦማስ ጻጽንቴዝ አፍላይ ዳክንꬅንቲ ዱማ ፐቲ አቆ የዛና በኤዛ። የ አፍላይ ዱማ የዛይፕ አትን ሞጎ አፍላይር ዎላ ባያ። 8 የ ዎደ ቲናቲ ዱፎ ሄሌዝ Ꮊንኮ ታማራይ ገሊ ብኢ አማኔዛ። 9 የሱሳ Ꮊይቆፕ ደንዶ ቤዝዛና ኦድዛ ጌሻ ማጻፈ ቃላ ኡንቲ ሀጋ አካከካያ። 10 የይፕ ጉየ፥ ኤ ታማርታይ ፋ ካራ ማቂ Ꮊንጌዛ።

የሱሳ ማግዴላ ማይራምስ በንቴዛ

(ማቶ. 28:9-10፤ ማር. 16:9-11)

11 ዝን ማይራማ የ ዱፋይ ዶናይድ ኤቂ ዬክታር ዙጊ ዱፋይ ጋንጨ በኤዛ። 12 ቦꬅ አፍላ ማኤዝ ናምኢ ኪታንችታይ የሱሳ አሃይ ዎይኤዝ አቃይድ ፐታይ ኦማ አቻራ Ꮊንካይ ቶኬ አቻራ በቴዝታ በኤዛ። 13 ኡንቲ ኢኮ፥ «Ꮊን አስተ፥ አብስ ዬኬ?» ዬጊ ኦይጬዛ።

እዛ፥ «ኡንቲ ታ ጎዳ ኤኪ ꬋቤዛ፤ ኡንቲ አባ ጋዴዛኮ ታኒ ኤሮያ» ዬጌዛ።

14 የያ ጌዛይፕ ጉየ፥ እዛካ ጉየ ማቂ በአዳር የሱሳ ኤዛይድ ኤቄዛና በኤዛ። ዝን ኤ የሱሳ ማቄዛና ኤረካያ። 15 የሱሳ እዝኮ፥ «Ꮊን አስተ፥ አብስ ዬኬ? ኦና ኮዬ?» ዬጊ ኦይጬዛ።

ማይራማ አታክልተ ናግዛ አሲ ኣዝን፥ «ጎዳዮ፥ ነ ኤኬዝባዝ ማቅኮ፥ ኤዛ አባ ጋዴዛኮ ታስ ኦዶየ። ታኒ ኤዛ ኤኮዳ» ዬጌዛ።

16 የሱሳ እዝኮ፥ «ማይራመ» ዬጌዛ።

እዛ ኤዝኮ ማሂ፥ እብራይስጸ ዶናር «ረቡኒ» ዬጌዛ። የይስ ብርሽꬃይ «አስታማራዮ» ጉሲ።

17 የሱሳ እዝኮ፥ «ታኒ ሀጋ ታ አዳይኮ Ꮊንገካ ግሾስ ታና አይኪ አሾዳይስ ኮይፐ። ዝን ታ እሽታይኮ Ꮊንጊ፥ ‹ታኒ ታ አዳይኮኔ ይ አዳይኮ፥ ታ ጾሳይኮኔ ይ ጾሳይኮ፥ Ꮊማዳ ጌዛ› ግ ኡንትስ ኦዶባ» ዬጌዛ።

18 ማግዴላ ማይራማ ጎዳ በኤዛናኔ እዝስ የያ ኤ ኦዴዛና Ꮊንጊ ኤ ታማርታይስ ኦዴዛ።

የሱሳ ፋ ታማርታይስ በንቴዛ

(ማቶ. 28:16-20፤ ማር. 16:14-18፤ ሉቃ. 24:36-49)

19 ሳምንታይፕ ቲና ጋላስ ኦማርሰ፥ ኤ ታማርታይ አይሁድታይስ ያሽቲ እብꬅ ጎርዲ ሺቂ በቴዝን፥ የሱሳ ይኢ፥ ኡ ጋንጨ ኤቂ፥ «ሳሮ ይንትስ ማቆ» ዬጌዛ። 20 የያ ግ ማቂ ፋ ኩሻኔ ፋ ምያ ኡንታን ቤዜዛ። ኤ ታማርታይ ጎዳ ብኢ ጋመ ኡፋይቴዛ። 21 የሱሳ ማሂ ኡንትኮ፥ «ሳሮ ይንትስ ማቆ፤ ታ አዳይ ታና ኪቴዛይ ጋርክ ታንካ ይንታን ኪትዛ» ዬጌዛ። 22 የያ ጌዛይፕ ጉየ፥ ኡንታል አፋ ኡፍ ግ ፑጌዛ። ማ፥ «ጌሻ አያና ኤኮይታ። 23 ይንቲ አቶ ጌዝ አሳይ ናጋራይ አቶ ግንትንቶዳ። ይ አቶ ጌካዝታይስ ናጋራይ አቶ ጊንትንታሚ» ዬጌዛ።

የሱሳራ ቶማሳ

24 ዝን ታጶ ናምኢ ታማርታይፕ ፐታይ፥ ድድሞሳ ግንትንትዝ ቶማሳ፥ የሱሳ የኤዝ ዎደ ኡንታር ባያ። 25 የይ ግሾስ፥ Ꮊንኮ ኤ ታማርታይ ቶማሳኮ፥ «ኑኒ ጎዳ በኤዛ» ዬጌዛ።

ዝን ቶማሳ ኡንትኮ፥ «ምስማረር ኤ ጫድንቴዝ ኤ ኩሻይድ የዝ ቤታ በኤካዛር የ ቤታ ታ ብራር ቦቼካዛር፥ ማ ታ ኩሻ ኤ ምያይድ ዳኪ በኤካዛር አማናሚ» ዬጌዛ።

26 ሳምንታፕ ጉየ፥ የሱሳ ታማርታይ ማካ ካራ ሺቂ በቴዛ፤ ቶማሳካ ኡንታር የዛ። እብꬂ ጎርድንቲ የዝን የሱሳ ይኢ፥ ኡ ጋንጨ ኤቂ፥ «ሳሮ ይንትስ ማቆ» ዬጌዛ። 27 የይፕ ጉየ፥ የሱሳ ቶማሳኮ፥ «ታ ኩሻ ነ ብራር ቦቺ ቦኦባ። ማ ነ ኩሻ ታ ምያይድ ዳኪ ቦኦባ፤ ስꬊፐ፥ አማኖባ» ዬጌዛ።

28 ቶማሳ ማሂ፥ «ታ ጎዳዮ፥ ታ ጾሳዮ» ዬጌዛ።

29 የዝን የሱሳ፥ «ኔኒ ታና በኤዝ ግሾስ አማኔዛ፥ ዝን ታና በኤካዛር አማኔዝታይ አንጅንቴዝታ» ዬጌዛ።

Ꮊ ማጻፋይ ቆፋ

30 የሱሳ Ꮊ ማጻፋይ ጋንጨ ጻፍንቴዝ ባዝ ሀራ ጋመ ማልታ ፋ ታማርታይ ቲና ኦꬄዛ። 31 ዝን የሱሳ ኤ ክርስቶሳ፥ ጾሳ ናአ ማቅዛና ይ አማኖድ ጋርክ አማኒ ኤ ሱንꬃይር ደኦ ደማዳይ ጋርክ Ꮊይ ጻፍንቴዛ።

21

የሱሳ ላፑን ፋ ታማርታይስ በንቴዛ

1 የይፕ ጉየ፥ የሱሳ ጽባሮሳ አባ ካለ ፋ ታማርታይስ ማቂ በንቴዛ። ኤ ኡንትስ Ꮊይፕ ካሊ የዝ ሀኖር በንቴዛ። 2 ስሞን ጵጽሮሳ፥ ድድሞሳ ግንትንትዝ ቶማሳ፥ ቃና ጋልላፕ የኤዝ ናትናኤላ፥ ዛብዶሳ ናእታይኔ የሱሳ ታማርታይፕ ሀራ ናምእታይ ዎላ የዛ።

3 ስሞን ጵጽሮሳ ኡንትኮ፥ «ታኒ ሞሎ አይኮዳይስ Ꮊንግዛ» ዬጌዛ።

ኡንቲ፥ «ኑካ ኔር Ꮊማዳ» ዬጊ፥ ዎጎሎ ጋንጨ ገሌዛ። ዝን ኡንቲ የ ቃማ አባ ሞሎካ አይከካያ።

4 ዎንታ ጉራ ጻልቀ ዶሎዳይፕ ቲና፥ የሱሳ አባ ጋጻ ኤቄዛ፥ ዝን ኤ ታማርታይ የሱሳ ማቄዛና ኤርበኤካያ። 5 የሱሳ ኡንትኮ፥ «ታ ላጊታዮ፥ ሞሎ አይከካሳ?» ዬጌዛ።

ኡንቲ ማሂ፥ «አኮካ አይከካያ» ዬጌዛ።

6 ኤ ማሂ፥ «ይ ግታ ዎጎላይፕ ኡሻች ባጋር ኦሎይታ፤ ይ ሞሎ አይኮዳ» ዬጌዛ። የይ ግሾስ፥ ኡንቲ ፋ ግታና ኡሻች ባጋር ኦሌዛ። ጋመ ሞሎ አይከዝ ግሾስ ጎቺ ከሶዳይስ ጋምንቴዛ።

7 የሱሳ ቃꬍዛ ታማራይ ጵጽሮሳኮ፥ «Ꮊይ ጎዳ ባይ!» ዬጌዛ። ስሞን ጵጽሮሳ ኤ ጌዛና ስኢ ካሎ የዝ ግሾስ ፋ አፍላ ማኢ አባ ግዶ ጉፒ ገሌዛ። 8 ዝን ዎጎሎ ግዶ አቴዝ Ꮊንኮ ታማርታይ ሞሎ ኩሜዝ ግታ ጎቺ፥ አባፕ ጋጻ ከዜዝ። ኡ አባፕ ናምኢ ጼት Ꮊꬋ ጋርክ ሃክዛ ዝን። 9 ኡንቲ አባፕ ጋጻ ከዜዝ ዎደ ጺፈ ቃቃር ሞሎ የዛኔ ሶሎ በኤዛ።

10 የሱሳ ኡንትኮ፥ «Ꮊት ይ አይኬዝ ሞላይፕ ጽቃ Ꮊና እንጎይታ» ዬጌዛ።

11 ስሞን ጵጽሮሳ ዎጎልተ ገሊ፥ ጼት እሻታማኔ ሀይꬒ ዳሞ ሞልታይ ኩሜዝ ግታ ጎቺ አባፕ ጋጻ ከሰዛ። ሞላይ የይ ጋርክ ጋመ ማቅኮኔ ግታይ ፌꬍንተካያ።

12 የሱሳ ኡንትኮ፥ «Ꮊና ይኢ ሞይታ» ዬጌዛ። ኤ ጎዳ ማቄዛና ኡንቲ ኤሬዝ ግሾስ ኤ ታማርታይፕ ፐታይካ፥ «ኔኒ ኦኖ?» ግ ኤዛ ኦይጮዳይስ ይባቴዛይ ባያ። ኤ ጎዳ ማቄዛና ኡቢታይ ኤሬዛ 13 የሱሳ ይኢ፥ ሶሎ ኤኪ ኡንትስ እንጌዛ፤ ሞላካ የይ ጋርክ እንጌዛ።

14 የሱሳ Ꮊይቆፕ ደንዲ ፋ ታማርታይስ በንቶዳር Ꮊይ ሃይꬓንꬆ።

የሱሳራኔ ጵጽሮሳራ

15 ኡ ሜዛይፕ ጉየ፥ የሱሳ ስሞን ጵጽሮሳኮ፥ «ዮና ናአ ስሞና፥ ታና Ꮊይትታይፕ ኣꬂ ቃꬊኔ?» ዬጌዛ።

ስሞን ጵጽሮሳ፥ «ኤ ጎዳዮ፥ ታኒ ነና ቃꬍዛና ነ ኤርዛ» ዬጌዛ።

የሱሳ ኤዝኮ፥ «ታ ዱር ናኡንꬃን ሄንጎባ» ዬጌዛ።

16 የሱሳ ናምአንꬆ፥ «ዮና ናአ ስሞና፥ ታና ቃꬍኔ?» ዬጌዛ።

ስሞን ጵጽሮሳ፥ «ኤ ጎዳዮ፥ ታኒ ነና ቃꬍዛና ነ ኤርዛ» ዬጌዛ።

የሱሳ፥ «ታ ሆግታ ሄንጎባ» ዬጌዛ።

17 የሱሳ ሃይꬓንꬆ፥ «ዮና ናአዮ ስሞና፥ ታና ቃꬍኔ?» ዬጌዛ።

የሱሳ ሃይꬓንꬆ ስሞን ጵጽሮሳኮ፥ «ታና ቃꬍኔ?» ዬጊ ኦይጬዝ ግሾስ ጵጽሮሳ አዛኒ፥ «ጎዳዮ፥ ኔኒ ኡባ ባዝ ኤርዛ፤ ታኒ ነና ቃꬍዛና ነ ኤርዛ» ዬጌዛ።

የሱሳ፥ «ታ ዱርታ ሄንጎባ። 18 ታኒ ኔስ ቱሮ ኦድዛ፤ ኔኒ ናአትꬃር የዝ ዎደ ነ ኣዳስ ዳንጭንቲ፥ ነ ኮዤዝ በስ Ꮊንግዛ። ዝን ነ ጭሜዝ ዎደ ነ ኩሻ ምጪ ቤዞዳ። ሀራይ ዳንጭሶዳ፤ ነ አቆ በስ ካንጎዳ» ዬጌዛ። 19 የሱሳ የያ ጵጽሮሳ አብ ጋርክ Ꮊይቆ Ꮊይቂ፥ ጾሳ ቦንችሶዳዝኮ ኤርሶዳይስ ጌዛ። የያ ጌዛይፕ ጉየ፥ የሱሳ ጵጽሮሳኮ፥ «ታና ካሎባ» ዬጌዛ።

የሱሳራኔ Ꮊንኮ ታማራ

20 ጵጽሮሳ ጉየ ማቂ፥ የሱሳ ቃꬍዛ ታማራይ ፋፕ ጉየር ይእዛና በኤዛ። የ ታማራይ፥ ካሆ ሚዝ አቆ የሱሳኮ ሺቂ፥ «ጎዳዮ፥ ነና ኣꬂ እማዳይ ኦኖ?» ጌዛና። 21 ጵጽሮሳ የ ታማራ ብኢ፥ «ጎዳዮ፥ Ꮊ አꬃይ ማ ዋያዴ?» ዬጊ የሱሳ ኦይጬዛ።

22 የሱሳ ኤዝኮ፥ «ታኒ የኦዳ ሄሎዳይስ ኤ ሸምፖር የዞድ ጋርክ ታኒ ኮይኮ፥ የይ ነና አብ መተኔ? ኔኒ ታና ካሎባ» ዬጌዛ።

23 የይ ግሾስ፥ የ ታማራይ Ꮊይቃም ግዝ ኦዳይ ኤ እሽታ ኡብታ ሄሌዛ። ዝን የሱሳ፥ «ታኒ የኦድ ጋꬆ፥ ኤ የዞድ ጋርክ ታኒ ኮይኮ ነና አብ መተኔ?» የጌዛይፕ አትን «Ꮊይቀና» ጌካያ።

24 Ꮊ ኦዳይ ባጋ ማርካተዛይነ Ꮊያ ጻፌዛይ የ ታማራ። ኤ ማርካትꬃይ ቱማ ማቅዛና ኑኒ ኤርዛ።

25 የሱሳ ኦꬄዝ ሀራ ጋመ ባዝ የዛ። ታ ቆፕን፥ ኡባ ባዝ ኦማር ኦማር ጻፍንቴዛኮ፥ ጻፍንትዛ ማጻፍታይስ ኩንꬅ አላማይ ግዶድባዝ ኣዞያ።

* 3:14-15 ታይ. 21:9

* 7:53 ብኒ ፐቲ ፐቲ ማጻፍታይድ ዋን 7:53 ባያ።

ሀዋርታይ ኦሶ

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

ሀዋርታይ ኦሶ

ገሎ

ሀዋርታይ ኦሶ ማጻፋይ፥ ሉቃሳ ዎንግለፕ ካሊ ጻፍንቴዝ ማጻፈ። Ꮊ ማጻፋይስ የዝ ዋና ቆፋይ ቲና የሱሳና ካሌዝ አስታይ ጌሻ አያናይ ካልꬅን፥ ኤባዝ ኦድዛ ዎንግለ ቃላ፥ የሩሳላመ፥ ይሁዳ ቢታ ኡባይል፥ ሳማረ፥ ሳአ ጋጻፕ ጋጻ ሄሎዳይስ (1:8) ዋይዚ ሄልꬄዛኮ ኦድዛ። ማጻፋይ፥ አማኖ አይሁደ አስታይፕ አይኪ፥ ኩንꬅ አላመል የዝ አስ ኡባይስ አማኖ ማቆድ ሄሎዳይስ ዋይዚ ዳልጌዛኮ ኦድዛ ታርከ። Ꮊ ማጻፋ ጻፌዛይ፥ አማንዛ አስታይ ኦሮመ ካተትꬃ ላሎዳይስ ጋንጨር ቶብንትዛ አስ ባዛኔ አማኖ አይሁድታይ ሀይማኖተ ፎሎ ኦꬅዛ ማቄዛና ኤርሶዳይስ ሚንጊ ኦꬄዛ።

ሀዋርታይ ኦሶ ማጻፋይድ የሱሳ ባጋ ኦድዛ ዎንግላይ ሄልዛ አቆ ኡባ ዎደ ዳልግታር ዳልግታር Ꮊንግዛኔ ዎሳ ኬꬅ ኤቆ ቆንጭስዝ ሀይꬒ ኣፈ አቆ ሻክንቶዳይስ ዳንዳእዛ፦

1. አማኖ የሩሳላመ ጃማሬዛይ የሱሳ ሳሎ ከዝኒ።

2. አማኖ እስሬለ ጋደ ኡባ ሄሎ ባጋ።

3. ኦሮመ ጉጂ መድትራነ አባ ዩሻር የዝ ጋደ ኡባይድ ዳልጌዛና ቤዝዛ።

ሀዋርታይ ኦሶ ማጻፋይድ ኣꬊ በንትዛይ ጌሻ አያና ኦሶ ማቆዳር፥ ጰንጸቆስጸ ጋላስ የሩሳላመ የዝ አማንዝታይል አፋ ዎልቃር ዎꬌዛና ኦድዛ። የይ ጋርከካ፥ ማጻፋይ ጋንጨ ቆንጬዝ ኦስታ ኡባይል በንቴዛይ ጋርክ ጌሻ አያናይ ዎሳ ኬꬅኔ ዎሳ ኬꬅ አቅስዝታ ካልꬄዛኔ ምንꬃꬄዛ ጉጂ ኦድዛ። ሀዋርታይ ኦሳይ ጋንጨ ኦስንቴዝ ኦስታይካ ኪታይ አማንዛ አሳይ ደኦላኔ ዎሳ ኬꬅ ፐትፐተꬃይድ የዝ ዎልቃይ አብ ጋርክ ዳማዛኮ ቤዝዛ።

ሀዋርታይ ኦሶ ማጻፋይ አይኬዝ ቆፍታ

ማርካተꬅስ ጊግንቶ 1:1-26

የሱሳ ዉርስꬅ ኪታኔ ጌሻ አያና ባጋ እንጌዝ ቃላ 1:1-14

ይሁዳ አቆ ማታሳ ዶርንቶ 1:15-26

የሩሳላመ ማርካትꬂ 2:1—8:3

ይሁዳኔ ሳማረ ማርካትꬅ 8:4—12:25

ጳዉሎሳ ሀዋረትꬅ ኦሳ 13:1—28:31

ቲና ሀዋረትꬅስ Ꮊሞ 13:1—14:28

የሩሳላመ ሺቆ 15:1-35

ናምአንꬆ ሀዋረትꬅ Ꮊሞ 15:36—18:22

ሃይꬓንꬅ ሀዋረትꬅ Ꮊሞ 18:23—21:16

ጳዉሎሳ የሩሳላመ፥ ቅሳራኔ ኦሮመ አጭንትꬃ 21:17—28:31

1

1-2 ቶፍሎሳ፥ የሱሳ ፋ ኦሳ አይኬዝ ዎደፕ ሳሎ Ꮊንጌዝ ጋላስ ሄሎዳይስ፥ ኦꬄዝባዝኔ ታማርሴዝባዝ ኡባ ታኒ ታ ቲና ማጻፋይድ ጻፌዛ። ሳሎ Ꮊንጎዳይፕ ቲና ኤ ፋ ዶሬዝ ሀዋርታ ጌሻ አያናር አዛዜዛ። * 3 ኤ ፋ ኢታ ዋያ ኤኬዛይፕ ጉየ Ꮊይቆፕ ደንዴዛና ጋመ ማርካትꬃር ስ ባይꬅ ቆንጭሲ ኡንትስ ፋና ቤዜዛ። ኦይታም ጋላስ ኡንትስ ቆንጪ ጾስ ካተትꬅባጋ ኡንታን ታማርሴዛ። 4 ፐቲ ዎደ ኡንታራ ዎላ የዛር ኡንታን Ꮊይ ጋርክ ዬጊ ኪቴዛ፦ «ታ ይንትስ ኦዴዛ፥ ታ አዳይ እማድ ጌዝ ኡፋይስ ቃላ ናጎይታፕ አትን የሩሳላመፕ ኬዝፓተ። * 5 አብስ ጊኮ፥ ዋንሳ ሃꬃር ጻማቄዛ፥ ዝን ጽቃ ዎደፕ ጉየ ጌሻ አያናር ይ ጻማቅንቶዳ» ዬጌዛ። *

የሱሳ ሳሎ Ꮊንጌዛ

6 ሀዋርታይ የሱሳና ሄሊ ኤኮ፥ «ጎዳዮ፥ እስራኤልታይስ ነ ካተትꬃ ማህዝ ዎዳይ Ꮊያኔ?» ዬጊ ኦይጬዛ።

7 የሱሳ ኡንትኮ፥ «ታ አዳይ ፋ ማዉተር ኦꬅዛ ዎዳኔ ላይꬃ ይ ኤሮዳይስ ዳንዳኦያ። 8 ዝን ጌሻ አያናይ ይንታል አፋ ዎꬍዝ ዎደ ይ ዎልቃ ኤኮዳ። የይፕ፥ ጉየ የሩሳላመ፥ ይሁዳ ጋደ ኡባይል፥ ሳማረራኔ ቢታ ጋጻፕ ጋጻ ሄሎዳይስ ይ ታስ ማርክታ ማቆዳ» ዬጌዛ። *

9 የያ ጌዛይፕ ጉየ ኡንቲ በአዳር፥ ꬎቅ ꬎቅ ግ፥ ሳሎ ኬዝን ሻራካ ኤዛ ኡ ኣፋይፕ ጌንꬄዛ።*

10 የሱሳ Ꮊማዳር ኡንቲ ሳሎ ፉደ በአዳር፥ ቦꬅ ማኦ ማኤዝ ናምኢ አስታይ ቆፐካዝን ኡ አቻ ኤቂ፥ 11 «ጋልላ አሳዮ፥ ሳሎ ብእታር፥ ይ አብስ ኤቄኔ? Ꮊ ይ በአዳር ሳሎ ቅቴዝ የሱሳ Ꮊኒ ጋርክ ማቂ የኦዳ» ዬጌዛ።

ይሁዳ አቆ ማታሳ ዶርንቴዛ

(ማቶ. 27:3-10)

12 የይፕ ጉየ፥ ሀዋርታይ ዳብረ ዛይተ አምባላፕ የሩሳላመ ማቄዛ። ዳብረ ዛይተ አምባይ የሩሳላመፕ ማላ ጋላሳ የꬍꬅ ጋርክ ሃክዛ። 13 ኡንቲ የሩሳላመ ገሊ፥ ፎቄል አፋ ከዜዛ። ኡንትካ *፦ ጵጽሮሳ፥ ዋንሳ፥ ያይቆባ፥ እንድራሰ፥ ፍልጶሳ፥ ቶማሳ፥ ባርቶሎሞሳ፥ ማቶሳ፥ ኢልፎሳ ናአ ያይቆባ፥ ቃናትዛ † ስሞናኔ ያይቆባ ናአ ይሁዳ። * 14 Ꮊይትታይ ኡባይ ማችታይር፥ የሱሳ እንዳት ማራምራኔ የሱሳ እሽታይራ ኡባይ ፐቲ ዎዝናር ማቂ ኡባ ዎደ ሚንጊ ዎስዛ።

15 የ ዎደ ጵጽሮሳ ጼታኔ ላታም ማቅዝ አማንዛ አሳይ ሺቄዝ አቆ ደንዲ ኤቂ፥ Ꮊይ ጋርክ ዬጌዛ፦ 16 «ታ እሹንꬆ፥ የሱሳና አይኬዝታ ካልꬄዝ ይሁዳ ባጋ ጌሻ አያናይ ቲና ዳዉተ ዶናር ኦዴዝ ጾስ ቃላይ ፖልንቶዳይስ ቤዝዛ። 17 ይሁዳ ኑር ዎላ Ꮊ ኦሳ ኦꬆዳይስ ማራጽንቴዝ አሲ።»

18 ዝን ይሁዳ ኢታ ኦሶር ደንጌዝ ሚሻይር ጋደ ዎንጌዛ። ኤ ስኖር ፖክን፥ ኤ ኡላይ ፔꬊንትን፤ ኤ ማራጫይ ዛዝንቴዛ። 19 ይሁዳል አፋ ሀኔዝባዛ የሩሳላመ የዝ አስ ኡባይ ስኤዛ። የይ ግሾስ፥ የ ጋዳ ፋ ጋደ ዶናር «አካልዳማ» ጌዛ። አኬልዳማ ጉሳይ ሱꬅ ቢታ ጉሲ።

20 «የይካ ማዝሙረ ማጻፋይድ፥

«‹ኤ ካራይ ካሎ አቶ፤

ኦንካ ኤዛይድ የዝፔ።

ማ ኤ ሹማትꬃ ሀራይ ኤኮ› ግንትንቲ ጻፍንቴዛ።»

21 «የይ ግሾስ፥ ጎዳ የሱሳ ኑ ጋንጨ ዩዜዝ ዎደ ኡባይድ ኑር የዝታይፐ፥ 22 ማ ጻማቅዛ ዋንሳ ዎዳይፕ አይኪ ጎዳ የሱሳ ሳሎ Ꮊንጌዝ ጋላስ ሄሎዳይስ ኑር የዝታይፕ ፐቲ አሲ ኤ ደንዳይስ ኑር ማርካ ማቆዳይስ ቤዝዛ» ዬጌዛ። *

23 የይ ግሾስ፥ አሳይ ዶሮዳይስ ዮስጾሳ ግዝ ባርሳባሳ ግንትንትዛ ዮሴፋኔ ማታሳ ናምእታ ሺሼዛ። 24 የይፕ ጉየ፥ ጾስ ዎስታር፥ «አስ ኡባ ዎዝና ኤርዛ ጎዳዮ፥ Ꮊ ናምእታይፕ ነ ኦና ዶሬዛኮ ኑና ቤዞባ። 25 ይሁዳ ፋ አቃ ቅቲ፥ አሼዝ ኦሳኔ ሀዋረትꬅ ኦሳ ኤኮዳይ ጋርክ Ꮊይትታይፕ ኑና ቤዞባ» ዬጌዛ። 26 ኡንታል አፋ እጻ ኦልን ኢጻይ ማታሳል አፋ ዎꬍን ማታሳ ታጶ ፐቲ ሀዋርታይል አፋ ጉዥንቴዛ።

2

ጌሻ አያና ዎꬍꬅ

1 ጰንጸቆስጸ ግዝ ጋላሳይ ሄሌዝ ዎደ አማንዛ አስ ኡባይ ፐቲ አቆ ሺቂ የዛ። * 2 ቆፐካዝን ዎልቃማ ጎተ ጋርክ ጉምዝ ጉምꬃይ ሳሎፕ ይኢ ኡንቲ የዝ ኬꬃ ኩሜዛ። 3 ታማ ላꬅ ኣዝዝ እራንꬅታይ ኡንትስ በንትታር፥ ሻግንቲ ሻግንቲ ኡንታል ኡባይል አፋ በቴዛ። 4 ኡንቲ ኡባይ ጌሻ አያናር ኩሚ ዱማ ዱማ ዶናር ኦድንቶዳይ ጋርክ ጌሻ አያናይ ኡንታን ኡድን ኦድንቶ አይኬዛ።

5 የ ዎደ ቢታ ኡባፕ የኤዝ ጾስስ Ꮊሽትዝ አይሁድታይ የሩሳላመ የዛ። 6 የ ጉምꬃ ስኢ ጋመ አሳይ ሺቄዛ። አማንዛ አሳይ ኡ ጋደ ዶናር ኦድንቶዳር ስኤዝ ግሾስ 7 Ꮊይ ማላባዝ ግ፥ «Ꮊ ኦድንትዛ አስ ኡባይ ጋልላ አስ ባሳ? 8 የዝን፥ ኑኒ፥ ኑ የልንቴዝ ቢታ ዶናር ኡንቲ ኦድንቶዳር ዋይዚ ስኦዳይስ ዳንዳኤኔ? 9 ኑኒ ጳርጸ፥ ሜደ፥ ኤላመ፥ መሶጶታመ * የዝታይ፥ ይሁዳ፥ ቃጳዶቃ፥ ጳንጾሳ፥ ኢስያ፥ 10 ጵርገ፥ ጵንፍለ፥ ግብጸ፥ ቃርና አቻ የዝ ሊባ የዝታ። ኑፕ ባግትይካ ኦሮመፕ የኤዝ አስታ። 11 አይሁድታይኔ አይሁደትꬃ አማኖ ገሌዝ አስታይ፥ ቃርጼሳኔ አራበ አስታይ፥ ጾሲ ኦꬄዝ ግታ ኦሳ ኑ ቃላይር ኦዶዳር ስእዛ» ዬጌዛ። 12 ኡባይ ማላባዝ ግ፥ ጎድባዝ ꬋብን ዎልኮ፥ «Ꮊይ አብ ማቆደሻ?» ዬጌዛ። 13 ዝን Ꮊንክታይ፥ «የይትታይ ኡዢ ማꬄምባይ» ዬጊ ኡንታል አርኤዛ።

ጵጽሮሳ ናሻ

14 ዝን ጵጽሮሳ፥ ታጶ ፐቲ ሀዋርታይራ ደንዲ ኤቂ፥ ፋ ቃላ ꬎቅ ኡዲ፥ ኡንትኮ Ꮊይ ጋርክ ዬጊ ኦዴዛ፦ «አይሁድታዮ፥ የሩሳላመ የዝ ኡቢታዮ፥ ታኒ ኦድዛ ስኦይታ። 15 ዎንታፕ ሀይꬒ ሳተ ማቄዝ ግሾስ ይ ቆፕዛይ ጋርክ Ꮊ አስታይ ማꬄካያ፤ የይ ይንትስ ኤርንቶ። 16 ዝን Ꮊይ ሀኔዛይ ናበ ኢዩኤላ ኦዴዛይ ፖልንቶዳይ ጋርከስ

17 «‹ጾሲ፥ ዎደ ዉርስꬃ Ꮊይ ጋርክ ሀኖዳ ዬግዛ፦

ታኒ አስ ኡባይል አፋ ታ አያና ጎግሶዳ።

ይ ꬊራꬅ ናእታይኔ ማች ናእታይ፥

ትንቢተ ኦዶዳ።

ይ ፓንꬅታይ ቆንጭꬅ በአዳ፤

ይ ጭምታይ አሁሞ አሁሞዳ። *

18 የ ጋላሳታይድ ታና

አማንዛ ꬊራꬅ አይልታይል አፋኔ ማች አይልታይል አፋ

ታኒ ታ አያና ጎግሶዳ፤

ኡንቲ ትንቢተ ኦዶዳ።

19 ማ ታኒ አፋ ሳሎር ኦሮꬅ ባዝ፥

ኦሞ ሳአራካ ማላ ቤዞዳ።

ሱꬂ፥ ታማኔ ዎልቃማ ጩያ ፉሎ በንቶዳ።

20 ግታኔ ቦንቾ ማቄዝ ጎዳይ ጋላሳይ

ሄሎዳይፕ ቲና አዋ ꬉሞዳ፤

አጌናካ ሱꬂ ኣዞዳ።

21 የ ዎደ Ꮊይ ጋርክ ሀኖዳ፤

ጎዳይ ሱንꬅ ጼግዝ ኦንካ አቶዳ›

ዬጌዛ።

22 «እስሬለ አሳዮ፥ Ꮊ ቃላ ስኦይታ። ናዝረተ የሱሳ ኦናትꬃይ፥ ጾሲ ይ ጋንጨ ኦꬄዝ ዎልቃማ ኦሳይራኔ ማላትታይር ይንትስ ቆንጭዛ ይ፥ ይ ኡባስ ኤርዛ። 23 ጾስ ቲና ፋ ኤራራኔ ፋ ሸናይር የሱሳ ይንትስ አꬊ እንግንቴዛ። ይ ኤዛ ህገ ባ አስታይ ኩሸር ማዝቃለል አፋ ሶትስ ይ ዎꬌዛ።* 24 ዝን ጾስ Ꮊይቆ ዎልቃ ꬋብሲ ኤዛ ደንꬄዛ። የይ ግሾስ፥ Ꮊይቆ ኤዛ አይኮዳይስ ዳንዳኤካያ። * 25 ዳዉተ ኤ ባጋ ኦድታር፥

«‹ታኒ ዳጋማማይ ጋርክ፥

ጎዳይ ታ ኡሻቻ የዛ።

ጎዳ ኡባ ዎደ ታ ታ ቲና ብእዛ።

26 የይ ግሾስ፥ ታ ዎዝናይ ኡፋይቴዛ፤

ታ ዶናይ ኡፋይሳር ኩሜዛ፤

Ꮊይቅዝ ታ አሰትꬃይ ኡፋይሳር የዞዳ።

27 አብስ ጊኮ፥ ታ ሸምፓ ስኦለ አሻሚ።

ማ ነ ጽላይ አሃ ዎቅꬃም።

28 ኔኒ ታና ደኦ ኦጋ ኤርሴዛ።

ነ ታር የዛይ ግሾስ ታ ኡፋይሳይ ኩንꬅ ማቅዛ›* ዬጌዛ።

29 «ታ እሹንꬆ፥ ኑ አዳ ዳዉተ ባጋ ታ ይንትስ ጌሺ ኦዶዳ። ዳዉተ Ꮊይቂ ሞግንቴዛ፤ ኤ ዱፋይ Ꮊይኖ ሄሎዳይስ ኑ ካለ የዛ። 30 ዳዉተ ናበ ማቄዝ ግሾስ ጾስ ኤ ሼሻይፕ ፐታ ኤ ካተትꬃ ዙፋናይል አፋ በትꬆዳይስ ኤስ ጫቄዝ ጫቃ ኤርዛ። 31 የይ ግሾስ፥ ክርስቶሳ ደንዳ ቲና ብኢ፥ ‹ኤ ሸምፓይ ስኦለ አተካያ፤ ኤ አሰትꬃይካ ዎቀካያ› ግ ኦዴዛ። *

32 «ጾሲ፥ Ꮊ የሱሳ Ꮊይቆፕ ደንꬄዛይስ ኑኒ ኡባይ ማርካ። 33 የይ ግሾስ፥ ጾሲ ፋ ኡሻቻ ኤዛ ꬎቅ ꬎቅ ኡዲ፥ ኤስ እንጎድ ግንትንቴዝ ጌሻ አያናይ ኡፋይሳ ፋ ጾስ አዳይፕ ኤኪ፥ Ꮊያ ይ Ꮊት ብእዛኔ ስእዛ ኑል አፋ ጎግሴዛ። 34-35 የይካ፥ ዳዉተ ፋ ኦማስ ሳሎ Ꮊንገካያ ዝን፦

«‹ጎዳይ፥ ታ ጎዳ፥

«ታኒ ነ ሞርክታ

ነ ቶከስ የꬍꬅ አቆ ኡዶድ ሄሎዳይስ

Ꮊይዳ ታፕ ኡሻች ባጋ በቶባ ጌዛ»

ዬጌዛ።*

36 «የይ ግሾስ፥ Ꮊ ይ ማዝቃለል አፋ ሶቴዝ የሱሳ፥ ጾሲ ኤዛ ጎዳኔ ክርስቶሳ ማሄዛና እስሬለ አስ ኡባይ ቱማፕ ኤሮ» ዬጌዛ።

37 አሳይ ጵጽሮሳ ጌዛ ስእን ኡ ዎዝናይ ቦችንትን ጵጽሮሳኔ Ꮊንኮ ሀዋርታይኮ፥ «ኑ ኢሹንꬆ፥ የዝን ኑኒ አብ ኡዶ?» ዬጌዛ።

38 ጵጽሮሳ ኡንትኮ፥ «ይ ናጋራይ አቶ ግንትንቶዳይ ጋርክ ናጋራይፕ ማቂ፥ ይ ፐታይ ፐታይ የሱስ ክርስቶሳ ሱንꬃር ጻማቅንቶይታ። ጾስ እንግዛ ጌሻ አያና ይ ኤኮዳ። 39 የይካ ጾሲ እንጎድ ጌዝ ኡፋይስ ቃላይ ይንትሲ፥ ይ ናእታይስኔ ጎዳይ ኑ ጾሳይ ፋክ ጼግዝ ሃኮ የዝ ኡቢታይስ» ዬጌዛ።

40 ጵጽሮሳ ኡንትስ ሀራ ቃላካ ጉጂ ማርካቲ፥ «Ꮊ ዎደ ዡጫ አሳይል አፋ የኦዳይስ የዝ ፕርዳይፕ ይንታን አሾይታ» ዬጊ ዞሬዛ። 41 ጵጽሮሳ ኦዴዛና ኤኬዝታይ ጻማቅንቴዛ። የ ጋላስ ሀይꬒ ሙኩለ ማቅዝ አሳይ አማኒ ጉጅንቴዛ። 42 ኡንቲ ሀዋርታይ ትምርታይድ፥ ፐትፐተꬃር፥ ካꬃ ዎላ ሙሳራኔ ጾስ ዎሳር ሚንጌዛ።

አማንዛ አሳይ ፐትፐተꬅ የስ

43 ሀዋርታይ ኩሸ ጋመ ኦሮꬅባዝኔ ማላባዝ ሀኔዛይ ግሾስ አስ ኡባይ ያሽቴዛ። 44 አማኔዝ ኡቢታይ ዎላ የዝዛ፤ ፓስ የዛ ባዝ ኡባ ፐትፕ ሻግንቴዛ። * 45 ኡንቲ ፓስ የዛ ባዝ ባይዚ ሚሸ ፐታይስ ፐታይስ ኮሽዛይ ጋርክ ሻግዛ። 46 ኡባ ጋላስ ፐቲ ዎዝናር ማቂ ጾስ ካራ ሺቅዛ። ፋ ካራ ፐታይ ፐታ ጼጊ ኡፋይሳራኔ አሽከ ዎዝናር ካꬃ ሚዛ። 47 ጾስ ጋላትታር አስ ኡባይር ሳብንቴዛ። ጎዳይ አማኒ አትዝታ ጋላስ ጋላስ ኡንታል አፋ ጉጅዛ።

3

ዎቦ አꬃይ ፓጼዛ

1 ፐቲ ጋላስ ጵጽሮሳኔ ዋንሳ ጾስ ዎሶዳይስ ኡዱፉን ሳተር ጾስ ካራ Ꮊንጌዛ። 2 የልንቴዝ ጋላሳፕ አይኪ ቶኬ ስሌዝ ፐቲ አꬃይ ጾስ ካራ ገልዛ አሳይፕ ሚሸ ዎሶዳይ ጋርክ ኡባ ዎደ ሎኦ ግዝ ጾስ ካራ ፐንገ ጋላስ ጋላስ ክኢ ጋድዛዝን። 3 የ ቶኬ ስሌዝ አꬃይ ጵጽሮሳኔ ዋንሳ ጾስ ካራ ገሎድ ሀኖዳር ብኢ ኡንታን ሚሸ ዎሴዛ።

4 ኡንትካ ኤዛ ዳኪ ብኢ፥ ጵጽሮሳ «ኑኮ Ꮊና ቦኦባ» ዬጌዛ። 5 ቶኬ ስላ አꬃይ ኡንታፕ አኮ ባዝ ደማዳ ኣዝን ኡንታን በኤዛ። 6 ዝን ጵጽሮሳ ኤዝኮ፥ «ታስ ብራኔ ዎርቃ ባያ፥ ዝን ታስ የዛ ባዝ ታ ኔስ እማዳ። ናዝረተ የሱስ ክርስቶሳ ሱንꬃር ደንዲ የꬎባ» ዬጌዛ።

7 የይፕ ጉየ፥ ስላ አꬃይስ ኡሻች ኩሻ አይኪ ደንꬄዛ። ኤልሲ ኤ ቶካይኔ ቅልጫይ ሚንጊ አቴዛ። 8 አꬃይ ጉፒ ደንዲ ኤቄዛ። ገደኔ Ꮊና የꬅ አይኬዛ። የይፕ ጉየ፥ የꬍታራኔ፥ ጉፕታር ጾስ ጋላትታር ኡንታር ዎላ ጾስ ካራ ገሌዛ።

9 ኤ የꬎዳራኔ ጾስ ጋላቶዳር አሲ ኡባይ ኤዛ በኤዛ። 10 በኤዝ ኡቢታይካ ሚሸ ዎሶዳይስ ሎኦ ግዝ ጾስ ካራ ፐንገል በቴዛይ ኤዛ ማቄዛ ኤሬዛ፤ ኤ ሀኔዝባዛ ብኢ ማላባዝ ጌዛ።

ጵጽሮሳ ጾስ ካራ ኦዴዝ ስብካታ

11 አꬃይ ጵጽሮሳፐኔ ዋንሳፕ ዱጻም ግ አይኪ የዝን አሲ ኡባይ ማላባዝ ግ፥ ሶሎሞነ ባራንዳ ግዝ አቆ ዎላ ኡንትኮ ዎጼዛ። 12 ጵጽሮሳ አሳ ብኢ አሳይኮ፥ «እስሬለ አሳዮ፥ አብስ Ꮊያ ማላባዝ ጌ? ዎይ አብስ ኑና ዳኪ በኤ? ኑኒ ኑ ዎልቃር ዎይ ኑ ሎኦትꬃይር Ꮊ አꬃ የꬄዝባዝ ይንትስ ኣዝኔ? 13 አፍራመ፥ እሳቃ፥ ያይቆባ ጾሳይ፥ ኑ አድታይ ጾሳይ፥ ፋ ናአ የሱሳ ቦንቼዛ። ዝን ይ Ꮊይቆስ ኣꬂ እንጌዛ ጵላጾሳ ብልኦዳይስ ኮይኮካ ይ ኤ ቲና፥ ‹ኑኒ ኤዛ ኮዮያ› ዬጌዛ። * 14 ይ ጌሻኔ ጽላ፥ ካዲ፥ ሸምፖ ዎꬌዛ ይንትስ ብሎዳይ ጋርክ ጵላጾሳ ዎሴዛ። * 15 ደኦ እንግዛ ይ ዎꬌዛ፥ ዝን ጾሲ Ꮊይቆፕ ኤዛ ደንꬄዛ። የይስ ኑኒ ማርካ። 16 Ꮊ ይ ብእዛይኔ ኤርዛ አሳይ ፓጺ ምንጌዛይ የሱሳ ሱንꬃር አማኔዝ ግሾ። Ꮊ ይ ኡባይ ቲና ኤዛ Ꮊይ ጋርክ ፓꬄዛይ ኤ የሱሳ አማኔዝ ግሾስ።

17 «Ꮊተካ ታ እሹንꬆ፥ ይንትካ ይንታን ካልꬅዝታይካ፥ ኤረካዛር ኦꬄዛና ታኒ ኤርዛ። 18 ዝን ጾሲ ብኒ ናብታይ ኡባ ዶናር፥ ‹ክርስቶሳ ዋየ ኤኮዳይስ ቤዝዛ› ዬጌዛይ ፖልንቶዳይ ጋርክ ኡዴዛ። 19 ይኬ፥ ጾሲ ይ ናጋራ አቶ ጎዳይ ጋርክ ማሮቶꬅ ገሊ ጎዳይኮ ማቆይታ። 20 ጎዳይ ካለፕ ምንꬃꬆ ዎደ ይንትስ የኦዳ። ጎዳይ ቲናቲ ዶሬዝ ክርስቶሳ ይንትስ ዳኮዳ። 21 ጾሲ ፋ ጌሽ ናብታይ ዶናር ብኒ ኦዴዛይ ጋርክ ኡባ ባዝ ኦሮጽዛ ዎደ ሄሎዳይስ Ꮊ የሱሳ ሳሎ ጋምኦዳይስ ቤዝዛ። 22 ሙሰ፥ ‹ጎዳ ጾሳይ ታና ደንꬄዛይ ጋርክ ይ ጋንጨፕ ይንትስ ናበ ደንꬆዳ። ይ ኤ ግዛ ኡባ ስኦይታ። * 23 የ ናባይ ኦዳ ስኦዋ አስ ኦንካ አስ ጋንጨፕ ሻክንቲ ꬋቦ› ዬጌዛ። *

24 «ማ ሳምኤላፕ አይኪ የዝ ናብታይ ኡቢታይ Ꮊ ዎደ ባጋ ኦዴዛ። 25 ይ ናብታይ ናእታ፤ ማ ጾስ አፍራመስ፥ ‹ሳአል የዝ አስ ኡባ ታኒ ነ ሼሻይ ባጋር አንጆዳ› ዬጊ ኑ አድታይስ ገሌዝ ቃላ ጫቆ ላትዛ ናእታ። * 26 ጾስ ይንታን ኡባ ይ ኢታ ኦጋይፕ ማሂ አንጆዳይ ጋርክ ፋ ናአ ደንꬂ ይንትስ ቲና ዳኬዛ» ዬጌዛ።

4

ጵጽሮሳኔ ዋንሳ አይሁደ ሻንጎ ቲና

1 ጵጽሮሳኔ ዋንሳ አሳይስ ኦዶዳር ቄስታይ፥ ጾስ ካራ ናግዝታይ ሀላቃይኔ ሳዱቃውታይ ኡንትኮ የኤዛ። 2 ኡንቲ የሱሳ Ꮊይቆፕ ደንዴዛኔ የይፕ ደንዴዛይድ Ꮊይቆፕ ደንዶ የዛና ዎያ ታማርሴዝ ግሾስ ይሎቴዛ። 3 የይ ግሾ፥ ኡንታን አይኪ ሳአ ኦማꬄዛይፕ ዎንቶድ ሄሎዳይስ አች ካራ ገልሴዛ። 4 ዝን ቃላ ስኤዝታይፕ ጋምታይ አማኔዛ። አማኔዝ ꬊራꬅ አሳይ ታይባይ እችን ሙኩለ ሄሌዛ።

5 ዎንትꬃ ጋላስ ካልꬅዝታይ፥ ጭምታይኔ፥ ህገ አስታማርታይ የሩሳላመ ሺቄዛ። 6 የ አሳይ ጋንጨ ቄሰ ሀላቃ ሃና፥ ቃያፋ፥ ዋንሳ፥ ኢስክንድረኔ ቄሰ ሀላቃይ ካራ አስታይ ኡባይ የዛ። 7 ሀዋርታ ፋ ቲና ኤስ፥ «አባ ዎልቃር ዎይ ኦ ሱንꬃር Ꮊያ ይ ኦꬄኔ?» ዬጊ ኦይጬዛ።

8 የ ዎደ ጵጽሮሳ ጌሻ አያናር ኩሚ፥ «ዎያ ሀላቅታዮኔ፥ ጭምታዮ፥ 9 Ꮊይኖ Ꮊ ዎቦ አꬃይስ ኦስንቴዝ ሎኦ ኦሳይል ኤ ዋይዚ ፓጼዛኮ ይ ኑና ኦይጭኮ፥ 10 ማዝቃለል አፋ ይ ሶጽን፥ ጾሲ Ꮊይቆፕ ደንꬄዝ ናዝረተ የሱስ ክርስቶሳ ሱንꬃይር Ꮊ አꬃይ ፓጺ ይ ቲና ኤቄዛይ ይንትስኔ እስሬለ አስ ኡባይስ ኤርንቶ።

11 «‹ይንቲ ግምቢዝታይ ቦሪ እጼዝ ሹቻይ፥

ኬꬄ ሙመር ቶኪ አይክዝ ክርክሮ ጋርከ፥

ኡባይፕ ኣꬊዝ ሹች ማቄዛ፤

የ ሹቻይ የሱሳ።›*

12 የይ ግሾስ፥ አቶትꬂ ኤ ባጋራፕ አትን ሀራ ኦ ባጋራካ ባያ። ኑኒ ኤ ሱንꬃር አቶድ ጋርክ አስ ኡባይስ ጾሲ ሳሎፕ ኦሞር እንጌዝ ሀራ ሱንꬂ ባያ» ዬጌዛ።

13 ሺቄዝ አሳይ ጵጽሮሳኔ ዋንሳ ያሻ ባይꬅ ቆንጨ ኦዴዛና ብኢ ዎደ ኡንቲ ታማረካ ጨረ አስ ማቄዛና አካኪ ማላባዝ ጌዛ፤ ኡንቲ የሱሳር የዛያና ኤሬዛ። 14 ማ ፓጼዝ አꬃይ ጵጽሮሳራኔ ዋንሳራ ኤቄዛና አሳይ ብእን ጎድባዝ ꬋቤዛ። 15 ዝን ጵጽሮሳኔ ዋንሳ ባለ ከዞዳይ ጋርክ ኡዲ ፋ ጋንጨ፥ 16 «Ꮊ አስታ ኑ አብ ኡዶ? ኡ ኩሸ ኦስንቴዝ ግታ ማላ ባዛይ የሩሳላመ የዝ ኡባይስ በንትዛ። ኑኒ የያ ኤሮዋ ጎዳይስ ዳንዳኦያ። 17 ዝን Ꮊ ኦዳይ አስ ጋንጨ ላልንታማይ ጋርክ ይከፕ ጉየ Ꮊ አስታይ የሱሳ ሱንꬃይር ኦስካ ኦዳማይኔ ታማርሳማይ ጋርክ ሚንꬂ ኦዲ» ዬጊ ዞርንቴዛ።

18 ኡንታን ጼጊ፥ የሱሳ ሱንꬃይር Ꮊንፕ ገደ የሻ ኦዳማይ ጋርከኔ ታማርሳማይ ጋርክ ኪቴዛ። 19 ዝን ጵጽሮሳኔ ዋንሳ ኡንትኮ ማሂ፥ «ጾስስ ኪትንቶዳይፐኔ ይንትስ ኪትንቶዳይፕ ጾስ ቲና ኣይ ሎኦዛኮ አን ይ ፕርዶይታ። 20 ኑኒ በኤዝ ባዝኔ ስኤዝባዝ ኦዳ አሾዳይስ ዳንዳኦያ» ዬጌዛ።

21 ዎያ ጭምታይኔ ካልꬅዝታይ ካሴሳይፕ ሚንꬂ ናግሲ ኡንታን ዳኪ አሼዛ። አሳይ ሀኔዝባዛይስ ጾስ ጋላትዛ ግሾስ ኡንታን ሴሮዳይስ ዳንዳእበኤካያ። 22 የ ማላታይር ሀርገፕ ፓꬄዝ አꬃይስ ላይꬃይ ኦይታማፕ ኣꬎ።

አማንዛ አሳይ ዎሳ

23 ጵጽሮሳኔ ዋንሳ ብልእንቲ ኡንታር አማንዛ ዳብታይኮ Ꮊንጊ፥ ቄሰ ሀላቅታይኔ ጭምታይ ፋኮ ጌዝባዝ ኡባ ኡንትስ ኦዴዛ። 24 ኡንቲ የያ ስኤዝ ዎደ ፐቲ ዎዝናር ማቂ ጾሳ Ꮊይ ጋርክ ዬጊ ዎሴዛ፦ «ኡባ ሞድዝ ጎዳዮ፥ ሳሎ፥ ሳአ፥ አባኔ ኡ ጋንጨ የዝ ኡባ ባዝ መꬌዛዮ፥* 25 ኔኒ ነ አይላና፥ ኑ አደ ዳዉተ ዶና ጌሻ አያናር፥

«‹ዎያ አብስ ይሎቴኔ?

አሳይ አብስ ጨረ ቶቤኔ?*

26 ሳአ ካትትይኔ

ጋደ ሀርዝታይ ፐትፕ ጎዳይል አፋኔ

ኤ ክርስቶሳል አፋ ደንዴዛ› ዬጌዛ።

27 «ቱማካ፥ ሄሮዶሳኔ ጰንጸ ጵላጾሳ አይሁደ ባ አሳይራኔ እስሬለ አሳይራ ነ ትዤዝ ነ ጌሻ ናአ የሱሳል አፋ ደንዶዳይስ Ꮊ ካታማይ ሺቄዛ። * 28 ማ ነ ዎልቃይዳኔ ነ ሸናይድ ኡዶድ ግ ቆፕ በቴዛ ኡባ ኡንቲ ፖሌዛ። 29 Ꮊተካ ጎዳዮ፥ ኡ ማንድꬃ ቦኦባ፤ ኑኒ ነ አይልታይ ነ ቃላ ኩንꬅ ዎዝናር ኦዶዳ ጋርክ ኑና ዳንዳእሶባ። 30 ነ ጌሻ ኦሳንቾ የሱሳ ሱንꬃር ሀርጋንችታ ፓꬆዳይስ፥ ኦራꬅባዝኔ ማላትታይ ኦስንቶዳይ ጋርክ ነ ኩሸ ምጮባ» ግ ዎሴዛ።

31 ኡንቲ ጾስ ዎሴዛይፕ ጉየ የ ኡንቲ ሺቄዝ አቃይ ኤንኤዛ። ኡ ኡባይ ጌሻ አያናር ኩምን ጾስ ቃላ ጎብ ኦዴዛ።

ቲና አማኔዝ አሳይ ፐትፐተꬅ

32 አማንዝታይ ኡባይ ቆፋራኔ ዎዝናር ፐቶ ማቄዛ። ኡንቲ ፓስ የዛ ባዝ ታባዝ ጌካዛር ፐትፕ ሻክንትዛ። * 33 ሀዋርታይ ጎዳ የሱሳ Ꮊይቆፕ ደንꬄዝ ግታ ዎልቃር ማርካትዛ። ጾስ ኡንትስ ኡባይስ ኣꬎ ኬሃትꬃይፕ ጋንꬂ እንጌዛ። 34 ቢታ ዎይ ካምፓ የዝታይ ኡባይ ባይዚ ኤኬዝ ሚሻ ክእዛ ግሾስ አማንዝታይ ጋንጨ መትንቴዛይ ፐታካ ባያ። 35 ሚሸ ክኢ ሀዋርታይስ እንግዛ፤ የ ሚሻ ፐታይስ ፐታይስ ኮሽዛይ ጋርክ ሻጊ ሻጊ እንግዛ።

36 ቆጲሮሳ ግዝ አቆ የልንቴዝ ዮሴፋ ግዝ ለወ ሼሻይፕ ማቄዝ ፐታይ የዛ። ኤ ሱንꬃ ሀዋርታይ ባርናባሳ ጌዛ። ባርናባሳ ጉሳይ ምንꬃꬆ ናአ ጉሲ ጌዛ። 37 ባርናባሳ ፓስ የዝ ቢታ ባይዚ ሚሻ ክኢ ሀዋርታይስ እንጌዛ።

5

ሀናናኔ ኤ ማቻት ሳጵሮ

1 ፐቲ ሀናና ግዝ አꬃይ ፋ ማቻት ሳጵርር ዎላ ጋደ ባይዜዛ። 2 የ ባይዜዝ ሚሻይፕ ፋ ማቻት ኤሮዳር ሻጊ አሺ፥ አቴዛና ክኢ ሀዋርታይ ቶኬ ካለ ጋዴዛ።

3 ዝን ጵጽሮሳ ሀናናኮ፥ «ኔኒ ጌሻ አያና ዶሾዳይ ጋርኬኔ ቢታ ባይዜዝ ሚሻይፕ ሻጊ አሾዳይ ጋርክ ጻላሄ ነ ዎዛና አብስ ገሌኔ? 4 ኔኒ ባይዞዳይፕ ቲና ቢታይ ኔስ ባሳኔ? ማ ነ ባይዝ ማቅንካ ሚሻይ ኔስ ባሳኔ? የዝን፥ የይ ጋርክ ኦꬆዳይስ አብስ ነ ዎዝናር ቆፔኔ? ኔኒ ጾሳል አፋ ዎርዶቴነፕ አትን አሳል አፋ ዎርዶተካያ» ዬጌዛ።

5 ሀናኔ የ ቃላ ስኤዛን ጋርክ ፖኪ Ꮊይቄዛ፤ የያ ስኤዝ ኡባይ ኢታ ያሽቴዛ። 6 ናአትꬃ አስታይ ደንዲ ኤ አሃ ዚꬊ አፍላር ጻጺ ካንጊ ሞጌዛ።

7 ሀይꬒ ሳተፕ ጉየ ሀናና ማቻት የያ ኤረካዛር ጵጽሮሳ የዛ አቆ ገሌዛ። 8 ጵጽሮሳ ኢኮ፥ «ይ ቢታ Ꮊኒ ጋርክ ሚሸስ ባይዜኔ? አን ታስ ኦዶባ» ዬጌዛ።

እዛካ፥ «ኤ፥ Ꮊይ ጋርክ ሚሸስ ባይዜዝ» ዬጌዛ።

9 ጵጽሮሳ ኢኮ፥ «ኔራኔ ነ አዝናይራ ጎዳ አያና ፋጮዳይስ አብስ ዞርንቴኔ? ዬዛኮ፥ ነ አዝና ሞጌዝ አሳይ ባለር የዛ፤ ነናካ ኡንቲ ባለ ከሶዳ» ዬጌዛ።

10 እዛካ እዝር ጵጽሮሳ ቶኬ አቻ ፖኪ Ꮊይቂ አቴዛ፤ ናአትꬅታይ ገሎዳር Ꮊይቄዛኖ ደንጊ ባለ ከሲ፥ እ አዝናይ ካለ ሞጌዛ። 11 ዎሳ ኬꬅ ኡባይኔ የያ ስኤዝ ሀራ አስ ኡባይ እታ ያሽቴዛ።

ኦሮꬅባዝታኔ ማላ ብዝታ

12 ሀዋርታይ ጋመ ማላትታኔ ኦሮꬃባዝታ አስ ጋንጨ ኦꬄዛ። አማንዛ ኡባይ ሶሎሞነ ባራንዳ ፐትፕ ሺቄዛ። 13 ሀራ አሳይፕ ፐቲ አስካ ኡንታን ሄሎዳይስ ምንገካያ፥ ዝን አሳይ ኡንታን ቦንችዛ። 14 አማንዛ ꬊራꬅታይኔ ማችታይ ታይባይ ካሴሳይፕ ጋንግታር ጋግታር ቅቴዛ። 15 የይ ግሾስ፥ አሳይ ሀርጋንችታ ሀላራኔ አርሳር ቶኪ ጵጽሮሳ ኣꬎዳር ኤ ኩያይ ኡንታፕ ፐታይል ፐታይል አፋ ሸምፖዳይ ጋርክ ኦገ ዶና ከሲ ጋዴዛ። 16 ማ ጋመ አሳይ የሩሳላመ ካለ የዝ ካታምታይፕ ሀርጋንችታኔ ቱና አያና ዋይስዛ አስታ ኤኪ ይእዛ፤ ኡባይካ ፓጼዛ።

ሀዋርታይል አፋ ባይእꬅ ደንዴዝ

17 ቄሰ ሀላቃይኔ ኤዛር የዝ ሳዱቃውታይ ኡባይ ቅናተር ኩሚ ሀዋርታይል አፋ ደንዴዛ። 18 ሀዋርታና አይኪ ዎያ አች ካራ ኦሌዛ። 19 ዝን ጎዳ ኪታንቻይ ቃማ አች ካራ ፐንጋ ዶዪ ሀዋርታ ባለ ከሲ፥ 20 «Ꮊንጊ፥ ጾስ ካራ ኤቂ Ꮊ ደኦ ቃላ አስ ኡባይስ ኦዶይታ» ዬጌዛ። 21 ሀዋርታይ የያ ስኤዝ ዎደ ዎንት ጉራ ጾስ ካራ ገሊ ታማርሶ አይኬዛ።

ቄስታይ ሀላቃይኔ ኤዛር የዝታይ ይኢ፥ እስሬለ ጭምታ ኡባ ጼጊ ሺሺ ሀዋርታ ፋ ቲና ኮኦዳይ ጋርክ ዎታዳርታ አች ካራ ኪቴዛ። 22 ዝን ዎታዳርታይ አች ካራ Ꮊንጊ ሀዋርታ ደንገካያ። ጉየ ማቂ ይኢ ዎያስ፥ 23 «ኑኒ Ꮊንጎዳር አች ካራ እብꬃይ ሚንꬂ ጎርደትን፥ ናግዝታይ ፐንገል ኤቄዝታ ደንጌዝ። ዝን ኑኒ ፐንጋ ዶዮዳር ጋንጨ ሀራ አቶዝን ፐቲ አስካ ባያ» ዬጌዛ። 24 የይ ግሾስ፥ ጾስ ካራ ዎታዳርታ ኪትዛይኔ ቄሰ ሀላቅታይ የያ ስኤዝ ዎደ «ሀዋርታይል አፋ አብ ሀነኔ?» ዬጊ ታዌዛ።

25 የ ዎደ ፐቲ አꬃይ ኡንትኮ ይኢ፥ «አች ካራ ይ ገልሴዝ አስታይ ጾስ ካራ ኤቂ አሳ ታማርስዛ» ዬጊ ኡንትስ ኦዴዛ። 26 ጾስ ካራ ዎታዳርታ ኪትዛይ ፋ ዎታዳርታይራ Ꮊንጊ ሀዋርታ ከኤዛ። ዝን ኡንቲ ፋና አሳይ ሹቻር ሾጮዳ ግ ያሽቴዝ ግሾስ ኡንታን አዳሺ ከኤዛ።

27 ኡንቲ ሀዋርታ ክኢ፥ ሺቄዝ ሻንጎ ቲና ክእን ቄሰ ሀላቃይ ኡንትኮ፥ 28 «ይንታን ኑኒ ያ አꬃይ ሱንꬃር ታማርሳማይ ጋርክ ሚንꬂ ኪተካሳ? ዬዛኮ፥ ይ ትምርታ ይ የሩሳላመ ካታማ ኡባ ሄልꬄዛ። የ አꬃይ ሸምፖይስ ኑና ኦይጭሾዳይስ ይ ቆፕነ?» ዬጊ ኦይጬዛ። *

29 ጵጽሮሳኔ Ꮊንኮ ሀዋርታይር ኡንትስ ማህታር፥ «ኑኒ አስስ ኪትንቶዳይፕ ጾስስ ኪትንቶዳይስ ኑስ ቤዝዛ። 30 ማዝቃለል አፋ ይ ሶቲ ዎꬌዝ የሱሳ ኑ አድታይ ጾሳይ Ꮊይቆፕ ደንꬄዛ። 31 እስሬልታይ ናጋራይፕ ማቆዳይ ጋርከኔ ኡ ናጋራይ አቶ ግንትንቶዳይ ጋርክ ጾሲ የሱሳ ሃርዛኔ አሽዛ ኡዲ ቦንቾር ፋፐ ኡሻች ባጋር በትꬄዛ። 32 የይስ ኑኒ ማርካ፤ ማ ጾሲ ፋስ ኪትንትዝታይስ እንጌዝ ጌሻ አያናይካ ማርካ» ዬጌዛ።

33 ሺቄዝ አሳይ የያ ስኤዝ ዎደ ኢታ ይሎቲ፥ ሀዋርታ ዎꬎዳይስ ቆፔዛ። 34 ዝን አስ ኡባይድ ሎኦ ቦንችንቴዝ፥ ህገ አስታማራይ፥ ጋማላለ ግዝ ፐቲ ፈርሳዋይ ደንዲ ኤቂ ሀዋርታ ጽቃ ዎደስ ባለ ከሶዳይ ጋርክ አዛዘዛ። 35 የይፕ ጉየ፥ ሺቄዝ አሳይኮ፥ «እስሬለ አሳዮ፥ Ꮊ አስታይል አፋ ይ ኡዶዳይስ ቆፕዛባዝፕ ናግንቶይታ። 36 አብስ ጊኮ፥ Ꮊይፕ ቲና ተዎዳሳ ፋና፥ ‹ታኒ ዳማ› ግ ደንድን፥ ኦይዲ ጼት ማቅዝ አስታይ ኤዛር ማእንቴዛ። ዝን ኤዛ ዎꬍን፥ ኤዛ ካሌዝ ኡባይ ላልንቲ ፓꬆዋ አስታ ማቄዛ። 37 የይፕ ጉየ፥ አሳይ ታይብንትዛ ዎደ ጋልላ የዝ ይሁዳ ደንዲ ጋመ አስ ፓንጋ ማሂ ካልꬄዝ፥ ዝን ኤዛካ ዎꬍን ኤዛ ካሌዝ አስ ኡባይ ላልንቴዛ። 38 Ꮊተካ ታ ይንትስ ኦድዛ፤ Ꮊ አስታይፕ ሻክንቶይታ፤ ኡንታን ቦችፓተ። አብስ ጊኮ፥ Ꮊ ቆፋኔ Ꮊ ኦሳ አሲ ኦꬅዛባዝ ማቅኮ ꬋቦዳ። 39 ዝን Ꮊ ቆፋይኔ Ꮊ ኦሳይ ጾሳፕ የኤዝ ባዝ ማቅኮ፥ ይ ኡንታን ꬋብሶዳይስ ዳንዳኦዋ። ዬይታር ይ ጾሳር ካጭንቶዳ» ዬጊ ኦዴዛ። የይ ግሾስ፥ ሺቄዝ አሳይ ጋማላለ ዞርዛ ኤኬዛ።

40 ሀዋርታ ካራ ጼጊ ገልሲ አላንጋር ጋራፌዛ። የይፕ ጉየ፥ ኡንትኮ፥ «የሱሳ ሱንꬃ ናምእንꬆ ደንꬅፓተ» ግ ብልእ ዳኬዛ። 41 የሱሳ ሱንꬃይ ግሾስ ኡንቲ ካዉዦዳይ ቤዝዛ ባዝ ማቄዛና ኤሬዝ ግሾስ ሻንግታይ ቲናፕ ኡፋይትታር ከዜዝ። 42 ኡንቲ ኡባ ዎደ ጾስ ኬꬃኔ አስ ካራ የሱሳ ኤ ክርስቶሳ ማቄዛና ታማርስዛናኔ ሳባክዛና አሸካያ።

6

ላፑን አስታይ ዶርንቶ

1 የ ዎደ ካልዝታይ ታይባይ ጋንጊ ጋንጊ Ꮊንጎዳር፥ ግርኬ ዶና ኦድንትዛ አይሁድታይ ይሁዳ የልንቲ የዝ አይሁድታይል አፋ ኦሌዛ። አብስ ጊኮ፥ ግርኬ ዶና ኦድንትዛ አይሁድታይ፥ «ጋላስ ጋላስ እንግንትዛ ካꬃይፕ አዝኒ Ꮊይቄዝ ማችታ ኡ ዶግዛይ ግሾስ» ዬጌዛ። 2 ታጶ ናምኢ ሀዋርታይ ዎሳ ኬꬅ አስ ኡባ ጼጊ፥ «ኑኒ ጾስ ቃላ ኦድዛና አሺ ካꬃ ግሾዳይስ ኑስ ቤዞያ። 3 ይኬ፥ ኑ እሹንꬆ፥ ሎኦ አስታ፥ ጌሻ አያናራኔ ኤጨትꬃር ኩሜዝ ላፑን አስታ ይ ጋንጨፕ ዶሮይታ፤ ኑኒ ኡንታን Ꮊ ኦሳይስ ሹሞዳ። 4 ዝን ኑኒ፥ ኑ ኩንꬅ ዎደ ጾሳ ዎሳላኔ ቃላ ታማርሶል ፔሾዳ» ዬጌዛ።

5 ሀዋርታይ ኦዴዝ ኦዳይ አስ ኡባ ኡፋይሴዛ። የይ ግሾስ፥ አማኖራኔ ጌሻ አያናር ኩሜዝ ኢስጽፋኖሰ፥ ፍልጶሳ፥ ጵሮኮሮሳ፥ ንቃሮነ፥ ጽሞና፥ ጳርሜናኔ አይሁደ አማኖ ገሊ ማቄዝ አንጾካ ንቆሎሳ ማራጼዛ። 6 ኡንታን ሀዋርታይ ቲና ክእን፥ ሀዋርታይ ኡንታል አፋ ኩሸ ጋዲ ጾስ ዎሴዛ።

7 ጾስ ቃላይ ዳልግታር ዳልግታር Ꮊንጌዛ። የሩሳላመ የዝ አማንዝታይ ታይባይ ጋንጊ ጋንጊ ቅቴዛ፤ ቄስታይፐካ ጋምታይ አማኔዛ።

ኢስጸፋኖሰ አይክንቴዛ

8 ኢስጸፋኖሰ አꬎ ኬሃተꬃይራኔ ዎልቃር ኩሚ አስ ጋንጨ ኦሮꬅባዝታኔ ማላባዝታ ኡድዛ። 9 አይለትꬃፕ ከዝዝታይስ ግንትንተዝ አይሁደ ዎሳ ኬꬅ አሳይ ቀረናፐኔ ኢስክንድረፐ ክልቀፐኔ ኢስያፕ የኤዝ ፐቲ ፐቲ አስታይ ደንዲ ኢስጽፋኖሳር ፓላሜዛ። 10 ዝን ኢስጽፋኖሰ ኦድንትታር የዝ ኤጨትꬃኔ አያና ኡንቲ ኤቅንቶዳይስ ዳንዳኤካያ።

11 የ ዎደ ኡንቲ፥ «ሙሰናኔ ጾሳ ኤ ጫዦዳር ስኤዛ» ግዝ ዎርዶ ማርክታ ደንꬅꬄዛ። 12 የይ ጋርክ ኡዲ ዎያ ጋደ ጭምታኔ ህገ አስታማርታ ኤዛል አፋ ደንꬅꬅሴዛ። ኢስጽፋኖሰና አይኪ ሻንጎ ቲና ካንጌዛ። 13 ኤዛል አፋ ፓይዴዝ ዎርዶ ማርክታይ፥ «Ꮊ አꬃይ Ꮊ ጾስ ካራኔ ሙሰ ህጋ ማሂ ማሂ ጫዥዛ። 14 ኤ፥ ‹Ꮊይ ናዝረተ የሱሳ፥ Ꮊ ጾስ ካራ ላሎዳ፤ ማ ሙሰ ኑስ እንጌዝ ህጋ ላሞዳ› ዬጎዳር ኑኒ ስኤዝ» ዬጌዛ።

15 ሻንጎ ሺቆል በቴዝ አስ ኡባይ ኢስጽፋኖሰ ዳኪ በአዳር ኤ ስናይ ኪታንቾ ስኖ ኣዝዛ።

7

ኢስጽፋኖሰ ናሻ

1 ቄስታይ ሀላቃይ ኢስጽፋኖሰኮ፥ «Ꮊ ሞታይ ቱማ?» ዬጊ ኦይጬዛ።

2 ኢስጽፋኖሰ፥ «ታ እሹንꬆ፥ ታ አድታዮ፥ ስኦይታ! ኑ አዳ አፍራመ ካራነ የዞዳይስ Ꮊንጎዳይፕ ቲና ማሰጰጾመ የዝን፥ ቦንቾ ጾሳይ ኤስ ቆንጪ፥ * 3 ‹ነ ጋዳይፐኔ ነ ዳብታይፕ ሻክንቲ ታኒ ነና ቤዝዛ ቢታ ቅቶባ› ዬጌዛ። 4 የ ዎደ አፍራመ ካላዳውታይ ቢታፕ ከዚ ካራነ የዞዳይስ ቅቴዛ። ኤ አዳይ Ꮊይቄዛይፕ ጉየ ጾሲ ኤዛ Ꮊ ቢታ Ꮊት ይ የዝ ጋዳ ከኤዛ። * 5 ኤ ሀራ አቶዝን ቶካይ የꬍዝ አቆካ አፍራመስ እንገካ። ዝን ናአ ኤስ ባ ዎደ ጾስ Ꮊ ቢታ ኤስኔ ኤ ሼሻይስ ላታ ኡዲ እንጎዳና ቃላ ገሌዛ። * 6 ጾሲ አፍራመኮ፥ ‹ነ ሼሻይ ሀራ ቢታ እማꬄትꬃር የዞዳ፤ ኤዛይድ ኦይዲ ጼት ላይꬅ ኡንቲ አይለትꬃ ሃርንቶዳ። 7 ዝን ታኒ ነ ሼሻ ሞድዝ ጋዳይል አፋ ፕርዶዳ። የይፕ ጉየ፥ ኡንቲ የ ቢታይፕ ከዚ Ꮊይዳ ታስ ጎይኖዳ› ዬጌዛ። * 8 ጾሲ አፍራመ ሼሻይ ዶካልንቶዳይ ጋርክ ኤዛር ጫቂን፥ እሳቃ የልንቴዝ ሆስፑንꬃ ጋላሳር ዶካሌዛ። እሳቃ ያይቆባና ዶካሌዛ፤ ማ ያይቆባ ፋ ታጶ ናምኢ ናእታ፥ ኑ አድታይ ማይዝታ ዶካሌዛ። *

9 «ያይቆባ ናእታይ ዮሴፋና ቅናቲ ግብጸ ቢታ አይለትꬅስ ባይዜዛ፥ ዝን ጾሲ ኤዛር የዛ። * 10 ኤዛ፥ ኤ ዋየ ኡባይፕ ከሴዛ። ግብጸ ካት ፓሮና ቲና ዴተኔ ኤጨትꬅ ኤስ እንጌዛ። ግብጸ ካታይ ዮሴፋስ ግብጸ ቢታኔ ፋ ካራ ኡባ አቅሶድ ሀላቃትꬅ እንጌዛ። *

11 «ግብጸ ቢታይዳኔ ካንአነ ጋደ ኡባይድ ናየ ገሊ ጋመ አሳ ኡንእꬄዛ። የ ዎደ ኑ ማይዝታይ ካꬃ ደንጎዳይስ ዳንዳእበኤካያ። 12 ያይቆባ ግብጸ ቢታ ካꬃ የዛና ስኢ ኑ አድታይ ቲና ገድ ኤዛ ዳኬዛ። 13 ናምእንꬅ Ꮊማይር ዮሴፋ ፋ እሽታይስ ፋና ኤርሴዛ። ግብጸ ካት ፋሮና ዮሴፋ ሼሻና ኤሬዛ። * 14 ዮሴፋ ፋ አደ ያይቆባኔ ፋ ዳቦ ኡባ፥ ላፑን ታማን እችን አሳይ ፋኮ የኦዳይ ጋርክ ኪቲ ክእሴዛ። * 15 ያይቆባ ግብጸ ቢታ ዎꬌዛ፤ ኤነ ኤ ናእታይ ኤዛይድ Ꮊይቄዛ። * 16 ኡ መቀꬃ የ አቃይፕ ሴኬመ ቶክንቲ Ꮊንጊ፥ ኤዛይድ አፍራመ ሀሞረ ናእታይፕ ጋም ብራር ዎንጌዝ ዱፋይድ ሞጌዛ። *

17 «ዝን ጾሳይ አፍራመስ እንጎድ ጌዛ ፖልዛ ላይꬅ ሄሎዳይስ ሄሌዝ ዎደ ግብጸ ቢታይድ የዝ ኑ አሳይ ጋንጊ ጋንጊ ቅቴዛ። * 18 የይፕ ጉየ፥ ዮሴፋ ኤሮዋ ሀራ ካት ግብጸ ቢታይድ ካዉቶድ ሄሎዳይሲ። 19 የ ካታይ ኑ ዘርꬃ ገኒ ጽቃ ናእታይ Ꮊይቆዳይ ጋርክ ኡንታን ባለ ከሲ ኦሎዳይ ጋርክ ኑ አድታ ኡንእꬄዛ።

20 «የ ዎደ ሙሰ የልንቴዝ፤ ኤ ጾስ ቲና ኡሳ ሎኦ ናአ። ፋ አዳይ ካራ ሀይꬒ አግና ሄሎዳይስ ድጬዛ። * 21 ሙሰ ዎራ ጋዴዝ ዎደ ግብጸ ካታይ ናእታ ደንጊ ኤኪ ፋ ናአ ኡዲ ኤዛ ድቼዛ። * 22 ሙሰ ግብጽታይ ኤጨትꬅ ኡባ ታማሪ ኦዳራኔ ኦሶር ምኖ አስ ማቄዛ። *

23 «ሙሰስ ላይꬃይ ኦይታም ኩሜዝ ዎደ ፋ እሽታ፥ እስራኤልታ በአዳይስ ፋ ዎዝናይድ ቆፔዛ። 24 እስራኤልታይፕ ፐታያ ግብጸ አስ ፐታይ ቆሆዳር ብኢ የ እስሬለ አꬃ ማዲ፥ የ ቆሄዝ ግብጸ አꬃ ዎꬊ ኩሸ ማሄዛ። * 25 ሙሰ ፋ እሽታ ፋ ባጋር ጾሲ አሾዳይስ ሀንዛና ኡንቲ አካኮዳ ግ ቆፔዛ፥ ዝን ኡንቲ አካኬካ።

26 «ዎንትꬃ ጋላስ ናምኢ እስሬለ አስታይ ፐታይ ፐታይር Ꮊꬊንቶዳር ደንጌዛ ኡንታን ዳቦꬆዳይስ ከዚ፥ ‹አሱንꬆ፥ ይ እሽታ፤ አብስ ፐታይ ፐታ ቆህነ?› ዬጌዛ።

27 «ዝን ፐታይ ፋ ላጋ ቆህዛይ ሙሰኮ፥ ‹ነና ኑል አፋ ሃርዛኔ ዳይና ኦꬄዛይ ኦኖ? 28 ኔኒ ዝቅን ግብጸ አꬃ ዎꬌዛይ ጋርክ ታና ዎꬎዳይስ ኮይኔ?› ዬጊ ሙሰና ኡርቂ ዳኬዛ። 29 ሙሰ የያ ስኢ ግብጸፕ በቲ ሚዳመ ቢታ በተ አስ ማቂ የዝታር ናምኢ ꬊራꬅ ናእታ የሌዛ። *

30 «ጎዳይ ኪታንቻይ ኦይታም ላይꬃፕ ጉየ ሲና አምባ ካለ የዝ ሊዦ ቱሸ ጋንጨ ኤጽዝ ታማ ላጮ ጋንጨ ሙሰስ በንቴዛ። * 31 ሙሰ ፋ በኤዛይድ ማላባዝ ግ፥ ሎእꬂ በአዳይስ ቱሻይኮ ሺቂ የዝን፥ ጎዳ፥ 32 ‹ታኒ ነ አድታይ፥ አፍራመ ጾስ፥ እሳቃ ጾስ፥ ያይቆባ ጾስ› ዬግታር ሙሰኮ የኤዛ። ሙሰ ያሻር ኩኩሪ በአዳይስ ዳንዳኤካ።

33 «ጎዳይ ሙሰኮ፥ ‹ኔኒ ኤቄዝ ቢታይ ጌሽ ማቄዝ ግሾስ ነ ቶካይድ የዝ ጫማ ከሶባ። 34 ታኒ ግብጸ የዝ ታ አሳይ ኡንእንታ በኤዛ። ኡ ኡፋ ስኢ ኡንታን አሾዳይስ ዎꬌዛ። Ꮊት Ꮊና የኦባ! ታኒ ነና ግብጸ ኪቶዳ› ዬጌዛ።

35 «እስሬልታይ ሙሰ፥ ‹ነና ኑና ሃርዛኔ ዳይና ኦꬄዛይ ኦኖ?› ዬጊ እጼዛ። ዝን ሙሰ ቱሸ ጋንጨ ኤስ በንቴዝ ኪታንቻይ ባጋር ሃርዛኔ አሽዛ ኡዲ ጾሲ ኪቴዛ። * 36 የ ሙሰ እስራኤልታ ግብጸ ቢታይር ዞቆ አባኔ ሊዦ ቢታር ኦይታም ላይꬅ ማላባዝታኔ ኦሮꬃባዝታ ኦꬅታር ኡንታን ካልꬅ ከሴዛ። *

37 «እስሬለ አሳይኮ፥ ‹ጾሲ ታና ደንꬄዛይ ጋርክ ይ ሼሻይ ጋንጨፕ ታ ጋርክ ናበ ይንትስ ደንꬆዳ› ዬጌዛይ Ꮊ ሙሰ። * 38 ሊዦ ቢታ ሺቄዝ እስሬለ አሳይራ የዜዛይ፥ ኑ አድታይራኔ ሲና አምባል አፋ ኤስ ኦዴዝ ኪታንቻይራ የዜዝ። የ ሙሰ ደኦ ቃላ ኑስ እንጎዳይስ ኤኬዛ። *

39 «ዝን ኑ ማይዝታይ ሙሰስ አዛዝንቶዳይስ ኮየካያ፤ ኤዛ እጺ ጉየ ግብጸ ማቆዳይስ አሞቴዛ። 40 ማ አሮናኮ፥ ‹ኑና ካልꬅዛ ጾስታ ኑስ ኦꬆባ። አብስ ጊኮ፥ Ꮊይ ኑና ግብጸፕ ከኤዝ ሙሰ፥ ዋዬዛኮ ኑኒ ኤሮያ› ዬጌዛ። * 41 የ ዎደ ኦጎና አዝዝ ኤቃ ኦꬄዛ። የ ኤቃይስ ያርሾ ያርሼዝ ፋ ኩሸር ኦꬄዝ ኦሳይር ኡፋይቴዛ። * 42 ዝን ጾሲ ኡንትስ ዞኮ ማሄዛ። ኡንቲ ሳሎ ጾልንትታ ጎይኖዳይ ጋርክ ኡንታን አሺ አሼዛ። ናብታይ ማጻፋይድ፥

«‹እስሬለ አስታዮ፥ ኦይታም ላይꬅ ኩንꬅ

ሊዦ ቢታ ሹኬዝ መሄኔ

ያርሼዝ ያርሻ ታስ ያርሼነኔ?*

43 ይ፥ ይንትስ ጎይኖዳይስ ኮቼዝ ኤቃነ ሞሎኬ ዱንካና

ረፋና ግዝ ይ ጾሳ ጾልንቶ ምስላ ቶኬዛ።

ታኒ ይንታን ባብሎነፕ

ሰኮ ባጋ ዳኮዳ› ግንትንቲ ጻፍንቴዛ።

44 «ኑ አድታይስ ሊዦ ቢታ ማርካ ዱንካናይ የዛ። ኤዛካ ጾሲ ሙሰ አዛዜዛኔ ኤ ቤዜዛይ ጋርክ ኦꬄዛ።* 45 ማ ኑ አድታይ የ ዱንካና ፋ አድታይፕ ኤኪ ጾስ ቲና ባይእꬄዝ አይሁደ ማቀካ አሳይ ቢታ አይኬዝ ዎደ ኢያሱር ዎል ኤኪ ገሌዛ። የ ዱንካናይ ዳዉተ ዎደ ሄሎዳይስካ የ ጋዳይድ የዜዛ። * 46 ዳዉተ ጾሳር ሳብንቴዛ። ማ ያይቆባ ጾሳይስ ኬꬅ ኬጾዳይስ ጾሳ ዎሴዛ። * 47 ዝን ኤስ ኬꬅ ኬጼዛይ ሶሎሞነ። *

48 «ሀኖ ዝን፥ ኡባይፕ አፋ ጾሳይ አሲ ኬጼዝ ኬꬃ የዞያ። ናበ ጌዛይ ጋርክ፥

49 «‹ሳሎ ታ ዙፋነ፥

ሳአይካ ታ ቶካይ የꬍዝ አቆ።

የዝን፥ ታስ ይ አብ ጋርክ ኬꬅ ኬጾደ?

ዎይ ታኒ ሸምፕዛ አቃይ አባ የኔ?*

50 Ꮊ ኡባ ኦꬄዛይ ታ ኩሸ ባሳ?›

ዬግዛ ጎዳይ።

51 «ይ ዋይዚ ስኦዋ አሶ? ይ ዎዝናይ ጾስ ቃላ ኤኮዳይስ አብስ እጼኔ? ይ ሀያይ አብስ ቱሌኔ? ይ፥ ይ አድታይካ ኡባ ዎደ ጌሻ አያናራ ኤቅንትዛ። 52 ናብታይ ጋንጨፕ ይ አድታይ ባይኤዛይ ኦኖ? ጽላይ የኦዳና ቲናቲ ኦዴዛና ዎꬌዛ። Ꮊት ይ ኤዛ ኣꬂ እንጊ ዎꬌዛ።* 53 ይ ኪታንቻ ኩሸፕ ጾስ ህጋ ኤኬዛ፥ ዝን ኪትንተካያ» ዬጌዛ።

ኢስጽፋኖሰ ሹቻር ጫድንቴዛ

54 ኡንቲ የያ ስኤዝ ዎደ ፋ ዎዝናይድ ኢስጽፋኖሰል አፋ ጋመ ይሎቲ፥ ፋ አች ꬋቂ ማንዴዛ። 55 ዝን ኢስጽፋኖሰ ጌሻ አያናር ኩሚ፥ ሳሎ ኡዴ ብኢ፥ ጾስ ቦንቾኔ የሱሳ ጾስ ኡሻች ባጋር ኤቄዛና በኤዛ። 56 «ዬዛኮ፥ ታኒ ሳሎ ዶይንትን፥ አስ ናአይ፥ ጾሳ ኡሻቻ ኤቄዛ በኤዛ» ዬጌዛ።

57 ቃላ ꬎቅ ኡዲ ኡክታር፥ ፋ ሀያ ቱጪ ዎላ ኤኮ ዎጼዛ 58 ኤዛ ካታማይፕ ጋጻ ከሲ፥ ሹቻር ጫዴዛ። ማርካቲ ፋ ማአ ፐቲ ሳኦላ ግዝ ናአትꬃይ ካለ ጋዴዛ።

59 ኢስጽፋኖሰ፥ «ታ ጎዳ የሱሳ፥ ታ ሸምፓ ኤኮባ» ዬጊ ጼጎዳር ኡንቲ ኤዛ ሹቻር ጫዴዛ። 60 ቡንቅቲ፥ ፋ ቃላ ꬎቅ ኡዲ፥ «ታ ጎዳዮ፥ Ꮊ ናጋራ ኡንትስ አቶ ጎባ» ዬጌዛ። የያ ጌዛፕ ማቂ Ꮊይቄዛ።

8

ሳኦላ አማንዛ አሳ ባይኤዛ

1 ሳኦላ ኢስጽፋኖሰ Ꮊይቃይድ ማእንቴዛ። የ ጋላስ የሩሳላመ የዝ ዎሳ ኬꬃ ግታ ባይእꬅ ደንዴዛ። ሀዋርታይ አትን አማንዝታይ ኡባይ ይሁዳ ቢታኔ ሳማረ ቢታ ላልንቴዛ። 2 ፐቲ ፐቲ ጾስ አስታይ ኢስጽፋኖሰ ሞጌዛ፤ ማ ኤስ ኢታ ዬኬዛ። 3 ዝን ሳኦላ ዎሳ ኬꬅ ꬋብሶዳይስ ኮይዛ። ካራ ካራ ዩዪ ገሊ፥ አማንዛ ꬊራꬅታኔ ማችታ ጎቺ ጎቺ ከሲ አች ካራ ገልሴዛ። *

ዎንግላይ ሳማረ ሳባክንቴዛ

4 ላልንቴዝ አማንዝታይ Ꮊንጌዝ አቆ ኡባይድ ቃላ ኦዴዛ። 5 ፍልጶሳ ሳማረ ካታማ Ꮊንጊ ክርስቶሳ ባጋ አሳይስ ኦዴዛ። 6 ጋመ አሳይ ፍልጶሳ ጌዛ ስኤዝ ዎደኔ ኤ ኦꬅዛ ማላባዝታ በኤዝ ዎደ ኤዛ አካኪ ስኤዛ። 7 ቱና አያንታይ ኡኪ ጋመ አሳይፕ ከዜዝ፤ ማ ጋመ ጉንድታይኔ ዎብታይ ብልእንቴዛ። 8 የ ካታማይድ የዝ አሳይ ጋመ ኡፋይቴዛ።

9 ዝን ስሞና ግዝ ፐቲ አꬃይ የ ካታምተ የዛ። ኤ፥ «ታኒ ግታ ግታ አስ» ግ ሳማረ አሳ ካዮር Ꮊይ ማላባዝየግስታር ጋምኤዛ። 10 ጽቃፕ አይኪ ዳማ ሄሎዳይስ የዝ አስ ኡባይ፥ «ዳማ ጾሳ ዎልቃይ Ꮊያ» ግ ኤዛ ስኤዛ። 11 ጋመ ዎደፕ አይኪ ካዮር ሳማረ አሳ ማላባዝ ግሴዝ ግሾስ አሳይ ኤዛ ስኤዛ። 12 ዝን ፍልጶሳ ጾሳ ካተትꬃኔ የሱስ ክርስቶሳ ሱንꬅባጋ ꬊራꬅታይስነ ማችታይስ ኦድን፥ ኡንቲ ኤባዝ አማኒ ጻማቅንቴዛ። 13 ማ ስሞናካ አማኒ ጻማቅንቲ ፍልጶሳራ ዎላ Ꮊንጊ በኤዝ ባዝ ኡባይዳኔ ኦስንቴዝ ግታ ማላትታ ብኢ ማላባዝ ጌዛ።

14 የሩሳላመ የዝ ሀዋርታይ ሳማረ አሳይ ጾስ ቃላ ኤኬዛ ስኢ ጵጽሮሳኔ ዋንሳ ኡንትኮ ዳኬዛ። 15 ጵጽሮሳኔ ዋንሳ Ꮊንጊ፥ አማንዝታይ ጌሻ አያና ኤኮዳይ ጋርክ ኡንትስ ጾሳ ዎሴዛ። 16 አብስ ጊኮ፥ ሳማረ አስታይ ጎዳ የሱሳ ሱንꬃር ኣዳ ጻማቅንቴነፕ አትን ኡንታፕ ፐታይል አፋካ ጌሻ አያና ሀጋ ዎካ። 17 የ ዎደ ጵጽሮሳኔ ዋንሳ ፋ ኩሸ ኡንታል አፋ ጋድን፥ ኡንቲ ጌሻ አያና ኤኬዛ።

18 ሀዋርታይ ፋ ኩሸ ኡንታል አፋ ጋድን፥ ኡንትስ ጌሻ አያናይ እንግንቴዛ ስሞና በኤዝ ዎደ ጵጽሮሳስኔ ዋንሳስ ሚሸ ክኢ፥ 19 «ታንካ ታ ኩሸ ጋዴዝ ኡባይ ጌሻ አያና ኤኮዳይ ጋርክ Ꮊ ማዉተ ታስካ እንጎይተ» ዬጌዛ።

20 ዝን ጵጽሮሳ ኤኮ፥ «ኔኒ ጾስ እሞታ ሚሸር ዎንጎዳይስ ቆፔዛይ ግሾስ ነ ሚሽትር ነና ኤኪ ꬋቦ። 21 ነ ዎዝናይ ጾስ ቲና ሉሎ ማቀካ ግሾስ ኔስ Ꮊይዳ ሻጎ ዎይ ቃዳ ባያ። 22 ይኬ፥ Ꮊ ነ ዎዝና ኢታትꬃይ ግሾስ ናጋራይፕ ማቆባ። ነ ዎዛና የዝ ኢታ ቆፋ ጾሲ አቶ ጎዳይ ጋርክ ጎዳ ዎሶባ። 23 ነ ኢታ ጫሞ ቅናተራኔ ናጋራ አቻ የዛያ ታኒ ብእዛ» ዬጌዛ።

24 ስሞና ማሂ፥ «ይ ጌዛይፕ ፐታካ ታና ሄላማይ ጋርክ ታስ ጎዳ ዎሶይታ» ዬጌዛ።

25 ጵጽሮሳኔ ዋንሳ ማርካቴዛይፐኔ ጎዳ ቃላ ኦዴዛይፕ ጉየ የሩሳላመ ማቄዛ። ሳማረ የዝ ጋመ ሄራ ዎንግለ ኦዴዛ።

ፍልጶሳ ቶጰ ዣንዳርባና ጻማቄዝ

26 ጎዳ ኪታንቻይ ፍልጶሳኮ፥ «ደንዲ ሱለ ባጋር የሩሳላመፕ ጋዛ ካንግዛ ሊዦ ቢታ ኦጋይኮ Ꮊንጎባ» ዬጌዛ። 27 ፍልጶሳ ደንዲ ቅቴዛ። ህንደኬ ግዝ ቶጰ ካታትስ እ ሚሻ ኡባ ናግዛ ቶጰ አስ የዛ። ኤካ ጎይኖዳይስ የሩሳላመ ቅቴዛ። 28 ጋረል በቲ፥ የሩሳላመፕ ፋ ቢታ ማቅታር ናበ ኢስያሳ ማጻፈ ናባብዛ።

29 ጌሻ አያናይ ፍልጶሳኮ፥ «የ ጋራይኮ Ꮊንጊ ካለ ሺቆባ» ዬጌዛ።

30 የዝን ፍልጶሳ ዎጺ Ꮊንጊ ሄሎዳር ዣንዳርባይ ናበ ኢስያሳ ማጻፈ ናባቦዳር ስኢ፥ «ነ ናባብዛይ ኔስ ገልኔ?» ዬጌዛ።

31 ዣንዳርባይ፥ «ታና ታማርስዛ አስ ባዝን ዋይዚ ገሎደ?» ዬጌዛ። ጋረል ከዚ በቶዳይ ጋርክ ፍልጶሳ ዎሴዛ። 32 ዣንዳርባይ ናባብዛ ማጻፋይ ክፍላይ Ꮊያ፥

*«ኤ ዱር ጋርክ ሹክንቶዳይስ ላግንቴዛ፤

ዱር ናአ ፋ እክሳ ሜድዝታይ ቲና ስእ ግዛይ ጋርክ፥

ኤካ ፋ ዶና ዶየካያ።

33 ኤ ካዉዤዛ፤ ኤስ ጽሎ ፕርዳካ ꬋቤዛ።

ኤ የሳይ Ꮊ ሳአይፕ ጋችንቴዝ ግሾስ

ኤ ሼሽባጋ ኦኖ ኦዶዳይ?» ዬግዛ።

34 ዣንዳርባይ ማሂ ፍልጶሳኮ፥ «ናበ ኦባዝ ኦዴ? ፋ ባጋ ኦድነኔ ሀራ አስባዝ ኦዴ? ታስ ኦዶየ» ዬጌዛ። 35 ፍልጶሳ ማሂ፥ ጾስ ቃላ የ አቃይፕ አይኪ፥ የሱሳ ባጋ ኦድዛ ዎንግለ ኤስ ኦዴዛ።

36 ኡንቲ Ꮊንግታር ሃꬂ የዛ አቆ ሄሌዛ። ዣንዳርባይ፥ «ሃꬄ Ꮊያ ቦኦባ፤ ታ ጻማቅንታማይ ጋርክ አቢ ካየ?» ዬጌዛ።

37 *ፍልጶሳ ኤኮ፥ «ኔኒ ነ ኩንꬅ ዎዝናይፕ አማንኮ ዳንዳእዛ» ዬጌዛ።

ኤ ማሂ፥ «የሱስ ክርስቶስ ጾሳ ናአ ማቄዛና ታኒ አማንዛ» ዬጌዛ።

38 ጋራይ ኤቆድ ጋርክ ዣንዳርባይ ኪትን፥ ናምአይ ዎꬊ ሃꬃ ገሌዛ፤ ፍልጶሳ ኤዛ ጻማቄዛ። 39 ኡንቲ ሃꬃፕ ጋጻ ከዜዛን ጋርክ ጎዳ አያናይ ፍልጶሳ ቆፐካዝን ኤኬዛ። ናምእንꬃ ዣንዳርባይ ፍልጶሳ በኤካያ፥ ዝን ፋ ኦጋ ኡፋይትታር ቅቴዛ። 40 ፍልጶሳ አዛጾና ኦሌዛ። ማ ቅሳረ የኦድ ሄሎዳይስ ካታምታይር ዩዪ ዎንግለ ማርካቴዛ።

9

ሳኦላ አማኔዛ

(ሀዋ. ኦ. 22:6-16፤ 26:12-18)

1 የ ዎደ ሳኦላ ጎዳ ካልዝታ ዎꬎዳይስ ማንድታር ቄሰ ሀላቅታይኮ Ꮊንጌዛ። 2 ጎዳይ ኦገ ካልዛ ꬊራꬅታኔ ማችታ ደንግኮ፥ አጪ የሩሳላመ ኮኦዳይስ፥ ዳማስቆ የዝ አይሁደ ዎሳ ኬꬅታይስ ዳብዳበ ጻፍንቶዳይ ጋርክ ኤዛ ዎሴዛ።

3 ኤ Ꮊንጊ፥ ዳማስቆ ካታማ ሄሎዳይስ ኡኮዳር፥ ቆፐካ ሳሎፕ ዎልቃማ ፖኦ ኤ ዩሻይር ፖኤዛ። 4 ኤ ሳአ ፖኬዛዝን፥ «ሳኦላ፥ ሳኦላ፥ አብስ ታና ባይꬅኔ?» ግዝ ቃላ ስኤዛ።

5 ሳኦላ፥ «ጎዳዮ፥ ነ ኦኖ?» ዬጊ ኦይጬዝ።

«ታኒ፥ ነ ባይእꬅዝ የሱሳ» ዬጌዛ።

6 *ጎዳይ ኤኮ፥ «ደንዲ ካታማ ገሎባ፤ ነ ኦꬆዳይስ ቤዝዛባዛይ ኤዛይድ ኔስ ኦድንቶዳ» ዬጌዛ።

7 ሳኦላራ ኦገ Ꮊንግዝ አስታይ አኮካ ኦድንተካ ኤቂ አቴዛ። ጊርꬂ ስእንትዛ፥ ዝን ኦንካ በንቶያ። 8 ሳኦላ ፖኬዝ አቃይፕ ደንዲ በአዳር ኤ ኣፋይ ደንጋም እጼዛ። የይ ግሾስ፥ ኡንቲ ኤ ኩሻ አይኪ ካልꬂ ዳማስቆ ገልሴዛ። 9 ሀይꬒ ጋላስ ሄሎዳይስ ኤ በአዳይስ ዳንዳኤካያ፤ አኮካ ሜካያ፤ ኡዠካያ።

10 ዳማስቆ ፐቲ ሀናና ግዝ የሱሳ ታማራይ የዛ። ጎዳይ ቆንጭꬃር፥ «ሀናና» ዬጊ ጼጌዛ።

ሀናኔ ማሂ፥ «ታ ጎዳዮ፥ ታ Ꮊይዳ የዛ» ዬጌዛ።

11 ጎዳይ ኤኮ፥ «ደንዲ ሉሎ ግንትንትዝ ኦገ Ꮊንጊ፥ ይሁዳ ካራ ሳኦላ ግዝ ጸርሰሰፕ የኤዝ ዎስ ዎስዝ አꬃ ኮዮባ። 12 ማ ሀናና ግንትዝ አꬃይ ገሊ፥ ሳኦላ ናምእንꬆ በአዳይ ጋርክ ፋ ኩሸ ኤዛል አፋ ጋዶዳር ቆንጭꬃር በኤዛ» ዬጌዛ።

13 ሀናና ማሂ፥ «ጎዳዮ፥ የሩሳላመ ነ ጌሽ አሳይል አፋ የ አꬃይ አብ ጋርክ ኢታ ባዝ ኦꬄዛኮ ታኒ ጋመ አሳይፕ ስኤዛ። 14 ማ ዳማስቆ ነ ሱንꬃ ጼግዝታ ኡባ አጮዳይስ፥ ቄሰ ሀላቅታይ ኤስ ማዉተ እንጌዛ» ዬጌዛ።

15 ዝን ጎዳይ ኤኮ፥ «ሳኦላ አይሁደ ማቀካ አሳይ ቲና፥ ካትታይ ቲናኔ እስሬለ አሳይ ቲና፥ ታ ሱንꬃ ኤርሶዳይስኔ ታስ ኦꬆዳይስ ማራጽንቴዝ ሚሻ ማቄዝ ግሾስ ነ ኤኮ Ꮊንጎባ። 16 አብስ ጊኮ፥ ታ ሱንꬃይ ግሾስ ኤ ዋፋ ዋየ ኤኮዳይስ ቤዝዛኮ ታኒ ኤዛ ቤዞዳ» ዬጌዛ።

17 ሀናኔ Ꮊንጊ፥ ካራ ገሊ፥ ፋ ኩሸ ሳኦላል አፋ ጋዲ፥ «ታ እሻ ሳኦላ፥ ነ የኤዝ ኦጋይል ኔስ በንቴዝ ጎዳ የሱሳ፥ ነ በአዳይ ጋርከኔ ጌሻ አያናር ኩሞዳይ ጋርክ ታና ኪቴዛ» ዬጌዛ። 18 ኤልሲ፥ ሳኦላ ኣፋይፕ ፐቲ ፑቆ ጋርከዝ ባዛይ ዎꬍን፥ ሳኦላ ናምእንꬆ በኤዛ። ማ ደንዲ ጻማቅንቴዛ። 19 ካꬃ ም ሚንጌዛ፥ ዳማስቆ የዝ አማንዝታይር ጽቃ ጋላስ ጋምኤዛ።

ሳኦላ ዳማስቆ ታማርሴዛ

20 ኤልሲ ሳኦላ፥ «የሱሳ ጾስ ናአ» ዬጊ ዳማስቆ የዝ አይሁደ ዎሳ ኬꬅታይድ ቃላ ታማርሴዛ።

21 የያ ስኤዝ ኡባይ ማላባዝ ግ፥ «Ꮊይ የሩሳላመ የሱሳ ሱንꬃ ጼግዝታ ꬋብስዛ ባሳኔ? ማ Ꮊና የኤዛይ ኡንታን አጪ፥ ቄሰ ሀላቅታይ ቲና ካንጎዳይስ ባሳኔ?» ዬጌዛ።

22 ዝን ሳኦላ ቃላ ኦዶር ምንግታር ምንግታር Ꮊንጌዛ። የሱሳ፥ ኤ ክርስቶሳ ማቄዛና ምልጽ ኡዲ ኦዴዝ ግሾስ ዳማስቆ የዝ አይሁድታይ ኤስ ማሆድባዝ ꬋቤዛ።

23 ጋመ ጋላሳፕ ጉየ አይሁድታይ ሺቂ፥ ሳኦላ ዎꬎዳይስ ቶቤዛ። * 24 ዝን አይሁድታይ ፋና ዎꬎዳይስ ቆፔዛ ሳኦላ ስኤዛ። ኡንቲ ኤዛ ዎꬎዳይስ ቃማኔ ጋላስ ካታማ ፐንገ ናግዛ። 25 ዝን ኤ ታማርታይ ኤዛ ቃማ ካንጊ፥ ግምበ ጋሰ ሉኮር ዳቾራ ዎꬍሴዛ።

ሳኦላ የሩሳላመ ታማርሴዛ

26 ሳኦላ የሩሳላመ ሄሌዝ ዎደ አማንዝታይር ዋላክንቶዳይስ ኮዬዛ። ዝን ኤ ክርስቶሳ አማኔዛይ ኡንትስ ቱማ ኣዛም እጽን ኤስ ያሽቴዛ። 27 ዝን ባርናባሳ ሳኦላ ሀዋርታይኮ ካንጌዝ። ኦገል ጎዳይ ዋይዚ ቆንጬዛኮኔ ናሼዛኮ፥ ማ ሳኦላ ዳማስቆ የሱሳ ሱንꬃይር ያሽተካ ዋይዚ ቃላ ኦዴዛኮ ኡንትስ ጌሺ ኦዴዛ። 28 ሳኦላ የሩሳላመ ዉቲ ጎዳይ ሱንꬃይር ያሽተካ ቃላ ኦድታር፥ ሀዋርታይራ ዎላ የዛ። 29 ማ ሳኦላ ግርኬ ቃላ ኦዴዝ አይሁድታይራ ኦድንትታር ፓላምዛ። ዝን ኡንቲ ኤዛ ዎꬎዳይስ ኮዬዛ። 30 አማንዛ አስታይ የያ ስኢ፥ ሳኦላ ቅሳረ ካንጊ ተርሰሰ ዳኬዛ።

31 ይሁዳ፥ ጋልላራኔ ሳማረ ኡባይድ የዝ ዎሳ ኬꬅታይ ሳሮር የዜዛ። ማ ሚንጌዛ፤ ጎዳይስ Ꮊሽትታር ጌሻ አያና ምንꬃꬆር ጋንጊ ጋንጊ Ꮊንጌዛ።

ጵጽሮሳ ሊዳራኔ ዮጰ ታማርሴዛ

32 ጵጽሮሳ ጋደ ኡባ ዩይታር ሊዳ የዝ አማንዛ አስታይኮ ሄሌዛ። 33 ኤዛይድ ሆስፑን ላይꬅ ሙዳ ስሊ አርሳል ዎይኢ የዝ ኤንያ ግዝ አꬃ ደንጌዛ። 34 ጵጽሮሳ፥ «ኤንያ፥ የሱስ ክርስቶሳ ነና ፓꬄዛ፤ ደንዲ ነ ሂጻ ደንꬆባ» ዬጌዛ። ኤካ ኤልሲ ደንዲ ኤቄዛ። 35 ሊዳራኔ ሳሮና የዝ አስ ኡባይ ኤንያ ብኢ፥ ጎዳይኮ ማቄዛ።

36 ዮጰ ካታማ ፐቲ ጻብቶ ግንትዝ አማንዛ አስታ የዛ። (ጻብቶ ጉሳይ ገንኤ ጉሲ) እዛ ፋ የዛ ዎደ ኡባይድ ሎኦ ባዝ ኦꬅታራኔ ማንቅታ ማድታር የዜዛ። 37 የ ዎደ እዛ ሀርግንቲ Ꮊይቂን፥ አሳይ እ አሃ ሜጪ፥ ፖቄል አፋ ከሲ ዎይꬄዛ። 38 ሊዳ ዮጰስ ካለ የዛ። አማንዝታይ ጵጽሮሳ ሊዳ የዛ ስኢ፥ «ሀያና ኑኮ ኤልሲ የኦባ» ዬግዝ ኪታ ናምኢ አስታ ኤኮ ኪቴዛ።

39 የይ ግሾስ፥ ጵጽሮሳ ደንዲ፥ ኡንታራ Ꮊንጌዛ። ሄሊ፥ ፖቄል አፋ የዝ ክፍለ ኤዛ ገልሴዛ። አምእታይ ጵጽሮሳ ካላይር ኤቂ ዬክታር ዶርቃ ኡንታራ ፓጻ የዛር ኦꬄዝ ቃምስታኔ አፍልታ ኡባ ጵጽሮሳ ቤዜዛ። 40 ጵጽሮሳ ኡንታን ኡባ ባለ ከሲ፥ ጉልባቲ ጾሳ ዎሴዛ። ማ አሃይኮ ማቂ፥ «ጻብተ፥ ደንዶባ» ዬጌዛ። ጻብታ ፋ አፋ ዶዪ ጵጽሮሳ ብኢ፥ ደንዲ በቴዛ። 41 ጵጽሮሳ እዞ ፋ ኩሸር ማዲ ደንꬅ ኤሴዛ። የይፕ ጉየ፥ አማንዝታኔ አምእታ ጼጊ፥ ደንዴዛኖ ኡ ቲና ከኤዛ።

42 Ꮊ ኦዳይ ዮጰ ካታማ ኡባ ሄሌዛ። ጋመ አሳይ ጎዳ አማኔዛ። 43 ጵጽሮሳ ዮጰ ስሞና ግዝ ደገላይ ካራ ኡንደና ጋላስ ጋምኤዛ።

10

ጵጽሮሳኔ ቆርነሎሳራ

1 ቅሳረ፥ «ጻለ ኦላ አስታይ ጩጋ» ግንትንትዝ ኦላ አስታይ ጋንጨ ፐቲ ቆርነሎሳ ግንትንትዝ ማቶ ሀላቃይ የዛ። 2 ቆርነሎሳ ፋ ካራ አሳይራ ጾሳ ሚንꬂ አማንዛ አስኔ ጾሳ ጎይንዛ አስ። አይሁደ ማንቅታካ ጋመ ማድዛ፥ ማ ጾሳ ኡባ ዎደ ዎስዛ። 3 ፐቲ ጋላስ ኡዱፉን ሳተ ሄራ ጾስ ኪታንቻይ ኤኮ ይኢ፥ «ቆርነሎሳ» ግ ጼጎዳር ኤ ቆንጭꬃር ጌሺ በኤዛ።

4 ቆርነሎሳ ዳጋሚ ኪታንቻ ቶል ኡዲ ብኢ፥ «ጎዳዮ፥ አባ?» ዬጌዛ።

ኪታንቻይ ማሂ፥ «ነ ዎሳኔ ማንቅታ ነ ማድዛይ ጾስ ቲና ቆፍንቴዛ። 5 Ꮊት ዮጰ አስ ኪቲ፥ ጵጽሮሳ ግዝ ስሞና ክእሶባ። 6 ጵጽሮሳ አባ ካለር ደገላ ስሞና ካራ እማꬄትꬅ በቴዛ» ዬጌዛ።

7 ቆርነሎሳ ፓስ ኦዴዝ ኪታንቻይ Ꮊንግን፥ ፋ አይልታይፕ ናምእታኔ ጾስ ጎይንዛ ፋ ካለ ዎታዳርታይፕ ፐታ ጼጊ፥ 8 ኡንትስ ኡባ ባዝ ኦዲ ዮጰ ኪቴዛ።

9 ዎንትꬃ ጋላስ ኡንቲ Ꮊንጊ፥ ዮጰ ካታማ ኡኮዳር ኡሱፑን ሳተ ሄራ ጾስ ዎሶዳይስ ጵጽሮሳ ፖቄል አፋ ከዜዝ። 10 ኤ ናይንቲ ካꬅ ማዳይስ ኮዬዝ፥ ዝን ካꬃ ካጾዳር ኤ አሁሞ በኤዛ። 11 ሳሎ ዶይንትን፥ ዳማ አፍላ ኣዝዛባዝ ኦይዲ ባጋር አይክንቲ ዎꬎዳር ኤ በኤዛ። 12 ኤዛይድ ኦይዲ ቶከር የዝ መህታይ፥ ዎራ ዶእታ፥ ኡሎራ ጎችንትዛ መትꬃይኔ ሳሎ ካፍታ ኡባይ የዛ። 13 የ ዎደ «ጵጽሮሳ፥ ደንዲ ኤቂ ሹኪ ሞባ» ግዝ ቃላ ኤኮ የኤዝ።

14 ዝን ጵጽሮሳ፥ «ጎዳዮ፥ ዋኣ! ታ ቱና ባዝ ኡባራካ ም ኤሮያ» ዬጌዛ።

15 ማ፥ «ጾሳይ ጌሼዛ ኔኒ ቱና ጊፐ» ግዝ ቃላ ናምእንꬆ ኤኮ የኤዝ። 16 የይካ፥ ሀይꬒ ቶኬ ሀኔዛይፕ ጉየ የ ግታ አፍላ ኣዝዛይ ኤልሲ ኡዴ ሳሎ ኤክንቴዛ።

17 ጵጽሮሳ ፋ በኤዝ ቆንጭꬃይስ ብልእꬃይ፥ «አብ ማቃደሻ?» ግ ፋ ዎዝናር ቆፖዳር፥ ቆርነሎሳ ኪቴዝ አስታይ ስሞና ካራ ኦይጭች ደንጊ ባለር ኤቄዛ። 18 ፋ ቃላ ኡ ꬎቅ ኡዲ፥ «ጵጽሮሳ ግንትዝ ስሞና እማꬃይ Ꮊይዳ የኔ?» ዬጊ ኦይጬዛ።

19 ጵጽሮሳ ቆንጭꬃር በኤዝ ባዛ ቆፕꬃል አፋ የዝን፥ ጌሻ አያና ኤኮ፥ «ዬዛኮ፥ ሀይꬒ አስታይ ነና ኮይዛ። 20 ደንዲ ዎꬎባ፥ ታኒ ኡንታን ኪቴዝ ግሾስ ሰኤካ ኡንታር Ꮊንጎባ» ዬጌዛ።

21 ጵጽሮሳ አስታይኮ ዎꬊ፥ «ይ ኮይዛይ ታናኔ፤ ይ አብስ የኤኔ?» ዬጌዛ።

22 ኡንቲ ማሂ፥ «ኑና ማቶ ሀላቃይ ቆርነሎሳ ኪቴዛ። ኤ ጌሻ፥ ጾሳ ጎይንዛ አስኔ አይሁደ አስ ኡባይድ ጋመ ቦንችንቴዝ አስ። ቆርነሎሳ፥ ነና ፋ ካራ ካንጊ ቃላ ኔፕ ስኦዳይ ጋርክ ጌሻ ኪታንቻይ ኤስ ኦዴዛ» ዬጌዛ። 23 ጵጽሮሳ አስታ ካራ ገልሲ ሞኬዛ።

ዎንትꬃ ጋላስ፥ ደንዲ ኡንታራ ቅቴዛ። ዮጰ ካታማ የዝ አማንዝታይፕ ፐታይ ፐታይ ኤዛር ዎላ Ꮊንጌዛ። 24 ዎንትꬃ ጋላስ፥ ቅሳረ ሄሌዛ። ቆርነሎሳ ፋ እግንታኔ ፋ ላግታ ፐትፕ ጼጊ ሺሺ፥ ጵጽሮሳ ናግዛ። 25 ጵጽሮሳ ካራ ገሎድ ሀኖዳር፥ ቆርነሎሳ ኤዛ ሄሊ ኤ ቲና ጹጉኒ ኤስ ጎይኖዳይስ ኮዬዛ። 26 ዝን ጵጽሮሳ፥ «ደንዶባ፥ ታካ ታ ኦማስ ነ ጋርክ አስ» ዬጊ ኤዛ ደንꬄዛ።

27 ጵጽሮሳ ቆርነሎሳር ኦድንትታር ካራ ገሎዳር ጋማይ አሳይ ሺቄዛ ደንጌዛ። 28 ኤ አሳይኮ፥ «አይሁደ አስ ሀራ ጋደር ፐትፖዳይስ ዎይ ዎል ሄሎዳይስ ዎጋ ባዛ ይ ኤርዛ። ዝን ታኒ ኦናካ ቱና ዎይ ጌሽ ባያ ጋማይ ጋርክ ጾስ ታና ቤዜዛ። 29 የይ ግሾስ፥ ይ ታኮ ኪትን እጾ ባይꬅ የኤዛ። Ꮊት ታና አብስ ጼግሴዛኮ ታስ ኦዶይታ» ዬጌዛ።

30 ቆርነሎሳ፥ «ታኒ Ꮊይኖ ኦይዲ ጋላሳፕ ቲና Ꮊኖንተ ኡዱፉን ሳተ ዎሳ ዎሶዳር፥ ፎጭዝ ማኦ ማኤዝ አስ ታ ቲና ኤቄዛ። 31 ኤ ታኮ፥ ‹ቆርነሎሳ፥ ጾሲ ነ ዎሳ ስኤዛ፥ ኔኒ ማንቅታ ማዴዛናካ ቆፔዛ። 32 ይኬ፥ አስ ዮጰ ኪቲ፥ ስሞን ጵጽሮሳ ግዛ ጼግሶባ። ኤ፥ ስሞና ግዝ ደገላ አꬃይ ካራ አባ ዶናር በቴዛ› ዬጌዛ። 33 የይ ግሾስ፥ ታኒ ኔኮ ኤልሲ ኪቴዛ፤ ነ ይእꬃይር ሎኦ ኦꬄዛ። ይኬ፥ ጾሲ ነና ኪቴዝባዝ ኡባ ስኦዳይስ Ꮊት ኑኒ ኡባይ Ꮊይዳ ጎዳይ ቲና የዛ» ዬጌዛ።

ጵጽሮሳ ናሻ

34 ካልካ፥ ጵጽሮሳ፥ «ጾሲ አስ ኣፈ ብኢ አሳፕ አሰ ሻኮያ። * 35 ዝን ዱማ ዱማ ቢታ አስ ኡባ ኦና ማቅኮካ ፓስ ያሽትዛኔ ጽሎ ኦሶ ኦꬅዛይድ ጾሲ ኡፋይትዛ ታኒ ቱማ አካኬዛ። 36 ጾሳይ፥ ኡባ ጎዳ ማቄዝ የሱስ ክርስቶሳ ባጋር ሳሮትꬅ ኦድታር Ꮊ ዎንግላ እስሬለ አሳይስ ኪቴዛ ይ ኤርዛ። 37 ዋንሳ ጽንቃተባጋ ሳባኬዛይፕ አይኪ ጋልላፕ አይኪ ይሁዳ ቢታ ኡባ ሄሎዳይስ ሀኔዝባዛ ይ ኤርዛ። 38 ጾሲ ናዝረተ የሱሳና ጌሻ አያናር ትዤዛኔ ዎልቃ እንጌዛ። ጾሲ ኤዛር የዝ ግሾስ ሎኦ ባዝ ኦꬅታር ሀርግንቴዝታ ፓꬅታራኔ ጻላሄ ኩሸ ሃርንቴዝ ኡባ ከስታር ዩዬዛ።

39 «አይሁደ ቢታኔ የሩሳላመ ኤ ኦꬄዝ ኡባ ባዛይስ ኑኒ ማርክታ። ኡንቲ ማዝቃለል አፋ ሶቲ ኤዛ ዎꬌዛ። 40 ዝን ጾሲ ሃይꬒንꬃ ጋላስ Ꮊይቆፕ ኤዛ ደንꬂ አሳይስ በንቶዳይ ጋርክ ኡዴዛ። 41 የ በንትꬃይ ጾስ ቲና ማራጼዝ ኤስ ማርካ ማቄዝ ኑስ ማርካትዛፕ አትን አስ ኡባይስ ባያ። ኤ Ꮊይቆፕ ደንዴዛይፕ ጉየ ኑር ሜዛኔ ኡዤዛ። 42 ኑኒ ዎንግለ አሳይስ ኦዶዳይ ጋርከኔ ፓጻ የዝታይል አፋኔ Ꮊይቄዝታይል አፋ ፕርዶዳይስ ጾሲ ሹሜዛይ የሱሳ ማቄዛና ማርካቶዳይ ጋርክ ኑና ኪቴዛ። 43 ጾስ አማንዛ ኡባይ ናጋራይ፥ ኤ ሱንꬃይር አቶ ግንትንትዛ ናብታይ ማርካትዛ» ዬጌዛ።

አይሁደ ማቀካ አስታይ አማኒ ጌሻ አያና ኤኬዛ

44 ጵጽሮሳ ሀጋ ኦዳ ሃሰካዝን ቃላ ስኦዳር ኡባይል አፋ ጌሻ አያና ጎጌዛ። 45 ጵጽሮሳር ዮጰፕ የኤዝ አማንዛ ዶካልንቴዝ አይሁደ ኡባይ፥ አይሁደ ባዝታይላካ ጌሻ ሻያና ጎጌዝ ግሾስ ማላባዝ ጌዛ። 46 የያ ጎዳይስ ዳንዳኤዛ፥ ኡንቲ ዱማ ዱማ ዶናር ናሽታራኔ ጾሳ ጋላቶዳር ስኤዝ ግሾስ።

የ ዎደ ጵጽሮሳ ማሂ፥ 47 «የይትታይ ማ ኑ ጋርክ ጌሻ አያና ኤኬዝታይ ሃꬃር ጻማቅንታማይ ጋርክ ካዮዳይስ ዳንዳእዛይ ኦኖ?» ዬጌዛ። 48 ኡንቲ የሱስ ክርስቶሳ ሱንꬃይር ጻማቅንቶዳይ ጋርክ ኡንታን አዛዜዛ። የይፕ ጉየ፥ ኡንቲ ፓር ጽቃ ጋላስ በቶዳይ ጋርክ ጵጽሮሳና ዎሴዛ።

11

ጵጽሮሳ ፋ ኦꬄዝባዛ የሩሳላመ ዎሳ ኬꬅስ ኦዴዛ

1 ሀዋርታይኔ ይሁዳ የዝ አማንዝታይ፥ አይሁደ ባዝታይካ ጾሳ ቃላ ኤኬዛ ስኤዛ። 2 ጵጽሮሳ የሩሳላመ Ꮊንጌዝ ዎደ ዶካልንቴዝ አማንዝታይ፥ 3 ኤኮ፥ «ኔኒ ዶካልንተካዝትይኮ ገሊ ኡንታራ ካꬃ አብስ ሜኔ?» ዬጊ ፋላሜዛ።

4 ዝን ጵጽሮሳ ሀኔዝባዝ ቲናፕ አይኪ ማራር ኦዴዛ፦ 5 «ታኒ ዮጰ ካታማ ጾስ ዎስታር አጁታ በኤዛ። ዳማ አፍላ ኣዝዛባዝ ኦይዲ ባጋር አይክንቲ ሳሎፕ ዎꬍታር ታኮ የኤዝ። 6 ታኒ ዳኪ በአዳር ኦይዲ ቶከር የዝ መህታ፥ ዎራ ዶእታ፥ ኡሎራ ጎችንትዛ መትꬅታኔ ሳሎ ካፍታ በኤዛ። 7 ‹ጵጽሮሳ፥ ደንዶባ፥ ሹኪ ሞባ› ግዝ ቃላ ስኤዛ።

8 «ዝን ታኒ፥ ‹ጎዳዮ፥ ዋኣ፥ ቱና ባዝ ዎይ ጌዠካባዝ ኡባራካ ታ ዶናኮ ሄሊ ኤሮያ› ዬጌዛ።

9 «‹ጾሳይ ጌሼዛ ኔኒ ቱና ጊፐ› ዬግዝ ቃላ ናምእንꬆ ሳሎፕ የኤዝ።

10 «የይ ሀይꬒ ቶኬ ሀኔዛ፥ ማሂ ኡባይ ሳሎ ፉድ ኤክንቴዛ። 11 የ ሳታተካ ሀይꬒ አስታይ ቅሳረፕ ታኮ ኪትንቲ ታኒ የዝ ካራ ሄሌዛ። 12 ስካዛር ኡንታራ Ꮊማዳይ ጋርክ አያና ታስ ኦዴዛ። ማ Ꮊ ኡሱፑን እሽታይ ዮጰፕ ታራ ቅሳረ Ꮊንጌዝታይር ቆርነሎሳ ካራ ገሌዛ። 13 ኪታንቻይ ኤ ካራ ጋንጨ ኤቂ፥ ‹ዮጰ ኪቲ ጵጽሮሳ ግንትንትዝ ስሞና ጼግሶባ። 14 ነናኔ ነ ካራ አስ ኡባ አሽዛ ቃላ ኤ ኔስ ኦዶዳ› ጌዛና ቆርነሎሳ ኑስ ኦዴዛ።

15 «ታኒ ናሻ አይኮዳር ጌሻ አያና ቲን ኑል አፋ ዎꬌዛይ ጋርክ ኡንታል አፋካ ዎꬌዛ። 16 የ ዎደ ‹ዋንሳ ሃꬃር ጻማቄዝ፥ ዝን ይ ጌሻ አያናር ጻማቅንቶዳ› ዬጌዝ ጎዳ ቃላይ ታስ ቆፕንቴዛ። 17 ጾሳይ ኑስ ጎዳ የሱስ ክርስቶሳ አማኔዝታይስ እንጌዝ እሞታ እዞ አይሁደ ባዝታይስካ እንግኮ፥ የዝን ጾሳ ካዮዳይስ ታኒ ኦኖ?» ዬጌዛ። *

18 ኡንቲ የያ ስኤዝ ዎደ ፋ ፓላማ አሺ፥ «የያ ማቅኮ፥ ጾሳይ አይሁደ ባዝታይካ ናጋራፕ ማቂ ደኦ የዞዳይ ጋርክ ማሮተꬅ እንጌዛ» ዬጊ ጾስ ጋላቴዛ።

አንጾካ ዎሳ ኬꬅ

19 እስጸፋኖሳና Ꮊይቆስ ሄልꬄዝ ባይእꬃይፕ ደንዴዛይድ ላልንቴዝ አማንዝታይ ቃላ አይሁድታይ ኣዳስ ኦድታር ፕንቀ፥ ቆጲሮሳኔ አንጾካ ሄሎዳይስ ዩዬዛ። * 20 ዝን ቆጲሮሳፐኔ ቀረናፕ የኤዝ ፐቲ ፐቲ አማንዛ አስታይ አንጾካ Ꮊንጊ፥ ጎዳ የሱሳ ዎንግለ ግርኬ አሳይስካ ኦዴዛ። 21 ጎዳ ዎልቃይ ኡንታራ የዛ፤ ማ ጋመ አሳይ አማኒ ጎዳይኮ ማቄዛ።

22 የ ኦዳ የሩሳላመ የዝ ዎሳ ኬꬃይ ስኤዝ ግሾስ ባርናባሳና አንጾካ ኪቴዛ። 23 ባርናባሳ አንጾካ Ꮊንጌዝ ዎደ ጾሲ ፋ ኣꬎ ኬሄትꬃይፕ ፋ ዎያይስ ዋይዚ እንጌዛኮ ብኢ ኡፋይቴዛ። ኡንቲ ኡባይ ፋ ኩንꬅ ዎዝናር ጎዳይል ሚንጊ የዞዳይ ጋርክ ኡንታን ዞሬዛይ፦ 24 ባርናባሳ ጌሻ አያናራኔ አማኖር ኩሜዝ ኬሃ አስ ማቄዝ ግሾሲ። ጋመ አሳይካ ጎዳ አማኔዛ።

25 የይፕ ጉየ፥ ባርናባሳ ሳኦላ ኮዮዳይስ ጸርሴሰ ቅቴዛ። 26 ኤዛይድ ሳኦላ ደንጊ አንጾካ ኤኪ የኤዛ። ባርናባሳኔ ሳኦላ ዎሳ ኬꬃ አሳይራ ላይꬅ ሙዳ በቲ ጋመ አሳ ታማርሴዛ። አማንዝታይ አንጾካ «ክርስታነ» ግንትንቲ ቲና ጼግንቴዛ።

27 የ ዎደ ፐቲ ፐቲ ናብታይ የሩሳላመፕ አንጾካ ዎꬌዛ። 28 ኡ ጋንጨፕ አጋቦሳ ግዛይ ደንዲ ጋደ ኡባይል ኢታ ናየ ደንዶዳና አያና ዎልቃር ትንቢተ ኦዴዛ። የይ ሀኔዛይ ኦሮመ ካታይ ቃላዉዶሳ ዎዳይዳ። * 29 አማንዝታይ ኦማር ኦማር ፋ ዎልቃ ጋርክ ሚሸ ከሲ ይሁዳ የዝ አማንዝታይስ ማዴ ዳኮዳይስ ቆፋ አጬዛ። 30 ኡንቲ የይ ጋርክ ኡዲ፥ ሚሻ ባርናባሳላኔ ሳኦላል ዎሳ ኬꬅ ጭምታይስ ዳኬዛ።

12

ዎሳ ኬꬃል አፋ ደንዴዝ ዎልቃማ ባይእꬂ

1 የ ዎደ ካታይ ሄሮዶሳ * ዎሳ ኬꬅ አሳይፕ ባጋ ባይእꬅ አይኬዛ። 2 ዋንሳ እሻ ያይቆባ ማሻር ዎꬍሴዛ። 3 የይ አይሁድታ ኡፋይሴዛና ብኢ፥ ጉጂ ጵጽሮሳካ አይስሴዛ። የይ ሀኔዛይ ቦራ ባለ ቦንችዛ ጋላስታይዳ። 4 ጵጽሮሳና አይኪ አጬዛ። ፓዝቃ ቦንችዛ ጋላስታይፕ ጉየ ዎያ ቲና ኤዛ ከሶዳይስ ቆፒ፥ ኦይዲ ኦይዲ ዎታዳርታይ ኦይዲ አቆ ናግዝታይ ኤዛ ናጎዳይ ጋርክ ኣꬂ እንጌዛ። * 5 የይ ግሾስ፥ ጵጽሮሳ አች ካራ ናግንትዛ። ዝን ዎሳ ኬꬅ አሳይ ኤስ ሚንꬂ ጾስ ዎስዛ።

ኪታንቻይ ጵጽሮሳና አች ካራፕ ከሴዛ

6 ሄሮዶሳ ጵጽሮሳና ዎያ ቲና ሺሾዳይፕ ቲና ቃማ ጵጽሮሳ ናምኢ ባጋር ናምኢ ዎታዳርታይ ጋንጨ ሳንꬃላተር አጭንቲ ገንቴዛ። ናግዝታይ አች ካራይ ፐንግታይድ ኤቂ ናግዛ። 7 ቆፐካዝን ጎዳ ኪታንቻይ ቆንጬዛ። አች ካራይድ ፖኦ ፖኤዛ። ኪታንቻይ ጵጽሮሳ ምያ ቦቺ ባርክꬂ «ኤለ ደንዶባ» ዬጌዛ። እዝራካ ሳንꬃላታይ ኤ ኩሻይፕ ዎꬌዛ። 8 ኪታንቻይ ኤኮ፥ «ነ ማአ ማኦባ፥ ነ ጫማካ ኣꬆባ» ዬጌዛ። ጵጽሮሳ የይ ጋርክ ኦꬄዛ፤ ኪታንቻይ፥ «ነ አፋር ማእዝ ማአ ማኢ ታና ካሎባ» ዬጌዛ።

9 ጵጽሮሳ አች ካራፕ ከዚ ኪታንቻ ካሌዛ። ኤስ አሁሞ ብእዛይ ጋርክ ኣዝዛፕ አትን ኪታንቻይ ኦꬅዛባዛይ ቱማ ኣዘካያ። 10 ኪታንቻይራኔ ጵጽሮሳራ ቲናሳኔ ናምእንꬆ ዎታዳራ ኣꬊ ካታማ ካንግዛ ብራታ ፐንጋይኮ ሄሌዛ። ፐንጋይካ ኡንትስ ፋ ኣዳስ ዶይንቴዛ። ኡንቲ ከዚ ፐቲ ሁሳ ኦገል ከዘዛን ጋርክ ቆፐካዝን ኪታንቻይ ጵጽሮሳፕ ሻክንቴዛ።

11 ጵጽሮሳስ ዎዝናይ ማቅን፥ «ታ ጎዳይ ፋ ኪታንቻ ኪቲ፥ ሄሮዶሳ ኩሸፐኔ ናጊ በቴዝ አይሁደ አስ ኡባይፕ አሼዛና Ꮊት ቱማ ታ ኤሬዛ» ዬጌዛ።

12 ኤ የያ አካኬዝ ዎደ ጋመ አሳይ ፐትፕ ሺቂ ጾሳ ዎስዛ አቃ፥ ማርቆሳ ግዝ ዋንሳ እንዳት ማይራሚ ካራ Ꮊንጌዛ። 13 ኤዛይድ ባለር ኤቂ ጼጌዛ። ፐቲ ሮዳ ግዝ ኦሶ አስታ ፐንጋ ኤስ ዶዮዳይስ የኤዛ። 14 ሮዳ ጵጽሮሳ ቃላ ማቄዛና ኤሪ ኡፋይሳር ኩሚ ጋዛራ ዶዮዳ አሺ ጉየ ዎጺ Ꮊንጊ፥ «ጵጽሮሳ ባለ ኤቄዛ» ዬጊ አሳይስ ኦዴዛ።

15 አሳይ ኢኮ፥ «ኔኒ ኤይኔ!» ዬጌዛ። ሮዳ ጵጽሮሳ ማቄዛ ጌሺ ኦዴዛ። ኡንቲ፥ «የይ ኤ ኪታንቻ» ዬጌዛ።

16 ዝን ጵጽሮሳ ባለር ኤቂ ጼስ አሻም እጽን አሳይ ጋዛራ ዶዪ ኤዛ ብኢ ማላባዝ ጌዛ። 17 ዝን ኡንቲ ስእ ጎዳይ ጋርክ ጵጽሮሳ ፋ ኩሻይር ማሊ ጎዳይ አች ኬꬃይፕ ኤዛ ዋይዚ ከሴዛኮ ኡንትስ ቆንጭሲ ኦዲ፥ «Ꮊያ ያይቆባስኔ አማንዛ አሳይስ ኦዶይታ» ግ ኤዛይፕ ከዚ ሀራ አቆ ቅቴዛ።

18 ሳአ ዎንቶዳር «ጵጽሮሳ አና ቅቴኔ» ግ ዎታዳርታይ ዎል ጋንጬ ጋመ ዋላሴዛ። 19 ሄሮዶሳ ጵጽሮሳ ኮይን በንተካዛይ ግሾስ ናግዝታ ቁሪ፥ ኡንታን ዎꬎዳይ ጋርክ አዛዜዛ። የይፕ ጉየ፥ ሄሮዶሳ ይሁዳፕ ቅሳረ ዎꬊ ኤዛይድ ጽቃ ዎደ በቴዛ።

ሄሮዶሳ Ꮊይቆ

20 ሄሮዶሳ ጽሮሳ አሳይራኔ ስዶና አሳይር ዎላ ሞርከ። ኡንቲ ቢታይ ካꬃ ሄሮዶሳ ቢታፕ ደንግዛ ግሾስ ኡንቲ ፐትፕ ማቂ ኤ ዣንዳርባ ብላስጾሳ ፓስ ጭማ ኡዲ ዳቦቶዳይስ ሄሮዶሳኮ Ꮊንጌዛ።

21 ሄሮዶሳ ሱንꬄዝ ጋላስ ፋ ካተትꬅ አፍላ ማኢ፥ ዙፋናይል አፋ በቲ አሳይስ ኦዴዛ። 22 አሳይ፥ «የይ ጾስ ቃላ፥ አስ ቃላ ባያ» ዬጊ ኡኬዛ። 23 ሄሮዶሳ ጾሳ ቦንቼካ ግሾስ እዝራ ጎዳ ኪታንቻይ ኤዛ ሾጭን ጉጽነር ምንትንቲ Ꮊይቄዛ።

24 ዝን ጾስ ቃላይ ድጭታራኔ ዳልግታር ኪቴዛ።

25 ባርናባሳኔ ሳኦላ ፋ ኦሳ ፖሊ ማርቆሳ ግዝ ዋንሳ ፓር ኤኪ የሩሳላመፕ ማቄዛ።

13

ባርናባሳኔ ሳኦላ ኪትንቴዛ

1 አንጾካ የዝ ዎሳ ኬꬃ ናብታይኔ አስታማርታይ የዛ። ኡንቲ ባርናባሳ፥ ካርꬅ ግንትንትዝ ስሞና፥ ቀረናፕ የኤዝ ሉኮሳ፥ ካታይ ሄሮድሳራ ድጬዝ ምናሄኔ ሳኦላ። 2 ኡንቲ ጎዳ ጎይንታራኔ ጾምታራኔ ጌሻ አያናይ፥ «ታኒ ጼጌዝ ኦሳይስ ባርናባሳኔ ሳኦላ ታስ ሻጎይታ» ዬጌዛ።

3 የይ ግሾስ፥ ኡንቲ ጾሜዛፐኔ ዎሴዛይፕ ጉየ ፋ ኩሻ ኡንታል አፋ ጋዲ ዎሲ ዳኬዛ።

ባርናባሳኔ ሳኦላ ቆጲሮሳ Ꮊንጌዛ

4 የይ ግሾስ፥ ጌሻ አያና ኡንታና ኪቴዛ። ሰለዉቀ Ꮊንጌዛ፤ ኤዛይፕ ማርካበ ገሊ ቆጲሮሳ ሃꬃር ተቅንቴዝ ቢታ Ꮊንጌዛ። 5 ኡንቲ ስልማና ሄሊ አይሁደ ዎሳ ኬꬅታይድ ጾስ ቃላ ኦዴዛ። ዋንሳ * ማድታር ኡንታር የዛ።

6 ኡንቲ ቆጲሮሳ ሃꬃር ተቅንቴዝ ቢታ ካንꬂ ጳፉ ሄልዛ ዎደ ፐቲ ዎርዶ ናበ ባር-የሱሳ ግዝ አይሁደ አምታ ደንጌዛ። 7 አቅስዝ ሳርጎሳ ጳዉሎሳ ግዝ ዎዛናማ አꬃይራ የዛ። ሳርጎሳ ጳዉሎሳ ባርናባሳነ ሳኦላ ፋኮ ጼጊ ጾስ ቃላ ስኦዳይስ ኮዬዛ። 8 ዝን ግርኬ ዶናር አምታይ ሱንꬃይ «ኤልማሳ» ብልꬃይ ጋደ ሃርዛይ አማናማይ ጋርክ ካዮዳይስ ኮዪ ባርናባሳራኔ ጳዉሎሳር ኤቅንቴዛ።

9 ዝን ጳዉሎሳ ግዝ ሳኦላ ጌሻ አያናር ኩሚ አምታና ዳኪ ብኢ፥ 10 «ናት፥ ጻላሄ ናአዮ፥ ኢታትꬅ ኡባይ ኩሜዛዮ፥ ጽሎትꬅ ኡባይስ ሞርካዮ፥ ሉለ ጎዳ ኦጋ ምርቅዛ አሻሞ? 11 ዬዛኮ፥ Ꮊት ጎዳይ ካች ኩሻይ ኔል አፋ የዛ። ኔኒ ቆቀ ማቆዳ፤ ጽቃ ዎደስ አዋ ፖኦ በአሚ» ዬጌዛ።

እዝር ጫጋናኔ ꬉማ ኤ አፋ ጎዝን፥ ፋ ኩሻ አይኪ ካልꬅዛ አስ ኮይታር ዩዬዛ። 12 ጋደ ሃርዛይ የያ በኤዝ ዎደ ጎዳባዝ ታማርስዛይድ ማላባዝ ግ አማኔዛ።

ባርናባሳኔ ጳዉሎሳ ጵስዳ አንጾካ Ꮊንጌዛ

13 ጳዉሎሳኔ ኤዛር የዝታይ ጳፉፕ ደንዲ፥ ጵንፍላ የዝ ጰርገ ማርካበር Ꮊንጌዛ። ዋንሳ ኡንታፕ ሻክንቲ የሩሳላመ ማቄዛ። 14 ዝን ኡንቲ ጰርገፕ ኣꬊ ጵስዳ የዝ አንጾካ ሄሌዛ። ማላ ጋላስ ጋላስ አይሁደ ዎሳ ኬꬅ ገሊ በቴዛ። 15 ሙሰ ህጋይድ ናብታይ ማጻፋይ ናባብንቴዛይፕ ጉየ አይሁደ ዎሳ ኬꬅ ሀላቅታይ፥ «ኑ እሹንꬆ፥ አስ ምንꬃꬅዛ ቃላ ይንትስ የዛኮ አሳይስ ኦዶይተ» ዬጊ ኡንትኮ ኪቴዛ።

16 ጳዉሎሳ ደንዲ ኤቂ ፋ ኩሸር ማሊ፥ «እስሬለ አስታኔ፥ ጾሳ ጎይንዛ አይሁደ ማቀካ አሳዮ፥ ስኦይታ። 17 Ꮊ እስሬለ አሳ ጾሳይ፥ ኑ ማይዝታ ዶሬዛ። ግብጸ ቢታ እማꬃትꬃር ኡንቲ የዝን፥ ኡንታን ጋንꬂ ፋ ግታ ዎልቃር ግብጸ ቢታፕ ከሴዛ። * 18 ሊዦ ቢታ ኦይታም ላይꬅ ማቆዳ ኡንታን ዳንዳኤዛ። * 19 ካንአነ ቢታ አይሁደ ማቀካ ላፑን ካተትꬅታ ሃሲ ኡ ቢታ ፋ አሳ ላትሴዛ። * 20 የይ ኡባይ ኦይዲ ጼታኔ እሻታም ማቃድ ላይꬅ ጋንጨ ሀኔዛ። የይፕ ጉየ ናበ ሳምኤላ ዎደ ሄሎዳይስ ዳይንታይ አቅሶዳይ ጋርክ እንጌዛ። *

21 «የይፕ ጉየ፥ ኡንቲ ፓስ ካት እንጎዳይ ጋርክ ዎስን፥ ጾሲ ቢናመ ሼሻይፕ ቂሰ ናአ፥ ሳኦላ ኦይታም ላይꬅ ካዉቶዳይ ጋርክ ኡንትስ እንጌዛ። * 22 ጾሳይ ሳኦላ ሻሬዛይፕ ጉየ ኡንታል አፋ ዳዉተ ካዉትሴዛ። ጾሳይ ዳዉተ ባጋ ማርካትታር፥ ‹ታኒ ታ ሸነ ኡባ ኦꬅዝ ታ ዎዝና ማቄዝ ኢሳየ ናአ ዳዉተ ደንጌዛ› ዬጌዛ። *

23 «ጾሳይ፥ ‹ታኒ ዳዉተ ሼሻይፕ እስሬለ አሽዛ ኮኦዳ› ግ ቃላ ገሌዛይ ጋርክ የሱሳና ከኤዛ። 24 የሱሳ የኦዳይፕ ቲና እስሬለ አስ ኡባይ ፋ ናጋራይፕ ማቂ ጻማቅንቶዳይ ጋርክ ዋንሳ ቃላ ኦዴዛ። * 25 ማ ዋንሳ ፋ ኦሳ ዉርሶድ ሀንታር አሳይኮ፥ ‹ታና ይ ኦና ግ ቆፔ? ታኒ ይ ናግዛ ክርስቶሳ ባያ፥ ዝን ታኒ ኤ ጫማ ብሎዳይስ ታስ ቤዞዋዛይ ታፕ ጉየር ይእዛ› ዬጌዛ። *

26 «ኑ ኢሹንꬆ፥ አፍራመ ሼሹንꬆ፥ ማ Ꮊይዳ አይሁደ ባዝን ጾስስ ያሽትዝታዮ፥ Ꮊ አቶትꬃ ቃላይ ኑስ ኪትንቴዛ። 27 አብስ ጊኮ፥ የሩሳላመ የዝ አሳይኔ ኡ ሀላቅታይ የሱሳና ኤረካያ። ማላ ጋላስ ኡባይድ ናባብንትዛ ናብታይ ቃላ አካኬካ ግሾስ ኤዛል አፋ ፕርዲ ናብታይ ኦዴዝ ቃላ ፖሌዛ። 28 የሱሳ ዎꬍሶዳይስ ፐቲ ሳንከካ ꬋብን ጵላጾሳ ኤዛ ዎꬎዳይ ጋርክ ዎሴዛ። * 29 ኡንቲ የሱሳባዝ ጌሻ ማጻፋይድ ጻፍንቴዝባዝ ኡባ ፖሌዝ ዎደ ማዝቃለፕ ኤዛ ዎꬍሲ ሞጌዛ †።* 30 ዝን ጾሳይ Ꮊይቆፕ የሱሳ ደንꬄዛ። 31 የይፕ ጉየ፥ ኤ ፓር ጋልላፕ የሩሳላመ የኤዝታይስ ኡንደና ጋላስ በንቴዛ። ኡንቲ Ꮊት ኤባዝ አሳይስ ማርካትዛ። *

32 «ጾሲ ኑ አድታይስ እማድ ጌዝ ዎንግለ ኑኒ ይንትስ ኦድዛ። 33 ዳዉተ ፋ ማዝሙረ ማጻፋይድ ናምእንꬆ ሸምፓይድ፥

« ‹ኔኒ፥ ታ ናአ፥

ታኒ Ꮊይኖ ነና የሌዛ›

ጊንትንቴዛይ ጻፍንቴዛ የሱሳ፥ ጾሲ Ꮊይቆፕ ደንꬂ ኑ ማይዝታይስ እንጎድ ጌዛ ኑስ ኡ ናእታይስ ፖሌዛ። * 34 ኤ ዎቃማይ ጋርክ ጾሳይ Ꮊይቆፕ ኤዛ ደንꬆር ኤርሶዳይስ፥

« ‹ታኒ ዳዉተስ እንጎድ ጌዝ

አማንንቴዝ ጌሽ አንጆ ይንትስ እንጎዳ› ዬጊ ኦዴዛ። *

35 የይ ግሾስ፥ ማዝሙረ ማጻፋይድ ሀራ አቆ ማ

‹ነ ጽላይ አሃ ዎቅሳሚ ዬግዛ።›*

36 «ዳዉተ ፋ ዎደ ጾሳ ቆፋ ፖሌዛይፕ ጉየ Ꮊይቂ ፋ አድታይር ሞግንቲ ዎቄዛ። 37 ዝን ጾሳይ Ꮊይቆፕ ደንꬄዛይ ዎቀካያ።

38 «የይ ግሾስ፥ ታ እሹንꬆ፥ ናጋራ አቶትꬃይ የሱሳ ባጋር ቲናቲ ይንትስ ኦድንቴዛ ኤሮይታ። ሙሰ ህጋይ ናጋራፕ ጽልሶዳይስ ዳንዳኦያ። 39 ዝን የሱሳ አማንዛ ኡባይ ናጋራፕ ጽልዛ። 40 የይ ግሾስ፥ ናብታይ ጌዛይ ይንታል አፋ ሄላማይ ጋርክ ናግንቶይታ።

41 « ‹ጾሳይ ጌዝባዝ ሌቅስዙንꬆ! ቦኦይታ! ማላባዝ ጎይታ! ꬋቦይታ!

ኦንካ ኦድን፥ ይ አማኖዋ ኦሳ

ታኒ ይ ዎደ ኦꬆዳ› » ዬጌዛ። *

42 ጳዉሎሳኔ ባርናባሳ አይሁደ ዎሳ ኬꬃፕ ከሳዳር፥ ካልዛ ማላ ጋላሳይድ የያ ጉጂ ኦዶዳይ ጋርክ አሳይ ኡንታን ዎሴዛ። 43 ሺቆ ላልንቴዛይፕ ጉየ ጋመ አይሁድታይኔ አይሁድታይ አማናይድ ገሊ ጾሳ ጎይንዛ ጋምታይ ጳዉሎሳኔ ባርናባሳ ካሌዛ። አማኔዝታይ ጾስ ኣꬎ ኬሃትꬃይድ ሚንጊ የዞዳይ ጋርክ ኡንታን ዞሬዛ።

44 ካልዛ ማላ ጋላስ ካታማ የዝ አሳይፕ ኦንክ አተካ ጎድ ሄሎዳይ ጋምታይ ጾስ ቃላ ስኦዳይስ ሺቄዛ። 45 ዝን አይሁድታይ ጋመ አሳ በኤዝ ዎደ ጳዉሎሳ ቅናቲ ኤ ናሻ እጺ ኤዛ ጫዤዛ።

46 ጳዉሎሳኔ ባርናባሳ ያሽተካያ፥ «ጾሳ ቃላይ ቲናቲ ይንትስ ኦድንቶዳይስ ኮሽዛ። ዝን ይ ቃላ እጺ መꬍና ደኦ ኤኮዳይስ ኑስ ቤዞያ ግ ይ፥ ይ ኦማስ ፕርዴዝ ግሾስ ይኬ ኑኒ አይሁደ ባዝታይኮ ማቆዳ። 47 የይካ ጎዳይ፥

« ‹አላመ ኩንꬃይ ነ ባጋር አቶዳይ ጋርክ፥

ታኒ ነና አይሁደ ባ ዎያስ ፖኦ ኦꬄዛ ዬጊ ኑና ኪቴዛ› » ዬጌዛ። *

48 አይሁደ ባዝታይ የያ ስኢ ኡፋይቲ ጾስ ቃላ ቦንቼዛ። ማ መꬍና ደኦስ ማራጽንቴዝ ኡባይ አማኔዛ።

49 ጎዳ ቃላይ የ ጋደ ኡባ ሄሌዛ። 50 ዝን አይሁድታይ፥ አይሁደ ባዛር ጾሰ ጎይንዛ ቦንችንቴዝ ማችታኔ ካታማ የዝ ግታ አስታ ጳዉሎሳል አፋኔ ባርናባሳል አፋ ደንꬅꬄዛ። የ አስታይ ኡንታን ባይእꬅ አይኪ ፋ ቢታፕ ከሴዛ። 51 ዝን ጳዉሎሳራኔ ባርናባሳራ እጽዝታይስ ማላ ማቆዳይ ጋርክ ፋ ቶኬ ቡልአ ትቅሲ ኢቆኖኔ ካታማ Ꮊንጌዛ። * 52 ማ አንጾካ የዝ አማንዝታይ ጌሻ አያናራኔ ኡፋይሳር ኩሜዛ።

14

ጳዉሎሳኔ ባርናባሳ ኢቆኖነ Ꮊንጌዛ

1 ካሴሳይ ጋርክ፥ ጳዉሎሳኔ ባርናባሳ ኢቆኖነ አይሁድታይ ዎሳ ኬꬅ ገሊ ጋመ አይሁድታይኔ አይሁደ ባዝታይ አማኖድ ሄሎዳይስ ቃላ ኦዴዛ። 2 ዝን አማነካ አይሁድታይ፥ አይሁደ ባዝታይ ዎዛና ላሚ እሽታይል አፋ ደንꬅꬄዛ። 3 ሀዋርታይ ኤዛይድ ጋመ ዎደ ጋምኤዛ። ኡንቲ ያሽተካ ጎዳይ ባጋ ኦዴዛ። ጎዳይ ማላትታኔ ኦርꬃባዝ ኡንቲ ኦꬆዳይ ጋርክ ኡንትስ ማዉተ እንጊ ፋ ኣꬎ ኬሄትꬅ ቃላይ ቱማ ማቄዛና ቤዜዛ። 4 ዝን የ ካታማ አሳይ ሻክንቲ፥ ባጋይ አይሁድታይር ባጋይ ማ ሀዋርታይር ማቄዛ።

5 አይሁደ ባዝታይኔ አይሁድታይ ፋ ሀላቅታይር ዎላ ማቂ ሀዋርታ ቆሆዳይስኔ ሹቻር ሾጮዳይስ ኮዬዛ። 6 ሀዋርታይ የያ ኤሪ፥ ልስጽራኔ ደርበ ግዝ ልቃኦነ ካታምታኔ ኡ ሄራ የዝ ቢታ ቆስንቴዛ። 7 ኤዛይድ ዎንግለ ኦዴዛ።

ጳዉሎሳኔ ባርናባሳ ልስጽራራኔ ደርበር

8 የልንቴዛይፕ አይኪ ናምእ ቶክታይ ስሌዝ የꬊ ኤሮዋ ፐቲ አꬃይ ልስጽራ የዛ። 9 የ አꬃይ ጳዉሎሳ ኦዶዳር በቲ ስእዛዝን። ጳዉሎሳ ኤዛ ዳኪ በአዳር ፓጾዳይስ ኤስ አማኖ የዛ ብኢ፥ 10 ፋ ቃላ ꬎቅ ኡዲ፥ «ስት ግ ነ ቶካይር ኤቆባ» ዬጌዛ። የዝን፥ ፑꬁክ ግ ደንዲ ኤቂ የꬅ አይኬዛ።

11 ጳዉሎሳ ኦꬄዛ አሳይ ብኢ ኡ ፋ ቃላ ꬎቅ ኡዲ ልቃኦነ ዶናር፥ «ጾስታይ አስ ኣዚ ኑኮ ዎꬌዛ» ዬጌዛ። 12 ባርናባሳና፥ «ድያ» ግ፥ ጳዉሎሳ Ꮊይዳ ኦዳር ኤርንቴዛያ ማቄዝ ግሾስ ኤዛ፥ «ሄርሜሳ» ግ ሱንꬄዛ። 13 ካታማይፕ ጋጻ የዝ ድያ ግዝ ኤቃ ካራ ካህናይ ኮርምታኔ ፉ ዶስታ ሀዋርታይስ ያርሾዳይስ ከዚ ካታማ ጋጻ ከኤዛ።

14 ዝን ባርናባሳኔ ጳዉሎሳ የያ ስኢ ፋ ማአ ፔꬌዛ። አሳይ ጋንጨ ዎጺ ገሊ፥ 15 ፋ ቃላ ꬎቅ ኡዲ፥ «አሳዮ፥ Ꮊያ አብስ ኦꬄ? ኑንካ ይ ጋርክ አሰ። Ꮊ ፓꬆዋባዛይፕ ሳሎኔ ሳአ፥ አባኔ ኡ ጋንጨ የዝ ኡባ ባዝ መꬌዝ ደኦ ጾሳይኮ ይ ማቆዳይ ጋርክ ይንትስ ኑኒ ዎንግለ ኦዶዳ። * 16 ኤ ብኒ አሳይ ፋ ኦገ ፋ ኦገ Ꮊማዳይ ጋርክ ዳኪ አሼዛ። 17 ዝን እራ ሳሎፕ ቡክሴዛ፥ ካꬃካ ዎደር ዎደር እንጌዝ፥ ካꬅ እንጊ ይንታን ጋመ ኡፋይሴዛ፥ ዬዚ ይንትስ ሎኦ ባዝ ኡዲ ፓስ ማርካ ꬋብሰካ» ዬጌዛ። 18 ሀዋርታይ የያ ግ ፓስ አሳይ ያርሻማይ ጋርክ ዋየር ካይሴዛ።

19 አንጾካፐኔ ኢቆኖነፐ የኤዝ አይሁድታይ፥ አሳ ፋ ባጋ ማሂ ሹቻር ጳዉሎሳ ጫዴዛ። ኡንትስ ኤ Ꮊይቄዝባዝ ኣዝን ካታማፕ ጋጻ ጎቺ ካንጊ ኦሌዛ። 20 ዝን አማንዝታ ይኢ፥ ኤ ዩሻይድ ጋልቺ ኤቄዛዝን ኤ ደንዲ ካታማ ገሌዛ። ዎንትꬃ ጋላስ ባርናባሳር ፐትፕ ደርበ ቅቴዛ።

ጳዉሎሳኔ ባርናባሳ ሶረ አንጾካ ማቄዛ

21 ኡንቲ ደርበ ካታማ ዎንግለ ኦዲ ጋምታ አማንꬄዛይፕ ጉየ ልስጽራ፥ ኢቆኖነኔ ጵስዳ አንጾካ ማቄዛ። 22 የ ካታምታይድ የዝ አማንዝታ ምህꬅታራ ኡንቲ አማኖር ምንጎድ ጋርክ ዞርታር፥ «ጾሳ ካተትꬃ ገሎዳይስ ኑኒ ጋመ ዋየ ኤኮዳይስ ቤዝዛ» ዬጊ ታማርሴዛ። 23 ማ ዎሳ ኬꬅታይስ ኦማስ ኦማስ ጭምታ ዶሬዛ። ጾሜዛይፐኔ ዎሴዛይፕ ጉየ ኡንቲ አማኔዝ ጎዳይስ ኡ ሀዳራ እንጌዛ።

24 ጵስዳ ቢታ ካንꬂ ኣꬊ ጵንፍለ Ꮊንጌዛ። 25 ጰርገ ቃላ ኦዴዛይፕ ጉየ አጻላ Ꮊንጌዛ። 26 የይፕ ኡንቲ ፋ ፖሌዝ ኦሳይስ ጾስ ኣꬎ ኬሃትꬃይስ ኡንታን ሀዳራ እንጌዝ አንጾካ ማርካበር ማቄዛ።

27 አንጾካ ሄሊ ዎሳ ኬꬅ አሳ ሺሺ ጾሳይ ኡንታራ ኦꬄዝ ኦሳ ኡባይኔ አይሁደ ማቀካ አሳይ አማኖዳይ ጋርክ ኡንትስ ዋይዚ ኦገ ዶዬዛኮ ኦዴዛ። 28 ኤዛይድ አማንዝታይር ጋመ ዎደ ጋምኤዛ።

15

የሩሳላመ ሺቆ

1 ፐቲ ፐቲ አሳይ ይሁዳፕ አንጾካ Ꮊንጊ፥ «ሙሰ ዎጋይ ጋርክ ይ ዶካልንታም እጽኮ አቶዳይስ ዳንዳኦያ» ግ አማንዝታ ታማርሶ አይኬዛ። * 2 የይ ጳዉሎሳኔ ባርናባሳ ኡንታር ጋመ ፓላሞዳይ ጋርከኔ ዋጮዳይ ጋርክ ኦꬄዛ። የይ ግሾስ፥ አንጾካ የዝ ፐቲ ፐቲ አሳይ ጳዉሎሳራኔ ባርናባሳራ የሩሳላመ Ꮊንጊ ሀዋርታይራኔ ጭምታይር ዎል ሄሊ የ ኦዳ ብሎዳይ ጋርክ ቆፋ አጬዛ።

3 ዎሳ ኬꬃይ ኡንታን ኪትን Ꮊንጌዛ። ኡንቲ ፍንቀ ሳማረራ ኣꬊታር አይሁደ ባዝታይ ጾስኮ ዋይዚ ማቄዛኮ ኦዴዛ። የይ አማንዝታ ኡባ ጋመ ኡፋይሴዛ። 4 ኡንቲ የሩሳላመ ሄልን ዎሳ ኬꬃይ፥ ሀዋርታይኔ ጭምታይ ኡንታን ሞኬዛ። ጾሳይ ኡንታር ኦꬄዝ ባዝታ ኡባ ኡ ኦዴዛ። 5 ዝን ፈርሳውታይ ባጋፕ አማኔዝ ፐቲ ፐቲ አሳይ ደንዲ ኤቂ፥ «አይሁደ ባዛር አማኔዝ አሳይ ዶካልንቶዳይስኔ ሙሰ ህጋ ናጎዳይስ ቤዝዛ» ዬጌዛ።

6 ሀዋርታይኔ ጭምታይ የያ ቶቦዳይስ ሺቄዛ። 7 ጋመ ኦድንቴዛይፕ ጉየ፥ ጵጽሮሳ ደንዲ ኤቂ፥ «ታ እሹንꬆ፥ አይሁደ ባዝታይ ዎንግለ ቃላ ታ ዶናይፕ ስኢ አማኖዳይ ጋርክ ቲናቲ ታና ጾሲ ይ ጋንጨፕ ዶሬዛና ይ ኤርዛ። * 8 አስ ዎዝና ኤርዛ ጾሳይ ጌሻ አያና ኑስ እንጌዛይ ጋርክ ኡንትስካ እንጌዛና ማርካቴዛ። * 9 አማኖር ኡ ዎዝና ጌሼዝ ግሾስ ኑ ጋንጨኔ ኡ ጋንጨ ዱማትꬅ ጋደካያ። 10 የይ ግሾስ፥ ኑ አድታይኔ ኑኒ ቶኮዳይስ ዳንዳእንቶዋ ቃምባራ አማንዝታይ ሞርጋይል ጋዲ Ꮊት አብስ ጾሳ ፓጨ? 11 ጎዳ የሱሳ ኣꬎ ኬሃትꬃይድ ኡንቲ አቴዛይ ጋርክ ኑካ አቴዛና አማኖዳ» ዬጌዛ።

12 አሳይ ስእ ግ፥ ባርናባሳኔ ጳዉሎሳ አይሁደ ማቀካ አሳይ ጋንጨ ፋ ባጋር ጾሲ ኦꬄዝ ማላትታኔ ኦሮꬅባዝ ኡባ ኦዶዳር ስኤዛ።

13 ኡንቲ ናሻ ሃሴዛይፕ ጉየ ያይቆባ፥ «ኢሹንꬆ፥ ታ ግዛ ስኦይታ። 14 ጾሲ አይሁደ ባዝታይ ጋንጨፕ ፋ አስ ዶሮዳይስ ከዚ ኡንታን ቲን ዋይዚ ቆፔዛኮ ስሞና ኦዴዛ። 15 ናብታይ ቃላይ Ꮊይር ቃርዛ። ጌሻ ማጻፋይድ፥

16 «‹Ꮊይፕ ጉየ፥ ታኒ ማቆዳ፥

ዎꬌዝ ዳዉተ ኬꬃ ደንꬆዳ።

*ላልንቴዝ ኬꬃካ ታ ማሂ ኤሶዳ።

17 አቴዝ አስ ኡባይ ታኮ የኦዳ፥

ታኒ ጼጌዝ አይሁደ ማቀካ አስ ኡባይ ታና ኮዮዳ።

18 ብንፕ አይኪ የይ ኤርንቶዳይ ጋርክ ኡዴዝ

ጎዳይ፥ ታና› ዬግዛ።

19 «የይ ግሾስ፥ ታ ቆፋይ ጾስኮ ማቄዝ አይሁደ ባዝታ ኑኒ ዋይꬃማይ ጋርከ። 20 ዝን ኡንቲ ኤቃስ ያርሽንቲ ቱኔዝባዝ ማማይ ጋርክ፥ ላግታማይ ጋርክ፥ ባዉታ ማማይ ጋርከኔ ሱꬂ ኡዣምኔ ማማይ ጋርክ ኡንትስ ኑኒ ዳብዳበ ጻፎዳይስ ኮሽዛ። * 21 ሙሰ ህጋይ ብንፕ አይኪ ማላጋላስ አይሁደ ዎሳ ኬꬅ ናባብንትዛ ካታማ ኡባይድ ሳባክንትዛ» ዬጌዛ።

22 የይፕ ጉየ፥ ሀዋርታይኔ ጭምታይ ዎሳ ኬꬅ አስ ኡባይር ዎላ ፋ ጋንጨፕ ጽቃ አስታ ዶሪ ጳዉሎሳራኔ ባርናባሳራ አንጾካ ዳኮዳይስ ቆፋ አጬዛ። ኡንቲ ኡንደና ኤርንቴዝ ካልꬅዛ ናምኢ አስታ ባርሳባሳ ግንትንትዛ ኤ ይሁዳኔ ስላሰ ዶሬዛ። 23 Ꮊይ ጋርክ ግንትንቲ ጻፍንቴዝ ዳብዳባ ኡንታል አፋ ዳኬዛ፦ «ኑኒ ሀዋርታይኔ ጭምታይ ይ እሽታይ፥ አንጾካ፥ ሶራራኔ ክልቀ የዝ አይሁደ ማቀካ እሽታይስ ኑ ሳሮꬃ ኪቶዳ።

24 «ኑኒ ኪተካ አስታይ ኑ ጋንጨፕ Ꮊንጊ፥ ‹ይ ዶካልንቶዳይስኔ ህገ ናጎዳይስ ቤዝዛ ግ› ይንታን ዋይꬄዛኔ ይሎꬄዛ ኑ ስኤዛ። 25 ኑኒ ዶስዛ ባርናባሳኔ ጳዉሎሳ ዶርንቴዝ አሳይር ዎላ ይንትኮ ኪቶዳይስ ፐቲ ዎዝናር ኑ ሙርቴዛ። 26 ኡንቲ ኑ ጎዳ የሱስ ክርስቶሳ ግሾስ ፋ ሸምፖ ኣꬂ እንጌዛ። 27 የይ ግሾስ፥ ኑኒ ጻፌዛና ኡንቲ ፋ ዶናራካ ጉጂ ይንትስ ኦዶዳይ ጋርክ ኤ ይሁዳኔ ስላሰ ኪቴዛ።

28 «Ꮊ ኮሽዝታይፕ አትን ሀራ ቶፎ ይንታን ቶሳማይ ጋርክ ኑኔ ጌሻ አያናይ ሎኦ ቆፋ ማቄዛና በኤዛ 29 ኤቃስ ያርሽንት ቱኔዝባዝ ሚፓተ፥ ሱꬅ ኡዥፓተ፥ ባዉታ ሚፓተ፥ ላግተ አይክፓተ። Ꮊ ኡባይፕ ይ፥ ይንታን ናግኮ ሎኦ ባዝ ኡድዛ። ሳሮ የዞይታ» ዬጌዛ።

30 የይ ግሾስ፥ ኪትንቴዝታይ ሞይዝንቲ አንጾካ Ꮊንጊ አማንዛ አስታ ሺሺ፥ ዳብዳበ እንጌዛ። 31 ኡንቲ የ ምንꬃꬆ ዳብዳባ ናባቤዛይፕ ኡፋይቴዛ። 32 ማ ኤ ይሁዳኔ ስላሰ ኡ ፋ ኦማስ ናብታ ማቄዝ ግሾስ አማንዝታ ሎእꬂ ዞሪ ምንꬃꬄዛ። 33 ኡንቲ አንጾካ ጽቃ ጋላስ በቴዛይፕ ጉየ እሽታይ ሎኦር ሞይዝን ፋና ኪቴዝታይኮ ማቄዛ። 34 * [ዝን ስላሰ ኤዛይድ አቶዳይስ ኮዬዛ።]

35 ማ ጳዉሎሳራኔ ባርናባሳር ሀራ ጋመ አስታይር ዎላ ጎዳይ ቃላ ታማርስታራኔ ዎንግለ ኦድታር አንጾካ ጋምኤዛ።

ጳዉሎሳ ባርናባሳፕ ሻክንቴዛ

36 ጽቃ ጋላሳፕ ጉየ ጳዉሎሳ ባርናባሳኮ፥ «ኑኒ ጎዳይ ቃላ ኦዴዝ ካታማ ኡቢታይድ አማንዝታይ ዋፋ የዛኮ ጉየ ማቅታር ዎላ በአዳኔ ኤሮዳ» ዬጌዛ። 37 ባርናባሳ ማርቆሳ ግንትንትዛ ዋንሳ ፓር Ꮊንጎዳይ ጋርክ ኮዬዛ። 38 ዝን ጳዉሎሳ ማርቆሳ ፓር Ꮊንጎዳይ ጋርክ ኮየካያ። የይካ፥ ኤ ጵንፍላ ሻክንቲ ኡንታር ኦꬆዳይስ Ꮊንገካ ግሾስ። * 39 ኡ ጋንጨ ኢታ ካቺ ኬዝን ፐታይ ፐታይፕ ሻክንቴዛ። ባርናባሳ ማርቆሳ ኤኪ ማርካበር ቆጲሮሳ ከዜዝ። 40 ዝን ጳዉሎሳ ስላሰና ዶሬዛ፤ አማንዝታይ ጳዉሎሳ ጾስ ኣꬎ ኬሃትꬃይስ ሀዳራ እንጌዛይፕ ጉየ ኤ ቅቴዛ። 41 ዬዚ፥ ዎሳ ኬꬅታ ምንꬃꬅታር ሶራራኔ ክልቃራ ኣꬌዛ።

16

ጽማቶሳ ጳዉሎሳናኔ ስላሰ ሄሌዛ

1 ጳዉሎሳ ደርበኔ ልስጽራ ሄሌዛ። ኤዛይድ ጽማቶሳ ግዝ አማንዛ አስ የዛ። ኤ እንዳታካ አማንዛ አይሁደ ማች፥ ኤ አዳይ ግርኬ አሲ። 2 ልስጽራራኔ ኢቆኖነ የዝ አምዝታይ ጽማቶሳ ባጋ ሎእꬂ ማርካቴዛ። 3 ጳዉሎሳ ጽማቶሳ ፓር ካንጎዳይስ ኮዬዛ፥ ኤ አዳይ ግርኬ አስ ማቄዛ የ አቆ የዝ አይሁደ ኡባይ ኤርዛ ግሾስ ኤዛ ዶካሌዛ። 4 ኡንቲ ካታምታይራ Ꮊንግታር የሩሳላመ የዝ ሀዋርታይኔ ጭምታይ አጬዝ ቆፋ አማንዝታይ ናጎዳይ ጋርክ ኡንትስ ኦድታር ኣꬌዛ። 5 የይ ግሾስ፥ ዎሳ ኬꬅታይ አማኖር ምንግታር፥ ፓይዶራካ ጋላስ ጋላስ ጋንጊ ጋንጊ Ꮊንጌዛ።

ጳዉሎሳ ማቃዶና Ꮊማዳይ ጋርክ ጼግንቴዛ

6 ኢስያ ቃላ ኦዳማይ ጋርክ ጌሻ አያናይ ኡንታን ካዬዝ ግሾስ ጵርገራኔ ጋላትያ ቢታር ኣꬌዛ። 7 ኡንቲ ሚሳ ዛዋ ሄሌዝ ዎደ ብታና Ꮊማዳይስ ቡትንቴዛ። ዝን የሱሳ አያናይ ኡንታን ካዬዛ። 8 የይ ግሾስ፥ ኡንቲ ሚሳ ካንታር ኣꬊታር ጽሮአዳ ዎꬌዛ። 9 ጳዉሎሳ ቃማ ቆንጭꬃር ፐቲ ማቃዶና አስ ፋኮ፥ «ማቃዶና ፒንጊ ኑና ማዶየ» ዬግታር ኤቂ ዎሶዳር በኤዛ። 10 አጁታ ኤ በኤዛይፕ ጉየ ኤልሲ ኑኒ ማቃዶና Ꮊማዳይስ ኮዬዛ። የይካ፥ ዎንግለ ኤዛይድ የዝ አሳይስ ኦዶዳይስ ጾሳይ ኑና ጼጌዝ አዜዛ።

ሊዳ ክርስቶሳ አማኔዛ

11 ጽሮአዳፕ ደንዲ ማርካበ ገሊ ሳሞትራቀ Ꮊንጌዛ፥ ዎንትꬃ ጋላስ ናጱለ Ꮊንጌዛ። 12 የይፕ ደንዲ ማቃዶና ቢታ የዝ ፍልጲሶሳ ግዝ ኤርንቴዝ ዎራዳ ካታማ Ꮊንጌዛ። ማ ፍልጲሶሳ ኦሮመ ካታይ ኦላር ሞዴዝ ካታማ። ኑኒ የ ካታማይድ ጽቃ ጋላስ በቴዛ።

13 ማላ ጋላስ ካታማይፕ ጋጻ ቦርካ ካለ አይሁድታይ ጾስ ዎስዛ አቆ የዛና ቆፒ ገድ Ꮊንጌዛ። የ አቃይድ ሺቄዝ ማችታይስ ቃላ ኦዴዛ።

14 ኑና ስእዝ አሳይፕ ፐቲ ሊዳ ግንትንትዛና ትያትሮና ካታማፕ የኤዛ፥ ጾስ አማኔዛ ዞቆ አፍላ ዛልእዛ፥ አስታ የዛ። ጳዉሎሳ ኦድዛ እዛ ስኦዳ ጋርክ ጎዳይ እ ዎዝና ዶዬዛ። 15 ሊዳ ፋ ካራ አሳይር ፐትፕ ጻማቅንቴዛይፕ ጉየ ኑኮ፥ «ይ ታና ጎዳ ቱማ አማኔዛ ጊኮ ታ ካራ ይኢ የዞይታ» ግ ሚንꬂ ዎሴዛ።

ጳዉሎሳራኔ ስላሰራ አጭንቴዛ

16 ኑኒ ጾሳ ዎስዛ አቃ Ꮊማዳር ኢታ አያና ኢል አፋ የዛና ካዮር ፋ ጎድታይ ጋመ ሚሸ ክእዝ ፐቲ አይላታ ኑና ሄሌዛ። 17 ጳዉሎሳኔ ኑና ካሊ፥ «Ꮊይትታይ ኡባይፕ አፋ ጾስ አይልታ! ኡንቲ ይ አቶዳ ኦጋ ኦድዝታ» ግ ኡኬዛ።

18 ኡባ ጋላስ የይ ጋርክ ግዛ። ዝን ጳዉሎሳ ይሎቲ ጉየ ማቂ፥ የ አያና፥ «የሱስ ክርስቶሳ ሱንꬃይር እዝፐ ከዞባ» ግ ኪቴዛ። እዝራካ ኢታ አያናይ እዝፐ ከዜዝ።

19 ዝን እ ጎድታይ ኡ ሚሸ ደንግዝ ኦጋይ ꬋቤዛ ብኢ፥ ጳዉሎሳኔ ስላሰ አይኪ፥ አዉዳረ ዳይንታይ ቲና ጎቺ ካንጌዛ። 20 ዳይንታይ ቲና ኡ ካንጊ፥ «Ꮊይትታይ አይሁደ አስ ማቅታር ኑ ካታማ አሳ ኢታ ዋይꬅዛ። 21 ኑኒ ኦሮመ ጋደ አስ ማቆዳር ኤኮዳይስኔ ኦꬆዳይስ ዎጋ ባባዝ ታማርስዛ» ዬጌዛ።

22 አሳይ ፐቲ ባጋ ማቂ፥ ጳዉሎሳል አፋኔ ስላሰል አፋ ደንዴዛ። ዳይንታይ ኡ አፍላ ቃሪ ጉፈር ኡንታን ሾጮዳይ ጋርክ ኪቴዛ። 23 ኡንታን ጋመ Ꮊꬌዛይፕ ጉየ አች ካራ ገልሴዛ። አች ኬꬃ ናግዛይ ኡንታን ሚንꬂ ናጎድ ጋርክ ኪቴዛ። 24 አች ካራ ናግዛይ የ ኪታ ኤኪ፥ ጳዉሎሳኔ ስላሰ አች ካራይስ ቆልአ ገልሴዛ። ኡ ቶካ ዱꬃር ዱጼዛ።

25 ዝን ግዲ ብላሄ ማቆዳር ጳዉሎሳራኔ ስላሰራ ዎስታራኔ ማዝሙረ የጽታር ጾሳ ጋላትዛ። አች ካራ የዝ ሀራ አስታይካ ኡንቲ ግዝባዝ ስእዛ። 26 ቆፐካ አች ካራ ባሳይ ኤንኦድ ሄሎዳይስ ቢታ ኤንኦ ማቄዛ። የ ሳታተካ ፐንገ ኡባይ ዶይንቴዛ፤ አጭንቴዝ አስ ኡባ ሳንꬃላታይ ብልንቲ ዎꬌዛ። 27 አች ካራ ናግዛይ ገንታፕ ባርኮዳር አች ካራ ፐንገ ኡባይ ዶይንቴዛ ብኢ አች አሳይ ከዚ ቅቴዛ ኣዝን ፋና ዎꬎዳይስ ማሻ ኤኬዛ። 28 ዝን ጳዉሎሳ ቃላ ꬎቅ ኡዲ «ኑ ኡባይ Ꮊይዳ የዛ ነና ቆህፐ» ዬጌዛ።

29 አች ካራ ናግዛይ ጾምፐ ዎሲ ኤኪ ኤልሲ ጋንጨ ላሲ ኩኮርታር ጳዉሎሳ ቲናኔ ስላሰ ቲና ጹጉኔዛ። 30 ኡንታን ባለ ከሲ፥ «ታ ጎድታዮ፥ ታኒ አቶዳይስ አብ ኡዶዳይስ ቤዜ?» ዬጌዛ።

31 ጳዉሎሳራኔ ስላሰር ኤዝኮ፥ «ጎዳ የሱስ ክርስቶሳ አማኖባ፤ ኔራኔ ነ ካራ አሳይራ አቶዳ» ዬጌዛ። 32 ኡንቲ ኤስኔ ኤ ካራ የዝ ኡባይስ ጎዳይ ቃላ ኦዴዛ። 33 ቃማ የ ሳታተካ አች ካራ ናግዛይ ኡንታን ካንጊ ኡ ሳምባራ ሜጬዛ። ኤልሲ ፋ ካራ አስ ኡባይር ጻማቅንቴዛ። 34 ጳዉሎሳኔ ስላሰ ፋ ካራ ካንጊ ኡንትስ ካꬃ ኣꬄዛ። ኤ ፋ ካራ አስ ኡባይር ጾስ አማኔዝ ግሾስ ኡፋይቴዛ።

35 ሳአይ ዎንትን ዳይንታይ፥ «የ አስታ ብልኦባ» ዬጊ ፖልሰ ሀላቅታ ኤዝኮ ኪቴዛ። 36 አች ካራ ናግዛይ፥ «ይ ብልንቶዳይ ጋርክ ዳይንታይ አዛዜዛ። ይኬ፥ ከዚ ሳሮ Ꮊንጎይታ» ዬጊ የ ኪታ ጳዉሎሳስ ኦዴዛ።

37 ዝን ጳዉሎሳ የ ፖልሰ ሀላቅታይኮ፥ «ኑኒ ኦሮመ አስ * ማቃዳር ኡንቲ ኑና ፕርዳ ባጋ አሳይ ቲና Ꮊꬊ፥ አች ካራ ኦሌዛ። Ꮊት ኑና ጌማር ከዚ ቅቶ ግኔ? ሀነና፥ ኡንቲ ፋ ኦማስ ይኢ ኑና ከሶ» ዬጌዛ።

38 ፖልሰ ሀላቅታይ ዳይናይስ የያ ኦድን፥ ጳዉሎሳራኔ ስላሰራ ኦሮመ ጋደ አስ ማቄዛ ስኤዝ ዎደ ያሽቴዛ። 39 የይ ግሾስ፥ ዳይንታይ ይኢ ኡንትኮ፥ «ኑኒ ይንታን ቆሄዛ» ጌዛ። አች ካራፕ ባለ ኡንታን ከሲ፥ ካታማይፕ ከዚ ቅቶዳይ ጋርክ ዎሴዛ። 40 ጳዉሎሳራኔ ስላሰራ አች ካራፕ ከዚ ሊዳ ካራ Ꮊንጌዛ። ኤዛይድ አማንዝታ ሄሊ ኡንታን ምንꬃꬂ ከዚ ቅቴዛ።

17

ጳዉሎሳራ ስላሰር ተሰሎንቀ ቅቴዛ

1 ጳዉሎሳራኔ ስላሰራ አምፍጶሊናራኔ አጶሎናር ኣꬊ ተሰሎንቀ Ꮊንጌዛ። ኤዛይድ አይሁደ ዎሳ ኬꬅ የዛ። 2 ጳዉሎሳ ካሴሳይ ጋርክ ኤዛይድ ገሌዛ። ኤዛይድ ሀይꬒ ሳምንታ ጾስ ቃላፕ አሳይስ ኦዴዛ። 3 ክርስቶሳ ዋየ ኤኮዳይስኔ Ꮊይቆፕ ደንዶዳይስ ቤዝዛና ኡንትስ ቆንጨር ኦድታር፥ «የሱሳ Ꮊ ታኒ ይንትስ ኦድዛይ ክርስቶሳ» ዬጌዛ። 4 ኡንታፕ ፐታይ ፐታይ ኦዳይ ቱማ ማቄዛና ማኢ ጳዉሎሳራኔ ስላሰራ ቶቤዛ። የይ ጋርከካ፥ ጾሳ ጎይንዛ ጋመ ግርኬ አሳይኔ ጋመ ቦንችንቴዝ ማችታይካ ኡንታር ቶቤዛ።

5 ዝን አይሁድታይ ቅናቲ አዛልዛ ኢታ አስታ ጋበ ኦገፕ ሺሼዛ። ካታማ ጋንጨ ጫቦ መꬌዛ፤ ጳዉሎሳኔ ስላሰ አሳይስ ኣꬂ እማዳይስ ከዚ ያሶነ ካራ ኤልሲ ቅቴዛ። 6 ጳዉሎሳኔ ስላሰ ኡንትስ በንታም እጽን፥ ያሶነኔ እሽታይፕ ፐቲ ፐቲ አማንዝታ ካታማ ሀላቅታይኮ ጎቺ ካንጊ፥ «የይትታይ ቢታ ኡባ ቡቂዝታይ Ꮊት ማ ኑኮ የኤዛ። 7 ያሶነ ኡንታን ፋ ካራ ጋዴዛ። Ꮊይትታይ፥ ‹የሱሳ ግዝ ሀራ ካታይ የዛ› ግ ቄሳረ ኪታ እጽዝታ» ዬጊ ኡኬዛ።

8 ሺቄዝ አሳይኔ ካታማ ሀላቅታይ የያ ስእን ኤዝስ ሀኖድ ባዝ ꬋቤዛ። 9 ሀላቅታይ ያሶናኔ ሀርታ ዋሰር ብልኤዛ።

ጳዉሎሳኔ ስላሰ ቤራ ጋደ ታማርሴዛ

10 አማንዝታይ ጳዉሎሳኔ ስላሰ ቃማር ቤራ ዳኬዛ። ቤራ ሄሊ፥ አይሁደ ዎሳ ኬꬅ ገሌዛ። 11 ቤራ አስታይ ተሰሎንቀ አስታይፕ ኣꬌዝ ዎዝና ሉልታ። ኡንቲ ቃላ ኩንꬅ ዎዝናፕ ኤኬዛ፤ ጋላስ ጋላስ ጌሻ ማጻፍታ ናባብታር ጳዉሎሳ ጌዛይ ቱማ ማቄዛና ሻኪ ኤሬዛ። 12 የይ ግሾስ፥ ኡንታፕ ጋምታይ፥ ግርክታይፐካ ቦንችንቴዝ ጽቃ ማችታይኔ ꬊራꬅታይ አማኔዛ።

13 ዝን ተሰሎንቀ የዝ አይሁድታይ ጳዉሎሳ ጾስ ቃላ ቤራ ጋደካ ኦዴዛና ስኢ ቤራ ይኢ አሳ ቡቄዛ። 14 የይፕ ጉየ፥ አማንዝታይ ኤልሲ ጳዉሎሳ አባ ካለ ዳኬዛ። ዝን ስላሰኔ ጽማቶሳ ቤራ አቴዛ። 15 ጳዉሎሳና ሞይዜዝ አሳይ አቴና ሄልꬂ አሼዛ። የ አሳይ ስላሰኔ ጽማቶሳ ኡንትስ ዳንዳእንትኮ ኤልሲ ፋኮ የኦድ ጋርክ ጳዉሎሳ ኪቴዝ ኪታ ኤኪ ቤራ ማቄዛ።

ጳዉሎሳ አቴና ቢታል

16 ጳዉሎሳ አቴና ስላሰናኔ ጽማቶሳ ናግታር፥ ካታማይ ኤቃር ኩሜዛና ብኢ ሸንቴዛ። 17 የይ ግሾስ፥ አይሁደ ዎሳ ኬꬃ አይሁድታይራኔ ጾሳ ጎይንዛ አይሁደ ማቀካ አሳይር ማ ጋበላካ ፋና ሄሌዝ አሳይር ኡባ ዎደ ፓላምዛ። 18 ኤጲቆሮሳ ባጋፐኔ ኢስቶይካንታ ግንትንትዝ ኤራንችታይፕ ፐታይ ፐታይ ጳዉሎሳር ፓላሜዛ። ኡንታፕ ፐታይ ፐታይ፥ «Ꮊ ዶናንቻይ አብ ኦዶዳይስ ኮይነሻ?» ዬጌዛ።

Ꮊንክታይ ጳዉሎሳ የሱሳኔ Ꮊይቆፕ ደንዶ ባጋ ኡንትስ ኦዴዝ ግሾስ «ኦሮꬅ ኤቅታይ ባጋ ኦድዝ ኣዝዛ» ዬጌዛ።

19 ጳዉሎሳ አይኪ አርዮስፓጎሳ ግንትዝ ሺቆ አቃ ካንጊ፥ «Ꮊ ኔኒ ታማርስዛ ኦሮꬅባዛይ አብዛኮ ኑና ኤርሳሞ? 20 አብስ ጊኮ፥ ኔኒ ኑስ ኦሮꬅባዝ ኦድዛይ፤ አብዛኮ ኑኒ ኤሮዳይስ ኮይዛ» ዬጌዛ። 21 አቴና አስ ኡባይኔ ኤዛይድ የዝ እማꬅታይ ኦሮꬅባዝ ኦድንተካዛራኔ ስኤካ ፔዦያ።

22 ጳዉሎሳ አርዮስፓጎሳ ሺቄዝ አሳይ ቲና ኤቂ፥ «አቴና አሳዮ፥ ይ ጾስታይስ ኡባ ባዛር ጋመ ያሽትዛ ታኒ ብእዛ። 23 ታኒ ይ ካታማይር ዩይታር ይ ጎይንዛ አቅታ በአዳር ‹ኤርንቶዋ ጾስስ› ግንትንቲ ጻፍንቴዝ ያርሾ አቆ ደንጌዛ። Ꮊ ይ ኤረካዛር ጎይንዛና ታኒ ይንትስ ኦድዛ። 24 ሳአኔ ሳአል የዝ ኡባ ባዝ መꬌዝ ጾሳይ፥ ሳሎኔ ሳአ ጎዳይ፥ አሲ ኬጼዝ ኬꬃ የዞያ። * 25 ኤ ደኦኔ፥ ሸምፖኔ ኡባ ባዝ አስ ኡባይስ እንግዛ ግሾስ ፓጨ የዝ አስ ጋርክ አስ ማዴ ኮዮያ። 26 አሲ የዞድ ዎዳይስኔ አቃይስ ዛዋ እንጌዛ። ጾሳይ አስ ዘርꬅ ኡባ ፐቲ አꬃይፕ መꬊ ቢታ ኡባይድ ጋዴዛ። 27 ኤ የያ ኦꬄዛይ አሲ ኤዛ ኮዮዳይ ጋርከኔ ኮዪ ደማዳይ ጋርከሲ። ሀንኮካ ኤ ኑፕ ሃከካያ። 28 ይንትፕ ፐቲ ፐቲ የጽዝታይ፥ ‹ኑኒ ኤ ናእታ› ጌዛይ ጋርክ፥ ኑኒ ኤዛይድ ፓꬅ የዚ፥ ኤንእዛ። 29 ይኬ፥ ኑኒ ጾስ ናእታ ማቅዝ ግሾስ ‹ጾሳይ አስ ኤጨትꬃራኔ ቆፋር ዎርቃፕ ዎይ ብራፕ ዎይ ሹቻፕ ኦስንቴዝባዝ ኣዝዛ› ዬጊ ቆፖዳይስ ቤዞያ። 30 የይ ግሾስ፥ ጾሲ ቲና አሳይ ኤረካ ኦꬄዛና አሺ ኣꬌዛ፥ ዝን Ꮊት ኡባ አቆ የዝ አስ ኡባይ ናጋራፕ ማቆዳይ ጋርክ አዛዝዛ። 31 አብስ ጊኮ፥ ጾሲ ፋ ዶሬዝ አꬃይር ሳአል የዝ አስ ኡባይል አፋ ጽሎ ፕርዳ ፕርዶዳይስ ቃማ ጊግሲ ጋዴዛ። ኤዛ Ꮊይቆፕ ደንꬂ የያ አስ ኡባይስ ቱማሴዛ» ዬጌዛ።

32 ኡንታፕ ፐቲ ፐቲ አስታይ Ꮊይቆፕ ደንዶ ባጋ ጳዉሎሳፕ ስኢ፥ ኤዛል አፋ አርኤዛ። ዝን Ꮊንክታይ፥ «ኑኒ የያ ኔፕ ጉጂ ስኦዳይስ ኮይዛ» ዬጌዛ። 33 የይ ግሾስ፥ ጳዉሎሳ ኡ ጋንጨፕ ከዜዝ። 34 ዝን ፐቲ ፐቲ ꬊꬅታይ ጳዉሎሳ ሄሊ አማኔዛ። ኡ ጋንጨፕ አርዮስፓጎሳ ፕርደ ዳይና ድዮናሶሳ ግንትዝ አስታ፥ ዳማርሶ ግንትዝ ፐቲ አስትኔ Ꮊንክታይ የዛ።

18

ጳዉሎሳ ቆሮንቶሳ ቅቴዛ

1 የይፕ ጉየ፥ ጳዉሎሳ አቴናፕ ከዚ፥ ቆሮንቶሳ ቅቴዛ። 2 ኤዛይድ አቂላ ግንትዝ ጳንጾሳ የልንቴዝ ፐቲ አይሁደ አስ ደንጌዛ። አይሁደ አስ ኡባይ ኦሮመፐ ከዞዳይ ጋርክ ካታይ ቃላዉዶሳ ኪቴዝ ግሾስ ጽቃ ዎደፕ ቲና ኤ ፋ ማቻት ጵርስቅላር ኢጻለፕ የኤዛ። ጳዉሎሳ ኡንታን ሄሎዳይስ የኤዛ። 3 ኤ ኦሳይ ኡንቲሳይ ጋርክ ዱንካነ ስኮ ማቄዝ ግሾስ ኡንታር በቲ ዎላ ኦꬄዛ። 4 ጳዉሎሳ ማላ ጋላስ ኡባይድ አይሁድታኔ ግርክታ አማንꬆዳይስ አይሁደ ዎሳ ኬꬃ ኡንታር ኦድንትዛ።

5 ስላሰኔ ጽማቶሳ መቅዶናፕ ይእን ጳዉሎሳ ፋ ዎደ ኡባ እንጊ አይሁድታይስ የሱሳ ኤ፥ ክርስቶሳ ግ አዛላ ባይꬅ ማርካትታር ቃላ ኦዴዛ። 6 ዝን ኡንቲ ጳዉሎሳና እጺ ኤዛ ጫዥን ጳዉሎሳ ፋ አፍላይፕ ቡልአ ትቂስታር፥ «ይ ሱꬃይስ ይንታን ኦይጮ፤ ታኒ Ꮊንፕ ጌሽ። Ꮊንፕ ማቂ፥ ታኒ አይሁደ ማቀካ አሳይኮ Ꮊማዳ» ዬጌዛ።

7 የይፕ ከዚ ጾስ ጎይንዛ ትቶሳ ዮስጾሳ ግዝ አꬃይ ካራ Ꮊንጌዛ። ዮስጾሳ ካራይ አይሁደ ዎሳ ኬꬃይ ካለ የዛ። 8 አይሁደ ዎሳ ኬꬅ ሀላቃይ ቃርስጶሳ ፋ ካራ አስ ኡባይር ጎዳ አማኔዛ። ቆሮንቶሳ አስታይፐካ ጋምታይ ጾስ ቃላ ስኤዝ ዎደ አማኒ ጻማቅንቴዛ።

9 ጎዳይ ፐቲ ቃማ ጳዉሎሳስ ቆንጭꬃር ይኢ፥ «ያሽትፐ፤ ኦዶባፕ አትን ስእ ጊፐ። 10 ታኒ ኔር የዛ። ታስ Ꮊ ካታማይድ፥ ጋመ አስ የዝ ግሾስ ነና ቆህ ኢታ ባዝ ኦꬆድ አስ ኦንካ ባያ» ዬጌዛ። 11 የይ ግሾስ፥ ጳዉሎሳ ጾስ ቃላ አሳ ታማርስታር ፐቲ ላይꬅኔ ኡሱፑን አጌና ኡንታር በቴዛ።

12 ጋሎሳ አካያ ቢታ አቅሶዳር አይሁድታይ ፐትፕ ጳዉሎሳል አፋ ደንዲ ፕርደ ኬꬅ ካንጊ፥ 13 «Ꮊ አꬃይ ህገ እጺ፥ አሳይ ጾስ ጎይኖዳይ ጋርክ ኡድዛ» ዬጌዛ።

14 ጳዉሎሳ ናሾድ ሀኖዳር፥ ጋሎሳ አይሁድታይኮ፥ «አይሁድታዮ፥ የይ ኢታ ኦሶ ዎይ ናቆ ማቄዛኮ ታኒ ይ ባጋ ዳንዳእ ስኦዳይስ ቤዝዛ። 15 ዝን ቃላስ፥ ይ ሱንꬃይስኔ ይ ህጋይስ ይ ፓላምዛ ባዝ ማቅኮ ይ፥ ይንትስ ብሎይታ፤ የያ ታኒ ፕርዳሚ» ዬጌዛ። 16 ዬዚ፥ ኡንታን ፕርዳ ኬꬃይፕ ባለ ከሴዛ። 17 የይፕ ጉየ፥ አስ ኡባይ አይሁደ ዎሳ ኬꬅ ሀላቃ ሶስቴንሳ አይኪ ፕርደ ኬꬅ ቲና Ꮊꬌዛ። ዝን ጋሎሳስ የይ አብካ ኣዘካያ።

ጳዉሎሳ አንጾካ ማቄዛ

18 ጳዉሎሳ ጋመ ጋላስ ቆሮንቶሳ በቴዛይፕ ጉየ አማንዛ አሳ ሳሮꬅ፥ ጵርስቅልራኔ አቂላራ ማርካበር ሶራ Ꮊንጌዛ። ዝን ኤ Ꮊንጎዳይፕ ቲና ኤስ ጋꬆ የዝ ግሾስ ክንክሮሳ ካታማይድ ፋ ኦማ ሜዴዛ። * 19 ኡንቲ ኤፈሶነ ሄሊ ጳዉሎሳ ጵርስቅላኔ አቂላ ኤዛይድ አሼዛ። ዝን ፓስ አይሁደ ዎሳ ኬꬅ ገሊ አይሁድታይራ ኦድንቴዛ። 20 ኡንቲ ፓር ጋመ ዎደ በቶዳይ ጋርክ ጳዉሎሳና ዎሴዛ ዝን ኤ እጼዛ። 21 ኡንታፕ ሻክንቲ፥ «ጾሲ ጊኮ ይንትኮ ማቂ የኦዳ» ዬጊ ኤፍሶነፕ ማርካበር ደንዴዛ። 22 ቅሳረ ሄሊ የሩሳላመ Ꮊንጊ ዎሳ ኬꬅ አሳይ ሳሮꬄዛይፕ ጉየ አንጾካ ቅቴዛ።

23 ኤዛይድ ጽቃ ዎደ ጋምኤዛይፕ ጉየ ታማርታ አስታ ኡባ ምንꬃꬅታር ጋላትያራኔ ጵርገር ኣꬌዛ።

አጵሎሳ ኤፈሶናላኔ ቆሮንቶሳላ

24 ኢስክንድረ የለታ ማቄዝ ፐቲ አጵሎሳ ግዝ አይሁደ አስ ኤፈሶነ ቅቴዛ። ኤ ኦዳ ኤርዛ አስኔ ጾስ ቃላ ሎእꬂ ኤርዛ አሲ። 25 ኤ ጎዳ ኦጋ ታማሪ፥ አያናር ጹግንቲ የሱሳ ባጋ ሉለ ኦድዛኔ ታማርስዛ። ሀኖ ዝን፥ ዋንሳ ጽንቃታ ኣዳ ኤርዛ። 26 ኤ አይሁደ ዎሳ ኬꬃ ያሽተካዛር ታማርሴዛ። ጵርስቅላኔ አቂላ ኤ ኦድዛና ስኢ ኤዛ ፓር ካራ ካንጊ ጾሳ ኦጋ ቲናሳይፕ ኣꬂ ኤስ ኦዴዛ።

27 አጵሎሳ አካዛ Ꮊማዳይስ ኮይን ኤፈሶና የዝ አማንዛ አሳይ ኤ ቆፋ ኤኪ አካያ የዝ አማንዝታይ ኤዛ ሞኮዳይ ጋርክ ኡንትስ ዳብዳበ ጻፌዛ። ኤ ኤዛይድ ሄሊ ጾስ ኣꬎ ኬሄትꬃር የሱስ ክርስቶሳ አማኔዝታ ጋመ ማዴዛ። 28 የሱሳ ኤ ክርስቶሳ ማቄዛና አይሁድታይስ ጾስ ቃላይፕ ቆንጭሲ ዎያ ኡባይ ቲና ሚንꬂ ታማርሴዛ።

19

ጳዉሎሳ ኤፈሶና ቅቴዛ

1 አጵሎሳ ቆሮንቶሳ የዝን፥ ጳዉሎሳ ዎክ ባጋ ጋደር ኣꬊ ኤፈሶነ ሄሌዛ። ኤዛይድ ፐቲ ፐቲ አማንዛ አስታ ደንጌዛ። 2 ኡንታናካ፥ «ይ አማኔዝ ዎደ ጌሻ አያና ኤኬኔ?» ዬጊ ኦይጬዛ።

ኡንቲ፥ «ዋኣ፥ ኤከካያ፤ ሀራ አቶዝን፥ ጌሻ አያና የዛናካ ኑ ስኤካያ» ዬጌዛ።

3 ጳዉሎሳ ኡንትኮ፥ «የዝን፥ ይ አባር ጻማቅንቴኔ?» ዬጌዛ።

ኡንቲ፥ «ኑኒ ዋንሳ ጽንቃታ ጻማቅንቴዛ» ዬጊ ማሄዛ።

4 ጳዉሎሳ፥ «ዋንሳ ፓፕ ጉየር ይእዝ የሱስና አሳይ አማኖዳይ ጋርክ አሳይስ ኦድታር፥ ማሮትꬅስ ቤዝዛ ጽንቃታ ጻማቄዛ» ዬጌዛ። *

5 ኡንቲ የያ ስኢ ጎዳ የሱሳ ታማርታ ማቆዳይስ ኤ ሱንꬃር ጻማቅንቴዛ ጋላስ ጋላስ ጌሻ ማጻፍታ ናባብዛ። 6 ጳዉሎሳ ፋ ኩሻ ኡንታል አፋ ጋድን ጌሻ አያና ኡንታል አፋ ዎꬍን፥ ዱማ ዱማ ዶናር ኦድንቴዛ፤ ማ ትንቢተ ኦዴዛ። 7 የ አቃይድ ታጶ ናምኤ ማቅዝ አስታይ የዛ።

8 ጳዉሎሳ አይሁደ ዎሳ ኬꬅ ገሊ፥ ጾስ ካተትꬂ ባጋ ያሽተካዛር ፓላምታራኔ ሎእꬂ ቆንጭስታር ኡንታር ሀይꬒ አጌና ሄሎዳይስ ጋምኤዛ። 9 ዝን ኡንታፕ ፐታይ ፐታይ ꬉበ ማቂ ጋመ አሳይ ቲና ጎዳይ ኦጋ ጫዢ አማናም እጼዛ። ጳዉሎሳ አማንዝታ ኡንታፕ ሻጊ ኤኪ ጽራኖሳ ግዝ ትምርተ ኬꬃ ኡባ ዎደ ኡንታን ታማርሴዛ። 10 ጳዉሎሳ ናምኢ ላይꬅ ሄሎዳይስ ቃላ ኦዴዛ። የይ ግሾስ፥ ኢስያ የዝ አስ ኡባይ፥ አይሁድታይኔ አይሁደ ባዝታይ ጎዳይ ቃላ ስኤዛ።

ጾሳይ ጳዉሎሳ ኩሸ ኦꬄዝ ማላትታ

11 ጾሳይ ጳዉሎሳ ኩሸ ዎልቃማ ማላባዝታ ኦꬄዛ። 12 የይ ግሾስ፥ አሳይ ኤ ጋላ ቦቼዝ ማራበ ዎይ ማኦ ሀርግንቴዝ አሳይስ ካንግዛ። ኡንትካ ፓጽዛ፤ ቱና አያንታይካ ኡንታፕ ከዝዛ።

13 ቱና አያንታ ከስታር ዩይዛ አይሁድታይፕ ፐታይ ፐታይ፥ «ጳዉሎሳ ሳባክዛ የሱሳ ሱንꬃይር ከዞይታ ግ ይንታን አዛዝዛ» ዬጊ፥ ቱና ጋለንታይ አይኬዝ አስታይል አፋ ጎዳ የሱሳ ሱንꬃ ጼጌዛ 14 አይሁደ ቄሰ ሀላቅታይፕ ፐታ ማቄዝ አስቄዋ ግንትዝ አꬃይስ የያ ኦꬅዛ ላፑን ꬊራꬅ ናእታይ የዛ።

15 ዝን ቱና አያናይ ኡንትኮ፥ «ታኒ የሱሳካ ጳዉሎሳ ባጋካ ኤርዛ፥ ዝን ይንቲ ኦናንታራ?» ዬጌዛ።

16 ቱና አያና አይኬዝ አꬃይ ኡንታል አፋ ዶንጊ ዎꬊ፥ ኡንታል ማዶꬅ ከሲ፥ የ ካርትፕ ካሎ ላሲ ꬋቦድ ሄሎዳይስ ዎልቃሚ ጋሜዛ። 17 ኤፈሶና የዝ አይሁድታይኔ አይሁደ ባዝታይ ኡባይ የያ ስኢ ኢታ ያሽቴዛ። ጎዳ የሱሳ ሱንꬃይ ጋመ ቦንችንቴዛ። 18 አማንዝታይፕ ጋምታይ ፋ ኦꬄዝ ኢታ ኦሳ ቡጽታራኔ ቆንጨ ኦድታር ይእዛ። 19 ሙሩንታይፕ ጋምታይ ፋ ማጻፍታ ሺሺ አስ ኡባይ ቲና ምቼዛ። የ ማጻፍታይ ዋጋይ ዋጋይ እሻታም ሙኩለ ብራ * ማቄዛ። 20 የይ ጋርክ ሀኒ ጾስ ቃላይ ዎልቃር ድጭታራኔ ዳልግታር ቅቴዛ።

ኤፈሶነ ካታማ ጫቦትꬅ ደንዴዛ

21 የይ ፖልንቴዛፕ ጉየ ጳዉሎሳ፥ «ታኒ የሩሳላመ ማቂ ኦሮመ Ꮊማዳይስ ቤዝዛ» ዬጊ ማቃዶናራኔ አካያራ ኣꬊ የሩሳላመ Ꮊማዳይስ ቆፋ አጬዛ። 22 ማ ፋና ማድዝታይፕ ናምእታ ጽማቶሳኔ ኤራስጾሳ ማቃዶና ኪቲ፥ ፓስ ኢስያ ጽቃ ዎደ ጋምኤዛ።

23 የ ዎደ Ꮊ ኦጋይ ግሾስ ኢታ ካቺ ከዜዝ። 24 ፐቲ ብራ ኦꬅዝ ድመጽሮሳ ግንትዝ አꬃይ አርጸምሳ ኤቃ ካራ ምስለ ብራፕ መꬊ ጋመ ዎ ደንግዛዝን። 25 የይ ግሾስ፥ የይ ጋርክ ኦሶ ኦꬅዝታ ፐትፕ ሺሺ፥ «አሳዮ፥ ኑ ዱረትꬃይ Ꮊ ኦሳይፕ ማቄዛና ይ ኤርዛ። 26 ጳዉሎሳ፥ Ꮊይ ‹አስ ኩሸ ኦስንቴዝታይ ጾስ ባያ› ዬጊ፥ ኤፈሶናራኔ ጽቃ ቢትታይፕ አትን ሙመ ኢሳ ቢታ ኡባይል የዝ ጋመ አሳይስ ኦዲ አማንꬄዛኔ ማሄዛ ይ በኤዛኔ ስኤዛ። 27 መቶ ማቄዛይ፥ ኑ ኦሳይ ለቅንቴዝታ ኣዳ ባዝን ኢሳኔ ጋደ ኡባይል የዝ አስ ጎይንዛ ግታ ጾስኔ አርጸምሳ ካራይ ኦድንተካ አቶዳይኔ ኤ ዳሞትꬃይካ ዎꬎዳይ ያሽዛ» ዬጌዛ።

28 አሳይ የያ ስኢ ሸነር ኩሚ፥ «ኤፍሶና አርጸምሳ ባይራ» ዬጊ ኡኬዛ። 29 የ ኡፋይ ካታማ ኡባ ሄሌዛ። ጳዉሎሳ ላግታ ማቃዶና አስታ፥ ጋዮሳኔ አርስጽሮኮሳ ኡንታር ዎላ ዳፍ ኤኪ ካእዛ አቃ ዎጼዛ። 30 ጳዉሎሳካ አሳይ ሺቄዝ አቆ ገሎዳይስ ኮዬዛ፥ ዝን አማኔዝታይ ኤዛ ካዬዛ። 31 ኢሳ ቢታ ሀላቅታይፕ ጳዉሎሳስ ዣመ ማቄዝ ፐታይ ፐታይ ጳዉሎሳኮ ኪቲ፥ «ካእዛ አቆ ቆንጨር ከዚ በንትፐ» ግ ኤዛ ዎሴዛ።

32 ሺቄዝ አሳይስ ሀኖድ ባዝ ꬋቤዛ፤ ጋንግዛ ባጋ አሳይ ሀራ አቶዝን አብስ ሺቄዛኮ ኤረካዛይ ግሾስ ፐታይ ፐትባዝ ግ ኡክዛ ማ Ꮊንክታይ ሀራ ባዝ ግ ኡክዛ። 33 አይሁድታይ ኢስክንድሮሰ ግዝ አꬃ ዎያ ጋንጨፕ ቲና ኡርቄዝ፥ ፐቲ ፐቲ አሳይ ኤ ጎድባዛ ኦድን ኤዚ አሳይ ስእ ጎዳይ ጋርክ ፋ ኩሻይር ማሊ ቤዚ፥ አሳይስ ሞትንቶዳይስ ኤቄዛ። 34 ዝን ኢስክንድረ አይሁደ አስ ማቄዝ አሳይ ኤሪ ናምኢ ሳተ ማቆድ ሄሎዳይስ ኡባይ ፐቲ ቃላር፥ «ኤፈሶና አርጸምሳ ዳማ» ዬጊ ኡኬዛ።

35 ዉርስꬃ የ ካታምቲ ጻፋይ ዎያ ስኢ ኡዲ፥ «ኤፈሶና አሶ! ኤፈሶና ካታማይ ግታ አርጸሚሳስ ኤቃ ካራኔ ሳሎፕ ዎꬌዝ፥ ግታ ሹች ናግዛ ማቄዛና ኤሮዋ አስ ኦኖ? 36 Ꮊያ ላህዛ አስ ባ ማቅኮ ይ ስእ ጎዳይስነ ኤልሲ እታ ባዝ ኦꬆፕ ናግንቶዳይስ ቤዝዛ። 37 ይ Ꮊ አስታ፥ ኤቃ ኬꬅ ሚሸ ካስተካዝታኔ ኑ ጾስታ ጫዢ በኤካዝታ ከኤዛ። 38 የይ ግሾስ፥ ድመጽሮሳኔ ኤዛር የዝ ኦሳንችታይ ኦራካ ሞትንቶ ኮይኮ፥ ፕርደ ኬꬅ የዛ፤ ዳይንታይካ የዛ፤ ኡ ሞቶዳይስካ ዳንዳእዛ። 39 ዝን ይ ሀራ ኦዳ ኮይኮ፥ ሻንጎ ሺቆል ኦዳይ ብእንቶ። 40 የይ ማቃም እጽኮ Ꮊይኖ ሀኔዝባዛይስ ኦሮመ ካተትꬃይ ኑና ኦይጮዳ። Ꮊ ቡቅꬃይስ ጋሶ ባ ግሾስ ኑኒ ማልሰ ማሆዳይስ ዳንዳኦያ» 41 ዬጊ ሺቃ ላሌዛ።

20

ጳዉሎሳ ማቃዶናኔ ግርኬ ቅቴዛ

1 ጫቦትꬃይ ሀይዜዝን ጳዉሎሳ አማንዛ አስታ ጼግሲ ኡንታን ምንꬃꬄዛይፕ ጉየ ሳሮꬅ ማቃዶና Ꮊማዳይስ ከዜዝ። 2 ኤ ኣꬊዝ ቢታይድ የዝ አማንዛ አሳይስ ዞረ ቃላ ኦዲ ምንꬃꬄዛይፕ ጉየ ግርኬ ጋደ ቅቴዛ። 3 ኤ ኤዛይድ ሀይꬒ አጌና በቲ፥ ማርካበር ሶራ Ꮊማዳይስ ሙርቲ የዝን፥ አይሁድታይ ኤዛ ዎꬎዳይስ ኮዥዛና ኤሪ ማቃዶናር ጉየ ማቆዳይስ ኮዤዛ።

4 ጳዉሎሳ ሞይዜዛ ቤራፐ ጳርሁሳ ናአ ሶጳጽሮሳ፥ ተሰሎንቀፕ አርስጽሮኮሳኔ ስኮንዱሳ፥ ደርበፕ ጋዮሳ፥ ኢስያፕ ትክቆሳ፥ ጽሮፍሞሳኔ ጽማቶሳ። 5 የይትታይ ቲና Ꮊንጊ ኑና ጽሮአዳል ናግዛ። 6 ኑኒ ቦራ ባለ ቦንቼዛይፕ ጉየ ፕልጲሶሳፕ ማርካበር ደንዲ፥ እችንꬃ ጋላስ ኡንታን ጽሮአዳ ሄሊ ኤዛይድ ላፑን ጋላስ ጋምኤዛ።

አዉጽኮሳ ጽሮአዳ Ꮊማዳይስ ደንዴዛ

7 ሳምንታፕ ቲና ጋላስ ኑኒ ቦራ ዎላ ማዳይስ ሺቂ የዝን፥ ጳዉሎሳ ዎንትꬃ Ꮊማዳይስ ቆፔዝ ግሾስ ኡንትስ ቃላ ኦድታር ግዲ ብላሄ ሄሎዳይስ ኦዳ አዱስሴዛ። 8 ኑኒ ሺቂ በቴዝ ፖቃይል ፖኦ ዋዢ ጌዝን። 9 ኤዉጽኮሳ ግንትዝ ፐቲ ፓንꬃይ ማስኮተል አፋ በቲ፥ ፋና ዶጊ ገንቴዛ። ጳዉሎሳ ኦዳ አዱሴዛይፕ ኤዉጽኮሳ ገንታ ኣፈር ሃይꬒንꬆ ፖቃይፕ ዎꬊ Ꮊይቄዛና አሳይ ደንꬄዛ። 10 ዝን ጳዉሎሳ ዎꬊ፥ ኤዛል አፋ ጹጉኒ። ኤዛ እድንጊ፥ «ኤ Ꮊይቀካያ፥ ህርግፓተ» ዬጌዛ። 11 የይፕ ጉየ፥ ፉደ ፖቄል አፋ ከዚ ቦራ ባጺ ሜዛ። ሳአ ዎንቶድ ሄሎዳይስ አሳይስ ኦዴዛይፕ ጉየ ደንዲ ቅቴዛ። 12 የ ፓጼዝ ፓንꬃ ካራ ካንጊ ጋመ ኡፋይቴዛ።

ጳዉሎሳ ጽሮአዳፕ ምልጸ ቅቴዛ

13 ዝን ጳዉሎሳ ፋና ኤዛይፕ ሞኮዳይ ጋርክ ኑስ ኦዴዛይ ግሾስ ኑ ቲናቲ ማርካበኮ Ꮊንጊ፥ አሶና Ꮊማዳይስ ደንዴዛ። አብስ ጊኮ፥ ኤ ቶከር Ꮊማዳይስ ቆፔዝ ግሾስ ኑና የይ ጋርክ ኪቴዛ። 14 ኤ ኑና አሶና ሄልን ማርካበር ኤዛ ኤኪ ምጽልነ የኤዛ። 15 ዎንትꬃ ጋላስ ኤዛይፕ ደንዲ ማርካበር ክዮሳስ ቲና ባጋር የዝ አቃ ሄሌዛ፤ ማ ዎንትꬃ ጋላስ ሳሞሳ ፒንጊ ካልዛ ጋላስ ምልጸ ሄሌዛ። 16 ጳዉሎሳ ኢስያ ጋመ ጋምኦዳይስ ኮየካ ግሾስ ኤፈሶነ ካንታር ኣꬎዳይስ ቆፔዛ። ፓስ ዳንዳእንትኮ ጰንጸቆስጸ ባለ ጋላስ የሩሳላመ ሄሎዳይስ ኤልስዛ።

ጳዉሎሳ ኤፈሶነ ጭምታና ዞሬዛ

17 ጳዉሎሳ ምሊጸፕ ኤፈሶና ኪቲ ዎሳ ኬꬅ ጭምታ ጼግሴዛ። 18 ዎሳ ኬꬅ ጭምታይ ኤዝኮ ይእን፥ ኡንትኮ Ꮊይ ጋርክ ዬጌዛ፦ «ታኒ ኢሳ ገሌዝ ቲና ጋላሳፕ አይኪ ይንታር የዜዝ ዎደ ኡባይድ ዋይዚ የዜዛኮ ይ ኤርዛ። 19 አይሁድታይ ማቅንቲ ታል አፋ መቶ ሄልꬅኮካ ታኒ ሃዮትꬃራኔ ጋመ አፉꬃር ጎዳይስ ኦꬄዛ። 20 አይደካ ይ ካራ ካራ ይንታን ታማርስታር ይንታን ማዴዛይፕ ፐትባዝካ ፓጭንቸካያ። 21 ታኒ አይሁድታይስኔ አይሁደ ባዝታይስ ናጋራፕ ጾስኮ ማቆዳይ ጋርከኔ ኑ ጎዳ የሱሳ አማኖዳይ ጋርክ ማርካቴዛ።

22 «ኤዛይድ ታና አብ ሄሎዳዛኮ ኤሮያ፥ Ꮊት ታኒ ጌሻ አያናስ ኪትንቲ የሩሳላመ Ꮊንግዛ፦ 23 ዝን ጌሻ አያናይ አችኔ ዋየ ታና ናግዛና ካታማ ኡባይድ ታስ ማርካቴዛ። 24 ዝን ታ ላሶ ፖሎዳይስኔ ጎዳ የሱሳፕ ኤኬዝ ኦሳ፥ ጾስ ኣꬎ ኬሃትꬅ ዎንግለ ማርካትዛ ፖልዛ ታ ሸምፓቶ ፓꬆዋ ባዝ ጋርክ ፓይድዛ። *

25 «ታኒ Ꮊተካ ጾስ ካተትꬅ ማርካትታር ይ ኡቢታይ ጋንጨር ዩዬዛ። ይከፕ ጉየ ይንትፕ ኦንካ ታና በአማና ኤርዛ። 26 የይ ግሾስ፥ ይንትፕ ፐቲ አስ ꬋብኮካ ታ ኦይጭንታማና Ꮊይኖ ይንትስ ምልጽ ኡዲ ኦድዛ። 27 ጾስ ዞረ ኡባ ይንትስ አብካ አሸካዛር ኦዴዛ።

28 «ፋ ኣዳስ ፋ ሱꬃር ዎዜዝ ጾሳ ዎሳ ኬꬃ ናጎይታ። ጌሻ አያናይ ይንታን ዉደ ሄንግዝታ ኡዲ ሹሜዝ ዉዳይስኔ ይ ኡባይስ ናግንቶይታ። 29 ታኒ Ꮊንጌዛይፕ ጉየ፥ ዉዳይስ ቃꬊንቶዋ ኢታ ፑግታይ ይ ጋንጨ ገሎዳና ታ ኤርዛ። 30 አማንዝታ ፋ ላሳ ካልꬅዛ ዎርዶ አስታማርታይ ይ ጋንጨፕ ደንዶዳ። 31 የይ ግሾስ፥ ታኒ ሀይꬒ ላይꬅ ቃማኔ ጋላስ አፉꬃር ይንታን ኦማስ ኦማስ ምንꬃꬄዛ ቆፕታር ናግንቶይታ።

32 «Ꮊተካ ይንታን ምንꬆዳይስ ጌሽ አሳይር ላትሶዳይስ ዳንዳእዛ ጾስስኔ ኤ ኣꬎ ኬሃተꬅ ቃላይስ ይንታን ሀዳራ እንግዛ።

33 «ታኒ ኦፐካ ብራ ዎይ ዎርቃ ዎይ አፍላ አሞተካያ። 34 ታኒ ታ ኩሸር ኦꬂ ታናኔ ታር የዝታ ኮሽዛ ባዝ ማዴዛ ይ፥ ይ ኦማስ ኤርዛ። 35 ይ Ꮊይ ጋርክ ዳቡሪ ኦꬅታር ዳቡሬዝታ ማዶዳያኔ ጎዳ የሱሳ፥ ‹ኤክዛይፕ እንግዛይ አንጅንቴዛ› ጌዝ ቃላ ይ ቆፖዳይስ ቤዝዛ ታኒ ይንታን ኡባ ባዛር ቤዜዛ» ዬጌዛ።

36 ጳዉሎሳ የያ ኦዲ ሃሲ ኡ ኡቢታይራ ጉልባቲ ጾሳ ዎሴዛ። 37 ኡ ኡቢታይካ ጳዉሎሳና እድንጊ ዬክታር ዬሬዛ። 38 ኤ ማሂ፥ «Ꮊይኖፕ ጉየ ታና ይ በኣሚ» ዬጌዝ ቃላይ ኡንታን ኢታ አዛንꬄዛ። ኡንቲ ማርካባ ሄሎዳይስ ኤዛ ሞይዜዛ።

21

ጳዉሎሳ የሩሳላመ ቅቴዛ

1 ኑኒ ኤፈሶና ጭምታይፕ ሻክንቴዛን ጋርክ ማርካበር ቆሰ Ꮊንጌዛ። ዎንትꬃ ጋላስ ሩደ ሄሊ ኤዛይፕ ጳጽራ Ꮊንጌዛ። 2 ፕንቀ ፒንግዝ ማርካበ ደንጊ ኤዛይድ ገሊ Ꮊማዳይስ ደንዴዛ። 3 ኑኒ ቆጲሮሳ በኤዛን ጋርክ፥ ሀድርስ ባጋ አሺ ሶራ Ꮊንጌዛ። ማርካባይ ፋ ጫና ኤዛይድ ዎꬆዳይስ ኮዬዝ ግሾስ ጽሮሳ Ꮊንጌዛ። 4 ኤዛይድ አማንዛ አስታ ደንጌዛ ኡንታር ላፑን ጋላስ በቴዛ። ጳዉሎሳ የሩሳላመ Ꮊንጋማይ ጋርክ ኡንቲ ኤስ አያናር ኦዴዛ። 5 ኑኒ ኡንታር በትዛ ዎዳይ ዉርን ከዚ Ꮊንጌዛ። ኡንቲ ኡባይ ፋ ማችታይራኔ ፋ ናእታይር ፐቲ ካታማፕ ጋጻ ከሲ ኑና ሞይዜዛ። ኑኒ አባ ላንቀ ቡንቂቲ ጾሳ ዎሴዛ። 6 የይፕ ጉየ፥ ዎል ሳሮꬂ ኑ ማርካባይድ ገሌዛ፤ ኡንትካ ፋ ካራ ማቄዛ።

7 ኑኒ አባል አፋር ኦጋ ሃሲ፥ ጽሮሳፕ ጰጸለማሳ ሄሌዛ። ኤዛይድ አማንዛ አስታ ሳሮꬂ፥ ኡ ካለ ፐቲ ጋላስ ፔዤዛ። 8 ዎንትꬃ ጋላስ ከዚ፥ ቅሳረ Ꮊንጌዛ። ሳባኬ ፍልጶሳ ካራ ሄሊ ኤ ካለ በቴዛ። ኤ የሩሳላመ ቲን ዶርንቴዝ ላፑንታይፕ ፐታ። * 9 ፍልጶሳስ ናበ ማቄዝ ኦይዲ ዉድር ናእታይ የዛ።

10 ኑኒ ኡንደና ጋላስ ኤዛይድ በቲ የዝን አጋቦሳ ግዝ ናባይ ይሁዳፕ ቅሳረ የኤዛ። * 11 ኑኮ ይኢ ጳዉሎሳፕ ሳቃ ኤኪ ፋ ኩሻኔ ፋ ቶካ አጪ፥ «ጌሻ አያናይ Ꮊ ሳቃይ ጎዳ፥ የሩሳላመ አይሁድታይ Ꮊይ ጋርክ አጪ፥ አይሁደ ማቀካ አሳይስ ኣꬂ እማዳ ዬግዛ» ዬጌዛ።

12 ኑኒ የያ ስኢ ኑኔ ኤዛይድ የዝ አስታይ ጳዉሎሳ የሩሳላመ Ꮊንጋማይ ጋርክ ዎሴዛ። 13 ዝን ጳዉሎሳ ማሂ፥ «ይ Ꮊይ ጋርክ ዬክታር አብስ ታ ዎዝና ሹግሸ? ታኒ፥ ጎዳ የሱሳ ሱንꬃይ ግሾስ አች ኣዳ ባዝን የሩሳላመ Ꮊይቆዳይስካ ጊግንቴዛ» ዬጌዛ።

14 ኑ ዞራ ኤ ኤካም እጽን፥ «ጎዳይ ሸነ ማቆ» ዬጊ ስኢ ጌዛ።

15 ኤዛይድ ጽቃ ዎደ ጋምኤዛይፕ ጉየ ጊግንቲ የሩሳላመ Ꮊማዳይስ ከዜዝ። 16 ቅሳረ የዝ አማንዛ አስታይፕ ጽቅታይ ኑር Ꮊንጎይታ ጌዛ። ኡንቲ ኑኒ ሸምፖዳይስ ምናሶና ግዝ ቆጲሮሳ አꬃይ ካራ ካንጌዛ። ምናሶና ቲን አማኔዝ አሳይፕ ፐታ።

ጳዉሎሳ የሩሳላመ ሄሌዛ

17 ኑኒ የሩሳላመ ሄልን አማንዛ አሳይ ኑና ኡፋይሳር ሞኬዛ። 18 ዎንትꬃ ጋላስ ጳዉሎሳ ኑር ዎላ ያይቆባኮ Ꮊንጌዛ። ዎሳ ኬꬅ ጭምታይ ኡቢታይካ ኤዛይድ የዛ። 19 ጳዉሎሳ ኡንታን ሳሮꬄዛይፕ ጉየ አይሁደ ማቀካ አሳይ ጋንጨ ፋ ባጋር ጾሲ ኦꬄዝ ባዝታ ኡባ ኡንትስ ኦዴዛ።

20 ኡንቲ የያ ስኢ ጾሳ ጋላቲ ጳዉሎሳኮ Ꮊይ ጋርክ ዬጌዛ፦ «ኑ እሻዮ፥ አይሁድታይ ጋንጨ ኣፑን ሙኩልታይ ጾሳ አማኔዛኮ ነ ብእዛ፤ ኡንቲ ኡባይካ ህጋ ሚንꬂ ናግዛ። 21 ኔኒ አይሁደ ባዝታይ ቢታ የዝ አይሁደ ኡባይ ፋ ናእታ ዶካላማይ ጋርክ፥ አይሁድታይ ዎጋ ካላማይ ጋርከኔ ሙሰ ህጋ እጾዳይ ጋርክ ኔኒ ታማርስዛና የሩሳላመ የዝ አይሁድታይ ስኤዛ። 22 የዝን አቢ ሎኦ? ኔ ይእꬃ ቱማካ ኡ ስኦዳ።

23 «የይ ግሾስ፥ ኑኒ ኔስ ኦድዛና ስኦባ፤ ጋꬆ የዝ ኦይዲ አስታይ ኑ ካለ የዛ። * 24 ኡንታን ኤኪ ኡንታራ ጌዦባ፤ ማ ኡንቲ ፋ ኦማ ሜድንቶዳይ ጋርክ ኡንትስ ሚሸ እንጎባ። ኡንቲ ቲና ነ ባጋ ስኤዛይ ቱማ ባዛኔ ኔኒ ነ ኡባስካ ህገ ናግዛ አስ ማቄዛና ኡባይ ኤሮዳ።

25 «ዝን አማኔዝ አይሁደ ማቀካ አስታ ማቅኮ፥ ኡንቲ ኤቃስ ያርሽንቴዝ ባዝ ማማይ ጋርክ፥ ሱꬅ ኡዣማይ ጋርክ፥ ባዉታ ማማይ ጋርከኔ ላግታማይ ጋርክ፥ ኑኒ ኦዳ አጪ፥ ኡንትስ ዳብዳበ ጻፌዛ» ዬጌዛ። *

26 የይፕ ጉየ፥ ጳዉሎሳ ዎንትꬃ ጋላስ አስታ ኤኪ፥ Ꮊንጌዛ። ኤ ፋ ጌዥዝ ጋላሳይ አይደ ፖልንቶዳዛኮ ኤርሶዳይስኔ ፋ ያርሾ አይደ ያርሾዳዛኮ ኤርሶዳይስ ጾስ ኬꬃ ገሌዛ።

ጳዉሎሳ አይክንቴዛ

27 ላፑን ጋላሳይ ዉሮድ ሀኖዳር፥ ኢሳፕ የኤዝ አይሁድታይ ጾስ ኬꬃ ጳዉሎሳ ብኢ፥ አስ ኡባ ደንꬅꬂ ጳዉሎሳ አይኬዛ። 28 «እስሬለ አሳዮ፥ ኑና ማዶይታ፤ Ꮊ አꬃይ፥ ኑ ህጋኔ Ꮊ ጾስ ካራና እጾዳይ ጋርክ አስ ኡባ ኡባ አቆ ታማርስዛ አꬃይ Ꮊያ። የይካ ግዳም እጽን አይሁደ ባዝታ ጾስ ካራ ገልሲ፥ Ꮊ ጌሽ አቃ ቱንሴዛ» ዬጊ ኡኬዛ። 29 ኡንቲ የያ ጌዛይ ቲና ኤፈሶና ጽሮፍሞሳና ጳዉሎሳር ዎላ ካታማይድ በኤዝ ግሾስ Ꮊት ጳዉሎሳ ጾስ ካራ ኤዛ ኤኪ ገሌዝባዝ ኡንትስ ኣዜዛ። *

30 ካታማ ኡባይ ሻርክሻርኬዛ፤ አሲ ኡባይ ሺቂ ጳዉሎሳ አይኪ ጾስ ካራፕ ጎቺ ባለ ከሴዛ። ጾስ ካራ ፐንግታይ ኤልሲ ጎርድንቴዛ። 31 አሳይ ጳዉሎሳ ዎꬎድ ሀኖዳር፥ «የሩሳላመ ካታማ ኩንꬃይ ቡቂንቴዛ» ግዝ ኦዳይ ኦሮመ ሻላቃይኮ ሄሌዛ። 32 ሻላቃይ ዎታዳርታኔ ማቶ ሀላቅታ ኤኪ ላስታር የኤዛ። አሳይ ሻላቃኔ ዎታዳርታ ብኢ ጳዉሎሳ Ꮊꬍዛና አሼዛ።

33 የ ዎደ ሻላቃይ ሺቂ፥ ጳዉሎሳ አይኪ፥ ናምኢ ሳንꬃላተር አጭንቶዳይ ጋርክ ኪቴዛ። ዬዚ፥ ኤ ኦናዛኮኔ አብ ኡዴዛኮ አሳ ኦይጬዛ። 34 አሳይፕ ባጋይ Ꮊያ ግ ኡኮዳር Ꮊንክታይ የያ ግ ኡክዛ። ጫቦታይ ዳሬዝ ግሾስ ሻላቃይ ቱማ ሻኮዳይስ ዳንዳእንታም እጽን፥ ዎታዳርታይ ጳዉሎሳ ፋ የዛ አቆ ካንጎዳይ ጋርክ አዛዜዛ። 35 ጳዉሎሳ የꬊ ከዜዝ ደꬃ ሄሎዳር አስ ኡርቅꬃይ ግሾስ ዎታዳርታይ ኤዛ ቶኬዛ። 36 ጋመ አሳይ፥ «ኤ Ꮊይቆ!» ዬጊ ኡክታር ካልዛ።

ጳዉሎሳ ሞታይስ ማህꬅ እንጌዛ

37 ዎታዳርታይ ጳዉሎሳ ፋ የዛ አቆ ገልሶድ ሀኖዳር፥ ጳዉሎሳ ሻላቃይኮ፥ «ታ ኔስ ፐትባዝ ኦዶዳይ ጋርክ ኡዶዴ?» ዬጌዛ።

ኤ ጳዉሎሳኮ፥ «ኔኒ ግርኬ ዶና ኤርኔ? 38 ኔኒ Ꮊይፕ ቲና ቡቅꬅ መꬊ ሸምፖ ዎꬌዝ ኦይዲ ሙኩለ አስታ ኤኪ ሊዦ ጋꬋ ገሌዝ ግብጸ አꬃይ ነና ባሳ?» ዬጌዛ።

39 ዝን ጳዉሎሳ፥ «ታኒ፥ ክልቃ የዝ ኤርንቴዝ ተርሰሰ ካታማ አስ ማቄዝ አይሁደ አሲ። ሀያና ታና አሳይስ ኦድሶየ?» ዬጌዛ።

40 ሻላቃይ ኤዝኮ፥ «ኦዶባ» ዬግን ጳዉሎሳ ደꬃል አፋ ኤቂ፥ አሳይ ስእ ጎዳይ ጋርክ ፋ ኩሸር ማሌዛ። አሳይ ስእ ግን እብራይስጸ ዶናር Ꮊይ ጋርክ ዬጌዛ፦

22

1 «ታ እሹንꬆ፥ ታ አዱንꬆ፥ ታኒ Ꮊት ይንትስ እንግዛ ማልሳ ስኦይታ።» 2 ጳዉሎሳ ኡንትስ እብራይስጸ ዶናር ኦድዛ ስኢ ካሴሳይፕ አꬂ ስኢ አቴዛ። ኤ ዬጌዛ፥

3 «ታኒ ክልቃ የዝ ጸርሴሰ የልንቲ Ꮊ ካታማይድ ድጬዛ። ታ አስታማረይካ ጋማላለ፤ ታኒ ኑ አድታይ ህጋ ሚንꬂ ታማሬዛ፥ Ꮊይኖ ይ ኡባይ ሀንዛይ ጋርክ ጾሳይስ ምሽንትዛ አይሁደ አሲ። 4 ታኒ Ꮊ ኦጋ ካልዛ ማችታይኔ ꬊራꬅታ አይኪ አች ኬꬃ ኦልታራኔ ኡንታን ዎꬍሶድ ሄሎዳይስ መቶ ቤዜዝ አሲ። * 5 የይ ጋርከካ፥ ቄሰ ሀላቃይኔ ሻንጎ ኡባይ ታባዝ ማርካቶዳይስ ዳንዳእዛ። ታኒ ዳማስቆ የዝ ኡ እሽታይስ ኡንታፕ ዳብዳበ ኤኪ ኤዛይድ የዝ አስታይ አጭንቲ ሴርንቶድ ጋርክ የሩሳላመ ኮኦዳይስ Ꮊንጌዛ።»

6 «ታኒ Ꮊንጊ ዳማስቆ ሄሎዳር ሴታ ጋላስ ቆፐካ ሳሎፕ ግታ ፖኦ ታ ካላይር ፖኤዛ። 7 ታኒ ሳአ ፖኪ የዝን፥ ‹ሳኦላ፥ ሳኦላ፥ ታና አብስ ባይእኔ?› ግዝ ቃላ ስኤዛ። 8 ታኒ ማሂ፥ ‹ጎዳዮ፥ ኔኒ ኦኖ?› ዬጌዛ።

«ኤ ማሂ፥ ‹ታኒ፥ ነ ባይእꬅዝ ናዝረተ የሱሳ› ዬጌዛ። 9 ታር የዝታይ ፖአ በኤዛይፕ አትን ታስ ኦድዛ ቃላ ስኤካያ።

10 «ታኒ፥ ‹ጎዳዮ፥ ታ አብ ኡዶ?› ዬጌዛ።

«ጎዳይ ታኮ፥ ‹ደንዲ ዳማስቆ Ꮊንጎባ። ነ ኡዶዳይ ጋርክ ጾስ ቆፔዝባዝ ኡባ ባዝ ኤዛይድ ኔስ ኦድንቶዳ› ዬጌዛ። 11 የ ዎልቃማ ፖአይፕ ደንዴዛይድ ታ ኣፋይ በአም እጽን፥ ታር የዝ አስታይ ታ ኩሻ አይኪ፥ ታና ጎችን ዳማስቆ ሄሌዛ።

12 «ዳማስቆ የዝ አይሁደ ኡባይ ኡንደና ቦንችዛ ፐቲ ሀናና ግዝ አꬃይ፥ ኑ ህጋ ቦንችዛይኔ ጾሳ ሚንꬂ ዎስዛይ የዛ። 13 ሀናና ታኮ ይኢ፥ ታ ካለ ኤቂ፥ ‹ታ እሻዮ ሳኦላ፥ ቦኦባ› ዬጌዛ። ኤልሲ ታኒ ኤዛ በኦ አይኬዛ።

14 «ኤ ታኮ፥ ‹ኑ አድታይ ጾሳይ ኔኒ ኤ ሸነ ኤሮዳይ ጋርክ፥ ጽላ በአዳይ ጋርከኔ ኤ ዶናፕ ቃላ ስኦዳይ ጋርክ ቲናቲ ነና ዶሬዛ። 15 ነ በኤዝባዝኔ ስኤዝ ባዝ አስ ኡባ ቲና ኤስ ማርካ ማቆዳ። 16 Ꮊት አብስ ጋምኤ? ደንዲ ጻማቅንቶባ፤ ኤ ሱንꬃ ጼግታር ነ ናጋራይፕ ሜጭንቶባ› ዬጌዛ።

17 «ታኒ ጉየ የሩሳላመ ማቂ ጾስ ኬꬃ ዎሶዳር፥ ታስ ቆንጭꬂ በንቴዛ። 18 ቆንጭꬃር ጎዳይ ታኮ፥ ‹ነ ታስ ማርካትዝ ማርካትꬃ አሳይ ኤከካ ግሾስ ኤልሲ የሩሳላመፕ ከዞባ› ዬጎዳር ታ በኤዛ።

19 «ታኒ፥ ‹ጎዳዮ፥ አይሁደ ዎሳ ኬꬅ ኡባይድ ነና አማንዝታ አይኪ Ꮊꬌዛኔ አች ካራ ኦሌዛ ኡንቲ ኤርዛ። 20 ኡንቲ ነ ማርካ ኢስጽፋኖሰ ዎꬎዳር ታኒ የ ኦዳይድ አሳይር ቶቤዛ። ማ ኡ ካለ ኤቂ ኤዛ ዎꬌዝታይስ ማኦ ናግዛ› ዬጌዛ። *

21 «ጎዳይ ታኮ፥ ‹ታኒ ነና አይሁደ ማቀካ አሳይኮ ሃኮ አቆ ኪቴዛይ ግሾስ ደንዲ ቅቶባ› » ዬጌዛ።

ጳዉሎሳ ኦሮመ አስ ማቄዛና ቆንጭሴዛ

22 ጳዉሎሳ የ ቃላ ኦዲ ሃሶድ ሄሎዳይስ አሳይ ኤ ግዛ ስእዛ። የይፕ ጉየ፥ ፋ ቃላ ꬎቅ ኡዲ፥ «Ꮊያ ቢታይፕ ꬋብሶባ! ኤ ሸምፖር የዞዳይስ ቤዞያ» ዬጌዛ።

23 ኡንቲ ኡክታራኔ፥ ፋ ማኦ አፋ ዳክታራኔ ባና አፋ ደንꬆዳር፤ 24 ሻላቃይ ብኢ ዎታዳርታይ ጳዉሎሳና ኡ ፋ የዛ አቆ ካንጎዳይ ጋርክ ኪቴዛ። ማ አሳይ አብስ የይ ጋርክ ኡክዛኮ ኤሮዳይስ ኮዪ ጳዉሎሳ አላንጋር ጋራፊ ፕላጎዳይ ጋርክ ኡንታን ኪቴዛ። 25 ዝን ዎታዳርታይ ጳዉሎሳ ዳፈር ሚንꬂ አጪ ጋራፎድ ሀኖዳር ጳዉሎሳ ፋ ካለ ኤቄዝ ማቶ ሀላቅታይኮ፥ «ኦሮመ አስ ፕርዳ ባይꬅ ጋራፍዛይ ይንትስ ዎጋ?» ዬጌዛ።

26 ማቶ ሀላቃይ የያ ስኢ ሻላቃይኮ Ꮊንጊ፥ «Ꮊ አꬃይ ኦሮመ አሲ። ኔኒ አብ ኦꬆዳይስ ቆፔኔ?» ዬጊ ኦይጬዛ።

27 ሻላቃይ ጳዉሎሳኮ ሺቂ፥ «ኔኒ ኦሮመ አሶ? አን ታስ ኦዶባ» ዬጌዛ።

ጳዉሎሳ፥ «ኤ» ዬጌዛ።

28 ሻላቃይ ማሂ፥ «ታኒ Ꮊ ጋደትꬃ ጋመ ሚሸር ዎንጌዛ» ዬጌዛ።

ዝን ጳዉሎሳ፥ «ታ Ꮊ ጋደትꬃ የለትꬃር ደንጊ ኤኬዛ» ዬጌዛ።

29 የይ ግሾስ፥ ጳዉሎሳ ፕላጎዳይስ ቆፔዝታይ እዝር ኤፕ ሻክንቴዛ። ሻላቃይ ኦሮመ አስ ማቄዛና ኤሪ አጭሴዛይስ ያሽቴዛ።

ጳዉሎሳ አይሁደ ሻንጎ ቲና ሺቄዛ

30 ዎንትꬃ ጋላስ ሻላቃይ፥ አይሁድታይ ጳዉሎሳ አብስ ሞቴዛኮ ጌሺ ኤሮዳይስ ኮዬዛ። ቄሰ ሀላቅታይኔ ሻንጎ ኡባይ ሺቆዳይ ጋርክ አዛዜዛ፤ ማ ጳዉሎሳ አቻፕ ብልእሲ ኡ ቲና ኤሴዛ።

23

1 ጳዉሎሳ ሻንጋና ዳኪ ብኢ፥ «ታ እሹንꬆ፥ ታኒ Ꮊይኖ ሄሎዳይስ ጾስ ቲና ታ የስ ኡባይድ ሎኦ ዎዝናር የዛ» ዬጌዛ። 2 ቄሰ ሀላቃይ ሀናና፥ ጳዉሎሳ ዶናተ ባቆዳይ ጋርክ ኤ ካለ ኤቄዛና ኪቴዛ። 3 የ ዎደ ጳዉሎሳ ኤኮ፥ «ናት ነ ቦርሾንቶ ትዤዝ ጋባራ ኣዝዛዮ፥ ጾሳይ ነና ባቆዳ። ኔኒ ታል አፋ ህገ ጋርክ ፕርዶዳይስ በቲ ህገ መንꬅ ታና ባቆዳይ ጋርክ ኪትኔ?» ዬጌዛ። *

4 ጳዉሎሳ ካንታ ኤቄዝታይ ኤኮ፥ «ነ ጾስ ቄሰ ሀላቃ ጫዥኔ?» ዬጌዛ።

5 ጳዉሎሳ፥ «ታ እሹንꬆ፥ ኤ ቄሰ ሀላቃ ማቄዛ ታ ኤረካያ፤ አብስ ጊኮ ጾስ ቃላይድ፥ ‹ነ ዎያ አቅስዛይል አፋ ኢታ ቃላ ኦድፐ› ግንትንቲ ጻፍንቴዛ» ዬጌዛ። *

6 ዝን ጳዉሎሳ የ አቃይድ የዝ አሳይፕ ባግታይ ሳዱቃውታ፥ ባግታይ ፈርሳውታ ማቄዛና ኤሪ፥ «ታ እሹንꬆ፥ ታኒ ፈርሳወኔ ፈርሳወ ናአ፤ ‹Ꮊይቄዝታይ Ꮊይቆፕ ደንዶዳ› ግ ታኒ ኡፋይሳር ናግዛ ግሾስ ኡንቲ ታል አፋ ፕርድዛ» ዬጊ ኦዴዛ። *

7 ጳዉሎሳ የያ ጌዝ ዎደ ፈርሳውታይ ጋንጨኔ ሳዱቃውታይ ጋንጨ ካቺ ኬዝን ሻክንቴዛ። 8 አብስ ጊኮ፥ ሳዱቃውታይ፥ «Ꮊይቄዝ አስ ደንዶያ፤ ኪታንቾካ አያንካ ባያ» ዬግዛ። ዝን ፈርሳውታይ ኡባካ አማንዛ። * 9 ኦላ ኡፎ ከሴዛ፤ ፈርሳውታይ ባጋ ማቄዝ ህገ አስታማርታይ ደንዲ ኤቂ፥ «Ꮊ አꬃይል አፋ አባ ቡታካ ደንጌካያ፤ ኤስ አያና ዎይ ኪታንቻይ ኦዶ አተና» ዬጊ ፓላሜዛ።

10 ካቻይ ሜእꬅ አይክን አሳይ ጳዉሎሳ ሻቅርቻማይ ጋርክ ግ፥ ሻላቃይ ፋ ዎታዳርታይ ዎꬊ ኡንታን ጋንጨፕ ኤዛ ኤልሲ ከሲ ኡ ፋ የዛ አቆ ካንጎዳይ ጋርክ ኪቴዛ።

11 የ ቃማ ጎዳይ ጳዉሎሳ ካለ ኤቂ፥ «ጳዉሎሳ፥ ኔኒ ታስ የሩሳላመ ማርካቴዛ ኦሮመካ ማርካቶዳይስ ቤዝዛ፤ ምንጎባ፤ አኮ ባያ» ዬጌዛ።

ጳዉሎሳና ዎꬎዳይስ ማቅንቴዛ

12 ዎንትꬃ ጋላስ አይሁድታይ፥ «ጳዉሎሳና ዎካዛር ካꬃ ማሚ ሃꬅ ኡዣሚ» ግ ጫቄዛ። 13 ጳዉሎሳል አፋ የያ ማቅንቴዝ አስታይ ኦይታማፕ ጋመ። 14 ኡንቲ ቄሰ ሀላቅታይኮኔ ጋደ ጭማታይኮ Ꮊንጊ፥ «ኑኒ ጳዉሎሳ ዎካዛር ካꬃ ግዝባዝ ማሚ ግ ጫቄዝ። 15 ይኬ፥ ይንታን ሻንጋይ ኤባዝ ጌሺ ፕላጎድባዝ የዝ ኣዝሲ፥ ጳዉሎሳ ይንትኮ ኮኦዳይ ጋርክ ሻላቃ ኦይጮይታ። ኑኒ ኤ Ꮊ ሺቆ ሄሎዳይፕ ቲና ኤዛ ዎꬎዳይስ ጊጊ በቴዛ» ዬጌዛ።

16 ዝን ጳዉሎሳ ምሺ ናአይ የ ማቅንታ ስኢ Ꮊንጊ ዎታዳርታይ የዛ አቆ ገሊ፥ ጳዉሎሳስ ኦዴዛ። 17 ጳዉሎሳ ማቶ ሀላቅታይፕ ፐታ ጼጊ፥ «Ꮊ ናአይ ሻላቃይስ ኦድዛ ባዝ የዛ ግሾስ ኤዛ ሻላቃይኮ ካንጎባ» ዬጌዛ።

18 ማቶ ሀላቃይ ናአ ሻላቃይኮ ካንጊ፥ «አች ካራ የዝ ጳዉሎሳ ታና ፋኮ ጼጊ፥ Ꮊ ናአይ ኔስ ኦድዛ ባዝ የዝ ግሾስ ኤዛ ኔኮ ኮኦዳይ ጋርክ ታና ዎሴዛ» ዬጌዛ።

19 ሻላቃይ ናአይ ኩሻ አይኪ፥ ዱማ ባለ ከሲ፥ «ኔኒ ታስ ኦዶድባዛይ አባ?» ዬጊ ኦይጬዝ።

20 ናአይ ሻላቃይኮ፥ «አይሁድታይ ጳዉሎሳ ባጋ ካሰፕ ሚንꬂ ፕላጎዳይስ ኮዬዝ ባዝ ኣዝሲ ኔኒ ዎንታ ኤዛ ሺቆ ኮኦዳይ ጋርክ ነና ዎሶዳይስ ዞረ አጬዛ። 21 ዝን ኔኒ ኡንቲ ግዝባዝ ስእፐ። አብስ ጊኮ፥ ኦይታማፕ ጋመ አስታይ ጳዉሎሳ ዎካዛር ‹ካꬃ ማሚ፥ ሃꬄ ኡዣሚ› ግ ጫቂ፥ ቆስንቲ ኤዛ ናግዛ። Ꮊት ነ ግዝባዝ ኣዳ ስኦዳይስ ናግዛ» ዬጌዛ።

22 ሻላቃይ ማሂ፥ «Ꮊያ ነ ታስ ኦዴዛና ሀራ ኦስካ ኦድፐ» ዬጊ ናአ ጉየ ዳኬዛ።

ጳዉሎሳና ፍልክሰኮ ዳኬዛ

23 ሻላቃይ ማቶ ሀላቅታይፕ ናምእታ ጼጊ፥ «ቃማፕ ሀይꬒ ሳተር ቅሳረ Ꮊንጎዳይስ፥ ናምኢ ጼት ዎታዳርታ፥ ላፑን ታም ፋራ አስታኔ ናምእ ጼት ቶራንችታ ጊግሶይታ። 24 ጋደ አቅስዛ ፍልክሳኮ ጳዉሎሳ ሳሮር ሄሎዳይ ጋርክ ቶጋ መህታ ጊግሶይታ» ዬጊ ኡ ኪቴዛ። 25 ሻላቃይ ፍልክሳስ Ꮊይ ጋርክ ግዝ ዳብዳበ ጻፌዛ፦

26 «ቃላዉዶሳ ሉሶሳፐ ጋደ አቅስዛ ቦንቾ ፍልክሳስ፥ ሳሮ ኔስ ማቆ። 27 አይሁድታይ Ꮊ አꬃ አይኪ ዎꬎድ ሀኖዳር፥ ኤ ኦሮመ ጋደ አስ ማቄዛያ ኤሪ ዎታዳርታይራ ሄሊ ኤዛ አሼዛ። 28 ታ ኡንቲ ኤዛ አብስ ሞትዛኮ ኤሮዳይስ ኮዪ ኡንታን ኡ ሻንግታይኮ ኤዛ ሺሼዛ። 29 ኡንቲ ፋ ህጋይስ ኤዛ ሞቴዛይፕ አትን ኤዛ ዎꬍስዛባዝ ዎይ አጭስዝባዝ ባዛ ታ ደንጌዛ። 30 ኡንቲ Ꮊ አꬃይል አፋ ማቅንቴዝ ዝግርሳይ ታና ሄልን፥ ታኒ ኤልሲ ኤዛ ኔኮ ዳኬዛ። ኤዛ ሞትዝታይ ነ ቲና Ꮊንጊ ሞቶዳይ ጋርክ አዛዜዛ» ዬጌዛ።

31 የይ ግሾስ፥ ዎታዳርታ አዛዜዛይ ጋርክ ጳዉሎሳ ኤኪ፥ ቃማ አንትጳጽርሳ ሄልꬄዛ። 32 ዎንትꬃ ጋላስ ፓር አስታይ ኤዛ ኤኪ Ꮊማዳይ ጋርክ አሺ ቶኬ አስታይ ጉየ ማቄዛ። 33 ቶጋር የዝ አሳይ ቅሳረ ሄሊ ዳብዳበ ጋደ አቅስዛይስ እንጊ፥ ጳዉሎሳና ኤ ቲና ሺሼዛ። 34 ጋደ አቅስዛይ ዳብዳባ ናባቤዛይፕ ጉየ «ጳዉሎሳ፥ ነ አባ አዉራጃ አሶ?» ግ ኤዛ ኦይጬዛ። ኤ ክልቃ አስ ማቄዛያ ኤሪ 35 «ታኒ ነና ሞትዝታይ ይእኮ ነ ግዛ ስኦዳ» ዬጌዛ። ዎታዳርታይ ጳዉሎሳ ሄሮዶሳ ዛባ ናግንቶዳይ ጋርክ አዛዜዛ።

24

ጳዉሎሳ አይሁድታይ ሞቴዛ

1 እችን ጋላሳፐ ጉየ ቄሰ ሀላቃይ ሀናኔ፥ ጭምታይራኔ ጸርጸሉሳ ግዝ ፐቲ አፋካታይር ዎላ ቅሳረ ቅቴዛ። ኡንቲ ጋደ አቅስዛይል አፋ ጳዉሎሳና ሞቴዛ። 2 ጳዉሎሳ ጼግንቲ ገሌዝ ዎደ ጸርጸሉሳ ኤዛ Ꮊይ ጋርክ ዬጊ ሞቴዛ፦

«ቦንቾ ፍልክሳ፥ ኑኒ ነ ባጋር ኡንደና ሳሮትꬅ ደንጌዛ፥ ነ ሎኦ አቅሳይድ ኑ ቢታይ ኡንደና ላምንቴዛ። 3 ቦንችንቴዝ ፍልክሳ፥ ኑኒ አባካ አይደካ ማቅን ኡንደና ጋላታር የያ ኤኮዳ። 4 ታኒ ነና ጋምእሰካዛር ኔኒ ነ ኬሄትꬃይር ኑባዝ ኤለር ስኦድ ጋርክ ነና ዎስዛ። 5 Ꮊ አꬃይ ꬉበ ማቂ ጋደ ኡባይድ የዝ አይሁድታይ ጋንጨ ጫቦ መꬊ ናዝራውታይ ባጋ አሳ ካልꬅዛ ማቄዛና ኑ ኤሬዛ። 6 ሀራ አቶዝን፥ ጾስ ካራ ቱንሶድ ሀኖዳር ኑ ኤዛ አይኬዛ፤ ኑ ህጋይ ግዛይ ጋርክ ኤዛል አፋ ፕርዶዳይስ ቆፔዛ። 7 * ዝን ሻላቃ ሉስዮሳ ይኢ፥ ዎልቃር ኑ ኩሸፐ ኤዛ ከሲ ኤኬዛ። 8 ኤዛር ሞትንትዝታይካ ኔኮ የኦድ ጋርክ ኪቴዛ። ኔኒ ነ ኦማስ Ꮊ አꬃ ፕላጊ ኑ ኤዛ ሞትዛ ሞታ ኡባ ኤሮዳይስ ዳንዳእዛ» ዬጌዛ።

9 አይሁድታይካ፥ «Ꮊ ኦዳይ ቱማ» ግ ኤ ቆፋ ማኤዛ።

ጳዉሎሳ ሞታይስ ማህꬅ እንጌዛ

10 ጋደ አቅስዛይ ጳዉሎሳ ኦዶድ ጋርክ ማልን ጳዉሎሳ Ꮊይ ጋርክ ዬግ ማሄዛ፦ «ኔኒ ኡንደና ዎደፕ አይኪ፥ Ꮊ አሳይስ ፕርድታር የዛና ኤሪ ታኒ ኦዳይስ ኡፋይሳር ማህꬅ እንግዛ። 11 ታኒ ጎይኖዳይስ የሩሳላመ ኬዝን ታጶ ናምኢ ጋላሳፕ ኣꬎዛና ኔኒ ነ ኦማስ ኤሮዳይስ ዳንዳእዛ። 12 አይሁድታይ ታና ጾስ ካራ ማቅን አይሁደ ዎሳ ካራ ማቅን ካታማ ማቅን ኦራካ ፓላሞዳር ዎይ አስ ሺሺ ሳሮ ꬋብሶዳይስ ቶቦዳር ፐቲ አስካ ታና ደንገካያ። 13 Ꮊተካ ኡንቲ ታና ሞትዛባዛይስ ማርካ ደንጎዳይስ ዳንዳኦያ።

14 «ዝን ታኒ ፐትባዝ አማንዛ፤ ታኒ ህገር የዛባዝኔ ናብታይ ጻፌዝ ኡባ ባዝ አማኒ፥ ኑ አድታይ ጾሳ፥ ኡንትካ ዎርዶ ግዝ ኦጋይር ታ ጎይንዛ። 15 ኡንቲ ፋ ኣዳስ አማንዛይ ጋርክ ጽልታይኔ ጽሎባዝታይካ Ꮊይቆፕ ደንዶዳና ታካ አማንዛ። 16 የይ ግሾስ፥ ታኒ ጾስ ቲናኔ አስ ቲና ኡባ ዎደ ሎኦኔ ካሃማ ዋዝና ታስ የዞዳይ ጋርክ ሚንግዛ።

17 «ታኒ የሩሳላመፐ ከዜዛይፕ ኡንደና ላይꬃፕ ጉየ ታ ዳቦ ማንቅታይስ ማዴ እማዳይስኔ ያርሾ ያርሾዳይስ የሩሳላመ Ꮊንጌዛ። 18 ታኒ ጾስ ካራ የያ ኡዲ ቃሾ ዎጋ ፖሊ ማቅን ታና ደንጌዛ። የ ዎደ ታራ ጋመ ዎያ ባያ፥ ካችካ ከዘካያ። * 19 ዝን ኢሳፕ የኤዝ ፐቲ ፐቲ አይሁድታይ ኤዛይድ የዛ፤ ኡንቲ ታል አፋ ኦዳ ኮይኮ ይኢ ታና ኔል አፋ ሞቶዳይስ ዳንዳእዛ። 20 ዎይ ታኒ ሻንጎ ቲና ሺቄዝ ዎደ ኦꬄዝ ቡታ የዝኮ Ꮊይትታይ ነ ቲና የዝታይ ኦዶ። 21 ‹ታኒ ኡ ጋንጨ ኤቂ፥ Ꮊይቄዝታይ ደንዶዳ› ግ ኡኪ ኦዴዝ ግሾስ Ꮊይኖ ይ ቲና ፕርዳስ ሺቄዛ፥ የይፕ ሀራ ባዝ ኦꬄካያ» ዬጌዛ። *

22 ዝን ፍልክሳ ጎዳይ ኦጋይ ባጋ ጌሺ ኤሬዝ ግሾስ «ታኒ ይ ኦዳ ጋቼዛ» ዬጊ ዎዳ አዱስሴዛ። 23 ማቶ ሀላቃይ ጳዉሎሳና ናግታር ማዶድ ጋርከኔ ኤ ዳብታይፕ ኦንካ ኦይጮዳይስ የኦዳር ካያማይ ጋርክ ማቶ ሀላቃይስ ኪቴዛ።

ጳዉሎሳ ፍልክሳ ቲናኔ ድሩስላ ቲና ሺቄዛ

24 ጽቃ ጋላሳፕ ጉየ፥ ፍልክሳ አይሁደ ባጋ ማቄዝ ፋ ማቻት ድሩስላራ ይኢ ጳዉሎሳ ኪቲ ክእሲ ክርስቶሳ የሱስ አማኖ ባጋ ኤፕ ስኤዛ። 25 ጳዉሎሳ ጽሎትꬅ ባጋ፥ ፋ ኡባ አቅሶ ባጋኔ የኦዳይስ የዝ ፕርዳ ባጋ ኦዶዳር፥ ፍልክሳ ያሽቲ፥ «ኔኒ Ꮊተስ ቅቶባ ታስ ጊጌዝ ዎደ ነና ጼግሶዳ» ዬጌዛ። 26 የ ዎደ ጳዉሎሳፕ ጉቦ ኤኮዳይስ ቆፒ ኤዛ ማሂ ማሂ ጼጊ ኤሪ ኦድንትዛ።

27 ናምኢ ላይꬃፕ ጉየ፥ ፍልክሳ አቃና ጶርቂዮዳ ፍስጾሳ ኤኬዝ። ፍልክሳ አይሁድታ ኡፋይሶዳይስ ከዚ ጳዉሎሳ ብለካ አሼዛ።

25

ጳዉሎሳ ኦሮመ ካታይስ አꬆ ዋርቃተ ጻፈዛ

1 ፍስጾሳ ፋ አቅስዛ አዉራጃ ገሊ ሃይꬒንꬆ ጋላሳፕ ጉየ ቅሳረፕ የሩሳላመ ከዜዝ። 2 ኤዛይድ ቄሰ ሀላቅታይኔ አይሁድታይ ባይርታይ ጳዉሎሳ ሞቴዛ። 3 ጳዉሎሳና የሩሳላመ ኮኦር ፓስ ሎኦ ባዝ ኦꬆዳይ ጋርክ ግ ፍስጾሳና ኡ ዎሴዛ። የያካ ጌዛይ ኦገል ቆስንቲ ኤዛ ዎꬎዳይስ ኡንትስ ጊጎዳይ ጋርከ 4 ፍስጾሳ ኡንትኮ፥ «ጳዉሎሳ፥ ቅሳረ አች ካራ የዛ፤ ታኒ ታ ኡባስካ ኤልሲ ገድ ጉየ ማቃድ ሀንዛ። 5 ኤ ቡቴዝባዝ የዛኮ ይ ጋንጨ ማዉተር የዝታይ ታር ቅሳረ Ꮊንጊ ኤዛ ሞቶ» ዬጊ ማሄዛ።

6 ፍስጾሳ ኡ አቻ ሆስፑን ዎይ ታጲ ጋላስ ጋርክ ጋምኤዛይፕ ጉየ ቅሳረ ቅቴዛ። ዎንትꬃ ጋላስ ፕርዳ ኦይደል በቲ ጳዉሎሳ ኮኦዳይ ጋርክ ኪቴዛ። 7 ኤ ይእን የሩሳላመፕ የኤዝ አይሁድታይ ኤ ካላይድ ኤቂ ኡንቲ ላꬆዳይስ ዳንዳኦዋ ዴጾ ሞቶ ሺሼዛ። 8 ጳዉሎሳ ማሂ፥ «ታኒ አይሁደ ህጋ ማቅን ጾስ ካራ ዎይ ኦሮመ ካታ ቄሳረካ ቆሄካያ» ዬጌዛ።

9 ዝን ፍስጾሳ አይሁድታ ኡፋይሶዳይስ ከዚ ጳዉሎሳኮ፥ «የሩሳላመ Ꮊንጊ Ꮊ ሞታይባጋ ኤዛይድ ታ ቲና ፕርድንቶዳይስ ኮይኔ?» ዬጊ ኦይጬዝ።

10 ዝን ጳዉሎሳ፥ «ታኒ ፕርድንቶዳይስ ቤዝዛ ቄሳረ ፕርደ ኬꬃ ኤቄዛ። ኔኒ ሎእꬂ ኤርዛይ ጋርክ ታኒ አይሁድታ አባራካ ቆሄካያ። 11 ይኬ፥ ታኒ ቆሄዝባዝ Ꮊይቆስካ ሄልꬅዛ ባዝ ቡታ ኦꬄዝባዝ ማቅኮ Ꮊይቆፕ ታና አሾባ ጋሚ። ዝን ኡንቲ ታና ሞትዛ ሞታይ ጨረ ማቅኮ ኦንካ ታና ኡንትስ አꬂ እንጎዳይስ ዳንዳኦያ። ቄሳረ ታባዝ ፕርዶ ግ ኦይጭዛ» ዬጌዛ።

12 የ ዎደ ፍስጾሳ ፋ ዞራንችታይራ ዞርንቲ፥ «ኔኒ ቄሳረ ታባዝ ፕርዶባ ግ ኦይጬዛ፤ ቄሳረኮ Ꮊንግዛ» ዬጊ ማሄዛ።

ጳዉሎሳ አግርጳ ቲናኔ ባርኒቀ ቲና ሺቄዛ

13 ጽቃ ጋላሳፕ ጉየ ካታይ አግርጳኔ ባርኒቀ ፍስጾሳ ሳሮꬆዳይስ ቅሳረ Ꮊንጌዛ። 14 ኤዛይድ ኡንቲ ኡንደና ጋላስ ጋምእን፥ ፍስጾሳ ካዋይስ ጳዉሎሳባጋ Ꮊይ ጋርክ ዬጊ ኦዴዛ፤ «ፍልክሳ ብለካ አሺ Ꮊንጌዝ ፐቲ አꬃይ Ꮊይዳ የዛ። 15 ታኒ የሩሳላመ Ꮊንጌዝ ዎደ ቄሰ ሀላቅታይኔ አይሁደ ጭምታይ ኤዛል አፋ ፕርዶዳይ ጋርክ ታና ዎሲ ኤባዝ ታስ ኦዴዛ። 16 ታኒ፥ ‹ሞትንትዛ አꬃይ ታና ሞትዝታይ ቲና ኤቂ ፋና ሞቴዝባዛይስ ማህꬅ እንገካዝን፥ ኦና ማቅኮካ ኣꬊ እንግንትዛይ ኦሮመ ዎጋ ባያ› ዬጊ ኡንትስ ማሄዛ።

17 «የይ ግሾስ፥ ኡንቲ Ꮊይዳ ሺቄዝ ዎደ ታኒ ጋምኤካ ዎንትꬃ ጋላስ ፕርደ ኬꬅ ገሊ ጳዉሎሳ ኮኦዳይ ጋርክ ኪቴዛ። 18 ኤዛ ሞትዝታይ ኤ ካንታር ማር ኤቂ፥ ኢታባዛር ኤዛ ሞተካ አሸና ግ ታኒ ቆፔዛይ ጋርክ ኤዛ ሞተካያ። 19 ዝን ኡንቲ ፋ አማኖ ባጋኔ ጳዉሎሳ፥ ‹ኤ ፓꬅ የዛ› ግዝ Ꮊይቄዝ የሱሳ ግንትንትዝ አꬃይ ባጋ ኤዛር ፓላምዛዛ። 20 ታካ Ꮊ ኦዳ ሻኮዳይስ መትꬄዝ ግሾስ ጳዉሎሳ የሩሳላመ Ꮊንጊ፥ ኤዛይድ ፕርድንቶዳይስ ኮይዛኮ ግ ኤዛ ኦይጬዛ። 21 ዝን ጳዉሎሳ ፋ ኦዳ ቄሳረ ብሎድ ሄሎዳይስ አች ኬꬃ ጋምኦዳይስ ኦይጬዛ። ታኒ ኤዛ ቄሳረኮ ዳኮድ ሄሎዳይስ ኤ አጭንቶዳይ ጋርክ ኪቴዛ» ዬጌዛ።

22 የይ ግሾስ፥ አግርጳ ፍስጾሳኮ፥ «ታኒ ታ ኡባስካ የ አꬃይ ግዝባዝ ስኦዳይስ ኮይዛ» ዬጌዛ።

ፍስጾሳ ኤኮ፥ «ኔኒ ዎንታ ኤ ግዝባዝ ስኦዳ» ዬጌዛ።

23 ዎንትꬃ ጋላስ አግርጳኔ ባርንቀ ግታ ቦንቾር ሻላቅታይራኔ ካታማ የዝ ዎልቃማ አስታይር ይኢ ፕርደ ኬꬃ ገሌዛ። ፍስጾሳ ጳዉሎሳ ጼግሲ ከኤዛ። 24 ፍስጾሳ፥ «ካት አግርጳ፥ Ꮊይዳ ኑር የዝ አስታዮ፥ አይሁድታይ የሩሳላመካ Ꮊይ ጋርክ ኡኪ፥ ‹ኤ ይከፕ ጉየ ፓꬅ የዞዳይስ ቤዞያ› ዬጊ፥ ታና ዎሴዝ አꬃ Ꮊያ ይ ብእዛ። 25 ዝን ኤዛ Ꮊይቆስ ሄልꬅዛ ባዝ አብካ ታኒ ደንገካያ። ኤ ፋ ኦማስ፥ ‹ቄሳረ ታባዝ ፕርዶ ዬጊ ኦይጬዛ› ጌዝ ግሾስ ቄሳረኮ ኤዛ ዳኮዳይስ ቆፋ አጬዛ። 26 ታኒ ኤባዝ ታ ካት ቄሳረስ ጻፍስዛ ኦገ አብካ ባያ። የይ ግሾስ፥ ኤባዝ ይ ብእኮ ታ ጻፍዛይ በንቶዳዛኮ ግ ይ ቲና ኡባራካ ካት፥ አግርጳ፥ ነ ቲና ኤዛ ከኤዛ። 27 አብስ ጊኮ፥ አጭንቴዝ አስ ꬎቃ ዳይናስ ኣꬅታር ኤ አብስ ሞትንቴዛኮ ኤርሰካዛር አሽዛይ ታስ ቦዘትꬅ ኣዝዛ» ዬጌዛ።

26

ጳዉሎሳ ኣግርጳ ቲና እንጌዝ ማህꬅ

1 አግርጳ ጳዉሎሳኮ፥ «ኔኒ ነ ባጋ ኦዶዳይስ ዳንዳእዛ» ዬጌዛ። የ ዎደ ጳዉሎሳ ፋ ኩሸ ደንꬂ Ꮊይ ጋርክ ዬጌዛ፦

2 «ካት፥ አግርጳ፥ አይሁድታይ ታና ሞቴዝ ባዝ ኡባይስ ማህꬅ እንጎዳይስ Ꮊይኖ ነ ቲና ኤቂታር ታ አንጃይ ሎኦ ግ ቆፕዛ። 3 የይካ ኔኒ አይሁደ ዎጋኔ ፓላማ ኡባ ሎእꬂ ኤርዛ የይ ግሾስ ታና ዳንዳአር ስኦዳይ ጋርክ ታ ነና ዎስዛ።

4 «ታኒ ናአትꬃፕ አይኪ ታ አሳይ ጋንጨራኔ የሩሳላመ የዜዝ ታ የሳ አይሁደ ኡባይ ኤርዛ። 5 ታኒ ቲናፕ አይኪ፥ ኑ አማኖ ዎጋ ሚንꬂ ናግዛ ፈርሳውታይ ባጋይፕ ማቄዛና ኡንቲ ማርካቶዳይስ ኮይኮ ኤርዛ። * 6 Ꮊተካ ታኒ ጾስ ኑ አድታይስ እንጎድ ጌዝ ኡፋይሳ ናግዛ ግሾስ ሞትንቲ Ꮊይዳ ኤቄዛ። 7 ማ ታጶ ናምኢ ኑ አድታይ ሼሻይ ጾሳ ቃማኔ ጋላስ ሚንꬂ ጎይንታር ጾስ እንጎድ ጌዛ ኤኮዳይስ ኡፋይሳር ናግዛ። ካት አግርጳ፥ አይሁድታይ ታና ሞትዛይ ታኒ ኡፋይሳር የያ ናግዛ ግሾስ። 8 ጾስ Ꮊይቄዝታ ደንꬅዛያ ማቄዛይ ይ ካንታ አብስ አማንንቶሳ?

9 «ብኒ ታኒ ታ ኡባስካ ናዝረተ የሱሳ ሱንꬃ እጽዛ ዳንዳእንቴዝባዝ ኡባ ኦꬆዳይስ ቤዝዛ ግ ቆፔዛ። * 10 ታኒ የሩሳላመ ኦꬄዛይ Ꮊያ። ቄሰ ሀላቅታይፕ ማዉተ ኤኪ ጾሳ አስታይፕ ጋምታ አጭሴዛ። ኡንታን ዎꬎዳር ኡ Ꮊይቆዳና ታ ዶሴዛ። 11 ጋመ ዎደ አይሁደ ዎሳ ኬꬅ ኡባይድ ኡንቲ ሴርንቶዳይ ጋርከኔ የሱሳና ጫዦዳይ ጋርክ ታ ዎጽቴዛ። ታኒ አቆፕ ኣꬂ ኡንታን ካጬዛ ሀራ አቶዝን፥ ሀራ ቢታ ካታምታ ሄሎዳይስ Ꮊንጊ ታ ኡንታን ባይእꬄዛ።

12 «ታኒ Ꮊ ኦዳይስ ቄሰ ሀላቅታፕ ማዉተኔ ኪታ ኤኪ ዳማስቆ Ꮊንግዛ። 13 ካታዮ፥ ታኒ ሴታ ጋላስ ኦገል የዝን አዋ ፖኦፕ ሎእꬂ ኣꬊዝ ፖኦ ታ ዩሻይራኔ ታራ Ꮊንግዝታይ ዩሻይር ሳሎፕ ፖኦዳር በኤዛ። 14 ኑኒ ኡባይካ ሳአ ፖኬዝን እብራይስጸ ዶናር፥ ‹ሳኦላ፥ ሳኦላ፥ ታና አብስ ባይꬅኔ? ኔኒ ነና ጫድዛ ብራታ ቃክኮ ነና ቆህዛ› ዬጊ ታስ ኦዶዳር ስኤዛ።

15 «ታኒ፥ ‹ጎዳዮ፥ ኔኒ ኦኖ?› ዬጌዛ።

«ጎዳይ፥ ‹ታኒ፥ ኔኒ ባይእꬅዝ የሱሳ፤ 16 ዝን ደንዶባ። Ꮊይኖ ኔኒ በኤዛይፐኔ ቲናፕ ታ ነና ቤዞዳና ሀራስ ማርካቶዳይ ጋርክ ታስ ኦሳንቾ ኡዲ ነና ሹሞዳይስ ኔስ ታ በንቶዳ። 17 እስሬለ አስታይፐኔ ታኒ ነና ኡንትኮ ኪትዛ አይሁደ ባዝታይፕ ነና አሾዳ። 18 ኔኒ ኡ አፋ ዶዮዳይ፥ ꬉማፕ ፖኦኮ፥ ጻላሄ ኩሸፕ ጾስኮ ኡንታን ማሆዳ። ኡንቲ ታና አማኒ ናጋራ አቶትꬅ ኤኮዳ። ጾስ ጌሼዝ አሳይ ጋንጨ ፋ ላታ ደንጎዳ› ዬጌዛ።

19 «ካት አግርጳ፥ የይ ግሾስ፥ ታስ ሳሎፕ በንቴዝ ቆንጭꬃይስ ኪትንቴዛ። 20 ዝን ታኒ ቲናቲ ዳማስቆ የዝታይ የይፕ ጉየ የሩሳላመኔ ይሁዳ ቢታ ኡቢታይድ የዝታይኔ አይሁደ ባዝታይካ ፋ ናጋራፕ ጾስኮ ማቆዳይ ጋርከኔ ናጋራይፕ ማቆዳይስ ቤዝዛ ኦሶ ኦꬆድ ጋርክ ቃላ ኦዴዛ። * 21 የይ ግሾስ፥ አይሁድታይ ታና ጾስ ካራ አይኪ ዎꬎዳይስ ኮዬዛ። 22 Ꮊይኖ ሄሎዳይስ ጾስ ማዴ ታፕ ሻክንተካያ፤ የይ ግሾስ፥ ጽቅታይስኔ ዳምታይስ ማርካትታር Ꮊይዳ ኤቄዛ። ናብታይኔ ሙሰ ሀኖዳ ግ ኦዴዛይፕ ሀራ ፐትባዝካ ታኒ ኦዴዝባዝ ባያ። 23 የይካ፥ ‹ክርስቶሳ ዋየ ኤኮዳይስ ቤዝዛ፤ ማ Ꮊይቆፕ ቲና ደንዲ አይሁድታይስኔ አይሁደ ባዝታይስ ፖኦ ቤዞዳይስ ኤስ ቤዝዛ› ጌዛ» ዬጌዛ። *

24 ጳዉሎሳ የያ ዬጊ ማሆዳር፥ ፍስጾሳ ፋ ቃላ ꬎቅ ኡዲ፥ «ጳዉሎሳ፥ ነ ኤዬዛ፤ ነ ጋመ ትምርታይ ነና ኤይሶስ ሄልꬄዛ» ዬጌዛ።

25 ዝን ጳዉሎሳ፥ «ቦንቾ ፍስጾሳ፥ ታኒ ቱማባዝኔ ቤዝዛ ባዝ ኦድዛፕ አትን ኤየካያ። 26 ታኒ ቆንጨ ኦድዛ ኦዳ ካታይ ኤርዛ። Ꮊ ኦዳይ ጌማ ኦስንተካ ግሾስ ፐታካ ኤፕ ቆስንቲ አታማያ ታኒ ሎእꬂ ኤርዛ።

27 «ካት አግርጳ፥ ኔኒ ናብታ አማንኔ? ኔኒ ኡንታን አማንዛና ታኒ ኤርዛ» ዬጌዛ።

28 ካታይ አግርጳ፥ ጳዉሎሳኮ፥ «Ꮊ ጽቃ ሳታይድ ታና ክርስታኔ ማሆዳይስ ኮይኔ?» ዬጌዛ።

29 ጳዉሎሳ፥ «ጋመ ዎደ ማቅን ጽቃ ዎደ ነ ኣዳ ባዝን Ꮊይኖ ታ ኦዳ ስእዝ ኡባይ Ꮊ አቻይፕ አትን ታ ጋርክ ማቆዳይ ጋርክ ታ ጾስ ዎስዛ» ዬጌዛ።

30 የይፕ ጉየ፥ ካት አግርጳ፥ ጋደ አቅስዝ ፍስጾሳ፥ ባርንቀኔ ኡንታር በቴዝ ኡቢታይካ ደንዴዛ። 31 የይፕ ከዚ Ꮊንግታር ፐታይ ፐታይር፥ «Ꮊ አꬃይ Ꮊይቆስ ዎይ አችስ ሄልꬅዛ ባዝ አኮካ ኦꬄካያ» ዬጊ ኦድንቴዛ። 32 አግርጳ ፍስጾሳኮ፥ «Ꮊ አꬃይ ‹ቄሳረ ታባዝ ፕርዶ› ጌካዛኮ ብልንቶዳይስ ዳንዳእዛዝን አቴዛ» ዬጌዛ።

27

ጳዉሎሳ ኦሮመ ቅቴዛ

1 ኑኒ ማርካበር ኢጻለ ዳኮዳይስ ኡ ሙርቴዝ ዎደ ካትታይ ካት ዎታዳርታ ግንትንትዝታይፕ ፐቲ ዩልዮሳ ግዝ ማቶ ሀላቃይስ ጳዉሎሳኔ ሀራ ጽቃ አች አስታ እንጌዛ። 2 ኢሳ ላንቀ የዝ ሄርታ Ꮊንጎዳር አድራምጾሳ ማርካበ ገሊ ደንዴዛ። ማቃዶና አስ ማቄዝ ተሰሎንቀ አርስጽሮኮሳ ኑር የዛ።

3 ዎንትꬃ ጋላስ ኑኒ ስዶና ሄሎዳር፥ ዩሎሳ ጳዉሎሳስ ቃꬊንቲ ፋ ላግታይኮ Ꮊንጊ ኮሽዛ ባዝ ማድንቶዳይ ጋርክ ኡንትኮ ዳኬዛ። 4 የይፕ ደንዲ ኑ ቲናር ጫርክዛ ግሾስ ሃꬃር ተቅንቴዝ ቢታ፥ ቆጲሮሳር ምይꬂ ኣꬌዛ። 5 ክልቃኔ ጵንፍላ የዝ አባ ፒንጊ ሉቃ የዝ ሙራ ሄሌዛ። 6 ኤዛይድ ማቶ ሀላቃይ ኢጻለ Ꮊንግዝ ኢስክንድረ ማርካበ ደንጊ፥ እዘ ኑና ገልሴዛ።

7 ኑኒ ጋመ ጋላስ ሎደራ Ꮊንጊ፥ ጋመ ኡንአር ቃንዶሳ ካታማ ካለ ሄሌዛ። ኤዛይር Ꮊንጎዳይስ ኑና ጫርኮ ካይን ሳልሞናር ኣꬊ ሃꬃር ተቅንቴዝ ቢታ፥ ቃርጼሳ ምይꬂ ኣꬌዛ። 8 ጋመ መቶር ጋጻ ጋጻ አይኪ ላሳ ካታማስ ኡከ የዝ ሎኦ ግንትንትዝ ማርካበ ሸምፕዛ ሄራ ከዜዝ።

9 ኑኒ ኤዛይድ ኡንደና ዎደ ጋምኤዛይፕ ጉየ ጾማ ዎደ ኣꬌዝ ግሾ፥ ማርካበር Ꮊሞ መትዛ ግሾስ ጳዉሎሳ ኡንታን ዞሬዛ። 10 «ይንታኖ አስታዮ፥ ኑ Ꮊማይ ግታ ꬋቦኔ ጋመ ቆሆ የዛይ ታስ በንትዛ፤ ቆሀይ ጫናል አፋኔ ማርካበል አፋ ኣዳ ባዝን ኑ ሸምፓይል አፋካ ሄሎዳ» ዬጌዛ። 11 ዝን ማቶ ሀላቃይ ጳዉሎሳ ጌዛይፕ ኣꬂ ማርካባ ላግዛይኔ ማርካባ ጎዳይ ግዛ አማኔዛ። 12 የ አባ ዶና የዝ ካታማይ ባልጎ አግና አꬆዳይስ ኡንትስ ጊገካ ግሾስ ጋመ አስታይ ፓስ ዳንዳእንትኮ ፍንቀ ካታማ ሄሊ ባልጎ አጌና ኤዛይድ አꬆዳይስ ዞርንቴዛ። ፍንቀ አዋ ገሎስ ፑደ ባጋፐኔ አዋ ገሎፕ ሱለ ባጋስ ጋንጨ አባ ካንታ የዝ ማርካበ ኤቂ ጫን ዎꬍስዝ አቆ።

አባል አፋ ጎተ ደንዴዛ

13 ካዉሻ ሱለ ጫርኮ ሎዳር ጫርኬዝ ዎደ ፋ ቆፔዛይ ጋርክ ሀኔዝባዝ ኣዝን ደንዲ፥ ማርካበ ኤንአማይ ጋርክ አይክዝ ብራታ ኡዴ ኤኪ ቃርጼሳ ካንታር ኣꬌዛ። 14 ዝን ጋመ ጋምኤካዛር «አዉራቅሳ» ግዝ ዎልቃማ ጎተ ሃꬃር ተቅንቴዝ ቢታፕ ሱለ ኡንታል አፋ ደንዴዛ። 15 የ ጎታይ ማርካባ ኡርቂ Ꮊሞ ካዬዝ ግሾስ ጫርካይ ማርካባይ ፋ ዶሴዝ ኦገ ካንጎዳይ ጋርክ አሺ አሼዛ።

16 ኑኒ ቄዳ ግዝ ሃꬃር ተቅንቴዝ ቢታ ምይꬅ Ꮊንግታር ጋመ መትንቲ ማርካብት ዎጎልቶ አይኪ አሾዳይስ ዳንዳኤዛ። 17 ኡንቲ ዎጎላ ፑደ ከሴዛይፕ ጉየ ዎዶሮር ማርካባይል አፋ ጻጺ፥ ሚንꬂ አጬዛ። ስርቲሳ ግዝ ሻፈል ዶምእንቶዳ ግ ህርጊ፥ ማርካበ ሻራ ዎꬂ ማርካባይ ጨረ ላግንቶድ ጋርክ ዳኪ አሼዛ።

18 ጎታይ ዎልቃምታር Ꮊንግን ዎንትꬃ ጋላስ ጫናይፕ ባጋ አባ ጋንጨ ኦሎ አይኬዛ። 19 ሃይꬒንꬆ ጋላስ ማርካበ ሚሸ ኤኪ ኑ ኩሻይር ꬉጌዛ። 20 ኑኒ ጋመ ጋላስ አዋኔ ጾልንቶ በኤካዛይ ግሾኔ ዎልቃማ ጫርኮ ኑል አፋ ምንጌዝ ግሾስ ቲናፕ ሸምፖር አቶዳ ግ ቆፐካያ።

21 የ ዎደ ኡንቲ ኡንደና ጋላስ ካꬃ ሜካ ጋምኤዝ ግሾስ ጳዉሎሳ ኡ ጋንጨ ደንዲ ኤቂ፥ «አስታዮ፥ ይ ታ ዞራ ኤኪ ቃርጼሰፕ ደንደካዛኮ Ꮊ መታይኔ ቆሀይ ኑና ሄላምዝን። 22 ዝን ታኒ ይንታን ያሽትፓተ ግ ዞርዛ፤ አብስ ጊኮ፥ Ꮊ ማርካባይ ꬋቦዳይፕ አትን ይንትፕ ፐቲ አስ ሸምፖካ ꬋበና። 23 ዝን ቃማ ታ ኤባዝ ማቄዛይኔ ታ ጎይንዛ ጾሳይ ኪቴዝ ኪታንቻይ ታ ካለ ኤቂ፥ 24 ‹ጳዉሎሳ፥ ያሽትፐ፤ ኔኒ ኦሮመ ካታይ ቄሳረ ቲና ኤቆዳይስ ቤዝዛ። ዬዛኮ ጾስ ነ ግሾስ ኔር Ꮊንግዝታ ኔስ እንጌዛ› ዬጌዛ። 25 የይ ግሾስ፥ አስታዮ፥ ያሽፓተ። የ ኪታንቻይ ታስ ኦዴዛይ ሀኖዳና ታኒ ጾሳል አማንንትዛ። 26 ዝን ጫርኮ ኑና ካንጊ ፐቲ ሃꬃር ተቅንቴዝ ቢታ ጋጻ ኦሎዳ» ዬጌዛ።

27 ታጶ ኦይዳንꬆ ቃማ አድራ አባ ኑና ጫርካይ ገደኔ Ꮊና ኡርቆዳር፥ ግዲ ብላሄ ማቄዝ ዎደ ማርካበ ኦꬅዝታይስ ቢታኮ ኡኬዛ አዜዛ። 28 ኡንቲ ጪሞትꬃ ኤሮዳይስ ኮዪ ዎዶሮ ጼራ ዴጽዛባዝ አጪ አባ ጋንጨ ኦልን፥ አባይ ሆስፑን ታም Ꮊꬋ ማቄዛ። ጽቃ ጋምኢ፥ ማሂ ኦልን ኡሱፑንታም Ꮊꬋ ማቄዛ። 29 ኡንቲ አባ ጋጻ የዝ ሹቻር ዶምእንታማይ ጋርክ ያሽቲ፥ ማርካባይ Ꮊንጋማይ ጋርክ አይክዝ ኦይዲ ብራትታ ማርካባይፕ ጉየር አባ ኦሊ፥ ሳአ ዎንቶዳይ ጋርክ ጾስ ዎስዛ። 30 ማርካበል ኦꬅዝታይ ማርካባይፕ ዎጺ ከዚ፥ ማርካባይ Ꮊንጋማይ ጋርክ አይክዝ ብራትታ ማርካባይፕ ቲና ባጋር አባ ኦልዛ ኣዝን ዎጎላ አባ ጋንጨ ኦሌዛ። 31 ጳዉሎሳ ማቶ ሀላቃይኮኔ ዎታዳርታይኮ፥ «የይትታይ ማርካባይድ ሸምፒ በታም እጽኮ ይ አቶዳይስ ዳንዳኦዋ» ዬጌዛ። 32 የይ ግሾስ፥ ዎታዳርታይ ዎጎላይ አጭንቴዝ ዎዶራ ጋቺ ዳኪ አሼዛ።

33 ሳአ ዎንቶድ ሀኖዳር ኡቢታይ ካꬃ ማዳይ ጋርክ ጳዉሎሳ አሳይኮ፥ «ይ ካꬃ ሜካ ናግታር Ꮊይኖር ታጶ ኦይዲ ጋላስ ጋምኤዛ። 34 የይ ግሾስ፥ ጽቃ ካꬃ ይ ማዳይ ጋርክ ታ ይንታን ዎስዛ። ይንትስ ሎኦ ማቃዳ፤ ሀራ አቶዝን ይ ኦማ ብናናይፕ ፐታካ ꬋባሚ» ዬጌዛ። 35 ጳዉሎሳ የያ ግ ቦራ ኤኪ ኡባይ ቲና ጾስ ጋላቴዛ፤ ባጺ ሙንታ አይኬዛ። 36 ኡባይ ሚንጊ ፋ ኡባስ ካꬃ ኤኪ ሜዛ። 37 ኑኒ ማርካባይድ የዝታይ ናምኢ ጼታኔ ላፑን ታም ኡሱፑን። 38 ኡንቲ ም ምዤዝ ዎደ ጫኔዝ ግስታ አባ ጋንጨ ኦሊ ማርካባይ ዴጻ ሻዉክሴዛ።

ማርካባት መቄዛ

39 ሳአ ዎንትን ማርካባ ኦሳንችታይ አባ ሄሌዛኮ ኤረካዛር፥ አባ ጋጻ የዝ ሻፈኔ ስልማ በኤዛ። ፓስ ዳንዳእንትኮ ማርካባ የ ስልማይኮ ሺሾዳይስ ቆፔዛ። 40 ዬዚ፥ ማርካባይ Ꮊንጋማይ ጋርክ አይክዝ ብራትታ ብልእ አባ ጋንጨ ኦሌዛ። የ ዎደ ላግዛ ምꬃ አጭዝ ዎዶራ ብልኤዛ። የይፕ ጉየ፥ ጫርካይ ማርካባ ቲና ኡርቆዳይ ጋርክ ማርካባ ካንግዛ ሻራ ቲና ባጋር ꬎቅ ኡዲ Ꮊሞ አይኬዛ። 41 ዝን ማርካባይ ሻፈ ደꬃር ዶምእንቲ ምትንቴዛ። ማርካባይስ ቲና ባጋይ ሞግንቲ ኤንአም እጽን፥ ጉየ ባጋይ ዙሎ ኡርቅꬃይፕ ደንዲ መቅቶ አይኬዛ።

42 ዎታዳርታይ አች አሳይፕ ፐታካ ሃꬃ Ꮊꬊ ኬዛማይ ጋርክ ኡንታን ዎꬎዳይስ ቶቤዛ። 43 ዝን ማቶ ሀላቃይ ጳዉሎሳ አሾዳይስ ቆፕ ዎታዳርታይ ቶባ እጼዛ። ሃꬄ Ꮊꬎ ኤርዛ ኡባይ ማርካባይፕ ሃꬃይድ ዶንጊ ዶንጊ ዎꬊ ቲናቲ ጋጻ ከዞዳይ ጋርክ ኪቴዛ። 44 አቴዝታይ ሳንቃል አፋኔ፥ ማርካበ መቃይል አፋ ከዞዳይ ጋርክ ኪቴዛ ኡባይ ጋጻ ሳሮር ከዜዝ።

28

ጳዉሎሳ ማላጻ ግዝ ሃꬃር ማርንቴዝ ቢታ ቅቴዛ

1 ኑኒ ጋጻ ሳሮ ከዜዝ ዎደ ሄሌዝ ሃꬃር ተቅንቴዝ ቢታይ ማላጻ ግንትንትዛና ኤሬዛ። 2 ማላጻ አሳይ ኑና ቃꬊ ኡፋይሳር ኤኬዛ። እራ ቡክዛ ግሾኔ ሜግዛ ግሾስ ታማ ኤꬂ ኑና ኡባ ሞኬዛ። 3 ጳዉሎሳ ጋመ አፍራ ሺሺ ታማ ጋዶዳር፥ ሾሺ ታማይ ምቼዝ ግሾስ ከዚ ኤ ኩሻይል አፋ ጻጽንቲ ኤዛ ዱኬዛ። 4 ማላጻ አሳይ ሾሺ ጳዉሎሳ ኩሻይል ጻጽንቴዛ ብኢ ፐታይ ፐታይኮ፥ «ቱማ Ꮊ አꬃይ ሸምፖ ዎꬌዝ አስ፤ ሀራ አቶዝን አባፕ ኤ አትንካ ጾሳ ፕርዳይፐ አቲ ፓꬅ የዞዳይስ ዳንዳኤካያ» ዬጌዛ። 5 ዝን ጳዉሎሳ ፋ ኩሻይፕ ሾሻ ዉጻርኪ፥ ታማ ኦሌዛ፤ ኤዛ አኮካ ቆሄካ። 6 ኡንቲ፥ «ኤ አሰትꬃይ አይደፕ አይደ፥ ኤልዛ ዎይ ፖኪ Ꮊይቅዛ» ግ ናግዛ። ዝን ኡንደና ዎደ ናጌዝን ኤ አሰትꬃይል አብካ ላምንቴዝባዝ ꬋብን፥ «Ꮊይ ቱማ ጾሰ» ዬጊ ፋ ቆፋ ላሜዛ። 7 የ ሄራ ሃꬃር ተቅንቴዝ ቢታይስ ሀላቃ፥ ፑፕሎሳ ግዛይስ ጋደ የዛ፤ ሀይꬒ ጋላስ ሄሎዳይስ ኤ ኑና ሲቆር ሞኬዛ። 8 ፑፕሎሳ አዳይ ኦጸ፥ ምሻራኔ ጉሶር ሀርግንቲ ዎይኢ የዛ። ጳዉሎሳ ኤ ካራ ገሊ ኤስ ጾሳ ዎሴዛ፤ ፋ ኩሻ ኤዛል አፋ ጋዲ ፓꬄዛ። 9 የይፕ ጉየ፥ ማላጻ የዝ ሀርግንትዛ ሀራ አስታይካ ይኢ ፓጼዛ። 10 ኡንቲ ኑና ጋመ ቦንቼዛ፤ ኑኒ ማርካበር Ꮊንጎዳይስ ደንዴዝ ዎደ ኦገስ ቤዝዛ ባዝ ኑስ እንጌዛ።

ጳዉሎሳ ማላጻፕ ኦሮመ ቅቴዛ

11 ሀይꬒ አጌናፕ ጉየ፥ ማላጻ ባልጎ ኣꬂ ኢስክንድረ ማርካበር Ꮊማዳይስ ደንዴዛ። የ ማርካባይል አፋ ድዮስቆሮሳ ግዝ መንተ ኤቅታይ ምስለ የዛ። 12 ስራኩሰ ካታማ ገሊ ኤዛይድ ሀይꬒ ጋላስ በቴዛ። 13 የይፕ ደንዲ ረግዩመ ካታማ ሄሌዛ። ፐቲ ጋላሳፕ ጉየ፥ ሱለ ባጋ ጫርካይ ጫርክን፥ ዎንትꬃ ጋላስ ፑትዮለ ካታማ ሄሌዛ። 14 ኤዛይድ ኑኒ ፐቲ ፐቲ አማንዛ አስታ ደንግን፥ ፓር ሳምንታ ጋምኦድ ጋርክ ኑና ዎሴዛ። የይፕ ጉየ፥ ኦሮመ Ꮊንጌዛ።

15 ኦሮመ የዝ አማንዛ አስታይ ኑ ባጋ ስኢ፥ ኣፎሳ ፋሩስናኔ፥ ሀይꬒ አቅዛ አቆ ግዝ አቆ ሄሎዳይስ ኑና ሞኮዳይስ የኤዛ። ጳዉሎሳ ኡንታን ብኢ ጾሳ ጋላቴዛ ኤ ዎዝናይካ ሚንጌዛ።

ጳዉሎሳ ኦሮመ

16 ኑኒ ኦሮመ ገሌዝ ዎደ ጳዉሎሳ ፋና ናግዛ ዎታዳርታይር ፋ ኣዳስ በቶድ ጋርክ ግንትንቴዛ።

17 ሀይꬒ ጋላሳፕ ጉየ፥ ጳዉሎሳ አይሁድታይ ሀላቅታ ፋኮ ጼግሴዛ። ኡንቲ ሺቄዝ ዎደ ኡንትኮ፥ «ታ እሹንꬆ፥ ታኒ ኑ አሳይ ዎይ ኑ አድታይ ዎጋል አፋ አባ ቆሆካ ኦꬄካያ፥ ዝን ታና የሩሳላመ አጪ ኦሮመ አሳይስ ኣꬂ እንጌዛ። 18 ኡንቲ ታ ሞታ ብኢ Ꮊይቆስ ሄልꬅዛ ባዝ ታል አፋ አብካ ደንገካ ግሾስ ታና ብልኦዳይስ ቆፔዛ። 19 ዝን አይሁድታይ የያ እጽን ‹ታባዝ ቄሳረ ፕርዶ› ዬጌዛፕ አትን ታኒ ታ ጋድታ ሞትዛባዝ የዝን ባያ። 20 ታኒ ይንታን ጼግሴዛይ ይንታን በአዳይስኔ ይንትስ Ꮊያ ኦዶዳዳይሲ። ታኒ Ꮊ ሳንꬃላታይር አጭንቴዛይ እስሬለ አሳይ ናግዛ ኡፋይሳይ ግሾስ» ዬጌዛ። *

21 አይሁደ ሀላቅታይ ጳዉሎሳኮ፥ «ኑስ ይሁዳፕ ኔስ ጻፍንቴዝ ዳብዳበ ሄለካያ። የይፕ የኤዝ አስታይፕ ፐታካ ኔስ ኢታ ኦዴዛይ ባያ። 22 ዝን Ꮊ ነ ካልዛ አማና ዱማ ዱማ አቆ አሳይ እጽዛና ኑኒ ኤርዛ ግሾስ ነ ቆፋ ስኦዳይስ ኮይዛ» ዬጌዛ።

23 ኡንቲ ፋ የኦድ ጋላስ ጳዉሎሳስ ቃማ ኤኪ፥ የ ጋላስ ጋንጊ ኤ የዛ አቆ የኤዛ። ኤ ዎንታፕ ኦማꬅ ሄሎዳይስ ጾስ ካተትꬂ ባጋ ኡንትስ ማርካቴዛ። ማ ኡንቲ የሱሳ ባጋ አማኖዳይ ጋርክ ሙሰ ህገኔ ናብታይ ማጻፍታ ሎእꬂ ታማሬዛ። 24 ፐታይ ፐታይ ጳዉሎሳ ጌዛና አማኔዛ፥ ዝን Ꮊንክታይ አማነካያ። 25 ኡንቲ ዎል ጋንጨ ኦዳይል ማኣም እጼዛይፕ ጳዉሎሳ ፐትባዝ ጌዛይፕ ጉየ Ꮊንጌዛ። ኤ Ꮊይ ጋርክ ዬጌዛ፦ «ጌሻ አያናይ ኑ አድታይስ ናበ ኢስያሳ ዶናር ኦዴዛይ ቱማ።

26 «‹ኔኒ Ꮊ አሳይኮ Ꮊንጊ፥

ይ ስስ ስእዛ፥ ዝን አካኮያ፤

ይ በኦ ብእዛ፥ ዝን ደንጎያ። *

27 Ꮊ አሳይ ዎዝናይ ሙሜዛ፤

ኡ ሀያይ ቱሌዛ፤

ኡ ኣፋይካ ጎዝንቴዛ።

የይ ባዛኮ፥

ኡንቲ ፋ ኣፋይር ብኢ፥

ፋ ሀያይር ስኢ፥ ፋ ዎዛናይር አካኪ፥

ታኮ ማቆዳዝን፤

ታካ ኡንታን ፓꬆዳዝን› ዬጎባ» ዬጌዛ።

28 «ይኬ፥ Ꮊይ ጾስ አቶትꬅ ኪታይ አይሁደ ባዝታይስ ማቄዛና ኤርዛ። ኡንትካ ስኦዳ» ዬጌዛ።

29 ጳዉሎሳ የያ ጌዛይፕ ጉየ አይሁድታይ ዎል ጋንጨ ዳሮ ፓላምታር ከዚ ቅቴዛ።

30 ጳዉሎሳ ከራ ኬꬃ ናምኢ ላይꬅ ሙዳ በቴዛ፤ ኤዛይድ የዛር ፋኮ የኤዝታ ኡባ ሞክዛ። 31 ያሻ ባይꬅኔ ኦካ ካየካዝን ጾስ ካተትꬅባዝ ሳባኬዛ፤ ጎዳ የሱስ ክርስቶሳ ባጋ ምልጽ ኡዲ ታማርሴዛ።

* 1:1-2 ሉቃ. 1:1-4

* 1:4 ሉቃ. 24:49

* 1:5 ማቶ. 3:11፤ ማር. 1:8፤ ሉቃ. 3:16፤ ዋን. 1:33

* 1:8 ማቶ. 28:19፤ ማር. 16:15፤ ሉቃ. 24:47-48

* 1:9 ማር. 16:19፤ ሉቃ. 24:50-51

* 1:13 ማላ ጋላስ የꬊꬅ ጋርክ ጉሳይ ፐቲ ክሎ መትረ ኦገ ጉስ

† 1:13 ቅናትዛ ጉሳይ አይሁድታይ አማኖ ዎጋስኔ ፋ ጋደስ ምጭንትዛ አስ

* 1:13 ማቶ. 10:2-4፤ ማር. 3:16-19፤ ሉቃ. 6:14-16

* 1:22 ማቶ. 3:16፤ ማር. 1:9፤ ሉቃ. 3:21

* 2:1 ለዊ. 23:15-21፤ ናምእ. 16:9-11

* 2:9 መሶጶታመ ጉሳይ ናምኢ ሃꬅታይ ጋንጨ ጉሲ የ ሃꬅታይካ ኤጲራቶሳኔ ትግራ

* 2:17 ኢዩ. 2:28-32

* 2:23 ማቶ. 27:35፤ ማር. 15:24፤ ሉቃ. 23:33፤ ዋን. 19:18

* 2:24 ማቶ. 28:5-6፤ ማር. 16:6፤ ሉቃ. 24:5

* 2:28 ማዝ. 16:8-11

* 2:31 ማዝ. 132:11፤ 2ሳም. 7:12-13

* 2:34-35 ማዝ. 110:1

* 2:44 ሀዋ. ኦ. 4:32-35

* 3:13 ከስ 3:15

* 3:14 ማቶ. 27:15-23፤ ማር. 15:6-14፤ ሉቃ. 23:13-23፤ ዋን. 9:12-15

* 3:22 ናምእ. 18:15፥ 18

* 3:23 ናምእ. 18:19

* 3:25 መ. 22:18

* 4:11 ማዝ. 118:22

* 4:24 ከስ 20:11፤ ናህ. 9:6፤ ማዝ. 146:6

* 4:25 ማዝ. 2:1-2

* 4:27 ማቶ. 27:1-2፤ ማር. 15:1፤ ሉቃ. 23:1፥ 7-11፤ ዋን. 18:28-29

* 4:32 ሀዋ. ኦ. 2:44-45

* 5:28 ማቶ. 27:25

* 7:2 መ. 12:1

* 7:4 መ. 11:31፤ 12:4

* 7:5 መ. 12:7፤ 13:15፤ 15:18፤ 17:8

* 7:7 ከስ 3:12

* 7:8 መ. 17:10-14፤ 21:2-4፤ 25:26፤ 29:31-35

* 7:9 መ. 37:11፥ 28፤ 39:2፥ 21

* 7:10 መ. 41:39-41

* 7:13 መ. 45:1፥ 16

* 7:14 መ. 45:9-10፥ 17-18፤ 46:27

* 7:15 መ. 46:1-7፤ 49:33

* 7:16 መ. 23:3-16፤ 33:19፤ 50:7-13፤ ኢያ. 24:32

* 7:17 ከስ 1:7-8

* 7:20 ከስ 1:10-11፥ 22

* 7:21 ከስ 2:2

* 7:22 ከስ 2:3-10

* 7:24 ከስ 2:11-15

* 7:29 ከስ 18:3-4

* 7:30 ከስ 3:1-10

* 7:35 ከስ 2:14

* 7:36 ከስ 7:5፤ 14:21፤ ታይ. 14:33

* 7:37 ናምእ. 18:15፥ 18

* 7:38 ከስ 19:1—20:17፤ ናምእ. 5:1-33

* 7:40 ከስ 32:1

* 7:41 ከስ 32:2-6

* 7:42 አሞ. 5:25-27

* 7:44 ከስ 25:9፥ 40

* 7:45 ኢያ. 3:14-17

* 7:46 2ሳም. 7:1-16፤ 1ዜና. 17:1-14

* 7:47 1ካት. 6:1-38፤ 2ዜና. 3:1-17

* 7:49 ኢሳ. 66:1-2

* 7:52 ኢሳ. 63:10

* 8:3 ሀዋ. ኦ. 22:4-5፤ 26:9-11

* 8:32 ኢሳ. 53:7-8

* 8:37 ፐቲ ፐቲ ብራና ማጻፍታይ ፓይዶ 37 የዝ ቆፓ ጉጅዛ ዝን ብኒ ማጻፍታይ ጉጆያ

* 9:6 ፐቲ ፐቲ ማጻፍታይ ኩኩርታራኔ ማላባዝ ጊታራ ዬግዛኖ ጉጅዛ

* 9:23 2ቆሮ. 11:32-33

* 10:34 ናምእ. 10:17

* 11:17 ሀዋ. ኦ. 1:5

* 11:19 ሀዋ. ኦ. 8:1-4

* 11:28 ሀዋ. ኦ. 21:10

* 12:1 ካታይ ሄሮዶሳ፦ Ꮊይ ካታይ ሄሮዶሳ፥ ዳማ ሄሮዶሳ ኣግርጳ ግዛይ ኤ፥ 37-44 ማሮትꬃ ላይꬃ ሄሎዳይስ ሃሬዛ። ኤ ካት ሄሮዶሳስ ናአ ናአ

* 12:4 ከስ 12:1-27

* 13:5 ዋንሳ፦ Ꮊ አቃ ጻፍንቴዝ ዋንሳ፥ ሀዋረ ዋንሳ ባዝን ዋንሳ ማርቆሳ ግንትንትዝ ማርቆሳ ዎንግለ ጻፌዛያ።

* 13:17 ከስ 1:7፤ ከስ 12:51

* 13:18 ታይ. 14:34፤ ናምእ. 1:31

* 13:19 ናምእ. 7:1፤ ኢያ. 14:1

* 13:20 ናምእ. 2:16፤ 1ሳም. 3:20

* 13:21 1ሳም. 8:5፤ 10:21

* 13:22 1ሳም. 13:14፤ 16:12፤ ማዝ. 89:20

* 13:24 ማር. 1:4፤ ሉቃ. 3:3

* 13:25 ማቶ. 3:11፤ ማር. 1:7፤ ሉቃ. 3:16፤ ዋን. 1:20፥ 27

* 13:28 ማቶ. 27:22-23፤ ማር. 15:13-14፤ ሉቃ. 23:21-23፤ ዋን. 19:15

† 13:29 ሞጌዛይ ቢታ ጋንጨ ባዝን ሹቻፕ ዎጭንቴዝ ዱፎ ጋንጨ ጋዴዝ ጉሲ

* 13:29 ማቶ. 27:57-61፤ ማር. 15:42-47፤ ሉቃ. 23:50-56፤ ዋን. 19:38-42

* 13:31 ሀዋ. ኦ. 1:3

* 13:33 ማዝ. 2:7

* 13:34 ኢሳ. 55:3

* 13:35 ማዝ. 16:10

* 13:41 እብራ. 1:5

* 13:47 ኢሳ. 42:6፤ 49:6

* 13:51 ማቶ. 10:14፤ ማር. 6:11፤ ሉቃ. 9:5፤ 10:11

* 14:15 ከስ 20:11፤ ማዝ. 146:6

* 15:1 ለዊ. 12:3

* 15:7 ሀዋ. ኦ. 10:1-43

* 15:8 ሀዋ. ኦ. 2:4፤ 10:44

* 15:16 አሞ. 9:11-12

* 15:20 ከስ 34:15-17፤ ለዊ. 17:10-16፤ 18:6-23

* 15:34 ፐቲ ፐቲ ኩሸር ጻፍንቴዝ ብኒ ማጻፍታይድ ፓይዶ 34 ባያ።

* 15:38 ሀዋ. ኦ. 13:13

* 16:37 ኦሮመ አስ፦ ጳዉሎሳ ፋና ኦሮመ አስ ዬጊ ጼጌዛይ የ ዎደ አይሁደ ቢታ ሃርዛይ ኦሮመ ካተትꬃ ማቄዝ ግሾሲ። የ ዎደ ኦሮመ ቢታ የዝ አሳይ ፕርዳ ባይꬂ ጋራፍንቶያ።

* 17:24 1ካት. 8:27፤ ኢሳ. 42:5፤ ሀዋ. ኦ. 7:48

* 18:18 ታይ. 6:18

* 19:4 ማቶ. 3:11፤ ማር. 1:4፥ 7-8፤ ሉቃ. 3:4፥ 16፤ ዋን. 1:26-27

* 19:19 ሹች ብራ፦ ማቶሳ 26:15 ቦኦይታ።

* 20:24 2ጽማ. 4:7

* 21:8 ሀዋ. ኦ. 6:5፤ 8:5

* 21:10 ሀዋ. ኦ. 11:28

* 21:23 ታይ. 6:13-21

* 21:25 ሀዋ. ኦ. 15:29

* 21:29 ሀዋ. ኦ. 20:4

* 22:4 ሀዋ. ኦ. 8:3፤ 26:9-11

* 22:20 ሀዋ. ኦ. 7:58

* 23:3 ማቶ. 23:27-28

* 23:5 ከስ 22:28

* 23:6 ሀዋ. ኦ. 26:5፤ ፍል. 3:5

* 23:8 ማቶ. 22:23፤ ማር. 12:18፤ ሉቃ. 20:27

* 24:7 ፓይዶ 24:6 ኑ ህጋይ ግዛይፕ አይኪ ፓይዶ 24:7 ጉጂ Ꮊንጊ 24:8 ባጋ ሄሎዳይስ የዛይ ፐቲ ፐቲ ግርኬ ማጻፍታይድ ባያ።

* 24:18 ሀዋ. ኦ. 21:17-28

* 24:21 ሀዋ. ኦ. 23:6

* 26:5 ሀዋ. ኦ. 23:6፤ ፍል. 3:5

* 26:9 ሀዋ. ኦ. 8:3፤ 22:4-5

* 26:20 ሀዋ. ኦ. 9:20፥ 28-29

* 26:23 1ቆሮ. 15:20፤ ኢሳ. 42:6፤ 49:6

* 28:20 ሀዋ. ኦ. 25:11

* 28:26 ኢሳ. 6:9-10

ኦሮመ

1

2

3

4

5

6

7

8

9

10

11

12

13

14

15

16

ጳዉሎሳ ኦሮመ አሳይስ ጻፌዝ ኪታ

ገሎ

ሀዋረ ጳዉሎሳ ኪታይ ኦሮመ አሳይስ ጻፍንቴዛይ፥ ጳዉሎሳ ኦሮመ ጋንጨ የዝ ዎሳ ኬꬃ በአዳይስ ቆፔዝ ግሾስ ኤ Ꮊንጎዳር ኡንቲ ጊግንቲ ናጎድ ጋርክ ኦዶዳሲ። ጳዉሎሳ ቆፋይ ኦሮመ ጋንጨ የዝ አማንዝታይራ ጽቃ ዎደ ኦꬄዛይፕ ጉየ ኡንቲ ኤዛ ማድን እስፔነ Ꮊማዳይሲ። አማኖባ ባጋ ኤ ኤሬዛኔ አማንዛ አሳይ የ ትምርታ ኦሶል አፋ ፔሾድ ጋርክ ቆንጭሲ ጻፌዛ። Ꮊ ማጻፋይ ጋንጨ ጳዉሎሳ ኩንꬅ ኪታይ Ꮊ ቆፋ አይክዛ።

ጳዉሎሳ ኦሮመ ጋንጨ የዝ አማንዛ አስታ ቲናቲ ሳሮꬂ ማቂ፥ ኡንትስ ዎስዛና ኦዴዛይፕ ጉየ ፋ ኪታይስ ባሶ ቆፋ፥ «ዎንግላይድ ጾሳ ጽሎትꬃይ በንቴዛ፤ የ ጽሎትꬃይ ቲናፕ ዉርስꬂ ሄሎዳይስ አማኖር በንቴዛ» ግ ኦድዛ (1:17)።

የይፕ ጉየ፥ የ ቆፋ ዳልግሲ ጻፍዛ። አይሁድታ ማቅን አይሁደ ባ አታ ማቅን ኡቢታይ ናጋራስ ሞድንቴዝታ ማቄዝ ግሾስ ኡንቲ ጾሳር ዳቦቶዳይስ ኮሽዛ። አሳይ ጾሳር ዳቦቶዳይስ ዳንዳእዛይ የሱስ ክርስቶሳና አማኖራ። ኡንቲ ጾሳር መꬍዛ Ꮊ ኦሮꬅ ፐትፐተꬅ ኣፋይ፥ ኦሮꬅ የስ ማቅዛና ጳዉሎሳ ዳልግሲ ኦድዛ። አማንዛ አስ ጾሳር ሳሮ የዛ፤ ማ ጾሳ አያና ባጋር ናጋራፐኔ Ꮊይቆ ዎልቃፕ ከሲ ኤክዛ። ሸምፖ 5-8 ሄሎዳይስ ጳዉሎሳ ጾስ ህጋይኔ አማንዛ አስ የሳል ኦꬅዝ ጾስ አያና ዎልቃ ቆፋይ አብዛኮ ኦድዛ። የይፕ ካሊ፥ ጳዉሎሳ፥ «ጾሳይ አስ ናእታይስ ቆፔዝ ቆፋ ጋንጨ አይሁድታይኔ አይሁደ ባ አሲ ዋይዚ ዎላ ዋጽንቶዳይስ ዳንዳኤ?» ዬግዝ ኦይቻይስ ማህꬅ እማዳይስ ቡትቴዛ።

ማ አይሁድታይ የሱሳ ኤካም እጼዛይ ጾስ ቆፋ ማቄዛና ኦድዛ። የይ ሀኔዛይ የሱስ ክርስቶሳ ባጋር ቆንጭሴዝ ኣꬎ ኬሄትꬃይ ጋንጨ አስ ኮች ኡባይ ኤኮዳይ ጋርከ። ማቆዝን፥ አይሁድታይ የሱሳ ኤኮድ ዎደ የኦዳና ጳዉሎሳ አማንዛ። ዉርሰꬃል ጳዉሎሳ አማኖር ዋይዚ የዞዳይስ ቤዝዛኮ ኦድዛ። ጾስስ ኦꬆ ባጋ፥ አማንዛ አሳይ ፋ ቢታስኔ አሳይስ ዎል ጋንጨ ፐታይ ፐታይስ የዝ አደትꬃር ኦꬆድባዝኔ ካሃ ባጋር መꬍንትዛ ኦይችታይ ባጋ ፓዲ ኦድዛ።

ኦሮመ ኪታይ አይኬዝ ቆፍታ

ገሎ 1:1-15

ኦሮመ ኪታ ኩስተ ቆፋ 1:16-17

አስ ናአስ አቶትꬅ ኮሽዛ ባዝ 1:18—3:20

ጾሲ አስ አሽዛ ኦገ 3:21—4:25

ክርስቶሳር በንትዝ ኦሮꬅ ደኦ 5:1—8:39

እስሬለስ ጾስ ቆፋ 9:1—11:36

አማንዛ አስ የስ 12:1—15:13

ኩስተ ቆፋኔ ሳሮꬆ 15:14—16:27

1

1 የሱስ ክርስቶሳ አይለ ማቄዝ፥ ሀዋረ ማቃዳይስ ጼግንቴዛይፐኔ ጾሳ ዎንግለ ሳባኮዳይ ጋርክ ሻክንቴዝ ጳዉሎሳ ኪቴዝ ኪታ።

2 ጾሳይ ጋመ ዎደፕ ቲና ፋ ናብታይ ባጋር እማድ ጌዝ ጾስ ዎንግላይ ጌሻ ማጻፍታይድ ጻፍንቴዛ። 3 የ ዎንግላይ አሾር ዳዉተ ሼሻፕ የልንቴዝ፥ ጾስ ናአ፥ ኑ ጎዳ የሱስ ክርስቶሳ ባጋ ኦድዛ። 4 ማ ኤ ፋ ጌሻ አያናር Ꮊይቆፕ ደንዲ፥ ጾስ ናአ ማቅዛና ዳማ ዎልቃር ቤዜዛ። 5 ኤ ባጋር አይሁደ ባዝታይ ኡቢታይ፥ አማኒ ኪትንቶድ ጋርክ ክርስቶሳ ሱንꬃይ ግሾስ ጾሳይ ኣꬎ ኬሃትꬃር ሀዋረትꬅ ማዉተ ኑስ እንጌዛ። 6 የሱስ ክርስቶሳስ ማቃድ ጋርክ ጼግንቴዝታይፕ ባግታይ ይንታና።

7 ኦሮመ ጋንጨ የዝ፥ ጾሳይ ቃꬊዝታይስኔ ኤ ጌሽ ዎያ ማቃድ ጋርክ ማራጼዝታይስ፦

ጾሳ ኑ አዳይፐኔ ጎዳ የሱስ ክርስቶሳፕ ኣꬎ ኬሄትꬅኔ ሳሮትꬃይ ይንትስ ማቆ።

ፓዉሎሳ ኦሮመ አሳ በአዳይስ አሞትꬂ የዛ

8 ኡባፕ ቲናቲ፥ ይ አማናይ ቢታ ኡባይል ስንቴዝ ግሾስ የሱስ ክርስቶስ ባጋር ይ ግሾስ ታ ጾሳ ጋላትዛ። 9 ታኒ ኤ ናአይ ዎንግላይ ባጋ ኩንꬅ ዎዝናር ኦድዛ ጾሳይ፥ ታኒ ታ ዎሳይድ ኡባ ዎደ ይንታን ቆፕዛይስ ኤ ማርካ። 10 ዉርስꬃል፥ ጾስ ሸነ ማቅኮ፥ ታኒ ይንትኮ Ꮊማዳይስ ኦጋይ ታስ ኡሻቾድ ጋርክ ኡባ ዎደ ዎስዛ። 11 ታኒ ይንትስ አያና እሞትꬅ ሻጎዳይስኔ ይንታን በአዳይስ ላሞትዛ። 12 የይካ፥ ታኒ ይ አማናይር፥ ማ ይ ታ አማናይር ሚንጎዳይ ጋርከ።

13 ታ እሹንꬆ፥ ታኒ አይሁደ ባ አሳይፕ ኣፈ ደንጌዛይ ጋርክ፥ ይንታፐካ ኣፈ ደንጎዳይስ ይንትኮ Ꮊማዳይስ ቆፔዛ፥ ዝን ታና ካዬዛ። * 14 ግርኬ አሳይስኔ ታማረካ አሳይስ ማ ኤጭታይስኔ ቦዝታይስ ታስ አጮ የዛ።

15 የይ ግሾስ፥ ኦሮመ ጋንጨ የዝ ይንትስካ ዎንግለ ኦዶዳይስ ታ አሞትዛ።

ዎንግለ ዎልቃ

16 ዎንግላይር ዬላታም፥ ቲናቲ አይሁደ፥ ኤዛይፕ ግርኬ አሳይስ አማንዝታ ኡባ አሾዳይስ ዎንግላይ ጾስ ዎልቃ። * 17 ጽሎ አማኖር ደኦ የዞዳ ግንትንቲ ጻፍንቴዛ። ጾስ ጽሎትꬃይ በንቴዛ፤ ቲናፕ ዉርስꬂ ሄሎዳይስ አሲ ጽልዛይ አማኖራ። *

ኢታትꬅ

18 ቱማይ ኤርንታም ጋርክ ፋ ኢታ ኦሶር ካይዛ አሳል አፋኔ ናጋራ ኡባይል አፋ፥ ጾስ ሴራ ሳሎፕ ዎꬍዛ። 19 ጾሳይ ኡንትስ በንቶዳይስ ቤዝዛ ባዝ ቆንጭሴዝ ግሾስ ኡንቲ ጾስባዝ ኤርዛ። 20 አላመ መꬊንቴዛይፕ አይኪ፥ አስስ በንቶዋ ጾስ ሀኖታ፥ የይካ ኤ መꬍና ዎልቃኔ ጾሳትꬃይ ኤ መትꬃይር በንቲ የዛ ግሾስ አሳይ ፋ ኢታትꬅስ ሳላምቦድባዝ ባያ።

21 ኡንቲ ጾሳ ኤርታር፥ ኤዛ ቦንቼካያኔ ጋላተካያ። ኡ ቆፋይ ማዶዋ ባዝ ማቄዛ፤ ኡ አካኮዋ ዎዝናይ ꬉሜዛ።* 22 ኡንቲ ፋና ኤጭታ ግዛ፥ ዝን ቦዝታ። 23 ꬋቦዋ ጾሳ ጎይኖዳና አሺ፥ Ꮊይቅዝ አስ ምስለ፥ ካፍታይ ምስለ፥ ዶእታይ ምስለኔ ኡሎር ጎችንትዛ ባዝታ ኣዝሲ ኦꬄዝ ምስልታ ጎይኔዛ። *

24 የይ ግሾስ፥ ኡንቲ ፐታይ ፐታይር ቦርሶ ባዝ ኦꬂ፥ ፋ ጋላ ቶቾድ ጋርክ ጾሳይ ኡንታን ኡ ዎዝናይ አሞትዝ ቱና ኦሶስ ኣꬂ እንጌዛ። 25 የይ ሀኔዛይ ኡንቲ ጾስ ቱሮትꬃ ዎርዶር ላሜዝ ግሾኔ መꬌዝ ጾሳ አሺ፥ መትꬂ ጎይኔዝ ግሾስ። ጾሳይ መꬍናስ ጋላትንቴዛያ። አምንኤ።

26 የይ ግሾስ፥ ጾሳይ ኡንታን ኡ ቦርሶ አሞትꬃይስ ኣꬂ እንጌዛ። ኡ ማችታይ ፓስ ቤዝዛ ꬊራꬃር አቆዳ አሺ፥ ቤዞዋ ባዝ ሀኒ ማቺ ማቻር ዎላ አቄዛ። 27 የይ ጋርክ፥ ꬊራꬅታይ ፓስ ቤዝዛ ማቻር አቅዛ አሺ፥ ꬊራꬅ ꬊራꬃር ዎላ አቄዛ። ꬊራꬅ ፐታይ ፐታይር አሞትꬃር ጹግንቲ፥ ቦርሶ ባዝ ኦꬄዛ። ፋ ኦꬄዝ ቡታይስ ቤዝዛ ፕርደ ኤኬዛ።

28 ኡንቲ ጾሳ ኤሮዳይስ እጼዝ ግሾስ ቤዞዋ ባዝ ኦꬆድ ጋርክ ጾሳይ ኡ ካሃ ፓꬃም ቆፋስ ኣꬂ እንጌዛ። 29 ኡንታር ዡጫትꬅ፥ ኢታትꬂ፥ ኡዛትꬂ፥ ገነ፥ ቅናተ፥ ሸምፖ ዎꬎ፥ ፓላማ፥ ዶሻኔ ኢታ አሞ ኩሜዛ። ኡንቲ ዝግርዝታ፥ 30 አስ ሱንꬅ ኢስዝታ፥ ጾስ እጽዝታ፥ ጫዥዝታ፥ ኡትርትዝታ፥ ጬቅንትዝታ፥ ኢታ ባዝ ኦꬆዳይስ ኮይዝታኔ ፋ እንድስኔ ፋ አዴስ ኪትንቶዝታ፥ 31 አካኮዝታ፥ ጫቆ መንꬅዝታ፥ ሲቆ ባዝታ፥ ቃ ባዝታ። 32 የይትታይ ጋርክ ኦꬅዝታይስ Ꮊይቆ ቤዝዛ ግዝ ጾሳ ህገ ኤርታር፥ Ꮊይትታ ኦꬅዛ። ኡ ፓስ ኦሶ ኣዳ ባዝን ኦꬅዛ Ꮊንክታካ ሳቢዛ።

2

ጾስ ጽሎ ፕርደ

1 የይ ግሾስ፥ ነኖ ሀራ አሳል አፋ ፕርድዛዮ፥ ኔኒ ሳንከ ሽሽዛባዝ ባያ። ኔኒ ሀራ አሳል አፋ ፕርድታር፥ የ ነ ፕርድዛ አꬃይ ጋርክ ኦꬅኮ፥ ነ፥ ኔል አፋ ፕርድዛ። * 2 የይ ጋርክ ኦꬅዝታይል አፋ ጾሲ ጽሎ ፕርዳ ፕርድዛ ኑ ኤርዛ። 3 ነኖ፥ የይ ጋርክ ኦሶ ኦꬅዝታይል አፋ ፕርድዛዮ፥ ኡንቲ ኦꬅዛኒ ጋርክ ኦꬅዛዮ፥ ኔኒ ጾስ ፕርዳፕ አቶድባዝ ኣዝኔ? 4 ዎይ ጾስ ኬሄትꬃ፥ ጋርዦኔ ዳንዳአ ዱረትꬃ ነ ለቅኔ? ጾሲ ኔስ ኬሄዛይ ነና ናጋራፕ ማሆዳይስ ማቅዛና ኤሮሳኔ?

5 ዝን ይንትስ ምኖኔ ማሮተꬅ ገሎዋ ዎዝና የዛ። የይ ግሾስ፥ ጾስ ሴራይኔ ጽሎ ፕርዳይ በንትዝ ጋላስ፥ ኔል አፋ ፕርዳይ ኩሮድ ጋርክ ኡድዛ። 6 ጾሳይ ፐታይስ ፐታይስ ኤ ኦሳት ጋርክ እማዳ። * 7 ሎኦ ኦሶር ሚንጊ፥ ጋላታ፥ ቦንቾኔ ꬋቦዋ ደኦ ኮይዝታይስ ጾሳይ መꬍና ደኦ እማዳ። 8 ዝን ፋና ሲቅዝታ፥ ቱማ እጽዝታኔ ኢታ ባዝ ኦꬆዳይስ ኮይዝታይል አፋ ጾስ ሴራኔ ጋዶ የኦዳ። 9 ኢታ ባዝ ኦꬅዝ አስ ኡብታ፥ ቲናቲ አይሁድታ፥ ኤዛይፕ ግርኬ አሳ መቶኔ ኡንአ ሄሎዳ። 10 ዝን ጾስ ሎኦ ኦሶ ኦꬅዝ ኡባይስ፥ ቲናቲ አይሁድታይስ፥ ካሊ ግርኬስ ጋላታ፥ ቦንቾኔ ሳሮትꬅ እማዳ። 11 ጾሳይ አስ ኣፈ ብኢ ሻኮያ። *

12 ህገ ባ ናጋራ ኦꬄዝ ኡቢታይ ህገ ባ ꬋቦድ። ህገ የዝን፥ ናጋራ ኦꬄዝ ኡባይ ህገር ፕርድንቶዳ። 13 ጾስ ቲና ጽልዝታይ ህገ ናግዝታይፕ አትን ህገ ስስ ኣዳ ስእዝታ ባያ። 14 ህገ ባ አይሁደ ባ አሳይ መꬎር ህገ ኪትዛ ኦꬅዛ። ኡንትስ ህጋይ ባ እጽኮካ ኡንቲ ፋ ዎዝናር ህገ ኤርዛ። 15 ኡ ሀኖታይ፥ ህገ ኪታይ ኡ ዎዝናይድ ጻፍንቴዛና ቤዝዛ። ማ ኡ ካሃይ ኡንታል አፋ ማርካትዛ። ኡ ቆፋይ ፐቲ ፐቲ ቶኬ ኡንታል ቡታ ግ ሞትዛ፤ ፐቲ ፐቲ ቶኬ ኡንታን ሉለ ግዛ። 16 ታ ታማርሴዝ ዎንግለ ጋርክ ጾሳይ የሱሳ ክርስቶሳ ባጋር አስ ዎዝና ጋንጨ ቆስንቴዝ ቆፋ ፕርድዛ ዎደ የይ ኤርንቶዳ።

አይሁድታኔ ኡ ህገ

17 ዝን ነ ነና አይሁደ ግዛ፤ ህገል ካትዛ፤ ጾሳር የዝ የሳይድ ነ ጋይርዛ። 18 ነ ኦꬆድ ጋርክ ጾሲ ኮይዝ ባዝ አብዛኮ ኤርዛ። ህገ ታማሬዝ ግሾስ ቱማ ማቅዝባዝ ሻጊ ኤርዛ። 19 ኔኒ ቶእታ ካልꬅዛ፥ ማ ꬉማ የዝታይስ ፖኦ ማቅዛና ሻኪ ኤርዛ። 20 ኔኒ ህጋይፕ ደንጌዝ ኤረትꬃይራኔ ቱማትꬃይር ቦዝታ ኤርስዛኔ ዱድታ ታማርስዛ ማቅዛና ኤርዛ። 21 የዝን፥ ነ ሀራ አስ ታማርስዛይ ነ ነና አብስ ታማርሶሳ? ኔኒ፥ «ካስትፐ» ግ ሳባክታር፥ ኔኒ ነ ኡባስ ካስትኔ? 22 ኔኒ፥ «ላምፐ» ጊታር፥ ኔኒ ነ ኡባስ ላምኔ? ኔኒ ኤቃ እጽታር፥ ኤቃር የዝ ካራ ቦንቂኔ? 23 ኔኒ ጾስ ህጋይድ ጬቅንትዛ፥ ዝን ህጋይስ ኪትንታም እጺ ጾሳ ዬላꬅኔ? 24 ጌሻ ማጻፋይድ፥ «ይ ሳንከር ጾሳ ሱንꬃይ አይሁደ ባ አሳይር ጫዥንትዛ» ግንትንቲ ጻፍንቴዛ። *

25 ነ ህገስ ኪትንትኮ፥ ነ ዶካልንታይ አድዛ፥ ዝን ኔኒ ህገስ ኪትንታም እጽኮ ነ ዶኮልንተካዛይ ጋርክ ማቅዛ። 26 አይሁደ ማቀካ አስ ዶካልንተካ የዛር፥ ህገስ ኪትንትኮ፥ ጾሳይ ኤዛ ዶካልንቴዝ ጋርክ ፓይዶሳ? 27 ይ፥ አይሁደ አሳይ፥ ይንትስ ጻፍንቴዝ ህጋይኔ ዶኮልንቲ የዝን፥ ይ ህገስ ኪትንታም እጽኮ፥ አይሁደ ባ አሳይ ዶካልንታም እጽኮካ ህገስ ኪትንቲ፥ ይንታል አፋ ፕርዶዳ።

28 ይኬ፥ ሱንꬃር አይሁደ ማቄዝ ኡቢታይ ቱማ አይሁደ ባያ። በንትዝ አሾ ዶካልንታይ ቱማ ዶኮልንቶ ባያ። 29 ዝን ቱማ አይሁደትꬅ ጋንጨ ባጋር አይሁደ ማቅዛ። ቱማ ዶካልንታይ ጾስ አያናር ሀንዝ ዎዝና ዶካልንቶፕ አትን ጻፍንቴዝ ህጋይድ ሀንዝ ጋላ ጋቾ ባያ። የ አꬃይ ጋላታ ጾሳፕ ኤክዛፕ አትን አሳፕ ባያ። *

3

አይሁድታይ አማኖ እጾ

1 የዝን፥ አይሁደትꬅ አብስ ማዴ? ዎይ ዶካልንቶስ አባ ማዴ የኔ? 2 ቱማ አይሁደ ማቅꬃይ ጋመ ኦገር ማድዛ። ኡባፕ ቲን ጾሳይ ፋ ቃላ ሀዳራ አይሁድታይስ እንጌዛ።

3 የዝን፥ ኡንታፕ ፐታይ ፐታይ ቃላ አማናም እጽኮ፥ ኡ እጻይ ጾስ ጌሸትꬃ ካይነኔ? 4 ካዮያ! አስ ኡባይ ዎርዶ ማቅኮካ ጾሳይ ቱማ ማቆ። ጌሻ ማጻፋይድ፥

«ነቃላይር ነ ጽሎዳ፤

ነና ሞትዛና ፕርዳር ላꬆዳ»

ግንትንቲ ጻፍንቴዛ። *

5 የዝን፥ ኑ ዎርዣይ ጾሳይ ጌሻ ማቅዛና ቤዝዛ ባዝ ማቅኮ፥ ኑ ዋጎዴ? ጾሳይ ኑ ናጋራ ግሾስ ኑል አፋ ፕርድኮ፥ ሉሎ ባሳኔ? Ꮊያ ታኒ አስ ቆፋ ጋርክ ግዛ። 6 የያ ባያ። የይ ጋርክ ሀንኮ፥ ጾሲ Ꮊ አላማይል አፋ ዋይዚ ፕርዶደ?

7 ዝን ታ ዎርዶትꬃይ ጾስ ቱማ ቆንጭሲ፥ ኤ ቦንቻ ዳምሲ ቤዝዛ ባዝ ማቅኮ፥ የዝን፥ አብስ ታል አፋ ናጋራንቾ ጋርክ ፕርድኔ? 8 ፐቲ ፐቲ አሳይ፥ «ሎኦ ባዝ የኦድ ጋርክ ኢታ ኦꬅዛ» ዬጊ ታማርስዛይ ጋርክ ኡዲ ታና ሞትዛ። የይ ጋርክ አሳል ይእዛ ጾስ ፕርዳይ ቤዝዛያ።

ጽሎ ፐታካ ባያ

9 የዝን፥ ኑኒ ዋጎዴ? ኑ ኣꬆኔ? የያ ባያ! አይሁደ ማቅን፥ ግርኬ ማቅን ኡቢታይ ናጋራ ኦሞ የዛና ታኒ ቲናቲ ይንትስ ኦዴዛ።

10 ጌሻ ማጻፋይድ፥

«ጽሎ አስ ፐታካ ባያ። *

11 አካክዛ አስ ባያ፥

ጾስ ኮይዝ ኦንካ ባያ።

12 ኡቢታይ ባልንቴዛ ፐትፐ አዶዝታ ማቄዛ ሃዮትꬅ ኦꬅዛይ ባያ።

ፐቲ አስካ ባያ።

13 ኡ ዶናይ ዶይንቴዝ ዱፎ፥

ፋ እራንꬃይር ዶሽዛ።

ኡ ዶናይፕ፥

ሾሺ ማርዘ ከዝዛ። *

14 ኡ ዶናይድ ጫሞ ኦዳኔ ባድꬂ ኩሜዛ። *

15 ኡ ቶካይ ሱꬅ ላሎዳይስ ኤልስዛ። *

16 ኡ ኦጋይድ ꬋቦኔ ዳቡርስ የዛ።

17 ኡንቲ ሳሮትꬅ ኦገ ኤሮያ።

18 ፋ የሳይድ ጾስስ ያሽቶያ»

ግንትንቲ ጻፍንቴዛ። *

19 አስ ኡባ ዶና አይꬆዳይስኔ አላማ ሙመር ጾስ ፕርደፕ ኦሞር ሺሾዳይስ፥ ህገ እንግንቴዛይ ህገፕ ኦሞ አቅዝታይስ ማቄዛና ኑ ኤርዛ። 20 የይ ግሾስ፥ ኦንካ ህገስ ኪትንቲ ጾስ ቲና ጽሎዳይስ ዳንዳኦያ። ህገ አስ ኡቢታይ ናጋራንቾ ማቄዛና ቤዝዛ። *

ጽሎትꬅ አማኖራ

21 ዝን Ꮊት ህገኔ ናብታይ ማርካቴዝ ጾስ ጽሎትꬃይ ህገ ባዝን ቆንጬዛ። 22 Ꮊ ጽሎትꬃ፥ ጾስ የሱስ ክርስቶሳ አማኖ ባጋር አስ ኡባስ ሻኮ ባዝን እንግዛ።

23 አሲ ኡባይ ናጋራ ኦꬄዛ፤ ጾሲ ኡንትስ እንጌዝ ቦንቻይፕ ፋጨዛ። 24 ዝን ኡንቲ ጾስ ኣꬎ ኬሃትꬃር፥ ዎዝዛ ክርስቶስ የሱሳ ባጋር ጨር ጽሌዛ። 25 ጾሳ የሱስ ክርስቶሳ ያርሾ ኡዲ እንጌዛይ፥ ኤዛ አማንዛ ኡቢታይ ኤ ሱꬃይር ናጋራ ማሮትꬅ ደማድ ጋርከ። ጾሳይ የያ ኦꬄዛይ ፋ ዳንዳአይር ቲን ናጋራ ታይበካ አሺ፥ ፋ ጽሎትꬅ ቤዞዳይስ። 26 Ꮊ ዎዳይድ የሱሳ አማንዛ ኡባ ጽልሶር፥ ጾሳይ ፋ ኡባስ ጽሎ ማቄዛና ቤዝዛ።

27 የዝን፥ ኑ ጬቅንታይ አባ የኔ? የይካ አቴዛ። ኑኒ ጬቅንትዛይ ህገስ ኪትንትዛ ግሾኔ? ዋኣ! አማኖ ህገራፕ አትን። 28 ጾሲ አስ ጽልስዛይ አማኖራፕ አትን ህገ ናጎር ባዛና ኑ ኤርዛ።

29 ዎይ ጾሳይ አይሁድታይስ ኣዳ ጾሶኔ? አይሁደ ባዝታይስ ጾስ ባሳኔ? ቱማ፥ አይሁደ ባዝታይስካ ኤ ጾሰ። 30 ጾሲ ፐቶ፤ አይሁድታኔ አይሁደ ባዝታይስካ አማኖር ጽልስዛይ ኤዛ። * 31 የዝን፥ ኑኒ ህገ አማኖ ግሾስ ሻሮዳ ጉሶኔ? የያ ባያ! ህገ ምንꬆዳይፕ አትን።

4

አፍራመ አማኖር ጽሌዛ

1 የዝን፥ ኑ አሾ አደ አፍራመ አብ ደንጌኔ? 2 አፍራመ ኦሶር ጽሌዝባዝ ማቄዛኮ፥ ኤ ጬቅንትዛባዝ የዛ፥ ማቆዝን፥ ጾስ ቲና ጬቅንቶዳይስ ዳንዳኦያ። 3 ጌሻ ማጻፋይ፥ «አፍራመ ጾሳ አማኔዛ፤ ጾሳይ የያ ኤዝስ ጽሎትꬅ ኡዲ ኤኬዛ» ዬጌዛ። *

4 ኦꬅዛ አꬃይ ኤክዛ ዳሞዛይ፥ ኤ ኦሶ ዎልቃስ ጭግንትዛ አጮፕ አትን ኤዝስ እሞታ ባያ። 5 ዝን ኦሶ ኦꬆዋ ኦንካ ናጋራንቻና ጽልስዛ ጾሳ አማንኮ፥ ኤ አማናይ ኤዝስ ጽሎትꬅ ማቂ ፓይድንትዛ። 6 ጌሻ ማጻፋይድ ዳዉተ፥ ኦሶ ባዝን ጾሲ ጽልስዛ አꬃይ አብ ጋርክ አንጅንቴዛኮ Ꮊይ ጋርክ ዬጊ ቆንጭሲ ቤዝዛ፦

7 «ኡ ቡታይ አቶ ግንትንትዝታይኔ

ኡ ናጋራይ ኡጭንቴዝታይ አንጅንቴዝታ። *

8 ጎዳይ ኤ ናጋራ ፓይደካ አሲ አንጅንቴዛያ»

ዬጌዛ።

9 የዝን፥ ዳዉተ ኦዴዝ አንጆ ዶካልንቴዝ አስ ኣዳሶኔ? ዎይ ዶካልንተካ አስሶ? ኑኒ፥ «ጌሻ ማጻፋይ፥ አፍራመ ጾሳ አማኔዛ፤ ጾሳይ የያ ኤዝስ ጽሎትꬅ ኡዲ ኤኬዛ ዬጌዛ»። 10 የዝን፥ የይ አይደ ሀኔ? አፍራመ ዶካልንትነኔ? ዎይ ዶካልንተካ የዝን? ዶካልንቶዳይፕ ቲን ሀኔዛፕ አትን ጉየ ባያ።

11 አፍራመ ዶካልንቶዳይፕ ቲና ኤ አማናይ ኤዝስ ጽሎትꬅ ማታመ ማቂ ፓይድንቴዛና ኤርሶዳይስ፥ ኤ ዶካሎስ ማላ ማቄዛ። የይ ግሾስ፥ አፍራመ ዶካልንተካ አማንዝታይስኔ አማኖር ጽልዝታይስ ኡቢታይስ አደ ማቄዛ። * 12 ኤ ዶካልንቴዝታይስካ አደ። አፍራመ ኡንትስ አደ ማቄዛይ ኡንቲ ዶካልንቴዝ ግሾስ ኣዳ ባዝን ኤ ዶካልንቶዳይፕ ቲን አማኔዝ አማና ኡንቲ ካሌዝ ግሾስ።

ጾስ ኡፋይሳይ አማኖር ኤክንትዛ

13 አፍራመስኔ ኤ ሼሻይስ፥ «አላመ ታ ይንትስ እማድ» ዬጌዝ ኡፋይሳይ፥ አፍራመ አማኖር ጽሌዝ ግሾስፕ አትን ህገ ናጊ ፖሌዝ ግሾስ ባያ። * 14 ህገስ ኪትንቴዝታይ ጾሳይ እማድ ጌዝ ኡፋይሳ ኤክዝታ ማቅኮ፥ አስ አማኖ ጨረ፤ ጾስ ኡፋይሳይካ ሻርንቴዛ። * 15 ህገ መንꬆ ጾስ ካች ክእዛ፥ ዝን ህገ ባ አቆ ህገ መንꬆካ ባያ።

16 የይ ግሾስ፥ ጾሲ እንጌዝ ኡፋይሳይ አማኖር ኤክንትዛ። Ꮊ ኡፋይሳይ አፍራመ ሼሽ ኡባስ ጾስ ኣꬎ ኬሄትꬅ ባጋር እንግንቴዛና ቤዝዛ። የይካ ህገ ናግዝታይ ኣዳስ ባዝን አፍራመ ጋርክ አማኔዝ ኡቢታይስ። አፍራመ ኑ ኡባይስ አደ። * 17 ጌሻ ማጻፋይድ፥ «ታ ነና ጋመ ዎይታይስ አደ ማሄዛ» ግንትንቲ አፍራመ ግሾስ ጻፍንቴዛ። Ꮊ ኡፋይሳይ አፍራመስ እንግንቴዛይ Ꮊይቄዝታይስ ደኦ እንግዛይኔ ኦሮꬅባዝ ኦꬅዛ ጾሳይ ኤዛ ማቅዛና ኤ አማኔዝ ግሾስ። *

18 ጾሳይ አፍራመስ ጋመ ዘርꬅ እማዳና ጫቄዛ። ኡፋይስ ኦꬆዳይስ አብካ ዳንዳእንቶዋ ዎደ አፍራመ ጾሳ አማኔዝ ግሾኔ ኡፋይስ ኦꬄዝ ግሾስ ጋመ ዎይታይስ አደ ማቄዛ። * 19 አፍራመስ ጼት ላይꬅ ኩሞድ ሀንኮካ፥ ዳቡሬዝ ꬊራꬄትꬃኔ ሳራ ናአ የሎዳይስ ዳንዳኦዛ ኤርታር ፋ አማናይር ዳቡረካያ። *

20 ማቆዝን፥ ኤ ፋ አማናይር ሚንጊ ጾሳይስ ቦንቾ እንጌዛፕ አትን ጾሳይ እንጌዝ ኡፋይሳ አማናም እጺ፥ ስካያ። 21 አፍራመ፥ ጾሳይ ጫቄዝ ጫቃ ፖሎዳና ፋ ኩንꬅ ዎዝናር አማኔዛ። 22 የይ ግሾስ፥ ጾሲ ኤ አማና ጽሎትꬅ ኡዲ ፓይዴዛ።

23 ዝን፥ «ኤዝስ ጽሎትꬃ ታይቤዛ» ግዝ ቃላይ አፍራመ ኣዳስ ጻፍንተካያ። 24 የ ቃላይ ኑ የሱሳ Ꮊይቆፕ ደንꬄዝ ጾሳ አማንዛ ኑስካ ኑ አማኖ ጽሎትꬃር ታይብንቶዳይ ጋርክ ጻፍንቴዛይ 25 ኑ ናጋራ ግሾስ Ꮊይቆስ አꬂ እንጌዛ፤ ኤ ኑና ጽልሶዳይስ Ꮊይቆፕ ደንዴዛ። *

5

ጾሳር የዝ ሳሮትꬅ

1 ይኬ፥ ኑ አማኖር ጽሌዝ ግሾስ ኑ ጎዳ የሱስ ክርስቶሳ ባጋር ጾስ ባጋር ኑስ ሳሮትꬅ አይኮዳ። 2 ኑኒ ኤ ባጋር Ꮊት ኑ ኤቄዝ ኣꬎ ኬሄትꬃይ ጋንጨ አማኖር ገሌዛ። የይ ግሾስ፥ ኑ ጾሳይ ቦንቻ ሻክንቶዳይስ የዝ ኡፋይሳይር ጬቅንትዛ።

3 የይ ኣዳ ባዝን መቶ ዳንዳአ ክእዛና ኑ ኤርዛ ግሾስ ኑ መቶ ጋንጨራካ ጬቅንትዛ። 4 ዳንዳአ ፋጨ ጋንጨ ጋርዦ ጋርዦካ ኡፋይስ እንግዛና ኑ ኤርዛ። 5 ጌሻ አያናይ ባጋር ጾሳይ ፋ ቃꬋ ኑ ዎዝና ጋንጨ ጋዴዝ ግሾስ የ ኡፋይሳይ ኑና ዬላꬆያ።

6 ኑኒ ሀጋ ዳቡሬዝታ ማቂ የዝን፥ ጾስ ዎደ ሄልን፥ ክርስቶሳ ናጋራ ኦꬄዝታይ ግሾስ Ꮊይቄዛ። 7 ጌሽ አስ ግሾስ Ꮊይቆድ አስ ዋዪ ደማዳ፥ ዝን ኬሃ አስ ግሾስ Ꮊይቆድ አስ ኦኒ ኤሬ በንተካ አታሚ። 8 ዝን ኑኒ ሀጋ ናጋራንቾ ማቂ የዝን፥ ክርስቶሳ ኑ ግሾስ Ꮊይቄዛ። ጾሳይ ኑና አብ ጋርክ ቃꬍዛኮ ኤ ቃꬋ ቤዝዛ። 9 ይኬ፥ ኑኒ ክርስቶሳ ሱꬃይር ጽሌዝባዝ ማቅኮ፥ ኡባይፕ ኣꬂ ኤ ባጋር ጾስ ሴራይፕ አቶዳ። 10 ኑኒ ቲና ጾሳር ሞርክታ፥ ዝን ኤ ናአይ Ꮊይቆ ባጋር ኤዛር እግንቴዛ። የይፕ ኣꬂ፥ Ꮊት ኑኒ ጾሳር ዳቦቴዝ ኤ ናአይ ደኦ ባጋር ኑኒ አቶዳ። 11 የይ ኣዳ ባዝን Ꮊት ኑና ጾሳር ዳቦꬄዝ ኑ ጎዳ የሱስ ክርስቶሳ ባጋር ኑ ጾሳር ጬቅንትዛ።

አዳማኔ ክርስቶሳ

12 ዝን ፐቲ አꬃይ ባጋር ናጋራ Ꮊ አላማ ገሌዛ። የ ናጋራይ ባጋር Ꮊይቆ የኤዛ። አሲ ኡቢታይ ናጋራ ኦꬄዝ ግሾስ Ꮊይቆ አስ ኮች ኡባ ሄሌዛ። * 13 ህገ እንግንቶዳይፕ ቲና አላመል ናጋራ የዛ፥ ዝን ህገ ባ ዎደ ናጋራ ናጋራ ማቂ ፓይድንተካያ። 14 ዝን አዳመፐ ሙሰ ሄሎዳይስ Ꮊይቆ አስ ኡባ ሞዴዛ። ሀራ አቶዝን፥ አዳማ ጋርክ ህገስ ኪትንታም እጺ፥ ናጋራ ኦꬄካዝታይስ ጉጅካ Ꮊይቆ ካዉቴዛ።

አዳማ የኦዳይስ የዛይስ ኣዝሶ። 15 ዝን ጾስ ኣꬎ ኬሃትꬃይ ፐቲ አꬃይ ናጋራይ ጋርክ ባያ። ፐቲ አስ ናጋራ ባጋር ጋመ አሳይ Ꮊይቄዛ። ዝን የሱስ ክርስቶሳ ባጋር ጾስ ኣꬎ ኬሄትꬃይ ጋምታይስ ኣꬊ ጋንጊ እንግንቴዛ። 16 ፐቲ አꬃይ ናጋራይ ጋንጨኔ ጾስ እሞታይ ጋንጨ ጋመ ዱማትꬂ የዛ። ፐቲ አስ ናጋራ ባጋር ጾሲ ፕርዳ ከኤዛ። ዝን አሳይ ጋመ ናጋራ ኦꬅኮካ ጾስ ኣꬎ ኬሄትꬃይ ጽሎትꬅ ከኤዛ። 17 ፐቲ አሳይ ናጋራ ባጋር Ꮊይቆ ካዉቴዛ። ዝን የሱስ ክርስቶሳ ባጋር ፑጬዝ ጾስ ኣꬎ ኬሄትꬅኔ ጽሎትꬅ እሞታ ኤክዛ ኡባይ፥ ጋሚ ደኦር የዞዳ።

18 ይኬ፥ ፐቲ አሲ ናጋራ ኦꬄዝ ባጋር አስ ኡባይል አፋ ፕርዳ የኤዛይ ጋርክ ፐቲ አሲ ጽሎ ኦꬄዝ ባጋር፥ ጾስ አስ ኡባ ጽልሲ ደኦ እንጌዛ። 19 ፐቲ አሲ ኪትንታም እጼዝ ባጋር፥ ጋመ አሳይ ናጋራንቾ ማቄዛይ ጋርክ ፐቲ አስ ኪትንትꬃር ጋመ አሳይ ጽሎ ማቆዳ።

20 አሳይ ናጋራ ዎልቃ ኤሮድ ጋርክ ህገ የኤዛ፥ ዝን ናጋራ ዎልቃይ ጋንጌዝ ዎደ ጾስ ኣꬎ ኬሄትꬃይ ኣꬊ ጋንጌዛ። 21 ናጋራ Ꮊይቆ ዎልቃር ካዉቴዛይ ጋርክ ጾስ ኣꬎ ኬሄትꬃይ ጽሎትꬅ ዎልቃር ካዉቲ፥ ኑ ጎዳ የሱስ ክርስቶሳ ባጋር ኑና መꬍናስ ደኦኮ ካልꬅዛ።

6

ናጋራስ Ꮊይቂ ክርስቶሳር የስ

1 የዝን፥ ኑኒ ዋጎዴ? ጾስ ኣꬎ ኬሄትꬃይ ጋጎዳይ ጋርክ ናጋራራ ሚንጊ ዎላ የዞደነ? 2 ዋኣ፥ ኑኒ ናጋራስ Ꮊይቄዝባዝ ማቅኮ፥ የዝን፥ ኑኒ Ꮊይፕ ዋይዚ ናጋራራ የዞዴ? 3 ኑ ኡቢታይ የሱስ ክርስቶሳር ፐቶ ማቃዳይስ ጻማቅንቲ ኤ Ꮊይቃይድ ኤዛር ፐቶ ማቃዳይስ ጻማቅንቴዛና ኤሮሳ? 4 ኑ ጻማቅንቴዝ ዎደ ክርስቶሳር Ꮊይቂ ሞግንቴዛ። ክርስቶሳ ጾስ አዳይ ቦንቾ ዎልቃር Ꮊይቆፕ ደንዴዛይ ጋርክ ኑካ ኦሮꬅ የስ የዞዳ። *

5 ኑ ኤ Ꮊይቃይድ ኤዛር ፐቶ ማቅኮ፥ የይ ጋርከካ፥ ኤ ደንዳይድ ኤዛር ዎላ ፐቶ ማቃዳ። 6 ኑ Ꮊይፕ ጉየ ናጋራስ አይለ ማቃም ጋርከኔ ኑ ናጋራንቾ አሾ ዎልቃይ ꬋቦድ ጋርክ ኑ ጭማ አሰትꬃይ ክርስቶሳር ሶትንቴዛና ኤርዛ። 7 ፐቲ አስ Ꮊይቅዝ ባዝ ማቅኮ፥ ኤ ናጋራ ዎልቃፕ ዎዝንቲ ከዝዛ። 8 ኑኒ ክርስቶሳር Ꮊይቅኮ፥ ኤዛር ደኦ የዞዳና አማንዛ። 9 ክርስቶሳ Ꮊይቆፕ ደንዴዝ ግሾስ ማቂ ኤ Ꮊይቃምዛኔ Ꮊይቆ ቲናፕ ኤዛ ሞዳምዛና ኑ ኤርዛ። 10 ኤ Ꮊይቄዝ ዎደ ፐቲ ቶኬ ዉርሲ Ꮊይቄዛ፥ ዝን Ꮊት ደኦ ጾስስ የዝዛ። 11 የይ ጋርከካ፥ ይ ናጋራስ Ꮊይቂ፥ ጎዳ የሱስ ክርስቶሳ ባጋር ጾስስ ደኦ የዛና ቆፖይታ።

12 የይ ግሾስ፥ ይንቲ፥ ይ አሾ እናስ ኪትንታም ጋርክ Ꮊይቅዝ ይ አሻይል ናጋራ ካዉትፐ። 13 ማ ይ አባ አሰትꬅ ክፍለ ናጋራ ኦꬆዳይስ ዎርዠ ሚሸ ኡዲ እንግፓተ። ዝን ይ Ꮊይቆፕ ደንዲ፥ ደኦ የዛ አስ ጋርክ ይ አሾ ጾስስ እንጎይታ። ማ ይ ኩንꬅ አሾ ጽሎ ኦሶ ሚሸ ኡዲ ጾስስ ኣꬂ እንጎይታ። 14 ይ ጾስ ኣꬎ ኬሄትꬃይ ኦሞር የዛፕ አትን ህገፕ ኦሞር ባ ግሾስ ናጋራ ይንታን ሞዶዳይስ ቤዞያ።

ጽሎትꬅስ አይለ ማቅꬅ

15 የዝን፥ ኑ ዋጎዴ? ህገፕ ኦሞር ባዝን ጾስ ኣꬎ ኬሄትꬃይ ኦሞር የዛ ግሾስ ናጋራ ዎላ ኦꬆኔ? ዋኣ! 16 ይ ኪትንቶዳይስ ይንታን አይለ ኡዲ እንግዝ ዎደ የ ይ ኪትንትዛይስ አይለ ማቅዛና ይ ኤርዛ። የይ ጋርከካ፥ ይ ናጋራስ ኪትንትኮ፥ ይንትስ Ꮊይቆ ክእዝ ናጋራስ አይለ ማቅዛ። ዎይ ይ ጾስስ ኪትንትኮ ጽሎትꬅ ክእዝ ጾሳይስ አይለ ማቅዛ። 17 ካሰ ይ ናጋራስ አይለ፥ ዝን Ꮊት ይ ይንታን ኣꬂ እንጌዝ ቱማ ትምርታይስ ኩንꬅ ዎዝናፕ ኪትንቴዝ ግሾስ ጾስስ ጋላታ ማቆ። 18 ይ ናጋራ አይለትꬅ አቻፕ ብልንቲ ጽሎትꬅስ አይለ ማቅዛ።

19 ይንቲ ይ ቆፋር ዳቡራ ማቄዝ ግሾስ ታኒ ኦስካ ገልዛ ኦገር ኦድዛ። ካሰ ይንቲ፥ ይ አሰትꬅ ክፍለ ኡባ ቱናኔ ኢታ ባዝ ኦꬆዳይስ አይለ ኡዲ እንጌዛይ ጋርክ Ꮊት ይ አሰትꬅ ክፍለ ኡባ ጌሽ ማቃድ ጋርክ ጽሎትꬅ አይለ ኡዲ እንጎይታ።

20 ይ ናጋራስ አይለቲ የዛ ዎደ ጽሎትꬅስ ሃኮር የዛ። 21 ይንታን Ꮊት ዬላꬅዛ ቢን ይ ኢታ ኦሳይፕ አባ ኣፈ ደንጌኔ? የይስ ዉርስꬃይ Ꮊይቆ። 22 ዝን ይ ናጋራ አይለትꬅ አቻፕ ብልንት፥ ጾስስ አይለ ማቅዛ። የይ ይንታን ጽሎ ኣፈ አፍስዛ ኤ ዉርስꬃይ መꬍና ደኦ። 23 ናጋራስ ዳሞዛይ Ꮊይቆ። ዝን ጾሳይ፥ ኑ ጎዳ ክርስቶስ የሱሳ ባጋር እንግንትዛይ መꬍና ደኦ።

7

ኤኮኔ ገሎ ኣዝሶ

1 ታ እሹንꬆ፥ ታኒ ኦድዛይ ህገ ኤርዛ አሳይሲ። ህገ ፐቲ አሲ ፓꬅ የዛ ዎደ ኡባይድ ኤዛ ሞድዛ። 2 ኣዝሶስ፥ አዝን ገሌዝ አስታ እ አዝናይ ፓꬅ የዛ ዎደ ህገር ኤዛር አጭንቴዛ። ዝን እ አዝናይ Ꮊይቅኮ ኤዛር እዛ ጫቄዝ ጫቃይ እዞ ሞዶያ። 3 የይ ግሾስ፥ እዛ ፋ አዝናይ ፓꬅ የዝን፥ ሀራ ꬊራꬅ ገልኮ፥ እዛ ላሜዛኖ ግንትትዛ። ዝን እ አዝናይ Ꮊይቅኮ፥ ጫቃይ እዞ ሞዶዋ ግሾስ እዛ ሀራ አዝን ገልኮ፥ እዛ ላሜዛኖ ጊንትንቶያ።

4 የይ ግሾስ፥ ታ እሹንꬆ፥ ይ ክርስቶሳ አሾ ባጋር ህገ ዎልቃስ Ꮊይቂ፥ ጾስስ ኣፈ ኣፎዳይስ Ꮊይቆፕ ደንዴዝ ክርስቶሳስ ማቅዛ። 5 ኑ አሾ አሞ ኑና ሞድን፥ ኑ የዝን ህገ ጉጂ ናጋራ ኦꬆድ ጋርክ ኑና ደንꬅꬅዛ። ኑ አሾ ጋንጨ ኢታ አሞትꬂ የዛ ግሾስ ኑኒ Ꮊይቆ ኣፈ ኣፎድ ጋርክ ኦꬄዛ። 6 ዝን Ꮊት ኑኒ ኑና አጬዝ ህጋይስ Ꮊይቄዝ ግሾስ ኑኒ ህገ አቻፕ ብልንቴዛ። የይ ግሾስ፥ ኦሮꬅዛ አያና ኦገል ጾስስ ኪትንትዛፕ አትን ጻፍንቴዝ ጭማ ህገስ ኪትንታሚ።

ህገኔ ናጋራ

7 ዬዝን፥ ኑ ዋጎዴ? ህገ ናጋራኔ? የያ ባያ! ዝን ህገ ናጋራ አብዛኮ ታና ኤርሴዛ። ህገ፥ «አሞትፐ» ጎዛኮ፥ አሞትꬂ አብዛኮ ታ ኤራምዝኒ። * 8 ዝን ታ ኡባ ባዝ አሞቶድ ጋርክ ናጋራ ህገ ባጋር ታል ኦገ ደንጌዛ። ህገ ባዛኮ ናጋራ Ꮊይቄዛ።

9 ካሰ ህገ ባ ዎደ ታ ፓꬅ፥ ዝን ህገ እንግንቴዝ ዎደ ናጋራ ፓጽን ታ ማ Ꮊይቄዛ። 10 ታኒ ደኦር የዞድ ጋርክ ጾሳይ እንጌዝ ህጋይ ታስ Ꮊይቆ ከኤዛ። 11 ናጋራ ህገ ባጋር ታና ዶሽዛ ኦገ ደንጊ፥ ዎꬌዛ።*

12 የይ ግሾስ፥ ህገ ጌሺ፤ ኤዛር ጻፍንቴዝ ኪታይካ ጌሺ፥ ጽሎኔ ሎኦ።

13 የዝን፥ ሎኦ ማቄዝ ባዝ ታል አፋ Ꮊይቆ ከኤነኔ? አኣ! ዝን ናጋራ ናጋራ ማቅዛይ በንቶድ ጋርክ ሎኦ ባዛር ማድንቲ ታስ Ꮊይቆ ከኤዛ። የይ ግሾስ፥ ናጋራ ናጋራትꬃይ ህገ ባጋር ኣꬊ ኤርንቴዛ።

14 ኑኒ ህገ አያና ባዝ ማቅዛና ኤርዛ። ዝን ታኒ ናጋራስ ባይዝንቴዝ አሾ ኣሲ። 15 ታኒ ኦꬅዛባዝ አካኮያ፤ ታኒ ዶስዛባዝ ኦꬆዳና አሺ ታ እጽዛባዝ ኦꬅዛ።* 16 ታ እጽዛባዝ ኦꬅዛባዝ ማቅኮ፥ ህገ ሎኦ ማቅዛና ታ ማእዛ። 17 የያ ማቅኮ፥ የ ኦሳ ታር የዛ ናጋራይ ኦꬅዛፕ አትን ታ ኦꬆያ።

18 ታር፥ የይካ ታ አሾር ሎኦ ባዝ ባዛና ታ ኤርዛ። ሎኦ ባዝ ኦꬅዛ አሞትꬂ ታር የዛ፥ ዝን ሎኦ ባዝ ኦꬆዳይስ ዳንዳኦያ። 19 ታኒ እጽዛ ኢታ ባዝ ኦꬅዛፕ አትን ታ ቃꬍዛ ሎኦ ኦꬆ ባያ። 20 ታኒ እጽዛባዝ ኦꬅዛባዝ ማቅኮ፥ የያ ታር የዛ ናጋራይ ኦꬅዛፕ አትን ኦꬅዛይ ታና ባያ።

21 ይኬ፥ ታ ሎኦ ባዝ ኦꬆዳይስ ዶሶዳር፥ ኢታ ባዝ ኦሶ ህገ ማቅዛና ደንጌዛ። 22 ታኒ ታ ዎዝናር ጾስ ህጋይድ ኡፋይትዛ። 23 ዝን ታ አሾ ጋንጨ የዛ ታ ካሃ ህገር ኦልንትዛ ዱማ ህገ ብእዛ። የ ህጋይ ታ አሾ ጋንጨ ኦꬅዛ ናጋራ ህገስ ታና ድኢ አይለ ኡዴዛ። 24 ታኒ ዋይዚ ሶንቄዝ አሶ? Ꮊይቆስ ካንግዝ Ꮊ አሳትꬃይፕ ታና አሾዳይ ኦኖ? 25 ኑ ጎዳ የሱስ ክርስቶሳ ባጋር ጾስስ ጋላታ ማቆ።

ይኬ፥ ታኒ ታ ቆፋር ጾስ ህገስ ሞድንቴዛ፤ ዝን ታ አሻይር ናጋራ ህገስ ሞድንቴዛ።

8

ጌሻ አያናር የስ

1 የይ ግሾስ፥ ክርስቶስ የሱሳር የዝታይስ Ꮊት ፕርዳ ባያ። 2 ክርስቶስ የሱሳ ባጋር ኑስ ደኦ እንግዝ ጌሻ አያና ህጋይ፥ ታና ናጋራኔ Ꮊይቆ ህገ አይለትꬃፕ ከሴዛ። 3 ኑ ናጋራ አሻይ ባጋር፥ ህጋይ ዳቡሬዝ ማቄዝ ግሾስ ኑና አሾዳይስ ዳንዳኤካያ። ጾሳይ ፋ ናአ ናጋራንቾ አስ ኣዝሶር ናጋራስ ያርሾ ማቃድ ጋርክ ኪቲ የያ ኦꬄዛ። ዬዚ፥ ጾሳይ ክርስቶሳ አሻይ ባጋር ናጋራ፥ ናጋራንቾ አስ ጋንጨ ፕርዴዛ። 4 ጾሳይ የያ ኦꬄዛይ፥ ኑ አሾ አሞ ኮይዛይ ጋርክ ባዝን ጌሻ አያናይ ኮይዛይ ጋርክ የዛ ኑል አፋ ህገ ጌሽ ኪታይ ፖልንቶድ ጋርከ።

5 ፋ አሾ አሞ ጋርክ የዝታይ ፋና ኡፋይስዝ ባዝ ቆፕዛ። ዝን ጌሻ አያና ሸነ ጋርክ የዝታይ ጌሻ አያና ባዝ ቆፕዛ። 6 አሾ ቆፋይ Ꮊይቆ፥ ዝን አያና ባጋ ቆፖ ደኦኔ ሳሮትꬅ። 7 አሾ ባጋ ቆፋ ጾስ ካንታ ሞርከትꬅ ጾስ ህገስ ኪትንቶያ ኪትንቶዳይስ ዳንዳኦዋ። 8 ፋ አሾ አሞስ ሞድንትዝታይ ጾስ ኡፋይሶዳይስ ዳንዳኦያ።

9 ዝን ጾስ አያናይ ይንታር የዝኮኔ ይንታን ሞድኮ፥ ይ አያና ሸነር የዛፕ አትን አሾ አሞስ ሞድንቴና። ክርስቶሳ አያናይ ባ ኦንካ ክርስቶሳ ባዝ ባያ። 10 ዝን ክርስቶሳ ይንታር የዝኮ፥ ይ አሻይ ናጋራ ባጋር Ꮊይቄዛ። ዝን ይ አያናይ ጽሎትꬅ ባጋር ደኦ የዛ። 11 ዝን የሱሳ Ꮊይቆፕ ደንꬄዝ ጾስ አያናይ ይንታር የዝኮ፥ ክርስቶሳ Ꮊይቆፕ ደንꬄዝ ጾሳይ፥ ይንታር የዝ ፋ ጌሻ አያናይር Ꮊይቅዝ ይ አሻይስ ደኦ እማዳ። *

12 ይኬ፥ ታ እሹንꬆ፥ ኑል አጮ የዛ ኑ አሾ ሸነስ የዞዳይስ ኑ አሾስ ባያ። 13 ይንቲ፥ ይ አሾ አሞስ የዝኮ Ꮊይቆዳይስ የዛ፥ ዝን ጌሻ አያና ዎልቃር ናጋራ ኦሶ ዎꬍኮ ይ ደኦር የዞዳ። 14 ጾሳ አያናይ ካልꬅዛ ኡባይ ጾስስ ናእታ። 15 ኑኒ፥ «ኣቦ፥ አዳዮ» ዬጊ ጼግዝ፥ ጾስስ ናእታ ኡድዛ ጌሻ አያና ኤኬዛይፕ አትን ማቂ ያሻር የዞዳይስ አይለ ኡድዝ አያና ኤከካያ። * 16 ጾስ አያናይ ኑ አያናይር ማቂ ኑ ጾስስ ናእታ ማቅዛ ማርካትዛ። 17 ኑኒ ኤ ናእታ ማቅኮ ጾሳ ላትዝታ፤ ክርስቶሳር ዎላ የያ ላቶዳ። ማ ኑኒ ክርስቶሳር መቶ ኤክኮ ኤዛር ዎላ ኤ ቦንቻ ሻክንቶዳ።

የኦድ ቦንቾ

18 ኑኒ Ꮊት ዋይንትዛ ዋያ፥ ቲናፕ ኑስ በንቶድ ቦንቻይር ዎልሄልꬅ በአዳር፥ አብካ ኣዚ በንቶዛ ታ ቆፕዛ። 19 መትꬂ ኡቢታይ ጾስ ናእታይ ቆንጭꬃ ጋመ ላሞꬃር ናግዛ። 20 መትꬂ ኡቢታይ ጨረ ባዝስ ሞድንቴዛ፤ የይካ፥ መትꬂ ዶሮር ባዝን ኡፋይስስ ሞድንቶድ ጋርክ ኦꬄዝ ጾስ ሸነር ሀኔዛ። * 21 መትꬃይ ፋ ኦማር ꬋብስዛ አይለትꬃፕ ዎዝንቲ፥ ጾስ ናእታይር ዎላ ቦንቾ ዎዞ ሻክንቶዳ። 22 መትꬃይ ኡባይ Ꮊኖ ሄሎዳይስ እቅꬅ አይኬዝ ማች ጋርክ ኦለራኔ መቶር የዛና ኑ ኤርዛ። 23 ማ መትꬅ ኣዳ ባዝን ጌሻ አያና ባይራ እሞታ ጋርክ ኤኬዝ ኑኒ፥ ኑ ኡባስ ኑ አሻይስ ዎዞ ማቄዝ ጾስ ናእታ ማቃድ ኡፋይስ ናግታር ኑ አሻይር ኦልዛ። * 24 Ꮊ ኡፋይሳይር ኑኒ ፓጼዛ። ዝን ኑኒ ኡፋይስ ጋድዛባዛይ በንትዝ ማቅኮ የያ ኦኒ ኡፋይስ ኡዴ? 25 ዝን ኑ በኤካ ባዝ ደማዳ ግ ኡፋይሳር ናግኮ የያ ዳንዳአር ናግዛ።

26 የይ ጋርክ ጌሻ አያናይ ኑ ዳቡርሳ ማድዛ። ኑኒ ጾሳ ዋይዚ ዎሶዳይስ ቤዝዛኮ ኤሮያ፥ ዝን አያናይ ፋ ኡባስ፥ አሲ ኦዶዳይስ ዳንዳእንቶዋ ቃላር ኑስ ጋናትዛ። 27 ማ አስ ዎዝና ኤርዛ ጾሳይ፥ ጌሻ አያና ቆፋይ አብዛኮ ኤርዛ። ጌሻ አያናይ ጾስ ሸናይ ጋርክ ጌሽታይስ ጋናትዛ።

28 ጾሳ ቃꬍዝታይስኔ ኤ ሸናይ ጋርክ ጼግንቴዝታይስ ጾሳይ ኡባ ባዝ ሎኦስ ኦꬅዛና ኑ ኤርዛ። 29 ጾሳይ ቲናቲ ኤሬዝታ ፋ ናአ ኣዞድ ጋርከራ ናአይካ ጋመ እሽታይ አማንዝታይ ጋንጨ ባይራ ማቃድ ጋርክ ኡንታን ዱማሲ ጋዴዛ። 30 ጾሳይ ቲናቲ ቆፒ ጋዴዚታ ዝታ ጼጌዛ፤ ጼጌዝታ ጽልሴዛ፤ ጽልሴዝታ ማ ቦንቼዛ።

ጾስ ሲቆ

31 የዝን፥ ኑ Ꮊ ኡባይስ ዋጎዴ? ጾሳይ ኑ ባጋ ማቅኮ ኑር ኦኖ ኤቅንቶዳይ? 32 ኤ ሀራ አቶዝን፥ ፋ ናአይስ ቃካዛር፥ ኑ ግሾስ ኣꬂ እንጌዛ። የዝን፥ ፋ ጋዛ ናአ ኑስ ኣꬂ እንጌዛይ ዋይዚ ኡባ ባዝ ጨር እንጋሞ?

33 ጾስ ዶሬዝታ ሞቶዳይ ኦኖ? ጽልስዛይ ጾሰ የዝን ፕርዶዳይ ኦኖ? 34 Ꮊይቄዛይ Ꮊይቆፐካ ደንዲ ጾስ ኡሻቻ በቴዝ፥ ክርስቶስ የሱሳ፥ ኤ ኑስ ጋናትዛ።

35 ይኬ፥ ኑና ክርስቶሳ ሲቆፕ ሻኮዳይ ኦኖ? መቶነ ዎይ ዋየነ ዎይ ባይእꬆነ ዎይ ናየነ ዎይ ካሎትꬆኔ ዎይ ያሻነ ዎይ ኦላነ? 36 ጌሻ ማጻፋይድ፥

«ኑ ነ ግሾስ ኡባ ጋላስ ቡትንትዛ፤

ሹክንትዛ ዱርታይ ጋርከካ ታይብንቴዛ»*

ግንትንቲ ጻፍንቴዛይ ጋርክ ማቄዛ።

37 ዝን ኑ Ꮊ ኡባይድ ኑና ቃꬌዝ ክርስቶሳር ጋምዝ ኡቢታይፕ ኣꬍዛ።

38 የይ ግሾስ፥ Ꮊይቆ ማቅን የስ ማቅን ኪታንችታ ማቅን ሞድዝታ ማቅን Ꮊት የዛና ማቅን ቲናፕ የኦዳ ማቅን ዎልቃምታ ማቅን፥ 39 ꬎቀካ ማቅን ዝቀካ ማቅን አባ መትꬂ ማቅን ኑ ጎዳ፥ ክርስቶሳ የሱሳር የዛ ጾስ ሲቃይፕ ኑና ሻኮዳይስ ዳንዳኦዛና ታኒ ኤርዛ።

9

እስሬልታይ ዶርንቶ

1 ታኒ ክርስቶሳር ማቂ ቱሮ ኦድዛ፥ ዎርዶቶያ። ጌሻ አያናይ ካልꬅዛ ታ ካሃይ ታኒ ዎርዶቶዛና ታስ ማርካትዛ። 2 ታ ዎዝናር እስራኤልታይስ ጋመ ቆፋራኔ ዱጾዋ ኡንአራ ቃማ ጋላስ ታ ቆፕዛ። 3 ታኒ፥ ታስ አሾር ዳቦ ማቄዝ ታ እሽታይ ግሾስ ክርስቶሳፕ ሻክንቲ ጾስ ባድꬅ ጋንጨ የዜዛኮ ዶስዛዝን። 4 ኡንቲ እስራኤልታ፥ ጾሳይ ኡንታን ፋ ናእታ ኡዴዛ፥ ፋ ቦንቻ ኡንትስ ቆንጨ ኦዴዛ። ኡንታር ጫቄዛ፤ ህገ ኡንትስ እንጌዛ። ኡ ጾሳ ጎይኖድ ቱማ ኦጋ ቤዜዛ፤ ጾሳይ ኡፋይስ ቃላ ኡንትስ እንጌዛ። * 5 ኡ የለትꬃይድ ማይዝታይ ኮች፤ ማ ክርስቶሳ አሾር ኮቼ ማቂ የኤዛ። ኡባይፕ ኣꬎ ማቄዝ ጾሳይ መꬍናስ ጋላትንቶ። አምንኤ!

6 ማቆዝን፥ ጾሳ ቃላይ ፖልንተካ አቴዛ ጉስ ባያ። እስራኤለፕ የልንቴዝ አስ ኡቢታይ እስሬለ ባያ። 7 ማ አፍራመ ዛረ ኡቢታይ አፍራመ ናእታ ባያ። ጾሳይ አፍራመስ፥ «ነ ሼሻይ እሳቃ ባጋር ጼግንቶዳ» ዬጌዛ። * 8 የያ ጉሳይ አሾር የልንቴዝ ናእታይ ኡቢታይ ጾስ ናእታ ባያ። ዝን ቱማ እስሬለ ናእታይ ጾሳይ ገሌዝ ቃላይ ጋርክ የልንቴዝ ናእታ። * 9 እንጎዳ ግ ገሌዝ ቃላይ፥ «ታኒ ላይꬅ ዎደ Ꮊኖደ የኦዳ፤ ሳራካ ꬊራꬅ ናአ የሎዳ»* ዬጌዛኖ።

10 የይ ኣዳ ባዝን እርብቃ ማ ፐቲ ኑ አዳ እሳቃስ ዎደጼዝ ዎደ፤ 11 መንተ ናእታይ የልንቶዳይፕ ዎይ ኢታ ዎይ ሎኦ ኡደካዝን ጼግዛይፕ አትን ኦሶፕ ባዝን ዶሮ ጾሳ ቆፋይ ሚንጎዳይ ጋርከ 12 «ባይራይ ጌዳይስ ሃርንቶዳ» ዬጊ ጎዳይ ኢስ ኦዴዛ። * 13 የይካ ጌሻ ማጻፋይድ፥ «ያይቆባ ዶሲ፥ ኤሳወ ታ እጼዛ»* ግንትንቲ ጻፍንቴዛ።

14 የዝን፥ ኑኒ ዋጎዴ? ጾሳይ አሰ አሳፕ ቁርኔ? ጾሲ ቁርዛ ጎዳይስ ኑ ዳንዳኦያ! 15 ጎዳይ ሙሰኮ፥

«ታ ማሮዳይስ ኮዬዝታና ማሮዳ፤

ታ ቃꬊንቶዳይስ ኮይዛይስ ቃꬊንቶዳ»* ዬጌዛ። 16 ይኬ፥ ጾስ ዶሮ አስ ሸነር ዎይ አስ ኦሶር ባዝን ኤ ማሮትꬃይራ።

17 ጌሻ ማጻፋይድ፥ ግብጸ ካታይኮ፥ «ታኒ፥ ታ ዎልቃ ኔል ቤዞዳይስኔ ታ ሱንꬃይ አላመ ኡባይል ኤርንቶድ ጋርክ የይስ ነና ካዉትሴዛ»* ግንትንቲ ጻፍንቴዛ። 18 ይኬ፥ ጾሳይ ማሮዳይስ ኮይዛና ማርዛ፤ ዎዝና ሙምሶዳይስ ኮይዛይ ዎዝና ሙምስዛ።

ጾስ ካችኔ ማሮትꬅ

19 ይንትፕ ፐታይ፥ «የዝን፥ ጾሳይ አስ አብስ ቦሮ? ጾስ እጽዛይ ኦኖ?» ዬጊ ኦይጮዳይስ ዳንዳእዛ።

20 ዝን ነኖ አሶ፥ ጾሳር ፓላሞዳይስ ነ ኦኖ? ኦሶ ፋና ኦꬄዛይኮ፥ «ታና Ꮊይ ጋርክ ኡዲ አብስ ኦꬄኔ?»* ግ ኦይጮዳይስ ዳንዳእኔ? 21 ዎይ ኡርቃ መꬌዛይ ፐቲ ኡርቃፕ ፐታ ቦንቾ ሚሸ፥ Ꮊንካ ማ ቶሸ ሚሸ ኡዲ መꬎዳይስ ማዉተ ባሳኔ?

22 ጾሳይ ፋ ሴራ ቤዞዳይስኔ ፋ ዎልቃ ኤርሶዳይስ ኮይ ꬋቦስ ጊግሴዝ ሴራ ሚሽታ ጋመ ጋርዦር ዳንዳኤዛኮ አብ ኤሬ? 23 ኤ የያ ኦꬄዛይ ዳማ ቦንቾስ ጊግሴዝ፥ ፋ ዶሬዝ ናእታይስ ፋ ቦንቻ ኤርሶዳይሲ። 24 አይሁደ ማቅን፥ ዎይ አይሁደ ባ አስ ኡብታ ጾሲ ዶሬዛ።

25 ናበ ሆሳኤ ማጻፋይ ጋንጨ፥

«ታ ታ ዎያ ባዝታካ፥ ‹ታ ዎያ› ግ ጼጎዳ።

ዶስንተካ ዎይታካ፥ ‹ዶስንቴዝታ› ግ ጼጎዳ። *

26 ኡንቲ ‹ታ ዎያ ባያ› ግንትንቲ ጼግንቴዝ አቃይድ፥

‹ደኦ ጾስ ናእታ› ግንትንቲ ጼግንቶዳ»* ዬጌዛ።

27 ናበ ኢስያሳ እስሬለ አስ ባዝ፥

«እስሬለ አስ አባ ሻፈ ጋርክ ጋንግኮካ፥

ኡንታፕ ጽቃ አስ አቶዳ። *

28 ጎዳይ ቢታ ኡባይል አፋ ኤልሲ ሙርቲ ኡከር Ꮊያ ኡዶዳ።» 29 ማካ ኢስያሳ፥

«ኡባፕ ዎልቃማ ጎዳይ ኑስ ጽቃ ዘርꬅ አሸካዛኮ፥

ኑኒ ሶዶማኔ ጋሞራ ካታማ ጋርክ ꬋቦዳዝን»*

ዬጊ ቲናቲ ኦዴዛ።

30 የዝን፥ ኑ ዋጎዴ? ጽሎትꬅ ኮይበኤካ አይሁደ ባ አሳይ አማኖር ጽሎትꬅ ደንጌዛ። 31 ዝን ጽሎትꬃይኮ ሄልꬅዝ ህገ የዛ እስሬለ አሳይ ጽሎትꬅ ደንገካያ። 32 አብስ ደንገካሳ? ኡንቲ ጽሎትꬅ አማኖር ባዝን ኦሶር ኤኮዳይስ ኮዤዝ ግሾስ። የይ ግሾስ፥ ኡንቲ፥ «ꬉቢዛ ሹቻር» ꬉብንቴዛ። 33 ማጻፋይድ፥

«ቦኦይታ ታኒ ጽዮነ ꬉበ ሹችኔ ፎክስዝ ዛላ ጋዶዳ።

ኤዛ አማንዛ ኦንካ ዬላተና»*

ግንትንቲ ጻፍንቴዛ።

10

1 ታ እሹንꬆ፥ ታ ኩንꬅ ዎዝናር ታ አሞትዛይኔ ጾሳ ዎስዛይ እስሬልታይ አቶድ ጋርከ። 2 ኡንቲ ጾስስ ምጭንትዛዝን፥ ቱማ ኤረትꬅ ꬋቦር ምጭንቶዛና ታ ማርካትዛ። 3 ኡንቲ ጾስ ጽሎትꬅ ኦገ ኤራም እጺ፥ ፋ ኣዳ ጽሎትꬅ ካሌዛፕ አትን ጾስ ጽሎትꬅ ኮየካያ። 4 አስ ኡባይ አማኖር ጽሎድ ጋርክ ክርስቶሳ ህገስ ፎሎ ማቄዛ።

አቶትꬃ ኡቢታይሲ

5 ሙሰ አስ ህገ ናጊ ኤክዝ ጽሎትꬅባዝ፥ «ህገ ናግዝ ኦንካ የ ህጋ ናጌዛይ ጋርክ ደኦ የዞዳ»* ዬጌዛ። 6 ዝን አማኖር ኤክዝ ጽሎትꬅ ባጋ ጊንትንቴዛይ Ꮊያ፦ «ነ ዎዝናር፥ ‹ኦኒ ሳሎ ከዞዴ?» ዬግፐ፤ የይ ክርስቶሳ ዎꬆዳይስ።* 7 ዎይ፥ «ሱለ ሳአ ኦሞ ዎꬎዳይ ኦኖ?» ጊፐ፤ የይ ክርስቶሳ ዱፎፕ ከሶዳይስ። 8 ዝን ዬጊ ጻፍንቴዝ፦ «ቃላይ ነ ካለ የዛ፤ ነ ዶና ጋንጨኔ ነ ዎዝና ጋንጨ የዛ» ኑኒ ይንትስ ኦድዝ አማኖ ቃላይ Ꮊያ።

9 «የሱሳ ጎዳ» ግ ነ ዶናር ማርካትኮኔ ጾሳይ ኤዛ Ꮊይቆፕ ደንꬄዛና ነ ዎዝናር አማንኮ፥ ነ አቶዳ። 10 አሲ ፋ ዎዝናር አማኒ ጽልዛ፤ ፋ ዶናር ማርካቲ አትዛ። 11 ማጻፋይ፥ «ኤዛ አማንዛ ኦንካ ዬላተና»* ዬጌዛ። 12 ፐቲ ጾሳይ ኡቢታይ ጎዳ ማቄዝ ግሾስ አይሁድታይ ጋንጨኔ አይሁደ ባ አስ ጋንጨ ዱማትꬂ ባያ። ኤ ፋና ጼግዝ ኡባይስ ጋመ ኬሃ። 13 ጎዳ ሱንꬅ ጼግዝ ኦንካ አቶዳ።

14 የዝን፥ ኡንቲ አማነካ የዝታር ዋይዚ ኤዛ ጼጎዳይስ ዳንዳኤ? ኡ ኤባዝ ስኤካ የዝታር ዋይዚ ኤዛ አማኖዳይስ ዳንዳእኔ? ማ ኡንትስ ቃላ ኦድዝ አስ ባዝን፥ ዋይዚ ስኦዳይስ ዳንዳእኔ? 15 ኪትንቴዝ አሲ ባዝን ቃላይ ዋይዚ ኦድንቶዳይስ ዳንዳኤ? ማጻፋይድ፥ «ኡፋይስ ዎንግለ ኦድዝ አስስ ቶክታይ ዋፋ ሎእነሻ»* ዬጊ ጻፍንቴዛ።

16 ዝን ኢስያሳ፥ «ጎዳዮ፥ ኑ ማርካትꬅ ኦኒ አማኔኔ?»* ዬጌዛይ ጋርክ፥ ኡቢታይ ዎንግለ አማነካያ። 17 የይ ግሾስ፥ አማናይ ስሳፕ ይእዛ፤ ስስ ክርስቶሳ ቃላፕ ይእዛ።

18 ማቆዝን፥ ኡ ቃላ ስኤካ ጉሶኔ? ዋኣ ስኤዛ። ማጻፋይድ፥

«ኡ ኦዳይ ቢታ ኡባይል ስንቴዛ፥

ኡ ቃላይ ሳአ ጋጻ ሄሌዛ»* ዬግንቴዛ። 19 ዝን እስሬለ አሳይ ኤረካያ ጉሶኔ? ሙሰ ቲና፥

«ታኒ ይንታን ለቂንቴዝ አሳይ ጋንጨ ቂርሶዳ፤

ማ አካኮዋ አሳይ ጋንጨ ይንታን ይሎሶዳ»*

ዬጌዛ።

20 ማ ኢስያሳ፥

«ታና ኮየካ አሳይስ ታ በንቴዛ፤

ታና ኦይጨካ አሳይስ ታ ታና ቤዜዛ»*

ዬጊ ያሽተካዛር ኦዴዛ።

21 ዝን ኢሳያሳ እስሬልታይ ባጋ ኦድታር፥

«ጋላስ ሙዳ ኪትንቶዋ አሳይስኔ

ታና እጽዛ አሳይስ ታ ኩሸ ሚጬዛ»*

ዬጌዛ።

11

ጾሳይ እስራኤልታ ኦሊ አሸካያ

1 አን ታ ኦይጭዛ፦ የዝን፥ ጾሳይ ፋ ዎያ ኦሊ አሸነኔ? አሸካያ! ታኒ ታ ኡባስ እስሬለ፤ አፍራመ ሼሺ፤ ቢናማ ኮቼ። * 2 ጾሳይ ቲን ዶሬዝ አስታ ኦሎያ። ማጻፋይድ፥ ኤላሳ እስራኤልታ ጾስ ቲና ዋይዚ ሞቴዛኮ፥ ይ ኤሮሳኔ? 3 ኤላሳ፥ «ጎዳዮ፥ ኡንቲ ነ ናብታ ዎꬌዛ፥ ነ ያርሾ አቃካ ላሌዛ። ታ ታ ኣዳስ አቴዛ፤ ኡንቲ ታናካ ዎꬎዳይስ ኮይዛ»* ዬጌዛ።

4 ጾሳይ ኤኮ ዋጊ ማሄኔ? «ባኣለ ግዝ ኤቃስ ጎይነካ ላፑን ሙኩለ አሲ ታስ አሼዛ»* ዬጌዛ።

5 የይ ጋርከካ፥ Ꮊ ዎዳይድ ጾሳይ ፋ ኣꬎ ኬሃትꬃር ማራጼዝ ጽቅታይ [እስሬለ] የዛ። 6 ኤ ኡንታን ዶሬዛይ ፋ ኣꬎ ኬሄትꬃይራፕ አትን ኡ ኦሶር ባያ። ዶራይ ኦሶር ማቅኮ፥ ኤ ኣꬎ ኬሄትꬃይ ጨረ አቴዛ።

7 የዝን፥ ዋየኔ? እስሬልታይ ፋ ኮይዝ ባዝ ደንገካያ፥ ዝን ጾሲ ዶሬዝ ጽቅታይ ደንጌዛ። አቴዝታይ ፋ ዎዛና ሙምሴዛ። 8 የይካ፥ ማጻፋይድ፥

«ኡ ኣፋይ ቦኦያ

ሀያይካ ስኦያ፥

Ꮊኖ ሄሎዳይስ ኡንትስ፤

ጾሳይ አዛላ አያና እንጌዛ»*

ግንትንቲ ጻፍንቴዛይ ጋርክ ሀኔዛ። 9 ማ ዳዉተ፥

«ኡ ሚዝ ሌማታይ ኡንታን ጽኬኔ ኦላ አይኮ፤

ኡንታን ጎልእስዛ ጋጋ ማቆ፤

ኡ ኢታትꬃይ ኡንታን ሄሎ። *

10 ኡ በአማይ ጋርክ ኡ ኣፋይ አይክንቶ፤

ኡባ ዎደ መቶ ኡንታን ኩንሶ» ዬጌዛ።

11 የዝን፥ ꬉብንቴዝታይ ፖኮድ ጋርከኔ? የያ ባያ! ኡ ዎꬍꬃይ አይሁደ ባ አሳይ አቶድ ጋርክ ሳንከ ማቄዛ። የይካ አይሁድታይ ኡንታል አፋ ቅናታማይ ጋርክ ኡዴዛ። 12 አይሁድታይ ናጋራይ አላማይስ ጋመ አንጆ ከኤዛ፤ ማ ኡ ጋምንትꬃይ አይሁደ ባ አሳይስ ጋመ አንጆ ማቄዛ። የዝን፥ ዶርንቴዝ አይሁድታይ ኩንꬅ አትዝ ዎደ አንጆ አብ ጋርክ ዳሮደሻ?

13 ታኒ፥ ይንትስ አይሁደ ባ አሳይስ ኦድዛ። አይሁደ ባ አሳይስ ሀዋረ ማቂ ኦꬅዛይራ ታኒ ጋመ ጬቅንትዛ። 14 ታ የያ ኦꬄዛይ ታስ አሾ ዳቦ ማቄዝ እስሬልታ ቂርሲ ኡንታፕ ጽቅታ አሾዳይሲ። 15 ጾሳይ ኡንታን ኦሊ አሼዝ ዎደ Ꮊ አላማይ ጾሳር ዳቦቴዛ። ጾሳይ ኡንታን ሺሺ ኤክዛ ዎደ Ꮊይቄዝ አሲ Ꮊይቆፕ ደንዳይ አብ ጋርክ ማቆዳይስ ዳንዳኤ?

16 ቲና ኦሌዝ ሙኑቃይ ሎኦ ማቅኮ Ꮊንካይካ ጌሺ። ምꬅስ ጻጶ ጌሺ ማቅኮ፥ ሻቃይካ ጌሺ ማቅዛ። 17 ጋደ ቱኬዝ ዎይራ ሻቆ ካርንትን፥ ይንቲ ዎራ ዶሌዝ ዎይራ ሻቆ ማቄዝታይ ኡ አቃይድ ꬋንꬅስንቲ ጻጶር ከዝዝ ዛይተ ሻክንቴዛ። 18 ይኬ፥ ይንቲ ሻቆ ጋርክ ካርንቲ ዎꬌዛይል አፋ ኡትርትፓተ። ይ ኡትርትዛባዝ ማቅኮ፥ ጻጳይ ይንታን ቶኬዛፕ አትን ይ ጻጳ ቶከካዛ አካኮይታ።

19 ኔኒ፥ «የ ሻቅታይ ካርንቴዛይ፥ ታኒ ኡ አቃይድ ꬋንድንቶዳይ ጋርከ» ይ ጎዳይስ ዳንዳእዛ። 20 የይ ቱማ። ኡንቲ አማናም እጼዝ ግሾስ ካርንቴዛ። ኔኒ አማኔዝ ግሾስ የ አቃይድ ኤቄዛ። ነ ያሽቶዳይስ ቤዝዛፕ አትን ኡትርቶዳይስ ቤዞያ። 21 ጾሳይ መꬍንቶ ሻቆ ማቄዝ አይሁድታይስ ቃꬊንታም እጽኮ ይንትስካ ቃና።

22 ይኬ፥ ጾሲ አብ ጋርክ ኬሃዛኮኔ አብ ጋርክ ምንꬅዛኮ ቦኦይታ። ኤ ምንꬃትꬃይ ፎኬዝታይስ፥ ማ ኤ ኬህዛይ ይንትሲ። ሚንጊ ኤቃም እጽኮ ይንትካ ጋችንቶዳ። 23 ኡንቲ አማንኮ፥ ቲን ፋ የዛ አቃ ማቆዳ። ጾሳይ ዎልቃማ ኡንታን ማሂ፥ ጋዶዳይስ ዳንዳእዛ። 24 ይንታን ዎራ የዝ ዎይራ ማቄዝታ ጋቺ፥ ካራቻ ቱክንቴዝ ዎይራይል አፋ ይንታን ቱክኮ፥ መꬍንቶ ጋደ ዎይራ ማቄዝታ ቲና አቃይድ ማሂ ቱኮዳይስ ዋይዚ ዳንዳእንቶሳ?

ጾሳ ማሮትꬃይ ኡቢታይሲ

25 ታ እሹንꬆ፥ ይ ይንታን ኤራ ግ ጋይርፓተ። ታ ይንትስ ፐቲ ኦድዛ ጹሮድ ባዝ የዛ። የይካ እስራኤልታይፕ ባግታይ ዎዝና ሚንꬂ ስኣም እጼዛይ ዉርስꬂ ሄሎዳይስ ባዝን አቶዳይስ የዝ አይሁደ ባ አስታይ ኡባይ ኩንꬃር ጾስኮ የኦዳይ ጋርከ። 26 የይ ጋርከ፥ እስሬለ አስታይ ኡቢታይ አቶዳ። ማጻፋይድ፦

«ኑና ዎዝዛይ ጽዮነፕ የኦዳ፤

ያይቆባ ዘርꬃፕ ኢታ ኡባ ꬋብሶዳ።*

27 ታኒ ኡ ናጋራ አቶ ግዛይ

ኡንታር ጫቆድ ጫቃይ Ꮊያ»*

ግንትንቲ ጻፍንቴዛ።

28 ዎንግለ ኤካም እጺ፥ ይ ግሾስ ሞርከ ማቄዛ። ማቆዝን፥ Ꮊተካ ኡንቲ ዶርንቴዝታ፥ ጾሲ ኡ አድታይ ግሾስ ኡንታን ቃꬌዛ። 29 ጾሲ ፋ እማይራኔ ፋ ጼሳይር ቂራቶያ። 30 ይንቲ ቲን ጾሳይስ ኪትንተካ፤ ዝን Ꮊት አይሁድታይ ኪትንታም እጽን፥ ይ ጾስ ማሮትꬅ ኤኬዝታ። 31 የይ ጋርከ፥ ይ ኤኬዝ ማሮትꬃ አይሁድታይ ኤኮድ ጋርክ Ꮊት ኡ ጾስስ ኪትንታም እጼዛ። 32 ጾሲ አስ ኡብታ ፋ ማሮትꬃ ቤዞዳይስ ኮይ፥ አሲ ኡቢታይ ኪትንታም እጾዳይ ጋርክ ጎርዴዛ።

33 ጾስ ዱረትꬃ፥ ኤጨትꬃኔ ኤረትꬃ አካኪ ኦዶዳይ ኦኖ? ኤ ፕርዳይ ፕላግንቶያ፥ ኤ ኦጋይ ኤርንቶያ። * 34 ማጻፋይድ፥

«ጾስ ካሃ ኤርዛይ ኦኖ?

ኤዛ ዞሮዳይስ ዳንዳእዛይ ኦኖ?*

35 ጾስስ ታልእዛይኔ

ታልኤ ማሂ ኤክዛይ ኦኖ?»*

ዬጌዛ።

36 ኡባይ ኤፕ፤ ኤዛራኔ ኤሲ፤ ኤስ መꬍናስ ቦንቾ ማቆ። አምንኤ። *

12

ክርስቶሳር ኦሮꬅ የስ

1 ይኬ፥ ታ እሹንꬆ፥ ይንቲ፥ ይ አሰትꬃ ጾስ ኡፋይስዛ፥ ፓꬅኔ ጌሻ ያርሾ ኡዲ፥ እማድ ጋርክ ታ ይንታን ጾስ ከሃትꬃይር ዎስዛ። ጾሳ ይ ጎይኖዳይስ ቤዝዛ ቱማ ኦጋይ የያ። 2 ሎኦ፥ ኡፋይስዛኔ ፎሎ ማቄዝ ጾሳ ኪታ ይ ሻኪ ኤሮዳይስ ይ ቆፋር ላምንቶይታፕ አትን Ꮊ አላማ ኣዝፓተ።

3 ጾሲ ይንትስ ፐታይስ ፐታይስ እንጌዝ አማናይ ጋርክ ካሃር የዝ አስ ጋርክ ቆፖይታ። ቆፖዳይስ በዝዛይፕ ኣꬂ ይንታን ዱማሲ፥ ኡትራር ቆፕፓተ ግ ታስ እንግንቴዝ ኣꬎ ኬሃትꬃይር ይንትስ ኦድዛ። 4 ኑ ፐቲ አሰትꬃይል አፋ ዱማ ዱማ ክፍልታይ የዛ፤ የ ዱማ ዱማ ክፍልታይስ ዱማ ዱማ ኦሶ የዛ። * 5 የይ ጋርክ፥ ኑኒ ጋመ አስ ማቅኮካ ክርስቶሳር ፐቲ አሾ ማቄዛ። ኑኒ ፐቲ አሾ ማቂ ዱማ ዱማ ክፍልታይ ፐታይ ፐታይራ አይክንቴዛ። 6 ኑስ እንግንቴዝ ኣꬎ ኬሃትꬃር ዱማ ዱማ እሞትታይ የዛ። ኑ እሞትꬃይ ትንቢተ ኦዶ ማቅኮ፥ ኑስ የዝ አማናይ ጋርክ ኦዶዳይስ ቤዝዛ። * 7 ኑ እሞትꬃይ ሀራ አስ ማዴ ማቅኮ፥ የ ኦሳይር ምንጎዳይስ ቤዝዛ፤ ታማርሶ ማቅኮ፥ የ ታማርሳይር ምንጎዳይስ ቤዝዛ። 8 ኑ እማይ ሀራ አስ ዞርꬅ ማቅኮ፥ ሚንጊ ዞሮዳይስ ቤዝዛ። ኑ እሞትꬃይ ኑስ የዛ ባዛፕ ሀራ አስስ እሞ ማቅኮ፥ ዎዝናፕ እንጎዳይስ ቤዝዛ። ኑ እሞትꬃይ አቅሶ ማቅኮ፥ ሚንጊ አቅሶዳይስ ቤዝዛ። ኑ እሞትꬃይ ሀራ አስስ ኬህꬅ ማቅኮ፥ ኡፋይሳር ኬሆዳይስ ቤዝዛ። ኑ እሞትꬃይ ማሮ ማቅኮ ኡፋይሳር ማሮዳይስ ቤዝዛ።

9 ይ ሲቃይ ቆፕ ቆሞ ማቆዳይስ ቤዞያ። ኢታ ባዝ እጾይታ፤ ሎኦ ባዝ ሚንꬂ አይኮይታ። 10 ፐታይ ፐታይራ ዎል እሸ ጋርክ ዶስንቶይታ፤ ፐታይ ፐታ ቦንቾይታ። 11 ኦሶር አዛልፓተ ሚንጎይታ፤ ይ አያናር ጹግንቲ ጎዳይስ ሞድንቶይታ። 12 ጾሲ እንጌዝ ኡፋይሳይር ኡፋይቶይታ፤ መቶ ዳንዳኦይታ፤ ኡባ ዎደ ጾሳ ዎሶይታ። 13 አማንዛ ጌሽታ ኮሽዛ ባዛር ማዶይታ፤ እማꬅታ ሞኮዳይስ ሚንጎይታ።

14 ይንታን ባይእዝታ አንጆይታ፤ አንጆይታፕ አትን ባድፓተ። * 15 ኡፋይትዝታይር ኡፋይቶይታ፤ ዬክዝታይር ዬኮይታ። 16 ፐታይ ፐታይር ፐቲ ቆፋር የዞይታ። ኡትራ ቆፋ አሺ፥ ሃዮትꬃር የዞዳይስ ሚንጎይታ። ይ ይንታን ኤጫ ግ ቆፕፓተ። *

17 ኦንካ ይንትስ ኢታ ባዝ ኦꬅኮ፥ የ አꬃይስ ኢታ ባዝ ማህፓተ ኡባ አስ ቲና ሳቢስዛ ሎኦ ኦሶ ኦꬆይታ። 18 ይንትስ ዳንዳእንትኮ ኡባ አሳር ሳሮ የዞይታ። 19 ታ እሹንꬆ፥ ይንቲ፥ ይ ኡባስ አስስ ኩሸ ከስፓተ። ጾሲ ኩሸ ከሶዳይ ጋርከ ኤዝስ አሺ አሾይታ። ጌሻ ማጻፋይድ፥

«ታ ኩሸ ከሶዳ፤

ታኒ ኩሸ ማሆዳ»*

ዬጌዛ ጎዳይ፥ ግንትንቲ ጻፍንቴዛ።

20 ዝን ጌሻ ማጻፋይድ፥

«ነ ሞርካይ ናይንትኮ ሙዞባ፤

ኤ ሳምንትኮ ኡሾባ።

ነ የያ ኦꬅኮ ኤ ኦማይል

ታማ ቃቃ ካችዛ»*

ግንትንቲ ጻፍንቴዛ።

21 ኢታ ሎኦር ጋሞይታፕ አትን ኢታር ጋምፓተ።

13

ጋደ አቅስዝታይስ አዛዝንቶ

1 አባ ማውተካ ጾስ ሸነር እንግንትዛ ግሾስነ Ꮊት ማዉተር የዝታይካ ጾስ ሸነር ማዉተ ኤኬዝ ግሾስ አሲ ኡባይ ጋደ አቅስዝታይስ አዛዝንቶዳይስ ቤዝዛ። 2 የይ ግሾስ፥ ማዉተር የዝታይስ ኪትንታም እጽዛ ኦንካ ጾስ አዛዞ እጽዛ። ኪትንታም እጽዛ ኦንካ ፋል አፋ ፕርዳ ክእዛ። 3 አቅስዝታይ ኢታ ባዝ ኦꬅዝታፕ አትን ሎኦ ኦꬅዝታ ያሽሶያ። አቅስዝታይስ ያሽታማይስ ኮይኔ? የዛኮ ሎኦ ባዝ ኦꬆባ፤ ነና ጋላቶዳ። 4 ኡንቲ ኔስ ሎኦ ባዝ ኦꬆዳይስ ሹምንቴዝ ጾስ አይለ። ዝን ኔኒ ኢታ ባዝ ኦꬅኮ፥ ኡንቲ ኢታ ባዝ ኦꬄዛና ሴርዛ ግሾስ ኤዝስ ያሽቶባ ኡንቲ ቃዋ አይኬዛይ ጨረ ባያ። ኡንቲ ኢታ ባዝ ኦꬅዝታ ሴሪ፥ ጾሲ ካጭዛና ቤዝዛ ጾስ አይለ። 5 የይ ግሾስ፥ ጾስ ካች ኣዳስ ባዝን ይ ካሃይ ማርካትዝ ግሾስ ጋደ አቅስዝታይስ ኪትንቶዳይስ ቤዝዛ።

6 ይ ጊራ ጊርዛይካ የይ ግሾሲ። ጋደ አቅስዝታይ የ ኦሳ ኦꬅዛይ፥ ኡንቲ ጾስ አይሊታ ማቄዝ ግሾስ። * 7 ኡባይስ ቤዝዛና እንጎይታ። ጊራ ቤዝዝታይስ ጊሮይታ፤ ቃራጸ ቤዝዝታይስ ቃራጸ ጋቾይታ፤ ያሽቶዳይስ ቤዝዝታይስ ያሽቶይታ፤ ቦንቾ ቤዝዛና ቦንቾይታ።

ዎል ቃꬎይታ

8 ፐታይ ፐታይር ሲቅንቶይታ። ሲቆ አጮፕ አትን ይንታል አፋ ሀራ አጮ የዝፐ። አስ ዶስዛ ኦንካ ህጋይ ግዛና ፖሌዛ። 9 «ላምፐ፤ ዎꬍፐ፤ ካስትፐ፤ ዎርዶ ማርካትፐ፥ አሞትፐ» ግዝ አዛዛይኔ ሀራ አዛዞ ኡባይ፥ «ነ ዣማ ነ ኡባይ ጋርክ ቃꬎባ» ግዝ አዛዞር አጭንቴዛ። * 10 ሲቆ ፋ ዣማይል አፋ ኢታ ባዝ ኦꬆያ። የይ ግሾስ፥ ሲቆ ህገስ ፎሎ።

11 ገንታፕ ይ ባርክዛ ዎዳይ Ꮊት ሄሌዝ ማቄዛይስ ላይꬃ ኤሮይታ። ኑ አቶትꬅ ዎዳይ ቲና ኑ አማኔዝ ዎደፕ ኣꬂ Ꮊት ኑኮ ኡኬዛ። 12 ቃማይ ኣꬌዛ፤ ጋላሳይ ኡኬዛ። ይኬ፥ ኑኒ ꬉማ ኦሶ አሺ ፖኦ ኦላ ሚሸ ዎላ አይኮዳ። 13 አን ጋላሳ ፖኦ የዝ አስ ጋርክ ዎላ ማራር የዞዳ። የꬃራኔ ማꬄራ፥ ላመራኔ ቃይጸራ * ፓላማራኔ ቅናተራ ማቅፐ። 14 ጎዳ የሱስ ክርስቶሳና ማኦይታ፤ ይ ናጋራ ኦꬅዝ አሻይ ፋ እና ፖሎድ ጋርክ ኤዝስ ቆፕፓተ።

14

አሳል አፋ ፕርድፓተ

1 አማኖር ዳቡሬዝ ኦናካ ሺሺ ኤኮይታፕ አትን ኤ ቆፋይል አፋ ፕርድፓተ። * 2 ኣዝሶስ፥ አማኖር ምንጌዝ ፐቲ አስ አባ ካꬃካ ማዳይስ ዳንዳእዛ። ዝን አማኖር ሚንገካ አስ አታክልተ ኣዳ ሚዛ። 3 ሚዝ አስ ሞዋ አꬃ ቦርፐ። ሞዋ አስ ሚዝ አꬃይል ፕርድፐ። ጾሲ ኡብታ ኤኬዛ። 4 ሀራ አስ አይለል አፋ ፕርድዛይ ኔኒ ኦኖ? ኤ ዳቡርን ዎይ ምንግን ፋ ጎዳይሲ። ጎዳይ ኤዛ ኤሶዳይስ ዳንዳእዛ ግሾስ ኤ ሚንጊ ኤቆዳ።

5 ማ «ፐቲ ጋላሲ Ꮊንኮ ጋላሳፕ ኣꬍዛ» ዬጊ ቆፕዛ አሲ የዛ። ሀራይ ማ፥ «ጋላስታይ ኡቢታይ ዎል ጋርክ ግና ቦንቾር የዛ» ግ ቆፕዛ። ዝን ፐታይ ፐታይ ፋ ቆፋ አካኪ አጮ። 6 ጋላስ ቦንችዝ ኦንካ ጎዳይስ ግ ቦንችዛ። ኡባ ካꬃ ሚዝ አሲ ጎዳይ ቦንቾስ ግ ሚዛ። ኤ ሚዝ የ ካꬃት ግሾስ ጾሳ ጋላትዛ። ኡባ ካꬃ ሞዋ አሲ ጎዳይ ቦንቾስ ሞያ፤ ማ ሜካ አሾራካ ጾሳ ጋላትዛ። 7 ኑፕ ኦንካ ፓስ ባያ፤ ማ ኑ ጋንጨፕ ኦንካ ፓስ Ꮊይቃም። 8 ኑ ሸምፖር የዝኮ ጎዳይስ የዞዳ፤ ማ Ꮊይቅኮካ ጎዳይስ Ꮊይቆዳ። ይኬ፥ ኑ ሸምፖር የዝን ዎይ Ꮊይቂን ጎዳይሲ።

9 ክርስቶሳ Ꮊይቂ Ꮊይቆፕ ደንዴዛይ፥ ደኦር የዝታይስኔ Ꮊይቄዝታይስ ጎድ ማቃዳይሲ። 10 የዝን፥ ኔኒ ነ እሻይል አፋ አብስ ፕርዴ? ዎይ ኔኒ ነ እሻ አብስ ለቄ? ኑኒ ኡቢታይ ጾስ ፕርዳ ዙፋነ ቲና ኤቆዳ። *

11 ጌሻ ማጻፋይድ ጎዳይ፥

«ታኒ ፓꬅ የዛ፤

አስ ኡቢታይ ታ ቲና ቡንቂቶዳ፤

ታኒ ጾስ ማቄዛና እንጻርስ ኡባይ ማርካቶዳ»*

ዬጊ ጻፍንቴዛ። 12 ይኬ፥ ኑ ኦꬄዝ ባዝስ ኑ ኦማር ኦማር ጾስ ቲና ሺቂ ማህꬅ እማዳ።

ሀራ አስስ ꬉበ ማቅፐ

13 የይ ግሾስ፥ ኑኒ ፐታይ ፐታይል አፋ ፕርድዛና ዎላ አሾዳ። ዝን ይ እሻ ꬉብꬅዛ ዎይ ቃጽꬅዛ ባዝ ኦꬃማይ ጋርክ ናግንቶይታ። 14 ጎዳ የሱሳ አማንዛ አስ ጋርክ፥ ፋ ኡባስ ቱና ማቄዝ ባዝ ባዛና ታኒ ጌሺ ኤርዛ። ዝን ፐቲ አሲ ፐትባዝ ቱና ግ ቆፕኮ የይ ኤዝስ ቱና ማቅዛ። 15 ነ ሚዝ ካꬃ ግሾስ ነ እሻ ꬉቢዛባዝ ማቅኮ፥ ክርስቶሳር የዛ ነ እሻ ቃꬎያ። ክርስቶሳ ኤ ግሾስ Ꮊይቄዝ አꬃ ነ ሚዝ ካꬃ ግሾስ ኤዛ ꬋብስፐ። 16 ይኬ፥ ይንትስ የዝ ሎኦ ባዛ Ꮊንክታይ ቦሮድ ጋርከ ኦꬅፓተ። 17 ጾስ ካተትꬃይ ጌሻ አያናይር በንትዝ ጽሎትꬅ፥ ሳሮትꬅኔ ቱማ ኡፋይሳፕ አትን ሙስ ባጋኔ ኡሽ ባጋ ባያ። 18 የይ ጋርክ ክርስቶሳስ ሞድንትዝ አስ ጾስ ኡፋይስዛ፤ አሳይ ጋንጨካ አንጅንትዛ።

19 የይ ግሾስ፥ አን ኑኒ ሳሮትꬅ በንትዝ ኦገኔ ዎል አማኖር ሚንꬅዛ ኦገ ካልዛ። 20 ካꬃ ግሾስ ግ ጾሳ ኦሶ ꬋብስፐ። ኡባ ካꬃ ጌሺ፥ ዝን ሀራ አስ ሰእስዛ ካꬃ ሙሲ ኢታ። 21 ነ እሻይ ꬉብንታም ጋርክ አሾ ማም ዎይ ኡሽ ኡዣም ዎይ ꬉቢዛ ሀራ ባዝ ኦꬃምንጽኮ ሎኦ።

22 ይኬ፥ Ꮊ ነ አማና ኔስኔ ነ ጾሳይ ጋንጨ ናጎባ። ልኬ ግ ቆፔዝባዝ ኦꬅዛ ዎደ ኤ ካሃይ ሞቶዋ አꬃይ አንጅንቴዛ። 23 ዝን ስꬊታር ሚዝ አꬃይስ ኤ ሙሳይ አማኖር ማቀካ ግሾስ ፕርድንትዛ። አማኖ ባይꬅ ኦꬅንቴዝ ኦሶ ኡቢታይ ናጋራ።

15

ሀራ አስታ ኡፋይሶ

1 ኑ ምንꬅታይ ዳቡሬዝታይ ዳቡራ ቶኮዳይስ ቤዝዛ። ኑኒ ኑና ኡፋይሶዳይስ ቤዞያ። 2 ኑኒ ዎል ምንꬆዳይስ ዣምታ ማዶዳይስኔ ኡፋይሶዳይስ ቤዝዛ። 3 ክርስቶሳ ፋና ኡፋይስበኤካያ። ዝን ጌሻ ማጻፋይድ፥ «አሳይ ነና ጫዤዝ ጫሻይ ታና ሄሌዛ»* ግንትንቲ ጻፍንቴዛይ ጋርክ ሀኔዛ። 4 ጌሻ ማጻፋይ እንግዛ ጋርዦራኔ ምንꬃꬆራ ኑ ኡፋይሳ ኤኮድ ጋርክ ጌሻ ማጻፋይድ ጻፍንቴዝ ኡቢታይ ኑና ታማርሶዳይስ ጻፍንቴዛ።

5 ጋርዦኔ ምኖትꬅ እንግዛ ጎዳይ ይንቲ የሱሳ ክርስቶሳ ካሎዳር ፐትፐተꬅ ይንትስ እንጎ። 6 የይካ፥ ኑ ጎዳ የሱስ ክርስቶሳ ኣዳ፥ ጾሳ፥ ፐቲ ዎዛናራኔ ፐቲ ቃላር ይ ቦንቾድ ጋርከ።

ዎንግላይ አስ ኡቢታይስ

7 ክርስቶሳ ይንታን ኤኬዛይ ጋርክ ጾስ ቦንቾስ ፐታይ ፐታ ኤኮይታ። 8 ጾሲ ብኒ አድታይስ እንጌዝ ኡፋይሳይ ፖልንቶድ ጋርክ ኤ ቱማትꬃይ ኤርንቶዳይ ጋርክ ክርስቶሳ ዶካልንቶ አይለ ማቂ የኤዛና ታ ይንትስ ኦድዛ። 9 ክርስቶሳ ዶካልንቶስ አይለ ማሄዝ ባዛይ ማ አይሁደ ባ አሳይ ጾሳ ኤ ማሮትꬃይ ግሾስ ጋላቶድ ጋርከ። ጌሻ ማጻፋይድ፥

«ታ ነና አይሁደ ባ አስ ጋንጨ ጋላቶዳ፤

ነ ሱንꬃ ሳቦዳ»*

ግንትንቲ ጻፍንቴዛይ ጋርክ ሀኔዛ።

10 ማ፥ «አይሁደ ባ አሳይስ፥

ጾስ ዎያይራ ኡፋይቶይታ»* ዬግንቴዛ።

11 ማ ማሂ፥ «አይሁደ ባ አሳይ ኡባይ፥

ጎዳ ጋላቶይታ፤

ካተትꬂ ኡቢታይ ኤዛ ሳቦይታ»*

ዬግንቴዛ።

12 የይ ጋርክ ኢስያሳ፥

«ኢሳየ ጻጶፕ የልንቴዝ ፐታይ የኦዳ፤

ኤ ፋ ካተትꬃ ኡብታ አቅሶዳ።

ኡ ፋ ኡፋይሳ ኤዛል አፋ ጋዶዳ»*

ዬጌዛ።

13 ጌሻ አያና ዎልቃር ይ ድጮድ ጋርክ ኡፋይስ እንግዝ ጾሳይ፥ ይ አማናይ ባጋር ይንትስ ኡፋይሳራ ሳሮትꬃር ኩንꬅ እንጎ።

14 ታ እሹንꬆ ይንት ሎኦትꬅኔ ኤረትꬂ ኩሜዛና ማ ፐታይ ፐታ ዞሮዳይስ ዳንዳእዛና ታ ጌሺ ኤርዛ። 15 ታኒ ይንታን ፐቲ ፐትባዝ ጉጂ አካክሶዳይስ ኮይ ያሽተካዛር Ꮊ ዳብዳባ ይንትስ ጻፌዛ። 16 ታኒ ክርስቶስ የሱሳ አይለ ማቂ፥ አይሁደ ማቀካ አሳይስ ቄሰ ጋርክ ኦꬂ፥ ዎንግለ ኦዶድ ጋርከ ጾሳይ ታስ ኣꬎ ኬሄትꬅ እንጌዛ። አይሁደ ባ አሳይ ጌሻ አያናር ጌዢ፥ ጾስ ኡፋይስዛ ያርሾ ማቃድ ጋርክ ጾሳይ የያ ኦꬄዛ።

17 ታኒ ክርስቶስ የሱሳር ማቂ ጾስስ ኦꬅዛ ኦሶር ጬቅንትዛ። 18 አይሁደ ባ አሳይ ጾሳይስ ኪትንታ ማቃዳይ ጋርክ፥ ክርስቶሳ ታ ቃላኔ ታ ኦሶ ባጋር ኦꬄዝ ኦሳይፕ አትን ሀራ ታ ጬቅንትዛባዝ ባያ። 19 ጾስ የያ ማላታራኔ ጌሻ አያና ዎልቃር ዋይዚ ኦꬄዛኮ ታ ይንትስ ኦዶዳ። ታኒ የሩሳላመፕ አይኪ፥ ኢልዋርቆኔ ሄሎዳይስ ክርስቶሳ ዎንግለ ሳባኬዛ። 20 ታኒ ሀራ አስ ባሴዝ አቃይድ ኬጾዳይስ ኮዮያ። ክርስቶሳ ሱንꬃይ ጼግንተካ አቆ ዎንግለ ሳባኮዳይስ አሞትዛ። 21 ጌሻ ማጻፋይድ፥

«ኤባጋ ኦድንተካ አሳይ ኤዛ በአዳ፤

ኤ ባጋ ስኤካ አሳይ አካኮዳ»*

ግንትንቲ ጻፍንቴዛ።

ጳዉሎሳ ኦሮመ Ꮊማዳይስ ቆፔዛ

22 የይ ባጋር፥ ታኒ ጋመ ዎደ ይንትኮ የኦዳይስ ኮይን ዳንዳእንተካያ። * 23 ዝን ታኒ Ꮊተ Ꮊ ሄራር የዝ አቆ ኡባ ሄሌዝ ግሾስ ጋመ ላይꬃፕ አይኪ ይንታን በአዳይስ ላሞቴዝ ግሾስ 24 ታኒ ኢስጴኔ Ꮊንግታር ይንታን በአዳይስ ቆፔዛ። ማ ጽቃ ዎደ ይንታር ኡፋይቴዛይፕ ጉየ ኢስጴኔ Ꮊንጎዳር ይ ታ ኦጋይስ ታና ማዶድ ጋርክ ኮይዛ።

25 ዝን Ꮊተ ታኒ ጾሳ አስታ ማዶዳይስ የሩሳላመ Ꮊንግዛ። 26 ማቃዶናራኔ አካያ የዝ ጾስ አስታይ፥ የሩሳላመ ጌሽታይ ጋንጨ የዝ ማንቅታ ሚሸር ማዶዳይስ ኮዬዛ። * 27 ኡንቲ ማንቅታ ማዶዳይ ኡንትስ አቶዋ ባዝ ማቄዝ ግሾስ ፋ ኡባስ የያ ኦꬆዳይስ ቆፋ አጬዛ። አይሁድታይ አይሁደ ባዝታይራ አያና አንጆ ሻግንትኮ፥ ኡንቲ ማ ፓስ የዛባዛር አይሁድታ ማዶዳይስ ቤዝዛ። * 28 የይ ግሾስ፥ ታኒ የ ሺቄዝ ሚሻ ኡንትስ እንገዛይፐኔ ኤኬዛና ኤሬዛፕ ጉየ ኢስጴኔ Ꮊንግታር ይ ላንቀር ኣꬎዳ። 29 ታኒ ይንትኮ Ꮊንግዛ ዎደ ክርስቶሳ አንጆ ኩንꬃር Ꮊማዳና ታ ኤርዛ።

30 ታ እሹንꬆ፥ ታስ ጾስ ዎስታር ታ ቡትንቶዳር ታር ኤቆድ ጋርክ ጎዳ የሱስ ክርስቶሳራኔ ጌሻ አያና ሲቃይር ይንታን ዎስዛ። 31 ጾሳይ ታና ይሁዳ ጋንጨ የዝ አማኖዋ አስታይፕ አሾድ ጋርከኔ የሩሳላመ ታ ኦꬆድ ኦሶ ጾስ አሳይ ላንቀ ኤክንቶድ ጋርክ ታስ ዎሶይታ። 32 ማ ጾስ ጊኮ፥ ታኒ ይንትኮ Ꮊንጊ ኡፋይሳር ይንታር ሸምፖድ ጋርክ ታስ ዎሶይታ። 33 ሳሮትꬅ ጾሳይ ይንታር ኡባይር ማቆ። አምንኤ።

16

ሳሮꬆ

1 ክንክራ ካታማ ጋንጨ የዝ ዎሳ ኬꬃ ኦꬅዛ ኑ ምሽት ፌበና ሎኦ ማች ማቅዛና ይ ኤሮድ ጋርክ ታ ኮይዛ። 2 ይ እዞ አማንዛ አስታይ ጎዳይ ሱንꬃር ሞኮዳይስ ቤዝዛ አማንዛ አስታይፕ ፐታይ ጋርክ ሞኮይታ። እዛ ይንታፕ ኮይዝ ባዝ ኡባ እዞ ማዶይታ። እዛ ፋ ኡባስ ጋመ አስ ማዴዛ፤ ማ ታና ታ ባጋር ኡንደና ማዴዛ።

3 ክርስቶሳ የሱሳ ኦሳ ታር ዎላ ኦꬅዝ ጵርስቅላራኔ አቅላ ታ ቆ ሳሮ ጎይታ። * 4 ኡንቲ ታ ግሾስ ፋ ሸምፖ Ꮊይቆስ ኣꬂ እንጌዛ። ታ ኣዳ ባዝን አይሁደ ባ አሳይ ዎሳ ኬꬅታይ ኡቢታይ ኡንታን ጋላትዛ። 5 ኡ ካራ ሺቅዝ አማንዛ አሳ ታ ቆ ሳሮ ጎይታ።

ኢስያ ቢታ ክርስቶሳና ቲን አማኔዛኔ፥ ታ ቃꬍዛ ኤጳነጾሳስ ታ ሳሮꬃ ኦዶይታ።

6 ይ ግሾስ ኦሶር ጋመ ዳቡሬዝ ማይራሞ ሳሮ ጎይታ። 7 ታር አች ካራ ጋምኤዝታ አይሁደ ዳብታ አንድሮንቆሳራኔ ዩልያናራ ሳሮ ጎይታ። ኡንቲ የሱሳ ሀዋርታይ ጋንጨ ኤርንቴዝታ። ማ ኡንቲ ክርስቶሳ ታፕ ቲና አማኔዛ።

8 ጎዳ አማንዛ ታ ሲቆ ላጋ፥ አምጲልያጾሳ ሳሮ ጎይታ። 9 ክርስቶሳ ኦሳ ኑር ዎላ ኦꬅዝ ኡርባኖሰራ ታ ቃꬍዛ እስታኩሳ ሳሮ ጎይታ። 10 ክርስቶሳር የሳይ ማርካትንቴዝ አጸልሳስ ታ ሳሮꬃ ኦዶይታ። አርስጻቡሎ ካራ አሳይስ ታ ሳሮꬃ ኦዶይታ። 11 ታ አይሁደ ላጋ ሄሮድዮና ሳሮ ጎይታ።

ናርስሳራ ኤ ካራ አሳይፕ ክርስቶሳ አማኔዝታ ሳሮ ጎይታ።

12 ጎዳይ ኦሶር ዳቡርዝ ማች ጽሩፋይናራኔ ጽሩፎሳ ሳሮ ጎይታ። ማ ጎዳይስ ጋመ ዳቡሪ ኦꬅዝ፥ ታ ቃꬍዛ ጸርስሶ ሳሮ ጎይታ። 13 ጎዳይ ኦሶር ሎእꬂ ኤርንቴዝ ሩፎሳሳራኔ ታና ፋ ናአ ጋርክ ብእዛ ኤ እንዳትስ ታ ሳሮꬃ ኦዶይታ። * 14 አስቂርጾሳ፥ ፍለሶንጻ፥ ሄርመንሳ፥ ጳትሮባሳስራ ኡንታር የዝ አማንዛ እሽታ ኡባይስ ታ ሳሮꬃ ኦዶይታ። 15 ፍሎሎጉሳ፥ ዩልያ፥ ኔራ፥ ኤ ምሽቶ፥ ኦሉምፖሳራ ኡንታር የዝ ጌሽታ ኡብታ ሳሮ ጎይታ።

16 ጌሽ ዬራ ዬርንትታር፥ ፐታይ ፐታ ሳሮꬆይታ። ክርስቶሳ ዎሳ ኬꬅ ኡቢታይ ይንታን ሳሮ ዬግዛ።

ዉርስꬅ ዞረ

17 ታ እሹንꬆ፥ ይ ታማሬዝ ትምርታ እጺ፥ ይ ጋንጨ ሻክንቶኔ መቶ መꬍዝ አስታይፕ ናግንቶይታ። ኡንታፕ ሃኮይታ። 18 የይ ጋርክ አሳይ ፋ ኡሎስ ኦꬅዛፕ አትን ኑ ጎዳ ክርስቶሳስ ኦꬆያ። ፋ ሊቆ ዶናራኔ ዎርዶ ቃላር ሃዮ ዎዛና ባልꬅዛ። 19 ዎንግላይስ ይ ኪትንቴዛና አስ ኡቢታይ ስኤዛይ ታና ኡፋይስዛ። ዝን ይ ሎኦ ባዝስ ኤጫ ኢታ ባዝስ ቦዞዳና ታ ኮይዛ። 20 ሳሮ ጾሳይ ጻላሃና ይ ቶካይፕ ኦሞር ኤልሲ ጋጮዳ።

ኑ ጎዳ የሱስ ክርስቶሳ ኣꬎ ኬሄትꬃይ ይንታር ማቆ።

21 ታር ኦꬅዝ ጽማቶሳ፥ * ታ ዳብታይ ሉቅዮሳ፥ ያሶነራ ሶስጲጽሮሳ ይንታን ሳሮ ዬግዛ።

22 Ꮊ ዳብዳባ ጻፌዝ ታኒ፥ ጻርጽዮሳ፥ ይንታን ጎዳይ ሱንꬃር ሳሮ ዬግዛ።

23 ታና ሞኬዛይኔ ዎሳ ኬꬅ ኡቢታይ ሞክዛ ጋዮሳ፥ ይንታን ሳሮ ጌዛ። ካታማ ሚሸ አይክዝ ኤራስጾሳራ ኑ እሻ ቃርጾሳ ይንታን ሳሮ ዬግዛ። * 24 [ኑ ጎዳ የሱስ ክርስቶሳ ኣꬎ ኬሄትꬃይ ይ ኡባይር ማቆ። አምንኤ።]**

25 ጾስስ ጋላታ ማቆ። ታኒ፥ የሱስ ክርስቶሳ ባዝ ኦድዝ ዎንግለ ቃላይር ብኒ ዎደፕ አይኪ ቆስንቲ ጋምኤዝ ቱማትꬃር፥ ጾሳይ ይንታን አማኖር ሚንꬂ ኤሶዳይስ ዳንዳእዛ። 26 ዝን Ꮊት የ ቱማይ በንቴዛ። ካተትꬂ ኡቢታይ አማኒ ኪትንቶዳይ ጋርክ መꬍና ጾሳ ኪታር ናብታይ የ ቱማባዝ ጻፌዛ።

27 የሱስ ክርስቶሳ ባጋር ኤጨትꬂ ኤ ኣዳስ የዛ፥ ፐቲ ጾሳይስ መꬍናስ ቦንቾ ማቆ። አምንኤ።

* 1:13 ሀዋ. ኦ. 19:21

* 1:16 ማር. 8:38

* 1:17 እብራ. 2:4

* 1:21 ኤፍ. 4:17-18

* 1:23 ናምእ. 4:16-18

* 2:1 ማቶ. 7:1፤ ሉቃ. 6:37

* 2:6 ማዝ. 62:12፤ ኣዝ. 24:12

* 2:11 ናምእ. 10:17

* 2:24 ኢሳ. 59:7-8

* 2:29 ናምእ. 30:6

* 3:4 ማዝ. 51:4

* 3:10 ማዝ. 14:1-3፤ 53:1-3

* 3:13 ማዝ. 5:9፤ 140:3

* 3:14 ማዝ. 10:7

* 3:15 ኢሳ. 59:7-8

* 3:18 ማዝ. 36:1

* 3:20 ማዝ. 143:2፤ ጋላ. 2:16

* 3:30 ናምእ. 6:4፤ ጋላ. 3:20

* 4:3 መ. 15:6፤ ጋላ. 3:6

* 4:7 ማዝ. 32:1-2

* 4:11 መ. 17:10

* 4:13 መ. 17:4-6፤ 22:17-18፤ ጋላ. 3:29

* 4:14 ጋላ. 3:18

* 4:16 ጋላ. 3:7

* 4:17 መ. 17:5

* 4:18 መ. 15:5

* 4:19 መ. 17:17

* 4:25 ኢሳ. 53:4-5

* 5:12 መ. 3:6

* 6:4 ቆላ. 2:12

* 7:7 ከስ 20:17፤ ናምእ. 5:21

* 7:11 መ. 3:13

* 7:15 ጋላ. 5:17

* 8:11 1ቆሮ. 3:16

* 8:15 ማር. 14:36፤ ጋላ. 4:6

* 8:20 መ. 3:17-19

* 8:23 2ቆሮ. 5:2-4

* 8:36 ማዝ. 44:2

* 9:4 ከስ 4:22

* 9:7 መ. 21:12

* 9:8 መ. 21:12

* 9:9 መ. 18:10

* 9:12 መ. 25:23

* 9:13 ሚል. 1:2

* 9:15 ከስ 33:19

* 9:17 ከስ 9:16

* 9:20 ኢሳ. 29:16፤ 45:9

* 9:25 ሆሳ. 2:23

* 9:26 ሆሳ. 1:10

* 9:27 ኢሳ. 10:22-23

* 9:29 ኢሳ. 1:9

* 9:33 ኢሳ. 28:16

* 10:5 ለዊ. 18:5

* 10:6 ናምእ. 30:12-14

* 10:11 ኢሳ. 28:16

* 10:15 ኢሳ. 52:7

* 10:16 ኢሳ. 53:1

* 10:18 ማዝ. 19:4

* 10:19 ናምእ. 32:21

* 10:20 ኢሳ. 65:1

* 10:21 ኢሳ. 65:2

* 11:1 ፍል. 3:5

* 11:3 1ካት. 19:10፥ 14

* 11:4 1ካት. 19:18

* 11:8 ናምእ. 29:4፤ ኢሳ. 29:10

* 11:9 ማዝ. 69:22-23

* 11:26 ኢሳ. 59:20-21

* 11:27 ኢሳ. 27:9

* 11:33 ኢሳ. 55:8

* 11:34 ኢሳ. 40:13

* 11:35 ኢዮ. 41:11

* 11:36 1ቆሮ. 8:6

* 12:4 1ቆሮ. 12:12

* 12:6 1ቆሮ. 12:4-11

* 12:14 ማቶ. 5:44፤ ሉቃ. 6:28

* 12:16 ኣዝ. 3:7

* 12:19 ናምእ. 32:35

* 12:20 ኣዝ. 25:21

* 13:6 ማቶ. 22:21፤ ማር. 12:17፤ ሉቃ. 20:25

* 13:9 ከስ 20:13-17፤ ናምእ. 5:17-19፤ ለዊ. 19:18

* 13:13 ዉሹማር ዎላ ዱማ ዱማ ቱና ኦስታይር፦ ዎይ የꬃር፥ ማꬄር፥ ዉሹማር፥ ቃይጸር ማቅፐ ግ ብሎዳይስ ዳንዳእንትዛ። ዉሹማር ዎላል ዱማ ዱማ ቱና ኦስታይ አሲ ጾስ ሞድዛይፕ ባለ ከዚ ዶአ ጻባየ ኤኪ ፖልዛ ኦሶ ጉሲ።

* 14:1 ቆላ. 2:16

* 14:10 2ቆሮ. 5:10

* 14:11 ኢሳ. 45:23

* 15:3 ማዝ. 69:9

* 15:9 2ሳም. 22:50፤ ማዝ. 18:49

* 15:10 ናምእ. 32:43

* 15:11 ማዝ. 117:1

* 15:12 ኢሳ. 11:10

* 15:21 ኢሳ. 52:15

* 15:22 ኦሮ. 1:13

* 15:26 1ቆሮ. 16:1-4

* 15:27 1ቆሮ. 9:11

* 16:3 ሀዋ. ኦ. 18:2

* 16:13 ማር. 15:21

* 16:21 ሀዋ. ኦ. 16:1

* 16:23 ሀዋ. ኦ. 19:29፤ 1ቆሮ. 1:14፤ 2ጽማ. 4:20

* 16:24 ብኒ ቲና ማጻፍታይድ ፓይዶ 24 ባያ።

* 16:24 ሀዋ. ኦ. 19:29፤ 1ቆሮ. 1:14፤ 2ጽማ. 4:20

1ቆሮንቶሳ

1

2

3

4

5

6

7

8

9

10

11

12

13

14

15

16

ጳዉሎሳ ቆሮንቶሳ አሳይስ ጻፌዝ ቲና ኪታ

ገሎ

ጳዉሎሳ ቆሮንቶሳ አሳይስ ጻፌዝ ቲና ኪታይ ጻፍንቴዛይ፥ ጳዉሎሳ ቆሮንቶሳ ኤሴዝ ዎሳ ኬꬃ አማንዛ አሳይ የሳይላኔ አማናይል አፋ ደንዴዝ መታይስ ማህꬅ እንጎዳይሲ። የ ዎደ ቆሮንቶሳ ካታማይ ቢታል የዝ ዱማ ዱማ አሳይ የዝ ግርኬ ካታማ አካዛ ግዝ ኦሮመ አዉራጃስ ዋና ካታማ። የ ካታምታ ዛልኤር ኤርንቴዝ፥ ዎጋር ምንጌዝ፥ ዱማ ዱማ ኢታ የሲ ዳልጌዛኔ ሀይማኖተ ዳሮትꬃር ኤርንቴዛኖ።

ሀዋራይ ሚንꬂ ኦዶዳይስ ኮዬዛይ፥ የ ዎሳ ኬꬃቲ ጋንጨ መꬍንቴዝ ሻክንቶ ባጋ፥ ዱማ ዱማ ኢታ የስ ባጋ፥ ላግታ ባጋ፥ ኤኮ ገሎ ባጋ፥ ዎሳ ኬꬅ ዎጋ ባጋ፥ ጌሻ አያና እሞትታይ ባጋኔ Ꮊይቆፐ ደንዶ ባጋ። ዎንግላይ Ꮊ ኦይችታ ዋይዚ ማህዛኮ ሀዋራይ ናግንቲ ኦድዛ።

ሲቆ ጾሲ ፋ አሳይስ እንጌዝ ኣꬎ እሞታ ማቄዛና ታጶ ሃይꬒንꬃ ሸምፖይ ቆንጭስዛ፤ ማ Ꮊ ሸምፓይ Ꮊ ማጻፋይድ ኡባፕ ኣꬊ ኤርንቴዝ ክፍለ ግንትንቲ ቆፕንትዛ።

1 ቆሮንቶሳ ኪታይ አይኬዝ ቆፍታ

ገሎ 1:1-9

አማንዛ አሳይ ጋንጨ መꬍንቴዝ ሻክንቶ 1:10—4:21

ኢታ ሀኖኔ ካራ አሳይ የስ ዎጋ 5:1—7:40

አማንዛ አሳኔ አማኖዋ አሳ 8:1—11:1

ዎሳ ኬꬅኔ ጎይኖ ዎጋ 11:2—14:40

ክርስቶሳ ደንዶኔ አማንዛ አሳይ ደንዶ 15:1-58

ይሁዳ የዝ መትንቴዝ አማንዛ አሳይስ ማዴ 16:1-4

ኩስተ ቆፋ 16:5-24

1

1 ጾስ ሸነር የሱስ ክርስቶሳስ ሀዋረ ማቆዳይስ ጼግንቴዝ ጳዉሎሳኔ፥ ኑ እሻ ሶስተናሳ፥ 2 ቆሮንቶሳ የዝ ጾስ ዎሳ ኬꬅስ፥ የሱስ ክርስቶሳር ጌዤዝታኔ ጌሽ ማቆዳይ ጋርክ ጼግንቴዝታይስ፤ ማ ኡንትስኔ ኑስ ጎድ ማቄዝ ኑ ጎዳ የሱስ ክርስቶሳ ሱንꬃ ኡባ አቆ ጼግዝ ኡባይስ፤ *

3 ጾስ፥ ኑ አዳይፐኔ ኑ ጎዳ የሱስ ክርስቶሳፕ ኣꬎ ኬሄትꬅኔ ሳሮትꬅ ይንትስ ማቆ።

ጳዉሎሳ ጾሳ ጋላትዛ

4 ጾሳይ ክርስቶሳ የሱሳ ባጋር ይንትስ እንጌዝ ኣꬎ ኬሃትꬃይ ግሾስ ታኒ ኡባ ዎደ ጾሳ ጋላትዛ። 5 ኤዛይድ ኦዳራኔ ኤራትꬅ ኡባይር ይ ዱርቴዛ። 6 ታኒ ክርስቶሳ ባጋ ማርካቴዛይ ቱማ ማቄዛይ ይንታል ሚንጌዛ። 7 የይ ግሾስ፥ ይ ኑ ጎዳ የሱስ ክርስቶሳ ይእꬃ ናግታር የዝን፥ አባ አያና እሞካ ይንትስ ፓጨና። 8 ኑ ጎዳ የሱስ ክርስቶሳ ማቅዝ ዎደ ይ ቦሮኔ ቦርሶ ባይꬅ ዉርስꬂ ሄሎዳይስ ይንታን ሚንꬂ ናጎዳ። 9 ፋ ናአ፥ ኑ ጎዳ የሱስ ክርስቶሳር ፐትፐተꬃይ የዞዳይ ጋርክ ይንታን ጼጌዝ ጾሳይ አማንንትዛያ።

ዎሳ ኬꬅ የዝ ሻክንቶ

10 ታ እሹንꬆ፥ ይ ጋንጨ ሻክንቶ የዛማይ ጋርክ ይ ፐቲ ዎዛናራኔ ፐቲ ቆፋር ፐቶ ማቂ፥ የዞድ ጋርክ ኑ ጎዳ የሱስ ክርስቶሳ ሱንꬃይር ታ ይንታን ዎስዛ። 11 ታ እሹንꬆ፥ ቀሎኤ ካራ አሳይ ይ ጋንጨ እጾ የዛና ታስ ኦዴዛ። 12 ታ ግዛይ ይንታፕ ፐታይ ፐታይ፥ «ታኒ ጳዉሎሳስ፤ ታኒ አጵሎሳስ፤ ታኒ ጵጽሮሳስ፤ ታኒ ክርስቶሳስ» ዬግዛ። * 13 ክርስቶሳ ሻክንቴኔ? ይ ግሾስ ማዝቃለል አፋ ሶትንቴዛይ ጳዉሎሳኔ? ዎይ ይ ጳዉሎሳ ሱንꬃይር ጻማቅንቴነኔ?

14 ታኒ ቃርስጶሳኔ ጋዮሳፕ አትን ይንትፕ ኦናካ ጻማቀካ ግሾስ ጾሳ ጋላትዛ። * 15 የይ ግሾስ፥ ኦንካ ይንታን ታ ሱንꬃይር ጻማቅንቴዛ ጎዳይስ ዳንዳኦያ። [ 16 ማ ኢስጼፋኖሳ ካራ አሳካ ታ ጻማቄዛ፥ ዝን ሀራ ኦና ጻማቄዛኮ ታስ ቆፕንቶያ።]* 17 ክርስቶሳ ታና ኪቴዛይ ዎንግለ ኦዶዳይ ጋርከፕ አትን ጻማቆዳይ ጋርክ ባያ። ክርስቶሳ ማዝቃለል አፋ Ꮊይቄዛይ ጨረ ማቃም ጋርክ ታኒ አስ ኤጨትꬅ ቃላር ባያ።

ክርስቶሳ ጾስ ዎልቃኔ ኤጨትꬅ

18 ክርስቶሳ ማዝቃለል አፋ Ꮊይቄዛና ኦድዛ ቃላይ ꬋብዝታይስ ቦዞትꬂ፥ ዝን ኑስ አትዝታይስ ጾስ ዎልቃ። 19 ጌሻ ማጻፋይድ፥

«ታኒ ኤጭታይ ኤጨትꬃ ꬋብሶዳ፤

አካካንችታይ አካካ ባልꬆዳ»

ዬግዛ።*

20 የዝን፥ ኤጫ አባ የኔ? ህገ አስታማረ አባ የኔ? ዎይ Ꮊ ሳአ ኤራንቻይ አባ የኔ? ጾሲ Ꮊ ሳአ ኤጨትꬃ ኤያትꬅ ኦꬄካሳ?*

21 Ꮊ ሳአ አሳይ ፋ ኤጨተꬃር ጾሳ ኤራማይ ጋርክ ጾሲ ፋ ኤጨትꬃር ካይ፥ ቦዛትꬃር ፓይድንትዛ፥ ኑኒ ኦድዛ ቃላይድ አማንዝታ አሾዳይስ ጾሳ ሸነ ማቄዛ። 22 አይሁድታይ ማላታ በአዳይስ ኮይዛ፤ ማ ግርክታይ ኤጨትꬅ ኮይዛ። 23 ዝን ኑኒ ማዝቃለል አፋ ሶትንቴዝ ክርስቶሳ ሳባክዛ። የይ አይሁድታይስ ꬉበ፤ ማ ግርክታይስ ቦዘትꬂ። 24 ዝን ጾሳይ ጼጌዝታይስ፥ አይሁደ ማቅን፥ ግርኬ ማቅን ክርስቶሳ ጾስ ዎልቃኔ ኤ ኤጨትꬂ። 25 ጾሳ ቦዘትꬃይ አስ ኤጨትꬃይፕ ኣꬍዛ፤ ማ ጾስ ዳቡራይ አስ ምኖትꬃይፕ ሚንግዛ።

26 ይኬ፥ ታ እሹንꬆ፥ ጾሳይ ይንታን ጼጎዳር ይ አብ ጋርክ አስዛኮ ቆፖይታ። አስ ቆፋር ይ ጋንጨ ጋምታይ ኤጭታይ፥ ዎልቃምታይኔ ꬎቃ ኮችታይ ባያ። 27 ዝን ጾሳይ ኤጭታ ዬላꬆዳይስ አላመል የዝ ቦዝታ ዶሬዛ፤ ማ ምንꬅታ ዬላꬆዳይስ አላመል የዝ ዳቡሬዝታ ዶሬዛ። 28 ጾሳይ Ꮊ አላመል ግታ ግንትንቴዝባዝ ꬋብሶዳይስ፥ Ꮊ ሳአ ካዉዤዝባዝ፥ እጽንቴዝባዝኔ ፓꬆዋባዝ ዶሬዛ። 29 ኦንካ ጾስ ቲና ጬቅንታማይ ጋርክ የያ ኦꬄዛ። 30 ዝን ጾሳይ ይንትስ ክርስቶሳ የሱሳር ፐትፐተꬃር የዞድ ጋርክ ኦꬄዛ። ኤ ኑስ ጾሳፕ ኤጨትꬂ፥ ጽሎትꬅ፥ ጌሸትꬅኔ ዋሎትꬅ ማቄዛ። 31 የይ ግሾስ፥ ጌሻ ማጻፋይድ፥ «ጬቅንትዛ ኦንካ ጎዳይል ጬቆ» ዬግዛ። *

2

ሶትንቴዝ ክርስቶሳ ባጋ

1 ታ እሹንꬆ፥ ታኒ ቲና ጾሳ ቃላ ይንትስ ኦድታታር የኤዝ ዎደ ዶና ቢላሞትꬃራኔ ኤጨትꬃር የኤካያ። 2 ታኒ ይንታር የዛ ዎደ ማዝቃለል አፋ ሶትንቴዝ የሱስ ክርስቶሳፕ አትን ሀራ ባዝ ኤራም ግ ታ ሙርቴዛ። 3 ታ ይንታር የዝ ዎደ ዳቡራር፥ ያሻራኔ ኩኩርሳር የዛ። * 4 ታ ኪታኔ ታ ትምርታ ዶና ቢላሞትꬃራኔ ኤጨትꬃር ባዝን ጌሻ አያና ዎልቃ ቆንጭስꬃራ። 5 የይካ፥ ይ አማናይ ጾሳ ዎልቃይራፕ አትን አስ ኤጨትꬃል ካታማይ ጋርከሲ።

ጾስ ኤጨትꬃ

6 አያና ደኦር ድጬዝታይስ ኑኒ ኤጨትꬅ ቃላር ኦድዛ። ዝን Ꮊ ኤጨትꬃይ፥ Ꮊ ሳአ ኤጨትꬅ ዎይ ꬋቦስ የዝ Ꮊ ሳአ ሀርዝታይ ኤጨትꬅ ባያ። 7 ዝን ኑኒ ኦድዛ ኤጨትꬃይ፥ ጋመ ዎደፕ ቲና ጾሳይ ኑ ቦንቻይስ ጊግሴዛኔ ጌማ የዝ ጹራ ኤጨትꬂ። 8 Ꮊ ሳአ ሀርዝታይፕ ፐታካ Ꮊ ኤጨትꬃ ኤረካያ። ኡንቲ ኤሬዝባዝ ማቄዛኮ፥ ቦንቾ ጎዳ ማዝቃለል አፋ ሶታምዝን። 9 ዝን ጌሻ ማጻፋይድ፥

«ኣፈ በኤካ ባዝ፥

ሀየ ስኤካባዝ፥

ዎዝና ቆፐካባዝ፥

ጾሳይ ፋ ዶስዝታይስ ጊግሴዛ» ዬግዛ። *

10 ጾሳይ ፋ ጹራ ፋ አያና ባጋር ኑስ ቆንጭሴዛ። ጌሻ አያናይ ሀራ አቶዝን ጌሜዝ ጾስ ጹራ ኡባ ፕላግዛ። 11 አስ ጋንጨ የዝ አስ አያናፕ አትን አስባዝ ኦካ ኤሮያ። የይ ጋርከካ፥ ጾስ ባዝ ጾስ አያናፕ አትን ኦካ ኤሮያ። 12 ጾሳይ ኑስ ጨረ እንጌዝባዝ ኑ ኤሮዳይ ጋርክ ጾሳ አያና ኤኬዛፕ አትን Ꮊ ሳአ አያና ኤከካያ።

13 ኑኒ አያና ባዝ፥ አያና አሳይስ አስ ኤጨትꬃር ባዝን ጾስ አያናይ እንግዛ ኤጨትꬃር ታማርስዛ። 14 ዝን ጌሻ አያና ባ አስ ጾስ አያና እሞትታ ኤካሚ። የይ ኤስ ቦዘትꬂ፤ ኡባይ ጌሻ አያናር ፕላግንትዝ ግሾስ ኤ ኤሮዳይስ ዳንዳኦያ። 15 ዝን ጌሻ አያና የዝ አሲ ኡባ ባዝ ፕላግዛ፥ ዝን ኤዛ ኦካ ፕላጎያ። 16 ጌሻ ማጻፋይድ፥

«ጎዳ ዎዝና ኤርዛይ ኦኖ?

ኤዛ ዞሮዳይስ ዳንዳእዛይ ኦኖ?»

ግንትንቲ ጻፍንቴዛይ ጋርከ። ኑስ ክርስቶሳ ዎዝና የዛ። *

3

ቆሮንቶሳ ዎሳ ኬꬅ መꬍንቴዝ ሻኮትꬅ

1 ታ እሹንꬆ፥ ይ አሾ አስኔ ክርስቶሳር ሀጋ ኦቼካ ዱደ ናአ ጋርክ የዝ ግሾስ ታኒ አያና ባዝ ይንትስ ኦዶዳይስ ዳንዳኤካያ። 2 ይ ሚንꬅ ካꬃ ማዳይስ ዳንዳኤካ ግሾስ ታኒ ይንታን ማꬅ ፓኬዛ፤ Ꮊተካ ይ ዳንዳኤካያ። * 3 Ꮊተካ ይ አማኖዋ አስ ጋርክ የዛ። ይ ጋንጨ የዝ ቅናታይኔ ዎል እጻይ አማኖዋ አስ ጋርክ የዛና ኤርሶሳ? ይ አማኖዋ አስ ጋርክ ሀንዛ። 4 ይንታፕ ፐታይ፥ «ታኒ ጳዉሎሳስ» ሀራይ ማ፥ «ታኒ አጵሎሳስ» ጊኮ፥ አማኖዋ አስ ጋርክ ባሳኔ?*

5 የዝን፥ አጵሎሳ አባ? ጳዉሎሳ አባ? ኑኒ ይንታን አማንꬄዝ ጾስ ኦሳንችታ። ጾሳይ ፐታይስ ፐታይስ እንጌዝ ኦሳይ ጋርክ ኦꬅዛ ኦሳንችታ ባሳኔ? 6 ታ ቱኬዛ፤ አጵሎሳ ሃꬅ ኡሼዛ፥ ዝን ድቼዛይ ጾሰ። * 7 የይ ግሾስ፥ ድቼዝ ጾሳይፕ አትን ቱክዛይካ ሃꬅ ኡሽዛይካ አኮካ ባያ። 8 ቱክꬅኔ ሃꬄ ኡሾ ዎል ጋርከ፥ ዝን ፐታይ ፐታይ ፋ ኦሳይ ጋርክ ጾሳይ እንግዛ ዎይታ ኤኮዳ። 9 ኑኒ ፐትፕ ጾሳይስ ኦꬅዛ ኤዝ ኦሳንችታ ማቄዝ ግሾስ ይ ጾስ ኦሶ ጋደ፤ ጾስ ኬꬄ። 10 ጾሳይ ታስ እንጌዝ ኣꬎ ኬሃትꬃይ ጋርክ ሂላንቾ አናጸ ጋርክ ባሶ ባሴዛ። ሀራይ ኤዛል አፋ ኬጽዛ። ዝን ኤዛል አፋ ኬጽዛ ኦንካ ዋይዚ ኬጽዛኮ፥ ፋሳ ናግንቶ። 11 ፐቲ ቶኬ ባስንቴዝ ባሳይፕ ሀራ ባሶ ባሶዳይስ ኦንካ ዳንዳኦያ። የ ባሳይካ የሱስ ክርስቶሳ። 12 ዝን Ꮊ ባሳይል አፋ ኦንካ ዎርቃር ዎይ ብራር ማቅን፥ አልኦ ሹቻር ዎይ ምꬃር ማቅን፥ ማታር ዎይ ሀዉለር ኬጽኮ፥ 13 ፐቲ ፐቲ አስ የ ባሳይል አፋ አባር ኬጼዛኮ ፕርዳ ጋላስ ታማር ፓጭንት ኤርንቶዳ። 14 ኦንካ የ ባሳይል አፋ ኬጼዝ ኬꬃይ ታማር ጹግንተካ አትኮ፥ ፋ ዎይታ ኤኮዳ። 15 ዝን ኦ ኦሶይካ ታማር ጹግንትኮ፥ የ አꬃይስ ዎይቶ ባያ። ሀኖ ዝን፥ ኤ ፋ ኦማስ ታማፕ ቡቲ ከዜዝ አስ ጋርክ አቶዳ።

16 ይ ጾስ ኬꬅ ማቄዛኔ ጾስ አያናይ ይንታራ የዛና ኤረካሳ?* 17 ኦንካ ጾስ ኬꬃ ላልኮ፥ ጾስካ ኤዛ ላሎዳ። ጾስ ኬꬃይ ጌሺ፤ የ ኬꬃይካ ይንታና።

18 ኦንካ ፋና ዶሽፐ። Ꮊ ሳአ ኤጨተꬃር ፋና ኤጫ ኡዲ ኤክዝ ኦንካ ጾስ ቲና ኤጫ ማቆዳይስ ቦዞ ማቆ። 19 Ꮊ ሳአ ኤጫትꬃይ ጾስ ቲና ቦዘትꬂ። ጌሻ ማጻፋይድ፥

«ጾሲ ኤጭታ ኡ ገነ ቆፋይር አይኮዳ» ዬግንቴዛ። *

20 ማ፥ «ኤጭታይ ቆፋይ ማዶዋባዝ ማቄዛና ጎዳይ ኤርዛ»

ዬጌዛ።*

21 የይ ግሾስ፥ ኡባይ ይንትስ ማቄዝ ግሾስ ኦንካ አሳል ጬቅንትፕ። 22 ጳዉሎሳ ማቆ፥ አጵሎሳኔ ጵጽሮሳ ማቆ፥ Ꮊ አላማ ማቆ፥ ደኦ ማቆ፥ Ꮊይቆ ማቆ፥ Ꮊት የዛያ ማቅን፥ ቲናፕ የኦድ ኡባይ ይንትሲ። 23 ይ ክርስቶሳሲ፤ ክርስቶሳካ ጾስሲ።

4

ክርስቶሳ ሀዋርታ

1 አሳይ ኑና ክርስቶሳ አይለ ጾስ ጹረ ቆንጭሶዳይስ ሀዳራ እንግንቴዝ አስ ጋርክ ኡዲ ቆፖ። 2 የ ሀዳራ ኤኬዝ አስታይ ፋ ጎዳይስ አማንንቴዝታ ማቆዳይስ ቤዝዛ። 3 ዝን ይንቲ ዎይ ሀራይ ታና ፕርድኮ፥ ታስ አኮካ ባያ። ሀራይ አቶ፥ ታካ ታል አፋ ፕርዳሚ። 4 ታ ኤርዛይ ጋርክ ማቅኮ ታ ካሃይ ካጮያ፥ የይካ ታ ፎሎ ጌሽ ማቄዛና ቤዞያ። ታል አፋ ፕርዶዳይ ጎዳይ ኣዳ። 5 የይ ግሾስ፥ ዎደ ሄለካዝን፥ ጎዳይ የኦዳይፕ ቲና ኦላካ ፕርድፓተ። ኤ ꬉማ ጌንጌዝ ጹራ ፖኦ ከሶዳ፤ አስ ዎዛና ቆስንቴዝ ቆፋ ቆንጭሶዳ። የ ዎደ ፐታይ ፐታይ ጾሳይፕ ጋላታ ኤኮዳ።

6 ታ እሹንꬆ፥ ይ ግሾስ ግ አጵሎሳናኔ ታና ኣዝሶ ኡዲ ይንትስ ኦዴዛ። የያ ታ ኦꬄዛይ፥ «ጻፍንቴዛይፕ ኣꬊፐ» ዬጊ ዞርዛና ይ ኑፕ ታማሮዳይ ጋርከሲ። የይ ግሾስ፥ ኦንካ ፐታ ጋይርንቶር Ꮊንካ ካꬎዳይስ ቤዞያ። 7 ነ Ꮊንክታይፕ አባር ኣꬊኔ? ኔኒ ኤከካባዝ አቢ የኔ? የዝን፥ ኔኒ ኤኬዝባዝ ሀራ አሳይፕ ኤኬዝ ማቅኮ፥ ኤከካ አስ ጋርክ አብስ ጬቅንትኔ?

8 Ꮊት ይንትስ ቤዝዛ ባዝ ኡባ ይ ኤኬዛ። Ꮊት ይ ዱርቴዛ። ኑ ባይꬅ ይ ኣዳ ካዉቴዛ። ይ ቱማ ካዉቴዝባዝ ማቄዛኮ፥ ኑካ ይንታር ካዉቶዳዝን። 9 ጾሳይ ኑና ሀዋርታ፥ Ꮊይቆስ ፕርድንቴዝ አስ ጋርክ አስ ኡባፕ ኑና ጉየ ኣꬄዛ ታስ ኣዝዛ። ኑኒ Ꮊ አላማይስ፥ ኪታንችታይስኔ አሳይስ ካስባዝ ማቄዛ።

10 ኑኒ ክርስቶሳ ግሾስ ቦዞ ማቄዛ፥ ዝን ይ ክርስቶሳር ኤጭታ ማቄዛ። ኑኒ ዳቡራ፥ ዝን ይ ሚንꬅ ማቄዛ። ይ ቦንችንቴዛ፥ ዝን ኑኒ ቶሽንቴዛ። 11 Ꮊኖ ሄሎዳይስ ኑ ናይንትዛ፥ ሳምንትዛ፥ ካሎትዛ፥ Ꮊꬊንትዛ፤ የዞድ ካምፓ ꬋብን ካእንትዛ። 12 ኑኒ ኑ ኩሸ Ꮊንታር አቆድ ግ ዳቡርዛ። ኑና አሲ ባዶዳር ኑ አንጅዛ፤ ኑና ባይእꬆዳር ኑ ጋርዥዛ። * 13 ኑል አፋ ኢታ ባዝ ኦድንትዛ ዎደ ሎኦ ቃላ ኑ ማህዛ። ኑ Ꮊኖ ሄሎዳይስ Ꮊ አላመ ፕጻባዝኔ ዎራ ዎꬌዝ ቡሬ ማቄዛ።

14 ታኒ የያ ጻፍዛይ፥ ታ ሲቅዛ ናእታይ ጋርክ፥ ይንታን ዞሮዳይስ ጻፈዛይፕ አትን ዬላሶዳይስ ባያ። 15 ክርስቶሳር ይንታን ካልꬅዛ ፓይዶፕ ኣꬂ የዝኮካ፥ ጋመ አድታይ ባያ። ታ ይንታን ክርስቶሳ የሱሳ ዎንግላይር የሌዛ። 16 ይኬ፥ ይ ታና ኣዝሶ ኡዲ ካሎድ ጋርክ ይንታን ዎስዛ። * 17 የይ ግሾስ፥ አማንንቴዝ፥ ታ ሲቅዛ፥ ጎዳይ ባጋር ታ ናአ፥ ጽማቶሳ ይንትኮ ኪቴዛ። ኤ ዱማ ዱማ አቆ የዝ ዎሳ ኬꬃ ታ ታማርሴዝ፥ ክርስቶሳ የሱሳር የዝ ታ ኦጋ ይንታን ቆፍሶዳ።

18 ታኒ ይንትኮ የአምባዝ ኣዝን፥ ኡትርትዛ ፐቲ ፐቲ አስታይ የዛ። 19 ዝን ጎዳይ ጊኮ፥ ኡከራ ታኒ ይንትኮ የኦዳ። የ ዎደ ኡትራንችታይ ኦዳ ኣዳ ባዝን ኡንትስ አባ ዎልቃካ የዛኮ ታ ኤሮዳ። 20 ጾስ ካተትꬃይ ኦዳ ኣዳ ባዝን ጾስ ዎልቃ። 21 ታኒ ይንትኮ ጉፈራ Ꮊንጎነ ሲቆራኔ ሃዮ አያናራ Ꮊንጎ? ይ ኣያ ዶርኔ?

5

አማንዛ አስ ጋንጨ የዝ ዬላꬅዛ ኦሶ

1 ይ ጋንጨ ላግተ የዛይ ዝግርንትዛ። የይ ጋርክ ላግታ ሀራ አቶዝን፥ አማኖዋ አሳይካ ኦꬆያ። ይ ጋንጨ ፋ አደ ማችራ ቱኔዝ አሲ የዛ። * 2 የዝን ይ ቂራꬎዳይስኔ ዬላቶዳይስ ቤዝዛ፥ ዝን ኡትርትዛ። የይ ጋርክ ቦርሶ ባዝ ኦꬄዝ አꬃ ይ ጋንጨፕ ከሶዳይስ ቤዞሳ?

3 ታኒ አሾር ይንታር የዛም እጽኮካ አያናር ታ ይንታር የዛ። ታኒ ይንታር የዝ አስ ጋርክ ሀኒ የይ ጋርክ ኦሳ ኦꬄዝ አꬃይል አፋ ፕርዴዛ። 4 ኑ ጎዳ የሱስ ክርስቶሳ ሱንꬃር ይ ሺቆዳር ታኒ አያናር ይንታር የዞዳ። ኤዛይድ ጎዳ የሱስ ክርስቶሳ ዎልቃይ ይንታር ማቆዳ። 5 የ አꬃይ ናጋራ አሻይ * ꬋብን፥ ኤ አያናይ ጎዳ የሱሳ ፕርዳ ጋላስ አቶዳይ ጋርክ ኤ ጻላሄስ ኣꬊ እንግንቶ።

6 ይ ጋይርንታይ ሎኦ ባያ። ጽቃ እርሾ ሙኑቆ ኡባ ደንꬅዛና ይ ኤሮሳ?* 7 ይ Ꮊት እርሾ ባ ሙኑቆ ማቆዳይ ጋርክ፥ ናጋራ እርሾ ይንታፕ ከሶይታ። ኑስ ፓዝቃ ዱር ማቄዝ ክርስቶሳ ያርሽንቴዛ። * 8 የይ ግሾስ፥ ገነኔ ኢታትꬂ የዝ እርሾር ባዝን ቱማትꬃራኔ ጌሻትꬅ የዝ ቦራር ኑ ባለ ቦንቾዳ። *

9 ታ ቲና ጻፌዝ ዳብዳባይድ ይ ላግትዛ አሳና ሄላማይ ጋርክ ይንትስ ኦዴዛ። 10 የያ ጉሳይ Ꮊ አላመል የዝ ላግትዝታ ዎይ ናጋራስ ተንቶትዝታ ዎይ ሱቃትዝታ ዎይ ቦንቂዝታ ዎይ ኤቃስ ጎይንዝታ ኡባር ሄልፓተ ጉስ ባያ። የያ ማቅኮ፥ Ꮊ አላማይፕ ይ ከዞዳይስ ቤዝዛ ዝን አቴዛ። 11 ዝን አማንዛ ጊንቲ ላግትዝታ ዎይ ተንቶትዛ ዎይ ኤቃስ ጎይንዝታይር ዎይ ጫዥዝታይር ዎይ ማꬅዝታይር ዎይ ቦንቂዝታይር ወል ሄልፓተ ግ ይንትስ ኦድዛ። የይ ጋርክ አሳይራ ሀራ አቶዝን፥ ካꬃካ ሚፓተ።

12 ዎሳ ኬꬃፕ ባለር የዝታይል አፋ ፕርዶዳይስ ታና አብ ሄልꬄ? ዎሳ ኬꬃ የዝታይል አፋ ይ ፕርዶሳኔ? 13 ዝን ባለራ የዝታይል አፋ ጾስ ፕርዶዳ። የ ኢታ ባዝ ኦꬅዝ አꬃ ይ ጋንጨፕ ከሶይታ። *

6

አማንዛ አሳይ ጋንጨ የዝ ሞቶ

1 ይ ጋንጨፕ ፐታይ ፐታይር ሞቶ የዛኮ፥ የያ አማንዛ አሳይ ቲና ፕርድንቶዳና አሺ አማኖዋ አስ ቲና ፕርድንቶዳይስ ዋይዚ ቤዜ? 2 ጌሽታይ አላመል አፋ ፕርዶዳና ይ ኤሮሳ? የዝን፥ ይ አላመል አፋ ፕርድዛ ባዝ ማቅኮ፥ Ꮊይ ጋርክ ጽቃባዝ ፕርዶዳይስ ዋይዚ ዳንዳእንቶሳ? 3 ኑኒ ኪታንችታይል አፋ ፕርዶዳና ይ ኤሮሳ? የዝን፥ Ꮊ ሳአ የሳል አፋ ፕርዶዳይስ ይንታን ዋይዚ ጋመ? 4 የዝን፥ የይ ጋርክ መቶ ይ ጋንጨ መꬍንትኮ፥ ዎሳ ኬꬅ ፐትፐተꬃፕ ባለር የዝታይኮኔ ቦርንቴዝ አሳይ ቲና ፕርድንቶዳይስ ዋይዚ ካንጌ? 5 ታኒ ይንታን ዬላሶዳይስ የያ ግዛ። ይ ጋንጨ ካጭንቴዝ አስታ እንግꬆዳይስ ዳንዳእዛ አካክዛ አሲ ባሳ? 6 የዝን፥ ፐቲ አማንዛ እሻይ Ꮊንኮ አማንዛ እሻና ፕርዳ ኬꬅ አማኖዋ አሳይ ቲና ሞቶዳይስ ቤዝኔ?

7 ይኬ፥ ይ ፐታይ ፐታ ሞትዛባዝ ማቅኮ የይ ይ ፖክꬃ ቤዝዛ። የይፕ ይ ቆህንትኮኔ ዶሽንትኮ ሎኣሞ? 8 ዝን ይ ዎል ጋንጨ አማንዝታይ ፐታይ ፐታ ቆህዛኔ ዶሽዛ፥ የይካ ይ እሽታ።

9 ዎርዥታይ ጾስ ካተትꬃ ላታማና ይ ኤሮሳ? ይንታን ዶሽፓተ፤ ተንቶትዝታይኔ ላግትዝታይ ዎይ ኤቃ ጎይንዝታይ ዎይ ቃይጽንትዝታይ ዎይ ꬊራꬂ ꬊራꬃር ፔዥዝታይ፥ 10 ዎይ ካይዝታይ ዎይ ኡዝታይ ዎይ ማꬅዝታይ ዎይ ጫዥታይ ዎይ ቦንቅዝታይ ጾስ ካተትꬃ ላታሚ። 11 ይንታፕ ፐቲ ፐቲ አሳይ ቲና የይ ጋርከ። ዝን ይ Ꮊት ጎዳ የሱስ ክርስቶሳ ሱንꬃራኔ ጾስ አያናር ሜጭንቴዛ፤ ጌዤዛ፤ ጽሌዛ።

ይ አሰትꬃይር ጾስ ቦንቾይታ

12 «ታስ ኡባ ባዝ እንግንቴዛ» ዝን ኡባይ ታና አዳሚ። «ታስ ኡባ ባዝ እንግንቴዛ»፥ ዝን አብካ ታና ሃራሚ። * 13 «ካꬃ ኡሎስ፤ ኡሎካ ካꬃስ» ዝን ጾሳይ ኡሎካ ካꬃካ ꬋብሶዳና ታ ይንትስ ኦድዛ። ኑ አሰትꬃይ ጎዳይስፕ አትን ላግታስ ባያ። ጎዳይካ ኑ አሰትꬃይስ። 14 ጾሳይ ጎዳ Ꮊይቆፕ ደንꬄዛይ ጋርክ፥ ኑናካ Ꮊይቆፕ ፋ ዎልቃር ደንꬆዳ።

15 ይ አሰትꬃይ ክርስቶሳ አሰትꬃይፕ ባጋ ማቄዛና ኤሮሳኔ? የዝን፥ ታኒ ክርስቶሳ አሰትꬃይፕ ባጋ ካንጊ ላግታ አሰትꬅ ማቆዳይ ጋርክ ኡዶ? ሀነና! 16 ላግትዛ አꬃይ ኤ ፔዥዝ አስትራ ፐቲ አሰትꬅ ማቄዛና ይ ኤሮሳ? ጌሻ ማጻፋይድ፥ «ኡንቲ ናምአይ ፐቲ አሰትꬅ ማቆዳ» ግንትንት ጻፍንቴዛ። * 17 ዝን ጎዳይራ ፐትፕዛ አꬃይ ኤዛር አያናራካ ፐቶ ማቅዛ።

18 ላግታፕ ሃኮይታ። ፐቲ አꬃይ ኦꬅዝ ሀራ ናጋራ ኤ አሰትꬃፕ ባለራ ኦስንትዛ፥ ዝን ላግትዛ አስ ፋ አሰትꬃይል ናጋራ ኦꬅዛ። 19 ይ አሰትꬃይ ጾሳይ ይንትስ እንጌዝ ይንታር የዝ ጌሻ አያና ካራ ማቄዛና ይ ኤሮሳኔ? ይ ይንትስ ባያ። * 20 ጾሳይ ይንታን ጋተር ዎንጌዛ። የይ ግሾስ፥ ይ አሰትꬃይር ጾስ ቦንቾይታ።

7

ኤኮ ገሎ ባጋ

1 ይ ታስ ጻፌዝ ዳብዳባይ ባጋ አሲ ማች ቦቻምንጽኮ ሎኦ። 2 ዝን ላግታፕ አቶዳይስ ፐታይ ፐታይ ማቾ ፓስ ኤኮ፤ ማ ፐቲ ፐቲ ማችስካ አዝኒ የዞ።

3 አዝናይ ፋ ማችስ፥ ማ ማቻት ፋ አዝናይስ ቤዝዛ ባዝ ኡዶ። 4 ማቻት ፋ አሰትꬃይል አፋ ኢስ ማዉተ ባያ፥ ዝን ማዉተ እ አዝናይስ። የይ ጋርከካ፥ አዝናይስ ኤ አሰትꬃይል አፋ ማዉተ ባያ፥ ዝን ማዉታይ ማቻትስ። 5 ይ ዎሳር ጽቃ ዎደ ጋምኦዳይስ ዞረር ማቃም እጽኮ፥ ፐታይ ፐታ ካይፓተ። የይፕ ደንዴዛይድ ይንትናትꬃ ሃሮዳይስ ጋምንትን፥ ጻላሄ ይንታን ፓጫማይ ጋርክ ዎላ የዞይታ። 6 ዝን ታኒ ይንታን ዞሮዳይስ Ꮊያ ጌዛይፕ አትን አዛዞ ባያ። 7 አሲ ኡባይ ታ ጋርክ ማቾ ኤከካ የዝዛኮ ታ ዶስዛ፥ ዝን ጾሳይ ፐታይስ ፐታይስ እንጌዝ ዱማ ዱማ እሞታይ የዛ። ፐታይስ Ꮊይ ጋርክ Ꮊንካይስ ሀራ እሞታይ የዛ።

8 ማቾ ኤከካዝታይስኔ አዝን ገለካዝታይስ ማ አምእታይስ ታኒ ግዛይ፥ ታ ጋርክ የዞይታ ግ ዞርዛ። 9 ዝን አሞር ጹግንቶዳይፕ ኤክዛይኔ ገልዛይ ሎኦ ማቄዝ ግሾስ ኡንቲ ፋና ሃሮዳይስ ዳንዳአም እጽኮ፥ ኤኮነ ገሎ።

10 ታኒ ኤኬዝታይስኔ ገሌዝታይስ Ꮊይ ጋርክ ግ ዞርዛ፤ ታና ባያ ጎዳይ አዛዝዛ፤ ማቻት ፋ አዝናይፕ ሻክንትፐ። * 11 ዝን ሻክንትኮ ሀራ አዝን ገለካ ፋ ኡባስ የዞ ዎይ ፋ አዝናይራ ጊጎ። አዝናይ ፋ ማቻት ብልፐ።

12 ዝን Ꮊንክታይስ ጎዳ ባዝን ታኒ Ꮊይ ጋርክ ግዛ። አማኖዋ ማቻ የዝ አማንዛ አዝናይ የዚኮ፥ ማቻት ኤዛር ፐትፕ የዞዳይስ ኮይኮ እዞ ብልፐ። 13 ማ አማኖዋ አዝኒ የዝ አማንዛ ማቻ የዚኮ፥ እ አዝናይ ኢር ፐትፕ የዞዳይስ ኮይኮ ኤፕ ብልንትፔ። 14 አማኖዋ አዝናይ ፋ አማንዛ ማቻት ባጋር ጌዥዛ፤ ማ አማኖዋ ማቻት ፋ አማንዛ አዝናይ ባጋር ጌዥዛ። የያ ባዛኮ፥ ይ ናእታይ ቱና ማቅዛ፥ ዝን Ꮊት ኡንቲ ጌሺ። 15 ዝን አማኖዋ አዝና ዎይ ማቻት ብሎዳይስ ኮይኮ ብሎ። አማንዛ ማቻ ዎይ አዝናይ የይ ጋርክ ባዛር አጭንትፐ። ጾሳይ ኑና ሳሮትꬃር የዞዳይ ጋርክ ጼጌዛ። 16 አማንዛ አስተ፥ አማኖዋ ነ አዝናይ ነ ባጋር አማኖዳዛኮ ነ ኤርኔ? ዎይ አማንዛ አꬃዮ፥ አማኖዋ ነ ማቻት ነ ባጋር አማኖዳዛኮ ነ ኤርኔ?

17 ፐቲ ፐቲ አስ ጎዳይ ኤስ እንጌዝ እሞታይ ጋርከኔ ጾሳይ ኤዛ ጼጌዛይ ጋርክ የዛ። ዎሳ ኬꬅ ኡባይድ ታኒ ታማርሴዝ ዎጋይ Ꮊያ። 18 ኦንካ ዶካልንቲ ጼግንቴዝባዝ ማቅኮ፥ ዶካልንቴካዛይ ጋርክ ሀንፔ። ዶካልንተካ አማኔዝ ኦንካ የዝኮ፥ ዶካልንቶዳይስ ኮይፐ። 19 ጾስ ኪታ ፖሎዳይስ ቤዝዛይፕ አትን ዶካልንትን ዶካልንታም እጽን አኮስካ አዶያ።

20 ፐቲ ፐቲ አስ ጾሳይ ፋና ጼጌዝ ዎደ የዛን ጋርክ የዛ። 21 ጾሳይ ነና ጼጌዝ ዎደ ኔኒ አይለ? አኮካ ባያ የይስ ኡንእንትፐ። ዝን ኔኒ አይለትꬃፕ ዎዝንቶዳይስ ዳንዳእኮ ዎዝንቶባ። 22 አይለ ማቂ የዛር ጎዳር ጼግንቴዝ አስ ጎዳይፕ ደንዴዛይድ አይለትꬃፕ ዎዝንቴዛ። የይ ጋርከካ፥ አይለ ማቀካ የዛር፥ ጎዳይር ጼግንቴዝ አስ ክርስቶሳ አይለ። 23 ጾሳይ ይንታን ጋተ ጭግ ዎንጌዝ ግሾስ አስ አይለ ማቅፓተ። 24 ታ እሹንꬆ፥ ይ ፐታይ ፐታይ ጼግንቴዝ ዎደ የዝ የሳይር ጾሳር ዎላ የዞይታ።

ኤከካ፥ ገለካ አሳይ ባጋኔ አምእታይ ባጋ

25 ዉድርታይኔ ፓንꬅታይ ባጋ ጎዳይ ታና አዛዜዝ ባዝ ባያ። ዝን ጎዳይ ታስ እንጌዝ ማሮትꬃይ ጋርክ ታኒ ይንታን ዞርዛ። 26 ይኬ፥ Ꮊ ዎዳይድ የዝ መታይ ግሾስ ኤከካ ዎይ ገለካ የስ ታስ ሎኦ ኣዝዛ። 27 ነ ማቾ ኤኬዝ ባዝ ማቅኮ፥ አንጆዳይስ ኮይፐ። ነ ማቾ ኤከካባዝ ማቅኮ፥ ኤኮዳይስ ኮይፐ። 28 ዝን ነ ማቾ ኤክኮ ናጋራ ባያ። የይ ጋርክ ዉድርታካ አዝን ገልኮ ናጋራ ባያ። ዝን ኤክዛ ገልዛ አሳይስ Ꮊ ሳአ ኢታ መቶ የዛ ግሾስ ይ የይፕ አቶዳይ ጋርክ ታ ኮይዛ።

29 ታ እሹንꬆ፥ ታ ግዛይ የያ፤ ዎደ ዉሬዛ። ይከፕ ቲና ማቻ የዛይ ማቾ ኤከካዛይ ጋርክ የዞ። 30 ዬክዝታይ ዬኮዝታይ ጋርክ ማቆ፥ ኡፋይትዝታይ ኡፋይቶዚታይ ጋርክ፥ ዎንግዝታይ አኮካ ባዚታይ ጋርክ ፋና ፓይዶ። 31 Ꮊ ሳአ ሻሎር ማድንትንትዝታይ ማድንቶዚታይ ጋርክ ማቆ። Ꮊ አላመ ማላይ ኣꬎዳ።

32 ይ ህርጋ ባይꬅ የዞዳይ ጋርክ ታ ዶስዛ። ማቾ ኤከካዛይ ጎዳ ኡፋይሶዳይስ ኮይዝ ግሾስ ጎዳይባዝ ቆፕዛ። 33 ዝን ማቾ ኤኬዛይ ፋ ማቻቶ ኡፋይሶዳይስ ኮይዝ ግሾስ Ꮊ ሳአባዝ ቆፕዛ። 34 ኤ ቆፋይ ናምእ አቆ ሻክንትዛ። አዝን ገለካ ዉድርታ ፋ አሰትꬃይራኔ ፋ ሸምፓይድ ጌዢ ጎዳ ኡፋይሶዳይስ ኮዬዝ ግሾስ ጎዳይ ባዝ ቆፕዛ። ዝን ኣዝን ገሌዛና ፋ አዝና ኡፋይሶዳይስ ኮይዝ ግሾስ ሳአባዝ ቆፕዛ።

35 ታኒ የያ ይንትስ ኦዴዛ፥ ይ ማድንቶዳይ ጋርከፕ አትን ጽኬ ጋንጨ ገሊ ይ ኡንእንቶዳይ ጋርክ ባያ። ዝን ይ ቆፋይ ላልንተካ ማራር የዚ ጎዳ ኡፋይስዛ ባዝ ይ ኡዶድ ጋርክ ታኒ ኦድዛ።

36 ኦንካ ፋ ኦይጬዝ ዉድርቶ ገሎ ዎደ ኣꬌዛ ግ እዞ አሾዳይስ ቆፕኮ፥ የይ ማ ኢስ ሎኦ ባዛይ ስእንትኮ፥ ፋ ኮዬዛ ኦꬆ፤ ኡ ዎል ኤክኮ፥ ገልኮ፤ የይ ናጋራ ባያ። 37 ዝን ፐቲ አስ ኡንእꬅዛ ባዝ ꬋብኮ፥ ፋ ዎዝናይር ሚንጊ፥ ፋና ሃሪ፥ ፋ ኦይጬዝ ዉድርቶ ኤከካ አሾዳይስ ኮይኮ ሎኦ ኡዴዛ። 38 የይ ግሾስ፥ ዉድርቶና ኤኬዝ አꬃይ ሎኦ ኦꬄዛ፤ ማ ኤከካ አꬃይ ኡባር ሎኦ ኦꬄዛ።

39 ማቻታ አዝናይ ፓጻ የዝ ዎደ ኡባይድ ኤዛር አጭንቴዛኖ። ዝን እ አዝናይ Ꮊይቅኮ፥ ፋ ዶሴዝ አዝና ገሎዳይስ ዳንዳእዛ። ሀኖ ዝን፥ እዛ ገልዛ አꬃይ አማንዛ አስ ማቆዳይስ ቤዝዛ። 40 ታ ቆፋር ማቅኮ፥ እዛ ገለካ የዝኮ ኡፋይሳር የዞዳ። ማ ታስ፥ ታር ጾሳ አያና የዛ ኣዝዛ።

8

ኤቃስ ያርሽንቴዝ ካꬃ ባጋ

1 ኤቃስ ያርሽንቴዝ ካꬃ ባጋ ማቅኮ ኑ ኡባይ ኤርዛ። ኤራትꬂ ኡትርስዛ፥ ዝን ሲቆ ድችዛ። 2 ኦንካ ፋና ኤርዛ ግ ቆፕኮ፥ ኤ ሀጋ ኤሮዳይስ ቤዝዛይ ጋርክ ሀጋ ኤረካያ። 3 ዝን ኦንካ ጾስ ሲቅኮ ኤ ጾስ ካንታ ኤርንቴዛያ።

4 የይ ግሾስ፥ ኤቃስ ያርሽንቴዝ ካꬃ ሙስባጋ ማቅኮ Ꮊ አላመል ጎዲ ፐቲ ጾሳይፕ አትን ሀራ ባ ግሾስ ኤቃ ፓꬆዋ ባዝ ማቄዛና ኑኒ ኤርዛ። 5 ጾስ ባዛር ሳሎራኔ ሳአር ጾሰ ግንትንቲ ጼግንትዝ ጋመ ጾስታይኔ ጎድታይ የዝኮካ፥ 6 ኡባ ባዝ መꬌዝ፥ ኑ ኤ *ባጋ ማቄዝ፥ ፐቲ ጾሳይ፥ አዳይ ኣዳ፥ ኑስ የዛ። ኡባይ ኤ ባጋር መꬍንቴዛ፥ ኑካ ኤ ባጋር የዝዝ ፐቲ ጎዳይ፥ የሱስ ክርስቶሳ ኑስ የዛ።

7 ዝን የያ ኤርዝታይ ኡብታ ባያ። ፐቲ ፐቲ አሳይ ኤቃ ጎይንዛ ግሾስ ካꬃ ሚዝ ዎደ ኤቃስ ያርሽንቴዝ ባዝ ኡዲ ኤክዛ። የ ዎደ ኡ ካሃይ ዳቡራ ማቄዝ ግሾስ ቱንዛ። 8 ዝን ካꬃ ኑና ጾሳር ዳቦꬆያ። ኑ ማም እጽኮ አኮካ ቆህንታሚ፤ ማ ሚኮካ ማዳሚ።

9 ዝን ይ ኮዬዝ ባዝ ማዳይስ ማዉተ ይንትስ የዝኮካ የይ አማኖር ምንገካዝታ ꬉባማይ ጋርክ ናግንቶይታ። 10 ኔኒ ነና ኤራንቾ ግ ኤቃስ ያርሽንቴዝ ካꬃ ማዳይስ ኤቃ ካራ በቴዝን፥ አማኖር ምንጌካዛይ ነና ብእኮ የይ ኤዛ ኤቃስ ያርሽንቴዝ ካꬃ ማዳይ ጋርክ ደንꬅꬆሳኔ? 11 ይኬ፥ ነ ኤራትꬃይፕ ደንዴዛይድ ክርስቶሳ ኤ ግሾስ Ꮊይቄዝ፥ አማኖር ምንገካ ነ እሻይ፥ ꬋብዛ። 12 የይ ጋርክ ኡዲ፥ አማኖር ምንገካ ይ እሽታ ቆህታራኔ ኡ ካሃ ሱꬅታር ክርስቶሳና ቆህዛ። 13 የይ ግሾስ፥ ካꬃ ታ እሻ ꬉቢዛባዝ ማቅኮ፥ ኤ ꬉብንታማይ ጋርክ አሾ የሻ ታ ማሚ።

9

ሀዋርታይ ማዉተ

1 ታኒ ማዉተር የዛ አስ ባሳኔ? ታ ሀዋረ ባሳኔ? ታኒ ኑ ጎዳ የሱስ ክርስቶሳ በኤካሳኔ? ጎዳይር ይ ታ ዳቡራ ኣፈ ባሳኔ? 2 ይ ጎዳይባዝ ማቄዝ ግሾስ ታ Ꮊንክታይስ ሀዋረ ማቃም እጽኮካ፥ ይንትስ ሀዋረ ማቅꬃይስ ይ ማርካ።

3 ታና ሀዋረ ባያ ግዝ አሳይስ ታ እንግዛ ማህꬃይ Ꮊያ። 4 ኑ ማዳይስኔ ኡዦዳይስ ቱማ ኑስ ማዉተ ባሳኔ? 5 Ꮊንኮ ሀዋርታይ ጋርከኔ፥ ጎዳይ እሽታይ ጋርክ፥ ጵጽሮሳ ጋርክ፥ አማንዛ ኑ ማችታ ኤኪ የꬎዳይስ ኑስ ማዉተ ባሳ? 6 ዎይ ኦꬆር አቆዳይስ ቤዝዛይ ታራኔ ባርናባሳ ኣዳ? 7 ፋ ሚሻይር ዎታዳረትꬅ ኦꬅዛይ ኦኖ? ዎይ ዎይነ ቱኪ፥ ኤዛይፕ ኣፈ ሞዛይ ኦኖ? ዎይ ዉደ ሄንግታር፥ የ ዉዳይፕ ማꬅ ኡዦዛይ ኦኖ?

8 ታኒ የያ አስ ቆፋ ጋርክ ግነነ? ህገ የያ ግን ባሳ? 9 ሙሰ ህጋይድ፥ «ዉዱማ ካꬃ ቡክዛ ገማተ ዶና አጭፐ» ግንትንት ጻፍንቴዛ። የዝን ጾሳይ የያ ገማታይስ ቆፒ ጌኔ?* 10 ጾሳይ የያ ጌዛይ ኑስ ቆፒ ባሳኔ? ኤ ኑ ግሾሲ። ቢታ ኦꬅዛይካ፥ ካꬃ ጌሽዛይካ ፋና ሄልዛ ግሻ ኤኮድ ግ ኡፋይሳር ኦꬆዳይስ ቤዝዛ ጊንትንቴዛይ ቱማ ኑ ግሾስ ጻፍንቴዛ። 11 ኑኒ ይ ጋንጨ አያና ዘርꬅ ዘሬዝ ማቅኮ አሾስ ቤዝዛ ባዝ ኑ ይንትፕ ማጽኮ፥ የይ ዳማ ባዞኔ?* 12 Ꮊንክታይ የያ ይንትፕ ኤኮዳይስ ኡንትስ ማዉተ የዝኮ፥ ኑስ ኡንቲሳይፕ ኣꬅ ማዉተ የዛ። *

ዝን ኑኒ ክርስቶሳ ዎንግለስ ꬉበ ማቃም ጋርክ፥ ኡባ ጋርዥነፕ አትን የ ማዉታይር ማድንተካያ። 13 ጾስ ካራ ኦꬅዛ አስታይ ፋ ካꬃ ጾስ ካራፕ ኤክዛኔ ማ ያርሾ አቆ ኦꬅዝታይ ያርሾላፕ ኤኪ ሚዛና ይ ኤሮሳኔ?* 14 የይ ጋርከካ፥ ዎንግለ ማርካትዝታይ የስስ ቤዝዛ ባዝ ዎንግላይፕ ኤኮዳይ ጋርክ ጎዳይ አዛዜዛ።

15 ዝን ታኒ Ꮊ ማዉተ ኡቢታይድ አኮካ ማድንተካያ። ታኒ Ꮊያ ጻፌዛይ ታ ማዉተ ቦንችሶዳይስ ኮዪ ባያ። ኦንካ ታ ጬቃ ጨረ አሾዳይፕ Ꮊይቆ ታስ ሎኦ። 16 ታኒ ዎንግለ ኦድዛይ ኪትንቴዝ ግሾሳፕ አትን ታና ጬቅስዛባዝ ባያ። ዎንግለ ኦዳም እጽኮ፥ ታና አየ። 17 ታኒ ዎንግለ ዶሶር ሳባክኮ ታስ ዎይቶ የዛ። ዝን ታኒ ዎንግለ ዶሰካ አዛዝንቲ ሳባክዛባዝ ማቅኮ የያ ታ ሀዳራ ፖሌነፕ አትን ሀራ ታ ኦꬄዝ ባዝ ባያ። 18 የዝን፥ ታ ዎይታይ አባ? ታኒ ዎንግለ ሳባክዛ ዎደ ታ ማዉተር ማድንተካ ዎንግለ ዳሞዘ ባይꬅ ጨረ ሳባክዛይ ታስ ዎይቶ።

19 ታኒ ኦስካ አይለ ባያ፥ ዝን ጋምታ አሾዳይስ ኡባይስ አይለ ማቄዛ። 20 ታኒ አይሁድታ አሾዳይስ ኡንታር ኡንታን ማቄዛ። ታ ኦማስ ህገፕ ኦሞር ባያ፥ ዝን ህገፕ ኦሞር የዝታ አሾዳይስ ህገፕ ኦሞ የዝ አስ ማቄዛ። 21 ጾስ ህጋይፕ ባለ ከዘካ፥ ክርስቶሳ ህጋይስ ኪትንትታር፥ ህገ ባዝታ አሾዳይስ ህገ ባ አስ ጋርክ ታ ማቄዛ። 22 ታኒ ዳቡሬዝታ አሾዳይስ ዳቡራ ማቄዛ። ታኒ ጽቃ አስታ አሾዳይስ ኡባይር ኡባ ማቄዛ። 23 ታኒ ዎንግለ አንጆ ሻክንቶዳይስ፥ Ꮊ ኡባ ዎንግለ ግሾስ ሀኔዛ።

24 ላሶ ኣላልዝ ኡባይ ላስዛ፥ ዝን ፐታይ ኣዳ ዎይቶ ኤክዛና ኤሮሳኔ? የይ ጋርክ ይንትካ ዎይታ ኤኮዳይስ ላሶይታ። 25 ላስዛ አስ ኡባይ ኡባ ባዛር ፋና ሃርዛ። ኡንቲ የያ ዳቡርዛይ ꬋቦድ ዛዉደ ዎይቶ ኤኮዳይሲ። ዝን ኑኒ ዳቡርዛይ መꬍና ዛዉደ ዎይታ ኤኮዳይሲ። 26 የይ ግሾስ፥ ታኒ ቆፋ ባ አስ ጋርክ ላሳም። ጫርኮ ዡልትዝ አስ ጋርክ ጨረ ኩሸ ዳካሚ። 27 ዝን ታኒ ሀራይስ ዎንግለ ሳባኬዛይፕ ጉየ ታ ኦማስ ዎꬌዝ አስ ማቃማይ ጋርክ ታ አሰትꬃ ዎልቃር ዡልትታር ታስ አዛዝንቶዳይ ጋርክ ኡድዛ።

10

ኤቃስ ጎይናማይ ጋርክ ናግሶ

1 ታ እሹንꬆ፥ ታኒ ይ Ꮊያ አካኮዳይ ጋርክ ኮይዛ። ኑ አድታይ ኡባይ ሻራ ካልꬅን ሻራ ኦሞራ የꬌዛ፤ ኡባይ አባ ፒንጌዛ። * 2 ኡንቲ ሙሰራ ፐትፖዳይስ ሻራራኔ አባ ጻማቅንቴዛ። 3 ኡንቲ ኡባይ ፐቲ አያና ካꬃ ሜዛ። * 4 ማ ኡባይ ፐቲ አያና ኡሽ ኡዤዛ። ኡንታን ካልዛ አያና ዛላፕ ፑልቴዝ ኡሻ ኡዤዛ፤ የ ዛላይካ ክርስቶሳ። * 5 ዝን ጾሳይ ኡንታፕ ጋምታይል ኡፋይተካዛይ ግሾስ ኡ አሃይ ሊዦ ደምባ ዎꬊ አቴዛ። *

6 ኡንቲ ኢታ ባዝ አሞቴዛይ ጋርክ፥ ኑካ ኢታ ባዝ አሞታማይ ጋርክ የይ ኡባይ ኑስ ኣዝሶ ማቄዛ። * 7 ጌሻ ማጻፋይድ፥ «አሳይ ማዳይስኔ ኡዦዳይስ በቴዛ፤ ማ የጾዳይስ ደንዴዛ» ግንትንቴዛይ ጋርክ ኡንታፕ ፐታይ ፐታይ ኤቃ ጎይኔዛይ ጋርክ ይ ኤቃ ጎይንፓተ። * 8 ኡንታፕ ፐታይ ፐታይ ላሜዛይ ጋርክ ኑካ ናጋራ ኦꬆ። የይፕ ደንዴዛይድ ኡንታፕ ፐቲ ጋላስ ላታማኔ ሀይꬒ ሙኩሎ አስ Ꮊይቄዛ። * 9 ኡንታፕ ፐታይ ፐታይ ጎዳ ፓጪ ሾሻር ዱክንቲ Ꮊይቄዛይ ጋርክ ኑ ጎዳ ፋጮዳይስ ቤዞያ። * 10 ኡንታፕ ፐታይ ፐታይ ኦሊ Ꮊይቆ ክእዝ ኪታንቻይር ꬋቤዛይ ጋርክ ይንትካ ኦልፓተ። *

11 Ꮊ ኡንታል አፋ ሄሌዝ ኡባይ ኑ ናግንቶዳይ ጋርክ ኑስ ኣዝሶ ማቄዛ። ማ ዎደ ዉርስꬃል አፋ የዝ ኑስ ትምርተ ማቆዳይ ጋርክ Ꮊ ኡባይ ጻፍንቴዛ።

12 የይ ግሾስ፥ ኤቄዛ ኣዝዝ ኦንካ ፖካማይ ጋርክ ፋና ናጎ። 13 አስ ኡባ ሄልዛ ፓጨፕ አትን ዱማ ፓጨ ይንታን ሄለካያ። ይ ዎልቃይ ዳንዳእዛይፕ ኣꬅ ፓጨር ይ ፓጭንታማይ ጋርክ ኣꬂ እንጎዋ ጾሳይ አማንንቴዛያ። ይንታን ፓጨ ሄልዛ ዎደ የ ፓጫይድ ኤ ይንታን ዳንዳእሶዳ። ማ የ ፓጫይፕ ይ ከዞድ ኦጋ ኤ ጊግሶዳ።

14 ይኬ፥ ታ አልኦ እሹንꬆ፥ ኤቃ ጎይኖፕ ሃኮይታ። 15 ይ ካሃማ አስ ማቄዝ ግሾስ ታ Ꮊያ ኦድዛ። ታኒ ግዛይ ቱማ ማቄዛና ይ ይ ኡባስ ፕርዶይታ። 16 ኑኒ ጾስ ጋላቲ ሻክንትዛ አንጆ ጹአይ ክርስቶሳ ሱꬃር ፐትፐተꬂ የዛ ባሳኔ? ማ ኑኒ ሚዝ ቦራይ ክርስቶሳ አሻይራ ፐትፐተꬂ የዛ ባሳኔ?* 17 ኑኒ ጋመ ማቅኮካ ቦራይ ፐቶ፥ ኑ የ ፐቲ ቦራ ሻክንትዛ ግሾስ ፐቲ አሰትꬂ።

18 አን እስሬለ አሳይ ኦꬄዛ አካኮይታ። ያርሽንቴዝ ያርሾ ሚዝታይስ ያርሾ በሳይራ ፐትፐተꬂ ባሳኔ?* 19 ታኒ አብ ጎዳይስ ኮዪ ግኔ? ኤቃስ ያርሽንቴዝ ካꬃይ ዎይ ኤቃይ ፓꬅዛባዝ ጉሶኔ? 20 ዋኣ፥ ኡንቲ ያርሽዛይ ጾስስ ባዝን ቱና አያንታይሲ። የይ ግሾስ፥ ይንትስ ቱና አያንታይራ ፐትፐተꬂ የዞዳይ ጋርክ ታ ኮዮያ። 21 ይ ጎዳይ ጹአይፕ ኡዥታር፥ ማ ቱና አያንታይ ጹአይፕ ኡዦዳይስ ይ ዳንዳኦያ። ጎዳ ጋይታይፕ ሚታር ማ ቱና አያንታይ ጋይታይፕ ማዳይስ ዳንዳኦዋ። 22 ኑ የያ ኡዲ ጎዳ ሸንꬆ? ኑ ምኖትꬃር ኤፕ ኣꬊነኔ?*

23 ይ «ኡባ ባዝ ኑስ እንግንቴዛ» ዝን ኡባይ አዶያ። «ኡባ ባዝ ኑስ እንግንቴዛ» ግዛ ዝን ኡባ ባዝ አዶያ። * 24 ፐቲ ፐቲ አስ፥ ሀራ አስ ማድዛ ባዝ ቆፖዳይስ ቤዝነፕ አትን ፋና ማድዛ ባዝ ኣዳ ቆፕፐ።

25 ይ ካሃይድ ስ መꬍዛ ሃሲ ጋበል ባይዝንትዛ አሾ ስእ ግ ሞይታ። 26 አብስ ጊኮ፥ «ሳአኔ ሳአል የዝ ኡባይ ጎዳይሲ።»*

27 ፐቲ አማኖዋ አስ ይንታን እማቶስ ኮይ ጼግኮ Ꮊንጎዳይስ ኮይኮ Ꮊንጎይታ። ይ ካሃይድ ስካ ይ ቲና ኣꬅዛባዝ ኡባ ሞይታ። 28 ዝን ፐቲ አስ፥ «Ꮊይ ኤቃስ ያርሽንቴዝ ባዚ» ጊኮ፥ የ ይንትስ ኦዴዝ አꬃይ ግሾኔ ኤ ካሃይ ግሾስ የ ካꬃ ሚፓተ። 29 ታኒ፥ ካሃ ግሾስ ግ ይንትስ ኦድዛይ አꬃይ ካሃ ግነፕ አትን ይ ካሃ ባያ።

ሀራ አስ ካሃ ግሾስ ግ ታኒ ታ ዋሎትꬃይል አብስ ፕርዶ? 30 ታኒ ሚዝ ካꬃ ጾስ ጋላቲ ሚኮ ባልንቴዛያ ጋርክ አብስ ቦርንቶዴ?

31 ይኬ፥ ይ አብ ሚኮ አብ ኡዥኮ፥ ዎይ አብ ኦꬅኮካ ኡባ ባዝ ጾስ ቦንቾስ ኦꬆይታ። 32 አይሁድታ ማቅን ግርክታ ማቅን ዎይ ጾስ ዎሳ ኬꬃ ማቅን ኦስካ ꬉበ ማቅፓተ። 33 ታኒ ኡባ ዎደ ጋምታ አሾዳይስ ኡንቲ ማድንትዛ ኦገ ኮይነፕ አትን ታና ማድዛ ኦገ ኮዮያ።

11

1 ታኒ ክርስቶሳ ኣዝዛይ ጋርክ፥ ይንትካ ታና ኣዞይታ። *

ጎይኖ ዎጋ

2 ይ ኡባ ባዛር ታና ቆፕዛ ግሾኔ ታ ታማርሴዝ ትምርትታ ሚንꬂ ናጌዝ ግሾስ ታ ይንታን ጋላትዛ። 3 ዝን ክርስቶሳ ꬊራꬅ ኡቢታይስ ኦማ፥ ꬊራꬂ ማችስ ኦማ፥ ማ ጾሳይ ክርስቶሳስ ኦማ ማቄዛና ይ ኤሮዳይ ጋርክ ታ ኮይዛ። 4 ፋ ኦማ ጉላንቲ ጾስ ዎስዛ ዎይ ትንቢተ ኦድዛ ꬊራꬂ ኡባይ ኦማ ማቄዝ ክርስቶሳ ቶችዛ። 5 ፋ ኦማ ቃጨካ ጾስ ዎስዝ ዎይ ትንቢተ ኦድዝ ማቻት ኦማ ማቄዝ ፋ አዝና ቶችዛ። ፋ ኦማ ቃጨካ ማቻት ፋ ኦማ ሜድንቴዝ ማች አስ ጋርክ ፋይድንትዛ።

6 ማች አሲ ፋ ኦማ ቃጫም እጽኮ፥ ፋ ኦማ ጋችንቶ። ዝን ኢስ ኦማ ጋቾ ዎይ ሜዶ ቦርሶ ባዝ ማቅኮ ፋ ኦማ ቃጮ። 7 ꬊራꬂ ጾስ ኣዝሶኔ ጾስ ቦንቾ ማቄዝ ግሾስ ፋ ኦማ ቃጮዳይስ ቤዞያ፥ ዝን ማቺ ꬊራꬅ ቦንቾ። * 8 ማቺ ꬊራꬃፕ መꬊንቴዛፕ አትን ꬊራꬂ ማቻፕ መꬍንተካያ።* 9 ማች አስ ꬊራꬅስ መꬍንቴነፕ አትን ꬊራꬂ ማችስ መꬍንተካያ። 10 Ꮊይ ግሾኔ ኪታንችታይ ግሾስ ማች አሲ ፓስ ማዉተ የዛና ቤዝዛ ማላ ፋ ኦማ ቃጮዳይስ ቤዝዛ።

11 ዝን ጎዳይ ቆፋይድ ማች አሲ ꬊርꬅ ባይꬅ የዛሚ፤ ꬊራꬅካ ማች ባይꬅ የዛም። 12 ማች አሲ ꬊራꬃፕ መꬍንቴዛይ ጋርክ ꬊራꬅካ ማቻፕ የልንቴዛ። ዝን ኡባይካ ጾሳፕ መꬍንቴዛ።

13 አን ይ ፕርዶይታ። ማች ፋ ኦማ ቃጨካ ጾስ ዎሶዳይስ ቤዝኔ? 14 ꬊራꬂ ፋ ኦማ ድችኮ ኤስ ቦርሶ ማቄዛና ሀራ አቶዝን መትꬂ ታማርሶሳኔ? 15 ዝን ማች ፋ ኦማ ድችኮ ኢስ ቦንቾ ባሳኔ? ማችስ ኦማ እንግንቴዛይ እዛ ፋና ካሞዳይ ጋርከ። 16 ዝን Ꮊይል አፋ ፓላሞዳይስ ኮዬዝ አስ የዝኮ፥ ኑስ ማቅን ዎይ ጾስ ዎሳ ኬꬅታይስ ማቅን Ꮊይፕ ሀራ ዎጋ ባያ።

ጎዳይ ካሆ ኤክዛ ማራ

(ማቶ. 26:26-29፤ ማር. 14:22-25፤ ሉቃ. 22:14-20)

17 ይ ፐትፕ ሺቅዛይ ማድዛ ባዝ ባዝን ቆህዛ ማቄዝ ግሾስ Ꮊት ታ እንግዛ አዛዛይድ ይንታን ናሽቻሚ። 18 ታ ቲና ስኤዛይ፥ ይ ዎሳ ኬꬃ ሺቆዳር ይ ጋንጨ ሻኮትꬂ የዛ። የያ ታ ስኤዛይፕ ባጋይ ቱማ ማቄዛና ታ አማንዛ። 19 ይ ጋንጨፕ ቱማር የዝታይ ኦናንታዛኮ ኤርንቶዳይ ጋርክ ይ ጋንጨ ሻኮ የስ አታሚ። 20 ይ ፐትፕ ሺቅዛ ዎደ ይ ሺቂ ሚዛይ ጎዳይ ካሆ ባያ። 21 ይ ካꬃ ሚዝ ዎደ ፐታይ ፐታ ናገካ ፓሳ ፓሳ ሚዝ ግሾስ ፐታይ ናይንትዛ Ꮊንካይ ማ ማꬅዛ። 22 ቱማ ይ ማዳይኔ ኡዦዳይስ ይንትስ ካራ ባሳ? ዎይ ጾስ ዎሳ ኬꬅ ካꬊኔ? አኮካ ባ ማንቅታ ዬላꬆዳይሶኔ? ታ ይንታን ዋጎ? Ꮊይር ታ ይንታን ናሽቾ? ናሽቻሚ።

23 ታኒ ይንትስ እንጌዝ ትምርትታ ጎዳይፕ ኤኬዛ። ጎዳ የሱሳ ኣꬊ እንግንትዝ ቃማ ቦራ ኤኪ፥ 24 ጾስ ጋላቲ። ቦራ ባጺ «Ꮊሽተ፤ ሞይታ። Ꮊይ ይንትስ እንግንትዛ ታ አሾ። Ꮊያ ሚታር ታና ቆፖይታ» ዬጌዛ። 25 የይ ጋርከካ፥ ካሃ ም ማቅን፥ ጹአ ኤኪ፥ «Ꮊ ጹአይ ታ ሱꬃር ጫቅዝ ኦሮꬅ ጫቆ። ይ ኤዛይፕ ኡዥታር ኡባ ዎደ ታና ቆፖይታ» ዬጌዛ። * 26 ይ Ꮊ ቦራ ሚዝ ዎደኔ Ꮊ ጹአ ኡዥዝ ዎደ ኡባይድ ጎዳይ የኦድ ሄሎዳይስ ኤ Ꮊይቃ ኦዶዳ።

27 የይ ግሾስ፥ ቤዞዋ ኦገር ጎዳይ ቦራ ሚዝ ዎይ ጎዳይ ጹአ ኡዥዝ ኦንካ ኤዝ አሻኔ ሱꬃ ቶቼዝ ግሾስ ፋ ናጋራይስ ኦይጭንትዛ። 28 ዝን አስ ፋና ፋጮ። ዬዚ ቦራ ሙዬ፤ ጹአይፐካ ኡዦ። 29 ጎዳይ አሻይ ባጋ ሻኪ ኤረካ፥ ቦራ ሚኮኔ ጹአይፕ ኡዥኮ፥ ፋል አፋ ፕርዳ ሺሽዛ። 30 የይ ግሾስ፥ ይ ጋንጨፕ ጋምታይ ዳቡሬዛ፤ ሀርግንቴዛ፤ ማ ጋመ አስታይ Ꮊይቄዛ። 31 ዝን ኑ ኑና ፓጪ በኤዝ ባዝ ማቄዛኮ፥ ኑል አፋ ፕርድንታሚ። 32 አላመ ፕርድንትዛ ዎደ ኑ አላማይራ ፕርድንታማይ ጋርክ Ꮊት ጎዳይ ኑና ሴርዛ።

33 የይ ግሾስ፥ ታ እሹንꬆ፥ ጎዳይ ካሆ ማዳይስ ይ ሺቅዛ ዎደ ዎል ናጎይታ። 34 ይ ሺቃይ ፕርዳስ ማቃማይ ጋርክ ናይንቴዝ ኦንካ የዝኮ፥ ፋ ካራ ሙየ።

አቴዝባዝ ታኒ ገድ Ꮊንጊ ይንትስ ኦዶዳ።

12

ጌሻ አያና እሞትታ

1 ታ እሹንꬆ፥ ጌሻ አያና እሞትታይ ባዝካ ይ ኤሮዳይ ጋርክ ታ ኮይዛ። 2 ይ ጾስ አማኖዋ ዎደ ዶና ባ ኤቃኮ ጎሽንት፥ ይ ኤሮዋዝታይራካ Ꮊንጌዛና ይ ኤርዛ። 3 ጾስ አያናይ ካልꬅዛ አስ ኦንካ፥ «የሱስ ቃንግንቶ» ዬጎያ። ማ ጌሻ አያናይ ካልꬄካዝን፥ ኦንካ፥ «የሱስ ጎዳ» ጎዳይስ ዳንዳኦዛና ይ ኤሮዳይ ጋርክ ታ ኮይዛ።

4 ዱማ ዱማ አያና እሞትታይ የዛ፥ ዝን እሞትታ እንግዛ አያናይ ፐታ። * 5 ኑ ጎዳይስ ኦꬅዛ ዱማ ዱማ ኦስታይ የዛ፥ ዝን ጎዳይ ፐታ። 6 ኑ ጎዳይስ ኦꬅዛ ዱማ ዱማ ኦግታይ የዛ፥ ዝን የ ኦጋይር አስ ኡባይር ኦꬅዝ ጾሳይ ፐታ። 7 ዝን ፐታይስ ፐታይስ እንግንቴዝ ቆንጭꬅ እሞትታይ ዎላ ማድንቶዳይ ጋርክ።

8 ጌሻ አያናይ ፐታይስ ኤጨትꬂ ኩሜዝ ቃላ እንግዛ፤ ማ ፐታይስ ኤራትꬂ ኩሜዝ ቃላ እንግዛ። 9 የ ጌሻ አያናይ ፐታይስ አማኖ፥ Ꮊንካይስ ማ ፓꬅዛ ዎልቃ እንግዛ። 10 ጌሻ አያናይ ፐታይስ ማላታ ኦꬅዛ ዎልቃ፥ ፐታይስ ትንቢተ ኦድዛ ዎልቃ እንግዛ። ፐታይስ አያናፕ አያና ሻኪ ኤርዛ ዎልቃ፥ ፐታይስ ዱማ ዱማ ዶናር ኦድዛ ዎልቃ፥ ማ ፐታይስ ዱማ ዱማ ዶናር ኦድንቴዛና ብልዝ ዎልቃ እንግዛ። 11 ዝን Ꮊ ኡባ ኦꬅዛይ የ ፐቲ ጌሻ አያና። ኤ ኮዬዛይ ጋርክ ፐታይስ ፐታይስ ዱማ ዱማ እሞታ እንግዛ።

ፐቲ አሰትꬃል ዱማ ዱማ ብልትታ

12 ፐቲ አሰትꬃል ጋመ ብልትታይ የዛ፥ ዝን የ ዱማ ዱማ ብልትታይ ፐቲ አሰትꬅ ማቅዛ። የይ ጋርከካ፥ ክርስቶሳ ዱማ ዱማ ብልትታይ የዝ ፐቲ አሰትꬅ ጋርከ። * 13 ኑኒ አይሁደ ማቅን ግርኬ ማቅን አይለ ማቅን ዎማኖ ማቅን፥ ኡባይ ፐቲ አሰትꬅ ማቆዳይስ ጌሻ አያናር ጻማቅንቴዛ። ማ ኑ ኡባይ ፐቲ ጌሻ አያና ኤኬዛ።

14 ኑ አሰትꬃል ዱማ ዱማ ብልትታይ የዛፕ አትን ፐቲ ብልተ ኣዳ ባያ። 15 ቶካይ፥ «ታኒ ኩሸ ማቀካ ግሾስ ብልተ ባያ» ጊኮ፥ ኤ የያ ጌዝ ግሾስ ብልተትꬃይ አትኔ? 16 ሀየ፥ «ታኒ ኣፈ ማቀካ ግሾስ ብልተ ባያ» ጊኮ፥ ኤ የያ ጌዝ ግሾስ አሰትꬃፕ ፐቲ ብልተ ማቅꬃይ አትነኔ? 17 አሰትꬅ ኡባይ ኣፈ ኣዳ ማቅኮ፥ ኑ አባር ስኦዴ? ማ አሰትꬅ ኡባይ ሀየ ኣዳ ማቅኮ ኑ አባር ስንጎደ?

18 ዝን ጾሳይ ፋ ኮዬዛይ ጋርክ፥ አሰትꬅ ጋንጨ ዱማ ዱማ ብልትታ ጋዴዛ። 19 ኡባይ ፐቲ ብልተ ማቄዛኮ አሰትꬂ አናፕ በንቶደ? 20 ዝን ብልትታይ ጋመ ማቅኮካ፥ አሰትꬃይ ፐቶ።

21 ኣፈ ኩሸኮ፥ «ነ ታስ ኮሾያ» ጎዳይስ ዳንዳኦያ፥ ዎይ ኦማ ቶሄኮ፥ «ነ ታስ ቤዞያ» ጎዳይስ ዳንዳኦያ። 22 ዝን ዳቡራ ኣዝዝ አሰትꬅ ብልትታይ ኑስ ኡሳ ኮሽዛ። 23 ቦንቾ ኮሾዋ ግ ኑ ቆፕዛ ኑ ብልትታ ሎእꬂ ቦንቾዳ። ማ ኑ ቦርስንትዛ ኑ አሰትꬅ ብልትታ ኣꬂ ቦንቺ ናጎዳ። 24 ኑ ብእን ቦርሶዋ አሰትꬅ ብልታይስ ቦንቾ ኮሾያ። ዝን ጾሳይ ኑ አሰትꬅ ብልትታ ዎል ሄልꬂ ቦርስዛ ብልታይስ ኣꬊዝ ቦንቾ እንጌዛ። 25 አሰትꬅ ብልትታይ ፐታይ ፐታይር ሻኮ መካ ዎል ቆፖዳይ ጋርክ ኡዲ መꬌዛ። 26 አሰትꬅ ብልትታይፕ ፐታይ ሀርግንትኮ ብልትታይ ኡባይ ኤዛር ሀርግንትዛ። አሰትꬅ ብልትታይፕ ፐታይ ቦንችንትኮ ብልትታይ ኡባይ ኤዛር ኡፋይትዛ።

27 ይ ኡባይ ክርስቶሳ አሰትꬅ፤ ማ ይ ፐታይ ፐታይ ኤ ብልትታ። 28 ዎሳ ኬꬃ ጾሳይ፥ ቲና ሀዋርታ፥ ናምእንꬆ ናብታ፥ ሃይꬒንꬃ አስታማርታ፥ ካሊ ማላትታ ኦꬅዝታ፥ ፓꬅዝታ፥ Ꮊንክታ ማድዝታ፥ ዎሳ ኬꬅ አቅዝታኔ፥ ዱማ ዱማ ዶናር ኦድዝታ ጋዴዛ። * 29 ኡባይ ሀዋረ? ኡባይ ናበ? ኡባይ አስታማረ? ኡባይ ማላታ ኡድነ? 30 ኡባይ ፓꬅኔ? ኡባይ ዱማ ዱማ ዶናር ኦድንትኔ? ኡባይ ዱማ ዱማ ዶናር ኦድንትዛና ብልእኔ? 31 ዝን ኡባይፕ ኣꬊዝ እሞታ ሚንꬂ ኮዮይታ።

ማ ኡባይፕ ኣꬊዝ ኦጋ ታ ይንታን ቤዞዳ።

13

ቱማ ሲቆ

1 ታኒ አስ ዶናራኔ ኪታንቾ ዶናር ኦድንቶዳይስ ዳንዳእኮካ፥ ታስ ሲቆ ꬋብኮ፥ ጊርዝ ዳላ ዎይ ኦሽዝ ዎርለ ጋርከ። 2 ትንቢተ ኦድዝ እሞታ ታስ የዝኮካ፥ ጹራ ኡባ ኤርኮካ፥ ኤራትꬂ ኡባይ የዝኮካ፥ ማ አምባ ደንꬂ ሀራ አቆ ካንግዛ አማኖ ታስ የዝኮካ፥ ሲቆ ꬋብኮ፥ ታ ጨር ሀንዛ። * 3 ታስ የዛ ባዝ ኡባ ማንቆስ እንግኮካ፥ ሀራ አቶዝን፥ ታና ታማስ ኣꬂ እንግኮካ፥ ሲቆ ꬋብኮ ታና አኮካ አዳሚ።

4 ሲቆ ዳንዳእዛ። ሲቆ ኬሃ። ሲቆ ቃናቶያ። ሲቆ ጬቅንቶያ። ሲቆ ኡትርቶያ። 5 ሲቆ ቤዞዋባዝ ኦꬆያ። ሲቆ ኡዛቶያ። ሲቆ ይሎቶያ። ሲቆ ቆሆ ፓይዶያ። 6 ሲቆ ቱማር ኡፋይትነፕ አትን ዎርዠር ኡፋይቶያ። 7 ሲቆ ኡባ ዳንዳእዛ፤ ኡባ አማንዛ፤ ሎኦ ባዝ ሀኖዳ ግ፥ ኡፋይሳር ናግዛ፤ ኡባ ባዛር ሚንግዛ።

8 ሲቆ ዉርስꬂ ሄሎዳይስ ꬋቦያ። ዝን ትንቢተ አቶዳ፤ ዱማ ዱማ ዶናር ኦድንትዛይ አቶዳ፤ ኤራትꬃይካ ኣꬎዳ። 9 ኑ ኤራትꬃፕ ላፋ ኤርዛ፤ ትንቢተፕ ባጋ ኦድዛ። 10 ዝን ፎሎ ማቄዛይ የኤዝ ዎደ ፎሎ ባዛይ አቶዳ።

11 ታኒ ናአዛር ናአ ጋርክ ናሽዛ፤ ናአ ጋርክ ቆፕዛ፤ ናአ ጋርክ አካክዛ። ታ ዎዛናማ ማቄዝ ዎደ ናአትꬅ ሀና አሼዛ። 12 Ꮊት ፖኦ ባ አቆ ማስቶተር ብእዛይ ጋርክ ኑ ብእዛ፥ ዝን የ ዎደ ኑ ቆንጨር በአዳ። Ꮊት ኑ ኤረትꬃፕ ጽቃ ኤርዛ፥ ዝን የ ዎደ ጾሳይ ኑና ኤርዛይ ጋርክ ፎሎ ኤሮዳ።

13 ይኬ፥ አማኖ፥ ኡፋይስኔ ሲቆ፥ Ꮊ ሃይꬒታይ ኤቂ የዞዳ። ዝን Ꮊይትታይፕ ኣꬍዛይ ሲቆ።

14

ትንቢተኔ ዱማ ዱማ ዶናር ኦድንቶ

1 ሲቆ ካሎይታ። አያና እሞትታ ሚንꬂ ኮዮይታ፤ ኡባፕ ኣꬂ፥ ትንቢተ እሞታ ሚንꬂ ኮዮይታ። 2 ዱማ ዱማ ዶናር ኦድንትዛ አሲ ጾሳይስ ኦድዛፕ አትን አስስ ኦዶያ። ዝን አስስ ቆንጨካ ጹራ አያና ዎልቃር ኦድንትዛ ግሾስ ኦንካ ኤ ኦድንትዛና አካኮያ። 3 ዝን ትንቢተ ኦድዝታይ አስ ድቾዳይስ፥ ምንꬃꬆዳይስኔ ጻልሶዳይስ አስስ ኦድዛ። 4 ዱማ ዱማ ዶናር ኦድዛ አስ ፋና ድችዛ። ዝን ትንቢተ ኦድዛ አስ ዎሳ ኬꬅ ድችዛ።

5 ይ ኡባይ ዱማ ዱማ ዶናር ኦድንትዛኮ ታ ዶስዛ፥ ዝን ትንቢተ ኦድዛኮ ታ ኡሳ ዶስዛ። ዱማ ዱማ ዶናር ኦድንትዛና ዎሳ ኬꬅ ድችስ ብልእዝ አስ ꬋብኮ፥ ዱማ ዱማ ዶና ኦድንትዛይፕ ትንቢተ ኦድዛይ ኣꬍዛ።

6 ዝን ታ እሹንꬆ፥ ታኒ ይንትኮ Ꮊንጊ ቆንጭꬃር ዎይ ኤራትꬃር ዎይ ትንቢተ ኦዶር ዎይ ትምርተ ባይꬅ ዱማ ዱማ ዶናር ኦደንትኮ ይንታን አብ ማዶዴ? 7 ዱማ ዱማ የꬅ ሚሻይስ ፐቲ ግርꬂ የዝኮ፥ ሹልሹሎ ግርስነ ዲꬅ ግርስ ዋይዚ ሻኪ ኤሮዴ? 8 ማ ቱልቱሎ ፑጎ ሻኪ ኤርንታም እጽኮ ኦላስ ጊግንትዛይ ኦኖ? 9 የይ ጋርከካ፥ ዱማ ዱማ ዶናር ይ ኦድንትዛይ ቆንጨ ማቃም እጽኮ ይ ኦድዛ ኦኒ ኤሮዴ? የይ ጫርኮር ኦድንትዛይ ጋርከ።

10 Ꮊ አላመል ጋመ ዶንታይ የዛ፤ የ ኡባይስ ብልእꬂ የዛ። 11 ዝን ፐቲ አሲ ኦድንትዛ ዶና ታኒ ኤራም እጽኮ ኤ ታስ እማꬄ ማቅዛ፤ ታካ ኤስ እማꬄ ማቅዛ። 12 የይ ጋርከካ፥ ጌሻ አያና እሞታ ይ ኤኮዳይስ ሚንꬂ ኮይኮ፥ ዎሳ ኬꬅ ድቻይስ ኡባፕ ኣꬊዝ እሞታ ኮዮይታ።

13 ዱማ ዱማ ዶናር ኦድንትዛ አስ ፋ ኦዳ ብሎዳይስ ብርሽꬅ እሞታይ እንግንቶዳይ ጋርክ ጾሳ ዎሶ። 14 ታኒ ዱማ ዱማ ዶናር ጾስ ዎስኮ፥ ታ አያናይ ዎስዛ፥ ዝን ታ ዎዝናይ አኮካ ማድንቶያ። 15 የዝን፥ ታ አብ ኦꬆዳይስ ኮሼ? ታኒ ታ አያናር ዎስዛ፤ ታ ካሃይራካ ዎስዛ። ታኒ ታ አያናር የጽዛ፤ ታ ካሃይራካ የጽዛ። 16 የያ ማቃም እጽኮ ኔኒ ነ አያናር ጾስ ጋላትዛ ዎደ የ አቃይድ ኔኒ ግዛ ኤረካ አስ ነ ጋላትዛ ዎደ፥ «አምንኤ» ጎደ? 17 ኔኒ ጾስ ጋላትዛይ ሎኦ፥ ዝን ሀራ አስ ማዶያ።

18 ታ ይ ኡባይፕ ኣꬂ ዱማ ዱማ ዶናር ኦድንትዛ ግሾስ ጾስ ጋላትዛ። 19 ዝን ታኒ ዎሳ ኬꬃ ሀርታ ታማርሶዳይስ ዱማ ዱማ ዶናር ታጲ ሙኩሎ ቃላ ኦድንትዛይፕ ኤርንትዛ ዶናር እችን ቃላ ኦዶ ዶስዛ።

20 ታ እሹንꬆ፥ ይ ኢታ ቆፋስ ናእታይ ጋርክ ማቆይታፕ አትን ቆፓር ናአ ማቅፓተ ዎዛናምታ ማቆይታ። 21 ጎዳይ፥ ጌሻ ማጻፋይድ፥

«ታኒ Ꮊ አሳይስ፥

ዱማ ዱማ ዶናር ኦድንትዛ አሳይራኔ

እማꬅ ዶናር ኦድንትዛ አሳይር ኦድዛ።

ዝን የይ ሀንንካ ታና ስኦያ» ዬግዛ። *

22 ይኬ፥ ዱማ ዱማ ዶናር ኦዳይ፥ አማኖዋ አሳይስ ማላ ማቅነፕ አትን አማንዛ አሳይስ ባያ። ትንቢተ አማንዛ አሳይስ ማላ ማቅነፕ አትን አማኖዋ አሳይስ ባያ።

23 ዎሳ ኬꬅ አሳይ ፐትፕ ሺቄዝ ዎደ ኡባይ ዱማ ዱማ ዶናር ኦድንትኮ ኤሮዋ ዎይ አማኖዋ አሳይ ይ ሺቆ ይኢ፥ «Ꮊይትታይ ኤይዛ» ጎሳነ? 24 ዝን ኤሮዋ ዎይ አማኖዋ አሳይ ዎሳ ኬꬅ ገልዛ ዎደ አሳይ ትንቢተ ኦዶዳር፥ ስእኮ ፋ ናጋራ አካኮዳ፤ ማ ኤ ስኤዝ ቃላይድ ፕርድንቶዳ። 25 ኡንቲ ኤ ዎዛና ጌሜዝ ቆፋ ቆንጭሶዳ። የይ ጋርከካ፥ «ቱማ ጾሳይ ይ ጋንጨ የዛ» ዬጊ ማርካቲ፥ ጹጉኒ ጾሳይስ ጎይኖዳ።

ጎይኖ ዎጋ

26 ታ እሹንꬆ፥ ኑ ዋጎ? ይ ፐትፕ ሺቅዛ ዎደ ፐታይስ ማዝሙረ የዛ፤ ፐታይስ ታማርሶ እሞታይ የዛ፤ ፐታይስ ቆንጭꬂ የዛ፤ ፐታይስ ዱማ ዱማ ዶናር ኦድንቶ የዛ፤ ፐታይስ ብልእዝ እሞታይ የዛ። የ ኡባይ ዎሳ ኬꬃና ድችዛባዝ ማቆዳይስ ቤዝዛ። 27 ዱማ ዱማ ዶናር ኦድንትዛ አስታይ የዝኮ፥ ናምኤ ዎይ ጋንግኮ ሀይዝ ማቅኮ ማራር ማራር ናግንቲ ኦዶዳይስ ቤዝዛ። ኡንቲ ኦድንትዛና ሀራ አስ ብሎ። 28 ዝን ብልዝ አስ ꬋብኮ፥ ዱማ ዱማ ዶናር ኦድንትዛይ ዎሳ ኬꬃ ስእ ጎ። ፋስኔ ፋ ጾሳይስ ኦዶ።

29 ትንቢተ ኦድዝታይ ናምኤ ዎይ ሀይዝ ማቂ ኦዶ። ማ Ꮊንክታይ ኡንቲ ግዝባዝ ሻኮ። 30 የ ሺቃይድ የዝ ሀራ አስስ ፐትባዝ ቆንጭኮ ቲና ኦድንትዛይ ስእ ጎ። 31 ኡባይ ታማሮዳይ ጋርከኔ ኡባይ ሚንጎዳይ ጋርክ ማራር ማራር ትንቢተ ኦዶዳይስ ዳንዳእዛ። 32 ናብታይ አያናይ ናብታይስ አዛዝንትዛ። 33 ጾሳይ ሳሮትꬅ ጾሳፕ አትን ጫቦ ጾስ ባያ። ጌሽታይ ዎሳ ኬꬅታይ ኡባይ የይጋርከ።

34 ማችታይ ዎሳ ኬꬅ ሺቆ ስእ ጎ። ህገ ግዛይ ጋርክ ኡንቲ ሃርንቶፕ አትን ዎሳ ኬꬃ ኦዶዳይስ ኡንትስ ማዉተ ባያ። 35 ማችታይ ዎሳ ኬꬃ ኦድንቶ ቦርሶ ማቄዝ ግሾስ ፐቲ ፐትባዝ ኤሮዳይስ ኮይኮ ካራ ፋ አዝና ኦይጮ።

36 ጾስ ቃላ ቲና ይ ከኤኔ? ዎይ ጾስ ቃላይ ይ ኣዳኮ የኤኔ? 37 ኦንካ ፋና ናበ ዎይ ፋና ጾስ አስ ግ ቆፕኮ፥ ታኒ ይንትስ ጻፌዛይ ጎዳይ አዛዞ ማቄዛና አካኮ። 38 ዝን ኦንካ ኤራም እጽኮ ኤካ ኤርንትፐ።

39 የይ ግሾስ፥ ታ እሹንꬆ፥ ትንቢተ ኦዶዳይስ ሚንꬂ አሞቶይታ፤ ማ ዱማ ዱማ ዶናር ኦድንታካ ካይፓተ። 40 ዝን ኡባይካ ዎጋራኔ ማራር ማቆ።

15

ክርስቶሳ Ꮊይቆፕ ደንዶ

1 ታ እሹንꬆ፥ ታ ይንትስ ማርካቴዝ ዎንግለ ይ ኤኬዛኔ ይ አማናይድ ሚንጊ ኤቄዛና ይ አካኮዳይ ጋርክ ታ ኮይዛ። 2 ታ ታማርሴዝ ዎንግለ ሚንꬂ አይክኮ ይ ኤዛይር አቶዳ። የይ ሀናም እጽኮ ይ አማናይ ጨረ ማቃዳ።

3 ታኒ ኤኬዝ ኡባይፕ ኣꬊዝ ኪታ ቲናቲ ይንትስ እንጌዛ። የይካ፥ ጌሻ ማጻፋይ ግዛይ ጋርክ፥ ክርስቶሳ ኑ ናጋራ ግሾስ Ꮊይቄዛ። * 4 ሞግንቴዛ፤ ጌሻ ማጻፋይ ግዛይ ጋርክ፥ ሃይꬒንꬃ ጋላስ Ꮊይቆፕ ደንዴዛ። * 5 ጵጽሮሳስ ቆንጬዛ። የይፕ ጉየ፥ ታጶ ናምኢ ሀዋርታይስ በንቴዛ። * 6 እችን ጼታፕ ጋንግዛ አማንዝታይስ ፐቲ ቶኬ በንቴዛ። ኡንታፕ ጋምታይ Ꮊኖ ሄሎዳይስ ፓጻ የዛ፥ ዝን ጽቅታይ Ꮊይቄዛ። 7 የይፕ ጉየ፥ ያይቆባስ በንቴዛ፤ ጉየፐካ ፋ ሀዋርታይስ ኡባይስ በንቴዛ።

8 ማ ዉርስꬃ ቡልꬅ ጋርክ ማቄዝ ታስ በንቴዛ። * 9 ታኒ የሱሳ ሀዋርታይ ኡባይፕ ላፋ። ታኒ ጾስ ዎሳ ኬꬅ ባይእꬄዝ ግሾስ የሱሳ ሀዋረ ግንትንቲ ጼግንቶዳይስ ቤዞዋዛ። * 10 ዝን ጾስ ኣꬎ ኬሃትꬃይድ Ꮊት ማቄዛይ ታና፤ ኤ ታስ እንጌዝ ኣꬎ ኬሃትꬃይ ጨር አተካያ። ታኒ Ꮊንኮ ሀዋርታይፕ ኣꬂ ዳቡሬዛ። ዝን ታራ የዝ ጾስ ኣꬎ ኬሃትꬃይ ኦꬄነፕ አትን ታና ባያ። 11 ይኬ፥ ታና ማቅን ኡንቲ፥ ኑ ኡባይ ታማርስዛይ የያ፤ ይንትካ የ ኪታ አማኔዛ።

Ꮊይቆፕ ደንዶ

12 ክርስቶሳ Ꮊይቆፕ ደንዴዛና ኑ ሳባክዛ ዎደ ይንትፕ ፐታይ ፐታይ የዝን፥ ዋይዚ፥ «Ꮊይቆፕ ደንዶ ባያ» ዬግኔ? 13 Ꮊይቆፕ ደንዶ ባባዝ ማቅኮ ክርስቶሳ Ꮊይቆፕ ደንደካ ጉሲ። 14 ክርስቶሳ Ꮊይቆፕ ደንደካባዝ ማቅኮ ኑ ትምርታይካ ይ አማናይካ ጨረ። 15 Ꮊይቆፕ ደንዶ ባዝን፥ ኑኒ ጾሳይ፥ «ክርስቶሳና Ꮊይቆፕ ደንꬄዛ» ዬጊ ሳባክታር ዎርዶ ጾስ ማርክታ ማቄዝ ጉሲ። 16 Ꮊይቄዝ አሳይ Ꮊይቆፕ ደንዶዋባዝ ማቅኮ ይኬ፥ ክርስቶሳ Ꮊይቆፕ ደንደካያ። 17 ክርስቶሳ Ꮊይቆፕ ደንደካባዝ ማቅኮ፥ ይ አማናይ ጨረ፤ ማ ይ Ꮊኖ ሄሎዳይስ ይ ናጋራራ የዛ። 18 ይኬ፥ ክርስቶሳ አማኒ Ꮊይቄዝታይካ ꬋቤዛ ጉሲ። 19 ኑኒ Ꮊ አላመ የስ ኣዳስ ክርስቶሳር ኡፋይሳ ኦꬄዝባዝ ማቅኮ፥ Ꮊ ሳአል የዝ አስ ኡባይፕ ኑባዝ ኣꬎ አዛንꬅዛባዝ ማቃዳ።

20 ዝን ክርስቶሳ Ꮊይቄዝታይስ Ꮊይቆፕ ደንዶር ባይራ ማቂ ቱማ ደንዴዛ። 21 Ꮊይቆ ፐቲ አስ ባጋር Ꮊ አላመ የኤዛይ ጋርክ Ꮊይቆፕ ደንዶካ ፐቲ አስ ባጋር የኤዛ። 22 አዳመ ባጋር አስ ኡባይ Ꮊይቄዛይ ጋርክ ክርስቶሳ ባጋር አስ ኡባይ ደኦ የዝዛ። 23 ዝን ፐታይ ፐታይ ፋ ሙራር ሙራር ደንዶዳ። ክርስቶሳ ኡባይፕ ባይራቲ ደንዴዛ፤ የይፕ ጉየ፥ ክርስቶሳስታይ ኤ ይእዛ ዎደ ደንዶዳ።

24 የይፕ ጉየ፥ ክርስቶሳ ሀርዝታ፥ ማዉተኔ ዎልቃ ኡባ ꬋብሲ፥ ካተትꬃ ጾስ አዳይስ እንግዛ ዎደ ዎደ ዉርስꬃይ የኦዳ። 25 ጾሳይ ኤ ሞርክታ ኡባ ኤ ቶኬ ኦሞ ኦሎድ ሄሎዳይስ ክርስቶሳ ካዉቶዳይስ ቤዝዛ። * 26 ዉርስꬃል ኤ ꬋብሶዳይስ የዝ ሞርካይ Ꮊይቆ። 27 ጌሻ ማጻፋይድ፥ «ጾሳይ ኡባ ባዝ ኤ ማዉተ ኦሞ ሃርሴዛ» ግንትንቲ ጻፍንቴዛ። ዝን ኡባ ኤ ማዉታይፕ ኦሞ ሃርሴዛ ግዛይ፥ ጾስ አዳይ ኣዳ አትኮ ኡባ ባዝ ኤ ማዉታይፕ ኦሞ ሃርሴዛ። * 28 ኡባ ባዝ ክርስቶሳ ማዉታይፕ ኦሞ ሃርንቴዛይፕ ጉየ ክርስቶሳ ማ ፋ ኦማስ ኡባ ባዝ ፓስ ሃርሴዝ ጾሳይስ ሃርንቶዳ። የ ዎደ ጾሳይ ፋ ኣዳ ኡባ ሃሮዳ።

29 Ꮊይቄዝታይ ደንዶዋባዝ ማቅኮ ኡ ግሾስ ጻማቅንትዛ አሳይ አብስ ዋይኔ? Ꮊይቄዝታይ ደንዶዋባዝ ማቅኮ የዝን፥ አብስ፥ አሳይ Ꮊይቄዝታይ ግሾስ ጻማቅንትኔ?

30 የዝን፥ ኑኒ አብስ ኡባ ዎደ ኑናትꬃ መቶስ ኣꬂ እንግኔ? 31 ታ እሹንꬆ፥ ታ ጋላስ ጋላስ Ꮊይቆስ ኣꬊ እንግንትዛ። የይካ፥ ጎዳ የሱስ ክርስቶሳል የዝ ደኦ ፐትፐተꬃይድ ይንታል ጬቅዛ ግሾስ። 32 አስ ቆፋ ጋርክ ማቅኮ፥ ታኒ ኤፈሶነ ዶአራ ቡትቴዛይ ታና አብ ማዴ? Ꮊይቄዝታይ Ꮊይቆፕ ደንዶዋባዝ ማቅኮ፥ «ዎንቲ ኑ Ꮊይቅዝ ግሾስ Ꮊይኖ ማዳ ኡዦዳ» ዬግዝ አሳይ ጋርክ ማቅዛ። *

33 ባልንትፓተ! ኢታ ዣመትꬂ ሎኦ ሀኖ ኢስዛ። 34 ይ ካሃይኮ ማቆይታ። ናጋራ ኦꬅፓተ። ይንታፕ ፐቲ ፐቲ አሳይ ጾስ ኤሮያ። ታኒ ይንታን ዬላꬆዳይስ የያ ግዛ።

ደንዶ አሰትꬅ

35 ፐቲ አስ፥ «Ꮊይቄዝ አሳይ ዋይዚ ደንዴ? ኡንቲ አብ ጋርክ አሰትꬃራ የኦዴ?» ዬግꬅ አታሚ። 36 ነኖ ቦዛዮ፥ ኔኒ ቢታል ዘርዝ ዘርꬃይ Ꮊይቀካ ዶሎያ። 37 ኔኒ ዘርዛይ ግስተ ማቆ ዎይ ሀራ ካꬃ ዎቆዋ አፋ ኣዳ ዘርነፕ አትን ዶሌዝ ዶላ ባያ። 38 ዝን ጾሳይ ዘረꬅታይስ ፋ ዶሴዛይ ጋርክ መትꬂ እንግዛ። ዱማ ዱማ ዘርꬅታይስ ዱማ ዱማ አሰትꬅ እንግዛ። 39 መትꬅ ኡባይ አሾ ፐቶ ባያ። ዝን አስ አሾ ፐቶ፤ መሄ አሾ ሀራ፤ ካፍታይ አሾ ሀራ፤ ማ ሞሎ አሾካ ሀራ።

40 ሳሎ አሰትꬅ የዛ፤ ማ ሳአ አሰትꬅካ የዛ። ዝን ሳሎ አሰትꬅ ቦንቾ ፐቲ ማላ፤ ማ ሳአ አሳተꬅ ቦንቾ ሀራ። 41 አዋ ቦንቾ ሀራ፤ አጌና ቦንቾ ሀራ፤ ጾልንትታይ ቦንቾ ሀራ፤ ፐቲ ጾልንታይ ሀራ ጾልንቶፕ ቦንቾር ዱማትዛ።

42 Ꮊይቄዝታይ Ꮊይቆፕ ደንድዛ ዎደ የይ ጋርክ ሀኖዳ። ዎቅዛ አሰትꬃይ ዘርንትዛ፤ ዎቆዋ አሰትꬅ ማቂ ደንድዛ። 43 ቶቼር ዘርንቲ፥ ቦንቾር ደንዶዳ፤ ዳቡርሳር ዘርንቲ፥ ዎልቃር ደንዶዳ። 44 መትꬅ አሰትꬃር ዘርንቲ፥ አያና አሰትꬅ ማቂ ደንዶዳ። መታ አሰትꬅ የዝኮ፥ አያና አሰትꬅ የዛ።

45 የይ ጋርከካ፥ ጌሻ ማጻፋይድ፥ «ቲና አꬃይ፥ አዳማ፥ ፓꬅ የዝ አስ ማቂ መꬍንቴዛ»* ዬግዛ። ዝን ጉየ አዳማ፥ ክርስቶሳ፥ ደኦ እንግዛ አያና ማቄዛ። 46 ዝን መታ አስ ቲና ይእን፥ ጉየፕ አያና አስ የኤነፕ አትን አያና አስ ቲና የኤካያ። 47 ቲና አዳም ቢታፕ መꬍንቴዝ ቢታ አስ፤ ናምእንꬆ አዳማ ሳሎፕ የኤዛ። 48 ቢታፕ መꬍንቴዝታይ ቢታይፕ መꬍንቴዛና ኣዝዛ። ሳሎስታይ ሳሎፕ የኤዛና ኣዝዛ። 49 ኑኒ ቢታፕ መꬍንቴዝ አꬃ ኣዝዛይ ጋርክ ሳሎፕ የኤዝ አꬃካ ኣዝዛ።

50 ታ እሹንꬆ፥ ታ ግዛይ የያ፤ አሾኔ ሱꬂ ጾስ ካተትꬅ ላቶዳይስ ዳንዳኦያ። ዎቅዛ አሰትꬃይ ዎቆዋ አሰትꬃ ላቶያ።

51 ታ ይንትስ ፐቲ ጹረ ኦዶዳ። ኑ ኡባይ Ꮊይቃሚ፥ ዝን ዉርስꬃል ኡባይ ላምንቶዳ። * 52 ቱልቱሎ ፑግንቶዳር ኣፈ ቅጲ በአዳይስ ቆፐካ ላምንቶዳ። Ꮊይቄዝ አሳይ ዎቃም አስ ማቂ ደንዶዳ፤ ኑካ ላምንቶዳ። 53 Ꮊይ ዎቅዛይ ዎቃማና፥ Ꮊይ Ꮊይቅዛይ Ꮊይቃማና ማኦዳይስ ቤዝዛ።

54 Ꮊይ ዎቅዛይ ዎቃማና፥ ማ Ꮊይ Ꮊይቅዛይ Ꮊይቃማና ማእዛ ዎደ ጌሻ ማጻፋይድ፥ «Ꮊይቆ ጋምꬃር ምትንቴዛ»* ግዝ ቃላይ ፖልንቶዳ። 55 የይ ጋርከካ፥

«Ꮊይቆ፥ ነ ጋምꬃይ አባ የኔ?

Ꮊይቆ፥ ነ ዪሻይ አባ የኔ?»*

56 Ꮊይቆ ዱክዛ ዪሻይ ናጋራ፤ ማ ናጋራ ዎልቃይ ህገ። 57 ዝን ኑ ጎዳ የሱስ ክርስቶሳ ባጋር ኑስ ጋምꬅ እንግዛ ጾሳና ጋላታ ሄሎ።

58 የይ ግሾስ፥ ታ ሲቆ እሹንꬆ፥ ኤንኤካ ሚንጊ ኤቆይታ። ጎዳይ ኦሳይድ ይ ዳቡርዛይ ጨረ ባዛና ኤሪ ኡባ ዎደ ጎዳይ ኦሳ አዛለካዛር ኦꬆይታ።

16

አማንዛ አሳይስ ሺቄዝ ታምኤ

1 አማንዛ አሳይስ ሚሻ ሺሾ ባጋ ጋላትያ ዎሳ ኬꬅታይስ ታኒ አዛዜዛይ ጋርክ ይንትካ ኦꬆይታ።* 2 ሚሸ ሺሾ ታ ይንትኮ Ꮊንጎዳር ማቃማይ ጋርክ ፐታይ ፐታይ ሳምንታፕ ቲና ጋላስ፥ ዎጋ ዎደ ዎጋ ዎደ ፋ ደንግዛ ባዛፕ ከሲ ፋ ካራ ጋንꬆ። 3 ታኒ ገድ Ꮊንጌዝ ዎደ ሚሸ የሩሳላመ ሄልꬆዳይ ጋርክ ይ ዶሬዝ አሳይስ ዳብዳበ እንጊ ኡንታን የሩሳላመ አዛዞዳ። 4 ኡንታር ታና Ꮊሞ ቤዝዛ ባዝ ማቅኮ ኡንቲ ታራ Ꮊንጎዳይስ ዳንዳእዛ።

ጳዉሎሳ ቆፋ

5 ታኒ ማቃዶናር ኣꬎዳይስ ቆፔዝ ግሾስ ገድ Ꮊንጊ ይንትኮ የኦዳ። * 6 ታ Ꮊንግዛ አቆ አና ማቅኮካ፥ ታ Ꮊማይድ ይ ታና ማዶዳይ ጋርክ ይ ካለ ጽቃ ዎደ ጋምኤካ አታሚ። ባርጎ አግንታ ይ ካለ ኣꬆ ዋዪ አሾዳ። 7 ታኒ ኦገራ ኣꬊታር ይንታን በአዳይስ ኮዮያ። ጎዳይ ጊኮ፥ ይ ካለ ኡንደና ዎደ ካታምኦዳይስ ቆፕዛ።

8 ዝን ታኒ ጰንጸቆስጸ ባለ ሄሎዳይስ ኤፈሶና ጋምኦዳ። 9 ታስ ኦሶ ኩሜዛ ዳልገ ፔንጋይ ዶይንቴዛ፥ ዝን ጋመ ኤቅንትዛ ሞርክታይ የዛ። *

10 ኤ ታ ጋርክ ጎዳ ኦሶ ኦꬅዛ አስ ማቄዝ ግሾስ ጽማቶሳ ይንትኮ Ꮊንግኮ፥ ይ ካለ ኤ ያሽተካዛር የዞዳይ ጋርክ ኦꬆይታ።* 11 ኦንካ ኤዛ ካꬊፐ። ኤ ታኮ ሳሮ ማቆዳይ ጋርክ ኤዛ ማዲ ሞይዞይታ። ታኒ ኤ Ꮊንኮ አማንዝታይር ማቆዳና ናግዛ።

12 ኑ እሻ አጵሎሳ Ꮊንኮ አማንዝታይር ይንትኮ Ꮊማዳይ ጋርክ ታ ኤዛ ሚንꬂ ዎሴዛ። Ꮊት ይንትኮ Ꮊንጎዳይስ ኮየካያ፥ ዝን ኤስ ጊጌዝ ዎደ ይንትኮ Ꮊማዳ።

ዉርስꬅ ዞረኔ ሳሮꬆ

13 ባርኮይታ፤ አማኖር ኤቆይታ፤ ጻሎይታ፤ ሚንጎይታ። 14 ኦሶ ኡባ ሲቆር ኦꬆይታ።

15 ታ እሹንꬆ፥ ኢስጽፋኖሰኔ ኤ ካራ አሳይ አካያ ቢታ ኡንቲ ቲና አማኔዝታ ማቄዛኔ አማንዝታ ማዶዳይስ ፋና ኣꬂ እንጌዛና ይ ኤርዛ። * 16 ይንትካ ኡ ጋርክ አስስኔ፥ ኡንታራ ኦሶር ዳቡርዛ ኡባይስ ኪተንቶዳይ ጋርክ ታ ይንታን ዎስዛ።

17 እስጸፋኖሳ፥ ፍርዶናጽሰኔ አካይቆሳ ታኮ የኤዛይ ታና ኡፋይሴዛ። ይ ባ አቆ ኡንቲ ይንታን ማቂ ታ ፓጫ ኩንꬄዛ። 18 ኡንቲ ይንታን ኡፋይሴዛይ ጋርክ ታናካ ኡፋይሴዛ። የይ ጋርክ አስታ ደንꬅꬆይታ።

19 ኢሳ ዎሳ ኬꬅ አሳይ ይንታን ሳሮ ግዛ። አቅላኔ ጵርስቅላ ፋ ካራ ሺቅዛ ዎሳ ኬꬅ አሳይራ ፐትፕ ይንታን ጎዳይ ሱንꬃይር ሳሮꬄዛ።* 20 አማንዛ እሽታይ ኡባይ ይንታን ሳሮ ዬግዛ።

ጌሽ ዬርንቶ ዬርንትታር ዎል ሳሮꬆይታ። 21 ታኒ፥ ጳዉሎሳ፥ Ꮊ ሳሮꬃ ታ ኩሸር ጻፌዛ።

22 ጎዳ ዶሶዋ አስ የዝኮ፥ ባድንቴዛ ማቆ። ኑ ጎዳዮ፥ Ꮊና የኦባ!

23 ጎዳ የሱስ ክርስቶሳ ኣꬎ ኬሃትꬃይ ይንታር ማቆ።

24 ታ ሲቃይ ክርስቶሳ የሱሳር የዝ ይ ኡባይራ ማቆ። አምንኤ።

* 1:2 ሀዋ. ኦ. 18:1

* 1:12 ሀዋ. ኦ. 18:24

* 1:14 ሀዋ. ኦ. 18:8፤ ሀዋ. ኦ. 19:29፤ ኦሮ. 16:23

* 1:16 1ቆሮ. 16:15

* 1:19 ኢሳ. 29:14

* 1:20 ኢዮ. 12:17፤ ኢሳ. 19:12፤ 33:18፤ 44:25

* 1:31 ኤርም. 9:24

* 2:3 ሀዋ. ኦ. 18:9

* 2:9 ኢሳ. 64:4

* 2:16 ኢሳ. 40:13

* 3:2 እብራ. 5:12-13

* 3:4 1ቆሮ. 1:12

* 3:6 ሀዋ. ኦ. 18:4-11፥ 24-28

* 3:16 1ቆሮ. 6:19፤ 2ቆሮ. 6:16

* 3:19 ኢዮ. 5:13

* 3:20 ማዝ. 94:11

* 4:12 ሀዋ. ኦ. 18:3

* 4:16 1ቆሮ. 11:1፤ ፍል. 3:17

* 5:1 ናምእ. 22:30

* 5:5 ናጋራ አሻይ፦ ናጋራ መꬋይ ዎይ ናጋራ አሰትꬃይ።

* 5:6 ጋላ. 5:9

* 5:7 ከስ 12:5

* 5:8 ከስ 13:7፤ ናምእ. 16:3

* 5:13 ናምእ. 13:5፤ 17:7

* 6:12 1ቆሮ. 10:23

* 6:16 መ. 2:24

* 6:19 1ቆሮ. 3:16፤ 2ቆሮ. 6:16

* 7:10 ማቶ. 5:32፤ 19:9፤ ማር. 10:11-12፤ ሉቃ. 16:18

* 8:6 ታይ. 10:17

* 9:9 ናምእ. 25:4፤ 1ጽማ. 5:18

* 9:11 ኦሮ. 15:27

* 9:12 ማቶ. 10:10፤ ሉቃ. 10:7

* 9:13 ናምእ. 25:4፤ 1ጽማ. 5:18

* 10:1 ከስ 13:21-22፤ 14:22-29

* 10:3 ከስ 16:35

* 10:4 ከስ 17:6፤ ታይ. 20:11

* 10:5 ታይ. 14:29-30

* 10:6 ታይ. 11:4

* 10:7 ከስ 32:6

* 10:8 ታይ. 25:1-18

* 10:9 ታይ. 21:5-6

* 10:10 ታይ. 16:41-49

* 10:16 ማቶ. 26:26-28፤ ማር. 14:22-24፤ ሉቃ. 22:19-20

* 10:18 ለዊ. 7:6

* 10:22 ናምእ. 32:21

* 10:23 1ቆሮ. 6:12

* 10:26 ማዝ. 24:1

* 11:1 1ቆሮ. 4:16፤ ፍል. 3:17

* 11:7 መ. 1:26-27

* 11:8 መ. 2:18-23

* 11:25 ከስ 24:6-8፤ ኤርም. 31:31-34

* 12:4 ኦሮ. 12:6-8

* 12:12 ኦሮ. 12:4-5

* 12:28 ኤፍ. 4:11

* 13:2 ማቶ. 17:20፤ 21:21፤ ማር. 11:23

* 14:21 ኢሳ. 28:11-12

* 15:3 ኢሳ. 53:5-12

* 15:4 ማዝ. 16:8-10፤ ማቶ. 12:40፤ ሀዋ. ኦ. 2:24-32

* 15:5 ማቶ. 28:16-17፤ ማር. 16:14፤ ሉቃ. 24:34፥ 36፤ ዋን. 20:19

* 15:8 ሀዋ. ኦ. 9:3-6

* 15:9 ሀዋ. ኦ. 8:3

* 15:25 ማዝ. 110:1

* 15:27 ማዝ. 8:6

* 15:32 ኢሳ. 22:13

* 15:45 መ. 2:7

* 15:51 1ተሰ. 4:15-17

* 15:54 ኢሳ. 25:8

* 15:55 ሆሳ. 13:14

* 16:1 ኦሮ. 15:25-26

* 16:5 ሀዋ. ኦ. 19:21

* 16:9 ለዊ. 23:15-21፤ ናምእ. 16:9-11፤ ሀዋ. ኦ. 19:8-10

* 16:10 1ቆሮ. 4:17

* 16:15 1ቆሮ. 1:16

* 16:19 ሀዋ. ኦ. 18:2

2ቆሮንቶሳ

1

2

3

4

5

6

7

8

9

10

11

12

13

ጳዉሎሳ ቆሮንቶሳ አሳይስ ጻፌዝ ናምእንꬆ ኪታ

ገሎ

ጳዉሎሳ ቆሮንቶሳ አሳይስ ጻፌዝ ናምእንꬆ ኪታይ ጻፍንቴዛይ፥ ኤስ ቆሮንቶሳ ዎሳ ኬꬃራ የዝ ዛታይ ኢታ መቶ ጋንጨ ገሊ የዝ ዎደ። ፐቲ ፐቲ ዎሳ ኬꬅ አስታይ ጳዉሎሳና ኢታ ቦሮ ቦርኮካ ጳዉሎሳ ዳቦትꬅ መꬎዳይስ ኤስ አሞ የዛና ቤዝዛ። የይ ሀኖዳር ዳማ ኡፋይስ ኡፋይቶዳይስ ዳንዳእዛያ ቤዝዛ።

ጳዉሎሳ ፋ ኪታይ ቲና ክፍላይድ፥ ቆሮንቶሳ ዎሳ ኬꬃራ ኤስ የዝ ፐትፐተꬅ ቤዚ፥ ዎሳ ኬꬃ መꬍንቴዝ ቦሮስኔ እጾስ አብስ ምኖ ማህꬅ እንጌዛኮ ኦድዛ። የይራ ሄልꬂ ኤ ሴራይ ኡንታን ናጋራፕ ማሂ ዳቦꬆስ ሄልꬄዝ ግሾስ ኤ ኡፋይቴዝ ኡፋሳና ኡንትስ ቤዝዛ። ካልካ፥ ይሁዳ የዝ አማንዛ አሳይ ማዶዳይስ ፓስ የዛ ባዛፕ ጨረ እንጎዳይ ጋርክ ሀሳይስዛ። ዉርስꬅ ሸምፕታይድ ጳዉሎሳ ፋ ሀዋረትꬃይል አፋ ደንዴዝ ሞታይስ ማህꬅ እንግዛ። የይካ፥ ቆሮንቶሳ ዎሳ ኬꬃ የዝ ፐቲ ፐቲ አስታይ ፋና፥ «ቱማ ሀዋረ» ኡዲ፥ «ጳዉሎሳና ዎርዶ ሀዋረ» ኡዲ ሞትዛ።

2 ቆሮንቶሳ ኪታይ አይኬዝ ቆፍታ

ገሎ 1:1-11

ጳዉሎሳኔ ቆሮንቶሳ ዎሳ ኬꬃ 1:12—7:16

ይሁዳ የዝ አማንዛ አሳይ ታምኤ 8:1—9:15

ጳዉሎሳ ፋ ሀዋረትꬅስ እንጌዝ ማህꬅ 10:1—13:10

ኩስተ ቆፋ 13:11-14

1

1 ጾስ ሸነር የሱስ ክርስቶሳ ሀዋረ ማቄዝ ጳዉሎሳኔ፥ ኑ እሻ ጽማቶሳ፥

ቆሮንቶሳ የዝ ጾስ ዎሳ ኬꬅስኔ አካያ ቢታ የዝ ጾስ አሳይር ፐትፕ ጾስ አስ ማቄዝታይስ ጻፌዝ ኪታ። *

2 ጾስ ኑ አዳይፐኔ ጎዳ የሱስ ክርስቶሳፕ፥ ኣꬎ ኬሃተꬅኔ ሳሮትꬅ ይንትስ ማቆ።

ጳዉሎሳ ጾሳ ጋላትዛ

3 ማሮትꬅ አዳይስ፥ ኡባ ዎደ ኑና ሚንꬄꬅዛ ጾሳይስ፥ ኑ ጎዳ የሱስ ክርስቶሳ አዳይስ ጋላታ ማቆ። 4 ጾሳይ ኑስ እንጌዝ ምንꬃꬆር፥ መቶር የዝታ ኑ ምንꬃꬆዳይ ጋርክ ጾሳይ ኑና ኑ መቶ ኡባይድ ምንꬃꬅዛ። 5 ክርስቶሳ ጋመ ዋያይ ኑል ጋንጌዛይ ጋርክ ማ ክርስቶሳ ባጋር ኤ ምንꬃꬃይ ጋንጎዳ። 6 ኑኒ ዋይንትኮ የይ ይንታን ምንꬃꬆዳይስኔ ይንታን አሾዳይሲ። ማ ኑኒ ምንግኮ ኑኒ ዋያይድ ጋርዤዛይ ጋርክ ይንትካ ጋርዢ፥ ጾሳይ ይንትስ እንግዛ ምንꬃꬆር ምንጎዳ። 7 ይ ኑ ኤኬዝ መታይ ጋርክ ኤኪ፥ ኑ ምንꬃꬃ ሻክንቶዳና ኑ ኤርዛ ግሾስ ኑ ይንታል ጋዴዝ ኡፋይሳይ ምኖ።

8 ኑ እሹንꬆ፥ ኢሳ ቢታ ኑና ሄሌዝ መታ ይ ኤሮዳይ ጋርክ ኑ ኮይዛ። የ ኑና ሄሌዝ መታይ ኑ ዎልቃይፕ አꬊን፥ ሸምፖር አቶድባዝካ ኑስ ኤርንተካዝን። * 9 ኑኒ ኑል አፋ Ꮊይቆ ፕርዳ ፕርድንቴዛይ ጋርክ ቆፔዛ። ዝን ኑኒ ኑ ኦማስ ባዝን፥ Ꮊይቄዝታ ደንꬅዛ ጾሳይል አማንንቶዳይ ጋርክ የይ ሀኔዛ። 10 ጾሳይ የይ ጋርክ ኢታ Ꮊይቆፕ ኑና አሼዛ፤ Ꮊተካ አሽዛ፤ ቲናፐካ ኤ ኑና አሾዳ ግ ኤዛል ኡፋይስ ጋድዛ። 11 ዎሳር ኑና ማዶይታ። ጋመ አሳይ ዎሳፕ ደንዴዛይድ ጾስ እሞታ ኑ ደንግዛ ዎደ ጋመ አሳይ ኑ ግሾስ ጾሳ ጋላትዛ።

ጳዉሎሳ ፋ ቆፋ ላሞ ባጋ

12 ኑ ጬቃይ Ꮊያ። ኑኒ Ꮊ አላመል የዜዝ የሳይድ ኡባራካ ይንታር የዜዝ የሳይድ ጾሳፕ ማቄዝ ጽሎትꬃራኔ ሉለትꬃር ይንታር የዜዛና ኑ ካሃይ ማርካትዛ። የይካ፥ Ꮊ አላመ ኤጨትꬃር ባዝን ጾስ ኣꬎ ኬሃትꬃይ ጋርከ። 13 ኑ ይንትስ ጻፌዝ ዳብዳበ ይ ናባቦዳይስኔ አካኮዳይስ ዳንዳኦዋ ባዝ ኑ ይንትስ ጻፓሚ። ይ ኤዛ አካኮዳይስ ዳንዳእዛያ ታ አማንዛ። 14 Ꮊት ይ ኑና ዉርሲ ኤሮያ፥ ዝን ቲናፕ ዉርሲ ኤሮዳያ ታ አማንንትዛ። ኑ ጎዳ የሱሳ ማቅዛ ዎደ ኑ ይንታል ጬቅንትዛይ ጋርክ ይንትካ ኑል ጬቅንቶዳ።

15 የያ ታኒ ሎእꬅ ኤሬዝ ግሾስ ይ ናምእንꬆ ማድንቶዳይ ጋርክ ይንትኮ Ꮊንጎዳይስ ቆፋ አጬዛ። 16 ታኒ ማቃዶና Ꮊንግታራኔ ኤዛይፕ ማቅታር ይንታን በአዳ። ታኒ ኤዛይፕ ይሁዳ Ꮊንጎዳር ይ ታና ታ ኦጋይድ ማዶዳ ግ ቆፔዛ። * 17 ታኒ የያ ጊታር አብ ኦꬆዳይስ ቤዝዛኮ ኤረካ አስ ኣዝኔ? ዎይ ታኒ ታ ቆፋ አጭዝ ዎደ አስ ቆፋ ጋርክ፥ ፐቲ ቶኬ «ኤ» ማ ፐቲ ቶኬ «ዋኣ» ግዝ አስ ጋርከኔ?

18 ዝን ጾሳይ አማንንቴዛ ማቄዝ ግሾስ ኑ ይንትስ ኦድዛ ቃላይ «ኤ» ዎይ «ዋኣ» ግዛ ዋላካ ባያ። 19 ታራ፥ ስላሰራኔ ጽማቶሳር ይንትስ ማርካቴዝ ጾስ ናአይ፥ የሱስ ክርስቶሳ ኡባ ዎደ «ኤፕ» አትን «ኤ» ኔ «ዋኣ» ባያ። * 20 ጾሳይ እንጎድ ጌዝ ኡባይ ክርስቶሳ ባጋር «ኤ» ማቅዛ። ኑኒ ክርስቶሳ ባጋር ጾስ ቦንቾስ፥ «አምንኤ» ግዛይ የይ ግሾስ። 21 ኑራኔ ይንታራ ክርስቶሳር ሚንጊ ኤቆዳይ ጋርክ ኡዴዛይኔ ፋ ኦሳይስ ዶሬዛይ ጾሰ። 22 ኑኒ ኤባዝ ማቄዛና ኤርሶዳይስ ፋ ማታማ ኑል አፋ ጋዴዛ፤ ማ ፋ ጌሻ አያና ሳꬅ ኡዲ ኑ ዎዛና ጋዴዛ።

23 ታኒ ቆሮንቶሳ Ꮊንገካ አቴዛይ ይ አዛናማይ ጋርከሲ፤ የይ ዎርዶ ማቅኮ ጾስ ታስ ማርካ። 24 ይ፥ ይ አማናይድ ሚንጊ የዝ ግሾስ ኑ ይንታን ኡፋይሶዳይስ ይንታር ዎላ ኦꬅዝታይፕ አትን ይንታን ይ አማናይል ዎልቃንꬆያ።

2

1 ታኒ ማቂ ይንትኮ የአም ግ ቆፋ አጬዛይ ይንታን አዛንꬃማይስ። 2 ታኒ ይንታን አዛንꬅኮካ ታ አዛንꬄዝ ይንትፕ ሀራ ታና ኡፋይሶዳይስ የዛይ ኦኖ? 3 ታኒ ይንትስ የ ዳብዳባ ጻፌዛይ፥ ታ ይንታን በአዳይስ Ꮊንጎዳር ታና ኡፋይሶዳይስ ቤዝዛ አሳይር ታ አዛኖዳይስ ኮዮዋ ግሾስ። ታ ኡፋይሳይ ይ ኡባይ ኡፋይስ ማቅዛና ታ አማንዛ። 4 ታኒ ጋመ ዋየራኔ ኡንአር ማ ጋመ አፉꬃር ጻፌዛይ፥ ይንታን አዛንꬆዳይስ ባዝን ታኒ ይንታን ኡባ ዋፋ ጋርክ ዶስዛኮ ይንታን ኤርሶዳይሲ።

ቆሄዛና ማሮባጋ

5 አስ አዛንꬄዝ ኦንካ የዝኮ ታ ኤ ቡታ ሱቅꬅ ማቅፐፕ አትን ታና ባዝን ይንትፕ ጋምታ አዛንꬄዛ። 6 ይንትፕ ጋመ አሳይ የ አꬃ ሴሬዝ ሴራይ ኤስ ግዶዳ። 7 የይ ግሾስ፥ የ አꬃይ ኢታ አዛኒ፥ ኡፋይስ ጋቻማይ ጋርክ ይ ኤዛ ማሮዳይስኔ ምንꬃꬆዳይስ ቤዝዛ። 8 ይ ኤዛ ሲቅዛና ማሂ ኤዛ ቤዞዳይ ጋርክ ታ ይንታን ዎስዛ። 9 ታ የ ዳብዳባ ይንትስ ጻፌዛይ፥ ይ ፓጭንት፥ ኡባ ባዛር ታስ ኪትንትዛ ኤሮዳይስ ኮዬዝ ግሾሲ። 10 ይ ማርዛ አስ ታካ ማሮዳ። ታኒ ማሮድባዝ አቢ የዛኮካ፥ ክርስቶሳ ቲና ይ ግሾስ ግ ማሬዛ። 11 ታኒ የያ ኦꬄዛይ ጻላሄ ዶሻ ኦሳ ኑ ኤርዛ ግሾስ ጻላሄር ዶሽንታማይ ጋርከሲ።

ጽሮአዳ ጳዉሎሳ ኡንእንቶ

12 ታኒ ክርስቶሳ ዎንግለ ሳባኮዳይስ ጽሮአዳ Ꮊንጌዝ ዎደ ጎዳይ ኤዛይድ ታስ ኦሶ ፐንገ ዶዪ ጋዴዛ። * 13 ዝን ታኒ ታ እሻ ትቶ ኤዛይድ ደንገካ ግሾስ ታ ዎዝናይ ሸምፐካያ። የይ ግሾስ፥ ኤዛይድ የዝ አሳ ሳሮꬅ ኤዛ ኮዮዳይስ ማቃዶና Ꮊንጌዛ።

14 ዝን ክርስቶሳ ባጋር ኡባ ዎደ ኑና ጋምዝታ ኡዲ ካልꬅዛይኔ ሽቶ ጋርክ ቶንክ ግ ሳዉዛ ክርስቶሳ ባጋ ኑ ኤርዛ ኤራትꬃ ኡባ አቆ ሄልꬆዳይ ጋርክ ኡዴዛ ጾሳ ጋላታ ሄሎ። 15 ኑኒ አቶድ አሳይስኔ ꬋቦድ አሳይ ጋንጨ ክርስቶሳ ባጋር ጾስስ እንግንቴዝ ሳዉዛ ሽቶ ጋርከ። 16 ꬋቦድ አሳይስ Ꮊይቆክ ካንግዝ Ꮊይቆ ሳዎ፤ ማ አትዝ አሳይስ ደኦኮ ካንግዛ ደኦ ሳዎ፤ የዝን፥ የይ ጋርክ ኦሳይስ ማቃዳይ ኦኖ? 17 ኑኒ ጾስ ቃላ ዎ ደንጎዳይስ ኮዪ ዋላኪ ዛልእዝ ጋመ አሳይ ጋርክ ባያ። ዝን ጾሳይ ኪቴዝ ሉለ አስታይ ጋርክ ክርስቶሳር የዚ ጾስ ቲና ቃላ ኦዶዳ።

3

ኦሮꬅ ጫቆ ኦሳንችታ

1 ኑኒ ማሂ ኑና ሳቦ አይኮደኔ? ዎይ ሀራ አስ ጋርክ፥ ጋላታ ዳብዳበ ይንትስ ዳኮዳይስ ዎይ ይንታፕ ኤኮዳይስ ኑና ኮሽኔ? 2 አሲ ኡባይ ይንታን ኤሮድ ጋርከኔ ናባቦዳይ ጋርክ ይ ኑ ዎዝናይድ ጻፍንቲ የዝ ኑ ዳብዳበ። 3 ይ ቃላመር ባዝን ጾስ አያናር፥ ሹቻል አፋ ባዝን አስ ዎዝና ጻፍንቴዝታኔ ኑ ኦሶር በንቴዝ ክርስቶሳ ዳብዳበ ማቄዛና ቤዜዛ። *

4 ኑ የያ ጌዛይ፥ ክርስቶሳ ባጋር ጾሳል አማኖ ኑስ የዛ ግሾሲ። 5 ኑ የያ ኦꬆዳይስ ዳንዳኤዛይ ጾስ ዎልቃራፕ አትን ኑኒ ኑ ዎልቃር አኮካ ኡዶዳይስ ዳንዳኦያ። 6 ኑ ኦሮꬅ ጫቆ ኦሳንችታ ማቆዳይ ጋርክ ጾሳይ ኑና ኡዴዛ። የ ኦሮꬅ ጫቃይ ጌሻ አያናር በንቴዛይፕ አትን ጻፍንቴዝ ህገር ባያ። ህገ ዎꬍዛ፥ ዝን ጌሻ አያናይ ደኦ እንግዛ። *

7 ሹቻል አፋ ጻፍንቴዝ ህገ እንግንትዛ ዎደ ጾስ ቦንቾ በንቴዛ። ሙሰ ስናይል የዝ ቦንቻይ ꬋብታር Ꮊንግዛባዝ ማቅኮካ፥ እስሬለ አሳይ ኤ ስና ꬎቅ ግ በአዳይስ ዳንዳኤካያ። ይኬ፥ Ꮊይቆ ክእዝ ህገ የይ ጋርክ ቦንቾር በንትኮ፥ * 8 የዝን፥ ጌሻ አያናር ኦስንቴዝ ኦሳይ ቦንቻይ ዋይዚ ኣꬊ በንቶዴ? 9 አሳል አፋ ፕርዳ ክእዝ ህገ ቦንቾ ማቅኮ የዝን፥ አስ ጽልስዛ ኦሮꬅ ኦጋይ ዋይዚ ኣꬊ ቦንችንቶሳ? 10 ጉየ ቦንቻይ ኡባፕ ኣꬅ ማቄዛይፕ ደንዴዛይድ ቲና ቦንቻይ አኮካ ባዛይ ጋርክ ፓይድንቴዛ። 11 ጽቃ ዎደስ በንቲ ጉየፐ ꬋቤዛይ የይ ጋርክ ቦንችንትኮ፥ መꬍናስ የዛይ ዋይዚ ኣꬎ ቦንችንቶሳ?

12 ኑስ Ꮊይ ጋርክ ኡፋይሳይ የዛ ግሾስ ዬላተካ ኦድንቶዳ። 13 ሙሰ ꬋብታር Ꮊንግዝ ኤ ስኖ ፖጭꬃይ ደስኬሞድ ሄሎዳይስ እስራኤልታይ በአማይ ጋርክ ፋ አፋ ጎዝዛ። ኑና ማቅኮ ኤ ጋርክ ባያ። * 14 ዝን ኡ ዎዝናይ ዶጬዛ። Ꮊይኖ ሄሎዳይስ ጭማ ጫቃ ናባቦዳር ኡ ዎዝናይ የ ካማይር ካምንት የዛ። የ ካማይ ክርስቶሳ ኣዳር ሀልእዛ። 15 ዝን Ꮊይኖ ሄሎዳይስካ ሙሰ ማጻፋ ናባቦዳር ኡባይድ የ ካማይ ኡ ዎዝናይል ካምንቲ የዛ። 16 ዝን ኦንካ ጎዳይኮ ማቄዝ ዎደ አይደካ የ ካማይ ሀልእዛ። * 17 ጎዳይ አያና፤ ጎዳ አያናይ የዝ አቆ ዋሎትꬂ የዛ። 18 ኑኒ ኡባይ ካምንተካ ስኖ ማስቶተር ብእዛይ ጋርክ ጎዳይ ቦንቻ በአዳ። ኑኒ አያና ማቄዝ ጎዳይ ማላ ኣዞዳይስ ቦንቾፕ ቦንቾኮ ላምንቶዳ።

4

ቱማ ሀዋረትꬅ ኦሶ

1 ይኬ፥ ጾሳይ ፋ ማሮተꬃር Ꮊ ኦሳ ኑስ እንጌዝ ግሾስ ኑኒ ኡፋይስ ጋቻሚ። 2 ኑኒ ዬላꬅዛ ጌማ ኦሶ ኡባ አሺ፤ ገነ ኦሶ ኦꬃሚ፤ ጾስ ቃላ ዎርዶር ዋላካሚ። ቱማ ቆንጨር ናሽታር፥ አስ ኡባይ ካሃይ ኑና ኤኮዳይ ጋርክ ጾስ ቲና ኑና ሺሾዳ።

3 ኑ ኦድዛ ዎንግላይ ካምንቴዝ ባዝ ማቅኮካ፥ ካምንቴዛይ ꬋቦ ኦገል የዝ አሳይሲ። 4 Ꮊ አላማ ሃርዛ ጾሳይ አማኖዋ አሳይ ዎዝና ጎዜዛ። ኡንቲ ጾስ ኣዚ በንቴዝ ክርስቶሳ ቦንቾ ዎንግለ ፖአ በኣማይ ጋርክ ካዬዛ። 5 ኑኒ፥ የሱስ ክርስቶሳ ጎዳ ማቄዛኔ ኑ ኤ ግሾስ ይ አይልታ ማቄዛና ኦድነፕ አትን ኑባዝ ባያ። 6 «ፖኦ ꬉማ ጋንጨ ፖኦ» ጌዝ ጾሳይ፥ ክርስቶሳ ቲና ፖእዛ ጾስ ቦንቾ ኤራትꬅ ፖአ እንጎዳይስ ፋ ፖአ ኑ ዎዝናይድ ፖኦዳይ ጋርክ ኡዴዛ። *

7 ዝን ኡባይፕ ኣꬊዝ ዎልቃይ ኑፕ ባዝን ጾሳፕ ማቄዛና ቤዝዛ Ꮊ ቦንቾ ሚሻይ ቢታፕ መꬍንቴዝታ ማቄዝ ኑ ጋንጨ የዛ።

8 ኑ ኡባ ባጋር ኡርቅንትዛ ዝን ጋምንታሚ። ኑስ ሀድርስ ማቄዛ፥ ዝን ኡፋይስ ጋቻሚ። 9 ኑ ባይእንትዛ፥ ዝን ዶግንታሚ። ኑ ፖክዛ፥ ዝን ꬋባሚ። 10 የሱሳ ደአይ ኑ አሳተꬃይድ በንቶዳይ ጋርክ ኤ Ꮊይቃ ኡባ ዎደ ኑ አሳተꬃይድ ቶኪ ዩይዛ። 11 የሱሳ ደአይ Ꮊይቅዝ ኑ አሳተꬃይድ በንቶዳይ ጋርክ ፓꬅ የዝ ኑኒ ኤ ግሾስ ኡባ ዎደ Ꮊይቆስ ኣꬊ እንግንቶዳ። 12 ይኬ፥ Ꮊይቆ ኑል ኦꬅዛ፥ ዝን ደኦ ይንታል ኦꬅዛ።

13 ጌሻ ማጻፋይድ፥ «ታ አማኔዛ፤ የይ ግሾስ ኦዴዛ» ዬግንቴዛ። የይ ጋርከካ ፐቲ አማኖ አያና ኑስ የዛ ግሾስ ኑ አማንዛ፤ የይ ግሾስ ኦዴዛ። * 14 ጎዳ የሱሳና Ꮊይቆፕ ደንꬄዝ ጾሳይ፥ ኑናካ የሱሳር ደንꬆዳኔ ይንታር ዎላ ሺሾዳና ታ ኤርዛ። 15 የይ ኡባይ ሀኔዛይ ይ ግሾስ። ፑጬዝ ኣꬎ ኬሃትꬃይ ጋመ አሳ ሄሌዛይ ጋርክ አሳይ ጾስ ቦንቾስ ማቅዝ ጋላታ ጋንጎዳይ ጋርከ።

አማኖር የስ

16 የይ ግሾስ፥ ኑኒ ኡፋይስ ጋቻሚ። በንትዝ ኑ አሰትꬃይ ዳቡርታር Ꮊንግዛባዝ ማቅኮካ፥ ኑ አያና አሰትꬃይ ጋላስ ጋላስ ኦሮጽዛ። 17 Ꮊተስ ኑኒ ዋይንትዛ Ꮊ ካዉሻ ዋያይ፥ ኡባፕ ሎእꬆ ኣꬊዝ መꬍና ቦንቻ ኑስ እንግሶዳ። 18 ኑኒ በንትዝባዝ ባዝን በንቶዋባዛ ብእዛ። በንትዝባዛይ Ꮊተስ፥ ዝን በንቶዋባዛይ መꬍናሲ።

5

1 Ꮊት ኑ የዝ ዱንካነ ኣዝዝ Ꮊ ሳአ አሰትꬃይ ላልንትኮካ፥ አስ ኬጸካ፥ ጾሲ ኬጼዝ መꬍና ካራይ ኑስ ሳሎ የዛና ኤርዛ። 2 ሳሎ አሰትꬃ ማኦዳይስ አሞትታር Ꮊት Ꮊ ሳአ የሳር ቡትትዛ። 3 ኑኒ የያ ማኤዝ ዎደ ካሎታም። 4 ዱንካነ ኣዝዝ Ꮊ ሳአ አሰትꬃይድ ኑ የዛር ዴጽን ሸምትዛ። Ꮊይቅዝ ኑ አሰትꬃይ ደኦ ላምንቶዳይ ጋርክ ሳሎ አሰትꬃ ማኦዳይስ ኮይነፕ አትን ካሎቶዳይስ ባያ። 5 ኑና Ꮊይስ ጊግሴዛይ ጾሰ። ኤዝካ ሳꬅ ኡዲ ፋ አያና ኑስ እንጌዛ።

6 የይ ግሾስ፥ ኑኒ Ꮊ ሳአ አሰትꬃር የዝ ዎደ ኡባይድ ጎዳይፕ ሃኪ የዛና ኤርኮካ ኡባ ዎደ አማንንቲ የዛ። 7 ኑኒ የዝዛይ ጎዳ አማኖራፕ አትን ኤዛ ብእꬃር ባያ። 8 ኑ Ꮊ ሳአ አሰትꬃፕ ሻክንቲ፥ ኑ ካራ Ꮊንጊ ጎዳይር ፐትፕ የዞዳይስ አሞትዝ ግሾስ አማንንቲ የዛ። 9 የይ ግሾስ፥ ኑ Ꮊ አሰትꬃይር የዝን ዎይ Ꮊ አሰትꬃፕ ሻክንትን፥ ኑ አማይ ኤዛ ኡፋይሶዳያ። 10 ኑኒ ፐታይ ፐታይ Ꮊ ሳአ የሳር ሎኦ ማቅን ኢታ ማቅን፥ ኦꬄዝ ኦሳይስ ቤዝዛ ፕርዳ ኤኮዳይስ ክርስቶሳ ፕርዳ ዙፋናይ ቲና ሺቆዳይስ ቤዝዛ። *

አሰ ጾሳር ዳቦꬆ

11 ይኬ፥ ኑኒ ጎዳ ያሽትꬂ አብ ጉስዛኮ ኤርዛ ግሾስ አሳይ ኑ ኦድዛ ኤኮዳይ ጋርክ ዞሮዳ። ጾሳይ፥ ኑኒ ኦናዛኮ ኑና ኤርዛ፤ ማ ይንትካ ይ ካሃይድ ኑ ኦናዛኮ ኤርዛ ግ ኑ ቆፕዛ። 12 ዎዛና ጋንጨ የዝ ባዛር ባዝን ማላር ጬቅንትዛ አሳ ዶና አይꬆዳይስ ይ ኑር ጬቅንቶዳይ ጋርክ ይንትስ ኦገ ማቆዳይስ ኮይነፕ አትን ኑ ኑና ማሂ ናሾዳይስ ኮዮያ። 13 ኑ ኤይታ ማቅኮ ጾስ ቦንቾስ፤ ካሃምታ ማቅኮ ይ ግሾሲ። 14 ፐታይ ኡባይስ Ꮊይቄዛኔ ኡባይ ማ ኤ Ꮊይቃ ሻክንቴዛና ኑ ኤርዛ ግሾስ ክርስቶሳ ሲቃይ ኑና ሃርዛ። 15 ደኦር የዝታይ ይከፕ ጉየ ፓስ ባዝን ኡንትስ Ꮊይቄዛይስኔ Ꮊይቆፕ ደንዴዛይስ የዞዳይ ጋርክ ክርስቶሳ አስ ኡባይ ግሾስ Ꮊይቄዛ።

16 ይከፕ ጉየ፥ ኑኒ ኦናካ አሾ ኣፈር በኣሚ። Ꮊይፕ ቲና ኑኒ ክርስቶሳናካ አሾ ኣፈር በኤዝ ባዝ ማቅኮካ፥ ይከፕ Ꮊይ ጋርክ በኣሚ። 17 የይ ግሾስ፥ ኦንካ ክርስቶሳር የዝኮ ኦሮꬅ መትꬂ፤ ጭማ መትꬃይ ኣꬌዛ፤ ኡባይካ ኦሮꬅ ማቄዛ። 18 የያ ኡባ ጾሳይ ኦꬄዛ። ኤ ክርስቶሳ ባጋር ኑና ፓር ዳቦꬄዛ። ማ Ꮊንክታ ፓር ዳቦꬆዳይ ጋርክ ኑስ ዳቦꬆ ኦሶ እንጌዛ። 19 ጾሳይ ክርስቶሳ ባጋር አስ ኡባ ፓር ዳቦꬅዛ። ኡ ናጋራ ፓይዶያ፤ ማ አሳ ፓር እግንꬅዛ ቃላ ኑስ እንጌዛ።

20 ጾሳይ አሳ ኑ ባጋር ጼግዝ ግሾስ ኑ ክርስቶሳስ ኪትንትዝታይ አሳ ጾሳር እግንቶ ግ ክርስቶሳ ግሾስ ዎስዛ። 21 ኑኒ ጾስ ጽሎትꬅ ክርስቶሳ ባጋር ኤኮዳይ ጋርክ፥ ናጋራ ኤሮዋ ክርስቶሳ ኑ ግሾስ ናጋራንቾ አስ ጋርክ ማቄዛ።

6

1 ኑኒ ጾሳር ዎላ ኦꬅዛ አስ ማቄዛይ ጋርክ፥ ይ ኤኬዝ ኣꬎ ኬሃትꬃ ጨረ ማሃማይ ጋርክ ኑ ይንታን ዎስዛ። 2 ጾሳይ፥

«ታ ነና ስኦድ ዎደ ስኤዛ፤

አቶትꬅ ጋላስ ነና ማዴዛ»

ዬግዛ። ዬዛኮ፥ ታ ስኦድ ዎዳይ Ꮊተ፤ አቶትꬅ ጋላሳይካ Ꮊይኖ። *

3 ኦንካ ኑ ኦሳ ቦራማይ ጋርከኔ ኑር ꬉብንቶዳይ ጋርክ ኮዮያ። 4 ሀኖ ዝን፥ ኑ ቱማ ጾስ ኦሳንችታ ማቄዛና ኑ ኦꬅዛ ኡባ ባዛር ቤዜዛ። ጋመ ጋርዦር፥ ዋዬር፥ መቶር፥ ኡንኣር፥ 5 ጋራፍንትꬃር፥ አቻር፥ ጫቦትꬃር፥ ኦꬆር ዳቡራር፥ ገንታ ꬋቦር፥ ጾማር፥ * 6 ጌሸትꬃር፥ ኤራትꬃር፥ ዳንዳአር፥ ኬሃትꬃር፥ ጌሻ አያናር፥ ቱማ ሲቆር፥ 7 ቱማ ኦዳራኔ ጾስ ዎልቃር ኑኒ ኤ ኦሳንችታ ማቄዛና ቤዜዛ። ማ ጽሎትꬃይ ኑስ ቶራኔ ጎንዳለ። 8 ኑኒ ቦንችንቶዳይስ ቶሽንቶዳይስ፤ ጫዥንቶዳይስኔ ጋላትንቶዳይሲ ጊግንቴዛ። ቱማ ናሼዝታ፥ ዝን አሳይ ኑና ዎርዶትዝታ ጌዛ። 9 ኑ ኤርንቶዋ አስ ኣዝታር ኤርንቴዝታ ማቄዛ። Ꮊይቄዝታ ዬግንቴዝታ፥ ዝን ፓጻ የዛ፤ ሾጭንቴዛ፥ ዝን Ꮊይቀካያ። 10 ኑኒ አዛንኮካ ኡባ ዎደ ኡፋይትዛ። ኑኒ ማንቆ ኣዝዛ፥ ዝን ጋመ አሳ ዱርሴዛ። ማ አኮካ ባ አስ ኣዜዛ፥ ዝን ኡባይ ኑባዝ።

11 ይንትኖ ቆሮንቶሳ አሳዮ፥ ኑ ይንትስ ጌሺ ኦዴዛ፤ ኑ ኡላ ይንታን ዉርሲ ቤዜዛ። 12 ይ ኑና ይ ሲቆ ቤዞዋ ካየነፕ አትን ኑ ኑ ሲቆ ይንታን ካየካያ። 13 አደ ፋ ናእታይስ ኦድዛይ ጋርክ ታ ይንትስ ኦድዛ፤ ኑ ይንታን ኑ ኡላ ቤዜዛይ ጋርክ፥ ይንትካ ይ ኡላ ኑና ቤዞይታ።

አማኖዋ አሳይር የዝ ፐትፐተꬃ አሾ

14 አማኖዋ አሳይር ቤዞዋ ኦገር ዋጽንትፓተ። ጽሎትꬅኔ ናጋራ አብ ዎል ሄልꬄ? ፖኦስኔ ꬉማስ አባ ፐትፐተꬂ የኔ? 15 ክርስቶሳኔ ጻላሄ ዎል ሄልꬅዛ ባዝ አባ? ማ አማንዛይኔ አማኖዋዛይ ፐትፕ ኮጽዛባዝ አባ? 16 ጾስ ኬꬃይስ ኤቅታይር አባ ፐትፐተꬂ የኔ? ጾሳይ፥

«ታኒ ኡ ጋንጨ የሳዳ፥

ኡ ጋንጨር የꬎዳ።

ታኒ ኡ ጾስ ማቆዳ፤

ኡንትካ ታ ዎያ ማቃዳ»

ጌዛይ ጋርክ፥ ኑኒ ደኦ ጾስ ኬꬄ።* 17 የይ ጋርከካ፥ ጎዳይ፥

«ኡንቲ ጋንጨፕ ሻክንቲ ከዞይታ፤

ቱና ማቄዝ ባዝ ቦችፓተ፤

ታ ይንታን ኤኮዳ። *

18 ታ ይንትስ አደ ማቃዳ፤

ይ ታስ ዲርꬅ ናእታኔ ማች ናእታ ማቃዳ፤

ዬግዛ ኡባፕ ዎልቃማ ጎዳይ» ዬጌዛ። *

7

1 ይኬ፥ ታ ዳብታዮ፥ Ꮊ ኡፋይሳይ ኑስ የዝ ግሾስ ኑ አሻኔ ኑ ሸምፖ ቱንስዛ ባዝ ኡባይፕ ኑና ናጎዳ። ጾሳይስ ያሽቲ ኑ ጌሻትꬃ ዎላ ፎሎ ኡዶዳ።

ጳዉሎሳ ኡፋይሳ

2 ይ ዎዝናፕ ኑና ኤኮይታ። ኑኒ ኦናካ ናቀካያ፤ ኦናካ ቆሄካያ፤ ኦናካ ዶሸካያ። 3 ታኒ የያ ይንታል አፋ ፕርዶዳይስ ጎያ። Ꮊይፕ ቲና ታ ይንትስ ኦዴዛይ ጋርክ፥ ይ ኑ ዎዝናይድ የዛ፤ ኑ ፓጻ የዝንካ Ꮊይቅንካ ይንትፕ ሻክንታሚ። 4 ይንታል አፋ የዝ ታ አማናይ ዳማ፤ ታ ይንታል አፋ ጬቅንትዛይ ዳማ፤ ኑ ዋየ ኡባይድ ኑ ኡፋይትዛ፤ ማ ምንꬃꬅንትዛ።

5 ኑኒ ማቃዶና Ꮊንጌዝ ዎደ ጋመ ኦገር ዋይንቴዛፕ አትን አባ ሸምፎካ ደንገካያ። ባለራ ሞርከር፥ ጋንጨራ ያሻር ኡንእንቴዛ። * 6 ዝን አዛኔዝታ ምንꬃꬅዛ ጾሳይ፥ ትቶ ይእꬃይር ኑና ምንꬃꬄዛ። 7 ኑና ምንꬃꬄዛይ ትቶ ይእꬃይድ ኣዳ ባዝን ይንትካ ኤዛ ምንꬃꬄዛ። ይ ታና ላሞቴዛያ፥ ታስ አዛንዛኔ ታስ ቆፕዛና ታ ስኤዝ ዎደ ታና ኡሳ ኡፋይሴዛ።

8 ታ ጻፔዝ ኪታይ ይንታን አዛንꬅኮካ አብስ ጻፌነሻ ግ ቂራꬋሚ። ታ ቂራꬌዛይ ታ ጻፌዝ ኪታይ ይንታን ጽቃ ዎደስ አዛንꬄዝ ግሾስ። 9 Ꮊት ታኒ ኡፋይቴዛይ፥ ታ ይንታን አዛንꬄዝ ግሾስ ባዝን ይ አዛናይ ይንታን ይ ናጋራይፕ ማሄዝ ግሾስ። ጾሳይ ፋ ሸነ ጋርክ ይንታን አዛንꬄነፕ አትን ኑ ይንታን አባራካ ቆሄካያ። 10 ጾስ ሸነ ማቄዝ አዛናይ፥ አቶትꬅኮ ሄልꬅዛ ናጋራፕ ማቅꬅኮ ክእዛ፤ የይካ ቂርሶያ። ዝን Ꮊ ሳአ አዛናይ Ꮊይቆ ክእዛ። 11 Ꮊይ ጾስ ሸነ ጋርክ ማቄዝ አዛናይ አብ ጋርክ ደንꬅꬆ፥ አብ ጋርክ ማህꬅ፥ አብ ጋርክ ካቺ፥ አብ ጋርክ ያሻ፥ አብ ጋርክ ላሞꬅ፥ አብ ጋርክ ቅናተ፥ አብ ጋርክ ኩሸ ከሶ ይ ጋንጨ ከኤዛኮ ሎእꬂ ቦኦይታ። Ꮊ ኡባ ባዛር ይ ጌሽ ማቄዛና ማርካሴዛ።

12 የይ ግሾስ፥ ታኒ Ꮊ ዳብዳባ ይንትስ ጻፌዛይ፥ ቆሄዝ አꬃ ዎይ ቆህንቴዝ አꬃይ ግሾስ ባያ። ዝን ይ ኑስ አብ ጋርክ ቆፔዛኮ ጾስ ቲና ይ፥ ይንታን በአዳይ ጋርክ ጻፌዛ። 13 ኑኒ ኡፋይቴዛይ የይ ግሾሲ። ኑ ኡፋይሳይፕ ኣꬊ ኑና ሎእꬅ ኡፋይሴዛይ፥ ይ ትቶ ኡፋይሴዛይዳኔ ኤ ዎዝና ሸምፕሴዛይዳ። 14 ታኒ ይንታን ናሽቺ ኤስ ኦድን ይ ታና ዬላሰካያ። ዝን ኑኒ ኡባ ዎደ ይንትስ ቱሮ ኦዴዛ፤ Ꮊይ ጋርክ ኑኒ ትቶ ቲና ይንታን ናሼዛይ ቱማ ማቄዛ። 15 ይ ኤስ ያሻር ኩኩሪ፥ ኤዛ ሞኬዛኔ ማ ኤስ አብ ጋርክ ኪትንቴዛኮ ኤ ቆፒ ኤ ይንትስ የዝ ሲቃይ ምንግታር ቅቴዛ። 16 ታኒ ኡባ ባዛር ይንታን አማንንትዛ ግሾስ ኡፋይትዛ።

8

ኡፋይሳር እሞባጋ

1 ኑ እሹንꬆ፥ ጾሳይ ማቃዶና የዝ ዎሳ ኬꬅታይስ እንጌዝ ኣꬎ ኬሃትꬃ ይ ኤሮዳይ ጋርክ ኑ ኮይዛ። * 2 ኡንቲ ኢታ መቶር ፓጭንቴዛ፥ ዝን ኡ ኡፋይሳይ ዎልቃማ። ኡ ማንቆትꬃይስ ዛዋ ባያ፥ ዝን ኡ ፋ እሞ ዱረትꬃ ጋንꬄዛ። 3 ኡንቲ ፋ ዎልቃይ ጋርከኔ ፋ ዎልቃይፕ ኣꬅ ቃꬊ እንጌዛይስ ታ ማርካ። 4 ኡንቲ ጾስ አሳይ ማድዛ ሎኦ ኦሶ ኑራ ኦꬆዳይስ ኮዪ ኑና ሚንꬂ ዎሴዛ። 5 ኡንቲ ኑ ቆፔዛይፕ ኣꬂ ኦꬄዛ። ቲናቲ ጾስ ሸነ ጋርክ ኡ ፋና ጎዳይስ እንጌዛ፤ ማ የይፕ፥ ፋና ኑስካ እንጌዛ።

6 Ꮊ ሎኦ ኦሳ ቲናቲ አይኬዛይ ትቶ ማቄዝ ግሾስ Ꮊተካ የ ኦꬆዳይድ ይንታን ማዲ፥ የ ኦሳ ፖልሶዳይ ጋርክ ኤዛ ኑ ዎሴዛ። 7 ዝን ይ ኡባ ባዛር፥ አማኖር፥ ኦዳር፥ ኤረትꬃር፥ አዛላ ባይꬅ፥ ኑና ሲቆራኔ ኡባ ባዛር ይ ኣꬍዛይ ጋርክ Ꮊ ሎኦ ኦሳይዳካ ይ ኬሃ ማቆዳይ ጋርክ ኑ ኮይዛ።

8 ታኒ የያ ይንታን አዛዞዳይስ ጎያ። ዝን Ꮊንክታይ አዛላ ባይꬅ እንግዛና ይ ሲቃይር ሄልꬂ ብኢ ይ አብ ጋርክ ቱማዛኮ ኤሮዳይስ ታ ግዛ። 9 ይ ኑ ጎዳ የሱስ ክርስቶሳ ኣꬎ ኬሄትꬃ ኤርዛ። ክርስቶሳ ዱረዛር፥ ይ ኤ ማንቆትꬃይር ዱርቶዳይ ጋርክ ይ ግሾስ ማንቄዛ።

10 ታኒ Ꮊ ኦዳይድ ይንታን ማድዛ ዞረ ዞሮዳይስ ኮይዛ። ይ ዝቅነበረ እንጎዳይስ ኣዳ ባዝን የያ ኦꬆዳይስ ይ ቲና አሞቴዛ። 11 ይ ኦꬆዳይስ አይኬዝ ኦሳ Ꮊት ፖሎይታ። ይ ይንትስ የዛይ ጋርክ እንግኮ፥ የይ ይ እንጎዳይስ ጋመ አሞትዛና ቤዝዛ። 12 ፐቲ አስ እንጎዳይስ አሞትኮ፥ ኤ እማይ ጾስ ቲና ኤክንትዛይ፥ ኤ ፓስ የዛይ ጋርክ እንግኮፕ አትን ባዛይፕ እንጎዳይስ ኡንእንትን ባያ።

13 ታኒ የያ ግዛይ፥ ይ ኡባይ ፐቲ ቃራ ማቆዳይ ጋርከፕ አትን Ꮊንክታይ ጋመ ዋያይፕ ሸምፕን ይ ዋይንቶዳ ጋርከስ ባያ። 14 ይ መትንቴዝ ዎደ ኡ ፑጫይ ይ ፓጫ ኩንꬆዳይ ጋርክ Ꮊት ይ ፑጫይ ኡ ፓጫ ኩንꬆ። ኤዛይድ ይ ፐቲ ቃራ ማቆዳ። 15 ጌሻ ማጻፋይድ፥ «ጋመ ሺሼዛይስ ፑጨካያ፤ ጽቃ ሺሼዛይስካ ፓጨካያ» ግንትንቲ ጻፍንቴዛይ ጋርክ። *

ትቶኔ ኤ ዣምታ

16 ኑ ይንትስ ቆፕዛይ ጋርክ ትቶካ ይንትስ ቆፖድ ጋርክ ኦꬄዝ ጾሳይ ጋላትንቶ። 17 ትቶ ይንትኮ Ꮊንጌዛይ፥ ኑ ኤዛ ደንꬅꬄዝ ግሾስ ባዝን ኤ ፋ ሸነር Ꮊንጎዳይስ አሞቴዝ ግሾስ። 18 ዎንግለ ማርካትꬃር ዎሳ ኬꬅ ኡባይድ ሎእꬂ ኤርንቴዝ እሻ፥ ኑኒ ትቶራ ፐትፕ ኪቶዳ። 19 የይል አፋ ኑኒ Ꮊ ኬሃ እማ ካንጎዳር ኤ ኑራ Ꮊማዳይ ጋርክ Ꮊ ሎኦ ኦሳይድ ጎዳ ቦንቾዳይስኔ Ꮊንክታ ማዶዳይስ የዝ አማ ቤዞዳይስ ዎሳ ኬꬃ ኤ ዶርንቴዛ።

20 Ꮊ እንግንቴዝ ኬሃ እማ፥ ኑ ኦሶል አፋ ፔሽታር ቦርንታማይ ጋርክ ናግንቶዳ። 21 ኑኒ ጎዳይ ቲና ኣዳ ባዝን አስ ቲናካ ሎኦ ማቄዝ ባዝ ኦꬆዳ።*

22 ማ ጋመ ዎደ ፓጭንቲ ምኖ ማቂ በንቴዝ ኑ እሻ፥ ኡንታራ ይንትኮ ኪቴዛ። ኤ ይንታል ሎእꬅ አማንንትዛ ግሾስ Ꮊት ይንታን ማዶዳይስ ጋመ አሞትዛ። 23 ትቶ ባጋ ኤሮዳይስ ኮይኮ፥ ኤ ይንታን ማዶዳይስ ታራ ኦꬅዝ ታ ኦሶ ዣመ። Ꮊንኮ እሽታይ ባጋ ማቅኮ ዎሳ ኬꬅታይ ኪቴዝታ፤ ማ አሳይ ኡ የሳ ብኢ ክርስቶሳና ቦንችዛ። 24 የይ ግሾስ፥ ዎሳ ኬꬅታይ ይ ሲቃኔ ኑ ይንታን ናሽዛይ ቱማ ማቄዛና ቆንጭሶዳይስ ይ ሲቆ Ꮊ አስታ ቤዞይታ።

9

አማንዛ አሳይስ ከሴዝ ሚሸ

1 አማንዛ አሳይስ ከስዛ ሚሽያባጋ ታ ይንትስ ጻፎዳይስ ኮሾያ። 2 ይ ማዶዳይስ ሎእꬅ አሞትዛና ታ ኤርዛ። ይ አካያ አሳይ፥ ዝቅነበረፕ አይኪ ማዶዳይስ ጊግንቴዛና ታኒ ማቃዶና አሳይስ ዶና ኩንꬅ ኦዴዛ። ይ ግታ አማይካ ኡንታፕ ጋምታ ደንꬅꬄዛ። 3 Ꮊ ኦሳይድ ይንታል ኑ ጬቅንትዛ ጬቃይ ጨረ ማቃማይ ጋርክ ቲና ይ ባጋ ታ ኦዴዛይ ጋርክ ይ ጊግንቲ ናጎዳይ ጋርክ Ꮊ እሽታ ይንትኮ ኪቴዛ። 4 ማቃዶና አሳይ ታራ ይኢ፥ ይ ጊግንተካዝን፥ ደንግኮ፥ ኑ ይንታል ዬላቶዳ፤ ማ ይ ኑፐ ኣꬎ ዬላቶዳ። 5 የይ ግሾስ፥ Ꮊ እሽታይ ታፕ ቲናቲ ይንትኮ Ꮊንጊ፥ ይ እንጎድ ጌዝ እሞ ቲናቲ ጊግሶድ ጋርክ ታ ኡንታን ኪቴዛ። ታኒ ሄሎዳር ያ እማይ ጊጊ በትዛ። የ ዎደ የ ኬሃትꬃር እማይ ዎልቃር ባዝን ዶሶር ማቄዛና ኤርስዛ።

6 ጽቃ ዘሬዛይ ጽቃ ሺሾዳ፤ ጋመ ዘሬዛይ ጋመ ቡጮዳ ዬግዛያ አካኮይታ። 7 ጾስ ኡፋይሳር እንግዛ አꬃ ዶስዛ ግሾስ ዎልቃር ዎይ ሞርኤር ባዝን ፐቲ ፐቲ አስ ፋ ዎዛናይር ቆፔዛይ ጋርክ ዶሶር እንጎዳይስ ቤዝዛ። 8 ኡባ ዎደ ኡባ ባዛር ይንታን ዳንዳእ ሎኦ ኦሶ ኡባይስ ፔሾዳይስ ይንትስ ግዶዳይ ጋርክ ጾሳይ ይንትስ ፋ አንጆ ጋንꬆዳ። 9 ጌሻ ማጻፋይድ፥

«ኤ ፋ ሻላ ማንቅታይስ ላሌዛ፤

ኤ ጽሎትꬃይ መꬍናስ የዝዛ»

ዬግዛ።* 10 ዘርዛይስ ዘረꬅ፥ ማዳይስ ካꬃ እንግዛ ጎዳይ፥ ይ ዘርዝ ዘርꬃ ጋንꬂ እንጎዳ። ይ ጽሎትꬅ ኣፋካ ጋንꬆዳ።*

11 ጋመ አሳይ ይ እንግዛ እማ ኑፕ ኤኪ፥ ጾስ ጋላቶዳይ ጋርክ፥ ይ ኡባ ዎደ ጋንꬂ እንግዝታ ማቆዳይ ጋርክ ጾሳይ ይንታን ኡባ ባጋር ዱርሶዳ። 12 Ꮊ ይ እንግዛ እማይ አማንዛ አሳይ ፓጨ ኩንꬆ ኣዳ ባዝን አሳይ ጾሳ ጋላትዛ ኦገ ማቅዛ። 13 Ꮊ ይ ኦሳይ ይ አማና ኤርሲ ክርስቶሳ ዎንግለ ይ አማኔዛኔ ኤስ ኪትንቲ ይንትስ የዛ ባዝ ኡንታራኔ Ꮊንክታይር ሻክንቴዝ ግሾስ ኡባይ ጾሳ ቦንቾዳ። 14 ጾሳይ ይንትስ እንጌዝ ኣꬎ ኬሃትꬃይ ግሾስ ኡ ይንትስ ጾሳ ዎስታር ይንታን በአዳይስ ላሞትዛ። 15 ዛዋ ባ ጾስ እማይስ ጾሳይ ጋላትንቶ።

10

ጳዉሎሳ ሞትዝታይስ ማሄዝ ማህꬅ

1 ታ ይንታር የዛ ዎደ ሃዮ፥ ማ ይንትፕ ሃክን ኑል አፋ ሚንግዛ ዬግንቴዝ፥ ጳዉሎሳ፥ ኬሃኔ አሽከ ማቄዝ ክርስቶሳ ሱንꬃር ይንታን ዎስዛ። 2 ታኒ ይንትኮ Ꮊንጎዳር ኑና አሾ ቆፋር ዩይዛ አስ ኡዲ ቆፕዛ አሳይል አፋ ምኖ ቃላር ኦድንቶዳይስ ቆፔዛ። ይንታል አፋ የይ ጋርክ ኦድንቶዳይ ጋርክ ይ ታና ኦꬃማይ ጋርክ ይንታን ዎስዛ። 3 ኑኒ Ꮊ ሳአል የዝኮካ Ꮊ ሳአ አስ ጋርክ ኦልንታም። 4 ኑ ኦላ ሚሻይ Ꮊ ሳአሳ ባያ። ዝን ምሽገ ላሎዳይስ ዎልቃር የዝ ጾስ ቶራ። 5 ጾስ ኤራትꬃል አፋ ꬉበ ማቂ ደንድዝ ፓላማኔ ኡትራ ቆፋ ኡባ ላሎዳ። አስ ቆፋ ኡባ ድኢ ክርስቶሳስ አዛዝንቶዳይ ጋርክ ኦꬆዳ። 6 ይ ኪትንታይ ፎሎ ማቄዝ ዎደ ኑኒ ኪትንቶ እጾ ኡባ ሴሮዳይስ ጊግንቴዛ።

7 ይ ብእዛይ አሾ ኣፋይር በንትዛያ። ኦንካ ፋና ክርስቶሳ ባጋ ግ አማንንቲ ቆፕዛባዝ ማቅኮ፥ ኑካ ክርስቶሳ ባጋ ማቄዛና ኤሮ። 8 ጎዳይ ታስ እንጌዝ ማዉተር ጬቅንትኮካ የይድ ዬላታሚ። የ ማዉታይ ታስ እንግንቴዛይ ይንታን ድቾዳይሳፕ አትን ቆሆዳይስ ባያ። 9 ታኒ ታ ጻፌዝ ኪትታይድ ይንታን ያሽሾዳይስ ኮዪ ጻፌዝ ባዝ ይንትስ ኣዝፐ። 10 ፐቲ ፐቲ አሳይ፥ «ጳዉሎሳ ጻፌዝ ኪታይ ዴጾኔ ዎልቃማ፥ ዝን ኤዛ በአዳር ኤ ዳቡራንቻ፤ ኤ ኦዳይካ ፓꬆዋ ባዝ» ዬግዝ ኣዝዛ። 11 የ አስታይ ኑ ሃኮ የዛር ጻፍዛ ዳብዳባይራኔ ኡከ ይንታር የዛር ኦꬅዛ ኦሳይ ጋንጨ ዱማትꬂ ባዛና አካኮ።

12 ኑኒ ፋና ሳብዛ አስታይር ኑና ፓይዶዳይስ ዎይ ቃራሶዳይስ ኮዮያ። ዝን ኡንቲ ፋና ፓር ሄልꬂ ዎይ ቃራስ ብእታር የዛይር ኡንትስ አካኬዛ ኣዝፐ።

13 ዝን ኑኒ ጾሳይ ኑስ እንጌዝ ꬋሳይድ ጬቅንትነፕ አትን ዛዋ ኣꬊ ጬቅንቶያ፤ የ ዛዋይ ይንትኮካ ሄልዛ። 14 ኑኒ ቤዝዛይፕ ኣꬂ ጬቅንቶያ፥ ዝን ክርስቶሳ ዎንግለ ይንትኮ ሄልꬄዛይድ ጬቅንቶዳ። 15 ኑኒ ጾሳይ ኤሴዝ ዛዋ ፒንጊ፥ Ꮊንክታይ ኦꬄዝ ኦሶር ጬቅንታሚ። ሀኖ ዝን፥ ይ አማናይ ድጮዳይ ጋርክ ጾሳይ እንጌዝ ዛዋይድ ይ ጋንጨ ኑ ኦꬅዛ ኦሳይ ዳልጎዳ ግ ቆፕዛ። 16 ኑኒ ሀራ አስ ፋ ዛዋይል ኦꬄዝ ኦሶል ገሊ ጬቅንተካር ይንትፕ ፒንጊ ሀራስ ዎንግለ ማርካቶዳይስ ዳንዳእዛ። 17 ዝን፥ ጌሻ ማጻፋይድ፥ «ጬቅዛ ኡባይ ጎዳይል ጬቆ» ዬጊ ጻፍንቴዛ። * 18 ጎዳይ ናሽዛ አꬃይፕ አትን ፋና ፓስ ናሽዛ አꬃይ ናሽንቶያ።

11

ጳዉሎሳራኔ ዎርዶ ሀዋርታይራ

1 ታ ጽቃ ቦዘትꬃ ይ ጋርዦዳና ታ አሞትዛ፤ ሀያና ዳንዳኦይታ። 2 ጾሳይ ይንትስ ቆፔዛይ ጋርክ፥ ታካ ይንትስ ቆፕዛ። ታኒ ይንታን ፋና ናጌዝ ዉድርቶ ፐቲ ፓንꬃይ ማእስዛይ ጋርክ፥ ክርስቶሳስ እንጎዳይስ ኦይጪ ጋዴዛ።

3 ዝን ሾሺ ፋ ገናይር ህዋኖ ባልꬄዛይ ጋርክ ኦ ኤሬ ይ ዎዝናይ ኢቲ ክርስቶሳስ የዝ ይ ሉለትꬃኔ ጌሸትꬃ ይ አሾደሻ ግ ታ ህርግዛ። * 4 ፐቲ አስ ይኢ፥ ኑኒ ይንትስ ማርካቴዝ የሱሳፕ ሀራ የሱሳ ይንትስ ማርካትኮ፥ ዎይ ይ ኤኬዝ አያናይፐኔ ዎንግላይፕ ሀራ አያናኔ ዎንግለ ይንትስ ኦድኮ፥ ይ ስእ ግ ኤክዛ።

5 ዝን ታኒ ኡንቲ ፋና «ኑ ዳማ ሀዋርታ» ግዝታይፕ ታ ታና ጽቅዛ ግ ቆፓሚ። 6 ታኒ ኦዳ ኤሮዋ አስ ማቅኮካ፥ ኤራትꬂ ታስ የዛ። የያ ታ ይንትስ ጋመ ኦገር ቤዜዛ።

7 ታኒ ሚሸ ኦይጨካ ጾስ ዎንግለ ይንትስ ጨረ ኦዴዛኔ ይንታን ꬎቅ ኡዲ ታና ቶቼዛይ ታስ ናጋራ ጋርክ ፓይድንቶደሻ? 8 ታኒ ይንታን ማዶዳይስ ሀራ ዎሳ ኬꬅታይፕ ሚሸ ቦንቂ ኤኬዛ። 9 ታ ይንታር የዝ ዎደ ታና መትንካ ይንትፕ ፐቲ አስካ ዋይꬄካያ። ማቃዶናፕ የኤዝ እሽታይ ታና ኮሽዛ ባዝ ኡባይድ ማዴዛ። Ꮊይኖ ሄሎዳይስ ታ ይንትስ ቶፎ ማቀካያ ቲናስካ ቶፎ ማቃሚ። * 10 ክርስቶሳ ቱማትꬃይ ታል የዝን፥ ታ ጬቃ አካያ ቢታ ታና ኦንካ ካየና። 11 ታ Ꮊያ አብስ ግኔ? ይንታን ዶሶዋ ግሾሶነ? ታኒ ይንታን ዶስዛና ጾስ ኤርዛ።

12 Ꮊንኮ ሀዋርታይ «ኑካ ኡ ጋርክ ኦꬆዳ» ዬጊ ጬቅዛ ኡ ጬቃይስ ኦገ ꬋብሶዳይስ Ꮊት ታ ኦꬅዛና ቲናስካ ኡዶዳ። 13 Ꮊይ ጋርክ አስታይ ክርስቶሳ ሀዋረ ኣዞዳይስ ፋና ላምዛ ዎርዶ ሀዋርታኔ ዶሻ ኦሳንችታ። 14 የይ ማላባዝ ባያ፤ አብስ ጊኮ፥ ጻላሄ ፖኦ ኪታንቾ ኣዞዳይስ ፋና ላምዛ። 15 የይ ግሾስ፥ ጻላሄ ኦሳንችታይ ጽሎትꬅ ኦሳንችታ ኣዞዳይስ ፋና ላምኮ የይ ዳማባዝ ባያ። ኡንቲ ዉርስꬃል ፋ ኦሳይ ጋርክ ኤኮዳ።

ጳዉሎሳና ሄሌዝ መቶ

16 ኦንካ ታና ቦዞ ግ ቆፓማይ ጋርክ ማህካ ኦድዛ። ታ ይንትስ ቦዞ ኣዝኮካ ታ ላፋር ጬቅንቶዳይ ጋርክ ታና ቦዞ ኡዲ ኤኮይታ። 17 ታኒ Ꮊይ ጋርክ ጬቅንቲ ኦድንታይ፥ ጎዳይ ኮይዝ ጋርክ ባዝን ቦዘትꬃር ኦድዛ። 18 ጋመ አሳይ Ꮊ ሳአባዛር ጬቅንትዛ ግሾስ ታካ ጬቅንቶዳ። 19 ይ ዎዛናማ ማቄዝ ግሾስ ቦዞ አስባዝ ኡፋይሳር ዳንዳእዛ። 20 ኦንካ ይንታን አይለ ኡድኮ ዎይ ይንታን ቦንቂኮ ዎይ ፓስ ማድንቶዳይስ ይንትኮ ሺቅኮ ዎይ ይንታል አፋ ኡትርትኮ ዎይ ይንታን ባቂኮ ይ ዳንዳእዛ። 21 ኑኒ የያ ኦꬆዳይስ ጋመ ዳቡራ ማቄዛና ዬላትታር ታ ኦድዛ።

ዝን ኦንካ ሚንጊ ጬቅንትኮ፥ ታካ ሚንጊ ጬቅንቶዳ። ታኒ የያ ቦዞ አስ ጋርክ ኦድንትዛ። 22 ኡንቲ እብራወ? ታካ እብራወ። ኡንቲ እስሬለ? ታካ እስሬለ። ኡንቲ አፍራመ ሼሾ? ታካ አፍራመ ሼሺ። 23 ኡንቲ ክርስቶሳ ኦሳናቾ? ታኒ ኤያ አስ ጋርክ ኦድዛ፥ ኡንታፕ አꬊዝ ክርስቶሳ ኦሳንቾ። ታኒ ኦሶር ጋመ ዳቡሬዛ፤ ኡንደና ዎደ አጭንቴዛ፤ ጋራፍንቴዛ፤ ጋመ ዎደ Ꮊይቆስ ሄሌዛ። * 24 አይሁድታይ ታና ሀስታማኔ ኡዱፉን እችን ቶኬ ጋራፌዛ። * 25 ሀይꬒ ቶኬ ጉፈር ሾጭንቴዛ፤ ፐቲ ቶኬ ሹቻር ሾጭንቴዛ፤ ማርካበ ሀይꬒ ቶኬ መቄዛ፤ አባ ጋንጨ ፐቲ ቃማ ኩንꬅ አቅ ፔዤዛ። * 26 ታኒ ጋመ ኦገ ዳቡራር የꬌዛ። ክጻ ሃꬅ ድኦፐኔ ፓኖፕ ዋየ ታና ሄሌዛ። አይሁድታይኔ አይሁደ ማቀካ አሳይ ታል አፋ መቶ ሄልꬄዛ። ካታማ፥ ሊዦ፥ አባ፥ ታና ያሼዛ፤ አማንዛ ኣዝዛ አስታይ ታና ዋይሴዛ። * 27 ታኒ ኦሶር ዳቡረዛኔ ጫዌዛ፥ ጋመ ቶኬ ገንታ ꬋቤዛ፥ ናይንቴዛ፥ ሳምንቴዛ፥ ጋመ ቶኬ ጾሜዛ፥ ሜግንቴዛ፥ ካሎቴዛ።

28 ሀራ ባዝ ኡባ ፓይዳምጽኮካ ኡባ ዎደ ታና ዎሳ ኬꬃታይባዝ ቆፍስዛ። 29 ፐቲ አስ ዳቡሮዳር ኤዛር ታ ዳቡረካዛይ አይደ? ፐቲ አስ ናጋራራ ꬉብንትን ታ አይደ ካጨካ አሼነ?

30 ታ ጬቅንቶዳይስ ቤዝዛ ባዝ ማቅኮ ታኒ ዳቡራ ማቄዛና ኤርስዛባዛር ጬቅንቶዳ። 31 መꬍናስ ቦንችንቴዝ ጾሳይ፥ ኑ ጎዳ የሱስ ክርስቶሳ ኣዳ፥ ታ ዎርዶቶዛና ኤርዛ። 32 ዳማስቆ ካታማይድ አረታሳ ግዝ ካታይፕ ኦሞር ሃርዛይ ታና አይꬆዳይስ ከዚ ዳማስቆ ካታማ ፐንጋ ናግሴዛ። * 33 ዝን አሳይ ታና ዳቾ ጋንጨ ኦሊ፥ ካታማ ጋሰ ማስኮተር ዎꬍስን ታኒ ኤ ኩሸፕ አቴዛ።

12

ጳዉሎሳ ቆንጭꬅ

1 ጬቅንቶ አብካ አዶያ። ዝን ጬቅንታይ ኮሽኮ፥ ጎዳይፕ ኤኬዝ ቆንጭꬃይር ጬቆዳ። 2 ታጶ ኦይዲ ላይꬃፕ ቲና፥ ክርስቶሳ አማንዛ ፐቲ አꬃይ ሃይꬓንꬆ ሳሎ Ꮊንጌዛና ታ ኤርዛ። የ አꬃይ Ꮊንጌዛይ አሾር ማቆ ዎይ አሾር ማቃምንጾ ታ ኤሮያ፤ ጾሲ ኤርዛ። 3 የ አꬃይ ሃይꬒንꬃ ሳሎ ኤክንቴዛና ታ ኤርዛ። ዝን ኤ ኤክንቴዛይ አሾር ዎይ አሾር ማቃምንጾ ታ ኤሮያ፤ ጾሲ ኤርዛ። 4 የ አꬃይ ገነተ ኤክንቲ አሲ ቆንጭሶዳይስኔ አሲ ኦዶዳይስ ዳንዳኦዋ ባዝ ስኤዛ። 5 ታኒ የ አꬃያ ባዛይ ግሾስ ጬቅንቶዳ፥ ዝን ታኒ ታ ዳቡራይፕ አትን ታል ጬቅንትዛባዝ ባያ። 6 ታኒ ቱሮ ኦድንትዝ ግሾስ ጬቅንቶዳይስ ኮይኮካ ቦዞ ባያ። ዝን አሲ ታ ኦꬅዛና ብእዛይፐኔ ስእዛይፕ ኣꬂ ቆፓም ጋርክ ግ ጬቅንቶፕ ናግንቶዳ።

7 ታስ ቆንጬዝ ዳማ ቆንጭꬃር ታ ኡትርታማይ ጋርክ ታና ኡንእስዛ ታ አሻይድ ጫድዛ ጻላሄ ኪታንቻይ ታስ እንግቴዛ። 8 Ꮊ ኡንእꬅዛ ባዝ ታፕ ሃሶዳይ ጋርክ ታኒ ጎዳ ሀይꬒ ቶኬ ዎሴዛ። 9 ዝን ጎዳይ፥ «ታ ዎልቃይ ነ ዳቡራር በንትዝ ግሾስ ታ ኣꬎ ኬሃትꬃይ ኔስ ማቆዳ» ዬጌዛ። ክርስቶሳ ዎልቃይ ታል በንቶዳይ ጋርክ ታ ዳቡራር ኡፋይትታር ጬቅንትዛ። 10 ታኒ ክርስቶሳ ግሾስ ዳቡርዛ ዎደ ጫዥንትዛ ዎደ ዋይዛ ዎደ ባይእንትዝ ዎደ መትንትዛ ዎደ ታ ዳቡርሳይር ኡፋይትዛ። አብስ ጊኮ፥ ታ ዳቡርዛ ዎደ የ ዎደ ሚንግዛ።

ጳዉሎሳ ቆሮንቶሳ አሳይስ ቆፖ

11 ታኒ ቦዞ አሲ ጋርክ ኦዴዛ። የይ ጋርክ ታ ጬቅንቶዳይ ጋርክ ኦꬄዛይ ይንታና። ታ፥ ታ ኡባስ ኤርንቶዋ አስ ማቅኮካ፥ «ዳሞ ሀዋርታይፕ» አባራካ ላፎያ። የያ ታስ ማርካቶዳይስ ቤዝዛይ ይንታና። 12 ታ ይ ጋንጨ የዛር ዳንዳአር ኦꬄዝ ማላባዝታኔ ማሊታይ ዎልቃ ኦስታይ ታ ቱማ ሀዋረ ማቄዛና ቤዝዛ። 13 ታ ይንትስ ቶፎ ማቀካ አቴዛይፕ አትን Ꮊንኮ ዎሳ ኬꬅታይፕ ይ አባር ጽቄኔ? የይ ባላ ማቅኮ ታና ማሮይታ።

14 ታኒ ይንትኮ Ꮊንጎዳይስ ጊግንቶዳር Ꮊይ ታስ ሃይꬒንꬆ። ታ ይንታፕ አትን ይንትስ የዛ ባዝ ኮዮዋ ግሾስ ይንታን ዋይሶዳይስ ኮዮያ። የሌዝታይ ፋ ናእታይስ ሻሎ ምንጅነፕ አትን ናእታይ ፋና የሌዝታይስ ሻሎ ምንጆያ። 15 ታ ይ ግሾስ ታስ የዛባዝኔ ታና ኣꬂ እንግኮካ ታና ኡፋይስዛ። የዝን፥ ታኒ ይንታን Ꮊይ ጋርክ ዎልቃማ ሲቆ ሲቅዛ ዎደ ይ ታና ላፋር ሲቅነኔ?

16 ሀኖፕ አትን፥ ታ ይንትስ ቶፎ ማቀካያ፤ ዋይሰካያ፤ ዝን ይንታን ዶሻራኔ ገነር አይኬዝባዝ ይንትስ ኣዞ አታሚ። 17 ሀራ አቶዝን፥ ታ ይንትኮ ኪቴዝ አስታይፕ ይንታን ዶሼዝ አስ የኔ? 18 ትቶ ይንትኮ Ꮊንጎዳይ ጋርክ ታ ዎሴዛ፤ ማ አማንዛ እሻካ ኤዛር ዳኬዛ። የዝን፥ ትቶ ይንታን ዶሽኔ? ኑኒ ኑ ኦሳ ፐቲ አያናር ኦꬄካሳ? ማ ኑ ሀናይራካ ፐቶ ባሳኔ?

19 ኑ ኡባ ዎደ ይ ቲና ኑና ጽልሶዳይስ ሞትንትዛባዝ ይንትስ ኣዝኔ? ኑ ክርስቶሳር የዚ ጾስ ቲና Ꮊኖ ሄሎዳይስ ኦድዛ። ኑ ሲቆ እሹንꬆ፥ ኑ Ꮊ ኡባ ኦድዛይ ይንታን ድቾዳይሲ። 20 ታ ይንትኮ Ꮊንግዛ ዎደ ኦኒ ኤሬ ይ ታ ኮይዛይ ጋርክ ሀነካ፥ ማ ታካ ይ ኮይዛይ ጋርክ ሀነካዛር ዎል ሄሎ አታሚ ግ ያሽትዛ። ማ ኦኒ ኤሬ ይ ጋንጨ ፓላማ፥ ቅናተ፥ ካቺ፥ ፋና ቃ፥ ሀዎዛ አስ ሱንꬅ ኢሶ ኡትራኔ ጫቦቶ የሰ አታሚ ግ ታ ያሽትዛ። 21 ታኒ ናምእንꬆ ይንትኮ Ꮊንጎዳር ጾሳይ ይ ቲና ታና ካዉሾዳ ግ ታ ያሽትዛ። ብኒ ናጋራ ኦꬂ ፋ ኦꬄዝ ቱናትꬃይፕ፥ ላግታ ቃይጸ ዬላꬅዛ ኦሶፕ ማቀካ አስታ ብኢ አዛኖ አሻሚ ግ ህርግዛ። *

13

ዉርስꬅ ዞረኔ ሳሮꬆ

1 ታ ይንትኮ የኦዳር Ꮊይ ሃይꬒንꬆ። አባ ሞቶካ ናምአር ዎይ ሀይꬒ ማርካር ሚንግዛ። * 2 ታኒ ናምእንꬆ ይንታን ሄሌዝ ዎደ ይ ጋንጨ ቲና ናጋራ ኦꬄዝ አꬃኔ Ꮊንክታ ኡባ ሴሮ አሻሚ ግ ኦዳይል ጉጄዛ። Ꮊት ታ ሃኪ የዝኮካ ማቂ ይንትኮ Ꮊንጌዝ ዎደ ኦስካ ቃꬊንታሚ።

3 ታር የዝ ኦድዛይ ክርስቶሳ ማቄዛና ይ ኤሮዳይስ ኮይዛ። ኤ ይንታር ኦድታር ዎልቃማፕ አትን ይ ጋንጨ ዳቡራ ባያ። 4 ክርስቶሳ ማዝቃለል አፋ ዳቡራር ሶትንቴዛ፥ ዝን ጾስ ዎልቃር ደኦ የዝዛ። ኑካ ኤዛር ዳቡርታ ማቄዛ። ዝን ይንታር ኦꬅዛ ኦሳይር ጾስ ዎልቃር ደኦ የዞዳ።

5 አማኖር ሚንጊ የዛኮ ይንታን ይንትስ ፓጪ ቦኦይታ። ፓጨር ይ ፖከካ አትኮ፥ ክርስቶሳ ይንታር የዛና ይ ኤርዛ። ዝን ክርስቶሳ ይንታር የዛም እጽኮ ይ ፖኮዳ። 6 ኑኒ ፓጨር ፖኮዋዛና ይ ኤርዛ ግ አማንዛ።

7 ይ ኢታ ባዝ ኦꬃማይ ጋርክ ኑኒ ጾስ ዎስዛ። ኑኒ ምኖ ማቄዛና አሳይ በአዳይ ጋርክ ባዝን ኑኒ ምኖ ማቃም እጽኮካ፥ ይ ሎኦ ባዝ ኡዶድ ጋርክ ኑኒ ዎስዛ። 8 ኑኒ ቱማስ ኦꬅነፕ አትን ቱማር ኤቅንትዛባዝ አብካ ኦꬃሚ። 9 ኑ ዳቡሮዳር ይ ማ ምንግኮ ኑና ኡፋይስዛ። ይ ቦሮ ባዝታ ማቆዳይ ጋርክ ኑ ይንትስ ጾሳ ዎስዛ።

10 ታኒ ይንትፕ ሃኮ የዛር ጻፌዛይ የይ ግሾስ። ታኒ ይንትኮ Ꮊንጌዝ ጋላስ ጎዳይ ታስ እንጌዝ ማዉታይል አንክቲ ይንታል አፋ ጎዳቶዳይስ ኮዮያ። ጎዳይ ታስ ማዉተ እንጌዛይ፥ ይንታን ሚንꬆዳይሳፕ አትን ላሎዳይስ ባያ።

11 Ꮊይፕ ገደ ታ እሹንꬆ፥ ሳሮ የዞይታ። ቦሮ ባይꬅ የዞይታ፤ ታ ዞራ ስኦይታ። ፐቲ ዎዛና ማቂ የዞይታ፤ ሳሮትꬃር የዞይታ። ሲቆኔ ሳሮ እንግዝ ጾሳይ ይንታር ማቆዳ።

12 ጌሽ ዬራ ዬርንቶር፥ ዎል ሳሮꬆይታ። 13 ጾሳ አሳይ ኡባይ ይንታን ሳሮ ሳሮ ዬግዛ።

14 ጎዳ የሱስ ክርስቶሳ ኣꬎ ኬሃትꬃይ፥ ጾስ ሲቃይ፥ ጌሻ አያና ፐትፐተꬃይ ይ ኡባይር ማቆ።

* 1:1 ሀዋ. ኦ. 18:1

* 1:8 1ቆሮ. 15:32

* 1:16 ሀዋ. ኦ. 19:21

* 1:19 ሀዋ. ኦ. 18:5

* 2:12 ሀዋ. ኦ. 20:1

* 3:3 ከስ 24:12፤ ኤርም. 31:33፤ ኢዝቀ. 11:19፤ 36:26

* 3:6 ኤርም. 31:31

* 3:7 ከስ 34:29

* 3:13 ከስ 34:33

* 3:16 ከስ 34:34

* 4:6 መ. 1:3

* 4:13 ማዝ. 116:10

* 5:10 ኦሮ. 14:10

* 6:2 ኢሳ. 49:8

* 6:5 ሀዋ. ኦ. 16:23

* 6:16 ለዊ. 26:12፤ ኢዝቀ. 37:27፤ 1ቆሮ. 3:16፤ 6:19

* 6:17 ኢሳ. 52:11

* 6:18 2ሳም. 7:14፤ 1ዜና. 17:13፤ ኢሳ. 43:6፤ ኤርም. 31:9

* 7:5 2ዜና. 2:13

* 8:1 ኦሮ. 15:26

* 8:15 ከስ 16:18

* 8:21 ኣዝ. 3:4

* 9:9 ማዝ. 112:9

* 9:10 ኢሳ. 55:10

* 10:17 ኤርም. 9:24

* 11:3 መ. 3:1-5

* 11:9 ፍል. 4:15-18

* 11:23 ሀዋ. ኦ. 16:23

* 11:24 ናምእ. 25:3

* 11:25 ሀዋ. ኦ. 16:22፤ 14:19

* 11:26 ሀዋ. ኦ. 9:23፤ 14:15

* 11:32 ሀዋ. ኦ. 9:23-25

* 12:21 ሀዋ. ኦ. 9:23-25

* 13:1 ናምእ. 17:6፤ 19:15

ጋላትያ

1

2

3

4

5

6

ጳዉሎሳ ጋላትያ አሳይስ ጻፌዝ ኪታ

ገሎ

የሱሳ አሽዛያ ማቄዛና ኦድዛ ዎንግለ ቃላይ ዱማ ዱማ አቆ ሳባክንትን፥ አይሁደ ባ አስታይ አማንታር አማንታር Ꮊማዳር «ክርስታነ ማቆዳይስ ሙሰ ህገ ፖሎዳይስ ኮሽነኔ ኮሾሳ?» ዬጊ ዎል ኦይጬዛ። የ ዎደ ጳዉሎሳ፥ «ክርስታኔ ማቆዳይስ ሙሰ ህገ ፖሎዳይስ ኮሾያ፤ የሱሳር ኦሮꬅ ደኦ ደንጎዳይስ ኮሽዛይ የሱሳ አማኖ። አሳይ ጾስ ቲና ጽሎዳይስ ዳንዳእዛይ አማኖ ኣዳራ» ዬጊ ታማርሴዛ። ዝን ጽቃ ኢስያ ጋንጨ፥ ጋላትያ አዉራጃ የዝ ዎሳ ኬꬃ የዝ አሳይ ጋንጨ፥ «አሲ ጾስ ቲና ጽሎዳይስ የሱሳና አማኖ ኣዳ ባዝን ሙሰ ህጋካ ፖሎዳይስ ኮሽዛ» ዬጊ ጳዉሎሳ ትምርታና እጽዛ አስታይ የዛ።

ጳዉሎሳ ጋላትያ ማጻፈ ጻፌዛይ፥ የ ቡታ ትምርታይር ባልንቴዝ አሳ ቱማ አማናይኮኔ አማኖር የስኮ ማሆዳይሲ። ጳዉሎሳ የሱሳ ሀዋረ ማቅዛና ትልሲ ኦዶ አይኬዛ። ኤዛ ሀዋረ ኡዲ ጼጌዛይ አስ ባዝን ጾስ ማቄዛናኔ ኤ ኪትንቴዛይ አይሁደ ባ አሳይስ ማቄዛና ፓዲ ኦዴዛ። የይር አይስꬂ አሳይ ጾስ ቲና ጽሎዳይስ ዳንዳእዛይ አማኖር ኣዳ ማቄዛና ኦድዛ። ዉርስꬅ ሸምፕታይ አማኖር የሳይ የሱሳ አማኖር በንትዝ ሲቆፕ ከዝዛ ማቅዛና ኦድዛ።

ጋላትያ ኪታይ አይኬዝ ቆፍታ

ገሎ 1:1-10

ጳዉሎሳ ሀዋረትꬅ ማዉተ 1:11—2:21

ጾስ ኣꬎ ኬሄትꬅ ዎንግለ 3:1—4:31

ዋሎትꬅኔ አማኖር የስ 5:1—6:10

ኩስተ ቆፋ 6:11-18

1

1 አሳፕ ዎይ አስ ባጋር ባዝን የሱስ ክርስቶሳፕ ኤዛ Ꮊይቆፕ ደንꬄዝ ጾስ አዳይፕ ሀዋረ ማቃድ ጋርክ ኪትንቴዝ ታ ጳዉሎሳ፥ 2 ታር የዝ አማንዛ እሽታይ ኡቢታይፕ፥ ጋላትያ ጋደ የዛ ዎሳ ኬꬅታይስ ኪትንቴዝ ኪታ።

3 ጾስ ኑ አዳይፐ ኑ ጎዳ የሱስ ክርስቶሳፐ ይንትስ ኣꬎ ኬሃትꬅኔ ሳሮትꬂ ማቆ።

4 Ꮊ ኢታ አላማይፕ ኑና አሾዳይስ፥ ኑ ጾሳይኔ ኑ አዳይ ሸነር ክርስቶሳ ኑ ናጋራ ግሾስ ፋና ኣꬂ እንጌዛ። 5 ጾሳይስ መꬊናፕ መꬍና ሄሎዳይስ ቦንቾ ማቆ። አምንኤ።

ቱማ ዎንግላይ ፐቶ

6 ክርስቶሳ ኣꬎ ኬሃትꬃር ይንታን ጼጌዝ ጾሳ አሺ፥ ሀራ ዎንግላይኮ ይ ኤልሲ ዋይዚ ማቄዛኮ ታስ ማላባዝ ማቄዛ። 7 ይንታን ባልꬅታራኔ ክርስቶሳ ዎንግለ ዎብሶዳይስ ኮይዝ ፐቲ ፐቲ አስታይ የዛፕ አትን ቱማ ዎንግላይ ፐቶ። 8 ዝን ኑና ማቅን ዎይ ሳሎ ኪታንቾ ማቅን ኑን ይንትስ ቲና ኦዴዝ ዎንግላይፕ ዱማትዛ ሀራ ዎንግለ ይንትስ ኦዴዝባዝ ማቅኮ፥ ኤ ጫዥንቴዛ ማቆ። 9 Ꮊይፕ ቲና ታኒ ጌዛይ ጋርክ Ꮊተካ ማሂ ግዛ። ይ ኤኬዝ ዎንግላይፕ ዱማትዛ ዎንግለ ኦንካ ይንትስ ኦድኮ የ አꬃይ ጫዥንቴዛ ማቆ።

10 የዝን፥ ታና አሲ ናሽቾድ ጋርክ ኮይነኔ? ጾሲ ናሽቾድ ጋርኬ? ታ አስ ኡፋይሶዳይሶኔ? ታ አስ ኡፋይሶዳይስ ኮይዝ ባዝ ማቅኮ፥ ክርስቶሳ አይለ ማቃምዝን።

ጳዉሎሳ ሀዋረተꬅስ ጼግንቴዛ

11 ታ እሹንꬆ፥ ታ ይንትስ ኦዴዝ ዎንግላይ አሳፕ ሀነካዛ ይ ኤሮድ ጋርክ ታ ኮይዛ። 12 ታስ Ꮊ ዎንግላ የሱስ ክርስቶሳ ዶዬዛፕ አትን አሳፕ ኤከካያ ዎይ አሲ ታና ታማርሰካያ።

13 ታ ቲና አይሁድታይ አማናይድ የዝ ዎደ ዋይዚ የዜዛኮ፥ ይ ስኤዛ። ታ ጾሳ ዎሳ ኬꬅ ባይኦዳይስኔ ꬋብሶዳይስ ቡትቴዛ። * 14 አይሁድታይ አማና ናጎር ታኒ፥ ታ ዎዳይድ የዝ ጋመ አይሁደ ዳብታይፕ ኣꬍዛ። ኑ አድታይ ዎጋይስካ ኡባፕ ኣꬂ ምጭንትዛ። *

15 ዝን ታ ሀጋ የልንቶዳይፕ ቲና ጾሳይ ታና ዶሬዛ፤ ፋ ኣꬎ ኬሃትꬃራ ታና ጼጌዛ። * 16 አይሁደ ባ አሳይስ ዎንግለ ኦዶድ ጋርከ ጾሳይ ፋ ናአ ታስ ቆንጭሶዳይስ ኮዬዝ ዎደ ታ ኦራካ ዞርንተካያ። 17 ዎይ ታፕ ቲና ሀዋረ ማቄዝታይር ዎል ሄሎዳይስ የሩሳላመ Ꮊንገካያ። ዝን ታ ቲናቲ አራበ ቢታ Ꮊንጌዛ፤ የይፕ ማቂ ዳማስቆ ካታማ የኤዛ። 18 ሀይꬒ ላይꬃፕ ጉየ፥ ኬፋ ግንትዝ ጵጽሮሳ ሄሎዳይስ የሩሳላመ Ꮊንጊ ኤዛር ዎላ ታጶ እችን ቃማ በቴዛ። * 19 ዝን ጎዳይ እሻ ያይቆባፕ አትን Ꮊንኮ ሀዋርታ ታ በኤካያ።

20 ታ ይንትስ ጻፍዛይ ዎርዶ ባዛና ጾስ ቲና ይንትስ ኦድዛ።

21 የይፕ ጉየ፥ ታኒ ሶራ ቢታኔ ክልቃ ቢታ Ꮊንጌዛ። 22 ይሁዳ ጋንጨ የዝ ዎሳ ኬꬅ አሳይ ታና ብኢ ኤረካያ። 23 ዝን ኡንቲ፥ «ካሰ ኑና ባይእꬅዝ አꬃይ፥ Ꮊት ኤ ꬋብሶዳይስ ኮይዝ አማናይ ባጋ ሳባክዛ» ዬግዛና ስኤዛ። 24 ስኤዝ ኡባይ ታ ባጋስ ጾሳ ጋላቴዛ።

2

ጳዉሎሳ ሀዋረትꬃይ ኤርንቴዛ

1 ታጶ ኦይዲ ላይꬃፕ ጉየ፥ ባርናባሳር ማቂ የሩሳላመ ታ Ꮊንጌዛ። የ ዎደ ትቶና ታ ታር ኤኪ Ꮊንጌዛ። * 2 ጾሳይ ታስ ቆንጭሴዝ ቆንጭꬃይር ኤዛይድ Ꮊንጊ አይሁደ ባ አስ ጋንጨ ታ ሳባክዛ ዎንግላ ኡንትስ ቆንጨ ከሴዛ። ቲና ታ ዎጼዝ ዎꬃይኔ Ꮊተካ ታ ዎጽዛ ዎꬃይ ጨረ ማቃም ጋርክ ግ ካልꬅዝታ ዱማ ሺሺ ኡንትስ ኦዴዛ። 3 ሀራ አቶዝን፥ ታር የዝ ትቶ ግርከ አስ ማቅኮካ፥ ዶካልንቶ ግ ኤዛ ጪጲቸካያ። 4 ማቆዝን፥ አማንዛ እሽታ ኣዚ ኑ ጋንጨ ገሌዝ ፐታይ ፐታይ ኤ ዶካልንቶድ ጋርክ ኮዬዛ። የ አስታይ ክርስቶስ የሱሳር ኑስ የዝ ዋሎትꬃ ቦንቂ ኤኮዳይስ ዙርቅንቲ ኑ ጋንጨ ገሊ ማሂ ኑና አይልꬆዳይስ ኮይዛ። 5 ዝን ቱማ ዎንግላይ ይንታር ሚንጊ የዞድ ጋርክ ኑኒ ሀራ አቶዝን፥ ጽቃ ዎደስካ ኡንትስ ኩሸ እንገካያ።

6 ዝን አቅስዝታ ኣዝዝ አሳይ ኦናትꬃይ ታስ አብካ ማቀካያ። ጾሲ አስ ኣፈ ብኢ ፕርዶያ። Ꮊ አስታይ ታ ማርካትዝ ዎንግላይል አፋ ጉጄዝ ባዝ ባያ። * 7 ዝን ጵጽሮሳ፥ አይሁድታይስ ዎንግለ ኦዶ ግ ጾሳይ ኤዝስ ሀዳራ እንጌዛይ ጋርክ ታስካ አይሁደ ባ አሳይስ ዎንግለ ኦዶድ ሀዳራ እንጌዛና ኡንቲ ጉየፕ ኤሬዛ። 8 ይኬ፥ ጵጽሮሳ አይሁድታይ ሀዋረ ማቃዳይ ጋርክ ኦꬄዝ ጾሳይ፥ ታናካ አይሁደ ባ አሳይስ ሀዋረ ማሄዛ። 9 ማ ቱስ ኣዚ በንትዝ ያይቆባ፥ ጵጽሮሳኔ ዋንሳ፥ ታስ እንግንቴዝ ኣꬎ ኬሄትꬃ ብኢ ኑር ማድንቶዳይስ ታስኔ ባርናባሳስ ፋ ኡሻች ኩሻ እንጌዛ። ኑኒ አይሁደ ባ አሳይኮ፥ ማ ኡንትካ አይሁደ አስታይኮ Ꮊማዳይስ ማእንቴዛ። 10 ኡ ኑና ሚንꬂ ሀዳራ ጌዛይ፥ ኑኒ ማንቅታይስ ቆፖዳና። ካሰካ ታ የያ ኦꬆዳይስ አሞትዛይሲ።

ጳዉሎሳ ጵጽሮሳ ሀና እጼዛ

11 ጵጽሮሳ አንጾካ ካታማ Ꮊንጊ ባልንቴዝ ግሾስ ታኒ ኤ ቲና «ኔኒ ባልንቴዛ» ግ ጋይሌዛ። 12 ያይቆባ ኪቲ ዳኬዝ ጽቃ አሳይ የኦዳይፕ ቲና ኤ አይሁደ ባ አስታይር ዎላ ሚዛ፥ ዝን ኡንቲ የኤዛይፕ ጉየ፥ «አይሁደ ባ አሳይፕ አማኔዝታይ ዶካልንቶዳይስ ቤዝዛ» ግዝ አሳይስ ያሽቲ ኡንታፕ ሻክንቴዛ። 13 ማ Ꮊንኮ አማኔዝ አይሁድታይ ጵጽሮሳ ሀና ካሌዛ። ሀራ አቶዝን፥ ባርናባሳካ ኤ ቆፋይድ ገሌዛ።

14 ዝን ኡንቲ ዎንግለ ቱማትꬃር ሉለ የꬎዛና ታ ብኢ፥ ጵጽሮሳና አስ ኡቢታይ ቲና፥ «ኔኒ አይሁደ ማቅታር፥ አይሁደ ዎጋይ ጋርክ ባዝን አይሁደ ባ አስ ጋርክ የዝዛ፤ የዝን፥ ዋይዚ አይሁደ ባዝታይስካ፥ አይሁደ ዎጋይድ የዞይታ ግ ነ ዎልቃቴ?» ዬጌዛ።

15 ኑኒ የልንቶ አይሁደ፥ ዝን ናጋራ ኦꬅዝ አይሁደ ባ አስ ጋርክ ባያ። 16 ዝን አሲ የሱስ ክርስቶሳ አማኒ ጽልዛፕ አትን ህገ ናጊ ጽሎዛና ኑ ኤርዛ። ኦንካ ህገ ናጊ ጽሎዋ ግሾስ ኑካ ህገ ናጎር ባዝን ክርስቶሳ አማኒ ጽሎድ ጋርክ ክርስቶስ የሱሳና አማኔዛ። *

17 ክርስቶሳ ባጋር ጽሎዳይስ ኮይታር፥ ኑካ ናጋራ ኦꬅዛባዝ ማቅኮ የዝን፥ ኑ ናጋራ ኦꬆድ ጋርክ ደንꬅꬅዛይ ክርስቶሳ ጉሶኔ? ዋኣ! 18 ይኬ፥ ታ ላሌዛና ህገ ዎጋ ማሂ ኬጽዛ ማቅኮ ታኒ ታ ኡባስ ህገ መንꬅዛ ማቄዛና ቤዝዛ። 19 ታኒ ጾስስ ፓꬅ የዞዳይ ጋርክ ህገ ባጋር ህገስ Ꮊይቄዛ። 20 ታኒ ክርስቶሳር ዎላ ሶትንቴዛ። ታኒ Ꮊይፕ ታስ የዛሚ፥ ዝን ክርስቶሳ ታር የዛ። ታ Ꮊት የዝ የሳ፥ ታና ቃꬊ ታ ግሾስ ፋና ኣꬂ እንጌዝ ጾስ ናአ አማኒ የዛ። 21 ታኒ ጾስ ኣꬎ ኬሄትꬃ ጨረ ኡዳሚ። ጽሎትꬂ አስስ ህገ ባጋር በንትዝ ባዝ ማቄዛኮ፥ ክርስቶሳ ጨር Ꮊይቄዝ ጉሲ።

3

ጽሎትꬂ በንትዛይ አማኖራ

1 ይንታኖ፥ አካካ ባ ጋላትያ አስታዮ፥ ይ ኣፋይ ቲናይድ ክርስቶሳ ማዝቃለል አፋ ሶትንቴዛይ ጋርክ ምስልንቲ ፕ በንትዛ። የዝን፥ ቱማስ ይ ኪትንታማይ ጋርክ ይንታን ብቴዛይ ኦኖ?* 2 ፐት ባዝ ታ ኤሮዳይስ ኮይዛ፤ ይ ጌሻ አያና ኤኬዛይ ህገ ናጎራኔ ዎይ ይ ስኤዝ ዎንግላ አማኖራ? 3 ይ Ꮊይ ጋርክ ቦዞ? ይ ጾስ አያናር አይኪ፥ Ꮊት አሾር ፖሎዳይስ ኮይኔ? 4 ይ ዎንግለ ባጋር ጋመ ዳቡሬዛይ ጨሬ? የ መቶ ኡባይ ጨረ ማቃሬ? 5 ጾሳይ ይንትስ ጌሻ አያና እንግዛይኔ ይ ጋንጨ ማላ ባዝ ኦꬅዛይ፥ ይ ህገ ናጌዛይ ግሾኔ? ዎንግለ ስኢ አማኔዝ ግሾሶ?

6 አን አፍራመና ቦኦይታ፥ «ኤ ጾሳና አማኔዛ፤ ጾሳይ ኤዝስ የያ ጽሎትꬅ ማሂ ታይቤዛ» ዬግንቲ ጻፍንቴዛ። * 7 ይኬ፥ አማንዝታይ አፍራመ ናእታ ማቅዛና ኤሮይታ። * 8 ጾሳይ አይሁደ ባ አስ አማኖር ጽልꬆዳና ጌሻ ማጻፋይ ቲና ብኢ፥ «ዎያ ኡባይ ነ ባጋር አንጅንቶዳ» ዬጊ፥ ምሽራቾ ቃላ አፍራመስ ቲናቲ ኦዴዛ። * 9 የይ ግሾስ፥ አማንዛ ኡባይ አማኔዝ አፍራመር ዎላ አንጅንቴዛ።

10 ህገ ናጊ ጽሎድ ግዝ ኦንካ ጫዥንቴዛ። አብስ ጊኮ፥ ጌሻ ማጻፋይድ፥ «ህገ ማጻፋይ ጋንጨ ጻፍንቴዝ ኡባ ናጎዋ ኦንካ ጫዥንቴዛ ማቆ» ግንትንቲ ጻፍንቴዛ። * 11 «ጽሎ አስ አማኖር የዞዳ» ግንትንቲ ጻፍንቴዝ ግሾስ ኦንካ ጾስ ቲና ህገ ናጊ ጽሎዛይ ኤርንቴዝ ባዚ። * 12 ህገ አማኖር ዎላ Ꮊንጎያ። ዝን፥ «ህገ ህገር የዞዳይስ ዳንዳእዛይ ህገ አዛዞ ኡባ ፖልኮ» ዬጌዛ። *

13 «ምꬃል አፋ ሶትንቲ Ꮊይቅዝ ኦንካ ጫዥንቴዛ» ግንትንቲ ጻፍንቴዝ ግሾስ ክርስቶሳ ኑ ግሾስ ጫዥንቴዛ ማቂ፥ ኑና ህገ ጫሻፕ ዎዜዛ። * 14 ጾሳይ አፍራመስ እንጌዝ አንጆ፥ የሱስ ክርስቶሳ ባጋር አይሁደ ባ አስ ሄሎድ ጋርከኔ ጾሳይ እማድ ጌዝ ጌሻ አያና ኑኒ አማኖር ኤኮድ ጋርክ የያ ኦꬄዛ።

ህገኔ ኡፋይስ ቃላ

15 ታ እሹንꬆ፥ ታ ይንትስ አስ የሳር ጋምእ የዛ ባዝ ኣዝሶ ኡዲ ኦድዛ። አሲ ጫቄዝ ጫቆ ቃላይ ምንጌዛይፕ ጉየ፥ ኦንካ የ ጫቆ ቃላ ሻሮዳይስ ዎይ ኤዛል አፋ ሀራ ጉጆዳይስ ዳንዳኦያ። 16 ጾሳይ የ ኡፋይስ ቃላ አፍራመስኔ ኤ ሼሻይስ እንጌዛ። ጌሻ ማጻፋይ፥ ጋመ አስስ ኦድዛይ ጋርክ፥ «ነ ሼሽታይስ» ጎያ። ዝን ፐቲ አስስ ኦድዛይ ጋርክ፥ «ነ ሼሻይስ» ዬግዛ፤ ኤዝካ ክርስቶሳ። *

17 ታኒ ግዛይ Ꮊያ፤ ኦይዲ ጼታኔ ሀስታም ላይꬃፕ ጉየ እንግንቴዝ ህጋይ፥ ቲና ጾሳይ ምንꬄዝ ጫቆ ቃላ ሻሪ ኡፋይስ ቃላ ꬋብሶዳይስ ዳንዳኦያ። * 18 ጾሳይ እንግዝ ላታይ ህገር ኤክንትዛባዝ ማቄዛኮ ጾሳይ እንጌዝ ኡፋይሳይ ባጋር ማቅዛይ አትዛ። ዝን ጾሳይ ፋ ኣꬎ ኬሃትꬃር ላታ አፍራመስ ኡፋይስ ቃላ ባጋር እንጌዛ። *

ህገ አብስ እንግንቴዛኮ

19 የዝን፥ ህጋይ አብስ እንግንተኔ? ህገ እንግንቴዛይ፥ አፍራመስ ኡፋይስ ቃላ እንግንቴዝ ዘርꬃይ የኦድ ጋꬆ ኢታ ኦሶ አብዛኮ ኤርሶዳይሲ። ህገ ኪታንችታይ ባጋር እንግንቲ፥ ጋንጨ ማቂ ዳቦꬅዛ ፐቲ አስ ባጋር ኦሶል አፋ ፔዤዛ። 20 ጋንጨ ማቂ ዳቦꬅዛ አꬃይ ፐቲ ባጋ ኣዳፕ ባያ፥ ዝን ጾሳይ ፐቶ።

21 የዝን፥ ህጋይ ጾስ ኡፋይስ ቃላ እጽነኔ? እጾያ! ህገ እንግንቴዛይ ደኦ እማዳይስ ማቄዛኮ፥ ጽሎትꬂ ህገ ባጋር በንቶዳዝን። 22 ዝን የሱስ ክርስቶሳ አማንን በንትዝ ኡፋይስ ቃላይ አማንዝታይስ እንግንቶድ ጋርክ አላማይ ኩንꬃይ ናጋራ አቻ የዛና ጌሻ ማጻፋይ ኦድዛ።

23 ዝን አማኖ የኦዳይፕ ቲና ህገ ኑና አጪ ጋዴዛ። የ አማናይ በንቶድ ጋꬆ ህጋይ ኑል አፋ ጎርዲ ጋዴዛ። 24 የይ ግሾስ፥ ኑኒ አማኖር ጽሎዳይ ጋርክ ክርስቶሳ የኦድ ጋꬆ ህጋይ ናአ ናግዝ አስ ጋርክ ኑና ናግዛያ ማቄዛ። 25 ዝን Ꮊተ አማኖ የኤዝ ግሾስ ህገ Ꮊይፕ ጉየ ናአ ናግዝ አስ ጋርክ ማቄዝ ህጋይ ኦሞር አቅꬅ አቴዛ።

26 ይ ኡቢታይ የሱስ ክርስቶሳና አማኒ ጾስ ናእታ ማቄዛ። 27 ክርስቶሳር ፐቶ ማቆዳይስ ጻማቅንቴዝ ኡቢታይ ክርስቶሳና አፍላ ጋርክ ማኤዛ። 28 ይ ኡቢታይ ክርስቶሳር ፐቶ ማቄዝ ግሾስ አይሁደ አስ ጋንጨኔ ግርኬ አስ ጋንጨ፥ አይለ ጋንጨኔ ዎማኖ ጋንጨ፥ ꬊራꬅ ጋንጨኔ ማች ጋንጨ ዱማትꬂ ባያ። 29 ይኬ፥ ይ ክርስቶሳስ ማቅኮ ይ አፍራመ ኮቺ። ጾስ ኡፋይስ ቃላይ ጋርክ ይ ላትዝታ። *

4

1 Ꮊተካ ታ ግዛይ Ꮊያ። ላትዛ ናአይ ዱደትꬃ የዛ ዎደ፥ ሻሎ ኡባይ ኤባዝ ማቅኮካ፥ ኤ አይለፕ አባራካ ዱማቶያ። 2 ዝን ኤ አዳይ ጌዝ ዎዳይ ሄሎዳይስ ኤ ሀዳራ ኤኬዝታይ ኩሸኔ ናግዝታይ ኩሸ የዝዛ። 3 የይ ጋርክ፥ ኑኒ አያና ባዝስ ዱደ ማቂ የዝ ዎደ አላመ ዎጋስ አይልቴዛ። 4 ዝን ዎዳይ ሄልን ጾሳይ ማቻፕ የልንቴዝ ፋ ናአና ኪቴዛ። ኤዝካ ህገስ አዛዝንቴዛያ ማቄዛ። 5 ኤ የያ ኦꬄዛይ፥ ህገስ ሃርንቲ የዝታ ዎዞዳይስኔ ኑና ፋ ናእታ ኦꬆዳይሲ።*

6 ኑ ጾስ ናእታ ማቄዝ ግሾስ «አቦ፥ ታ አዳዮ» ዬጊ ጼግዝ ፋ ናአይ አያና ኑ ዎዛና ጋንጨ ኪቴዛ። 7 የይ ግሾስ፥ Ꮊይፕ ኔኒ ጾስ ናአፕ አትን አይለ ባያ። ኔኒ ኤ ናአ ማቅኮ፥ ጾሳ ላትዛ አስ ማቅዛ።

ጳዉሎሳ ጋላትያ አሳይስ ቆፕዛ ቆፋ

8 ይ ቲና ጾስ ኤሮዋ ዎደ ጾስ ባዝታይስ አይለ ማቂ ሃርንቴዛ። 9 ዝን Ꮊት ይ ጾስ ኤሬዛ፤ ኡባራካ ጾሳር ኤርንቴዛ። የዝን ፓꬆዛይኮኔ ማዶዋ አላመ ዎግታይኮ ጉየ ዋይዚ ማቄ? ዎꬊ ኤቂ፥ ዋይዚ ኡንትስ አይለ ማቆዳይስ ኮዬ? 10 ዱማ ማቄዝ ጋላስታ፥ አግንታ፥ ዎድታኔ ላይꬅታ ይ ሎእꬂ ቦንችዛ። 11 ታ ይ ጋንጨ ይንትስ ዳቡሬዛይ ጨረ አቶደሻ ግ ታ ያሽቴዛ።

12 ታ እሹንꬆ፥ ታ ይ ጋርክ ሀኔዝ ግሾስ ይንትካ ታ ጋርክ ሀኖይታ ግ ይንታን ዎስዛ። ይ ታና አባራካ ቆሄካያ። 13 ታኒ ቲና ሀርግንትታር ይንትስ ዎንግለ ኦዴዛና ይ ኤርዛ። 14 ታ ሀርጋይ ይንትስ ፓጨ ማቅኮካ፥ ይ ታና ሳልንተካያ፤ እጸካያ። ዝን ታና ጾስ ኪታንቾ ዎይ ክርስቶስ የሱሳ ሞክዛይ ጋርክ ሞኬዛ።

15 የዝን፥ የ ይንትስ የዛ ኡፋይሳይ ኡባይ አና Ꮊንጌኔ? ይንትስ ዳንዳእንቴዛኮ፥ ይ ይ ኣፋ ከሲ ታስ እንግዛኮ እጻምዛና ታ ማርካትዛ። 16 የዝን፥ ታ ይንትስ ቱማ ኦዴዝ ግሾስ ይንትስ ሞርከ ማቃረኔ?

17 የ አሳይ ይንታን ፋኮ ማሆዳይስ ኮይዛ፥ ዝን ኡ ቆፋይ ሎኦስ ባያ። ኡ ቆፋይ ይንታን ሻጎዳይስኔ ይ ኡንትስ ቆፖድ ጋርክ ኦꬆዳይሲ። 18 ሎኦ ባዝ ኦꬆዳይስ አሞትኮ ሎኦ፥ ዝን የይ ታ ይንታር የዝ ዎደ ኣዳ ባዝን ኡባ ዎደ ማቆ።

19 ታ ሲቆ ናኡንꬆ፥ ክርስቶሳ ይንታል ምስልንቶድ ጋꬆ የሎስ ማች እቅንትዛይ ጋርክ ታ ይ ግሾ ማካ እቅንትዛ። 20 ካሴሳይፕ ታ ቆፋ ላሞዳይስ ኮዬዛዝን ታስ ኤርንታም እጽን ታ መትንቴዛ።

አጋርኔ ሳራ ኣዝሶ

21 ህገስ ሃርንቲ የዞዳይስ ኮይዝታዮ፥ አን ታስ ኦዶይታ፤ ህጋይ ዋግዛኮ ይ ኤሮሳ? 22 ጌሻ ማጻፋይ፥ «አፍራመስ ጋꬊንዳትፐኔ ጎዳታትፕ የልንቴዝ ናምኢ ናእታይ የዛ» ዬግዛ። * 23 ጋꬊንዳቲ ናአይ አስ ናአ የልንትዛይ ጋርክ የልንቴዛ፥ ዝን ጎዳታቲ ናአይ ጾስ ኡፋይሳ ቃላር የልንቴዛ።

24 Ꮊ ማችታይ ናምኢ ጫቅታይስ ኣዝሶ ማቂ ኤክንትዛ። ኡንታፕ ፐታት፥ ሲና ደረላፐ የኤዛና፥ ፋ ናእታ አይለትꬅስ የሌዛ፤ እዛካ አጋሮ። 25 አጋራ አራበ ቢታል የዝ ሲና ደረር ኣዝስንቲ Ꮊት የዝ የሩሳላመ ኣዝዛ። አብስ ጊኮ፥ እዛ ፋ ናእታይራ አይለትꬃ የዛ። 26 ዝን ሳሎፕ ማቄዝ የሩሳላመ አይለትꬃር የዞያ፤ እዛ ኑስ ኡባይስ እንዶ። 27 ጽሎ ማጻፋይ፥

«ቡሽተ፥ የለካ ꬎንꬃቴ ኡፋይቶባ፤

ቡሽተ እቅንት ኤሮዛኔ እልሶባ።

አዝናር የዝ ማቻትፕ፥

አዝኒ ባ ማቻትስ ናእታይ ጋመ» ዬግዛ። *

28 ታ እሹንꬆ፥ ይ እሳቃ ጋርክ ጾስ ኡፋይስ ቃላር የልንቴዝ ናእታ። 29 ዝን የ ዎደ አስ ዎጋር የልንቶዳይስ፥ አያና ዎልቃር የልንቴዛና ባይኤዛ። Ꮊይኖካ የይ ጋርከ። * 30 ዝን ጌሻ ማጻፋይ ዋጌ? «ጋꬊንዳቲ ናአይ ጎዳታቲ ናአይራ ዎላ ላቶዋ ግሾ ጋꬊንዳቶ እ ናአይራ ዎላ ከሲ ዳኮባ» ዬግዛ። * 31 የይ ግሾ፥ ታ እሹንꬆ፥ ኑኒ ጎዳታቲ ናእታይፕ አትን ጋꬊንዳቲ ናእታ ባያ።

5

ክርስቶሳር የዝ ዋሎትꬅ

1 ኑኒ ዋሎትꬃር የዞዳይ ጋርክ ክርስቶሳ ኑና አይለትꬃፕ ከሴዛ። ይኬ፥ ሚንጊ ኤቆይታ፤ ማቂ አይለትꬅ ቃምባራይድ ገልፓተ።

2 ታ፥ ጳዉሎሳ፥ ግዛ ስኦይታ። ይ «ዶካልንቶ ማድዛ» ግ ይ ዶካልንቶዳይስ ኮይኮ፥ ክርስቶሳ ይንታን አብካ ማዶያ። 3 ዶካልንትዛ ኦንካ ህጋይ ኪትዛ ኡብታ ፖሎዳይስ ቤዝዛና ማሂ ታ ኦድዛ። 4 ህገ ናጊ ጽሎዳይስ ኮይዝታይ፥ ክርስቶሳፕ ሻክንቴዛ፤ ጾስ ኣꬎ ኬሃትꬃይፕ ይ ሃኬዛ። 5 ዝን ኑኒ ጾስ አያና ባጋር አማኖር ጽሎዳይስ ኡፋይሳር ናግዛ። 6 ይኬ፥ ክርስቶስ የሱሳር የዝኮ፥ ሲቆር በንትዝ አማኖፕ አትን ዶካልንትን፥ ዶካልንተካ አትን ኑና አብካ ማዶያ።

7 ቲና ይ ሎኦ ዎጽዛ፥ ዝን Ꮊት ቱማስ አዛዝንታማይ ጋርክ ይንታን ካዬዛይ ኦኖ? 8 Ꮊይ ጋርክ ኢታ ዶሻይ ይንታን ጼጌዝ ጾሳይፕ የኤካያ። 9 የይካ፥ «ጽቃ እርሾ ሙኑቆ ኡባ ደንꬅዛ» ግንትንቲ ጻፍንቴዛይ ጋርክ። * 10 ይንትስ ሀራ ቆፋ ባዛይስ ታ ጎዳይል አማንንትዛ። ዝን ይንታን ቡቅዝ ኦንካ ጾሳፕ ፋ ፕርዳ ኤኮዳ።

11 ታ እሹንꬆ፥ ታ Ꮊያ ሄሎዳይስ ዶካልንቶ ሳባክዛባዝ ማቅኮ፥ የዝን ታና አብስ ባይኤ? የይ ቱማ ማቄዛኮ ክርስቶሳ ማዝቃላይ ባጋ ታማርሳይ አስስ ꬉበ ማቃምዝን። 12 ይንታን ቡቅዝታይ ፋና ዶካልꬅ ኣዳ ባዝን ፋና ቃራትዛኮካ ታ ዶስዛ።

13 ታ እሹንꬆ፥ ይ ዋሎ የዞዳይስ ጼግንቴዛ። ማቆዝን፥ ይ ዋሎትꬃይ አሾ አሞትꬅ ፖሎዳይስ ይንትስ ሳንከ ማቅፐ፤ የይፕ ኣꬂ ፐታይ ፐታ ሲቆር ማዶይታ። 14 ህገ ኡባይ፥ «አስ ነ ኡባይ ጋርክ ቃꬎባ» ዬግዝ ፐቲ ቃላር አጭንትዛ። * 15 ዝን ይ ፐታይ ፐታይር ሳጽንትዝባዝኔ ሚንትንትዝባዝ ማቅኮ፥ ይ ዎል ዉርሳማይ ጋርክ ናግንቶይታ።

አያና የስኔ አሾ የስ

16 ይኬ፥ ታ ይንትስ ኦድዛ፤ አያናር የዞይታ፤ ይ አሾ አሞ የሻ ፖልፓተ። 17 አሾ አሞ አያና አሞር ሞርከ፤ ማ አያና አማይካ አሾ አሞራ ሞርከ። ኡንቲ ፐታይ ፐታይር እጽንትዛ ግሾስ ይ ዶስዛባዝ ኦꬆዳይስ ዳንዳኦያ። * 18 ዝን አያናይ ይንታን ካልꬅዛ ባዝ ማቅኮ ህገ ይንታን ሃሮያ።

19 አሾ ኦስታይ ኤርንቴዝታ፤ ኡንትካ፥ ላግተ፥ ቱና ኦꬆ፥ ቃይጸ፥ 20 ኤቃስ ጎይኖ፥ ቢታ፥ ሞርክንቶ፥ ካቺ፥ ቅናተ፥ ጫሺ፥ ፋና ዶስꬂ፥ ሻክንቶ፥ ኢታ ቶባ 21 ገነ፥ ማꬄ፥ የꬅኔ የይትታ ኣዝዝታ። ቲና ታ ይንትስ ኦዴዛይ ጋርክ Ꮊተካ ታ ይንትስ ኦድዛ። Ꮊይ ጋርክ ባዝታ ኦꬅዝታይ ጾስ ካተትꬂ ላቶያ።

22 ዝን አያና ኣፋይ፥ ሲቆ፥ ኡፋይሲ፥ ሳሮትꬂ፥ ምንꬃꬆ፥ ሃዮትꬂ፥ ሎኦትꬂ፥ አማኖ፥ 23 አሽከትꬂ፥ ፋና ሃሮ። Ꮊይ ጋርክ ባዝታ እጽዛ ህገ ባያ።

24 ክርስቶሳ የሱሳስ ማቄዝታይ ፋ አሾ ኤ ኢታ ቆፋይራኔ ኤ አማይራ ዎላ ማዝቃለል አፋ ሶቴዛ። 25 ኑ አያናር የዛ ባዝ ማቅኮ፥ ኑና አያናይ ካልꬆ። 26 አን ፐታይ ፐታ ይሎስታራኔ ቅናትታር ጨር ጬቅንትꬃ ዎላ አሾዳ።

6

ዎላ ማድንቶይታ

1 ታ እሹንꬆ፥ አሲ ባልንቲ ቡታ ባዝ ኦꬅኮ፥ አያናር የዝ ይ የ አꬃ አሽከትꬃር ሉልሶይታ። ዝን ኔኒ የይ ጋርከ ባዛር ፓጭንታም ጋርክ ነና ናጎባ። 2 ፐታይ Ꮊንካይ ዴጾ ቶፋ ቶኮ፥ ዬዝኮ ክርስቶሳ ህጋ ይ ፖልዛ። 3 ፐቲ አሲ አኮካ ባዝን፥ ፋና Ꮊንክታይፕ ሎኦ ግ ቆፕኮ፥ ኤ ፋና ዶሽዛ። 4 ዝን ፐቲ ፐቲ አሲ ፋ ኦሳ ፋጮ። የይፕ ጉየ፥ ሀራ አሳር ፋና ቄልꬅዛ አሺ ፓስ ጬቅንትዛ ባዝ ደንግዛ። 5 ፐቲ ፐቲ አሲ ፋ ቶፎ ፓስ ቶኮዳይስ ቤዝዛ።

6 ጾስ ቃላ ታማርዛ ኦንካ ሎኦ ባዝ ኡባ ፋ አስታማራይራ ግሽንትዛ።

7 ይ፥ ይንታን ባልꬅፓተ። አሲ ፋ ዘሬዛኖ ማሂ ማጽዛ ግሾ ጾሳ ዶሽፓተ። 8 ፋ አሾ አሞ ኩንꬆዳይስ ዘርዝ ኦንካ፥ ፋ አሾ እናፕ Ꮊይቆ ማጾዳ። ዝን አያና ኡፋይሶዳይስ ዘርዝ ኦንካ አያናፕ መꬍና ደኦ ማጾዳ። 9 አን ሎኦ ኦሶ ኦꬆዳይስ አዛልዛና ዎላ አሾዳ። ኑኒ አዛላም እጽኮ ዎዳይ ሄሌዝ ዎደ ኑ ዘሬዛና ማጾዳ። 10 ኑ ጊጋ ዎደ ደንግኮ፥ አስ ኡባይስ፥ ኣꬅካ አማንዛ አስስ ሎኦ ባዝ ኦꬆዳ።

ዉርስꬅ ዞረኔ ሳሮꬆ

11 ታኒ ታ ኩሻይር፥ አብ ጋርክ ዳማ ፕዳለር ይንትስ ጻፌዛኮ ቦኦይታ። 12 አስ ቲና ሎኦ ማቂ በንቶዳይስ ኮይዝ አሳይ ይ ዶካልንቶድ ጋርክ ኮይዛ። ዝን የያ ኡንቲ ኦꬅዛይ፥ ክርስቶሳ ማዝቃለ ግሾ ኡንታን ባይእꬂ ሄላማይ ጋርከ። 13 ኡንቲ ይ ዶካልንታይር ጬቅንቶዳይስ ኮዪ ይንታን ዶካልንቶ ግዛፕ አትን ዶካልንቴዝታይካ ፋ ኡባስ ህገ ናጎያ።

14 ዝን ኑ ጎዳ የሱስ ክርስቶሳ ማዝቃላይፕ አትን ሀራ አላማይ ታስ ሶትንቴዛይኔ ታንካ አላማይስ ሶትንቴዝ ጬቅንታይ ታፕ ሃኮ። 15 ይኬ፥ ዶካልንትን ዶካልንተካ አትን አብካ ማዶያ። ማድዛይ የሱስ ክርስቶሳር ኦሮꬅ መትꬂ ማቅꬂ። 16 Ꮊ ዎጋ ካልዛ ኡቢታይስኔ ጾስስ ዎያ ማቄዝ እስራኤለስ ሳሮትꬅኔ ማሮትꬂ ማቆ።

17 ታኒ የሱሳስ ሾጭንቴዝ ታ አሻይል የዝ ቤታይ ታ የሱሳስ አይለ ማቄዛና ቤዝዛ ግሾ Ꮊይፕ ገደ ታና ኦንካ ዋይꬅፐ።

18 ታ እሹንꬆ፥ ኑ ጎዳ የሱስ ክርስቶሳ ኣꬎ ኬሃትꬃይ ይንታር ማቆ። አምንኤ።

* 1:13 ሀዋ. ኦ. 8:3፤ 22:4-5፤ 26:9-11

* 1:14 ሀዋ. ኦ. 22:3

* 1:15 ሀዋ. ኦ. 9:3-6፤ 22:6-10፤ 26:13-18

* 1:18 ሀዋ. ኦ. 9:26-30

* 2:1 ሀዋ. ኦ. 11:30፤ 15:2

* 2:6 ናምእ. 10:17

* 2:16 ማዝ. 143:2፤ ኦሮ. 3:20፥ 22

* 3:1 ናምእ. 27:26

* 3:6 መ. 15:6፤ ኦሮ. 4:3

* 3:7 ኦሮ. 4:16

* 3:8 መ. 12:3

* 3:10 ናምእ. 27:26

* 3:11 እብራ. 2:4

* 3:12 ለዊ. 18:5

* 3:13 ናምእ. 21:23

* 3:16 መ. 12:7

* 3:17 ከስ 12:40

* 3:18 ኦሮ. 4:14

* 3:29 ኦሮ. 4:13

* 4:5 ኦሮ. 8:15-17

* 4:22 መ. 16:15፤ 21:2

* 4:27 ኢሳ. 54:1

* 4:29 መ. 21:9

* 4:30 መ. 21:10

* 5:9 1ቆሮ. 5:6

* 5:14 ለዊ. 19:18

* 5:17 ኦሮ. 7:15-23

ኤፍሶን

1

2

3

4

5

6

ጳዉሎሳ ኤፍሶነ አሳይስ ጻፌዝ ኪታ

ገሎ

ጳዉሎሳ ኤፍሶነ የዝ አሳይስ ጻፌዝ ኪታይ ኡባይፕ ኣꬂ በኤዛይ፥ «ዎደ ሄልኮ ጾሲ ፖሎዳይስ ቆፔዝ ቆፋይ፥ ሳሎኔ ሳአ የዝ መትꬅ ኡባይ ክርስቶሳፕ ኦሞ ማቆዳይ ጋርከሲ» ዬግዝ ቆፋ (1:10)። የይል አፋ ጉጂ የሱስ ክርስቶሳር የዝ ፐትፐተꬃይድ፥ አስ ዘረꬅ ኡባይ ፐቶ ማቆዳይ ጋርክ Ꮊ ግታ ቆፋ ኦሶል ፔሾዳይ ጋርክ ጾስ ዎይታ ቆፕስዛ።

ኤፍሶነ ኪታይ ቲና ክፍላይድ ጻፌዝ ካራ ቆፋ ማቄዝ ፐትፐትꬅ ባጋ ጻፎዳይስ አይኬዛና ዳልግሲ፥ ጾሳይ አዳይ ፋ አሳ ዋይዚ ዶሬዛኮ፥ ኡንትካ ኤ ናአ፥ የሱስ ክርስቶሳር ፋ ናጋራፕ ማሮትꬅ ደንጌዛ ዋይዚ ዋሎ ከዜዛኮኔ፥ ጾሳ ግታ ኡፋይስ ቃላይ ጌሻ አያና ባጋር ቱማ ማቄዛይ ዋይዚ ኤርንቴዛኮ ኦድዛ። ናምእንꬆ ክፍላይድ ማ ጻፌዛይ Ꮊ ኪታ ናባብዛ አሳይ ፋ ፐትፐተꬅ የሳይድ ክርስቶሳር ኡንትስ የዝ ፐትፐተꬃይ ቱማ ማቆዳይ ጋርክ ኡ ዋይዚ የዞዳይስ ቤዝዛኮ ቆፍስዛ።

አሳይ ክርስቶሳር የዝ ፐትፐተꬅ ዋይዚ የዞዳይስ ቤዝዛኮ ዱማ ዱማ ኣዝሶር ቆንጬዛ። ዎሳ ኬꬂ አሰትꬅስ ኣዝሶ ማቅን ክርስቶሳ የ አሰትꬃይስ ኩስተ። ዎሳ ኬꬂ ግምበ ኬꬃር ኣዝስንትን ክርስቶሳ የ ኬꬃ ሙመር ቶኪ አይክዝ ክርክሮ ጋርክ ማቅዝ ሹቺ። ዎሳ ኬꬂ ማችር ኣዝስንትዛ ክርስቶሳ አዝናር ኣዝስንቴዛ። ጻፋይ ክርስቶሳ ባጋር ቆንጬዝ ጾሳ ኣꬎ ኬሄትꬃፕ ጋመ ሶቢ ኦድታር፥ ጋንጫይ ጪሞትዛ ናሻ ናሽዛ። ኤ ኡባ ባዝ፥ ክርስቶሳ ሲቆ፥ ኤ ያርሽንቶ፥ ኤ እንጌዝ ናጋራ አቶትꬃ፥ ኤ ኣꬎ ኬሄትꬅኔ ኤ ጌሽትꬅ ባጋር በንትዛ።

ኤፍሶነ ኪታይ አይኬዝ ቆፍታ

ሳሮꬆ 1:1-2

ክርስቶሳኔ ዎሳ ኬꬅ 1:3—3:21

ክርስቶሳር የዝ ኦሮꬅ ደኦ 4:1—6:20

ኩስተ ቆፋ 6:21-24

1

ሳሮꬆ

1 ጾስ ሸነር ክርስቶሳ የሱሳ ሀዋረ ማቄዝ ጳዉሎሳፕ፥ ኤፍሶነ የዝ ጌሽታይስኔ ክርስቶሳ የሱሳ አማንዝታይስ ጻፍንቴዝ ኪታ። *

2 ጾስ ኑ አዳይፐኔ ጎዳ የሱስ ክርስቶሳፕ ኣꬎ ኬሃትꬅኔ ሳሮትꬅ ይንትስ ማቆ።

አያና አንጆ

3 ሳሎ የዝ አያና አንጆ ኡባይር ክርስቶሳ ባጋር ኑና አንጄዝ፥ ኑ ጎዳ የሱስ ክርስቶሳ አዳይ፥ ጾሳይ ጋላትንቶ። 4 ኑኒ ኤ ቲና ገሸትꬃር ቦሮ ባዝታ ማቆዳይ ጋርክ ጾሲ አላመ መꬊንቶዳይፕ ቲና ክርስቶሳ ባጋር ፋ ሲቆር ኑና ዶሬዛ። 5 ጾሲ ፋ ሸናይድ ፋ ዶሴዛይ ጋርክ የሱስ ክርስቶሳ ባጋር ኑና ፋ ናእታ ኡዶዳይስ ቲናቲ ቆፒ ጋዴዛ። 6 ጾሲ ፋ ሲቅዛ ናአይ ባጋር ኑስ ጨረ እንጌዝ ቦንችንቴዝ ኣꬎ ኬሃትꬃይ ጋላትንቶዳይ ጋርክ የያ ኡዴዛ።

7 ጾሳ ኣꬎ ኬሃትꬅ ዱረትꬃይ ጋርክ ክርስቶሳ ሱꬃር ዎዝንቲ ናጋራስ አቶትꬅ ኑ ደንጌዛ። 8 ፋ ኣꬎ ኬሃትꬃ ኤጨትꬃራኔ ኤራትꬃር ጋንꬂ ኑስ እንጌዛ። * 9 ጾሳይ ፋ ቆፒ ጋዴዛይ ጋርክ ክርስቶሳ ባጋር ኤ ሸነ ጹራ ኑ ኤሮዳይ ጋርክ ኦꬄዛ። 10 ዎደ ሄሎዳር ጾሲ ፖሎዳይስ ቆፔዝ ቆፋይ፥ ሳሎኔ ሳአ የዝ መትꬅ ኡባ ክርስቶሳፕ ኦሞ ኡዶዳይሲ።

11 ኡባ ባዝ ፋ ሸነ ጋርክ ኦꬅዛ ጾሳይ፥ ቲናቲ ፋ ቆፒ ጋዴዛይ ጋርክ ክርስቶሳ ባጋር ኑኒ ኤ እርስታ ላቶዳይ ጋርክ ኑና ዶሬዛ። 12 የይ ሀኔዛይ፥ ክርስቶሳል ኡፋይስ ጋዲ ናጎር ቲና ማቄዝ ኑኒ ጾስ ቦንቻ ጋላታር ቆንጭሶዳይ ጋርከሲ። 13 ይንትካ ይ አቶትꬅ ዎንግለ፥ የይካ ቱማ ቃላ ስኤዝ ዎደ ክርስቶሳ አማኔዛ። ጾሳይ ይንትስ እንጎድ ጌዝ ጌሻ አያና ማታመ ይንታል ጋዴዛ። 14 የይካ ጾስ ቦንቻይ ጋላትንቶዳይ ጋርክ ጾሳይ ፋ አሳ ዎዞድ ጋꬆ ጌሻ አያና ኑ ላቶድ ጋዳይስ ኑስ ሳꬅ ኡዲ እንጌዛ።

ጳዉሎሳ ዎሳ

15 የይ ግሾስ፥ ጎዳ የሱሳል ይንትስ የዝ አማናኔ ጌሽታይስ የዝ ይ ሲቃ ታ ስኢ 16 ታ ዎሳይር ይንታን ቆፕታር ይ ግሾስ ጾሳ ጋላትዛና አሸካያ። 17 ኑ ጎዳ የሱስ ክርስቶሳ ጾሳ፥ ቦንቾ ኣዳ ይ ኣꬂ ኤሮዳይ ጋርክ ኤጨትꬅኔ ቆንጭꬅ አያና ይንትስ እማዳይ ጋርክ ታ ዎስዛ። 18 ጾሳይ ይንታን ጼጌዝ ኡፋይሳይኔ ጌሽታይ ላትዛ ቦንቾ ላታይ አብ ጋርክ ጋሜዛኮ ይ ኤሮዳይስ ጾሳይ ይ ዎዝና አፋ ዶዮድ ጋርክ ታኒ ጾሳ ዎስዛ።

19 ማ ኤዛ አማንዛ ኑር ኦꬅዛ ኤ ዎልቃይ አብ ጋርክ ኣꬎ ዳማዛኮ ይ ኤሮዳይ ጋርክ ታ ዎስዛ። 20 ክርስቶሳ Ꮊይቆፕ ደንꬂ፥ ሳሎ ፋ ኡሻች ባጋር በትꬄዝ ክርስቶሳር ኦꬄዝ ግታ ዎልቃ። 21 ኤ ሱንꬃይ፥ አቅስዝታይፐነ ማዉተር የዝታይፕ፥ ሞድዝታይፐኔ ጎድታይፕ፥ ኣꬅ ማቂ Ꮊ አላማይል ኣዳ ባዝን ቲናፕ የኦድ አላማይዳካ ሀራ ሱንꬅ ኡቢታይፕ ኣꬎ ቦንቾ ሱንꬅ እንጌዛ። * 22 ጾሳይ ኡባ ባዝ ክርስቶሳ ቶኬ ኦሞ ሃርሴዛ፤ ማ ዎሳ ኬꬅስ ኡባ ባዛር ኩስተ ማቃዳይ ጋርክ ኤዛ ሹሜዛ። 23 ዎሳ ኬꬃይ ክርስቶሳስ አሰትꬂ። እዛካ ክርስቶሳ ኡባባዛር ኩንꬅዝ ኤስ እዛ ኤ ኩንꬃቶ።*

2

ክርስቶሳር Ꮊይቆፕ ደኦኮ ፒንግꬅ

1 Ꮊይፕ ቲና ይ፥ ይ ናጋራይራኔ ይ ቆሀይር Ꮊይቄዝታ። * 2 የ ዎደ ይ Ꮊ አላማይ ኢታ ኦጋ ካሌዛ። ጫርኮል አፋ የዝ ዎልቂታይ ሀላቃይስኔ Ꮊተካ ጾሳይስ አዛዝንቶዋ ናእታይር ኦꬅዝ አያናስ ይ አዛዝንቴዛ። 3 ኑ ኡባይካ ቲና የ አስታይ ጋንጨ ኑ አሾ አሞኔ ኑ ዎዝና ሸነ ካሊ የዜዛ። ኑንካ Ꮊንክታይ ጋርክ ኑ መትꬃር ፕርዳ ኤኮዳይስ የዜዝታ።

4 ዝን ጾሳ ግታ ማሮትꬃይፐኔ ኑስ የዝ ኤ ግታ ሲቃይፕ ደንዴዛይድ፥ 5 ሀራ አቶዝን ኑኒ ኑ ቆሆፕ ደንዴዛይድ Ꮊይቂ የዝን ክርስቶሳ ባጋር ኑስ ደኦ እንጌዛ። ጾስ ኣꬎ ኬሃትꬃይር ይንትካ አቴዛ። 6 ጾሲ ኑና ክርስቶሳ የሱሳር ፐትፕ Ꮊይቆፕ ደንꬂ ሳሎ ኤዛር ዎላ ጋዴዛ። 7 ኤ የያ ኦꬄዛይ፥ ክርስቶሳ የሱሳ ባጋር ኑስ ቆንጭሴዝ ፋ ኬሄትꬅኔ ዛዋ ባ ፋ ኣꬎ ኬሄትꬅ ዱረትꬃ የኦድ ላይꬅታይድ ኑና ቤሳዳይስ የያ ኦꬄዛ። 8 ይ ፓጼዛይ አማኖ ባጋር ኤ ኣꬎ ኬሃትꬃይራ። የይካ፥ ጾስ እሞታፕ አትን ይ ኦሶር በንተካያ። 9 ኦንካ ጬቅንታማይ ጋርክ ፓጾትꬅ ኣꬎ ኬሃትꬃይ በንቴዛይ አስ ኦሶር ባያ። 10 ጾሲ ኑስ ቲናቲ ጊግሲ ጋዴዝ ሎኦ ኦስታ ኦꬆዳይ ጋርከኔ ኤዛይር የሳዳይስ ክርስቶስ የሱሳ ባጋር ማቂ መꬍንቴዝ ጾስ መትꬅታ፤

ክርስቶሳር የዝ ፐትፐተꬅ

11 የይ ግሾስ፥ ይንታኖ ስሳ ይ የልንቶ አይሁደ ባዝታዮ፥ አይሁድታይ ፋና አስ ኩሸር ዶካልንቴዝታ ግ ጋይርታር፥ ይንታን ማ ዶካልንተካዝታ ግ ቦርዛና አካኮይታ። 12 የ ዎደ ይ ክርስቶሳፕ ሻክንቲ የዜዛና፥ እስሬለ አሳይስ አላጋ ማቂ የዜዛና፥ ጾስ ቃላ ጫቃይስ ሃኪ የዜዛኔ Ꮊ አላመል ኡፋይስኔ ጾሲ ባይꬅ የዜዛና አካኮይታ። 13 ዝን ይ ቲና ሃኪ የዜዝታይ፥ Ꮊት ክርስቶሳ የሱሳር የዝ ኤ ሱꬃይ ባጋር ጾስኮ ኡኬዛ።

14 ናምኤ ሻኪ ጋዴዝ ሞርከትꬅ ጋባራ ፋ አሻይር ላሊ አይሁደኔ አይሁደ ባ አሳ ትሚ ፐቶ ኡዴዛይ ክርስቶሳ ሳሮትꬃ። 15 ኤ ፓር Ꮊ ናምኢ ዛርታይፕ ፐቲ ኦሮꬅ አስ መꬎዳይስ፥ ህገ አዛዛኔ ዎግታ ፐትፕ ፋ አሻይር ꬋብሲ ሳሮትꬅ እንጌዛ። * 16 ክርስቶሳ ማዝቃለል አፋ Ꮊይቂ ሞርክንቶ ꬋብሴዛ፤ ማ ናምኢ ኮችታ ፐቲ አሾ ኡዲ ጾሳር እግንꬄዛ።* 17 ክርስቶሳ ይኢ፥ ጾሳፕ ሃኪ የዝ ይንትስ፥ ማ ኡኪ የዝ ኡንትስ ሳሮትꬅ ዎንግለ ኦዴዛ። * 18 ኑ ኡባይ ኤ ባጋር ፐቲ አያናር አዳይ ቲና ሺቆዳይስ ዳንዳኤዛ።

19 Ꮊይፐ ይ አላጋ ዎይ እማꬅታ ባያ፥ ዝን ይ Ꮊት ጌሽታይር ጋደ አስኔ ጾስስ ካራ አስታ። 20 ይንቲ ሀዋርታይኔ ናብታይ ባሴዝ ባሳይል አፋ ኬጽንቴዛ። ኬꬃ ሙመር ቶኪ አይኬዝ ክርክሮ ጋርክ ሹቻይ ክርስቶሳ የሱሳ። 21 ኤዛል ኬꬅ ኡባይ ፐትፕ አይክንቲ ጎዳይል ጌሻ ጾስ ካራ ማቆዳይስ ድጭዛ። 22 ይ ማ ጾሲ ፋ አያናር የዝዛ ኬꬅ ማቆዳይስ ክርስቶሳር ፐትፕ ኬጽንትዛ።

3

አይሁደ ባ አሳይስ ሀዋረ ማቄዝ ጳዉሎሳ

1 የይ ግሾስ፥ ታኒ፥ ጳዉሎሳ፥ አይሁደ ባ ማቄዝ ይ ግሾስ ክርስቶሳ የሱሳር አች አስ ማቄዛ። 2 ታ ይንታን ማዶዳይ ጋርክ ጾሲ ፋ ኣꬎ ኬሃትꬃይር ታስ እንጌዝ Ꮊ ኦሳይ ባጋ ይ ሎእꬂ ስኤዛ። 3 ታ ይንትስ ቲና ሃታር ጻፌዛይ ጋርክ ጾሲ ፋ ጹራ ቆንጭꬃር ታስ ቤዜዛ። 4 ታ ጻፌዛና ይ ናባብዛ ዎደ ክርስቶሳ ጹራ ታ አብ ጋርክ ኤሬዛኮ ይ አካኮዳይስ ዳንዳእዛ። * 5 Ꮊ ጹራይ ጌሻ ሀዋርታይስኔ ናብታይስ Ꮊት አያና ባጋር ቆንጭሴዛይ ጋርክ ብኒ ዎደ አሳይስ Ꮊይ ጋርክ ቆንጭሰካያ። 6 Ꮊ ጹራይ ቤዝዛይ፦ አይሁደ ማቀካ አሳይ ዎንግለ ባጋር እስራኤልታይራ ፐትፕ ጾስ እርስተ ላትዛ። እስራኤልታይር ፐቲ አሰትꬅ ማቅዛ፤ ክርስቶሳ የሱሳ ባጋር ጾስ ኡፋይስ ቃላ ኤክዛ።

7 ጾሲ ፋ ኦꬅዛ ዎልቃይ ባጋር ታስ እንጌዝ ኣꬎ ኬሄትꬃይድ ታ Ꮊ ዎንግላይስ ኦሳንቾ ማቄዛ። 8 ታኒ ጌሽታይ ኡባይፕ ላፋ ማቅኮካ አይሁደ ማቀካ አሳይስ ዛዋ ባ ክርስቶሳ ዱረትꬅ ዎንግለ ኦዶዳይ ጋርክ Ꮊ ኣꬎ ኬሃትꬃይ ታስ እንግቴዛ። 9 ማ ብኒ ዎደ ኡባ መꬌዝ ጾሳር ቆስንቲ የዝ ጹራይስ፥ ጾሳ ቆፋይ አብዛኮ ኡባይስ ቆንጭሶዳይስ ኣꬎ ኬሃትꬃይ ታስ እንግንቴዛ። 10 ጾሲ የያ ኦꬄዛይ Ꮊተ ዎደ ዎሳ ኬꬃይ ባጋር ሳሎ የዝ ሀላቅታይስኔ ማዉተር የዝታይስ ፋ ዱማ ዱማ ኤጨትꬃ ኤርሶዳይሲ። 11 ጾሲ ፋ መꬍና ቆፋ ኑ ጎዳ ክርስቶሳ የሱሳ ባጋር ፖሎዳይስ የያ ኡዴዛ። 12 ኑ አማኖር ያሻ ባይꬅ ጾስኮ ሺቆዳይ ጋርክ ክርስቶሳ ኑስ ምኖተꬅኔ ማዉተ እንጌዛ።

13 ታኒ ይ ባጋ ኤክዛ መታይ ይንትስ ቦንቾ። የይ ግሾስ ይ ታን መትንትዛና ብኢ ኡፋይስ ጋቻማይ ጋርክ ይንታን ዎስዛ።

ኤፈሶና አሳይስ ዎስንቴዝ ዎሳ

14 ታኒ ጾስ አዳይ ቲና ቡንቂንቲ ዎስዛይ የይ ግሾስ። 15 ሳሎኔ ሳአ የዝ መትꬅ ኡባይስ ሱንꬂ ጾሳፕ እንግንትዛ። 16 ጾሲ ፋ ቦንቾ ዱረትꬃይፕ ይ ጋንጨ አሰትꬃ ምንꬅዛ ዎልቃ ፋ አያና ባጋር እንጎድ ጋርክ ይንትስ ዎስዛ። 17 ማካ አማኖር ክርስቶሳ ይ ዎዝናይድ የሳዳይ ጋርከኔ ይ ሲቆር ጻጶ ዳኪ ሚንጊ የዞዳይ ጋርክ ታ ዎስዛ። 18 የይ ጋርከካ፥ ክርስቶሳ ሲቃይ ዋፋ ጋርክ ዳልጌዛኮ፥ አዱስዛኮ፥ ꬎቃዛኮኔ ጪሞዛኮ ጌሽታይ ኡባይራ ኤርዛ ዎልቃ ይ አካኮዳይ ጋርክ ታ ዎስዛ። 19 ኤራትꬃፕ ኣꬊዝ ክርስቶሳ ሲቆ ይ ኤሮዳይ ጋርክ እንግዛ ጾሳፕ ማቄዝ ኩንꬃትꬃይር ይ ኩሞድ ጋርክ ታ ዎስዛ።

20 ይኬ፥ ኑ ጋንጨ ኦꬅዛ ፋ ዎልቃይ ባጋር ኑኒ ዎስዛይፕ ዎይ ቆፕዛይፕ ኣꬂ ኦꬆዳይስ ዳንዳእዛ ጾሳይስ፥ 21 ዎሳ ኬꬃኔ ክርስቶሳ የሱሳ ባጋር ጾስስ መትꬅ ኡባይፕ ዎደ ኡባይድ መꬊናፕ መꬍና ሄሎዳይስ ቦንቾ ማቆ። አምንኤ።

4

ክርስቶሳር የዝ ፐትፐተꬅ

1 ይኬ፥ ጎዳይ ግሾስ አጭንቴዝ ታኒ፥ ይ ጼግንቴዝ ጼግንትꬃይድ ቤዝዛ የስ የዞዳይ ጋርክ ይንታን ዎስዛ። 2 ይ ኡባ ዎደ አዳኔ ሃዮ ማቆይታ፤ ፐታይ ፐታ ዳንዳኦይታኔ ሲቆር የዞይታ። * 3 ሳሮትꬃር አጭንቲ አያና ፐትፐተꬃ ናጎዳይስ ሚንጎይታ። 4 ጾሲ ይንታን ጼጌዝ ዎደ ፐቲ ኡፋይሳስ ጼጌዛይ ጋርክ ፐቲ አሰትꬅኔ ፐቲ አያና የዛ። 5 ፐቲ ጎዳ፥ ፐቲ አማኖኔ ፐቲ ጽንቃተ የዛ። 6 ኡባፕ አꬃይ፥ ኡባይር ኦꬅዛይኔ ኡባይ ጋንጨ የዝዝ ፐቲ ጾስ፥ ኡባይስ አደ የዛ።

7 ዝን ክርስቶሳ እንጎዳይስ ኮዬዝ እሞታይ ጋርክ ኑ ፐታይስ ፐታይስ ኣꬎ ኬሃትꬂ እንግንቴዛ። 8 የይ ግሾስ፥ ጾስ ቃላይ፥

«ኤ ኡዴ ከዜዝ ዎደ

ድኢ ጋምታ ፓር ኤኪ ቅቴዛ፤

አሳይስካ እሞትታ እንጌዛ»

ዬግዛ።* 9 የዝን፥ «ኡዴ ከዜዝ» ጉሳይ ኤ ቲና ሱለ፥ ሳአ ዝቃ አቆ ዎꬌዛ ጉስ ማቃም እጽኮ አብ ጉሶ? 10 Ꮊ ሱለ ዎꬌዛይ፥ ኡባ ኩንꬆዳይስ ኡባፕ ꬎቃ ሳሎ ከዜዛይ ኤዛ።

11 ኤ ፐትታ ፐትታ ሀዋረ፥ ፐትታ ፐትታ ናበ፥ ፐትታ ፐትታ ዎንግለ ሳባክታ፥ ፐትታ ፐትታ ዎሳ ካራ አቅስዝታኔ አስታማርታ ማቃዳይ ጋርክ እሞታ እንጌዛ። 12 ኤ የያ ኡዴዛይ ክርስቶሳስ አሰትꬅ ማቄዝ ዎሳ ኬꬃ ድቾዳይስኔ አማንዛ አሳ ጾስ ኦሶስ ጊግሶዳይሲ። 13 የይ ጋርከካ፥ ኑ ኡባይ ጾስ ናአ ኤሪ አማኖር በንትዝ ፐትፐተꬅኮ ሄሊ፥ ክርስቶሳ አያና ደኦ ኩንꬄትꬅይኮ ሄሊ ፎሎ አስ ማቂ ድጮዳይ ጋርከሲ።

14 ይከፕ ጉየ፥ አሳይ ዶሻ ገነር ማቄዝ ባልꬅዛ ዎርዶ ትምርተ ጫርኮራኔ አባ ጎተራ ገደኔ Ꮊና ኩሎ ካእዛ ዱድታይ ጋርክ ማቆዳይስ ቤዞያ። 15 ዝን ኑኒ ቱማና ሲቆር ኦድታር ኡባ ባዛር አሰትꬅስ ኩስተ ማቄዝ ክርስቶሳኮ ድጮዳ። 16 ኩንꬅ አሰትꬃይ ክርስቶሳር አይክንትዛ ማ ዱማ ዱማ አሰትꬅ ብልትታይ ፐታይ ፐታይር አይክንቲ በቴዛ። ፐቲ ፐቲ አሰትꬅ ክፍላይ ፋ ኦሶ ኦꬆዳር ኩንꬅ አሰትꬃይ ሲቆር ሚንጎዳይ ጋርክ አሰትꬃ ድችዛ። *

ክርስቶሳር ኦሮꬅ የስ

17 Ꮊይፕ ገደ ካሃ ꬋብን ጨረ ቆፋር አማኖዋ አስ ጋርክ የዝፓተ፥ ታኒ Ꮊያ ይንትስ ጎዳይ ሱንꬃይር ኦድዛኔ ማርካትዛ። 18 ኡ ቆፋይ ꬉሜዛ፤ ኡ ፋ ዎዝና ሙምሴዛ። ኡንቲ ኤረትꬅ ꬋቦራኔ እጾራ ጾሲ እንግዛ ደአይፕ ሃኬዛ። 19 ኡንቲ ዬላ ግዝባዝ ኤሮዋ፤ ኡንቲ ቱና ኦሶ ኡባ ፖሎዳይስ ዥምባሮስኔ አሾ አሞስ ፋና ኣꬂ እንጌዛ።

20 ዝን ይ ክርስቶሳ ባጋ ታማሬዛይ የይ ጋርክ ኦገር ባያ። 21 ኤ ባዝ ቱማ ስኤዛ። ማ የሱሳር የዝ ቱማ ይ ኤፕ ታማሬዛ። 22 ይ ቲና የዜዝ ኦጋ አሾይታ። ማ ዶሺ አሞር ꬋብስዛ ይ ጭማ አꬃ ቃሪ ኦሎይታ። * 23 ይ ዎዝና ቆፋይር ኦሮጾይታ። 24 ቱማ ጽሎትꬃራኔ ጌሸትꬃር ጾስ ኣዝሶር መꬍንቴዝ ኦሮꬅ አሰትꬃ ማኦይታ። *

25 ይክ፥ ዎርዶ ኦድንትፓተ። ኑኒ ኡባይ ክርስቶሳ አሰትꬅ ብልትታ ማቄዝ ግሾስ አስ ኡባይራ ቱሮ ኦድንቶዳ። * 26 ጋይልንቶይታ ዝን ይ ጋይላይር ናጋራ ኦꬅፓተ። ይ ጋይልንቲ የዝን አዋ ይንታል ገልፐ። * 27 ዳቡሎሳስ ኦገ ዶይፓተ። 28 ካስትዛ አꬃይ ይከፕ ጉየ ካስትፐ። ዝን ማንቅታ ማድዛ ባዝ ኤስ የዞዳይ ጋርክ ፋ ኩሸር ሎኦ ባዝ ኦꬆ።

29 ይ ዶናይፕ ኢታ ቃላ ከዝፐ። ዝን ስእዝታይስ ማዶዳይ ጋርከኔ Ꮊንክታ ምንꬃꬆስ ኮሽዛ ሎኦ ቃላ ይ ዶናይፕ ከዞ። 30 ጾሲ ይንታን ዎዜዛና ኤርሶዳይስ የ ጋላስስ ይንታናል አታሚ ጋዴዝ ጾስ አያና አዛንꬅፓተ። 31 ጫንግንቶ፥ ይሎ፥ ካቺ፥ ኡፎ፥ ጫሸኔ ኢታትꬅ ኡባ ይንትፕ ሃክꬆይታ። 32 አꬂ ዎልስ ኬሃኔ ቃꬊንትዝታ ማቆይታ። ጾስ ክርስቶሳ ባጋር ይንትስ አቶ ጌዛይ ጋርክ ይንትካ ዎልስ አቶ ጎይታ። *

5

1 ይኬ፥ ጾሲ ዶስዛ ናእታይ ጋርክ ኤዛ ኣዞይታ። 2 ክርስቶሳ ኑና ዶሲ ፋና ኑ ግሾስ ጾስስ ቶንክ ግ ሳዉዛ እሞኔ ያርሾ ኡዲ እንጌዛይ ጋርክ ይንትካ ሲቆር የዞይታ። *

3 ዝን ላሞ፥ ቱናትꬅኔ ኡዘትꬂ አማንዛ አሳይስ ቤዞዋ ግሾስ ይ ጋንጨ ኡባራካ ስእንትፐ። 4 ጾስ ጋላቶይታፐ አትን ዬላꬅዛ ባዝ ቦዞትꬅ ናሻ ዎይ አርኤ ይንትስ ቤዞዋዛይ ግሾስ ይ ጋንጨ ኡባራካ የዝፐ። 5 Ꮊያ ኤሮይታ፤ ኦንካ ላመ ዎይ ቱና ባዝ ኦꬆ ዎይ ኡዛቶ ኤቃስ ጎይኖስ ተንተቶ ክርስቶሳ ካተትꬅኔ ጾስ ካተትꬃ ላቶዳይስ ዳንዳኦያ።

6 Ꮊይትታይፕ ደንዴዛይድ ጾስ ካቺ አዛዝንቶዋ አሳይል አፋ የኦድ ግሾስ ኦንካ ይንታን ፓꬆዋ ኦዳር ዶሽፐ። 7 የይ ጋርክ አሳይር ፐትፐተꬂ ኦꬅፓተ። 8 ብኒ ይ ꬉማ፥ ዝን Ꮊት ጎዳይ ባጋይር ፖኦ። ይኬ፥ ፖኦ አስ ጋርክ ፖኦር የꬎይታ። 9 ፖኦ ሎኦትꬅ፥ ጽሎትꬅኔ ቱማትꬅ ኣፍዛ።

10 ጎዳ ኡፋይስዝ ባዝ ኦꬆዳይስ ኮዮይታ። 11 ኣፈ ባ ꬉማ ኦሶ ቆንጭሶይታፕ አትን ኤዛር ማቅንትፓተ። 12 ኡንቲ ጌማ ኦꬅዛ ኦሳይ ሀራ አቶዝን ኦዶዳይስካ ዬላꬅዛ። 13 ዝን ኡባ ባዝ ፖኦል ከዜዝ ዎደ ቆንጨር በንትዛ። 14 ፖኦ ኡባ ባዝ ቆንጨር ቤዝዛ። የይ ግሾስ፥

«ናት ገንትዛዮ ባርኮባ፤

Ꮊይቆፕ ደንዶባ፤

ክርስቶሳ ኔስ ፖእዛ» ዬግንቴዛ።

15 ይኬ፥ ይ ዋይዚ የዝዛኮ አካኪ ቦኦይታ። ኤጭታ ማቆይታፕ አትን ቦዝታ ማቅፓተ። 16 ጋላስታይ ኢታ ማቄዝ ግሾስ ላይꬃ ዎዞይታ። * 17 የይ ግሾስ፥ ጎዳይ ሸናይ አብዛኮ አካኮይታፕ አትን ቦዝፓተ።

18 ጌሻ አያናር ኩሞይታፕ አትን ꬋቦኮ ይንታን ካልꬅዝ ዎይነ ኡሻር ማꬅፓተ። 19 ማዝሙረር፥ ሳባራኔ አያና የꬃር፥ ፐታይ ፐታይር ኦድንቶይታ። ማ ይ ዎዛናይር ማዝሙርታራነ ሳቢታር ጎዳ ጋላቶይታ። * 20 ኑ ጎዳ የሱስ ክርስቶሳ ሱንꬃይር ኡባ ዎደ ጾስ ኣዳ ኡባባዝስ ጋላቶይታ።

21 ክርስቶሳ ቦንቾስ ግ ፐታይ ፐታይስ ሃርንቶይታ።

አዝን ባጋኔ ማቺ ባጋ

22 ማችታዮ፥ ጎዳይስ ሃርንትዛይ ጋርክ ይ አዝንታይስካ ሃርንቶይታ። * 23 ክርስቶሳ ዎሳ ኬꬅስ ኩስተ ማቄዛይ ጋርክ አዝናይካ ፋ ማችስ ኩስተ። ማ ክርስቶሳ ፋ አሰትꬅ ማቄዝ ዎሳ ኬꬅ አሽዛያ። 24 ዝን ዎሳ ኬꬃይ ክርስቶሳስ ሃርንትዛይ ጋርክ ማችታይ ፋ አዝንታይስ ኡባ ባዛር ሃርንቶዳይስ ቤዝዛ።

25 አዝንታዮ፥ ክርስቶሳ ዎሳ ኬꬅ ዶሲ እ ግሾስ ፋና እንጌዛይ ጋርክ ይንትካ ይ ማችታ ዶሶይታ። * 26 ኤ የያ ኦꬄዛይ ዎሳ ኬꬅ ጌሾዳይስ ኮዪ ኡዴዛ፥ ጌሼዛይካ ፋ ቃላይ ባጋር ሃꬃር ሜጪ። 27 ክርስቶሳ ዎሳ ኬꬅ ቅታ ዎይ ስኖ ቱክꬅ ዎይ የይ ጋርከዝ ባዝ ባይꬅ ኤ ኩንꬅ ቦንቾር ጌሽኔ ቦርንቶዛኖ ኡዲ ፋኮ ሺሾዳይስ ኮዪ የያ ኡዴዛ። 28 የይ ጋርከካ፥ አዝንታይ ፋና ዶስዛይ ጋርክ ፋ ማችታ ዶሶዳይስ ቤዝዛ። ፋ ማቻት ዶስዛይ ፋና ዶስዛ። 29 ፋና እጽዛ አስ ኦንካ ባያ፥ ዝን ክርስቶሳ ዎሳ ኬꬅስ ኦꬅዛይ ጋርክ ፋ አሰትꬃ ሙዝዛኔ ናግዛ። 30 ኑኒ ክርስቶሳ አሰትꬅ ብልትታ።

31 ጾስ ቃላይ፥ «የይ ግሾስ፥ አሲ ፋ አዳኔ ፋ እንዳቶ አሺ፥ ፋ ማቻትር ዎላ የሳዳ፤ ኡንቲ ናምእታይካ ፐቲ አሾ ማቅዛ» ዬጌዛ። * 32 Ꮊይ ግታ ጹራ፥ ዝን ታኒ የያ ክርስቶሳ ባጋኔ ዎሳ ኬꬅባጋ ኣዝሶ ኡዲ ኦድዛ። 33 የይ ጋርከካ፥ ይ ፐታይ ፐታይ ፋ ማቻት፥ ፋና ዶስዛይ ጋርክ ዶሶ። ማቻካ ፋ አዝና ቦንቾዳይስ ቤዝዛ።

6

ናእታይ ባጋኔ የሌዝታይ ባጋ

1 ናእታዮ፥ ጎዳይ ግሾ ግ ይንታን የሌዝታይስ አዛዝንቶይታ። የይ ይንትስ ቤዝዛ ባዚ። * 2 «ነ አዳኔ ነ እንዳቶ ቦንቾባ።» የይ ኡፋይሳ ቃላ የዝ ቲና አዛዞ። * 3 «ነ የያ ፖልዛባዝ ማቅኮ ኡባይ ኔስ ሀኖዳ፤ ነ ላይꬃይካ ሳአል አፋ አዱቆዳ።»

4 የሌዝታዮ፥ ይ ናእታ ጎዳይ ቃላር ታማርሶራኔ ኡንታን ካልꬆር ድቾይታፕ አትን ኡንታን ይሎꬅፓተ።*

ጎድታይ ባጋኔ አይልታይባጋ

5 አይልታዮ፥ ክርስቶሳስ አዛዝንትዛይ ጋርክ አሾ ጎድታይስ ያሻራ፥ ቦንቾራኔ ሉለ ዎዝናር አዛዝንቶይታ። * 6 ክርስቶሳ አይለ ጋርክ ጾስ ሸነ ዎዝናፕ ፖሎይታፕ አትን ጋላታ ደንጎዳይስ ኡ ቲና ኣዳ ኦꬅፓተ። 7 አስስ ባዝን ጎዳይስ ኦꬅዛይ ጋርክ ይ ኩንꬅ ዎዝናይፕ ኦꬆይታ። 8 አይለ ማቅን ጎድ ማቅን ፐታይ ፐታይ ፋ ኦꬅዝ ሎኦ ኦꬃይስ ጎዳይፕ ዎይቶ ኤኮዳና ኤርዛ።

9 ጎድታዮ፥ አስ ኣፈ ዞቆ ብኢ ፕርዶዋ ይንትስኔ ኡንትስ ጎዳይ፥ ሳሎ የዛና ይ ኤርዛ። የይ ግሾስ፥ ይ አይልታ ማንድዛ አሺ ኡንቲ ይንትስ ኪትንትዛይ ጋርክ ይ ኡንትስ ሎኦ ባዝ ኦꬆይታ።*

ጾስ ኦላ ማሳራ

10 ይከ Ꮊይፐ፥ ጎዳይራኔ ኤ ዳማ ዎልቃይር ሚንጎይታ። 11 ዳቡሎሳ ዶሻ ኤቅንቶዳይስ ዳንዳኦድ ጋርክ ጾሲ ይንትስ እንጌዝ ኦላ ሚሸ ኡባ ዳንጮይታ። 12 ኑ ኦላይ አሳር ባዝን ሳሎ የዝ ቱና አያንታይር ኦልዝታይራ፥ ማዉተ አድታይር፥ ሃርዝታይራኔ Ꮊ ꬉማ አላመ ዎልቅታይራ።

13 የይ ግሾስ፥ ኢታ ጋላስ ሞርከ ተቆዳይስኔ ኡባ ፖሊ፥ ሚንጊ ኤቂንቶዳይስ ይ ዳንዳኦዳይ ጋርክ ጾስ ኦላ ሚሽታ ኡባ ዳንጮይታ። 14 ቱማ፥ ጼሳል ዝናረ ጋርክ ዳንጪ፥ ጽሎትꬅ ጹሩረ ጋርክ ትራል ጋዲ፥ 15 ሳሮትꬅ ዎንግለ ይ ቶኬ ጫማ ጋርክ ኣꬂ ሚንጊ ኤቆይታ። * 16 የ ኡባይፕ ኣꬂ፥ ጻላሄ ዳክዝ ላጽዝ ታማ ዶንገ ኡባ ቶእሶዳይስ ዳንዳእዛ አማኖ ኡባ ዎደ ጎንዳለ ጋርክ አይኮይታ። 17 ጾስ አቶትꬃና ብራታ ባርኔጻ ጋርክ ይ ኦማይል ጋዶይታ፤ ማ ጌሻ አያና ማሻ፥ የይካ ጾስ ቃላ አይኮይታ። * 18 ዎሳ አሽፓተ፤ Ꮊንክታይስካ ጉሮይታ፤ ኡባ ዎደ አያናር ዎሶይታ። ኤዛይድ፥ ጌሽታይስ አዛለካዛር ሚንጊ ኡባ ዎደ ዎሶይታ።

19 ታኒ ዎንግለ ጹራ ያሻ ባይꬅ ቆንጭሲ ኦዶዳይ ጋርክ ጾሲ ታስ ቃላ እንጎድ ጋርክ ዎሶይታ። 20 ታኒ የያ ኦꬆዳይስ ኪትዛይኔ Ꮊተካ አቻ የዛይ የ ዎንግላይ ግሾስ። የይ ግሾስ፥ ታኒ ያሻ ባይꬅ ቤዝዛይ ጋርክ ኦዶዳይ ጋርክ ታስ ዎሶይታ።

ዉርስꬅ ሳሮꬆ

21 ታኒ ዋይዚ የዛኮኔ አብ ኦꬅዛኮ ይ ኤሮድ ጋርክ ኑ ሲቆ እሻይ፥ ጎዳይ ኦሶር አማንንቴዝ ኦሳንቻይ፥ ትክቆሳ፥ ታ ባዝ ኡባ ይንትስ ኦዶዳ። * 22 ኑኒ ኡባይ ዋይዚ የዛኮ ይንትስ ኦዶዳይ ጋርከኔ ይ ዎዛና ምንꬃꬆድ ጋርክ ታኒ ኤዛ ይንትኮ ኪቴዛ። *

23 ጾስ አዳይፕ፥ ጎዳ የሱስ ክርስቶሳፕ ሳሮትꬅኔ ሲቆ አማኖር ዎላ ኑ እሽታይ ኡቢታይስ ማቆ። 24 እርጾዋ ሲቆር ኑ ጎዳ የሱስ ክርስቶሳ ዶስዛ ኡባይራ ጾስ ኣꬎ ኬሃትꬃይ ማቆ።

* 1:1 ሀዋ. ኦ. 18:19-21፤ 19:1

* 1:8 ቆላ. 1:14

* 1:21 ማዝ. 110:1

* 1:23 ማዝ. 8:6፤ ቆላ. 1:22-23፤ 1:18

* 2:1 ቆላ. 2:13

* 2:15 ቆላ. 2:14

* 2:16 ቆላ. 1:20

* 2:17 ኢሳ. 57:19

* 3:4 ቆላ. 1:26-27

* 4:2 ቆላ. 3:12-13

* 4:8 ማዝ. 68:18

* 4:16 ቆላ. 2:19

* 4:22 ቆላ. 3:9

* 4:24 መ. 1:26፤ ቆላ. 3:10

* 4:25 ዛክ. 8:16

* 4:26 ማዝ. 4:4

* 4:32 ቆላ. 3:13

* 5:2 ከስ 29:18፤ ማዝ. 40:6

* 5:16 ቆላ. 4:5

* 5:19 ቆላ. 3:16-17

* 5:22 ቆላ. 3:18፤ 1ጵጽ. 3:1

* 5:25 ቆላ. 3:19፤ 1ጵጽ. 3:7

* 5:31 መ. 2:24

* 6:1 ቆላ. 3:20

* 6:2 ከስ 20:12፤ ናምእ. 5:16

* 6:4 ቆላ. 3:21

* 6:5 ቆላ. 3:22-25

* 6:9 ቆላ. 4:1፤ ናምእ. 10:17፤ ቆላ. 3:25

* 6:15 ኢሳ. 11:5፤ ኢሳ. 59:17፤ 52:7

* 6:17 ኢሳ. 59:17

* 6:21 ሀዋ. ኦ. 20:4፤ 2ጽማ. 4:12፤ ቆላ. 4:7-8

* 6:22 መ. 21:10

ፍልጲሶሳ

1

2

3

4

ጳዉሎሳ ፍልጲሶሳ አሳይስ ጻፌዝ ኪታ

ገሎ

ጳዉሎሳ ፍልጲሶሳ አሳይስ ጻፌዝ ኪታይ ጻፍንቴዛይ፥ ኦሮመ ቢታ ማቃዶና አዉራጃ፥ ፍልጲሶሳ ቢታ የዝ ዎሳ ኬꬃይስ። የ ዎሳ ኬꬃይ ጳዉሎሳ አዉሮፓ ቢታ ቲናቲ ኤሴዝ ዎሳ ኬꬃቶ። Ꮊ ኪታይ ጻፍንቴዛይ፥ ጳዉሎሳ አች ኬꬃ የዝ ዎደ ሀራ ዎሳ ኬꬅ ኦሶ ኦꬅዝ አማንዛ አሳይ ኤዛ እጼዝ ዎደኔ ፍልጲሶሳ ዎሳ ኬꬃ ደንዴዝ ዎርዶ ትምርተ ባጋር ኤ ዎዝናይ ጋመ አዛኔዝ ዎደ። ዝን፥ ጳዉሎሳ የሱስ ክርስቶሳ ሚንꬂ አማንዛ ግሾስ Ꮊ ኪታይድ ቆንጨ በንትዛይ፥ ኡፋይስኔ ፎሎ አማንንቶ። ፍልጲሶሳ የዝ ጋመ አሳይ ኦሮመፕ ድእንቲ የኤዝ አስታ። ኡንቲ ኦሮመ ቢታስ ምጭንትዛኔ ሎእꬂ ናግዛ። ኡንታፕ ፐታይ ፐታይ አማኖ ግሾስ ፋ ቢታ አሳይር ባይእንቴዛ። የ ባይእꬃይ ኡንታል አፋ መቶኔ ማንቆትꬅ ከኤዛ (ሀዋ። ኦ። 16:20-21)።

ጳዉሎሳ Ꮊ ኪታ ቲን ጻፎዳይ ጋርክ ኡዴዛይ ኤ መቶ ዎደ ኤዛ ማዶዳይስ ፍልጲሶሳ አማንዛ አሳይ ማዴ ኤዝስ ዳኬዝ ግሾ ኡንታን ጋላቶዳይሲ። ኤዛል አፋኔ ኡንታል አፋ ዱማ ዱማ መቶ ሄሌዝባዝ ማቅኮካ ኡንቲ ሚንጎዳይ ጋርከኔ ኩንꬅ አማኖ አማንንቲ የዞዳይ ጋርክ Ꮊ ደንጌዝ ኦጋይር ኡንታን ምንꬃꬅዛ። ኡትራኔ ጋይሮ አሺ፥ የሱስ ክርስቶሳ አሽከትꬃር ኡንቲ ኩሞድ ጋርክ ሚንꬂ ኡንታን አካክስዛ። የሱስ ክርስቶሳር ዎላ ደንጌዝ ደአይ ጾስ ኣꬎ ኬሃትꬃፕ ፑልቴዛኔ አማኖር ኡንቲ ኤኬዛይፕ አትን አይሁድታይ ወጋ ፖሎር በንተካዛና ኡንታን አካክስዛ። የሱስ ክርስቶሳር ዎላ የዝ ኡባይስ ጾሳይ እንግዛ ሳሮኔ ኡፋይስ ኡንትስ ጻፍዛ።

Ꮊ ኪታይ ኤርንትዛይ ኡፋይስ፥ አማንንቶ፥ ፐትፐትꬅኔ አማኖር ሚንጊ የዞድ የስ ቆንጭሲ ቤዝዛ። የይል አፋ ጉጂ፥ ጳዉሎሳ ፍልጲሶሳ ዎሳ ኬꬃይስ ቃꬍዛ ግታ ቃꬋ ቤዝዛ።

ፍልጲሶሳ ኪታይ አይኬዝ ቆፍታ

ገሎ 1:1-11

ጳዉሎሳ የዜዝ የሳ 1:12-26

ክርስታነ የሳይ ኣዝሶ 1:27—2:18

ጽማቶሳስኔ ኤጳፍራድቱሳስ የዝ ቆፋ 2:19-30

ሞርክታይፐኔ ኢትታይፕ ናግንቶ 3:1—4:9

ጳዉሎሳኔ ፍልጲሶሳ አማንዛ አሳይስ ሺሼዝ ጋላታኔ ዞረ 4:10-20

ሳሮꬅኔ አንጆ 4:21-23

1

1 ክርስቶስ የሱሳስ ማቄዝ፥ ፍልጲሶሳ ካታማ የዝ ዎሳ ኬꬅ ጭምታይስ ዳቆንታይስኔ የሱስ ክርስቶሳር የዝ ጌሽታይስ ኡባይስ የሱስ ክርስቶሳ አይለ ማቄዝ፥ ጳዉሎሳፐኔ ጽማቶሳፕ ኪትንቴዝ ኪታ። *

2 ኑ አዳ ኑ ጾሳይፐኔ ጎዳ የሱስ ክርስቶሳፕ ኣꬎ ኬሄትꬅኔ ሳሮትꬅ ይንትስ ማቆ።

ጳዉሎሳ ጋላታኔ ዎሳ

3 ታኒ ይንታን ቆፕዛ ዎደ ኡባይድ፥ ታ ጾሳ ጋላትዛ። 4 ታኒ ይ ኡባይስ ጾሳ ዎስታር ኡፋይሳር ዎስዛ። 5 ይ ብንፕ Ꮊይኖ ሄሎዳይስ፥ ዎንግለ ማርካትታር ታር ዎላ ማቂ፥ ታና ማዴዝ ግሾ ታ ጾሳ ጋላትዛ። 6 ይንታር ሎኦ ኦሶ አይኬዝ ጾሳይ፥ የሱስ ክርስቶሳ ማቅዝ ጋላሳይ ሄሎዳይስ፥ ፖሎዳና ታ ሎእꬅ ኤርዛ።

7 ታኒ አቻ ገሎዳይፕ ቲናኔ Ꮊት አቻ የዝንካ ዎንግለ ናጎራኔ ዎንግለ ሚንꬂ አይꬃር ጾሳይ ታስ እንጌዝ ኣꬎ ኬሄትꬃ ይንትካ ታር ሻግንቴዛ። ይ ኡባ ዎደ ታ ዎዝና ጋንጨ የዛ። ታኒ ይንትስ ኡባ ዎደካ ሎኦ ቆፕዛ። 8 ታ ይንታን ኡብታ የሱስ ክርስቶሳ ሲቃይር አብ ጋርክ ላሞትዛኮ ጾሳይ ታስ ማርካ።

9 ይ ሲቃይ ቱማ ኤረትꬃራኔ አካካር ጉጂ ጉጂ ድጮድ ጋርክ ታ ጾሳ ዎስዛ። 10 የይካ ይ ሎኦ ባዝ ሻኪ ኤሪ ክርስቶሳ ማቂ የኦዳር ጌሽታኔ ቦርንቶዝታ ማቃዳይ ጋርከ። 11 ይ የሳይ የሱስ ክርስቶሳ ባጋር በንትዝ ጽሎትꬅ ኣፈር ኩሚ ጾስ ቦንቾኔ ጋላታ ክእዝታ ማቃዳ።

ጳዉሎሳ አጭንትꬃይ ዎንግላይ ዳልጎድ ጋርክ ማዴዛ

12 ታ እሹንꬆ፥ ታና ሄሌዝ ባዛይ ዎንግለ ዳልጎድ ጋርክ ቱማ ማዴዛና ይ ኤሮዳይ ጋርክ ኮይዛ። 13 ታኒ ክርስቶሳስ ኦꬅዝ ግሾ አጭንቴዛና፥ ካት ካራ ናግዝታይኔ Ꮊንክታይ ኡቢታይ ኤርዛ። * 14 ታ አቻይ ባጋር ኑ እሽታይፕ ጋምታይ ጎዳይል ሎእꬂ አማንንቴዛ። የይ ግሾ፥ ጾሳ ቃላ ያሻ ባይꬅ ቲናሳይፕ ኣꬂ ሚንጊ ኦዶድ ጋርክ ኡ ምኖትꬅ ደንጌዛ።

15 ማቆዝን፥ ፐታይ ፐታይ ቅናተራኔ ፓላማር ክርስቶሳ ባዝ ኦድዛ፥ ዝን Ꮊንክታይ ሉለ ዎዝናፕ ኦድዛ። 16 ሉለ ዎዝናፕ ኦድዝታይ፥ ጾሳይ ታስ ዎንግለ ናጎ ኦሶ እንጌዛና ኤርዛ ግሾ ሲቆር ኦድዛ። 17 ዝን የይትታይ ክርስቶሳ ባጋ ዎብꬅ ሳባክዝታይ ታ አቻይል አፋ ሀራ መቶ ኮኦዳይስ ፋና ዶሲ ክርስቶሳ ባዝ ኦድዛፕ አትን ቱማ ዎዝናፕ ኦዶያ።

18 የ ኡባይድ ታና ኡፋይስዛ። ቱማ ዎዝናር ማቅን ዎይ ዎርዶ ዎዝናር ማቅን የ ኡባይር ክርስቶሳ ሳባክንትዛይ የይ ታና ኡፋይስዛ። ማ ቲናስካ ታና ኡፋይስዛ ባዛይ፥ 19 ታኒ ይ ዎሳራኔ የሱስ ክርስቶሳ አያና ማደር አቻፕ ከዞዳና ታ ኤርዛ ግሾስ ታና ኡፋይስዛ። 20 ታ ግታ አሞትꬃራኔ ኡፋይሳር ታ ኦሶ ኡባይራ ታ ዬላታማና ናግዛ። ዝን ኡባ ዎደ ኦꬅዛይ ጋርክ፥ Ꮊተካ ታኒ ፓꬅ የዝን ዎይ Ꮊይቂን ያሽተካዛር ታ ኩንꬅ አሰትꬃይድ ክርስቶሳ ቦንችንቶዳ ግ ምኖትꬃር ኦድዛ። 21 ታስ ደኦ ጉሳይ ክርስቶሳ ኣዳስ የሰ፤ ማ ታ Ꮊይቅኮካ ታስ ኡሳ ሎኦ። 22 ዝን ታ ፓꬅ የዝኮ ኣፈር በንትዝ ኦሶ ኦꬆዳ። የያ ማቅኮካ ፓꬅ የዛይፐኔ Ꮊይቆፕ ኣያ ዶሮዳዛኮ ታስ ኤርንቶያ። 23 ታኒ Ꮊ ናምእታይፕ ኣያ ዶሮዳዛኮ ታና ዋይꬄዛ። Ꮊ የሳይፕ ሻክንቲ ክርስቶሳር ዎላ የዞዳይስ ታ አሞትዛ፤ ክርስቶሳር ዎላ የዝዛይ ኡሳ ሎኦ። 24 ሀራ ባጋር ታኒ ይ ግሾስ ፓꬅ የዝዛይ ይንትስ ኡሳ ሎኦ።

25 ታኒ፥ ይ አማኖር ድጮድ ጋርከኔ ኡፋይቶድ ጋርክ ይንታር ፓꬅ የዝዛ። የያ ታኒ ሎእꬂ ኤርዛ 26 የይ ግሾስ፥ ታኒ ይንትኮ ማቂ የኦዳር ታ ባጋር ክርስቶሳ የሱሳር የዝ ይ የሳይድ ይ ጬቅንታይ ጋንጎዳ።

27 ኡባፕ ኣꬂ፥ ይ ክርስቶሳ ዎንግላይስ ቤዝዛ የስ የዞይታ። ታ ይ ይንታን ብእን በአም እጽን ይ ፐቲ ቆፋር ሚንጊ ኤቂ፥ ሀራ አሳይ ዎንግላ አማኖድ ጋርክ ፐቲ ዎዛና ማቂ ፐትፕ ዎላ ቡትትዛና ታ ስኦዳ። 28 ይ ሞርክታይስ ያሽትፓተ። የይ ይ ምኖትꬃይ ኡንትካ ይንታር ኤቅንትዛባዝ ማቅኮ ይንትስ አቶትꬅስ ኡንትስ ꬋቦስ ጾሳፕ ማቄዝ ማላ ጋርከ። 29 ክርስቶሳስ ኦꬅዝ አንጃይ ይንትስ እንግንቴዛይ፥ ይ ኤዛ አማኖድ ጋርክ ኣዳ ባዝን ይ ኤ ግሾ መቶ ኤኮድ ጋርከ። 30 የይ ግሾ፥ ይ ታ ዋያ ቲና በኤዛ፤ Ꮊተካ ታ መቶትዛና ይ ስእዛ። ይንትካ ታ መታይ ጋርክ መትንትዛ *።

2

ቱማ አሽከትꬅ

1 ክርስቶሳር ይንትስ ምኖትꬂ የዝኮ፤ ማ ኤ ሲቃይራካ ይ ምንꬃꬅንቴዝባዝ ማቅኮ፥ ጌሻ አያናር ይንትስ ፐትፐተꬂ የዝኮ፤ ይ ዎልስ ኬህኮኔ ቃꬊንትኮ፥ 2 ይኬ ይ ፐቲ ቆፋር፥ ሲቆር፥ ፐቲ ዎዛናራኔ አያናር ፐቶ ማቂ ታና ፎሎ ኡፋይሶይታ። 3 ይንታን ዶሶር ዎይ ጬቅንታር ፐትባዝካ ኦꬅፓተ። ዝን ይ ፐታይ ፐታይፕ ታ ኣꬍዛ ዬጊ ቆፐካዛር ይንታን ዝቂ ኡዶይታ። 4 ይ ፐታይ ፐታይ፥ ሀራ አስ ማድዛ ባዝ ኮዮይታፕ አትን ይንታን ማድዛ ባዝ ኣዳ ኮይፓተ።

5 ክርስቶስ የሱሳር የዝ ቆፋይ ይንታር የዞዳይስ ቤዝዛ።

6 ኤዝስ ኡባ ዎደ ጾሳትꬅ ሃኖትꬂ የዛ።

ማቆፕ አትን፥ ኤዛ ጾሳር ፐቶ ኡድዝ ጾሳትꬅ ሀኖታ፥

ዎልቃር ኤኮዳይስ ኮየካያ።

7 ማቆዝን፥ ኤ ፋስ የዛ ቦንቻ ኡባ አሺ፥

አይለ ጋርክ ማቂ አስ ኣዚ በንቴዛ፤

አስ ጋርክ የልንቴዛ።

8 ኤ ፋና ላፍꬄዛ፤

Ꮊይቆድ ጋꬆ፥

ሀራ አቶዝን ማዝቃለል አፋ

Ꮊይቆድ ሄሎዳይስ ኪትንቴዛ።

9 የይ ግሾ፥ ጾሳይ ኤዛ ኣꬂ ꬎቅ ꬎቅ ኡዴዛ፤

ማ ሱንꬅ ኡባፐካ ኣꬊዝ ꬎቀ ሱንꬅ እንጌዛ።

10 ሳሎኔ ሳአል፥

ሳአፕ ኦሞር የዝ ኡቢታይ፥

የሱሳ ሱንꬃይ ቦንቻይስ ቡንቂቶዳ። *

11 አስ ኡባይ ፋ እራንꬃይር፥

የሱስ ክርስቶሳ ጎዳ ዬጊ ማርካቲ፥

ጾስ አዳይስ ቦንቾ እንጌዛ።

Ꮊ አላማይስ ፖኦ ማቅꬅ

12 ታ እሹንꬆ፥ ታኒ ይንታር የዛ ዎደ ኡባይድ ይ ኪትንቴዛይ ጋርክ፥ Ꮊት ታኒ ይ ላንቃይፕ ሃክኮካ፥ ቲናሳይፕ ኣꬂ፥ ኪትንቶዳይስ ቤዝዛ። ጾሳይስ ያሻራኔ ኩኩርሳር ይ አቶትꬃ ቤዝዛ ኦሶ ኦꬆይታ። 13 ጾሳይ፥ ይ ሀኖድ ጋርክ ኤ ኮይዝ ባዝ ይ ኮዮዳይ ጋርከኔ ኦꬆዳይ ጋርክ ኡባ ዎደ ይ ጋንጨ ኦꬅዛ።

14 አባ ኦሶ ኦꬅታራካ ዝግረካዛራኔ ፓላመካዛር ኦꬆይታ። 15 ዡጫኔ ናጋራ ኦꬅዝ አስ ጋንጨ ቦርንቶዝታ፥ ቦርሶ ባዝታኔ ጌሻ ጾስ ናእታ ማቆይታ። ይ ኡ ጋንጨ ሳሎ ጾልንቶ ጋርክ ፖኦዳ። * 16 የይካ ሀንዛይ ደኦ እንግዝ ቃላ ሚንꬅ አይክꬃራ። የ ዎደ ታ ዳቡርሳይ ታ ኦሳይ ጨረ አተካ ግሾስ ክርስቶሳ ይእዛ ጋላስ ታ ይንታል ጬቅንቶዳ።

17 ሀኖ ዝን ይ ጾስስ አማኖር እንግዝ ያርሻይላኔ ኦሳይል አፋ ታካ ጉጅንቲ ያርሽንትዛኮ ታና ኡፋይስዛ። ይንትካ ታር ኡፋይቶዳ። 18 የይ ጋርክ ይንትካ ኡፋይቲ ታናካ ይንታር ኡፋይሶዳይስ ቤዝዛ።

ጽማቶሳራኔ ኤጳፍራድቱሳ

19 ታኒ ይ የስ ባጋ ስኢ ኡፋይቶዳይስ ጽማቶሳ ይንትኮ ኤልሲ ዳኮዳይ ጎዳ የሱሳ ሸነ ማቆዳና ታ አማንዛ። 20 ይንትስ ዎዝናፕ ቆፕዝ ኤ ጋርከ አስ ሀራ ኦንካ ታስ ባያ። 21 Ꮊንክታይ ፋና አድዛ ባዝ ኮዥዛፕ አትን የሱስ ክርስቶሳ ኮይዝ ባዝ ኦꬆያ። 22 ኤ ታራ ዎላ ማቂ ናአ ፋ አደስ ኦꬅዛይ ጋርክ ዎንግለ ኦሶ ኦꬄዛኔ አማንንትዛ አስ ማቄዛና ይ ኤርዛ። 23 የይ ግሾ፥ ታባዚ አብ ሀኖዳዛኮ ብኢ ኤልሲ ኤዛ ይንትኮ ዳኮዳ ግ ታ ቆፕዛ። 24 ታኒ፥ ታ ኡባስ ኡከር ይንትኮ Ꮊማዳና ጎዳይል አማንንትዛ።

25 ኡባራካ፥ ታኒ፥ ታ እሻ ኤጳፍሮድቱሳ፥ ታር ዎላ ታ ባጋ ማቂ ኦꬄዛና፥ ዎታዳረ ማቄዛኔ፥ ታና ማዶዳይስ ይ አዛዜዛና፥ ይንትኮ ኪቶዳይስ ቆፔዛ። 26 ኤ ይንታን ኡብታ በአዳይስ ኢታ ላሞትዛ። ማ ኤ ሀርግንቴዛና ይ ስኤዝ ግሾስ ፋ ዎዝናር ሎእꬂ ኡንእንቴዛ። 27 ኤ ቱማ ሀርግንቲ Ꮊይቂ ዉሪ አቴዛ። ዝን ጾሳይ ኤዝስ ቃꬊንቴዛ። ኤ ኣዳስ ባዝን አዛናይ አዛኖል አፋ ጉዥንታም ጋርክ፥ ታስካ ቃꬊንቴዛ።

28 ይኬ፥ ይ ኤዛ ማሂ ብኢ ኡፋይቶድ ጋርክ ታስካ ታ ዎዛና ጹሳይ እርጾድ ጋርክ ታኒ ኤዛ ኤልሲ ይንትኮ ዳኮዳይስ አሞትዛ። 29 ጎዳ አማንዛ አስ ጋርክ ኤዛ ኩንꬅ ኡፋይሳር ሞኮይታ። ማ ኤ ጋርክ አስ ኡብታካ ቦንቾይታ። 30 ይ ታ ላንቀ ማቂ ኦꬆዳይስ ዳንዳኦዋ ማዴ ማዲ ክርስቶሳ ኦሳይ ግሾስ ፋ ሸምፖስ ምጭንተካዛር Ꮊይቂ ዉሪ አቴዛ።

3

ቱማ ጽሎትꬅ

1 ይከፕ ገደ፥ ታ እሹንꬆ፥ ይ ጎዳይል ኡፋይቶይታ። ታኒ ቲን ጻፌዛና ማሂ ጻፎዳይ ታና አዛልሶያ፥ ዝን ይንታን ቡታፕ ናጎዳይስ ዳንዳእዛ።

2 ኢታ ባዝ ኦꬅዝ ካንታይፐኔ ዶካልንቶዳይስ ኮሽዛ ግዝ ኢታ አስታይፕ ናግንቶይታ። 3 ኑኒ ጾሳ ጌሻ አያናር ጎይንዝ ግሾኔ ኑ የሳይር ክርስቶስ የሱሳል ጬቅንትዛ ግሾስ ቱማ ዶካልንቶ ዶካልንቴዝታ። ኑኒ አፋር አሾ ጋላል አፋ ኦስንትዝባዛር ጬቅንቶያ።

4 ታ አሾር ጬቅንቶዳይስ ኮሽኮ ታ ጋመባዛር ጬቅንቶዳይስ ዳንዳእዛ። አባ አስካ አሾር ጬቅንትዛባዝ ፓስ የዛ ግ ቆፕኮ፥ ታኒ ኤዛፕ ኣꬎ ኡባፕ ኣꬂ ጬቅንትዛባዝ የዛ። 5 ታኒ የልንቴዝ ሆስፑንꬃ ቃማር ዶካልንቴዛ። ታኒ የልንቶር ትላ እስሬለ፤ ታኒ ቢናማ ኮቺ፤ ታኒ ዋላካ ባ እብራወ አሲ። አይሁደ ህገ ናጎር ማቅኮ ታኒ ፈርሳወ። * 6 አይሁደ አማኖ ህገስ ቅናተር ማቅኮ ታኒ ዎሳ ኬꬅ ባይእዛያ። ፐቲ አሲ ህገ ናጊ ጽልዛባዝ ማቅኮ፥ ታል ቦሮ በንተካያ። *

7 ዝን ቲን ታና ማድዛ ግ ቆፔዝባዝ ኡባ፥ ክርስቶሳ ግሾስ ግ ማዶዋ ባዝ ኡዲ ታይቤዛ። 8 የይ ኣዳ ባዝን ታኒ ታ ጎዳ ክርስቶስ የሱሳ ኤርዛይ ሀራ ባዝ ኡባፕ ሎእꬂ ኣꬊዝ ግሾስ የ ኡባ ዎ ባባዝ ጋርክ ታይቤዛ። ታኒ ኤ ግሾስ ኡባ ባዝ ቆህንቴዛ። ክርስቶሳ ደንጎዳይስ ኡባ ባዝ አላ ዎꬌዝ ቡረ ጋርክ ታይቤዛ። ታኒ የሱሳር ፐቶ ማቄዛ። 9 ታኒ ህገ ናጊ ደንግዝ ታ ጽሎትꬃ አሺ ክርስቶሳ አማንን በንትዝ ጽሎትꬃይ፥ ጾስ ላንቀፕ ይእዝ ጽሎትꬃይ Ꮊት ታስ የዛ። 10 ታኒ ክርስቶሳኔ ኤ ደንዶ ዎልቃ ኤሮዳይስ ኮይዛ። ታኒ ኤ መታ ኤዛር ሻክንቶዳይስኔ ኤ Ꮊይቃይር ኤዛ ኣዞዳይስ አሞትዛ። 11 ኡባራካ፥ Ꮊይቆፕ ደንዲ መꬍናስ ደኦር የዞዳና ኡፋይስ ጋዴዛ።

ፎሎ ሄሎዳይስ ላሶ

12 ታኒ Ꮊት ጋጻ ሄሌዛ ዎይ ታር ባላ ባያ ጎያ። ዝን ክርስቶስ የሱሳ ታና አይኬዝ ግሾስ ታኒ ታ ቲና የዝ ዎይታ አይኮዳይስ ዎጽዛኔ ቡትንትዛ። 13 ታ እሹንꬆ፥ ታኒ የያ ሄሌዛ ግ ቆፖያ፥ ዝን ታኒ ፐትባዝ ኡዶዳ። ታፕ ጉየር የዛና ዶግታር ቲና የዛና አይኮዳይስ ዛቱርዛ። 14 የይ ግሾስ፥ ታኒ ፎሎ ሄሎዳይስ ላስዛ። ጾሳይ ክርስቶስ የሱሳ ባጋር ሳሎ ጼጊ እማድ ዎይታይ ሳሎ ደኦ። ይን እዞ ኤኮዳይስ ዳቡርዛ።

15 ይኬ፥ ኑኒ አያናር ምንጌዝ ኡባይ የያ ቆፖዳይስ ቤዝዛ። ይንታፕ ባግታይስ ዱማትዛ ቆፋ የዛኮ፥ የያካ ጾሳይ ይንትስ ምልጽ ኡዲ ቤሳዳ። 16 ማቅኮካ፥ ኑኒ Ꮊኖ ሄሎዳይስ ጾስስ ቤዝዛ የሳይር፥ አን ቲና ዎላ Ꮊማዳ።

17 ታ እሹንꬆ፥ ታና ኣዞይታ፤ የይ ጋርከካ፥ ኑ ኣዝሳ ካልዛ አስታ አካኪ ቦኦይታ። * 18 ታኒ Ꮊይፕ ቲና ማሂ ማሂ ኦዴዛ፥ ዝን Ꮊተካ ማሂ አፉꬃር ኦድዛ። ፋ የሳር ክርስቶሳ ማዝቃላይስ ፋና ሞርክታ ማሄዝ ጋመ አሳይ የዛ። 19 ኡ ዉርስꬃይ ꬋቦ፤ ኡ ኡላይ ኡንትስ ጾሰ። ዬላꬅዛ ባዝ ኡንትስ ቦንቾ፤ ማ ኡ Ꮊ ሳአባዝ ኣዳ ቆፕዛ። 20 ኑ ጋዳይ ሳሎ የዛ። ሳሎፕ የኦድ ꬋለ ጎዳ የሱስ ክርስቶሳ ኑ ላሞꬃር ናግዛ። 21 ክርስቶሳ ኡባ ባዝ ፋ ዎልቃይፕ ኦሞ ኡዶዳይስ ዳንዳእዛ ፋ ዎልቃይር ካዉዤዝ ኑ አሻ ላሚ ፋ ቦንቾ አሾ ኡዶዳ።

4

ዉርስꬅ ዞረ

1 ታ እሹንꬆ፥ ታ ቃꬍዙንꬆ፥ ታ ላሞትዙንꬆ፥ ታ ኡፋይስታይኔ ታ ኦሶ አክልሉንꬆ ይኬ ጎዳይል ሚንጊ ኤቆይታ።

2 ኤዎዳራነ ስንጺካ፥ ይ ናምእታይ፥ ፐቲ ቆፋር ጎዳይ ባጋር ዎልስ ምሽታ ማቂ የዞድ ጋርክ ታኒ ይንታን ዞርዛ። 3 ታር ኦꬅዝ አማንꬅዛዮ፥ ኔኒ Ꮊ ማችታ ማዶድ ጋርክ ታ ነና ዎስዛ። Ꮊ ማችታይ ታር፥ ቀለምንጾሳራ ኡ ሱንꬃይ ጾስ ደኦ ማጻፋይ ጋንጨ ጻፍንቴዝ ሀራ አሳይር ዎላ ዎንግለ ኡባ አቆ ሄልꬆዳይስ ዳቡሬዛ።

4 ኡባ ዎደ ጎዳይር ኡፋይቶይታ። ታኒ የያ ጉጅካ ኦድዛ፤ ኡፋይቶይታ።

5 አስ ኡቢታይ ይ ሃዮትꬃ ኤሮ፤ ጎዳይ ኡከር የኦዳ። 6 ጾሳ ይ ዎስታር ኡባ ዎደ ኤዛ ጋላትታር፥ ይንታን ኮሽዛ ባዝ ኡባይስ ዎሶይታፕ አትን አባባዝስካ ህርግፓተ። 7 አስ ኤረትꬅ ኡባይፕ ኣꬊዝ ጾስ ሳሮትꬃይ፥ ይ ዎዛናኔ ይ ቆፋ ጎዳ የሱስ ክርስቶሳ ባጋር ናጎዳ።

8 ዉርስꬃል፥ ታ እሹንꬆ፥ ይ ካሃይራ ሎኦ ባዝኔ ጋላትስዛባዝ ቆፖይታ። ቱማ ማቄዝባዝ ኡባ፥ ቦንቾ ማቄባዝ ኡባ፥ ቆሆ ማቆዋ ባዝ ኡባ፥ ጌሽ ባዝ ኡባ፥ ሲቆ ባዝ ኡባኔ ኡፋይስዛ ባዝ ኡባ ቆፖይታ። 9 ይንቲ ታፕ ታማሬዝ ባዝ፥ ኤኬዝባዝ፥ ስኤዝባዝኔ በኤዝ ባዝ ኡባ ኦꬆይታ። ሳሮትꬅ እንግዝ ጾሳይ ይንታር ዎላ ማቃዳ።

ጳዉሎሳ ፓስ እንግንቴዝ እሞታይስ ጋላትዛ

10 ጋመ ዎደፕ ጉየ፥ ይ ታባዝ ማሂ ቆፕꬅ አይኬዝ ግሾስ ታኒ ጎዳይል ሎእꬂ ኡፋይትዛ። የያ ጉሳይ፥ ታስ ቆፖዳይስ ይንትስ ሀናም እጼዛይፕ አትን ታስ ቆፖያ ጉስ ባያ። 11 ታኒ የያ ግዛይ መቴዝ ግሾስ ጎያ፤ ታስ የዛ ባዝ ግዶድ ጉሳ ታ ታማሬዛ። 12 ታኒ መትንቲ የዝዛ የሳ ኤርዛ፤ ደሞካ ꬋቦካ ኤርዛ። አባ ማቅን ማ አባ ዎደካ ታኒ ምሽስ ናየስ፥ ፓጨስካ ኩንꬅስካ የዝ ጹራ ታ ታማሬዛ። 13 ዎልቃ እንግዝ ክርስቶሳር ኡባ ባዝ ታ ኦꬆዳይስ ዳንዳእዛ።

14 ማቅኮካ፥ ይ ታ መቶ ታር ሻክንቴዛይድ ሎኦ ኦꬄዛ። 15 ፍልጲሶሳ አሳዮ፥ ዎንግለ ቲና ኦዶዳይስ ታኒ ማቃዶናፕ ከዝዝ ዎደ እሞር ማቅን ኤኮራካ ይ ዎሳ ኬꬃፕ አትን ሀራ ኦንካ ታና ማደካዛ ይ ኤርዛ። * 16 ተሰሎንቀ ታ የዛ ዎደካ ይ ታና ማቂ ማቂ ማዴዛ። * 17 ታኒ፥ ይንታፕ ይ እሞታ ኤኮዳይስ ኮዪ ባዝን እሞፕ ይእዝ አንጆ ይ ኤኮዳይ ጋርኬ።

18 ታኒ፥ ይ እንጌዝ ኡባባዝታኔ ግዲ ፉጭዛባዝ ኤኬዛ። ይ ዳኬዝ ኡብታ ኤጳፍራድቱሳፕ ኤኬዛ፤ ኮሽዛ ባዝ ኡባይ ታስ የዛ። ይ ታስ ዳኬዝ እማይ ጾስስ ቶንክ ግዝ ሳዎ፥ ኤ ቃꬍዛ፥ ኤ ኡፋይትዛ ያርሾ ጋርከ። * 19 ታ ጾሳይ ፋ ቦንቾ ዱረትꬃይ ጋርክ፥ የሱስ ክርስቶሳ ባጋር ይንትስ ኮሽዛ ባዝ ኡባ እማዳ። 20 ኑ አዳይስኔ ኑ ጾሳይስ መꬊናፕ መꬍና ሄሎዳይስ ቦንቾ ማቆ። አምንኤ።

ዉርስꬂ ሳሮꬅ

21 ክርስቶስ የሱሳ ባጋር ጾስ አማንዝታ ኡብታ ሳሮ ጎይታ። ታር የዝ እሽታይ ይንታን ሳሮ ግዛ። 22 ጾስ አማኔዝ አሳይ ኡባይ፥ ኡባፕ ኣꬂ ካት ቄሳረ ኬꬃ የዝታይ ይንታን ሳሮ ግዛ።

23 ጎዳ የሱስ ክርስቶሳ ኣꬎ ኬሃትꬃይ ይንታር ማቆ።

* 1:1 ሀዋ. ኦ. 16:12

* 1:13 ሀዋ. ኦ. 28:30

* 1:30 ሀዋ. ኦ. 16:19-40

* 2:10 ኢሳ. 45:23

* 2:15 ናምእ. 32:5

* 3:5 ሀዋ. ኦ. 23:6፤ 26:5፤ ኦሮ. 11:1

* 3:6 ሀዋ. ኦ. 8:3፤ 22:4፤ 26:9-11

* 3:17 1ቆሮ. 4:16፤ 11:1

* 4:15 2ቆሮ. 11:9

* 4:16 ሀዋ. ኦ. 17:1

* 4:18 ከስ 29:18

ቆላስያሳ

1

2

3

4

ጳዉሎሳ ቆላስያሳ አሳይስ ጻፌዝ ኪታ

ገሎ

ጳዉሎሳ ቆላስያሳ አሳይስ ጻፌዝ ኪታይ ጻፍንቴዛይ፥ ጽቃ ኢሳ፥ ኤፍሶነፕ አዋ ከስ ባጋር የዝ ቆላስያሳ ካታማ የዝ ዎሳ ኬꬃትሲ። የ ዎሳ ኬꬃ ኤሴዛይ ጳዉሎሳ ባ ማቅኮካ፥ ኦሮመ ቢታ ኢሳስ ዋና ካታማ ማቄዝ ኤፍሶናፕ ዎንግለ ሳባክታ ኪትዛይ ኤዛ ማቄዝ ግሾስ ቆላስያሳላካ አደትꬂ ኤስ የዛ። ቆላስያሳ ዎሳ ኬꬃ፥ «ጾስ ኤሮዳይስኔ ኩንꬅ አቶትꬅ ደንጎዳይስ አስ ኡባይ አያና ዎልቅታይስኔ ማዉታይስ ጎይኖዳይስ ኮሽዛ» ዬግዝ ዎርዶ አስታማርታይ የዛና ጳዉሎሳ ስኤዛ። የ አስታማርታይ ታማርስዛ ሀራ ባዝ፥ ማ፥ «አሲ ኡባይ ዶካልንቶ ዬግዝ አዛዞ ዎግታይስ ሞድንቶዳይስኔ ሙስ ዎጋ ኡባ ናጎዳይስ ኮሽዛ» ዬግዛ።

ጳዉሎሳ Ꮊ ኪታ ጻፌዛይ፥ ቱማ አማኖ ትምርታ ታማርሲ፥ ኡ ዎርዶ ትምርታ ላሎዳይሲ። ኤ ማሄዝ ማህꬅታይፕ ዋናትዛይ፥ «የሱስ ክርስቶሳ ኩንꬅ አቶትꬅ እንግዛ፤ ዝን Ꮊ ሀራ ሀይማኖትታይኔ ኡ ኦስታይ ኤፕ ሃክꬅዛ» ዬግዛያ። ጾሳይ ክርስቶሳ ባጋር አላመ መꬌዛ። ማ ኤ ባጋር ማሂ ፋኮ ኮኦዳ። Ꮊ አላማይስ አቶትꬅ ኡፋይስ የዛይ ክርስቶሳ አማኖ ባጋራ። የይ ግሾስ፥ ጳዉሎሳ Ꮊ ግታ ትምርታ አማንዛ አስ ደኦ ዋይዚ ኦሶል ፔሾዳይስ ቤዝዛኮ ኦድዛ። Ꮊ ኪታኔ ኤፈሶና አሳይስ ጻፌዝ ኪታይ፥ ፋ አይኬዝ ቆፋይራኔ ኪታይ ዎል ኣዝዛ። Ꮊ ናምኢ ማጻፍታይ ጋንጨ የዝ ዱማትꬃይ፥ ኤፈሶነ ክርስቶሳ ዎሳ ኬꬅስ ኩስተ ዬግዛ፥ ዝን ቆላስያሳ ክርስቶሳ መትꬅስ ኩስተ ዬግዛ።

Ꮊ ኪታ ጳዉሎሳፕ ኤኪ ቆላስያሳ ሄሎዳይስ Ꮊንጌዝ ትክቆሳር ዎላ የዛይ አናስሞሳ ማቄዛና ቤዞስ ማድዛ ባዚ። ዋይዚ ጊኮ፥ ጳዉሎሳ አናስሞሳ ግንትንትዝ ፋ ኦሳንቻይ ባጋ ፍልሞናስ ሀራ ኪታ ጻፌዛ።

ቆላስያሳ ኪታይ አይኬዝ ቆፍታ

ገሎ 1:1-8

ክርስቶሳ ሀናኔ ኦሳ 1:9—2:19

ክርስቶሳር የዝ ኦሮꬅ ደኦ 2:20—4:6

ዉርስꬅ ሳሮꬆኔ ኩስተ ቆፋ 4:7-18

1

1 ጾስ ሸነር ክርስቶሳ የሱሳ ሀዋረ ማቄዝ ጳዉሎሳፐኔ ኑ እሻ ጽማቶሳፕ፥ 2 ቆላስያሳ ካታማ የዝ ክርስቶሳስ አማንንቴዝ ጌሽታይስ ጻፌዝ ኪታ።

ጾሳ ኑ አዳይ ኣꬎ ኬሃትꬃይኔ ሳሮትꬃይ ይንትስ ማቆ።

ጳዉሎሳ ጋላታ ዎሳ

3 ኑኒ ይንትስ ዎስታር ጾሳ ኑ ጎዳ፥ የሱስ ክርስቶሳ ኣዳ ኡባ ዎደ ጋላትዛ። 4 ኑኒ ክርስቶሳ የሱሳር የዝ ይ አማናኔ ጌሽታይስ ኡባይስ የዝ ይ ሲቃ ስኤዛ። 5 ይ ቱማ ኪታ ማቄዝ ዎንግለ ቲና አማኔዝ ዎደ የ ኡፋይሳ ስኤዛ። የያ ይ ኦꬄዛይ ይ ኡፋይሳይ ሳሎ ይንትስ ናግንቴዝ ግሾሲ። 6 ይ Ꮊ ዎንግላ ስኤዝ ዎደኔ ጾስ ኣꬎ ኬሃትꬅ ቱማትꬃ ሻኪ ኤሬዝ ዎደፕ አይኪ ይ ጋንጨ ሀኔዛይ ጋርክ ቢታ ኡባይድ ዳልግታራኔ ኣፍታር የዛ።

7 ይ የያ ኑር ዎላ ክርስቶሳስ ኦꬅዛ አማንንቴዛኔ፥ ዶስንቴዝ ኤጳፍራፕ ታማሬዛ። * 8 ኤ የይል አፋ ጉጂ አያናይ ይንትስ እንጌዝ ሲቆር ይ ዎል ቃꬍዛና ኑስ ኦዴዛ።

9 የይ ግሾስ፥ ኑኒ ይ ባዝ ስኤዝ ጋላሳይፕ አይኪ፥ ጾሳይ ፋ ሸና ይንታን ቤዞዳይ ጋርከ፥ ጌሻ አያናይ እንግዛ ኤራትꬅራኔ ኤጨትꬅ ኡባይር ይንታን ኩንꬆዳይ ጋርክ ኡባ ዎደ ይንትስ ጾስ ዎስዛና አሻሚ። 10 የይ ጋርከካ፥ ጎዳይ ኮይዛይ ጋርክ ይ የዞድ ጋርክ፥ ኡባ ዎደ ኤ ኡፋይቶዳይ ጋርክ፥ ሎኦ ኦሶ ኡባይድ ይ ኣፈ ኣፎድ ጋርከኔ ጾሰ ኣꬂ ኤርታር ድጮዳይ ጋርክ ጾሳ ዎስዛ።

11 ጾሳይ ፋ ግታ ዎልቃይር ምኖትꬅ ኡባ ይንትስ እንጎ። ይ ዳንዳአራካ ጋርዦዳይ ጋርክ ኡፋይሳር ጊግንቴዝታ ማሆ። 12 ማ ጾስ አስታ ፖኦ ካተትꬃ ላቶዳይ ጋርክ ይንታን ኦꬄዝ ጾስ ኣዳ ጋላቶይታ። 13 ኤ ኑና ꬉማ ዎልቃፕ ሻኪ አሺ ፋ ዶስዛ ናአይ ካተትꬃ ገሎዳይ ጋርክ ኡዴዛ። 14 ኤ ዎዝን ኑ ኑ ናጋራይስ አቶትꬅ ደንጌዛ። *

ክርስቶሳ ꬎቃትꬅ

15 ክርስቶሳ በንቶዋ ጾሳይስ ቱማ ኣዝሶ። ኤ መትꬅ ኡቢታይፕ ኣꬎ ግታ ባይራ። 16 ኡባ ባዝ ኤ ባጋር መꬍንቴዛ። በንትዝባዝታይኔ በንቶዋባዝታይኔ፥ ዎልቅታይኔ ጎድታይ፥ ሞድዝታይኔ ማዉተ አድታይ፥ ሳሎኔ ሳአ የዝ ኡብታ ጾሲ ኤ ባጋራኔ ኤስ መꬌዛ። 17 ኤ ኡባባዛፕ ካሰ የዛ። ኡባ ባዝ ክርስቶሳ ባጋር ፋ አቆ አቆ አይክንቲ ኤቄዛ። 18 ኤ ፋ አሰትꬅ ማቄዝ ዎሳ ኬꬃይስ ኩስተ። ኤ ኡባይፕ ኣꬅ ማቆዳይስ Ꮊይቆፕ ደንዶር ቲናኔ ባይራ። *

19 ጾሲ ፋ ኩንꬅ ጾሳትꬃይ ፋ ናአይ ጋንጨ የዞዳና ኮዬዛይ ጾስ አዳይ ሸነ ማቄዝ ግሾስ የይካ ሀኔዛ። 20 ማ ማዝቃለል አፋ ላሌዝ ፋ ናአ ሱꬃይር ሳሮትꬅ መꬊ ሳሎኔ ሳአ የዝ ኡባ ኤ ባጋር ፓር ዳቦꬄዛ።*

21 Ꮊይፕ ቲና ይ ቆፋይኔ ይ ኦሶ ኢታትꬃይ ይንታን ጾሳፕ ሻጌዛኔ ኤስ ሞርክታ ኡዴዛ። 22 ዝን Ꮊት ክርስቶሳ አሾር Ꮊይቄዝ Ꮊይቃይ ባጋር ጾሲ ይንታን ፓር እግንꬂ፥ ጌሽታ፥ ቦሮ ባዝታኔ ጽልታ ኡዴዛ። 23 ይ፥ ይ አማኖር ኤንኤካ ሚንጊ ጻጲ የዞዳይስ ቤዝዛ። ይ ዎንግለ ቃላ ስኤዝ ዎደ ኤኬዝ ኡፋይሳ ሚንꬂ አይኮይታ። የ ዎንግላ ይ ስኤዛኔ አላመ ኡባይል ሳባክንቴዛ። ታ፥ ጳዉሎሳካ Ꮊ ዎንግላይስ ኦሳንቾ ማቄዛ።

ጳዉሎሳ ሀዋረትꬅ ኦሶ

24 ታኒ ይ ግሾስ Ꮊት ኤክዝ መታይ ታና ኡፋይስዛ። ክርስቶሳ ኤ አሰትꬅ ማቄዝ ዎሳ ኬꬃትስ ኤኮዳር ፋጬዝ መታ ታኒ ታ አሻይል ፖሎዳ። 25 ጾሳ ቃላ ይንትስ ዉርሲ ኦዶዳይ ጋርክ ታስ እንግንቴዝ ማዉታይር ዎሳ ኬꬅስ ኦሳንቾ ማቄዛ። 26 Ꮊ ቃላይ ብኒ ኣꬌዝ ላይꬅታይድ የለትꬅ ኡባይፕ ጌንጊ ጋምኤዛ። ዝን Ꮊት ጾሲ Ꮊ ጹራ አማንዛ ኡባይስ ቆንጭሴዛ። 27 ጾሲ አይሁደ ማቄዝ አሳይ ጋንጨ Ꮊ ጹራ ቦንቾ ዱረትꬃ ቆንጭሴዛ። ኤካ ቦንቾ ኡፋይስ ማቄዝ ይ ጋንጨ የዝ ክርስቶሳ።

28 የይ ግሾስ፥ ፐቲ ፐቲ አሳ ክርስቶሳር ኩንꬅ አስ ኡዲ ሺሾዳይስ ኤጨትꬅ ኡባይር አሳ ታማርሶራኔ ዞረር ክርስቶሳ ባጋ ሳባክዛ። 29 ጾሲ ፋ ዳማ ዎልቃር ታል ኦꬅዛ ግሾስ Ꮊኖ ሄሎዳይስ ኤ ዎልቃር ቡትትዛኔ ዳቡርዛ።

2

1 ታ ይንትስኔ ሎዶቃ ካታማ የዝ አሳይስ፥ Ꮊይ ጋርክ ታና ኣፈር በኤካ አስ ኡባይስ አብ ጋርክ ቡትትዛኮ ይ ኤሮድ ጋርክ ታ ኮይዛ። 2 ታ ቡትትዛይካ ኡንቲ ፋ ዎዛናይር ሚንጊ፥ ሲቆር አጭንቲ፥ ፎሎ ማቄዝ ኩንꬅ አካካ ዱረትꬅ ደንጊ ጾስ ጹራ ክርስቶሳ ኤሮድ ጋርከሲ። 3 ኤረተꬅኔ ኤጨትꬅ ሻሎ ኡባይ ቆስንቲ የዛይ ክርስቶሳራ።

4 ታ የያ ግዛይ ኦንካ ይንታን ዶሻ ቃላር ባልꬃም ጋርከሲ። 5 ታ ይንትፕ ሃኪ የዝኮካ አያናር ይንታር የዛ። ይ የሳይ ዎጋኔ ክርስቶሳ ይ ሚንጊ አማንዛና ብእን ታና ኡፋይስዛ።

ክርስቶሳር የዝ ኩንꬅ የስ

6 ይ ጎዳ ክርስቶሳ የሱሳ ኤኬዛን ጋርክ ኤዛር የዞይታ። 7 ኤዛል ጻጶይታ፤ ኤዛል ኬጽንቶይታ። ይ ታማሬዛን ጋርክ አማኖር ሚንጎይታ፤ ጾሳይስ ኩሚ ፑጬዝ ጋላታ እንጎይታ።

8 ክርስቶሳፕ ባዝን አስ ዎጋራኔ Ꮊ አላማይ ጨረ ዎጋል ኤቄዝ አስ ኤረትꬃር መꬊ ከሴዝ ትምርታይራኔ ጨረ ዶሻር ኦንካ ይንታን ባልꬂ ድኣማይ ጋርክ ናግንቶይታ። 9 ጾስ ጾሰትꬅ ፎሎ ኩንꬄትꬃይ አሰትꬃር ቆንጭ የዝዛይ ክርስቶሳራ። 10 ይንትካ ማዉተስኔ ዎልቃ ኡባይስ ኩስተ ማቄዝ ክርስቶሳር ኩንꬅ ደኦ ደንጌዛ።

11 ይ ክርስቶሳና አማኖር ዶካልንቴዛ። የይካ አስ ኩሸር ባዝን ይ ኢታ ናጋራራ ኩሜዝ ሀኖትꬅ ሃስዝ ክርስቶሳር ኦስንቴዝ ዶካልንቶ። 12 ይ ጻማቅንቴዝ ዎደ ክርስቶሳር ዎላ ሞግንቲ፥ ክርስቶሳ Ꮊይቆፕ ደንꬄዝ ጾስ ዎልቃ አማኒ፥ ክርስቶሳር ዎላ ደንዴዛ። *

13 ይ፥ ይ ናጋራ ግሾኔ ይ ጬጋ አሰትꬃ ዶካልንተካ ግሾስ Ꮊይቂ የዝን፥ ጾሲ ይ ናጋራ አቶ ጌዛ። ክርስቶሳር ይንትስ ደኦ እንጌዛ። * 14 ኤ ኑ ሞታኔ ኑር ኤቅንትዛ፥ ኑል አፋ ጻፍንቴዝ አጮ ጹፋ ፔꬊ ማዝቃለል አፋ ምክንቲ ኦገፕ ታጌዛ። * 15 ክርስቶሳ ዎልቂታኔ ማዉተ አድታ ማዝቃለል ጋሚ፥ ኡ ዳንጫ ብልእሲ፥ ድእንቴዝ አስ ጋርክ ኡዲ ኡንታን ቆንጨ ከሲ ቤዜዛ።

16 የይ ግሾስ፥ ሚዝባዛር ዎይ ኡዥዝ ባዛር፥ አጌና ጼርዛ ቃማ ዎይ ማላ ቦንቾ ባጋ ኦንካ ይንታል አፋ ፕርድፐ። * 17 የይትታይ ቲናፕ የኦዳይስ የዛ ባዝታይስ ኤሾ፥ ዝን ኡባይ ክርስቶሳ። 18 ቆፕ ቆሞ ሃዮትꬅኔ ኪታንቾስ ጎይኖር ጬቅንትዛ ኦንካ ይንታን ይ ዎይታይፕ አሽፐ። የይ ጋርክ አሲ ፋ በኤዝ ቆንጭꬃር ሳብንትታር ፋ አሾ ቆፋር ጨረ ኡትርትዛ። 19 የይ ጋርክ አሳይስ ኩስተ ማቄዝ ክርስቶሳኮ ሺቆ ባያ። ኤ አሰትꬃ ኡባ ሻሻራኔ ዎል ሄልꬂ አይꬂ ሙዚ ድችዛ። ጾሲ የይ ጋርክ ኦገር አሰትꬃ ኡባ ድችዛ። *

ኦሮꬅ የስ

20 ይ ክርስቶሳር Ꮊይቂ Ꮊ አላማ ሃርዛ አያንታይ ዎልቃፕ ዎዝንቴዛ። የዝን፥ አብስ ሻክንተካ አስ ጋርክ ማቂ Ꮊ ዎግታይስ ሞድንቴ? 21 Ꮊ ዎግታይ፥ «አይክፐ፤ ላእፐ፤ ቦችፐ» ግንትንትዝታ። 22 Ꮊ ኡባይ አስ ዎጋኔ ትምርተ ማቄዝ ግሾስ ኦሶል አፋ ፔዤዛይፕ ጉየ ꬋቦዳይስ የዛ። 23 Ꮊ አዛዝታይ አሲ ፋ ኡባ ቆፋፕ መꬌዝ ጎይኖ፥ አቆፕ ኣꬌዝ ሃዮትስኔ አሰትꬃ ቆሆር ኤርንቶ ኡንትስ ኤጨትꬂ ኣዝዛ፥ ዝን ኑ ኢታ አሞትꬅ ሃሮዳይስ ኡንትስ ዎልቃ ባያ።

3

ኦሮꬅ ደኦ

1 ይኬ፥ ይ ክርስቶሳር Ꮊይቆፕ ደንዴዛይ ጋርክ፥ ጾሳይፕ ኡሻች ባጋ በቴዝ ክርስቶሳ የዝ አቆ፥ ሳሎ የዛባዝታ ኮዮይታ። * 2 ሳሎ የዝታይል አፋ ይ ቆፋ ጋዶይታፕ አትን ሳአ የዝባዝታይል አፋ ጋድፓተ። 3 Ꮊይቆር ሻግንትዛይ ጋርክ ይ Ꮊ አላመ ኢታ ሀኖፕ ሻክንቴዛ። ይ ደአይ ክርስቶሳር ዎላ ጾስ ጋንጨ ቆስንቴዛ። 4 ይንትስ ደኦ ማቄዝ ክርስቶሳ ቆንጭዝ ዎደ የ ዎደ ይንትካ ኤዛር ቦንቾር ቆንጮዳ።

5 የይ ግሾስ፥ ይንታል የዝ Ꮊ ሳአ አሾ ቆፍታ ዎꬎይታ። የይትታይካ ላግተ፥ ቱናትꬂ፥ ላግተስ ተንትቶ፥ ኤቃስ ጎይኖ ጋርከ ማቄዝ አሞትꬂ። 6 የይፕ ደንዴዛይድ ጾስ ካቻይ አዛዝንቶዋ አሳይል አፋ የኦዳ። 7 ይንትካ ቲና የ ኢታ ኦጋይር የꬍታር Ꮊይትታ ኦꬄዛ።

8 Ꮊት ማቅኮ ይ የይትታ ኦꬅፓተ። የይትታይክ ካቺ፥ ይሎ፥ ገነኔ ቦርሶ ናሻ ይንትፕ ሃሶይታ። 9 ጬጋ ሀኖትꬃ ኤ ኦሳይር ይንትፕ ቃሬዝ ግሾስ ዎልስ ዎርዶትፓተ። * 10 መꬊዛያ ኣዝዝ፥ ኤረትꬃር ላምንቴዝ ኦሮꬅ ሀኖትታ ማኦይታ። * 11 Ꮊ ኦሮꬅ መትꬃይር፥ ግርኬ አስ ዎይ አይሁደ አስ፥ ዶካልንቴዛይ ዎይ ዶካልንተካዛይ፥ ታማሬዝ አስ ዎይ ታማረካ አስ * አይለ ዎይ ጎዲ ባያ። ክርስቶሳ ኡባ፤ ኤ ኡባይዳካ የዛ።

12 የይ ግሾስ፥ ጾሲ ማራጼዝ አስ ጋርክ ገሸትꬃር ዶስንቴዝታ ማቂ፥ ማሮትꬅ፥ ቃ፥ አሽከትꬅ፥ ሃዮትꬅ ኬሃትꬅኔ ዳንዳአ ማኦይታ። * 13 ዎል ዳንዳኦይታ። ኦንካ ፋ ላጋይፕ ቆህንቴዝ ባዝ ዬዝኮ ኤስ አቶ ጎይታ። ጎዳይ ይንትስ አቶ ጌዛይ ጋርክ ይንትካ ዎልስ አቶ አቶ ጎይታ። * 14 የ ኡባይል አፋር ኡባ ባዝ ዎላል ሺሺ አጭዝ ሲቆ ማኦይታ። 15 ጾሲ ይንታን ፐቲ አስ ኡዲ ጼጌዛይ፥ ሳሮተꬅስ ማቄዝ ግሾስ ክርስቶሳ ሳሮትꬃይ ይ ዎዝና ሃሮ። ጋላታር ኩሜዝታ ማቆይታ።

16 ክርስቶሳ ቃላይ ይ ዎዝናይድ ኩሚ የዞ። ኤጨትꬅ ኡባር ዎል ታማርሶይታኔ ዞሮይታ። ማዝሙረር፥ ሳባራኔ አያና የꬃር ጾሳ ዎዝናፕ ጋላትታር የጾይታ። * 17 ጾስ አዳ የሱሳ ባጋር ጋላትታር ይ ኦድንትዛ ዎይ ኦꬅዛ ባዝ ኡባ ጎዳ የሱሳ ሱንꬃይር ኦꬆይታ።

አማንዛ አስ ካራ የስ ዎጋ

18 ማችታዮ፥ ጎዳይ ቲና ቤዝዛ ባዝ ማቄዝ ግሾስ ይ አዝንታይስ አዛዝንቶይታ። *

19 አዝንታዮ፥ ይ ማችታ ዶሶይታ፤ ኡንትስ ኢትፓተ። *

20 ናእታዮ፥ ይንታን የሌዝታይስ ኡባ ባዛር አዛዝንቶይታ፤ የይ ጎዳ ኡፋይስዛባዚ። *

21 የሌዝታዮ፥ ይ ናእታይ ኡፋይስ ጋቻማይ ጋርክ ኡንታን ይሎስፓተ። *

22 አይልታዮ፥ ሳአል አፋ ይንትስ ጎድ ማቄዝታይስ ኡባ ባዛር አዛዝንቶይታ። ጎዳ ቦንችታር ሉለ ዎዝናፕ ኪትንቲ ኡንታን ኡፋይሶይታፕ አትን አሲ ቦኦ ግ ኦꬅፓተ።* 23 ይ ኦꬅዛ ኦሶ ኡባ አስስ ባዝን ጎዳይስ ኦꬅዛይ ጋርክ ዎዝናፕ ኦꬆይታ። 24 ጎዳይፕ ሳሎ ቢታ ዎይቶ ኡዲ ናጎዳና ኤሮይታ፤ ይ ጎዳ ክርስቶሳስ ኦꬅዛ። 25 ጾሲ አስ ኣፈ ዞቆ ብኢ ፕርዶዋ ግሾስ ኦንካ ኢታ ኦሶ ኦꬅኮ ፋ ኢታ ኦሳይ ግሾስ ማህꬅ ኤኮዳ። *

4

1 ጎድታዮ፥ ይንትስካ ማ ሳሎ ጎድ የዛና ኤሪ፥ ይ አይልታይስ ጽሎትꬃራኔ ፐታ ፐታይፕ ሻከካዛር አቅሶይታ። *

2 ጾሳ ሚንጊ ጋላትታር ጋቼካዛር ዎሶይታ። 3 ጾሲ ፋ ቃላ ፐንጋ ዶዮዳይ ጋርከኔ ታኒ ኤ ግሾስ አጭንቴዝ ክርስቶሳ ጹራ ማርካቶድ ጋርክ ኑስካ ዎሶይታ። 4 ማ ታካ ቤዝዛይ ጋርክ ቃላ ቆንጭስ ኦዶዳይ ጋርክ ታስ ጾሳ ዎሶይታ።

5 ዎዳ ዎዝታር አማኖዋ አሳይ ላንቀ ኤጨትꬃር የዞይታ። * 6 ይ አስ ኡባይስ ኮሽዛ ማህꬅ ኤሮድ ጋርክ ይ ናሻይ ኡባ ዎደ ኣꬎ ኬሄትꬃር ኩሜዛኔ ማጽነ ጋርክ ማልእዛ ባዝ ማቆዳይስ ቤዝዛ።

ዉርስꬅ ሳሮꬆ

7 ኑ ሲቆ እሻይ ትክቆሳ፥ ታር ዎላ ጎዳይ ኦሳይድ አይለ ማቄዝ፥ አማንንቴዝ ኦሳንቻይ፥ ታ የስ ባጋ ይንትስ ኦድዛ። * 8 ታኒ ኤዛ ይንትኮ ኪቴዛይ፥ ኑ ዋይዚ የዛኮ ይንትስ ኦዲ ይንታን ምንꬃꬆዳይ ጋርከሲ። 9 አናስሞሳ፥ አማንንትዛ ሲቆ እሻይ፥ ይ ባጋይ፥ ኤዛ ይንትኮ ኪቴዛ። ኡንቲ Ꮊይዳ ሀንዛ ባዝ ኡባ ይንትስ ኦዶዳ። *

10 ታር ዎላ አጭንቴዝ አርስጽሮኮሳኔ ባርናባሳ እሻይ ናአይ ማርቆሳ፥ ይንታን ሳሮ ዬግዛ። ታ ይንትስ ቲና ኦዴዛይ ጋርክ ማርቆሳ ይንትኮ Ꮊንግኮ ኤዛ ሞኮይታ። * 11 ኢያሱ ግዝ ያስጾሳ ይንታን ሳሮ ዬግዛ። ጾስ ካተትꬅ ግሾስ ታር ኦꬅዛ አሳይ ጋንጨፕ አይሁደ ማቄዝታይ ኡ ኣዳ። ኡንትካ ታና ምንꬃꬄዛ።

12 ይ ዳቦ፥ ክርስቶስ የሱሳ አይለ፥ ኤጳፍራ ይንታን ሳሮ ዬግዛ። ኤ ይ ጾስ ቲና ሚንጊ ኤቆድ ጋርከኔ ጾስ ሸነ ኤሪ ፖሎዳይ ጋርክ ኡባ ዎደ ጾሳ ይ ግሾስ ዎስዛ። * 13 ኤ ይ ግሾስ ሎዶቃኔ ህራፖልሳ ካታማ የዝ አሳይ ግሾስ ኢታ ዳቡሬዛና ታ ማርካትዛ።

14 ኑ ሲቆ እሻይ አክመ ሉቃሳኔ ዴማሳ፥ ይንታን ሳሮ ዬግዛ። * 15 ሎዶቃ የዝ ኑ እሽታይሲ፥ ንምፋስኔ እ ካራ ሺቅዛ አሳይስ ኑ ሳሮꬃ ኦዶይታ።

16 Ꮊ ዳብዳባ ይ ናባቤዛይፕ ጉየ፥ ሎዶቃ ዎሳ ኬꬃ ናባብሶይታ። ይንትካ ሎዶቃ ዎሳ ኬꬃይ ይንትስ ዳክዝ ዳብዳባ ናባቦይታ። 17 ማ አርክጳሳና፥ «ጎዳይ ኔስ እንጌዝ ኦሳ ፖሎዳና ዶግፐ» ዬጊ ቆፍሶይታ። *

18 ታኒ፥ ጳዉሎሳ፥ Ꮊ ሳሮꬃ ታ ኩሸር ጻፌዛ። ታ አቻ የዛና ቆፖይታ።

ጾስ ኣꬎ ኬሃትꬃይ ይንታር ማቆ።

* 1:7 ቆላ. 4:12፤ ፍልሞ. 23

* 1:14 ኤፍ. 1:7

* 1:18 ኤፍ. 1:22-23

* 1:20 ኤፍ. 2:16

* 2:12 ኦሮ. 6:4

* 2:13 ኤፍ. 2:1-5

* 2:14 ኤፍ. 2:15

* 2:16 ኦሮ. 14:1-6

* 2:19 ኤፍ. 4:16

* 3:1 ማዝ. 110:1

* 3:9 ኤፍ. 4:22

* 3:10 መ. 1:26፤ ኤፍ. 4:24

* 3:11 ኢስኩተ አስ፦ ጉሳይ ዎዝና ምኖ አስ ዎይ ዎዝና ኢታ አስ ጉሲ።

* 3:12 ኤፍ. 4:2

* 3:13 ኤፍ. 4:32

* 3:16 ኤፍ. 5:19-20

* 3:18 ኤፍ. 5:22፤ 1ጵጽ. 3:1

* 3:19 ኤፍ. 5:25፤ 1ጵጽ. 3:7

* 3:20 ኤፍ. 6:1

* 3:21 ኤፍ. 6:4

* 3:22 ኤፍ. 6:5-8

* 3:25 ኤፍ. 6:5-8

* 4:1 ኤፍ. 6:9

* 4:5 ኤፍ. 5:16

* 4:7 ሀዋ. ኦ. 20:4፤ 2ጽማ. 4:12

* 4:9 ፍልሞ. 10-12

* 4:10 ሀዋ. ኦ. 19:29፤ 27:2፤ ፍልሞ. 24፤ ሀዋ. ኦ. 12:12፤ 25፤ 13:13፤ 15

* 4:12 ቆላ. 1:7፤ ፍልሞ. 23

* 4:14 2ጽማ. 4:10-11፤ ፍልሞ. 24

* 4:17 ፍልሞ. 2

1ተሰሎንቀ

1

2

3

4

5

ጳዉሎሳ ተሰሎንቀ አሳይስ ጻፌዝ ቲና ኪታ

ገሎ

ተሰሎንቀ፥ ኦሮመ ቢታ የዝ ማቃዶና አዉራጃስ ዋና ካታማ። ጳዉሎሳ ፍልጲሶሳ አሺ Ꮊንጌዛይፕ ጉየ ተሰሎንቀ ዎሳ ኬꬅ ኤሴዛ። ሀኖ ዝን፥ አይሁድታይ አማኖ ኤኮዳይስ ጊግንቲ በቴዝ አይሁደ ማቀካ አሳይ፥ ጳዉሎሳ ታማርስዛ፥ ክርስትና አማኖ ትምርታይድ ጋምንቴዝ ግሾስ አይሁድታይ ቅናቲ፥ ጳዉሎሳ ትምርታ ጳልቄዛ። የይ ግሾስ፥ ጳዉሎሳ ጋምኤካዛር ተሰሎንቀ አሺ፥ ቤራ ቅቴዛ (1:9-10)። ጉየፐ ኤ ተሰሎንቀ ሄሌዝ ዎደ ኤዛ ማድዛ ጽማቶሳ ተሰሎንቀ ዎሳ ኬꬃ የዝ ሀንታ ኤስ ጌሺ ኦዴዛ።

ጳዉሎሳ ቲና ኪታ ተሰሎንቀ አሳይስ ጻፌዛይ፥ አማንዛ አሳ ዞሮዳይስኔ ምንꬃꬆዳይሲ። ኤ ኡ አማናኔ ኡ ሲቆ ሎኦ ማርካትꬃ ስኢ ጾሳ ጋላትዛ። ብኒ ኤ ኡ ጋንጨ የዝታር አብ ጋርክ የስ የዛኮ ኡንታን ቆፕስዛ። የይፕ ክርስቶሳ ናምእንꬅ ይእꬅ ባጋ ኦይጭንቴዝ ኦይቻይስ ማህꬅ እንግዛ። የ ኦይችታይፕ ጽቅታይ፥ «ክርስቶሳ ናምእንꬆ የኦዳይፕ ቲና Ꮊይቄዝ አማንዛ አስስ ክርስቶሳ ይእꬃይ እንግዛ መꬍና ደኦ ኤኮዳይስ ዳንዳእኔ? ክርስቶሳ ናምእንꬆ የኦዳይ አይዴ?» ግንትንትዝታ። ጳዉሎሳ የ ጊጋ ዎዳ ማድንቲ፥ «ክርስቶሳ ናምእንꬆ ይእꬃ ኡፋይሳር ናግታር ኤ የኦድ ሄሎዳይስ ሸምፒ ይ ኦሶ ኦꬆይታ» ዬጊ ዞርዛ።

1 ተሰሎንቀ ኪታይ አይኬዝ ቆፍታ

ገሎ 1:1

ጳዉሎሳ ኡፋይሳኔ ጋላታ 1:2—3:13

አማንዛ አሳይ የስ ካልꬅዛ ዎጋ 4:1-12

ክርስቶሳ ናምእንꬆ ይእꬅ ባጋ 4:13—5:11

ዉርስꬅ ዞረ 5:12-22

ኩስተ ቆፋ 5:23-28

1

1 ጳዉሎሳ ስላሰኔ ጽማቶሳ ተሰሎንቀ ዎሳ ኬꬃ የዝ አማንዛ አስታይስ፥ ጾሳ አዳይ ባጋኔ ጎዳ የሱስ ክርስቶሳ ባጋ ማቄዝ አሳይስ ጻፌዝ ኪታ።

*ኣꬎ ኬሃተꬃይኔ ሳሮ ይንትስ ማቆ።

ተሰሎንቀ አሳይ የስኔ አማና

2 ኑኒ ኡባ ዎደ ጾስ ዎስታር ይንታን ቆፕታር ይ ግሾስ ኡባ ዎደ ጾሳ ጋላትዛ። 3 ኑ ጎዳኔ አዳይ ቲና አማኖር ይ ኦꬄዝ ኦሳ፥ ሲቆር ይ ዳቡሬዝ ዳቡራኔ የሱስ ክርስቶሳር የዝ ይ ኡፋይሳ ሚንጊ ኤቄዝ ኤቃ ኡባ ዎደ ቆፕዛ።

4 ጾሳ ዶሴዝ ኑ እሹንꬆ፥ ጾሲ ይንታን ዶሬዛና ኑ ኤርዛ። 5 አብስ ጊኮ፥ ኑኒ ዎንግለ ዶና ኣዳር ባዝን ዎልቃር፥ ጌሻ አያናራኔ ዎንግለ ቱማትꬃር ይንትስ ከኤዛ። ኑኒ ይንታር ጋምኤዝ ዎደ ኡባይድ ይ ግሾስ ዋይዚ የዜዛኮ ይ ኤርዛ። 6 ይ ጋመ መቶ ኤክኮካ ጌሻ አያናይ እንግዛ ኡፋይሳይ ባጋር ኪታ ኤኬዛ፤ ኑናኔ ጎዳይ ኣዝሳ ካልዝታ ማቆይታ። * 7 የይ ግሾስ፥ ማቃዶናኔ አካያ ቢታ የዝ አማንዛ ኡባይስ ሎኦ ኣዝሶ ማቄዛ። 8 ጎዳ ቃላይ ይንትፕ ከዚ፥ ማቃዶናራኔ አካያ ኣዳ ባዝን ጾሳ ይ አማንዛይ ኡባ አቆ ስንቴዛ። ይኬ፥ ኑኒ ጎድባዝ አኮካ ባያ። 9 ኑኒ ይንትኮ Ꮊንጌዝ ዎደ ይ ኑና ሞኬዝ ሞካኔ ይ፥ ይ ኤቃ አሺ ቱማኔ ደኦ ጾሳይስ ኦꬆዳይስ ይ ዋይዚ ማቄዛኮ ኡንቲ ፋ ኦማስ ኦድዛ። 10 ማ ጾስ ናአይ፥ የሱሳ፥ ጾሲ Ꮊይቆፕ ደንꬄዛይ፥ ቲናፕ የኦድ ጾስ ካቻይፕ ኑና አሾዳይ፥ ሳሎፕ የኦዳና ይ ዋይዚ ናግዛኮ ኡንቲ ማርካትዛ።

2

ጳዉሎሳ ተሰሎንቀ ኦꬄዝ ኦሳ

1 ታ እሹንꬆ፥ ኑኒ ይንትኮ Ꮊንጌዛይ ጨረ ባዛና ይ፥ ይ ኦማስ ኤርዛ። 2 ዝን ኑኒ ይንትኮ ተሰሎንቀ የኦዳይፕ ቲና ፍልጲሶሳ ካታማይድ መትንቴዛኔ ጫዥንቴዛ ይ ኤርዛ። ጋመ እጾ የዝኮካ ይንትስ ዎንግለ ኦዶድ ጋርክ ጾሲ ኑስ ምኖትꬂ እንጌዛ። * 3 ኑኒ ይንታን ዞሬዛይ ባልꬆር ዎይ ቱና ቆፋር ዎይ ገነር ባያ።

4 ዝን ጾሲ ኑል አማንቲ ፋ ዎንግለ ኦዶዳይ ጋርክ ኑስ ሀዳራ እንጌዝ ጋርክ ኦዶዳ። ኑ የያ ኦꬄዛይ ኑ ዎዝና ብእዛ ጾሳ ኡፋይሶዳይስፕ አትን አስ ኡፋይሶዳይስ ባያ። 5 ኑ ሚሸ ዶሲ ዎርዶር ይንታን ሳቆꬅታር ይንትኮ የኤካዛና ይ ሎእꬂ ኤርዛ፤ ጾስካ ኑስ ማርካ። 6 ኑኒ ይንታፕ ማቅን ዎይ ሀራ ኦፐካ ቦንቾ ኮየካያ። 7 ኑኒ ክርስቶሳ ሀዋረ ማቄዛይ ጋርክ ኑስ ቤዝዛ ባዝ እንጎይታ ግ ኤኮዳይስ ዳንዳእዛዝን እንዳ ፋ ናእታ ድችዛይ ጋርክ ይ ጋንጨ ኑ አሽከትꬃር ዩዬዛ። 8 ኑ ይንታን ዶሴዝ ግሾስ ጾስ ዎንግለ ይንትስ ሻኮ ኣዳ ባዝን ኑ ሸምፓካ ይንትስ እንጎዳይስ ጊጊ በቴዛ። ይ ኑር ጋመ ዶስንትዝታ። 9 ኑ እሹንꬆ፥ ኑ ኦሳኔ ኑ ዳቡርሳ ይ ኤርዛ። ይንትስ ጾስ ዎንግለ ኦድታር፥ ይንታን ዋይꬃማይስ ቃማኔ ጋላስ ኦꬄዛ።

10 ኑ ደአይ ይ አማንዝታይ ካለኔ ጾስ ቲና ጌሺ፥ ጽሎኔ ቦርንቶዋዝታ ማቂ የዜዛይስ ጾስኔ ይንቲ ማርካ። 11 ኑኒ ይንትስ ኦማስ ኦማስ አደ ፋ ናእታይስ ሀንዛይ ጋርክ ሀኔዛና ይ ኤርዛ። 12 ኑ ይንታን ዞሬዛ፥ ምንꬄꬄዛ። ማ ኤ ካተትꬃኔ ኤ ቦንቻ ይ ሻክንቶዳይስ ይንታን ጼጌዝ ጾስ ኡፋይስዛ የስ ይ የዞዳይ ጋርክ ይንትስ ሚንꬂ ኦዴዛና ይ ኤርዛ።

13 ማካ ኑ ይ ባጋ ጋቼካዛር ጾስ ጋላትዛ ባዝ የዛ፥ የይካ ይ ኑፕ ስኤዝ ጾስ ቃላ ይ ኤኬዝ ዎደ ይንታር አማንዝታይር ኦꬅዛ Ꮊ ቃላ ይ አስ ቃላ ጋርክ ባዝን ቱማ ጾስ ቃላ ጋርክ ኤኬዛ። የይካ ቱማ ጾስ ቃላ።

14 ታ እሹንꬆ፥ ይ ይሁዳ ቢታ የዝ ዎሳ ኬꬅታኔ ኤዛይድ ክርስቶሳ የሱሳ ካልዛ አሳይ ጋርክ ሀኔዛ። ኡንታን አይሁድታይ ዋይꬄዛይ ጋርክ ይንታናካ ይ ቢታ አሳይ ዋይꬄዛ።* 15 የ አይሁድታይ ጎዳ የሱሳኔ ናብታ ዎꬌዛ፤ ማ ኑናካ ባይእꬅ ቢታፕ ከሴዝታ። ኡንቲ ጾስ ኡፋይሶዝታኔ አስ ኡባ እጽዝታ። * 16 ኡንቲ ሀራ አቶዝን፥ አይሁደ ማቀካ አሳይ አቶዳይ ጋርክ ኑ ኡንትስ ቃላ ኦድዛናካ ካይዛ። የይ ጋርክ ሀኒ ኡ ኡባ ዎደ ናጋራ ናጋራል ኦꬄዝ ግሾስ፥ ዉርስꬃል፥ ጾስ ካቻይ ኡንታል አፋ ዎꬌዛ።

ጳዉሎሳ ተሰሎንቀ አሳ ማቂ በአዳይስ አሞትዛ

17 ዝን ኑ እሹንꬆ፥ ኑኒ አያናር ባዝን አሾር ይንትፕ ሻክንቲ ጽቃ ዎደ ጋምኤዛይድ ይንታን ኢታ ላሞቲ አሾር በአዳይስ ኮዬዛ። 18 ኑ ማቂ ይንትኮ Ꮊንጎዳይስ ኮዬዛ። ታኒ ታ ኦማስ ይንትኮ Ꮊንጎዳይስ ኮዬዛ፥ ዝን ጻላሄ ኑና ካዬዛ። 19 የዝን፥ ኑ ጎዳ የሱስ ክርስቶሳ ይእዛ ዎደ ኑ ኡፋይሳይ ዎይ ኑ ጬቅንትዛ ኑ ዛዉዳይ ኦኖ? ይንታን ባሳኔ? 20 ቱማ ይ ኑ ቦንችታኔ ኑ ኡፋይስታ።

3

1 የይ ግሾስ፥ ይንታን በኤካ ጋርዦ ኑስ ዳንዳእንታም እጽን፥ አቴና ካታማ ኑ ኣዳስ አቶዳይስ ቆፋ አጬዛ። * 2 ይንታን ዞሮድ ጋርከኔ አማኖር ምንꬃꬆድ ጋርከ ኑራ ዎላ ጾስስ ኦꬅዛኔ ክርስቶሳ ዎንግለ ኦድዛ ኑ እሻ ጽማቶሳ ይንትኮ ኪቴዛ። 3 የይካ ይንታን ሄሌዝ መታይድ ይንትፕ ኦንካ ጉየ ማቅፐ። የ ባይእꬃይ ኑስ ጾስ ሸነ ማቄዛና ይ፥ ይ ኦማስ ኤርዛ። 4 ኑ ይንታር የዝ ዎደ ባይእꬅ ሄሎዳና ይንትስ ቲናቲ ኦዴዛ። ይ ኤርዛይ ጋርክ ሀኔዛ። 5 የይ ግሾስ፥ ታስ ጋርዦዳይስ ዳንዳእንታም እጽን፥ «ኦኒ ኤሬ ጻላሄ ኡንታን ፓጪን ኑ ዳቡርሳይ Ꮊር አቶደሻ» ግ ይ አማናይ ባጋ ኤሮዳይስ ጽማቶሳና ይንትኮ ኪቴዛ።

6 Ꮊት ጽማቶሳ ይ ካለፕ ይኢ፥ ይ አማኖ ባጋኔ ይ ሲቆ ባጋ ሎኦ ዎረ ኦዴዛ። ማ ይ ኡባ ዎደ ኑስ ሎኦ ቆፕዛኔ ኑኒ ይንታን በአዳይስ ላሞትዛይ ጋርክ ይንትካ ኑና በአዳይስ ላሞቴዛና ኤ ኑስ ኦዴዛ። * 7 ታ እሹንꬆ፥ ኑኒ ዋያይ ጋንጨኔ መቶ ጋንጨ የዝኮካ ይ አማናይ ግሾስ ኑ ሚንጌዛ። 8 ይ ጎዳይል ሚንጊ የዝኮ ኑ ፋጻት ይኖ። 9 ይኬ፥ ኑኒ ይንትፕ ደንዴዛይድ ደንጌዝ ኡፋይሳይስ ጾሳ ጋላትዛ። 10 ኑኒ ይንታን ኣፈር በአዳይስነ ይ አማናይድ ፓጬዝ ባዝ ኩንꬆዳይስ ቃማኔ ጋላስ ኑ ኩንꬅ ዎዝናር ጾሳ ዎስዛ።

11 ጾስ ኑ ጎዳይኔ ኑ አዳይ ኤ ኑ ጎዳይ የሱስ ክርስቶሳካ ፋ ኦማስ ኑ ይንትኮ Ꮊንግዛ ኦጋ ጊግሶ። 12 ኑ ይንታን ሎእꬂ ዶስዛይ ጋርክ ይ ዎል ሲቅዛ ሲቃኔ አስ ኡባ ሲቅዛ ሲቃ ጎዳይ ይንትስ ጋንꬆኔ ጉጆ። 13 ኑ ጎዳይ የሱስ ፋ ጌሽታይር ይእዛ ዎደ ጾሳይ፥ ኑ አዳይ ቲና ይ ዎዝና ጌሽኔ ቦሮ ባዛ ኡዲ ኤ ይንታን ምንꬃꬆዳ።

4

ጾሳ ኡፋይስዛ የስ

1 ዉርስꬃ፥ ታ እሹንꬆ፥ ጾሳ ኡፋይሶዳይስ ይ ዋይዚ የዞዳይስ ቤዝዛኮ ኑፐ ይ ታማሬዛ። Ꮊተካ ይ Ꮊይ ጋርክ የዝዛ፥ ዝን Ꮊት ይ ካሴሳይፕ ኣꬂ ኦꬆዳይ ጋርክ ጎዳ የሱሳ ሱንꬃይር ኑ ይንታን ዎስዛኔ ዞርዛ። 2 ኑኒ ጎዳ የሱሳ ማዉተር ይንታን አዛዜዝ ህጋይ ኣያዛኮ ይ ኤርዛ።

3 ጾሳይ፥ ይ ጌሽ ማቆዳይ ጋርከኔ ላግታፕ ሃኮዳይ ጋርክ ኮይዛ። 4 ይ ፐታይ ፐታይ፥ ይ ማችታይራ ጌሻትꬃራኔ ቦንቾር የዞዳይስ ቤዝዛ። 5 ጾስ ኤሮዋኔ አማኖዋ አስ ጋርክ ላግታስ ተንትቶር የዝፓተ። 6 ኑ ቲና ይንትስ ኦዴዛይ ጋርከኔ ሚንꬂ ዞሬዛይ ጋርክ ጎዳይ የይ ጋርክ ኦꬅዛ ኡባ ፕርድዛ ግሾስ ኦካ Ꮊይ ጋርክ አማንዛ ኦናካ ናቆዳይስኔ ዶሾዳይስ ቤዞያ። 7 ጾሲ ኑኒ ጌሸትꬃር የዞዳይ ጋርከፕ አትን ቱናትꬃር የዞዳ ጋርክ ጼገካያ። 8 የይ ግሾስ፥ Ꮊ ትምርታ እጽዛ ኦንካ ይንትስ ጌሻ አያና እንግዛ ጾሳ እጽነፕ አትን አሰ ባያ።

9 ይ ዎል ዋይዚ ዶሶዳዛኮ ጾሲ ይንታን ታማርሴዝ ግሾስ Ꮊት ዶሶ ባጋ ኑ ይንትስ ኦዶዳይስ ኮሾያ። 10 ማ ማቃዶና ቢታ የዝ አማንዝታ ኡባ ቱማ ይ ዶስዛ። ዝን ኑ እሹንꬆ፥ ዬዝካ ይ ኡንታን ኡሳ ዶሶዳይ ጋርክ ኑ ይንታን ዎስዛ።

11 ኑኒ ቲና ይንትስ ኦዴዛይ ጋርክ ዳጭ ግ የዞይታ። ይ፥ ይ ኩሸር ኦꬂ ይ የስስ ቤዝዛ ባዝ ደንጎይታ። 12 የይ ጋርክ ሀንኮ፥ አማኖዋ አስታይ ካንታይድ ይ ቦንችንቶዳ፤ ማ ይንታን ኮሽዛባዝስ ኦናካ ኣዳሻሚ።

ጎዳይ ማቂ ይእꬅ ባጋ

13 ኑ እሹንꬆ፥ ኡፋይሲ ባ አስ ጋርክ ይ ካያꬋማይ ጋርከኔ Ꮊይቄዝ አሳይ ባጋ የዝ ቱማ ይ ኤሮዳይ ጋርክ ታ ኮይዛ። 14 ኑኒ፥ የሱሳ Ꮊይቄዛናኔ Ꮊይቆፕ ደንዴዛና አማንዛባዝ ማቅኮ፥ ጾሲ የሱሳና አማኒ Ꮊይቄዝታ ኤዛር ዎላ ኮኦዳ።

15 ጎዳይ ኑስ ኦዴዛይ ጋርክ ኑ ይንትስ ግዛይ Ꮊያ። ጎዳይ የኦድ ጋላስ ሄሎዳይስ ኑኒ ፓጻ የዝታይ፥ Ꮊይቄዝታይፕ ቲናታሚ። * 16 ጎዳይ ዎልቃማ አዛዞር፥ ኪታንችታይ ሀላቃ ግርꬃራ፥ ቱልቱሎ ፑጊ አዋጆር ጾሲ፥ ሳሎፕ ዎꬎዳ። ክርስቶሳ አማኒ Ꮊይቄዝታይ ቲናቲ Ꮊይቆፕ ደንዶዳ። 17 የይፕ ጉየ፥ የ ዎደ ኑኒ ሸምፖር የዝታይ፥ ጎዳ ጫርኮል ሞኮዳይስ ሻራር ኤክንቶዳ። የይፕ ጉየ፥ ኑኒ ጎዳይራ ዎላ መꬍናስ የዞዳ። 18 የይ ግሾስ፥ Ꮊ ቃልታይድ ዎል ምንꬃꬆይታ።

5

ጎዳይ ይእꬃ ጊግንቲ ናጎይታ

1 ታ እሹንꬆ፥ Ꮊይትታይ ሀኖድ ላይꬅታይኔ አግንታይ ባጋ ይንትስ ጻፎዳይስ ኮሾያ። 2 ጎዳይ ጋላሳይ ካይዞ ቃማ ይእዛይ ጋርክ የኦዳና ይ ሎእꬂ ኤርዛ። * 3 አሳይ፥ «ሳአ ሳሮ፥ አኮካ ባያ» ዬጎዳር፥ ማች እቅꬂ አይክዛይ ጋርክ ꬋቦ ኡንቲ ቆፐካዝን ኡንታል አፋ የኦዳ። ኡንቲ አባ ኦገርካ የሻ ቡታሚ።

4 ዝን ኑ እሹንꬆ፥ የ ጋላሳይ ይንትስ ካይዞ ይእዛይ ጋርክ የኦዳይስ ይ ꬉማ ባያ። 5 ይ ኡባይ ፖኦ አስኔ ጋላሳ የዝ አሲ፤ ኑኒ ቃማ አስ ዎይ ꬉማ አስ ባያ። 6 የይ ግሾስ፥ ኑኒ Ꮊንክታይ ገንትዛይ ጋርክ ገንቶዳይስ ቤዞያ፤ ኑኒ ባርኮዳይስኔ ጊጊ የዞዳይስ ቤዝዛ። 7 ገንትዝታይ ቃማ ገንትዛ፤ ማꬅዝታይካ ቃማ ማꬅዛ። 8 ዝን ኑኒ ፖኦ አስ ማቄዝ ግሾስ ቤዝዛይ ጋርክ የዞዳይስ ቤዝዛ። አማኖኔ ሲቆ ጹሩረ ጋርክ ትራል ማኢ፥ አቶትꬅ ኡፋይሳ ኦማ ኦላ ብራታ ባርኔጻ ጋርክ ጋዲ የዞዳይስ ቤዝዛ። * 9 ጾሲ ኑና ኑ ጎዳ የሱሳ ባጋር ኩንꬅ አቶትꬅ ኤኮዳይ ጋርክ ዶሬዛፕ አትን ካችስ ዶረካያ። 10 ኑኒ ፓꬅ የዝን ዎይ Ꮊይቂን፥ ክርስቶሳር የዜዝ ዎደ ኤዛር ፐትፕ የዞዳይ ጋርክ ክርስቶሳ ኑ ግሾስ Ꮊይቄዛ። 11 የይ ግሾስ፥ ይ ቲና ኦꬄዛይ ጋርክ፥ ፐታይ ፐታ ምንꬃꬆይታኔ ድቾይታ።

ዉርስꬅ ዞረኔ ሳሮꬆ

12 ኑ እሹንꬆ፥ ይ ጋንጨ ኦꬅዝታ፥ ይንታን ካልꬆዳይ ጋርከኔ ዞሮዳይ ጋርክ ጎዳይ ዶሬዝታ ቦንቾዳይ ጋርክ ይንታን ታ ዎስዛ። 13 ኡንቲ ኦꬅዛ ኦሳይ ግሾስ ኡንታን ኡሳ ቦንቾይታኔ ሲቆይታ። ዎላ ሳሮር የዞይታ።

14 ኑ እሹንꬆ፥ ቦዝታ ካጮይታ፤ ያሽትዝታ ምንꬆይታ፤ ዳቡሬዝታ ማዶይታ፤ አስ ኡባ ዳንዳኦይታ የጊ ኑኒ ይንታን ዞርዛ። 15 ኦንካ ኢታ ግሾስ ኢታ ማሃማይ ጋርክ ናግንቶይታ። ይ ዎልስኔ አስ ኡባይስ ሎኦ ባዝ ኦꬆዳይስ ሚንጎይታ።

16 ኡባ ዎደ ኡፋይቶይታ። 17 ኡባ ዎደ ጾሳ ዎሶይታ። 18 ኡባ ባዛር ጋላቶይታ። ክርስቶሳ የሱሳ ባጋር ጾሲ ይንታፕ ኮይዛይ የያ።

19 ጌሻ አያና ኦሳ ዱጭፓተ። 20 ትንቢተ ለቅፓተ። 21 ኡባ ባዝ ፋጮይታ፤ ሎኦ ባዛ ኤኮይ። 22 ኢታ ኦሶ ኡባይፕ ሃኮይታ።

23 ሳሮ እንግዛ ጾሳይ ፋ ኦማስ ይንታን ፎሎ ጌሾ። ኑ ጎዳይ የሱስ ክርስቶሳ የኦድ ጋላስስ፥ ጾሲ ይ አያና፥ ይ ሸምፓኔ ይ ኩንꬅ አሰትꬃ ቦሮ ባይꬅ ናጎ። 24 ይንታን ጼግዛይ አማንንቴዛያ ማቄዝ ግሾስ የያ ኤ ፖሎዳ።

25 ኑ እሹንꬆ፥ ኑስ ጾሳ ዎሶይታ።

26 አማንዛ አስ ኡባ ጌሽ ዬራር ሳሮꬆይታ።

27 ይ Ꮊ ኪታ አማንዛ አስ ኡባይስ ናባቦዳይ ጋርክ ጎዳይ ሱንꬃይር ይንታን ታ ዎስዛ።

28 ኑ ጎዳ የሱስ ክርስቶሳ ኣꬎ ኬሃትꬃይ ይንታር ዎላ ማቆ።

* 1:1 ሀዋ. ኦ. 17:1

* 1:6 ሀዋ. ኦ. 17:5-9

* 2:2 ሀዋ. ኦ. 16:19-24፤ 17:1-9

* 2:14 ሀዋ. ኦ. 17:5

* 2:15 ሀዋ. ኦ. 9:23፥ 29፤ 13:45፥ 50፤ 14:2፥ 5፥ 19፤ 17:5፥ 13፤ 18:12

* 3:1 ሀዋ. ኦ. 17:15

* 3:6 ሀዋ. ኦ. 18:5

* 4:15 1ቆሮ. 15:51-52

* 5:2 ማቶ. 24:43፤ ሉቃ. 12:39፤ 2ጵጽ. 3:10

* 5:8 ኢሳ. 59:17፤ ኤፍ. 6:13-17

2ሰሎንቀ

1

2

3

ጳዉሎሳ ተሰሎንቀ አሳይስ ጻፌዝ ናምእንꬆ ኪታ

ገሎ

ክርስቶሳ ናምእንꬆ ይእꬃይል አፋ ደንዴዝ ኦይቻይ ፓላማ መꬍታር Ꮊንጌዝ ግሾስ ተሰሎንቀ ዎሳ ኬꬃ መቶ ጋንግታር ጋንግታር ቅቴዛ። ጳዉሎሳ ተሰሎንቀ አሳይስ ጻፌዝ ናምእንꬆ ኪታይ፥ «ጎዳይ ይእꬅ ጋላሳይ ኡኬዛ» ዬግዝ አማኖ ትምርታይል አፋ ሚንꬂ ኦድዛ። ጳዉሎሳ ኦድታር ክርስቶሳ የኦዳይፕ ቲና፥ «ዡጫ አꬃ» ግንትንትዝ ክርስቶሳና እጽዛይ ካልꬃይ Ꮊ አላመል አፋ ኢታትꬅኔ ጩቦትꬂ ጋንግታር Ꮊንጎዳ ዬግዝ ኡ አማና ሉልስዛ።

ሀዋራይ፥ መቶኔ ዋየ ጋንግኮካ ኡንቲ ፋ አማናይድ ምንጎዳይ ጋርክ ኤኔ ኤዛር ዎላ የዝታይ ኦꬄዛይ ጋርክ፥ ኡንቲ ፋ የስስ ቤዝዛ ባዝ ደንጎዳይስ ሚንጊ Ꮊንቶዳይ ጋርክ ማ ሎኦ ኦሶ ኦꬆዳይስ ጉየ ጋማይ ጋርክ ኡንታን ሚንꬂ ዞርዛ።

2 ተሰሎንቀ ኪታይ አይኬዝ ቆፍታ

ገሎ 1:1-2

ጋላታኔ ማጋንꬅ 1:3-12

ክርስቶሳ ናምእንꬆ ይእꬅ ባጋ እንግንቴዝ ትምርተ 2:1-17

አማኖር የሳል አፋ እንግንቴዝ ዞረ 3:1-15

ኩስተ ቆፋኔ ሳሮꬆ 3:16-18

1

1 ጳዉሎሳፐ፥ ስላሰፐኔ ጽማቶሳፐ ተሰሎንቀ ዎሳ ኬꬃ የዝ አማንዛ አሳይስ፥ ጾሳ አዳይባጋኔ ጎዳ የሱስ ክርስቶሳ ባጋ ማቄዝ አሳይስ ጻፌዝ ኪታ። *

2 ጾሳ ኑ አዳይፐኔ ጎዳ የሱስ ክርስቶሳፕ ኣꬎ ኬሃትꬃይኔ ሳሮትꬃይ ይንትስ ማቆ።

ክርስቶሳ ናምእንꬆ ይእꬃይድ እንግንቶድ ፕርዳ

3 ኑ እሹንꬆ፥ ይ አማናኔ ይ ዎል ሲቅዛ ሲቃይ ሎእꬂ ድጭዛ ግሾስ ኑኒ የይስ ጾሳ ኡባ ዎደ ጋላትዛ፥ ጋላቶዳይስካ ቤዝዛ 4 ይንታን ሄሌዝ ባይእꬃይዳኔ ዋየ ኡባይድ ጋርዦራኔ አማኖር ሚንጊ ኤቄዝ ግሾስ ኑኒ ኑ ኦማስ ጾስ ዎሳ ኬꬃ ይ ባጋ ማርካትታር ይንታል ጬቅንትዛ።

5 ይ ኤ ግሾስ ግ መቶ ኤክዝ ጾስ ካተትꬃይስ ቤዝዝታ ማቂ ታይብንቶዳይ ጋርክ ጾስ ጌሽ ፕርዳይስ Ꮊይ ማላ። 6 ጾሲ ቱማ ፕርዳ ፕርዶዳ። ጾሲ ይንታን ዋይስዝታይል አፋ ዋየ ክኢ ኡ ጋታ ጭጎዳ። 7 ጎዳ የሱሳ ፋ ዎልቃማ ኪታንችታይራ ይኢ Ꮊት ዋይንትዛ ይንታናኔ ኑና ሸምፕሶዳ። 8 ኤ ላጽዝ ታማር በንቶዳ፥ ማ ጾሲ ፋና ኤሮዋዝታኔ ኑ ጎዳ የሱስ ክርስቶሳ ዎንግላይስ ኪትንቶዋዝታ ኤጽዝ ታማር ፕርዶዳ። 9 ኡንቲ ጎዳይ ቲናፐኔ ኤ ቦንቾ ዎልቃፕ ሻክንቲ መꬍና ꬋቦር ፕርድንቶዳ። * 10 የ ጋላስ፥ ኤ ፋስታይራኔ ፋና አማንዝታይል ኡባይል ቦንችንቶዳይስኔ ሳብንቶዳይስ የኦዳር ኑ ይንትስ ኦዴዝ ኪታ ይ አማኔዝ ግሾስ ይ ኤዛ ቦንችዝታይ ጋንጨኔ ሳቢዝታይ ጋንጨ ፓይድንቶዳ።

11 ኑኒ ይንትስ ኡባ ዎደ ቆፋ ጋቼካዛር ጾስ ዎስዛይ የይሲ። ኑ ጾሲ ይንታን ጼጌዝ ጼግꬃይስ ቤዝዝታ ማቂ ፓይድንቶዳይ ጋርክ ዎስዛ። ይ ሎኦ ባዝ ኦꬆዳይስ አሞትዝ አማኔ ይ አማኖ ኦሳ ኤ ፋ ዎልቃር ፎሎ። 12 ኤዛይድ ኑ ጾሳኔ ኑ ጎዳ የሱስ ክርስቶሳ ኣስ ኬሃትꬃይድ፥ ጎዳ የሱሳ ሱንꬃ ይ ቦንቾዳ፤ ይንትካ ኤር ቦንችንቶዳይ ጋርክ ኑ ዎስዛ።

2

ዉጨ አስ

1 ኑ እሹንꬆ፥ ኑ ጎዳ የሱስ ክርስቶሳ ይእꬅ ባጋኔ ኑ ኤዛ ሄሎዳይስ ሺቆባጋ ኑ ይንታን ዎስዛ። * 2 ትንቢተር ዎይ ቃላ ስኤዛይ ጋርክ ዎይ ኑፐ ኤኬዝ ኪታ ኡዲ፥ «ጎዳይ ጋላሳይ ሄሌዛ» ዬጊ ይ ዎዝናይ ዳጋምፐኔ ꬋብፐ። 3 ይንታን ኦንካ አባ ኦገራካ ባልꬅፐ። ቲናቲ አሳይ ጾሳ ካዶ አይከካዝን ዉጨ አꬃይ ዡጫትꬃይ ቆንጨካኔ ꬋቦስ ቤዝዛ አꬃይ የኤካዝን፥ ጎዳይ ጋላሳይ ሄላሚ። 4 Ꮊ ዉጨ አꬃይ ጎድ ጊንቲ ጎይንትዛ ኡባይፕ ኣꬂ ፓና ꬎቅ ኡዶዳ። ሀራ አቶዝን ያሻ ባይꬅ፥ ጾስ ካራ ገሊ በቲ፥ «ታኒ ጾሰ» ጎዳ። *

5 ታኒ ይንታር የዛር ይንትስ ኦዴዛና አካኮሳኔ? 6 Ꮊ ዉጨ አꬃይ ፋ ጋላሳር የኦዳይፕ አትን Ꮊት የአማይ ጋርክ አቢ ኤዛ ካይዛኮ ይ ኤርዛ።

7 አሳይስ በንተካዛር ዉጨ አꬃይ ዎልቃይ Ꮊተካ ጌማር ኦꬅዛ፥ ማቆዝን Ꮊት ኤዛ ካይዛይ የዛ። ኤዛ ካይዛይ ኦገላፕ ሀልኦድ ሄሎዳይስ ኤ በንታሚ። 8 የይፕ ጉየ፥ ዉጨ አꬃይ በንቶዳ፥ ዝን ጎዳ የሱሳ ፋ ዶናይፕ ከዝዝ ፔናይራኔ ፋ ይእꬃይ ዴታይር ኤዛ ꬋብሶዳ።* 9 ዉጨ አꬃይ ጻላሄ ዎልቃር ይኢ ባልꬅዛ ማልታኔ ማላባዝታ ኡዶዳ። * 10 የይ ጋርከካ፥ ꬋቦስ የዝ አስታ ዱማ ዱማ ዶሽዛ ኢታ ኦሶር ባልꬆዳ። ኡንትካ ꬋብዛይ አሽዛ ቱማና ዶሲ ኤካም እጼዝ ግሾሲ። 11 የይ ግሾስ፥ ኡንቲ ዎርዶ አማኖዳይ ጋርክ ጾሲ ኢታ ባልꬆ ዎልቃ ኡንታል አፋ ዳኮዳ። 12 የይካ፥ ቱማ አማናም ግ፥ ናጋራ ኦሶር ኡፋይትዛ ኡባይ ፕርድንቶዳይ ጋርከሲ።

አቶትꬅስ ዶርንቴዝ አስታ

13 ጎዳይ ዶስዛ ኑ እሹንꬆ፥ ኑኒ ጾሳ ይ ግሾስ ኡባ ዎደ ጋላቶዳይስ ቤዝዛ። ጋላትዛይካ ይ አቶዳይ ጋርክ ጌሻ አያና ዎልቃር ይንታን ጌሼዛኔ ይንትካ ቱማ አማኒ አቶዳይ ጋርክ ኤ ይንታን ባይራꬂ ዶሬዛ። 14 ጾሲ፥ ኑ ይንትስ ኦዴዝ ዎንግላይ ባጋር ይንታን ጼጌዛይ፥ ይ ኑ ጎዳ የሱስ ክርስቶሳር ዎላ ቦንችንቶዳይ ጋርከ። 15 ይኬ፥ ኑ እሹንꬆ፥ ሚንጊ ኤቆይታ። ኑኒ ይንታን ዶናር ዎይ ዳብዳበር ታማርሴዝ ትምርታ ሚንꬂ አይኮይታ።

16 ኤ ኑ ጎዳ የሱስ ክርስቶሳኔ ኑና ቃꬊ ኑስ ፋ ኣꬎ ኬሄትꬃር መꬍና ምንꬃꬆኔ ሎኦ ኡፋይስ ጾስ አዳይ ኑስ እንጌዛ። 17 ይ ኡባ ዎደ ሎኦ ባዝ ኦꬆዳይስኔ ኦድንቶዳይስ ኤ ምንꬃꬆዳይ ጋርከኔ ማዶዳይ ጋርክ ኑ ጎዳ ጾሳ ኑ አዳ ዎሶዳ።

3

ዎሳስ ሺቄዝ ኦይች

1 ዉርስꬃል ኑ እሹንꬆ፥ ጎዳይ ቃላይ ይ ጋንጨ ኤልሲ ዳልጎዳይ ጋርከኔ ቦንችንቶዳይ ጋርክ ኑስ ዎሶይታ። 2 የይ ጋርከካ፥ ቃላ ስእዝ አስ ኡባይ አማንዝታ ባያ: የይ ግሾስ ጾሲ ዡጭታይፐኔ ኢታ አስታይፕ ኑና አሾዳይ ጋርክ ኑስ ዎሶይታ።

3 ዝን ጎዳይ አማንንትዛያ፤ ኤ ይንታን ምንꬃꬆዳኔ ጻላሄፕ ናጎዳ። 4 ኑኒ ይንታን ኪትዛይ Ꮊተካ ቲናፐካ ይ ኦꬆዳያ ጎዳይል ኑ ይንታል አማንንቴዛ።

5 ጎዳይ ይ ዎዝና ጾስ ሲቆኮኔ ክርስቶሳ ዳንዳአይኮ ካልꬆ።

ኦሶስ አዛልፓተ

6 ኑ እሹንꬆ፥ ይ ኑፕ ኤኬዝ ኪታ ካሎዝታይፐኔ ኦሶ ዶሶዋ አዛላ አማንዛ አስታይፕ ይ ሻክንቶዳይ ጋርክ ጎዳ የሱስ ክርስቶሳ ሱንꬃይር ይንታን ኑ አዛዝዛ። 7 ኑ ኣዝሶ ጋርክ ሀኒ የዞዳይስ ቤዝዛና ይ፥ ይ ኦማስ ኤርዛ። ኑኒ ይንታር የዝ ዎደ ኦሶ ብልኤካያ። 8 ኑኒ ኦፐካ ካꬃ ጨረ ሜካያ። ኑስ ዳንዳእንቴዛይ ጋርክ ቃማኔ ጋላስ ዳቡርታር የነፕ አትን ኦስካ ቶፎ ማቀካያ። 9 ኑኒ የያ ኦꬄዛይ፥ ይንትስ ኣዝሶ ማቆዳይስፕ አትን ይንትፕ ማዴ ኦይጮዳይስ ኑስ ማዉተ ꬋብን ባያ። 10 ኑ ይንታር የዛ ዎደካ፥ «Ꮊንቶዳይስ ኮዮዋ አስ ኦንካ ሚፐ» ዬጊ አዛዜዛ።

11 ኑኒ የያ ጌዛይ፥ ይ ጋንጨ ፐቲ ፐቲ አዛልታይ የዛ ስኤዝ ግሾስ። የ አስታይ ገልሶዋ አቆ ገሊ ሀርታ ኦሶ ብልስነፕ አትን አባ ኦꬆካ ኦꬆያ። 12 ኑኒ የይ ጋርክ አስታይ ሸምፕ ዎጋር የሳዳይ ጋርከኔ ፓስ ቤዝዛ ባዝ ፋ ኩሸር ኦꬂ ደማዳይ ጋርክ ጎዳ የሱስ ክርስቶሳ ሱንꬃር ኡንታን አዛዝዛኔ ዞርዛ።

13 ዝን ኑ እሹንꬆ፥ ኑ ዳቡሬዛ ግ ሎኦ ኦሶ ኦꬆዳይስ አዛልፓተ። 14 Ꮊት ኑኒ Ꮊ ዳብዳባይድ ኪቴዝ ኪታይስ ኪትንቶዋ አስ ኦንካ የዝኮ የ አꬃ ኤሮይታ። ኤ ዬላቶዳይ ጋርክ ኤፕ ሻክንቶይታ። 15 ዝን ኤዛ እሸ ጋርክ ሴሮይታፕ አትን ሞርከ ጋርክ ብእፓተ።

ዉርስꬅ ሳሮꬆ

16 ሳሮ ጎዳይ፥ ፋ ኦማስ ይንትስ ኡባ ዎደኔ ኡባ ባጋር ሳሮ እንጎ። ጎዳይ ይንታር ኡቢታይር ማቆ።

17 ታኒ ጳዉሎሳ፥ Ꮊ ሳሮꬃ ታ ኩሸር ጻፌዛ። ታ ኪታ ኡባይስ ማላይ Ꮊያ፤ ታኒ የይ ጋርክ ጻፍዛ።

18 ኑ ጎዳ የሱስ ክርስቶሳ ኣꬎ ኬሃትꬃይ ይንታር ኡቢታይር ማቆ።

* 1:1 ሀዋ. ኦ. 17:1

* 1:9 ኢሳ. 2:10

* 2:1 ኢሳ. 2:10

* 2:4 ዳነ. 11:36፤ ኢዝቀ. 28:2

* 2:8 ኢሳ. 11:4

* 2:9 ማቶ. 24:24

1ጽማቶሳስ

1

2

3

4

5

6

ጳዉሎሳ ጽማቶሳስ ጻፌዝ ቲና ኪታ

ገሎ

ጽማቶሳ ግንትንትዝ፥ አማንዛ ፓንꬃይ፥ ጽቃ ኢስያ የልንቴዛያ (ሀዋ. ኦ. 16:1-3)። ኤ እንዲ ባጋር አይሁደ፤ ኤ ፋ አዳይ ባጋር ማ ግርኬ አሲ። ኤ ጳዉሎሳራ ፐትፕ ኦꬅዛኔ ዎንግለ ኦሶር ኤ ጳዉሎሳስ ኡከ ማዴ። ጳዉሎሳ ጽማቶሳስ ጻፌዝ ቲና ኪታይ ሀይꬒ ኣፈ ቆፍታ ኦድዛ።

ኡባፕ ቲናቲ ኪታይ፥ ዎሳ ኬꬃ ደንዴዝ ዎርዶ ትምርተ ባጋ ሚንꬂ ኦድዛ። የይካ እማꬅ ትምርታይ አይሁደ ትምርታይፕ ባጋ፥ ማ አይሁደ ማቀካ አሳይ ትምርታይፕ ባጋ አይኬዛ። የይካ፥ «Ꮊ በንትዝ አላማይ ናጋራራ ኢቴዝ ግሾስ አስ አቶትꬅ ደንጎዳይስ ዱማ ማቄዝ ጹራ ኤሮዳይስ፥ ፐቲ ፐቲ ካꬅታ ሜካ አሾዳይስኔ ማቾ ኤከካ ዎይ አዝን ገለካ አሾዳይስ ኮሽዛ» ዬግዛ ቆፋ ባሶ ኡዲ ደንዴዛ።

ናምእን ቆፋይ፥ ዎሳ ኬꬃ አቅሶ ባጋኔ ጎይኖ ዎጋ ባጋ ታማርስዛ ትምርታ፥ Ꮊይ ጋርክ ዎሳ ኬꬃ ካልꬅዛይኔ ኡንታን ማድዝታይ አብ ጋርክ ማራ የስ የዞዳይስ ቤዝዛኮ ኦድዛ።

ዉርስꬃል፥ ጽማቶሳ የሱስ ክርስቶሳስ ኦꬅዛ ሎኦ አስ ዋይዚ ማቆዳይስ ቤዝዛኮ፥ ማ ዱማ ዱማ አማንዛ አሳይ ካንታ ኤስ የዝ አደትꬃይ አብዛኮ፥ ጳዉሎሳ ኤዛ ዞሬዝ ዞራ ቤዝዛ።

1 ጽማቶሳ ኪታይ አይኬዝ ቆፍታ

ገሎ 1:1-2

ዎሳ ኬꬅ ባጋኔ እዞ አቅስዛ አሳይስ እንግንቴዝ አቅሶ ዎጋ 1:3—3:16

ጽማቶሳስ እንግንቴዝ ትምርታ 4:1—6:21

1

1 ኑና አሽዛ ጾሳይኔ ኑ ኡፋይሳ ማቄዝ የሱስ ክርስቶሳ አዛዞር፥ የሱስ ክርስቶሳ ሀዋረ ማቄዝ፥ ጳዉሎሳፕ፥ 2 አማኖር ታስ ቱማ ናአ ማቄዝ ጽማቶሳስ።

*ጾሳ ኑ አዳይፕ፥ ኑ ጎዳ የሱስ ክርስቶሳ ኣꬎ ኬሃትꬃይ፥ ማሮተꬃይኔ ሳሮትꬃይ ኔስ ማቆ።

ዎርዶ ትምርተፕ ናግንቶ

3 ታኒ ማቃዶና Ꮊንግታር ነና ሀዳሬዛይ ጋርክ፥ ፐቲ ፐቲ አስታይ ዎርዶ ትምርተ ታማርስዛና ካዮዳይስ ነ ኤፈሶነ ጋምኦዳይ ጋርክ ታ ኮይዛ። 4 ኡንቲ ማዶዋ ቶሰ ኦዶኔ ዉርስꬂ ባ ፋ ኮቺ ፓይዶ አሾዳይ ጋርክ ኦዶባ። የይ ጋርከዝ ባዝ ፓላማ ካልꬅነፕ አትን አማኖር ኦስንትዝ ጾስ ኦሳይስ ማዶያ። 5 Ꮊ አዛዛይ ኣፈ ቆፋይ ጌሽ ዎዝናፕ፥ ሎኦ ካሃፐኔ ቱማ አማኖፕ በንትዝ ሲቆ። 6 ፐቲ ፐቲ አስታይ Ꮊያ አሺ፥ ፓꬆዋ ጨረ ፓላማኮ ማቄዛ። 7 ኡንቲ ጾስ ህገ አስታማረ ማቆዳይስ ኮይዛ። ዝን ኡንቲ አብ ኦድዛኮ ዎይ ኑሳይ ቱማ ግ ኦድዛናካ ኤሮያ።

8 አሲ ቤዝዛይ ጋርክ ህገር ማድንትኮ ህገ ሎኦ ማቄዛና ኑ ኤርዛ። 9 አካኮዳይስ ቤዝዛይ ህገ ሃዮ አሳይስ መꬍንተካዛ ኑ ኤርዛ፥ ዝን ህገ፥ ህገ መንꬄዝታ፥ ዳፋ ኦꬅዝታ፥ ጾሰ ያሽቶዝታ፥ ሸምፖ ዎꬍዝታ፥ ናጋራንችታ፥ ጌሻትꬂ ባዝታ፥ ቱንታ፥ ሀራ አቶዝን ፋ እንዶ ዎይ አደ ዎꬍዝታ፥ 10 ላምዝታ፥ ꬊራꬂ ꬊራꬃር ላምዝታ፥ አስ ባይዝዝታ፥ ዎርዳንችታ፥ ዎርዶር ጫቂዝታ፥ ዎይ ቱማ ትምርተራ ዎል ሄሎዋ አባ ኦሶ ኡባ ኦꬅዝታይሲ። 11 Ꮊ ቱማ ትምርታይ ቦንቾኔ አንጅንቴዝ ጾሳይ ታ አዋጆዳይ ጋርክ ታስ ሀዳራ እንጌዝ ዎንግለ ጋንጨ የዛ።

ጾስ ማሮተꬃይ ባጋር ጳዉሎሳ ጋላቴዝ ጋላታ

12 ታና ፋ ኦሶስ ሹሚ የ ኦሳይስ ቤዝዛ ግ ፓይዲ ታ ኦꬅዛ ኦሳይስ ታስ ዎልቃ እንጌዝ ኑ ጎዳ ክርስቶሳ የሱሳና ታ ጋላትዛ። 13 ታኒ Ꮊይፕ ቲና ጫዥዛያ፥ ባይእዛኔ ካውሽሴዛ ማቅኮካ ታኒ የያ ኤረካኔ አማነካ ኦꬄዝ ግሾስ ጾሲ ታና ማሬዛ። * 14 ኑ ጎዳይ ፋ ኣꬎ ኬሃትꬃይፕ ታል አፋ ጎግሲ፥ የ ኣꬎ ኬሄትꬃር አማኖኔ ሲቆ ክርስቶሳ የሱሳ ባጋር ታስ እንጌዛ።

15 «ክርስቶሳ የሱሳ ናጋራንችታ አሾዳይስ Ꮊ አላመ የኤዛ» ግዝ ቃላይ አማንꬅዛኔ አስ ኡባይ ኤኮዳይስ ቤዝዛያ። ኡባፕ ኣꬌዝ ናጋራንቻይ ታና። 16 ዝን መꬍና ደኦ ኤኮዳይስ ኤዛ አማንዛ አሳይስ ታኒ ኣዝሶ ማቆዳይ ጋርክ የሱስ ክርስቶሳ ታና ጋመ ዳንዳኤዛ። ታስ ኡባይፕ ኣꬊዝ ናጋራንቻይስ ጾሲ ፋ ማሮትꬅ ጋንትꬄዛ። 17 ኣፈር በንቶዋዝታይስ፥ ፐቲ ጾሳይስ፥ Ꮊይቆዋዛይስ፥ መꬍና ካታይስ፥ መꬊናፕ መꬍና ሄሎዳይስ ጋላታኔ ቦንቾ ማቆ። አምንኤ።

18 ታ ናአ ጽማቶሳ፥ ካሰ ነባጋ ናብታይ ኦዴዝ ቃላይል አፋ ኤቂ Ꮊ ኪታ ሀዳራ ኔስ እንግዛ። ነ የ ቃላ ካሊ ሎኦ ኦላ ኦልንቶባ። 19 አማኖኔ ሎኦ ካሃ ኔስ የዞ። ፐታይ ፐታይ ካሃይ ግዛያ እጺ ማረ ባ ማርካበ ꬋብዛይ ጋርክ ፋ አማና ꬋብሴዛ። 20 ያ አስታይ ጋንጨ ሄመኔሳኔ ኢስክንድረ የዛ። ኡንቲ ታማሪ ጾሳ ጫሸ አሾዳይ ጋርክ ታኒ ጻላሄስ ኡንታን ኣꬂ እንጌዛ።

2

ዎሳ ባጋኔ ጎይኖባጋ

1 ጾስ ጎይኖኔ ቦንቾ ኩሜዝ ደኦር አሳይስ፥ ዎሶዳይስ፥ ጉሮዳይስኔ ጋላቶዳይስ ቤዝዛና ታኒ ነና ዞርዛ። 2 ኑኒ ሎኦ አያና የሳራኔ ጌሸትꬃር ጾስ ጎይንታር ሳሮትꬅራኔ ዳጭ ጌዝ የስ የዞዳይ ጋርክ ካትታይስኔ ሹምታይ ኡባይስ ዎሶይታ። 3 የይ ጋርክ ዎሳይ ኑና አሽዛ ጾሳይ ቲና ሎኦኔ ኡፋይስዛባዚ። 4 ጾሲ አስ ኡባይ አቶዳይ ጋርከኔ ቱማ ኤሮዳይ ጋርክ ኮይዛ። 5 ፐቲ ጾስ የዛ። ጾስስኔ አስስ ጋንጨ ማቂ ዳቦꬅዛ ፐታይ የዛ፤ ኤካ አስ ማቄዝ ክርስቶሳ የሱሳ። 6 ኤ አስ ኡባ ዎዞዳይስ ፋና ኣꬂ እንጌዛ። ጾሲ ፋ ዎደር አስ ኡባ ዎዞዳይስ ኮይዛና ቤዝዛ ማርካይ Ꮊያ። 7 ጾሲ ታና ዎንግለስ አስታማረኔ ሀዋረ ኡዲ ዶሬዛይ የይሲ። ታኒ ቱማ ኦድዛ፤ ዎርዶቶያ፤ አማኖኔ ቱማ ቃላ አይሁደ ማቀካ አሳይስ ታማርሶዳይ ጋርክ ጾሲ ታና ሹሜዛ። *

8 የይ ግሾስ፥ ኡባ አቆ የዝ ꬊራꬅታይ፥ ፋና ጾሳይስ ዱማሲ፥ ዋችኔ ካች አሺ፥ ፋ ጌዤዝ ኩሽታ አፋ ደንꬂ ጾስ ዎሶዳይ ጋርክ ታ ኮይዛ።

9 የይ ጋርከካ ማችታይ ፋ ኦማ ዳꬃራ ዎይ ዎርቃራ ዎይ እንቆ ዎርቃራ ዎይ አልኦ አፍላር ፋና ቡቁሮር ባዝን፥ ያሻትꬃራኔ ሃዮትꬃር ቤዝዛ ዎማኖትꬅ አፍላ ማኦ። * 10 ዝን ጾሳይስ ታ ጎይንዛ ግዝ ማችታይ ፓስ ቤዝዛይ ጋርክ ሎኦ ባዝ ኦꬆ።

11 ማቺ ኡባ ባዛር ኪትንትꬃር ስእ ግ ታማሮ። 12 ታኒ ማችታይ ታማርሶዳይ ጋርክ ዎይ ꬊራꬃል አፋ ማዉተ ኤኮዳይ ጋርክ ባዝን ስእ ግ የዞዳይ ጋርክ ኮይዛ። 13 አዳማ ቲና መꬍንቴዛ፤ ጉየፐ ህዋና መꬍንቴዛ።* 14 ዶሽንቴዛናኔ ጾስ ህጋ መንꬄዛን ማቻትፕ አትን አዳማ ባያ። * 15 ዝን ማቺ አማኖር፥ ሲቆራኔ ጌሻትꬃር ፋና ሃሪ የዝኮ ናእታ የሎር አቶዳ።

3

ዎሳ ኬꬅ ጭምታ

1 ኦንካ፥ «ዎሳ ኬꬅ ካልꬅዛ አስ ማቆዳይስ ኮይኮ ሎኦ ባዝ አሞትዛ» ግዝ ኦዳይ ቱማ። 2 ዎሳ ኬꬅ ካልꬅዛ አስ ቦርንቶዋዛ፥ ፐቲ ማቾ ኣዳ ኤኬዛያ፥ ማራር የዛያ፥ ፋና ሃርዛያ፥ ቤዝዛይ ጋርክ ኦꬅዛያ፥ እማꬄ ሞክዛያ፥ ታማርሶ ዳንዳእዛያ፥ * 3 ማꬆዋዛ፥ ዋላሶዋዛ፥ ፓላሞዋዛ፥ ሃዮ፥ ሚሸ ሲቆዋዛ፥ 4 ኤ ናእታይ ኤስ ኪትንትዛኔ ቦንችዝታያ፥ ፋ ካራ አሳ አቅሶ ዳንዳእዛያ ማቆዳይስ ቤዝዛ። 5 ፐቲ አስ ፋ ካራ አቅሶዳይስ ዳንዳኣም እጽኮ፥ ጾስ ዎሳ ኬꬅ ዋይዚ አቅሶዳይስ ዳንዳኤ?

6 ኡትራር ኩሚ፥ ዳቡሎሳ ፕርድንቴዛይ ጋርክ ፕርድንታማይ ጋርክ፥ ሀጋ አማኔዝ አስ ማቆዳይስ ቤዞዋ። 7 ቦርንታማይ ጋርከኔ ጻላሄ ጽኬ ጋንጨ ገላማይ ጋርክ የ አꬃይ አማኖዋ አስ ካለ ሎኦ ማርካትꬂ የዛ አስ ማቆዳይስ ቤዝዛ።

ዎሳ ኬꬅ ዳቆንታ

8 የይ ጋርከካ ማ ዎሳ ኬꬅ ዳቆንታይ ቦንችንቴዝታ፥ ናምኢ እንጻርስ ኦድንቶዋዝታ፥ ማꬅስዝ ኡሽ ኡዦዝታ፥ ሚሸ ዶሶዝታ፥ 9 አማኖ ጹራ ጌሻ ካሃር ናግዝታ ማቆዳይስ ቤዝዛ። 10 ኡንቲ ቲናቲ ፓጭንቶዳይስ ኮሽዛ፤ ኡንታል አፋ ቦረ ባዝታ ማቅኮ፥ ዎሳ ኬꬅ ዳቆነ ማቂ ኦꬆ።

11 የይ ጋርከካ፥ ማችታይ ቦንችንቴዝታ፥ ዝግሮዝታ፥ ማራር የዝታ፥ ኡባ ባዛር አማንንትዝታ ማቆዳይስ ቤዝዛ።

12 ዎሳ ኬꬅ ዳቆንታይ ፐቲ ማቻ ኣዳ የዛ ማቆ። ፋ ናእታኔ ፋ ካራ ሎእꬂ አቅስዝታያ ማቆዳይስ ቤዝዛ። 13 ዎሳ ኬꬅ ዳቆነ ማቂ፥ ሎኦ ኦሶ ኦꬅዝታይስ፥ ኡንትስ ግታ ቦንቾ ቤዝዛ ማ ክርስቶሳ የሱሳል ፓስ የዝ አማኖ ባጋ ኦዶዳይስ ምኖትꬅ ደንጎዳ።

ዳማ ጹራ

14 ታኒ Ꮊ ኪታ ኔስ ጻፍታር፥ ኤልሲ ኔኮ የኦዳ ግ ኡፋይስ ጋድዛ። 15 ዝን ታኒ የኤካ ጋምእኮ፥ ጾስ ካራ አሳይ ዋይዚ የዞዳይስ ቤዝዛኮ ኤሮድ ጋርክ Ꮊያ ኔስ ጻፍዛ። ደኦ ጾስ ካራይ ቱማትꬅስ ቱስኔ ባሶ። 16 ኑ አማኖ ጹራይ ስ ባይꬅ ግታ።

ክርስቶሳ አስ ማቂ በንቴዛ፤

ኤ ቱማትꬃ ጌሻ አያናይ ማርካቴዛ።

ኪታንቾስ በንቴዛ፤

ኤ ካተትꬃይ ኡባይስ ሳባክንቴዛ።

አላመል የዝ አሳይር አማንንቴዛ፤

ቦንቾር ሳሎ ኤክንቴዛ።

4

ዎርዶ አስታማርታ

1 ዉርስꬅ ዎደ ባልꬅዛ አያናታኔ ቱና አያንታይ ትምርታ ካሊ፥ ፐቲ ፐቲ አሳይ አማና ካዶዳና ጌሻ አያናይ ቆንጭሲ ኦዴዛ። 2 የይ ጋርክ ትምርተ ኡ ካሃይ ዶጭን፥ አሳ ባልꬅዛ ዎርዶ አስታማርታይፕ ይእዛ።

3 የይ ጋርክ አስታይ ኤኮኔ ገሎ ካይዛ፥ አማንዝታይኔ ቱማ ኤርዛ አስታይ ኤዛ ጋላትታር ማዳይ ጋርክ ጾሲ መꬌዝ ካꬃ «ሚፓተ» ግ ካይዛ። 4 ጾሲ መꬌዝ ባዝ ኡባይ ሎኦ። ጾሳ ጋላቲ ኤክኮ አላ ዎꬍዛባዝ አብካ ባያ። 5 ኡባ ባዝ ጾሳ ቃላራኔ ዎሳር ጌሽ ማቅዛ።

ክርስቶሳስ አማንንቴዝ አይለ ማቅꬅ

6 Ꮊ ትምርታ አማንዛ አሳ ታማርስኮ የሱስ ክርስቶሳስ ሎኦ አይለ ነ ማቃዳ። አማኖ ቃላኔ ነ ካልዛ ሎኦ ትምርታ ታማርኮ ነ ድጫይ ኤርንቶዳ 7 ዝን ማዴ ባ ቱማ ማቀካ ኦዳፐኔ ጭማ ማችታይ ካእዛ ቶሴፕ ሃኮባ። ጾስ ኣዞር ነና ሎህሶባ። 8 አሲ ፋ አሰትꬃ አሾ ኦሶስ ሎህሶ ጽቃ ዎደስ ማድዛ። ዝን ጾስ ኣዞ ሎህሳይ Ꮊተካ የኦድ ደኦስ ኡፋይስ የዝ ግሾስ ኡባባዝስ ማድዛ። 9 Ꮊ ቃላይ አስ ኡባይ ኤኮዳይስ ቤዝዛ ቱሮ ኦዳ። 10 ኑኒ አስ ኡባ፥ ኡባፕ ኣꬂ አማንዝታ አሽዛ ደኦ ጾሳይፕ ኤኮድ ግ ኡፋይሳር ናግዛ ግሾስ፥ ኑኒ ኦሶር ዳቡርዛኔ ቡትትዛ።

11 Ꮊያ አዛዞባኔ ታማርሶባ። 12 ኔኒ ናአ ማቄዝ ግሾስ ነና ኦንካ ለቂፐ። ዝን አማንዝታይስ ኔኒ ኦዳር፥ ኦሶር፥ ሲቆር፥ አማኖራኔ ጌሸትꬃር ኣዝሶ ማቆባ። 13 ታኒ የኦድ ሄሎዳይስ አሳይስ ጌሻ ማጻፋ ናባቦር፥ ሳባኮራኔ ታማርሶር ምንጎባ። 14 ትንቢተ ኦዶራኔ፥ ጭምታይ ፋ ኩሸ ኔል አፋ ጋዴዝ ዎደ ኔኒ ኤኬዝ፥ ኔል የዝ ጌሻ አያና እምታ ለቂፐ።

15 ነ ድጫይ አስ ኡባይስ ቆንጮዳይ ጋርክ የያ ሚንꬂ ቆፖባ፥ Ꮊያ ኡባ ዎደ ኦꬆባ። 16 ነ ኦማስኔ ነ ትምርታይስ ናግንቶባ። ኔኒ የያ ኡባ ዎደ ኦꬅኮ ነናኔ ነና ስእዝታ አሾዳ።

5

አማንዝታይስ ቤዝዛ ዞረ

1 ꬊራꬅ ጭምታ ነ አደ ጋርክ ቦንቾር ዞሮባፕ አትን ካጭፐ። የላጋ ꬊራꬅታ ነ እሸ ኡዲ ቦኦባ። 2 ጭማ ማችታ ነ እንዲ ጋርክ፥ የላጋ ማችታ ነ ምሺ ጋርክ፥ ፎሎ ጌሸትꬃር ቦኦባ።

3 አዝኒ Ꮊይቄዝታ ቱማ ማዴ ኮሽዛ አምእታ ቦንቾባ። 4 ዝን አምእታይ ናእታይ ዎይ ናአ ናእታይ የዝኮ፥ የ ናእታይ ጾስ ኣዞ ቤዞዳይስ ፋና የሌዝትይስኔ፥ ፋ ዎጋ ኣይስኔ ዎጋ አደ ማዲ ኩሸ ማህꬅ ታማሮ። የይ ጾስ ኡፋይስዛ ባዚ።

5 ፋ ኡባስ የዝ ቱማ አምአት ጾሳፕ ማዴ ደንጎዳይስ ኡፋይሳር ናግዛ። ጋላሳኔ ቃማ ጾሲ ፋና ማዶዳይ ጋርክ ዎስዛኔ ኦይጭዛ። 6 ዝን Ꮊ አላመል ሎኦ የስ ኣዳ ኮይዝ አምአት ፓꬅ የዛር Ꮊይቄዛኖ። 7 ኦንካ ኡንታን ቦራማይ ጋርክ Ꮊ ኪታ አስታ ታማርሶይታ። 8 ዝን ፋ ዳቦስ፥ ኡባይፕ ኣꬂ ፋ ካራ አሳይስ ቆፖዋ ኦንካ ፋ አማና ካዴዛ፤ አማኖዋ አሳፐካ ኣꬌዝ ኢታ።

9 ላይꬂ ኡሱፑን ታም ኩመካ አዝኒ Ꮊይቄዝ ማችታ አምኤ ሱንꬅ ማዝጋባል ጻፍፐ። ማ የይል አፋ ፐቲ አዝና የዛኖ ማቆዳይስ ኮሽዛ። 10 ናእታ ድሾር፥ እማꬄ ሞኮር፥ ጌሽታይ ቶኬ ሜቻር፥ መትንትዛ አሳ ማደር፥ ሎኦ ኦሶ ኡባይስ ፋና ኣꬂ እንጌዛኖ ሎኦ ኦሶር ኤርንቴዛኖ ማቆዳይስ ቤዝዛ።

11 ዝን አዝንታይ Ꮊይቄዝ ናአትꬅ ማችታይ ሱንꬃ ማዝጋባ ጻፕፐ። ኡንታን አዝን ገሎ ገሎ ግዝ አሾ አማይ አይክዝ ዎደ ክርስቶሳ ካዶዳ። 12 ኡንቲ ቲና ገሌዝ ቃላ መንꬄዝ ግሾስ ፕርድንቶዳ። 13 የይል አፋ ኡንቲ ኦሶ ꬋብን ኬꬃፕ ኬꬅ ዩዮዳ። ዩሻ ኣዳ ባዝን ሀዎዛራኔ ፋና ገልሶዋ አቆ ገሊ ቤዞዋባዚ ኦድንትንትዛ። 14 የይ ግሾስ፥ ኑ ሞርክታይ ኑል አፋ ኦድንትዛ ኢታ ባዝ ደንጋም ጋርክ ናአትꬅ ማችታይ አዝን ገሊ፥ ናአ የሊ፥ ፋ ኬꬅ አቅሶዳይ ጋርክ ታ ዞርዛ። 15 Ꮊይፕ ቲና ፐቲ ፐቲ አዝኒ Ꮊይቄዝ ማችታይ ጻላሄ ካሊ አማኖ ኦገፕ ባለ ከዜዝ።

16 ፐቲ አማንዛ ማች አስታ ፋ ካራ ማችታይ የዝኮ እዛ ኡንታን ማዶዳይስ ቤዝዛ። የይ ጋርክ ኦꬅኮ፥ ዎሳ ኬꬅስ ቶፓይ ሻዉክዛ። የ ዎደ ዎሳ ኬꬃይ ማዴ ቤዝዛ ቱማ ማችታ ማዶዳይስ ዳንዳእዛ።

17 ዎሳ ኬꬅ ሎእꬂ ሄንግዝ ጭምታይ፥ ኡባይፕ ኣꬂ፥ ቃላ ሳባኮራኔ ታማርሶር ዳቡርዝታይ ዳኮ ቦንቾ ኤኮዳይስ ቤዝዛ። 18 ጌሻ ማጻፋይ፥ «ዉዱማ ካꬃ የꬍዝ ገማታይ ዶና አጭፐ» Ꮊይ ጋርክ፥ «ኦሳንቻይ ፋ ዳሞዛ ኤኮዳይስ ቤዝዛ»* ዬግዛ።

19 ናምኢ ዎይ ሀይꬒ ማርካ ማርካተካዝን፥ ዎሳ ኬꬅ ጭማል አፋ ሺቄዝ ሞቶ ስእፐ። * 20 Ꮊንክታይ ያሽቶዳይ ጋርክ ናጋራ ኦꬅዛ ኦናካ አስ ኡባይ ቲና ጋይሎይታ።

21 ኔኒ አስ ስኖ በኤካ፥ ፐታ ፐታይፕ ሻከካ Ꮊ ኪታ ናጎድ ጋርክ ጾሳ፥ ጎዳ የሱስ ክርስቶሳኔ ማራጽንቴዝ ኪታንችታይ ቲና ታ ነና ዞርዛ። 22 ኦል አፋካ ነ ኩሸ ጋዲ ሹሞዳይስ ኤለስፐ። ሃርታይ ናጋራይድ ገልፐ፤ ነና ጌሸትꬃር ናጎባ።

23 ኔኒ ኡባ ዎደ ሀርግንትዛ ግሾኔ ነ ኡሎ ሀርጋይ ግሾስ ሃꬅ ኣዳ ኡዥፐ፤ ጽቃ ዎይነ ኡዦባ።

24 ፐቲ ፐቲ አስታይ ናጋራይ ቆንጨ፤ ኡ ናጋራይ ኡንታን ፕርዶዳይስ ኡንታፕ ቲና ኣꬍዛ፥ ዝን Ꮊንክታይ ናጋራይ ጉየፐ ጋምኢ ቆንጭዛ። 25 የይ ጋርክ፥ ሎኦ ኦሳይካ ቆንጨ፤ ቆንጨር ኦꬃም እጽኮካ ጌሞዳይስ ዳንዳኦያ።

6

አይልታይስ እንግንቴዝ ዞረ

1 ጾስ ሱንꬃይኔ ኑ ትምርታይ ጫዥንታማይ ጋርክ አይለትꬃ የዝታይ ፋና ሃርዛ ጎድታ ቦንቾ። 2 አማንዛ ጎድታይ የዝ አይልታይ፥ ኡ ጎድታይ ኡንትስ እሸ ማቄዝ ግሾስ ኡንታን ለቂፐ። ኡ ኦሳይድ ማድንትዛ ጎድታይ፥ አማንንቴዝታኔ ዶስንቴዝታ ማቄዝ ግሾስ ኡንቲ ካሴሳይፕ ኣꬂ ኦꬆዳይስ ቤዝዛ። ኔኒ Ꮊያ ታማርሶዳይስኔ ኡ ኡዶድ ጋርክ ዞሮዳይስ ቤዝዛ።

ዎርዶ ትምርተኔ ቱማ ዱረትꬅ

3 ኦንካ ዱማ ትምርተ ታማርስኮ፥ ኑ ጎዳ የሱስ ክርስቶሳ ቱማ ቃላራይኔ ኑ አማኖ ትምርታይር ዎል ሄሎያ። 4 የ አꬃይ ኡትራር ዳፕንትነፕ አትን አኮካ ኤሮያ። ኡንትስ ፐቲ ቆፋል አፋ ፓላሞዳይስኔ ካጮዳይስ ኢታ አሞ የዛ። የይ ቃናተ፥ ዋላሰ፥ ጫሸ፥ ኢታ ስኔ፥ 5 ጊጎዋ ፓላማ ካልꬅዛ። ማ ኡንትስ ዡጫ ዎዝና የዛ፤ ቱማካ ባሌዛ፤ ኡንቲ ጾስ ጎይኖ ዱረትꬅ ደንጎዳይስ ኦገ ግ ቆፕዛ።

6 ዝን ታስ የዛና ግዶዳ ግዝ አስስ ጾሳ ጎይኖ ግታ ዎ። 7 ኑኒ Ꮊ አላማ አብካ ኤኪ የኤካያ። ማ ኤፕ አኮካ ኤኪ Ꮊንጋሚ። 8 ኑስ ካꬃኔ ማኦ የዝኮ የይ ግዶዳ። 9 ዝን ዱረትꬂ ኮይዝታይ ፓጨኔ ጽሄ ጋንጨ ገልዛ። አስ ቦዝꬅዛኔ ቆህዛ ኢታ አሞር ፖክዛ። 10 ሚሸ ሲቆ ኢታትꬅ ኡባይስ ፑልቶ። ፐታይ ፐታይ ሚሸ አሞትታር አማኖፕ ባልንቲ ጋመ ኡንአኔ አዛኖ ጋንጨ ፋና ኦሌዛ።

ጽማቶሳስ እንግንቴዝ ዞረኔ አዛዞ

11 ጾሳ አሶ፥ ኔኒ የይፕ ሃኮባ። ጽሎትꬅ፥ ጾስ ጎይኖ፥ አማኖ፥ ሲቆ፥ ዳንዳአኔ ሃዮትꬂ ካሎባ። 12 አማኖ ቡተ ሎእꬅ ቡትቶባ። ነ ጼግንቴዝ ዎደ ጋመ አሳይ ቲና ነ ሉለ ማርካቴዝ መꬍና ደአና አይኮባ። 13 ኡባይስ ደኦ እንግዝ ጾስ ቲናኔ፥ ጰንጸ ጵላጾሳ ቲና ሎኦ ማርካ ማርካቴዝ ክርስቶስ የሱሳ ቲና ታ ነና አዛዝዛ። * 14 ኑ ጎዳ የሱስ ክርስቶሳ ቆንጮድ ሄሎዳይስ Ꮊ አዛዛ ቡታኔ ቦሮ ባይꬅ ናጎባ። 15 ፋ ኣዳ ኡባ ሃርዛ ቦንቾ ጾሳይ፥ ካትታይ ካታይ፥ ጎድታይ ጎዳይ፥ ፋ ቆፔዝ ቃማ የሱስ ክርስቶሳና ማሂ ኪቶዳ። 16 ፐቲ ኤ ኣዳይ Ꮊይቆዋዛ። ኦንካ ሺቆዳይስ ዳንዳኦዋ ፖኦ የዛ። ኦንካ ኤዛ በኤካያ፤ ማ በአዳይስካ ዳንዳኦያ። ቦንቾኔ መꬍና ዎልቃይ ኤስ ማቆ። አምንኤ።

17 Ꮊ አላመ ዱርታይ ጨረ ꬋብዝ ሻሎር ኡፋይስ ጋዳማይ ጋርከኔ ጬቃማይ ጋርክ ኦዶይታ። ኑስ ቤዝዛ ባዝ ፑጭሲ እንግዛ ኑና አንጅዛ፥ ዱረ ጾሳይል አማንንቶዳይ ጋርክ ኡንታን አዛዞዳ። 18 ኡንቲ ሎኦ ኦሶ ኦꬆዳይ ጋርክ ሎኦ ኦሶር ዱርቶዳይ ጋርክ፥ ኬህታኔ ሀራስ ሻክዝታ ማቆዳይ ጋርክ አዛዞባ። 19 የይ ኡንትስ ቲናስ ምኖ ባሶ ማቄዝ ግሾስ የ ዎደ ኡንቲ ቱማ ደአይ አብ ኣዝዛኮ ኤሮዳ።

20 ጽማቶሳ፥ ፐቲ ፐቲ አሳይ፥ «ኤራትꬂ» ግዝ ቦዞ ፓላማፐኔ ጨረ ኦዳይፕ ሃኮባ፤ ኔስ እንግንቴዝ ሀዳራ ናጎባ። 21 ፐታይ ፐታይ ኑስ ኤራትꬂ የዛ ዬግታር አማና አሼዛ።

ጾስ ኣꬎ ኬሃትꬃይ ይንታር ኡባይር ማቆ።

* 1:2 ሀዋ. ኦ. 16:1

* 1:13 ሀዋ. ኦ. 8:3፤ 9:4-5

* 2:7 2ጽማ. 1:11

* 2:9 1ጵጽ. 3:3

* 2:13 መ. 2:7፥ 21-22

* 2:14 መ. 3:1-6

* 3:2 ትቶ 1:6-9

* 5:18 ናምእ. 25:4፤ ማቶ. 10:10፤ ሉቃ. 10:7

* 5:19 ናምእ. 17:6፤ 19:15

* 6:13 ዋን. 18:37

2ጽማቶሳ

1

2

3

4

ጳዉሎሳ ጽማቶሳስ ጻፌዝ ናምአንꬆ ኪታ

ጋሎ

ጳዉሎሳ ጽማቶሳስ ጻፌዝ ናምአንꬆ ኪታይ፥ ጳዉሎሳር ዎላ ኦꬄዛኔ ጳዉሎሳ ካለ ማድዛ የላጋ ጽማቶሳና ዞሬዝ ዞራ አይኬዛ። የ ዞራይስ ኣፈ ቆፋይ፥ «ጋርዦር ሚንጎዳይ ጋርክ» ዬግዛ። ጽማቶሳ ዞረኔ ምንꬃꬆ ቃላ ኤኬዛይ፥ የሱስ ክርስቶሳ ባጋ ቱማ ማርካቶዳይ ጋርክ ዎንግለ ቃላኔ ካሰ ጫቆ ትምርታ ሚንꬂ አይኮዳይ ጋርከ መቶኔ እጾ ጋንግኮካ ታማርሶራኔ ዎንግለ ሳባኮር ሚንጎዳይ ጋርከሲ።

ጽማቶሳ ጨረ ቦዘትꬅ ፓላማፕ ሃኮዳይ ጋርክ ዱማ ምኖ ዞረ ኤስ እንግንቴዛ። የይ ጋርክ ኦዳይ አስ ꬋብስዛፕ አትን አኮካ ማዶያ።

የ ኡባይድ ጽማቶሳ አካኮዳይስ ቤዝዛይ፥ ጳዉሎሳ ሀናነ ኤ የሳ የይካ፥ ኤ አማኖ፥ ኤ ጋርዦ፥ ኤ ሲቆ፥ ኤ ሚንꬄትꬃኔ ኤዛ ሄሌዝ መታ ኣዝሶ ኡዲ ካሎዳይ ጋርከ። ጳዉሎሳ ፋ ላሶ ሃሲ Ꮊይቆስ ጊግንቴዝ ዎደ Ꮊ ኪታ ጻፌዛ።

2 ጽማቶሳ ኪታይ አይኬዝ ቆፍታ

ገሎ 1:1-2

ጽማቶሳስ እንግንቴዝ ዞረ 1:3—2:13

ዉርስꬅ ዎደ ባጋ 2:14—4:5

ጳዉሎሳ ሀኒ የዝ የሳይ 4:6-18

ኩስተ ቆፋ 4:19-22

1

1 ጾስ ሸነር፥ የሱስ ክርስቶሳፕ በንቴዝ ደኦ ኡፋይሳፕ ደንዴዛይድ የሱስ ክርስቶሳስ ሀዋረ ማቄዝ ጳዉሎሳፕ፥ 2 ታ ዶስዛ ናአ ጽማቶሳስ፤

ጾስ አዳይፐኔ ኑ ጎዳ ክርስቶሳ የሱሳፐ ኣꬎ ኬሄትꬅ፥ ማሮትꬅኔ ሳሮትꬅ ማቆ። *

ጽማቶሳስ እንግንቴዝ ዞረ

3 ታኒ፥ ታ ዎሳይድ ቃማኔ ጋላስ ነና ቆፕዛ። ታኒ ዎስዛ ዎደ ታ አድታይ ጋርክ ታ ሎኦ ካሃር ኤስ ኦꬅዛ ጾሳ ነ ግሾስ ጋላትዛ። 4 ታኒ ነ አፉꬃ ቆፕዛ፤ ነና ብኢ ኡፋይትዛና ጋመ ላሞትዛ።

5 ማ ኔስ የዝ ቱማ አማና ኤርዛ። የ አማናይ ብኒ ነ ዎጋ እንዳት ሎይድራኔ ነ እንዳት ኤዉንቀስ የዝ አማናይ ጋርከ። * 6 የይ ግሾስ፥ ታኒ ታ ኩሻ ኔል አፋ ጋዴዝ ዎደ ጾሲ ኔስ እንጌዝ እሞታ ኔኒ ማሂ ኤꬆዳይ ጋርክ ታ ነና ቆፍስዛ። 7 አብስ ጊኮ፥ ጾሲ ኑስ ዎልቃ፥ ሲቆኔ ኑ ኡባ ሃርዛ ጌሻ አያና እንጌዛፕ አትን ያሻ አያና እንገካያ።

8 ይኬ፥ ኑ ጎዳይስ ማርካቶዳይስ ዬላትፐ፤ ማ ኤ ግሾስ አጭንቴዝ ታ ባጋራካ ዬላትፐ። ዝን ጾሲ ኔስ እንግዛ ዎልቃር ዎንግለ ግሾስ ታር መቶ ኤኮባ። 9 ጾሲ ፋ ሸነራኔ ፋ ኣꬎ ኬሄትꬃይር ኑና ዱማሲ፥ ፋ ጌሻ ዎያ ኡዶዳይስ ኑና ዶሬዛፕ አትን ኑኒ ኦꬄዝ ኦሶ ግሾስ ባያ። Ꮊ ኣꬎ ኬሃትꬃ ክርስቶሳ የሱሳ ባጋር አላመ መꬊንቶዳይፕ ቲን ኑስ እንጌዛ። 10 Ꮊት Ꮊ ኣꬎ ኬሄትꬃይ ኑና አሽዛ ክርስቶስ የሱሳ ይእꬃይር በንቴዛ። ኤ Ꮊይቆ ዎልቃ ꬋብሲ፥ ዎንግለ ባጋር Ꮊይቆዋ ደኦ ኑስ ቆንጭሴዛ።

11 ታኒ ዎንግለ ሳባኬ፥ ሀዋረኔ አስታማረ ማቃዳይ ጋርክ ጾሲ ታስ ማዉተ እንጌዛ። * 12 ታኒ የይ ግሾስ Ꮊ መታ ኤክዛ፤ ዝን ታ አማኔዛይ ኦናዛኮ ኤርዛ ግሾስ ዬላታሚ። ታስ እንግንቴዝ ሀዳራ የሱሳ ማቂ የኦድ ጋላሳይ ሄሎዳይስ ኤ ናጎዳይስ ዳንዳእዛና ታ ኤርዛ።

13 ታኒ ነና ታማርሴዝ ቱማ ቃላ ኣዝሶ ኦሳ አይኪ ክርስቶሳ የሱሳር የዝ አማናይራኔ ሲቃይር የዞባ። 14 ኑ ጋንጨ የዝ ጌሻ አያና ዎልቃር ኔስ እንግንቴዝ ሎኦ ሀዳራ ናጎባ።

15 ኢሳ አዉራጃ የዝ ኡባይ ታፕ ሃኬዛና ነ ኤርዛ፤ ኡ ጋንጨ ፍገሉሳራኔ ሄርሞገኔሳራ የዛ።

16 አነስፎራ ታና ኡንደና ዎደ ምንꬃꬄዝ ግሾስ ጎዳይ ኤ ካራ አሳይስ ቃꬊንቶ። ታኒ አች ካራ የዝ ዎደ ኤ ታ አቻይዳካ ዬላተካያ። 17 የይል አፋ ኤ ኦሮመ ካታማ የኤዛን ጋርክ ታና ሚንꬂ ኮይ ደንጌዛ። 18 ዉርስꬅ ጋላስ ጎዳይ ኤስ ቃꬊንቶዳይ ጋርክ ታኒ ጎዳ ዎስዛ። ኤፈሶና ካታማ የዝ ዎደ ኤ ታና አብ ጋርክ ማዴዛኮ ነ ሎእꬂ ኤርዛ።

2

የሱስ ክርስቶሳስ አማንንቴዝ ዎታዳረ ማቅꬅ

1 ይኬ፥ ታ ናአዮ፥ ክርስቶሳ የሱሳር የዝ ኣꬎ ኬሄትꬅይር ምንጎባ። 2 ጋመ ማርክትꬃር ቲና ታኒ ነና ታማርሴዝ ትምርታ፥ ሀራ ታማርሶዳይስ ዳንዳእዛ አማንንቴዝ አሳይስ ሀዳራ እንጎባ።

3 የሱስ ክርስቶሳስ ሎኦ ዎታዳረ ማቂ ታር ዎላ መቶ ኤኮባ። 4 ዎታዳረ ፋና አዛዜዝ ፋ ሀላቃ ኡፋይሶዳይስ ጊግንትዛይፕ አትን ሀራ ኦሶር ፋና ግቶያ። 5 የይ ጋርከካ፥ ኣላሎ ዎጽዛ ኦንካ ህጋይስ ቤዝዛ ኦገር ዎጻም እጽኮ ጋምꬅ ዎይቶ ኤኮያ። 6 ቢታ ዎታር ዳቡርዛ ኦሶ አꬃይ ፋ ዳቡራ ኣፋይፕ ሚዝ ቲና አስ ማቆዳይስ ቤዝዛ። 7 ጎዳይ ኡባባዛር ኔስ አካካ እንጎድ ግሾስ ታ ኔስ ኦዴዝባዛና ነ ዎዝናይድ ናጎባ።

8 ታኒ ማርካትዝ ዎንግላይ Ꮊያ፥ Ꮊይቆፐ ደንዴዝ፥ ዳዉተ ዘረꬅ ማቄዝ የሱስ ክርስቶሳ ቆፖባ። 9 ታኒ ዎንግለ ኦድዛ ግሾስ ዳፋ ኦꬄዝ አስ ጋርክ፥ አጭንቲ መቶ ኤኬዛ። ዝን ጾሳ ቃላይ አጭንቶያ። 10 የይ ግሾስ፥ ጾሲ ማራጼዝ አስታይ ክርስቶሳ የሱሳፕ ደንጌዝ አቶትꬃይ ባጋር መꬍና ቦንቾ ኤኮዳይ ጋርክ ኡ ግሾስ ኡባ ባዛር ታ ዋይዛ።

11 Ꮊይ ጋርክ ዬግዝ ቃላይ አማንንቴዛያ፤

«ኑኒ ኤዛር Ꮊይቄዝ ባዝ ማቅኮ፥

ኤዛር ዎላ ደኦር የዞዳ።

12 ኑኒ ጋርዦር ምንግኮ፥

ኤዛር ዎላ ካዉቶዳ።

ኑኒ ኤዛ ካድኮ፥

ኤዝካ ኑና ካዶዳ።

13 ኑኒ አማንንታም እጽኮ፥ *

ኤ አማንንቴዛያ ማቂ የዞዳ።

አብስ ጊኮ፥ ኤ ፋና

ካዶዳይስ ዳንዳኦያ» ዬግዛ።

ምኖ ኦሳንቾ

14 ኔኒ ኡንታን Ꮊያ ቆፕሶባ፤ ኡ ቃላይፕ ደንዴዛይድ ፓላማማይ ጋርክ፥ ጾስ ቲና ኡንታን ዞሮባ። የይ ስእዝታ ꬋብስዛፕ አትን አኮካ ማዶያ። 15 ኔኒ ቱማ ቃላ ሉለትꬃር ታማርስዛኔ ዬላꬆዋ ኦሶ አስ ማቂ፥ ጾሳር ዶስንቴዝ አስ ጋርክ፥ ነናትꬃ ኤስ እንጎዳይስ ምንጎባ። 16 ዝን Ꮊ አላማይስ ሀንዛ ማዶዋ ባልቡቂꬅ ኦዳይፕ ሃኮባ። የይ ጋርክ ኦዳይ አስ ጾሳፕ ሃክꬅዛ። 17 የይ ጋርክ ትምርታይ አሰትꬅ ም ሃስዝ ጭቶ ክጻ ጋርከ። የይ ጋርክ ኦዳ ኦድንትዝታይ ጋንጨፕ ሄመኖሳራኔ ፍልጾሳር የዛ። 18 Ꮊ አስታይ ቱማ ኦጋ አሺ፥ «Ꮊይቄዝ አሳይ Ꮊይቆፐ ብኒ ደንዴዛ» ዬጊ ፐቲ ፐቲ አስታይ አማና ꬋብሴዛ።

19 ሀኖ ዝን፥ «ጎዳይ ኤስ ማቄዝታ ኤርዛ» ኡባራክ «ጎዳይ ሱንꬅ ጼግዝ ኦንካ ኢታ ኦሶፕ ሃኮ» ዬግዝ ማታመር የዝ ኤንኦዋ ጾስ ባሳይ ሚንጊ የዞዳ። *

20 ፐቲ ዳማ ኬꬃ ዎርቃፕ ዎይ ብራፕ ኦስንቴዝ ሚሸ ኣዳ ባዝን ምꬃፐኔ ዢጨ ቢታፕ ኦስንቴዝ ሚሽታይካ የዛ። የይትታይፕ ባግታይ ቦንቾ ኦሶስ፥ ማ ባግታይ ቶሽንትዛ ኦሶስ ፔዥዛ። 21 የይ ግሾስ፥ ኦንካ ኢታ ኡባ አሽኮኔ ፋና ጌሽኮ፥ ቦንቾ ኦሶ ኦꬅዛ ሚሸ ማቆዳ። ኡ የሳይ ጌሽኔ ጎዳ ኡፋይስዝ ባዝ፥ ማ ኡንቲ ሎኦ ኦሶ ኡባ ኦꬆዳይስ ዳንዳእዝታ ማቆዳ።

22 ናአትꬅ ኢታ አሞትꬃፐ ሃኮባ። ጌሽ ዎዝናር ጎዳ ጼግዝ አሳይር ፐትፕ፥ ጽሎትꬅ፥ አማኖ፥ ሲቆኔ ሳሮትꬅ ካሎባ።

23 ዝን ካች መꬍዛና ኤሪ ቦዘትꬅኔ ጨረ ፓላማፕ ሃኮባ። 24 ጎዳ ኦሳንቻይ አስ ኡባይስ ኬሃ፥ ሎኦ ታማርስዛኔ ዳንዳአንቾ ማቆዳይስ ቤዝዛፕ አትን ካጭንቶዳይስ ቤዞያ። 25 ኤ ፓር ኤቅንትዝታ አሽከትꬃር ሴርዛ ማቆዳይስ ቤዝዛ። ኡንቲ ፋ ናጋራይፕ ማቂ ቱማ ኤሮዳይ ጋርክ ጾሲ ኦꬆዳዛኮ ኦኒ ኤረ። 26 ኡንቲ ፋ ዎዛናኮ ማቂ ፋ ሸነ ኡዶድ ጋርክ ኡንታን አይኬዝ ጻላሄ ጽካይፕ ቡቶዳ።

3

ዉርስꬅ ጋላስ ሀኖድ ኢታ ባዝታ

1 ዉርስꬅ ጋላስ ኡንእꬅዛ ዎደ የኦዳና ኤሮባ። 2 አሳይ ፋና ዶስዝታ፥ ሚሸ ዶስዝታ፥ ጬቅንትዝታ፥ ኡትርትዝታ፥ ጫዥዝታ፥ ፋና የሌዝታይስ ኪትንቶዝታ፥ ጋላቶዝታ፥ ጌሸትꬂ ባዝታ፥ 3 ሲቆ ባዝታ፥ ማሮዝታ፥ ዝግርዝታ፥ ፋና ሃሮዝታ፥ ቃ ባዝታ፥ ሎኦ ዶሶዝታ፥ 4 ካድዝታ፥ ኤልስዝታ፥ ኡትራር ዳፍንትዝታ፥ ጾሳፕ ኣꬂ አሾ ኡፋይሶዳይስ ዶስዝታ ማቆዳ። 5 ኡንቲ ጾስ ጎይንዝታ ኣዝዛፕ አትን ኤ ዎልቃ ካድዝታ፤ ኔኒ የይ ጋርክ አሳይፕ ሃኮባ።

6 ኡንታፕ ፐታይ ፐታይ አስ ካራ ዙርቅንቲ ገሊ ጋመ ናጋራ ዶርንቴዝታኔ ዱማ ዱማ አሞር ጹግንትዝ አያና ዳቡሬዝ ማችታ ባልꬅዝታይ ጋርከ። 7 የ ማችታ ኡባ ዎደ ታማርስዛ፥ ዝን ቱማ ኤሮዳይስ ዳንዳኦያ። 8 ያነሳኔ ያምባሬሳ ሙሰር ኤቅንትቴዛይ ጋርክ Ꮊ አስታይ ካሃ ኦꬆዝታኔ አማኖር ዳቡሬዝ አስታ ማቄዝ ግሾስ ቱማር ካዝንትዛ። * 9 ዝን ኢያነሳኔ ኢያምብሬሳ ቦዘትꬃይ ቆንጬዛይ ጋርክ ኡ ቦዘትꬃይካ አስ ኡባይ ቲና ቆንጮድ ግሾስ ኡንትስ ሀነና።

ዉርስꬅ ዞረ

10 ዝን ኔኒ ታ ትምርታ፥ ታ የሳ፥ ታ ቆፋ፥ ታ አማና፥ ታ ዳንዳአ፥ ታ ሲቃ፥ ታ ጋርዣ፥ 11 ታ ባይእንትꬃኔ ታ መታ ነ ኤርዛ። አንጾካ፥ ኢቆኖነ፥ ልስጽራ ካታምታይድ ታና ሄለዝባዝኔ ታኒ ዳንዳኤዝ መታ ነ ኤርዛ፤ ጎዳይ ታና የ ኡባይፕ አሼዛ። * 12 ክርስቶሳ የሱሳር ጾስ ኡፋይስዛ የስ የዞዳይስ ኮይዝ ኡባይ ባይእንቶዳ። 13 ኢታ አሳይኔ ባልꬅዝታይ ፓስ ባልንትታራኔ ሀርታ ባልꬅታር ካሴሳይፕ ኣꬂ ኢትታር ኢትታር Ꮊማዳ።

14 ዝን ነ ታማሬዛይዳኔ ነ አማኔዝ ቱማይድ ሚንጊ ኤቆባ። ነ ኦፕ ታማሬዛኮ ነ ኤርዛ። 15 ኔኒ ነ ናአትꬃፕ አይኪ ክርስቶሳ የሱሳ አማኒ አቶትꬅ ደንግዝ ኤጨትꬅ እንጎዳይስ ዳንዳእዛ ጌሻ ማጻፍታ ታማሪ ኤሬዛ። 16 ጌሻ ማጻፈ ኡባይ ጾስ አያና ጻፎድ ባዝ እንግን ጻፕንቴዝ ቃላ። የ ማጻፋይ ቱማ ታማርሶዳይስ፥ ባልንቴዝታ ሴሮዳይስ፥ ቡታ ሉልሶዳይስኔ ጽሎትꬅ የስስ ኮሽዛ ባዝ ዞሮዳይስ ማድዛ። 17 ጾስ አሲ ፖሎኔ ሎኦ ኦሶ ኡባይስ ጊግንቴዛ ማቆዳይ ጋርክ ማድዛ።

4

1 ታኒ ነና ጾስ ቲና፥ ፓꬅ የዝታይላኔ Ꮊይቄዝታይል ፕርዶዳይስ የዝ ክርስቶሳ የሱሳ ቲና ኤ ቆንጭꬃይራኔ ኤ ካተትꬃይር ዞርዛ። 2 ቃላ ሳባኮባ፤ ዎደ ጊግን ጊገካ አትን ሚንጊ ማርካቶባ። ጋመ ዳንዳአራኔ ታማርሶር አሳ ዞሮባ፥ ሴሪ ሉልሶባኔ ደንꬅꬆባ። 3 አሳይ ቱማ ትምርተ ስኣም እጾድ ዎደ የኦዳ። ኡንቲ ፋ አሞ ካሊ፥ ፓስ ስኦዳይስ ኡፋይስዝ ባዝ ኦድዝ አስታማርታ ሺሾዳ። 4 ኡንቲ ቱማ ባጋ ኦድዝ ትምርተ አሺ፥ ቱማ ማቀካ ኦዳ ስኦዳይስ ፋ ሀየ ማሆዳ። 5 ዝን ኔኒ ኡባ ባዛር ናግንቶባ። መቶ ዳንዳኦባ። ዎንግለ ማርካትꬃ ኦሶ ኡዶባ። ኔስ እንግንቴዝ ጾስ ኦሶ ኡባ ፖሎባ።

6 ታኒ ያርሾ ያርሽዛይ ጋርክ ያርሽንቶዳይስ ዎዳይ ሄሌዛ፤ Ꮊ አላማ አሺ Ꮊንግዛ ዎዳይ ሄሌዛ። 7 ታኒ ሎኦ ኦላ ኦልንቴዛ፤ ታ ኣላሎ ላሳ ሃሴዛ፤ አማና ናጌዛ። 8 Ꮊይፕ ጉየስ ጽሎትꬅ ዛዉደ * ታና ናግዛ። የያ ጌሽ ፕርዳ ፕርድዝ ጎዳይ የ ጋላስ ታስ እንጎዳ። የይ ታ ኣዳስ ባዝን ኤ ማቂ ይእꬃ አሞትዝ ኡባይስ እንጎዳ።

ጳዉሎሳ ቡዞ ቆፍታ

9 ኤልሲ ታኮ የኦዳይስ ምንጎባ። 10 ዴማሳ Ꮊ አላማ ዶሲ፥ ታና አሺ፥ ተሰሎንቀ ካታማ ቅቴዛ። ቀርቅስማ ጋላትያ፥ ትቶኔ ድልማጻ ቢታ ቅቴዛ። * 11 ሉቃሳ ኣዳ ታር የዛ። ማርቆሳ ጾስ ኦሶር ታና ማዶዳይስ ዳንዳእዛ ግሾስ ኔር ኤኪ የኦባ። * 12 ታኒ ትክቆሳና ኤፈሶና ካታማ ኪቴዛ። * 13 ኔኒ ይእታር፥ ጽሮአዳ ካታማ ካርፖሳ ላንቀ አሺ የኤዝ ታ ኮታኔ ማጻፍታ ታስ ኤኪ የኦባ። ኡባይፐካ ጻꬅ ማጻፍታ ኤከካዛር ይእፐ።

14 ጻርቂማለ ኦꬅዝ ኢስክንድረ ታና ኢታ ቆሄዛ፤ ጎዳይ ኤ ኦሳይ ጋርክ ኤስ ጭጎዳ። * 15 ኤ ኑ ትምርታ እጽዛ ግሾስ ኤፕ ነና ናጎባ።

16 ቲና ታ ሞትንቴዝ ዎደ ኡባይ አሺ ቅቴዛፕ አትን ኦንካ ታና ማደካያ። ጾሲ የ ቡታ ኡንትስ ታይብፐ። 17 ዝን ታኒ ኩንꬅ ኪታ አይሁደ ባ አስ ኡባይስ ማርካትን፥ ኡንቲ ስኦዳይ ጋርክ ጎዳይ ታ ካንታ ኤቂ ታስ ዎልቃ እንጌዛ። ማ ጋሞ ጋርክ ዶና ዶዬዝ Ꮊይቆፕ ታና አሼዛ። 18 ጎዳይ ታና ኢታ ኡባይፕ አሺ ሳሎ ካተትꬅ ሳሮር ሄልꬆዳ። ኤስ መꬊናፕ መꬍና ሄሎዳይስ ቦንቾ ማቆ። አምንኤ።

ዉርስꬅ ሳሮꬆ

19 ጵርስቅላስ፥ አቂላስኔ አነስፎራ ካራ አሳይስ ታ ሳሮꬃ ሄልꬆባ።* 20 ኤራስጾሳ ቆሮንቶሳ ካታማ አቴዛ። ጽሮፍሞሳ ሀርግንቴዝ ግሾስ ምልጸ ካታማ ኤዛ አሼዛ። * 21 ባርጎ ገሎዳይፕ ቲና ኤልሲ የኦባ።

ኤዉቡሎሳ፥ ጱዴሳ፥ ልኖሳ፥ ቅላደኔ ሀራ አማንዛ አስታይ ኡባይ ነና ሳሮ ሳሮ ግዛ።

22 ጎዳ የሱስ ክርስቶሳ ኔር ማቆ።

ጾስ ኣꬎ ኬሄትꬃይ ይንታር ኡባይር ማቆ።

* 1:2 ሀዋ. ኦ. 16:1

* 1:5 ሀዋ. ኦ. 16:1

* 1:11 1ጽማ. 2:7

* 2:13 ማቶ. 10:33፤ ሉቃ. 12:9

* 2:19 ታይ. 16:5

* 3:8 ከስ 7:11

* 3:11 ሀዋ. ኦ. 13:14-52፤ 14:1-20

* 4:8 ጽሎትꬃ ዛዉዳይ፦ ጽሎትꬃ የዝ ግሾስ ታ ኤኮድ ዛዉደ። ጽሎትꬂ ታስ ዛዉደ ኡዲ እንግዛ ጉሲ።

* 4:10 ቆላ. 4:14፤ ፍልሞ. 24፤ 2ቆሮ. 8:23፤ ጋላ. 2:3፤ ትቶ 1:4

* 4:11 ቆላ. 4:14፤ ፍልሞ. 24፤ ሀዋ. ኦ. 12:12፥ 25፤ 13:13፤ 15:37-39፤ ቆላ. 4:10

* 4:12 ሀዋ. ኦ. 20:4፤ ኤፍ. 6:21-22፤ ቆላ. 4:7-8

* 4:14 1ጽማ. 1:20፤ ማዝ. 62:12፤ ኦሮ. 2:6

* 4:19 ሀዋ. ኦ. 18:2፤ 2ጽማ. 1:16-17

* 4:20 ሀዋ. ኦ. 19:22፤ ኦሮ. 16:23፤ ሀዋ. ኦ. 20:4፤ 21:29

ትቶ

1

2

3

ጳዉሎሳ ትቶስ ጻፌዝ ኪታ

ገሎ

ትቶ አይሁደ ባያ፥ ዝን ጉየፕ አማኒ፥ ጳዉሎሳ ዎንግለ ኪታ ኦሳ ኦꬅታር ዣመ ማቂ ኤዛ ማዴዝ አሲ። የ ዎደ ትቶ፥ ዎሳ ኬꬅ በአዳይስኔ ናጎዳይስ ቃርጼሳ ቢታ አቴዛ። Ꮊ ኪታይ ሀይꬒ ኣፈ ቆፍታ አይክዛ።

1. ዎሳ ኬꬅ አቅስዛ አሳይ፥ ኢታ የስ የዝ ቃርጼሳ አሳይ ላንቃይድ አብ ጋርክ ሎኦ የስ የዞዳይስ ቤዝዛኮ ትቶ አካክስዛ።

2. ዎሳ ኬꬅ ጋንጨ የዝ ዱማ ዱማ ጩግታ፥ የይካ፥ ጭማ አስታ፥ የላጋ ናእታኔ አይልታ ዋይዚ ታማርሶዳይስ ቤዝዛኮ ትቶና ዞርዛ።

3. አማንዛ አሳይ አማኖ የስ ባዝ፥ ሳሮትꬃራኔ ሲቆር የዞድ፥ ዎሳ ኬꬅ ጋንጨፕ ካቺ፥ ፓላማኔ ጳልቂꬂ ꬋቦዳይ ጋርክ ትቶስ ዞረ እንግዛ።

ትቶ ክታይ አይኬዝ ቆፍታ

ገሎ 1:1-4

ዎሳ ኬꬅ ካልꬅዝታይ ባጋ 1:5-16

ዎሳ ኬꬃ የዝ ዱማ ዱማ ጩግታይ ኦሶ 2:1-15

ዞረኔ ናግሶ 3:1-11

ኩስተ ቆፋ 3:12-15

1

1 የሱስ ክርስቶሳ ሀዋረኔ ጾስ አይለ ማቄዝ፥ ጳዉሎሳ፥ ጻፌዝ ዳብዳበ። ጾሲ ዶሬዝ አሳይ አማና ድቾድ ጋርከኔ ቱማ አያና የስ ዋይዚ የሳዳዛኮ ቤዝዛ ቱማ ኤረትꬅኮ ኡንታን ካልꬆዳይስ ታኒ ኪትንቴዛ። 2 የ አማናይ መꬍና ደኦ ኡፋይሳል አፋ ኤቄዛ። የይ ጋመ ዎደፕ ቲና ዎርዶቶዋ ጾሳይ ኑስ እንጎድ ግ ቃላ ገሌዛያ። 3 ኑና አሽዛ ጾሳይ ፋ ዎደ ሄልን Ꮊ ኪታ ኦዶዳይ ጋርክ ታስ ሀዳራ እንጌዛ።

4 ኑስ ኮꬄ ማቄዝ አማናይድ ታስ ቱማ ናአ ማቄዝ ትቶስ፥

ጾስ አዳይፐኔ ኑና አሽዛ የሱስ ክርስቶሳፕ ኣꬎ ኬሄትꬃይ፥ ማሮትꬃይኔ ሳሮትꬃይ ኔስ ማቆ። *

ትቶ ቃርጼሳ ኦꬄዝ ኦሳ

5 ታኒ ነና ቃርጼሳ አሼዛይ፥ ኔኒ አቴዝ ባዝ ሎእꬆድ ጋርከኔ ታኒ ኪቴዛይ ጋርክ ካታማ ኡባይድ ዎሳ ኬꬅ አቅስዝታ ዶሮድ ጋርከሲ። 6 ዎሳ ኬꬅ ጭማ ቦርንቶዛ፥ ፐቲ ማቻት አዝን፥ የዳ የሳር ዎይ ኪትንቶ እጾር አሲ ቦሮዋ አማንዛ ናእታይ የዝ አስ ማቆዳይስ ቤዝዛ። * 7 ዎሳ ኬꬅ አቅስዝታይ ጾስ ኦሶ ሀዳራ ኤኬዝ ግሾስ ቦርንቶዛ፥ ኡትርቶዛ፥ ኤልሲ ይሎቶዛ፥ ማꬆዛ፥ ኦዳ ኮዮዛኔ ቤዞዋ አዳስ ኩኩሮዛ ማቆዳይስ ቤዝዛ። 8 ዝን እማꬅ ሞክዛያ፥ ሎኦ ባዝ ኡባ ቃꬍዛያ፥ አካካር የዛያ፥ ሱረ፥ ጌሽኔ ፋና ሃርዛያ ማቆዳይስ ቤዝዛ። 9 ቱማ ትምርተ ታማርሶራ፥ ዞረራኔ የ ትምርታ እጽዝታይስ ማህꬅ እንጎዳይስ ፋ ታማሬዝ አማንꬅዛ ቃላይል ሚንጊ ኤቆ።

10 ኪትንቶዝታይ፥ ፓꬆዋ ኦዳ ኦድንትዝታይ፥ ዶሽዝታይ ኡባራካ ዶካልንቶ ዎጋ ናግዛ ጋመ አስታይ የዛ። 11 ኡንቲ ቤዞዋ ኦገር ሚሸ ደንጎዳይስ ኮዪ፥ ቤዞዋ ባዝ ታማርስታር ካራ አስ ኡባ ቡቂዝ ግሾስ ኡ ትምርታ ተቆዳይስ ቤዝዛ። 12 ኡንታፕ ፐታይ ኡንትስ ናበ ማቄዛይ፥ «ቃርጼሳ አሳይ ኡባ ዎደ ዎርዶ ኦድንትዝታ፤ ኢታ ዶእታኔ አዛላ ናፍሳምታ»* ዬጌዛ። 13 Ꮊ ማርካትꬃይ ቱማ። የይ ግሾስ፥ ኡንትስ ቱማ አማኖ የዞዳይ ጋርክ ኡንታን ካጮይታ። 14 ቱማ እጽዛ አሳይ ትምርታኔ አይሁድታይ ፓꬆዋ ቶሳ ስአማይ ጋርክ ኡንታን ሚንꬂ ሴሮባ። 15 ጌሽታይስ ኡባ ባዝ ጌሺ፥ ዝን ቱንታይስኔ አማኖዝታይስ ኡ ቆፋይኔ ካሃይ ቱኔዝ ግሾስ ኡንትስ አብካ ጌሺ ባያ። 16 ኡንቲ ኑ ጾስ ኤርዛ ግዛ፥ ዝን ፋ ኦሳይር ኤዛ ካድዛ። ኡንቲ ጾሳር እጽንቴዝታ፥ ኪትንቶዋዝታኔ ሎኦ ኦሶ ኡባ ኦꬆዳይስ ፒልዝታ።

2

1 ዝን ኔኒ ደኦ እንግዝ ትምርታ ቤዝዛይ ጋርክ ታማርሶባ። 2 ዎዛንቶ ꬊራꬅታይ ፋና ሞድዝታ፥ ጊጋር የዝዝታ፥ ቦንችንቴዝታ፥ አማኖር፥ ሲቆራኔ ዳንዳአር፥ ምንጎድ ጋርክ ዞሮባ። 3 የይ ጋርከካ፥ ዎዛንቶ ማችታይ ፋ የሳይድ ጌሽታ፥ ሀዎዞዋዚታ፥ ኡሽ ዣሮዝታኔ ሎኦ ባዝ ታማርዝታ ማቆዳይ ጋርክ ታማርሶባ። 4 ኡንቲ Ꮊይ ጋርክ ሀንኮ የላጋ ማችታይ ፋ አዝንታኔ ፋ ናእታ ሲቆዳይ ጋርከ። 5 ጾስ ቃላይ ቦርንታማይ ጋርክ ፋና ሞድዝታ፥ ጌሽታ፥ ፋ ካራ ካርስዝታ፥ ኬህታኔ ፋ አዝንስ ኪትንትዝታ ማቃድ ጋርክ የላጋ ማችታ ታማርሶ።

6 የይ ጋርከካ፥ ፓንꬅታይ ፋና ሃሮዳይ ጋርክ ዞሮባ። 7 ኔኒ ነ ኦማስ ሎኦ ኦሶ ኡባይር ኡንትስ ኣዝሶ ማቆባ። ኔኒ ነ ትምርታይር ኤቆራኔ አማንንቶር ነና ቤዞባ። 8 ኑ ሞርክታይ ኑና ዝግርዝ ኦገ ꬋብን ኡንቲ ዬላቶዳይ ጋርክ ኔኒ ቦርንቶዋ ሎኦ ኦሶ ኦꬆባ።

9 አይልታይ ኡባ ባዛር ፋ ጎድታይስ ኪትንቶዳይ ጋርክ፥ ኡንታን ኡፋይሶድ ጋርከኔ ኡንታር ፓላማም ጋርክ ዞሮባ። 10 ኡንቲ ፋ ጎድታይፕ ሚሸ ካስታማይ ጋርክ ዞሮባ። የይካ፥ ኑና አሽዛ ጾሳይ ትምርተ፥ ኡባ ኦገር ቦንችንቴዛ ማቃዳይ ጋርክ ፋ ኦꬅዛ ኦሳይድ ፎሎ አማንንትዝታ ማቄዛና ቤዞዳይ ጋርክ ኡንታን ዞሮባ።

11 አስ ኡባ አሽዛ ጾስ ኣꬎ ኬሄትꬃይ ቆንጬዛ። 12 የ ኣꬎ ኬሃትꬃይ፥ ኑኒ ናጋራኔ Ꮊ አላማይ አሞ አሺ፥ Ꮊ ዎዳይድ ኑና ሞዲ፥ ቱማ አያና የስስኔ ጽሎትꬃር የዞድ ጋርክ ኑና ታማርስዛ። 13 ኑኒ አንጅንቴዝ ኡፋይስ ማቄዝ ግታ ጾሳኔ ኑና አሽዛ የሱስ ክርስቶሳ ቦንቾ ቆንጭꬃ ናጎል የዛ። 14 ኢታ ኦሶ ኡባይፕ ኑና ዎዞዳይስኔ ሎኦ ባዝ ኦꬆዳይስ አሞትዝ ፓስ ጌሽ ዎያ ማሆዳይስ ፋና ኑ ግሾስ ኣꬂ እንጌዛ። *

15 ኔኒ Ꮊያ ታማርሶባ፥ ኩንꬅ ማዉተር ዞሮባ፥ ሴሮባ ኦንካ ነና ለቂፐ።

3

አማንዛ አስ ኦሶ

1 አሳይ ጋደ አቅስዝታይስኔ፥ ማዉተር የዝታይስ ሞድንቶድ ጋርክ፥ ሃዮትꬃር ኪትንቶዳይስኔ ሎኦ ኦሶ ኡባ ኦꬆዳይስ ጊግንቴዝታ ማቆዳይ ጋርክ ቆፕሶባ። 2 ማ ኡንቲ ኦላካ ኢታ ኦድንታማይ ጋርክ፥ ሳሮ አስ ማቃዳይ ጋርክ፥ አሽክታኔ አስ ኡባይስ ኬህዝታ ማቃዳይ ጋርክ ዞሮባ። 3 ኑኒ ቲና ቦዝታ፥ ኪትንቶዝታ፥ ባልንቴዝታ፥ ዱማ ዱማ አሾ ኡፋይስስኔ አሞስ አይልቴዝታ። ኑኒ ኢታትꬃራኔ ቅናተር ኩሜዝታ፤ ኑ አስ እጽዝታ፥ አስካ ኑና እጽዝታ። 4 ዝን ꬋለ ማቄዝ ጾስ ኬሄትꬃኔ ሲቃይ ቆንጬዝ ዎደ 5 ኑ ኦꬄዝ ጌሽ ኦሳይ ግሾስ ባዝን ፋ ማሮትꬃይ ግሾስ ኑና አሼዛ። ኤ ኑና አሼዛይ፥ ናምአንꬆ የልንቶ ሜቻራኔ ጌሻ አያና ባጋር እንጌዝ ኦሮꬅ የሳራ። 6 የ አያና፥ ጾሲ ኑና አሽዛ የሱስ ክርስቶሳ ባጋር ኑል አፋ ጋንꬂ ጎግሴዛ። 7 ፋ ኣꬎ ኬሄትꬃይ ባጋር ኑና ጽልሲ መꬍና ደኦ ላታ ኡፋያሳ ኤኮድ ጋርክ የያ ኦꬄዛ። 8 Ꮊ ቃላይ አማንንቴዛያ። ጾስ አማንዝታይ ሎኦ ኦሶ ኦꬆዳይስ ጊጌዝታ ማቃዳይ ጋርክ ነ Ꮊ ቃላ ሚንꬂ ኦዶድ ጋርክ ታ ኮይዛ። የይትታይ አስ ኡባይስ ሎኦኔ ማድዝታ። 9 ዝን ቦዝታይ ፓላማይፐ፥ ኮቼ ታይቦፕ፥ ካቻፐኔ ህገፕ ደንዴዛይድ ደንድዛ ጫቻፕ ናግንቶባ። የይ ማዶዋ ዎ ባ ባዝ። 10 ጳልቂꬅ መꬍዛ አꬃ ፐቲ ቶኬ ዎይ ናምኢ ቶኬ ዞሪ የይፕ ጉየ የይ ጋርክ አꬃይፕ ሃኮባ። 11 የይ ጋርክ አስ ዡጫኔ ናጋራንቾ፤ ኤ ፋል አፋ ፕርዴዛና ኤሮባ።

ዉርስꬅ ዞረ

12 ታኒ ባልጎ ኤዛይድ ሻጮዳይስ ቆፔዝ ግሾስ አርጸማሳ ዎይ ትክቆሳ ኔኮ ኪትዛ ዎደ ነ ታኮ ንቆጲሎና የኦዳይስ ምንጎባ። * 13 ህገ ኤርዝ ዜናሳኔ አጵሎሳ ኦገ Ꮊንጎዳር ኡንትስ ኮሽዛ ባዝ ፓጫማይ ጋርክ ኡንታን ማዶባ። * 14 ኑ አሳይካ ፓꬆዋ አስ ማቂ አታማይ ጋርክ ፓስ ቤዝዛ ባዝ ደንጎዳይ ጋርክ ሎኦ ኦሶ ኦꬆዳይስ ሚንጊ ታማሮ።

15 ታራ የዝ ኡባይ ነና ሳሮ ግዛ፤ አማኖር ኑና ሲቅዛ አስታ ሳሮ ጎባ።

ጾስ ኣꬎ ኬሃትꬃይ ይ ኡባይራ ማቆ። አምንኤ።

* 1:4 2ቆሮ. 8:23፤ ጋላ. 2:3፤ 2ጽማ. 4:10

* 1:6 1ጽማ. 3:2-7

* 1:12 ቃርጼሳ አሳይ ኡባ ዎደ ዎርዶ ኦድንትዛ፤ ኢታ ዶእታኔ አዛላ ያራምቢታ፦ የይ ዬጊ ኦዴዝ ናባይ ኤጲመንደሳ ግንትትዛ።

* 2:14 ማዝ. 130:8፤ ከስ 19:5፤ ናምእ. 4:20፤ 7:6፤ 14:2፤ 1ጵጽ. 2:9

* 3:12 ሀዋ. ኦ. 20:4፤ ኤፍ. 6:21-22፤ ቆላ. 4:7-8፤ 2ጽማ. 4:12

* 3:13 ሀዋ. ኦ. 18:24፤ 1ቆሮ. 16:12

ፍልሞና

ጳዉሎሳ ፍልሞናስ ጻፌዝ ዳብዳበ

ገሎ

ፕልሞና አማኖር ኤርንቴዝ አሲ። አሳይ ኤዛና ቆላስያሳ ዎሳ ኬꬅ አስ ማቃዳ ዬጊ ቆፕዛ። ፕልሞናስ አናስሞሳ ግዝ አይላይ የዛ። Ꮊ አይላይካ ፋ ጎዳይ ካራፕ በተ Ꮊንግታር አች ኬꬅ የዝ ጳዉሎሳር ዎል ሄሌዛ። ጳዉሎሳ ባጋር ጾሳ አማኔዛ። ጳዉሎሳ ፕልሞናስ ጻፌዝ ኪታይ ፕልሞና ማቂ ኤኮ ይእꬃል የዝ አይላይር ዳቦቶዳይ ጋርክ ቆፕስዛያ። ማ ጉጅካ አናስሞሳ ጾስ አማንዛ ግሾስ ይከፕ አማንዛ አስ ጋርክ ኤኮዳይፕ አትን ይከፕ አይለ ጋርክ ፓይድፐ ዬጊ ኦድዛ።

ፍልሞና ኪታይ አይኬዝ ቆፋ

ገሎ 1-3

ጳዉሎሳ ፍልሞናና ጋላቶ 4-7

ጳዉሎሳ አናስሞሳስ ሺሼዝ ምኖ ዎሳ 8-22

ኩስተ ቆፋ 23-25

1

1 የሱስ ክርስቶሳስ አጭንቴዝ ታ ጳዉሎሳፐኔ ኑ እሻ ጽማቶሳፕ ዶስንቴዝ ኑር ዎላ ኦꬅዝ ፍልሞናስ 2 ኑ ምሽቲ ኣፍብያስኔ ኑር ክርስቶሳስ ዎታዳረ ማቄዝ ኣርክጳሳስኔ ነ ካራ ሺቅዛ አማንዛ አስ ኡባይስ 3 ጾሳ ኑ አዳይፐኔ ኑ ጎዳ የሱስ ክርስቶሳ ኣꬎ ኬሃትꬃይኔ ሳሮትꬃይ ይንትስ ማቆ።

ፍልሞና ሲቆኔ አማኖ

4 ታ ዎሳይድ ኡባ ዎደ ነና ቆፕ ታ ጾሳ ጋላትዛ። 5 ጎዳ የሱሳል የዝ ነ አማናኔ አማንዛ አሳይስ የዝ ነ ቃꬋ ታ ስኤዛ። 6 ኔኒ ነ አማና ሀራ አስስ ሻግዛይ ኑስ ክርስቶስ የሱሳ ባጋር ይእዛ ሎኦ ባዝ ኡባይ ኤርንቶድ ጋርክ ታኒ ጾሳ ዎስዛ። 7 ታ እሻዮ አማንዝታይ ዎዝናይ ነ ኦሳይር ሼምፔዝ ግሾስ ነ ሲቃይር ጋመ ኡፋይስኔ ምንꬃꬆ ታ ደንጌዛ። 8 የይ ግሾስ ነ ኦꬆዳይስ ቤዝዛ ባዝ ኦꬆባ ግ ክርስቶሳ ባጋር ያሻ ባይꬅ ኪቶዳዝን፥ 9 ኡባር Ꮊይ ጋርክ ሀኔዝ ታ ጳዉሎሳ ጭማይ፥ Ꮊተካ ማ የሱስ ክርስቶሳስ አች ማቄዛይ፥ ሲቆ ባጋ ዎስዛ። 10-11 ካሰ ነና ማደካ አትኮካ Ꮊት ማቅኮ ነናካ ታናካ ማድዛ ግሾስ ታ አቻ የዛር ክርስቶሳ ባጋር የሌዝ ታ ናአ አናስሞሳ ግሾ ዎስዛ። 12 ታ ኤዛ ኔኮ ማሂ ዳኮዳ፥ ኔኒ ታ ዎዝናይ ጋርክ ኔኮ ዳኬዛይ ጋርክ ኡዲ ኤኮባ። 13 ታ ዎንግለ ግሾስ አጭንቲ የዝን ኤ ነ አቆ ታና ማዶድ ጋርክ ታ ኤዛ አሾድ ጌዝን። 14 ዝን ነ ሎኦትꬃይ ዎልቃንꬆር ባዝን ዶሶር ማቃድ ጋርከ ግ ኔር ዞርንተካዛር አሾዳይስ ታኮየካያ። 15 ኤ ኔፕ ሻግንቲ ጋምኤዛይ ኡባ ዎደ ኔር የዞድ ግሾስ ማቃዳ። 16 Ꮊይፕ ጉየ ኔር የዞዳይ አይለ ጋርክ ባዝን አይለፕ ኣꬎ ዶስንቴዝ እሸ ጋርከ፥ ኤ ታስ ዶስንቴዝ እሸ ማቅኮ ኔስ አሾራኔ አያናር ሲቆ እሸ ዋይዚ ማቆሳ? 17 ይኬ ታና ኔስ እሸ ኡዲ ኤክኮ ኤዛካ ታ ጋርክ ኡዲ ኤኮባ። 18 አባባዝካ ነና ቆሄዝ ባዝ የዝኮኔ አጮ ኤዛል የዝኮ ታል ኦሎባ። 19 ታ ጳዉሎሳ ታ ኩሸር ኤ አጫ ጭጎዳ ግ ኔስ ጻፌዛ፥ ነ ነ ኡባስ ታ አጮር የዛና ታ ቆፕሳሚ። 20 ይኬ ታ እሻዮ Ꮊ ሎኦ ኦሳ ነ ታስ ኦꬆድ ጋርክ ታ ነና ዎስዛ። ሀያና ታ ዎዝና ጎዳይ ባጋር ሸምፕሶባ 21 ታ ኔስ ጌዛይፕ ኣꬂ ነ ኦꬅዛይ ግሾስነ አዛዝንትዛ ግሾስ ታ ኤሪ ኦድዛ። 22 የይዳካ ጾሳይ ይ ዎሳ ስኢ ታና ይንትኮ ካማዳና ታ ኡፋይትዛ ግሾስ ታስ ሸምፕዛ አቆ ጊግሶይታ። 23 የሱስ ክርስቶሳ ግሾ ታር አጭንቴዝ ኤጳፍራ ሳሮꬆ ሺሽዛ። 24 ታር ዎላ ኦꬅዛ ማርቆሳራ አርስጽሮኮሳ ዴማሳ ሉቃሳካ ሳሮꬃ ሺሽዛ። 25 ጎዳ የሱስ ክርስቶሳ ኣꬎ ኬሄትꬃይ ይንታር ማቆ።

እብራወ

1

2

3

4

5

6

7

8

9

10

11

12

13

እብራወ አሳይስ ጻፍንቴዝ ኪታ

ገሎ

Ꮊ ኪታይ ጻፍንቴዛይ፥ ዴጾ መቶ ሄልን፥ ፋ አማና አሾዳይስ ሄሌዝ አማንዛ አሳይሲ። Ꮊ ማጻፍቶ ጻፌዛይ፥ የሱስ ክርስቶሳ ዉርስꬅኔ ቱማ ጾስ ቆንጭꬅ ማቄዛና እብራወ አሳይስ ቤዝዛ። የ አማንዛ አሳይ ፋ አማናይድ ሚንጎዳይ ጋርክ ኡንታን ምንꬃꬅዛ። ኤ የያ ኡድታር ሀይዝ ቱምታ ኣꬂ ቤዝዛ።

1. የሱሳ ፋ ኤኬዝ መታይድ አዳይስ ቱማ ኪትንቴዝ መꬍና ጾስ ናአ። ኤ ጾስ ናአ ማቄዝ ግሾስ ጭማ ጫቆ ዎደ የዝ ናብታይፐ፥ ኪታንችታይፐኔ ሙሰፐ ሎእꬂ ኣꬍዛ።

2. የሱሳ ጭማ ጫቆ ቄስታይፕ ኡባር ኣꬊዝ መꬍና ቄሰ ማቄዛና ጾሲ ፋ ኦማስ ማርካቴዛ።

3. የሱሳ ባጋር አማንዛ አስ ናጋራፐ፥ ያሻፐነ Ꮊይቆፐ አትዛ። የሱሳ ቄሰ ሀላቃ ማቄዛ፥ ቲና እብራውታይ አማኖ ዎጋኔ መሄ ያርሾር ኤሾ ጋርክ በንትዝ አቶትꬃ Ꮊት ቱማ ኦꬄዛ።

ጻፋይ እስሬለ አሳይ ታርከኔ ዋረር የዝ አሳይ አማኖ ኣዝሶ ኡዲ ኤኪ (ሸም 11) Ꮊ ማጻፍቶ ናባብዛ አስታይ ፋ አማናይድ ሚንጎዳይ ጋርክ አካክስዛ። የይ ጋርከካ፥ ሸምፖ 12 ናባብዝታይ ፋ አፋ የሱሳ አፋ ጋዲ፥ ፋ አማናይድ ሚንጎዳይ ጋርከኔ አባ መቶኔ ዋየ ሄልኮካ፥ ኡንቲ ጋርዦዳይ ጋርክ ዞርዛ። ዉርስꬃ ዞራይዳኔ አካክሶ ቃላይድ ፋ ኪታ ኣꬅዛ።

እብራወ ኪታይ አይኬዝ ቆፍታ

ገሎ፦ ጾሲ ክርስቶሳር ቆንጬዛ 1:1-3

ክርስቶሳ ኪታንችታይፕ አፋ 1:4—2:18

ክርስቶሳ ሙሰፐኔ ኢያሶፕ ኣꬅ 3:1—4:13

ክርስቶሳ ቄሰትꬃይ ኡባይፕ ኣꬂ 4:14—7:28

ክርስቶሳ ቃላ ጫቃይ ኡባፕ ኣꬅ 8:1—9:22

ክርስቶሳ ያርሽንታይ ፑጫ 9:23—10:39

አማኖ ባይራትꬃ 11:1—12:29

ጾስ ኡፋይሶ 13:1-19

ዉርስꬅ ዎሳ 13:20-22

አንጆኔ ኩስተ 13:22-25

1

ናአይ ኪታንችታይፕ ኣꬂ

1 ብኒ ብንኮ ጾስ፥ ኑ አድታይስ ናብታይ ባጋር ዱማ ዱማ ኦገር ጋመ ዎደ ኦዴዛ። 2 ዝን Ꮊ ዉርስꬅ ዎደ ኡባ ባዝ ኤዛ ላትሴዝ፥ ማ አላማካ ኤ ባጋር መꬌዝ ፋ ናአይ ባጋር ኑስ ኦዴዛ። 3 ናአይ ጾስ ቦንቾ ፖጭꬅኔ ሀናይር ሙመር ጾስ ኣዚ ኩንꬅ ጾስ ጾሳትꬅ ኤኪ፥ ፋ ማዉተ ቃላይር Ꮊ አላማ ሚንꬂ አይኬዛ። አሳ ኡ ናጋራይፕ ሻግሼዛይፕ ጉየ ኡባፕ አፋ ጾስ ኡሻች ሳሎ በቴዛ።

4 ኤስ እንግንቴዝ ሱንꬃይ ኪታንችታይ ሱንꬃይፕ ኣꬅ ማቄዛይ ጋርክ ኤ ኡንታፕ ሎእꬂ ኣꬊዝ ግሾሲ። 5 ይኬ፥ ጾስ ኪታንችታይፕ ኦኮ፥

«ኔኒ ታ ናአ፤

ታ Ꮊይኖ ኔስ አደ ማቄዛ» ዬጌኔ?

ዎይ ኦኮ፥

«ታኒ ኤስ አደ ማቆዳ፤

ኤካ ታስ ናአ ማቆዳ» ዬጌኔ?*

6 ማ ጾሲ ፋ ባይራ ናአ Ꮊ አላመ ኪትታር፥

«ጾስ ኪታንችታይ ኡባይ ኤስ ጎይኖ»

ዬጌዛ።* 7 ጾስ ኪታንችታይ ባጋ ኦድታር፥

«ጾሲ ፋ ኪታንችታ ጫርክታ፥

ፋ አይልታ ታማ ላꬅ ኡድዛ»

ዬግዛ።* 8 ዝን ፋ ናአይ ባጋ ኦድታር፥

«ጾሶ፥ ነ ካተትꬃይ መꬍናስ የዝዛ።

ነ ካተትꬃ ነ ጽሎትꬃር አቅሶዳ። *

9 ኔኒ ጽሎትꬅ ዶሴዛ፤ ኢታትꬅ እጼዛ።

ጾሳይ፥ ነ ጎዳይ፥ ነና ነ ዣምታይፕ ኣꬂ ዶሬዛ፥

ኡፋይስ ዛይተ * ነና ትዤዛ»

ዬግዛ።* 10 ጾሲ ማሂ፥

«ጎዳዮ፥ ቲና ኔኒ ሳአ መꬌዛ፤

ሳልታይ ነ ኩሸ ኦስታ።

11 የይትታይ ኡባይ ꬋቦዳ፤

ዝን ኔኒ የዞዳ።

ኡንቲ ኡባይ አፍላ ጋርክ ዉሮዳ።

12 ኔኒ ኡንታን ሳልነ ጋርክ ጻጾዳ፤

ማ ኡንቲ አፍላ ጋርክ ላምንቶዳ።

ዝን ኔኒ ኡባ ዎደ ነና፤

ነ ላይꬅታይስካ ዉርስꬂ ባያ»

ዬግዛ።* 13 ዝን ጾሲ ኪታንችታይፕ ኦኮ፥

«ታኒ ነ ሞርክታ ነ ቶካይ

የꬍዝ አቆ ኡዶድ ሄሎዳይስ፥

Ꮊይዳ ታፕ ኡሻች ባጋር በቶባ» ዬጌኔ?*

14 ኪታንችታይ ኡባይ አቶትꬅ ደንጎዳይስ የዝ አስታ ማዶዳይስ ጾስ ኪቴዝ አያንታ ባሳኔ?

2

ዳማ አቶትꬅ

1 የይ ግሾስ፥ ኑኒ ስኤዝ ቱማይፕ ሀራ ባዝ ኑና ኤካማይ ጋርክ የ ኑ ስኤዛና ሚንꬂ ናጎዳይስ ቤዝዛ። 2 ይኬ፥ ኪታንችታይ ባጋር ኦድንቴዝ ቃላይ ቱማ ማቅኮ፥ ኤዛ ለቆኔ ኪትንታም እጻይ ፕርዳ ክእዛባዝ ማቅኮ፥ 3 የዝን፥ ኑኒ Ꮊይ ጋርክ ግታ አቶትꬃ እጽኮ፥ ዋይዚ ቡቲ አቶዴ? ቲና ጎዳይ ፋ ኦማስ የ አቶትꬃ ኦዴዛ፤ ማ ኤፕ ስኤዝታይ ኑስ ጌሺ ማርካቴዛ። 4 ማ ጾሲ ማልታይር፥ ኦሮꬅባዝታይር፥ ዱማ ዱማ ማላ ባዝታይዳኔ ፋ ሸነ ጋርክ እንጌዝ ጌሻ አያና እሞትꬅታይር ማርካትꬃ ሚንꬄዛ።

የሱሳ አስ አቶትꬅስ ኩስተ

5 ጾሲ Ꮊ ኑኒ ኦድዛ ቲናፕ የኦድ አላማ፥ ኪታንችታይስ ሞድሰካያ። 6 ጌሻ ማጻፋይ ፐቲ አቆ Ꮊይ ጋርክ ዬግዛ፦

«ኔኒ አስስ ቆፖዳይስ አስ ናአ አባ ባዞ?

ዎይ ኔኒ ኤዛ ናጎዳይስ አስ ናአ አባ ባዞ?*

7 ነ ኤዛ ኪታንችታይፕ ጽቃር ላፍꬄዛ፤

ኤ ኦማይል ቦንቾኔ ጋላታ ዛዉደ ጋዴዛ።

8 ማ ኡባ ባዝ ኤ ቶኬ ኦሞ ጋዴዛ»

ዬግዛ። ጾሲ ኡባ ባዝ ኤስ ሞድሴዝ ዎደ ኤስ ሞድንቴካ አብካ ባያ። ዝን Ꮊት ኡባ ባዝ ኤስ ሃርንቶዳር ኑኒ ሀጋ በኤካያ። 9 ዝን ኑኒ ኪታንችታይፕ ጽቃር ላፌዛ የሱሳ ጾስ ኣꬎ ኬሃትꬃይፕ ደንዴዛይድ የሱሳ አስ ኡባይስ Ꮊይቄዛ። ኤ ዋየ Ꮊይቆ Ꮊይቄዝ ግሾስ ቦንቾኔ ጋላታ ዛዉደ ኤ ኦማይል ጋድን በአዳ። 10 ኡባ ባዝ ኤፐኔ ኤስ መꬍንቴዛይ፥ ጋመ ናእታ ፓር ቦንቾኮ ኮኦዳይስ ኡንትስ አቶትꬅ ኩስተኔ ዋዬር ፎሎ ማቃዳይ ጋርክ ኦꬆዳይስ ኤስ ቤዝዛ።

11 የሱሳኔ Ꮊ ኤ ጌሼዝ አሳይ ኡባይ ፐቲ አዳይ ናእታ። የሱሳ ኡንታን፥ «ታ እሹንꬆ» ግ ጼጎዳይስ ዬላተካዛይ የይሲ። 12 የሱሳ፥

«ታኒ ነ ሱንꬃ ታ እሽታይስ አዋጆዳ፤

ዎያ ጋንጨ ነና የꬃር ጋላቶዳ»

ዬግዛ።* 13 ማ ኤ፥ «ታኒ ኤዛል አፋ አማንቶዳ» ዬግዛ። ማካ፥ «ታኔ ጾሲ ታስ እንጌዝ ናእታይር ታ Ꮊይዳ የዛ» ዬግዛ። *

14 ይኬ ናእታይ አሾኔ ሱꬂ የዝታ ማቄዝ ግሾስ የሱሳካ ኡ ጋርክ አስ ማቄዛ። ኤ የያ ኡዴዛይ፥ Ꮊይቆል አፋ ዎልቃ የዝ ጻላሄ ፋ Ꮊይቃይር ሻሮዳይሲ። 15 ማ ፋ የዛ ላይꬅ ኡባይድ Ꮊይቆስ ያሻር አይልቲ የዝታ አይለትꬃፕ ዎዞዳይሲ።

16 የሱሳ የኤዛይ አፍራመ ዘረꬅ ማዶዳይሳፕ አትን ኪታንችታ ማዶዳይስ ባያ። * 17 አስ ናጋራስ ያርሽንቶዳይስ ጾስ ቲና ማርዛኔ አማንንቴዝ ቄሰ ሀላቃ ማቄዛ። የይ ግሾስ፥ ኤ ኡባ ባዛር ፋ እሽታ ኣዞዳይስ ቤዝዛ። 18 ኤ ፋ ኦማስ ፓጭንት ዋየ ኤኬዝ ግሾስ ፓጭንትዝታ ማዶዳይስ ዳንዳእዛ።

3

የሱሳ ሙሰፕ ኣꬍዛ

1 የይ ግሾስ፥ ጾስ ጼስ ሻግንቴዝ ጌሽ እሹንꬆ፥ ኑ አማኖስ ጎዳ ግ ጼግዝ ሀዋረኔ ቄሰ ሀላቃ የሱሳ ቦኦይታ። 2 ሙሰ ጾስ ካራ ኡባይድ አማንንቴዛይ ጋርክ የሱሳካ ፋና ሹሜዝ ጾሳይስ አማንንቴዛያ። 3 ኬꬅ ኬጽዛይ ኬꬃይፕ ኣꬊ ቦንችንትዛይ ጋርክ የሱሳ ሙሰፕ ኣꬊዝ ቦንቾ ኤኮዳይስ ቤዝዛ። 4 ፐቲ ፐቲ ኬꬅስ ኬጼዝ አሲ የዛ፥ ዝን ኡባ ሀንሴዛይ ጾሰ። 5 ሙሰ ጾስ ካራ ኡባይድ አማንንቴዝ አይለ ማቂ፥ ጾሲ ቲናፕ ጎድባዛይስ ማርካ ማቄዛ። 6 ዝን ክርስቶሳ ጾስስ ናአ ጋርክ አማንንቴዛያ። ኑኒ ኤኮዳ ግ ያሻ ባይꬅ ጬቆር ናግዛ ኡፋይሳ ሚንꬂ ናግኮ ኑ ኤ ካራ።

ጾስ ዎያስ የዝ ሸምፖ

7 የይ ግሾስ፥ ጌሻ አያናይ ግዛይ ጋርክ፥

«Ꮊይኖ ይ ጾሳይ ግዛ ስእኮ

8 ሊዦ ቢታ ይ ታና ፓጬዝ ጋላስ፥

ይ ዎርዣቴዛይ ጋርክ፥

ይ ዎዝና ምንꬅፓተ።

9 ኤዛይድ ይ አድታይ ታና ፓጬዛ፤

ኦይታም ላይꬅ ታ ኦሳ በኤዛ።

10 የይ ግሾስ፥ ታ የ የለትꬃ ሴሬዛ፥

‹ኡንቲ ኡባ ዎደ ፋ ዎዛናይር ባልንትዛ፤

ታ ኦጋ ኤረካያ› ታ ዬጌዛ።

11 የይ ግሾስ፥

‹ታ ሸምፖ አቃ ኡባራካ ገላሚ› ዬጊ፥

ታኒ ታ ሴራይድ ጫቄዛ፥ ዬጌዛ» ዬግዛ። *

12 ታ እሹንꬆ፥ ይንትፕ ኦ ጋንጨካ፥ ደኦ ጾሳይፕ ይንታን ሻክዛ ኢታኔ አማኖዋ ዎዝና የዛማይ ጋርክ ናግንቶይታ። 13 ይንትፕ ኦናካ ናጋራ ባልꬅን፥ ፋ ዎዝና ምንꬃማይ ጋርክ «Ꮊይኖ» ዬግንቲ ጼግንቶዳር ጋላስ ጋላስ ዎልር ዞርንቶይታ። 14 ኑ ቲና አማና ኑኒ ዉርስꬂ ሄሎዳይስ ሚንꬂ ናግኮ፥ ክርስቶሳር ፐትፕ ላቶዳ። 15 ጌሻ ማጻፋይድ፥

«Ꮊይኖ ጾስ ግዛ ይ ስእዝ ዎደ

የ ዎደ ኡንቲ ዎርዠትꬃር ሀኔዛይ ጋርክ፥

ይ ዎዝና ሚንꬅፓተ»

ዬጌዛ።*

16 ጾስ ግዝባዝ ስኢ ዎርዠቴዝታይ ኦናንታራ? ሙሰ ግብጸፕ ካልꬂ ከሴዝ ኡብታ ባሳኔ?* 17 ጾስ ኦይታም ላይꬅ ኦና ሴሬኔ? ናጋራ ኦꬄዝታኔ ኡ አሃይ ሊዦ ቢታ ዎꬊ አቴዝ አስታ ባሳኔ? 18 ማ ጾስ፥ «ታ ሸምፖ አቃ ኡ ገላሚ» ዬጊ ጫቄዛይ፥ ኤስ ኪትንታም እጼዝ አሳይሳፕ አትን ኦሶ? 19 ይኬ፥ ኡንቲ የ ሸምፖ አቃ ገለካ አቴዛይ አማነካ ግሾስ ማቄዛና ኑ ቦኦዳ።

4

1 ይኬ፥ ጾሲ ኑና ፋ ሸምፖ አቆ ገልሶዳ ጌዝ ቃላይ ሀጋ ቲናፕ የዝ ግሾስ ይንትፕ ኦንካ የ ሸምፖ አቃ ገለካ አታማይ ጋርክ ዎላ ናግንቶዳ። 2 ኡንትስ ዎንግላይ ሳባክንቴዛይ ጋርክ፥ ኑስካ ሳባክንቴዛ። ዝን ኡንቲ ስኤዝባዝ አማኖር ኤከካ ግሾስ ኡንታን ማደካያ። 3 ሀኖ ዝን፥ አላመ መꬊንቴዛይፕ አይኪ ጾሳ ኦሳይ ፖልንቴዝ ማቅኮካ፥ ጾሲ፥

«ታኒ ታ ካቻይድ ጫቄዛ፥

ታ ሸምፖ አቆ ኡባራካ ኡ ገላሚ»

ጌዛይ ጋርክ፥ ኑኒ አማኔዝታይ ኤ ሸምፖ አቆ ገሎዳ። * 4 ላፑንꬃ ጋላስባጋ ፐቲ አቆ፥ «ጾሲ ላፑንꬃ ጋላሳ ፋ ኦሶ ኡባይፕ ሸምፔዛ» ዬጌዛ። * 5 ማካ የ አቃይድ፥ «ኡንቲ ታ ሸምፖ አቃ ኡባራካ ገላሚ» ዬግዛ። * 6 ቲና ዎንግለ ስኤዝታይ ኪትንታም እጺ ሸምፖ አቃ ገለካያ። የያ ማቅኮካ፥ Ꮊተካ የ ሸምፖ አቃ ገሎ ግንትንቴዝ ፐቲ ፐቲ አስታይ የዛ። 7 የይ ግሾስ፥ ጾሲ፥ «Ꮊይኖ» ግ ጼጎዳር ፐቲ ጋላስ ኑስ ቃማ ጋዴዛ። ጋመ ዎደፕ ጉየ ጾሲ ዳዉተ ባጋር፥

«ጾሲ ግዝባዝ Ꮊይኖ ይ ስእዝ ዎደ

ይ ዎዝና ምንꬅፓተ»

ዬጊ ኦዴዛ። * 8 ኢያሶ ኡንትስ ሸምፖ እንጌዝባዝ ማቄዛኮ፥ ጾሲ ሀራ ጋላሰ ባጋ ጉየፐ ኦዳምዝን። * 9 ይኬ፥ ጾስ አሳይስ ማላ ጋላስ ሸምፖ ጋርክ ሸምፓይ ናግንቲ የዛ። 10 ጾስ ሸምፖ አቃ ገልዛ ኦንካ፥ ጾሲ ፋ ኦሳይፕ ሸምፔዛይ ጋርክ ኤካ ፋ ኦሳይፕ ሸምፖዳ። * 11 የይ ግሾስ፥ ኦንካ የ አሳይ ኪትንቶ እጻ ካሊ፥ ፖካማይ ጋርክ ዎላ ጾስ ሸምፖ አቃ ገሎዳይስ ምንጎዳ።

12 ጾስ ቃላይ ደኦር የዛኔ ኦꬅዛያ። ናምኢ ባጋር ሌፍንቴዝ ማሻፕ ኣꬊ ኦጮ። ኤ ሸምፖ፥ አያና፥ ጻጶኔ ኮልእዘ ሄሎዳይስ ሳትሲ ጫድዛ። ማ አስ ዎዛና የዝ ቆስንቴዝ ቆፋኔ አሞ ሻኪ ፕርድዛ። 13 ጾስ ቲናፕ ቆስንቴዝ አባ መትꬅካ ባያ። ኤ ኣፈ ቲና ኡባ ባዝ ቆንጨኔ ካሎ የዛ። ኑኒ ማህꬅ እንጎዳይስ ቤዝዛይ ኤ ቲናይዳ።

የሱሳ ኡባይፕ ኣꬎ ቄሰ ሀላቃ

14 ይኬ፥ ሳልታይል አፋ ከዜዝ ኡባይፕ ኣꬅ ቄሰ ሀላቃይ፥ ጾስ ናአ የሱሳ፥ ኑስ የዛ ግሾስ ኑ አማና ሚንꬂ ናጎዳ። 15 ኑ ቄሰ ሀላቃይ ኑ ዳቡሮዳር ኑስ ቃꬊንቶዳይስ ዳንዳእዛያ። ኤ ናጋራ ኦꬄካ፥ ዝን ኑ ጋርክ ኡባ ባዛር ፓጭንቴዛ። 16 ይኬ፥ ማሮትꬅ ኤኮዳይስኔ ማዴ ኮሽዛ ዎደ ኣꬎ ኬሃትꬃይፕ ደንጎዳይስ ኣꬎ ኬሃትꬃይ የዛ አቆ ጾስ ዙፋናይኮ ያሽተካ ሺቆዳ።

5

1 ፐቲ ፐቲ ቄስታይ ሀላቃ አሳይ ጋንጨፕ ማራጽንቲ፥ ጾሳር ሄልꬅዛ ባዛ አሳይ ግሾስ እሞታራኔ ናጋራ ያርሾ ያርሾዳይስ ሹምንትዛ። 2 ኤ ፋ ኦማስ ዳቡራ ማቄዝ ግሾስ ኤሮዝታይስኔ ባልንትዝታይስ ቃꬊንቶዳይስ ዳንዳእዛ። 3 ኤ ፋ ናጋራ ግሾኔ አስ ኡባ ናጋራ ግሾስ ያርሾ ያርሾዳይስ ቤዝዛይ የይሲ። *

4 ኦንካ Ꮊ ቦንቻ ፓስ ኤኮዳይስ ዳንዳኦዋ፥ ዝን ኣሮና ቄስታይ ሀላቃ ማቆዳይስ ጼግንቴዛይ ጋርክ ጾሳር ጼግንቶዳይስ ቤዝዛ። * 5 የይ ጋርከካ፥ ክርስቶሳ ቄስታይ ሀላቃ ማቅꬅ ቦንቻ ታስ ቤዝዛ ግ ፋ ኦማስ ኤከካያ። ዝን ጾሲ ኤዛ፥

«ኔኒ ታ ናአ።

Ꮊይኖ ነና ታ የሌዛ» ኤኮ

ዬግዛ።* 6 ማ ሀራ አቆ፥

«ማልከጻድቀ ቄሰ ማቄዛይ ጋርክ፥

ኔኒ መꬍናስ ቄሰ ማቆዳ»

ዬግዛ።*

7 የሱሳ አስ ማቂ Ꮊ አላመል የዝ ዎደ ፋና Ꮊይቆፐ አሾዳይስ ዳንዳእዛ ጾሳ ጋመ ዬፎራኔ አፉꬃር ዎሴዛ። ኤ፥ ኤዛ ቦንቺ ኪትንቴዝ ግሾስ ጾስ ኤ ዎሳ ስኤዛ። * 8 የሱሳ ጾስ ናአ ማቅኮካ ፋ ዋይንቴዝ ዋያይድ ኪትንታ ታማሬዛ። 9 የይዳካ፥ የሱሳ ፎሎ ማቄዛይፕ ጉየ ፓስ ኪትንትዛ ኡባይ መꬍና አቶትꬃ ደንጎዳይ ጋርክ ኦገ ማቄዛ። 10 ጾስ ማልከጻድቀ ቄሰትꬅስ ሹሜዛይ ጋርክ ቄስታይ ሀላቃ ኡዲ ኤዛ ሹሜዛ።

አማኖር ድጮዳይ ጋርክ እንግንቴዝ ናግሶ

11 ያ ኑ ኦዳይል አፋ ጉጂ ናሾድ ጋመ ባዝ የዛ፥ ዝን ይ አካካይ ጽቃ ማቄዝ ግሾስ ይንትስ ኦዲ ገልሶዳይ ዋይꬅዛ። 12 ይ Ꮊኖንተ አስታማረ ማቆዳይስ ቤዝዛ፥ ዝን ጾስ ቃላ ቲና ትምርታ ይንታን ማሂ ታማርስዛ ሀራ አስ ኮሽዛ። ይ ምኖ ካꬃ ማዳይስ ዳንዳኦዛይ ግሾስ ማꬅ ኮሽዛ። * 13 ማꬅ ፓክንትዛ ኦንካ ዱደ ናአ ማቄዝ ግሾስ ሎኦኔ ኢታ ሻኪ ኤሮያ። 14 ዝን ምኖ ካꬃ ሎኦኔ ኢታ ሻኪ ኤሮር ሎሄዝ አሳይሲ።

6

1 ይኬ፥ ክርስቶሳ ባጋ ታማርስዛ ቲና ትምርታ አሺ ክርስቶሳር ፎሎኮ Ꮊማዳ። Ꮊይቄዝ ኦሶፕ ገሎኔ ጾስ አማኖ ባጋ ቲና ትምርታይኮ ጉየ ማቂ ማሂ ባሳሚ። 2 የይትታይካ፥ ጽንቃትታይ ባጋ፥ * ኩሸ ጋዶ ባጋ፥ Ꮊይቆፕ ደንዶ ባጋኔ መꬍና ፕርዳ ባጋ ማሂ ታማራም። 3 ጾስ ጊኮ ኑ የያ ኡዶዳ።

4 ፐቲ ቶኬ ፖኦ ኡንትስ ፖኤዝታ፥ ሳሎ እሞታ ኤኬዝታ፥ ጌሻ አያናር ሻክንቴዝታ፥ 5 ሎኦ ጾስ ቃላኔ ቲናፕ የኦድ አላማይ ዎልቃ በኤዝታ፥ 6 ጉየፐ ካዴዝታ ናጋራይፕ ናምእንꬆ ማሆዳይስ ዳንዳእንቶያ። አብስ ጊኮ፥ ኡንቲ ፋ ꬋቦስ ጾስ ናአ ማሂ ሶትዛይ ጋርክ ማዝቃለል አፋ ኤዛ ሶቴዛ ዎያ ቲና ካዉሽዛ።

7 ኡባ ዎደ ኢል አፋ ቡክዛ እራ ኡዢ፥ ዎቴዝ አꬃ ማድዛ ካꬅ እንግዛ ቢታይ ጾስ አንጄዛኖ። 8 ዝን አንጉንꬅኔ ግጀ ዶልዝ ቢታት አብካ አዳሚ፤ ኢስ ቃንግꬂ ኡኬዛ፤ ዉርስꬃል እዛ ጹግንቶዳ።

9 ኑ ሲቆ እሹንꬆ፥ ኑኒ Ꮊይ ጋርክ ኦድዛ ባዝ ማቅኮካ፥ ይንታን አቶትꬅኮ ካልꬅዛ ሎኦ ባዝ ይንትስ የዛና ኤርዛ። * 10 ጾስ ሉለ ፕርድዛ። ጾስ፥ ይ ኦꬄዝ ኦሶኔ ቲና ማቅን Ꮊተካ አማንዝታ ማዲ፥ ኤስ የዝ ሲቆ ቤዜዛና ዶጎያ። 11 ይ ኡባይ ኡፋይሳር ናግዛና ደንጎድ ሄሎዳይስ Ꮊ ምኖትꬃ ዉርስꬂ ሄሎዳይስ ቤዞዳይ ጋርክ ኑ አሞትዛ። 12 ይ አማኖራኔ ዳንዳአር ናግዛ ኡፋይሳ ላትዛ አሳ ኣዞዳይ ጋርከፐ አትን አዛላ ማቆዳና ኑ ኮዮያ።

ጾስ እንጌዝ ኡፋይሳይ ስꬊሶያ

13 ጾሲ አፍራመስ ኡፋይስ ቃላ እንጎድ ግ ጫቆዳር ፋፐ ኣꬊዝ ሀራ ግታ ባ ግሾስ ፋ ኦማስ ጫቄዛ። 14 ኤኮ፥ «ታኒ ነና አንጆዳ፤ ነ ዘርꬃካ ጋንꬆዳ» ዬጌዛ። * 15 አፍራመ ዳንዳአር ናጌዝ ጾሳይ እንጎድ ጌዝ ኡፋይሳ ኤኬዛ።

16 አሲ ጫቂታር ፋፕ ዳምዛ አꬃይር ጫቂዛ፤ ኡ ፋ ኦዳ ጫቆር ሚንꬂ፥ ዎል ጋንጨ የዝ ፓላማ ኡባ ተቅዛ። 17 የይ ግሾስ፥ ጾስ ፋ ላምንቶዋ ቆፋ ኡፋይስ ቃላ ላትዝታይስ ቆንጭሶዳይስ ኮዬዝ ግሾስ ጫቆር ኡንትስ ሚንꬄዛ። 18 ጾስ ላምንቶዋዝታኔ ዎርዶቶዋ ናምኢ ባዝታ ጉሳይ ኡፋይስኔ ጫቃ ኑስ እንጌዛ። Ꮊ ናምኢ ባዝታይፕ ደንዴዛይድ ኑ ቲናይድ የዝ ኡፋይሳ ሚንꬅ አይኮዳይስ ዳንዳኦዳይስ ዘምፖ ደንጎዳይስ ኤኮ ቆስንቴዝ ኑኒ ዎልቃማ ምንꬃꬆ ደንጎዳ።

19 ያ ኡፋይሳይ ኑ ሸምፖስ፥ ማርካበ ኤንአማይ ጋርክ ሚንꬂ አይክዝ ዎዶሮ ጋርከ። የ ኡፋይሳይ ማጋራዣፕ ጉየ ባጋ የዝ ጌሽ አቃ ገልዛ። * 20 የሱሳ ማልከጻድቀ ሹማተꬃይ ጋርክ መꬍናስ ቄስታይ ሀላቃ ማቂ፥ ኑ ግሾስ ኑፕ ቲናቲ የ አቃ ገሌዛ።

7

ቄሰ ማልከጻድቀ

1 ማልከጻድቄ፥ ሳሌመ ካታይ፥ ኡባፕ ኣꬅ ጾስ ቄሰ። የ ማልከጻድቀ አፍራመ ካትታና ኦሊ ጋሚ ማቆዳር ኤዛ ሄሊ አንጄዛ። * 2 አፍራመ ፋ የዛ ባዝ ኡባይፕ ኤስ አስራታ ከሲ እንጌዛ። ማልከጻድቀ ሱንꬃይ ቲና «ጽሎትꬅ ካት»፥ ናምእንꬆ፥ «ሳሌመ ካት» ብልእꬃይ፥ «ሳሮትꬅ ካት» ጉሲ። 3 ማልከጻድቀስ እንዳ ዎይ አደ ዎይ ዛረ ታይቦ ባያ። ኤ ላይꬃይስ ደንዶ ዎይ ኤ ላይꬃይስ ዉርስꬂ ባያ፥ ዝን ጾስ ናአ ኣዚ መꬍናስ ቄሰ ማቄዛ።

4 ማልከጻድቀ አብ ጋርክ ዳማዛኮ ቦኦይታ። ኑ አድታይስ ማይዛይ፥ አፍራመ፥ ፋ የዛ ባዛይፕ ኤስ አስራታ እንጌዛ። 5 ቄሰ ማቄዝ ለወ ዛራይ እስሬለ አሳይፕ፥ የይካ አፍራመ ዘረꬅ ማቄዝ ፋ እሽታይፕ አስራታ ኤኮዳይ ጋርክ ህገ ኪትዛ። * 6 ማልከጻድቀ ለወ ዛረ ማቃም እጽኮካ አፍራመፕ አስራታ ኤኬዛ፤ ኡፋይስ ቃላ የዝ አፍራመና አንጄዛ። 7 ጽቃይ ዳማይር አንጅንትዛይ ፓላምꬆያ።

8 ፐቲ ባጋር፥ አስራታ ኤክዝታይ Ꮊይቅዝ አስታ፥ ዝን ሀራ ባጋር አስራታ ኤክዛይ Ꮊይቀካ የዛ ዬጊ ኦድንቴዝ መልከጻድቀ። 9 ይኬ፥ አስራታ ኤክዝ ለወ፥ አፍራመ ባጋር አስራታ እንጌዝ ጎዳይስ ዳንዳእንትዛ። 10 አብስ ጊኮ፥ ማልከጻድቀ አፍራመር ዎል ሄሎዳር ለወ ሀጋ የልንተካ ማቅኮካ፥ ፋ ማይዛ አፍራመ ጉልባታይድ የዛ።

11 እስሬለ አሳይስ ህገ ለወ ቄሰትꬃይ ባጋር እንግቴዛ። የ ለወ ቄሰትꬃይ ፎሎ ማቄዝ ባዝ ማቄዛኮ ኣሮናሳይ ጋርክ ባዝን፥ ማልከጻድቀ ጋርክ ሀራ ቄሰ ሹሞዳይስ ኮሻምዝን። 12 ይኬ፥ ቄስታይ ላምንቶዳር ህጋይካ ማ ላምንቶዳይስ ቤዝዛ። 13 የያ ኑ ኤባዝ ኦድዛ አꬃይ ሀራ ዛረ፤ ኤ ሼሻይፕ ኦንካ ያርሾ አቆ ቄሰትꬅ ኦꬄካያ። 14 ኑ ጎዳይ ይሁዳ ሼሻይፕ የኤዛይ ኤርንቴዛያ። ሀኖ ዝን፥ ሙሰ ቄስታይ ባጋ ኦድታር ይሁዳ ኮች ባጋ አብካ ኦደካያ።

15 ማልከጻድቀ ጋርክ ሀራ ቄሰ የኤዝባዝ ማቄዛኮ Ꮊ ኑ ኦድዛባዛይ ኣꬊ ቆንጮዳ። 16 ኤ ቄሰ ማቄዛይ ꬋቦዋ ደኦ ዎልቃይራፕ አትን ኤ ማይዛ ህገራኔ ዎጋይር ባያ። 17 ጌሻ ማጻፋይ፥

«ማልከጻድቀ ቄሰትꬃይ ጋርክ፥

ኔኒ መꬍናስ ቄሰ»

ዬጊ ማርካትዛ። * 18 ቲና ህጋይ ዳቡራኔ ማዳማ ማቄዝ ግሾስ ሻርንቴዛ። 19 ሙሰ ህጋይ አባራካ ፎሎ ማቆዳይስ ዳንዳኤካያ። ዝን ኑኒ Ꮊት ጾስኮ ሺቆዳይስ ኡባይፕ ኣꬊዝ ኡፋይስ ቃላይ ኑስ እንግንቴዛ።

20 ክርስቶሳ ቄሰ ማቄዝ ዎደ ጾሲ ጫቄዛ፥ ዝን Ꮊንክታይ ቄሰ ማቄዝ ዎደ የይ ጋርክ ጫቃይ ባያ። 21 ዝን የሱሳ ቄሰ ማቄዛይ ጾስ ጫቆራ፤

«ጎዳይ ኤኮ ‹ኔኒ መꬍና ቄሰ› ዬጊ ጫቄዛ፤ ኤ ፋ ቆፋ ላሞያ»

ዬጌዛ።* 22 ያ ጫቃይፕ ደንዴዛይድ የሱሳ ኑስ ኡባይፕ ኣꬊዝ ቃላ ጫቃይስ ዋሰ ማቄዛ።

23 ቲና ቄስታይ ታይባይ ጋመ ዝን ቄሰትꬅ ኦꬃማይ ጋርክ Ꮊይቆ ኡንታን ካዬዛ። 24 ዝን የሱሳ መꬍናስ የዝዛ ግሾስ ኤ ቄሰትꬃይ ላምንቶያ። 25 የይ ግሾስ፥ ኤ ኡባ ዎደ ኡ ግሾስ ጉሮዳይስ መꬍናስ የዝ ግሾስ ጾስኮ ኤ ባጋር ይእዝታ ፎሎ አሾዳይስ ዳንዳእዛ።

26 ይኬ፥ ኑስ ቤዝዛ ባዝ እንግዛ፥ ጌሻይ፥ ቦሮኔ ቱና ባዛይ፥ ናጋራንችታይፐ ሻክንቴዛይኔ ሳሎፕ ኣꬊ ꬎቄዝ ቄሰ ሀላቃይ ኑስ ኮሽዛ። 27 ኤ Ꮊንኮ ቄሰ ሀላቅታይ ጋርክ ቲና ፋ ናጋራ ግሾስ ካሊ አስ ናጋራ ግሾስ ጋላስ ጋላስ ያርሾ ያርሾዳይስ ኮሾያ። ኤ ፋና ያርሼዝ ዎደ Ꮊያ ላማማይስ ፐቲ ቶኬ ዉርሲ አሼዛ * 28 ሙሰ ህጋይ ዳቡራ አሳ ቄሰ ሀላቃ ኡዲ ሹምዛ። ዝን ህጋይፕ ጉየ የኤዝ ጫቆ ቃላይ መꬍናስ ፎሎ ማቄዝ ጾስ ናአና ሹሜዛ።

8

የሱሳ ኦሮꬅ ጫቆ ቄስታይ ሀላቃ

1 ኑኒ ኦዴዝ ባዛይፕ ኣፈ ቆፋይ የያ። ሳሎ ኡባፕ አፋ ጾስ ዙፋናይፕ ኡሻች ባጋ በቴዝ Ꮊይ ጋርክ ቄሰ ሀላቃይ ኑስ የዛ። * 2 ኤ ኦꬅዛይ ቱማ ዱንካነ ማቄዝ ጌሽ አቆ፥ የ ዱንካናት ቱክንቴዛና አስ ኩሸር ባዝን ጎዳይ ኩሸራ።

3 ቄሰ ሀላቃ ኡባይ ሙጻታስኔ ያርሾ ያርሾዳይስ ሹምንትዛ። የይ ግሾስ፥ Ꮊ ቄሳይ ያርሾዳይስ ፐትባዚ የዞዳይስ ኮሽዛ። 4 ህገ ኪትዛይ ጋርክ ያርሽዛ ቄስታይ የዝ ግሾስ ክርስቶሳ ሳአ የዛ ባዝ ማቄዛኮ ቄሰ ባያ። 5 ኡንቲ ቄሰትꬅ ኦꬅዛ ዱንካናይ ሳሎ የዛይስ ኣዝሶኔ ኤሾ። ሙሰ ዱንካና ኤስዛ ዎደ ጾሲ ኤኮ፥ «ታኒ ነና ደረል አፋ ቤዜዝ ኣዝሳ ካሊ ናግንቶር ኦꬆባ» ዬጌዛ። * 6 Ꮊት ማቅኮ የሱሳ ጋንጨ ገሊ ዳቦꬅዛ ቃላ ጫቃይ፥ ቲና ቃላ ጫቃይፕ ኣꬍዛይ ግሾስ ኤ ኤኬዝ ኦሳይ ኡንቲሳይፕ ኣꬍዛ። የይ ኤቄዛይ ኣꬊዝ ኡፋይስ ቃላይዳ።

7 ቲና ቃላ ጫቃይድ ቦሮ ባ ማቄዛኮ ናምእንꬅ ቃላ ጫቆ ኮሾያ። 8 ዝን ጎዳይ ኤዛ ቦሪ፥ Ꮊይ ጋርክ ዬጌዛ፦

«ታኒ እስሬለ አሳይራኔ ይሁዳ አሳይራ

ኦሮꬅ ቃላ ጫቆ ጫቂዛ ዎደ የኦዳ። *

9 የ ቃላ ጫቃይ ታ ኡ አድታይ ግብጸ ቢታፕ ኩሸ አይኪ፥

ጎቺ ከሴዝ ዎደ ኡንታር ጫቄዝ ጫቃይ ጋርክ ባያ።

ጎዳይ ኡንቲ ታ ጫቃይድ አማንንተካዛይ ግሾስ

ታኒ ኡንታን ኦሊ አሼዛ ዬግዛ።

10 ዝን ይከፕ ጉየ እስሬለ አሳይራ

ታ ጫቆድ ጫቃይ Ꮊያ ዬግዛ ጎዳይ።

ታኒ ታ ህጋ ኡ ካሃይድ ጋዶዳ፤

ኡ ዎዝናይዳካ ጻፎዳ።

ታኒ ኡ ጾሳ ማቆዳ፤

ኡንትካ ታ ወያ ማቆዳ።

11 ኡንታፕ ኦንካ ፋ ሾራ ዎይ ፋ እሻ፥

‹ጎዳ ኤሮባ› ዬጊ ታማርሳሚ።

ኡንቲ ጽቃፕ ዳማ ሄሎዳይስ

ኡባይ ታና ኤሮዳ።

12 ታኒ ኡ ናቃ አቶ ጎዳ፤

ኡ ቆሃ ማሂ ቆፓሚ»

ዬግዛ።

13 ጾሲ Ꮊ ጫቃ «ኦሮꬅ ቃላ ጫቆ» ጉሳይ ቲናሳ ጭማ ማሄዛ። ይኬ፥ ጭማይኔ ጬጋይ ꬋብዛ ዎደ ሄሌዛ።

9

ጭማ ጫቆ ዎደ ጎይኖ

1 ቲና ጫቃይስ ጾስ ጎይኖ ዎጋይኔ ሳአ ዱንካናይ የዛ። 2 ቲና ዱንካናይ ጊጌዛ። ኤዛይድ ጾምፐ ጋድዝ ኮች፥ ጻርጴዛኔ ያርሾ ቦራ የዛ፤ የ አቃይ ጌሺ ግንትትዛ። * 3 ናምአንꬆ ማጋራዣይፕ ጉየ ባጋር የዝ አቃይ ኡባይፕ ኣꬎ ጌሽ አቆ ግንትንትዛ። * 4 ኤ ጋንጨ እጻኔ ጩይሽዝ ዎርቃ ቀንደለኔ ዎርቃር ጎልንቴዝ ቃላ ጫቆ ታቦታይ የዛ። የ ጫቆ ታቦታይድ ማና የዝ ዎርቃ ጻሮ፥ አጬዝ ኣሮና ጉፋይኔ ሙሰ ህገ ጻፍንቴዝ ናምኢ ሎቼ ሹችታይ የዛ። * 5 የ ታቦታይል አፋ ባጋር አቶትꬅ ካመ ፋ ቀፋይድ ካምዛ ቦንቾ ክሩቤልታይ የዛ። ዝን Ꮊት የ ኡባ ቆንጭሲ ኦዶዳይስ ዳንዳኦያ። *

6 ያ ኡባይ Ꮊይ ጋርክ ጊጌዛይፕ ጉየ፥ ቄስታይ ኡባ ዎደ ፋ ኦሳ ኦꬆዳይስ ዱንካናይስ ቲና ባጋ ክፍላ ገልዛ። * 7 ዝን ቄሰ ሀላቃይ ኣዳ ዱንካናይስ ናምእንꬆ ክፍለ ላይꬃፕ ፐቲ ቶኬ ገልዛ። ኤ የያ ገልታር ፋ ናጋራ ግሾኔ አሳይ ኤረካ ኦꬄዝ ናጋራ ግሾስ ሱꬅ ያርሾ ኤከካ ገሎያ። * 8 ቲና ዱንካናይ ኤቂ የዝን፥ ኡባፕ ጌሽ አቆ ካንግዛ ኦገ ሀጋ ዶይንተካዛ ጌሻ አያናይ የያ ኤርስዛ።

9 የይ Ꮊ ዎዳይስ ኣዝሶ፤ ጾስስ እንግንትዛ እማኔ ያርሻይ ጎይንዛ አꬃይ ካሃ ጌሾዳይስ ዳንዳኦዛና Ꮊይ ቤዝዛ። 10 የይትታይ ሙስ ባጋ፥ ኡሽ ባጋ ዱማ ዱማ ሜች ዎግታይ ኦድዝታ። ኡንቲ ኦሮጽዛ ዎደ የኦድ ሄሎዳይስ ኦስንትዛ ባለ ዎግታ ባጋ።

11 ዝን ክርስቶሳ Ꮊት ኑ ደንጌዝ ሎኦ ባዝታይስ ቄስታይ ሀላቃ ማቂ የኤዛ። ኤ ገሌዝ ዱንካናይ ዳማኔ ፎሎ ማቄዛ። የ ዱንካናይ አስ ኩሸር ኦስንተካዛኔ Ꮊ አላማይፕ መꬍንቴዛኖ። 12 ክርስቶሳ ኡባፕ ጌሽ አቆ ገልታር ዴሽ ሱꬅኔ ኦጎና ሱꬅ ኤኪ ገለካያ። ዝን መꬍና አቶትꬃ እንጎዳይስ ፋ ሱꬅ ኤኪ ላማማይስ ፐቲ ቶኬ ገሌዛ። 13 ዴሽ ሱꬅኔ ዎፋኖ ሱꬅ፥ ጹግንቴዝ ኡስ ቡዶ፥ ቱኔዝ አሳይል አፋ ꬋርጭንቲ ኡንታን ጌሽዛባዝ ማቅኮ፥ * 14 መꬍና አያና ባጋር ቦሮ ባ ያርሾ ኡዲ፥ ጾሳይስ ፋና እንጌዝ ክርስቶሳ ሱꬅ፥ የዛ ደኦ ጾስ ጎይኖዳይ ጋርክ Ꮊይቆ ካልꬅዛ ኦሳይፕ ኑ ካሃ ዋይዚ ኣꬂ ጌሾሳ?

15 የይ ግሾስ፥ ጼግንቴዝታይ ጾሲ እንጌዝ መꬍና ላታ ኤኮዳይ ጋርክ ክርስቶሳ ኦሮꬅ ጫቃይስ ጋንጨ ገሊ ዳቦꬅዛ ማቄዛ። የይ ሀኔዛይ አሳይ ቲና ጫቃይፕ ኦሞ የዝ ዎደ ኦꬄዝ ናጋራይፕ ኡንታን ዎዞዳይስ ኤ Ꮊይቃይዳ።

16 ይኬ፥ ኬኬ ዬዝኮ፥ የ ኬኬዝ አꬃይ Ꮊይቅꬃይ ኤርንቶዳይስ ኮሽዛ። 17 ኬኬዝ አꬃይ Ꮊይቅኮ ኤ ኬካይ ሚንግዛ። ኬኬዝ አꬃይ Ꮊይቀካ አትኮ ኤ ኬካይ ኦꬆያ።

18 ሀራ አቶዝን፥ ቲና ጫቃይካ ሱꬂ ባይꬅ ምንገካ። 19 ሙሰ ህገ አዛዝታ ኡባ አሳይስ ኦዴዛይፕ ጉየ ኦጎና ሱꬅኔ ዴሽ ሱꬂ ሃꬃር ዋላኪ፥ ዞቆ ዱር እክሰኔ ህሶጰ ኤኪ፥ ማጻፋይል አፋኔ አሳይል አፋ ዉርጼዛ። * 20 ሙሰ አሳይኮ፥ «ይ ናጎዳይ ጋርክ ጾሲ ኪቴዝ ሱꬅ ጫቃይ Ꮊያ» ዬጌዛ። 21 የይ ጋርከካ፥ ዱንካናይዳኔ ኦꬅዛ ሚሸ ኡባይል አፋ ሱꬅ ዉርጼዛ። * 22 ቱማካ ህጋይ ግዛይ ጋርክ ጽቃባዝታይፕ አትን ኡባ ባዝ ሱꬃር ጌዥዛ። ሱꬂ ላልንተካዝን ናጋራ ባራንችንቶያ። *

23 ሳሎባዝ ኣዝሶ ማቄዝታይ ኡባይ መሄ ያርሾር ጌዦዳይስ ኮሽዛ። ዝን ሳሎባዝታይ ፋ ኦማስ የይፕ ኣꬊዝ ያርሾር ጌዦዳይስ ኮሽዛ።

24 ክርስቶሳ ቱማ ጾስ ኬꬃይስ ኣዝሶ ማቄዛ፥ አስ ኩሸር ኦስንቴዝ ኡባፕ ጌሽ አቆ ገለካያ። ዝን ኤ Ꮊት ኑ ግሾስ ጾስ ቲና በንቶዳይስ ሳሎ ገሌዛ። 25 ቄሰ ሀላቃይ ላይꬃ ላይꬃ ፋ ሱꬂ ባዛ ኤኪ፥ ኡባይፕ ኣꬊዝ ጌሽ አቆ ገልዛይ ጋርክ ክርስቶሳ ጋመ ቶኬ ፋና ያርሾዳይስ ማቂ ማቂ ገለካያ። 26 የይ ጋርክ ሀኔዝባዝ ማቄዛኮ፥ ክርስቶሳ አላመ መꬊንቴዛይፕ አይኪ ጋመ ቶኬ ዋይንቶዳይስ ኮሽዛ። ዝን Ꮊተ ዎደ ዉርስꬃ ናጋራ ꬋብሶዳይስ ፋና ያርሼዝ ላምሶዋ ኦገር ፐቲ ቶኬ በንቴዛ።

27 አስ ኡባይስ ፐቲ ቶኬ Ꮊይቆዳይስ የይፕ ጉየ ፕርድንቶዳይስ ቤዝዛ። 28 የይ ጋርከካ፥ ክርስቶሳ ጋመ አሳይ ናጋራ ꬋብሶዳይስ ፐቲ ቶኬ ያርሽንቴዛ። ማቅካ ኤ ናጋራ ቶኮዳይስ ባዝን ፋና ናግዝታ አሾዳይስ ናምእንꬆ ቆንጮዳ። *

10

1 ሙሰ ህጋይ የኦዳይስ የዝ ሎኦ ባዝታይስ ኤሾፕ አትን ጋማ ባያ። የይ ግሾስ፥ ላይꬃ ላይꬃ ፓጨ ባይꬅ ያርሽንትዝ ያርሻይ ጎይኖዳይስ ሺቅዛ አሳይ ፎሎ ኦꬆዳይስ ዳንዳኦያ። 2 ህገ ኡንታን ፎሎ ኦꬆዳይስ ዳንዳኤዛኮ ኡንቲ ያርሾ ያርሽዛ አሾዳዝን። ማ ጎይኖዳይስ ሺቅዛ አሳይ ፋ ናጋራይፕ ጌዦዳ፤ ኡ ካሃይካ ኡንታን ባላ ግ ሞታሚ። 3 ዝን የ ያርሽታይ ላይꬃ ላይꬃ ናጋራ ቆፍስዛ። 4 አብስ ጊኮ፥ ዎፋኖ ሱꬅኔ ዴሽ ሱꬂ ናጋራ ካዮዳይስ ዳንዳኦያ።

5 የይ ግሾስ፥ ክርስቶሳ Ꮊ አላመ የኤዝ ዎደ Ꮊይ ጋርክ ዬጌዛ፦

«ኔኒ ያርሾኔ እሞ ኮየካያ፤

ዝን ታስ አሾ ጊግሴዛ። *

6 ኔኒ ጹግንትዝ ያርሻይዳኔ

ናጋራ ያርሻይድ ኡፋይተካያ።

7 የ ዎደ ‹ታ ግሾስ ማጻፋይድ ጻፍንቴዛይ ጋርክ፥

ጎዳዮ፥ ታኒ ነ ሸነ ኦꬆዳይስ የኤዛ› ዬጌዛ።»

8 ያርሾ ያርሽንቶዳይ ጋርክ ህገ ኪትዛባዝ ማቅኮካ፥ ክርስቶሳ ቲና፥ «ኔኒ ያርሾኔ ሙጻታ፥ ጹግንትዝ ያርሾኔ ናጋራ ያርሾ ኮየካያ፤ ኡንታል ኡፋይተካያ» ዬጌዛ። 9 ካልካ ኤ፥ «ጎዳዮ፥ ዬዛኮ ታኒ ነ ሸነ ኦꬆዳይስ የኤዛ» ዬጌዛ። የይ ግሾስ፥ ክርስቶሳ ናምአንꬃና ኤሶዳይስ ቲናሳ ሻሬዛ። 10 የሱስ ክርስቶሳ ጾስ ሸነ ኡዲ፥ ላማማይስ ፐቲ ቶኬ ፋ አሾ ያርሼዝ ግሾስ ኑኒ ጌዤዛ።

11 ቄሰ ኡባይ፥ ናጋራ ꬋብሶዳይስ ዳንዳኦዳይ የ ያርሽታ ጋላስ ጋላስ ያርሽታር ኤቂ ፋ ኦሳ ኦꬅዛ።* 12 ዝን ክርስቶሳ መꬍናስ ማቄዝ ፐቲ ናጋራ ያርሾ ያርሼዝ፥ ጾሳይፕ ኡሻች ባጋ በቴዛ። * 13 የ ዎዳይፕ አይኪ ኤ ሞርክታይ ኤ ቶካይስ የꬍዝበሳ ኡዶድ ሄሎዳይስ ናግዛ። 14 ኤ ፐቲ ቶኬ ፋና ያርሼዝ ያርሻይድ ጌሽታ መꬍናስ ፎሎ ኡዴዛ።

15 ማ ጌሻ አያናይ ኑስ Ꮊይስ ማርካትዛ። ቲና Ꮊይ ጋርክ ዬጌዛ፦

16 «የ ጋላስታይፕ ጉየ፥

ታኒ ኡንታር ጫቂዛ ጫቃይ Ꮊያ፦

ታኒ ታ ህጋ ኡ ካሃይድ ጋዶዳ፤

ኡ ዎዝናይድ ጻፎዳ»

ዬግዛ።* 17 ካልካ፥

«ታኒ ኡ ናጋራኔ

ኡ ኢታ ኦሳ ማሂ ቆፓሚ»

ዬግዛ።* 18 ይኬ፥ ናጋራ አቶ ግንትንቴዛይፕ ጉየ ናጋራስ ያርሽንትዛ ያርሻይ ኮሾያ።

ጾስኮ ሺቆዳ

19 ይኬ፥ ታ እሹንꬆ፥ ኑኒ የሱሳ ሱꬅ ባጋር ኡባፕ ጌሽ አቆ ገሎዳይስ ኑስ አማንꬅዛባዝ ደንጌዛ። 20 ኑ ገሎዳና ክርስቶሳ ፋ ማጋራዣ፥ የይካ ፋ አሾ ባጋር ኑስ ዶዬዝ ኦሮꬅኔ ደኦ ማቄዝ ኦጋይራ። 21 ኑስ ጾስ ካራል አፋ ሹምንቴዝ ግታ ቄሰ የዛ። 22 ኑኒ ኢታ ካሃይፕ ጌዦዳይስ ኑ ዎዝና ዉርጽንቲ፥ ኑ አሰትꬃ ጽሎ ሃꬃር ሜጭንቲ፥ ሉለ ዎዝናራኔ ፎሎ አማኖር ጾስኮ ሺቆዳ። *

23 ኑስ ኡፋይስ ቃላ እንጌዝ ጾሳይ አማንንቴዛይ ግሾስ ኑ ማርካትዝ ኡፋይሳ ኡሻች ሀድርስ ጌካ ሚንꬂ አይኮዳ። 24 ፐታይ ፐታ ሲቆራኔ ሎኦ ኦሶር ኑ ዋይዚ ባርክ የዞዳይስ ቤዝዛኮ ቆፕሶ። 25 ፐታይ ፐታይ ካሴ ሺቅዝ ሺቃ አሸካዛይ ጋርክ ኑኒ ፐትፕ ሺቅ ዞርንትዛና አሻሚ። ማቅካ ጎዳ ጋላሳይ ኡኬዛያ ይ ብእዛ ግሾስ የያ ካሴሳይፕ ኣꬂ ኦꬆይታ።

26 ኑኒ ቱማ ኤራትꬅ ኤኬዛይፕ ጉየ ኤርታር ናጋራ ኦꬅኮ፥ ይከፕ ኑ ናጋራ ግሾስ ያርሽንቶድ ያርሻይ ባያ። 27 ይኬ አቴዛይ ያሽዝ ፕርዳኔ ጾስ ሞርክታ ጹጎዳይስ ማቄዝ ዎልቃማ ታማ። * 28 ሙሰ ህጋ ኪትንታም እጼዝ ኦንካ ናምኢ ዎይ ሀይꬒ አስ ኤዛል አፋ ማርካትኮ ማሮትꬅ ባይꬅ Ꮊይቅዛ። * 29 የዝን፥ ጾስ ናአ ካꬌዝ አꬃይ፥ ፋና ጌሼዝ ጾስ ቃላ ጫቆ ሱꬃ ቱና ባዝ ጋርክ ቆፔዝ አꬃይ፥ ማ ኣꬎ ኬሃትꬅ አያና ጫዤዝ አꬃይ፥ አብ ጋርክ ኢታ ፕርዳ ኤኮዳይስ ቤዝዛኮ አን ቆፖይታ። *

30 ይኬ፥ «ኩሸ ከሶ ታባዝ፥ ታ ኩሸ ከሶዳ» ጌዛ ኑ ኤርዛ። ማካ፥ «ጎዳይ ፋ አሳይ ፕርዶዳ» ዬጌዛ። * 31 ደኦ ጾስ ኩሸ ፖክꬂ ኢታ ያሽዛ።

32 ይንትስ ጾስ ፖኦ ፖኤዛይፕ ጉየ ይ ጋመ ዋዬር፥ ግታ ቡተር ጋርዤዝ ብኒ ዎደ ቆፖይታ። 33 ፐቲ ፐቲ ቶኬ ይ አስ ቲና ጫዥንቴዛ፤ ባይእንቴዛ፤ ፐቲ ፐቲ ቶኬ የይ ጋርክ ዋየ ሄሌዝ አሳይር ፐትፕ ዋዬዛ። 34 ኣꬎዋኔ ኡባ ዎደ የዝዝ ሚሸ ይንትስ ሳሎ የዛና ኤሬዛይግሾስ አቻ የዝ አሳይስ ታ ቃꬌዛ፥ ይ ሻላይ ኤክንቶዳራካ ዳንዳአር የያ ይ ኡፋይሳር ኤኬዛ። 35 ግታ ዎይቶ የዛ ግሾስ ይ ጎበትꬃ ኦልፓተ። 36 ጾስ ሸነ ኦꬂ ይንትስ እንግንቴዝ ኡፋይስ ቃላ ይ ደማድ ጋርክ ይባቲ ናጎዳይስ ኮሽዛ። 37 ሀጋ ጽቃ ዎደ የዛ፥ «የኦዳይስ የዛይ የኦዳ ጋምኤና። 38 ጌሽ አሲ አማኖር የዝዛ፥ ጉየ ሶልእኮ ታ ሸምፓታ ኤዛል ኡፋይቶያ።»* 39 ኑና ማቅኮ ፋ ሸምፖ አሾዳይስ አማንዛ አሳይር የዛፕ አትን ꬋቦስ ጉየ ሶልእዝ አሳይር ባያ።

11

አማኖ

1 አማኖ ጉሳይ ኡፋይስ ጋዲ በኤካ ባዝ በኤዛይ ጋርክ ኡዲ ቤዝዛ ባዝ። 2 ብኒ አሳይ ባዝ ማርካትንቴዛይ አማኖራ።

3 አላማይ ጾስ ቃላር መꬍንቴዛና ኑ ኤርዛይ አማኖራ፥ የይ ግሾስ በንትዝ ባዝ ኡባይ በንቶዋ ባዛፕ ሀኔዛና ኑ ኤርዛ። *

4 አቤላ ቃኤላሳይፕ ኣꬊዝ ያርሾ ሺሼዛይ አማኖራ። ጾሳይ አቤላ ያርሻ ኡፋይሳር ኤክን አቤላ ፋ አማናይር ጌሽ ማቄዛይ ማርካትንቴዛ፥ ኤ Ꮊይቄዝባዝ ማቅኮካ ኤ አማናይ ባጋር Ꮊተካ ኦድታር የዛ። *

5 እኖኬ Ꮊይቆ በአማይ ጋርክ ፉደ ኤክንቴዛይ አማኖራ፥ ጾሲ ኤዛ ኤኬዝ ግሾስ በንተካያ፥ ኤ ኤክንቶዳይፕ ቲና ኤ ጾስ ኡፋይሴዛይ ኤስ ማርካትንቴዛ። * 6 አማኖ ባይꬅ ጾሳ ኡፋይሶዳይስ ዳንዳኦያ፥ ጾስኮ ሺቅዛ ኣꬂ ጾስ የዛናኔ ኤዛ ኮይዝ አሳይስ እሞታ እንግዛ ማቄዛና አማኖዳይስ ቤዝዛ።

7 ኖሄ ሀጋ ኣፈር በንቶዋ ባዝታይስ ጾሲ ኤዛ ናግንቶዳይ ጋርክ ኤርሴዝ ዎዳ ጾስስ ያሽትታር ፋ ካራ አሳ አሾዳይስ አማኖር ማርካበ ኮቼዛ፥ ኖሄ አማናይር አላማይ ናጋራንቾ ማቄዛይ ኤርንትን ፕርድንቴዛ፥ ኖሄ አማኖር በንትዝ ጽሎትꬅ ላቴዛ። * 8 አፍራመ ኤስ ኦድንቴዛና ፋ ጋደ ኡዲ ኤኮዳይስ ከዞ ግ ጼግን አና Ꮊንግዛኮ ኤረካዛር ከዜዛይ አማኖራ። * 9 ኤዛር ዎላ ኡፋይሳ ቃላ ላትዝታ ማቄዝታይ እሳቃራኔ ያይቆባር ዎላ በተትꬅ ጋደ እማꬅ ማቂ ዱንካነ የዜዛይ አማኖራ * 10 ባሶር የዛኖ ጾሲ መꬌዛኖኔ ኮቼዝ ካታምቶ ኤኮዳይስ ናግታር የዛ።

11 ሳርስ ኡፋይስ እንጌዝ ጾሳይ አማንንትዛ ማቄዛና ኤሬዝ ግሾስ ላይꬅ ዉርኮካ ዎደጾዳይስ ዎልቃ ደንጌዛይ አማኖራ። * 12 የይ ግሾስ Ꮊይቄዝ አስ ጋርክ ታይብንቴዝ ፐቲ አፍራመፕ ሳሎ ጾልንቶ ጋርከኔ ሳአ ሻፈ ጋርክ ኮቺ በንቴዛ።

13 Ꮊይትታይ ኡቢታይ አማኖር የዛር Ꮊይቄዛ፥ ጾሳይ ኡንትስ እማዳይስ ቃላ ገሌዛኖካ ደንገካያ፥ ማቆዝን ሃኮር ብኢ ደንጌዛይ ጋርክ ኡዲ ኡፋይሳር ኤኬዛ። ቢታል አፋ ኡ እማꬅኔ በተ ማቄዛናካ ኤሬዛ። * 14 Ꮊይ ጋርክ ዬግዝ አሳይ ፓስ ማቅዝ ጋደ ናግዛና ቲሺ ኡዲ ቤዝዛ። 15 ኡ ፋ ከዜዝ ጋዳ ቆፔዛኮ ገድ ጉየ ማቆዳይስ ዳንዳኦዳዝኒ። 16 Ꮊት ማቅኮ ኣꬊዝ ሳሎ የዝ ጋዳ ላሞትዛ፥ የይ ግሾስ ጾስ ኡንትስ ካታማ ጊግሴዝ ግሾስ ኑ ጎዳ ግ ጼጎዳይስ ዬላꬆያ።

17 አፍራመ ፓጭንቴዝ ዎደ እሳቃና ያርሾስ ሺሼዛይ አማኖራ። ኤ ኡፋይስ ቃላ ኤኬዛይ ፋ ምጺ ናአ ያርሾዳይሲ። * 18 የዝን ጾሲ እሳቃ ኮቻር ጼግንትዛ ጌዝን። * 19 ጾሳይ Ꮊይቆፕ ደንꬆዳይስ ዳንዳእዛና አፍራመ አማኔዝ ግሾስ Ꮊይቄዝ ኣዝዝ አፍራመ እሳቃ ደንጌዛ። *

20 እሳቃ ቲናፕ ሀኖድ ባዝ ብኢ ያይቆባኔ ኤሳወ አንጄዛይ አማኖራ።

21 ያይቆባ Ꮊይቆስ ሄሊ ጉፈር ኤቂ ዮሴፋ ናእታ አንጄዛይ አማኖራ። * 22 ዮሴፋካ Ꮊይቆስ ሄሊ አማኖር እስሬለ ናእታይ ከሲ ባጋ ቆፔዛ። ፋ መቀꬃይ ባጋካ ኬኬዛ። 23 ሙሰ የልንቴዝ ዎደ ካራ አሳይ የገልስ ናአ ማቄዛና ብኢ ሀይዝ አግና ቆሴዛይ አማኖራ። ካታይ አዋጃይስካ ያሽተካያ።

24 ሙሰካ ድጬዛይፕ ጉየ ፋሮናስ ናአ ናአ ግንቶዳና እጼዛይ አማኖራ። * 25 የይ ግሾስ ኤዚ ናጋራራ በንትዝ ኡፋይሳፕ ኣꬂ ጾስ ዎያር መቶ ኤኮዳና ዶሬዛ። 26 ቲናስካ ፋ ኤኮድ ጋታ ትሽ ኡዲ በኤዝ ግሾስ ግብጸ ሻሎፕ ክርስቶሳ ግሾስ ካዉዥዛይ ኣꬎ ማቄዛና ቆፔዛ። 27 ካታይ ካቻይስ ያሽተካዛር ግብጸፕ ከዜዛይ አማኖራ፥ ኣፈር በኤካ ጎዳካ በኤዛይ ጋርክ ኡዲ ፋ ቆፋይድ ሚንጌዛ። 28 ባይራ ናእታ ዎꬎዳይስ ኪትንቴዝ ኪታንችታይ እስሬልታይ ካራ ገላማይ ጋርክ ፓዝቃ ኡዴዛይኔ ሾንችታ ሱꬂ ትዤዛይ አማኖራ። * 29 እስሬልታይ መላ ቢታር ፒንጎዳይ ጋርክ ኡድን ዞቆ አባ ፒንጌዛይ አማኖራ፥ ግብጸ አሳይ ኡንቲሳይ ጋርክ ቁሊ ገሊ ምትንቴዛ። 30 እስሬልታይ ኢያርኮ ጋሰ ካለር ላፑን ጋላስ ዉቴዛይፕ ጉየ ኬꬃይ ዎዴዛይ አማኖራ። * 31 ዉሹምዛ ራአባ አዉዥዝታ ሳሮር ሞኬዝ ግሾስ አዛዝንቶዋ አሳይር Ꮊይቀካ አቴዛይ አማኖራ። *

32 ይክ ታ ሀራ አብ ጎ ጌዶና ባጋ፥ ባረቃ ባጋ፥ ሳምሶኔ ባጋ፥ ዮፍታሄ ባጋ፥ ዳዉተ ባጋ፥ ሳምኤላ ባጋ፥ ናብታይ ባጋ ታ ቶሳማይ ጋርክ ታስ ዎዳይ ሃቴዛ * 33 ኡንቲ አማኖር ካተትꬅታ ላꬄዛ* ጽሎ ኦሶካ ኦꬄዛ፥ ኡንትስ እንግንቴዝ ኡፋይስ ቃላ ደንጌዛ ጋምታይ ዶናካ ጎርዴዛ። 34 ታማ ዎልቃ ꬋብሴዛ፥ ማሻ ኦጮፐ ቡቴዛ፥ ዳቡርሳፕ ምኖትꬃ ላምንቴዛ፥ ኦላር ቃርታ ማቄዛ፥ አላጋ ኦላንችታ ባይኤዛ። * 35 ማችታይ Ꮊይቄዝ ኡ ዳብታይ ደንድን በኤዛ፥ ባግታይ አቶትꬅ ደንገካዛር ቲናፕ ደንዶዳይስ ቆፕ ዱማ ዱማ መቶ ኤኬዛ። * 36 Ꮊንክታይ ካስ ባዝ ማቂ ሾጭንቲ የይፕ ኣꬎ አቻር ዱጽንቲ ዎይነ ዎꬌዛ። 37 ሹቻር ሾጭንቲ፥ ማጋዘር ቆእንቴዛ፥ ማሻር ጋችንቲ Ꮊይቄዛ፥ ኡባ ባዝ ꬋብን መትንቴዛ፥ ማንቆነ በተ አስ ጋርክ ዋዬዛ፥ ዴሽ ማኦኔ ዱር ማኦ ማኢ ዩዬዛ። * 38 ሊዦ ጋꬋራ፥ አምባ ጼራራ፥ ቢታ ኦላ ጋንጨራ ኮምኦር ዩዬዛ። የይ ጋርክ Ꮊን አላማት ኡንትስ ቤዝዛ አቆ ማቀካያ። *

39 Ꮊይትታይ ኡቢታይ ኡ አማናይ ባጋ ማርካትኮካ ኡንትስ እንግንቴዝ ኡፋይሳ ሀጋ ደንጌካያ። 40 ኑ ባይꬂ ኡ ፎሎ ማቃማይ ጋርክ ጾሳይ ኑስ ኡባፕ ኣꬎ ባዝ ብኢ ጋዴዛ።

12

ጾስ ኑ አደ

1 ይኬ Ꮊይትታ ኣዝዝ ማርክታይ ሻራ ጋርክ ኑ ላንቃይር የዝኮ ኑካ ቶፎ ኡባ ኤልሲ ኑና ማርዛ ናጋራ ኑፕ ሃሲ፥ ኑ አማናይስ ኦማኔ ፎሎ ማቅዝ የሱሳና ብኢ ኑ ቲናይድ የዝ ዎꬃ ዳንዳአር ዎላ ዎጾዳ። 2 ኤዚ ኢታ ባዝ ኡባ ለቂ ፋ ቲናይድ የዝ ኡፋይሳይስ ማዝቃለል ጋርዢ ጾስ ዙፋነ ኡሻቻ በቴዛ። 3 ይኬ ይ አዛለካዛራኔ ዳቡረካዛር ናጋራንችታይፕ ኤዛ ሄሌዝ እጾ ኡባ ጋርዤዝ የሱሳና ቦኦይታ። 4 ይ ናጋራራ ቡትንትታር ሀጋ ሱꬂ ላልንቶድ ጋꬆ እጸካያ። 5 ጾሲ ፋ ናአ ጋርክ ይንታን፥ ዬጊ ዞሬዛና ይ ዶጌዛ። *

«ታ ናአዮ ጎዳይ ሴራ ለቂፐ፥

ኤ ነና ካጭዝ ዎደ ዳቡርፐ፥

6 ጎዳይ ፋ ቃꬍዛ ናአ ካጭዛ»

ፋ ናአ ጋርኪ ኡዲ ቢኢዛና ሴሪዛ።

7 ጾሲ ፋ ናአ ግ ይንታን ሴርዛ ግሾስ ዳንዳኦይታ። አደ ሴሮዋ ናአ ኦኖ? 8 ናአ ማቄዝ ኡቢታይ ኤክዛ ሴራ ይንትካ ኤካም እጽኮ አደ ኤርንቶዋ ናእታፕ አትን ናእታ ባያ። 9 የይፐካ ኣꬅ ኑና ሴርዛ አሾ አድታይስ ኑካ ያሽትዛ፥ የዝን ሸምፖር የዞዳይስ አያና አደ ማቄዛይስ አዛዝንቶዳይስ ዋይዚ ቤዞሳ? 10 ኡንቲ ፓስ ሎኤዛይ ጋርክ ጽቃ ዎደስ ኑና ሴሬዛ፥ ኤዛ ማቅኮ ኑና ኤ ጽሎትꬃ ግሽንቶድ ጋርክ ኑና አዶዳይስ ሴርዛ። 11 ሴራ ኡባይ የ ሳታይድ አዛንꬅዛ ባዛፕ አትን ኡፋይስዛ ኣዞያ፥ ጉየፕ ኤሪ ዉርኮ ሳሮትꬅ ኩሜዝ ጽሎትꬅ ኣፈ ቤዝዛ።

ዞረኔ ናግሶ

12 የይ ግሾስ ዶልኤዝ ኩሽታኔ ልቄዝ ይ ቡንቂታ ምንꬆይታ።* 13 ሾልዛይ ፓጾድ ጋርከፕ አትን ቡርቃማይ ጋርክ ይ ቶካይስ ሉለ ኦገ ኦꬆይታ።*

14 ጌሸትꬅ ባይꬂ አሲ ጾሳ በአዳይስ ዳንዳኦዋ ግሾስ አስ ኡባር ሳሮ የዞይታ፥ ጌሸትꬃር የዞዳይስ ሚንጎይታ። 15 ይንትፕ ኦስካ ጾስ ኣꬎ ኬሄትꬅ ፓጫማይ ጋርክ ናግንቶይታ የይ ጋርከካ አባ ጫሞ ኣፈ ኣፍዝ ጻጶ ይ ጋንጨ ዶላማይ ጋርከኔ ይንትፕ ጋምታ ዋይꬃማይ ጋርክ፥ ቱንሳማይ ጋርክ ይ ጋንጨ የዛማይ ጋርክ ናግንቶይታ። * 16 ተንቶትዛኔ ፐቲ ቶኬ ሙስስ ግ ፋ ባይራትꬅ ባይዜዝ ኤሳወ ጋርክ ማቃማይ ጋርክ ናግንቶይታ። * 17 ኤሳወ ጉየፕ አንጆ ኤኮዳይስ ኮይንካ አንጆ ካይንቴዛና ይ ኤርዛ፥ ዬኪ አፉጽ ሚንጊ ኮይንካ ደማዳይስ ዳንዳኤካያ፥ ማሮትꬅስካ ዎደ ደንገካያ። *

18 ኩሸር አይክንቶዳይስ ዳንዳእንትዛ ኤጽዝ ታማይኮ፥ ሻራይኮ፥ ꬉማይኮ፥ ጎታይኮ፥ ናሳይኮ፥ 19 የ ቱልቱላ ጊርꬃይኮ ዎይ ኦድንትዛ ቃላ ስእንትዛይኮ ይ ሄለካያ፥ ያ ቃላ ስኤዝ አሳይ ሀራ ቃላ ኑስ ጉጅንትፐ ግ ዎሴዛ። * 20 «ሀራ አቶዝን ዶአ የ አምባቶ ቦችኮ ሹቻር ሾጭንቲ Ꮊይቆ» ዬግዝ አዛዛይ ዴጼዝ ግሾስ ጋርዦዳይስ ዳንዳኤካያ። * 21 ሙሰካ «ታ ያሽትዛ ታ ኩኩርዛ» ጎድ ጋꬆ በንትዝ ባዝ ኡባይ ጋመ ያሽዝ ባዝ። *

22 ይንታን ማቅኮ ጽዮነ አምባኮ ኡኬዛ፥ እዛካ ደኦ ጾሳይስ ካታማ ሳሎ የዝ የሩሳላማቶ፥ ይንቲ ፓይዶባ ኪታንችታይኮ ኡኬዛ። 23 ኡ ሱንꬃይ ሳሎ ጻፍንቴዝ፥ ዎሳ ኬꬅስ ባይራ ናአ ማቄዝ አማንዛ አሳይ ሺቆ፥ ኡባይስ ፕርድዝ ጎድ ማቄዛይኮ፥ ፎሎ ደንጌዝ ጌሽ ሸምፕታይኮ ይ ኡኬዛ። 24 ኦሮꬅ ጫቆስ ግዶ ማቄዝ የሱሳኮ፥ አቤላ ሱꬃይፕ ኣꬊ ኦድዝ ዉርጽንቴዝ ሱꬃይኮ ይ ኡኬዛ። *

25 የ ኦድዛና ይ ኤካሚ ጋማይ ጋርክ ናግንቶይታ፥ የይትታይ ሳአ አሲ ኦዴዝ ባዝ ስኤካ አቲ ቡተካዝን ኑኒ ሳሎፕ ኦድንቴዝ ባዝ ኤካም እጺ ዋይዚ ቡቶደ?* 26 የ ዎደ ኤ ጊርꬃይ ቢታ ኤንእሴዛ፥ Ꮊት ማቅኮ «ታ ሳአ ኣዳ ባዝን ፐቲ ቶኬ ማሂ ሳሎካ ኤንእሶዳ» ዬጊ ቃላ ገሌዛ። * 27 ሀኖ ዝን ፐቲ ቶኬ ታ ማሂ ግዛይ ኤንኦዋ ባዝታይ ጻጲ የዞዳይ ጋርክ ኤንእዛ ባዝታይ መꬍንቴዝ ባዝ ማቄዛይስ ꬋቦዳና ቤዝዛ። 28 ይኬ ኑኒ ኤንኦዋ ካተትꬅ ኤኮድ ግሾስ ጾሳ ቦንችታራኔ ያሻር ጾሳ ኡፋይስታር ጎይንዛ አያና ዎላ አይኮዳ። 29 ኑ ጾሳይ ጹግዝ ታማ። *

13

ጾስ ኡፋይስዛ ጎይኖ

1 ኡባ ዎደ እሸትꬅ ሲቆ ይንትስ የሰ። 2 እማꬅ ሞኮ ዶግፓተ ፐቲ ፐቲ አሳይ እማꬅ ሞክታር ኤረካዛር ፐቲ ጋላስ ኪታንቾ ሞኬዛ። * 3 ኡንታር ዎላ አጭንቴዝ አስ ጋርክ አጭንቴዝ አሳ ዶግፓተ፥ መቶ ኡንታር ዎላ ኤክዛ አስ ማቂ መትንቴዝ አሳ ቆፖይታ። 4 ገሎኔ ኤኮ ኡባ አስ ካለ ቦንችንቴዛ ሂጻይካ ጌሽ ማቆ፥ ናጋራስ ተንቶትዝታ ላምዝታ ጾሳይ ፕርዶዳ፥ ማችኔ አዝኒ አማንንታም እጺ ገሎኔ ኤኮ ቱንስፐ።

5 ሚሸ ዣረፕ ሃኮይታ፥ ይንትስ የዛና ግዶ፥ ጾስ «ታ ኡባር ነና አሻሚ ኡባራካ ኦላሚ» ዬጌዛ። * 6 የይ ግሾስ ኤዛል አማንንቲ «ጎዳይ ታና ማዶዳ ታ ያሽታሚ፤ አሲ ታና አብ ኡዶዴ?» ኑ ዬግዛ። *

7 ይንትስ ቲና ጾሳ ቃላ ኦዴዝ ዋንታ አስታ ቆፖይታ፥ ኡ የሳኔ ኡ ኦሳይ አፋ ብኢ ቆፒ አማኖር ኣዞይታ።

8 የሱስ ክርስቶሳ ዝቅነኔ Ꮊይኖ መꬍና ሄሎዳይስካ ኤ ኤዛ። 9 ዱማ ዱማ ኦሮꬅ ትምርተር ኤክንትፓተ፥ ይ ዎዝናይ ሙስ ዎጋር ባዝን ጾስ ኣꬎ ኬሃትꬃር ጻጲኮ ሎኦ፥ ሙስ ዎጋ ካሌዝ አሳይ ማድንተካያ።

10 ኑስ ያርሾ አቆ የዛ፥ ማቅኮካ ዱንካነ ጋንጨ ኦꬅዛ ቄስታይ ያርሾ አቆ ካꬃ ኤኪ ማዳይስ ዳንዳኦያ። 11 አይሁደ ቄስታይ ሀላቃይ ናጋራ ባራንቾዳይስ መሄ ሱꬅ ኤኪ ጾስ ካራ ቆልአ ገልዛ፥ አሻና ሄራፕ ጋጻ ከሲ ጹግዛ። * 12 የሱሳ የይ ጋርክ ፋ ጋዛ ሱꬃይር አሳ ጌሾዳይስ ካታማይፕ ጋጻ ከዚ መቶ ኤኬዛ። 13 ኑካ ሄራፕ ከዚ ዎላ ኤኮ Ꮊማዳ፥ ኤ ካዉሻትꬃካ ዎላ ሻግንቶዳ። 14 ኑኒ ሀጋ የኦዳይስ የዝ ካታምቶ ናግነፕ አትን ሚንጊ የዝዝ ካታማ Ꮊ ሳአል ኑስ ባያ።

15 ይኬ የሱስ ክርስቶሳ ባጋር ጋላታ ያርሾ ኡባ ዎደ ጾስስ ዎላ ሺሾዳ፥ የይካ ኤ ሱንꬃይስ ማርካትዝ መተርሽታይፕ ሺቅዛ ጋላታ ያርሾ። 16 ሎኦ ባዝ ኦꬆኔ የዛ ባዛፕ ሀራስ ሻጎ ዶግፓተ፥ ጾስ ኡፋይስዛይ የይ ጋርክ ያርሾ።

17 ይንታን አቅስዝታይስ ኪትንቶይታ፥ ኡ ማዉታይፐካ ኦሞር የዞይታ፥ ኡንቲ ኦይጭንትዝ ማዉተ የዛ ግሾ ይ ሸምፓይስ ዋይዛ፥ ይ ኡንትስ ኪትንትኮ ኡ ፋ ኦሳ ኡፋይሳር ኦꬆዳ፥ የይፕ አትኮ አዛንታር ኦꬅዛ፥ የይ ይንታን ማድዛ ባዝ ባያ።

18 ኑስ ዎሶይታ፥ ኡባ ባዛር ኑ ሎኦር የዞዳይ ጋርክ ኑስ ሎኦ ካሃ ኑስ የዛና ኑ ኤሬዛ። 19 ኡባራካ ታ ይንትኮ ኤልሲ ማቃዳይ ጋርክ ሚንጊ ዎሶይታ።

ዉርስꬅ ዎሳ

20 መꬍና ጫቆ ሱꬃር ባይራ ዱርታይስ ሄንꬃንቾ ማቄዝ ኑ ጎዳ የሱሳና Ꮊይቆፕ ደንꬄዝ ሳሮትꬅ ጎዳ 21 ኤ ሸና ፖሎድ ጋርክ ሎኦ ኦሶ ኡባር ይንታን ዳንጭሾ፥ ኤዛ ኡፋይስዛ ባዝ የሱስ ክርስቶሳ ባጋር ኑል ኦꬆ፥ የሱስ ክርስቶሳስ መꬊናፕ መꬍና ሄሎዳይስ ቦንቾ ማቆ አምንኤ።

ዉርስꬅ

22 ታ እሹንꬆ Ꮊና ታ ጻፌዛና ሃታ ኪታ ማቄዝ ግሾስ ታ ዞረ ቃላቶ ዳንዳአር ናጎድ ጋርክ ሚንꬂ ታ ይንታን ዎስዛ። 23 ኑ እሻ ጽማቶሳ አቻፕ ብልእንቴዛና ኤሮይታ። ኤ ኤልሲ Ꮊና ይእኮ ታ ኤዛር ዎላ ይንታን በአዳይስ Ꮊማዳ።

24 ይንታን አቅስዛ አሳይስኔ ጌሽ አስ ኡባይስ ሳሮꬃ ሺሾይታ፥ ጻላነፕ ይኢ Ꮊይዳ የዝ አማኔዝ አሳይ ሳሮꬆ ይንትስ ሺሽዛ።

25 ኣꬎ ኬሄትꬂ ኑር ኡባይር ማቆ አምንኤ።

* 1:5 ማዝ. 2:7፤ 2ሳም. 7:14፤ 1ዜና. 17:13

* 1:6 ናምእ. 32:43

* 1:7 ማዝ. 104:4

* 1:8 ማዝ. 45:6-7

* 1:9 ኡፋይስ ዛይተ፦ ኤ ካዉትዛ ዎደ አሳይ ኡፋይሳር እልሊ ኤዛ ካዉትስዛ ቤዝዛ።

* 1:9 ማዝ. 61:1፥ 3

* 1:12 ማዝ. 102:25-27

* 1:13 ማዝ. 110:1

* 2:6 ማዝ. 8:4-6

* 2:12 ማዝ. 22:22

* 2:13 ኢሳ. 8:17-18

* 2:16 ኢሳ. 41:8-9

* 3:11 ማዝ. 95:7-11

* 3:15 ማዝ. 95:7-8

* 3:16 ታይ. 14:1-35

* 4:3 ማዝ. 95:11

* 4:4 መ. 2:2

* 4:5 ማዝ. 95:11

* 4:7 ማዝ. 95:7-8

* 4:8 ናምእ. 31:7፤ ኢያ. 22:4

* 4:10 መ. 2:2

* 5:3 ለዊ. 9:7

* 5:4 ከስ 28:1

* 5:5 ማዝ. 2:7

* 5:6 ማዝ. 110:4

* 5:7 ማቶ. 26:36-46፤ ማር. 14:32-42፤ ሉቃ. 22:39-46

* 5:12 1ቆሮ. 3:2

* 6:2 ጽንቃትታይ ባጋ፦ ያ አቆ ጽንቃትታይ ባጋ ጊንትንቴዛይ ዱማ ዱማ ጌሾ ዎግታይባጋ ኦዶዳዳይስ።

* 6:9 መ. 3:17-18

* 6:14 መ. 22:16-17

* 6:19 ለዊ. 16:2

* 7:1 መ. 14:17-20

* 7:5 ታይ. 18:21

* 7:17 ማዝ. 110:4

* 7:21 ማዝ. 110:4

* 7:27 ለዊ. 9:7

* 8:1 ማዝ. 110:1

* 8:5 ከስ 25:40

* 8:8 ኤርም. 31:31-34

* 9:2 ከስ 26:1-30፤ 25:31-40

* 9:3 ከስ 26:31-33

* 9:4 ከስ 30:1-6፤ 25:10-16፤ 16:33፤ ታይ. 17:8-10፤ ከስ 25:16፤ ናምእ. 10:3-5

* 9:5 ከስ 25:18-22

* 9:6 ታይ. 18:2-6

* 9:7 ለዊ. 16:2-34

* 9:13 ለዊ. 16:15-16፤ ታይ. 19:9፥ 17-19

* 9:19 ከስ 24:6-8

* 9:21 ለዊ. 8:15

* 9:22 ለዊ. 17:11

* 9:28 ኢሳ. 53:12

* 10:5 ማዝ. 40:6-8

* 10:11 ከስ 29:38

* 10:12 ማዝ. 110:1

* 10:16 ኤርም. 31:33

* 10:17 ኤርም. 31:34

* 10:22 ለዊ. 8:30፤ ኢዝቀ. 36:25

* 10:27 ኢሳ. 26:11

* 10:28 ናምእ. 17:6፤ 19:15

* 10:29 ከስ 24:6-8

* 10:30 ናምእ. 32:35፥ 36

* 10:38 እንባ. 2:3-4

* 11:3 መ. 1:1፤ ማዝ. 33:6፥ 9፤ ዋን. 1:3

* 11:4 መ. 4:3-10

* 11:5 መ. 5:21-24

* 11:7 መ. 6:13-22

* 11:8 መ. 12:1-5

* 11:9 መ. 35:27

* 11:11 መ. 18:11-14፤ 21:2

* 11:13 1ዜና. 29:15፤ ማዝ. 39:12

* 11:17 መ. 22:1-14

* 11:18 መ. 21:12

* 11:19 መ. 21:12

* 11:21 መ. 27:27-29፥ 39-40

* 11:24 ከስ 2:10-12

* 11:28 ከስ 12:21-30

* 11:30 ኢያ. 6:12-21

* 11:31 ኢያ. 2:1-21፤ 6:22-25

* 11:32 1ካት. 6:11—8:32

* 11:33 ዳነ. 4:6—5:31፤ ዳኒ. 6:11—8:32፤ 13:2—16:31፤ 11:1—12:7፤ 1ሳም. 16:1—1ካት. 2:11፤ 1ሳም. 1:1—25:1

* 11:34 ዳኒ. 6:1-27

* 11:35 ዳኒ. 3:1-30

* 11:37 1ካት. 22:26፤ 2ዜና. 18:25፥ 26፤ ኤርም. 20:2፤ 37:15፤ 38:6

* 11:38 2ዜና. 24:21

* 12:5 ኢዮ. 5:17፤ ኣዝ. 3:11-12

* 12:12 ኢሳ. 35:3

* 12:13 ኣዝ. 4:26

* 12:15 ናምእ. 29:18

* 12:16 መ. 25:29-34

* 12:17 መ. 27:30-40

* 12:19 ከስ 4:11-12፤ 19:16-22፤ 20:18-21

* 12:20 ከስ 19:12-13

* 12:21 ናምእ. 9:19

* 12:24 መ. 4:10

* 12:25 ከስ 20:22

* 12:26 ሀጌ. 2:6

* 12:29 ናምእ. 4:24

* 13:2 መ. 18:1-8፤ 19:1-3

* 13:5 ናምእ. 31:6፥ 8፤ ኢያ. 1:5

* 13:6 ማዝ. 118:6

* 13:11 ለዊ. 16:27

ያይቆባ

1

2

3

4

5

ያይቆባ ጻፌዝ ኪታ

ገሎ

Ꮊይ ያይቆባ ኪታይ፥ አማንዛ አሲ ጋላስ ጋላስ ፋ የዞድ የሳ ታማርስዛ ቆፍታ አይኬዛ። Ꮊ ኪታይ ጻፍንቴዛይ፥ ቢታ ኡባይል ላልንቴዝ ታጶ ናምኢ አይሁደ ኮችታይሲ። Ꮊ ማጻፈ ጻፌዛይ፥ ኤጨትꬅ ኑኒ ኦሶል ፔሽዝ ሂላ፥ አማንዛ አሳ ሞኮባጋኔ ሎኦ አማለ ባጋ ኦገ ማቅዝ ባዝታ ምስለ ኦዳራ ጌሺ ቤዝዛ።

ያይቆባ ኪታይ፥ ማንቆትꬅ ባጋ፥ ዱረትꬅ ባጋ፥ ፓጨ ባጋ፥ ሎኦ አማለ ባጋ፥ ቅናተባጋ፥ አማኖ ባጋ፥ ሎኦ ኦሶ ባጋ፥ እራንꬅ ሞዶ ባጋ፥ ኤጨትꬅ ባጋ፥ ፐታይ ፐታይር ካች ባጋ፥ ኡትራ ባጋ፥ ሃዮትꬅ ባጋ፥ ሀራ አሳል አፋ ፕርዳ ባጋ፥ ጬቅንቶ ባጋ፥ ጋርዦ ባጋ፥ ዎሳ ባጋኔ አማንዛ አሳይ ኦꬆዳይስ ቤዝዛ ባዝ ኡባ ፓዲ ጻፌዛ።

ያይቆባ ኪታይ፥ ክርስታነትꬅ የሳይ አማኖ ኦሶር በንትዝ ማቄዛና ቆንጭሲ ቤዝዛ።

ያይቆባ ኪታይ አይኬዝ ቆፍታ

ሳሮꬆ 1:1

አማኖኔ ኤጨትꬅ 1:2-8

ማንቆትꬅኔ ዱረትꬅ 1:9-11

ፓጨ 1:12-18

ጾስ ቃላ ስስኔ ኦሶል ፔሾ 1:19-27

አስ አሳፕ ፓሮ ኮሾዋዛ 2:1-13

አማኖኔ ኦሶ 2:14-26

እራንꬅ ሞዶ ባጋ 3:1-18

አማንዛ አስኔ Ꮊ አላማ 4:1—5:6

ዱማ ዱማ ባዝታይስ እንግንቴዝ ዞርታ 5:7-20

1

1 ጾሳ ጎዳ የሱስ ክርስቶሳ አይላይ፥ ያይቆባ፥ አላመ ኡባይል ላልንቴዝ ታጶ ናምኢ ሼሽታይስ ኪቴዝ ኪታ። *

ሳሮ፥ ይንትስ ማቆ።

አማኖኔ ኤጨትꬅ

2 ታ እሹንꬆ፥ ይንታን ዱማ ዱማ ፓጨ ሄልኮ ይ ሎኦ ባዝ ደንጌዛይ ጋርክ ኡዲ ኩንꬅ ኡፋይሳር ኤኮይታ። 3 ይ አማናይ ፓጭንታይ ይንትስ ጋርዦ እንግዛና ይ ኤርዛ። 4 ይ ዉርስꬅ ሄሎዳይስ ይባታር ዳንዳእኮ አብካ ፓጨካ ይንታን ፖሎኔ ኩንꬅ ማሆ። 5 ይንታፕ ኦስካ ኤጨትꬂ ꬋብኮ ጾስ ዎሶ። ኤ ይንትስ እንጎዳ። ጾሳይ ኦናካ ቦረካዛር ኡባይስ ኬሃትꬃር እንግዛ ጾስ። 6 ዝን ዎስታር አማኖር ሰኤካዛር ጾሳ ዎሶ። ሰእዛ ኦንካ ጫርኮ ኤንእስን ኤንእዛ አባ ዙሎ ጋርከ። 7-8 ናምኢ ቆፋ የዛይነ ፋ ኦጋይል ኤቆያ ኦንካ ጎዳይፕ አብካ ደማዳ ኣዝፐ።

ማንቆትꬅኔ ዱረትስ

9 አማንዛ ማንቆ አሳይ፥ ጾሳይ ኡንታን ꬎቅ ኡዶድ ግሾ ኡፋይቶ። 10 አስ ዱረትꬂ ፉ ጋርክ ꬋብዛ ግሾስ አማንዛ ዱረ አሳይ ጾሳይ ኡንታን ዝቂ ኡድኮካ ኡፋይቶ። * 11 አዋይ ፋ ምሻር ከዚ ማታ መልስዛ፥ ፉꬋ ጉፍስዛ፤ ኤ ሎኦትꬃይካ ꬋብዛ። የይ ጋርከካ፥ ዱረ አሳይ ፋ ኦሶር ዳቡርታር ꬋቦዳ።

አሰ ሄልዛ ፋጨ

12 መቶ ጋሚ ኣꬌዛይፕ ጉየ፥ ጾሳይ ፋና ቃꬊዝታይስ እማድ ግ ቃላ ጫቆ ገሌዝ ደኦ ዛዉደ ኤኮድ ግሾስ መቶር ጋርዥዛ አስ አንጅንቴዛያ። 13 ኦንካ ፓጭንትዛ ዎደ «ታና ጾሳይ ፓጬዛ» ጊፐ። ጾሳይ ኢታር ፋጮያ፤ ማ ኤ ኦናካ ፋጮያ። 14 ዝን ፐቲ ፐቲ አስ ፋ ኢታ አሞትꬃር ጎሽንትታራነ ዶሽንትታር ፓጭንትዛ። 15 የይፐ ጉየ፥ አሞትꬅ ዎደጺ ናጋራ የልዛ፤ ማ ናጋራ ድጪ Ꮊይቆ የልዛ።

16 ታ ሲቆ እሹንꬆ፥ ዶሽንትፓተ። 17 ሎኦ እሞኔ ኩንꬅ አንጆ ኡቢታይ ሳሎፕ ይእዛ። የይካ ኩያ ጋርክ ኡባ ዎደ ዉቶዋ ዎይ ላምንቶዋ ፖእታይ አዳይ ጾሳይፕ ይእዛ። 18 ኑኒ፥ ኤ መትꬅስ ባይራ ማቃድ ጋርክ ኑና ቱማ ቃላር ፋ ሸነር የሌዛ።

ስኤዛና ኦሶል አፋ ፔሾ

19 ታ ሲቆ እሹንꬆ፥ Ꮊያ ዶግፓተ። አስ ኡባይ ስኦዳይስ ኤልሶ፥ ዝን ኦድንቶዳይስኔ ካጭንቶዳይስ ኤልስፐ። 20 አስ ካቺ ጾሳይ ጽሎትꬃ ኮኦያ። 21 የይ ግሾስ፥ ቱና ሀኖኔ ኢታትꬅ ኡባ ꬋብሲ፥ ጾሳይ ይ ዎዝና ጋንጨ ቱኬዝ ይ ሸምፖ አሾዳይስ ዳንዳእዛ ቃላ ሃዮትꬃር ኤኮይታ።

22 ዝን ጾስ ቃላ ኦሶል ፔሾይታፕ አትን ስእꬅ ኣዳር ይንታን ዶሽፓተ። 23 ቃላ ስኢ ኦꬆዋ አሲ፥ ኤ ፋና ማስቶተር ብእዝ አስ ጋርከ። 24 ኤ ፋና ብኢ ማቂ ቅትዛ፥ ዝን ኤ አብ ኣዝዛኮ ኤልሲ ዶግዛ። 25 ዝን ኦንካ ዋሎ ከስዛ ፎሎ ህገ አካካር ብኢ፥ ካሊ ናግዛይ፥ ስኤዛና ዶገካ ኦሶል ፔሽዛ አꬃይ፥ ፋ ኦሶ ኡባይር አንጅንቶዳ።

26 ፋ እራንꬃ ናገካዛር ጎይንዛ ግዝ አꬃይ ፋና ዶሽዛ፤ ኤ ጎይናይ ጨረ። 27 ጾስ አዳይ ቲና ቦሮ ባ ጌሽ ጎይናይ Ꮊያ፦ ዥኦ ናእታኔ አምእታ ኡ መታይድ ማደኔ አላመ ቱናፕ ፋና ናጎ።

2

አሰ ቁርፐ

1 ታ እሹንꬆ፥ ይ ኑ ቦንቾ ጎዳ የሱስ ክርስቶሳ አማንዛ ማቅኮ፥ አስ ኣፈ ብኢ አስ ቦንችፓተ። 2 ኣዝሶስ፥ ዎርቀ ምግዶ ኣꬂ፥ ሎኦ አፍላ ማኤዝ ዱረ አስ ይ ሺቃይድ የኤዛ። ማ ጩርቃ አፍላ ማኤዝ ማንቆ አስካ የኤዛ። 3 ሎኦ አፍላ ማኤዝ አꬃ ይ ኣꬂ ቦንቺ፥ «ነ Ꮊኔ ሎእዛ ኦይዳትል በቶባ» ግ፥ ማ ማንቆ አꬃ፥ «ነ ኤዛይድ ኤቆባ ዎይ Ꮊኔ ታ ቶኬ ላንቃተ ሳአ በቶባ» ይ ዬግዛ። 4 የዝን፥ ይንቲ፥ ይ ጋንጨ ሻኮ መꬌዝታኔ ኢታ ቆፋር የዝ ዳይንታይ ጋርክ ባሳኔ?

5 ታ ሲቆ እሹንꬆ፥ ስኦይታ። አማኖር ዱረ ማቃድ ጋርክ ፋና ቃꬍዝታይስ እማድ ጌዝ ሳሎ ካተትꬂ ላቶድ ጋርክ Ꮊ ሳአል ዬዚ ማንቅታ ጾሳይ ዶረካሳኔ? 6 ዝን ይ ማንቅታ ቶችዛ። ይንታን ጪጵችዝታይኔ ፕርደ ኬꬅ ጎችዝታይ ዱርታ ባሳኔ? ይንታን ዳይና ቲና ጎችዝታይ ኡንታን ባሳኔ? 7 ይ ጼግንቴዝ ቦንቾ ሱንꬃ ጫዥዝታይ ኡንታን ባሳኔ?

8 ዝን ጌሻ ማጻፋይድ፥ «አስ ኡባ ነና ነ ቃꬍዛይ ጋርክ ቃꬎባ» ግንትንቲ ጻፍንቴዝ ጾስ ካተትꬅ ህጋ ይ ፖልኮ ሎኦ ባዝ ኦꬅዛ።* 9 ዝን ይ አስ ኣፈ ብኢ ቦንችኮ፥ ናጋራ ኦꬅዛ፥ ማ ህጋይ ይንታን ህገ መንꬄዝ አስ ጋርክ ፕርዶዳ። 10 ኦንካ ጾስ ህገ ኡባፕ ፐታ አሺ፥ አቴዝታ ኡባ ናግኮ ኡባና መንꬄዛይ ጋርክ ታይብንትዛ። 11 «ላምፐ» ጌዝ ጎዳይ፥ ማ «ዎꬍፐ» ጌዛ። ዝን ኔኒ ላመካ አቲ ዎꬌዝ ማቅኮ፥ ህገ መንꬄዛ።* 12 ዋሎ ከስዛ ህገ ቲና ፕርደ ኤኮዳይስ የዝ አስ ጋርክ ኦድንቶይታነ ኦꬆይታ። 13 አስ ማሮዋ ኦናካ ጾሲ ፕርዶዳ ማሮትꬅ ባይꬅ ፕርዶዳ። ማቆዝን ማሮትꬅ ፕርዳ ጋምዛ።

አማኖኔ ኦሶ

14 ታ እሹንꬆ፥ ይንትፕ ፐቲ አሲ ታስ አማኖ የዛ ግ፥ ፋ አማኖ ኦሶር ቤዘካ አትኮ ኤዛ አብ ማዶዴ? ኤ አማናይ ኤዛ አሾዳይስ ዳንዳእኔ? 15 ኣዝሶስ ፐቲ እሻይ ዎይ ፐቲ ምሽታ ካሎትኮኔ ኡንትስ ሚዝባዝ ꬋብኮ፥ 16 ይንትፕ ፐቲ አሲ ኡንትኮ፥ «ሳሮ Ꮊንጎይታ! ይንታን ሆኦ! ም ምዦይታ!» ግ፥ ኮሽዛ ባዝ ኡንትስ እንገካ አትኮ ኡንታን አብ ማዴ? 17 የይ ግሾስ፥ ኦሶ ባ አማኖ ፋ ኣዳስ Ꮊይቆ።

18 ዝን ፐቲ አሲ፥ «ኔስ አማኖ የዛ፤ ማ ታስ ኦሶ የዛ። ነ ነ አማና ነ ኦሳይፕ ሻኪ ታና ቤዞባ፤ ታካ ታ አማና ታ ኦሶር ነና ቤዞዳ» ዬግዛ። 19 ኔኒ፥ ፐቲ ጾሲ የዛና አማንዛ፤ የይ የሰ። ቱና አያንታይካ አማንዛ፤ ያሻር ኩኩርዛ። 20 ነኖ ቦዛዮ! አማኖ ኦሶፕ ሻክንቲ Ꮊይቆ ማቄዛና ኤሮዳይስ ኮይኔ? 21 ኑ አዳይ አፍራመ፥ ፋ ናአ እሳቃ ያርሾ አቆል አፋ ጋዴዝ ዎደ ጽሌዛይ ፋ ኦሶር ባሳ?* 22 ኤ አማናኔ ኤ ኦሳይ ዎላ ኦꬄዛኔ ኤ አማናይ ኦሶር ፖልንቴዛና ቦኦሳ? 23 ጌሻ ማጻፋይ፥ «አፍራመ ጾስ አማኔዛ። ጾሳይ የያ ኤዝስ ጽሎትꬅ ኡዲ ታይቤዛ» ጌዛይ ፖልንቴዛ። ማ ኤ ጾስ ዳቦ ግንትንቲ ጼግንቴዛ። * 24 አሲ አማኖ ኣዳር ባዝን ኦሶር ጽልዛና ነ ብእኔ።

25 የይ ጋርከ፥ ዉሹምዛና ራአባ እስራኤለፕ ኪትንቴዝታ ሞኪ ሀራ ኦገር ኡንታን ሞይዜዝ ዎደ ፋ ኦሶር ጽለካሳ?*

26 ሸምፖፕ ሻክንቴዝ አሻይ Ꮊይቆ ማቄዛይ ጋርክ፥ ኦሶፕ ሻክንቴዝ አማናይካ Ꮊይቄዝባዝ።

3

እራንꬅ ናጎ

1 ታ እሹንꬆ፥ ይንታፕ ጋምታይ አስታማረ ማቅፐ። ኑ፥ አስታማርታይ Ꮊንክታይፕ ኣꬊዝ ፕርዳ ኤኮዳና ይ ኤርዛ። 2 ኑ ኡቢታይ ጋመባዛር ባልንትዛ። ፋ ኦዳይር ባልንቶዋ ኦንካ ፋናትꬃ ናጎዳይስ ዳንዳእዛ ፎሎ አስ። 3 ፓርታይ ኑስ ኪትንቶድ ጋርክ ብጻላ ባርሲ ኑ ኮይዝ አቆ ኡባ ካንግዛ። 4 ማርካበ አብ ጋርክ ግታ ማቅኮካ ዎልቃማ ጫርኮር ኡርቅንትኮካ፥ ላግዛይ ፋ ኮይዝ አቆል ማሂ ላግዛ ጽቃ ምꬃር ላግንቲ Ꮊንግዛ። 5 የይ ጋርክ እራንꬅ አሰትꬅ ክፕለፕ ጽቃት ማቅኮካ ጋመ ዳማባዛል ጬቅንትዛ።

ጽቃ ታማ ዳማ ዎራ ጹግዛ። 6 እራንꬂ ታማ ጋርከ። እራንꬅ ኑ አሰትꬅ ጋንጨ የዝ ኢታ አላመ፤ አሰትꬅ ኡባ ቱንስዛ። ጋናመፕ ከዝዝ ታማ ጋርክ ኑ ደኦ ላሶ ኡባ ጹግዛ። ፋ ኦማስካ ጹግንቶዳ 7 ቢታ ዶእታኔ ካፍታ፥ ኡሎር ጎሽንትዝታኔ አባ የዝ መትꬅታካ ኡባ አሲ ሞድዛ፤ ኡንትካ ሞድንቴዛ። 8 ዝን ኦንካ እራንꬅ ሞዶዳይስ ዳንዳኤካያ። እራንꬂ ዎꬍዛ ማርዘ ኩሜዝ ሞድንቶዋ ኢታ መትꬂ። 9 ኑ እራንꬃር ኑ ጎዳነ ኑ ኣዳ ጾሳ ጋላትዛ። ማ ኤዛር ጾስ ኣዚ መꬍንቴዝ አስ ባድዛ። 10 ፐቲ ዶናፐ ጋላታኔ ባድꬂ ከዝዛ። ታ እሹንꬆ፥ Ꮊይ ጋርክ ሀኖዳይስ ቤዞያ። * 11 ፐቲ ኦላፕ ማልእዛ ሃꬅኔ ጫንግዛ ሃꬂ ፑልቶዳይስ ዳንዳእኔ? 12 ታ እሹንꬆ፥ ባላሰ ምꬂ ዎይራ ኣፎዳይስ ዳንዳእኔ? ዎይ ዎይነ ምꬂ ባላሰ ምꬅ ኣፈ ኣፎዳይስ ዳንዳእኔ? ጫሞ ሃꬃፕ ማልእዛ ሃꬂ በንቶዳይስ ዳንዳእኔ።

ሳሎ ኤጨትꬅኔ ሳአ ኤጨትꬅ

13 ይ ጋንጨ ኤጫኔ አካክዛይ ኦኖ? ፋ ሎኦ የሳር፥ ሃዮትꬃር ኤጨትꬃር ፋ ኦꬄዝ ኦሳ ቤዞ። 14 ዝን ይ ዎዝናይድ ጫንግዛ ቅናተኔ ፋና ቃꬍዝ ኤጨትꬂ የዝኮ ጋይርንትፓተ፤ ቱማል አፋ ዎርዶትፓተ። 15 የይ ጋርክ ኤጨትꬃይ ሳሎፕ የኤዝ ባዝ ባዝን የይ አሾፐ፥ አላመፐኔ፥ ጻላሄፐ። 16 ቅናተኔ ፋና ዶሶ የዝ አቆ ካችኔ ኢታ ኦሶ ኡቢታይ የዛ። 17 የያ ማቆዝን ኣፋፕ ይእዝ ኤጨትꬃይ ኡባይፕ ቲና ጌሺ። ማ የይፐ ሳሮትꬅ፥ ሎኦትꬅ፥ ስኢ ኤክዛ፥ ቃꬊንትዛ፥ ሎኦ ኣፈ ኩሜዛኔ፥ አስ ሻጎዝታኔ ጩቦተꬅ ባዛያ። 18 ሳሮትꬅ ዶስዝታይ ሳሮትꬅ ዘሪ ጽሎትꬅ ማጽዛ።

4

አላመል የዝ እታትꬃ እጾ

1 ካችኔ ኦላ ይ ጋንጨ አናፕ የኤኔ? የይትታይ ይ አሰትꬅታይ ጋንጨ ኦልንትዛ ይ አሾ እናፕ ባሳኔ? 2 ይንቲ አሞትዛ፥ ዝን ደንጋሚ፤ የይ ግሾስ ዎꬍዛ። ሚንꬂ ኮይዛ፥ ዝን ደንጎዳይስ ዳንዳኦያ፤ የይ ግሾስ ካጭንትዛኔ ኦልንትዛ። ይ ጾሳ ዎሶዋ ግሾስ ኮይዝ ባዝ ደንጋም። 3 ይ ዎስዛ፥ ዝን ደንጋሚ። ይ አሾ አሞ ፖሎዳይስ ዡጫ ኦገር ዎስዛ ግሾስ ደንጋሚ። 4 ይንታኖ፥ ካድዝታዮ! Ꮊ አላመ ዶስዛይ ጾሳር ሞርከ ማቅዛና ይ ኤሮሳ? Ꮊ አላማይር ዳቦቶዳይስ ኮይዝ ኦንካ ጾሳር ሞርከ። 5 ጌሻ ማጻፋይ፥ «ጾሳይ ኑር የዞድ ጋርክ ኦꬄዝ አያናይ፥ ኑኒ ኤዝስ ቡዞ ማቃድ ጋርክ ሎእꬂ አሞትዛ» ጌዛይ ጨረ ኦድዝባዝ ኣዝኔ? 6 ዝን ጌሻ ማጻፋይ፥ «ጾሳይ ኡትርትዛ አስታ እጽዛ፥ ዝን ሀይታይስ ኣꬎ ኬሄትꬅ እንግዛ» ዬግዝ ግሾስ ጾሳይ ኣꬎ ኬሄትꬅ ጋንꬂ እንግዛ። *

7 የይ ግሾስ፥ ጾስስ ሞድንቶይታ፤ ዳቡሎሳር ኤቅንቶይታ፤ ኤ ይንታፕ ሃኮዳ። 8 ጾስኮ ሺቆይታ፤ ኤ ይንትኮ ሺቆዳ። ይንታኖ፥ ናጋራንችታዮ፥ ይ ኩሻ ሜጮይታ፤ ናምኢ ቆፋር የዝታዮ፥ ይ ዎዝና ጌሾይታ። 9 ካያቶይታ፥ ዬኮይታኔ አፉጾይታ። ይ ሚቻይ ዬፎር፥ ይ ኡፋይሳይ አዛኖር ላምንቶ። 10 ጎዳይ ቲና ይ ኡባ ዝቃ ኡዶይታ፤ ኤ ይንታን ꬎቅ ꬎቅ ኡዶዳ።

አሳል አፋ ፕርድፓተ

11 ታ እሹንꬆ፥ ፐታይ ፐታ ዝግርፓተ። ፋ እሻ ዝግርዛይኔ ኤዛል አፋ ፕርድዛይ ህገ ዝግርዛኔ ህገል አፋ ፕርድዛ። ኔኒ ህገል አፋ ፕርድኮ ህገል አፋ ፕርድዛ ማቅዛፕ አትን ህገ ፖልዛ አስ ነ ማቆያ። 12 ህገ እንግዛይኔ ፕርድዛይ ጾስ ኣዳ። አሾዳይስኔ ꬋብሶዳይስ ዳንዳእዛይ ኤዛ። የዝን፥ አሳል አፋ ፕርድዛይ ነ ኦኖ?

ጬቅንትፓተ

13 ይ፥ «ኑኒ Ꮊይኖ ዎይ ዎንታ የ ካታማ ዎይ Ꮊ ካታማ Ꮊማዳ፤ ኤዛይድ ላይꬅ በቶዳ፤ ዛልእ ዎꬍሶዳ» ዬግዝታዮ፥ ስኦይታ። * 14 ዎንታ አቢ ሀኖዳዛኮ ይ ኤሮያ። ይ የሳይ ዋያዳዛኮ ኤርዛይ ኦኖ? ይንቲ ጽቃ ዎደ በንቲ ꬋብዛ ሻራ ጋርከ። 15 የያ አሺ፥ «ጎዳይ ጊኮ ኑኒ የዞዳ፤ Ꮊያ ዎይ የያ ኦꬆዳ» ዬጎዳይስ ቤዝዛ። 16 ዝን ይ Ꮊተ ኡትርትዛኔ ጬቅንትዛ። የይ ጋርክ ጬቅንታ ኡባይ ኢታ።

17 የይ ግሾስ፥ ሎኦ ባዝ ኦꬆዳይስ ኤርታር ኦꬆዋ አꬃይስ የይ ናጋራ።

5

ዱርታይስ እንግንቴዝ ናግሶ

1 Ꮊተካ ይንታኖ፥ ዱርታዮ፥ ይንታል አፋ ኢታ መታይ ይእዛ ግሾስ ዎ ዎ ግ ዬኮይታ። 2 ይ ሻላይ ቡቄዛ፤ ይ አፍላይካ ብላር ሚንትንቴዛ። * 3 ይ ዎርቃይኔ ይ ብራይ ባልቴዛ። የ ባልትꬃይ ይንትስ ማርካ ማቃዳ። የይካ ይ አሻ ታማ ጋርክ ማዳ። ይ Ꮊ ዉሬዝ ቃምታይድ ይንትስ ሻሎ ጋንꬄዛ። 4 ይንቲ ጋደ ኦꬂ ፔዤዝ አሳይ ከራ ሚሸ ይ ጭግበኤካያ። የይ ይንታል አፋ ኡክዛ። የ አሳይ ኡፋይ ዎልቃማ ጎዳይ ሀየ ስንቴዛ። * 5 Ꮊ ሳአል ይንትስ ጊግን ኡፋይሳር የሳዳይስ ቆፒ፥ ሹኮስ ጊግንቴዝ መሄ ጋርክ ይንታን ꬊክ ኦርድሴዛ። 6 ይንታር ኤቅንቶዋዝን ጽላያ ይ ፕርዴዛ፤ ኤዛ ዎꬌዛ።

ጋርዦኔ ዎሳ

7 ታ እሹንꬆ፥ ጎዳይ ይእꬃ ጋርዢ ናጎይታ። ዎታር አቅዝ አꬃይ ቶርቼል ቲና እራኔ ጉየ እራ የኦድ ጋꬆ ጋርዢ አልኦ ካꬃ ቢታፕ ዋይዚ ናጊ ሄልꬂ ኤክዛኮ ቆፖይታ። 8 ይንትካ ጋርዦይታ። ጎዳ ይእꬃይ ኡኬዝ ግሾስ ኡፋይሳር ናጎይታ።

9 ታ እሹንꬆ፥ ጾሳይ ይንታል አፋ ፕርዳም ጋርክ ፐታይ ፐታይል አፋ ዝግርፓተ። ፕርድዛይ ፐንገል ኤቄዛ። 10 ታ እሹንꬆ፥ ዋዬር ጋርዤዝ፥ ጎዳይ ሱንꬃር ኦዴዝ ናብታ ኣዝሶ ኡዲ ኤኮይታ። 11 ዳንዳአር ጋርዤዝታ ኑኒ አንጅንቴዝታ ግዛ። ኢዮባ ዋይዚ ጋርዤዛኮ ይ ስኤዛ። ጎዳይ ዉርስꬃል ኤዛ ዋይዚ ማዴዛኮ ይ በኤዛ። ኤ ማሮትꬅኔ ቃ ኩሜዝ ጎዳ ማቄዝ ግሾስ የያ ኦꬄዛ።*

12 ዝን ኡባፕ ቲና፥ ታ እሹንꬆ፥ ሳሎር ማቅን ዎይ ሳአር ማቅን ዎይ ሀራ አባራካ ጫቂፓተ። ጾስ ፕርዳ ይ ገላማይጋርከ ይ ኦዳይ ኤ ማቅኮ፥ «ኤ» ጎይታ፤ ዋኣ ማቅኮ፥ «ዋኣ» ጎይታ። *

13 ይ ጋንጨ መቶ ኤክዛ ኦንካ የዝኮ ጾሳ ዎሶ። ኡፋይትዛ ኦንካ የዝኮ ጋላታር የጾ። 14 ይንትፕ ሀርግንቴዝ ኦንካ የዝኮ ዎሳ ኬꬅ ጭምታ ጼጎ። ኡ ጎዳይ ሱንꬃር ዎይራ ዛይተ ትዢ ኤዝስ ጾሳ ዎሶ። * 15 አማኖር ዎሴዝ ዎሳይ ሀርገር የዛና ፓꬅዛ። ጎዳይ ኤዛ፥ ሀርገፕ ደንꬅዛ፤ ኤ ናጋራ ኦꬄዝ ባዝ ማቅኮካ ጎዳይ ኤዛ ማርዛ። 16 የይ ግሾስ፥ ይ ፓጾድ ጋርክ ይ ናጋራ ፐታይ ፐታይስ ፓጾይታኔ ፐታይ ፐታይስ ዎሶይታ። ጽሎ አስ ዎሳይ ዎልቃማ ኦሶ ኦꬅዛ። 17 ኤላሳ ኑ ጋርክ አስ ዝን እራ ሳአል ቡካማይ ጋርክ ሚንꬂ ጾስ ዎስን ሀይꬒ ላይꬅኔ ኡሱፑን አግና ሳአል እራ ቡከካያ። * 18 ማቂ ኤ ጾሳ ዎስን ሳሎፕ እራ ቡኬዛ፤ ሳአይካ ካꬃ ዶልሴዛ። *

19 ታ እሹንꬆ፥ ይንታፕ ኦንካ ቱማ ኦገፐ ቡትኮ፥ ሀራይ ኤዛ ቱማኮ ማህኮ፥ 20 ናጋራ ኦꬅዛና የ ቡታ ኦገፐ ማህዝ ኦንካ፥ ኤ ሸምፖ Ꮊይቆፕ አሽዛኔ ኤ ጋመ ናጋራይስ ማሮትꬅ እንግዛና ኤሮ። *

* 1:1 ማቶ. 13:55፤ ማር. 6:3፤ ሀዋ. ኦ. 15:13፤ ጋላ. 1:19

* 1:10 ኢሳ. 40:6-7

* 2:8 ለዊ. 19:18

* 2:11 ከስ 20:13-14፤ ናምእ. 5:17-18

* 2:21 መ. 22:1-14

* 2:23 መ. 15:6፤ 2ዜና. 20:7፤ ኢሳ. 41:8

* 2:25 ኢያ. 2:1-21

* 3:10 መ. 1:26

* 4:6 ኣዝ. 3:34

* 4:13 ኣዝ. 27:1

* 5:2 ማቶ. 6:19

* 5:4 ናምእ. 24:14-15

* 5:11 ኢዮ. 1:21-22፤ 2:10፤ ማዝ. 103:8

* 5:12 ማቶ. 5:34-37

* 5:14 ማቶ. 5:34-37

* 5:17 1ካት. 17:1፤ 18:1

* 5:18 1ካት. 18:42-45

* 5:20 ኣዝ. 10:12፤ 1ጵጽ. 4:8

1ጵጽሮሳ

1

2

3

4

5

ጵጽሮሳ ጻፌዝ ቲና ኪታ

ገሎ

ሀዋረ ጵጽሮሳ ጻፌዝ ቲና ኪታይ ጻፍንቴዛይ፥ «ዶርንቴዝ ጾስ አስታ» ግንትንቲ ጼግንቴዝታይስኔ ጽቃ ኢስያ ጋደ ፑደ ባጋ ላልንቴዝ አማንዛ አሳይስ። Ꮊ ኪታይስ ኣፈ ቆፋይ፥ አማኖፕ ደንዴዛይድ መቶኔ ዋየ ሄሌዝ አሳ ምንꬃꬆዳይሲ። Ꮊ ማጻፋቶ ጻፌዛይ፥ የሱሳ Ꮊይቆ፥ ኤ ደንዶ፥ ኤ ናምእንꬆ ይእꬃ ኦድዛ የሱስ ክርስቶሳ ዎንግለ ቃላ ኡንታን ቆፕስዛ። የሱስ ክርስቶሳ ደኦ ኣዝሶ ኡዲ ብኢ፥ መቶ ዳንዳአር ካንꬆድ ጋርክ ኡንታን ቆፍስዛ። የይር ዎል ሄልꬂ፥ መቶ ኡ አማናይ ጌሸትꬃ ፓጭዛኔ፥ «የሱስ ክርስቶሳ ቆንጭዝ ጋላስ» ቤዝዛ ዎይቶ ኡንቲ ኤኮዳይስ የዛና ቆፕስዛ።

ጻፋይ፥ ኡንቲ መቶ ዳንዳኦድ ጋርክ ምንꬃꬃይል አፋ ክርስቶሳ ካልዛ አስታይ የዞዳይስ ቤዝዛ የስ የሳዳይ ጋርክ ቆፍስዛ።

1 ጵጽሮሳ ኪታይ አይኬዝ ቆፍታ

ሳሮꬆ 1:1-2

ጾሲ ኑስ እንጌዝ አቶትꬃ 1:3-12

ጌሸትꬅ የስ 1:13—2:10

መቶ ዎደ አማንዛ አሳይ ሀኖዳይስ ቤዝዛ ባዝ 2:11—4:19

ክርስታንታይ ሃዮትꬅኔ ኦሶ 5:1-11

ኩስተ ቆፋ 5:12-14

1

1 ታኒ፥ የሱስ ክርስቶሳ ሀዋራይ ጵጽሮሳ፤ ጳንጾሳ፥ ጋላትያ፥ ቃጳዶቃ፥ ኢሳኔ ብታና ጋደ በተ አስ ጋርክ ላልንቲ የዝ ጾሲ ዶሬዝ፥ አሳይስ Ꮊ ዳብዳባ ጻፌዛ። 2 የሱስ ክርስቶሳስ ይ ኪትንቶድ ጋርከኔ ኤ ሱꬃይር ጌዦዳይ ጋርከ፥ ጾስ አዳይ ፋ ቲና ኤራር ዶሬዝታይስኔ ጌሻ አያናር ጌዤዝ፥ ይንትስ ኣꬎ ኬሃትꬅኔ ሳሮትꬅ ማቆ።

መꬍና ኡፋይስ

3 የሱስ ክርስቶሳና Ꮊይቆፕ ደንꬂ ፋ ግታ ማሮትꬃይር ናምአንꬆ የልንታይር ꬋቦዋ ኡፋይስ እንጌዝ ኑ ጎዳ የሱስ ክርስቶሳ አዳይ፥ ጾሳይ ጋላትንቶ። 4 ማ ጾሲ ይንትስ ꬋቦዋ፥ ኢቶዛኔ ቡቆዋ ጋደ ሳሎ ጊግሴዛ። 5 የ ላታይ ዎደ ዉርስꬃ ቆንጮዳይስ የዝ አቶትꬅስ ጾስ ዎልቃር አማኖር ይንትስ ናግንቲ የዛ።

6 Ꮊት ጽቃ ዎደስ ይ ዱማ ዱማ ፓጨር ኡንእንትኮካ የይድ ኡፋይቶይታ። 7 የ ፓጫይ ይንታን ሄሌዛይ፥ ታማ ኦልን ꬋብዛ ዎርቀፕ ይ አማናይ ኣꬎኔ ቱማ ማቄዛና ቤዝዛ። የ ፓጭንቴዝ አማናይድ የሱስ ክርስቶሳ ማቂ የኦዳር ጋላታ፥ ቦንቾኔ ሳባ ይ ኤኮዳ። 8 ይ የሱሳ በኤካያ፥ ዝን ኤዛ ሲቅዛ። ይ Ꮊት ኤዛ በኤካ ባዝ ማቅኮካ፥ ኤዛ አማንዛ። ማ ኦዳር ቆንጭሶዳይስ ዳንዳእንቶዋ ኡፋይሳራኔ ቦንቾር ኩሜዛ። 9 ይ አማኖር ናግዛ ይ ሸምፖ አቶትꬃ ኤኮዳ።

10 ኣꬎ ኬሄትꬃይ ባጋር ይንትስ ማቄዝ Ꮊ አቶትꬃይ ባጋ ናብታይ ኤሮዳይስ ሎእꬂ ፕላጊ ኮዬዛ። 11 ኡ ጋንጨ የዝ ክርስቶሳ አያናይ ኤዛ ሄሎድ ዋያኔ የይፕ ጉየ የኦድ ቦንቾ ባጋ ቲናቲ ማርካትታር፥ አይደ ዎይ ዋይዚ ሀኖዳዛኮ አካካር ፕላጊ ኮዬዛ። 12 ናብታይ ኦዴዝ ትንቢታይ ፓስ ባዝን ይንትስ ማቄዛና ጾሲ ኡንትስ ቆንጭሴዛ። Ꮊት አሳይ ይንትስ ኦዴዝ ዎንግለ ሳሎፕ ኪትንቴዝ ጌሻ አያና ዎልቃር ይንትስ ኦዴዛ። ኪታንችታይካ የያ በአዳይስ አሞትዛ።

ጌሻትꬃር የስ

13 የይ ግሾስ፥ ይ ዎዝና ባርክꬂ ኦሶስ ጊግንቲ፤ ይንታን ሞዲ የሱስ ክርስቶሳ ማቂ የኦዳር ይ ኤኮድ ኣꬎ ኬሃትꬃ ኡፋይሳር ናጎይታ። 14 ኪትንትዛ ናእታ ኣዚ ኤረካዛር ቲና ይ የዜዝ ኢታ አሞ ካልፓተ። 15 ዝን ይንታን ጼጌዝ ጾሳይ ጌሺ ማቄዛይ ጋርክ ይንትካ ይ የሳ ኡባይድ ጌሽታ ማቆይታ። 16 ጌሻ ማጻፋይድ፥ «ታኒ ጌሽ ማቄዝ ግሾስ ይንትካ ጌሽታ ማቆይታ» ግንትንቲ ጻፍንቴዛ። *

17 አስ ስኖ በኤካዛር ፐታይስ ፐታይስ ኤ ኦሳይ ጋርክ ፕርድዛ ጾሳ፥ «አደ» ግ ጼግዝ ባዝ ማቅኮ፥ Ꮊ ሳአ እማꬃትꬅ የሳ ያሻር የዞይታ። 18 ይ፥ ይ አድታይፕ ላቴዝ ፓꬆዋ የሳይፕ ዎዝንቴዛይ፥ ꬋብዛ ብራር ዎይ ዎርቃር ባዛና ይ ኤርዛ። 19 ቦሮ ዎይ ቦርሶ ባ ዱር ማቄዝ አልኦ ክርስቶሳ ሱꬃር ይ ዎዝንቴዛ። 20 ኤ አላመ መꬊንቶዳይፕ ቲና ኤርንቴዛ፥ ዝን Ꮊ ዉርስꬅ ዎደ ይ ግሾስ ቆንጬዛ። 21 ይ አማናይኔ ይ ኡፋይሳይ ጾሳል ማቆዳይ ጋርክ ጾሲ ኤዛ Ꮊይቆፕ ደንꬂ፥ ቦንቼዝ ክርስቶሳ ባጋር ጾሳል አማንንቶዳ። 22 ይ ቱማስ አዛዝንትታር ኡትራባይꬅ እሸትꬅ ሲቆር ሚንꬂ ዎልር ዎዝናፕ ሲቆይታ።

23 ይ ናምአንꬆ የልንቴዛይ ꬋብዛ ዘርꬃፕ ባዝን መꬍናስ የዝ ጾስ ቃላይድ ꬋቦዋ ሼሻፕ የልንቴዛ። 24 ጾስ ቃላይ፥

«አሾ ማኤዝ ኡባይ ማታ ጋርከ፤

ኤ ቦንቻይ ኡባይካ ማታ ፉ ጋርከ።

ማታይ መልዛ፥ ፉꬍታይካ ጉፍዛ። *

25 ዝን ጎዳይ ቃላይ መꬍናስ ሚንጊ የዞዳ»

ዬግዛ። ይንትስ ኦድንቴዝ ዎንግለ ቃላይ Ꮊያ።

2

ደኦ ሹችኔ ዶርንቴዝ ዎያ

1 ይኬ ኢታትꬅ ኡባ፥ ዶሻ ኡባ፥ ጩቦትꬅ ቅናተኔ ዝግርስ ኡባ ይንትፕ ሃሶይታ። 2-3 ጎዳይ ኬሃ ማቄዛና ይ ኤሬዛይ ጋርክ Ꮊት የልንቴዝ ጽቃ ናእታይ ጋርክ ይ አቶትꬃር ድጮዳይስ ገነ ባ ቃላ ማስ ኡባ ዎደ አሞቶይታ። *

4 አሳር ቦርንቲ ጾሳር ዶርንቴዝ ቦንቾ ማቄዝ ሹች፥ ጎዳ የሱሳኮ ሺቆይታ። 5 ይ ደኦ ሹችታ ማቂ፥ የሱስ ክርስቶሳ ባጋር ጾስ ኡፋይስዛ አያና ያርሾ ያርሽዛ ጌሽ ቄስታ ማቆዳይ ጋርክ አያና ኬꬅ ማቂ ኬጽንቶይታ። 6 ጌሻ ማጻፋይድ፥

«ዬዛኮ፥ ታኒ ጽዮነ ካታማ ኬꬃ ሙመር ቶኪ አይክዝ ክርክሮ ጋርክ፥

ዶርንቴዝ፥ ቦንቾ ሹች ጋዶዳ፤

ኤዛ አማንዛ ኦንካ የሻ ዬላታሚ»

ዬግዛ።* 7 Ꮊ ሹቻይ ይንትስ አማንዝታይስ ቦንቾ፥ ዝን አማኖዋዝታይስ፥

«ግምቢዝታይ ለቂ እጼዝ ሹቻይ

ኬꬃ ሙመር ቶኪ አይክዝ ክርክሮ ጋርክ፥

ኡባይፕ ኣꬊዝ ሹች ማቄዛ።»*

8 ማካ፥

«Ꮊ ሹቻይ አስ ꬉቢዛ ሹችኔ አስ ፖክስዝ ዛላ»

ዬግዛ። ኡንቲ የይስ ቃድንቴዝ ግሾስ ጾስ ቃላ ኪትንታም እጺ ꬉብንቴዛ።*

9 ዝን ጾሲ ꬉማፕ ማላልስዛ ፋ ፖአይኮ ይንታን ጼጌዛይ፥ ይ ኤ ሎኦትꬃ ሀርታይስ ኦዶዳይስ ዶርንቴዝ ኮች፥ ካት ቄሰ፥ ጌሻ የለትꬅኔ ጾስ ዱማ ዎያ። * 10 ይ ቲና ጾስ ዎያ ባያ፥ ዝን Ꮊት ይ ኤ ዎያ። ይ ቲና ማሮትꬅ ደንገካዝታ፥ ዝን Ꮊት ማሮትꬅ ደንጌዛ። *

ጾስ አይለ ጋርክ የስ

11 ታ እሹንꬆ፥ ይ Ꮊ ሳአ እማꬅኔ በተ አስ ማቄዛይ ጋርክ ይ ሸምፖ ኦልዛ አሾ አሞፕ ሃኮድ ጋርክ ታኒ ይንታን ዎስዛ። 12 አማኖዋ አሳይ ይንታን ኢታ ኦꬅዝ አስ ጋርክ ዝግርኮ ጾሲ ኑና በአዳይስ ይእዛ ጋላስ፥ ኡንቲ ይ ሎኦ ኦሳ ብኢ ጾስ ጋላቶዳይ ጋርክ ይንትስ ሎኦ ደኦ የዞ።

13 ጎዳይ ግሾስ ግ ማዉተር የዝ አሳይስ ሃርንቶይታ፤ ኡባይፕ አፋ ማቄዝ ግሾስ ካታይስካ ሞድንቶይታ። 14 ኡንቲ ኢታ ኦꬅዝታ ሴሮዳይስኔ ሎኦ ኦꬅዝታ ሳቦዳይስ ካታይፕ ኪትንቴዝ ግሾስ ጋደ አቅዝታይስ ሃርንቶይታ። 15 ይ፥ ይ ሎኦ ኦሶር ኤሮዋ ቦዞ አሳይ ናሻ ዶና አይꬆዳይ ጾስ ሸነ። 16 ጾስ አይለ ማቂ ዋሎ የዞይታፕ አትን ይ ዋሎትꬃ ኢታ ኦሶስ ካመ ኡድፓተ። 17 አስ ኡባ ቦንቾይታ፤ አማንዛ አሳ ሲቆይታ፤ ጾስስ ያሽቶይታ፤ ካት ቦንቾይታ።

ክርስቶሳ ዋያይስ ኣዝሶ

18 አይሉንꬆ፥ ሎኦ ጎድታይስኔ ኬሃ ጎድታይስ ኣዳ ባዝን ኢትታይስካ ቦንቾር ሃርንቶይታ። 19 አሲ ጾስ ግሾስ ግ ቤዞዋ ዋየ ኤክኮ ጾሲ ኤዛ አንጆዳ። 20 ዝን ይ ናጋራ ኦꬅን ይንታን Ꮊꬍን ይ ዳንዳእኮ ይንትስ አባ ጋላታ የኔ? ዝን ሎኦ ባዝ ኡዲ ዋየ ዳንዳእኮ ጾሲ ይንታን የይስ አንጆዳ። 21 ጾሲ ይንታን ጼጌዛይ የይ ግሾስ፤ ክርስቶሳ ይንትስ ዋይንቴዛ፤ ይ ኤዛ ካሎዳይ ጋርክ፥ ይንትስ ኣዝሶ ማቄዛ። 22 ኤ ናጋራ ኦꬄካያ፤ ኤ ዶናይዳካ ጩቦትꬅ በንተካያ። * 23 ኡንቲ ኤዛ ጫዥዝን ኤ ማሂ ጫዠካያ። ዝን ዋየ ኤክታር ጽሎ ፕርድዛ ጾሳይስ ፋ ፕርዳ አሺ አሸነፕ አትን ማንደካያ። * 24 ኑኒ ናጋራስ Ꮊይቂ ጽሎትꬅስ የዞዳይ ጋርክ ክርስቶሳ ፋ አሻይድ ኑ ናጋራ ማዝቃለል አፋ ቶኬዛ፤ ይ ኤ ማዶꬃይር ፓጼዛ። * 25 ብኒ ይ ኦገ ባሊ ላልንቲ ꬋቤዝ ዱር ጋርከ፥ ዝን Ꮊት ይ ሸምፖ ሄንግዛይኮኔ ናግዛይኮ ማቄዛ። *

3

አዝን ባጋኔ ማቺ ባጋ

1 ማካ፥ ማችታዮ፥ ይ አዝንታይስ አዛዝንቶይታ። የይ ጋርክ ፐታይ ፐታይ ጾስ ቃላ አማኖዝታ ማቅኮካ ፋ ማችታይ ሀና ብኢ ቃላ ኦደካዝን አማኖዳይስ ዳንዳእዛ። 2 አማኖዳይስ ዳንዳእዛይ ያሻትꬃራኔ ይ ጌሽ የሳ ብኢ። * 3 ይ፥ ይ ኦማ ዳꬃራኔ ዎርቀ ኣꬆር ዎይ ሎኦ ማኦር ቡቁርንቶር ይ አሲ ቤዞር ማቅፐ። * 4 ዝን ይ ዎዝናይ ጋንጨ የዝ የገልሳትꬃይ ጾስ ቲና ይንትስ ጋመ አልኦ ማቂ ꬋቦዋ፥ አሽከኔ ዳጭ ጌዝ አያና ማቆ። 5 ጾሲ እንጎድ ጌዛና አማኔዝ ጌሽ ማችታይ ብኒ ዎደ ፋ አዝንታይስ ሃርንቲ፥ ፋና የይ ጋርክ ኡሳ ሎእꬄዛ። 6 የይ ጋርክ ሳራ አፍራመና፥ «ታ ጎዳዮ» ዬጊ ጼግታር፥ ኤስ ኪትንቴዛ፤ አኮካ ያሽተካር ሎኦ ባዝ ኦꬅኮ ይንትካ እ ናእታ። *

7 አዝንታዮ፥ ይ ማችታይ ይንትፕ ዳቡራ መꬎ ማቄዛና ኤሪ፥ ኡንታን ቦንቾይታ፤ ይ ዎሳ ꬉባማይ ጋርክ ጾሲ እንጌዝ ደኦ ኡንቲ ይንታር ዎላ ላትዛ ግሾስ ኡንታን ቦንቾይታ። *

ሎኦ ኦሶር መቶ ኤኮ

8 Ꮊንፕ ጉየ፥ ኡቢታይ ፐቲ ቆፋር የዞይታ። Ꮊንክታይ መታይ ይንታን ሄሌዛይ ጋርክ ኡዶይታ፥ እሸትꬅ ሲቆር ዎል ሲቆይታ፤ ማ ፐታይ ፐታይስ ኬህታኔ አሽክታ ማቆይታ። 9 ኢታ ግሾስ ኢታ ዎይ ጫሽ ግሾስ ጫዢ ማህፓተ፤ የያ አሺ፥ ጾሲ ይንትስ አንጆ እንጎዳይስ ይንታን ጼጌዝ ግሾስ አንጆይታ። 10 አብስ ጊኮ፥ ጌሻ ማጻፋይ፥

«ደኦ ዶስዛይኔ ሎኦ ጋላስታ በአዳይስ ኮይዝ ኦና ማቅኮካ ፋ እንጻርሳ ኢታባዝኔ መተርሻ ዎርዶ ኦድንትዛና ካዮ። *

11 ኢታ ባዛፕ ሃኮ ሎኦ ባዝ ኦꬆ፤

ሳሮትꬅካ ኮዮኔ ካሎ።

12 ጎዳይ ኣፍታይ ጽልታ ብእዛ፤

ኤ ሀይታይካ ኡባ ዎደ ኡ ዎሳ ስኦዳይስ ዶይንቲ የዛ።

ዝን ጎዳይ ኢታ ባዝ ኦꬅዝታ ፋ ሸነ ኣፈር ብእዛ»

ዬግዛ።

13 ይ ሎኦ ባዝ ኦꬆዳይስ አሞትኮ ይንታን ካዮዳይ ኦኖ? 14 ሀራ አቶዝን፥ ጽሎትꬅ ግሾስ ይ ዋይንትኮ አንጅንቴዝታ። አስስ ያሽቲፓተኔ ህርግፓተ። * 15 ክርስቶሳና ይ ዎዝናፕ ቦንቾይታኔ ጎድ ማሆይታ። ይንትስ እንጌዝ ኡፋይሳ ኦይጭዝ ኦስካ ማህꬅ እንጎዳይስ ኡባ ዎደ ጊጊ በቶይታ፥ ዝን የያ ሃዮትꬃራኔ ያሻር ኡዶይታ። 16 ማ ክርስቶሳር ይ የዝ ሎኦ የሳ ኢታ ባዝ ኦꬄዛይ ጋርክ፥ ይንታን ጫዥዛ አሳይኔ ሀዎዝዝታይ ዬላቶዳይ ጋርክ ይ ካሃይ ጌሽ ማቆ። 17 ጾስ ሸነ ማቅኮ ኢታ ባዝ ኦꬂ ዋየ ኤክዛይፕ ሎኦ ባዝ ኦꬂ ዋየ ኤክዛይ ሎኦ። 18 ክርስቶሳ ኑና ጾስኮ ሺሾዳይስ ፋ ኡባስ ጌሽ ማቂ የዛር፥ ናጋራንችታይስ ኡቢታይስ ላማማይስ ፐቲ ቶኬ ናጋራ ግሾስ Ꮊይቄዛ፤ ኤ ፋ አሰትꬃይር Ꮊይቄዛር፥ ዝን አያናር ፓꬅ። 19 ማ የ አያናይር ኤ Ꮊንጊ አች ካራ የዝ ሸምፕታይስ ቃላ ኦዴዛ። 20 ኖሄ ማርካበ ኬጾዳር የ ሸምፕታይ ጾስስ ኪትንታም እጼዛ፥ ዝን ጾስ ኡንታን ዳንዳኤዛ። ሆስፑን አስ ኣዳ ማርካበ ገሊ፥ ፕርዳ ሃꬃፕ አቴዛ። * 21 የ ፕርዳ ሃꬃይ Ꮊት ይንታን አሽዛ ጽንቃተ ኣዝሶ ማቄዛ። Ꮊ ጽንቃታይ ጋላ ቅታ ሜጮ ባዝን ሎኦ ካሃር ጾስ ቲና ቃላ ገሎ፥ ክርስቶሳ ደንዶ ባጋር ይንታን አሽዛ። 22 ኤ ሳሎ Ꮊንጊ ጾስ ኡሻቻ በቴዛ፥ ኪታንችታይ፥ ማዉተ አድታኔ ዎልቃምታ ሃርዛ።

4

ጾስስ የዞ

1 ክርስቶሳ ፋ አሾር ኑስ መቶ ኤኬዝ ግሾስ ይንትካ ኦላ ሚሸ ዳንጬዝ አስ ጋርክ የ ቆፋይር ሚንጊ ኤቆይታ። ክርስቶሳ ግሾስ ግ ፋ አሾር ዋየ ኤኬዝ አꬃይ ናጋራ ኦꬃም ግ ሙርቴዝ አሲ። 2 የ አꬃይ ፋ አቴዝ ላይꬃ ጾስ ሸነ ኦꬆዳይስ ኮይነፕ አትን ኢታ አሾ አሞ ፖሎዳይስ ባያ። 3 ብኒ ይ አማኖዋ አሳይ የዜዛይ ጋርክ የዜዛ። ይ ቃይጸር፥ ኢታ አሾ አሞር፥ አቆፕ ኣꬅ ኡሻር፥ ማꬄር፥ ቱና ኦꬆ ደንꬅꬅዛ የꬃር፥ የላꬅዛ ኤቃ ጎይኖር ቲና የዜዝ የሳይ ግዶዳ። 4 አማኖዋ አሳይራ ይ የይ ጋርክ ባዛር ቃይጽንቲ ላሶዋ ግሾስ ማላባዝ ግ ይንታን ጫዥዛ። 5 ዝን ኡንቲ ፓጽታይላኔ Ꮊይቄዝታይል አፋ ፕርዶዳይስ የዝ ጾሳይስ ማህꬅ እንጎዳ። 6 Ꮊይቄዝታይስካ ዎንግላይ ሳባክንቴዛይ Ꮊይ ግሾስ። ኡንቲ አሳይሳይ ጋርክ ፋ አሾር ፕርድንቶዳ ማ ፋ አያናር ጾሳይ ጋርክ ደኦ የዞዳ።

7 ይኬ፥ ኡባባዝስ ዉርስꬃይ ኡኬዛ። የይ ግሾስ፥ ዎሶዳይስ ዳንዳእንቶድ ጋርክ ዳጭ ጌዝ ዎዝና ማራራ የዞይታ። 8 ሲቆ ጋመ ናጋራ ካምዛ ግሾስ ኡባይፕ ኣꬂ ዎልር ዎዝናፕ ሲቅንቶይታ። * 9 ኦሌካዛር ዎል እማꬃትꬃር ሞኮይታ። 10 ይ ጾሳይፕ ኣꬎ ኬሃትꬃይፕ ዱማ ዱማ እሞታ ኤኬዛይ ጋርክ ይ ፐታይ ፐታይ የ እማ ቤዝዛይ ጋርክ አይኪ ዎል ማዶይታ። 11 የሱስ ክርስቶሳ ባጋር ኡባ ባዛር ጾሲ ጋላትንቶዳይ ጋርክ ኦንካ ኦድዛ ባዝ ማቅኮ ጾሳፕ ቃላ ኤኬዛይ ጋርክ ኦዶ። ማ ኦንካ ማድዛ ባዝ ማቅኮ ጾሲ ኤስ እንግዛ ዎልቃይ ጋርክ ማዶ። ቦንቾኔ ዎልቃይ መꬊናፕ መꬍና ሄሎዳይስ ኤስ ማቆ። አምንኤ።

መቶ ጋንጨ ጋርዦ

12 ታ ባጉንꬆ፥ ይ ታማ ጋርክ ጹግዝ ዋየ ፓጨ ጋንጨር ኣꬎዳር ኦሮꬅባዝ ሀኔዛይ ጋርክ ማላባዝ ጊፓተ። 13 ዝን ኤ ፋ ቦንቻይር ማቂ የኦዳር ይ ኡፋይሳይ ኡሳ ጉጆዳይ ጋርክ ክርስቶሳ ዋየ ይ ኤክዛይድ ኡፋይቶይታ። 14 ክርስቶሳ ሱንꬃይ ግሾስ አሲ ይንታን ጫዥኮ ጾስ ቦንቾ አያናይ ይንታል አፋ ሸምፕዛ ግሾስ ይ አንጅንቴዝታ። 15 ይንታፕ መቶ ኤክዝ ኦንካ ሸምፖ ዎꬌዝታይ ጋርክ ዎይ ካስቴዝ ዎይ ኢታ ኦꬄዛይ ጋርክ ዎይ ገልሶዋ አቆ ገሌዛይ ጋርክ ሀኒ መቶ ኤክፐ። 16 ሀኖ ዝን፥ ክርስታኔ ማቄዝ ግሾስ መቶ ኤክኮ ክርስቶሳ ሱንꬃይ ግሾስ ጾሳ ጋላቶፕ አትን ዬላትፐ።

17 ፕርዳ ጾስ አሳይፕ አይክዝ ዎደ ሄሌዛ። ይኬ፥ የ ፕርዳይ ቲና ኑል አይክዝባዝ ማቅኮ፥ ጾስ ዎንግላይስ ኪትንቶዋ አሳይ ዉርስꬃይ አብ ማቆዴ? 18 ጽሎ ኡንአር አትዝባዝ ማቅኮ፥ ዡጭታይኔ ናጋራንችታይ የዝን ዋዮደ?* 19 የይ ግሾስ፥ ጾስ ሸነ ጋርክ መቶ ኤክዝታይ ፋ ሸምፖ ሀዳራ ፋና መꬌዝ፥ አማንꬅዛ ጾሳይስ እንግታር ሎኦ ባዝ ኦꬆ።

5

ጾስ ዎያ አቅሶ ዎጋ

1 ይኬ፥ ዎሳ ኬꬅ አቅስዛ ጭማ ማቄዝ ታ፥ ክርስቶሳ ኤኬዝ መታይስ ማርካ ማቄዛኔ ቆንጮዳይስ የዝ ቦንቻ ሻግንቶዳይስ የዝ ታኒ፥ ይ ጋንጨ የዝ ዎሳ ኬꬅ አቅስዛ ጭምታ ዞርዛ። 2 ይ አደትꬃይስ ኦሞር የዝ ጾስ ዉዳ ሄንጎይታ። ጾስ ሸነ ጋርክ ቃራኔ ዶሶራፕ አትን ዎልቃንꬆር ሄንግፓተ። ማ ሚሸ ኮሻር ባዝን ሎኦ ቆፋር ሄንጎይታ። * 3 ይ አደትꬃፕ ኦሞር የዝ ዉደስ ሎኦ ኣዝሶ ማቆይታፕ አትን ጎዳትፓተ። 4 ሄንግዝታይ ሀላቃይ ማቂ የኦዳር ኣꬎዋ ቦንቾ ዛዉደ ይ ኤኮዳ።

5 የይ ጋርከካ፥ የላግታዮ፥ ጭምታይስ ኪትንቶይታ። ይ ዎልስ ሃዮ ማቆይታ። ጌሻ ማጻፋይድ፥ «ጾስ ኡትርትዝታ እጽዛ፥ ዝን ሀይታይስ ኣꬎ ኬሃትꬃፕ እንግዛ» ዬግዛ። * 6 ይኬ ጾሲ ፋ ዎደ ይንታን ቦንቾዳይ ጋርክ ዎልቃማ ጾስ ኩሸፕ ኦሞር ይንታን ካዉሾይታ። * 7 ኤ ይንትስ ቆፕዛ ግሾስ ይንታን ህርግስዛ ባዝ ኡባ ኤዛል አፋ ኦሎይታ።

8 ይ ሞርከ ዳቡሎሳ፥ ምቶዳና ኮዪ፥ ጋሞ ጋርክ ጻግታር ይ ካንታር ዩይዛይ ግሾስ ይንታን ሃሮይታኔ ባርኮይታ። 9 አላመል የዝ ይ እሽታይ የይ ጋርክ መቶ ኤኮዳና ኤሪ፥ አማኖር ሚንጊ፥ ጻላሄር ኤቅንቶይታ። 10 ፋ መꬍና ቦንቻይስ ክርስቶሳ የሱሳ ባጋር ይንታን ጼጌዝ ኣꬎ ኬሃትꬅ ኡባይ ጾሳይ፥ ጽቃ ዎደስ ይ መቶ ኤኬዛይፕ ጉየ፥ ኤ ፋ ኦማስ ይንታን ፎሎ ኡዶዳ፥ ካትሶዳ፥ ሚንꬂ ኤሶዳ፥ ጻጵሶዳ። 11 መꬊናፕ መꬍና ሄሎዳይስ ቦንቾኔ ዎልቃ ኤስ ማቆ። አምንኤ።

ዉርስꬅ ሳሮꬆ

12 አማንንቴዝ እሸ ግ ታ ኤክዝ ስላሰ ባጋር Ꮊ ዳብዳባ ይንትስ ሃታር ጻፌዛ። ታ የያ ይንትስ ጻፌዛይ፥ ይንታን ዞሮዳይስኔ ጾስ ኣꬎ ኬሃትꬃይ ቱማ ማቄዛና ማርካታቶዳይሲ። የ ኣꬎ ኬሃትꬃይድ ሚንጊ ኤቆይታ። *

13 ይንታር ዎላ ዶርንቴዝ ባብሎነ * ግንትንትዝ ኦሮመ የዝ ዎሳ ኬꬅ ታ ናአ ማርቆሳ ይንታን፥ «ሳሮ ሳሮ» ዬግዛ። * 14 ሲቆ ዬራ ዬርንትታር፥ ዎል ሳሮꬆይታ።

ክርስቶሳር የዝ ይንትስ ኡባይስ ሳሮ ማቆ። አምንኤ።

* 1:16 ለዊ. 11:44-45፤ 19:2

* 1:24 ኢሳ. 40:6-8

* 2:2-3 ማዝ. 34:8

* 2:6 ኢሳ. 28:16

* 2:7 ማዝ. 118:22

* 2:8 ኢሳ. 8:14-15

* 2:9 ከስ 19:5-6፤ ኢሳ. 43:20-21፤ ናምእ. 4:20፤ 7:6፤ 14:2፤ ትቶ 2:14፤ ኢሳ. 9:2

* 2:10 ሆሳ. 2:23

* 2:22 ኢሳ. 53:9

* 2:23 ኢሳ. 53:7

* 2:24 ኢሳ. 53:5

* 2:25 ኢሳ. 53:6

* 3:2 ኤፍ. 5:22፤ ቆላ. 3:18

* 3:3 1ጽማ. 2:9

* 3:6 መ. 18:12

* 3:7 ኤፍ. 5:25፤ ቆላ. 3:19

* 3:10 ማዝ. 34:12-16

* 3:14 ማቶ. 5:10፤ ኢሳ. 8:12-13

* 3:20 መ. 6:1—7:24

* 4:8 ኣዝ. 10:12

* 4:18 ኣዝ. 11:31

* 5:2 ዋን. 21:15-17

* 5:5 ኣዝ. 3:34

* 5:6 ማቶ. 23:12፤ ሉቃ. 14:11፤ 18:14

* 5:12 ሀዋ. ኦ. 15:22፥ 40

* 5:13 ባብሎነር፦ Ꮊ አቆ ባብሎነ ጊንትንቴዛይ ኦሮመ ካታማ ማቅꬅ አተና።

* 5:13 ሀዋ. ኦ. 12:12፥ 25፤ 13:13፤ 15:37-39፤ ቆላ. 4:10፤ ፍልሞ. 24

2ጵጽሮሳ

1

2

3

ጵጽሮሳ ጻፌዛይ ናምእንꬆ ኪታ

ገሎ

ሀዋረ ጵጽሮሳ ጻፌዝ ናምእንꬆ ኪታይ ጻፍንቴዛይ፥ ዱማ ዱማ አቆ የዝ ብኒ አማንዛ አሳይሲ። Ꮊ ኪታይስ ኣፈ ቆፋይ፥ ዎርዶ አስታማርታይ ኢታ ኦሶኔ ኡ ትምርታይፕ ደንዴዛይድ መꬍንቴዝ ዬላꬅዛ የሳ እጾዳይ ጋርከሲ። የ መꬍንቴዝ መትታ ካዮዳይስ ኦገ ማቆዳይስ፥ የሱሳና ፋ ኣፈር በኤዝ አሳይኔ ኤ ታማርስዛ ዎደ ፋ ሀያይር ስኤዝ አስታይ ታማርሴዝ ትምርታይ ባጋር ጾስ ባዝኔ ጎዳ የሱስ ክርስቶሳ ባጋ አማንꬅዛ ኤራትꬅ ደሞ። ጻፋይ ሚንꬂ ኦዴዛይ፥ «ክርስቶሳ ናምእንꬆ የኦያ» ዬግዝ ዎርዶ ትምርታይ ባጋ። የ ቆፋ ሚንꬂ ኦድታር፥ «ክርስቶሳ ማቂ የኤካ ጋምኤዛይ፥ አስ ኡባይ ፋ ናጋራይፕ ማቆዳይ ጋርከፕ አትን ኦንካ ꬋቦድ ጋርክ ኮዮዋ ግሾሲ» ዬግዛ።

2 ጵጽሮሳ ኪታይ አይኬዝ ቆፍታ

ሳሮꬆ 1:1-2

ክርስታንታይ ጼግንትꬅ 1:3-21

ዎርዶ አስታማርታ 2:1-22

ክርስቶሳ ናምእንꬆ ይእꬃ 3:1-18

1

1 የሱስ ክርስቶሳ ሀዋረኔ ኤ አይላይ ታኒ ስሞን ጵጽሮሳ፥ ኑ ጾሳኔ ኑና አሽዛ የሱስ ክርስቶሳ ጽሎትꬅ ባጋር ኑሳይ ጋርክ አልኦ አማኖ ደንገዝታይስ፤

2 ጾሳኔ ኑ ጎዳ የሱሳ ኤሮር ኣꬎ ኬሄትꬅኔ ሳሮ ይንትስ ጋንጎ።

ጾስ ጼስኔ ዶሮ

3 ፋ ቦንቾራኔ ሃዮትꬃር ኑና ጼጌዝ ኤዛ ኤሮር ደኦስኔ ጾስ ኡፋይስዛ የስ የዞዳይስ ኮሽዛ ባዝ ኡባ ጾሲ ፋ ዎልቃር ኑስ እንጌዛ። 4 ኤ ቦንቻይዳኔ ኤ ኬሃትꬃይድ ቦንቾ ጋተ የዝ ኡባፕ ግታ ማቄዝ ኡፋይስ ደንጌዛ፥ Ꮊይትታይባጋር ይ ኢታ አሞፕ ደንዴዝ Ꮊ አላመል የዝ ꬋቦፕ ቡቲ ጾሳትꬅ ሀና ሻክንቴዛ። 5 የይፕ ካሊ የዝታይ ይንትስ ጉጅንቶዳይ ጋርክ ሚንጎይታ፥ ይ አማናይል አፋ ሎኦትꬅ፥ ሎኦትꬃል አፋ ኤራትꬂ፥ 6 ኤረትꬃል አፋ ፋና ሞዶ፥ ፋና ሞድꬃል አፋ ጋርዦ፥ ጋርዦል አፋ ጾስ ኡፋይስዛ የሲ፥ 7 ጾስ ኡፋይስዛ የሳል አፋ እሸትꬅ ቃ፥ እሸትꬅ ቃꬌል አፋ ሲቆ ጉጆይታ። 8 የይትታይ ይንትስ ጋንጊ የዛ ባዝ ማቅኮ፥ ጎዳ የሱስ ክርስቶሳ ኤሮር ማድዛ አስኔ ኣፈ ኣፍዝ አስ ይንታን ኡዶዳ። 9 ዝን የይትታይ ባ ኦንካ ካንታ የዛ ባዝ ኣዳ ብእዝ ቶአ። ኤ ፋ ቲና ናጋራይፕ ጌዤዛና ዶጌዛ።

10 የይ ግሾስ፥ ታ እሹንꬆ፥ ይ ጼሳነ ይ ዶርንታ ምንꬆዳይስ ካሴሳይፕ ኣꬂ ሚንጎይታ። ይ የይትታ ኦꬅዛባዝ ማቅኮ፥ ꬉብንታሚ። 11 ኤዛይድ ኑ ጎዳነ ኑና አሽዛ የሱስ ክርስቶሳ መꬍና ካተትꬃ ገልዛ ኩንꬃር ይንትስ እንግንቶዳ።

12 የይ ግሾስ፥ ይ Ꮊይትታ ኤርዛ ባዝኔ ይ አይኬዝ ቱማይድ ሚንጊ የዛ ባዝ ማቅኮካ፥ ታኒ Ꮊይትታ ኡባ ዎደ ይንታን ቆፍሶ አሻሚ። 13 ታኒ ሸምፖር የዜዝ ዎደ ኡባይድ ይንታን ቆፕሶዳይ ቤዝዛ ባዝ ግ ታ ቆፕዛ። 14 ኑ ጎዳ የሱስ ክርስቶሳ ታስ ቆንጭሴዛይ ጋርክ ታኒ Ꮊ Ꮊይቅዝ አሻ ጋመኤካዛር ቃሪ ኦሊ Ꮊማዳና ኤርዛ። 15 ታኒ Ꮊት ቡትንትዛይ ታ ይንትፕ Ꮊይቂ ሻግንትኮካ ይ Ꮊይትታ ኡባ ዎደ አካኮድ ጋርክ ታስ ዳንዳእንቴዝባዝ ኡባ ኡዶዳ።

ክርስቶሳ ቦንቻይ ኣፈር ማርካ

16 ኑኒ ጎዳ ክርስቶሳ ዎልቃኔ ኤ ይእꬅ ባጋ ይንትስ ኦዴዛይ፥ ኤ ግታ ዴታ ኑ ኣፈር ብእፕ አትን መꬊ ከሴዝ ቶሰ ባያ። 17 «ታኒ ኡፋይትዛ፥ ታ ዶስዛ ናአ Ꮊያ» ዬግዝ ቃላይ ዎልቃማ ቦንቻይፕ የኤዝ ዎደ ጾስ አዳይፕ ቦንቾኔ ጋላታ ኤኬዛ። * 18 ኑኒ ኤዛር ዎላ ጌሽ አምባል የዛር የ ቃላ ጊርꬅ ሳሎፕ የኦዳር ስኤዛ።

19 ኑስ የይፕ ኣꬊዝ አማንንቴዝ ትንቢተ ቃላ የዛ። ሳአ ዎንቶድ ጋꬆኔ ባካላ ጾልንቶ ይ ዎዝናይድ ዶሎድ ጋꬆስ፥ ꬉማ ጋንጨ ፖእዛ ፖአይስ ናግንትዛይ ጋርክ፥ ይ የ ቃላ ናግኮ ሎኦ ኡድዛ። 20 ኡባፕ ቲናቲ Ꮊያ ኤሮይታ። ጌሻ ማጻፋይድ ጻፍንቴዝ ትንቢተ ቃላ ኦንካ ፋ ዶሴዛይ ጋርክ ብሎዳይስ ዳንዳኦያ። 21 ትንቢተ ኡባይ የሻ አስ ሸነር ኦድንተካያ። ዝን ትንቢተ ጌሻ አያናይ ካልꬅዝ አሳይ ጾሲ ኪቴዝ አስታይ፥ ኦዴዛይፕ አትን።

2

ዎርዶ አስታማርታ

1 ዝን ዎርዶ ናብታይ ቲና አሳይ ጋንጨ የዛይ ጋርክ Ꮊተካ ዎርዶ አስታማርታይ ይ ጋንጨ የሳዳ። ኡንቲ ፋና ዎዜዝ፥ ጎዳ ካዲ፥ ꬋብስዛ ዎርዶ ትምርታ ኮኦዳ። ኤዛይድ ኡንቲ ፋል አፋ ኤልሲ ꬋቦ ክእዛ። 2 ጋመ አሳይ ዬላꬅዛ ኡ ኢታ ኦጋ ካሎዳ፤ ኡንታፕ ደንዴዛይድ ቱማ ኦገ ጫዥንቶዳ። 3 ዎርዶ አስታማርታይ ሚሸ ዶሲ ፓስ መꬊ ከሴዝ ቶሰር ይንታን ቦንቆዳ። ብንፕ አይኪ ኡንትስ ፕርዳይ ጊጊ በቴዛ፤ ኡ ꬋባይካ ኡንታን ናጊ በቴዛ።

4 ናጋራ ኦꬄዝ ኪታንችታይስ ጾስ ቃꬊንተካዛር፥ ፕርዳ ጋላስ ሄሎዳይስ ጋናመ ꬉማ ኦላ ኡንታን አጪ ኦሌዛ። 5 የይ ጋርከካ፥ ጾስ ጽሎትꬅ ባዝ ኦድዛ ኖሄኔ ሀራ ላፑን አስታ ቁሪ አሼዛ፥ ጾስ ጎይኖዋ አሳይ የዝ ብኒ አላማ ቃꬊንተካዛር ꬋቦ ሃꬃር ꬋብሴዛ። 6 ጾሳ ጎይኖዋ አሳይስ ኣዝሶ ማቆዳይ ጋርክ ጾሲ ሶዶመኔ ጋሞራ ካታምታ ቡዶ ኡዲ ጹጊ ꬋብሴዛ።* 7 ህገስ ኪትንቶዋ ዉሹምዛ አስታይ ጋንጨ ዋይታር የዜዝ ጌሽ ሎጸና ጾሲ አሼዛ። * 8 የ ጌሽ አꬃይ ኡ ጋንጨ የዛር፥ ኡንቲ ኦꬅዛ ኢታ ኦሳ ጋላስ ጋላስ በኤዝ ዎደኔ ስኤዝ ዎደ ኤ ሎኦ ዎዝናይ ኡንእንትዛ። * 9 የያ ማቅኮ፥ ጎዳይ፥ ፋና ጎይንዛ አስታ ፓጨፕ ዋይዚ አሾዳዛኮ፥ ማ ናጋራንችታ ፕርዳ ጋላስ ሄሎዳይስ ዋይዚ ሴርታር ናግሶዳዛኮ ኤርዛ። 10 ኡባፕ ኣꬂ ቱና አሞር አሾ ቆፋል ካልዝታኔ ቦንቾ የዝ ማዉተ አድታ ለቂዝታ፥ ፕርዳ ጋላስ ሄሎዳይስ ጎዳይ ናግሴዛ። የ አስታይ ጋንጀ ምኖኔ ኦቶራንቾ ማቄዝ ግሾስ ሳሎ መትꬅታ ጫዥታር ያሽቶያ።

11 ዝን ኪታንችታይ ዎርዶ አስታማርታይፐ ዎልቃራኔ ምኖትꬃር ሎእꬂ ኣꬍዛ ዝን ጎዳይ ቲና ሳሎ መትꬅታ ጫዦያ። 12 ዝን የ አስታይ ፋ ኤሮዋ ባዝ ጋንጨ ገሊ ጫዥዛ። ኡንቲ አይክንቶዳይስኔ Ꮊይቆዳይስ የልንቴዛ፥ ዎዝና ባ ዶአ ጋርክ ሀንዛ፤ ኡንትካ ዎራ ዶአ ጋርክ ጨር ꬋቦዳ።

13 ኡንቲ ቆሄዝ ቆሀይ ጋርክ ማሂ ቆህንቶዳ። ሴታ ጋላስ ቃይጽንትታር አቆፕ ኣꬊ ጉፕታር ኡፋይስዝ ባዝ ግ ቆፕዛ። ኡንቲ ካዉሽታኔ ቱንታ ማቂ የዛር ይንታር ሻግንትዛ ሲቆ እማቶ ኡፋይትዛ። 14 ላግተ ማች ብኢ አሾዋ ኣፈ ኡንትስ የዛ፤ ማ ናጋራ ኦꬅዛ አሾያ። አማኖር ምንገካ አሳ ዶሽዛ። ኡንትስ ኡባ ዎደ አሞትዝ ዎዝና የዛ፤ ኡንቲ ባድንቴዝታ። 15 ኡ ሉለ ኦገ አሺ፥ ኢታ ኦꬂ ሚሸ ቃꬊ ባልንቴዛ፥ ብኦራ ናአ ባላማ ኦጋ ካሌዛ። 16 ኤ ፋ ናጋራይፕ ደንዴዛይድ ሴርንቴዛ፤ ኦዶዳይስ ዳንዳኦዋ ሀረ አስ ጋርክ ናሽ ናባይ ኤያትትꬃ ተቄዛ። *

17 የ አስታይ መሌዝ ፑልቶ ጋርከኔ ጫርኮ ቶኪ ካንግዛ ሻራ ꬎኔ ጋርክ፤ ኡንታን ናግዛይ ልንጽ ጌዝ ꬉማ። 18 ኡንቲ ጨረኔ ኡትራ ኦዳ ኦድንትንታር ቡታር የዝ አሳይ ጋንጨፕ ከሲ ኤኪ ሀጋ ምንገካ አስታ ላግታ አሾ አሞር ዶሺ ባልꬅዛ። 19 ኡንቲ ፓስ ꬋቦ አይለትꬃ የዛር Ꮊንኪታ፥ «ይ አይለትꬃፕ ከዞዳ» ዬግዛ። አብስ ጊኮ፥ አሲ ፋና ጋሜዝ ባዝ ኡባይስ አይለ። 20 ኡንቲ አሽዛ ኑ ጎዳ የሱስ ክርስቶሳ ኤሪ Ꮊ አላማ ቱናትꬃፕ ቡቴዛይፐ ጉየ፥ ማቂ አይክንቲ ጋምንትኮ ቲና የዝ የሳይፐ ጉዬሳይ ኡንትስ ኢታ ማቆዳ። 21 ኡንቲ ጽሎትꬅ ኦገ ኤሪ ማቂ አሽዛይፕ ቲናቲ ጌሽ ኪታ ኤረካዛኮ ኡንትስ ሎኦዝን። 22 «ካና ፋ ጮሽኮ ጉየ ማቅዛ» ማ፥ «ሜጭንቴዝ ጉዱንꬃይ ጉየ ማቂ ኡርቃ ጎልአልእዛ» ግዝ ኣዝሳይ ቱማ ማቄዛይ ኡንታል አፋ ሀኔዛ። *

3

ጎዳይ ይእꬅ

1 ታ ሲቆ እሹንꬆ፥ Ꮊይ ታ ይንትስ ጻፌዝ ዳብዳበ ናምእንꬆ ኪታ። ታኒ Ꮊ ናምኢ ዳብዳቢታካ ይንትስ ጻፌዛይ፥ ይ ሉለ ቆፋ ቆፖድ ጋርክ ይንታን ደንꬅꬆዳይሲ። 2 ማ ጌሽ ናብታይ ብኒ ኦዴዝ ቃላኔ ኑና አሽዛ ጎዳይ፥ ሀዋርታይ ባጋር ኪቴዝ ኪታ ይ ቆፖዳይ ጋርክ ኮይዛ። 3 ኡባፕ ቲናቲ፥ ዎደ ዉርስꬃ ፋ አሞ ካሊ አስ ቶችዝታይ የኦዳና ኤሮይታ። * 4 ኡንትስ፥ «ጎዳ የሱሳ ይእዛ ግ እንጌዝ ኡፋይስ ቃላይ አባ የኔ? ኑ አድታይ Ꮊይቄዛ፥ ዝን ኡባ ባዝ ሳአ መꬊንቴዛይፕ አይኪ የዛይ ጋርክ የዛ» ዬግዛ። 5 ጋመ ዎደፕ ቲና ሳላይ ጾስ ቃላር መꬍንቴዛ፤ ማ ሳአ ሃꬃፐኔ ሃꬃር መꬍንቴዛና ኤርታር ካድዛ። * 6 የ ዎደ የዝ አላማይ ሃꬃር ምትንቲ ꬋቤዛ።* 7 ዝን Ꮊት የዝ ሳላይኔ ሳአይ፥ ጾስ ጎይኖዝታይ ፕርድንትዛ ጋላስኔ ꬋቦድ ጋላሳይ ሄሎዳይስ የ ቃላይር ታማስ ናግንቲ የዛ።

8 ዝን ታ ሲቆ እሹንꬆ፥ ይንታን ማቅኮ ጎዳይ ካለ ፐቲ ጋላሲ ሙኩለ ላይꬅ ማቄዛናኔ ሙኩለ ላይꬅ ፐቲ ጋላሳ ማቄዛና Ꮊ ፐቲ ባዝ ዶግፓተ። * 9 ፐታይ ፐታይ ጋምኤዛ ግ ቆፕዛይ ጋርክ፥ ጎዳይ ፋ ኡፋይስ ቃላይ ግሾስ ጋምኤና። ዝን ኦንካ ꬋባማይ ጋርክ ኮዪ፥ ኡባይ ፋ ናጋራፕ ማቆዳይ ጋርክ ይ ግሾስ ግ ጋርዥዛ።

10 ዝን ጎዳይ ጋላሳይ ካይዞ ጋርክ የኦዳ። የ ጋላስ ሳልታይ ዎልቃማ ጉምꬃር ꬋቦዳ፤ ሳሎ መትꬅታይ ታማር ጹግንቶዳ፤ ሳአኔ ሳአል አፋ የዝ ኡባይ ꬋቦዳ።* 11 ይኬ፥ ኡባ ባዝ የይ ጋርክ ሀኒ ꬋብዛ ባዝ ማቅኮ ይ ዋያዳይስ ቤዜ? ይ ጌሽኔ ጾስ ኣዝዛ የስ የዞዳይስ ቤዝዛ። 12 ይ ጾስ ጋላሳ ይእꬃ ላሞꬃኔ ኤለር ሄሎዳይ ጋርክ ጽሎትꬅ ኦꬆ ኦꬆይታ። የ ጋላስ ሳሎኔ ኤዛይድ የዛ ባዝ ታማር ጹግንቶዳ፤ ዎልቃማ ምሻር ትልኦዳ። 13 ዝን ኑኒ ጽሎትꬅ የዝዝ ኦሮꬅ ሳሎኔ ኦሮꬅ ሳአ ጾስ ኡፋይስ ቃላር ናግዛ። *

14 የይ ግሾስ፥ ታ ሲቆ እሹንꬆ፥ ኑ የ ጋላሳ ናግዛ ግሾስ ጎዳይ ይ ቦርሶኔ ቦሮ ባዝታ ማቂ፥ ሳሮር የዝን ደንጎዳይ ጋርክ ሚንጎይታ። 15 ጎዳይ ጋምኤዛይ ይ አቶዳይ ጋርክ ማቄዛና ዶግፓተ። ማ ኑ ሲቆ እሻይ፥ ጳዉሎሳ፥ ጾስ ኤስ እንጌዝ ኤጨትꬃር Ꮊይ ጋርክ ይንትስ ጻፌዛ። 16 ኤ ፋ ጻፌዝ ኪትታ ኡባይድ የይትታይ ባዝ ጻፌዛ። ኤ ጻፌዝ ኪትታይ ጋንጨ አካኮዳይስ ዋይስዛ ቆፍታይ የዛ። ታማረካኔ ምንገካ አስታይ ሀራ ጾስ ቃላ ምርቅዝታይ ጋርክ Ꮊ ኪትታካ ꬋብሶዳይስ ማቺ ምርቅዛ።

17 የይ ግሾስ፥ ታ ሲቆ እሹንꬆ፥ ይ የያ ቲና ኤርዛ ግሾስ ዡጭታይ ባልꬃይር ዶሽንቲ፥ ꬋባማይ ጋርከኔ ሚንጊ የዝ አቃይፕ ፖካማይ ጋርክ ናግንቶይታ። 18 ኡባራካ ይ ኑና አሽዛ ኑ ጎዳ፥ የሱስ ክርስቶሳ ኣꬎ ኬሃትꬃይራኔ ኤራትꬃር ድጮይታ። ኤስ Ꮊተካ መꬍናስካ ቦንቾ ማቆ። አምንኤ።

* 1:17 ማቶ. 17:1-5፤ ማር. 9:2-7፤ ሉቃ. 9:28-35

* 2:6 መ. 6:1—7:24

* 2:7 መ. 19:24

* 2:8 መ. 19:1-16

* 2:16 ታይ. 22:4-35

* 2:22 ኣዝ. 26:11

* 3:3 ይሁ. 18

* 3:5 መ. 1:6-9

* 3:6 መ. 7:11

* 3:8 ማዝ. 90:4

* 3:10 ማቶ. 24:43፤ ሉቃ. 12:39፤ 1ተሰ. 5:2፤ ዋን. ቆን. 16:15

* 3:13 ኢሳ. 65:17፤ 66:22፤ ዋን. ቆን. 21:1

1ዋንሳ

1

2

3

4

5

ዋንሳ ጻፌዝ ቲና ኪታ

ገሎ

ሀዋረ ዋንሳ ጻፌዝ ቲና ኪታይ፥ ናምኢ ኣፈ ቆፍታ አይኬዛ። የይካ ናባብዝታይ ጾሳራኔ ኤ ናአ የሱስ ክርስቶሳር ፐትፐተꬂ የዞዳይ ጋርክ ምንꬃꬆዳይስኔ የ ፐትፐተꬃ ꬋብስዛ ዎርዶ ትምርታይፕ ሃኮዳይ ጋርክ ኡንታን ቆፕሶዳይሲ። የ ዎደ ደንዴዝ ዎርዶ ትምርታይ፥ «ጾስ በንቶዋ አያና አላመ መꬌዛ። Ꮊ በንትዝ አላማኔ ኑ አሰትꬃ ጾስ መካ ግሾስ ኢታ። ማ Ꮊ በንትዝ አላማኔ ኑ አሰትꬃይ ኑ አያና ቆሆዳይስኔ ቱንሶዳይስ ዳንዳኦያ» ዬጊ ታማርስዛ። የያ ጉሳይ፥ ቲና፥ የሱሳ አስ ማቂ የኤካያ። ናምአንꬃይ፥ ፐቲ አስ ፋ አያና ቱንሰካ የዛር ፋ አሾር ናጋራ ኦꬆዳይስ ዳንዳእዛ ዬግዛ።

የይ ግሾስ፥ ዋንሳ ፋ ኪታይድ፥ የሱሳ አስ ማቅዛ ካድዛ ኦንካ ጾስ ናአ ባያ (4:2-3)። ማ ጾሳፕ የልንቴዝ ኦንካ ኡባ ዎደ ናጋራራ የዞያ (3:6) ዬጊ ጻፌዛ።

የ ዎርዶ አስታማርታይ፥ «አቶትꬅ ጉሳይ፥ Ꮊ ሳአ የስስ ኡንእንቶፕ ከዚ ዋሎ ከስ ጉስ» ዬግዛ። የይል አፋ ጉጂ፥ «ኢታኔ ሎኦ ሻኪ አይክꬅ ማቅን፥ ማ ሀራ አስ ሲቆ ማቅን አቶትꬃር አብካ ሄልꬅዛ ባዝ ባያ» ዬግዛ።

ጻፋይ Ꮊ ትምርታ እጺ፥ «የሱስ ክርስቶሳ ፎሎ አስ፤ የሱሳ አማንዝታይኔ ጾስ ሲቅዝታይ ኡባይ ፋ ጋንጨ ፐታይ ፐታይር ሲቅንቶዳይስ ቤዝዛ» ዬጊ ኦዴዛ።

1 ዋንሳ ኪታይ አይኬዝ ቆፍታ

ገሎ 1:1-4

ፖኦኔ ꬉማ 1:5—2:29

ጾስ ናእታኔ ዳቡሎሳ ናእታ 3:1-24

ቱማኔ ዎርዶ 4:1-6

ሲቆ ኦሶ 4:7-21

ጋምዝ አማኖ 5:1-21

1

ደኦ ቃላ

1 ቲናፕ አይኪ የዝ፥ ደኦ ቃላይ ባጋ ኑ ይንትስ ጻፍዛ። Ꮊ ደኦ ቃላይ ኑ ኑ ሀየር ስኤዝ፥ ኑ ኣፈር በኤዝ፥ ኑ ኩሸር አይኬዛያ። * 2 የ ደኦ እንግዛይ ቆንጭን፥ ኑኒ ኤዛ ብኢ፥ ኤባዝ ማርካትዛ። አዳይ ካለ የዛይ ኑስ ቆንጬዝ፥ መꬍና ደኦባጋ ይንትስ ኦዶዳ። * 3 ኑራ ይንትስ ፐትፐትꬂ የዞዳይ ጋርክ ኑኒ በኤዛናኔ ስኤዛና ይንትስ ኦዶዳ። ኑ ፐትፐትꬃይ አዳይራኔ ኤ ናአ የሱስ ክርስቶሳር ዎላ። 4 ኑ ኡፋይሳይ ፎሎ ማቆዳይ ጋርክ Ꮊያ ይንትስ ኑ ጻፎዳ።

ጾስ ፖኦ

5 ኑኒ ኤፕ ስኢ፥ ይንትስ ኦድዛ ኪታይ፦ «ጾሲ ፖኦ፤ ኤዛር ꬉማ የሻ ባያ» ዬግዛያ። 6 ኑስ ኤዛር ፐትፐተꬂ የዛ ዬግታር ኑ ꬉማ የዝኮ፥ ኑኒ ዎርዶትዛ። ቱማካ ኑር ባያ። 7 ዝን ኤ ፖኦ የዛይ ጋርክ፥ ኑካ ፖኦ የዝኮ፥ ኑስ ዎል ጋንጨ ፐትፐተꬂ የዛ። ኤ ናአ፥ የሱሳ ሱꬃይ ናጋራ ኡባይፕ ኑና ጌሽዛ።

8 ኑኒ፥ ኑር ናጋራ ባያ ጊኮ ኑ ኑና ዶሽዛ፤ ኑር ቱማትꬅካ ባያ። 9 ዝን ጾሳይስ ኑ ናጋራ ቡጽኮ፥ ኤ ኑ ናጋራ አቶ ጎዳይስኔ ኑ ቆሆ ኦሶ ኡባይፕ ኑና ጌሾዳይስ፥ አማንንቴዛያኔ ጌሻ። 10 ኑኒ ናጋራ ኦꬄካ ጊኮ ጾሳና ዎርዶ ከስዛ፤ ኤ ቃላይካ ኑር ባያ።

2

ክርስቶሳ ኑ ኣፋካቶ

1 ታ ናኡንꬆ፥ ናጋራ ይ ኦꬃማይ ጋርክ ታኒ Ꮊያ ይንትስ ጻፍዛ። ዝን ኦንካ ናጋራ ኦꬅኮ ጾስ አዳይ ካንታ ኑ አፋካታይ፥ ኤካ ጽላይ፥ የሱስ ክርስቶሳ፥ የዛ። 2 ኑ ናጋራይ ክርስቶሳ ባጋር አቶ ግንትትዛ። ኤ ኑ ናጋራ ኣዳ ባዝን አላመ ኡባይ ናጋራስ ያርሽንቴዛ።

3 ኑኒ ጾስ ኪታ ናግኮ፥ ስ ባይꬅ፥ ቱማ ኑ ኤዛ ኤርዛ። 4 ኦንካ፥ «ታኒ ኤዛ ኤርዛ» ዬግታር፥ ኤ አዛዛ ናጋም እጽኮ የ አꬃይ ዎርዶ፤ ቱማትꬂ ኤዛር ባያ። 5 ዝን ኤ ቃላይስ ኑ አዛዝንትዛ ኡባይስ ጾሳይስ የዝ ሲቃይ ፎሎ ማቅዛ። ኑኒ ጾሳር የዝ የሳይስ የይ ፓስ ቱማ ማርካ። 6 ታኒ፥ «ጾሳር የዛ» ግዝ ኦንካ ክርስቶሳ የዜዛይ ጋርክ የዞዳይስ ቤዝዛ።

ኦሮꬅ አዛዞ

7 ታ ሲቆ እሹንꬆ፥ ታኒ ይንትስ ቲናፕ የዝ አዛዛ ጻፍነፕ አትን ኦሮꬅ ኪታ ጻፋሚ። የይካ ይ ስኤዝ ብኒ አዛዛ። * 8 ማቆፕ አትን፥ ክርስቶሳራኔ ይ የሳይድ ቱማ ማቂ የዝ፥ ኦሮꬅ አዛዛ ጻፍዛ። ꬉማይ ሀልእን፥ Ꮊት ቱማ ፖአይ ፖእዛ።

9 «ታ ፖኦ የዛ» ጊታር ፋ እሻ እጽዛ ኦንካ፥ Ꮊኖ ሄሎዳይስ ꬉማ የዛ። 10 ፋ እሻ ቃꬍዛ ኦንካ ፖኦ የዛ። የ አꬃይር ሀራ አስ ꬉቢዛባዝ ባያ። 11 ዝን ፋ እሻ እጽዛ ኦንካ ꬉማ የዛ፤ ꬉማር የꬍዛ። ꬉማ ኤ አፋ ቶእሴዝ ግሾስ አና Ꮊንግዛኮ ኤሮያ።

12 ታ ናኡንꬆ፥ ክርስቶሳ ሱንꬃይ ባጋር ይ ናጋራይ አቶ ግንትንቴዝ ግሾስ ታኒ ይንትስ ጻፖዳ። 13 አዱንꬆ፥ ቲናፕ የዛና፥ ይ ኤሬዝ ግሾስ ይንትስ ጻፎዳ። የላግታዮ፥ ጻላሄ ይ ጋሜዝ ግሾስ ይንትስ ጻፎዳ። 14 ናኡንꬆ፥ ጾስ ኣዳ ይ ኤሬዝ ግሾስ ይንትስ ጻፌዛ። አዱንꬆ፥ ቲናፕ የዝ ኤዛ ይ ኤሬዝ ግሾስ ይንትስ ጻፌዛ። ናኡንꬆ፥ ይ ምኖ ማቄዝ ግሾስ ጾስ ቃላይ ይንታር የዛ ግሾኔ ጻላሄና ይ ጋሜዝ ግሾስ ይንትስ ጻፌዛ።

15 አላመ ዎይ አላመ ባዝ ኡባ ዶስፓተ። አላመ ዶስዛ ኦንካ ጾስ ኣዳ ዶሶያ። 16 አላመል የዝ ኡባይ፥ አሾ አሞትꬂ፥ ኣፈስ ሎእዝ ባዝ አሞትꬅኔ ሚሸር ጬቅንትꬂ አላመባዛፕ አትን ጾሳፕ ባያ። 17 አላመኔ አሞትꬅ ኡባይ ኣꬎዳ፥ ዝን ጾስ ሸነ ፖልዛ ኦንካ መꬍናስ የሳዳ።

ክርስቶሳና እጽዝታይፕ ናግንቶ

18 ታ ናኡንꬆ፥ ዎደ ዉርስꬃይ ኡኬዛ። ክርስቶሳ እጽዛይ ቲናፕ የኦዳና ይ ስኤዛይ ጋርክ ሀራ አቶዝን፥ Ꮊተካ ኤዛ እጽዝታይ ጋምታይ ደንዴዛ። የይ ግሾስ፥ ዎደ ዉርስꬃይ ኡኬዛያ Ꮊይር ኑኒ ኤርዛ። 19 የ ጽዝታይ ኑ ባጋ ማቀካ ግሾስ ኑ ጋንጨፕ ከዜዝ። ኡንቲ ኑ ባጋ ማቄዛኮ ኑራ ጋርዢ የዞዳ፥ ዝን ኡንታፕ ኦንካ ኑ ባጋፕ ባዛይ ኤርንቶዳይ ጋርክ ኑ ጋንጨፕ ከዜዝ።

20 ዝን ክርስቶሳ ይንታን ፋ ጌሻ አያናር ትዤዛ፤ የይ ግሾስ ይ ኡባይ ኡባ ባዝ ኤርዛ። 21 ቱማ ይ ኤርዛ ግሾኔ ቱማር አባ ዎርዶካ ባዛያ ይ ኤርዛ ግሾስ ታኒ ይንትስ ጻፍነፕ አትን ቱማ ይ ኤሮዋ ግሾስ ባያ።

22 የሱሳና፥ ጾስ ዶሬዛ ባያ ግ ካድዛ አሳይፕ ሀራ ዎርዳንቻይ ኦኖ? የይ ጋርክ አስ ክርስቶሳ ሞርከ። ናአ ካድኮ አዳካ ካድዛ። 23 ናአ ካድዛ ኦስካ አደ ባያ፤ ማ ናአይስ ማርካትዝ ኦስካ አደ የዛ።

24 የይ ግሾስ፥ ቲና ይ ስኤዝ ቃላ ይ ዎዝናይድ ሚንꬂ ናጎይታ። ቲና ስኤዝ ቃላይድ ሚንጊ የዝኮ ይንትስ ናአይራኔ አዳይራ ፐትፐተꬂ የዞዳ። 25 Ꮊይካ ክርስቶሳ ኑስ እንጌዝ ኡፋይሳይ መꬍና ደኦ።

26 ይንታን ባልꬅዛ አሳይ ግሾስ ታኒ Ꮊያ ይንትስ ጻፌዛ። 27 ክርስቶሳፕ ይ ኤኬዝ አያናይ ይ ጋንጨ የዝዛይ ግሾስ ሀራ አስታማረ ኮሾያ። ኤ ይንታን ኡባ ባዝ ታማርሶዳ አያናይ ይንታን ቱማ ታማርስነፕ አትን ዎርዶ ባያ። የይ ግሾስ ጌሻ አያናይ ይንታን ታማርሴዛይ ጋርክ ክርስቶሳር የዞይታ።

28 ይኬ፥ ታ ናኡንꬆ፥ ኤ ቆንጭዝ ዎደ ኑኒ ያሻ ባይꬅኔ ኤ ማቂ ይእዛ ጋላስ ኤ ቲና ኑ ዬላታማይ ጋርክ ኤዛር የዞይታ። 29 ክርስቶሳ ጌሽ ማቄዛና ይ ኤርኮ ጌሽ ኦሶ ኦꬅዛ ኡባይ ጾሳፕ የልንቴዛ ማቄዛና ኤሮይታ።

3

ጾስ ናእታ

1 ኑኒ ጾስ ናእታ ግንትንቲ ጼግንቶድ ጋርክ ጾሲ ኑና አብ ጋርክ ዶሴዛኮ ቦኦይታ። ኑኒ ቱማካ ጾስ ናእታ። Ꮊ አላማይ ጾሳ ኤረካ ግሾስ ኑናካ ኤሮያ። * 2 ታ ሲቆ እሹንꬆ፥ Ꮊት ኑኒ ጾስ ናእታ፤ ኑኒ ሀሮንተስ አብ ሀኖዳዛኮ ሀጋ ኤርንተካያ። ዝን ክርስቶሳ ቆንጭዝ ዎደ ኑኒ ኤዛር የዞዳና ኤርዛ። ኤ ቱማ የዛና ኑኒ በአዳ። 3 ክርስቶሳ ቦኦዳ ግ ኡፋይሳር ናግዛ ኦንካ፥ ክርስቶሳ ጌሽ ማቄዛይ ጋርክ ፋና ጌሽዛ።

4 ናጋራ ህገ መንꬆ ማቄዝ ግሾስ ናጋራ ኦꬅዛ ኡባይ ጾስ ህገ መንꬅዛ። 5 ክርስቶሳ አሳይ ናጋራ ꬋብሶዳይስ ቆንጬዛና ይ ኤርዛ፤ ኤዛር ናጋራ ባያ። * 6 የይ ግሾስ ክርስቶሳር የዝ ኦንካ ናጋራራ ኦꬆያ። ማ ናጋራራ የዝ ኦንካ ኤዛ በኤካያ ዎይ ኤረካያ።

7 ታ ናኡንꬆ፥ ይንታን ኦንካ ባልꬅፐ። ክርስቶሳ ጌሽ ማቄዛይ ጋርክ ጌሽ ኦꬅዛ ኦንካ ጌሺ። 8 ዳቡሎሳ ቲናፕ አይኪ ናጋራ ኦꬄዝ ግሾስ ናጋራ ኡባ ዎደ ኦꬅዛ ኦንካ ዳቡሎሳ ዳቦ። የይ ግሾስ፥ ጾስ ናአይ ዳቡሎሳ ኦሶ ላሎዳይስ ቆንጬዛ። 9 ጾሳፕ የልንቴዝ ኦንካ ጾስ አያናይ ኤዛል የዝ ግሾስ ኤ ኡባ ዎደ ናጋራራ ኦꬆያ። ጾሳፕ የልንቴዝ ማቄዝ ግሾስ ናጋራራ ኦꬆያ ኦꬆዳይስ ዳንዳኦያ። 10 ጾስ ናእታይኔ ጻላሄ ናእታይ የዝ ዱማትꬃይ Ꮊይር ኤርንትዛ፤ ጌሽ ኦꬆዋዛይኔ ዎይ ፋ እሻ ዶሶዋ አስ ጾስ ናአ ባያ።

ዎል ዶሶይታ

11 ስሳፕ ይ ስኤዝ ኪታይ፥ «ዎል ዶሶዳይስ ቤዝዛ» ዬግዝ ኪታ። * 12 ኑኒ ቃኤላ ጋርክ ማቆዳይስ ቤዞያ። ቃኤላ ጻላሄ ዳቦ ማቂ ፋ እሻ ዎꬌዛ። ኤ ፋ እሻ አብስ ዎꬌኔ? ኤ ኦሳይ ኢታ ማቄዝ ግሾኔ ኤ እሻይ ኦሳይ ሎኦ ማቄዝ ግሾስ ዎꬌዛ።*

13 ታ እሹንꬆ፥ Ꮊ አላማይ ይንታን እጽኮ ማላባዝ ጊፐተ። 14 ኑኒ ኑ እሽታ ዶስዛ ግሾስ Ꮊይቆፕ ደኦ ፒንጌዛና ኤርዛ። ፋ እሻ ዶሶዋ ኦንካ Ꮊይቆ ኩያ የዛ። * 15 ፋ እሻ እጽዛ ኦንካ ሸምፖ ዎꬍዛያ። ማ ሸምፖ ዎꬍዝ ኦስካ መꬍና ደኦ ባዛና ይ ኤርዛ። 16 ክርስቶሳ ፋ ሸምፓ ኑ ግሾስ ኣꬂ እንጌዛይድ ሲቆ አብዛኮ ኑኒ ኤሬዛ። ኑካ ኑ እሽታይ ግሾስ ኑ ሸምፓ ኣꬂ እንጎዳይስ ቤዝዛ። 17 ዝን ሀራ ማዶዳይስ ሳሎ የዝ ኦንካ መትንቴዛና ብእታር፥ ኤስ ቃꬊንታም እጽኮ ፋ ዎዛናይር ጾስ ዶስዛ ጎዳይስ ዋይዚ ዳንዳኤ? 18 ታ ናኡንꬆ፥ ኑኒ ኦሶራኔ ቱማትꬃር ኑ ሲቆ ቤዞዳይስ ቤዝዛፕ አትን ጨረ ኦዳ ኣዳር ዎይ ዶና ማልእꬆ ኣዳር ሲቅንቶዳይስ ቤዞያ።

ጾስስ አማንንቶ

19 Ꮊይራካ ቱማ አስታ ማቄዝታኔ ጾስ ቲና ህራ ባይꬅ አማንንቲ ሺቆዳይስ ዳንዳእዛና ኤርዛ። 20 ኑ ዎዝናይ ኑል አፋ ፕርድዛ ባዝ ማቅኮካ፥ ጾሲ ኑ ዎዝናይፕ ግታ ማቄዝ ግሾስ ኤ ኡባ ባዝ ኤርዛ።

21 ታ ሲቆ እሹንꬆ፥ ኑ ዎዝናይ ኑል አፋ ፕርዶዋ ባዝ ማቅኮ ኑና ጾስ ቲና ያሽዝ ባዝ ባያ። 22 ኑኒ ኤ አዛዛ ናግዛ ግሾኔ ኤዛ ኡፋይስዝ ባዝ ኦꬅዛ ግሾስ ኑ ዎስዛ ኡባ ኤፕ ኤኮዳ። 23 ክርስቶሳ ኑና አዛዜዛይ ጋርክ ጾስ ናአ የሱስ ክርስቶሳ ሱንꬃይር አማኖዳይ ጋርከኔ ዎል ሲቆዳይ ጋርክ ጾሲ ኑና አዛዜዛ። * 24 ጾስ አዛዛ ናግዛ ኦንካ ጾሳር የዛ፤ ጾሳይካ ኤዛር የዛ። ጾሲ ኑስ እንጌዝ ጌሻ አያናይ ባጋር ኤ ኑር የዛና ኤርዛ።

4

ቱማ አያናኔ ዎርዶ አያና

1 ታ ሲቆ እሹንꬆ፥ ዎርዶ ናብታይ አላመል ደንዴዝ ግሾስ አያና ኡባ አማንፓተ፥ ዝን Ꮊ አያንታይ ጾሳፐዛኮኔ ሀራፐባዛኮ ፓጪ ቦኦይታ። 2 ጾሲ አያና ማቄዛና ይ Ꮊይር ኤሮዳ፤ «የሱስ ክርስቶሳ አስ ማቂ አሾ ማኢ የኤዛና ማርካትዝ» አያና ኡባይ ጾሳፕ ይእዛ። 3 ክርስቶሳ አስ ማቂ የኤዛና አማኖዋ አያና ኡባይ ጾሳፕ ባያ። የይ ክርስቶሳር ኤቅንትዛ አያና። ይ የ አያናይ የኦዳና ቲና ስኤዛ፤ ኤ ሀራ አቶዝን Ꮊተካ አላመል የዛ።

4 ታ ናኡንꬆ፥ ይ ጾስሲ። ይ ጋንጨ የዝ ጌሻ አያናይ አላመል የዝ አያናይፕ ዎልቃማ ማቄዝ ግሾስ ዎርዶ ናብታ ይ ጋሜዛ። 5 ዎርዶ ናብታይ Ꮊ አላማይ አስ ማቄዝ ግሾስ Ꮊ አላማይ ባጋ ኦድዛ፤ Ꮊ አላማይ አሳይ ኡ ኦዳ ስእዛ። 6 ኑኒ ጾስሲ፤ ጾስ ኤርዛ ኦንካ ኑና ስእዛ። ጾስስ ማቀካዝታይ ኑና ስኦያ። ኑኒ ቱማ አያናኔ ዎርዶ አያና ሻጊ ኤርዛይ የይራ።

ጾስ ሲቆ

7 ታ ሲቆ እሹንꬆ፥ ሲቆ ጾሳፕ ማቄዝ ግሾስ ዎላ ሲቅንቶዳ። ሲቅዛ ኦንካ ጾስ ናአ፤ ኤ ጾሳካ ኤርዛ። 8 ጾሲ ሲቆ ማቄዝ ግሾስ ሲቅንቶዋ ኦንካ ጾስ ኤሮያ። 9 ኑኒ ክርስቶሳ ባጋር ደኦ ደንጎዳይ ጋርክ ጾሲ ፋ ፐቲ ናአ Ꮊ አላማይል ዳኬዛ። ጾሲ ኑና ፋ ሲቃ የይር ቤዜዛ። 10 ቱማ ሲቆ ጉሳይ Ꮊያ፦ ኑኒ ጾስ ሲቄዝ ግሾስ ባዝን ጾሲ ኑና ሲቄዝ ግሾኔ ኑ ናጋራይስ ያርሽንቲ ኑና ማሮዳይስ ፋ ናአ ኪቴዝ ግሾሲ።

11 ታ ሲቆ እሹንꬆ፥ ጾሲ ኑና Ꮊይ ጋርክ ሲቅኮ፥ ኑንካ ዎል ሲቆዳይስ ቤዝዛ። 12 ኦንካ ጾስ በኤዛይ ባያ። ኑኒ ዎል ሲቅኮ ጾሲ ኑር የዛ፤ ኤ ሲቃይካ ኑር ፎሎ ማቅዛ። *

13 ጾሲ ፋ አያና ኑስ እንጌዝ ግሾስ ኑኒ ጾሳር የዛኔ ኤካ ኑር የዛና ኑ ኤርዛ። 14 አዳይ ፋ ናአ፥ Ꮊ አላማ አሽዛያ ኡዲ አዛዜዛና ኑኒ በኤዛኔ ማርካትዛ። 15 የሱሳ ጾስ ናአ ማቄዛና አማንዛ ኦ ጋንጨካ ጾሲ የዛ፤ ኤካ ጾሳር የዛ። 16 ጾሲ ኑና ሲቅዛና ኑኒ ኤርዛኔ አማንዛ።

ጾሲ ሲቆ፤ ሲቆር የዝ ኦንካ ጾሳር የዛ፤ ጾሳይካ ኤዛር የዝዛ። 17 ኑ የሳይ አላመል ክርስቶሳ የዜዛይ ጋርክ ማቄዝ ግሾስ ፕርዳ ጋላስ ያሻባይꬅ ኤ ቲና ሺቆዳይስ ኤ ሲቃይ ኑር ፎሎ ማቅዛ። 18 ፎሎ ሲቆ ያሻ ከሲ ኦልዛፕ አትን ሲቆር ያሻ። ያሻ ሴራር ፐትፕ Ꮊንግዛ ግሾስ ያሽትዝ አꬃይ ሲቃይ ፎሎ ባያ።

19 ጾሲ ቲና ኑና ሲቄዝ ግሾስ ኑካ ሲቆዳ። 20 ኦንካ፥ «ጾስ ሲቅዛ» ጊታር ፋ እሻ እጽኮ፥ ኤ ዎርዶ። አብስ ጊኮ፥ ብእዛ ፋ እሻ ሲቆዋ ኦንካ በኤካ ጾሳ ዋይዚ ሲቆዳይስ ዳንዳኤ? 21 ክርስቶሳ ኑስ እንጌዝ ኪታይ Ꮊያ፤ «ጾስ ዶስዛ ኦንካ ፋ እሻ ሲቆዳይስ ቤዝዛ» ዬጌዛ።

5

አማኖር አላመ ጋምꬅ

1 የሱሳ፥ ኤ ክርስቶሳ ዬጊ፥ አማንዛ ኦንካ ጾስ ናአ። አዳ ሲቅዛ ኦንካ ኤ ናአካ ሲቅዛ። 2 ኑኒ ጾስ ሲቅዛ ግሾኔ ኤ አዛዛ ናግዛ ግሾስ ጾስ ናእታ ሲቅዛና ኤርዛ። 3 ጾስ ዶስዛ ጉሳይ፥ ኤ አዛዛ ናጎ። ኤ አዛዛይካ ዴጾ ባያ። * 4 ጾስ ናአ ማቄዛ ኦንካ Ꮊ አላማ ጋሞዳይስ ዳንዳእዛ። ኑኒ Ꮊ አላማ ጋሞዳይ ኑ አማናይራ። 5 የሱሳ ጾስ ናአ ማቄዛና አማንዛ አስ ኣዳፕ አትን ሀራ Ꮊ አላማ ጋሞዳይስ ዳንዳእዛይ ኦኖ?

ክርስቶሳ ባጋ ማርካትꬅ

6 የሱስ ክርስቶሳ ጽንቃታ ቤዝዝ ሃꬃራኔ ፋ Ꮊይቆ ቤዝዝ ሱꬃር የኤዛ። ኤ፥ ሃꬃራኔ ሱꬃር የኤነፕ አትን ሃꬅ ኣዳር የኤካያ። ጌሻ አያናይ ቱማ ማቄዝ ግሾስ የይ ቱማ ማቄዛና ማርካትዛ። 7 ሀይꬒ ማርክታይ የዛ። 8 የይትታይ፥ አያና፥ ሃꬅኔ ሱꬂ። Ꮊ ሃይꬒታይ ማርካትꬃይ ፐቶ። 9 ኑ አስ ማርካትꬃ አማንዛ፥ ዝን ጾስ ማርካትꬃይ አሳይሳይፕ ሎእꬅ ኣꬍዛ። ጾሲ ፋ ናአይስ ማርካቴዝ ማርካትꬃይ Ꮊያ። 10 ጾስ ናአ አማንዛ አስ ዎዝናይድ Ꮊ ማርካትꬃይ የዛ። ጾሳ አማኖዋ ኦንካ ጾሲ ፋ ናአይስ ማርካቴዝ ማርካትꬃ አማነካ ግሾስ ጾሳና ዎርዶ ኡድዛ።

11 ይኬ፥ ማርካትꬃይ Ꮊይ፤ ጾሲ ኑስ መꬍና ደኦ እንጌዛ፤ የ ደአይካ ኤ ናአይር የዝ ዬግዛያ። * 12 ጾስ ናአይ የዝ ኦስካ ደኦ የዛ። ጾስ ናአይ ባ ኦስካ ደኦ ባያ።

መꬍና ደኦ

13 ጾስ ናአይ ሱንꬃ አማንዛ ይንትስ መꬍና ደኦ የዛና ይ ኤሮዳይ ጋርክ Ꮊያ ይንትስ ታ ጻፌዛ። 14 ጾስ ሸነ ጋርክ አብካ ኤዛ ኑ ዎስኮ፥ ኤ ስእዛና ኑ አማንዛ። 15 ኑኒ ዎስዛ ኡባ ኤ ስእዛ ኤርኮ፥ ኑኒ ዎስዛ ባዝ ኤ እንጎዳና ኤርዛ።

16 ኦንካ ፋ እሻ Ꮊይቆስ ሄልꬆዋ ናጋራ ኦꬆዳር ብእኮ፥ ጾስ ኤስ ዎሶዳይስ ቤዝዛ። Ꮊይቆ ሄልꬅዛ ናጋራ ኦꬄዛይስ ጾስ ደኦ እንጎዳ። Ꮊይቆ ሄልꬅዛ ናጋራ የዛ። ታኒ ይንታን የይስ ጾስ ዎሶይታ ጋሚ። 17 ኢታ ኦሶ ኡባይ ናጋራ፥ ዝን Ꮊይቆ ሄልꬆዋ ናጋራ የዛ።

18 ጾስ ናአይ የሱስ ክርስቶሳ ኤዛ ናግዛይ ግሾስ ጾስ ናአ ማቄዝ ኦንካ ናጋራራ ኡባ ዎደ የዞዋዛ ኑኒ ኤርዛ። ጻላሄ ኤዛ ቆሆዳይስ ዳንዳኦያ። 19 ኑኒ ጾስስ ማቄዛኔ Ꮊ ኩንꬅ አላማይ ጻላሄስ ሃርንትዛና ኤርዛ።

20 ኑኒ ቱማ ጾሳ ኤሮዳይ ጋርክ ጾስ ናአይ የኤዛኔ ኑስ አካካ እንጌዛና ኑ ኤርዛ። ኑኒ ኤ ናአ፥ የሱስ ክርስቶሳራኔ ቱማ ጾሳር ፐትፐትꬅ የዛ። የሱሳ ቱማ ጾስኔ መꬍና ደኦ።

21 ታ ናኡንꬆ፥ ኤቅታይስ ጎይኖፕ ይ ሃኮይታ።

* 1:1 ዋን. 1:1

* 1:2 ዋን. 1:14

* 2:7 ዋን. 13:34

* 3:1 ዋን. 1:12

* 3:5 ዋን. 1:29

* 3:11 ዋን. 13:34

* 3:12 መ. 4:8

* 3:14 ዋን. 5:24

* 3:23 ዋን. 13:34፤ 15:12፥ 17

* 4:12 ዋን. 1:18

* 5:3 ዋን. 14:15

* 5:11 ዋን. 3:36

2ዋንሳ

ዋንሳ ጻፌዝ ናምእንꬆ ኪታ

ገሎ

ዋንሳ ጻፌዝ ናምእንꬆ ኪታ፥ የሱሳ ሀዋረ ማቄዝ ጭማይ፥ ዋንሳ ጻፌዛ። ጻፍንቴዛይካ ማራጽንቴዝ ጎዳታትስነ እ ናእታይስ። ኦኒ ኤሬ፥ የይካ ፐቲ ዎሳ ኬꬃትስኔ እዘ ጎይንዛ አሳይስ ማቀካ አታሚ። Ꮊ ቃንꬅ ኪታይ ጻፍንቴዛይ፥ ኡንቲ ዎል ሲቅንቶድ ጋርክ አካክሶዳይስኔ ዎርዶ አስታማርታይፐኔ ኡ ትምርታይፕ ናግንቶዳይ ጋርክ ቆፍሶዳይስ።

2 ዋንሳ ኪታይ አይኬዝ ቆፍታ

ሳሮꬆ 1-3

ሲቆ ኡባይፕ ኣꬎ 4-6

ዎርዶ ትምርታይፕ ናግንቶ 7-11

ኩስተ ቆፋ 12-13

1

1 ታ ጭማይ ማራጽንቴዝ ጎዳታትስኔ እ ናእታይስ ኪቴዝ ኪታ። ታ ኣዳ ባዝን ቱማ ኤርዝታይ ኡባይ ይንታን ዶስዛ። 2 Ꮊ ቱማይ ኑር የዛ ግሾኔ ቲናስ መꬍናስካ ኑር የዞዳይ ግሾስ ታኒ ይንታን ቱሮ ዶስዛ።

3 ጾስ አዳይፕ ኤ ናአ የሱስ ክርስቶሳፕ ኣꬎ ኬሃትꬃይ፥ ማሮትꬃይኔ ሳሮትꬃይ ቱማራኔ ሲቆር ዎላ ኑር ማቆ።

ቱማባጋኔ ሲቆ ባጋ

4 አዳይ ኑና አዛዜዛይ ጋርክ፥ ነ ናእታይፕ ፐታይ ፐታይ፥ ቱማር ሚንጊ ኤቄዛና ብኢ ታኒ ሎእꬅ ኡፋይቴዛ። 5 ጎዳቴ፥ Ꮊተካ ኑኒ ኡባይ ፐታይ ፐታ ሲቆዳይ ጋርክ ታኒ ነና ዎስዛ። Ꮊ አዛዛይ ቲናፕ ኑር የዛ አዛዞፕ አትን ታኒ ኔስ ጻፍዛይ ኦሮꬅ አዛዞ ባያ። * 6 ቱማ ሲቃይ ኑኒ ጾስ አዛዛ ፎሎ። ማ ቲናፕ ይ ስኤዛይ ጋርክ ኤ አዛዛይ፥ ይ ኡባይ ሲቆር የዞዳይ ጋርከስ።

7 የሱስ ክርስቶሳ አስ ማቂ የኤዛና አማኖዋ፥ ባለꬅዛ ጋመ አስታይ፥ አላመል ደንዴዛ። የይ ጋርክ አስ ኦንካ ባለꬅዛያኔ ክርስቶሳ ሞርከ። 8 ይ ኦꬄዝ ኩንꬅ ዎይታ ኤኮዳይስ ሚንጎይታ። ይ ኦꬄዛይ ꬋባማይ ጋርክ ናግንቶይታ።

9 ክርስቶሳ ትምርታይድ ሚንጊ ኤቆዛይራኔ ኤ ትምርታይፕ ሃክታር Ꮊንግዛ አꬃይር ጾሲ ባያ። ክርስቶሳ ትምርታይድ ሚንጊ ኤቄዛይር አዳይኔ ናአይ የዛ። 10 ኦንካ ይንትኮ ይእታር Ꮊ ትምርታ ኤከካ ይእኮ፥ ይ ካራ ገልስፓተ፤ ሳሮካ ጊፓተ። 11 ኤዛ ሳሮ ግዝ ኦንካ ኤ ኢታ ኦሳይድ ኤዛር ሻክንትዛ።

ዉርስꬅ ሳሮꬅ

12 ታኒ ይንትስ ጻፎዳይስ ኮዬዝ ጋመ ባዝ የዛ፥ ዝን ዎርቃተር ጻፎዳይስ ኮዮያ። ኑ ኡፋይሳይ ፖልንቶዳይ ጋርክ ይንታር ዎል ሄሊ ኦድንቶዳይስ ይንትኮ Ꮊንጎዳ ግ ቆፕዛ።

13 ጾሲ ዶሬዝ ነ ምሽቲ ናእታይ ነና ሳሮ ዬግዛ።

* 1:5 ዋን. 13:34፤ 15:12፥ 17

3ዋንሳ

ዋንሳ ጻፌዝ ሃይꬒንꬆ ኪታ

ገሎ

ዋንሳ ኪታ ሃይꬒንꬃና፥ የሱሳ ሀዋረ ማቄዝ ጭማይ፥ ዋንሳ ጻፌዛ። ኤ ጻፌዛይካ ጋዮሳ ግዝ ፐቲ ዎሳ ኬꬅ አቅስዛይሲ። ጻፋይ ፐቲ ባጋር ጋዮሳ ሀራ አማንዝታ ማዴዝ ግሾስ ኤዛ ጋላትዛ፤ ማ ሀራ ባጋር ድዮትራፊሳ ግንትንትዛ ዎሳ ኬꬃ ሀላቃ ማቆዳይስ ኮዬዝ ደሻ አꬃይፕ ናግንቶዳይ ጋርክ ቆፍስዛ።

3 ዋንሳ ኪታይ አይኬዝ ቆፍታ

ገሎ 1-4

ጋዮሳ ጋላትንቶ 5-8

ድዮትራፊስ ቦርንታ 9-10

ድመጽሮሲ ጋላትንቶ 11-12

ኩስተ ቆፋ 13-15

1

1 ታኒ ዎሳ ኬꬅ ጭማ፥ ቱማ ዶስዛ ጋዮሳስ ኪቴዝ ኪታ። * 2 ታ ሲቃዮ፥ ኔኒ ነ ሸምፓይር ሎኦ የዛና ታ ኤሬዛይ ጋርክ ኔስ ጋላይ ሎኦ የዞዳ ጋርከኔ ነ ኦꬅዛባዛይ ሱሮዳይ ጋርክ ኔስ ጾስ ዎስዛ። 3 ፐቲ ፐቲ አማንዛ አስታይ ይኢ፥ ኡባ ዎደ ኔኒ ቱማር የዛኔ ነ ቱማትꬃይባጋ ማርካቴዝ ዎደ ታኒ ጋመ ኡፋይቴዛ። 4 ታ ናእታይ ቱማትꬃር የዛ ስእዛይፕ ኣꬅ፥ ታና ኡፋይስዛ ባዝ ባያ።

ጋዮሳ ጋላትንቶ

5 ታ ሲቃዮ፥ ኡንቲ ኔስ እማꬄ ማቅኮካ፥ ኔኒ አማንዛ አሳይስ አማንꬅዛ ኦሶ ኦꬅዛ። 6 ኡንቲ ነ ሲቃይባጋ ዎሳ ኬꬃ ማርኬዛ። Ꮊተካ ኡንቲ Ꮊንጎዳር ኦገ ጾስ ዶስዛይ ጋርክ ኡዲ ኡንታን ማድኮ ነ ሎኦ ኦꬅዛ። 7 ኡንቲ ክርስቶሳስ ኦꬆዳይስ ከዚ፥ አማኖዋ አስታይፕ አኮካ ኤከካያ። 8 ኑኒ ቱማ ኦሳ ኡንታራ ፐትፕ ኦꬆዳይስ Ꮊይ ጋርክ አስታ ማዶዳይስ ቤዝዛ።

ድዮትራፊሳኔ ድመጽሮሳ

9 ታኒ ዎሳ ኬꬅታይስ ዳብዳበ ጻፌዛ፥ ዝን ኡንታል ሀላቃ ማቆዳይስ ኮዬዝ ድዮትራፊሳ ኑኒ ግዛ ኤከካያ። 10 የይ ግሾስ፥ ታኒ ገድ Ꮊንጎዳር ኤ ኑል አፋ ኦድንትዛ ኢታ ኦዳኔ ኤ ኦꬄዝ ኦሳ ኦዶዳ። ኤ የይ ጉጽዝ ግ፥ ኑ እሽታይ Ꮊማዳ ሞኮያ። ሀራ አቶዝን፥ ኡንታን ሞኮዳይስ ኮይዝታካ ካይ ዎሳ ኬꬃይፕ ከሴዛ።

11 ታ ሲቃይ፥ ሎኦ ባዝ ኣዞባፕ አትን ኢታ ባዝ ኣዝፐ። ሎኦ ባዝ ኦꬅዛ ኦንካ ጾስ አስ፥ ዝን ኢታ ባዝ ኦꬅዛ ኦንካ ጾስ ኤሮያ።

12 ድመጽሮሳ ሎኦ አስ ማቄዛና አስ ኡባይ ማርካትዛ። ቱማይ ፋ ኦማስ ኤባዝ ማርካትዛ፤ ኑካ ኤባዝ ማርካቶዳ፤ ኑ ማርካትꬃይ ቱማ ማቄዛና ይ ኤርዛ።

ዉርስꬅ ሳሮꬆ

13 ታኒ ኔስ ጻፎዳይስ ኮዬዝ ጋመ ባዝ የዛ፥ ዝን ዎርቃተር ጻፎዳይስ ኮየካያ። 14 ዝን ታኒ ኡከር ዎል ሄሊ በአዳይስ ቆፕዛ፤ የ ዎደ ኑኒ ኦድንቶዳይ።

15 ሳራይ ኔስ ማቆ።

ነ ዳብታይ ነና ሳሮ ዬግዛ። ኑ ዳብታ ኡባ ኡ ሱንꬃ ሱንꬃ ጼጊ «ሳሮ ጌዛ» ዬጎባ።

* 1:1 ሀዋ. ኦ. 19:29፤ 16:23

ይሁዳ

ይሁዳ ጻፌዝ ኪታ

ገሎ

ይሁዳ ኪታይ ጻፍንቴዛይ፥ አማነካዛር አማንዛ አሲ ኣዚ ዎርዶ ትምርተ ዘርዝ አስታይፕ ክርስታንታይ ናግንቶድ ጋርክ አካክሶዳይሲ። Ꮊ ሃታ ኪታይ ፋ ጋንጨ አይኬዝ ቆፋይ ናምእንꬆ ጵጽሮሳ ኪታና ኣዝዛ። ጻፋይ፥ «አማንዛ አስስ ጾሲ ላማማይስ ፐቲ ቶኬ እንግንቴዝ አማኖስ ሚንጊ ኦልንቶይታ» ዬጊ ናባብዝታ ሚንꬂ ቆፍስዛ።

ይሁዳ ኪታይ አይኬዝ ቆፍታ

ሳሮꬆ 1-2

ዎርዶ አስታማርታይ ትምርተኔ ኡ ፎክꬅ 3-16

አማኖ ናጎድ ጋርክ እንግንቴዝ ዞረ 17-23

ጋላታ ዎሳ 24-25

1

1 ታ ይሁዳ፥ የሱስ ክርስቶሳ አይላይ፥ ያይቆባ እሻይ፤

ጾሲ ጼጌዝታይስ፥ ጾስ አዳይ ዶስዝታይስኔ የሱስ ክርስቶሳር ናግንተዝታይስ፥ *

2 ማሮትꬂ፥ ሳሮትꬅኔ ሲቆ ይንትስ ኩሞ።

ዎርዶ አስታማርታ

3 ታ ሲቆ እሽታዮ፥ ኑ ፐትፕ ዎላ ሻግንትዛ ፋጾትꬃይ ባጋ ይንትስ ጻፎዳይስ ታ ኢታ አሞቴዛ ዝን አማንዛ አሳይስ ላማማይስ ፐቲ ቶኬ እንግንቴዝ አማናይስ ኦልንቶዳይ ጋርክ ይንታን ዞርታር ጻፎዳይስ ታስ ኮሽዛ ባዝ ማቄዛ። 4 ኡ ፕርዳይ ብንፕ ጻፍንቲ በቴዝ ፐቲ ፐቲ አስታይ ኦካ ኤረካዝን ይ ጋንጨ ዙርቅንቲ ገሌዛ። ኡንቲ ጾስ ኤሮዝታ፥ ኡ ኑ ጾሳይ ኣꬎ ኬሄትꬃ ጋሰ ኡዲ ጋንጨር ቱና ባዝ ኡድዛ። ፋ ኣዳስ ካትኔ ጎዳ ማቄዝ፥ የሱሳ ክርስቶሳ ካድዛ።

5 Ꮊ ኡባ ፐቲ ቶኬ ኤርዛ ባዝ ማቅኮካ፥ ጎዳይ እስሬለ አሳ ግብጸ ቢታፕ ዋይዚ ከሴዛኮ፥ ማ ጉየፕ አማኖዝታ ꬋብሴዛ ታ ይንታን አካክሶዳይስ ኮይዛ። * 6 ፋ የዛበሳ አሺ፥ ፓስ እንግንቴዝ ማዉታ ናገካ ኪታንችታ፥ ግታ ፕርደ ጋላስ ሄሎዳይስ ጾሳይ ኡንታን ꬉማ ጋንጨ መꬍናስ ሳንꬃላተር አጪ ጋዴዛ። 7 የይ ጋርክ፥ ሶዶማኔ ጋሞራ አስታይኔ ኡ ላንቀ የዝ ካታምታይድ የዝ አስታይ ላግቴዛ፤ ላግታር ዎላ ቱና ቤዞዋ ባዝ ኦꬄዛ። ኡንቲ መꬍናስ ታማ ጋንጨ ሴርንትዝታይስ ኣዝሶ ማቄዛ። *

8 የይ ጋርከካ፥ Ꮊ ኤልሞትዝታይ ፋ አሻ ቱንሴዛ፤ ማዉተር የዝ አድታ ለቂዛ፤ ሳሎ የዝ ቦንችንቴዝ መትꬅታካ ጫዥዛ። 9 ኪታንችታይ ሀላቃ ምካኤለካ ሙሰ አሃይስ ዳቡሎሳር ፓላሜዝ ጋላስ «ጎዳይ ነና ሴሮ» ዬጌዛፕ አትን ኤዛል አፋ ጫዦዳይስ ኮየካያ። * 10 ዝን Ꮊ አስታይ ፓስ ኤሮዋ ባዝ ኡባ ጫዥዛ፤ ማ ኡንቲ ዎዝና ባ መሄ ጋርክ መትꬃይር ኤርኮካ፥ እዛ ኡንታን ꬋብሶዳ። 11 ኡንታን አየ! ኡ ቃኤላ ኦገ Ꮊንጌዛ። ሚሸ ኮዪ ባላማ ጋርክ ቡታ ጋንጨ ዎꬌዛ። ቆረ ጾሳል አፋ ደንዴዛይ ጋርክ ኡ ጾሳል ደንዲ ꬋቤዛ።*

12 Ꮊ አሳይ፥ ዬላ ባይꬅ ይ ሲቆ እማቶ ሚዝ አቆ ይንታር ማዳይስ በቲ ቃይጽንትዛ ላፍታ። ኡ ፋባዝ ኣዳስ ቆፕዝታ። ኡ ጫርኮ ጋርከኔ እራ ባ ሻራ ጋርከ። ማ ኣፍዝ ዎደ ኣፈ ኣፈካዛር፥ ጻጶር ሾድንቲ፥ ናምኢ ቶኬ መሌዝ ምꬅ ጋርከ። 13 ኡ ኤንእዛ አባ ዙሎ ጋርክ ፋ ዬላስ ጋፑንትዝታ። ኡንቲ መꬍናስ ልንጽ ጌዝ ꬉማ ናግዝ ዳቡርዛ ጾልንትታ።

14 አዳመፕ አይኪ፥ ላፑንꬃ የለትꬅ ማቄዝ ሄኖኬ፥ Ꮊ አሳይ ባዝ ትንቢተ ኦድታር፥ «ዬዛኮ፥ ጎዳይ፥ ፋ ጋመ ሙኩለ ጌሽታይር የኦዳ። * 15 አስ ኡባ ፕርዶዳ፤ ኡባ ኡ ኦꬄዝ ኢታ ኦꬆ ኡባይ ግሾኔ ኤርታር ኡ ጾሳል ኦድንቴዝ ኢታ ኦዳይ ኡባይ ግሾ ፕርዶዳ» ዬጌዛ። 16 የ አሳይ ኡባ ዎደ ዝግርዝታኔ ኦዳ ኮይዝታ። ማ ፋ ኢታ አሞ ካልዛ፤ ፓስ ጬቅንትዛ ፋና አድዛ ባዝ ደንጎዳይስ ሀራ አስታ ገሽንትዛ።

ናግሶኔ ዞረ

17 ዝን ታ ሲቅታዮ፥ ኑ ጎዳ የሱሳ ክርስቶሳ ሀዋርታይ ቲን ይንትስ ኦዴዝ ቃላ አካኮይታ። 18 ኡ፥ «ዉርስꬅ ዎደ፥ ጾስ ሸነፕ ሃኪ ፋ አሞ ካሊ ቶችዝታይ የኦዳ» ዬጌዛ። * 19 የ አሳይ አስ ጋንጨ ጳልቂꬅ መꬍዝታ፥ ፋ አሾ አሞስ ሞድንትዝታኔ ጌሻ አያና ባዝታ።

20 ዝን ታ እሹንꬆ፥ ጌሽ ማቄዝ ይ አማናትር ድጮዳይስ ምንጎይታ፤ ማ ጌሻ አያና ዎልቃር ዎሶይታ። 21 ይንታን መꬍና የዝዝ የስኮ ሄልꬆድ ኑ ጎዳ የሱሳ ክርስቶሳ ማሮትꬃ ናግታር ይንታን ጾሳይ ሲቃይር ናጎይታ።

22 ሰእዛ አሳይስ ቃꬎይታ። 23 ፐቲ ፐቲ አሳ ታማፕ ከሲ ኤኮይታ። ማ የይፕ ኢታ አሞር ቱኔዝ ኡ አፍላ እጽታር ሀራ አሳይስ ያሻር ማሮይታ።

ጋላታ ዎሳ

24 ይ ፎካማይ ጋርክ ኦꬆዳይስኔ ቦሮ ባዝታ፥ ኡፋይሳር ኩሜዝታ ኡዲ ፋ ቦንቾ ቲና ይንታን ሺሾዳይስ ዳንዳእዛ፥ 25 ኑና አሽዛ ፐቲ ጾሳይስ፥ ኑ ጎዳ የሱሳ ክርስቶሳ ባጋር ቦንቾ፥ ዴታይ፥ ዎልቃይ፥ ማዉታይ፥ ብንካ፥ Ꮊተካ፥ መꬍናስካ ኤስ ማቆ። አምንኤ።

* 1:1 ማቶ. 13:55፤ ማር. 6:3

* 1:5 ከስ 12:51፤ ታይ. 14:29-30

* 1:7 መ. 19:1-24

* 1:9 ዳነ. 10:13፥ 21፤ 12:1፤ ዋን. ቆን. 12:7፤ ናምእ. 34:6፤ ዛክ. 3:2

* 1:11 መ. 4:3-8፤ ታይ. 22:1-35፤ 16:1-35

* 1:14 መ. 5:18፥ 21-24

* 1:18 2ጵጽ. 3:3

ዋንሳ ቆንጭꬃ

1

2

3

4

5

6

7

8

9

10

11

12

13

14

15

16

17

18

19

20

21

22

ዋንሳ ቆንጭꬃይስ

ገሎ

ዋንሳ ቆንጭꬃይ፥ አማንዛ አሳይ የሱስ ክርስቶሳና ፓስ ጎድ ኡዲ አማኔዝ ግሾኔ፥ ጌሸትꬃር የዜዝ ግሾስ ኡንታን መቶኔ ዋየ ሄሌዝ ዎዳይድ ጻፍንቴዛ። ጻፋይ ሾጪ በኤዝ ኣፈ ቆፋይ፥ አማንዛ አሳይ ኡፋይሳይ ኩንꬅ ማቆዳይ ጋርክ ኡንታን ምንꬃꬂ፥ ኡንታን ሄሌዝ ባይእꬅ ባጋኔ መቶ ጋንጨ ፋ አማናይር ሚንጊ ኤቆድ ጋርክ ደንꬅꬆዳይሲ።

Ꮊ ማጻፋይስ ኡንደና ክፍልታይ ጋመኔ ካል ካሊ ቆንጬዝ ቆንጭꬅታ አይክዛ። Ꮊ ቆንጭꬅታይ የ ዎደ የዝ አሳይስ ገልዛ፥ ዝን Ꮊንክታይስ ጹራ ማቂ ጋምእዛኔ ኡንቲ ኣዝሶ ምስለር ኦድንቴዛ። ማዝሙረ አዝማቸ ማቂ ማቂ የጽንትዛይ ጋርክ፥ የ ማጻፋይድ የዝ ኣፈ ቆፍታይ ዱማ ዱማ ቆንጭꬅታይ ባጋር ዱማ ዱማ ኦገር ማቂ ማቂ ሺቄዛ። Ꮊ ማጻፋይ ብልእꬃይስ ዱማ ዱማ ቆፋይ የዝኮካ፥ ኤስ ኣፈ ቆፋይ ቆንጨ። የይካ፥ «ጾስ ጎዳ ክርስቶሳ ባጋር ላምሶዋ ኦገር ፋ ሞርክታ፥ ጻላሄራ ጉጂ፥ ፐቲ ቶኬኔ ዉርሲ ጋሞዳ። የ ጋምꬃይፕ ጉየ፥ ኤስ አማንንቲ የዜዝ ፋ ባግታ ኦሮꬅ ሳሎኔ ኦሮꬅ ሳአ አንጆ ላትሶዳ» ዬግዛያ።

ዋንሳ ቆንጭꬃይ አይኬዝ ቆፍታ

ገሎ 1:1-8

ላፑን ዎሳ ኬꬅታይስ እንግንቴ ኪታኔ ብልꬃ 1:9-20

ላፑን ዎሳ ኬꬅታይስ ጻፍንቴዝ ኪትታ 2:1—3:22

ዙፋነ፥ ጻꬅ ማጻፈራኔ ላፑን ማታምታ 4:1—8:1

ላፑን ናስታ 8:2—11:19

ዳዋኔ ናምኢ ዶእታ 12:1—13:18

ዱማ ዱማ ቆንጭꬅታ 14:1—15:8

ላፑን ጾስ ካቺ ጹእታ 16:1-21

ባብሎነ ꬋባ፥ ዶአኔ ዎርዶ ናበኔ ዳቡሎሳ ጋምንታ 17:1—20:10

ዉርስꬅ ፕርዳ 20:11-15

ኦሮꬅ ሳሎ፥ ኦሮꬅ ሳአኔ ኦሮꬅ የሩሳላመ 21:1—22:5

ኩስተ ቆፋ 22:6-21

1

1 ኤለራ ሀኖዳይስ የዛ ባዝ ፋ አይልታ ቤዞዳይ ጋርክ ጾሲ ኤስ እንጌዝ የሱስ ክርስቶሳ ቆንጭꬃይ Ꮊያ። የሱሳ ፋ ኪታንቻ ኪቲ፥ ፋ አይለ ዋንሳስ ቆንጭሴዛ። 2 ዋንሳ ጾሳ ቃላ፥ የሱስ ክርስቶሳ ኦꬄዝባዝኔ ፓ በኤዝ ባዝ ኡባ ማርካቴዛ። 3 Ꮊ ኡባይ ሀኖዳይስ ዎደ ሄሌዝ ግሾስ Ꮊ ትንቢተ ቃላ ናባብዛ ኦካ አንጅንቴዛያ። ማ Ꮊ ቃላ ስእዝታይኔ ጻፍንቴዝ ኪታ ናግዛ ኡባይ አንጀቴዝታ።

ላፑን ኢሳ ዎሳ ኬꬅታይስ ኪትንቴዝ ሳሮꬆ

4-5 Ꮊ ዳብዳባይ፥ ዋንሳፕ፥ ኢሳ ቢታ የዝ ላፑን ዎሳ ኬꬅታይስ ጻፍንቴዛ። ብንካ፥ Ꮊተካ የዝ፥ ቲናፐካ የኦዳይስ የዝ ጾሳይፕ፥ ማ ኤ ዙፋናይ ቲና የዝ ላፑን አያናታይፕ፥ Ꮊይ ጋርክ፥ Ꮊይቆፐ ደንዶር ቲና ማቄዛይፕ፥ ሳአ ካትታ ሞድዛ አማንንቴዝ ማርካ ማቄዝ የሱስ ክርስቶሳፕ፥ ኣꬎ ኬሃትꬅኔ ሳሮትꬅ ይንትስ ማቆ። *

የሱሳ ኑና ዶስዛ፥ ማ ፋ ሱꬃር ናጋራ አይለትꬃፕ ኑና ዎዚ ከሴዛ። * 6 ኑኒ የሱስ ክርስቶሳ አዳይስ ጾሳይስ ኦꬆዳይ ጋርክ ኑና ካተትꬅታኔ ቄስታ ማሄዝ ኤስ መꬊናፐ መꬍና ሄሎዳይስ ቦንቾኔ ዎልቃ ማቆ። አምንኤ። *

7 ይኬ፥ የሱሳ ሻራራ የኦዳ። አስ ኡባይ ሀራ አቶዝን፥ ኤዛ ጫዴዝ አሳይካ ኤዛ በአዳ። ሳአል የዝ አስ ኡባይ ኤ ግሾስ ዬኮዳ። የይ ቱማ ሀኖዳ! አምንኤ። *

8 ብንካ፥ Ꮊተካ የዛይ፥ ቲናፐካ የኦድ ጎዳይ፥ ኡባፕ ዎልቃማ ጾሳይ፥ * «አልፋኔ ኦመጋ ታና»* ዬግዛ ጎዳይ ጾሳይ።

ክርስቶሳ ቆንጭꬃር በንትꬅ

9 ታኒ፥ ዋንሳ፥ ይ እሻይ፥ ይንታር ፐትፕ የሱሳር ኤ መቶ፥ ኤ ካተትꬃኔ ኤ ዳንዳአ በኤዛ። ታኒ ጾስ ቃላ ግሾኔ የሱሳባዝ ማርካቴዝ ግሾስ ፕጽሞ ግዝ ሃꬃር ማርንቴዝ ቢታል ታ የዛ። 10 ጎዳይ ጋላስ ታ አያናር የዛ፤ ታፕ ጉየር ቱቱሎ ፑጎ ጋርክ ግታ ጊርꬅ ታ ስኤዛ። 11 የ ጊርꬃይ ታና፥ «ነ ብእዛና ማጻፋይድ ጻፊ፥ ኢሳ የዝ ላፑን ዎሳ ኬꬅታይስ፥ ኤፈሶነስ፥ ሳምርኔሳስ፥ ጰርጋሞናስ፥ ትያትሮናስ፥ ሳርዴሳስ፥ ፍላደልፋስኔ ሎዶቃስ ዳኮባ» ዬጌዛ።

12 ታኒ ታስ ኦድዛ ጊርꬃ በአዳይስ ጉየ ማቂ ጾምፐ ጋድዝ ላፑን ዎርቃ ኮችታ በኤዛ። 13 የ ኮችታይ ጋንጨ አስ ናአ ኣዝዛና ታ በኤዛ። ኤ አዱስ አፍላ ፋ ቶኬ ሄልꬂ ማኤዛ፥ ዎርቃ ዳንጮር ፋ ትራ ዳንጬዛ። * 14 ኤ ኦማይኔ ኤ ብናናይ ቦꬅ ዱር እክሰ ጋርከኔ ሻች ጋርከ፤ ኤ ኣፋይካ ታማ ላꬅ ኣዝዛ። * 15 ኤ ቶካይ ታማር ቴሌዝ ዞቄዝ ናሰ ብራታ ኣዝዛ፤ ኤ ግርꬃይካ ግታ ጋመ ሃꬅታይ ኦሽች ጋርከ። * 16 ኤ ፋ ኡሻች ኩሸር ላፑን ጾልንትታ አይኬዛ። ኤ ዶናይፕ ናምኢ ባጋር ሌፍንቴዝ ኦጮ ማሻ ከዜዝ። ኤ ስናይ ሴታ ጋላሳ አዋ ኣፈ ኣዝዛ።

17 ታኒ ኤዛ በኤዝ ዎደ Ꮊይቄዝ አስ ጋርክ ሀኒ ኤ ቶኬ አቻ ፖኬዛ። ኤ ፋ ኡሻቻ ኩሻ ታል አፋ ጋዲ፥ «ያሽትፐ፤ ቲናይ ዉርስꬃይ ታና። * 18 ታኒ የዛያ፤ ታኒ Ꮊይቄዛ ዝን መꬊ መꬍናስካ ፓꬅ የዛ። Ꮊይቆኔ ስኦለ ቁልፐ ታ ኩሸ የዛ። 19 ይኬ፥ Ꮊት ሀንዛባዝኔ ቲናፕ ሀኖድ ባዝ ነ በኤዝ ባዝ ጻፎባ። 20 ኔኒ ታ ኡሻች ኩሻይድ በኤዝ ላፑን ጾልንትታኔ ላፑን ዎርቃ ኮችታይ ብልእꬃይ Ꮊይ፦ ላፑን ጾልንትታይ ላፑን ዎሳ ኬꬅታይ ኪታንችታ፤ ላፑን ዎርቃ ኮችታይ ላፑን ዎሳ ኬꬅታ።»

2

ኤፈሶነ ዎሳ ኬꬅስ ኪትንቴዝ ኪታ

1 «ኤፈሶና ዎሳ ኬꬅ ኪታንቻይስ Ꮊይ ጋርክ ዬጊ ጻፎባ።

ፋ ኡሻች ኩሸር ላፑን ጾልንትታ አይኬዛይኔ ላፑን ዎርቃ ኮችታይ ጋንጨር የꬍዛይ Ꮊይ ጋርክ ዬግዛ፦ 2 ታኒ ነ ኦሳ፥ ነ ዳቡራኔ ነ ጋርዣ ኤርዛ። ኔኒ ኢታ አስታይባጋ ጋርዦዳይስ ዳንዳኤካዛ ታ ኤርዛ። ማ ሀዋረ ባዝር ፋና፥ ሀዋረ ግዝታ ፕላጊ ኤሪ ኡንቲ ዎርዳንቾ ማቄዛና ደንጌዛና ታ ኤርዛ። 3 ኔኒ ጋርዦር ሚንጌዛናኔ ታ ሱንꬃይ ግሾስ ዶልኤካዛር መቶ ኤኬዛና ታ ኤርዛ። 4 ሀኖ ዝን፥ Ꮊት ታ ነና ቦርዛባዝ የዛ፤ የይካ ኔኒ ነ ቲና ሲቃ አሼዛ። 5 ይኬ፥ ነ ኣብ ጋርክ ꬎቃ አቆፕ ፖኬዛኮ ቆፖባ! ማሮትꬅ ገሎባ፤ ኔኒ ካሰ ኦꬅዛ ኦሳ ኦꬆባ። የያ ኡባ ነ ኦꬃም እጽኮ ታ ኔኮ የኦዳ። ኔኒ ማሮትꬅ ገላም እጽኮ፥ ነ ጾምፓ ጋድዛ ኮቻ ያ አቃይፕ ኤኮዳ። 6 Ꮊት ታ ነና ናሽችዛ ፐትባዝ የዛ፤ ታ እጽዛ ንቆላዉታይ ኦሳ ኔካ እጼዛ።

7 አያናይ ዎሳ ኬꬅታይስ ግዝባዝ ስኦዳይስ ሀየ የዝ ኦንካ ስኦ። ጋሜዝ ኦንካ ጾስ ገነተ የዝ ደኦ ምꬅ ኣፈፕ ማዳይ ጋርክ ማዉተ እማዳ። *

ሳምርኔሳ ዎሳ ኬꬅስ ኪትንቴዝ ኪታ

8 «ሳምርኔሳ ዎሳ ኬꬅ ኪታንቻይስ Ꮊይ ጋርክ ዬጊ ጻፎባ። *

ቲናይኔ ዉርስꬃይ፥ Ꮊይቄዛይነ Ꮊይቆፕ ደንዴዛይ Ꮊይ ጋርክ ዬግዛ፦

9 ታኒ ነ መታኔ ነ ማንቆትꬃ ኤርዛ፤ ማቆዝን ኔኒ ዱረ። ጻላሄ ማባራ የዝታይ፥ አይሁደ ባዛር ፋና አይሁደ ግዝታይ ነና ጫዥዛ ጫሻ ታ ኤርዛ። 10 ኔኒ ኤኮዳይስ የዝ መታ ያሽትፐ። ዳቡሎሳ ይንትፕ ፐትታ ፐትታ ፋጮዳይስ አች ኬꬅ ገልሶዳይ፤ ታጲ ጋላስ ሄሎዳይስ ይ መትንቶዳ። Ꮊይቆድ ሄሎዳይስ አማንንቴዛ ማቆባ፤ ታ ኔስ ደኦ ዛዉደ እንጎዳ።

11 አያናይ ዎሳ ኬꬅታይስ ግዝባዝ ስእዝ ሀየ የዝ ኦንካ ስኦ። ጋምዝ ኦንካ ናምእንꬆ Ꮊይቆር ቆህንተና። *

ጰርጋሞና ዎሳ ኬꬅስ ኪትንቴዝ ኪታ

12 «ጰርጋሞኔ ዎሳ ኬꬅ ኪታንቻይስ Ꮊይ ጋርክ ዬጊ ጻፎባ።

ናምኢ ባጋር ሌፕንቴዝ ማሻ የዛይ Ꮊይ ጋርክ ዬግዛ፦ 13 ታኒ ነ የዝ አቃ ኤርዛ፤ ኔኒ ጻላሄ ዙፋናይ የዝ አቆ የዛ፤ ታ ሱንꬃ ነ ሚንꬂ አይኬዛ። ሀራ አቶዝን፥ ጻላሄ የዝ ይ ካታማይ Ꮊይቄዝ ታስ አማንንቴዝ ማርካይ፥ አንትጳሳ፥ የዝ ዎደካ አማና አሸካያ።

14 ሀኖ ዝን፥ ታ ነና ቦርዛ ፐትባዚ የዛ። የይካ እስሬለ አሳይ ኤቃስ ያርሽንቴዝ ካꬃ ም ቱኖዳይ ጋርከኔ ኢታ ኦሶስ ዥምባሮ ናጋራ ኦꬆድ ጋርክ ባላቃና ታማርሴዝ ባላማ ትምርታ ኤኬዝ ፐቲ ፐቲ አስታይ ኔራ የዛ። * 15 የይ ጋርከካ፥ ንቆላውታይ ትምርታ ታማርዛ አስታይ ኔራ የዛ። 16 የይ ግሾስ፥ ኔኒ ነ ናጋራይፕ ማቆባ። የይ ሀናም እጽኮ፥ ታ ኔኮ ኤልሲ ይኢ የ አስታ ታ ዶናይፕ ከዝዝ ቃላ ማሻይር ኦሎዳ።

17 አያናይ ዎሳ ኬꬅታይስ ግዝባዝ ስእዝ ሀየር የዝ ኦንካ ስኦ። ጋምዝ ኦስካ ቆስንቲ የዝ ማና * እማዳ። ኦሮꬅ ሱንꬃይ ጻፍንቴዝ ቦꬅ ሹቻ ታ ኤስ እማዳ። የያ ኤክዛይፕ አትን ሀራ ኦንካ ኤሮያ። *

ትያጽሮና ዎሳ ኬꬅስ ኪትንቴዝ ኪታ

18 «ትያጽሮና ዎሳ ኬꬅ ኪታንቻይስ Ꮊይ ጋርክ ዬጊ ጻፎባ።

ታማ ላꬅ ኣዝዝ ኣፈ የዛይ፥ ማ ታማር ቴሌዝ ናሰ ብራታ ኣዝዝ ቶክ የዛይ፥ ጾስ ናአይ፥ Ꮊይ ጋርክ ዬግዛ፦ 19 ታኒ ነ ኦሳ፥ ነ ሲቃ፥ ነ አማና፥ ነ ጾስስ ኦꬅዛያኔ ነ ጋርዣ ኤርዛ። ኔኒ ቲና ኦꬅዛይፕ Ꮊት ኣꬎ ኦꬅዛናካ ታ ኤርዛ።

20 ሀኖ ዝን፥ ታ ነና ቦርዛ ፐትባዚ የዛ፤ ፋና ናበ ግዝ አስት፥ ኤልዛበሊ ባጋ፥ ሸናኮ ግ አሼዛ። የ አስታ ኤቃስ ያርሽንቴዝ ካꬃ ም ቱኖዳይ ጋርከኔ ላግቶድ ጋርክ ኡዲ ታ አይልታ ባልꬄዛ።* 21 እዛ ፋ ናጋራይፕ ማቆዳይ ጋርክ ታ ኢስ ዎደ እንጌዛ፥ ዝን እዛ ማቆዳይስ ኮየካያ። 22 የይ ግሾስ ታ እዞ ኢታ ሀርገር አርሳል ኦሎዳ። ኢር ላግትዝታይካ ፋ ኢታ ኦሳይፕ ማቃም እጽኮ፤ ኢታ መቶል ኦሎዳ። 23 ታኒ እ ናእታካ ዎꬎዳ፤ ማ ዎሳ ኬꬅ ኡባይ ታ አስ ቆፋኔ አስ ዎዝና ኤርዛያ ማቄዛና ኤሮዳ። ታ ፐታይስ ፐታይስ ኤ ኦሳይ ጋርክ እማዳ። * 24 ትያትሮና የዝ Ꮊንክታ፥ የ ኢታ ትምርታ ኤከካዝታይኔ፥ «ጻላሄ ግታ ጹራ» ግንትንትዝ Ꮊ ትምርታ ታማረካ ይንታን ሀራ ዴጾ ቶፎ ቶሳሚ። 25 ሀኖ ዝን፥ ታ የኦድ ሄሎዳይስ ይንትስ የዛ ባዝ ሚንꬂ ናጎይታ።

26 ጋምዛይኔ ዉርስꬅ ሄሎዳይስ ታስ ኪትንትዛ ኦስካ ዎያ ኡባይል ማዉተ እማዳ። *

27 «‹ኤ ኡንታን ብራታ ጉፈራ ሃሮዳይ፤

ዢጨፕ ኦꬅንቴዝ ሚሸጋርከካ ትንቺ ልቅሶዳ።›

የ ማዉታ ታኒ ታ አዳይፕ ኤኬዝ ማዉታይ ጋርከ። 28 ማ ታ ኤስ ባካላ ጾልንቶ እማዳ። 29 አያናይ ዎሳ ኬꬅታይስ ግዝባዝ ስእዝ ሀየ የዝ ኦንካ ስኦ።

3

ሳርዴሳ ዎሳ ኬꬅስ ኪትንቴዝ ኪታ

1 «ሰርዴሰ ዎስ ኬꬅ ኪታንቻይስ Ꮊይ ጋርክ ዬጊ ጻፎባ።

ላፑን ጾስ አያንታኔ ላፑን ጾልንትታ አይኬዛይ Ꮊይ ጋርክ ዬግዛ፦ ታኒ ነ ኦሳ ኤርዛ፤ ሱንꬅስ ነ ፓꬅ የዛ ዝን፥ ነ Ꮊይቄዛ። 2 ባርኮባ! Ꮊይቆዳይስ ሄሌዝታኔ አቴዝ ጽቃ ዎልቃ ምንꬆባ። ነ ኦሳይ ታ ጾሳይ ቲና ፎሎ ማቂ በንተካያ። 3 ይኬ፥ ነ ኤኬዝባዝኔ ስኤዝባዝ አካኮባ፤ ናጎባ፤ ነ ናጋራይፕ ማቆባ። ኔኒ ባርካም እጽኮ ታ ነ ቆፐካዝን ካይዞ ጋርክ ኔኮ የኦዳ፤ ታ አባ ዎደ የኦዳዛኮ ነ ኤሮያ። *

4 ዝን ፋ ማኦ ቅትሶዋ ጽቃ አስታይ ሳርዴሳ የዛ። ኡንትስ ቤዝዛ ባዝ ማቄዝ ግሾስ ቦꬅ ማኦ ማኢ ታር የꬎዳ። 5 ጋምዝ ኦንካ ኡንቲሳይ ጋርክ ቦꬅ ማኦ ማኦዳ። ታኒ ኤ ሱንꬃ ደኦ ማጻፋይፕ ኡጫሚ። ታኒ ታ አዳይ ቲናኔ ታ አዳይ ኪታንችታይ ቲና ኤ ታባዝ ማቄዛና ማርካቶዳ። * 6 አያናይ ዎሳ ኬꬅታይስ ግዝባዝ ስእዝ ሀየር የዝ ኦንካ ስኦ።

ፍላደልፋ ዎሳ ኬꬅስ ኪትንቴዝ ኪታ

7 «ፍላደልፋ ዎሳ ኬꬅ ኪታንቻይስ Ꮊይ ጋርክ ዬጊ ጻፎባ።

ጌሽኔ ቱማንቻይ፥ ዳዉተ ቁልፐ ፋ ኩሸ አይኬዛይ፥ Ꮊይ ጋርክ ዬግዛ፦ ኤ ጎርድን ኦንካ ዶዮዳይስ ዳንዳኦያ፤ ማ ኤ ዶይን ኦንካ ጎርዶዳይስ ዳንዳኦዋ። * 8 ታኒ ነ ኦሳ ኤርዛ፤ ይኬ ታ ነ ቲና ኦንካ ጎርዶዳይስ ዳንዳኦዋ ዶያ ፐንገ ጋዴዛያ። ነ ዎልቃይ ጽቃ ማቅኮካ፥ ታ ቃላ ናጌዛ፤ ታና ካደካ። 9 አይሁደ ባዛር ፋና አይሁደ ግዝ ዎርድታኔ ጻላሄ ባግታ ኔኮ ኮኦዳኔ ነ ቲና ጹጉንꬆዳ። ታ ነና ዶስዛያ ኡንታን ኤርሶዳ። * 10 ኔኒ፥ ‹ጋርዦባ› ግ ታ ኪቴዝ ኪታ ናጌዝ ግሾስ ኩንꬅ አላማ ፋጮዳይስ የኦድ ዋየ ዎዳይፕ ታኒ ነና ናጎዳ።

11 ታኒ ኤልሲ የኦዳ፤ ኦንካ ነ ዛዉዳ ኤካማይ ጋርክ ኔስ የዛ ባዝ ሚንꬂ አይኮባ። 12 ጋሜዛና ታ ጾስ ካራ ቱስ ኡዶዳ፤ ኤ ኤዛይድ መꬍናስ የዞዳ። ታኒ ታ ጾሳይ ሱንꬃኔ ታ ጾሳይ ካታማይ ሱንꬃ ኤዛል አፋ ጻፎዳ፤ እዛካ ታ ጾስ ካለፕ ዎꬍዝ ኦሮꬅ የሩሳላመ። ማ ታ ታ ኦሮꬅ ሱንꬃካ ኤዛል አፋ ጻፎዳ። * 13 አያናይ ዎሳ ኬꬅታይስ ግዝባዝ ስእዝ ሀየ የዝ ኦንካ ስኦ።»

ሎዶቃ ዎሳ ኬꬅስ ኪትንቴዝ ኪታ

14 «ሎዶቃ ዎሳ ኬꬃ ኪታንቻይስ Ꮊይ ጋርክ ዬጊ ጻፎባ።

‹አምንኤ› ማቄዝ አማንንቴዝ ቱማ ማርካይ፥ ጾስ መትꬅ ኡባ ሃርዛይ Ꮊይ ጋርክ ዬግዛ:* 15 ታኒ ነ ኦሳ ኡባ ኤርዛ፤ ኔኒ እርጻ ዎይ ምሻ ማቀካያ፤ ኔኒ ናምአይፕ ፐታ ማቄዛኮ ኔስ ሎኦ ዝኒ! 16 ኔኒ እርጻ ዎይ ምሻ ባ ቦልኦ ማቄዝ ግሾስ ታ ነና ታ ዶናይፕ ጩቶዳይስ ሀንዛ። 17 ይኬ፥ ኔኒ፥ ‹ታኒ ዱረ፥ ጋመ ሻሎር የዛ፥ ታስ አብካ ፓጨካያ› ነ ዬግዛ። ዝን ኔኒ ሶንቄዛ፥ ማንቆ፥ ቶአኔ ካሎቴዛ ማቄዛና ኤሮያ። 18 የይ ግሾስ፥ ነ ዱርቶዳይስ ታማር ጌዤዝ ዎርቃ፥ ነ ዬላ ካሎ ካሞዳይስ ቦꬅ ማኦኔ ሎእꬅ በአዳይስ ማድዛ ኣፈ ꬋለ ታፕ ዎንጎዳይ ጋርክ ታ ነና ዞርዛ።

19 ታ ታ ዶስዝታ ካጭዛኔ ሴርዛ፤ ይኬ ሉሎባ፤ ነ ናጋራይፕ ማቆባ። * 20 ዬዛኮ፥ ታ ባለር ኤቂ ጼጎዳ። ኦንካ ታ ጼሳ ስኢ፥ ጋዛራ ዶይኮ፥ ታ ኤኮ ገሎዳ፤ ኤዛር ፐትፕ ካꬃ ማዳ፤ ኤካ ታራ ፐትፕ ማዳ።

21 ታ ጋሚ ታ አዳይራ ኤ ዙፋናይል በቴዛይ ጋርክ ጋሜዛይ ታራ ታ ዙፋነል በቶዳይ ጋርክ ማዉተ እንጎዳ። 22 አያናይ ዎሳ ኬꬅታይስ ግዝባዝ ስእዝ ሀየር የዝ ኦንካ ስኦ» ዬጌዛ።

4

ሳሎ የዝ ጎይኖ

1 የይፕ ጉየ፥ ታኒ በኤዛ፥ ሳሎ ዶይንቴዝ ፐንገ የዛ። ማ ታ ቲና ስኤዝ ቱልቱሎ ግርስ ጋርከዛይ ታኮ፥ «Ꮊንካ ከዞባ፤ Ꮊይፕ ጉየ፥ ሀኖዳይስ የዛ ባዝ ታ ነና ቤዞዳ» ዬጌዛ። 2 የ ዎደ ታ አያናር ኩሚ የዛ። ይኬ፥ ሳሎ ዙፋነ ታ በኤዛ ዙፋናይል አፋ ፐታ በቴዛና በኤዛ። * 3 የ በቴዛይ ማላይ እያስጰደኔ ሳርድዮና ግዝ አልኦ ሹቻይጋርከ። ኤ ዙፋናይ ዩሻይድ አልኦ መርገደ ሹች ኣዝዝ ዙላይ የዛ። 4 የ ዙፋናይ ዩሻይድ ላታማኔ ኦይዲ ዙፋንታይ የዛ፤ ኡንታል አፋ ቦꬅ ማኦ ማኢ፥ ኦማል ዎርቃ ዛዉደ ጋዴዝ ላታማኔ ኦይዲ ጭምታይ በቴዛ። 5 ዙፋናይፕ ዜልንꬅ፥ ዳዳ ጉምꬅኔ ሳርꬃ ከዝዛ። ዙፋነ ቲና ላፑን ፖእዛ ታማ ጾምፕታይ የዛ፤ ኡንቲ ላፑን ጾስ አያንታ። * 6 ዙፋናይ ቲና ብርለ ኣዝዛ ፎጭዝ ቡርጩኮ አባይ የዛ። *

ቲናራኔ ጉየር ኣፈ ኩሜዝ ሸምፖር የዝ ኦይዲ መትꬅታይ ዙፋናይ ዩሻይራኔ ዙፋናይ ጋንጨ የዛ። 7 ቲና መትꬃይ ጋሞ ኣዝዛ፤ ናምእንꬃይ ገማተ ኣዝዛ፤ ሃይꬓንꬃይ ቲናይር አስ ኣዝዛ፤ ማ ኦይድንꬃይ ፕራꬍዛ አንኮ ኣዝዛ። 8 ኦይዲ መተꬅታይ ፐታይስ ፐታይስ ኡሱፑን ቀፍታይ የዛ፤ የ ቀፍታይ አፋ ባጋራኔ ኦሞ ባጋር ኣፈ ኩሜዛ። *ኡንቲ ቃማኔ ጋላስ ጋቼካዛር፥

«ጌሻዮ፥ ጌሻዮ፥ ጌሻዮ፥

ጎዳዮ፥ ኡባ ሃርዛ ጾሳዮ፥

ብንካ፥ Ꮊተካ የዛዮ፥ ቲናፕ የኦዳዮ»

ዬግዛ። 9 የ መተꬅታይ ዙፋናይል በቴዛይኔ መꬍናስ የዛይስ ሳባ፥ ቦንቾኔ ጋላታ እንጌዝ ዎደ 10 ላታማኔ ኦይዲ ጭምታይ ዙፋነል በቴዛኔ መꬍናስ የዛይ ቲና ጹጉኒ ጎይኔዛ፤ ፋ ዛዉደ ዙፋናይ ቲና ጋዲ፥

11 «ኑ ጎዳዮ፥ ኑ ጾሳዮ፥

ኔኒ ኡባ መꬌዛ፤

ኡባ ባዝ ነ ሸነ ጋርክ ሀኔዛይ ጋርክ

ኔኒ ቦንቾ፥ ቴማኔ ዎልቃ ኤኮዳይስ ቤዝዛ»

ዬጌዛ።

5

ዱራኔ ማጻፍቶ

1 የይፕ ጉየ፥ ዙፋናይል አፋ በቴዛይ ኡሻች ኩሻይድ ጋንጨራኔ አፋር ጻፍንቲ ላፑን ማታመር ጎርድንቴዝ ጻꬅ ማጻፍቶ ታ በኤዛ። * 2 ፐቲ ምኖ ኪታንቻይ ፋ ቃላ ꬎቅ ኡዲ፥ «ማታማ ብሎዳይስኔ ማጻፍቶ ዶዮዳይስ ቤዝዛይ ኦኖ?» ዬጊ አዋጆዳር በኤዛ። 3 ዝን ሳሎ ማቅን ሳአ ዎይ ሳአፕ ኦሞ ማቅን የ ጻꬅ ማጻፍቶ ዶዮዳይስኔ ጋንጫ በአዳይስ ዳንዳኤዝ ኦንካ ባያ። 4 ጻꬅ ማጻፍቶ ዶዮዳይስኔ እ ጋንጫ በአዳይስ ቤዝዛ አስ ꬋቤዝ ግሾስ ታ ኢታ ዬኬዛ። 5 የ ዎደ፥ ጭምታይፕ ፐታይ ታኮ፥ «ዬክፐ! ይሁዳ ዘረꬅ ማቄዝ ጋማይ፥ ዳዉተ ሼሻይ፥ ላፑን ማታምታ ብሎዳይስኔ ማጻፍቶ ዶዮዳይስ ዳንዳኤዛ» ዬጌዛ። *

6 የይፕ ጉየ፥ ዙፋናይል ኦይዲ መተꬅታይስኔ ጭምታይስ ጋንጨ፥ ሹክንቴዝ ዱር ጋርክ ኤቄዛና ታ በኤዛ። ኤስ ላፑን ካጭታይኔ ላፑን ኣፍታይ የዛ። የይትታይ ሳአ ኡባይል ኪትንቴዝ ጾስ አያና ላፑንታ። * 7 የ ዱራይ ይኢ፥ ዙፋናይል አፋ በቴዛይ ኡሻች ኩሸፕ ጻꬅ ማጻፍቶ ኤኬዛ። 8 ኤ የ ጻꬅ ማጻፍቶ ኤኬዝ ዎደ ኦይዲ መትꬅታይኔ ላታማኔ ኦይዲ ጭምታይ ዱራይ ቲናይድ ጉጲንጌዛ። ኡንቲ ፐታይ ፐታይ ዲꬅኔ ጌሽታይ ዎሳ ማቄዝ እጻኔ ኩሜዝ ዎርቃ ሻተ አይኬዛ። * 9 ኡንቲ፥

«ጻꬅ ማጻፍቶ ኤኮዳይስ፥

ማታመ ብልኦዳይስ ኔስ ቤዝዛ።

*አብስ ጊኮ፥ ኔኒ ሹክንቴዛያ፤

ዘረꬅ ኡባይፕ፥ ዱማ ዱማ ዶናፕ፥

ያርታይፐኔ ካተትꬅ ኡባይፕ፥

ነ ሱꬃይር ጾሳይስ ዎዜዛ።

10 ኑ ጾሳይስ ካተትꬅኔ ቄሰ ማቃዳይ ጋርክ ኡዴዛ

ኡንቲ ቢታል አፋ ካዉቶዳ።

ኡንትካ ጋደ ኡባ ሞዶዳይ»

ዬጊ ኦሮꬅ ማዝሙረ የጼዛ። *

11 ታ በአዳር ዙፋናይ፥ ኦይዲ መትꬅታይኔ ጭምታይ ዩሻይድ ጋመ ኪታንችታይ የዛ። ኡ ጋመትꬃይ ሙኩሎ ቶኬ ሙኩሎኔ ታጲ ሙኩሎ ቶኬ ታጲ ሙኩሎ ማቄዝ ጊርꬃ ስኤዛ። * 12 የ ኪታንችታይ ꬎቅ ጌዝ ቃላር፥

«ሹክንቴዝ ዱራይ ዎልቃ፥ ዱረትꬂ፥

ኤጨትꬅኔ ምኖትꬂ፥ ቦንቾ፥ ሳባኔ

አንጆ ኤኮዳይስ ቤዝዛ»

ዬጌዛ።

13 የይፕ ጉየ፥ ሳአ፥ ሳሎ፥ ሳአፕ ኦሞራኔ አባ ጋንጨ የዝ መትꬂ ኡባይ፥

«ዙፋነል አፋ በቴዛይስኔ ዱራይስ፥

ጋላታ፥ ቦንቾ፥ ሳባኔ ዎልቃ

መꬊፐ መꬍናስ ማቆ»

ዬጊ የጾዳር ስኤዛ።

14 ኦይዲ መትꬅታይካ፥ «አምንኤ» ዬጌዛ፤ ማ ጭምታይካ ጹጉኒ ጎይኔዛ።

6

ማታምታይ ዶይንቶ

1 ዱራይ ላፑን ማታምታይፕ ፐታ ዶዮዳር በኤዛ። ማ ኦይዲ መትꬅታይፕ ፐታይ፥ ዳዳ ጋርክ ጉምꬃር፥ «Ꮊና የኦባ!» ዬጎዳር ታ ስኤዛ። 2 የይፕ ቦꬅ ፋራ ታ በኤዛ። የ ፋራ ቶጌዛይ ዶንገ አይኬዛ፤ ኤ ኦማይስ ዛዉደ እንግንቴዛ። ኤካ ጋምዛያ ማቂ ጋምꬃፕ ጋምꬅኮ Ꮊማዳይስ ከዜዝ። *

3 ማ ዱራይ ናምእንꬆ ማታማ ዶዬዝ ዎደ ናምእንꬃ መትꬃይ፥ «Ꮊና የኦባ!» ዬጎዳር ስኤዛ። 4 ማ ሀራ ስሃ ዞቆ ፋራ ከዜዝ። የ ፋራ ቶጌዛይስ ቢታላፕ ሳሮ ꬋብሶዳይ ጋርከኔ አሳይ ዎል ዉርሶዳይ ጋርክ ማዉተኔ ግታ ማሻ እንግንቴዛ። *

5 ዱራይ ሀይꬒንꬃ ማታማ ዶዬዝ ዎደ ሃይꬒንꬃ መትꬃይ፥ «Ꮊና የኦባ!» ዬጎዳር ታ ስኤዛ። የይፕ ካርꬅ ፋራ ታ በኤዛ፤ ፓራይል በቴዛይ ፋ ኩጬ ምዛነ አይኬዛ *። 6 ኦይዲ መትꬅታይ ጋንጨፕ ከዜዝ ጊርꬅ፥ «ባጋ ክሎ ግስተ፤ ፐቲ ድናረ፥ ማካ ፐቲ ክሎኔ ባጋ ባንጋ ፐቲ ድናረ ማቆ። ዝን ዛይተኔ ዎይነ ቆህፐ» ዬጎዳር ስኤዛ።

7 ዱራይ ኦይድንꬆ ማታማ ዶዬዝ ዎደ ኦይድንꬆ መትꬃይ፥ «Ꮊና የኦባ!» ዬጎዳር ስኤዛ። 8 የይፕ ጫምፓ ፋራ ታ በኤዛ። የ ፋራ ቶጌዛይ ሱንꬃይ Ꮊይቆ፤ ኤ ላሳ ስኦለ ካልዛ። ኡንትስ አላማይስ ስካ ኦላ፥ ናየ፥ ጋዶራኔ ዶአር ዎꬍሶዳይ ጋርክ ማዉተ እንግንቴዛ። *

9 ዱራይ እችንꬃ ማታማ ዶዬዝ ዎደ ኡንቲ ጾስ ቃላ ኦዴዝ ግሾኔ ፋ ማርካትꬃይር አማንንቴዝ ግሾስ ሹክንቴዝ አሳይ ሸምፕታይ ያርሾ አቆፕ ኦሞ የዛና ታ በኤዛ። 10 ኡንቲ ፋ ቃላ ꬎቅ ኡዲ፥ «ኡባ ሞድዝ ጎዳዮ፥ ጌሻዮ፥ ቱማንቻዮ፥ ሳአ የዝ አሳይል አፋ ነ ፕርዶዳይኔ ኑ ሱꬃይ ግሾስ ኩሸ ከሶዳይ አይዴ?» ዬጌዛ። 11 ኡንትስ ፐታይስ ፐታይስ ቦꬅ አዱስ ማኦ እንግንቴዛ። ኡ ጋርክ ሀኒ Ꮊይቆዳይስ ቤዝዛ ኡ አይልታይ ዣምታይኔ እሽታይ ታይባይ ኩሞድ ሄሎዳይስ ጽቃ ዎደ ሸምፖዳይ ጋርክ ኡንትስ ኦድንቴዛ።

12 ዱራይ ኡሱፑንꬃ ማታማ ዶዬዝ ዎደ ታ በኤዛ፤ ቢታ ዎልቃማ ኤንኦ ኤንኤዛ። አዋ ኣፋይ ካርቲ ካያ አፍላ ኣዝዛ። አግናይካ ዞቂ ሱꬅ ማቄዛ። * 13 ዎልቃማ ጫርኮ ጫርኪ ባላሰ ምꬅ ኤንእስን ቃምኤ ኣፋይ ጉፍዛይ ጋርክ ሳሎ ጾልንትታይ ሳአል ጉፌዛ። * 14 ሳላይ ጻꬅ ማጻፈ ጋርክ ጻጽንቲ ኣꬌዛ፤ አምብታይኔ ሃꬃር ማርንቴዝ ቢትታይ ፋ አቃይፕ ꬋቤዛ።* 15 ጋደ ካትታይ፥ ጋደ ሀርዝታይ፥ ኦላ ካልꬅዝታይ፥ ዱርታይ፥ ዎልቃምታይ፥ አይልታይኔ፥ ዎማንታይ ኮምእታይዳኔ አምባል አፋ የዝ ዛልታይ ጋንጨ ቆስንቴዛ። * 16 ኡንትካ አምብታይኮኔ ዛልታይኮ፥ «ኑል አፋ ዎꬎይታ፤ ኑና ቆሶይታ፤ ዙፋነል አፋ በቴዛይ አፋይፐኔ ዱራይ ካቻይፕ ኑና ገንꬆይታ።* 17 ኡ ግታ ካቺ ጋላሳይ የኤዛ፤ ኦኖ ዳንዳኢ ኤቆዳይ?» ኡ ዬጌዛ። *

7

ጼታኔ ኦይታማኔ ኦይዲ ሙኩሎ እስረልታ

1 የይፕ ጉየ፥ ኦይዲ ኪታንችታይ ኦይዲ ሳአ ጎንትታይል ኤቄዝታ በኤዛ። የ ኪታንችታይ ሳአል አፋ ዎይ አባል አፋ ዎይ አባ ምꬃላካ አፋ ጫርካይ ኦይዲ ሳአ ጋጻፕ ጫርካማይ ጋርክ አይኬዛ። * 2 ማ ደኦ ጾስ ማታመ የዝ ሀራ ኪታንቻይ አዋ ከስ ባጋፕ ከሳዳር ታ በኤዛ። የ ኪታንቻይ ፋ ቃላ ꬎቅ ኡዲ፥ ሳአኔ አባ ቆሆዳይስ ዎልቃ እንግንቴዝ ኦይዲ ኪታንችታይኮ፥ 3 «ኑኒ ጾስ አይልታይ ስናይድ ማታመ ጋዶድ ሄሎዳይስ ቢታ ዎይ አባ ዎይ ምꬃ ቆህፓተ» ዬጌዛ። *

4 የዝን፥ ታኒ ጾስ ማታመ ስኖል ጋድንቴዝታይ ፓይዳ ስኤዛ። እስሬለ ኮች ኡባይፕ ጼታኔ ኦይታማነ ኦይዲ ሙኩሎ አሳይስ ስናይል ማታመ ጋዴዛ።

5 ይሁዳ ኮቻፕ ታጶ ናምኢ ሙኩሎ፥

ሮቤላ ኮቻፕ ታጶ ናምኢ ሙኩሎ፥

ጋደ ኮቻፕ ታጶ ናምኢ ሙኩሎ፥

6 ኣሴራ ኮቻፕ ታጶ ናምኢ ሙኩሎ፥

ንፍታለመ ኮቻፕ ታጶ ናምኢ ሙኩሎ፥

ምናሰ ኮቻፕ ታጶ ናምኢ ሙኩሎ፥

7 ስሞና ኮቻፕ ታጶ ናምኢ ሙኩሎ፤

ለወ ኮቻፕ ታጶ ናምኢ ሙኩሎ፥

ይሳኮሬ ኮቻፕ ታጶ ናምኢ ሙኩሎ፥

8 ዛብሎነ ኮቻፕ ታጶ ናምኢ ሙኩሎ፥

ዮሴፋ ኮቻፕ ታጶ ናምኢ ሙኩሎ፥

ቢናማ ኮቻፕ ታጶ ናምኢ ሙኩሎ፥

አሳይ ስናይል ማታመ ጋዴዛ።

ቦꬅ ማኦ ማኤዝ ጋመ ዎይታ

9 የይፕ ጉየ፥ ዘረꬅ ኡባይፕ፥ ካተትꬃ ኡባይፕ፥ ኮች ኡባይፐኔ ዱማ ዱማ ዶና ኦድንትዝታይፕ ዛዋ ባ ጋመ ዎያ ታ በኤዛ። የ አሳይ ቦꬅ አዱስ ማኦ ማኢ፥ ዛምባ ሀየ ፋ ኩሸ አይኪ፥ ዙፋናይ ቲናኔ ዱራይ ቲና ኤቄዛ። 10 ኡንቲ ፋ ቃላ ꬎቅ ኡዲ፥ «አቶትꬂ ዙፋናይል በቴዝ ኑ ጾሳይፐኔ ዱራይፕ ይእዛ» ዬጌዛ።

11 ኪታንችታይ ኡባይ፥ ዙፋናይስኔ፥ ጭምታይስኔ ኦይዲ መትꬅታይ ዩሻይር ማር ኤቄዛ። ኡንቲ ዙፋናይ ቲና ጹጉኒ ጾሳይስ ጎይኔዛ።

12 «አምንኤ!

አንጆ፥ ቦንቾ፥ ኤጨትꬅ፥ ጋላታ፥ ሳባ

ዎልቃ፥ ምኖትꬂ መꬊናፕ መꬍና ሄሎዳይስ

ኑ ጾሳይስ ማቆ።

አምንኤ!» ዬጌዛ።

13 ጭምታይፕ ፐታይ ታኮ፥ «Ꮊ ቦꬅ ማአ ማኤዝ አስታይ ኦናንታራ? ኡንቲ አናፕ የኤኔ?» ዬጊ ታ ኦይጬዛ።

14 ታንካ ማሂ፥ «ጎዳዮ፥ ነ ኤርዛ» ዬጌዛ።

ኤካ ታኮ፥ «የይትታይ ጋመ ዋየ ኣꬊ የኤዝታ። ኡንቲ ፋ ማአ ዱራይ ሱꬃር ሜጪ ቦꬅ ኡዴዛ። * 15 የይ ግሾስ፥

«ኡንቲ ጾስ ዙፋናይ ቲና የዝ

ቃማኔ ጋላስ ኤ ኬꬃ ኤዛ ጎይኔዛ።

ማ ዙፋናይል አፋ በቴዛይ ኡንትስ ካምፓ ማቆዳ።

16 ይከፕ ጉየ፥ ኡንቲ ናይንታሚ፥ ሳምንታሚ።

አዋ ምቻካ ኡንታን ሾጫሚ። *

17 ዙፋንታይ ግዶ በቴዝ ዱራይ ኡንታን ሄንጎዳ።

ደኦ ፑልቶ ሃꬅኮ ኡንታን ካልꬆዳ።

ጾሲ ኡ ኣፋይፕ አፉꬅ ኡባ ኡጮዳ»

ዬጌዛ።*

8

ላፑንꬃ ማታማይ ዶይንቶ

1 ዱራይ ላፑንꬃ ማታማ ዶዬዝ ዎደ ባጋ ሳተ ማቆዳና ሳሎ ጭጭርክ ጌዛ።

2 የይፕ ጉየ፥ ታኒ ላፑን ቱልቱልታይ እንግንቴዝ ላፑን ኪታንችታይ ጾስ ቲና ኤቄዛና በኤዛ።

3 እጻኔ ጩይሽዝ ዎርቃ ቀንደለ አይኬዝ ሀራ ኪታንቻይ ይኢ፥ ያርሾ አቃይ ካላይድ ኤቄዛ። ኤ ዙፋናይ ቲና የዝ ዎርቃ እቃይል ያርሾ አቃይል አፋ ጌሽታይስ ኡባይስ ዎሳራ ጉጂ ያርሾድ ጋርክ ኤስ ጋመ እጻኔ እንግንቴዛ። 4 እጻኔ ጩያይ ጌሽታይ ዎሳር ፐትፕ ኪታንቻ ኩሸፕ ኡዴ ጾስኮ ከዜዝ። 5 የይፕ ጉየ፥ ኪታንቻይ እጻኔ ጩይሽዝ ቀንደላ ኤኪ፥ ኤዛይድ ያርሾ አቃይፕ ቃቃ ታማ ኩንꬅ ሳአ ሱለ ꬉጌዛ። የይፕ ዳዳ፥ ዳዳ ሳርꬅ፥ ዜልንꬅኔ ቢታ ኤንኦ ሀኔዛ። *

ላፑን ቱልቱልታ

6 የይፕ ጉየ፥ ላፑን ኪታንችታይ አይኬዝ ላፑን ቱቱልታ ፑጎዳይስ ጊግንቴዛ።

7 ቲና ኪታንቻይ ፋ ቱልቱሎ ፑግን ሻችኔ ሱꬃር ዋላክንቴዝ ታማ ማቂ ሳአል ዎꬌዛ። ሳአስ ሀይꬒ ኩሸፕ ፐታይ ጹግንቴዛ፤ ምꬃፕ ሀይꬒ ኩሸፕ ፐታይ ጹግንቴዛ፤ ጭልኦ ማታ ኡባይ ጹግንቴዛ። *

8 ናምእንꬆ ኪታንቻይ ፋ ቱልቱላ ፑጌዝ ዎደ ዎልቃማ አምባ ኣዝዝባዝ ታማር ኤጽታር አባ ኦልንቴዛ። የይፐ፥ አባይፕ ሀይꬒ ኩሸፕ ፐታይ ሱꬅ ማቄዛ። 9 አባ ሸምፖር የዝ መትꬅታይፕ ሀይꬒ ኩሸፕ ፐታይ Ꮊይቄዛ፤ ማርካብታይፐክ ሀይꬒ ኩሸፕ ፐታይ ꬋቤዛ።

10 ሃይꬒንꬆ ኪታንቻይ ፋ ቱልቱሎ ፑጌዝ ዎደ ዣበ ጋርክ ኤጽዝ ዎልቃማ ጾልንታይ ሃꬅታይፕ ሀይꬒ ኩሸፕ ፐታይል አፋኔ ፑልትታይል አፋ ሳሎፕ ዎꬌዛ።* 11 የ ጾልንታይ ሱንꬃይ ጫሞ ግንትዛ። ሃꬃይፕ ሀይꬒ ኩሸፕ ፐታይ ጫንግሴዛ፤ ሃꬃይ ጫንጌዝ ግሾስ ጋመ አሳይ የ ሃꬃ ኡዢ Ꮊይቄዛ። *

12 ኦይድንꬆ ኪታንቻይ ፋ ቱልቱላ ፑጌዛ። አዋፕ፥ ኣግናፐኔ ጾልንትታይፕ ሀይꬒ ኩሸፕ ፐታይ ሾጭንቴዛ፤ ኡ ፖአይፕ ሀይꬒ ኩሸፕ ፐታይ ꬉሜዛ። ጋላሳይፕ ሀይꬒ ኩሸፕ ፐታይ፥ ቃማፐካ ሀይꬒ ኩሸፕ ፐታይ ꬉሜዛ።*

13 የይፕ ፐቲ ጎሎ ሳሎል ꬎቅ ግ፥ ፕራꬎዳር በኤዛ። የ ጎላይ ፋ ቃላ ꬎቅ ኡዲ፥ «አቴዝ ሀይꬒ ኪታንችታይ ፋ ቱልቱሎ ፑጎዳይስ የዝ ግሾስ ሳአ የዝ አሳይኮ አየ! አየ! አየ!» ዬጎዳር ስኤዛ።

9

1 የይፕ ጉየ፥ እችንꬃ ኪታንቻይ ፋ ቱልቱሎ ፑግን ሳሎፕ ሱል ሳአ ፖኬዝ ጾልንታ ታ በኤዛ። ኤስ ዎልቃማ ጪሞ ኦላ ዶይዛ ቁልፐ እንግንቴዛ። 2 ኤዚ ጪሞ ኦላ ዶይን ዳልገ ታማ ኦላፕ ከዝዝ ጩያ ጋርክ ጩያይ የ ኦላይፕ ከዜዝ። ያ ኦላይፕ ከዝዝ ጩያይር አዋኔ ሳላይ ꬉሜዛ።*

3 የ ጩያይፕ ቦልታይ ቢታል ከዜዛ። ሳአ የዝ Ꮊንጋርጮስ የዛ ዎልቃይ ጋርክ ዎልቃ ቦልታይስ እንግንቴዛ። * 4 ጾስ ማታመ ስኖል ባ አሳይ ኣዳፕ አትን ሳአ የዝ ማታ ዎይ ምꬂ ዎይ አባ ጭልኦ ባዝ ማቅን ቆሃማይ ጋርክ ቦልታይስ ኦድንቴዛ። * 5 ቦልታይ አሳ እችን አግና ሄሎዳይስ ፓጻ ካኦዳይ ጋርክ ማዉተ እንጌዛይፕ አትን አሳ ዎꬎዳይ ጋርክ ባያ። Ꮊንጋርጮ አስ ዱክን ዛምዛይ ጋርክ ቦልታይካ ዱኪ ዛምስዛ። 6 የ ጋላስታይድ አሳይ Ꮊይቆ ኮዮዳ፥ ዝን ደንገና። ኡንቲ Ꮊይቆዳይስ አሞቶዳ፥ ዝን Ꮊይቆ ኡንታፕ ሃኮዳ። *

7 ቦልታይካ ኦላስ ጊጊ በቴዝ ፋራ ኣዝዛ። ቦልታይ ኦማይል ዎርቃ ዛዉደ ኣዝዛ ባዝ የዛ፤ ኡ ኣፋይራይካ አስ ኣዝዛ። * 8 ኡ ብናናይ ማች ብናና ጋርክ ኣዱሰ። ኡ አቻይካ ጋሞ አች ኣዝዛ። * 9 ኡንትስ ትራል ጋድዛ ብራታ ጹሩረ የዛ፤ ኡ ቀፍታይ ጊርꬃይ ኦላስ ጋላብዛ ፋራኔ ፋራ ጋረ ጊርꬅ ጋርክ። * 10 ኡንትስ Ꮊንጋርጮ ጎይኖ ኣዝዝ ጎይኖኔ ዱክዛ ዪሺ የዛ። የ ጎይናይር እችን አግና አሳ ቆሆዳይ ጋርክ ዎልቃ እንግቴዛ። 11 ኡንትስ ካቲ የዛ፤ የ ካታይ ጪሞ ኦላ ኪታንቻ። ኤ ሱንꬃይ እብራይስጸ ዶናር አብዶና፤ ማ ግርኬ ዶናር አጶሎና ግንትትዛ። *

12 ቲና ኣያይ ኣꬌዛ፤ ይኬ፥ ሀጋ ሀራ ናምኢ አይታይ ይእዛ።

13 ኡሱፑንꬃ ኪታንቻይ ፋ ቱልቱላ ፑጌዛ። ጾስ ቲና ኤቄዝ፥ ዎርቀ ያርሾ አቆ የዝ ኦይዲ ካጭታይፕ ፐቲ ጊርꬅ ታ ስኤዛ። * 14 የ ጊርꬃይ ቱልቱላ አይኬዝ ኡሱፑንꬃ ኪታንቻይኮ፥ «ኤፍራጺሰ ግዝ ዳማ ሃꬃ አጭንቴዝ ኦይዲ ኪታንችታ ብልኦባ» ዬጌዛ። 15 አሳይፕ ሀይꬒ ኩሸፕ ፐታ ዎꬎዳይ ጋርክ የ ሳታይስ፥ የ ጋላሳይስ፥ የ አግናይስኔ የ ላይꬃይስ ጊጊ በቴዝ ኦይዲ ኪታንችታይ ብልእንቴዛ። 16 ኦላ ፋራ ቶግዛ ኦላንችታይ ታይባይ ናምኢ ጼት ምሎነ ማቄዛና ታ ስኤዛ።

17 ማ ታ ቆንጭꬃር ፓርታኔ የ ፓርታ ቶጌዝ አሳ በኤዛ። የ አሳይ ትራል ጋድዛ ብራታ ጹሩራይ ታማ ቃቃ ጋርክ ዞቆ፥ ያክንተ ጋርክ ካርꬅ ጩሉኮኔ እርደ ኣዝዝ ዲኔ ኣዝዛ። ፓርታይ ኦማይ ጋሞ ኦማይ ጋርከ፤ ኡ ዶናይፐካ ታማ፥ ጩያኔ ዲኔ ከዜዛ። 18 ፓርታይ ዶናይፕ ከዜዝ ታማይራ፥ ጩያይራኔ ዲናይር ያ ሀይꬒ ጋድታይር ሳአ የዝ አሳይፕ ሀይዚ ኩሸፕ ፐታይ Ꮊይቄዛ። 19 ያ ፓርታይ ዎልቃይ ኡ ዶናይዳኔ ኡ ጎይናይል የዛ። ኡ ጎይናይካ ሾሽ ኦማ ጋርክ፤ ኡ የይር አሳ ቆህዛ።

20 Ꮊ ጋድታይር Ꮊይቀካ አቴዝታይ ፋ ኩሸ ኦሳይፕ ማሂ ማሮትꬅ ገለካያ። ኡንቲ ቱና አያናስኔ ዎርቃፕ፥ ብራፕ፥ ናሰ ብራታፕ ሹቻፐኔ ምꬃፕ፥ ኦስንቴዝ ኤቃስ ጎይንዛ። በአዳይስ፥ ስኦዳይስ፥ የꬎዳይስ ዳንዳኦዋ ኤቃይስ ጎይንꬃ አሸካያ። * 21 አሳይ ኡ ሸምፖ ዎꬌዛይስ፥ ብቴዛይስ፥ ላግቴዛይስኔ ካስቴዛይስ ማሮትꬅ ገለካያ።

10

ኪታንቻኔ ጻꬅ ማጻፈ

1 የይፕ ጉየ፥ ሻራ ማኤዛ ሀራ ምኖ ኪታንቻይ ሳሎፕ ሳአ ዎꬎዳር ታ በኤዛ። ኤ ኦማይል አፋ ዙላ የዛ። ኤ ስናይ አዋ ጋርከ፤ ኤ ቶክታይ ታማ ቱስታይ ጋርከ። 2 የ ኪታንቻይ ዶያ የዝ ፐቲ ጽቃ ጻꬅ ማጻፍቶ ፋ ኩሸር አይኪ፥ ፋ ኡሻቻ ቶካ አባል አፋ፥ ፋ ሀድርሳ ቶካ ቢታል አፋ ኤሴዛ። 3 ጻግዛ ጋሞ ጋርክ ፋ ቃላ ꬎቅ ኡዲ ኡኬዛ። ኤ ኡኬዝ ዎደ ላፑን ዳድታይ ፋ ጉምꬃ ስሴዛ።

4 ላፑን ዳድታይ ኦድንቴዝ ዎደ ታ ጻፎዳይስ ጊግንቴዛ። ዝን ሳሎፕ፥ «ላፑን ዳድታይ ኦድንቴዛና ማታመር ጎርዶባፕ አትን ጻፍፐ» ዬግዝ ጊርꬂ ታ ስኤዛ።

5 የይፕ ጉየ አባል አፋኔ ቢታል አፋ ኤቂ፥ ታ በኤዝ ኪታንቻይ፥ ፋ ኡሻቻ ኩሸ ሳሎ ኡዴ ሚጬዛ። * 6 ኤ ምጪ ሳሎኔ ሳሎ የዝ ኡባ፥ ሳአኔ ሳአል የዝ ኡባ፥ አባኔ ኤ ጋንጨ የዝ ኡባ መꬌዝ መꬍናስ የዝ ጾሳይ ሱንꬃይር ጫቂ፥ «Ꮊይፕ ጉየ፥ ጋምኤና! 7 ዝን ላፑንꬃ ኪታንቻይ ፋ ቱልቱላ ስስዛ ዎደ ጾሲ ፋ አይለ ማቄዝ ናብታይ ባጋር ቆንጭሴዝ ጹራ ቆፋይ ፖልንቶዳ» ዬጌዛ።

8 የይፕ ጉየ፥ «አባል አፋኔ ቢታል አፋ ኤቄዛይ ኪታንቻይ ኩሸ ዶይንቲ የዝ ጻꬅ ማጻፍቶ ኤኮባ» ዬጊ ናምእንꬆ ሳሎፕ ታስ ኦዶዳር ታ ስኤዛ። *

9 ታኒ የ ኪታንቻይኮ Ꮊንጊ፥ ጽቃ ጻꬅ ማጻፍቶ እንጎባ ግ ኦይጬዛ። ኤ ታኮ፥ «ኤኪ እዞ ሞባ፤ እዛ ነ ኡላይድ ጫንጎዳ፥ ዝን ነ ዶናይድ ኤስ ጋርክ ማልኦዳ» ዬጌዛ።

10 ታኒ ኪታንቻይ ኩሸፕ የ ጽቃ ጻꬅ ማጻፍቶ ኤኪ ሜዛ፤ ታ ዶናይድ ኤስ ጋርክ ማልኤዛ፥ ዝን ታ ሜዛይፕ ጉየ ታ ኡላይድ ጫንጌዛ። 11 የይፕ ጉየ፥ ታኮ፥ «ኔኒ ጋመ ኮችታይስ፥ ዎያስ፥ ዱማ ዱማ ዶናር ኦድንትዝታይስኔ ካትታይስ ትንቢተ ማሂ ኦዶዳይስ ቤዝዛ» ዬጌዛ።

11

ናምኢ ማርክታ

1 የይፕ ጉየ፥ Ꮊꬋስ ማድዝ ጉፈ እንጊ፥ «Ꮊንጊ ጾስ ካራኔ ያርሾ አቃይ ኣፑን Ꮊꬋዛኮ Ꮊꬎባ፤ ኤዛይድ ጎይንዝታካ ፓይዶባ። * 2 ዝን ጾስ ኬꬅ ድርሳፕ ጋጻ የዛይ አይሁደ ማቀካ አሳይስ እንግንቴዝ ግሾስ Ꮊካዛር አሺ አሾባ። አይሁደ ባ አሳይ ጌሽ ካታምቶ ኦይታማኔ ናምኢ አግናስ የꬊ ሃሮዳ። * 3 ታኒ ካዮ አፍላ ማኤዝ ታ ናምኢ ማርክታ ኪቶዳ፤ ኡንቲ ፐቲ ሙኩሎኔ ናምኢ ጼትኔ ኡሱፑንታም ጋላስ ትንቢተ ኦዶዳይ ጋርክ ታ ኡንትስ ዎልቃ እንጎዳ» ዬጌዛ።

4 የ ናምኢ ማርክታይ አላመ ጎዳይ ቲና ኤቂዛ ናምኢ ዎይራ ምꬅታኔ ናምኢ ጾምፐ ጋድዝ ኮችታ። * 5 ኦንካ ኡንታን ቆሆዳይስ ኮይኮ ኡ ዶናይፕ ታማ ከዚ፥ ኡ ሞርክታ ጹግዛ። ኡንታን ቆሆዳይስ ኮዬዝ ኦንካ Ꮊይ ጋርክ ሀኒ Ꮊይቆዳ። 6 ኡንቲ ትንቢተ ኦድዛ ዎደ እራ ቡካማይ ጋርክ ሳሎ ጎርዶዳይስ ኡንትስ ማዉተ የዛ። ኡባራካ ሃꬄ ሱꬅ ላሞዳይስ፥ ማካ ኡ ፋ ኮዬዛይ ጋርክ ቢታ ዱማ ዱማ ጋዶር ꬋብሶዳይስ ኡንትስ ማዉተ የዛ። *

7 ኡንቲ ፋ ማርካትꬃ ሃሴዛይፕ ጉየ፥ ጪሞ ኦላፕ ከዜዝ ዶአይ ኡንታር ኦልንቲ ኡንታን ጋሞዳ፤ ዎꬎዳ።* 8 ኡ አሃይ ኣዝሶር ሶዶመ ዎይ ግብጸ ግንትንቲ ጼግንትዝ ግታ ካታማ ኦጋይል አፋ ኦልንቶዳ። እዛካ ኡ ጎዳይ ማዝቃለል አፋ ሶትንቴዛኖ። * 9 ማ ዘረꬅ ኡባይፕ፥ ኮች ኡባይፕ፥ ዱማ ዱማ ዶና ኦድንትዝታይፐኔ ካተትꬂ ኡባይፕ የኤዝ አሳይ ኡ አሃ ሀይꬒ ጋላስኔ ባጋ ሄሎዳይስ በአዳ። ኡ አሃይ ሞግንታማይ ጋርክ አሳይ ካዮዳ። 10 Ꮊ ናምኢ ናብታይ ሳአ የዝ አሳ ዋይꬄዝ ግሾስ አሳይ ኡ Ꮊይቃይድ ኡፋይቴዛ። ፋ ኡፋይሳ ቤዞዳይስ ፐታይ ፐታይስ እሞታ እንጌዛ።

11 ሀይꬒ ጋላስኔ ባጋፕ ጉየ፥ ሸምፖ እንግዝ አያና ጾስ ካለፕ ይኢ ኡ ጋንጨ ገልን፥ ኡንቲ ደንዲ ኤቄዛ። ኡንታን በኤዝ ኡባይ ኢታ ያሽቴዛ። * 12 የይፕ ጉየ፥ የ ናምኢ ናብታይ፥ «Ꮊና ኡድ ሳሎ ከዞይታ» ግዝ ቃላ ኡ ሳሎፕ ስኤዛ። ኡ ሞርክታይ ኡንታን በአዳር፥ ኡንቲ ሻራ ጋንጨ ገሊ ፑድ ሳሎ ከዜዝ። *

13 የ ሳታይድ ቢታይ ዎልቃማ ኤንኦ ኤንእን፥ ካታማይፕ ታጵንꬃ ኩሻይ ꬋቤዛ። ማ ቢታ ኤንኦር ላፑን ሙኩሎ አሳይ Ꮊይቄዛ። አቴዝ አሳይ ኢታ ኩኩሪ Ꮊሽቲ፤ ሳሎ ጾሳይስ ቦንቾ እንጌዛ። *

14 ናምአንꬃ ኣያይ ኣꬌዛ፥ ይኬ ሃይꬒንꬃ ኣያይ ኤለ የኦዳ።

ላፑንꬃ ቱልቱላ

15 ላፑንꬃ ኪታንቻይ ፋ ቱልቱላ ፑጌዛ። ሳሎፕ፥ «ሳአ ካተትꬃይ ኑ ጎዳይስነ ኤስ ክርስቶሳስ ማቄዛ፤ ኤ መꬊናፐ መꬍና ሄሎዳይስ ካዉቶዳ» ዬግዝ ዎልቃማ ጊርꬅታይ ስንቴዛ። * 16 የይፕ፥ ጾስ ቲና፥ ፋ ዙፋንታይል በቴዝ ላታማኔ ኦይዲ ጭምታይ ጹጉኒ፥ ጾስስ ጎይንታር፥

17 «Ꮊተካ ብንካ የዛዮ፥

ኡባ ሞድዝ ጎዳ ጾሳዮ፥

ኔኒ ነ ግታ ዎልቃ አይኬዛ።

ነ ካዉቴዝ ግሾስ

ኑኒ ነና ጋላትዛ። *

18 አይሁደ ባ አሳይ ካጭንቴዛ፥

ዝን ነ ካቻይ የኤዛ።

Ꮊይቄዝታይል አፋ ነ ፕርድዛ ዎዳይ የኤዛ።

ኔኒ ነ አይልታይስ፥ ናብታይስ፥

ጌሽታይስኔ ነ ሱንꬃይስ ያሽትዝታይስ፥

ላፍታይስኔ ግትታይስ፥

ኡ ኦሳይ ጋርክ እንግዛ ዎዳይ ሄሌዛ።

አላመ ꬋብስዝታ ꬋብስዛ ዎዳይ የኤዛ»

ዬጌዛ።*

19 ሳሎ የዝ ጾስ ኬꬃይ ዶይንቴዛ፤ ኤ ጋንጨ ጾስ ጫቆ ታቦታይ በንቴዛ። ማ ዜልንꬂ ዜልንጌዛ፥ ዳዳኔ ዳዳ ሳርꬂ ጉሜዛ፤ ቢታ ኤንኤዛ፤ ዎልቃማ ሻቺ ሻጬዛ። *

12

ማቻትኔ ዳዋ

1 የይፕ ጉየ፥ ዎልቃማ ማላ ሳሎ በንቴዛ። አዋ ማኤዝ፥ አግና ፋ ቶኬ ኦሞ ኣꬄዝ፥ ታጶ ናምኢ ጾልንትታ ዛዉደ ጋርክ ፋ ኦማል ጋዴዝ፥ ፐቲ አስታ በንቴዛ። 2 የ አስታ ዎልቃ ኢታዝን፥ እዞ የሎስ እቅꬂ አይክን ኡንእንቲ ኡኬዛ።

3 ማ ሀራ ማላ ሳሎ በንቴዛ። ላፑን ኦምታይኔ ታጲ ካጭታይ የዝ ዳምግታ ዞቆ ዳወ በንቴዛ። ኤ ፋ ኦምታይል አፋ ላፑን ዛዉደ ጋዴዛ። * 4 የ ዳዋይ ፋ ጎይናይር ጾልንትታይፕ ስካ ሳሎፕ ዳፊ ሳአ ኦሌዛ። የ ዳዋይ አስታ ናአ የሊ ኦሌዛን ጋርክ ማዳይስ ኮዪ፥ የሎስ እቅንትዝ አስቲ ቲና ኤቄዛ። *

5 የ አስታ ካተትꬃ ኡባ ብራታ ጉፈር ሃሮዳይስ የዝ ꬊራꬅ ናአ የሌዛ። ናአይ ጾስኮኔ ኤ ዙፋናይኮ ኡዴ ኤክንቴዛ። * 6 አስታ ፐቲ ሙኩሎኔ ናምኢ ጼታኔ ኡሱፑንታም ጋላስ ሄሎዳይስ እዞ ናጎዳይ ጋርክ ጾሲ ኢስ ጊግሲ ጋዴዝ አቃ ሊዦ ጋደ ቆስንቶ ቅቴዛ።

7 ሳሎ ኦላ መꬍንቴዛ። ምካኤለኔ ኤ ኪታንችታይ ዳዋይራ ኦልንቴዛ፤ ዳዋይኔ ኤ ኪታንችታይካ ማሂ ኦልንቴዛ። * 8 ዝን ዳዋይኔ ኤ ኪታንችታይ ጋምንቴዛ፥ የይፕ ሳሎ ኡንትስ አቆ ꬋቤዛ። 9 ዳማ ዳወ፥ ብኒ ሾሻይ፥ ሳአ ꬉግንቴዛ። ኤካ ዳቡሎሳ ዎይ ጻላሄ ግንትንትዝ አላማ ባልꬅዛያ። ኤዛ ኤ ኪታንችታይራ ፐትፕ ሱል ኦሌዛ። *

10 የይፕ ጉየ፥ ሳሎፕ Ꮊይ ጋርክ ዬግዝ ጊርꬅ ታ ስኤዛ።

«Ꮊት አቶትꬅ፥ ዎልቃኔ ካተትꬃይ፥ ኑ ጾሳይስ ማቄዛ፤

ማዉተ ክርስቶሳስ ማቄዛ።

ይኬ፥ ቃማኔ ጋላስ ጾስ ቲና፥

ኑ እሽታ ሞትዛይ ሳሎፕ ሱል ꬉግንቴዛ።*

11 ኡንቲ ዱራይ ሱꬃይራኔ ፋ ማርካትꬅ ቃላይር፥

ኤዛ ጋሜዛ።

ኡንቲ ፋ ሸምፖስ ቃꬊንተካዛር

ፋና Ꮊይቆስ ኣꬂ እንጌዛ።

12 የይ ግሾስ፥ ሳሎኔ ኤ ጋንጨ የዝታዮ ኡፋይቶይታ።

ዝን ቢታኔ አባ አየ!

ይኬ፥ ዳቡሎሳ ፋሳ ጽቃ ዎደ አቴዛና ኤሬዝ ግሾስ

ዎልቃማ ካቻር ይንትኮ ዎꬌዛ»

ዬጌዛ።

13 ዳዋይ ፋና ሳአ ኦሌዛና በኤዝ ዎደ ꬊራꬅ ናአ የሌዝ አስቶ ባይእꬄዛ። 14 አስቶ ሾሻይ ቆሃማይ ጋርክ ሊዦ ጋꬋ ኢስ ጊግንቴዛ አቆ ፕራꬍ Ꮊማዳይ ጋርክ ናምኢ ዎልቃማ ጎሎ ቀፈ ኣዝዛይ ኢስ እንግቴዛ። ኤዛይድ ሾሻይ ቲናይፕ ሃኪ ሀይꬒ ላይꬅኔ ባጋ ቦንቾር ናግንትዛ። *

15 ሾሻይ የ አስቶ ድኦ ኤኪ ቅቶዳይ ጋርክ ዳዋይ ቦርካ ሃꬅ ጋርክ ፋ ዶናይፕ አስቲ ጉየር ጮዢ ጎግሴዛ። 16 ዝን ቢታይ አስቶ ማዴዛ፤ ቢታይ ፋ ዶና ዶዪ ዳዋይ ዶናይፕ ከዜዝ ሃꬃ ምጻጼዛ። 17 የ ዳዋይ አስትል አፋ ኢታ ሸንቲ፥ ኤ ዘርꬅታ፥ ጾስ ኪታ ናግዝታኔ የሱሳስ አማንንቴዝ ማርክታ ኦሎዳይስ Ꮊንጌዛ። 18 ዳዋይ አባ ላንቀ የዝ ሻፈል ኤቄዛ።

13

ናምኢ ዶእታ

1 የይፕ ጉየ፥ ፐቲ ዶአይ * አባፕ ከሳዳር ታ በኤዛ። ኤስ ታጲ ካጭታይኔ ላፑን ኦምታይ የዛ። የ ታጲ ካጭታይል አፋ ታጲ ዛዉድታይ የዛ። የ ኦምታይል አፋ ጫሽ ሱንꬅታይ የዛ። * 2 ታ በኤዝ ዶአይ ማሄ ኣዝዛ፤ ኤ ቶካይ ባንባርቀ ቶኬ ጋርከ፤ ኤ ዶናይካ ጋሞ ዶና ኣዝዛ። ዳዋይ ፋ ዎልቃ፥ ፋ ዙፋናኔ ፋ ግታ ማዉታ የ ዶአይስ እንጌዛ። *

3 የ ዶአይ ኦማይፕ ፐታይል አፋ Ꮊይቆስ ሄልꬅዝ ማዶꬅ ታ በኤዛ፥ ዝን የ ማዶꬃይ ፓጼዛ። አላማይ ኡባይ ማላባዝ ግ የ ዶአ ካሌዛ። 4 ዳዋይ ፋ ማዉታ ዶአይስ እንጌዝ ግሾስ አሲ ኡባይ ዳዋ ጎይኔዛ። ማ አሳይ፥ «ዶአና ኣዝዛይ ኦኖ? ኤዛር ኦልንቶዳይስ ዳንዳእዛይ ኦኖ?» ዬግታር ዶአይስ ጎይኔዛ።

5 የ ዶአይስ ኡትርቶዳይ ጋርከኔ ጫዦዳይ ጋርክ ዶና ኤስ እንግንቴዛ፤ ኦይታማነ ናምኢ አግና ሃሮዳይ ጋርክ ማዉተ ኤስ እንግንቴዛ። * 6 የ ዶአይ ጾሳ፥ ጾስ ሱንꬃ፥ ኤ የዝ አቃኔ ሳሎ የዝ ባዝታ ጫዥꬅ አይኬዛ። 7 የ ዶአይ ጌሽታይራ ኦልንቲ፥ ኡንታን ጋሞዳይ ጋርክ ዎልቃ ኤስ እንግንቴዛ። ኮች ኡባይል፥ ጋደ ኡባይል፥ ዱማ ዱማ ዶና ኦድንትዛ ኡባይላኔ ዘረꬅ ኡባይል ማዉተ ኤስ እንግንቴዛ። * 8 አላመ መꬊንቴዛይፕ አይኪ፥ ሹክንቴዝ ዱራይር ደኦ ማጻፋይድ ኡ ሱንꬅታይ ጻፍንተካ Ꮊ ሳአ የዝ አስ ኡባይ የ ዶአይስ ጎይኖዳ። *

9 ስእዝ ሀየ የዝ አሲ ስኦ። 10 ኦንካ ድእንቶዳይስ የዛይ ድእንትዛ። ማሻር Ꮊይቆዳይስ የዛይ ማሻር Ꮊይቆዳ። ጌሽታይ ጋርዣይኔ አማናይ የ ዎደ ኤርንቶዳይ። *

11 ማካ፥ ሀራ ዶአ ሳአፕ ከሳዳር ታ በኤዛ። ኤስ ዱር ካጨ ኣዝዛ ናምኢ ካጭታይ የዛ፤ ኤ ናሻይካ ዳዌሳይ ጋርከ። 12 የ ዶአይ ቲና ዶአይ ማዉታይር ኡባ ባዝ ኤ ቲና ኦꬅዛ። ኤካ Ꮊይቆስ ሄልꬅዝ ማዶꬃፕ ፓጼዝ ቲና ዶአይስ፤ ቢታ የዝ አስ ኡባይ ጎይኖዳይ ጋርክ ኡድዛ። 13 የ ናምአንꬆ ዶአይ ሀራ አቶዝን፥ ታማ ሳሎፕ አስ ኡቢታይ ቲና ዎꬆድ ሄሎዳይስ ግታ ማላባዝታ ኦꬄዛ። 14 ቲና ዶአይ ቲናይድ ኦꬆዳይ ጋርክ፥ ኤስ እንግንቴዝ ማላ ባዛር ሳአ የዝ አስ ኡባ ኤ ባልꬄዛ። ማሻር ማዶꬂ ፓጼዝ ዶአይስ ቦንቾ ምስለ ጊግሶዳይ ጋርክ ቢታል ኤዝ አሳ ኪቴዛ። 15 ናምእንꬆ ዶአይ ቲና ዶአይ ምስላይስ ፔኖ እንግንቴዛ። ማዉተ እንግንቴዛይ ኦድንቶዳይ ጋርከኔ ኤስ ጎይኖዝታይ Ꮊይቆድ ጋርክ ኦꬅዛ ማዉተ ኤስ እንግቴዛ።

16 የ ናምእንꬆ ዶአይ ጽቅታይኔ ዳምታይ፥ ማንቅታይኔ ዱርታይ፥ ጎድታይኔ አይልታይ ፋ ኡሻች ኩሸል ዎይ ፋ ስኖል ማላ ጋዶዳይ ጋርክ ጪጲቼዛ። 17 የ ዶአ ሱንꬃ ቤዝዛ ማላ ዎይ ኤ ሱንꬃ ፓይዳይ ባ አስ ኦንካ ባይዞዳይስኔ ዎንጎዳይስ ዳንዳኦዋ።

18 ኤጨትꬂ ኮሽዛይ የይዳ። ካሃር የዝ ኦካ የ ዶአይ ፓይዳ ኤሮ፤ የ ታይባይ ማልዛይ አሰ። የ ታይባይ ኡሱፑን ጼትኔ ኡሱፑን ታማኔ ኡሱፑን።

14

ዱራኔ ጼታኔ ኦይታማኔ ኦይዲ ሙኩሎ አስታ

1 የይፕ ጉየ፥ ዱራይ ጽዮነ አምባል አፋ ኤቄዛና ታ በኤዛ። ኤ ሱንꬃኔ ኤ አዳይ ሱንꬃይ ኡ ስናይድ ጻፍንቴዝ፥ ጼታኔ ኦይታማኔ ኦይዲ ሙኩሎ አስታይ ኤዛር የዛ። * 2 ሳሎፕ ግታ ሶሳ ሃꬅ ጉምꬅኔ ዳዳ ጉምꬅ ኣዝዝ ዎልቃማ ጊርꬅ ታ ስኤዛ። ማ ታ ስኤዝ ጊርꬃይ ዲꬅ ዲጾዳር ስእንትዝ ጊርꬅ ጋርከ። 3 ጼታኔ ኦይታማኔ ኦይዲ ሙኩሎ አስታይ ዙፋናይ ቲና፥ ኦይዲ ሸምፖር የዝ መትꬅታይ ቲናኔ ጭምታይ ቲና ኤቂ ቢታፕ ዎዝንቴዝታይፕ ሀራ ኦንካ ታማሮዳይስ ዳንዳኦዋ ኦሮꬅ ማዝሙረ የጼዛ። 4 የይትታይ ማቻር ፋና ቱንሰካ ናጌዝ ጌሽታ። ኡንቲ ዱራይ Ꮊንግዛ አቆ ኡባ ካልዛ። ኡንቲ ጾስስኔ ዱራይስ አስ ኡባይ ጋንጨፕ ባይራ ማቃዳይ ጋርክ ዎዝንቲ ሺቄዝታ። 5 ኡንቲ ዎርዶኔ ቦሮ ባ አስታ። *

ሀይꬒ ኪታንችታ

6 የይፕ ጉየ፥ መꬍና ዎንግለ ሳአል አፋ የዝ ካተትꬅ ኡባይስ፥ ኮች ኡባይስ፥ ያራ ኡባይስኔ ዱማ ዱማ ዶና ኦድንትዛ ኡባይስ ማርካቶዳይስ ሳሎራ ፕራꬍዛ ሀራ ኪታንቾ ታ በኤዛ። 7 የ ኪታንቻይ ፋ ቃላ ꬎቅ ኡዲ፥ «ጾሲ አላማ ፕርድዛ ሳታይ ሄሌዛ፥ ጾሳይስ ያሽቶይታ፤ ኤዛ ቦንቾይታ። ሳሎኔ ሳአ፥ አባኔ ፑልቶ ሃꬃ መꬌዝ ጾሳይስ ጎይኖይታ» ዬጌዛ።

8 ሀራ ናምእንꬆ ኪታንቻይ፥ «ዎይታ ኡባ ማꬅስዝ ላግተ ዎይነ ኡሼዛን፥ ግታ ባብሎነ ፖኬዛ! ፖኬዛ!» ዬጊ ኡክታር ቲና ኪታንቻ ካሌዛ።

9 ሃይꬒንꬆ ኪታንቻይ ኡንታን ካሊ፥ ፋ ቃላ ꬎቅ ኡዲ፥ «ዶአይስኔ ኤ ምስላይስ ጎይንዛይ ዎይ ኤ ማላ ፋ ስኖል ዎይ ፋ ኩሸል ጋዴዝ ኡባይ፥ 10 ጾስ ካች ዎይና ኡ ኡዦዳ የይካ ዎይናይካ ዋላክንተካ ኤ ካች ጹአይር ኣዳ ዱቅንቴዛያ። ኡንቲ ጌሻ ኪታንችታይ ቲናኔ ዱራይ ቲና ኤጽዝ ዲኔ ታማ ጋንጨ ፋꬅ ካእንቶዳ። * 11 ኡንቲ ዋይንትዛ ታማይፕ ከዝዝ ጩያር መꬊ መꬍናስ ጩይታር የዞዳ። ዶአኔ ኤ ምስላ ጎይንዛኔ ማ የ ዶአይ ሱንꬃ ማላይ የዝ ኦንካ ቃማኔ ጋላስ ሸምፖ ባይꬅ ካእንቶዳ» ዬጌዛ። *

12 ጾስ አዛዛ ናግዛይኔ የሱሳስ አማንንቴዝታይ ጋርዤዝ ምኖትꬃይ ቆንጮዳይ የይዳ።

13 ሳሎፕ Ꮊይ ጋርክ ዬግዝ ጊርꬅ ታ ስኤዛ። «Ꮊያ ጻፎባ፥ ይከፕ ጉየ ጎዳይር የዚ Ꮊይቅዝታይ አንጅንቴዝታ» ዬግዝ ጊርꬅ ሳሎፕ ታ ስኤዛ። አያናይ፥ «ኤ ቱማ፥ ኡ ኦሳይ ኡንታን ካልዛ ግሾስ ኡንቲ ፋ ዳቡራይፕ ሸምፖዳ» ዬግዛ።

ጎዳይ ካቺ ቢታል

14 የይፕ ጉየ፥ ቦꬅ ሻራ በንቴዛ። Ꮊ ሻራይል አፋ በቴዝ አስ ናአ ኣዝዛና ታ በኤዛ። ኤ ፋ ኦማይል አፋ ዎርቃ ዛዉደ ጋዴዛ፤ ፋ ኩሻይዳካ ኦጮ ባጫ አይኬዛ። * 15 ሀራ ኪታንቻይ ጾስ ኬꬃይፕ ከዚ፥ ሻራል አፋ በቴዛይኮ ፋ ቃላ ꬎቅ ኡዲ፥ «ካꬃ ሺሾ ቶርቼ ሄሌዝ ግሾስ ነ ባጫ ዳኪ ካꬃ ቡጮባ፤ ሳአ የዝ ካꬃ ቡጭዝ ዎደ ሄሌዛ» ዬጌዛ። * 16 የይፐ ሻራል አፋ በቴዛይ ፋ ባጫ ሳአ ዳኪ፥ ሳአ የዝ ካꬃ ቡጬዛ።

17 ማካ ሳሎ የዝ ጾስ ኬꬃይፕ ሀራ ኪታንቻይ ከዜዝ፤ ኤስካ ኦጮ ባጫ የዛ።

18 ታማል አፋ ማዉተ የዝ ሀራ ኪታንቻይ ያርሾ አቃይ ካላይፕ ከዜዝ። ኤ ፋ ቃላ ꬎቅ ኡዲ ኦጮ ባጫ አይኬዝ ኪታንቻይኮ፥ «ዎይነ ኣፋይ ቴሬዝ ግሾስ ነ ኦጮ ባጫ ዳኪ፥ ሳአ የዝ ዎይናይ ኮሻ ጋቺ ሺሾባ» ዬጌዛ። 19 የ ኪታንቻይ ፋ ባጫ ዳኪ፥ ሳአ የዝ ዎይናይፕ ኮሻ ጋቺ፥ ጾስ ግታ ካች ቡልዝ አቆ ኦሌዛ። 20 ኡንቲ ካታማይፕ ጋጻ የዝ ዎይነ ኣፈ ቡልዝ አቆ ቡሌዛ። ሱꬂ ዎይነ ቡልዝ አቃይፕ ከዚ ሀይꬒ ጼት ክሎ ምትረ ጋርክ ሃኪ፥ ፋራ ፑሎ ሄልዛ ጋርክ ኤል ꬎቅ ጌዛ። *

15

ዉርስꬅ ቦሽታ

1 ታኒ ሳሎል ሀራ ዳማኔ ፓላ ማላባዝ በኤዛ። ጾስ ዉርስꬃ ካች ፖልዛ ላፑን ቦሽታ አይኬዝ ላፑን ኪታንችታ ታ በኤዛ።

2 የይፕ ጉየ ታማር ዋላክንቴዝ ቡርጩኮ አባ ኣዝዛ ባዝ ታ በኤዛ። የ አባይ ጋጻ ዶአ፥ ኤ ምስላኔ ኤ ሱንꬃይ ታይባ ጋሜዝታ ታ በኤዛ። ጾሲ ኡንትስ እንጌዝ ዲꬃ አይኪ ቡርጩኮ አባል ኤቄዛ። 3 ኡንቲ ጾስ አይለ ሙሰ ማዝሙራኔ ዱራይ ማዝሙራና Ꮊይ ጋርክ ዬጊ የጼዛ።

«ጎዳዮ፥ ኡባፕ ዎልቃማ ጾሳዮ፥

ነ ኦሳይ ዳማኔ ማላባዚ።

ዎያ ኡባይስ ካታዮ፥

ነ ኦጋይ ጽሎኔ ቱማ። *

4 ጌሺ ነ ኣዳ ማቄዝ ግሾስ

ጎዳዮ፥ ኔስ ያሽቶዛይኔ

ነ ሱንꬃ ቦንቾዛይ ኦኖ?

ነ ጽሎ ኦሳይ አስ ኡባይስ ቆንጨ ማቄዝ ግሾስ ዎያ

ኡባይ ነ ቲና ይኢ ጎይኖዳ»

ዬጊ የጽዛ። *

5 የይፕ ጉየ፥ ሳሎ ዶይንቲ የዝ ማርካትꬅ ዱንካነ ማቄዝ ጾስ ኬꬃ ታ በኤዛ። * 6 ላፑን ቦሽታ አይኬዝ ላፑን ኪታንችታይ ጾስ ኬꬃይፕ ከዜዝ። ኡንቲ ጌሽኔ ፖጭዝ ሊኖ ማኦ ማኤዛ፤ ፋ ትራል ዎርቀ ዳንጮ ዳንጬዛ። 7 ኦይዲ መትꬅታይፕ ፐታይ፥ መꬍናስ የዝ ጾስ ካቺ ኩሜዝ ላፑን ዎርቃ ጹእታ ላፑን ኪታንችታይስ እንጌዛ። 8 ጾስ ቦንቻይፐኔ ኤ ዎልቃይፕ ደንዴዛይድ ጾስ ኬꬃይ ጩያር ኩሜዛ። ላፑን ኪታንችታይ አይኬዝ ላፑን ቦሽታይ ፖልንቶድ ሄሎዳይስ ጾስ ካራ ኦንካ ገሎዳይስ ዳንዳኤካያ። *

16

ጾስ ካቺ ኩሜዝ ጹእታ

1 የይፕ ጉየ፥ ላፑን ኪታንችታይኮ፥ «Ꮊንጊ ጾስ ካች አይኬዝ ላፑን ጹእታ ሳአ ላሎይታ» ዬጊ፥ ዎልቃማ ጊርꬂ ጾስ ኬꬃፕ ከሳዳር ታ ስኤዛ።

2 ቲና ኪታንቻይ Ꮊንጊ፥ ጹአና ሳአ ላልን፥ ዶአይ ማላይ የዝታይላኔ ኤ ምስላይስ ጎይንዝታይል ኢታኔ ዛምዝ ማዶꬂ ከዜዝ። *

3 ናምእንꬆ ኪታንቻይ ጹአና አባል ላልን፥ አባይ Ꮊይቄዝ አስ ሱꬅ ማቄዛ። ማ አባ ጋንጨ የዝ ሸምፖር የዝ መተꬅ ኡባይ Ꮊይቄዛ።

4 ሃይꬒንꬃ ኪታንቻይ ጹአና ዳማ ሃꬃላኔ ፑልቶ ሃꬃል ላልን፥ ሃꬅታይካ ሱꬂ ማቄዛ። * 5 የይፕ ጉየ፥ ሃꬃል አፋ ማዉተ የዝ ኪታንቻይ Ꮊይ ጋርክ ዬጎዳር ታ ስኤዛ።

«Ꮊተካ ብንካ የዝ ጌሻ ጎዳዮ፥

*Ꮊይ ጋርክ ነ ፕርዴዝ ግሾስ ኔኒ ጌሺ።

6 ኡንቲ ጌሽታይ ሱꬅኔ ናብታይ ሱꬅ ላሌዝ ግሾስ

ነ ኡንታን ሱꬅ ኡሼዛ የይካ ኡንትስ ቤዝዛ ባዚ»

ዬጌዛ። 7 ያርሾ አቃይፕ፥

«ኤ ጎዳዮ፥ ኡባፕ ዎልቃማ ጾሳዮ፥

ነ ፕርዳይ ቱማኔ ጽሎ»

ዬግዝ ቃላ ስኤዛ።

8 ኦይዳንꬆ ኪታንቻይ ጹአ አዋል አፋ ላልን፥ አዋ ፋ ምሻይር አሳ ጹጎዳይ ጋርክ አዋስ ዎልቃ እንግንቴዛ። 9 አሳይ ዎልቃማ ምሻይር ጹግንቲ፥ የ ቦሽታይል አፋ ማዉተ የዝ ጾስ ሱንꬃ ጫዤዛ፤ ማሮትꬅ ገለካያ፥ ጾሳናካ ቦንቼካያ።

10 እችንꬃ ኪታንቻይ ጹአና ዶአይ ዙፋናይል አፋ ላልን፥ የ ዶአይ ካተትꬃይ ꬉሜዛ። አሳይካ ኡንኣይፕ ደንዴዛይድ ፋ እንጻርሳ ጮንግዛ። * 11 ማ አሳይ ኡንኣይ ግሾኔ ማዶꬃይ ግሾስ ሳሎ ጾሳ ባዴዛ፤ ፋ ኦꬄዝ ናጋራይፐካ ማቀካያ።

12 ኡሱፑንꬃ ኪታንቻይ ጹአና ግታ ኤፍራጺሰ ሃꬃል ላልን፥ አዋ ከስ ባጋፕ የኦድ ካትታይስ ኦገ ጊጎዳይ ጋርክ ሃꬃይ መሌዛ። * 13 የይፕ ጉየ፥ ዳዋይ ዶናይፕ፥ ዶአይ ዶናይፐኔ ዎርዶ ናበ ዶናይፕ ኦቃነ ኣዝዛ ሀይꬒ ቱና አያንታይ ከሳዳር ታ በኤዛ። 14 ኡንቲ ማላባዝታ ኦꬅዝ ቱና አያንታ። የ ሀይꬒ ቱና አያንታይ ኡባፕ ዎልቃማ ጾስ ግታ ጋላስ ሀኖዳይስ የዝ ኦላይስ አሳ ሺሾዳይስ አላመ ካት ኡባይኮ Ꮊንጎዳ።

15 «ይኬ፥ ታኒ ካይዞ ጋርክ የኦዳ! አስ ቲና ካሎ ማቂ ፋ ካሎትꬃይስ ዬላታማይ ጋርክ ባርኪ፥ ፋ ማአ ናግዛ አꬃይ አንጅንቴዛያ!» ዬጌዛ። *

16 የ ቱና አያንታይ ካትታና እብራይስጸ ዶናር አርማገዶነ ግዝ አቆ ሺሼዛ። *

17 ላፑንꬃ ኪታንቻይ ጹአና ጫርኮል አፋ ላልን፥ ጾስ ካራ የዝ ዙፋናይፕ፥ «ፖልንቴዛ» ዬግዝ ዎልቃማ ግርꬂ ከዜዛ። 18 የይፕ ዜልንꬂ ዜልንጌዝ፤ ዳዳይ ሳሪ ꬉቄዝ፥ ቢታይ ኤንኤዛ። የይ ጋርክ ዎልቃማ ቢታ ኤንኦ አሲ መꬊንቴዛይፕ አይኪ የሻ ኤንኤካያ። * 19 ዳማ ካታምታ ሀይꬒ ከዚ ሻክንቴዛ፤ ጋደ ኡባይድ የዝ ካታምታይ ላልንቴዛ። ጾስ ግታ ካታማ ባብሎነ ቆፒ፥ ፋ ኢታ ካቺ ዎይነ ኡሺ ኩሜዝ ጹአና ኢስ እንጌዛ። * 20 ሃꬃር ማርንቴዝ ቢትታይ ꬋቤዛ፤ አምብታይካ በንተካያ። * 21 አሳይል አፋ ኦይታማኔ እችን ክሎ ግራመ ጋርክ ዴጽዛ ዎልቃማ ሻች ሳሎፕ ቡኬዛ። ቦሻይ ኡሳ ኢታ ማቄዝ ግሾስ አሳይ ሻቻይ ቦሻይ ግሾስ ጾሳና ጫዤዛ። *

17

ላሞር ኤርንቴዝ አስቶ

1 ላፑን ጹእታ አይኬዝ ላፑን ኪታንችታይፕ ፐታይ ታኮ ይኢ፥ «Ꮊና የኦባ፤ ጋመ ሃꬅታይል አፋ በቴዝ ግታ ላምዛ አስትል አፋ የኦዳይስ የዝ ፕርዳ ታ ነና ቤሳዳ። * 2 አላመ ካትታይ ኢር ላሜዛ፤ አላመል የዝ አሳይካ እ ላመትꬅ ዎይና ኡዢ ማꬄዛ» ዬጌዛ። *

3 የ ኪታንቻይ ታና አያናር ሊዦ ጋꬋ ካንጌዛ። ኤዛይድ ፐቲ አስታ ጫሽ ሱንꬃይ ኤዛል አፋ ጻፍንቴዝ፥ ላፑን ኦማኔ ታጲ ካጨ የዝ ዞቆ ዶአ ቶጌዝ ፐቲ አስቶ በኤዛ። * 4 የ አስታ ካሎሰ ማኦኔ ዞቆ ማኦ ማኤዛ፤ እዛ ዎርቃር፥ ቦንቾ ሹቻራኔ እንቆ ግዝ አልኦ ሹቻር ቡቁርንቴዛ። እዛ ፋ ኩሻይድ ቦርስዛባዝኔ ላመትꬅ ቱናትꬃር ኩሜዝ ዎርቀ ጹአ አይኬዛ። * 5 እ ስናይል አፋ የዝ ጹራ ሱንꬃይ፥ «ዳማ ባብሎነ፥ ላሞስኔ ሳአ የዝ ቱና ባዝ ኡባይስ እንዶ» ዬግዝ ጹፈ ጻፍንቲ በቴዛ። 6 ማ የ ማቻት ጌሽታይ ሱꬃኔ የሱሳስ ማርካትታር Ꮊይቄዝታይ ሱꬅ ኡዢ ማꬄዛኖ ታ ብኢ Ꮊይ ማላባዝ ጌዛ።

7 ኪታንቻይ ታኮ፥ «ኔኒ አብስ ማላባዝ ጌ? ታኒ ኔስ የ አስቲ ጹራኔ እዛ ቶኬዝ ላፑን ኦማኔ ታጲ ካጨ የዝ ዶአይ ጹራ ኦዶዳ። 8 ኔኒ በኤዝ ዶአይ ብኒ የዛ፥ ዝን Ꮊት ባያ። ጉየፕ የ ዶአይ ጪሞ ኦላፕ ከዞዳ፥ ꬋቦኮ Ꮊማዳ። አላማይ መꬊንቴዛይፕ አይኪ፥ ደኦ ማጻፋይድ ኡ ሱንꬃይ ጻፍንተካ ሳአ የዝ አሳይ ዶአና ብኢ ማላባዝ ጎዳ። አብስ ጊኮ፥ ያ ዶአይ ካሰ የዛ፤ Ꮊት ባያ፥ ዝን ቲናፕ የኦዳ። *

9 «ኤጨትꬃር የዝ ካሃ ኮሽዛይ Ꮊይዳ። ላፑን ኦምታይ አስታ በትዝ ላፑን አምብታ፤ የይትታይ ማ ላፑን ካትታ። 10 ኡንታፕ እችን ካትታይ ፖኬዛ። ፐታይ Ꮊኖ ሄሎዳይስ ሃርዛ፤ Ꮊንኮ ካታይ የኤካ። ኤ ጽቃ ዎደስ ኣዳ ካታምእ የኦዳይስ ቤዝዛ። 11 ካሰ የዛ ዶአይ፥ Ꮊት ባዛይ፥ ኤ ፋ ኦማስ ሆስፑንꬃ ዶአ። ኤ ላፑን ዶእታይፕ ፐታ፤ ኤ ꬋቦኮ Ꮊንግዛ።

12 «ኔኒ በኤዝ ታጲ ካጭታይ ሀጋ ሃሮ አይከካ ታጲ ካትታ። ዝን ኡንቲ ዶአይራ ፐቲ ሳተ ካዉቲ ሃሮዳይስ ኡንትስ ማዉተ እንግንቶዳ። * 13 ኡንትስ ኡባይስ ፐቲ ቆፋ የዛ፤ ኡንቲ ፋ ዎልቃኔ ፋ ማዉታ ዶአይስ እንጎዳ። 14 ኡንቲ ዱራይር ኦልንቶዳ፥ ዝን ዱራይ ጎድታይ ጎዳነ ካትታይ ካት ማቄዝ ግሾስ ኤር የዝ ኤ ጼጌዝታይ፥ ዶሬዝታይኔ አማንንቴዝታይ የ ካትታ ጋሞዳ» ዬጌዛ።

15 ኪታንቻይ ማካ ታኮ፥ «ላምዛና በቴዝ የ ኔኒ በኤዝ ሃꬅታይ ኮችታ፥ ካተተꬅታ፥ ዘረꬅታኔ ዱማ ዱማ ዶናር ኦድንትዝታ። 16 ማ ኔኒ በኤዝ ታጲ ካጨኔ ዶአይ ላምዛ አስቶ እጾዳ። ኡንቲ ኢስ የዝ ኡባ ባዝ ኤኮዳ። ማ እዞ ካሎ አሾዳነ እ አሾ ማዳ፤ የይፕ ኡንቲ እዞ ታማር ጹጎዳ። 17 ይኬ፥ ጾስ ቃላይ ፖልንቶድ ሄሎዳይስ ኡ ቆፋይ ፐቶ ማቃዳይ ጋርክ ኡንቲ ፋ ካተትꬃ ዶአይስ እንጎዳኔ ጾሲ ቆፔዛና ኡንቲ ኦꬆዳይ ጋርክ ኡ ዎዝናይድ ጾስ አሞ ጋዴዛ። 18 የ ኔኒ በኤዝ አስታ ሳአ ካትታ ሃርዛ ግታ ካታምቶ» ዬጌዛ።

18

ባብሎነ ꬋቦ

1 የይፕ ጉየ፥ ግታ ማዉተር የዝ ሀራ ኪታንቻይ ሳሎፕ ዎꬎዳር ታ በኤዛ። የ ኪታንቻይ ቦንቻይ ሳአ ፖእሴዛ። 2 ፋ ቃላ ꬎቅ ኡዲ፥

«ዳማ ባብሎነ ꬋቤዛ! ኤ ꬋቤዛ!

ባብሎነ ጋለነስ አቅዛ አቆ ማቄዛ።

ዱማ ዱማ ቱና አያንታይስ ኬꬄ ማቄዛ፤

ቱናኔ ፍልንቴዝ ካፍታይ ሸምፕዛ አቆ ማቄዛ። *

3 አስ ዘረꬅ ኡባ ፋ ላመ ዎይና ኡሼዛ።

ሳአ ካትታይ ኢር ላሜዛ። ኢስ የዝ አቆፕ ኣꬌዝ ዱረትꬃይፕ ደንዴዛይድ

ቢታል የዝ ዛልእዝታይ ዱረቴዛ»

ዬጌዛ።*

4 የይፕ ጉየ፥ ታ ሳሎፕ Ꮊይ ጋርክ ዬግዝ ሀራ ግርሲ ስኤዛ።

«ታ ዎይታዮ እ ናጋራ ኢር ኮጻማይ ጋርከኔ፥

እዛ ኤኮዳይስ የዝ ሴራ ይ ኤካማይ ጋርክ፥

ኢፐ ከዞይታ። *

5 ይኬ፥ እ ናጋራይ ሳሎ ሄሎዳይስ ዶርንቴዛ።

ጾሲ እ ናቃ ቆፔዛ። *

6 እዛ እንጌዛን ጋርክ ማሂ ኢስ እንጎይታ።

እዛ ኦꬄዝ ኦሳይስ ናምኢ ኩሸ ኢስ ማሆይታ።

እዛ ዋላኬዝ ኡሻይል አፋ ይ ናምኢ ኩሸ ዋላክንቴዝ ኡሽ እ ጹአይድ ኩንꬆይታ።*

7 እዛ ቦንችንቴዛኔ ኢስ ጊጌዛይ ጋርክ፥

ኢስ መቶኔ ካዮ እንጎይታ።

እዛ ፋ ዎዛናይር፥

‹ታኒ ካታቲ ጋርክ በቴዛ፤ ታ ኣዝን ባ ማች ባያ፤

ታኒ ኡባራካ ካያካ የሻ ታን በአሚ› ዬጌዛ።

8 የይ ግሾስ፥ ቦሻ ኡባይ፥ Ꮊይቆ

ሀርገ፥ ካያኔ ናየ እዞ ፐቲ ጋላስ አይኮዳ።

ማ እዛ ታማር ጹግንቶዳ፤

አብስ ጊኮ፥ እዝል አፋ ፕርድዛ ጎዳ ጾሳይ ዎልቃማ»

ዬጌዛ።*

9 «ኢር ላሜዝታይስኔ እ ጊጋይድ የዜዝ፥ አላመ ካትታይ የ ካታምታ ጹግንትን ከዜዝ ጩያ በኤዝ ዎደ ኢስ ኡኪ ዬኮዳ። * 10 ኡንቲ የ ካታምት ዋየ ብኢ Ꮊሽቴዝ ግሾስ ሃኪ ኤቂ፥

«‹Ꮊ ግታ ካታምተ! ዎልቃማ ካታምተ!

ባብሎነ፥ ነና አየ! አየ!

ኔኒ ፐቲ ሳተ ጋንጨ ነ ፕርዳ ኤኬዛ› ዬጎዳ።

11 «ኡ ማርካበ ጫና ይከፕ ዎንግዛ አስ ባዛይ ግሾስ ሳአ የዝ ዛልአንችታይ የ ካታምትስ ዋስዛ ካዮትዛ * 12 ኡ ማርካባይድ ጫንንቴዛይካ ዎርቀ፥ ብራ፥ ቦንቾ ሹቺ፥ እንቆ ግዝ አልኦ ሹቺ፥ ሌኦ ማኦ፥ ጩልኮ ማኦ፥ ሊኖ ማኦ፥ ሀረ ማኦ፥ ዞቆ ማኦ፥ ዱማ ዱማ ሳዉዛ ምꬂ፥ ዛለ አቻፕ፥ አልኦ ምꬃፕ፥ ናሰ ብራታፕ፥ ጎለ ሹቻፕ ኦꬅንቴዝ ሚሻ ኡባ፥ * 13 ቃራፋ፥ ሳዎ፥ እጻኔ፥ ካርበ፥ ሽቶ፥ ዎይነ፥ ዛይተ፥ ሊቆ ꬊለ፥ ግስተ፥ መሄ፥ ዱረ፥ ፋራ፥ ፋራ ጋረ፥ አይልታኔ ሀራ አስታ።

14 «ዛልአንችታይ አስትኮ፥ ‹ኔኒ አሞቴዝ ሎኦ ባዝ ኡባይ ኔፕ ꬋቤዛ። ነ ሻላይኔ ቡቁርታይ ኡባይ ኔፕ ሃኬዛ። ኔኒ ማሂ ኡንታን የሻ ደንጋሚ› ዬጌዛ። 15 የይትታ ዛልእ ዱረቴዝ ዛልአንችታይ እ መታ ያሽቲ ኢፕ ሃኪ ኤቆዳ። ኡንቲ ዬኮዳኔ ካያቶዳ። * 16 ማ፥

«‹ሊኖ ማኦ፥ ሌኦ ማኦኔ ዞቆ ማኦ ማኢ፥

ዎርቃር፥ ቦንቾ ሹቻራኔ እንቆ ግዝ አልኦ ሹቻር ቡቁርንቴዛ፥

የ ግታ ካታምታ አየ! አየ!

17 Ꮊይ ጋርክ ግታ ሻሎ ኡባይ ፐቲ ሳተር ꬋቤዛ› ዬጌዛ።

«ማርካበ ላግዝታይ ኡባይ፥ ማርካበር Ꮊንግዝታይ ኡባይ፥ ማርካበል አፋ ኦꬅዛ ኡባይኔ አባል ዛልእዛ ኡባይ ሃኪ ኤቄዛ። * 18 የ ካታምታ ጹግንትን ከዜዝ ጩያ በኤዝ ዎደ ‹Ꮊ ዎልቃማ ካታምቶ ኣዝዛ ሀራ ካታማ የነሻ?› ዬጌዛ። * 19 ኡንቲ ፋ ኦማል ቡልአ ቆል፥ ዬኬዛኔ ካያቴዛ።

«‹አባል አፋ ማርካብታይ የዝ ኡባይ፥

እ ሻላይድ ዱረቴዝ ኡባይ፥

የ ካታምታ ፐቲ ሳተ ꬋቤዝ ግሾስ

እዞ አየ! እዞ አየ!

20 ሳሎ፥ እ ꬋባይድ ኡፋይቶባ!

ጌሽታዮ፥ ሀዋርታዮ፥ ናብታዮ፥

ጾሲ ይ ግሾስ ኢል አፋ ፕርዴዝ ግሾስ ኡፋይቶይታ›»

ዬጌዛ።*

21 የይፕ ጉየ፥ ፐቲ ምኖ ኪታንቻይ ዎጻ ኣዝዛ ግታ ሹች ደንꬂ አባ ጋንጨ ꬎግታር፥ «ዳማ ካታምታ ባብሎነ ዎልቃር ኡርቅንቲ Ꮊይ ጋርክ ፖኮዳ፤ እዛ Ꮊይኖፕ ጉየ ኡባራካ በንታሚ። * 22 ዲꬅ ዲጽዝታይኔ የጽዝታይ፥ ሹልሹሎኔ ቱልቱላ ፑግዝታይ፥ ይከፕ ጉየ ነ ጋንጨ ኡባራካ ስእንታሚ። አብ ኩሸ ህላር ኦꬅዛ አስካ ነ ጋንጨ በንተና። ዎጻ ግርስ ይከፕ ጉየ ነ ጋንጨ ስእንታም። * 23 ጾምፐ ፖኦ Ꮊይፕ ጉየ ነ ጋንጨ ፖኤና። ማቾ ኤክዛይኔ ኣዝን ገልዝታይ ግርሳይ ይከፕ ጉየ ነ ጋንጨ ስእንታም። ነ ዛልአንችታይ ቢታ ኡባይል ኤርንቴዝ ዎልቃምታ። ነ ቢታይር ዎያ ኡባ ባልꬄዛ» ዬጌዛ።

24 ናብታይ ሱꬅ፥ ጌሽታይ ሱꬅኔ ቢታል ሹክንቴዝ አስ ኡባ ሱꬅ እ ጋንጨ በንቴዝ ግሾስ ባብሎነ ፕርድንቴዛ። *

19

1 የይፕ ጉየ፥ Ꮊይ ጋርክ ዬግዝ ዎያ ጊርꬅ ኣዝዝ ዎልቃማ ኦሽꬃር ሳሎፕ፥

«ሀለ ሉያ!

ፓጾትꬅኔ ቦንቾ ዎልቃይካ ኑ ጾሳይስ ማቆ።

2 ኤ ፕርዳይ ቱማኔ ሉለ።

ቢታ ፋ ኢታ ላመር ቱንሴዛኖ ጾሲ ፕርዴዛ።

ጾሲ ፋ አይልታይ ሱꬅ ኢፐ ኤኬዛ»

ዬጎዳር ታ ስኤዛ። *

3 የ አሳይ ማሂ ፋ ቃላ ꬎቅ ኡዲ፥

«ሀለ ሉያ።

የ ካታምታ መꬍናስ ፑድ አፋ ጩይታር የዞዳ»

ዬጌዛ።*

4 ላታማኔ ኦይዲ ጭምታይኔ ሸምፖር የዝ ኦይዲ መትꬅታይ ዙፋናይል በቴዝ ጾሳይስ ጹጉኒ፥

«አምንኤ! ሀለ ሉያ»

ዬጊ ጎይኔዛ።

5 የይፕ ጉየ፥

«ጾስ አይልታይ፥

ጾስስ ያሽትዝ ጽቅታይኔ ዳምታይ ኡባይ፥ ኑ ጾሳይ ጋላትንቶ»

ዬግዝ ጊርꬃይ ዙፋናይፕ ከዜዛ። *

6 የይፕ ጉየ፥ ጋመ አስ ጋርክ አዉክዝ፥ ዎልቃማ ጎግዝ ዳማ ሃꬅ ጉምꬅኔ ዳዳ ሳርꬅ ጋርክ ጊርꬃይ፥

«ሀለ ሉያ፤

ኑ ጎዳይ፥ ኡባ ዳንዳእዛ ጾሳይ ካዉቴዛ። *

7 ዱራይ ቦሳይ ሄሌዝ ግሾኔ፥

ኤዛ ገልዛና ጊጌዝ ማቄዝ ግሾስ Ꮊና የኦይታ

ዎላ ኡፋይቶዳ፥ ጋላቶዳኔ ኤዛ ቦንቾዳ።

8 ፖጭዛኔ ጌሽ ማቄዝ ሌኦ

ማኦ ማኦዳይ ጋርክ ኢስ እንግንቴዛ»።

(ሌኦ ማአይ ጌሽታይ ጽሎ ኦሳይስ ኣዝሶ።)

9 የይፕ ጉየ፥ ኪታንቻይ ታኮ፥ «ዱራይ ቦሳይ ሙነꬃይስ ጼግንቴዝታይ አንጅንቴዝታ» ግ ጻፎባ። የ ኪታንቻይ ጉጂካ፥ «Ꮊይ ጾስ ቱማ ቃላ» ዬጌዛ። *

10 የ ዎደ ታ ኤዝስ ጎኖዳይስ ኤ ቶካይል አፋ ጉጲፕንጌዛ። ዝን ኤ፥ «የያ ኦꬅፐ! ታኒ የሱሳባጋ ማርካትዝ ነ ጋርከኔ ነ እሽታይ ጋርከ፤ ጾስስ ጎይኖባ ዬጌዛ። ይኬ፥ የሱሳ ባጋ ማርካቴዛይስ ናበትꬅ አያና ታኮ» ዬጌዛ።

ቦꬅ ፋራ ቶጌዛያ

11 የይፕ ጉየ፥ ሳሎ ዶይንትን፥ ኤዛይድ ቦꬅ ፋራ የዛና ታ በኤዛ። የ ፋራ ቶጌዛይ አማንንቴዛኔ ቱማንቾ ግንትንትዛያ። ኤ ጽሎትꬃር ፕርድዛኔ ኦልንትዛ። * 12 ኤ ኣፋይ ታማ ላꬅ ኣዝዛ፤ ኤ ኦማይል ጋመ ዛዉድታይ የዛ። ኤፕ አትን ሀራ ኦንካ ኤሮዋ ኤል ጻፍንቴዝ ሱንꬅ የዛ። * 13 ኤ ሱꬃር ሙክንቴዝ ማኦ ማኤዛ፤ ኤ ሱንꬃይካ ጾስ ቃላ። 14 ቦꬅኔ ጌሽ ሊኖ ማኦ ማኤዝ ሳሎ ኦላንችታይ ቦꬅ ፓርታ ቶጊ ኤ ገደኖ ካልዛ። 15 ዎይታ ጋችዛ ኦጮ ማሻ ኤ ዶናይፕ ከዝዛ። ኤ ብራታ ጉፈራ አሳ ሃሮዳ። ኡባፕ ዎልቃማ ጾስ ካች ዎይነ ኡሻ ቡልዝ አቃ ኤ የꬎዳ።* 16 ኤ ማአይል አፋኔ ኤ ዎድራይል አፋ፥ «ካትታይ ካትኔ ጎድታይ ጎዳ» ዬግዝ ሱንꬃይ ጻፍንቴዛ።

17 የይፕ ጉየ፥ አዋል አፋ ኤቄዝ ፐቲ ኪታንቻና ታ በኤዛ። የ ኪታንቻይ ሳሎራ ፕራꬍዛ ካፎ ኡባይስ ፋ ቃላ ꬎቅ ኡዲ፥ «Ꮊና የኦይታ! ጾሳ ስብረ ማዳይስ ፐቲ አቆ ሺቆይታ። * 18 ካትታይ አሾ፥ ሻላቅታይ አሾ፥ ዎታዳርታይ አሾ፥ ፓርታይ አሾ፥ ፓርታ ቶግዝታይ አሾ፥ አስ ኡባይ አሾ፥ አይልታይ አሾ፥ ዎማንታይ አሾ፥ ግትታይኔ ጽቅታይ Ꮊ ኡቢታይ አሻ ሞይታ» ዬጌዛ።

19 Ꮊይ ጋርከካ ዶአይ፥ ፋራ ቶጌዝታይራኔ ኤ ኦላንችታይራ ኦልንቶዳይስ ሳአ ካትታይኔ ኡ ኦላንችታይ ፐቲ አቆ ሺቄዛዝን ታ በኤዛ። 20 ዝን የ ዶአይ አይክንቴዛ ኤ ሱንꬃይር ማላባዝ ኦꬄዝ ዎርዶ ናባይ ኤዛር ፐትፕ አይክንቴዛ። ኤ ቲናይድ ማላባዝ ኦꬅዝታይ ዶአይ ማላይ የዝታኔ ኤ ምስላ ጎይንዝታ ኤ ባልꬄዛ። ዶአኔ ዎርዶ ናባይ ናምአይካ ዲኔ ኤጽዝ ታማ ኣባይድ ፓꬅ ኦልንቴዛ። * 21 አቴዝታይ ቦሀ ፋራ ቶጌዛይ ዶናይፕ ከዜዝ ማሻይር Ꮊይቄዛ። ካፍታይ ኡባይ ኡ አሻ ም ካሌዛ።

20

ሙኩሎ ላይꬅ ካተትꬅ

1 የይፕ ጉየ ዛዋ ባ ጪሞ ኦላይ ቁልፐኔ ግታ ሳንꬃላተ ፋ ኩሸ አይኬዝ ፐቲ ኪታንቻይ ሳሎፕ ዎꬎዳር ታ በኤዛ። 2 ኤ ዳዋና አይኪ ሙኩሎ ላይꬅስ አጬዛ። የ ዳዋይ ዳቡሎሳ ዎይ ጻላሄ ግንትንትዝ ብኒ ሾሻ። * 3 ኪታንቻይ ዛዋ ባ ጪሞ ኦላ ኤዛ ኦሊ፥ ሙኩሎ ላይꬅ ዉሮድ ሄሎዳይስ ካተትꬅታ ማሂ ባልꬃማይ ጋርክ ቁልፐር ጎርዲ ማታመር አታሜዛ። የይፕ ጉየ፥ ዳዋይ ጽቃ ዎደስ ብልንቶዳይስ ቤዝዛ።

4 የይፕ ጉየ፥ ዙፋንታኔ ዙፋንታይል አፋ በቲ ፕርዶዳይ ጋርክ ማዉተ እንግንቴዛና ታ በኤዛ። የሱሳስ ማርካቴዝ ግሾኔ ጾስ ቃላ ኦዴዝ ግሾስ ፋ ቆꬋ ጋችንቴዝ አሳይ ሸምፓ ታ በኤዛ። ኡንቲ ዶአ ዎይ ዶአ ምስላይስ ጎይነካያ። ኡንቲ ዶአይ ማላ ፋ ስናይድ ዎይ ፋ ኩሸል ጋደካያ። ኡንቲ Ꮊይቆፕ ደንዲ ክርስቶሳር ፐትፕ ሙኩሎ ላይꬅ ካዉቴዛ። * 5 አቴዝ Ꮊንኮ Ꮊይቄዝታይ ሙኩሎ ላይꬃይ ዉሮድ ሄሎዳይስ Ꮊይቆፕ ደንደካያ፥ Ꮊይካ ቲና ደንዶ። 6 ቲና Ꮊይቆፕ ደንዳ ደንድዝታይ አንጀቴዝታኔ ጌሽታ። ኡንታል አፋ ናምእንꬆ Ꮊይቆስ ማዉተ ባያ። ኡንቲ ጾስስኔ ክርስቶሳስ ቄሰ ማቆዳ፤ ኤዛር ፐትፕ ሙኩሎ ላይꬅ ካዉቶዳ።

ጻላሄ ጋምንቶ

7 ሙኩሎ ላይꬃይ ዉሬዛይፕ ጉየ ጻላሄ አቻፕ ብልንቶዳ። 8 ኤ አላመ ኦይዲ ጎንትታይድ የዝ ዎይታ፥ ኡንትካ ጎገኔ ማጎገ ግንትንትዝታ ባለꬂ ኦላስ ሺሾዳይስ ከዞዳ። ኡ ታይባይ አባ ጋጻ የዝ ሻፈ ጋርክ። * 9 ኡንቲ ቢታ ኡባይል ላልንቲ፥ ጌሽታይ ሄራኔ ጾሲ ዶስዛ ካታምቶ ማሬዛ። ዝን ታማ ሳሎፕ ዎꬊ ኡንታን ሜዛ።

10 ኡንታን ባልꬄዝ ዳቡሎሳ፥ ዶአይኔ ዎርዶ ናባይ ዎꬌዝ ኤጽዝ ዲኔ ታማ አባ ኡንታን ኦሌዛ። ኡንቲ ቃማኔ ጋላስ መꬍናስ ፓጻ ካእንቶዳ።

ዉርስꬅ ፕርዳ

11 የይፕ ጉየ፥ ግታ ቦꬅ ዙፋናኔ ዙፋናይል አፋ በቴዛና ታ በኤዛ። ሳአኔ ሳሎ ኤ ቲናፕ በቴዛ፤ ዝን ኡንትስ ቆስንቶዳይስ አቆ በንተካያ። * 12 Ꮊይቄዝ፥ ዳምታይኔ ጽቅታይ ዙፋናይ ቲና ኤቄዛና ታ በኤዛ፤ ማጻፍታይ ዶይንቴዛ፤ ማ ሀራ ደኦ ማጻፋይካ ዶይንቴዛ። Ꮊይቄዝታይ ማጻፋይድ ጻፍንቴዝ ፋ ኦሳይ ጋርክ ፕርዳ ኤኬዛ። 13 አባይ ፋ ጋንጨ የዝ Ꮊይቄዝታ እንጌዛ፤ Ꮊይቆኔ ስኦለ ፋ ጋንጨ የዝ Ꮊይቄዝታ እንጌዛ። ፐቲ ፐቲ አስ ፋ ኦሳይ ጋርክ ፕርዳ ኤኬዛ። 14 Ꮊይቆኔ ስኦለ ታማ አባ ኦልንቴዛ። የ ታማ አባይ ናምእንꬆ Ꮊይቆ። 15 ደኦ ማጻፋይድ ሱንꬃይ ጻፍንተካ ኦንካ ታማ አባ ዎꬌዛ።

21

ኦሮꬅ ሳሎኔ ኦሮꬅ ሳአ

1 Ꮊይፕ ጉየ ኦሮꬅ ሳሎኔ ኦሮꬅ ሳአ ታ በኤዛ። ቲና ሳላይኔ ቲና ሳአይ ꬋቤዛ፤ ኣባይካ Ꮊይፕ ጉየ የዛሚ። * 2 ጌሻ ካታምታ፥ ኦሮꬅ የሩሳላመ፥ ኣዝን ገሎዳይስ ቡቁርንቲ ጊጊ የዝ ማች ጋርክ ሳሎ ጾስ ካለፕ ሱል ዎꬎዳር ታ በኤዛ። *

3 የይ ጋርከካ ዙፋናይፕ Ꮊይ ጋርክ ዬጊ፥ ኦድዛ ግታ ቃላ ታ ስኤዛ፤ «ጾስ ኬꬃይ አሳይ ጋንጨ የዛ፤ ኤ ኡንታራሳ የሳዳ። ኡንቲ ኤ ዎያ ማቆዳ፤ ጾሲ ፋ ኦማስ ኡንታራ የሳዳ፤ ኤ ኡ ጾስ ማቆዳ። * 4 ጾሲ ኡ ኣፋይፕ አፉꬅ ኡባ ኡጮዳ። ብኒ ዎጋይ ኣꬌዝ ግሾስ Ꮊይቆ፥ ካያ፥ ኡፎኔ ዋየ ባያ» ዬጌዛ። *

5 ዙፋነል አፋ በቴዛይ፥ «ታኒ ኡባ ባዝ ኦሮꬅ ኡዶዳ» ዬጌዛ። ማካ ታኮ፥ «ታኒ ኦድዛይ አማንꬅዛኔ ቱማ ማቄዝ ግሾስ ጻፎባ» ዬጌዛ። 6 የይፕ ጉየ፥ «ፖልንቴዛ! ታኒ አልፋኔ ኦመጋ፤ ደንዶኔ ዉርስꬅ። ሳምንቴዝ ኦስካ ደኦ ሃꬅ ፑልታይፕ ጭግሰካዛር ጨረ እማዳ። * 7 ጋምዝ ኦንካ የያ ኡባ ላቶዳ፤ ታኒ ኤስ ጾስ ማቃዳ፤ ኤካ ታ ናአ ማቃዳ። * 8 ዝን ያሽትዝታይ፥ አማኖዝታይ፥ ቱንታይ፥ ሸምፖ ዎꬌዝታይ፥ ላምዝታይ፥ ብትዝታይ፥ ኤቃ ጎይንዝታይኔ ዎርዶትዝታይ አንጃይ ዲኔ ኤጽዝ ታማ አባ ማቆዳ። የይካ ናምእንꬆ Ꮊይቆ» ዬጌዛ።

ኦሮꬅ የሩሳላመ

9 ላፑን ዉርስꬃ ቦሽታይ ኩሜዝ ላፑን ጹእታ አይኬዝ ላፑን ኪታንችታይፕ ፐታይ ታኮ ይኢ፥ «Ꮊንካ የኦባ፥ ታኒ ነና ዱራይስ ማቾ ማቄዝ ዉድርቶ ቤዞዳ» ዬጌዛ። 10 አያናር ታና አዱስኔ ꬎቀ አምባ ጼራል አፋ ከሲ፥ ጌሻ ካታማ፥ የሩሳላመ፥ ሳሎፕ ጾስ ካለፕ ሱለ ዎꬎዳር ቤዜዛ። * 11 የ ካታምታ ጾስ ቦንቾር ፖእዛ። የ ካታምቲ ፖኦ ያስጲደ ግዝ አልኦ ሹች ጋርክ፤ ጌሻ ብርለ ጋርክ ፎጭዛ። 12 የ ካታምቲ ግምበ ጋሳይ ዎልቃማኔ ኣዱሰ። ኢስ ታጶ ናምኢ ፐንገኔ የ ፐንግታ ናግዛ ታጶ ናምኢ ኪታንችታይ የዛ። ፐንግታይል አፋ ታጶ ናምኢ እስሬለ ዘረꬅታይ ሱንꬅታይ ጻፍንቴዛ። * 13 አዋ ከሲ ባጋር ሀይꬒ ፐንግታይ፥ ፑደ ባጋር ሀይꬒ ፐንግታይ፥ ሱለ ባጋር ሀይꬒ ፐንገኔ አዋ ገሎ ባጋር ሀይꬒ ፐንግታይ የዛ። 14 ካታምቲ ግምበ ጋሳይ ታጶ ናምኢ ባስታይል አፋ ኤቄዛ። ኡንታል አፋ ታጶ ናምኢ ዱረ ሀዋርታይ ሱንꬃይ ጻፍንቴዛ።

15 ታስ ኦድዛ ኪታንቻይስ፥ ካታምቶ፥ እ ፐንግታኔ ግምበ ጋሰ ዩሻ Ꮊꬍዛ ዎርቃ ጉፈ የዛ። * 16 ካታምታ ኦይዲ ማይዛንታይ የዛ፤ ካታማቲ አዱሰትꬃይኔ ጎምፓይ ፐቲ ቃራ። ኪታንቻይ ካታምቶ ፋ ጉፈራ Ꮊꬌዛ፥ ካታማይ ናምኢ ሙኩሎ ኦይዲ ጼት ክሎ ምትረ ማቄዛ፤ ካታምቲ ኣዱሰትꬃይ፥ ዳልጋትꬃይኔ ꬎቃትꬃይ የይ ጋርክ ፐቲ ማላ። 17 ኪታንቻይ ግንበ ጋሳይ ዩሻ አስ ኩሸር Ꮊꬍን ፐቲ ጼታኔ ኦይታማኔ ኦይዲ Ꮊꬋ ማቄዛ፥ የይካ ኪታንቻይ Ꮊꬋራ።

18 ካታማይ ግንበ ያስጲደ ግዝ ሹቻር ጋስንቴዛ። ካታማይ ቡርጩኮ ጋርክ ፖጭዝ ጌሻ ዎርቃር ኦስንቴዛ። 19 ካታምቲ ግምባይስ ባሳይ ኡባይ ቦንችንቴዝ ሹቻር የገልቴዛ። ቲና ሂጽንቴዝ ሹቻይ ያስጲደ፥ ናምእንꬃይ ሳንፔረ፥ ሃꬒንꬃይ ኬልቀዶኔ፥ ኦይድንꬃይ መርገደ፥ 20 እችንꬃይ ሳርዶንክሰ፥ ኡሱፑንꬃይ ሳርዶነ፥ ላፑንꬃይ ክርስትሎበ፥ ሆስፑንꬃይ ብርለ፥ ኡዱፉንꬃይ ዎራዉረ፥ ታጵንꬃይ ክርስጲራስሰ፥ ታጶ ፐትንꬃይ ያክንተ፥ ታጶ ናምአንꬃይ አመተስጽኖሰ።

21 ታጶ ናምኢ ፐንግታይስ ታጶ ናምኢ እንቅታይ የዛ። ፐቲ ፐቲ ፐንጋይ ፐቲ እንቆር ኦስንቴዛ። ካታምቲ ኦጋይ ሎኦ ቡርጩኮ ጋርክ ፖጭዝ ትላ ዎርቃፕ ኦስንቴዛ።

22 ጎዳይ፥ ኡባይፕ ዎልቃማ ጾሳይኔ ዱራይ ካታምትስ ኬꬄ ማቄዝ ግሾስ ታ የ ካታምተ ሀራ ኬꬅ በኤካያ። 23 ጾስ ቦንቾ የ ካታምትስ ፖእዛ ግሾኔ ዱራይ ኢስ ጾምፐ ማቄዝ ግሾስ ካታምትስ አዋ ዎይ አግና ፖኦ ኮሾያ። * 24 ዎይታይ የ ካታምቲ ፖኦር የꬎዳ፤ አላመ ካትታይካ ፋ ቦንቻ ገድ ኤዛይድ ኮኦዳ። * 25 ቃማ ኤዛይድ ባ ግሾስ ካታማ ፐንግታይ ኡባ ዎደ ዶያ ማቃዳ፤ ጎርድንታሚ። * 26 ካትታይ ግታትꬃይኔ ቦንቻይ የ ካታምተ ገሎዳ። 27 ዱራይስ ማቄዛይኔ ደኦ ማጻፋይድ ሱንꬃይ ጻፍንቴዝታይ ኣዳፕ አትን ቱናባዝ ዎይ ፒልንትዛባዝ ኦꬄዝ ዎይ ዎርዶ ኦድዝ ኦንካ የ ካታምቶ የሻ ገላሚ። *

22

ደኦ ሃꬅኔ ምꬅ

1 የይፕ ጉየ፥ ኪታንቻይ ታና ጾስ ዙፋናይፐኔ ዱራይ ዙፋናይፕ ጎግዝ ቡርጩኮ ጋርክ ፖጭዝ ግታ ደኦ ሃꬅ ታና ቤዜዛ። * 2 የ ሃꬃታ የ ካታምቲ ዋና ጎሳ ቆኢ ኣꬍዛ። የ ሃꬃትስ ኡሻች ባጋራኔ ሀድርስ ባጋር ላይꬃ ታጶ ናምኢ ቶኬ አግናር አግናር ኣፍዝ ደኦ ምꬂ የዛ። የ ምꬃቲ ሀይታይ ዎያ ፓꬅዛ።**

3 Ꮊንፕ ጉየ አባ ባድꬂ የዛሚ። ጾስ ዙፋናይኔ ዱራይ ዙፋናይ የ ካታማይድ የዞዳ። ኤ አይልታይ ኤዛ ጎይኖዳ። * 4 ኡንቲ ኤ ኣፋ በአዳ፤ ኤ ሱንꬃይ ኡ ስኖል ጻፍንቶዳ። 5 ይከፕ ጉየ ቃማ ባያ፤ ጎዳይ ጾሳይ ኡንትስ ፖእዛ ማቄዝ ግሾስ ኡንትስ ጾምፐ ዎይ አዋ ፖኦ ኮሾያ። ኡንቲ መꬊ መꬍናስ ካዉቶዳ። *

የሱሳ ማቂ ይእꬅ

6 የይፕ ጉየ ኪታንቻይ ታኮ፥ «Ꮊ ታ ኦድዛ ቃላይ አማንቴዝታኔ ቱምታ። ጎዳ ጾሳይ፥ ናብታይስ ፋ አያናር እንግዛይ፥ ኡከር አተካ ሀኖድ ባዝ ፋ አይልታ ቤሳዳይስ ፋ ኪታንቻ ኪቴዛ» ዬጌዛ።

7 የሱሳካ፥ «ዬዛኮ ታ ኤለር የኦዳ፤ Ꮊ ማጻፋይድ የዝ ትንቢተ ቃላ ናግዛ ኦንካ አንጅንቴዛያ» ዬጌዛ።

8 ታ፥ ዋንሳ፥ የ ኡባባዛ ስኤዛኔ በኤዛ። ታኒ የያ ስኤዝ ዎደኔ በኤዝ ዎደ የያ ታና ቤዜዝ ኪታንቻ ጎይኖዳይስ ኤ ቶከል አፋ ጉጲንጌዛ። 9 ዝን ኪታንቻይ ታኮ፥ «አሾባ! የያ ኦꬅፐ! ታኒ ነጋርከ፥ ነ እሽታይ ናብታይጋርከኔ Ꮊ ማጻፋይድ የዝ ኡባ ኪትንትዛ አይልታይ ጋርከ፤ ጾስስ ጎይኖባ» ዬጌዛ።

10 Ꮊይፕ ጉየ ኪታንቻይ ማሂ፥ «Ꮊ ኡባይ ፖልንትዛ ዎዳይ ኡኬዝ ግሾስ Ꮊ ማጻፋይድ ጻፍንቴዝ ትንቢተ ቃላ ማታመር ጎርድፐ። 11 ኢታ ኦꬅዛይ ጉጂ ኢታ ኦꬆ፤ ቱናይካ ጉጂ ቱኖ። ጽላይክ ጉጂ ጽሎ፤ ጌዥዛይ ጉጂ ጌዦ» ዬጌዛ። *

12 የሱሳ፥ «ዬዛኮ፥ ታኒ ኤልሲ የኦዳ። ፐታይስ ፐታይስ ኤ ኦሳይ ጋርክ እማድ ዎይታይ ታር የዛ። * 13 ታኒ አልፋኔ ኦመጋ፤ ቲናኔ ጉያ፤ ደንዶኔ ዉርስꬃ።*

14 «ፋ ማአ ሜጪ ጌሼዝታይ አንጅንቴዝታ። ደኦ ምꬅ ኣፋ ማዳይስኔ ካታምት ፐንግታይር ገሎዳይስ ኡንትስ ማዉተ እንግቴዛ። * 15 ዝን ካንታይ፥ ብትዝታይ፥ ላግትዝታይ፥ ሸምፖ ዎꬍዝታይ፥ ኤቃ ጎይንዝታይ፥ ዎርዶ ዶስዝታይኔ ኦꬅዝታይ ባለር የዛ።

16 «ታ፥ የሱሳ፥ Ꮊ ማርካትꬃ ይንትስ፥ ዎሳ ኬꬅታይስ ኦዶዳይ ጋርክ ታ ኪታንቻ ኪቴዛ። ታኒ ዳዉተ ሼሽኔ ዘረꬅ። ታኒ ፖእዛ ጉራ ባካላ ጾልንቶ» ዬጌዛ። *

17 አያናይኔ ገሎዳይስ ጊጌዝ ማቻት፥ «Ꮊና የኦባ» ዬግዛ። ማ Ꮊያ ስእዝ ኦንካ፥ «Ꮊና የኦባ» ዬጎ። ሳምንቴዝ ኦንካ Ꮊና የኦ፤ ደኦ ሃꬅ ኮይዝ ኦንካ ጭጋ ባይꬅ ጨር ኤኪ ኡዦ። *

18 ታኒ Ꮊ ማጻፋይድ ጻፍንቴዝ ትንቢተ ቃላ ስእዝ ኦናካ ናግንቶዳይ ጋርክ ማርካትዛ። ኦንካ Ꮊ ቃላይል አፋ ፐትባዝ ጉጅኮ፥ ጾꬂ Ꮊ ማጻፋይድ ጻፍንቴዝ ቦሻ ኤዛል አፋ ጉጆዳ። * 19 ኦንካ ማጻፋይድ የዝ ትንቢተ ቃላይፕ ፐትባዝ ፓጭንችኮ፥ ጾꬂ Ꮊ ማጻፋይድ ጻፍንቴዝ ደኦ ምꬅ ኣፈፐኔ ጌሽ ካታምትፕ ኤ አንጃ ፓጭንꬆዳ።

20 Ꮊ ኡባ ማርካትዛይ፥ «ቱማ፥ ታኒ ኤልሲ የኦዳ» ዬግዛ።

አምንኤ፤ ጎዳ የሱሳ፥ የኦባ።

21 ጎዳ የሱሳ ኣꬎ ኬሃትꬃይ ኑ ኡባይር ማቆ። አምንኤ።

* 1:4-5 ከስ 3:14፤ ዋን. ቆን. 4:5

* 1:4-5 ኢሳ. 55:4፤ ማዝ. 89:27

* 1:6 ከስ 19:6፤ ዋን. ቆን. 5:10

* 1:7 ዳነ. 7:13፤ ማቶ. 24:30፤ ማር. 13:26፤ ሉቃ. 21:27፤ 1ተሰ. 4:17፤ ዛክ. 12:10፤ ዋን. 19:34

* 1:8 ዋን. ቆን. 22:13፤ ከስ 3:14

* 1:8 አልፋኔ ኦመጋ፦ ግርኬ ዶናር አልፋኔ ኦመጋ ኮይሮኔ ዉርስꬃ ፕዳልታ፤ ብርሸꬃይካ ደንዶኔ ዉርስꬂ ጉሲ።

* 1:13 ዳነ. 7:13፤ ዳነ. 10:5

* 1:14 ዳነ. 7:9

* 1:15 ኢዝቀ. 1:24፤ 43:2

* 1:17 ኢሳ. 44:6፤ 48:12፤ ዋን. ቆን. 2:8፤ 22:13

* 2:7 መ. 2:9፤ ዋን. ቆን. 22:2፤ ኢዝቀ. 28:13፤ 31:8

* 2:8 ኢሳ. 44:6፤ 48:12፤ ዋን. ቆን. 1:17፤ 22:13

* 2:11 ዋን. ቆን. 20:14፤ 21:8

* 2:14 ታይ. 22:5

* 2:17 ማና፦ እስሬለ አሳይ ሊዦ ቢታ የꬎዳር ሳሎፕ ጾሲ ኡንትስ እንጌዝ ዱማ ካꬃ ዎይ ኪታንቾ ቁማ።

* 2:17 ከስ 16:14

* 2:20 1ካት. 16:31፤ 2ካት. 9:22

* 2:23 ማዝ. 7:9፤ ኤርም. 17:10፤ ማዝ. 62:12

* 2:26 ማዝ. 2:8-9

* 3:3 ማቶ. 24:43

* 3:5 ከስ 32:32

* 3:7 ኢሳ. 22:22፤ ኢዮ. 12:14

* 3:9 ኢሳ. 49:23፤ 60:14፤ ኢሳ. 43:4

* 3:12 ዋን. ቆን. 21:2፤ ኢሳ. 62:2፤ 65:15

* 3:14 ኣዝ. 8:22

* 3:19 ኣዝ. 3:12፤ እብራ. 12:6

* 4:2 ኢዝቀ. 1:26-28፤ 10:1

* 4:5 ከስ 19:16፤ ዋን. ቆን. 1:4፤ ዋን. ቆን. 8:5፤ 11:19፤ 16:18፤ ኢዝቀ. 1:13፤ ዛክ. 4:2

* 4:6 ኢዝቀ. 1:22

* 4:8 ኢዝቀ. 1:18፤ 10:12፤ ኢሳ. 6:2

* 5:1 ኢዝቀ. 2:9

* 5:5 መ. 49:9፤ ኢሳ. 11:1

* 5:6 ኢሳ. 53:7፤ ዛክ. 4:10

* 5:8 ማዝ. 141:2

* 5:9 ማዝ. 33:3፤ 98:1፤ ኢሳ. 42:10

* 5:10 ከስ 19:6፤ ዋን. ቆን. 1:6

* 5:11 ዳነ. 7:10

* 6:2 ዛክ. 1:7

* 6:4 ዛክ. 1:7

* 6:5 ዛክ. 6:2

* 6:8 ኢዝቀ. 14:21

* 6:12 ዋን. ቆን. 11:13፤ 16:18፤ ኢሳ. 13:10፤ ኤርም. 2:10

* 6:13 ኢሳ. 34:4

* 6:14 ዋን. ቆን. 16:20

* 6:15 ኢሳ. 2:19

* 6:16 ሆሳ. 10:8፤ ሉቃ. 23:30

* 6:17 ኤርም. 2:11፤ ሚል. 3:2

* 7:1 ኤርም. 49:36፤ ዳነ. 7:2፤ ዛክ. 6:5

* 7:3 ኢዝቀ. 9:4

* 7:14 ዳነ. 12:1፤ ማቶ. 24:21፤ ማር. 13:19

* 7:16 ኢሳ. 49:10

* 7:17 ማዝ. 23:1፤ ኢዝቀ. 34:23፤ ማዝ. 23:2፤ ኢሳ. 49:10፤ ኢሳ. 25:8

* 8:5 ለዊ. 16:12፤ ኢዝቀ. 10:2፤ ከስ 19:16፤ ዋን. ቆን. 11:19፤ 16:18

* 8:7 ከስ 9:23-25፤ ኢዝቀ. 38:22

* 8:10 ኢሳ. 14:12

* 8:11 ኤርም. 9:15

* 8:12 ኢሳ. 13:10፤ ኢዝቀ. 32:7፤ ኢዩ. 2:10

* 9:2 መ. 19:28

* 9:3 ከስ 10:12

* 9:4 ኢዝቀ. 9:4

* 9:6 ኢዮ. 3:21፤ ኤርም. 8:3

* 9:7 ኢዩ. 2:4

* 9:8 ኢዩ. 1:6

* 9:9 ኢዩ. 2:5

* 9:11 አብዶና ጉሳይ ꬋብስዛያ ጉሲ።

* 9:13 ከስ 30:1

* 9:20 ማዝ. 115:4

* 10:5 ከስ 20:11፤ ናምእ. 32:40፤ ዳነ. 12:7፤ አሞ. 3:7

* 10:8 ኢዝቀ. 2:8—3:3

* 11:1 ኢዝቀ. 40:3፤ ዛክ. 2:1

* 11:2 ሉቃ. 21:24

* 11:4 ዛክ. 4:3

* 11:6 1ካት. 17:1፤ ከስ 7:17

* 11:7 ዳነ. 7:7፤ ዋን. ቆን. 13:5

* 11:8 ኢሳ. 1:9

* 11:11 ኢዝቀ. 37:10

* 11:12 2ካት. 2:11

* 11:13 ዋን. ቆን. 6:12፤ 16:18

* 11:15 ከስ 15:18፤ ዳነ. 2:44፤ 7:14

* 11:17 ከስ 3:14

* 11:18 ማዝ. 2:5፤ 110:5፤ 115:13

* 11:19 ዋን. ቆን. 8:5፤ 16:18፤ 21

* 12:3 ዳነ. 7:7

* 12:4 ዳነ. 8:10

* 12:5 ኢሳ. 66:7፤ ማዝ. 2:9

* 12:7 ዳነ. 10:13

* 12:9 መ. 3:1፤ ሉቃ. 10:18

* 12:10 ኢዮ. 1:9

* 12:14 ዳነ. 7:25፤ 12:7

* 13:1 ግርኬ ማጻፈፕ ባግታይ ኤ ኤቄዛ ማ ባግታይ ታ ኤቄዛ ግዛ

* 13:1 ዳነ. 7:3፤ ዋን. ቆን. 17:3

* 13:2 ዳነ. 7:4

* 13:5 ዳነ. 7:8፥ 25፤ 11:36

* 13:7 ዳነ. 7:21

* 13:8 ማዝ. 69:28

* 13:10 ኤርም. 15:2፤ 43:11

* 14:1 ኢዝቀ. 9:4፤ ዋን. ቆን. 7:3

* 14:5 ሶፎ. 3:13

* 14:10 ኢሳ. 51:17፤ መ. 19:24፤ ኢዝቀ. 38:22

* 14:11 ኢሳ. 34:10

* 14:14 ዳነ. 7:13-14

* 14:15 ኢዩ. 3:13

* 14:20 ኢሳ. 63:3፤ ኤርም. 1:15፤ ዋን. ቆን. 19:15

* 15:3 ከስ 15:1

* 15:4 ኤርም. 10:7፤ ማዝ. 86:9

* 15:5 ከስ 38:21

* 15:8 ከስ 40:34፤ 1ካት. 8:10

* 16:2 ከስ 9:10

* 16:4 ከስ 7:17

* 16:5 ከስ 3:14

* 16:10 ከስ 10:21

* 16:12 ኢሳ. 11:15

* 16:15 ማቶ. 24:43

* 16:16 2ካት. 23:29፤ ዛክ. 12:11

* 16:18 ዋን. ቆን. 8:5፤ 11:13

* 16:19 ኢሳ. 51:17

* 16:20 ዋን. ቆን. 6:14

* 16:21 ከስ 9:23

* 17:1 ኤርም. 51:13

* 17:2 ኢሳ. 23:17፤ ኤርም. 51:7

* 17:3 ዋን. ቆን. 13:1

* 17:4 ኤርም. 51:7

* 17:8 ዳነ. 7:7፤ ዋን. ቆን. 11:7፤ ማዝ. 69:28

* 17:12 ዳነ. 7:24

* 18:2 ኢሳ. 21:9፤ ኤርም. 51:8፤ ዋን. ቆን. 14:8፤ ኢሳ. 13:21፤ ኤርም. 50:39

* 18:3 ኢሳ. 23:17፤ ኤርም. 51:7

* 18:4 ኢሳ. 23:17፤ ኤርም. 51:7

* 18:5 መ. 18:20

* 18:6 ማዝ. 137:8፤ ኤርም. 50:29

* 18:8 ኢሳ. 47:7-9

* 18:9 ኢዝቀ. 26:16-17

* 18:11 ኢዝቀ. 27:31

* 18:12 ኢዝቀ. 27:12-13፥ 22

* 18:15 ኢዝቀ. 27:31

* 18:17 ኢሳ. 23:14፤ ኢዝቀ. 27:26

* 18:18 ኢዝቀ. 27:32

* 18:20 ኢዝቀ. 27:30፤ ናምእ. 32:43፤ ኤርም. 51:48

* 18:21 ኤርም. 51:63

* 18:22 ኢሳ. 24:8፤ ኢዝቀ. 26:13

* 18:24 ኤርም. 51:49

* 19:2 ናምእ. 32:43፤ 2ካት. 9:7

* 19:3 ኢሳ. 34:10

* 19:5 ማዝ. 115:13

* 19:6 ኢዝቀ. 1:24፤ ማዝ. 93:1፤ 97:1፤ 99:1

* 19:9 ማቶ. 22:2

* 19:11 ኢዝቀ. 1:1

* 19:12 ዳነ. 10:6

* 19:15 ማዝ. 2:9፤ ኢሳ. 63:3፤ ኢዩ. 3:13፤ ዋን. ቆን. 14:20

* 19:17 ኢዝቀ. 39:17-20

* 19:20 ዋን. ቆን. 13:1-18

* 20:2 መ. 3:1

* 20:4 ዳነ. 7:9

* 20:8 ኢዝቀ. 38:2

* 20:11 ዳነ. 7:9-10

* 21:1 ኢሳ. 65:17፤ 66:22፤ 2ጵጽ. 3:13

* 21:2 ኢሳ. 52:1፤ ዋን. ቆን. 3:12፤ ኢሳ. 61:10

* 21:3 ኢዝቀ. 37:27፤ ለዊ. 26:11

* 21:4 ኢሳ. 25:8፤ ኢሳ. 35:10፤ 65:19

* 21:6 ኢሳ. 55:1

* 21:7 2ሳም. 7:14፤ ማዝ. 89:26

* 21:10 ኢዝቀ. 40:1

* 21:12 ኢዝቀ. 48:30-35

* 21:15 ኢዝቀ. 40:3

* 21:23 ኢሳ. 60:19

* 21:24 ኢሳ. 60:3

* 21:25 ኢሳ. 60:11

* 21:27 ኢሳ. 52:1፤ ኢዝቀ. 44:9

* 22:1 ኢዝቀ. 47:1፤ ዛክ. 14:8

* 22:2 መ. 2:9

* 22:2 ፐቲ ፐቲ ግርኬ ማጻፍታይድ የ ደኦ ምꬃይ ካታማ ዋና ጎሳይስኔ ጎግዝ ሃꬅይስ ጋንጨ የዛ ዬግዛ።

* 22:3 ዛክ. 14:10

* 22:5 ኢሳ. 60:19፤ ዳነ. 7:18

* 22:11 ዳነ. 12:10

* 22:12 ኢሳ. 40:10፤ 62:11፤ ማዝ. 28:4፤ ኤርም. 17:10

* 22:13 ዋን. ቆን. 1:8፥ 17፤ 2:8፤ ኢሳ. 44:6፤ 48:12

* 22:14 መ. 2:9፤ 3:22

* 22:16 ኢሳ. 11:1

* 22:17 ኢሳ. 55:1

* 22:18 ናምእ. 4:2፤ 12:32